
LEIDĖJO ŽODIS 


Lietuvos Atgimimo Sąjūdis vėl pateikia lietuviškai visuomenei 
žymaus Lietuvos veikėjo, politiko, mokslininko — prof. Augustino 
Voldemaro raštus (100 metų gimimo sukakčiai paminėti), t.y. — antrąjį 
jo raštų tomą ir trumpą biografiją. 

Pirmojo prof. A. Voldemaro raštų tomo (90 metų sukakčiai 
paminėti, 1976 m.) įžangoje buvo plačiau apžvelgta prof. A. Voldemaro 
reikšmė Lietuvai. 

Čia tiktai norėtysi pastebėti, kad toji reikšmė tebėra svarbi ir dabar. 
Prof. A. Voldemaro sudarytoji sutartis su Vokietija, kurioje Vokietija 
viešai pripažino Klaipėdos kraštą Lietuvai, oficialiai tebegalioja! Nors 
Vokietijoje, pabėgėliai iš rytų (Memellanderiai) visur skelbia, kad 
Klaipėdos kraštas yra vokiškas ir priklauso „Reichui“..., tačiau 
Vokietijos vyriausybės yra net keletą kartų pareiškusios, kad jos siekia 
1937 metų Vokietijos sienų. Tuo būdu Klaipėdos kraštas pripažįstamas 
Lietuvai, nes 1937 metais jis buvo Lietuvos valstybės sudėtyje. 

Demokratinė Vokietija laikosi 1937 metų sienų todėl, kad vėliau jas 
jėga pradėjo plėsti nacių valdžia. Nenorėdami pripažinti Hitlerio 
politikos jie nuo nacių užgrobimų atsiriboja. Todėl Vokietijos 1937 metų 
sienų principas dar kartą netiesioginiai įteisina Voldemaro sudarytąją 
sutartį su Vokietija! 

Kaip jau iš pirmojo prof. A. Voldemaro rašių tomo matėme, jis 
reiškėsi ne vien politinėje, bet ir kultūrinėje veikloje. Jo gausūs raštai tą 
patvirtina! Antrasis prof. A. Voldemaro raštų tomas dar kartą parodo jo 
didelį išsilavinimą, kalbų žinojimą ir platų temų akiratį. 

Daugelio kalbų žinojimas leido prof. A. Vodlemarui pasireikšti ir 
kitų tautų kalbomis: prancūzų, vokiečių, rusų ir kitomis (Kaip žinoma 
prof. A. Voldemaras mokėjo 17 kalbų!). 

Jo raštai ir straipsniai prancūzų kalba ginant Lietuvos reikalus turėjo 
didelės reikšmės tų laikų aplinkumoje. Tuo metu (iki I pasaulinio karo ir 
vėliau) knygų apie Lietuvą, bei jos problemas prancūzų kalba (ir 
kitomis) nebuvo. Be to, tais laikais, prancūzų kalba skaitėsi pagrindine 
diplomatų ir politikų kalba (tik po II pasaulinio karo jos vietą užėmė 

anglų kalba). Prof. A. Voldemaras tuo atliko labai didelį darbą 
išryškinant Lietuvos ir lietuvių tautos reikalus! 

Yra tragiška, kad nelemti politiniai įvykiai sustabdė prof. A. 
Voldemaro darbą ir pagaliau nuvedė į sovietų kalėjimus kur jis ir žuvo. 

Lietuvos Atgimimo Sąjūdis dėkoja redaktoriui Morkui Šimkui už 
kruopščiai atliktą prof. Augustino Voldemaro raštų surinkimą ir 
redagavimą. LAS dėkoja vertėjams išvertusiems iš kitų kalbų prof. A. 
Voldemaro raštus ir straipsnius. Ypatinga padėka priklauso mecenatams 
Valerijonui ir Onai Šimkams ir visiems kurie vienu ar kitu būdu 
prisidėjo prie prof. Augustino Voldemaro raštų išleidimo. 


Lietuvos Atgimimo Sąjūdis 

Neklysiu pasakęs, kad daugelis pripažįsta A. Voldemarą buvus 
nepaprasto gabumo, turėjusį milžinišką atmintį, mokėjusį daugelį kalbų. 
Laikui einant sudaręs didelę biblioteką. Skaitęs ne tiktai senovės, bet 
viduramžio ir naujųjų laikų įvairių sričių mokslinius veikalus. Sekęs 
Lietuvos, Europos, Amerikos periodinę spaudą. Savo milžiniško ir 
plataus akiračio žinias panaudojęs raštuose ir kalbose. Tuoj pasigirsta 
balsai, kad girdi, A. Voldemaras tiktai vienas viską žino, nori parodyti 
savo išmintį ir t.t. Juk mokslas ir gyvenimas eina pažangos keliu, 
kuomet turimos žinios skelbiamos ir paliekamos ateinančioms kartoms. 
Kaltinti reikėtų tą, kas žino, bet ateičiai nieko nepalieka. 

Išleidus prof. A. Voldemaro raštus 90 m. sukakčiai paminėti 1976 m. 
apie kai kuriuos dalykus esančius šioje knygoje buvo žinoma, bet jie 
nebuvo gauti. Apie kitų straipsnių buvimą visai nebuvo žinoma. 
Ypatingai nuoširdžią padėką reiškiu dr. K. Pemkui, kurio dėka gauta 
Seimo stenogramos ir kiti raštai; ir taip pat J. Balčiūnui. 

Knyga — Lietuva ir jos problemos I t., Lietuva ir Vokietija susilaukė 
ypatingos kritikos. Voldemaro atsakymo kritikams Lietuvos Aidas 
nespausdino. Taip pat, J. Navakas primetė Voldemarui Frieseckės 
brošiūros nusirašymą. Voldemaras aisakymą kritikams išspausdino 
knygelėje — Šių dienų patriotizmo reiškiniai (Prof. A. Voldemaro 
Raštai 90 m. sukakčiai paminėti, 1976 m., 481-524 psl.) Voldemaras 
patraukė teisman Pažangos B-vę, Lietuvos Aidą ir J. Navaką. Kilus 
karui reikalas liko nebaigtas. 

Prof. dr. A. P. Ramūnas knygoje Iš sutemų į aušrą (1967 m. Canada) 
straipsnyje Lietuvos Erelis: Prof. A. Voldemaras, rašo: 


„Vienok vienas prof. Augustino Voldemaro mokslinis palikimas 
mums nėra žuvęs, tai, būtent, jo gilaus veikalo, pavadinto „Lietuva ir jos 
problemos", pirmasis tomas... Štai ši knyga guli ant mano stalo. 
Laikau vis šalia savęs savo universitetiniam biure kaip retą minties 
lobį ... Nors ir trumpiausiai, knygos turinį atpasakoti čia neįmanoma. 
Teks pasitenkinti viena esmine moksline pastaba. 

„Mes, lietuviai esame sudeginę tiltus (sic!) į savo nuostabius praeities 
pasaulius. Būtent, esame išbraukę apie tris tūkstančius metų iš savo 
preistorijos-istorijos!!! Kiek aš dabar matau ir suprantu, prof. Augusti- 
nas Voldemaras buvo pirmas ar vienas iš pirmųjų, kuris tvirtai ryžosi šią 
bauginančią mūsų buities spragą užpildyti. Gaila, kad šita prasme 
Voldemaro pasekėjų mums taip trūksta! 

„Ir yra, pagaliau, mokslo vyrų, kurie pasižymi ir žinojimo ir 
išmanymo ir išraiškos dovana: jų moksliniam pasisekimui, karjerai ir 
įtakai atsiveria begaliniai akiračiai. Vienas iš tokių Lietuvos mokslo vyrų 
ir buvo Augustinas Voldemaras. Už išraiškos dovanos paprastai slypi 
įsijautimo bei išgyvenimo dovana ir neretai jumoro, t.y. gilaus filosofinio 
jumoro dovana. Ir čia pati prigimtis Augustiną Voldemarą buvo 
apdovanojusi, ..." (208, 209 psl.). 

Kaip tiktai, F. Mackaus išversta Lietuva ir jos problemos dalis (iki 
originalo 128 psl.) ir apima prof. dr. A. P. Ramūno minimą mūsų 
praeities laikotarpį. 

Voldemaro kalbos Seime iššaukdavo atgarsį. Taigi, ryšyje su tuo, 
teko ir kitų Seimo atstovų vieną kitą kalbą prijungti. Diskusijose dėl 
ministerių kabineto deklaracijos, kitų partijų Seimo atstovai savo 
kalbose mažai lietė pačią deklaraciją. Antra, jų kalbos būtų padidinę 
knygą apie 100 psl, taigi, nuo tų kalbų spausdinimo teko atsisakyti. 
Norėta, šią knygos dalį perdaug šalutiniais dalykais neapkraunan!, duoti 
vaizdą kaip veikė Seimas. 

Dar yra žinoma apie 40 Voldemaro straipsnių kuriuos spausdino: 
Vilniaus Žinios (1906), Viltis (1908, 1910), Tauta (1920), Lietuvos Balsas 
(1921), Tėvynės Balsas (1922), Krašto Balsas (1922, 1923), Vairas (1923), 
Skeveldrų Rinkinys, Tautos Vairas (1924), Lietuvis (1926) Tauiškas 
Kelias (1930 m. birželio 19 d., nr. I), Tautos Balsas (1932 m. birželio 11 
d., nr. 5). Tiktai 9 straipsniai spausdinti Vaire ir Tautos Vaire pavyko 
gauti, bet jau knygai esant spaustuvėje, taigi jie jon nepateko. 

Skaitytojas pastebės, kad Amerikos lietuvių laikraščiai perspausdin- 
davo vieną kitą Voldemaro straipsnį iš Lietuvoje ėjusių laikraščių, taigi 
prisiėjo ir jais pasinaudoti. Knygai geriau kai naudojami pirminiai 
šaltiniai, bet jie yra okupuotoje Lietuvoje. 

Morkus Šimkus 

AUGUSTINAS VOLDEMARAS 


Augustinas gimė 1883 m. balandžio 16 d. Dysnos k. Tverečiaus par., 
Švenčionių aps. Pradžios mokyklą baigė Tverečiuje, o triklasę miesto mokyklą 
1899 m. Švenčionyse. Trumpai valdininkavęs (Daugėliškio vls. raštinėje?), 
vyresniojo brolio Prano pakviestas 1900 m. atvyko į Petrapilį. Čia pateko E. ir 
A. Volterių globon. 

A. Voldemaras netiktai mokėsi, bet ir įsijungė lietuvių visuomeninėn veiklon. 
1901-1904 m. priklausė vaidintojų būreliui: režisavo ir vaidino. 

K. Būga ir A. Voldemaras išleido tris knygutes — Lietuviškas Teatrališkasis 
Knygynas. Perspausdino Amerika Pirtyje 1905 m. Antroji — Audra Giedroje 3 
v. komedija, 1905 m. Tai A. Voldemaro versta iš rusų kalbos, bet pasirašyta: 
„Mar. K-lis". Dedikacija: „Aleksandrai Volterienei už visą patirtą iš jos gerą 
aukauja Vertėjas“. Trečioji — Vaižganto Sceniškieji Vaizdeliai, 1907 m. 

Buvo susiorganizavęs (1906 m.?) lietuvių studentų būrelis, kuriame 
Voldemaras 1907 metų rudenį dėstė lietuvių kalbą. 

Lietuvių Mokslo D-ja įsteigta Vilniuje, 1907 m. balandžio 7 d. Pirmojo 
suvažiavimo metu įvykusiame 1907 m. rugpiūčio 18-19 dienomis, A. Voldemaras 
buvo išrinktas komisijon d-jos raštams Jeisti. Be to, suvažiavimų metu 
skaitydavo paskaitas. 

A. Voldemaras 1905 m. baigęs gimnaziją įstojo į Petrapilio univ. Studijoms 
pasirinko klasikinę filologiją ir istoriją. Universitetą baigė 1911 m. parašęs 
disertaciją /mperatorius Adrianas kaipo reformatorius žemės sutvarkymo 
Romos imperijoje ir už ją gavo aukso medalį. Magistro kvotimus išlaikė 1913 m. 
Nuo 1913 mokslo metų pradžios Petrapilio univ. docentas ir, taip pat, Bestuževo 
A. Moterų Kursų lektorius. 

Italijon, studijų pagilinti, buvo pasiųstas 1914 m., kur jį užtiko I pas. karas. 
Tuo pačiu tikslu buvo pasiųstas Švedijon 1915 m. Pirmoji lietuvių konferencija 
Stockholme įvyko 1915 m. spalio 8-10 dienomis. Dalyvavo: J. Gabrys, M. Yčas, 
St. Šilingas ir taip pat A. Voldemaras. 

Petrapilio Psicho-nevrolog. inst. docentas 1915 m. Petrapilio univ. skyrius 
1916 m. rudenį buvo perkeltas į Permę, kur A. Voldemaras buvo paskirtas 
klasikinės filologijos katedros e. o. prof. Išvyko kartu su K. Būga. Kilusi Rusijoj 
revoliucija nutraukė A. Voldemaro akademinį darbą Permėje ir jis grįžo 
Petrapilin. 

Dalyvavo Rusijos lietuvių seime Petrapilyje, kuris įvyko 1917 m. gegužės 27 
d. — birželio 3 d. (senuoju kalendorium). Buvo priimta jo parašyta rezoliucija 


IX 


reikalaujanti Lietuvai nepriklausomybės. Kairieji ir santariečiai giedodami 
marseljetę apleido seimą. 

Rusijos tautų kongresas įvyko Kijeve 1917 m. rugsėjo 21-29 dienomis 
(naujuoju kalend.). Kongresą sušaukė Ukrainos Taryba (Rada). Lietuvių buvo 9 
atstovai, kurių vardu kalbėjo A. Voldemaras. Po jo kalbos kongresas vienbalsiai 
nutarė, kad Lietuva turi būti nepriklausoma. Kitos tautos pasitenkino autonomi- 
ja. 

A. Voldemaras buvo paskirtas Lietuvos įgaliotiniu prie Ukrainos vyriausybės 
Kijeve. Ukrainos delegacijos sąstate, kaipo patarėjas (attache), dalyvavo taikos 
derybose tarp Vokietijos ir Rusijos Lietuvos-Brastoje 1918 m. pradžioje. Grįžo 
Lietuvon 1918 m. vasarą ir buvo kooptuotas Valstybės Tarybon Vilniuje. 1918 
m. rugpiūčio — spalio mėn. Valstybės Taryba turėjo Berlyne laikinąją atstovybę, 
kurią sudarė: prof. A. Voldemaras, dr. J. Purickis ir kan. K. Olšauskas. 

Laikinosios atstovybės patalpose, Berlyne, 1918 m. spalio mėn. antroje 
pusėje, įvyko pasitarimas, kuriame dalyvavo V. Tarybos prezidiumas. Čia 
nutarta pavesti prof. A, Voldemarui sudaryti pirmąjį ministerių kabinetą. Taip 
pat, prof. A. Voldemaras buvo įgaliotas vykti į Šveicariją, painformuoti ten 
esančių sąjungininkių valstybių atstovus apie Lietuvos reikalus ir išgauti jų 
paramą. Grįžo Lietuvon lapkričio 3 d. Pirmąjį ministerių kabinetą sudarė 1918 
m. lapkričio 11 d., kuriamė jis buvo ir užsienio reikalų ministeriu. 1918 m. 
lapkričio 23 d. įsakė organizuoti Lietuvos kariuomenę. A. Voldemaras nuo 1918 
m. lapkričio 11 d. ligi 1918 m. gruodžio 19 d. buvo krašto apsaugos ministeriu. 

A. Voldemaras ir M. Yčas (finansų ministeris) 1918 m. gruodžio mėn. (prieš 
Kalėdas), gavę V. Tarybos įgaliojimus, išvyko į Versalio taikos konferenciją 
Paryžiuje. Išvyko anksčiau, nes sustoję Berlyne vedė derybas su Vokietijos 
vyriausybe dėl paskolos ir, kad Lietuvoje liktų vokiečių kariuomenė kol 
susiorganizuos Lietuvos kariuomenė. Gauta paskola 100,000,000 rharkių. M. 
Yčas liko Berlyne baigti paskolos reikalą. A. Voldemaras, kar. A. Juozapa- 
vičiaus lydimas atvyko Kopenhagon. Čia A. Voldemaras įteikė memorandumus 
didžiųjų valstybių atstovams Lietuvos politinės būklės reikalu, Taip pat, Jurgis 
Savickis, 1919 m. sausio I d., buvo paskirtas Lietuvos atstovu Danijoje, o Ignas 
Šeinius (Ignas Jurkūnas) — Švedijoje. Po to, A. Voldemaras per Londoną 
atvyko į Paryžių, kur buvo pirmininku Lietuvos delegacijos Versalio taikos 
konferencijoje. Lietuvos delegacija nebuvo oficialiai pripažinta. 

Pirmasis ministerių kabinetas išsilaikė ligi 1918 m. gruodžio 26 d. 

Vysk. Jurgis Matulaitis 1918 m. gruodžio 8 d. atvyko į Vilnių ingresan. Čia 
jam buvo įteiktas min. pirm. A. Voldemaro laiškas, kad per ingresą katedroje 
vysk. prabiltų į gudus jų kalba, o po ingreso jį sveikinant, duoti pirmąjį žodį 
Tarybai ir min. kabineto atstovui. Kapitulos atstovas pareiškė, kad kapitula 
visais balsais nutarusi, gudų kalbos per ingresą nevartoti. Dar prieš konsekraciją 
Matulaitis buvo priminęs kapitulos atstovams dėl kalbos gudiškai ir nurodęs, 
kad Dziennik Wilenski rašęs, kad gudų yra 1705. 

Presbiterijoje nebuvo Lietuvos Tarybos ir ministerių kabineto, nes kapitula 
nepaskyrė jiems atatinkamos vietos, 

Kadangi bula iš Romos nebuvo gauta, tai Ap. Sosto vizitatorius Achille 
Ratti (popiežius Pijus XI 1922 m. vasario 6 d. — 1939 m. vasario 10 d.) 
perskaitė raštą lotynų, lenkų ir lietuvių kalbomis. Buvo paruoštas vertimas gudų 
kalboje, bet jo neskaitė. Perskaičius evangeliją lenkiškai kalbėjo, taip pat, 
lenkiškai vyskupas. Pabaigęs kalbą lenkiškai vysk. Matulaitis laukė, kad 
ceremonijų vadovas perskaitytų evangeliją lietuviškai, bet šis atsakęs, kad nėra 
tokio papročio. Po to, vysk. kalbėjo lietuviškai. 

Po mišių vysk. J. Matulaitis buvo palydėtas į vyskupų rūmus, kur jis priims 
atstovus bei įgaliotinius. Buvo primintas Voldemaro laiškas, kad šiuo atveju 
pirmieji vyskupą pasveikinti turėtų lietuviai, t.y. Tarybos — valdžios atstovai. 
Vysk. Matulaitis su tuo sutiko, nusileido ir kapitula išskyrus kan. Lubėną. Įvyko 
nesusipratimas su vežėju, kurį kan. Kukta pasiuntė atvežti Tarybos atstovus. 
Reikėjo pradėti priėmimą ir sveikinimus, o Tarybos atstovų vis dar nebuvo. 
Taigi, ir šiuo atveju pirmieji pradėjo lenkai. 

Lietuvių vardu sveikino 44 delegacijos atstovaujančios Vilniaus lietuvių d-jas, 
spaudą, mokyklas, prieglaudas. Lenkai tiktai sveikino, o lietuviai įteikė vyskupui 
ir dovanas. Taip pat, buvo kelių gudų d-jų atstovai, jiems vysk. atsakė lenkiškai 
atsiprašęs, kad gudų kalbos dar nemoka ir pažadėjo išmokti. 

Kitą dieną vysk. J. Matulaitis vizitavo Lietuvos Tarybą ir Voldemaro 
kabineto narius. 

Tiktai ketvirtą dieną, t.y. 1918 m. gruodžio 12 d. vyskupas buvo pakviestas 
Lietuvos Tarybos pietums. Čia be lietuvių dalyvavo gudai, žydai, prūsai, 
reformatoriai ir kiti. Daugelio kalbėtojų tarpe buvo ir A. Voldemaras (Jurgis 
Matulaitis asmenybės apybraiža, Stasys Yla. 1977 m. 103-113 psl.). 

1919 m. gegužės mėn. į Vatikaną buvo pasiųsti užsienio reik. min. 
Voldemaras, grafas Alfredas Tiškevičius ir kun. dr. Ant. Viskantas. Jų tikslas 
buvo išgauti Lietuvos nepriklausomybės pripažinimą ir bažnytinės provincijos 
įsteigimą. 

Vėliau Vatikane lankėsi V. Tarybos prezidiumo narys kun. J. Staugaitis ir 
kun. dr. Aleksandras Grigaitis. Kardinolas Gasparri jiems patarė, kad Lietuvos 
delegatas prie Šv. Sosto tuo tarpu galįs būti su vyskupų įgaliojimu. Grįžęs 
Lietuvon kun. J. Staugaitis įtikino min. Voldemarą, kad delegatas bus 
naudingas. Tokiu delegatu Žemaičių ir Seinų vyskupai numatė kan. Jurgį 
Narjauską, kuris 1919 m, rugsėjo 17 d. ir buvo paskirtas. 

Šv. Sosto vizitatorius Lietuvai Achille Ratti atvyko į Kauną 1920 m. sausio 
29 d. vakare apie 8 val. Kauno stotyje, be kitų, jį pasitiko užsienio reik. min. A. 
Voldemaras. 

Iškilmingų pietų Vizitatoriui pagerbti metu Voldemaras kalbėjo prancūziš- 
kai. Ištrauka: „labai reikalinga, kad Lietuva turėtų pas save nuolatinį Apaštalų 
Sosto atstovą, kuris čionai vietoje galėtų susipažinti su mūsų visais reikalais ir 
galėtų juos tinkamai išspręsti. Mes tikri, kad Jo Ekscelencija arkiv. Ratti karštai 
parems pas Šv. Tėvą šį reikalą". 

Apie Voldemaro kalbą vysk. Karevičius pastebi: „Voldemaras papildė mano 
katedroje kalbos posakį, kad Apaštalų Sostas žinias apie Lietuvą sėmė 

daugiausia iš lenkų ir kad dabar pop. Benediktas XV sudarė džiaugsmo 
priimdamas Lietuvos Episkopato atstovą (kan. J. Narjauską — J. V.) pas save ir 
atsiųsdamas savo atstovą pas mus asmenyje Jo Ekscelencijos. Tolesnes išvadas 
man, kaip vyskupui nederėjo daryti, padarė jas tiksliai min. Voldemaras". (Šv. 
Sosto atstovo Ratti vizitas Lietuvoje ir Latvijoje, Juozas Vaišnora, MIC. Aidai, 
1979 m., balandis, nr. 4, psl. 155-161). 

A. Voldemaras užsienio reikalų ministeriu buvo ligi 1920 m. birželio 19 d., 
kuomet buvo sudarytas ministerių kabinetas po Steigiamojo Seimo rinkimų, 
kurie įvyko 1920 m. balandžio 14-15 dienomis. Ligi 1920 metų pabaigos A. 
Voldemaras buvo Lietuvos atstovu prie Tautų Sąjungos, 

Aukštųjų Kursų atidarymas įvyko Kaune 1920 m. sausio 27 d. Atidarymo 
iškilmes pradėjo Z. Žemaitis. Pagiedojus himną prasidėjo kalbos. 

„Pirmutinis prabilo prof. Voldemaras. Rimtai, aiškiai, prieinamai nurodė, 
dėstyti, bet reikia ir naujų tiesų, naujų mokslo kelių jieškoti. Tai teatsiekiama 
vien kartu mokslo pamylėjimu ir branginimu. Kalbėtojas pritarė Newman'o 
pasakymui: velyk šiaip-jau tiesos jieškančio jaunimo būrys, negu universitetas 
net ir viskuo aprūpintas, bet kuriame nėra gyvo savo pastangomis tiesos 
jieškimo. Užbaigė nurodymu santykių tarp aukštojo mokslo dalykų ir kalbų, 
kuriomis jie dėstomi: svetimos labiau tinka naujiems tyrimams skelbti, prigimtoji 
— aukštųjų mokslų populiarizacijai tautoje." (Augštųjų Kursų atidarymas 
Kaune, prel. A. Dambrauskas. Draugija, 1920 m. sausio-vasario mėn. nr. 1-2, 
psl. 87-91). 

Birutė Grigaitytė-Novickienė straipsnyje Studijų Metus Prisiminus rašo: 

„Tik 1920 m., įsisteigus Aukštiesiems Kursams Kaune, galėjau studijas 
pradėti ... Puikiai atsimenu vieną popietę, kada prof. A. Voldemaras turėjo 
mums skaityti valstybinės teisės paskaitą. Jo paskaitas mes labai mėgome, nes jis 
kalbėdamas dažnai įnešdavo daug sąmojaus, buvo plačios erudicijos žmogus, ir 
todėl stengdavomės jo paskaitų nepraleisti. Nesuradę niekur tuščios patalpos, 
nutarėme paprašyti profesorių tą paskaitą mums paskaityti kieme. Oras buvo 
gražus, kiemas erdvus. Profesorius, nė kiek nedvejodamas, sutiko. Susimedžioję 
šiokių tokių suolų, išklausėme paskaitą su atidumu, lyg puikiausioje auditorijoje. 
Jai įamžinti spėjome nusifotografuoti“ (Lietuvos Universitetas, 1972 m., 
Chicago, psl. 755-759). 

Prof. A. Voldemaras Aukšt. Kursų lektorius buvo ligi 1922 m. vasario 16 d., 
kuomet buvo įsteigtas Lietuvos Universitetas. Universitete pradžioje buvo 
Socialinių Mokslų dekanas. Išstojo iš univ. 1922 m. rugpiūčio I d. Nuo 1923 m. 
sausio 1 d. Humanitarinių Mokslų fak. 0. prof. visuotinės istorijos katedros. 
Atleistas 1928 m. sausio 1 d. 

Tautos Pažangos partija įsteigta 1916 m. Partijai priklausė A. Voldemaras. 

Lietuvių Balsas, savaitraštis pradėtas leisti Petrapilyje 1915 m. rugpiūčio 
mėn. 1917 m. spaustuvė ir laikraštis persikėlė į Voronežą ir čia laikraštis tapo 
Tautos Pažangos partijos organu. Dėl bolševikų persekiojimo laikraštis sustojo 
ėjęs 1918 m. vasario mėn. 

Tauta, kultūros ir politikos laikraštis leistas Kaune 1919 m. lapkričio 21 d. — 
1920 m. lapkričio 5 d. Nuo 1920 m. kovo mėn. 30 d. (nr. 12) redagavo kun. J. 
Tumas, leido Tautos Pažangos partija. 

Tautos Pažangos partija nuo 1920 m. kovo 30 d. ligi 1924 m. rugpiūčio 17-19 
d. kuomet įsikūrė Lietuvių tautininkų s-ga pakaitomis išleido vienuolika 
laikraščių. Griežtai cenzūrai veikiant uždarius vieną laikraštį, netrukus buvo 
leidžiamas kitu pavadinimu. Taip pat, laikraščių leidimą labai apsunkindavo 
piniginės baudos. Voldemaro redaguotas Tėvynės Balsas ėjo 1922 m. sausio 11 
d. — 1922 m. spalio 26 d., taigi nepilnus metus. Voldemaro straipsnis Katruo 
keliu? buvo išspausdintas Vaire nr. 6, 1923 m. spalio 25 d. Ten rašyta, kad 
Galvanauskas (tuo metu ministeris pirm.) buvo slaptai pasimatęs su Lenkijos 
atstovais. Už tai Kauno m. ir apsk. komendantas lapkričio 3 d. Voldemarą 
nubaudė vienu mėnesiu drausmės batalijone Varnių koncentracijos stovykloje, o 
po to palikti jį Varniuose visam karo stovio laikui be teisės grįžti Kaunan. 
Tremtyje Varniuose Voldemaras buvo išlaikytas apie metus. 

Tautininkų laikraštis Lietuvis ėjo Kaune 1924 m. lapkričio 14 d. — 1928 m. 
sausio 31 d. Laikraštis turėjo atsakomuosius redaktorius, kurie irgi keitėsi, nes 
pvz. vienai jų O. Ambroziejūtei atsėdėjus bausmę kalėjime, ji į redaktorės 
pareigas negalėjo grįžti. Ir šio laikraščio leidimą sunkino piniginės bausmės. Iš J. 
Tumo laiškų sužinome, kad jam Lietuvis atsieidavo 1000 litų metams. Jo 
nuomone, laikraštis virto asmeniniu Smetonos, Voldemaro ir Tamošaičio 
puolimu ir atsigynimu, 

Voldemaras 1925 m. rudenį buvo išsiųstas gyventi į Kybartus. Kai buvo 
išrinktas į III-jį Seimą 1926 m. gegužės 8-10 d., tai netiktai paskaitoms 
universitete, bet ir į Seimo posėdžius, rytais traukiniu išvažiuodavo į Kauną, o 
vakarais grįždavo. Prie banko namo, kur jis gyveno nuolat stovėjo policininkas. 
Lankymas nebuvo varžomas, bet policininkas turėjo pranešinėti kas ir kada 
lankosi, 

Perversmas įvyko 1926 m. gruodžio 17 d. M. Sleževičiaus ministerių kab. 
buvo priverstas atsistatyti. Taip pat, prezidentas dr. K. Grinius pavedęs A. 
Voldemarui sudaryti ministerių kab., atsistatė (gruodžio 18 d.). 

Seimo nepaprasto posėdžio metu, gruodžio 19 d., atsistatė Seimo pirm. dr. J. 
Staugaitis. Seimo pirm. išrinktas A. Stulginskis. Renkant prezidentą dalyvavo 
43 Seimo atstovai (viso buvo 85). Prezidentu išrinktas A. Smetona gavęs 38 
balsus. Taip pat, dalyvavo: ministeris pirm. ir užsienio reik. min. prof. A. 
Voldemaras, finansų — dr. P. Karvelis, vidaus reik. — plk. ltn. I. Musteikis, 
krašto aps. — plk. Itn. A. Merkys, švietimo — dr. L. Bistras, žemės ūkio — J. P. 
Aleksa, susisiekimo — inž. J. Jankevičius, teisingumo — St. Šilingas. 

Seimas paleistas 1927 m. balandžio 12 d. 

Lietuva, nuo 1919 m. sausio 1 d. ligi 1927 m. gegužės 17 d. buvo sudariusi 61 
sutartį. Tuo tarpu, Voldemarui esant valdžioje, ligi 1929 m. gegužės 16 d. buvo 
sudaryta su kitomis valstybėmis 36 sutartys. Lietuvos Respublikos ir Italijos 
Karalystės prekybos sutartį Voldemaras pasirašė Romoje 1927 m. rugsėjo 17 d. 
Konkordatas Šv. Sosto ir Lietuvos Respublikos buvo pasirašytas Romoje 1927 

m. rugsėjo 27 d. Sutartį tarp Lietuvos Respublikos ir Vokietijos Valstybės sienos 
dalykams sutvarkyti Voldemaras pasirašė Berlyne 1928 m. sausio 29 d. Prekybos 
ir laivininkystės sutartis tarp Lietuvos Respublikos ir Vokietijos Valstybės buvo 
pasirašyta Berlyne 1928 m. spalio 30 d., pasirašė V. Sidzikauskas, 

Voldemaras su žmona Anglijoje lankėsi 1928 m. gegužės 20-26 dienomis. 
Buvo priimtas karaliaus Jurgio V. Matėsi su James Young Simpson ir įteikė jam 
Il laipsnio Gedimino ordeną. Karališkajame institute užsienio santykiams 
studijuoti (Royal Institute For Foreign Relations) skaitė paskaitą apie Lietuvą. 
Voldemarui ir jo palydovams buvo suruošta ekskursija į garsųjį Cambridge. Nė 
prekybos ar kokia kita sutartis nebuvo pasirašyta. 

Jau 1927 m. spalio 19 d. buvo žinoma, kad Lietuva kreipėsi į Tautų Sąjungą 
ir įteikė Tarybai skundą prieš Lenkiją. Lenkija kaltinama veiksmais nukreiptais 
prieš Lietuvos nepriklausomybę, kad Vilniaus krašte uždarinėjamos lietuvių 
mokyklos, suiminėjami lietuviai kunigai. Tarybos posėdyje gruodžio 10 d. 
dalyvavo Voldemaras ir Pilsudskis. Voldemaras atšaukė karo stovį. Tarybai 
pasiūlius numatyta Lietuvos-Lenkijos derybos. Lietuvos-Lenkijos derybos įvyko 
Karaliaučiuje 1928 m. kovo 30 — balandžio 2 dienomis, vadovavo Voldemaras. 
Sudaryta trys komisijos: 1. ekonominė ir susisiekimo, 2. saugumo ir 
želigovskiados likvidavimo, 3. vietinio susisiekimo. Tiktai vietinio susisiekimo 
atveju pavyko susitarti. Derybos vyko Berlyne gegužės 22-26 dienomis. Lenkai 
priėmė lietuvių projektą: demarkacijos linija buvo pavadinta administracine 
linija ir palengvintas linijos peržengimas atliekant žemės ūkio darbus kitoje 
pusėje. Sutartis pasirašyta Karaliaučiuje 1928 m. lapkričio 7 d. Pilsudskis buvo 
labai nepatenkintas, kad Zaleskis pasirašė šį susitarimą, kur demarkacijos linija 
buvo pavadinta administracine linija. 

Lietuvos-Lenkijos ginčas buvo plačiai aprašytas ne tiktai Europos, bet ir 
Amerikos spaudoje. Prancūzų laikraščiuose Matin ir Journal ne tiktai kad 
šališkai, bet ir klaidingai aprašant atsirado Pilsudskio paklausimas Voldemarui 
„Ko Tamsta nori, karo ar taikos?". Ko iš tikrųjų visiškai nebuvo. 

Pasikėsinimą prieš ministerį pirm. A. Voldemarą, 1929 m. gegužės 6 d., 
vykdė trys studentai: Andrius Bulota, Martynas Gudelis ir Aleksandras 
Vosylius. Pasikėsinimo metu žuvo kpt. P. Gudynas. 

Prezidentas A. Smetona Voldemaro ministerių kabinetą paleido 1929 m. 
rugsėjo 19 d. Voldemaras, 1930 m. liepos 24/25 d. naktį suimtas ir ištremtas į 
Platelius. Vadinama „voldemarininkų“ byla prasidėjo 1931 m. rugpiūčio 17 d, 
Voldemaras ir kiti buvo kaltinami atentato prieš plk. Rusteiką ir perversmo 
ruošimu. Voldemaras buvo išteisintas. 1932 m. gegužės mėn. pradžioje išvyko 
Prancūzijon pasirūpinti knygos Lithanie et ses problemes, I — Lithuanie et 
Allemagne išleidimu. Knyga 338 psl. išspausdinta 1933 m. Crįžęs iš Prancūzijos 
Voldemaras gyveno Kaune, bet 1934 m. vasario 27 d. vėl buvo suimtas ir 
išvežtas ištrėmimui į Zarasus. 

Kauno įgulos kariuomenės dalinių mėginimas, 1934 m. biržekio 6/7 d., 
grąžinti Voldemarą valdžion nepavyko. Voldemaras buvo atskraidintas į Kauną 
birželio 7 d. iš ryto ir tą pačią dieną suimtas. Karo lauko teismo, birželio 17 d., 

nuteistas 12 metų kalėjimo. Pradžioje sėdėjo Marijampolės kalėjime, bet kilus 
Suvalkijos ūkininkų streikams, perkeltas į Utenos kalėjimą. Iš kalėjimo paleistas 
1938 m. vasario mėn. su sąlyga, kad išvyktų iš Lietuvos. Dar Vokietijos-Lenki- 
jos karui neprasidėjus, 1939 m. rugpiūčio 26 d., iš Prancūzijos grįžo Lietuvon ir 
vėl nuvežtas į Zarasus. Lietuvos vyriausybė pavedė Voldemarui vykti Italijon ir 
Vatikane paruošti dirvą ryšyje su Vilniaus krašto bažnyčios reikalų sutvarkymu. 
Iš Lietuvos išvyko 1940 m. sausio mėn, pabaigoje, Prancūzijoje užtruko ligi 
kovo 19, kuomet su žmona išvyko Italijon. Parašė ir įteikė Vatikanui 
memorandumą apie lietuvių ir baltarusių padėtį Vilniaus arkivyskupijoje. 
Nepavyko, ne tiktai Lozoraičiui, gavus Urbšio telegramą, atkalbėti Voldemarą 
nuo grįžimo Lietuvon, bet vėliau ir K. Škirpai Berlyne. Voldemaras apie 
Paleckio vyriausybės sudarymą (birželio 17 d.) sužinojo būdamas Berlyne, bet 
tas jo nusistatymo grįžti nepakeitė. Grįžo 1940 m. birželio 19 d. (kitų žiniomis 18 
d.), Kauno stotyje geležinkelių policijos suimtas ir įsodintas į kalėjimo lengvą 
sunkvežimį kaliniams vežioti. Uniformuotų policininkų tarpe matėsi ir žmonių 
civiliai apsirengusių. Yra du laiškai Voldemaro rašyti iš Ordžonikidzės, kur jis 
drauge su žmona buvo ištremtas, 1940 m. laprkičio 6 d. ir 1941 m. birželio 6 d. 

Mažoji Lietuviškoji Tarybinė Enciklopedija (IN t. 826 psl.) rašo, kad 
Voldemaras 1940-1942 m. gyveno Ordžonikidzėje (Š. Kaukazas). Hitlerinei 
kariuomenei artėjant prie Kaukazo suimtas. Mirė 1942 m. gruodžio 16 d. 
kalėjime, Maskvoje. 


Morkus Šimkus 

Vertėjas 


AUDRA GIEDROJE 


Paskutiniajame dešimtmetyje įvairios lietuviškos draugijos periodiš- 
kai — keletą kart per metus — kelia teatrališkas gūžynes. Ši aplinkybė 
sujudino mūsų dramatiškąją literatūrą, ligšiol pas mus beveik visai 
nežinomą. Tam tikslui parašyta tapo keletas originališkų veikalų, bet 
daugiausiai prisiėjo, suprantamas daiktas, versti iš svetimų kalbų. Tokiu 
būdu atsirado keletas vertimų. Visi jie buvo žaisti scenoje gūžynėse ir 
gerokai publikai nusibodo, nes ji turėjo keletą kart matyti tuos pačius 
veikalus. Dramatiškųjų veikalų stoką dabar prisieina atjausti dar giliaus, 
nes gūžynių skaitlius didinasi. 

Visi vertimai daugiausiai atlikta greitąja, ir, apskritai paėmus, mažą 
teturi svarbumą, nors vargiai ar galima už tą kaltinti vertėjus. 
Išrinkdami veikalą versti, jie turi daboti, kad nebūtų sunkus atlikti 
artistams-mylėtojams ir kad įtiktų publikai .. . Tokiose aplinkybėse ir 
spausdinamas dabar parsas įsivilko lietuviškuosun rūbuosun. Tas 
maždaug būdina patį veikalą. 

Galop turiu dar pridurti porą žodžių apie kalbą ir rašybą, kuriuodu 
nevienam skaitančių šį veikalėlį puls į akį. Viename ir kitame skiriuosi 
nuo kitų. Kodėl taip dariau — ne čia vieta aiškinti, gal prie progos kitur 
kur tą atliksiu. Čionai paveliju tik sau atsikreipti į artistus su dviem 
prašymais. Jeigu pasirodytų, kad kai kurie žodžiai daugumui nesupran- 
tami, reiktų jie užmainyti kitais iš paduotų gale arba savais, kurie gali 
būti suprantamesni. Tas pats reikia pasakyti ir apie ištisus išsireiškimus, 
kurie gali būti ar nesuprantami, arba taisytini. Nors vertėjas ir vengė 
solecismų, bet visgi jie kur ne kur liko, nes jis galėjo jų neužtėmyti, arba, 
kad ir užtėmijo, negalėjo greitąja surasti tyrai lietuviško sakinio, kurs 
aiškiai atiduotų tą pačią mintį, o daugiau laiko pašvęsti panašiems 
veikalams neverta. 

Mar. K-lis 

Asmens: 
„ Kupetys, Antanas 50 m. 
„ Agnė, jo pati 40 m. 
„ Katrė, jų duktė 19 m. 
„ Bertašius, Jonas, senis 60 m. 
Magdalena, senmergė, senio Bertašiaus sesuo 45 m. 
„ Barbė, senio Bertašiaus duktė 16 m. 
„ Grigaitis, Mykolas, jaunas daktaras 26 m. 
„ Raulas, Kupečio tarnas. 


BAOUKUYEBELN- 


Veikimai atsilieka — I ir III pas Kupetį, o H pas Bertašių. 


Pirmasis aktas 
„Pėdsakas“ 


(Kabinetas Kupečio namuose. Trejos durys: pro vidų — įeinamosios, po 
kairei — į pačios kambarį, po tiesei — į svečių kambarį. Pirmoje vietoje 
po kairei krasė, prie jos staliukas. Po kairei rašomasis stalas. Po tiesei 
nuo įeinamųjų durų indauja. Mebliai minkšti.) 


1. Agnė bei Katrė 

Katrė. Ne, mamyt, sakyk sau, sveika, ką nori, bet mes vis-gi negerai 
padarėm nesiklausdamos tėvo žinios. 

Agnė. Tu vis savąją: „Negerai ir negerai". Bet kuo negerai? Jis 
nenorėjo, kad tu ištekėtum už to, kurį tu myli, bet už to, kurį jis išrinks. 
Apsiėjom ir be jo. Didelis čia daiktas! By tik motina laimina. Juk ir 
priežastys menkiausios! „Negaliu“, rašo jis paskutiniajame laiške, 
„laužti savo žodžio, nes aš pažadėjau Katrę žmogui, išgelbėjusiam man 
gyvybę. Todėl už jokio kito jos neatiduok". Juokai! Jis negali laužti savo 
žodžio, o tu savo. 

Katrė, Viskas, mamyt, taip, bet visgi geriaus būtų buvę, kad ir tėvelis 
prilygęs būtų, nes kitaip... 

Agnė. Kai atvažiuos, mes jam ir įkalbėsim. Pamatysi, kad sutiks. 
Negi neprietelis jis koks! 

Katrė. Bet tik, mamyt, kaip galima atsargiaus ... ne iš karto. Aš 
taip bijau, jis toks smarkus, 

Agnė. Žinau ir be tavęs. Bus pirtis ir man ir tau, Visoko 
prisiklausysiva, kiek tik nereikia. 

2. Tie patys ir Bertašius sūnus. 

Bert. sūnus. Labas vakaras matušei! Sveika, Katriut. Kas, aš vėl 
pakliuvau į tarimos apie staigų tėvelio uošvio, kurio dar nesmi matęs, 
pagrįžimą? Ka, ka, ka! 

Katrė. Tau, Jonuk, vis juokai, bet aš iš tiesų bijau, mamytė ir. 

Bert. sūnus. Matušė irgi bijai? Tamsta? Visų drąsiausioji ir bijo! 
Sarmata! Tikrai sarmata! Antsipuolus imk. 

Agnė. Tamsta nepažįsti mano vyro, užtat ir kalbi taip. Kai atvažiuos, 
pamatysi, kaip lengva su juo šnekėties. Kalbėti su juo reikia parinkus 
laiką: kai gerame ūpe, tai gal da ir nusileistų. E, bėdos man su jums! 

Bert. sūnus. Kas per bėdos? Jungtuvių juk negali jis panaikinti, nes 
nėra tam tikrų priežasčių. Parėkaus, pasibars — ir numos ranka 

Katrė. Tau taip tik regis. Aš juntu, jog mums bus didelis pavojus. 
Tetušis niekados nesutiks. Jis labai nemėgsta, kad kas būtų daroma 
prieš jo norą. 

Agnė. Kai jis kame nors užsikirs, tai paskui jo jokiu būdu 
nepertikrinsi. Nieko negelbsti nė maldavimai, nė ašaros. 

Bert. sūnus. E-ė, kaip matyti, mano uošviui ir kai kada kas nosin 
įpučia. Bet niekis, prikalbėsime kaip norint ir jį. 


3. Tie patys. Raulas 

Raulas (paduodamas telegramą). Telegrama (išeina). 

Agnė. Duok šen. Iš ko tai gali būti dabar? Nejaugi iš vyro?... 
(skaito). „Šiandien laukit. Atvažiuosiu 12. Tavo Antanas“. Tai tau, 
Jurguti, devintinis! Jau dvylikė, o aš neprisirengus, nežinau nei kas 
sakyti, nei kas daryti. Kas čia bus. Eik tu, Katre, savo kambarin ir 
nesirodyk, kolei aš tavęs nepašauksiu, nes tu dar išsiplepėtum ir viską 
sugadintum. O tamsta, Jonai, eik su manim: mudu apsvarstysiva viską, 
kaip prigulint. Juntu, kad bus audra. (Katrei) O tai tu vis kalta. (visi 
išeina) 

4. Kupetys, paskui jį Raulas neša lagaminą, 
pagalves, skrynutes ir kitus daiktus. 

Kupetys. Nešk, nešk, kad tave velniai! Atsargiaus ...šen... 

Raulas. Pone, pavelykit man ranką pabučiuoti... 

Kupetys. Te, bučiuok! Man, taip sakant, iš vienos pusės, tas nieko 
nereiškia. Eik sau! (Raulas išeina). 

Kupetys. Tsvu! Galop namie esmi. Ir kokio velnio važinėjau aš tan 
prakeiktan Limanan? Su kepenų liga išvažiavau, su kepenų liga ir 
pargrįžtu. Ir dar, taip sakant, iš vienos pusės, vos galo negavau 

besimaudydamas Limane. O kaipgi! Nusivilkau aš, iš vienos pusės, ir 
lipu vandenin, tik staiga juntu, kad iš po mano kojų žemė pragaišo. Aš 
šen. ten... nėr vieko nė rėkti... lanku. Laimė dar man, kad 
kažinkoks jaunikaitis įšoko vandenin ir išnešė, arba, geriaus sakant, 
išvilko mane už plaukų kraštan. Aš dėkavoti. Prašyk, sakau, iš manęs 
ko nori, viską atiduosiu. Turiu vieną dukterį ir tą atiduosiu tamstai, iš 
vienos pusės. O kaip gi. Taip aš jam ir pasakiau. Štai tamsta, sakau, 
mano ranka, — ranka žmogaus, kurio lūpų niekados nesutepė melas. O 
kaip gi! Kalbėjova mudu arti valandos. Labai valyvas jaunikaitis! Baigęs 
universitetą, išėjęs į juristus, gyvena. Peterburge ... tiktai — Ve 
prakeikta atmintis! — užmiršau atsiklausti, kurioj gatvėje gyvena, kaip 
jo pavardė ir nepasakiau savo adreso. Kaip jis ras dabar mane? Reiks, 
po velniais, man pačiam ieškoti jo visame Peterburge, iš vienos pusės; 
negaliu juk neatiteisti savo prižado — pažadėjau ir atiteisiu, nors man 
prisieitų todėliai kiaurą mėnesį bėginėti per Peterburgą su iškartu 
liežuviu, iš vienos pusės. Taip, po velnių, aš tvirtas savo apžaduose! 
Raulai! 
5. Raulas 

Kupetys. Pypkę! (Raulas paduoda) Kur pati? 

Raulas. Savo kambaryje. 

Kupetys. Ką veikia? 

Raulas. Nieko. Taip sau, sėdi. 

Kupetys. Duktė? 

Raulas. Ponaitė vaikščioja sodne. 

Kupetys. Gerai. O namie ar viskas gerai? 

Raulas. Viskas, ve tik vakar... 

Kupetys. Kas vakar? 

Raulas. Virėja susirgo. 

Kupetys. Ką?! .. . Kaip ji išdrįso sirgti? Pasakyk visiems, kad niekas 
nesirgtų, nes kitaip aš tuoj išgydysiu! Supranti? 

Raulas. Suprantu. 

Kupetys. Na taigi. O! — aš labai atžiaurus. Atžiaurus, bet teisus. 
Raulai! 

Raulas. Klausau, pone! 

Kupetys. Ar aš teisus? 

Raulas. Teisus. 

Kupetys. Gerai. Eik sau! (Raulas išeina) 

Kupetys. Grosa pas mane pirmų-pirmiausiai. Tarnai manęs bijo, 
duktė irgi, pati — taip pat, — ir po draug visi jie mane myli, ypač pati. 

O, jeigu ji kada nors mane apviltų, iš vienos pusės, aš . . . aš nežinau, ką 
padaryčiau. Bet panašios minties negalima nė prisileisti. Mano Agnė ir 
mane apviltų! Raulai! 


6. Raulas 

Kupetys. Kur, sakai, ponia? 

Raulas. Savo kambaryje. Ji dabar kalbasi su kažin kokiu ponu. 

Kupetys. Ką?! Su kokiu ponu? 

Raulas. Nežinau, kažin koks jaunas ponas su uostais. 

Kupetys. Jaunas, sakai, ir, iš vienos pusės, su uostais. 

Raulas. Su. Jis dažnai lankosi čionai. 

Kupetys. (pats sau) Tas tėmytina. (jam) Dažnai, sakai? 

Raulas. Dažnai. 

Kupetys. Na, ir kas? ... Kaip ponia su juo, tas to... na, supranti, 
elgiasi, iš vienos pusės, suk tave velniai. 

Raulas. Nieko, gerai. Jis poniai bučiuoja ranką. 

Kupeiys. Ką??1 ... Bučiuoja, sakai, iš vienos pusės? 

Raulas. Neįsistebėjau, iš katro, — žinau, kad ranką, pats mačiau. 

Kupetys. Kvaily! Ranką! Žinau aš tas rankutes! Iš pradžios rankas, 
paskui lūpeles, iš vienos pusės, paskui .. . Ko stovi? Išsnešink po velnių! 
(Raulas išeina). 

Kupetys. Štai tau ir siurprizas. Jaunas žmogus bučiuoja jai rankas! 
Kas tas būtų per jaunas žmogus? Žingeidu patirti... Jis pas pačią 
kambaryje... paklausysiu, ką jie te šneka. Jaučiu, kad manyje liūtas 
nubunda, (prieina prie durų). Ką aš girdžiu?! 

Agnės balsas. Būk atsargus, kad tamstos nepamatytų mano vyras, 
nes kitaip būtų blogai. 

Bert. sūnaus balsas. Pasistengsiu. Lig pasimatymo, brangiausioji 
matušėle. 

Kupetys. Matušėlė!! Tas man patinka, Ji matušėlė jam, iš vienos 
pusės, rink juos devynios! O moters, moters! Vos tik vyras atsitraukė iš 
namų, jūs tuoj su meile! O apgavingi padarai! Biaurinti mano namus! 
Pasirinkti jaukinį! Gerai! Viską prigulinčiai ištirsiu. Nuduosiu, būk 
nieko nežinąs, nieko nematąs, nieko negirdįs. Tykosiu, klausysiu, bet 
paskui, kada jau turėsiu rankoje išrodas .. . O, ką aš padarysiu paskui, 
aš da ir pats nežinau! Toji, į kurios meilę 20 metų tikėjau, ūmai . .. 


7. Agnė 
Kupetys. Štai ir ji pati, prisiruoškim. 


Agnė. Sveikas, mylimasis. Na ką, ar geriaus tau nuo maudymos. Ar 
geriau dabar jautiesi? 

Kupetys. Geresnis ... gerai... labai gerai. (sau) Ir ji taip rimtai, 
taip šaltai užsilaiko. 

Agnė. Mudviem su Katre ilgu buvo be tavęs. Vis laukėm tave 
sugrįštant. Aš turiu apie daug ką su tavim pasišnekėti. 

Kupetys. (sau) Ūgu, nori mane apmalšyti, stačiai pradeda, (jai) Apie 
daug ką? ... Taip, po velnių, man reikia su tavim ir apie daug ką 
pasišn . . . (nutraukia). 

Agnė. Apie ką, mano mielas? 

Kupetys. Ką? Tu klausi apie ką?... Apie nieką. Na, ir ko 
antsipuolei, iš vienos pusės, — sakau, apie nieką. (sau) Turėkies, Antan! 
(jai) Tu sveika? 

Agnė. Ačiū Dievui, sveika. 

Kupetys. Na tai ir gerai ... labai gerai. O Katrė? 

Agnė. Sveika. Dainuoja per kiauras dienas, it paukštelė. Aš norėjau 
tau pasakyti... 

Kupetys. Pasakyti? Tu norėjai man pasakyti! Ką tu gali savo 
išsiteisinimui pasakyti? Kaip tu vadini savo pasielgimą? 

Agnė. Savo išsiteisinimui? ... Tai tu jau viską žinai? . 

Kupetys. Nieko aš nežinau, — lygiai nieko! (sau) O, kokia kančia! 
(jai) Kodėl aš nematau Katrės? Kodėl ji neišėjo tėvo patiktų? Kas čia 
dedasi. Atvažiuoju — nieko nėra, niekas L Visi namai. lyg 
išmirę. Telegramą gavote? 

Agnė. Taip, tik-ką gavau. 

Kupetys. Pavadink čion Katrę. 

Agnė. Tuojaus. Ji sodne. (išeina) 

Kupetys. Viešpatie, duok man spėkų visam tam iškentėti. Grįžtu 
savo šeimynos prieglobon, iš vienos pusės, noriu pasilsėti po sunkių 
audrų ir štai ką randu! O, čia gali žmogus iš galvos išeiti! Bet aš 
užsilaikysiu šaltai, rimtai, stengsiuosi linksmas būti, be rūpesčių, tik 
nežinau, ar išturėsiu lig pabaigai savo rolę... Lig pabaigai?... O, 
kokia tai baisi bus pabaiga! ... (prieina prie stalo, geria vandens). 
Reikia nusiraminti, lygsvaros prieiti, (pamatęs vizitinę kortelę). Kas tai 
per kortelė? .. . Iš kur ji? (skaito) „„Bertašiaus Jonas" (kalba) Bertašiaus 
Jonas! Kas tai per Bertašius? Aš tokio nepažįstu... tai naujas 
asmuo .. . Gali būti tai tas pats jaunas žmogus su uostais ... Taip... 
tur būti! Man rodosi, kad ant tos vizitinės kortelės taip ir matyti uostai. 
Reikia išklausinėti atsargiai Katrė: gal ji prasitars .. 

8. Katrė 

Kupetys. Tu, matyti, neskaitai už reikalingą nė pasisveikinti su tėvu? 
Taip?... 

Katrė. (puldama jam ant kaklo) Visai ne. Aš taip džiaugiuosi iš tavo 
pargrįžimo, mylimas tetuši! 

Kupetys. Taip... taip .. . aš irgi džiaugiuos iš savo pargrįžimo, iš 
vienos pusės ... Motina, tur būti, irgi džiaugiasi iš mano pargrįžimo. 
Ar ne tiesa? 

Katrė. Žinoma, juk mes visi taip tave mylim. 

Kupetys. Mylite .„. Taip? .. . Sakai, ir motina myli? 

Kairė. Žinoma. Bet kam tu klausi? Argi tu pats nežinai? 

Kupetys. Žinoma, po velniais, žinau, jog ji mane taip myli ... 

Katrė. Ir tu ją, tetuši, myli? Juk tiesa? 

Kupetys. Myliu? ... Nežinau... dabar nežinau. Aš ją mylėjau! 
Taip mylėjau, po velniais, iš vienos pusės, kaip negali mylėti nė šimtas 
tūkstančių velnių! O ji... 

Katrė. (sau) Tėvui viskas žinoma. (jam) Tikrai motina nekalta .. . ji 
pasielgė truputį ne taip . . . jai reikė tau parašyti... 

Kupetys. Kas? Ji nekalta? Da ir tu ją ginsi? Tai aš kaltas? Kaltas, kad 
gyvenu; kaltas, kad .. . (sau) Po velniais, vos vėl neprasitariau. (jai) Tu, 
Katriut, neklausyk, ką aš kalbu . . . tegu tau susiduoma, kad aš nieko 
nekalbu... Žinai, aš, iš vienos pusės, suerzintas ... žinai, kelionė, 
šaltis, mašina, kepuonia .. . lietus, na ir kiti galai .. . supranti? (sau) 
Velniai žino, ką aš čia kalbu? 

Kairė. (sau) Kas jam yra? Aš iš tiesų bijau. (jam) Ar nenueitum 
truputį dusterėti, tu nuvargęs ... 

Kupetys. Dusterėti, sakai? Kur aš galėsiu dusterėti, kad negaliu nė 
dusterėti, iš vienos pusės. Taip! ... Jeigu tik kapuos dusterėsiu. 

Katrė. (sau) Nieko nesuprantu. 

Kupetys. Katriut, mano dukrel, taip sakant, iš vienos pusės! 
Vienintelė mano senatvės paguoda! ... Ką tu taip žiūri į mane? Manai, 
iš proto išėjau? Taip? Tu beveik įspėjai. (sau) Na, aš turiu atsižinoti 
vardą žmogaus, kurs mano šeimyniškąją laimę sugriovė! (jai) Katriut, 
pasakyk man, ar daug pas jus, man nesant namie, naujų pažįstamų 
atsirado? Kas pas jus lankosi? 

Kairė. Beveik niekas. Tie patys, kurie ir prie tavęs buvo. 

Kupetys. Matai, man tas reikia žinoti ... Man reikia pasiteirauti, iš 
vienos pusės... Aš turiu vieną tokį reikalą... 

Katrė. Kokį reikalą? 

O r o ap 


Kuperys. Kas tau darbo, — kokį. Man, žinai, reikalingas koks nors 
jaunikaitis ... su uostais... arba be uostų ... vis viena... Gal pas 
jus yra kas nors iš naujųjų pažįstamų geras, jaunas žmogus? 

Katrė. Taip, yra „.. Labai geras. Kam tau, tėvel? 

Kupetys. Kas tau darbo, — kam. Kas jis toks, kuo užsiima? .. . 

Kairė. Jis advokatas. Tau mamytė nieko nesakė? 

Kupetys. Nieko man mamytė nesakė! Sakai, advokatas? Taip? Man 
advokato ir reikia. Kaip jis vadinas? 

Katrė. Bertašius. 

Kupetys. Bertašius. (sau) Kaip kartas taip! Mano prajautimas 
neapgavo manęs! (jai) Vardu? 

Katrė. Jonas. 

Kupetys. Toliaus. Kur gyvena, butas? — viską! 

Katrė. Čia pat, Peterburge ... Nevskio prospektas, numeris 13. 

Kupetys. Gerai, „Nevskio prospektas, num. 13“. Atminsiu. Niekados 
neužmiršiu! (sau) Štai mano pačios jaukinys. (sugniaužia kortelę) O, 
kaip degina šis popierius man rankas! Bertašius ... E, kokia biauri 
pavardė! Ar netiesa? 

Katrė. Kas, tėvel? 

Kupetys. Aš sakau, ar ne tiesa, kokia biauri pavardė? 

Katrė. Man rodos, — atžagariai ... Motina irgi taip mano... 

Kupetys. Ką? Motina taip mano? Taip? Man visai nerūpi, ką ji 
mano, tau irgi neturi rūpėti, ką ji mano ir ką aš manau! Supranti? 

Katrė. (sau) Tėvelis be abejo serga. 

Kupetys. Eik, Katriut, pasivaikščiok. Aš tavęs neužturinėju. Man 
reikia dar mano daiktai sutvarkyti. Žaisk, vaikel, pakol vargo nepažįsti! 
Eik, dukrel mano, eik! (Katrė išeina). 

Kupetys. Tu nejunti, vargše, kiek iškentė tavo nelaimingasis tėvas per 
šią valandą. Širdis plyšta iš skausmo, o reikia tylėti, kad paskui užkart 
užmušti nusidėjėlę pačią jos paslapčių aikštėn iškėlimu. Bet visam kam 
būna galas! Kur mano puštalietai? (išima skrynutę iš lagamino). A, 
skrynutėj! Gerai. Iškviesiu jį dvikautynių ... užmušiu ... O jeigu jis 
mane užmuš?... Dar geriaus. Geresnė mirtis, nei toks baisus 
gyvenimas! Tai Sibirija! Blogiaus, negu Sibirija! Raulai! Raulai! 


9. Raulas 
Raulas. Klausau, pone! 


Kupetys. Eikš čia. Te tau du auksinu alupinigų, ne auksinas, arba ne 
geriau paskui: pas mane dabar smulkių nėra, 

KITT 


Raulas. Žemiausiai ponui dėkavoju (bučiuoja ranką). 

Kupetys. Nedėkavok man, nereikia ... Aš smarkus, bet teisus, iš 
vienos pusės. Pasakyk tu man ve ką: ar būva kas pas jus daugiau be 
jaunojo pono su uostais? 

Raulas. Visokių būva. 

Kupetys. Visokių, sakai? Vyrai, iš vienos pusės? 

Raulas. Nežinau iš kurios pusės. Vis daugiausia moteriškos. 

Kupetys. A, bobos! Tai vyrų nebūva? 

Raulas. Ne. Tiktai tas, apie kurį sakiau, su uostais ir... 

Kupetys. Ir kas? Kas? Sakyk! 

Raulas. Ir vienas ligūstas senis; jis irgi ilgai sėdėjo su ponia ir sakė, 
kad negerai būsią, kai ponas pargrįšiąs. 

Kupetys. Suk juos šimts velnių iš vienos pusės, o tave iš kitos! Juo 
tolyn, juo blogyn! Ir tu man ligšiol nieko nesakei! O Agne, Agne, ką tu 
padarei, ką tu padarei! Ir tikėki paskui žmogus meilei, ištikimybei, 
jausmų šventumui! Atsitiktų taip Turkijoje, tai tave maišan įsiuvę 
vandenin, iš vienos pusės! ... Raulai! 

Raulas. Klausau, pone! 

Kupetys. Kur tas senis gyvena? 

Raulas. Nežinau, pone. 

Kupetys. Nieko tu nežinai! E, vėpla! Eik sau! (Raulas išeina). 

Kupeiys. Tai tau gyvenimo Jinksmybės! Tai tau šeimyniškoji laimė! 
„Netikėk moteriškei namie, o šuniui ore", pasakė kanokoks protingas 
žmogus, užmiršau, kuo jis vardu. Aš savo Agnei 20 metų tikėjau, o 21- 
aisiais pasirinko net du jaukiniu, iš vienos pusės. Bet ar du dar? Gal būti 
pas ją buvo jų dešimts, iš vienos pusės! Taip! Mane išmainyti į kažin 
kokį ligūstą senį! Ir tokią paleistuvę galėjau aš mylėti, galėjau glausti 
prie širdies! O baidyklė su nekaltybės kauke! Vargšė Katrė, jeigu ji 
žinotų, kokią turi motiną! O gal ji žino, tik slepia nuo mangs . .. gal ji 
dar pati padeda ... Juk ne veltui sakoma, kad „obuolys nuo obelies 
netoli teriedės“. Užmušti jaukinius! Užmušti pačią! Paskui pačiam 
užsimušti, iš vienos pusės! (rodydamas vizitinę kortelę) Su šia jos 
prasikaltimo išroda ieškosiu ano jaunojo Žmogaus su uostais... ir 
atrasiu jį, būtinai atrasiu! Iš po žemių iškasiu! Kad tik nenumirti man 
neatkeršijus! Rimtumas bei kraujo šaltumas turi būti nuo šio laiko mano 


devizas. 
10. Agnė 


Kupetys. Štai eina ir ji pati, nuleidus galvą ... sąžinė, mat, ją 
graužia .. . gėda žiūrėti vyrui į akis... 

Agnė. Katrė man pasakė, kad tu nesveikas. Kas tau? 

Kupetys. Kas man? Man? Nieko! Aš visiškai sveikas. Aš taip sveikas, 
kaip niekados nebuvau dar savo gyvenime. Aš jaučiu savyje tiek spėkų, 
jog, rodosi, visus smaugčiau, muščiau, karčiau!... Ol... 

Agnė. Klausyk, Antan, aš visai negaliu ŠUnrai kas tau baddaiė: Tu 
pagrįžai lyg žvėris iš to Limano. 

Kupetys. Taip, iš tiesų, žvėris! Tigras! Krakadilas! O kas mane lig to 
privedė? Kas? Tu! 

Agnė. (sau). Jam tur būti viskas žinioj. Aš nesitikėjau, kad Katrės 
jungtuvės taip jį suerzintų. (jam) Aš vis rengiaus tau pasakyti, bet 
nežinau, kaip pradėti, tu taip sujudintas . . . 

Kupetys. Ką sakyti! Ką pradėti! Tu jau pradėjai, o man duok 
pabaigti, iš vienos pusės! Nieko man nesakyk! Nenoriu nieko nė 
klausyti! Nesiteisink! Ką tu sakysi, viskas bus melas! Vien tik melas! 
Pramonė! 

Agnė. Bet, mielas Antanai . . 

Kupetys. Tylėk! Nežadink miegančiojo liūto! (eina į duris). 

Agnė. Tu išeini? Kur? 

Kupetys. Kur? ... Tur, kur rasiu žmogų, kurs sugriovė mano 
šeimyniškąjį gyvenimą! ... Bet ką čia su tavim ilgai šnekėsiu, veltui 
gaišinsiu laiką! Pagrįšiu, ir viską atsižinosi, viską! Supranti — viską! O, 
tu nejunti, kokia baisi atpilda tau rengiama! 

Agnė. Ką tu kalbi, brangusis .. 

Kupetys. Brangusis! ... brangusis! ... O, iš tikrųjų, brangus! Tu 
atsižinosi jo brangumą tik tada, kai jis pagrįžęs mes tau akysna tavo 
prasirasties išrodą! Ak tu... Bordžijo Lukrecija, Mesalina! . . . (ima 
skrynutę su puštalietais). Nėr ko ilgai gaišta! Kraujas! ... Vien tik 
kraujas nuplaus šį mano garbės pažeidimą! Lauk manęs, nusidėjusi 
moteriške, aš pagrįšiu, greitai pagrįšiu! O dabar sudie ir atmink mane! 
(greitai išeina). 

(Uždang). 


Antrasis Aktas 
„Kraujo trokštu". 


Kambarys Bertašiau namuos. Po tiesei stalas, užkrautas buteliukais, 
bonkomis, skrynutėmis ir kitais galais. Už stalo sėdi Bertašius — tėvas. 

1. Bertašius — tėvas ir Magdalena. 


Bert. tėvas. (priimdamas žirnelius). Vienas ...du... trys... Gana. 

Magdalena. A!... Negaliu žiūrėti į tave! Visada tu su tais 
vaistapalaikiais. Tai žirneliai, tai pastiprinantieji, tai pasilpninantieji ... 

Beri. tėvas. Labai ką tu supranti! Argi tu nematai, kad aš sergu, 
labai sergu. Pas mane gumbo judėjimas, kinkų drebėjimas, viso 
organizmo nusilpnėjimas, nervų sistemos suirimas, na ir kitų galų 
suirimas. 

Magdalena. Man rodos, kad pas tave bus ir kitų galų suirimas. Tavo 
vietoje būdama mesčiau laukan visą šitą biaurybę. 

Bert. tėvas. Laukan! Sakykite susimildami, — laukan! Vis tiek, kaip 
išmesti mano sveikatą. Laukan! Argi tu, Magde, nesupranti, kad visi šie 
vaistai reikalingi mano sveikatai užlaikyti. 

Magdalena. Jau kiek kartų prašiau tave nevadinti mane Magde, o 
Alena; juk tas nesunku išpildyti, man rodos. 

Bert. tėvas. Kokia tu Alena, kad tu Magdalena. Taip, man rodosi, 
daug geriau. 

Magdalena. Bet aš tave to prašiau. Negaliu apkęsti tokio biauraus 
vardo: Magdalena! Alena, Alenutė . . . kur kas juk poetiškiau, švelniau. 

Bert. tėvas. Et, atstok tu nuo manęs su savo švelnumu; ne lig to man 
dabar. Per tave, kad nors truputį, būčiau nusivėlinęs ant 1 1/2 minutės 
priimti pasilpninančiuosius, o jie reikalingi mano sveikatai . . . (geria 
vaistus). 

Magdalena. Ir vėl! E, kaip įkyrėjo! (išeina). 

Bert. tėvas. (vienas) Ok, ok, ok! Silpna mano sveikatėlė, visai silpna. 
Ausyse ūžia, nervų suirimas ir visų kitų galų suirimas, žodžiu sakant aš 
sergu ne juokoms. Trejis metus gydaus, ir nieko negelbsti. Kiekvieną 
vaistą priimu punktuališkai, kasdien vienu laiku, viena minute 
nenusivėlinu. O kodėl? Todėl, kad pas mane viskas čia įrašyta. 
(atskleidžia knygelę patėmijimams) „8 ryto valandoje čajus su grietine, 
9 pusryčiai: kotletas iš veršienos ir tuoj du šaukšteliu pasilpninančiųjų. 
Pusėj 11-ės 4 rūginti agurkai ir pieno lėkštė. Paskui, pusėj pirmosios 
pietūs ir iki dviejų pastiprinantis pogulis. Dviejose trys žirneliai iš 
karbolo-jodo ir penkias minutes praleidus šaukštelis pasilpninančiųjų. 
Paskui 5 valandoje čajus ir raugintas agurkas. 8-je vakarienė iš rūgyto 
pieno ir gulti". Visus šiuos galus pildau lig paskutiniųjų mažmožių ir 
dėlto nieko negelbsti. Miegu, it musė, valgau, it žvirblis. Kasdien einu 
silpnyn ir silpnyn. Kinkų drebėjimas didinasi, nervų suirimas irgi, na ir 

kitų galų suirimas nesimažina. Saugojuos kiekvieno susijaudinimo, nes 
sujudinimai mane užmuša, Prie mano silpnos sveikatos man absoliutiš- 
kas reikalingas ramumas. Net ir daktaras Grigaitis sako, kad prie mano 
sveikatos reikią saugoties susijudinimų morališkųjų, 0 taip pat ir 
fiziškųjų. Kaslink mano gydymos metodo, tai jis ne tik nepripažįsta jo 
už naudingą, bet tiesiog už pragaištingą. Gm... Ką jis išmano! Treti 
jau metai suėjo, kaip gydaus, ir tik per vaistus esmi dar gyvas. O jeigu 
klausęs būčiau daktarų patarimo, seniai jau būčiau geresnėj pasaulėj 
atsidūręs. Bet Grigaitis geras daktaras: jis nieko neima už vizitus ir nieko 
neužrašo. „Tamsta, sako, visiškai sveikas būtum, jeigu mestum 
priimdinėjęs pasilpninančiuosius, sumaišius juos su agurkais bei rūgytu 
pienu". Irgi rados mulkis mano gydymos metodą peikti. Iš tiesų, aš 
isitikrinu, kad dabarnykšti daktarai niekam verti! Jie tik moka 
užrašinėti kali-bromatum bei kali-jodatum, o nuo visų tų kalių žmogui 
nė sveikiau, nė blogiau. Išbandysiu dar vieną būdą, jeigu šis nepagelbės, 
tai nors stačiai gulk ir mirk! Jums gal žingeidu patirti, kas tai per būdas? 
Taip? Masažas! Grigaitis žadėjo atsiųsti man šindei garsųjį masažistą. 
Masažas turi man būtinai pagelbėti. Aš daug žinau radikališko masažu 
gydymos pavyzdžių. Viena moteriškė kiaurus metus jau buvo už vyro, 
vieno mano pažįstamo, — dailus vyras! nesenas, lygiai, kaip aš, — ir 
neturėjo vaikų. Įkalbėjo jai žmonės gydytis masažu pas buvusį tada 
madoj masažistą, ir kaip jums rodos? Metai nesuėjo, ir jau laimingas 
tėvas supė ne vieną, ne, — du sūnus dvynius. O vis masažistas pagelbėjo. 
O, masažas nepaprastas daiktas! Mano pažįstamas užmokėjo už tai 
masažistui 500 rublių. Bet ir verta. Kiaurus keturis mėnesius gydė, bet už 
tai kokios puikios pasekmės! Užkart dvyniai. Aš pasakiau tą seseriai 
Magdei, o ji, kvailė, ausis užkiša: „„Ugi, sako, nešnekėk, brolau, apie tą, 
juk aš mergaitė"! Ji mergaitė! Jau suviršum 40 turi, o dar mergaitė. Ji 
mano, kad kūdikius garnys atneša. Kvailė, ir gana. 


2. Grigaitis bei Barbė, 


Beri. tėvas. Sveikas, daktare. Labai gerai, kad atėjai. Tamsta 
reikalingas mano sveikatai. 

Barbė. (pamačiusi atkimštą butelį). Tėtušis vėl ėmei vaistus. Ak, 
tėtuši, koks tu nepaklusnus! Juk tau sakė ponas Grigaitis, kad agurkai 
tau nepagelbės, o anaiptol. Taip juk pons daktare? 

Grigaitis. Pilna tiesa. Iš tikrųjų, kodėl tamsta nekiausai manęs ir 
nemeti visų šių biaurybių. Juk šiais vaistais galima pagadinti arklio 

pilvas, netik žmogaus. Tamsta esi visai sveikas. Tamstai taip tik rodos, 
kad sergi. Tamsta labai abejingas. 


Bert. tėvas. Rodos! ... gerai, „rodos“! Gumbo judėjimas, kinkų 
drebėjimas, nervų sistemos suirimas .. . 

Barbė. Ir kitų galų suirimas... Ka, ka, ka! Koks tu, tėtuši, 
juokingas! 


Bert. tėvas. Tėvas serga, o jai juokas. O vaikai, vaikai, kuo jųs 
atsimokate už gimdytojų meilę! Tėvas jau arti mirties, o jinai juokiasi. 

Barbė. Nepyk, tėtuši. Aš daugiau taip nedarysiu. Tu juk nepyksti? A? 
Na, tai ir gerai... (prisimeilindama). Paklausyk, tėtuši, ką aš 
pasakysiu... 

Bert. tėvas. Ką? 

Barbė. Aš seniai rengiuosi pasakyti. Prižadėk, kad neatsakysi. 

Bert. tėvas. Sakyk, paskui dabosime. 

Barbė. Ne, ne! Ko čia „dabosime“! Prižadėk! 

Bert. tėvas. Na, gerai .. . prižadu. 

Barbė. Tėtuši, aš prašau tave savo rankos ponui Grigaičiui. 

Bert. tėvas. Ko tokio? 

Barbė. Prašau savo rankos ponui Grigaičiui. Supranti? 

Bert. tėvas. Tai tu prašai pono Grigaičio rankos ... Tsvu, tai, 
vadinas, ponas Grigaitis prašo man savo rankos . . . Nieko nesuprantu! 

Grigaitis. Aš pasakysiu aiškiau. Atiduok man tamsta Barbutę; mes 
seniai jau mylimės. 

Bert. tėvas. O aš? ... Aš juk ją irgi myliu... kaip gi aš liksiu? Ji 
reikalinga mano sveikatai. Aš žmogus ligotas, pas mane gumbo 
judėjimas ir kiti galai... Girdi tamsta, lukterėk truputį, — aš 
išsigydysiu galutinai, ir tada imk sau ją. 

Grigaitis. Ačių. Žingeidu, kada tamsta manai išsigydyti ir iš kokios 
ligos. Jeigu tik labiau vis gadinsite pilvą agurkais ... 

Barbė. Rūgytu pienu ir žirneliais. 

Bert. tėvas. Taip! Rūgytu pienu ir žirneliais! Bet taipgi ir masažu. 
Tamsta juk pats man patarei. 

Grigaitis. Nesiginu. Masažas nebus nors pragaištingas. 

Barbė. Kas? Tėtušis nori jau ir masažu gydyties? 

Ber. tėvas. Taip, noriu. Neseniai žadėjo man ponas Grigaitis atsiųsti 
šindei masažistą. 

Grigaitis. Aš vakar prašiau vieno savo pažįstamo daktaro — 
masažisto užeiti šindei 3-se. Jis turi greitai pribūti. Tik perspėju tamstą, 

kad besigydydamas masažu tamsta turi būtinai savo originališkąjį 
gydymos mesti. 

Barbė. Tėtuši, aš laukiu. 

Bert. tėvas. O tau kam jis? Juk masažas man, o ne tau reikalingas. 

Barbė. Ka, ka, ka! Juk aš visai ne apie masažą kalbu. Koks tu 
juokingas! Aš laukiu atsakymo ant savo klausimo. 

Bert. tėvas. Kokio klausimo? 

Barbė. Visada taip. Tu atsimeni tiktai, kelintoje valandoje turi 
primdinėti savo vaistapalaikius. 

Bert. tėvas. Tas mano sveikatai reikalinga. Pas mane čionai viskas 
surašyta. 

Barbė. Reikė įrašyti ir mano klausimas. Pasakyk gi,„tėtuši, ar sutinki 
mane išleisti už pono Grigaičio? 

Grigaitis. Viliuosi, tamsta neturi nieko man užmestį. 

Bert. tėvas. Mano gerasis! Lygiai nieko, tik prašau truputį lukterėti. 
Aš prasigalėsiu, tikrai prasigalėsiu ir neužilgo. Aš tą juntu. Per mėnesį 
kitą aš būsiu visiškai sveikas, ir tada imk sau Barbę. 


Barbė. Sutinka! Tėtušis sutinka! Mylimasis tėtuši! ... (puola jam 
ant kaklo). 
Bert. tėvas. Atsargiau, atsargiau ... Kinkų drebėjimas .. . 


Barbė. Tuojos bėgu tetulei pasakytų. 
3. Magdalena. 


Magdalena. Palauk tu, ožka! Ką tu nori tetulei pasakyti? Tuoj 
sakyk. 

Barbė. (tragiškai). Apreikšti tamstai dviejų širdžių paslaptį. Eikit čia! 
(rodydama į Grigaitį). Aš myliu jį, o jis mane, ir tėtušis sutinka mane už 
jo išleisti. 

Magdalena. Kam tu tą sakai! 

Grigaitis. Ką tokį? 

Barbė. Aš buvau ir užmiršus, kad tetulė negali ramiai išgirsti žodžius: 
sujungtuvės, meilė... Pas ją tuojos pradeda širdis plakti... 

Magdalena. Ak, taip. Nuo to laiko, kai įsitikrinau, jog visi vyrai 
apgavikai, man gailis kiekvienos ištekančios mergaitės. Man gailis šių 
nekaltų avelių, iš liuoso noro einančių į kančias. 

Grigaitis. Ar seniai tamsta įsitikrinai, kad visi vyrai apgavikai? 

Magdalena. Ak, neklausk tamsta. Neatnaujink naujos žaizdos. 

Bert. tėvas. Prieš 20 metų ji sužeista, o vis dar vadina ją nauja 
žaizda! 

Magdalena. Visai ne 20. Tamsta, brolel, visada turi perdėti! Iš viso 
tik 18 metelių praėjo, kai jis . . . jis manę pametė. Aš jį mylėjau . . . taip 
mylėjau! ... Mes draugėj vaikščiodavom per sodną ... grožėjomės 
baltu mėnuliu ... Jis man dainavo romansus ... Ak, kaip puikiai jis 
dainavo! Dar net dabar girdisi ausyse romanso žodžiai: „Tave užmiršti, 
tave užmiršti!" 

Grigaitis. Ir užmiršo? 

Magdalena. Užmiršo. Bet aš jį myliu, ligšio) myliu! Aš negaliu jo 
užmiršti. 

Grigaitis. Tai vien dėlto, kad tamstą užmiršo tamstos dainininkas, 
visi vyrai turi būti apgavikai? 

Magdalena. Visi! Absoliutiškai visi! Išpažins meilę, apsives, ir, vis 
tiek, mes, o vargšė pati turi paskui namie kankyties, kaip aš dabar 
kankinuosi. 

Bert. tėvas. At, atvirai pasakius, laikas jau būtų tau, sesel, užgesinti 
savyje šį karštį, juk tu jau pilną pensiją ištarnavai. 

Magdalena. Ką tu nori per tai pasakyti, brolel? 

Bert. tėvas. Tą, kad tu, sesel, jau senė. 

Magdalena. Aš nė šnekėti su tavim nenoriu! Tamsta moki tiktai 
užgaulioti beginklę moteriškę! 

Barbė. Nepyk, tetul. Tėtušis pajuokavo. Juk tiesa? Kokia gi tamsta 
senė. Tamstai daugiau kaip 25 niekas nepasakys. 

Magdalena. O kas, tiesa? 

Barbė. Žinoma. 

Magdalena. Tai matai. Man. ir pačiai rodosi, kad aš dar jauna 
išveizdžiu. Tu tik viena mane supranti, Barbut, tiki tu man, kad aš tave 
myliu? 

Barbė. Kam tamsta klausi? 

Magdalena. Bet pasakyk, — tiki? 

Barbė. Na, tikiu. 

Magdalena. Netekėk tu už jo. Aš vis žiūriu į jį ir būk matau savo 
Klemensą . . . ir jis lygiai toks buvo: visi jie vienodi. Pasigailėsi, bet jau 
vėlu bus. 

Barbė. Nepasigailėsiu, tetul, ne! Pažiūrėkit į jį! Argi galima jo 
nemylėti? Aš dabar jaučiuosi taip užganėdinta, tokia laiminga! Dabar aš 
dainuočiau, šokčiau ... Ponas Mykolai, eiva sodnan, bėginėsiva. 

Grigaitis. Bėginėti, su didžiausiu noru, bet... 

Barbė. Be jokių „bet“. Tuojos! 

Grigaitis. Klausau. (išeina). 


Magdalena. Ar matei? 

Bert. tėvas. Ką? 

Magdalena. Jį. 

Bert. tėvas. Ką tokį? 

Magdalena. Nugi jį, Grigaitį. 

Bert. tėvas. Ne kartą mačiau, ir dabar tiką mačiau. Tai kas iš to? 

Magdalena. Ir tu pavelijai ... 

Bert. tėvas. Ką? 

Magdalena (sau) Koks mulkis! (jam). Ką? Ką? Merginties su Barbe. 

Bert. tėvas. Pavelijau. Tas reikalinga jos sveikatai. 

Magdalena. Ir tu sutikai ant jų jungtuvių? 

Bert. tėvas. Sutikau. Bet ji tik tada už jo ištekės, kai aš 
išsigydysiu . . . Tas reikalinga mano sveikatai. Tu žinai pas mane gumbo 
judėjimas, kinkų drebėjimas, viso organizmo . ., 

Magdalena. Vėl savo! Aš su juo apie reikalus kalbu, o jis .. . tsvu! 
Sakyk susimildamas, ką gero Barbei padarei, sutikdamas ant jos 
jungtuvių? 

Bert. tėvas. Kaip ką? Jinai jį myli. 

Magdalena. Bet jis vyras! 

Bert. tėvas. O tu norėtum, kad išleisčiau ją už moteriškės? .. . Na, 
sesul, tau, turi būti, kas nors galvoj negerai. 

Magdalena. Argi tu neišmanai, kad visi vyrai išgamos! Ir tu, 
matydamas, kad ji per savo nežinią kasa sau duobę, — tu pats stumi ją 
duobėn. Atmink, Jonai, jos kraujas ant tavęs puola! 

Bert. tėvas. Kvaile tu, kvaile! Sena, o kvaila. Aš gyvenau su pačios 
nabašninke 30 metų, ir ji nė karto negalėjo pasiskųsti, kad aš pagavikas. 
O tu bala žino kuo prikimšai savo smegenis. 

Magdalena. Ko čia aš su tavim ilgai kalbėsiu! Matau, niekas manęs 
nenori suprasti. Jaučiu, kad Barbė į tikrą prapultį eina. Nors jis ir 
apsipačiuos su ja, tai, tikėk man, vis tiek, suėjus trims kokiems 
mėnesiams, arba da ir anksčiau, taps jai neištikimas. Mano Klemensas 
siekė man mėnesiu, žvaigždėmis ir dėlto suvylė. Jaučiu, kad žaizda mano 
niekados neužgis ... 


4. Kupetys su skrynute. 


Kupetys. Ar čia gyvena Bertašius? 
Bert. tėvas. Čia. 

Kupetys. Kur jis? 

Bert. tėvas. Prieš tamstą. 

Kupetys. Aš jo neregiu. 

Beri. tėvas. Tai aš pats esmi. 

Kupetys. Bertašius Jonas. 

Bert. tėvas. Bertašius Jonas. 

Kupetys. (sau) Keista. Jieškojau jauno žmogaus, 0 čia randu 
griuvėsį. Tai tur būti jaunojo žmogaus su uostais pavardė kitoniška ... 
Tai Katrė mane suvadžiojo. O šis ar nebus tik tas senis, apie kurį man 
Raulas kalbėjo. 

Bert. tėvas. (sau) Ką jis te panosėj burbuliuoja. Ar tik ne 
užkalbėjimus kokius? ... 

Kupetys. (sau) Taip, taip... turi būti, tas pats senis. Dar geriau, 
pradėsiu nuo senio, o paskui rasiu ir jaunąjį. (Bertašiui). Man reikia 
pasišnekėti su tamsta be liudininkų. 

Bert. tėvas. (Magdalenai) Magde, išeik. Šis ponas pas mane su 
reikalu. (tyliai) Tai masažistas. 

Kupetys. Taip, su reikalu, — ir labai svarbiu reikalu, iš vienos pusės. 

Magdalena. Išeinu, brolel, išeinu. (sau) Koks dailus vyras! (išeina). 

Kupetys. (užrakina duris ir išima iš skrynutės puštalietus). Dabar, 
maloningas pone, mudu pasišnekėsiva. 

Bert. tėvas. (sau) Koks keistas to masažisto pasielgimas. 

Kupetys. Tamsta žinai, kas aš? 

Bert. tėvas. Nežinau, bet spėju. 

Kupetys. Įspėji. Labai gerai. Tas sutrumpins nereikalingas kalbas. 
Pasakysiu tamstai trumpai, bet aiškiai. Aš vyras, iš vienos pusės. 

Beri. tėvas. Labai malonu... 

Kupetys. Numanai tamsta, — vyras! 

Beri. tėvas. Numanau, numanau. (sau) Labai tai man reikia žinoti. 

Kupetys. Na tai, turi būti, tamsta supranti, kaip turi vyras pasielgti 
su žmogumi, išgriovusiu jo šeimynišką laimę, įžeidžiusiu jo garbę. 

Bert. tėvas. (sau) Koks keistas masažistas! (jam) Nežinau, kaip sau 
norės. 

Kupetys. Kaip sau norės?! .. . Taip, tiesą tamsta sakai, kaip norės. 
Jis turi teisę užmušti ir jį, ir ją. 

Bert. tėvas. Lai sau užmuša, aš nieko prieš tai neturėsiu. Bet 
užsiimkim geriau darbu. Reikia tamstai žinoti, kad pas mane gumbo 
judėjimas, kinkų drebėjimas ... 

Kupetys. (sau) Ir tokį žmogų, tokį sugriuvėlį galėjo mano Agnė 
mylėti, galėjo glamonėti! 

Bert. tėvas. .. . Nervų sistemos suirimas ir kitų galų suirimas. Aš... 

Kupeiys. Kas man darbo, iš vienos pusės, prie tamstos suirimų! Ar 
nesitiki mane sugriaudinti panašiomis dainomis? Ne, aš ne toks. Aš 
nesiduosiu tamstai aplamdyti. Aš tvirtai pasirengęs. Kraujas! Man 
reikalingas kraujas, aš jo trokštu! 

Bert. tėvas. (sau) Na čia kažin koks skerdikas, o dar ir girtas ar 
pasiutęs! Ačių Grigaičiui, labai gerą jis man masažistą atsiuntė. 

Kupetys. (pratęsdamas) Ak tu ištižėli! 

Bert. tėvas. (sau) O-o, jau jis sako man „tu“. 

Kupetys. Sudžiūvėli! Rupūže! 

Beri. tėvas. Pone, aš negaliu pavelyti .. . 

Kuperys. Tu nepavelysi?! ... Aš niekados nepavelysiu, kad tu sau 
pavelytum duoti man savo pavelijimą! (nutveria jį už rankos) 
Prisipažink, tu buvai mano pačios jaukinys? 

Bert. tėvas. Leisk, tamsta . . . tai jau perdaug. Aš žmogus nesveikas, 
pas mane kinkų drebėjimas .. 

Kupetys. (apsiniaukęs) Greitai nebus jokio drebėjimo. Aš galvoju už 
tą (paduoda puštalietą). Imk! 

Bert. tėvas. (atšokdamas) Kas? Kam?... 

Kupetys. Tam, kad gintumės, — kad miręs nesakytum, jog aš tave 
užmušiau iš patvorio, kaip šunį, ko tu, žinoma, ir vertas! Bet aš noriu su 
tavim apsieiti padoriai. Ginkies! 

Bert. tėvas. (sau) Čia kažin koks beprotis! (jam) Atsiprašant, ką 
tamsta darai? ... Ar tamsta iš proto išėjai! ... 

Kupetys. (besiartindamas) Aš trokštu kraujo!! 

Bert. tėvas. (už stalo) Tai man patinka! Pone, man rodosi, jog tamsta 
ne tam čia atsiųstas, kad svetimuose namuos šūkautum, ale kad mane 
gydytum. 

Kupetys. Aš ir noriu tave išgydyti. Ant visados išgydyti. Imk! 

Bert. tėvas. (sau) Prie mano gumbo judėjimo toks susijudinimas tai 
stačiai mirtis. 

Kupetys. (rūsčiai) Girdi, imk! Aš trokštu kraujo (eina paskui jį). 

Bert. tėvas. (kėdėmis užsistatydamas) Bet palauk, tamsta. Velniai 
žino, ką tamsta darai! Aš tamstą pasikviečiau masažui daryti, o tamsta 
nori padaryti čia kasžin-kokią skerdynę. 

Kupetys. Ką? ... Kas pasikvietė? Kokiam masažui, po velnių? 
Tamstai, matyti, iš baimės galvoje viskas sumišo, 

Bert. tėvas. (sau) Na, čia tikrai koks beprotis, (jam) Pasakyk tamsta, 
kaip čia pakliuvai? Tamsta masažistas? 

Kupetys. Koks, po velnių, masažistas. Aš vyras! Supranti, vyras, iš 
vienos pusės! . 

Bert. tėvas. Kam tai man reikia žinoti. Jeigu tamsta ne masažistas, 
tai meldžiu išeiti. Aš laukiu masažisto .. . Tamsta man visai nereikalin- 
gas. 

Kupetys. Užtai tu man reikalingas! Gana šnekėti. Imk ir šauk! 
(taiko). 

Bert. tėvas. Bet susimildamas pasakyk man tamsta, ką ši visa 
komedija reiškia? Tamsta įsilauži mano namuosun, šūkauji, rėkauji, 
atimi man ramumą, kurs man labai reikalingas prie mano sveikatos, ir 
be to dar ketini mane nušauti. Ko tamstai reikia? 

Kupetys. Kraujo!! Prisipažink, tu buvai mano pačios jaukinys, iš 
vienos pusės? Sakyk atvirai, ir aš tau prižadu, kad ilgai nesikankinsi: aš 
tau išausiu kakton, ar širdin . . . duosiu išsirinkti iš šių dviejų vietų. O 
jeigu tu mane užšausi, tai... vesk mano pačią, iš vienos pusės! 
Prižadėk man tą. 

Bert. tėvas. Girdi, tamsta, aš nepažįstu nė tamstos, nė tamstos 
pačios. Ko tamsta iš manęs nori? ... Aš žmogus nesveikas ... pas 
mane organizmo suirimas ir kitų galų suirimas. Man žadėjo atsiųsti 
masažistą .. . Aš jo laukiau, kai tamsta atėjai .. . Aš tamstą paskaičiau 
už masažistą, 0 tamsta prikiši man kokią ten pačią. Pažiūrėk tamsta į 
mane ir pasakyk, argi galiu aš padaryti tokią niekšybę — svetimas 
pačias vilioti. 

Kupetys. (sau) Po velniais, juk jis iš tiesų negali padaryti tokios 
niekšybės. Bet ką tada pavardė reiškia? (išima vizitinę kortelę). Atsakyk 
man tamsta stačiai, neišsisukinėdamas, tamsta Bertašiaus Jonas? 

Bert. tėvas. Bertašiaus Jonas. 

Kupetys. Tai tamstos kortelė? 

Bert. tėvas. Mano... o gal ir ne mano. 

Kupetys. Tai kieno? 

Bert. tėvas. Mano sūnaus. Jis irgi Jonas ir, suprantamas daiktas, 
Bertašius. 

Kupetys. Tamsta turi sūnų, iš vienos pusės. Kodėl tamsta anksčiau 
nepasakei? 

Bert. tėvas. Neturėjau reikalo, o kita — tamsta nė neklausei. 

Kupetys. Jauną? 

Bert. tėvas. Jauną. 

Kupetys. Su uostais? 

Bert. tėvas. Su. 

Kupetys. Su uostais, iš vienos pusės! Duokš man jį! Duokš man jį! 
Tai jis, tur būti, buvo! Jis sakė mano pačiai matušėlė! Jis ją bučiavo, 
jis... O, kaip aš trokštu jo kraujo! Kur jis? ... 

Bert. tėvas. Nerėk tamsta, kaip už liežiuvio pakartas. Aš žmogus 
nesveikas, pas mane... 

Kupetys. Kur jis, aš tamstą klausiu? 

Bert. tėvas. Kas? 

Kupetys. Sūnus! Sūnus! Sūnus! 

Bert. tėvas. Iš kur aš galiu žinoti, kame jis. Jeigu ne namie, tai pas 
savo pačią. 

Kuperys. Jis vedęs? 

Bert. tėvas. Vedęs. 

Kupetys. Vedęs! Ir suviliojo svetimą pačią! Įlindo, kaip gyvatė į 
vargšės Agnės širdį. O, duokš man jį! Duokš! Aš jį, kaip obuolį 
sudaužysiu! Kur jis gyvena? 

Bert. tėvas. Čia pat, žemiau. Pirmajam gyvenime. 

Kupetys. O jo pati? 

Bert. tėvas. Pas savo motiną Ilgojoj gatvėje. 

Kupetys. Tai toj pačioj gatvėj, kurioj ir aš gyvenu. Gerai, einu jo 
jieškotų. O jei aš jį rasiu! Ką aš su juo padarysiu, ką aš su juo padarysiu! 
Likit sveiki (eina į duris). 

Bert. tėvas. Eisi sau sveikas. 

Kupetys. (sugrįždamas). Su tamsta dar nepabaigta. Mudu dar 
pasimatysiva. Iki pasimatymo (išeina). 

Ber1. tėvas. Iki pasimatymo, iki pasimatymo! Kad tu kur kaklą 
nusisuktum! Tai išgąsdino! Drebu visas, it apušė. Sakykit susimildami, 
labai tas man reikalinga? Jį pati apvylė su kažin kokiu jaunu žmogumi 
su uostais, 0 jis ateina pas mane su prentezijomis. Kaip tai jums patinka? 
Bet keista, kaip galėjo papulti jam į rankas mūsų kortelė. Nejaugi būtų 
sūnus jo pačią suvylęs. Tai įsigytum bėdą! (imasi už šonų) O! ...O!... 
Oi! ... Čia įgėlė, te suskaudo Oi! ... Oi! ... Man rodos, kad aš visą 
pūdą vinių prarijau — taip pilve varteliojasi. Tai tau ramumas, tai tau 
tyla... O kad tu suburbėtum! Kad tau... 


5. Magdalena. 


Magdalena. Tai šis energiškas vyras masažistas? Taip? 
Bert. tėvas. Velniai jį žino. Jis taip mane nugąsdino, kad aš vos 
nenumiriau. 

Magdalena. Ak, koks energiškas! Aš viską girdėjau iš kito kambario. 
Vargšas! Jį pati vilioja! Nelaimingas! Kad galėčiau, aš jį paguosčiau, 
taip... 

6. Kupetys. 


Kupetys. Puštalietus užmiršau (ima skrynutę). Tai, sakot, jis šiuos 
namuos gyvena? 

Bert. tėvas. Šiuos. 

Kupetys. Te? Apačioj? 

Bert. tėvas. Apačioj, apačioj. 

Kupetys. Iki pasimatymo, 

Bert. tėvas. Iki pasimatymo. 

Kupetys. O, ką aš su juo padarysiu, ką aš padarysiu! (išeina). 

Bert. tėvas. (spiauna jam paskui). Tsvu! 

Magdalena. Ak, koks energiškas vyras! 


(Uždanga) 


Trečiasis Aktas 
„„Užsislėpęs“ 
Dekoracijos — pirmojo akto, 


1. Katrė bei Barbė (sėdi krasėje). 


Barbė. Aš tavęs, Katriut, visai nesuprantu. Vyras tave myli, tu jį irgi, 
otu vis kokia... 

Kairė. Kokia gi? 

Barbė. Na tokia, kaip čia pasakius ... lyg varna šlapioji ... vis 
nusiminusi .. , Nusikratyk rūpesčius! Imk iš manęs pavyzdį. Aš visada 
linksma, man niekas nerūpi. Dainuoju, šoku .. . Tėvušis pyksta, o aš 
savo varau... 

Katrė. Tau tai kas kita. Tu neturi jokių rūpesčių, o mes su motina 
nuo mano vestyvių nežinome nė kas daryti. Įsigijome bėdą. 

Barbė. Apie ką tu šneki? 

Katrė. Vis apie tą patį. Kas daryti mums su tėvu? Mes su motina vis 
rengiamės jam pasakyti, kad aš ištekėjau, bet nežinom nė kaip pradėti. 

Barbė. Argi tavo tėvelis jau pagrįžo iš Adeso? 

Katrė. Pa. Šindei. Kad tu, Barbut, išvystum, kas su juo pasidarė, tai 
tu jo visai nepažintum. 

Barbė. Kas, pariebėjo? 

Katrė. Ne, netas. Būdas apkito. Nors jis visada rūstus būdavo, bet ir 
geras; o dabar tai jau aš ir pati nežinau, kas jam darosi . . „ Viską mėto. 
Mes tarėm, kad jis žino apie mano ištekėjimą ir užtai toks suerzintas, bet 
ne! Mama bijo... 

Barbė. Ko? 

Katrė. Ar tik nesumišo jam galvoj. Tai būtų nelaimė. Aš nežinau, ką 
mes darytum! 

Barbė. At, mesk tokius niekus prasimanius! Tavo tėvelis turi gal kokį 
nesmagumą, tai ir pyksta. Praslinks keletas dienų ir, pamatysi, vėl bus 
geras. O aš tau pasakysiu naujieną. 

Katrė. Kokia? 

Barbė. Aš teku, 

Katrė. Už ko? 

Barbė. Už Grigaičio. 

Katrė. Pažįstu. Pas jus ir susipažinau. Labai simpatiškas žmogus. 

Barbė. Kas simpatiškas! Tai auksas, ne žmogus! Aš jį taip myliu, taip 
myliu ... Jis mane irgi myli! ... 


2. Grigaitis bei Bertašius sūnus, 


Grigaitis. (išgirdęs Barbės paskutiniuosius žodžius) Myli, labai myli! 
(bučiuoja ją). 

Barbė. Tamsta apsirikai! Aš ne apie tamstą kalbu. Tamsta perdaug 
įsitikėjęs! 

Grigaitis. Persiprašau. Dovanokit, kad išdrįsau taip mayti ... Ačių 
už atvirumą. 

Barbė. Aš nesakau, kad tamstos nemyliu, visai ne... Anaiptol. Gal 
ir myliu, tik nenoriu, kad tamsta būtum taip įsitikėjęs! Ar girdi tamsta, 
aš nenoriu! Aš labai nemėgstu įsitikėjusių. Žinok tai tamsta. 

Grigaitis. Klausau, mano valdove! 

Barbė. Taigi. (Bertašiui) Ne, to jau perdaug! Geras man ir tu! Toks 
pat paleidnosis, kaip ir tavo Katrė. Dyrauna, kaip vilkas. Gėdytumės! O 
dar vyras. 

Bert. sūnus. Šiandien, Katriut, viską pasakysiu tavo tėvui. Taip 
traukti toliau negalima. Slapstykies, tylėk, lyg ką blogo padaręs. Reikia 
jau tai visa užbaigti, 

Katrė. Pati žinau, kad reikia, o bijau. Ir tu nebūtum toks skubrus, 
kad pamatytum tėvą. Prie jo dabar baisu ir prieiti. 

Bert. sūnus. Kas bus, tas bus! Neprarys juk, o vistiek galų gale reikia 
gi jam viskas pasakyti. Šiandien, būtinai šiandien. Aš apsiimu atlikti tą. 
3. Agnė. 


Agnė. Šiandien nepatarčiau. Ryt, užporyt . . . kai jis nusiramins. Aš 
jau kelis kartus buvau prasižiojusi sakyti, bet kur tau! Pyksta, šūkauna, 


rėkauna, visus tardo. Kas jam pasidarė, negaliu niekaip suprasti. Rasit, | 


tamsta, pone daktarai, kaip nors jį nuramintum, gal užrašytum jam ko 
nors. 

Grigaitis. Pasistengsiu, bet kur jis? 

Agnė. Ar aš žinau. Vos tik atvažiavo, tuoj nubėgo kažin kur, lyg jį 
nesavoji nešė. Kas pas mus čia dedasi, aš pati neišmanau. 

Grigaitis. Pasistengsiu dar šiandien pas jus būti. Lig kol likit sveiki, 
manęs ligoniai laukia. 

Barbė. Palūkėk, Mikai, ir aš su tavim einu, Būkit sveiki. Na, o tu 
Katriut, nebūk tokia nusiminus. Labai tokių nemėgstu (bučiuojasi. 
Barbė ir Grigaitis išeina). 

Bert. sūnus. Kur mano skrybėlė, man irgi laikas eiti. 

Katrė. Ir tu eini? 

Bert. sūnus. Taip, man reikia užeiti teisman. Per valandą sugrįšiu. 
Atsidėkit ant manęs. Sakiau, kad pats viską tėvui išaiškinsiu ir 
išpildysiu. Sudiev! (išeina). 

Agnė. Gerai, dabar mudvi likova. Jeigu tėvas sugrįš, kas mudviejų 
pradės kalbėti? 

Katrė. Ne aš. 

Agnė, Ir ne aš. Kaip sau nori: aš išeinu iš namų. 

Katrė. O aš visai persikelsiu pas vyrą, 

Agnė. Štai ir suirimas šeimynoje. Pati vienur, vyras kitur, duktė 
trečiur. Na, jeigu žinojus būčiau, kad viskas taip virs, nepavelijus būčiau 
tau tekėti. Aš nenusiraminsiu, kolei vyras visko nežinos. 

Katrė. Daryk, ką tinkama, aš atsitraukiu (užsideda skrybėlę). 

Agnė. Kas, ir tu išeini? 

Katrė. Iš. Tada pagrįšiu, kai ateis mano vyrelis. Lai jis viską tėvui 
papasakoja. Jis taip mokės į tėvą prisiderinti, kaip mums nė į galvą 
neatėjo. Jis juk advokatas. O dabar, mamyt, patarčiau ir tau eiti savo 
kambarin, užsidaryti ir laukti mano vyro sugrįžtant, O aš išeinu. (išeina). 

Agnė. (ilgai paskui ją žiūri). „Išeinu“. Labai gerai! O tu čia sau, 
motin, žinokies. „Aš atsitraukiu". Šiūrėk, kaip! Ji atsitraukia. O motina 

už viską atsakyk. Ką bedarysi. Pati kalta, kam reikė sutikti ant jos 
prašymo. Dabar graudinuosi. 

Kupečio balsas (už scenos) Raulai! A Raulai! 

Agnė. Jėzus, Marija! Vyras pagrįžta. Greičiau nors prasišalinti. 
(išeina savo kambarin). 


4, Kupetys paskui Raulas. 


Kupetys. (greitai įeina, laikydamas skrynutę su puštalietais po 
pažaste). Ar buvo kas? 

Raulas. Buvo. 

Kupetys. Kas? 

Raulas. Kažin kokia mergaitė, 

Kupetys. Na? 

Raulas. Ir du kažin kokiu ponu. Vienas — tas su uostais, o kitas... 

Kuperys. Kas kitas? 

Raulas. Kitas be uostų. 

Kupetys. Su uostais ir be uostų! O po velniais, iš vienos pusės! Aš jo 
visur jieškoju, bėginėju, kaip padūkęs, o jis čia! Kur jie? 

Raulas. Išėjo. 

Kupetys. Išėjo! ... Kvaily! Kam leidei? 

Raulas. Nežinau . . . kaip gi. 

Kupetys. Jeigu ateitų antrą kart, neišleisk, neišleisk, o jeigu spirtųs, 
surišk! Supranti? 

Raulas. Su. 

Kupetys. Eik sau! (Raulas išeina). 

Kupetys. Stebėtina, kaip dar ligšiol nenumiriau, kaip manęs 
neužpliekė apapleksija. Tokioje kaitroje išbėginėti kiauri dvi valandi! 
Buvau pas tą biaurybę su uostais, pas tą, kaip jis, Bertašių. Įeinu. Išeina 
tarnas: — „ko tamstai reikia??? — Pono. „Kurio pono?" — Bertašiaus! 
„Jo nėra namie“. — Kaip tai nėra? „Taip nėra: išėjo, ir visa" — Kur? 
„Nežinau“. Kas man daryti? ... Einu atgal pas Bertašiaus senį ir jo 
nerandu namie. Sena, išsitepusi ragana, jo sesuo, iš vienos pusės, sutinka 
mane duryse. — „Brolio, sako, nėra, lukterėk tamsta, tuoj pagrįš". — 
Suk tave devynios, sakau, ir su tavo broliu! Nėr kada man laukia! — Ir 
čia atbėgau. Nugi išsidavė dienelė! O dar čia būtinai reikia surasti anas 
jaunas žmogus, kurs man išgelbėjo gyvybę. Aš jam pažadėjau Katrę ir 
negalių mainyti savo žodžio. Kur dabar berasi jį? Velniai žino, kas dar 
čia! Še tai ir šeimyniškoji laimė! Sekiok pačios jaukinius, jieškok 

dukterei jaunikio, iš vienos pusės. Kas per pasiuntinybė, Viešpatie, būti 
šeimyninkas! Raulai! 


5. Raulas. 


Raulas. Klausau pone. 

Kupetys. Kur ponaitė? 

Raulas. Išėjo. 

Kupetys. Kur? 

Raulas. Nežinau. 

Kupetys. „Nežinau!“ Nieko tu nežinai, nieko nematai! E, senas 
vėpla! Eik! (Raulas išeina). 

Kupetys. Nieko nėra. Juo geriau. Lauksiu namie šių Don-Žuanų. O, 
po velniais, kaip aš piktas! Taip piktas, kaip dar savo amžiuje nėkart 
nebuvau. Aš, rodosi, iš piktumo pats save praryčiau. (sėdasi kėdėn 
stovinčion už indaujos). Sėsiuos čia, šiame kambaryje, šioje kėdėj su 
puštalietais rankose ir lauksiu valandą, dvi, dieną, savaitę, mėnesį! 
Negersiu! Nevalgysiu! Bet sugausiu, būtinai sugausiu juos! O, ką aš 
jiems padarysiu, ką aš jiems padarysiu! Raulai! 

6. Raulas. 


Raulas. Esmi. 

Kupetys. Sėsk prieškambaryje ir kad pamatysi, jog ateina čionai tas 
ligonis — senis, arba jaunasis ponas su uostais, iš vienos pusės, pasakyk 
man. Supranti? 

Raulas. Su. 

Kupetys. Su! ... Jeigu kas klaustų, ar aš namie, sakyk nėra. Išėjau, 
iš vienos pusės. 

Raulas. Klausau, pone. 

Kupetys. Dabar eik sau! Ne, palauk! Ar viską supratai? 

Raulas. Viską, kaip reikia. 

Kupetys. Eik. (Raulas išeina). 

Kupetys. Nuvargau! ... Negaliu atsidusti ... Jaučiu, kad silpstu. 
Ne, po šimtais, man dabar negalima būti silpnam. Man dabar reikia 
vieko, juo daugiau vieko! Tiek vieko, kad galėčiau sutrinti, kaip 
supuvusį kiaušinį, visus tuos Don-Žuanus! Aš neišmanau... aš 
nežinau, kaip manęs prie mano kūningumo apapleksija neužpliekė, iš 
vienos pusės? . . . Galvoj ūžia, širdis plaka, nosyse šnirpščia. Su manim 
nėkas blogai darosi (geria vandenio). Reikia nusiraminti, būti šaltesni- 

am... Atsisėsiu čia (sėdasi už indaujos su puštalietu). Jeigu ateis kas 
nors jų, lauksiu, ką šnekės, ką darys . . . prisiklausysiu, o paskui ateisiu 
kaipo rūstus tiesadarys, apkaltinsiu ir suvarysiu kulką stačiai kakton. 
Taip kakton! ... Bet ne, geriau širdin ... Galop vis tiek ... Mirtis 
vienodai greita. 


7. Raulas. 


Raulas. Pone, pone! ... Kur jis dėjos. 

Kupetys. (už indaujos) Eikš čionai. 

Raulas. Senis ateina. 

Kupetys. Gerai. Kad klaus manęs, sakyk, jog negrįžau dar iš 
Limano. 

Raulas. Klausau, pone. 

Kupetys. Eik. (Raulas išeina). 

Kupetys. Atėjo galų gale atkeršijimo valanda! Kraujingo atsilygini- 
mo valanda! O, Agne, Agne! Tu mane žmogžudžiu darai! ... 
Žmogžudžiu? Ne, teisingas atkeršytojas, o ne žmogžudys! 


8. Bertašius-tėvas. 


Bert. tėvas. Niekaip negaliu nusiraminti. Juo daugiau mintiju, juo 
daugiau nerimstu, o juo daugiau nerimstu, juo labiai naikinu savo 
sveikatą. Prie mano gumbo judėjimo, viso organizmo suirimo ir kitų 
galų suirimo man reikalingas ramumas, o čia, lyg tyčia, atnešė velnias 
kažin kokį beprotį masažistą. Aš iš tiesų bijau, kad nepadarytų jis ko 
blogo mano sūnui. Ar čia daug reikia? — užmuš, o paskui teiskies su 
juo! O gal ir tikrai mano sūnus suvylė jo pačią, kas jį žino? ... Nors 
mano sūnus ne iš tokių, bet galvoti negaliu. Čia, žinai, jaunybė .. . lapų 
šlamėjimas . . . lakštingalos dainos . . . žvaigždės ir kiti galai ... na, ir 
baigta. O dabar žinokies čia žmogus. Tiktai ką buvau pas sūnų, neradau 
jo namie . . . gali būti jis čia .. . Reikia jis perspėti. Tai nelaimė! Na, ir 
reikia man to viso prie mano sveikatos. Man reikalingas ramumas, 
tyla... o čia toks sujudinimas prie gumbo judėjimo. 


9. Agnė, 
Agnė. Negaliu ilgiau laukti. Kiekviena valanda amžius rodos: 
(pamačiusi Bertaščių). A, tai tamsta? Ar seniai atėjote? 
Bert. tėvas. Tik ką. Sūnaus jieškoju. Pas jus jo nėra? 
Agnė. Nėra. Jis teisme, greitai ateis. 

Bert. tėvas. Gerai, aš palūkėsiu. (sėdasi). Aš girdėjau iš Barbės, kad 
tamstos vyras pagrįžo. 

Agnė. Pa, šiandien. 

Bert. tėvas. Jis dar nieko nežino? 

Kupetys. (sau) Žino, bet laukia. 

Agnė. Tame negaliu tamstos užtikrinti. Aš nežinau, kas jam darosi. Į 
mane jis žiūri, lyg koks žvėris... tur būti įtaria... Nežinau, bene 
prasitarė kaip nors Katrė... 

Kupetys. (sau) A-a, ir duktė žino motinos nupuolimą! O, gyvatės! 

Bert. tėvas. Tamsta neįtikėsi, kaip mane viskas erzina .. . Prie mano 
sveikatos man reikalingas ramumas, o čia toks sujudimas ... Žinai ką 
tamsta — pasakyk viską vyrui, neatidėliodama šiandien. O tai tęsis 
begalo taip. Tik save taip tamsta erzini ir mums nėr ramybės. Tegu jis 
atsižino užkart ... 

Kupetys. (išeidamas). Jis viską žino! 

Bert. tėvas. (sau) Vėl tas skerdikas. Ko čia jam reikia? 

Kupetys. Viską girdi, viską mato! A! Nelaukėte ... Manėte, kad 
vyras toks mulkis, jog jį lengva už nosies vadžioti. Tikėjotės, kad viskas 
bus slaptoje! Ne! Ne taip lengva mane apgauti. . 

Bert. tėvas. Atsiprašant, o tamstai kas darbo? 

Kupetys. Kas? ... Man kas darbo? .,. Man? Vyrui? 

Beri. tėvas. Kokiam vyrui? 

Kupetys. Kokiam? Pačios! 

Bert. tėvas. Nieko nesuprantu. Kieno gi tamsta vyras? 

Agnė. Mano. 

Bert. tėvas. Tamstos? ... Jis tamstos vyras? ,.. 

Agnė. Taip... 

Bert. tėvas. Žemiausiai persiprašau ... aš... aš tamstos nežino- 
jau! ... tamsta taip staigiai... aš dėl tamstos taip stengiaus ... 

Kupetys. Staigiai! ... Dėl manęs stengės! Sakykit, susimildami, 
koks geradėjas atsirado! Jis dėl manęs stengėsi. Ir tu... tu irgi dėl 
manęs stengeis? . . . Palūkėkit, vaikučiai, aš irgi dėl jūsų pasistengsiu! (į 
pačią). Eik savo kambarin. Su tavim kalba paskui. 

Agnė. Bet, mylimasis... 

Kupetys. Nė žodžio! Nė pusės žodžio! Nė ketvirtadalio žodžio! Eik 
(Agnė išeina). 

Kupetys. Sėskies! Dabar mudu pasikalbėsiva. Andai sakei man 
tamsta, jog nepažįsti mano pačios, o dabar randu tamstą Čionaj. 

Bert. tėvas. Argi aš galėjau žinoti, kas tamsta ir kas tamstos pati... 

Tamsta atėjai pas mane baugindamas, kad nori mane užmušti už tą, kad 
aš suvylęs tamstos pačią. Aš suvyliau? .. . 

Kupetys. Pirma aš taip maniau, bet tamsta pasisakei turįs sūnų, iš 
vienos pusės, tai tamstos sūnus ją suvylė, buvo jos jaukinys, o 
tamsta ... tamsta buvai pagelbininkas. 

Bert. tėvas. Aš, pagelbininkas? ... Iš kur tamsta tą paėmei? 

Kupetys. Taip, pagelbininkas. Kuo tamsta išrodysi savo nekaltumą. 
Viskas prieš tamstą. Ką dabar darei čia tamsta? 

Beri. tėvas. Kalbėjau su ponia Agnieška. Aš ją pažįstu jau tris 
mėnesius nuo to laiko, kai... 

Kupetys. (perkirsdamas). Kai tamstos sūnus tapo jos jaukinys, 
taip? ... Sakyk! 

Bert. tėvas. (sau) Jis iš proto išėjo. (jam) Kas jaukinys? Mano sūnus 
vyras! ..„ Supranti tamsta, vyras! 

Kupetys. Žinau! Tamsta man sakei, jog sūnus vedęs. Bet tai nieko 
nereiškia. Jis gali būti 20 kart vedęs ir 20 kart vilioti svetimas pačias! 
Dabar tokia mada. 

Bert. tėvas. Ne, tai jau perdaug. Juk ne išgama koks mano sūnus! 
Galop, kokiam velniui reikalinga jam tamstos pati, kuri visai tinka jam į 
motinas, kas ir iš tiesų yra. 

Kupetys. Kas? Mano pati! Mano Agnė į motinas! 


10. Raulas. 


Raulas. Jaunasis ponas su uostais. 

Kupetys. Gerai. Eik! (Raulas išeina). 

Kupetys. A! Dabar tai bus baisi drama! Aš noriu, kad tamsta viską 
girdėtum, viską matytum, o tamstos niekas nematytų (ima jį už rankos). 
Eikit še. 

Bert. tėvas. Prašom pavelyti ... Aš geriau išeisiu ... 

Kupetys. Na, jau ne! Neleisiu! Tamsta dar man reikalingas (Tempia 
jį į duris po tiesei). 

Bert. tėvas. Aš nenoriu... Aš žmogus nesveikas... Pas mane 
organizmo suirimas ir kitų galų suirimas. Aš negaliu ilgai sėdėti vienoje 
vietoje... 

Kupetys. Nesirūpink tamsta: ilgai neužsitrauks. Eikit! Geruoju 
prašau! 

Beri. tėvas. Sakau tamstai, kad aš žmogus nesveikas... Aš... 

Kupetys. Prašau eiti! Neversk manęs sulaikyti tamstą per prievartą! 
(užrakina jį kambaryje po tiesei), 

11. Bertašius sūnus. 


Kupetys. (pamatęs Bertašių įeinant). Ką aš matau! Tai tas pats 
jaunasis žmogus, kurs mane iš upės ištraukė! Kvailys Raulas pamelavo. 
Aš jam parodysiu! 

Bert. sūnus. E! Mano pažįstamas iš Limano! (jam) Kuris vėjas čionai 
tamstą atpūtė? 

Kupetys. Aš tamstą irgi norėjau paklausti, kaip sveikas čia pakliuvai? 
Kaip mane tamsta radai? Tamsta, tur būt, ilgai manęs jieškojai? 

Beri. sūnus. Kam? ... Nė nemintijau ... bet džiaugiuosi tamstą 
bematydamas ... 

Kupetys. Tur būt tamsta manei sau: „tai melagis senis!" Pažadėti, 
pažadėjo, o paskui špigą. 

Bert. sūnus. (sau) Apie ką jis čia kalba? 

Kupetys. Tiesa, manei juk taip tamsta? 

Bert. sūnus. Aš neišmanau, apie ką čia sveikas kalbi, 

Kupetys. Lyg nežinai? Tamsta tik iš mandagumo taip kalbi. Argi 
sveikas užmiršai, kad aš dėkavodamas už išgelbėjimą man gyvybės, 
žadėjau išleisti už tamstos savo dukterį, iš vienos pusės. Argi užmiršai? 

Bert. sūnus. A-a! prisimenu. Bet tamsta pasakei tą tik iš greitumo 
po valandos įtekme .. 

Kupetys. Tamsta apsirinki, labai apsirinki! Aš nieko nedarau 
greitąja! Kaipgis! Pirma viską apmąstau, o paskui jau sakau, ar darau. 
Tamsta man patikai, ir aš pasirengęs esmi išleisti už tamstos savo 
dukterį. 

Bert. sūnus. Bet nelaimė, jau vėlu. 

Kupetys. Kaip tai vėlu? Kodėl vėlu? Argi mano duktė, iš vienos 
pusės... 

Bert. sūnus. Ne! Dalykas ne tame. Kalbama ne apie tamstos dukterį, 
bet apie mane. Aš jau vedęs. 

Kupetys. Jau vedęs? Kaip tamsta išdrįsai vesti? Bet .. . ką gi darysi? 
Prisieina išsižadėti savo minties... Bet tamsta neatsakei ant mano 
klausimo. Kaip čia sveikas įėjai? 

Bert. sūnus. (sau) Ot juokdarys! (jam) Kaip aš čia įėjau? Kaip ir 
visada. 

Kupetys. Kaip tai, kaip ir visada? 

Bert. sinus. Labai paprastai. Aš čia vis tiek, ką namie. 

Kupetys. Kas? Jis mano name, kaip namie! Ne, jau velnias žino, kas 
čia dedasi. Man nėsant iš mano namų padarė kažin kokią girtuvę. 

Bert. sūnus. (sau) Ką jis čia šneka? (jam) Iš tamstos namų, sakai? 

Kupetys. Taip iš mano pačio namų! Pas ką tamsta atėjai? 

Bert. sūnus. Pas savo... 

Kupetys. (perkirsdamas) Ką? ... Pas savo . . . tamsta nori pasaky- 
ti! ... O, tūkstantis velnių? Kokia baisi mintis! .. . (žiūri jam stačiai į 
akis). Taip, taip . . . jaunas žmogus . . . su uostais, tas pats . . . Tai jis! 

Bert. sūnus. (sau) Ko jis taip žiūri į mane? 

Kupetys. Ak tu Don-žuane su uostais! Ak tu mergininke! Aktu... 
Pvu, uždūstu! ... 

Bert. sūnus. Ne jau, tai perdaug! Aš negaliu pavelyti, kad čia kas 
nori šūkautų, kaip girtuvėje. Prašom tamsta išeiti. Aš turiu tam teisę. 

Kupetys. Jis turi teisę sakyti, kad jis turi teisę! Ar tamsta žinai, kas 
aš? 

Bert. sūnus. Nežinau ir nenoriu nė žinoti. 

Kupetys. Nenori nė žinoti! Gerai. Aš suvesiu jus tuoj su pačia. 

Bert. sūnus. Su kieno pačia? Mano? 

Kupetys. Kokiam velniui reikalinga man tamstos pati? su saviške! 

Bert. sūnus. Dabar aš tamstos paklausiu, kokiam velniui man 
tamstos pati? 

Kupetys. Ar taip? Pažiūrėsime, kaip tamsta išsisuksi. Agne! Žmona! 
Eikš čia. Aš tau prirengiau siurprizą, nesiviltą siurprizą! 


12. Agnė. 


Angė. Ką tokį? A! Tai tamsta. Jau viską pasakiai tamsta vyrui? 

Bert. sūnus. Vyrui? Kokiam vyrui? 

Agnė. Maniškiui. 

Bert. sūnus. O kur jis? 

Kupetys. (suduodamas sau į krūtinę). Prieš tamstą. A, nelaukėt? Jųs 
manėt, kad aš negreitai pagrįšiu! Apsigavot. Galas jūsų laimei. (pačiai). 
Prisipažink, nusidėjusi moteriške! Prisipažink! 

Agnė. Kas tau pasidarė? Argi mano kaltė taip didelė? Na, kalta, jog 
apie viską neparašiau tau... Aš sakiau, atvažiuosi tu ir viską 
išpasakosiu. Aš jau kelis kartus buvau prasižiojusi tau sakyti, bet tu nė 
žodžio nedavei ištarti... 

Kupetys. Prisipažįsti? 

Agnė. Pri. Tikiuosi, jog mums dovanosi. 

Kupetys. Dovanoti! Jums dovanoti! Kokiam gi mes amžiuje 
gyvename? Ir gali ji taip ramiai šnekėti apie tą!! ... Apgavo vyrą, rado 
sau, jam nesant, jaukinį .. . 

Bert. sūnus. Ką toki? ... 

Agnė. Kas rado jaukinį? ... Ar tu iš proto išėjai. 

Kupetys. Taip, Vadink mane dabar bepročiu ... papirk dakta- 
rus... lai jie pripažįsta mane už beprotį, persiskirk su manim... ir 
tekėk sau už jo! Aš nekliudysiu. Jeigu jis nebūtų jis, o kas nors kitas, tai 
aš jį užmuščiau. Ilgai nemintijęs paimčiau ir užmuščiau. Bet jo negaliu 
užmūšti ... jis man gyvybę išgelbėjo ... 

Beri. sūnus. Visi mes grabaliuojam patamsėj. Tamsta mūs nesupran- 
ti, mes tamstos. Sakau tamstai, kad aš vedęs! Girdi tamsta vedęs! 


13. Katrė, Barbė ir Grigaitis. 


Bert. sūnus. (ima Katrę už rankos). Štai mano pati... 

Kuperys. Kas?... Ji?... Katrė?... Tamstos pati, iš vienos 
pusės? 

Agnė. Taip, jo pati. 

Kupetys. O tu? Tu? 

Agnė. Aš? Kas aš?... 

Kupetys. Tu kas jam? 

Agnė. Kas tau? Aš jam, žinoma uošvė. 

Kupetys. Uošvė? O aš... aš uošvis... Jis tave vadina, iš vienos 
pusės, motina... matušė? Taip? 

Bert. sūnus. Žinoma. 

Kupetys. O tai kvailys aš, kvailys! Šūkaunu, dūkstu, pats nežinoda- 
mas ko, Katriut, dukrel, eikš čia, vaike. Jis tavo vyras, iš vienos pusės? 

Katrė. Jau trys mėnesiai. 

Kupeiys. Dėlko gi jūs man nepranešėt? Kodėl man nedavėt žinios? 

Kairė. Mes bijojome. Tėvelis rašei, kad aš už nieko netekėčiau, nes 
mane tėvelis kam tai pažadėjęs, o aš... aš įsimylėjau ir... 

Kuperys. Juk aš už jo ir norėjau tave išleisti! Jis man gyvybę 
išgelbėjo! Sūnau, eikš į mano glėbį! Agne, atleisk man. Aš, senas 
kvailys, įsimaniau tave įtarti... 

Katrė. Ką, matušę? ... ka, ka, ka! O aš ir nežinojau, kad tu toks 
pavydus. 

Beri. tėvo balsas. (iš antro kambario). Išleiskit galop mane! Aš 
negaliu, ilgiau laukti. 

Bert. sūnus. Tėvo balsas? ... Kur jis? 

Kupetys. O aš visai buvau ir užmiršęs (prieina prie durų). Argi aš 
tamstos neišleidau? Atleiskit man. (atidaro). Aš taip sujudintas .. , 

14. Bertašius tėvas. 


Barbė. Tėtuši, o tu ko te užsidarei? 

Bert. tėvas. O velniai jį žino, kam jis mane te uždarė? Aš žmogus 
nesveikas, pas manė... 

Barbė. Tėtuši, balandėli, tu sveikas! Visai sveikas! (prisimeiliuoda- 
ma). Tėtuši, paskirk vestuvių dieną. 

Bert. tėvas. Kieno? 

Barbė. Mūsų! Mano su ponu Grigaičiu. 

Bert. tėvas. Aš da nesveikas. Tu reikalinga mano sveikatai. 

Grigaitis. Nusileisk truputį tamsta ir aš nusileisiu. Mes apsivedę 
gyvensime prie tamstos, tai Barbei nereiks su tamsta skirties . . . 

Bert. tėvas. Jeigu taip, sutinku. Imk sau ją. 

Barbė. (puola jam ant kaklo). Tėtušis! Brangusis, gerasis! 

Bert. tėvas. Atsargiai. Juk tu žinai, aš žmogus nesveikas . .. 

Kupetys. Agnele, mano tu nabagėle, ar atleisi tai savo Antanukui, iš 
vienos pusės? 

Agnė. Atleidžiu, bet su išlyga. 

Kupetys. Sutinku ant visokių išlygų. 

Angė. Niekados nekelti audros giedroje. 

Kupetys. Nekelsiu, niekados nekelsiu, ir vaikų vaikams įsakysiu. 
Matau, kad bepamatinis neužtikėjimas prie nieko gero neprives. 

Bert. tėvas. (kurį Barbė bučiuoja). Gana... gana... Kinkų 
drebėjimas! ... 

(Uždanga) 


akysun, namuosun ir k. (tarm.) — akysna, į akis 

asmuo, asmens — ypata (žodis negalimas), persona 
at-žiaurus, -i — atšiaurus, sragus (slaviškos kilmės žodis) 
ažtas,-o — veikmė, veiksmas, actus 

būdinti — karakterizuoti 

dėjos (tarmiškai) — dėjosi, buvo daroma 

dvikautynės — kovimos tarp dviejų, duelius 

gintumbės, gedytumbės (tarm.) — gintumeis, gintumbeis (tu) 
girtuvė — karčiama 

greita — greitai, greit 

grosa,-0s — grastis, drausmė 

gužynė — jaunimas, kuokinė, vakaruška nibras 

indauja — šėpa 

išlyga — sąlyga 

išroda — išrodymas 

kaukė — liekulas, maskė 

kepuonja — kaitra 

krasė — kresė, kanapa 

lagaminas — čemodanas 

lanku — laku, dabartinysis laikas nuo žodžio lakti 

lėkštė — skyvė, šyvė, torelka 

mintis,-ies — mislis 

mintyti, -ju,-ijau — manyti, mislyti 

nekas — kastai 

nepateka — neišeina sutiktų 

padaras (Daugšas) — sutvėrimas 

pavyzdis — žem. pavyzis; paveizdas, paveikslas 

pavyd(n)us,-: — kas pavydi 

pramonė — pramanymas, išmislas 

prasirastis,-€s — nuodėmė 

sevaitė ir savaitė (ne sanvaitė ir ne sąvaitė! slg. prūsų žodį sawayte 
„nedėlia" ir Prūsų lietuvių (Labguviškiai) pus-sevaitė, trečiadienis, 
sereda). 

sudažyti (ne sudaužyti!) kaip obuolį — sumušti 

skrybėlė,-ės, skrybėlę — brylius 

šindei — šiandien 

susi-duoma (tarm.) — rodosi 

teisė ir teisa rus. „„pravo“, vok. „das Recht“ 

teismas — sūdas (slav.) 

tiesa-darys — sūdžia (slav.) 

tiesė — dešinė (sc. ranka) 

uostai — ūsai (slav.) 

valdovas — valdytojas, viešpatis 

viekas — žem. veka, Prūsų Lietuvoje vekė; spėkas, pajėga, išgalė 

MINTYS APIE LIETUVOS AUTONOMIJĄ 


Neseniai teišėjęs aikštėn mūsų viešasai gyvenimas beveik kasdien 
kelia tiek svarbių visuomenės klausimų, kad dažnai sunku jie, nesakau 
jau apsvarstyti, bet dargi prigulinčiai suprasti. Be abejo tarp šių 
klausimų mažiausiai suprastas tai Lietuvos autonomijos klausimas. Jojo 
išaiškinimas, mano nuomone, turi didelę ir teoretišką ir praktišką 
svarbą: teoretiškai jis svarbus, nes stipriai surištas su tautos idealų 
plėtojimos; svarbus praktiškai, nes su jo išrišimu surišta mūsų dabarties 
programo pakraipa. Taigi kritiškos minties priedermė vispusiškai jį 
išaiškinti. Bet stebėtinas daiktas, tautos atstovų per Vilniaus seimą 
patvirtintas ir, taip sakant, pašventintas šisai klausimas mūsų laikraštijoj 
nė kiek neišaiškintas. Todėl nors sumariškai imuosi apsvarstyti jį. Iš pat 
pradžios turiu prisipažinti, kad aš jo neišgvildensiu tiek, kiek jis pagal 
savo svarbą reikalauja, nes tam reiktų tomai prirašyti; mano uždavinys 
nurodyti tuos dalykus, kuriais jis galima aiškinti, kitaip sakant, geriau 
suformuluoti klausimą. Imant taip dalyką, mano tikslui nereikia 
užsiiminėti autonomijos klausimo istorija, o užtenka priminus, kiek jis 
dabar mūsų laikraštijoj išaiškintas. 

Kiek menu, pirmutinis p. Pilypas „V. Ž." buvo išsitaręs, kad 
autonomija dabar nėsanti galima, o vien tik savivalda, bet plačiau p. 
Pilypo šisai klausimas nebuvo gvildenamas. Vienintelis, kiek aš žinau, 
platesnis rašinys pašvęstas autonomijos klausimu — tai p. Pauliukonio 
straipsnis ,„Autonomija“, tilpęs Vilniaus kalendoriuje 1908 metams. Prie 
šio straipsnio turiu stabterti, nes tai paskutinis šiame dalyke tautinės 
minties žodis. Bendra tariamojo straipsnio koncepcija šioki: didžiausis 
tautų gėris — laisvė; tauta augščiausį laisvės laipsnį pasiekia, kada jis 
savaranki, neprigulminga. Lietuva nuo senų senovės buvo laisva ir 
kaimynams davė laisvai gyventi. Bet susivienydama su Lenkija pradeda 
nustoti laisvės ir galutinai jos netenka, kartu su Lenkija, patekus Rusijos 
viešpatijai. Ji bando visokeriopais būdais atsigriebti savo laisvę, bet, 

nuveikta galingesnio priešo, lig apmiršta. Vos XIX amžiui besibaigiant 
vėl sujunda, vėl pradeda kovą su savo kankintojais. Kovos pradžia — 
varžytinės dėl spaudos — laimėta. Dabar reikia kariauti už augštą siekį 
— autonomiją. Kariauti reikia ne per maištus karės, bet vien „keliu 
gilaus tautiško susipratimo“. 

Bešnekėdamas apie čionai išdėstytas trumpai p. Pauliukonio mintis 
neminėsiu istoriškosios straipsnio dalies: teliekie autoriaus atsakomybėje 
jo istoriškos išvados, su kuriomis rimtas istorikas nekados nesutiks; 
teliekie autoriaus sąžinėj negražus šmeižimas bei paniekinimas rusų 
. tautos; teliekie, galop, lengvatikiams jo pranašavimai apie ateitį valdžios 
ir kiti panašųs; — man rūpi vien dalyko esybė. Negaliu pasakyti, kad 
patsai klausimas dėl šio rašinio būtų šiek tiek paaiškėjęs. Nežiūrint jau į 
autoriaus „laisvės“ beturiningumą, prirodinėjimas demokratizmu mažai 
ką tegali aiškinti. Matyt, kad autoriui demokratizmas išrodo augščiausia 
tiesa: jei gali ką nors prirodymui prikergti demokratizmą, tai tuomi jau 
prirodai dalyko teisingumą. Bet ištikrųjų demokratizmo principas toli 
neturi tos absoliutiškos tikrybės, kaip autoriui rodosi. Jau senovėj pas 
graikus bei romėnus randame pastebėta, kad demokratizmas išsigimsta į 
ochlokratiją, aristokratizmas — į oligarchiją, monarchizmas — į 
despotizmą. Taigi senovėj nei viena minėtųjų politinės tvarkos lytis 
nesiūloma gryna, bet tokia ar kitokia jųjų syntezis,* o dabarties mokslo 
pripažinta, kad suvisu nėra visai geros valdymo tvarkos. Jeigu aš tą 
kalbu, tai ne tam, kad eičiau prieš demokratizmą, anaipto. Tuomi aš 
norėjau vien parodyti, kad kalbant apie visuomenės dalykus, reikia 
išsižadėti visokios metafizikos visokio dogmatizmo, o remties ant gyvų 
gyvenimo apsireiškimų. Taigi iš to atžvilgio p. Pauliukonio neišaiškinta, 
kodėl mums turi tikti autonomija geriau už kitus valdymo būdus; kodėl, 
duokim, neiti toliau reikalavimuose ir negeidauti federacijos, arba net ir 
visiško neprigulmingumo? Veltui jieškotum į šiuos ir panašius klausimus 
atsakymo: jo nėr. O reikalingumą juos išaikinti, matyti, juto ir p. 
Pauliukonis; kitaip sunku būtų suprasti, kam jis rašė istoriškąją 
straipsnio dalį. Jeigu gerai permanau jo mintį, autoriaus norėta tuomi 
parodyti, jog dabartinis autonomijos reikalavimas ne iš piršto išlaužtas, 
bet esanti gyva istoriška tradicija, taigi nėr ko laužyti sau galvą apie 
gerumą to, ką tauta per amžius skaitė švenčiausiu savo idealu; liekti tik 


* Apie senovės visuomeniškus idealus ir judėjimą galima rasti labai gražiame 
veikale: R. Poehlmann, Geschichte des antiken Komunismus und Sozialis- 


mus 2 Bde. Muenchen 1893-1901. 

prirodyti, jog tas idealas įvykinamas. Kokį kelią autorius šiems idealams 
įvykdyti temato, buvo augščiau nurodyta. Čia užteks pridūrus, kad tai 
anot autoriaus, vienintelis kelias. Bet šiame visame sanprotavime 
didžiausia istorinė klaida, kuriai pastebėti nereikia nei istoriku būti: tiek 
ji aiški. Šiji klaida tame, kad tarp anų laikų kovos už Lietuvos bei 
Lenkijos neprigulmybę ir dabarties mūsų tautiniu judėjimu guli begalinė. 
Jos nemato tik žmogus, kurs visur ir visuomet nori regėti tinkamus sau 
daiktus. 

Juk anoji kova, kurią kartais net perdaug smulkiai aprašo p. 
Pauliukonis, — tai kova už Lietuvos viešpatiją, o dabartinė — tai kova 
už lietuvių tautą. O šiuodu terminu toli vienas kitam nelygiu. Tiesa, tose 
šalyse, kur viešpatija susideda iš tautiškai vienodo gaivalo, juodu artimu 
ir beveik lygiu. Bet visai kas kita istoriškoje Lietuvoj, ten „lietuvių“ — 
nelietuvių kelis syk daugiau, nei „lietuvių“ — lietuvių, arba, kitaip 
sakant, tautiškoji Lietuva tik nedidelė istoriškosios Lietuvos dalis. Tauta 
— bajorija, kurios visos tradicijos buvo istoriškojoj Lietuvoj, mylėjo ją; 
geresnioji tos tautos — bajorijos dalis stengėsi neduoti jai pražūti, 
stengėsi, nustojus jai laisvės, vėl atgriebti šią laisvę, bet neįstengė, 
suklupo po naštos sunkenybe. Taigi istoriškoji Lietuva amžinai mirė ir 
kaipo mirusi, susilaukė apoteozies, kurią reta kita viešpatija ar tauta 
teturi. Apoteozį jai padarė josios tikrasai sūnus, garbingiausis jos sūnų, 
Adomas Mickevičius. 

Bet poetiškoji apoteozis neprikels istoriškos „Litvos“ iš skurdo. 
„Litvos" nebėra. Ji amžinai mirė, o kartu su jaja pasibaigė ir istoriškoji 
bajorijos rolė. Dabartinis Lietuvos atgijimas — tautos liaudies darbas, 
kurį vardan naujų idealų ir su nauju siekiniu stoja kovon. Jaunoji 
Lietuva tiek skiriasi nuo istorinės, kad viena kitos dažnai negali net 
suprasti. Aš pasakiau, kad jiedvi nesusipranta; tai reiškia, kad nevisai 
dar pranykusi istorinė Lietuva. Taip — jos epigonai tai mūsų atgijimo 
didžiausi priešai, jie nenori pripažinti jaunosios Lietuvos idealų, nes jų 
pačių idealai vien istorinėj Lietuvoj; jiems brangus ir šventas „litwino- 
poliako" vardas. Lygiai taip pat į juos žiūri iš savo pusės ir jaunosios 
Lietuvos veikėjai; jie nesupranta „litwinų-poliakų“ tradicijos, idealų; jie 
juokėsi iš paties jų dvilypio vardo, nesuprasdami jojo istoriškosios 
reikšmės. Bet su pasiimtu mano klausimu šie dalykai stataus ryšio 
neturi, ir jeigu aš juos čion priminiau, tai vien tam, kad parodyčiau, jog 
dar šiandie mes jaučiame kasdieniniame gyvenime tą principalinį tarp 
istorinės bei jaunosios Lietuvos skirtumą. O iš to suprantama pasekmė: 
evoliucinio ryšio tarp vienos bei kitos kovos už laisvę nėra; pertat jokiu 


41 


būdu negalima prirodyti einant šiuo keliu, reikalingumo ar nereikalingu- 
mo Lietuvai autonomijos. Pamatuoti šisai reikalavimas reikia iš kur 
kitur. Aš ir pabandysiu tai padaryti, bet kad pabaigčiau su p. 
Pauliukonio rašiniu, turiu primesti dar keletą žodžių apie viršminėtąjį p. 
Pauliukonio, teikiamą autonomijai įgyti kelią. Nesinorėtų tikėti, kad 
autorius taip naiviškai mąstytų, jog užtenka vien tik „gilaus tautiško 
susipratimo", nes, — dargi atmetus abejotiną klausimą, kiek augštai gali 
kilti tautos susipratimas, nesigerinant neprigulinčioms nuo jos pakrašti- 
nėms sąlygoms, — kasdieninis gyvenimas užtektinai, ir perdaug 
užtektinai, suteikia pavyzdžių, jog kovoje už politinius idealus vieno 
susipratimo maža. 

Tuomi užbaigiu perkratinėjimą p. Pauliukonio rašinio. Aš nerašau 
apie jį recenzijos, taigi man nereikia nurodinėti ir jo geros pusės: mano 
tikslui užtenka prirodžius, kad nei p. Pauliukonio, nei ko kito 
autonomijos klausimas teoretiškai neišrištas. 

A. Voldemaras 


(„„Draugija“ literatūros, mokslo ir politikos mėnesinis laikraštis. 1908 m. 
gegužės 15 d., nr. 17, 37-40 psi.) 
Straipsnio tąsa nebuvo išspausdintą. 

A. Valdemaras 


LIETUVIAI MŪŠYJE TIES ŽALGIRIU 


Jau ne kartą buvo primintos mūšio ties Žalgiriu 500 metų 
sukaktuvės. Buvo nurodyta, kaip lenkai mano patikti šias sukaktuves, 
išnaudodami jas saviems tikslams. Nežinau, ar dar kas be lenkų išsitarė 
apie sukaktuves ar ne. Jeigu ligšiol bus tylėję, tai be abejo taip pat rusai 
su vokiečiais nemaža apie tai kalbės. Iš anksto galima numanyti, kaip 
šių trijų tautų laikraščiai žiūrės į šį atsitikimą. Lenkai kalbės apie savo 
prakilnumą, apie išliuosavimą lietuvių iš vokiečių nagų, apie Lenkijos su 
Lietuva unijos gerumą, naudingumą, apie vokiečių rytuosna spyrimos 
(Drang nach Osten). Paskutinin motyvan pritars taip pat rusų spauda, 
nurodinėdama amžiną slavams nuo vokiečių pavojų. Vokiečiai gi girsis 
kultūrą nešą laukinėms tautoms. 

Taip reikia tikėti, kalbės dauguma tų tautų laikraštijos. Lietuviams 
už visus daugiau yra kas priminti per šias pustūkstantmetinės 
sukaktuves. Lietuvio nuomonė negali sutikti nei su lenko, nei ruso, nei 
su vokiečio. Ją išreikšime, sukaktuvėms prisiartinus. Dabargi mums rūpi 
kas kita. Lenkai jau, rodos, prikišinėjo ir be abejo prikiš lietuviams jų 
pabėgimą iš mūšio. Kiek šiame prikišime yra teisybės? Lietuviai, kiek 
apie tai išsitarta, nenorį visai tikėti šiam pabėgimui. „Viltyje“ buvo jau 
straipsnis apie mūšį ties Žalgiriu ir tame straipsnyj norima išaiškinti šitas 
pabėgimas taktikos žviigsniu. Neminėsiu jau „Lietuvaitės“ No. 1 visai 
savotiško aprašymo. Bet toksai nepripažinimo kelias yra slidus, nes juo 
einant (o juo eina, deja, pas visas tautas daugumas) teisingumo kriteriju 
renkamas malonumas: kas ne malonu — nepripažinti. Turime teisę 
nepripažinti nemalonių sau dalykų, jeigu jie ne iš piršto išlaužti, tik tada, 
kai tyrinėjimas prirodo jų klaidingumą. Taip mes elgsimės šiuo atveju: 
nei atmesdami to bėgimo, apie kurį svarbiausieji šaltiniai liudija, nei 
pripažindami jo stačiai, turime kritiškai peržiūrėti šaltinius. 

Viso mūšio bėgio rekonstruoti nesiimu, nes man, vientara, stinga 
pačiam žinių apie viduramžio karo techniką, o antra, ne laikraščio 

skiltyse vieta tokiems platiems tyrinėjimams. Negalėdami rekonstruoti to 
atsitikimo, kaip reikiant, mes negalime pasakyti tikrai apie lietuvių rolę 
šiame mūšyj. Todėl turime pasitenkinti siauresniu klausimu: ar lietuviai 
tikrai pabėgo iš mūšio, ar ne? Istorikų nuomonė, kad taip. Nurodysiu du 
pačiu naujuoju aprašymu: Prochaskos „Wladyslaw Jagiello“ (T. I. 
Krak. 1908, psl. 250-251) ir Lohmeyerio „Geschichte von Ost- und 
Westpreussen" (I Bd. Dritte verb, u. erw. Aufi. Gotha. 1908, psl. 360- 
361). Šiuodu istoriku beveik vienais žodžiais piešia šį pabėgimą, nors 
Lohmeyeris galutino pabėgimo nenori pripažinti. Vienodumas išeina iš 
to, kad daugiausiai juodu remiasi savo aprašymus Dlugošium. 
Pažiūrėkim, ar išteisina šaltiniai jų nuomonę. Niekas nei trupučio 
neabejos, kad šaltiniai šiem istorikam, ypač Prochaskai, gražiai žinomi. 
Naujų gi šaltinių nėr. Taigi mums reikia įsižiūrėti į šaltinių vertę, 
perkošiant juos per istorijos kritikos koštuvą. Svarbiausias ir plačiausias 
Žalgirio kovai šaltinis jau minėtasai Dlugošius. Pas jį mes surandame, iš 
kur paduodamos žinios semtos. Jam šaltinis buvo kardinolas Zbignievas 
Olesnickis, kurs, turėdamas apie 20 m., pats buvo šiame mūšy ir dargi 
net gyvybę išgelbėjo karaliui Jogailai. Būdamas prie karaliaus, jis mūšy 
kauties negalėjo, bet už tai geriaus galėjo žinoti mūšio bėgį. Dlugošius gi 
ilgus metus iki pačiai kardinolo mirčiai buvo jam artimiausias žmogus ir 
pildė jo sekretoriaus pareigas. Savo istorijoj jis karštas Zbignievo 
šalininkas, visai persiėmęs kardinolo pažiūromis. Bet jeigu jis istorijoj 
šalininkas, tai kilsta klausimas, ar nėra tendencijos ir mums rūpimame 
aprašyme. Tas klausimas ir dėlto reikia statyties, kad mes kituose 
daiktuose, kur rašome apie lenkų su lietuviais varžytines, aiškiai 
pastebim tendenciją iškreipti teisybę. Kadangi niekur nesurasta pas jį 
falsifikatų, mes neturim jokios teisės netikėti tiems punktams, kuriuos jis 
priima. Taigi, turime klausties, ar nėr ko nors nutylėta. Pasižiūrėkim į jo 
aprašymą arčiaus. Išpasakojęs apie lietuvių kovimos pradžią, nurodęs, 
kaip vokiečiai, valandą kariavę, pastebėję, kad lietuvius lengviau būsią 
įveikti ir dėlto smarkiaus ant jų užpuolę. Dlugošius aprašo lietuvių 
pabėgimą. Lietuviai taip persigandę, kad dauguma net Lietuvoj atsidūrę. 
Vieni Smolenskiečiai narsiai kariavę ir nebėgę. Vytautas veltui mėginęs 
savuosius sustabdyti. Nustojęs savųjų, jis apėmęs lenkų komandą. 
Aprašęs lietuvių pabėgimą, Dlugošius paskui iki galo mūšio ir po mūšio 
apie juos niekur neužsimena nei žodžio. Visuose veikimuose po mūšio 
ties Žalgiriu per dešimtį dienų negirdim apie lietuvius nei žodžio; 
minimas vien Vytautas. Skaitytojui lieka įspūdis, kad lietuvių kariuome- 
nė tikrai išnyko pabėgusi. Tik štai staiga, vienuoliktą dieną po mūšio (26 

liepos), aprašydamas Marienburgo apgulimą, Dlugošius primena 
lietuvių kariuomenę kaip veikiančią (Opera Omnia, T. IV, p. 77). Bet 
netik veikianti ji pasirodo, o tiek žymi, kad Vytautui su jąja atsitraukus 
nuo Marienburgo, lenkai vieni negali įveikti miesto ir priversti mesti 
apgulimą. (Ten pat p. 86). Pasitraukė gi Vytautas todėl, kad nenorėjo, 
ydant kryžiuočiai galutinai būtų nuveikti. Kaip dabar išaiškinti šis 
staigus lietuvių kariuomenės atsiradimas? Dlugošius neaiškina, iškur ji 
ėmės. Aiškinti jos atsiradimą galima dvejopai: I) jos tik dalis iš mūšio 
pabėgo, o dauguma liko iki galui, 2) per 10 dienų po mūšio ji buvo 
surankiota iš pabėgėlių arba iš visai naujų kareivių. Mums rodosi 
pirmasai aiškinimas teisingesnis. Mes nematom, kad lietuvių kariuome- 
nės vadas Vytautas būtų atsitraukęs kur nors po mūšio nuo veikiančios 
kariuomenės. Taigi, rinkti naujos kariuomenės jis nerinko. Lygiai nėr 
jokios žinelės, kad jis būtų pavedęs šį darbą kam nors kitam. Nekalbu 
jau apie tai, kad surankioti iš pabėgėlių kariuomenė, greitąja ją 
organizuoti beveik visai negalimas daiktas. Bet vis dėlto tai vien 
spėjimas. Jei norim savo nuomonę tvirčiau pamatuoti turim surasti 
tikras žinias. Pas Dlugošių, kaip jau sakiau, reikalingų žinių nėr. Taigi 
turim kreipties į kitus šaltinius. 

Reikalingą paaiškinimą randame vokiečių šaltiniuose. Jono iš 
Posilgės teisme (Scriptores rerum prussicarum III, p. 316) mūšio bėgis 
šiek tiek kitoniškai aprašomas. Jis tame sutinka su Dlugošium, kad 
lietuviai, arba, kaip jis vadina, stabmeldžiai, pirmieji pradėję mūšį ir 
buvę nuvaryti. Tada lenkai atėję lietuviams pagalbon, bet po ilgos bei 
karštos kovos ir jie buvę nustumti. Kryžiuočiai jau tikėję, kad jų viršus, 
ir pradėję giedoti „Kėlės Kristus". Tada pagalbon atėję svečiai, 
samdytieji talkininkai ir stabmeldžiai, taigi lietuviai, apsupę kryžiuočius 
ir apgalėję kartu juos. Nereikia manyti, kad stabmeldžiai — totoriai, 
kaip tai nori prirodyti K. Gorskis (Bitwa pod Grunwaldem, Biblioteka 
Warszawska 1888, t. 3. p. 390). Kryžiuočiai juk ilgai nenorėjo pripažinti 
Lietuvos krikšto 1386 m. ir skelbė visoj Europoj, kad lietuviai 
stabmeldžiai. Tai ir suprantama. Pripažindami, kad Lietuva apkrikštyta, 
jie turėję būtų pripažinti, kad jų pačių tolesnis buvimas nebereikalingas. 
Tokios terminologijos laikosi ir Jonas iš Posilgės. Mes jau matėm iš 
Dlugošiaus, kad lietuviai pirmieji pradėjo kovą ir taipgi matėm iš 
Posilgės, kad pirmieji pradėjo kovą stabmeldžiai. Taigi jokio abejojimo 
negali būti, kad po stabmeldžių vardu turime lietuvius. Tokią Posilgės- 
terminologiją nurodo ir daugelis kitų vietų. Jis, duokim, peikia lenkus, 
kad jie prieš krikščionis kryžiuočius susidėję su stabmeldžiais ir dargi 

pasisamdę krikščionis iš Čekijos ir kitur. Priminę talkininkus, turime 
nurodyti dar vieną daiktą. Iš Posilgės aprašymo matėm, kad be jų su 
lietuviais lenkai būtų pergalėti buvę. Kieno gi šie talkininkai? Visi 
metraščiai vadina juos lenkų talkininkais. Bet pažvelgę į dokumentus, 
randame žinią, kad pradžioj 1410 m. Vytautas išsiuntęs lenkų karaliui 
20,000 kapų grašių talkininkams pasamdyti (Codex Epistolaris Vitoldi 
CCCCXLIII p. 209). Tiems laikams tai didelė pinigų krūva. Taigi 
ištikrųjų talkininkai lietuvių, 0 ne lenkų, arba mažiausia lietuvių ir 
lenkų. Kitų šaltinių nepritraukinėsime, nes iš šių svarbesniųjų pastatytas 
mūsų klausimas paaiškėjo. Mes matėm, kad lietuviai iš mūšio nepabėgo 
galutinai. Jie pasitraukė iš vietos, kad buvo perskirti nuo lenkų. Dalis, 
tiesa, visai pametė mūšį, bet dauguma vėl susitvarkė ir patogiu metu vėl 
užpuolė kryžiuočius. Mes taip pat matėm, kaip turėjo pasidaryti 
nuomonė apie lietuvių pabėgimą iš to, kad Dlugošius tik pusę tiesos 
tepasakė. Taigi lietuviams priguli garbė ne menkesnė už lenkų. 

Ligšiol mes kalbėjom apie lietuvių kariuomenę, bet negalima nutylėti 
ir apie jos vadą Vytautą. Be abejo, be Vytauto lietuvių-lenkų 
kariuomenę būtų kryžiuočiai sumušę. Kur tik pasirodo pavojus, tuoj 
matom jį atlekiant ir viską taisant, tvarkant. Jis, anot Dlugošiaus, „savo 
gyvybę Dievui saugoti pavedęs, lakstė, dažnai mainydamas arklius, be 
sargybos, su keletu palydų (comites), tarp lenkų ir lietuvių kariuome- 
nės". O Jogaila iš pat pradžios davė demoralizuojantį kariuomenei 
pavyzdį. Jam buvo priruošta greiti arkliai įvairiose vietose, kad, 
kryžiuočiams imant viršų, galėtų pabėgti. Iš to lenkų kariuomenė turėjo 
suprasti, kad jos vyriausias vadas pats netiki, kad priešas bus apgalėtas. 
Kada gi jam gresė pavojus, jis liepė įsakyti artimesniems kariautojams, 
kaujantiems su kryžiuočiais, kad skubėtų jo gelbėtų. Bet jo pasiuntiniui 
Zbignievui Olesnickiui karališkas kareivis Kielbasa atrėžė, kad jie negalį 
mūšio pamesti, nes ir taip priešas galingesnis, taigi besitraukdami 
padarytų prapultį visiems. Nors, negalima nutylėti, yra istorikų, kurie 
teisina Jogailą, randa, kad arklių iš anksto priruošimas raminęs 
kariuomenę. Jie norėtų Jogailos reikšmę sulyginti net su Vytautu. Bet 
nežinau, ar įtikins ką panašus teisinimas. Mano nuomone, K. Gorskis, 
minėto augščiau straipsnio autorius, turi pilną tiesą, pripažindamas 
mūšio laimėjimą dviem veiksmams: kariuomenės narsumui, ištvermei ir 
Vytauto energijai bei gudrumui (,„Polacy wreszcie zawdzigczali odniesi- 
one tak swietne zwycigztwo męztwu, wytr-walnosci i solidarnosci swego 
rycerstwa, tudziež dzielnosci, energii i zrgcznosci swego wodza, Ks. 

Witolda"). Tik jo išvedime reikia ištaisyti pirmąją pusę, davus 
lietuviams, kas jiems priguli. 


(„„Katalikas“ savaitinis laikraštis pašvęstas reikalams lietuvių katalikų 
Amerikoje, 1910 m. rugsėjo 29 d. nr. 39; spalio 6 d. nr. 40; spalio 13 d. nr. 41; 
spalio 20 d. nr. 42. Perspausdinta iš ,Vilties“). 

KA PARODĖ RINKIMAI SEIMAN PETRAPILYJE 


Rinkimai gegužio 21 d. Petrapilyje daug kuo yra indomųs. Išrinkta 
apie IS atstovų. Kol kas dar neturim tikrų žinių, kiek buvo rinkikų, bet 
vis tik jų skaičius permažas, gal apie kokius 3 tūkstančius. Priminus, kad 
balsavime dalyvavo ir moterys, kad jaunimas nuo 18 metų galėjo 
balsuoti, turime pripažinti rinkimuose dalyvavusiųjų skaičių visai mažu. 
Tam kaltas rinkimų būdas, apie ką buvau rašęs pereitą kartą, bet kaltas 
tik iš dalies. Bet svarbiausia kaltė — mūsų nerangumas, organizacijos 
stoka. Geriausia buvo susiorganizavę socialistai liaudininkai, pertat 
nenuostabu, kad daugumoje vietų jie laimėjo. Kiek stipriai jų 
susiorganizuota, parodo tai, kad jie mokėjo atvesti į rinkimus ištisas 
šeimynas: tėvas, motina, sūnųs ir dukters balsavo kits paskui kitą. Kad 
jie balsuodavo vienodai, parodo ir tasai dalykas, kad kartais vienas 
mėgindavo paduoti visų balsus ir tik paaiškinus, kad kiekvienas turi pats 
balsuoti, jis atiduodavo jiems korteles. 

Pasirodė talentingi organizatoriai socialistai liaudininkai, betgi 
pasirodė Lietuvos reikalų supratimu stovį labai žemai. Jų vadovai ligšiol 
dar nežino, kam kviečiamas Rusijos lietuvių seimas. Kaip jie sakė, 
seimas „turės pasakyti, ko mūsų liaudis trokšta, ko nori. Jis svarstys, ar 
reikalinga Lietuvai laisvė ir kaip ta laisvė ingijus"“. Nepergeros socialistai 
liaudininkai apie lietuvius nuomonės: lietuviai, mat, dar nežino, ar jiems 
reikalinga laisvė, ar ne, ir tik pagalvoję Seime išsiaiškins tai sau. Juk 
jeigu paklaustum laukinį žmogų, ar jis nori laisvė, jis negalvotų nė 
akimirksnio ir pasakytų: „taip, noriu“. Nesupratimas, kam Seimas 
reikalingas, žymu netik jų atsišaukime, bet dar daugiaus jų kalbose. 
Man neteko išgirsti nė vienos jų kalbos, kur matytum, kad kalbėtojas 
žino, apie ką kalba. Kas blogiausia, nė vienas jų neparodė, kad būtų 
skaitęs kitų pakraipų laikraščius, kur šie klausimai nušviečiami. To viso 
vaisius — aklas siaurumas. Jiems nėra Lietuvos, o yra tiktai liaudis; kas 
ne liaudis tai jos priešininkas, kurs turi būti išnaikintas. Kovos su šiuo 

priešininku visi ginklai geri: kalbose šmeižimas, rinkimuose prievarta. 
Veik iš visų rajonų praneša, kad buvę atsitikimų, kur varu buvo 
brukamos socialistų partijos kortelės. 

Naudos Lietuvai ir tam dalykui, kuriams kviečiamas Seimas, iš 
panašių žmonių laukti negalime. Greičiau atvirkščiai, jie gali savo 
veikimu kenkti bendram veikimui. Vis dėlto pavojus iš jų negali būti, 
Kad ir nežino lig šiol socialistai liaudininkai, „ar reikalinga Lietuvai 
laisvė", bet gerokai pagalvoję supras, kad reikalinga, taigi nesipriešins 
Lietuvos nepriklausomybei. O tai pats svarbiausias dalykas. 

Socialistų liaudininkų veikimas mums nesimpatingas. Bet tam yra 
mūsų pačių kaltės. Jei jie turi intakos tarp žmonių, tai todėl, kad kitos 
pažangiosios partijos nesiartino į liaudį. Neturėdama geresnių vadovų, 
liaudis seka tais, kurie ją kviečia su savim, žadėdami jai nebūtų daiktų. 
Demagogų, vadinasi žmonių suvadžiotojų, visada ir visur esti užtenka- 
mai. Juo veikliaus turi dirbti kitos partijos, kad nedavus klaidinti 
liaudies. Jei mes pralaimėjom per šiuos rinkimus, tai mums pamokymas, 
kurį ateityje turime sunaudoti. Suprantamas daiktas, kad tarp 
darbininkų turės visada daugiaus pasisekimo socialistų partijos. Tame 
nėr nieko blogo. Bet jei mes eisim su apšvietimu į darbininkus, tai ir 
socialistai bus kur kas kultūringesni ir galės tapti ne griovimo, o 
pažangos gaivalu. 

A. Valdemaras 


(„„Garsas" nr. 13, 1917 m. rugpiūčio 9 d. Perspausdinta iš „Lietuvių Balsas") 

ŽODŽIAI IR DARBAI 


Kaip žmogus imi skaityti, ką sako visi kariaujančiųjų tautų vadovai 
dėl karės siekinių, net keista darosi: išeina, kad visi kariauja dėl to paties 
— laisvės. Būtų dar suprantama, kad sakytų kariaują dėl savosios 
laisvės. Bet pasirodo, kad visi nori kitiems laisvės. Štai nesenai įsikišo 
karėn ir Amerika. Dėl ko? Ugi vis dėl tos pačios laisvės. Prakilnųs 
kariaujančiųjų siekiniai visiems net ausis išgraužė. Nelieka užpakalyje ir 
šių valstybių spauda. Ji kaip įmanydama giria savuosius siekinius ir 
teršia priešininką. 

Beskaitant šitą visa, net liūdna darosi: vientara begėdiškai meluoja 
pasauliui į akis, kita — laiko visuomenę tiek kvaila, kad ji tikės 
panašiais tvirtinimais. Vien kairioji demokratija, kaip Rusijoj taip ir 
kitur, neduoda sau akių dumti ir visus dalykus vadina tikrais vardais. 

Didžiosios valstybės iš tikrųjų kariauja dėl reikalų, visai negražių. 
Karės tikslas — išplėsti valstybės plotus, ingijant jai naujų šalių, kurios 
galima būtų naudoti ir asimiliuoti. Kitais žodžiais betariant, siekinys — 
imperalizmas. Tai aiškiai pabrėžta Anglijoje, karei prasidedant. Iš 
ministerių tarpo išstojo tenai du vyru — Jonas Morli (John Morely), 
žinomas publicistas ir Bern (Burns), darbininkų vadas. Jie laiko save 
Mažos Anglijos („Little England") šalininkais, vadinasi eina prieš 
imperializmą ir todėl buvo priešingu karei. 

Net Amerika stojo karėn dėl to paties imperializmo. Gražųs jos 
prezidento Wilsono žodžiai apie tautų teises ištikrųjų lieka tik žodžiai. 
Parodo tai tarptautinė Amerikos politika. Užteks priminus, kaip ji 
iškovojo „laisvę“ kubiečiams su pilipiniečiais. Be abejo, iš visų 
imperializmų bus geriausias amerikiečių, nes pati šalis labai demokratin- 
ga, bet vis tik jis yra nesmagus tiems, kurie jį jaučia. 

Tik karei besiartinant galan, visų imperialistų sumanymai pradėjo 
braškėti. Rusų darbininkai su radikalais išsižada kovoti dėl imperializ- 
mo, bet plati visuomenė stovi už jį. Dabarties metu daugiausia gali 

darbininkai su kareiviais, klausiantieji įvairių socialistų partijų. Jie 
verčia laikinąją valdžią mesti imperializmo politiką. Kad ir nenoromis, 
valdžia turi nusileisti, bet ar ilgam? Be abejo, jos pajiegos ilgainiui didės, 
o darbininkų mažės; taigi, buržuazijos užgaidos vėl pradės imti viršų. 
Tai vientara. Iš kitos pusės, tarp kovojančiųjų su Vokia valstybių Rusija 
neturi savo valios. Ji turi daryti tai, ką jai kiti sąjungininkai įsako. 
Išsižadėjus senosios politikos, Rusijai visai nėra ko kariauti. Bet ji negali 
taikyties, nes jai to neleidžia sąjungininkai, Anglijos vedami. Kad šiaip 
taip pamatavus tolimesnę karę, Rusijos liberalai skelbia, jog iš Vokios 
gręsiąs pavojus naujai ingytajai laisvei. Kad tai netiesa, numano 
dauguomenė. Visi junta, kad Vokia taikytųsi mielu noru su bent kokia 
Rusijos valdžia. Kiti dar priduria prie laisvės gynimo, kad reikią 
sutrupinti vokiečių vadinamasai militarizmas. Bet vokiečių militarizmui 
gyvai lygus yra anglų „mazinizmas“. Vieni nori būti stipriausi žemėje, 
kiti jūrose. Panaikinti vieną be kito negalima. Kad anglai patys nesutiks 
išsižadėti mazinizmo, taip pat aišku, o priversti jų nėr kam. 

Taigi, Rusija kariauja toliaus svetimais reikalais ir priversta. Jeigu ji 
negali nusikratyti geležinės anglų letenos, tai kaip gi ji privers 
sąjungininkus išsižadėti imperializmo? Gali būti kaip tik atžagariai. 
Jeigu sąjungininkai nugalėtų priešininkus — o tai dabar jau stačiai 
negalimas daiktas — jie priverstų Rusiją dalyvauti imperialistinėje 
politikoje. Tai gal nei nesunku būtų. Juk užsienių reikalūs veda ne 
darbininkų atstovai, o žmonės senosios tvarkos ir imperialistai. Taip pat 
taikos suvažiaviman bus siunčiami vėl tie patys žmonės, ir ką jie nutars, 
kitos valstybės privers daryti, jeigu visuomenė ir nenorėtų. 

Kas kita, žinoma, būtų, jeigu pasidarytų tokia pat revoliucija kitose 
kariaujančiose valstybėse — ir pirmoje vietoje Anglijoje. Ingiję galės, 
tikrieji demokratai privestų savo valdžią išsižadėti nuteptos „laisvės“ ir 
vykinti minių idealus. Tik deja, sunku to laukti. 

Visa tik kol kas mūsų viltis gauti nepriklausomybę daugiausia 
remiasi senai išmėgintu principu: „kad ne man, tai ir ne tau", vadinasi 
dėl kurios tautos galiūnai negali susiderėti, kam ji turi tekti, paskelbia ją 
laisva. Rusijos revoliucijoje, be abejo, mes radome didelį talkininką ir 
draugą, bet sprendžiamosios reikšmės dėl to tai neturi. 

A. Valdemaras 


(Vienybė Lietuvninkų, nr. 29, 1917 m. liepos 18 d. Skyrius: „Iš Lietuvos“. 
Perspausdinta iš „Lietuvių Balso“.) 

NEPRIKLAUSOMYBĖ AR FEDERACIJA? 


Laisvė žmogui tiek brangi, kad jis jos stengiasi gauti nepaisydamas, 
ar ji bus naudinga, ar žalinga. Juo brangesnė ji tautai. Kartais gali kuriai 
tautai būti naudingiau susidėjus su kitomis, galingesnėmis, nei vienai, 
bet vis dėlto ji nori būti savita. Sakysim, rusai išrodinėja, kad lenkams 
kur kas naudingiaus susidėti su Rusija, išsižadėjus pilnos nepriklauso- 
mybės, bet lenkai to nei klausyti neklausys. 

Turime vilties, kad ir Lietuva tikrai bus savita. Jos padėjimas bus 
sunkesnis nei Lenkijos, nes ji mažesnė. Pati viena apginti savo 
nepriklausomybės ji negalės. Pavojus nustoti jos visada gali būti. Tokių 
atsitikimų istorija gana daug žino. Iki 1895 m., sakysim, Korejos 
valstybės viršenybė prigulėjo Chinams. Kada Japonija nuveikė Chinus 
1894 m., sutartimi Simonosakyje (1895 m.), Koreja liko visai 
nepriklausoma. Padarius 1902 m. su Anglija sutartį Japonija, norėdama 
kariauti su Rusija, reikalavo, kad Rusija pripažintų Korejos ir 
Mandžurijos nepriklausomybę. Apgalėjus Rusiją, Japonija Portsmuto 
sutartimi (1905 m.) pati gauna Korejos protektoriatą. Keleriems metams 
praėjus, Japonija visai panaikino Korejos valstybę ir prijungė prie 
savosios. Taigi nebūti prarytam galingesnio kaimyno kartais naudin- 
giaus pačiam išsižadėti dalies laisvės, kad nenustojus jos visai. 

Taip galėtų atsitikti ir su Lietuva. Argi ne geriaus būtų prisidėti 
kurion federacijon ir gyventi ramesniems, kad ir mažiau turint teisių? 
Prieš atsakydami į šį klausimą turime dar nurodyti ekonominę klausimo 
pusę. Paskutiniu žvilgsniu gal rodyties, kad geriau prisidėti galingon 
federacijon. Būnant atskira valstybe reikėtų turėti nuostolių jau dėl 
vienos muito sienos. Sakysim, Vokios federacijoje dabar visų valstybių 
priimta bendra muito sutartis. Ne visos ir ne iš karto prie jos buvo 
prisidėję. Amburgo (Hamburgo M. Š.) miestas vėliausiai įstojo sutartin 
ir tai padarė tada, kaip pasirodė, kad jam naudingiau neturėti savo 

muito sienų. Be to, Lietuvos padėjime yra kitas dalykas, kuris jai būtų 
naudingas federacijon ineinant. Kadangi Lietuva skirs dvi galingi 
valstybi — Vokią su Rusija — tai būtų labai įstiprinta, turėtų daugybę 
gelžkelių vien karės reikalams, visi plentai būtų intaisyti kuogeriausiai. 
Kol tie visi darbai būtų atlikti, kraštas turėtų gerai pasipelnyti, vadinasi 
kur kas greičiau atsigauti po karės nelaimių ir vargų. 

Nežiūrint į tai visa ir daugybę kitų dalykų, kurie straipsnyje sunku 
išskaityti, aš vis dėlto trokštu Lietuvai nepriklausomybės. Jei ji bus 
pripažinta visai savita, tai be abejo bus neutralizuota amžinai, nei ji 
negalės paskelbti kam karę, nei jai kas. Jeigu gi būtų primestas jai 
protektoratas, tai ne vienos kurios valstybės, o keleto didžiųjų. Tiesa, 
kaip parodė Belgijos likimas šios karės metu, neutralizacija dar negelbsti 
nuo kaimynų užpuolimo. Bet toksai pavojus arti tik tada, kaip visas 
pasaulis kariauja, vadinasi, kaip nėra kam ginti apskritai tarptautinės 
teisės kieno nors, kaip visi kariaujantieji daro šiuo metu. Argi galima dėl 
to tvirtinti, kad ateityje nebus jokios tarptautinės teisės, nes dabar ji 
laužoma. Be abejo, po karės, bus vėl tarptautinė teisė ir dar tobulesnė. 
Taigi ir neutralizacija turės savo vertę. Be to, Lietuvos neutralumui būtų 
pavojus, jei sukiltų karė tarp Vokietijos su Rusija. Jos nekariavo 
daugiau kaip šimtą metų viena su kita, o po šios karės gal ir dar ilgiau 
apsieis be karės. Nebus išskaitymo veržties nei vienai į rytus, nei kitai į 
vakarus, kad skiriančios jas tautos nepriklausys nei vienos. 

Vėl prijungti sau Lietuvos nė viena nedrįs, nes tai ar vėliau, ar 
artimesnėje ateityje reikštų tarp jų dviejų karę. Japonija galėjo elgties 
kaip norėdama su Koreja, nes kitoms valstybėms vis tiek, kur bus 
Koreja, Negalima to sakyti apie Lietuvą. Vakarų valstybės seka mažiausį 
žingsnį savo kaimyno ir mainymas sienų vienos būtų nemažas pavojus 
kitai valstybei. Taigi politikos žvilgsniu nepriklausoma Lietuva galima. 

Naudingiau jai būtų nepriklausomai ir ekonomijos žvilgsniu. 
Būdama amžinai neutralė Lietuva neturėtų reikalo laikyt kariumenės su 
laivynu. Jei pažiūrėtum į didžiųjų tautų metines apyvartas, rastum, kad 
visų išlaidų didžiausia dalis eina kaip tik šiems dalykams. Nereikalingu- 
mu kariumenės su laivynu visai išsimokėtų visi kiti nuostoliai. Neturint 
kariumenės, kiek sveikiausių darbininkų liktų kasmet! Bet dar gal 
svarbiau tai būtų doros žvilgsniu. Ineidama kurion kaimynėn federacij- 
on Lietuva visada būtų pilna prigrūsta kariumenės, o kur jos yra visur 
dora gyventojų eina žemyn, atsiranda bjaurių ligų ir t.t. 

Žinoma, nepriklausomai Lietuvai nemaža dalis tektų pasiimti 
Rusijos skolų ir pradžia darbo nebūtų lengva. Bet naujose sąlygose ji 


54 4 


taip greitai pradėtų plėtoties, kad netrukus išmokėtų skolas ir ne tik 
pagytų nuo karės žaizdų, bet ineitų kultūringiausių pasaulio tautų 
skaičiun. 


A. Valdemaras 


(Lietuvių Balsas) 

(Vienybė Lietuvninkų nr. 30, 1917 m. liepos 25 d. Skyrius: „Iš Lietuvos"). 

Straipsnis perspausdintas iš savaitraščio „Lietuvių Balsas", kuris ėjo 1915 m. 
rugpiūčio — 1918 m. vasario mėn, Iš Petrapilio 1917 m. laikraštis ir spaustuvė 
persikėlė į Voronežą ir čia „Lietuvių Balsas" tapo Tautos Pažangos partijos 
organu. 


M. Š. 

LIETUVOS SOSTINĖ IR RYTINĖS SIENOS 


Prof. A. Voldemaras 
Lietuvių Tarybos Rusijoje įgaliotinis ir lietuvių pasiuntinys (Attache) 
prie ukrainiečių taikos delegacijos. 


I 


Kažin ar yra kita Europoje tauta, apie kurios teises dėl savystovaus 
valstybinio ir politinio gyvenimo, taip dažnai būtų kalbama, kaip kad, 
apie lietuvius. Taip pat, savo laiku, buvo palinkimas lietuvių kaipo 
Tautos egzistenciją iš viso paneigti. Kadangi Lietuviai, paskutinio 
lietuvių-lenkų valstybės padalinimo metu, daugumoje susilaukė tokio 
pačio politinio stovio kaip ir Lenkai. Abiems nešant slegiančią rusų 
vergiją esantys tarp jų skirtumai mažai krito akysna, taip pat, buvo labai 
pasireiškęs aukštesniojo lietuvių luomo suartėjimas su lenkais. 

Sukilimai įvykę 1831 ir 1863 metais pakankamai rodė, kad lietuvių- 
lenkų valstybė niekuomet negalės atsistatyti. Kaip tiktai tuo metu 
pasirodo ženklai lietuvių atbudimo, kuris iki šiol galiojusią lenkišką 
politinę programą visiškai pribaigė. Tautinis atgimimas prasidėjo 
žemesniuose luomuose, taigi nereikia stebėtis, kad jis turėjo ryškų 
demokratinį pobūdį. Taip pat suprantama, kad lietuviai neturėjo noro 
atstatyti valstybę anksčiau buvusios apimties juo labiau, kad buvusiai 
Lietuvai priklausė daug žemių apgyventų ne lietuviais. 

Lietuvių literatūros ir kalbos puoselėjimas svarstant politinius ir 
socialinius klausimus galėjo atrodyti senajai generacijai kaipo bendro 
reikalo išdavimas ir priešiškos rusiškos valdžios padaras. Jaunąjį 
judėjimą nusistačiusį stačiai priešingai politinei lenkiškai programai jie 
pavadino lietuviškų; ir dėl to senoji generacija pradėjo save skaityti 
kaipo lenkiška. Pasauliniam karui kilus, kuomet Lenkai ir Lietuviai 
buvo vokiečių kariuomenės užimti, Lenkai prisiėmė ankstesnę programą 
nors ir šiek tiek pakeistą, t.y. jie reikalavo atstatyti buvusią valstybę 

susidedančią iš Lenkų ir Lietuvių. Be abejo, Lietuviai labai energingai 
protestavo prieš šitą reikalavimą. Apie uniją su Lenkais jie nieko 
nenorėjo žinoti, Atsižvelgiant į tai sienas jie susiaurino, kad apimtų 
etnografinę Lietuvą. Šitam teisingam norui Lietuviai rado pritarimo 
visame demokratiniame pasaulyje, svarbiausia Vokietijoje. Kai Lenkai 
pamatė, kad Lietuviai nenori su jais eiti į uniją, tai jie iškėlė teisę į 
lietuvių sostinę Vilnių. Kilo gyva kova, kurią labai vykusiai apžvelgė 
savo straipsnyjė dr. A. Grabowski's (Das neue Deutschland, I Februar 
1918 p. 225). Kad aš vėl klausimą svarstyti imuosi, tai atsitiko tiktai dėl 
to, kad mano nuomonė net forminiai nėra teisingai pristatyta. Lenkai 
pabrėžia, kad jie Vilniaus neišsižadės ir jeigu šis miestas nebus prijungtas 
Lenkijai, tai jie tai skaitys kaipo naują Lenkijos padalinimą (Prof. A. 
Parczewski, Godzina Polski 1918.16.II. Nr. 16 A). „Neatsižadėti galima 
to, kas jau anksčiau buvo turėta". Ar kada nors Vilnius buvo Lenkijos 
nuosavybė? Ne. Vilnius visada buvo Lietuvos sostinė. Taigi, jeigu lenkai 
negali gauti jiems svetimo miesto, tai jie tame mato naują Lenkijos 
dalinimą. Kai kurie lenkai jau kelia teisę į Dancigą, kurio, savaime 
aišku, jie negali gauti. Ar tai bus taip pat Lenkijos skaldymas? 

Iš čia išeina formalinio pobūdžio išvada, bet ji negali būti visai 
nereikšminga. Mes turime nesusitarimą su Lenkais, kuris ne ginklais, bet 
teisės keliu turi būti išspręstas. Tai pat Lenkai turi įrodyti, kad Lietuviai 
neturi bet kokių teisių į Vilnių ir kad, teisė priklauso tiktai jiems, bet ne 
kam nors trečiam. Jei jiems primasis įrodymas ir pavyktų pasiekti, 
vistiek jie dar neturėtų bet kokių teisių į Vilnių. Bet tas liečia, kaip 
minėta, formalę klausimo pusę. 

Kaipo neginčijamą įrodymą Lenkai laiko statistinius davinius. 
Oficialinė vokiečių statistika 1916 m. rodo 5395 lenkų Vilniuje, taigi 
dauguma. Aš neturiu nieko priešingo pasakyti dėl tų davinių, dėl manęs 
galėjo Lenkai nuošimčius savo naudai ir padidinti, dėl to nesiginčysiu. 
Bet kas tuo parodoma? Kad Vilniuje kalbų atžvilgiu vyrauja lenkų 
kalba. Betgi dauguma lietuvių ir žydų irgi lenkiškai kalba, taigi ar 
galima sritį skaityti grynai lenkišką esant. Aš dar kartą pabrėžiu kalbinį 
atžvilgį. Jei mes tiktai su kalba turėtume reikalą, tai galima nuspręsti 
galutinai. Bet, mes turime į politinį klausimą atsakyti, kuriam kalba nėra 
lemiamas dalykas. Pavyzdžiui Amerikoje yra miestų kur gyventojai 
kalba tiktai vokiškai, taigi išeitų, kad tuos miestus Amerika turi perleisti 
Vokietijai. Dažniausia šiame reikale reikia atsižvelgti į tautybę. Be abejo, 
dažniausia kalba parodo tautybę, bet ne visuomet. Yra tautų, kurios 
naudoja tą pačią kalbą, bet nėra viena ir ta pati tauta. Tam nušviesti aš 

paminėsiu amerikiečius ir anglus. Nėra bet kokios abejonės, kad 
amerikiečių tauta išsivystė (kilo) iš angliškosios. Bet, taip pat, nėra 
abejonės, kad dabar jos yra dvi skirtingos tautos. 


Iš kitos pusės yra tautų su keliomis kalbomis, pavyzdžiui Šveicarija. 
Aš galiu dar kitą aiškų pavyzdį nurodyti. Airija vartoja anglų kalbą, 
tiktai mažuma kalba keltiškai, bet nėra bet kokios abejonės, kad Airija 
yra savystovi tauta. Aš manau, yra per daug priminti jų santykius su 
anglais. Toliau priminsiu ponams lenkams kitą tautą, kuri nesenai 
iškovojo nepriklausomybę. Aš turiu mintyje Suomius. Ši tauta irgi yra 
dvikalbė. Kuomet Suomija valstybiniai su Švedija buvo sujungta, 
valstybiniam gyvenime buvo vartojama švedų kalba, bet kilmingieji save 
laikė suomiais, bet ne švedais. 

Aš leidau sau daugiau pasisakyti apie tautiškumą; ir be to yra dar 
apie tai visa literatūra. Geriausias ir naujausias veikalas yra prof. Fr. 
Meinecke (Weltburgertum und Nationalstaat, letzte Aufgabe von 1917) 
ir prof. R. Kjellen (Stat som lifvsform. Stockholm 1917). Mūsų tikslui 
užtenka nurodyti, kad tautiškumo klausime vien tiktai kalba nėra 
lemiamas dalykas. Tautiškumo sąvoka, taip sakant, padengia save 
etnografine sąvoka ir yra tiktai mažas skirtumas; su tautiškumu iškyla 
aištėn bendruomenės nario supratimas, kad jis vienai tautai priklauso 
tuo tarpu etnografinė sąvoka iš jų buvimo vienoje vietoje tas pačias 
savybes nurodo. Taigi, dėl to, kalbama apie tautų teisę kurti savo 
valstybę etnografinėse ribose. 


Tenka paaiškinti, kad laiko bėgyje, lietuvių tauta virto trikalbė. 
Pasistūmimas lietuvių kalbos naudai jau prieš dešimtmečius prasidėjo; 
tuo tarpu, kai anksčiau lenkų kalba buvo prapiitusi. Prie to buvo 
naudota dar ir rusų kalba. Kol kas, dėl šito trikalbiškumo negalima 
nustatyti tikslią lietuvių statistiką. Lenkiškai kalba tikri lenkai ir 
daugmoje taip pat lietuviai. Kiekvienas turi pats nuspręsti kuriai 
tautybei jis priklauso. Beje, lenkai įteikė valstybės kancleriui peticiją, 
kurioje jie pageidauja, kad Vilnius būtų Lenkijai prijungtas, bet tai 
negali būti įrodymas Vilniaus lenkiškumo. Po šita peticija parašų yra 
nedaug. Dėl bendro supratimo aš turiu paminėti, kad Lietuvai yra trys 
kryptys: pirmoji ir stipriausia yra Lietuvai būti nepriklausomai, antra — 
įsijungti į rusišką federacinę respubliką ir trečia — unija su Lenkais. Šita 
peticija kilusi iš šios trečiosios partijos žmonių, bet tai nėra visų Vilniaus 
miesto gyventojų norų išreiškimas. Aš sutinku, kad tie, kurie šią peticiją 
įteikė save laiko lenkais. Bet kiek ji turi šalininkų ir kiek turės? Po to kai 

jų mėginimas sužiugs ir vėl nepriklausoma lietuvių valstybė bus 
atstatyta. Kad užsiimti su lenkiškais statistiniais davinais aš turiu paliesti 
rytinių sienų klausimą. Kas lietuvių tuo reikalu yra pareikšta aš 
nekartosiu, ypatingai, kad Lenkai į tai nekreipia dėmesio. Kas liečia 
Vilnių ir jo apylinkes Dr. A. Grabowski cituoja pono Delbruck žodžius, 
kuriuos jis 1917 m. lapkričio mėn., Berlyne, laike lietuviško istoriško 
vakaro pasakė. Vilnius yra būdingas pasaulio miestas, yra Lietuvos 
sostinė, randasi gudų (weissruthenischen) žemėje, yra apgyventas lenkų 
ir žydų, tuo tarpu, beveik nė vieno, arba daugiausia 395 lietuvių. Yra 
didelė klaida manyti, kad Vilnius randasi gudų žemėje, yra neginčijamas 
dalykas, kad Vilniaus apylinkės buvo visuomet lietuviškos ir, kad tenai 
dar prieš trumpą laiką buvo kalbama lietuviškai. Prie lietuvių pareikštų 
įrodinėjimų aš turiu dar pridėti: geras lietuviškų reikalų žinovas Prof. E. 
Wolter, maždaug prieš penkiolika metų, nurodė, kad pagal 19 a. vidurio 
statistiką lietuvių gyveno dvigubai daugiau Vilniaus gubernijoje negu 
1897 m. rusų gyventojų surašymas rado. Jisai sakė, kad yra negalimas 
dalykas, kad per kelis dešimtmečius virš 200,000 lietuvių be pėdsakų 
būtų galėję pradingti. Tiktai maras, epidemijos ar kitos ligos galėjo taip 
skaičių sumažinti. Klausimo išrišimas randasi tame, kad rusų pravesto 
gyventojų surašymo metu lietuviai buvo užrašyti gudais arba lenkais. 
Būtų labai pamokinantis dalykas, kad darant gyventojų surašymą kur 
mišriai kalbama, sudaryti statistiką dviem kalbom kalbančių. Tuomet 
būtų lengviau išaiškinti kalbų skirybos ribas. 

Nėra geriau ir su lenkiškos statistikos daviniais. Skirtumas, 
atsižvelgiant į Lenkų tautybės skaičių yra taip didelis, kad įvairiose 
statistikose jis siekia net 12 milijonų. Tai geriausiai įrodo kaip yra 
nenaudinga įsileisti į statistinį žaidimą. ,„Kėlnischen Volkszeitung“ 
29.12.17 (1917 m. gruodžio 29 d.) buvo išspausdintas straipsnis apie 
etnografinę Lietuvą, kurį redakcija pristatė kaipo „iš dalyką supranta- 
nčios pusės“. Šitas straipsnis yra referatas „Dziennik Wilenski“ 
išvedžiojimų, iš kurių aš paimsiu sekančias eilutes: „Nėra statistikos, 
kuri būtų priimtina visoms šalims. Visos pusės kritikuoja rusišką 
statistiką, lenkiškąja nepasitiki Lietuviai, lietuviškąja nepasitiki Lenkai." 
Lenkiškas laikraštis remiasi „Karaliaučiaus profesorium Dr. Kurscha, 
kuris gimimu yra lietuvis, bet mokslo srityje yra nepartinis. Dr. Kurscha, 
kad išleisti savo lietuvišką gramatiką, buvo vietoje ištyręs lietuviškų 
gyvenviečių sienas. Dr. Kurscha ypatingą dėmesį skyrė Rytų sienom. 
Dėl to jo tyrinėjimais remiantis yra tikrai nustatyta, kad į rytus nuo jo 
pažymėtų apylinkių visai nėra kalbama lietuviškai." 

Tas viskas labai gražiai skamba, bet lenkiško laikraščio nelaimei 
viskas yra išsigalvota (aus der Luft begriffen) Pirmiausia nėra 
Karaliaučiaus profesoriaus Kurscha. Atrodo, kad rašytojas yra kai ką 
girdėjęs apie Kurscha, kuris sudarė lietuvių-vokiečių ir vokiečių-lietuvių 
kalbų žodynus. To pačio autoriaus yra lietuvių kalbos gramatika. Jis 
gana gerai mokėjo prūsiškai-lietuvišką kalbą, bet ne didžiosios Lietuvos. 
Jis negalėjo vietoje ištirti Rytų sieną, nes ten niekuomet nebuvo. 

Dar yra kitas Kurscha, brolvaikis aukščiau minėto. Kurscha 
jaunesnysis yra žinomas kaipo redaktorius „Mitteilungen der litauisch- 
literarischen Gesellschaft“ Tilžėje. Taigi ir brolvaikis negali pagelbėti 
rašytojui. 

Taigi, taip yra su „„moksliškais" įrodymais. Gaila, kad tie išvadrioji- 
mai rado atgarsį vokiečių spaudoje. Taip pat, šią pasaką apie 
universiteto profesorių Kurschat pakartojo „„Augsburger Post". Kaip 
sakėme, mes tokia statistika neužsiimame, ypatingai dar dėl to, kad ji 
valstybės klausime neturi bet kokios reikšmės. (Fridrichas Kuršaitis 
gimė 1806 m. balandžio 26 d. Noragėliuose, Gastų vis. Pakalnės aps. 
Mirė 1884 m. rugpiūčio 23 d. Juodkrantėje. Lietuvių kalbos gramatika 
buvo išleista 1876 m. Žodynai buvo išspausdinti 1870, 1873 ir 1883 
metuose. Kuršaitis Aleksandras, Fridricho brolvaikis, gimė 1857 m. 
spalio 2 d. Kretingalėj, Klaipėdos aps. Lietuvių Enciklopedija XIII t., 
1958 m. M. Š.) 

(Das neue Litauen. Verlag und Schriftleitung. Berlin W 62, 
Kurfiirstenstr. 107. Erscheint 3 mal monatlich. 2 Jahr. 1918, Nr. 7. 1 
M3arz 1918.) 


II. 


Kiti įrodymai, kuriais Lenkai remiasi, kad pagrįsti savo teisę į 
lietuvių sostinę yra kultūriniai-istoriški. Žymus slavistas Prof. A. 
Brickner dar ir šiandien kalba apie „Litvomanus" ir sako, kad jų 
kultūra, istorija ir literatūra yra lietuvių išsigalvota pasaka. Pagal jo 
manymą „Lietuvių tauta yra kaimiečių tauta be kultūros, istorijos ir 
literatūros su senoviška, dėl to visiškai nelanksčia kalba" (Nord und 
Sid, Februar 1918). Lietuviai inteligentai nori tai prieš visą pasaulį 
užslėpti. Aš nekreipsiu dėmesio į Prof. Bruckner išvadas, nes gerai 
žinau, kad jo moksliška polemika priėjo galą. Mes turime reikalo su 
labai svarbiu politiniu klausimu, taigi negalime laukti kol tiesa savaime 
paaiškės. Be to, nors Prof. Briickner turi didelį ir geriausią mokslininko 
vardą, betgi nėra geriausias žinovas lenkų kalbos ir literatūros istorijos. 

Daugelis, o ypač lenkai priims už visišką tiesą tai, ką jis sako. Juo labiau 
yra reikalingas išsiaiškinimas, nes bruckneriškas pažiūras Lenkai labai 
dažnai cituoja. Čia aš noriu atkreipti dėmesį į ypatingą psichologinį 
reiškinį. Paprastai Lenkai mus vadina „broliai lietuviai". Ar šis pomėgis 
nėra kraštutinis radikalizmas, kad neišauklėtų kaimiečių tautą padaryti 
savo broliais. O gal jie visai nepagalvojo, kuomet apie mūsų kultūros 
lygį kalbėdami sako: „jis yra labai žemas“. 

Dabar eisime prie reikalo. Mes labai stebimės klausydami Briickne- 
rio ir visų lenkų tvirtinimų, kad Lietuva neturėjo savo istorijos. Juk 
negalima paneigti faktą, kad Didžioji Lietuvos Kunigaikštystė eilę 
šimtmečių egzistavo. Kaip tai išaiškinti? Kadangi dalykas yra nepaneigi- 
amas, tai Lenkai aiškindami, visa kas yra lietuviška, priskiria rusams (!) 
arba lenkams. Po jų išdėstymų prieiname vėl prie kalbos. Prof. Brūckner 
tvirtina, kad „lietuviai kunigaikščiai, didikai, kilmingieji, rašytojai nė 
žodžio lietuviškai nemokėjo, kad jie jautėsi esą Rusai arba Lenkai" (C.), 
„kad net pagoniška priesaika, kurią pagonis Lietuvos kunigaikštis 
Kęstutis 1351 m. Vengrijos karaliui prisiekė, skambėjo gudiškai, bet ne 
lietuviškai." Mes galime šitą dalyką nagrinėti nurodant laiką. Pradėsime 
nuo priesaikos. Prof. Brūckner, kad savo mylimą žodį galėtų pavartoti, 
paslepia tai, kad jo pačio spėjimas yra, kad ši priesaika gudiškai 
skamba. Dalykas tame, kad priesaikos žodžiai yra mįslingi. Atsižvel- 
giant į patį dalyką ir kalbą negalima patvirtinti jos gudiška prasmė. 
Prieš dešimts metų miręs lietuvis kalbininkas Prof. K. Jaunius labai 
puikiai priesaiką išaiškino ir tiksliai lietuviškais žodžiais. Toliau, negi 
Prof. Briickner pamiršo visiems žinomą dalyką, kad Lietuvių krikšto 
metu, didysis kunigaikštis Jogaila, vėliau lenkų karalius, lenkų kunigo 
pamokslus vertė lietuviškai, taigi mokėjo lietuviškai. Kuomet jo sūnus 
Kazimieras, kuris buvo Lenkijoj išauklėtas ir lietuviškai mažai mokėjo, 
buvo išrinktas Didžiuoju Lietuvos Kunigaikščiu, tai didikai pareikalavo, 
kad jis mokytųsi lietuviškai. Šitokį dalyko stovį mes galime iki 17 a. 
pradžios atsekti. Žymus lietuvių rašytojas ir kalbos žinovas, kuris tam 
laikotarpiui priklausė, nurodo įdomų vaizdą kalbų santykio pas lietuvius 
kilminguosius. Jis pabrėžė, kad po Lublino unijos 1569 metais lenkų 
kalba greta lietuviškos pradėjo galioti kaipo antroji prigimtoji 
(Muttersprache) kalba. Aš galėčiau ir daugiau šiuo klausimu įrodymų 
paminėti, bet tuomet iš mano straipsnio išeitų studija. 

Aš perleidžiu visų lenkų įžvalgumui atsakymą į klausimą, ar, ir kaip 
plačiai lietuviai jautėsi esą rusai arba lenkai. Man yra beprasmiškas 
išsireiškimas „lenkiškas jausmas" per šimtmečius. Kuomet aš ką nors 

panašaus girdžiu man neaišku apie ką eina reikalas. Pavyzdžiui, ar 
galėtų Prof. Brūckner, Parczewski ir kiti tvirtinti, kad jie lenkiškai 
jaučia. Tuos pačius jausmus aš galiu pavadinti šovinistiniais, aneksionis- 
tiniais ir t.t. ir mes niekuomet neprieisime prie vieno supratimo. Jausmų 
srityje aš galiu tik tiek toli eiti, kuomet turiu faktus, kurie jausmus 
iššaukia. Pavyzdžiui, yra visiems žinoma, kaip Lietuviai užsispyrusiai 
gynėsi Lubline, nuo ėjimo į uniją su Lenkais. Jeigu Lenkai šitą jausmą 
laiko lenkišku, o jie gali tai daryti, matome dėl to, kad jie apie šitą faktą 
patys nenutyli. 

Kas liečia lietuvių kalbą atsižvelgiant į visuomeninius ir valstybinius 
santykius, tai yra faktas, kad ji kaipo kasdieninio gyvenimo kalba tarp 
didikų ir kilmingųjų laikui einant palaipsniui pradėjo nykti; ir kad 
valstybinėse įstaigose, išskyrus pavienius atvejus, niekada nebuvo 
vartojama. Bet kokias išvadas galime padaryti lenkišku atžvilgiu iš tokio 
dalyko stovio? Nė bet kokių. Rumunija tiktai 19 šimtmetyje įvedė savo 
kalbą valstybiniuose santykiuose. Ligi tada Rumunai daugumoje 
naudojo slavų kalbą. Suomiai dar vėliau įvedė savo kalbą kaipo 
valstybinę greta švediškos ir rusiškos. Būdami nuoseklys (konsekventiš- 
ki) pripažinus šitoms tautoms teisę į savystovų buvimą, turime taip pat 
padaryti ir su Lietuva. Aš dar kartą pabrėžiu, kad tarnybinė kalba 
valstybėje yra antraeilio svarbumo. Amerikietiški įstatymai yra parašyti 
anglų kalba, bet iki dabar niekas netvirtino, kad amerikietiška 
įstatimdavystė yra angliška. Jei darysime sprendimą iš kalbos kuria 
parašyti įstatymai, tai tuomet romėnų, kanonų teisė ir t.t. turėtų būti 
laikoma lotyniška teise. Taip pat prancūzų kalba parašytus diplomatini- 
us aktus turėtume laikyti kaipo prancūziškus. Taip pat ir Lietuviai turi 
teisę kalbėti apie lietuvišką įstatimdavystę, nors ji yra gudų kalba 
parašyta. Kad šitą mūsų teisę nuginčyti, pirmiausia Prof. Brūckner turi 
įrodyti, kad lietuviškas Statutas savo turiniu gudiškas yra, kas iki dabar 
nė vienam mokslininkui nepasisekė padaryti. 

Tie patys pagrindai galioja kalbant apie literatūrą ir bendrai 
švietimą. Mes kalbame apie amerikietišką literatūrą, bet ji nėra lokalinės 
prasmės. Kiekvienoje Vakarų literatūroje lotynų kalba turėjo didesnę ar 
mažesnę reikšmę. Paimkime lenkišką pavyzdį, Dlugosz ne lenkiškai, bet 
lotyniškai rašė, bet pats Prof. Briūckner laiko tai lenkiška literatūra. Ir 
čia kilmė yra sprendžiamas veiksnys. Jei kurinys iš vietinės žemės yra 
išaugęs jis yra tautinis, nors jis gali būti parašytas kita kalba. Dėl to mes 
laikome Mickevičių kaipo mūsų tautinį kūrėją. Tuo net Dr. Grabowsky 
pasipiktino, beje, abi partijos yra teisingos. Jis sako „Tokiais tuščiais 

tvirtinimais Lietuviai kenkia patys sau". Kodėl? Jis (Mickevičius) savo 
žodžiais ir darbais įrodė, kad jis yra lietuvių kūrėjas. Bet kas pakeičia 
dalyką? Ar mes jį kada nors laikėme tiktai lietuvišku kūrėju? Tuo jis 
nieku būdu nenustoja buvęs ir lenkų tautinis kūrėjas. Yra istorinis 
faktas, kad jis tuo pačiu metu save laikė ir Lietuviu ir Lenku. Niekas 
neturi teisės šitą kūrėjo apsisprendimą ignoruoti. Tai yra vienintelis 
atvejis pasaulinės literatūros istorijoje. Didžiausias suomių rašytojas yra 
Runeberg, jis savo eiles rašė suomių kalboje. Suomių himnas yra jo 
parašytas, bet dėl savo suomiško charakterio prarado savo vietą švedų 
literatūroje. 

Iki dabar mes užsiėmėmeę dviem klausimais, tautiškumu ir politine 
ateitimi lietuvių tautos. Tautiškumo klausime mes priėjome išvados, kad 
Lietuviai kalba trejeta kalbų. Bet tai negalima skaityti ženklu tautos 
suskilimo. Žydai šimtmečių eigoje daugelį kartų keitė kalbą, kol 
pagaliau pasisavino dabartinę kalbą. Bet dėl to jie nesiliovė vieningą 
Tautą sukurti. Kas žmoniška, nėra pastovu ir taip pat Tautiškumas yra 
nuolatiniame pasikeitime. Lengviausia yra pakeisti kalbą. Iš ligšiolinės 
lietuvių Tautos raidos yra aišku, kad kalbos atveju atsirado pakitimas. 
Todėl Lietuvybė nuolat plėsis ir vis daugiau ir daugiau atgaus plotų. 
Kad šis vyksmas tiktai palengvėle gali eiti yra savime aišku. Priespaudos 
priemonių pavartojimas atneš tiktai žalą ir pristabdys vyksmą. 


(Das neue Litauen. Nr. 8-9, 20 Marz 1918.) 


Iš vokiečių kalbos vertė 


Morkus Ši 
1982 m. gruodžio 20 d. orkus Simkus 


MINISTERIO PIRMININKO PROF. A. VOLDEMARO 
KALBA 


1918 m. lapkričio 14 d. Valstybės Tarybos posėdyje 


Atėjo svarbiausia mūsų tautos gyvenime valanda. Dabar pradeda 
įvykti tai, apie ką mūsų pirmtakūnai tesvajodavo, dėl ko persekiojimus 
kentėjo, dėl ko jie kraują liejo, Jų triūsas ir vargai nenuėjo perniek. 
Lietuva iš mirusiųjų prisikelia ir pasikelia naujam, skaistesniam 
gyvenimui. Ji pradeda tapti nepriklausoma. Sakau, pradeda, nes kol iš 
tikrųjų taps, turėsime daug darbo padėti. Stovime nepriklausomos 
Lietuvos prieangy ir ar ten įeisime, priderės iš mūsų pačių, priderės iš to, 
ar mes mokėsime organizuotis, ar parodysime reikalingą ištvermę. 
Turime būti pasiryžę didžiausias aukas pakelti, kad jos pasiektume, 
Kodėl mes esame tiek ištroškę nepriklausomybės? Tai mes darom ne tiek 
todėl, kad vėl savąją valstybę turėtume, o dėl kitų, svarbesnių priežasčių. 
Valstybė pati savaime paimta mums nėra aukščiausia gerovė, dėl kurios 
viską reiktų aukoti. Valstybė mūsų akyse tėra tik forma, kurioje žmonės 
sugyvendami gali geriausiai aprūpinti visus savo reikalus ir jaustis 
laimingai. Taip, mes norim, kad atgimstančioj Lietuvos valstybėj visi jos 
gyventojai, nežiūrint į tai, kurios jie tikybos, kuris kokią kalbą vartoja, 
būtų laimingi, kad visi sakytų: „Tik nepriklausomoj Lietuvoj mes 
tegalim būti laimingi". 

Daugiau kaip šimtą metų buvom nustoję valstybės gyvenimo. Per 
prievartą buvom priskirti svetimai valstybei. Buvom toj valstybėj 
blogiau nei įnamiai. Kiek persekiojimų iškentėm, visi gerai atsimenam. 
Kovojome prieš tai, bet palengvinimo maža tematėm. 

Štai, pagaliau, atėjo baisiausia valanda — karas. Valstybė, mūsų 
laisvę pasigriebusi, mus iš mūsų krašto variusi svetur duonos ieškotų, 
mūsų brolių kraują aukojusi save apginti nuo priešininko, mūsų 
neapgynė. Lietuva tapo iš pradžios karo laukas, o paskui virto į 

priešininko užimtąjį kraštą. Kiek tai žaizdų Lietuvai suteikė, kas gali 
šiandie pasakyti. Argi todėl stebina, kad mes, pirmajai progai 
pasitaikius, norime nusikratyti senojo jungo. Bet senojo jungo 
besikratydami mes nenorime jokio naujo užsidėti. Prieš visus pasikėsini- 
mus prieš mūsų laisvę taip pat kovosim, kaip ir ligšiol, niekur niekam 
nenusileisdami, stengėmės savo laisvę atgauti. 

Bet ar įstengsime apsiginti nebūdami skaitlingi, negalėdami lygintis 
su didžiosiomis tautomis? Žinoma, jei pasauly prievarta viešpataus, 
negalėsime prieš ją atsispirti. Bet naujas pasaulis atneša naują šviesą. Iš 
didžiosios Amerikos demokratijos pasklido linksma žinia — šalin su 
prievarta, teviešpatauja jos vietoj teisė. Programoje Amerikos prezidento 
Vilsono aiškiai išrašyta ir mažos ir didžiosios tautos turi tas pačias 
teises. Tautų plėšikų neturi būti. Tautų sąjunga — štai, kur kiekvienos 
tautos nepriklausomybės apgynimas. Jau žodis kūnijasi, jau dalis 
valstybių tautų susiartina, kad sudarius tokią šeimyną. 

Taigi galime būti tikri, kad greta kitų nepriklausomų tautų ir mes, 
lietuviai, rasime sau vietos. Kad mes patys niekieno laisvei nekliudysime, 
kaimynų ramumo nesudrumsime, argi reikia tai sakyti? Visa mūsų 
praeitis 13 garantuoja. Turėjome kanakados savo didelę ir galingą 
Lietuvą. Daug į ją buvo įėję tautų įvairių tikėjimų, įvairių kalbų. Visos 
jos sugyveno gražiai draugėj, nes mūsų protėviai buvo suorganizavę 
Valstybę federacijos pamatais. Jokių persekiojimų ar tai dėl tikybos, ar 
dėl tautos nebuvo. Kiek tas Lietuvoj atsitiko, buvo darbas atėjęs iš 
svetur. Toli gražu nedaug tautų gali pasigirti tiek savo tolerantingumu, 
kiek mes, lietuviai. Užtat negali būti abejojimo, kad laisvoj ir 
nepriklausomoj Lietuvoj turės visi — aš pabrėžiu šį žodį — jos piliečiai 
užtikrintas visas jiems laisves. 

Nepriklausomybę įgijus, atsirado nauja era Lietuvos gyvenime. 
Niekieno nevaržomi, galėsime patys tvarkyti savo būvį pagal tautos 
pačios išmanymą. Prieš mus atsiveria daug galimumų. Mes stovim dabar 
kryžkelėj su dviem parašais. Vienas jų skamba — laimėn, kitas — baisus 
žodis — pražūtin. Ką mes rasime, eidami pirmuoju keliu? Atsakydamas 
šian klausiman, aš duosiu visai ne fantazijos paveikslą, o tik tą, kuris iš 
mūsų krašto realių davinių išeina. Esam žemdirbių šalis. Ko dabar 
daugiausiai reikia visam pasauliui? Maisto ir dar maisto. Tas, kas maistą 
gamina, turi geriausį kelią gerinti savo būviui. Už maistą galima bus 
visko gauti — aukso ir, kas brangiau už auksą, visokių prekių. Pirmų 
pirmiausiai visokie fabrikų išdirbiniai tenai plauks, kur atamainon 
maisto gaus. Tuo būdu greitai pašoks krašto gerovė. Būviui besigerinant 

tuoj galima bus išnaudoti kiti Lietuvos prigimti turtai, pirmoj vietoj jos 
miškai. Galim, gavus kapitalo, medžius ne tik kaipo žalią prekę svetur 
išvežinėti, bet jau namie eilg pramonijos šakų sudaryti. Dedant pamatą 
savo pramonijai, mes vėl apsieiname krašto prigimties dovanomis. Tiesa, 
anglių mes neturime ir pertat labai plačiai industrijos nesudarysim, bet 
kiek mums jėgos reikia, galime gauti iš vandens. Vanduo duos elektros 
jėgą, kurios užteks fabrikams, geležinkeliams ir švietimui. Koks iš tų 
ypatybių vaizdas išeina? Lietuva pavirsta į didelius laukus ir sodus, 
gražias pievas, tarp kurių išmėtyti gražūs, paskendę žalumoj ūkininkų 
namai. Viensėdžiai ir miesteliai surišti lygiais kaip delnas keliais. Kraštas 
išraižytas geležinkeliais. Į visas Lietuvos puses lengva ir greita ir pigu 
nuvažiuoti. Vietomis užeini didelį fabriką. Bet jo nerodo ištolo aukšti 
kaminai su dūmų debesiais. Jis elektra varomas, taigi galima pažinti tik 
arčiau priėjus, kada išgirsti linksmą darbo ūžimą. Aplink juos auga eilė 
miestų ir miestelių. Skirtumas tarp miestų nedidelis; visi švarūs, visi 
malonūs, visi gyventi patogūs. Visur elektra, visur kanalizacija. Taigi 
skirtumas daugiau dėl akių. Kur pažvelgsi, pamatysi sveikus žmones 
linksmais veidais. Kas pamatys Lietuvą, pasakys: „Čia darbo ir laimės 
šalis“. 

Štai koks reginys Lietuvos gerovės mums rodosi, tegu ne artimiausioj 
ateity, bet tikras reginys, kurio, jei ne mes patys, tai bent mūsų vaikai 
susilaukti gali. Kuris kelias šion ateitin veda, pasirodys vėliau, kai 
pamatysim, kurio kelio reikia saugotis. Dabar kitas galimumas. Tiek 
vargo matę, tiek skurdo kentę karo metu, lietuviai sako, nelyginant 
Rimšos arklys, „gana to jungo" ir sustoja dirbę. Ligšiol iš mūsų ėmė 
viską per prievartą, nesiklausdami, ar mes norim parduoti, ar ne. Dabar 
ateina nauja valdžia, laisvos ir nepriklausomos Lietuvos valdžia. Dabar 
galima atsipeikėti. „Dabar jau niekam nebeduosiu iš to, kas man liko. 
Esmi jau ir taip nuvargintas, nedirbsiu nė kiek daugiau, kiek man 
pačiam reikalinga". Kitas gal, vargo ligi sočiai ragavęs, pasakys: „mano 
kaimynas daugiau turi, pasiimsiu iš jo. Neteisinga, kad jis tiek turi, o aš 
mažiau ir per tai vargo turiu daugiau." Trečias gal, pamatęs poniškai 
apsitaisiusį žmogų, pasakys: „štai dykaduonis. Tai toki ponai mus engė 
ir engia. Nusikratykim nuo jų, išnaikinkim juos, bus lengviau ir geriau 
be jų gyventi". Ir jei kiekvienas, taip manydamas apie vieną savo gerovę, 
ir tai gerovę vienos dienos, ims jąją gyveniman vykinti, pasidarys . . . jūs 
žinote, vyrai, kas pasidarys? Žodis anarchija persilpnas visoms 
baisenybėms išreikšti, kurios mus šiame atvejy lauktų. Sukilių brolis 
prieš brolį, gentis prieš gentį, artimas prieš artimą. Žmogaus gyvybė 

nebūtų branginama. Turtas taptų galingesniojo grobiu. Darbas nyktų, 
vargai ir skurdas augtų. Tai būtų tikra pražūtis ir pražūtis be vilties kada 
nors aisigriebti, būtų palaidojimas vilties susilaukti kada nors skaistes- 
nės ateities. 

Kad taip neatsitiktų, ramumas ir tvarka krašte turi biūi išlaikyta. 
Taigi laikinoji Lietuvos valdžia skaito savo pirmiausių ir švenčiausiu 
uždaviniu apsaugoti valstybę nuo betvarkės. Gyvybė ir turtas kiekvieno 
piliečio turi būti apsaugoti. Ramumas visur palaikomas. Prasižengimai 
prieš tvarką ir ramumą turi būti smarkiai baudžiami. Laikinoji valdžia 
tuo tarpu už ramumą neatsako, bet stengsis kuogreičiausiai apsaugos 
dalyką paimti į savo rankas. Jau prieš tai padarant, bus iš anksto išleisti 
įsakymai tvarkai išlaikyti. Beimant savo atsakomybėn pajėgą — miliciją 
ir policiją. Sudaryti vieną ir kitą jau darbas pradėtas. Iš vidaus gal 
didžiausi ramumo ardytojai yra plėšikai, kurių pilna visa Lietuva. 
Valstybės Taryba, ligšiol neturėjusi krašte jokios valdžios, negalėjo 
nieko padaryti, kad tat prašalinus. Ji įteikė Vokiečių tiek okupacijos, 
tiek vidujinei valdžiai eilę raštų, kuriuose išdėstytas buvo gyvas reikalas 
apsaugoti Lietuvos gyventojų gyvybę ir turtą nuo plėšikų. Okupacijos 
valdžia nieko nepadarė ir plėšikų skaičius vis eina didyn. Tas, kas 
vadinama plėšikais, banditais, yra iš tikrųjų kombinuotas dabarties 
apsireiškimas. Didžiausia banditų dauguma ne iš liuosojo noro tapo tuo, 
kuo jie yra — badas, bedarbė, pasiliuosavimas nuo priverstimo išvežimo 
iš Lietuvos varė žmones iš ramaus gyvenimo draugėj su kitais. Laikinoji 
Lietuvos valdžia stengsis pirmų pirmiausia šaknis pašalinti, kad naujų 
banditų neatsirastų ir podraug įvairiomis priemonėmis mažinti esančiųjų 
skaičių, kol jie visai neišnyks. Šiame darbe reikalinga bus labiausiai 
paspirtis pačių gyventojų, be kurios valdžia pati viena nieko nepadarys. 

Išlaikius tvarką viduj, liekti klausimas rubežių gynimo arba, tikriau, 
saugojimo. Karo mes su niekuo nevedam ir nė vienas iš mūsų kaimynų 
— Vokiečių, Lenkų, Ukrainų, Rusų ir Latvių — neturi pamato ant 
mūsų užpuldinėti. Taigi didelių spėkų rubežiams sergėti mums ir nereiks. 
Bet vis tik kaip aukščiau pasakyta, sargyba reikalinga, kad mūsų 
valstybėn neįsibrautų vogčia tas, kas neturi teisės mūsų kraštan atvykti. 

Išlaikius tvarką iš oro ir vidaus, tik tada tegalima pradėti valstybės 
organizacijos darbą. Čionai stovim prieš milžinišką uždavinį. Kad mūsų 
valstybė išliktų, reikalinga, kad ji būtų pripažinta kitų didžiųjų 
valstybių. Ligšiol mūsų nepriklausomybę tepripažino vien tik Vokietija. 
Kitų visų valstybių mes negalėjom ligšiol visiškai nė prašyti, dėl to kad, 
viena, Lietuvoj neturėjome savo valdžios, o kita — negalėjom iš vietos 

pasijudinti, būdami priversti prašyti vokiečių valdžios leidimo važiuoti 
ar tai Berlynan ar į kitas užrubežio valstybes. Tik dabar, darydami 
valdžią, tapom liuosesni ir galime su kitais susisiekti. Aš, neseniai 
būdamas Šveicarijoj apsilankiau pas visus sąjungininkų pasiuntinius 
mūsų valstybės reikalais, visur statydamas klausimą apie mūsų 
nepriklausomybės pripažinimą. Žinoma, jie negalėjo tuoj duoti atsaky- 
mo, kadangi tai pareina nuo jų kraštų valdžios, kuriai jie tuoj apie mano 
žygį pranešė. Iš pasikalbėjimo su jais ir besiremdami daugybe kitų 
daiktų, turime daug vilties, kad Lietuva visų bus pripažinta. Nelaukiant 
oficialaus pripažinimo, Laikinoji valdžia stengsis tuoj sudaryti savo 
užrubežinę atstovybę teisėmis diplomatinių atstovybių. Ir šiuo žvilgsniu 
jau pradžia padaryta. Tuo tarpu dar negalime turėti tikrų, galutinai 
nustatytų rubežių, nes tai gali būti įteikta tiktai būsimame taikos 
kongrese, kur mūsų likimas bus sprendžiamas. Laikinai turėsime 
Lietuvą tokią, kaip ji nustatyta vokiečių valdymo reikalams, vadinasi 
šiaurės ir pietų Lietuvą. Gindami kas mums pridera, mes svetimo 
neieškosim, todėl tvirtai tikime, kad mūsų santykiai su kaimyninėmis 
tautomis bus geriausi, ypač su tomis, kurios, kaip ir mes, bus perdėm 
demokratiškos. 

Lietuvos valstybės organizacijos darbe didžiausia sunkenybė guli 
sutvarkyme jos iš vidaus. Valstybės organų ir viso jos aparato mes 
neturim. Kada Lietuva buvo varu priskirta prie Rusijos, buvusis jos 
aparatas tapo sunaikintas. Visur buvo įvestos tos pačios įstaigos, kurios 
ir kitur veikė Rusijoj. Valstybės plėtojimas per šimtą su viršum metų, 
per kuriuos Lietuva buvo pavergta, tiek smarkiai nužengė pirmyn, kad 
apie atgavimą savojo senybinio aparato dabar kalbos negali būti. Bet ir 
apie grąžinimą rusų valstybinių organų negalima kalbėti, kad ir dėl to, 
jog jie visi tapo iš Lietuvos prašalinti rusams iš čia besitraukiant, ir tenai 
iširo. Iš kitos pusės, vokiečiai, užimdami mūsų kraštą, sutvarkė jį taip, 
kaip tai reikėjo karo tikslams, o ne ramaus laiko reikalavimams. Iš to 
išeina pasekmė, kad mes negalim palikti pas save be žymių permainų 
valstybės aparato toj formoj, kurioj jie sudarė. Turim pasidirbti naują 
aparatą, tinkantį mūsų gyvenimo reikalavimams. Sąlygos, kuriose 
prisieina šisai darbas atlikti, tiek sunkios, kad gero aparato sudaryti 
negalime ir turime tenkintis tuo, kas mums tuo tarpu įmanoma. 
Sakysim, Laikinoji valdžia, kaip ir visa Lietuvos visuomenė, norėtų 
turėti pavyzdingą mokyklą, kad pradinis mokslas būtų dykas ir 
priverstinis, kad užtektinai turėtų įvairaus tipo vidurinių ir aukštesnių 
mokyklų, visiems prieinamų. Ji norėtų irgi, kad Lietuvoj teismas būtų 

liuosybės padalijimas, su augštųjų mokyklų mokslą išėjusiais neatstaty- 
dintais teisėjais ir t.t., bet ji gerai numano, kad dabar mes to įvykinti 
negalime ir turime tenkintis tuo, kas mums šiandie daugiausiai 
reikalinga ir negali laukti. Šiuo žvilgsniu reikia juo greičiausia sudaryti 
vietos savivaldą ir suorganizuoti centralinę valdžią. Kad toji savivalda 
tegali būti ko demokratiškiausia, aišku savaime. Šiuo metu valdžia 
daugiausiai tegali remtis moraliniu autoritetu. Padaryti plačiai visuome- 
nei prievartą niekas nė svajoti negali. Kad tasai moralis jos autoritetas 
būtų didelis, reikia, kad ji imtųsi ginti plačios visuomenės reikalus, ne 
vieno kurio luomo. Taigi tasai bendrosios gerovės obalsis tegali būti 
savivaldos pamatuose. Kaip reikia darbas šiandie pradėti, nurodyta 
atsišaukime, kurį paleido į šalį Valstybės Taryba kartu su Ministerių 
Taryba. Tenai, žinoma, nurodyta ne darbo planas, o tik pagrindai. 
Projektas savivaldos bus neužilgo Valstybės Tarybon įneštas. Susidariu- 
siomis aplinkybėmis iniciatyva šiame klausime tegali būti pas pačius 
gyventojus. Pakvietimas tuoj pradėti šį darbą rodo, kiek daug 
pasitikėjimo turi Valdžia, kad plati visuomenė vadovausis vien 
valstybiniais reikalais, bet ne atskirų grupių arba luomų. 

Sunkiau susideda klausimas miestų savivaldos. Iš vienos pusės, 
miestai mūsų, ypač sostinė Vilnius, susideda iš gyventojų įvairių tautų, 
kalbų ir tikėjimų. Tos grupės — ir Laikinoji valdžia nė neslepia — 
dažnai nesutinka viena su kita, ypač politikos aspiracijose. Įsikarščiavu- 
sios politikos kovoje jos dažnai nepastebi, į kokią bedugnę jos gali 
miestą atvesti. Bado šmėkla šiais laikais stovi prieš kiekvieną didesnį 
miestą. Jau iki šiam laikui išmaitinimas miestų buvo labai apsunkintas, 
ypač neturtingiesiems sluogsniams. Sodietis, per ilgus karo metus 
pakėlęs rekvizicijos sunkumą, nedaug tegali turėti atliekamo maisto. Jis 
reikalingas pats maisto išdirbinių ir todėl parduoda net tą dalį maisto, 
kuri jam pačiam reikalinga. Bet reikalingųjų prekių miestas jam negali 
pristatyti, nes jų neturi. Ką jis gali duoti, tai popierinių pinigų. Bet šių 
pinigų vertė krinta, kur įsitikėjimo nėr, kad už juos, jei ne vakar, tai 
vėliau galima bus reikalingų daiktų pirkti. Kad to įsitikėjimo nėr, rodo 
atsitikimai. Taigi tokiose aplinkybėse gali išmaitinti miestą tik tas, kas 
sodžiaus pasitikėjimą turi ir gali iš jo reikalauti net aukų, reikalingų, kad 
visas kraštas neįklimptų į bedugnę. Lietuvos valdžia įsitikinus, kad be 
jos niekas kitas negalėtų šiandie imtis tokios atsakomos naštos, kaip 
miestų išmaitinimas. Ji viena tegalės paimti iš sodžiaus reikalingo maisto 
ir suteikti miestui, ji viena galės sustabdyti išvežimą maisto iš mūsų krašto 
užrubežin formoje slapto pirkliavimo ir gabenimo per rubežių. Bet 

parūpinti maisto tiek, kiek reiktų visiems iki sočiai privalgyti, vis tiek 
negalima. Todėl reiks dalinti tarp visų tas, kas bus pristatyta. Čia be 
plačiausio pačių gyventojų bendradarbiavimo negalima bus apsieiti. Tik 
organizacija pačių gyventojų galės užkirsti kelią spekuliacijai ir neduos, 
kad vieni turėtų pilna maisto ir kitų reikalingų daiktų, o kiti nieko. Jau 
dėl tos vienos priežasties klausimas apie miesto savivaldą stojasi kur kas 
sunkiau. Jei dar čionai pridėsim sunykimą karo metu miesto ūkio, tai 
suprantama bus, kaip sunkus klausimas miesto savivaldos. Kad čia 
įvairios tautinės organizacijos turės būti pritrauktos, tai aišku, nes visur 
pasitikėjimas savo vientaučiais didesnis. Bet niekur nėra politika tiek 
kenksminga, kiek miestų ūky. Taigi, valdžios bus kreipta labiausiai 
domės, kad šioj srity būtų politika jei neprašalinta, tai bent, kiek galima, 
sumažinta. To dėlei miestų savivaldų valdžia tvarkys tik pasitarusi pirma 
su tautinėmis politikos organizacijomis. Be to, čionai bus labai svarbu 
turėti nurodymų miesto ūkio žinovų, kurie vedė jį prieš karą. Akivaizdoj 
šių faktų valdžia ims į savo rankas miestų savivaldos organizaciją tik 
tada, kai turės užtikrintą miesto maistu ir kitais reikalingais daiktais 
aprūpinimą. 

Dėstant miestų savivaldybės problemą teko paliesti klausimas, kaip 
svarbią rolę vaidins sodžius mūsų krašto likime. Todėl laikinoji valdžia 
ir visuomenės gyvenimą ims tvarkyti pradėjus nuo sodžiaus. Žemės ūkis 
yra Lietuvos gyvybės pamatas: juo remiasi, kaip buvo aukščiau 
nurodyta, mūsų prekyba ir pramonė, jis krašto mokesnių šaltinis. 

Jei taip, tad gyvasis krašto šaltinis privalo eilėje kitų Lietuvos 
gyvenimo sričių daugiausia rūpesnio. Juk nemaža kaimų ir viensėdžių 
karas visai sunaikino. Kiti ūkiai nustojo savo gyvojo ir negyvojo 
inventoriaus. 

Daugeliui gyventojų teko trauktis iš savo tėviškės, vienur kitur vos 
du trečdaliu ir dar mažiau sodiečių bepaliko. Vasarą daug sugrįžo, daug 
tebėra kelyje į Lietuvą, kiti tebelaukia svetur progos grįžti namo, 
Likusiųjų namie yra sunkus padėjimas, grįžusiųjų dar blogesnis. Gerai, 
jei randa bent tuščias trobas, dažnai labai beranda tik degėsius. Čia dar 
vargams ne galas. Savo pajėgomis jiems sunku ant kojų atsistoti. Čia 
būtinai turi valstybė padėti, labiausiai dėl to, kad tie nukamuoti, iš 
niekur atlyginimo negavę, negalėtų niekaip prasikurti. Žemė, per 
ketverius metus neregėjusi tinkamo tręšimo, nualo, sunaikintas visas 
vyriausybės aparatas žemės ūkiui kelti ir gerinti, visos žemės ūkio 
organizacijos suirusios, darbininkų dė! karo ir dėl ligų, su juo rišamų, 
skaičius labai sumažėjo, girios, kurios žemės ūkiui tiek tarnavo, yra 

labai sunaikintos. Aišku, jog čia valstybės pagalba ir globa yra 
reikalinga labai didelė, Visų pirma, ji turi pasireikšti kredito organizaci- 
joje. Tokiame padėjime sodiečių ūkis. Bet daugiausia suiro didysis dvarų 
ūkis. Jis tiek suiro, kad sunku bus ir beatkelti. Palyginus su mažuoju 
ūkiu, jis daugiau nustojo inventoriaus. Dažniausiai savininkų apleisti 
dvarai buvo paimti vokiečių ūkininkauti, ir šie ūkininkavo varu 
versdami sodiečius dirbti laukus. Tokia baudžiava turės dabar, žinoma, 
išnykti, bet užtat ir tų dvarų ūkiui teks dažniausiai sustoti. Jam sustojus 
kraštas turėtų daug pragaišties, nes sumažėtų apsėtų laukų plotas. Antra 
vertus, apleistas dvaro ūkis galėtų tapti kaimynams pagunda dalinti 
apleistą žemę. Kad to neatsitiktų, laikinoji valdžia laikys savo priederme 
tvarkyti ūkį tokiuose dvaruose. 

Aišku, kad didžiųjų dvarų savininkai jokiu būdu neįstengs atstatyti 
savo ūkio, jų nuosavybė virs jiems sunkia našta, nuo kurios jie rūpinsis 
nusikratyti. Bus daug žemės iš karto parduoti, bet nebus iš karto daug 
pirkėjų, kurie norėtų jos įgyti ūkiui padidinti. Rasis noro supirkti 
didžiules latifundijas į piniguočių rankas. Kad to neatsitiktų, valdžia 
turės drausti tą spekuliaciją ir pati tapti dvarų pirkėja valstybės žemės 
fondui sudaryti. Iš to fondo gaus žemės bežemiai ir mažažemiai 
įmanomomis sąlygomis. Nuomininkai galės pavirsti savininkais nustaty- 
ta žemės išpirkimo tvarka. Tos programos laikinoji valdžia negalės 
pilnai įvykinti. Visoj pilnumoje išgliaudys ją Steigiamasis Seimas ne iš 
atžvilgio į bet kurį luomą, bet vaduodamasis valstybės reikalu. Didžiojo 
ar mažojo ūkio prasme bus ta pamatinė žemės ūkio reforma išvesta, tą 
jau šiandie galime numatyti. Patyrimas prieš karą ir ypač karo metu 
parodė, jog mažasis, valstiečio ūkis yra kur gajesnis, negu didysis dvaro 
ūkis. 

Bet laikinosios valdžios uždavinys yra visų pirma sulopyti senoji 
troba, į kurią nors nebetilps naujas Lietuvos ūkio gyvenimas, bet kad 
tuo tarpu būtų pakenčiama prisiglausti, ir tuojau, nieko nelaukiant, tuo 
pačiu žygiu ruošti pamatai naujiems rūmams, — žemės reformai. 

Miesto darbininkų klausimas užtai stovi prieš mus visai kitoniškoj 
šviesoj. Jei valdžia čionai imtųsi bendrų pasaulio darbininkų judėjimo 
obalsių ir sakytų, kad ji juos įvykins Lietuvoj, tai ji lygiai nieko 
nepasakytų, nes patiekti gražią programą ir neparodyti, kad ji tikrai gali 
būti susidėjusiose aplinkybėse įvykdinama, reiškia padangėse svajoti, 
arba, kas blogiau, visuomenę apgaudinėti. Taigi laikinoji valdžia ima 
klausimą ne taip, kaip jis būtų geistinas išrišti, bet kiek jis galimas mūsų 
realaus gyvenimo sąlygose. 

72 


Kaip darbininkų klausimas stovi Lietuvoj? Tiesa, Lietuvoj didelės 
pramonijos nėr, taigi ir darbininkų luomas palygintinai nedidelis. Bet 
vargai šio luomo ne mažesni už kitus. Silpnutė Lietuvos pramonė tapo 
karo beveik visai sunaikinta. Kas buvo išdirbama, tai tik karo reikalams, 
ir karui pasibaigus tampa nebereikalinga. Jau karo metu sąlygos 
blogėjo, uždarbis, sulyginus su brangumu pragyvenimo, mažėjo ir neretą 
darbininką vedė jei ne prie gryno bado, tai prie nuolatinio badavimo. 
Blogumą išsimaitinti miestuose juto pirmoje vietoje darbininkai, nes jie 
nebuvo tame padėjime, kuriame buvo darbininkai kariaujančių 
valstybių. Dabar, kada Lietuvoj lietuviai patys pradeda imti valdžią, 
darbininkai stovi prieš problemą — darbo ir duonos. Tą jiems turės 
parūpinti laikinoji valdžia. Ar ji galės daugiau padaryti, daugiau negu 
abejotina, Didžiausia jiems būtų pagalba, jei galima būtų įkurti 
stambesnę pramoniją. Bet tai labai sunkus uždavinys. Su pramone juk 
ankščiausiame ryšy stovi krašto finansai. O koki mūsų finansai? 

Valdžia nei sau, nei visuomenei neslepia, kad finansinis jos stovis 
sunkus. Ar ji pradeda gyvenimą su skolomis, ar be, ji šiandie nė to 
negali pasakyti. Žinoma, sąjungininkai, pripažindami Lietuvos neprik- 
lausomybę, gali jai uždėti Rusijos skolų dalį. Bet iš kitos pusės, jai labai 
daug turi atlyginti tiek Rusija, tiek Vokietija už rekvizicijas, už miškus ir 
kitus galus. Padarytų jai nuostolių didumas, kurie, pagal tarptautines 
teises, jai turės būti atlyginti, tikrai dar nežinomas, bet skaitosi 
milijardais. Užtat negalima dabar pasakyti, kas didesnis, ar jai galinčios 
pripulti skolos, ar jos nuostoliai. 

Bet finansinis sunkumas ne tame, ar jai teks pradėti gyventi su skola, 
ar ne. Bekuriant valstybės gyvenimą, jai reikia ištekliaus. Iš kur jo gauti? 
Visose valstybėse, karui pasibaigus, bus labai dideli ir sunkūs mokesčiai. 
Tiems mokesčiams surinkti reikia turėti didelis finansinis valdymo 
aparatas. Sakysim, įvesti mokesnis nuo pajamų mums bus labai sunku, 
nes jokio aparato, kuris kontroliuotų pajamas, mes neturim ir greitai 
nesudarysim; tuo tarpu kada kitos valstybės, kur tiksliai apskaitytas 
kasmet kiekvieno gyventojo turtas, gana lengvai tai atsiekia. Bet jei mes 
pas save tai ir žinotume, tai vis tik mažai iš to tepelnytume neturėdami 
tikslaus aparato paimti uždėtuosius mokesčius. Kiti pajamų šaltiniai 
mūsų valstybei teatsidarys tik vėliau, kada prasidės prekyba su kitomis 
valstybėmis ir galėsime imti ančdėlius nuo prekių iš užsienio ir iš vidaus, 
Karo metu prekyba tebuvo, Lietuvą užėmus, tik su Vokietija, bet visas iš 
to pelnas ėjo vokiečiams, ne mums. Mes dar nežinome, kokiame stovyje 
atiduos mums vokiečiai mūsų krašto finansus. Mes stengėmės tai 

sužinoti, ir jei vis dėlto nežinom, tai ne mūsų kaltė. Mūsų padėjime 
pertat pradžia valstybinio gyvenimo vis tik turės prasidėti nuo paskolos. 
Geriausia būtų užsienio paskola, bet ji tik tada bus galimas daiktas, kai 
mūsų valstybė bus pripažinta didžiųjų valstybių. Galima taipgi ir vidaus 
paskola, bet jos realizacijos būdui kol kas mums trūksta medžiagos, kad 
ką nors tikresnio pasakius. Šiaip paskolos realizacija tam tikrose 
politikos sąlygose nebus persunkus daiktas, nes Lietuva turi daug 
valstybinio turto, kuris gali garantuoti jos tikrumą. 

Tasai valstybinis turtas leis mums taipgi įsisteigti savuosius pinigus. 
Naugės — nei aukso, nei sidabro — mes neturim ir pertat negalim iš 
pradžios užtikrinti iškeitimą popierinių pinigų ant aukso. Bet tas nėr tiek 
svarbu, kiek dažnai manoma. Čionai sunkenybės kitos rūšies. Parama 
finansams yra ne auksas, ar koks kitas pinigas, bet prekyba, kuri 
dideliame maste gali apsieiti visai be pinigų, pavaduojant juos vertės 
Dabar visame pasaulyje ši lygsvara išvirto, nes ženklų be galo priviso, o 
prekių sumažėjo. Taigi ir mes, jei gautume per paskolą popierinių 
ženklų, tai tas maža mums tepadėtų. Reikia būtinai atgaivinti prekybą, 
nes tik tada mes stosime finansiniai tvirtai ant kojų. Tasai klausimas 
visam pasauliui stojasi kaipo sunkiausia karo problema. Užtat niekas 
neras ypatinga, jeigu ir Lietuvos laikinoji valdžia, kuri negalėjo nė 
ruoštis pirma prie tos problemos, neturi tuo tarpu aiškaus plano. Viena 
tik aišku, kad ji tuoj stengsis užmegsti ryšius su užrubežiu dėl prekių. 
Neturėdama savo aparato, ji priversta šion užleisti daugiau vietos 
privatinei iniciatyvai ir leisti liuosą prekybą. Valstybei iš to, kaipo fiskui, 
bus gal daugiau nenaudos, bet visuomenės gerovei bus naudingiau. Taigi 
laikinosios valdžios rūpesnis bus tuoj siųsti pirklius užrubežin ir, neilgai 
laukus, užmegsti derybas su svetimomis valstybėmis dėl prekybos 
pradžios. 

Šie klausimai veržiasi mūsų valstybės gyvenime pirmyn. Yra dar 
kitų, kurių valdžia taipgi nepamirš, kaip antai: švietimo sutvarkymas, 
universiteto įsteigimas ir t.t. Bet šie klausimai, palyginus su aukščiau 
nupieštaisiais, nėr tiek sunkūs ir pradžioj yra aiškūs savaime. Lietuvos 
valstybė tik tada stovės ant tvirtesnio pamato, kada nurodytieji 
klausimai didžiumoj bus išrišti. Darbas reikia atlikti skubotai, kad 
galima būtų krašto valdymas paimti iš vokiečių į savo rankas. Bet jis turi 
būti atliktas rimtai. Kaip vyks valdžios paėmimas iš vokiečių, bus 
visuomet pranešama. Matydamas visą milžinišką darbą, kuris laikinajai 
valdžiai reikia atlikti, ir primindama, kad tai reikia daryti nepastoviausi- 

ose politikos aplinkybėse, kada Lietuva apsupta iš visur suirutės, kuri ir 
mūsų kraštan veržte veržiasi, vis tik ji nenusimena. Numanydama 
uždavinio sunkumą, ji kreipia atvirai visuomenės dėmesį į tai. Laikinajai 
valdžiai aišku, kad ji galės išpildyti savo uždavinį tik tuomet, kada plati 
visuomenė ją parems. Darbo tiek daug, kad užtektinai vietos jame 
visiems Lietuvos gyventojams, vistiek, kaip jie namie kalbėtų, kuriam 
Dievui besimelstų. Besistengdama šią visuomenės užuojautą įgyti ir visus 
prie bendro darbo pritraukti, laikinoji valdžia pasirūpins ko greičiausiai 
sukviesti Steigiamąjį Seimą, išrinktą demokratiškais pamatais. Kaip tik 
susidarys įstaigos, kurios priruošiamąjį darbą atliks, tuoj Seimas bus 
sušauktas, kad stambiausieji valstybės gyvenimo klausimai būtų išrišti 
ne tik su tautos žinia, bet ir jos valia. Belaukdama Steigiamojo Seimo, 
laikinoji valdžia klaus ir kitais būdais dauguomenės valios. 

Pateikiamas laikinosios valdžios darbo planas, pritaikintas tik šios 
dienos neatidėtiniems reikalavimams. Darom pirmąjį žingsnį, neturėda- 
mi jokio prityrimo. Iš čia neišvengtina programos žymė — tūlas 
abstraktumas. Darbas, kurį mes jau pradėjom, duos nurodymų, kas ir 
kaip reikia daryti, kad nuvedus mūsų tėvynę laisvėn, gerovėn. 

(Pirmasis nepriklausomos Lietuvos dešimtmetis. 1918-1928. Pirmoji 
knyga. Antrasis leidimas. Nida, Londonas 1955 m. Dalis Martyno Yčo 
straipsnio „Lietuvos vyriausybės sudarymo etapai ir jos pirmieji 
žingsniai“ 88-101 psl.) 


75 


LIETUVOS DELEGATŲ ATSIŠAUKIMAS 


Talpiname čionai ištisai Lietuvos Delegatų iš Taikos Konferencijos 
Paryžiuje atsišaukimą į Amerikos lietuvius. Jis buvo siųstas per 
Vykdomąjį Amerikos Lietuvių Tarybų Komitetą, Washingtone, iš kur 
tapo pasiųstas laikraščiams. — Redakcija. 


Paryžius, 1919 m. 

Gegužio m. 2 dieną. 

Lietuvos Valstybės Taikos Delegacija Paryžiuje, kuriai Lietuvos 
Valdžios yra pavesta Taikos Kongrese ginti Lietuvos laisvė ir 
nepriklausomybė, džiaugiasi gaudama progos atvira širdim pasveikinti 
savo tautos brolius Amerikoje, kurie su tokiu giliu užsidegimu ir stipria 
dvasia gina savo, kadai apleistos, tiek metų kentėjusios ir dar pagaliau 
tiek karo išvargintos, Tėvynės laisvę. Niekas negali taip raminti, taip 
stiprinti dvasią, net didžiausių nelaimių ir sunkenybių metais, kaip kad 
jausmas ir įsitikinimas, jog mes visi Lietuvos žemės sūnųs ir dukterįs, 
kur tik būtų piktasis likimas nusviedęs, visi lygiai kaip vienas, 
branginame savo tautos, savo gimtosios motinos laisvę bei ateitį ir 
dedame savo visas geriausias pastangas idant savo bendrą gerovę 
pakelti, apginti, sutvirtinti! Jūsų tėvai, broliai ir seserįs, palikę Lietuvoj, 
kur jie tokį pragarą pergyveno karo okupacijos metu ir šiandien lieja 
kraują gindami savo išvargintą žemę nuo vėl iš kelių pusių plūstančių 
užpuolikų, apsipils džiaugsmo ašaromis patyrę, jog Jųs nė valandėlei 
neužmiršote jų troškimų, neatitolote nuo jų siekimų ir pagaliau, atmetę 
savitarpio nesantaiką, savo pažiūrų skirtumus, kaip ir mes, savo valstybę 
iš pražūties keldami, suėjote į vieną būrį bendram Tėvynės darbui. Nes iš 
Jūsų vienybės Lietuvos visuomenė visuomet laukė didžiausios moralinės 
ir materialinės paramos. Lietuvos Valdžia ir visuomenė augštai vertina 
Amerikos lietuvių politikos akciją krašte, kurio prezidento principais 

šiandien turi būti kuriama pasaulio taika. Ir Lietuvos taikos delegacija 
skaito savo pareiga, apsipažinti su Jūsų darbu, išreikšti viso krašto 
vardu savo gilų pritarimą ir padėkos žodį. 

Bet darbui dar ne galas! Dar Lietuva vis lieka nepripažinta valstybių 
ir laisvų tautų tarpe. Dar ji po šonu turi bent tris piktus priešininkus, 
kurie vieni tykoja kiti jau veržiasi mums laisvę atimti ar mus supančioti. 
Dar daug reikia įdėti pastangų-pajiegų ir daug reikės turėti patvarumo 
ligi pasieksime savo tikslą. Politikos darbą mūsų Valstybės atžvilgiu 
dabar koncentruoja Taikos Delegacija Paryžiuje ir ji yra Lietuvos 
Valdžios bei visuomenės ingaliota tą darbą privesti ligi laimingo galo. 
Kaip tas darbas yra varomas, Jųs patirsite iš raštų, kurių kopiją mes 
Jums siunčiame. Kad tarp Jūsų ir Lietuvos lietuvių būtų visiškas 
kontaktas ir vienas susidarytų jungtinis lietuvių politikos balsas, Taikos 
Delegacijoj Valdžios yra paskirti ir Jūsų atstovai. Separatinis politikos 
darbas, dabar, kai yra tam tikri Lietuvos Valstybės organai, būtų ne 
vietoje. Taikos Delegacija laukia Jūsų aktyvaus politikos darbo Lietuvos 
vardu per ją, ne šalia jos (kas galėtų pakenkt bendriems reikalams) ir 
prašo kuo didžiausios atliekamojo politikos darbo propagandos tiek 
lietuvių, tiek kitų amerikiečių tarpe. 

Toliau, mes sveikiname Jūsų pasiryžumą padėti Lietuvos Kariuome- 
nei savo nenuvargintomis, stipriomis ir drąsiomis Karžygių pajiegomis ir 
paakiname kuo greičiausiai tam reikalui iš Amerikos Valdžios gauti 
lietuvių laisvanorių išleidimą, savo tėvynės laisvės ginti ir saugoti tiek 
nuo bolševikų, tiek nuo lenkų, tiek nuo vokiečių antplūdžio. Žinokite, 
jog be Jūsų karininkų pagelbos, Jūsų, kurie turite mūsų sveikiausios ir 
narsiausios jaunuomenės žiedus, per tiek metų kamuotoji Lietuva 
sunkiai tęsės atlaikyti savo nepriklausomybę ir laisvę nuo tiekos 
plūstančių neprietelių. 

Stojant Lietuvai į savo naujo valstybinio ir ekonominio gyvenimo 
vėžes, ypač svarbu bus jai turėti gerų prityrusių darbininkų įvairiose 
srityse, ir čia vėl Jūs galite didžiausią suteikti savo kraštui paramą ne tik 
savo organizuotais kapitalais, bet ir savo gyva kūno ir dvasios pajiega. 
Lietuva turi būti gerai sutvarkyta, tvirta ir kultūringa šalis, ir be jūsų 
prisidėjimo jai bus neveiku tat pasiekti. Todėl jau metas apie tai 
praktiškai ir realingai pagalvoti, sumanymuose susisiekiant su Lietuvos 
Valdžia arba Taikos Delegacija. Jūsų uždavinys bus taip pat suvesti 
Lietuvą į artimus, tvirtus ryšius su Amerikos Valstybe, kuriai 
demokratingoji laisvosios Lietuvos visuomenė visuomet turėjo ir turi 
giliausias savo simpatijas. Mes manome, jog savo valstybėje turėsime 

inkurti ir tam tikrus mokyklų tipus su daugiau mokomąja anglų kalba, 
idant palengvintume mūsų bendravimą su Amerika. Mes čia paminė- 
jome tik keliais bendrais ruožais svarbiausius uždavinius, kuriuos 
sukonkretizuoti Jūs patįs savo organizacijose mokėsite ir tinkamai, 
atsižvelgdami į Lietuvos reikalus, išplėsite. Didžiausia yra mums 
garantija, kad mes einame vienais keliais ir viena vaduojamės idėja. 
Mums tik reikia rimtos organizuotos santaros. Lietuvoj dabar mes 
turime valdžios pryšakyje garbingiausius mūsų visuomenės veikėjus, 
kurie turi plačiausios visuomenės pasitikėjimą ir paspirtį. Visos partijos, 
ir krikščionys-demokratai bei katalikų partija su savo lyderiu Stulgins- 
kiu, ir social-demokratai, su visos Lietuvos gerbiamu jų vadu Steponu 
Kairiu, ir vidurinės partijos bei srovės, yra šiandien padavusios viena 
kitai ranką ir dirba iš vieno mūsų valstybės inkūrimui ant tvirtų pamatų. 
Mes tad turime būti pilni tikėjimo savo laimėjimu, nes mes visi esame 
susibūrę dėl mūsų /eisingų reikalavimų ir siekimų! Mes neturime nuleisti 
rankų dėl kokių atskirų šmeižtų, melų ar nelaimingų nuotykių, kurie dar 
gali mus patikti mūsų erškėčių kelyje. 
Taikos Delegacijos Pirmininkas, 
Pasirašo: Prof. A. Valdemaras 


Pasirašo: P. Klimas 


(Vienybė Lietuvninkų, 1919 m. liepos 9 d., nr. 28) 

KUR EINAME 


Red. pastaba. Talpiname, nors ne su visomis Čia 
išdėstytomis mintimis sutinkame. 


Pereitą kartą (,„Laisvės“ Nr. 39) aš nurodžiau pavojų anarkijos, kurs 
mums gresia iš mūsų kaimynų pusės — rusų ir lenkų, ypač iš šių 
pastarųjų. Aš priminiau vieną prityrimą, kad valdžios nebuvimas — tai 
anarkijos viršūnė ir didžiausia visuomenės nelaimė. 

Aš nei puse žodžio neprasitariau apie mūsų vidaus padėtį, imant ją 
skyrium be svetimų įtekmių. Bet šisai tylėjimas nereiškia, kad pas mus 
viduje viskas gerai ir kad pavojus mums gresia vien tik iš kaimynų pusės. 
Nemaža suirutės yra pas mus ir viduje, kad ir netokios didelės, kaip pas 
mūsų kaimynus. Akių neprisieina merkti ir į tai. Kiekvienas provincijos 
gyventojas mokės daug papasakoti apie vietos „netvarką“. Štai, neseniai 
dėdė Atanazas papasakojo ....... (keturi aptrupėję, neįskaitomi 
žodžiai M. Š.), kaip sodiečiai sakėsi nepripažįstą lietuvių valdžios. Kodėl 
jie jos nepripažįsta? Todėlei kad jos nėra, nematyti. Juk valdžia yra tam, 
kad valdytų. Ir jeigu visuomenė nejunta to valdymo ji nemato ir 
valdžios. Visi dūsauja laukdami „kietos valdžios“, vadinasi tokios 
valdžios kuri tikrai valdytų, o nebūtų tik popierinis papuošalas. 

Ar reikia stebėtis, kad vietose nėr pageidaujamos valdžios, jei jos 
nėra vidury. Taip, turime atvirai pasisakyti, mes neturime centralės 
valdžios. Ir ne tik mes jos neturime šiandie, bet negalime turėti ir ateity, 
kol suksimės užburtame rate. 

Pradėkime nuo viršūnės. Pagal mūsų laikinąją konstituciją valdžios 
viršūnė tai valstybės prezidentas. Lig šiai dienai jo dar neturime, nes jis 
neišrinktas. Jį pavaduoja Steigiamojo Seimo pirmininkas. Pavadavimas 
darbas grynai mekaninis. Taip yra visame pasauly, ne tik pas mus. 

Laikinas pavaduotojas gali atlikti visas formalybes, bet negali atlikti nei 
vienos pamatinės prezidento funkcijos. Tai yra elementarė tiesa, kuri 
savime puola į akis kiekvienam kas nusimano bent truputį visuomenės 
reikaluose. Kur laikinas pavaduotojas pilnai atstoja tą, ką jis užmaino, 
tai reiškia, kad pati toji vieta visai nereikalinga. 

Vadinasi vieton prezidento mes turime tuščią vietą, o juk prezidentas 
tai turėtų būti šulas, ant kurio turi atsiremti visa valdžia. Be jo ji turės 
svyruoti kaip nendrė, kiekvienam vėjui papūtus. Tiesa, viduje pas mus 
pučia kol kur kas tik vienas liaudininkų-krikščionių bloko vėjas. Jis 
daro politikos orą, kurs, bent pačiam blokui, atrodo žydrus. Bet ar 
ištikro yra politikos giedra ir ar ilgam ji išsilaikys? 

Toli gražu taip nėra. Juk nekartą liaudininkai buvo bent šaukia 
saviškius iš valdžios. Toks jų besielgimas vidurine krize pačiame bloke ir 
jo dalyse. Bloko tragedija gražiai sutraukta p. A. Žiurono straipsny, 
tilpusiame „Varpe“ sausio-vasario numery. Rašytojas ėmęs nagrinėti 
„Šių dienų klausimus“ praveda nuo obalsių ir jų sekimo. Jis primena 
pažadus, duotus per rinkimus į Seimą, apie 8 valandų darbo dieną, 
valstybinį draudimą nuo ligų senatvės ir bedarbės, apie žemės išdalinimą 
ir rojaus žemėje įkūrimą. Dabar, sako jis, darbo žmonės reikalauja 
apmokėti be atidėliojimo anksčiau išduotus vekselius. „Liūdniausia, kad 
dažnai vistai teisingi priekaištai. Juk prisipažinime, kad mes visa tai 
darbo žmonėms žadėjome — ir 8 val. darbo dieną, ir pensijas, ir žemės, 
ir rojų žemėje. Mes žadėjome tai ne veidmainingai — vieni, patys 
nesuprasdami, ką visa tai, gyveniman vedant reikštų, kiti šiek tiek 
nusimanydami, bet visai netikėdami, ir nelaukdami, kad patiems reikės 
tuos vekselius mokėti, arba žadinius pildyti. O darbo žmonės, plačiosios 
minios, į jokias aplinkybes nežiūri ir žiūrėti nenori. Jie turėjo savo 
vadus, kuriems tikėjo. Juos pastatė į priekį, kad galėtų duoti ir padaryti 
tai ką žadėjo. Jei jie nepadaro ir neduoda — žmonių minios akyse tik 
vieno vardo teužsipelno — išdavikų, suvadžiotojų. Ir žmonės — minios 
nusigrįžią nuo jųjų ir eina paskui kitus, kurie dar žada". 

P. A. Žiuronas turėjo nepaprastos moralės drąsos, prisipažinti prie 
savo klaidų. Retas politikos veikėjas būtų prie to prisipažinęs. Daugel 
yra, kurie širdies gilumoje junta taip pat kaip p. Žiuronas, bet kurie 
neprisipažins prie savo klaidų. Jie vis dar žada ir amžinai žadės, 
gaudydami minios malonę. 

Taigi St. Seime mes turime šiuo žvilgsniu dvi srovi: jau nebežadančių 
ir dar tebežadančių. Vieni norėtų daugiau prisitaikinti prie tikro 
gyvenimo reikalų ir neišsižadėdami savo socialio tikėjimo, dirbti pozityvį 

darbą, susidėdami su kitaip tikinčiais, kiti atbulai, velytų dar giliaus 
įsileisti demagogijos keliu, žadėdami negalimų daiktų. 
Neapsiriksime pasakę kad pačiame bloke ir jį sudarančiose partijose 
skyrium apsireškia šios srovės, gal tuo tarpu dar nevisai aiškiai. 
Valdžia išėjusi iš bloko ieškojo tenai sau įkvėpimo ir nurodymų, kaip 
elgtis. Srovių kova negali jai duoti tvirto pamato ant kurio ji ilgam 
laikui galėtų apsistoti. Kas jos šaknis dar daugiau silpnina, tai kitos 
Seimo ypatybės, pastebėtos dalinai p. Žiurono. Jis kalbėdamas apie 
„ydas ir kelius joms taisyti" mato Seime dvi stambi ydi. Viena — tai yra 
noras visur kiekvienam kišti savo nosį. Tą ypatybę p. Žiuronas vadina 
noru „viską žinoti". Kita —tai....... (neaiškus žodis M. Š.), kurį gal 
tiksliau pavadinus kraštutiniu individualizmu. Jo esmė apsireiškia tokiu 
būdu, kad kiekvienas reikalauja, kad viskas būtų taip padaryta, kaip 
jam rodos naudinga — nenusileisti nei per nago juodymą. 
Apsistokime valandėlę prie tos būdo ypatybės, kurią pavadinu 
nelabai poetingu vardu — noro kišti visur savo nosį. Pasekmė iš to 
išeina, kad iš tikrųjų valdžia priguli ne kabinetui, o visam blokui. 
Vadinasi ji susitrupina į daugybę smulkių dalelių, pavirsta, kitaip 
betariant, į dulkes. Paimkime, pavyzdžiui, paskyrimus. Štai nesenei 
paskirtas Italijon atstovu d-ras J. Šaulys. Blogesnio paskirimo sunku sau 
įsivaizdinti. Jis nemoka nei prancūzų, nei italų, nei anglų kalbų. Tiesa, jis 
gražiai kalba vokiškai. Bet kaip rodytis vakaruose diplomatiniam 
atstovui su vokiečių kalba. Maža to, kaipo atstovas jis parodė ligi šiol 
vieną gabumą — daryti skolas leidžiant pinigus atstovybių puošimui. 
Berlyne būdamas atstovu jis nemaža paklojo pinigų atstovybės baldams 
pirkti. Paskui, paskirtas Šveicarijon jis pirko specialių vilai mebliuoti 
baldų. Jiems pirkti turėjo užsitraukti valdžios galvon skolos. Įsitaisęs be 
niekeno leidimo tokius baldus jis reikalavo sau etatų 11000 šv. frankų 
mėnesiui. Kadangi Galvanauskio kabinetas tiko leisti tik 3500 fr. tai d- 
ras Šaulys viską metęs išvažiavo. Toks besielgimas kiekvienoj valstybėj 
nepraeitų be bausmės, o pas mus tas tik jam suteikė kvalifikacijas tapti 
atstovu didelėn valstybėn kaip Italija, vadinasi gauti paaukštinimą. 
Kas neša atsakomybę už panašų paskyrimą. Formaliai žinoma, 
užsienių ministeris, bet jis tuoj pasakys; kad jis turi skaitytis su Seimo 
komisija ir apskritai su jo srovėmis. Jei dabar skyrium paimtum 
seimiečius, tai vėl kiekvienas kratysis nuo atsakomybės už šį paskyrimą. 
Žodžiu, kaltininko nesurasim, bet faktas nevykusio paskyrimo liekti. 
Aš priminiau tik vieną pavyzdį, o jų galima semti rieškučiomis. Visi 
jie rodys vieną dalyką, kad kabineto nėr, o jo vietoje veikia daugelinkė 

jėga. Kabineto nebuvimą rodo kad ir pavyzdis finansų ir pramonės 
ministerio Galvanausko, kurs kartu valdo ir susisiekimo ministeriją. 
Pusę savo ministeriavimo laiko, jis praleido užrubežio kelionėse. Visą 
mėnesį išsėdėjo jis Briuselio finansinėje konferencijoj. Tai buvo Tautų 
Sąjungos sukviesta konferencija, kuri turėjo užsibaigti tik pasikalbėji- 
mais, negalėdama priimti jokių nutarimų. 

Sėdėti panašioje konferencijoj atsakomam finansistui — tai laiko 
gaišatis. Be abejo tegalima buvo išgirsti įdomių pranešimų apsipažinti su 
sumaniais projektais. Bet iš kalno buvo žinoma, kad visi šie 
pasikalbėjimai neturės jokios įtekmės į finansinę politiką nei vienos 
šalies. 

Pas mus, kur viskas reikia iš pamatų organizuoti, negalima sakyti, 
kad atsakomi žmonės neturėtų darbo. Mūsų valdovai to visai 
nepastebėjo. Bet kas dar nuostabiau, niekas viduje nepastebėjo kad jo 
asmenyje stinga dviejų ministerių. 

Kaip dabar pas mus dalykai eina galima drąsiai tvirtinti, kad 
kabinetą galima būtų visai panaikinti, pavedus jo funkcijas Seimo 
prezidijumui, arba seniūnų susirinkimui ir skirtumo jokio nepastebėtum. 
Kodėl? Dėlei lengvos priežasties, kad jis teturi valdžios tik šešėlį. 

Ar reikia sakyti, kad ši padėtis be galo nesveika ir tegali tik didinti 
suirutę, kurią mes aplinkui „matome. Metas būtų ir labai metas 
susimąstyti, kaip mums įgijus stipresnę valdžią. Tą mes pasieksime 
netiek žmonių keitimu, kiek sistemos mainymu. 

Jei mes nemokėsime tinkamai Valdžios organizuoti, neužmirškime 
tuomi mes patys iškasime duobę mūsų nepriklausomybei. Stovime 
kryžkely. 

Prof. A. Voldemaras 


Laisvė, 1921 m. kovo mėn. 9 d., trečiadienis, Nr. 53, II metai. Visuomenės. 
politikos ir literatūros laikraštis. Eina kasdien išskiriant dienas po šventadienio. 
Kaunas. 

GERBIAMASIS REDAKTORIAU! 


Dėlei išspausdinto š.m. „Laisvės“ 53 num. prof. A. Voldemaro 
straipsnio: ,„Kur einame“ būk Tamsta taip geras įdėti artimiausin savo 
laikraščio numerin šiuos kelis žodžius. 

Prof. A. Voldemaras, bekritikuodamas visus ir visa, teikėsi savo 
rūstas akis atkreipti ir į mano maženybę. Jis randa būtent, kad blogesnio 
paskyrimo mūsų vyriausybė, siųsdama mane Lietuvos atstovu Italijon, 
nė negalėjusi padaryti: aš nežinąs reikalingų kalbų ir ligi šiol 
tepasižymėjęs, dirbdamas užsieniuose, vien pinigų mėtymu ... 

Nė nemanau ginčyties su p. Voldemaru apie tai, ar vyriausybė gerai 
yra padariusi, skirdama mane savo atstovu Italijon: tai atsakomųjų 
valstybės organų dalykas. Tik negaliu palikti be atsakymo tą prof. 
Voldemaro straipsnio vietą, kur jis skelbia visuomenei mano asmens 
„nuodėmes“. 

Kad prof. Voldemaras yra patapęs negeros apie mane nuomonės, 
dėlei to aš pats nebesistebiu ir su tuo aš jau, turiu prisižinti, esu 
apsipratęs nuo to laiko, kuomet man, esant Lietuvos pasiuntiniu 
Berlyne, teko turėti 1919 m. pradžioj stiprus susirėmimas su juo del 
dviejų dalykų. Prof. A. Voldemaras mat, pirmasis iš eilės Lietuvos 
ministeris pirmininkas, bebėgdamas anuomet nuo bolševikų iš Vilniaus 
buvo atsidūręs Kopenhagoje. Nors jau buvo Lietuvoje susidariusi nauja 
ministerija, jis vis dar, nenorėdamas jos pripažinti, tebesiskelbė save, 
darydamas visokius demaršus, po senovės Lietuvos ministeriu pirminin- 
ku. Ir kaipo V. Tarybos narys ir kaipo Lietuvos pasiuntinys aš skaičiau 
tuomet savo pareiga gana energingai nurodyti jam į šitą jo elgimosi 
būdą. Bet prof. Voldemaras nėra lengvai įtikinamas — ir jis dar ilgoką 
Jaiką tebesivadino ministeriu pirmininku. 

Į pašaliečius darė tai įspūdžio tarsi Lietuvoje būtų susidariusi dvi 
vyriausybi. Negana to, jis tuomet, išsivežęs su savim į Kopenhagą savo 
draugo iš Permės universiteto laikų prof. Jaščenko žmoną, patį prof. 

Jaščenko, palikęs jį Berlyne, norėjo būtinai išsiųsti mūsų atstovybės 
patarėju į Šveicariją ir iš manęs reikalavo, kad aš šiam išduočiau 
Lietuvos pasą ir išdirbčiau leidimą įvažiuoti į Šveicariją. Kadangi tečiau 
prof. Jaščenko ką tik nesenai tuomet buvo buvęs bolševikų atstovo 
Joffes ekspertu Berlyne, tai vien delto, suprantama, negalėjo būti kalbos 
apie siuntimą jo į Šveicariją, kuri, ką tik išvariusi iš savo krašto 
bolševikų atstovybę, labai opi buvo del viso, kas tik buvo susidėjęs nors 
šiek tiek su bolševikais. Nekalbu jau visai apie tai, kad prof. Jaščenko, 
atvykęs iš kaži kurios Rusijos padangės ir Lietuvai visai svetimas 
žmogus, negalėjo visai tikti į patarėjus mūsų diplomatinei atstovybei. 
Todel man teko ir čia lygiai griežtai pasipriešinti prof. Voldemaro 
reikalavimams, ypačiai kad užs. reikalų ministeriją valdė jau tuomet 
faktinai, prof. Voldemarui, likusiam naujame kabinete užs. reik. 
mMinisteriu, pasišalinus iš Lietuvos, ministerių kabineto nutarimu, 
anuometinis ministeris pirmininkas p. M. Sleževičius. 

Bet tai kanva (kanva — perkeltine prasme, įvykių, atsitikimų 
pagrindas. Dabartinės Lietuvių kalbos Žodynas, Čikaga, 1962, psl. 310), 
o patsai mano „nuodėmių“ piešinys, patiektas visuomenei, štai koks. 

Pirmiausia: aš nemokąs nei prancūzų, nei anglų, nei italų kalbos, tai 
kurgi, žinoma, gali būti tikęs atstovu Italijon! Teisybė, italų kalbos ligi 
šiol nebuvau pažinęs. Bet abejoju, kad kurios nors valstybės diplomatas, 
jeigu jis pirma nebuvo gyvenęs Italijoj, važiuodamas savo krašto 
atstovautų ltalijon, žinotų iš kalno italų kalbą. 

Tam nė didelio reikalo nėra. Kas būtent yra mokęsis lotynų kalbos ir 
žino prancūzų kalbą, tam tik reikia šiek tiek pasižinti su svarbiausiomis 
italų kalbos gramatikos taisyklėmis, kad galėtų jau skaityti ir suprasti 
itališkai. Galiu tai patvirtinti savo praktika: vos tik mėnuo esu Italijoj, o 
jau seku italų spaudą ir be žodyno pagalbos. Kalbėti išmokti reikia, 
žinoma, ilgesnės praktikos. Tečiau Italijoj, ypač inteligentų tarpe, gal 
daugiau ne kitame kuriame krašte, Prancūzijos neskaitant, galima iš 
pradžių visai gerai apsieiti ir prancūzų kalba, nekalbant apie diplomatų 
sferas. Bet prof. Voldemaras tvirtina, kad aš nemokąs nė prancūzų 
kalbos. Galiu prof. Voldemarą patikrinti: tuomet būčiau, ir skiriamas, 
pats atsisakęs važiuoti Italijon, nes čia, suprantama, su vokiečių kalba 
nepasirodysi. Noriai prisižįstu, kad nevartoju dar prancūzų kalbos taip 
sklandžiai, kaip gal tai daro prof. Voldemaras, kuris jau štai treti metai 
turi pas save gyvos ir kasdieninės tos kalbos praktikos. Bet žmonės juk, 
aš manau, gyvendami mokinasi ir tobūlinasi ... Kam betgi prof. 
Voldemaras, apie Italiją kalbėdamas, prikaišioja man anglų kalbos 

nemokėjimą? Kur Rymas, o kur Krymas! Nors ir čia jis rodos, be 
reikalo yra pesimistas: vertėjo ir tai kalbai nebereikalauju. Pasaulis, p. 
profesoriau, kruta, o žmogus — ką besakyti! 

Ne pro šalį mažas pastebėjimas. Kalbų žinojimas, be abejojimo, 
diplomatams yra reikalingas ir būtinas, bet kad jis būtų nepašalinama 
kliūtis ir kad jis būtų pirmuoju ir svarbiausiu kriteriumu, to negalėčiau 
pasakyti. Pavyzdys: Čechų atstovas prof. N. (nebeatsimenu pavardės), 
kuris, Šveicarijon 1919 m. pasiųstas, pasirodė nevartoja užtektinai 
prancūzų kalbos. Ką gi jis padarė? Įteikęs savo įgaliojimus Berne, 
išvažiavo tuoj kuriam laikui į prancūziškąją Šveicariją, iš kur netrukus 
grįžo su prancūzų kalbos žinojimu. Tikiuos, jis visai gerai atstovauja 
dabar savo kraštui ar Šveicarijoj ar kur kitur. Bet štai kitas pavyzdys. 
Imkim kad ir prafą A. Tiškevičių, kurį prof. Voldemaras buvo savo 
laiku, nežiūrint daugelio protestų, paskyręs Lietuvos atstovu Londonan. 
Jis juk svetimomis kalbomis visai neblogai „,konversavo“, o kas-žin kur 
būtų jis tą jo nekenčiamąją dabartinę „chamų“ Lietuvą Londone 
nuvedęs, jei nebūtų susigriebta ir padaryta galas tokiai šio pono 
„diplomatijai“, sveikai gal kam kitam, tik ne Lietuvai! ... 

Dar lieka pasakyti apie kitus priekaištus: aš, girdi, Berlyne „nemaža 
paklojęs pinigų atstovybės baldams pirkti". Taip, pirkau baldus — kartu 
su dabartiniu ministeriu dr. J. Purickiu, kuris buvo ten tuomet mano 
patarėju. Nežinau, kaip dr. Purickis, bet aš nesigailiu tai daręs. Jei ir 
prof. Voldemaras, persigalėjęs valandėlei, panorėtų bešališkai pagalvoti 
apie tai su pieštuku rankose, tai turėtų pripažinti, kad tatai savo laiku 
buvo gerai padaryta, nes tie mebliai Berlyne, jei dar neišsimokėjo, tai 
tuoj išsimokės, ir valstybė turės ilgiems metams meblius, nereikalauda- 
ma mokėti be reikalo didelių pinigų už jų nuomą. Tepasiklausie prof. 
Voldemaras praktiko žmogaus: jis pasakys jam, kad mebliai ilgesniam 
laikui samdyties neapsimoka: tai bereikalingas pinigų mėtymas. Kiek 
pinigų turi dabar mūsų atstovybės išleisti meblių samdymui! Daug 
sveikiau mūsų finansams būtų, žiūrint tolesnės ateities akimis, nupirkti 
reikalingų meblių atstovybėms ir samdyti joms paskui nemebliuotus 
butus, kurie nereikalauja tiek pinigų. Pirktieji mebliai jau į dvejus, trejus 
metus turėtų išsimokėti, nes skirtumas tarp mebliuotųjų ir nemebliuotų- 
jų butų kainų yra perdaug didelis, būtent maždaug 3:1. 

Galų gale nelaimingasis Bernas. Jei prof. Voldemaras skaitė mane 
nusikaltusių, kodel jis, būdamas ministeriu, nepašaukė manęs atsako- 
mybėn? Juk to nepadaręs, jis pats darosi atsakomu už mano 
„nusidėjimus“! To jis betgi nepadarė, nors jis matyt, ir dabar dar gailisi 

negalėjęs manęs „„pabausti", net ir kitiems negali dovanoti, kad manęs 
„nebaudžią“. Bet aš manau, kad prof. Voldemaras netraukė manęs 
atsakomybėn ne mano asmenį saugodamas, nes mano jam buvo 
pranešta, kad aš galiu atsakomybėn stoti kiekvienu momentu. Už savo 
darbus aš visuomet atsakau. 

Bet kaip ten buvo ištikrųjų? Prof. Voldemaras gerai žino, kad 
Bernan atvykęs 1919 m. rudenį radau ir vilą nusamdytą ir daugumą 
daiktų jau nupirktų. Mano tik tebuvo pripirkta trūkstami mebliai, be 
kurių negalima buvo joje apsigyventi ir darbo pradėti. Tai buvo laikas, 
kuomet nei biudžeto nebuvo nustatyta, nei buvo galima greitu laiku 
susisiekti su vyriausybe (užs. reik. ministeris buvo kelionėse) ir kuomet 
man buvo pavestą sutvarkyti atstovybės reikalai taikantis į aplinkybes ir 
vietos apystovas. Žinoma, apie tai, kaip reikėjo tam tikromis 
aplinkybėmis elgties, galėjo būti įvairių nuomonių. Ir tas nuomonių 
skirtumas netruko iš tikrųjų pasirodyti patapus užs. reik. ministeriu 
prof. Voldemarui, kuris, su niekuo nesiskaitydamas, pareikalavo tokių iš 
manęs žingsnių, kurių aš neradau galimais (jų iš mano pavaduotojo ir 
nebereikalavo) ir todel pareikalavau dimisijos. Tai, man rodos, yra 
neatimtina kiekvieno atstovo teisė. Atstovas nėra dar ministerio vergas 
ar tarnas: jis tetarnauja valstybei, nenustodamas būti vertu valstybės 
piliečiu ir nenustodamas savo nuomonės bei savo įsitikinimų. Jis neturi 
teisės berods, būdamas atstovu, elgties priešingai savo ministerio 
nurodymams, bet jis turi pilnos teisės, negalėdamas sutaikinti savo 
įsitikinimų ir nuomonės su ministerio nurodymais, pasitraukti iš 
valstybės tarnybos. Ne kiekvienas tam tikro minissterio įsakymas yra 
dar valstybės išganymas. Tatai geriausia galėtų patvirtinti nors ir prof. 
Voldemaro ministeriavimas, jei tik panorėtumę jį gerai išnagrinėti. 
Teisybę pasakius, tatai padaryti ir labai praverstų, nes pasirodytų, jog ne 
visa, ką prof. Voldemaras peikia ir neigia, yra bloga, ir ne visa, ką prof. 
Voldemaras pats yra daręs, buvo ir yra gera. Juk ir dabar jis nevieną 
dalyką smarkiai nupeikia, ką jis pats nesenai kaip tik yra daręs, nors kad 
ir užsienio keliones atsiminus, kitaip sakant: kitus baria ir patsai save 
pliekia! ž 

Parašas: Dr. J. Šaulys 
Frascati, 
19.HI.1921. 


Šis atsakymas užima beveik 10 lapų ranka rašytų vienoje pusėje. Ar jis buvo 
išspausdintas — nežinoma. 

MOTINOS BEIEŠKANT 


Prieš daug metų vienas trylikos metų berniukas, tėvų darbininkų 
sūnus, vienintelis nuėjo iš Dženovos Amerikon savo motinos ieškotų. 

Ji buvo nuvykusi pirm dviejų metų Buenos Aireso miestan, 
Argentinos valstybės sostinėn, stotų tarnauti turtinguosna namuosna ir 
trumpu laiku užsidirbtų tiek, kiek reikia pastatyti į kojas šeimynai, kuri, 
įvairių nelaimių prispausta, suvargo ir įsiskolino. Nemaža yra drąsių 
rnoteriškių, kurios leidžiasi į taip tolimą kelionę tokiu reikalu ir grįžta 
tėvynėn per kelerius metus su tūkstančiais lyrų, nes tarnaitės gauna tenai 
didelę algą. 

Nelaimingoji motina verkė kruvinomis ašaromis, besiskirdama su 
savo sūnumis: vienam jų buvo aštuoniolika, o kitam vienuolika metų. 
Bet ji iškeliavo drąsiai ir vilties kupina. Kelionė buvo laiminga: tik ką 
atvažiavusi, ji, padedant vienam sankrovininkui dženoviečiui, jos vyro 
brolėnui, senai jau ten apsigyvenusiam, rado gerą Argentinos šeimyną, 
kuri gerai jai mokėjo ir gerai elgėsi. 

Kiek laiko ji nuolatos susirašinėjo su saviškiais. Kaip buvo sutarta, 
vyras siuntė laiškus brolėno vardu, kuris įteikdavo juos moteriškei. Ji vėl 
atsaką įduodavo svainiui, kurį jis išsiųsdavo į Dženovą, pridurdamas iš 
savęs kelias eilutes. Gaudama aštuonias dešimtis lyrų kas mėnuo ir nė 
skatiko neišleisdama sau, ji siųsdavo namo kas trys mėnesiai gražią sumą 
pinigų, kuriais jos vyras, Žmogus doras, po truputį ėmė mokėti 
sunkiąsias skolas, atgaudamas vėl savo gerą vardą. Tuo tarpu jis pats 
dirbo ramiai, turėdamas viltį, jog pati netrukus grįš. Be jos namai, mat, 
rodės tušti, ir mažasis sūnus, kurs ypač mylėjo motiną, buvo nuliūdęs ir 
nenorėjo tikti, kad ji toli liktų nuėjusi. 

Po metų nuo išvažiavimo atėjo trumpas laiškelis, kuriame buvo 
pasakyta, kad ji sirguliuojanti. Tuo žinios nutrūko. Dukart rašė jie 
brolėnui, bet jis į laišką neatsakė. Parašė argentiniečiams, kurių 
šeimynoje ji tarnavo, bet taip pat atsakymo negavo, gal būti del to, kad 
adrese iškreipė pavardę. Bijodami, ar nenutiko kokia nelaimė, parašė 


91 


italų Buenos Aireso konsului, kad paieškodintų moteriškės. Trims 
mėnesiams suėjus, gavo iš konsulo atsakymą, kad buvę garsinta 
laikraščiuose, bet niekas neatėjęs net žinių suteikti. Kitaip ir negalėjo 
būti, neskaitant kitų priežasčių, jau del to, kad vargšė moteriškė nesakė 
samdytojams savo tikros pavardės, bijodama, kad negražu bus 
namiškiams, jog ji tapo tarnaite. 

Praėjo dar keli mėnesiai, — jokių žinių. Tėvas ir sūnus nerimastavo; 
mažesnįjį apėmė toks nuliūdimas, jog nebegalėjo tvert. Kas daryti? Kur 
šauktis? Pirmoji tėvo mintis buvo važiuoti ieškotų pačios Amerikoje. Bet 
kaip su darbu? Kas laikys vaikus? Negalėjo keliauti net vyresnysis sūnus, 
kurs buvo pradėjęs kaip tik šiek tiek uždirbinėti ir buvo reikalingas 
šeimynai. Tokių minčių slėgiami gyveno jie toliau, kasdien apie tą pat 
liūdnai kalbėdamies ir tyliai žiūrėdami į kits kitą. 

Vieną vakarą Marka, pats mažasis, staiga rimtai pasakė: 

— Aš einu Amerikon ieškotų motinos! 

Tėvas, vietoje atsakymo, palingavo liūdnai galva. Noras buvo gražus, 
bet negalimas įvykdyti. Kur gi vienam, teturint trylika metų, važiuoti 
Amerikon, į kurią keliauti reikia visas mėnuo! Bet berniukas kantriai 
spyrėsi padaryti savaip. Spyrėsi šiandien, ryt, kasdien labai rimtai, 
protaudamas kaip suaugęs Žmogus. 

— Kiti juk nuvyko, — sakė jis, — ir mažesni už mane. Kaip tik 
įsėsiu į laivą, galiu nuvažiuoti ten lygiai kaip ir kiti. Nuvažiavus reikia 
tik surasti dėdės krautuvė. Ten yra tiek italų, kad kiekvienas galės 
parodyti man gatvę. Radęs dėdę, randu motiną. Gi jeigu jo nerasčiau, 
nueičiau į italų konsulą ieškotų argentiniečių šeimynos. Bet tegu sau kas 
nori atsitinka, ten juk yra darbo visiems. Rasiu jo ir aš bent tiek, kad 
galėčiau užsidirbti pinigų grįžti namo. 

Taip po truputį veik įtikino tėvą. Tėvas žinojo jo vertę, žinojo, kad 
jis protingas ir drąsus vaikas, pripratęs prie vargo ir atsidėjimo, kad jo 
geros ypatybės dukart taptų stipresnės, besiekiant švento siekimo — 
surasti motiną, kurią jis karštai mylėjo. Be to, vienas laivo kapitonas, jo 
pažįstamo draugas, išgirdęs apie reikalą, apsiėmė dykai gauti jam 
trečiosios klasės bilietą į Argentiną. Tada dar šiek tiek paabejojęs, tėvas 
galop sutiko išleisti jį į kelionę. Priruošė jam ryšelį drabužių, davė 
kišenėn šiek tiek pinigų, įteikė dėdės adresą ir vieną vakarą, balandžio 
mėnesyje, įsodino į laivą. 

— Sūneli mano, — sakė jam tėvas su ašaromis akyse, paskutinį 
kartą bučiuodamas ant laivo laiptų, kurs jau judinosi į kelionę, — būk 
drąsus! Šventu reikalu tu važiuoji, ir Dievas tau padės. 

Vargšas Marka! Jis turėjo gana drąsos ir buvo pasiryžęs iškęsti 
kelionėje visa, kas atsitiktų. Bet kada išvydo orizonte nykstant savo 
gražiąją Dženovą ir atsidūrė plačiose jūrose dideliame laive, kuriame 
buvo daug emigrantų sodiečių, vienintelis, niekam nepažįstamas, su 
mažučiu ryšeliu, kuriame buvo jo visas turtas, staiga jį apėmė 
liūdnumas. 

Dvi dieni sėdėjo laivo priešakyje susirietęs, lyg šunytis, veik nieko 
nevalgęs, jausdamas didelį norą verkti. Visokios rūšies liūdnos mintys 
jam ėjo į galvą, bet liūdniausioji ir baisiausioji, kuri dažniausiai smeigėsi 
į smagenis, buvo, kad jo motina bus numirusi. Neramiai užmigęs 
trumpam laikui, sapnuodavo nepažįstamą žmogų, kurs žiūrėjo su 
užuojauta į jį ir šnibždėjo jam į ausį: — „Tavo motina numirė", — Tada 
jis nubusdavo, sutūrėdamas besiveržiantį riksmą. 

Betgi praplaukęs Gibraltaro siaurumą ir pirmą kart išvydęs Atlantiką 
šiek tiek nurimo ir atsigaivino. Nors trumpas tat buvo poilsis. Begalinės 
jūros, visada lygios, besididinanti kaitra, liūdnumas žmonių, kurie buvo 
aplink jį, jo paties vienumo jausmas vėl jį parbloškė. Tuščios ir 
vienokios dienos, sekančios kita kitą, maišėsi jam galvoje, kaip tat 
atsitinka su ligonimis. Jam rodėsi, kad jis jau metai jūrose. Kas rytą 
nubusdavo jis su nauju nusistebėjimo jausmu, kad jis tik vienas, tarp be 
galo didelių vandenų, keliauja į Ameriką. Gražios skrendančios žuvys, 
kurios kai kada nugriūdavo ant laivo, nuostabūs tropikų saulėlydžiai, su 
didžiausiais ugniniais it kraujo debesimis, naktinis spindesys, kuris rodo 
vandenyną lyg lavos jūras, jam nusiduodavo ne tikrais daiktais, o sapno 
stebuklais. 

Bet buvo kai kuriomis dienomis oras subiuręs. Tada jis nuolat sėdėjo 
užsidaręs miegamajam, kur viskas šokinėjo ir griuvo, tarp aimanavimo 
ir keiksmo nusigandusių keliauninkų. Jam rodėsi, kad jau atėjo galas. 
Kitomis dienomis jūros buvo ramios ir žalsvos, neišpasakytas karštis ir 
begalinis nuobodumas. Tos valandos buvo rūsčiausios ir joms nesimatė 
galo. Tuomet nuvargę keleiviai išsitiesę gulėjo ant suolų ir rodėsi negyvi. 

O kelionė vis nesibaigė; jūros ir dangus, dangus ir jūros, šiandien 
kaip vakar, ryt kaip šiandien — dar, — visada, — amžinai. Ilgas 
valandas jis stovėjo rymodamas ant aptvaro ir žiūrėjo į beribę jūrą 
nustebęs, neaiškiai svajodamas apie motiną, ko) jam akys nesimerkdavo 
ir galva nesilenkė nuo mieguistumo. Tada jis regėdavo vėl nepažįstamąjį, 
kurs su pasigailėjimu žiūrėdavo į jį ir šnibždėdavo ausin: „Tavo motina 
numirus!" Išgirdęs šiuos žodžius jis staiga nubusdavo ir vėl pradėdavo 
sapnuoti su atviromis akimis ir žiūrėti į nesimainantį orizontą. 

Dvidešimt septynias deinas reikėjo keliauti! Bet paskutinės buvo 
pačios gerosios. Oras buvo gražus ir švelnus. Jis susipažino su vienu 
seniu iš Lombardijos, kuris keliavo į Ameriką atlankytų sūnaus, 
ūkininkavusio netoli nuo Rosarijaus miesto. Išpasakojo jam viską apie 
namus, ir senis dažnai jam kartodavo glostydamas galvą: — Drąsus 
vaike, tu rasi savo motiną sveiką ir linksmą. 

Draugė su seniu jį stiprino: liūdni nujautimai tapo linksmais. 
Sėdėdamas laivo pirmagaly greta su seniu sodiečiu, kurs rūkydavo 
pypkę, po žvaigždėtu dangum, tarp išeivių būrių, kurie giedodavo, šimtą 
kart jis įsivaizduodavo, kaip jis atvyks į Buenos Airesą, regėdavo save 
beeinant nurodytąja gatve, rasdavo sankrovą, lėkdavo pas dėdę: — 
„Kaip mano motina? Kur? Einam tuoj!" — „Tuoj einam". Abudu jie 
leisdavos bėgti, lipdavo kopėčiomis, atsidarydavo durys .. . 


Čia jo monologas nutrūkdavo, vaizduotė tirpdavo neišpasakytame 
saldume tiek, kad jis išsitraukdavo iš užančio medaliką, kurį nešiojo ant 
kaklo, ir, bučiuodamas jį, tylomis kalbėjo savo maldas. 

Dvidešimt septintą dieną po išvažiavimo atvyko. Buvo rausva 
gegužės mėnesio aušra, kai laivas išleido inkarą didžiausioj Platos upėj. 
Viename jos šone buvo išsiplėtęs didelis Buenos Aireso miestas, 
Argentinos sostinė. Gražus oras jam rodėsi geras ženklas. Iš džiaugsmo 
ir nekantrumo pats nežinojo, kur esąs. Jo motina už kelių varstų nuo jo! 
Po kelių valandų ją išvys! 

Jis buvo jau Amerikoj, naujajame pasauly ir turėjo drąsos atvykti 
vienas. Jam rodėsi, kad ilgiausioji kelionė buvo atlikta vienu matu. Jam 
susidavė, kad jis atskrido per sapną ir ten nubudo. Buvo tiek laimingas, 
kad veik nenustebo ir nenuliūdo, kai paieškojęs kišenė neberado vieno 
iš dviejų mazgelių, į kuriuos buvo perskyręs visą savo nedidelį turtą, kad 
kartu neišgaišintų visko. Mazgelis buvo pavogtas, ir jam liko tik kelios 
lyros. Bet ką tat reiškė dabar, kai buvo arti motinos! 

Pasiėmęs ryšulį ant rankos nuėjo kartu su kitais italais laivelin, 
kuriuo privažiavo arti krašto, iš laivelio išlipo į barką, kuriai vardas 
buvo Andrea Doria. Išlaipintas ant molo atsisveikino su savo draugu, 
senu lombardiečiu, ir dideliais žingsniais leidos į miestą. 

Atvykęs į pirmosios gatvės galą paklausė praeivį, kur reikia eiti, 
norint rasti gatvę los Artes. Užkalbintasai kaip tik pasirodė esąs italas 
darbininkas. Šisai nuostabiai pažiūrėjo į berniuką ir paklausė, ar jis 
moka skaityti. Vaikas pasakė — taip. 

— Na gerai, — tarė darbininkas, rodydamas jam gatvę, kuria ėjo, — 

eik vis stačiai, skaitydamas gatvių vardus ant kampų; galų gale rasi 
taviškę. 

Pasakęs jam ačių, berniukas nuėjo nurodyta gatve. 

Gatvė buvo tiesi, be galo ilga, bet siaura. Kraštais stovėjo žemi balti 
nameliai, panašūs į vasarnamius. Buvo pilna žmonių, ratų ir vežimų, 
kurie darė didžiausią trukšmą. Vienur kitur plevėsavo didelės vėliavos 
įvairiomis spalvomis, su parašais didelėmis raidėmis, kur koks laivas 
kada išvažiuos. Nuolat besidairydamas tai kairėn, tai dešinėn pusėn, 
išvydo kitas dvi gatvi, kurios tolyn bebėgdamos nyko iš akių, taip pat su 
baltais žemais nameliais šonuose, su daugybe žmonių ir vežimų. 
Tolumoj jos rodėsi perkirstos stačia linija beribių Amerikos plotų, 
panašių į jūrų orizontą. Miestas jam rodėsi be galo didelis. Rodėsi, kad 
galima eiti per kiauras dienas ir savaites, vis matyti iš vienos ir iš kitos 
pusės gatves, panašias į šias, ir kad visa Amerika jų pilna. 

Akyliai žiūrėjo į gatvių vardus; jam atrodė jie keisti, sunkiai 
išskaitomi. Išvydęs kiekvieną naują gatvę, jautė širdies plakimą, 
manydamas, kad tai bus ieškomoji. Žiūrėjo taipgi į visas moteriškes, 
besivildamas užtikti motiną. Kartą išvydo vieną pirmagaly, ir net jam 
kraujas pašoko; pavijo, pažiūrėjo: tai buvo negrė. 

Jis ėjo vis skubiniau ir skubiniau. Atėjęs kryžkelin perskaitė vardą ir 
sustojo lyg prikaltas ant tako. Tai buvo /os Artes gatvė. Pasukęs jon 
pamatė 117 numerį, dėdės krautuvė turėjo numerį 175. Dar daugiau ėmė 
skubėti eidamas, beveik bėgti. Prie 171 numerio gavo stapterti atsidusti. 
Ir tarė sau: ,,Matuše, matušėle! Jau tuoj tave išvysiu!" Vėl pradėjo bėgti 
pirmyn ir priėjo prie nedidelės papuošalų krautuvės. Buvo tat ieškomoji. 
Prisiartino. 

Išvydo žilaplaukę moteriškę su akiniais. 

— Ko nori, vaike? — prakalbino ji ispaniškai. 

— Ar ne tiesa, ši krautuvė, — paklausė berniukas, sunkiai tardamas- 
žodžius, — Pranciškaus Merelio? 

— Pranciškus Merelis mirė, — atsakė moteriškė itališkai. 

Vaikui lyg kas dūrė širdin. 

— Kada mirė? 

— Bus jau gerokai laiko, — tarė moteriškė; — bus jau keli mėnesiai. 
Reikalai nuėjo blogyn, ir jis išbėgo. Sako, būsiąs nuvykęs net Baja-Bian- 
kon, labai toli iš čia. Tik ką nuvažiavęs ir miręs. Krautuvė dabar yra 
mano. 

Berniukas išblyško. 

Paskui greitai pasakė: 

— Merelis žinojo mano motiną, o mano motina buvo čia tarnaite 
pas ponus Mekinezus. Vien jis galėjo man pasakyti, kur ji. Aš atvykau į 
Ameriką motinos ieškotų. Merelis įteikdavo jai laiškus. Aš būtinai turiu 
rasti motiną. 

-— Nabagas, — tarė moteriškė, — aš jau nežinau. Galiu paklausti 
berniuką iš kiemo. Jis žino vaikiną, kurs kartais patarnaudavo Mereliui. 
Gal jis žinos šį tą. 

Įėjusi į vidų ji pašaukė berniuką, kurs tuojau atėjo. 

— Sakyk, — klausė krautuvininkė, — meni, sveikas, kad Merelio 
vaikinas nuolat nešdavo laiškus tarnaitei šalies sūnų namuosna? 

— Pas ponus Mekinezus, — pritarė vaikas, — taip, retkarčiais. Gale 
los Artes gatvės. 

— Ačiū poniai! — sušuko Marka. — Tegu pasako man numerį... 
nežino? Tegu mane nuveda ... Vesku tu mane, berniuk; aš dar turiu 
pinigų! 

Tą jis pasakė taip karštai, kad berniukas nelaukdamas, ko! moteriškė 
paprašys, atsakė: „eiva“, — ir pirmas skubinai išėjo. 

Jie ėjo veik tekini, neištardami nė vieno žodžio, iki ilgiausios gatvės 
galui. Priėję prie mažučių baltų namų angos, jie sustojo prieš gražų 
geležinį aptvarą, pro kurį buvo matyti kiemas su daugybe žolynų 
puodeliuose. Marka trukterėjo varpelį. 

Pasirodė panaitė. 


— Ar čia gyvena Mekinezų šeimyna? — paklausė baimingai 
berniukas. 
— Gyveno, — atsakė panaitė, ispanų būdu tardama itališkus 


žodžius. — Dabar čia gyvenam mes, Zebaljai. 

— O kur apsigyveno Mekinezų šeimyna? — paklausė išsigandęs 
Marka. 

— Išsikėlė Karduvon. 

— Karduvon! — sušuko vaikas. — Kur ji, toji Karduva? O jų 
tarnaitė? Ji mano motina. Ar jie nusivežė su savim ir mano motiną? 

Panaitė, į jį pažiūrėjusi, pasakė; 

— Nežinau. Gal žino mano tėvas, kurs su jais susipažino prieš 
išvažiuosiant. Palūkėk truputį. 

Išbėgusi veikiai sugrįžo su savo tėvu, aukštu žmogumi, žila barzda. 
Šis atsidėjęs pažiūrėjo į meilų mažutį jūrininką iš Dženovos, baltais 
plaukais ir riesta nosimi, ir paklausė darkyta italų kalba: 

— Tai tavo motina buvo dženovietė? 

— Taip, — atsakė Marka. 

— Taigi, tarnaitė dženovietė išvažiavo su jais, tą tai tikrai žinau. 

— O kur išvažiavo? 

— Karduvon, — toks yra miestas. 

Vaikas atsiduso; paskui rainiai tarė: 

— Gerai, tad ir aš važiuoju Karduvon. 

— Vargšas vaikas! — sušuko ponas, gailestingai į jį žiūrėdamas. — 
Iš čia iki Karduvos šimtai mylių. 

Marka nubalo, kaip numirėlis, ir nusitvėrė viena ranka už aptvaro. 

— Pažiūrėsim, pažiūrėsim, — tarė tada ponas, atidarydamas duris: 
— eik vidun truputį, pažiūrėsim, ar negalima kas padėti. 

Atsisėdęs liepė ir jam sėstis, įsakė išpasakoti visa, išklausė jo labai 
atsidėjęs, pasėdėjo truputį susimąstęs ir paskui paklausė: 

— Tu neturi pinigų, ar ne taip? 

— Dar turiu... truputį, — atsakė Marka. 

Ponas pamąstė dar apie penkias minutes, paskui sėdo prie stalo, 
parašė laišką, užlipdė ir, atiduodamas berniukui, tarė: 

— Klausyk, vaike! Eik su šiuo laišku Bokon. Tat nedidelis miestelis, 
pusiau dženovietiškas. Iš čia bus apie dvi valandi eiti. Bet kas galės 
parodyti tau kelią. Eik tenai ir ieškok to pono, kuriam parašytas tas 
laiškas. Jį visi ten pažįsta. Nunešk jam šį laišką. Jis padės tau ryt 
nuvykti Rosarijaus miestan ir įteiks tave kam nors iš tenykščių, kurs 
suras būdą toliau tau keliauti iki Karduvos, kur rasi Mekinezų šeimyną 
ir savo motiną. Tuo tarpu imk štai! — tai tardamas įspraudė jam rankon 
kelias lyras. — Eik ir būk drąsus! Čia visur yra tavo tautiečių, nebūsi 
pamestas. Sudie! 


Berniukas jam tarė: 

— Ačiū! — nežinodamas ką daugiau besakyti, išėjo su savo ryšeliu 
ir, atsisveikinęs su mažučiu savo vedėju, leidosi pamažu eiti Bokos linkui 
per didelį ir trukšmingą miestą, visai nuliūdęs ir nustebęs. 

Kas jam atsitiko nuo to meto iki rytojaus vakarui, liko galvoj sumišę 
ir neaišku, lyg ligonies kliedėjimas: taip jis buvo nuvargęs, susijaudings ir 
apsivylęs. Pernakvojęs Bokoj viename kambarėlyje su uosto darbininku 
ir išsėdėjęs veik visą dieną ant krūvos sienojų, lyg per sapną matydamas 
tūkstančius laivų, didelių eldijų ir laivelių, rytoj vakarą atsirado didelėj 
eldijoj su daržovėmis, varomoj burėmis, kuri turėjo plaukti į Rosarijaus 
miestą, lydima trijų galingų dženoviečių, pajuodusių nuo saulės. Jų 
balsas ir mylimoji tarmė, kuria kalbėjos, suteikė šiek tiek ramumo vaiko 
širdžiai. 

Išplaukė, ir kelionė tęsės tris dienas ir keturias naktis ir rodėsi 
mažam keleiviui vienas stebuklas. Tris dienas ir keturias naktis yrės prieš 
vandenį stebuklinga Paranos upe, su kuria palyginta didelė italų Po 
atrodytų tik upelis, ir Italijos ilgumas, keturis kartus padaugintas, 
negalėtų išnešti jos ilgumo. 

Eldija pamažu plaukė aukštyn didžiausia vandenų daugybe. Ėjo ji 
tarp ilgų salų, apaugusių arančiais ir žilvičiais, salų, panašių į 
plaukiančius miškus, kurios pirma buvo gyvačių ir tigrų lizdynai. 
Kartais įplaukdavo į siaurus kanalus, iš kurių, rodėsi, negalima bus 
beišeiti, sykiais išeidavo plačiuosna vandenų plotuosna, kurie atrodė 
dideliais ežerais, paskui vėl tarp salų, suktais arkipelago kanalais, tarpu 
didžiausių augmenų krūvų. Tyla buvo neapsakoma. Per ilgas varsnas 
kraštai ir ramus vanduo duodavo įspūdžio, kad plaukiama nežinoma 
upe, kurion jų nedidelis laivelis pirmasai išdrįso leistis, 

Juo toliau, juo labiau stebino vaiką ši keista upė. Jam nusiduodavo, 
kad jo motina pradžioj upės ir kad reiks plaukti keleri metai. Dukart per 
dieną valgydavo truputį duonos su sūdyta mėsa kartu su barkininkais, 
kurie, matydami jį nuliūdusį, niekados jo nekalbindavo. Naktimis 
guldavo ant laivo lubų ir nuolat nubusdavo, staiga pabūgęs aiškios 
mėnesienos, kuri nušviesdavo didžiuosius vandenis ir tolimus kraštus. 
Tada jam dilkterėdavo širdis: „Karduva!“ Jis kartodavo šį vardą, 
„Karduva!“, kaip kokio paslaptingo miesto vardą, apie kurį buvo 
girdėjęs pasakose. Bet paskui sakydavo: „Mano motina čia keliavusi, 
yra mačiusi visas šias salas, šiuos krantus" — ir tada jam neberodės tiek 
keistos ir apleistos šios vietos, į kurias buvo stebėjusis jo motina ... 

Naktimis vienas eldininkas dainuodavo. Jo balsas primindavo 
Markai motinos dainas, kada jį vaiką migdydavo. Paskutinę naktį, 
girdėdamas dainuojant, ėmė verkti. Eldininkas sustojo. Paskui suriko: 

— Drąsos, vaike, drąsos! Kurio velnio! Kad dženovietis verktų, toli 
esąs nuo namų! Dženoviečiai linksmi ir garbingi vaikščioją per visą 
pasaulį! 

Išgirdęs šiuos žodžius, jis pasijuto turįs dženoviečių kraujo, paskui 
užrietė galvą ir drožė ranka vairan. 

— „Vis tiek“, — kalbėjo sau, — kad ir visą pasaulį reiktų 
išvaikščioti, keliauti metų metus, eiti pėsčiam tūkstančius mylių, aš vis 
delto eisiu tolyn, kol rasiu savo motiną. Tegu sau pusgyviui tektų atvykti 
ir griūti negyvam prie jos kojų! Tik kad pamačius ją dar kartą! Drąsos!" 

Su tokiomis mintimis atvažiavo jis, rausvam ir šaltam rytui 
beauštant, į Rosarijaus miestą, kursai stovi ant aukšto Paranos kranto, 

su daugybe iš visų šalių laivų, kurių stiebai su vėliavomis atsimušė 
vandenyje. 

Išlipęs iš laivo, jis tuoj nuėjo į miestą, ryšuliu rankoj nešinas, ieškotų 
to argentiniečio, kuriam turėjo kelių eilučių įteikiamąjį laiškelį nuo savo 
globėjo iš Bokos. Įeinant į Rosarijų jam rodėsi, kad jis eina jau 
pažįstamu miestu. Ten buvo tos pačios begalinės, stačios, su mažučiais 
baltais šonais nameliais gatvės, kuriomis aukščiau namų į visus kraštus 
sukosi dideli telegrafo ir telefono vielų ryšiai, atrodžiusių lyg didelis 
voratinklis; tas pat žmonių, arklių, vežimų trukšmas. 

Galva jam sukosi; beveik rodėsi, kad antrą kart vaikščioja po Buenos 
Airesą ir kad antrą kart reiks ieškoti dėdės. Vaikščiojo aplink beneto 
kiaurą valandą, sukinėdamasis į visas puses ir manydamas, kad vis 
grįžta į tą pačią gatvę. Dažnai klausinėdamas, surado savo naujojo 
globėjo namus. Trukterėjo varpelį. Prie vartų priėjo drūtas baltaplaukis, 
susiraukęs žmogus, kurs atrodė samdininkas, ir nemandagiai paklausė, 
svetimai tardamas žodžius: 

— Ko tu ieškai? 

Berniukas pasakė šeimininko vardą. 

— Šeimininkas, — atsakė bernas, — vakar išvažiavo su visa šeimyna 
į Buenos Airesą. 

Marko liko be žado. Paskui sumikčiojo: 

— Aš... aš nieko čia nepažįstu! ... esmi vienas! — ir padavė 
laiškelį. 

Bernas paėmė, perskaitė ir šnairiai tarė: 

— Aš nežinau, kas daryti. Atiduosiu šeimininkui už mėnesio, kai 
sugrįš. 


— Bet aš, aš vienui vienas, turiu reikalą! — sušuko vaikinas 
maldaujančio balsu. 
— O, eik sau, — atrėžė tasai, — ar maža usnių iš tavo šalies 


Rosarijuje. Eik sau Italijon elgetautų! 

Ir jam panosėje uždarė vartelius. 

Berniukas liko ten lyg suakmenėjęs. 

Paskui iš lėto pasiėmė savo ryšulį ir išėjo su baime širdyje, su 
sumišusia galva, suspaustas iš karto tūkstančio neramių minčių. Kas 
daryti? Kur eiti? Nuo Rosarijaus iki Karduvai reikia kiaurą dieną 
važiuoti geležinkeliu. O jam beliko vos kelios lyros. Atėmus, kiek jam 
reikėjo išleisti tai dienai, veik nieko nebeliktų. Kame rasti pinigų 
užsimokėti už kelią? Jis galėtų dirbti. Bet kaip ir kur ieškoti darbo? 
Elgetauti? Jokiu būdu! Būti varinėjamam, išjuoktam, žeminamam, kaip 

nesenai pirma, ne, niekados! Geriau numirti. Įsivaizduodamas tai ir 
matydamas ilgiausią kelią, kurs nyko toli lygumose be galo, jis antrą 
kartą nustojo vilties, metė ant takelio ryšelį, sėdos ant jo, atsišliedamas į 
sieną ir galvą parėmęs rankomis, be ašarų. 

Žmonės praeidami kliudė jį kojomis, vežimai kėlė didelį bildesį 
gatvėj, keletas berniukų sustojo jo pažiūrėti. Bet jis liko kiek laiko kaip 
buvęs. š 

Staiga krustelėjo, išgirdęs balsą itališkai, lombardų ištarme: 

— Kas tau, vaikeli? 

Išgirdęs tai, pakėlė galvą, tuoj pašoko ant kojų ir nustebęs sušuko: 

— Tamsta čia? 

Tai buvo senis lombardas sodietis, su kuriuo jis buvo susidraugavęs 
kelionėje. 

Sodietis nustebo nemažiau už jį. Bet vaikiukas nelaukė klausinėjimas 
ir greitai išpasakojo savo prietykius: 

— Dabar aš be pinigų, štai kas; reikia dirbti; rask man tamsta darbo, 
kad galėčiau sumesti kelias lyras; aš galiu dirbti visa ką: nešioti prekes, 
šluoti gatves, imti įsakymus atlikti, taip pat dirbti laukuose; man 
išgyventi užteks juodos duonos; tik kad galėčiau veikiau išvažiuoti, kad 
galėčiau pagaliau rasti savo motiną. Padaryk man tamsta šią malonę, 
surask man darbo; del Dievo meilės, aš jau nebegaliu daugiau. 

— Šimts pypkių, — tarė sodietis, dairydamasis aplink ir kasydamas 
pakaušį. — Tai koks atsitikimas! ... Dirbti .. . greita pasakyti. Palauk 
trupučiuką. Argi čia nebūtų galima surasti trisdešimt lyrų iarp tiek 
bendrataučių? 

Berniukas žiūrėjo į jį, vilties žybterėjimu nusiraminęs. 

— Eikš su manim, — tarė jam sodietis. 

— Kur? — paklausė berniukas, imdamasis ryšelio. 

— Eikš su manim. 

Sodietis leidos eiti, Marka jį sekė. Ilgą varsną ėjo kartu, netardamu 
nė žodžio. Senis sustojo prie viešbučio durų, kurio iškaba buvo žvaigžde 
pažymėta, su parašu apačioj ispanų kalba: „Italijos Žvaigždė“. Įkišo 
vidun galvą ir, kreipdamasis į vaikiną, džiaugsmingai tarė: 

— Ateinava patogiu metu. 

Jiedu įėjo į didelį kambarį, kuriame buvo visokių stalų ir daugybė 
žmonių, kurie gėrė ir balsiai kalbėjosi. Senis lombardietis prisiartino pri 
pirmojo stalo ir iš būdo, kaip jis pasisveikino su šešiais ten stovėjusiais 
pirkliais, buvo matyti, kad nesenai buvo su jais persiskyręs. Veidai jų 
buvo paraudę. Garsiai kalbėdami ir juokdamies, jie cinksėjo stiklais. 

— Draugai, — pratarė tuoj lombardietis, stovėdamas prie stalo ir 
rodydamas Marką, — štai vargšas berniukas, mūsų tautietis. Jis vienas 
atkeliavo iš Dženovos į Buenos Airesą motinos ieškotų. Buenos Airese 
jam pasakė: „Čia nėra; išvažiavo Karduvon". Eldija atvyko į Rosarijų, 
tris dienas ir tris naktis keliaudamas, su dviejų eilučių įteikiamuoju 
laiškeliu; rodo laiškelį, o jam rodo grimasą. Jis neturi nė čentezimo 
kryželio (Italijos vėliavoj ir ant pinigų dedamas kryžius. Kas neturi nė 
skatiko, sakoma neturi nė čentezimo kryželio. Panašiai vartojama 
Lietuvoj baronkos skylė. Vertėjas). Čia jis vienas, veik nusiminęs, o 
vaikas labai geros širdies. Pasirūpinkim truputį juo. Argi jis nesuras tiek, 
kad galėtų užsimokėti už bilietą važiuoti Karduvon motinos surastų? 
Argi mes pamesim jį čia, kaip šunytį? 

— Amžindie! To niekados nebus! — visi kartu sušuko, droždami 
kumščiais į stalą. — Mūsų tautietis! Eikš šen, maželyt. Tam esam mes, 
išeiviai, čia! Žiūrėk, koks gražus vaikinas. Krapštykit, draugai, pinigus. 
— Bravo! Atkeliavo vienas! Tu esi drąsus! Išgerk grukšnelį, tautieti. 
Mes tave nusiųsim pas tavo motiną; nesibijok! 

Ir kas žandą jam glostė, kas tapnojo per petį, kas nuiminėjo ryšulį. 
Atsistojo ir kiti išeiviai, sėdėję už kitų stalų, ir prisiartino. Vaiko 
apysaka apėjo aplink viešbuty. Iš gretimo kambario atėjo trys pirkliai 
argentiniečiai. Mažiau nei per dešimtį minučių senis Ilombardietis, 
ištiesęs skrybėle rankoj, surinko keturiasdešimt dvi lyras. 

— Ar matei, — tarė jis tada, kreipdamasis į berniuką, — kaip tai 
greitai daroma Amerikoj? 

— Gerk! — šūkterėjo jam kitas, paduodamas vyno stiklą: — už tavo 
motinos sveikatą! 

Visi pakėlė stiklus. Marka atkartojo: 

— Už sveikatą mano... 

Bet džiaugsmo verksmas suspaudė jam gerklę, ir jis, pastatęs stiklą 
ant stalo, puolė ant kaklo savo seniui. 


Išaušus kitos dienos rytą jis jau važiavo Karduvon, drąsus ir 
linksmas, laimingų nujautimų kupinas. Bet nėr tokio linksmumo, kurs 
ilgai nepasiduotų gamtos rūstiems vaizdams. Dangus buvo pilkas, 
apsiniaukęs; veik tuščias traukinys lėkė per beribį plotą, neturintį nė 
ženklo gyvybės. Marka buvo ilgintėliame vagone, kaip kad daromi 
sužeistiems vežioti. Žiūrėjo kairėn, žiūrėjo dešinėn ir matė tik tyrlaukį be 
galo, kuriame augo maži, negražūs medžiai su iškrypusiais kamienais ir 
šakomis, niekados nematyto pavidalo, lyg piktumo ir baimės apimti. 

Rūstūs, reti ir liūdni tai buvo augalai, kurie teikė lygumai didžiausių 
kapinių išvaizdos. 

Pasnaudęs kokį pusvalandį, vėl žiūrėdavo, bet išvysdavo tą patį 
reginį. Geležinkelio stotys buvo laukuose, lyg vienuolių nameliai, ir kai 
traukinys sustodavo, nesigirdėdavo jokio balso; jam atrodė, kad jis 
vienas traukiny, išgaišęs, apleistas tyrlaukio viduryje. Rodės, kad 
kiekviena stotis turi būti paskutinė ir kad, ją pravažiavus, teks įeiti į 
slaptingą ir baugią laukinių šalį. Šaltas vėjas jam gnaibė veidą. 

Sodindami jį laivan, balandžiui baigiantis, namiškiai nė nemanė, kad 
užtiks Amerikoj žiemą, ir apvilko jį vasariniais rūbais. Kelioms 
valandoms praėjus, pradėjo justi šaltį, o su šalčiu nuovargį praėjusių 
dienų, kuriomis tiek daug atjautė, ir naktų be miego, kuriomis tiek 
iškentėjo. Užmigo; miegojo ilgai ir nubudo sustingęs; jautėsi blogai. 
Tada jį paėmė neaiški baimė, kad gali susirgti, kely numirti ir būti 
išmestas ten rūsčios lygumos vidury, kur jo kūną suplėšytų šunes ir 
pėšrieji paukščiai, kaip arklių bei karvių maitas, kurias kartais išvysdavo 
pakelėj ir nuo kurių su pasibiaurėjimu nusigręždavo Marka. 

Tarp šio neramumo ir rūsčios tylos gamtoj, jo susijaudinusi 
vaizduotė krypo juodojom pusėn. Ar galima būti, pagaliau, tikram, kad 
ras savo motiną Karduvoj? O jei ten jos nebėra? O jei žmogus iš gatvės 
los Artes bus apsirikęs? O jeigu ji bus numirus? Su šiomis mintimis vėl 
užmigo; sapnavo, kad jis Karduvoj naktį ir kad iš visų durų bei langų 
rėkia: — Čia nėr! Čia nėr! Čia nėr! 

Pašoko iš miego išsigandęs ir pamatė viduj vagono tris barzdotus 
žmones, su įvairių spalvų šalikais ant kaklo, kurie žiūrėjo į jį, tyliai tarp 
savęs šnekėdamies. Jam dingtelėjo mintis, kad tai žmogžudžiai, norį jį 
užmušti, kad galėtų pasiimti jo ryšelį. Prie šalčio, nesveikumo prisidėjo 
dar baimė; nerami jo vaizduotė pamišo. Tie trys žmonės vis į jį žiūrėjo; 
vienas ėmė eiti į jį ... Tada jam galvoj susimaišė, ir, bėgdamas prieš su 
ištiestomis rankomis, jis verkė: 

— Aš nieko neturiu. Esmi vargingas vaikinas. Atvykau iš Italijos, 
einu motinos ieškotų; nedarykit man nieko bloga! 

Žmonės tuoj suprato, pasigailėję jo, glostė ir ramino, sakydami daug 
žodžių, kurių nesuprato. Matydami, kad jam dantys klega nuo šalčio, 
pridengė savo drapanomis ir paguldė miegoti. Vakarop užmigo. Kai 
pažadino jį, buvo jau Karduvoj. 

Giliai atsidusęs, jis smarkiai išbėgo iš vagono. Jis paklausė stotyje 
tarnautojo, kame inžinieriaus Mekinezo namai. Tasai jam pasakė 
bažnyčios vardą: namai buvo greta bažnyčios. 

Vaikinas skubinai išėjo. Buvo naktis. Įėjo į miestą. Matant stačias 
gatves su nedideliais, baltais nameliais šonuos, perkirstas skersai kitų 
stačių ilgų gatvių, jam rodėsi, kad jis antrą kart įeina į Rosarijų. Tik 
žmonių buvo maža, ir prie retų lempų šviesos išvysdavo keistus veidus, 
nežinomos juosvai žalsvos spalvos. Pakeldamas retkarčiais galvą matė 
keistos architektūros bažnyčias, kurios tamsoj atrodė didelės ir juodos. 
Miestas buvo tamsokas ir tylus, bet, pravažiavus didžiausį tyrlaukį, jam 
rodėsi linksmas. 

Paklausęs kunigo, veikiai rado bažnyčią ir namus. Drebančia ranka 
trukterėjo varpelį, kitą ranką padėjo ant krūtinės, norėdamas sutūrėti 
širdies plakimą, kuri jam, tarsi, iššokt norėjo. 

Atidaryti atėjo senė su žvake rankoj. 

Berniukas negalėjo tuoj žodžio ištarti. 

— Ko ieškai? — paklausė ji ispaniškai. 

— Inžinieriaus Mekinezo, — pasakė Marka. 

Senė sudėjo rankas ant krūtinės ir linguodama galvą atsakė: 

— Tai, vadinas, ir tau reikia inžinieriaus Mekinezo! Man rodos, kad 
jau metas būtų liautis. Maža, kad paskelbėm laikraščiuose. Reiks 
išlipdyti pranešimai prie visų kampų, kad inžinierius Mekinezas 
apsigyveno Tukumane! 

Vaikas iš pradžios buvo lyg nusiminęs. Paskui jį. paėmė įnirtimas. 

— Tai prakeikimas! Man reiks mirti gatvėj, nesuieškojus motinos! 
Aš iš proto išeisiu, nusižudysiu! Dievulėli mano! Kaip vadinas anas 
kraštas? Kur jis? Kiek toli? 

— E, vaikeli, — pasigailėjusi pratarė senė, — menkniekis! Bus gal 
keturi ar penki šimtai mylių, mažiausiai imant. 

Berniukas rankomis uždengė veidą; paskui verkdamas tarė: 

— O dabar... kas daryt? 

— Ką gi galiu aš tau pasakyti, nabagėli, — atsakė moteriškė, — aš 
nežinau. 

Bet staiga jai dilkterėjo galvon ir ji skubinai pridūrė: 

— Žinai, kas man susduoma? Padaryk va ką. Išėjęs pasuk dešinėn. 
Prie trečiųjų vartų išvysi kiemą; ten gyvena pirklys, kurs ryt važiuoja 
Tukumanan su vežimais bei jaučiais. Eik, pažiūrėk, be nepasiims tavęs, 
jei pažadėsi jam tarnauti keliu! Gal duos tau vietos vežime. Eik greitai! 

Pagriebęs ryšelį ir taręs ačiū, berniukas tekinas nubėgo ir per dvi 
minuti buvo plačiame lempų nušviestame kieme. Daugybė žmonių 
darbavosi ten, nešdami grūdų maišus į didelius vežimus, kurie panašūs 
buvo į virvašokių važiuojančius namus, aukštais ratais ir apvalum 

dangčiu. Aukštas žmogus su ūsais, įsivyniojęs į apsiaustą baltomis ir 
juodomis balankomis, dideliais batais, žiūrėjo darbo. Berniukas 
nedrąsiai priėjo prie jo ir pasiprašė paimti jų su savim, sakydamas, kad 
atkeliavęs iš Italijos motinos ieškotų. 

Viršininkas (vyriausias visų šių vežimų palydovas) apžvelgė jį nuo 
galvos iki avalų ir nenoromis atsakė: 

— Nėr vietos, 

— Aš turiu penkiolika lyrų, — maldavo berniukas, — atiduodu tas 
penkiolika lyrų. Kelyje dirbsiu. Nešiosiu vandenį ir pašarą galvijams, 
atliksiu kiekvieną darbą. Truputėlio duonos man užteks. Duok man 
vietos, ponuli! 

Viršininkas vėl pažiūrėjo į jį ir jau švelniau pratarė: 

— Nėra vietos... ir, be to, mes nevažiuojam į Tukumaną, 
važiuojam į kitą miestą — Santiagą del Estero. Reiktų tave palikti, ir 
tau tektų pėsčiam eiti dar ilgą kelią. 

— Aš eičiau dvigubai tiek! — sušuko Marka, — aš eičiau pėsčias, 
nesirūpink tamsta; ar šiaip, ar taip, vis tik nuvyksiu; priimk tamsta mane 
del Dievo, del Dievo nepamesk manęs vieno. 

— Neužmiršk, kad keliauti reiks dvidešimt dienų! 

— Vis tiek, 

— Tai sunki kelionė. 

— Aš visa iškęsiu. 

— Reiks keliauti vienam! 

— Aš nieko nesibijau. By tik motiną suradus. Pasigailėk! 

Viršininkas prikišęs lempą, pažiūrėjo jam veidan. Paskui tarė: 

— Gerai. 

Vaikas pabučiavo jam ranką. 

— Šiąnakt pramiegosi ratuos, — pridūrė viršininkas paeidamas, — 
ryt, keturias išmušus, prikelsiu. Labanakt. 

Keturiomis rytą, žvaigždėms šviečiant, ilga vežimų eilė dideliu 
trukšmu leidos kelionėn. Į kiekvieną vežimą buvo įkinkyta po šešis 
jaučius. Iš šonų ėjo didelis jų skaičius, kad galima būtų įmainomis 
važiuoti. 

Prikeltas ir įsodintas į vežimą ant maišų, berniukas stipriai vėl 
užmigo. Kai nubudo, vežimai stovėjo dykam Iauke, saulė švietė, o 
darbininkai sėdėjo aplink prie veršiuko šlaunies, kepamos ore ant ilgo 
geležinio iešmo, įbesto į žemę šalia didelės, vėjo pučiamos ugnies. 
Pavalgė visi draugėj, snusterėjo ir vėl — kelionėn. Taip tiksliai, lyg 
kareiviai, keliavo jie tolyn. Kasryt penkiomis leisdavos kelionėn, 

devyniomis sustodavo, penkiomis vakaro vėl kelionėn, o dešimtim 
sustodavo nakvynei. Palydovai jojo raiti ir ilgomis lazdomis varinėjo 
jaučius. Berniukas kūrė ugnį mėsai kepti, šėrė galvijus, žibino lempas, 
nešiojo vandens gerti. 

Reginys bėgo prieš jį, kaip per sapną: dideli mažučių juosvų medžių 
miškai; sodžiai iš kelerių išmėtytų namų, raudonais piaustytais 
priešakiais; didžiausi plotai, gal būt, dugnas senai buvusio druskos 
ežero, baltavo, kur tik akys siekė; ir iš visų pusių lyguma, tuštuma, tyla. 
Labai retai pasitaikydavo dvejetas ar trejetas raitininkų, kuriuos sekė 
pulkai palaidų arklių, lėkusių šuoliais, it viesulas. 

Dienos buvo visos vienodos, kaip jūrose: nuobodžios ir ilgos. Bet 
oras buvo gražus. Tik darbininkai, tarytum berniukas būtų tapęs jų 
samdininku, kasdien iš jo daugiau reikalavo, kai kurie net grasydami; 
visi vertė tarnauti sau be pasigailėjimo; versdavo nešti didžiausias pašaro 
naštas; siuntinėjo toli vandens atnešti; 0 jis, visai pavargęs nuo darbo, 
negaudavo nė naktį pasilsėti: ir vežimas labai kratė, ir ratai, medinėmis 
ašimis, garsiai girgždėjo. Be to, pakilo vėjas, ir rausvos tirštos dulkės, 
kurios visur krito, pasiekė vežimo vidų, lindo į drabužius, akis, burną, 
kliudė žiūrėti ir alsuoti ir tai be perstogės nepakenčiamai slėgė. 
Nusibaigęs nuo darbo ir nemigęs, visas apdkriskęs ir dulkėtas, baramas 
ir niekinamas nuo ryto iki vakarui, vargšas vaikinas stigo vitlies kasdien 
daugiau ir būtų visai nusiminęs, jeigu viršininkas nebūtų kartais prataręs 
į jį malonesnio žodžio. Dažnai įlindęs į ratų kampą, nematomas, verkė, 
pridėjęs galvą prie savo ryšelio, kuriame beliko tik dreiskanos. Kasryt 
kėlės silpnesnis ir liūdnesnis. Žiūrėdamas į plotmas ir regėdamas vis tą 
pačią, be krašto, rūsčią lygumą, lyg žemių jūras, sakė pats sau: 
„Šiandien nesulauksiu vakaro, vakaro jau nesulauksiu! Šiandien mirsiu 
kelyje!" O darbas didinos ir šiurkštus elgimasis su juo augo. 

Vieną rytą, nėsant viršininko, del to, kad pasivėlino atnešti vandens, 
vienas darbininkas jam kirto. Nuo to laiko ėmė ir kiti daryti taip pat del 
juoko; liepdami ką, droždavo per galvą ir sakydavo: 

— Te tau, palaidūne! Nešk tai savo motinai! 

Širdis jam plyšdavo iš gailesčio; — apsirgo; tris dienas gulėjo ratuos 
apsiklojęs ir drugio krečiamas. Niekas nėjo jo pažiūrėti, be perdėtinio, 
kursai ateidavo duoti jam gerti ir pačiupinėti pulso. Tada jis laikė save 
visai pražuvusiu ir šaukėsi nusiminime šimtus kartų motinos: 

— Matušėle mano, mieloji mano! Gelbėk mane! Eik manęs patekėtų, 
nes mirštu! Vargše matušėle, jau nebematysiu tavęs daugiau! Vargše 
matušėle, rasi mane mirusį kelyj! 

Ir sudėjęs rankas ant krūtinės meldės. 

Paskui per perdėtinio rūpesnius pagerėjo ir pagijo, bet pasveikus 
atėjo baisiausia kelionės valanda, kurioj reikėjo likti vienam. Daugiau 
nei dvi savaiti buvo kelionėj. Kai atvyko į tą vietą, kur keliai į 
Tukumaną ir Santiagą del Estero skiriasi, perdėtinis pasakė, kad metas 
skirtis. Davė keletą nurodymų apie kelią, pririšo už pečių jo maišelį, kad 
nekliudytų eiti, ir trumpai, lyg bijodamas susigraudinti, atsisveikino. 
Berniukas vos suskubo pabučiuoti jam ranką. Ir kiti darbininkai, kurie 
taip nuožmiai su juo elgės, rodės šiek tiek sujaudinti ir atsitolindami jam 
linkterėjo. Jis mosterėjo ranka atsisveikinimo ženklu, ir stovėdamas 
žiūrėjo į pulką vežimų, kol neišnyko rusvose laukų dulkėse ir paskui 
liūdnas leidos kelionėn. 

Bet vienas dalykas iškart šiek tiek jį suramino. Po tiek dienų kelionės 
per begalinę ir visada vienodą lygumą, jis matė priešaky eilę aukščiausių 
melsvų kalnų, su baltomis viršūnėmis, kurie jam priminė Alpes ir darė 
įspūdžio, lyg jis grįžta savo kraštan. Tai buvo Andai, Amerikos žemės 
kalnynas, ilgiausia kalnų virtynė, kurri tęsias nuo Ugninės Žemės ligi 
arktiko poliaus — Ledinuotųjų jūrų per šimtą dešimt laipsnių platumo. 
Taip pat jį ramino oras, kurs po truputį ėjo šiltyn; tai parėjo nuo to, kad 
eidamas šiaurėn jis artinos į tropikų kraštus. Toli vieni nuo kitų 
rasdavos keletas namų su sankrovėle; tada jis pirkdavos šį tą valgyt. 
Sutikdavo taipgi raitų; kai kada išvysdavo moteriškes su vaikais, 
sėdinčias ant žemės vienoj vietoj, rimtas; jų veidai buvo jam visai 
nepažįstami, juodi, kaip žemė, — akys kreivos, žandų kaulai styrį. Jie 
atsidėję žiūrėdavo į jį ir nulydėdavo akimis, išlengva gręždami galvą lyg 
automatai. Tai buvo indiečiai. 

Pirmą dieną jis ėjo, kol buvo vieko, ir nakvojo po medžiu. Antrą 
dieną ėjo žymiai mažiau ir su mažesniu noru. Batai buvo praplyšę, kojos 
supleišėjo, pilvas silpnas del blogo valgio. Vakarop pradėjo jį imti 
baimė. Buvo girdėjęs Italijoj, kad šiose vietose esą gyvačių: jam 
nusiduodavo, kad girdi jas šiužant, sustodavo, pradėdavo bėgti, 
šiurpuliai jam ėjo per kūną. Kartais jis pradėdavo labai graudintis ir 
beeidamas tylomis verkė. Paskui manė: kiek tai kentėtų jo motina, kad, 
jis turi tokios baimės! Ši mintis jam priduodavo drąsos. 

Paskui, kad nusikračius baimės, primindavo sau daugybę daiktų apie 
ją, jos žodžius, kai važiavo iš Dženovos, kaip ji pasmakrėj taisydavo 
antklodę, kai buvo lovoj, ir kaip, jam esant vaiku, imdavo kartais ant 
rankų sakydama: „Pabūk truputį su manim", ir jis išbūdavo ilgą laiką, 
prikišęs galvą prie jos galvos, paskendęs svajonėse. Į ją kreipdavos dabar 

būdamas vienas: „Ar aš tave kada pamatysiu, matušėle tu manoji? Ar aš 
rasiu -kelionei galą brangioji?" — Ir jis ėjo ir ėjo tarp nepažįstamų 
medžių, tarp plotų, nusodintų cukraus vytimis, per begalines pievas, 
visada matydamas toli priešaky aukštus melsvus kalnus, kurių viršūnės 
giedrą dangų siekė. 

Praėjo keturios penkios dienos — visa savaitė. Jo pajėgos greitai 
pradėjo eiti mažyn, kojos buvo sukruvintos. Galop vieną vakarą, saulei 
besileidžiant, jam pasakė: 

— Tukumanas už penkių mylių iš čia. 

Jis suriko iš džiaugsmo ir pradėjo eiti skubiau, lyg būtų atgavęs 
išsekusias pajėgas. Bet tai buvo trumpas apsigavimas. Staiga visai 
apsilpo ir krito šalyje prie griovio. Tik širdis jam džiaugsmingai plakė. 
Dangus, nubarstytas skaisčiausiomis žvaigždėmis, niekados nesirodė jam 
tiek gražus. Atsigulęs ant žolės, jis žiūrėjo į jas ir svajojo, kad gal tuo 
pačiu metu ir motina į jas žiūrėjo. Ir kalbėjo tyliai: „„Motinėle mano, kur 
tu? Ką tu darai dabar? Ar mąstai apie savo sūnų? Ar mąstai apie savo 
Marką, kurs jau taip arti nuo tavęs?" 

Vargšas Marka, jeigu jis būtų galėjęs regėti, kaip jai dėjos tuo metu, 
būtų ėjęs iš paskutinių spėkų, kad atėjus keletu valandų anksčiau. Ji 
gulėjo apsirgus apatiniam kambary nedideliuos poniškuos namuos, 
kuriuose gyvena Mekinezų šeimyna, labai ją pamylėjusi ir susirūpinus, 
kad ji pagytų. Vargšė moteriškė jau sirguliavo, kai inžinierius Mekinezas 
staiga turėjo išvažiuoti iš Buenos Aireso, ir nė kiek nepasveiko nuo gero 
oro Karduvoj. Bet paskui, negaudama atsakymo savo laiškams nei iš 
vyro, nei iš giminiečio, nujausdama kaž kokią didelę nelaimę 
besiartinant, gyvendama nuolat baimėj ir nežinodama, ar važiuoti namo, 
ar likti, ir laukdama kasdien nelaimingų žinių, ji labai pablogo. Galop 
apsireiškė labai sunki liga. Penkiolika dienų nesikėlė iš lovos. Norint 
gelbėti jos gyvybė, reikėjo daryti jai operacija. Ir kaip tik tuo metu, kai 
Marka šaukės jos, prie ligonies buvo šeimininkas su šeimininke, 
įkalbinėdamu jai labai meiliai, kad leistųsi daryti operaciją, 0 ji 
verkdama spyrės. Jau prieš savaitę buvo pakviestas iš Tukumano geras 
daktaras, bet be reikalo. 

— Ne, ponuliai, — kalbėdavo ji, — neverta; nebėr vieko ištūrėti, 
mirčiau beoperuojama. Geriau leiskit man taip numirti. Man jau 
neberūpi gyvenimas. Viskas jau baigta. Geriau mirti pirma, nei 
sužinosiu, kas atatiko mano šeimyną. 

Šeimininkai prieštaravo, sakė, kad nenustotų drąsos, kad gausianti 
atsakymą į laiškus, kuriuos nesenai buvo stačiai išsiuntusi Dženovon, 

kad leistųsi operuoti bent del vaikų. Bet vaikų priminimas tik didino jos 
baimę, kurią jautė senai. Girdėdama šiuos žodžius, pradėdavo verkti: 

— Vaikučiai mano, vaikeliai, — sušukdavo, sunerdama rankas, — 
gal jau nebėr jūsų! Geriau ir man numirti. Ačiū jums, ponuliai, širdingai 
ačiū. Bet geriau mirti. Vis tiek nepagyčiau po operacijos, tikrai žinau. 
Ačiū tamstoms už tiek rūpesčių. Be reikalo užporyt grįžta daktaras. 
Noriu mirti. Toks likimas, kad čia mirčiau. Esmi pasiruošusi. 


Ponai tada vėl imdavo raminti ją ir kartoti: 
— Ne, nekalbėk taip, — imdavo už rankos ir įprašinėdavo. 


Bet ji tada pavargusi užmerkdavo akis ir užmigdavo. Šeimininkai 
likdavo šiek tiek tenai, su pasigailėjimu žiūrėdami į šitą nuostabią 
motiną, kuri, norėdama gelbėti savo šeimyną, atėjo mirti už septynių 
šimtų mylių nuo tėvynės, tiek iškentėjusi vargšė moteriškė, taip dora, 
taip gera, taip nelaiminga. 

Ant rytojaus anksti su ryšeliu už pečių, palinkęs ir raišuodamas, bet 
linksmas įėjo Marka į Tukumano miestą, į vieną jauniausių ir 
turtingiausių Argentinos miestų. Jam susidavė, kad vėl pamatė Karduvą, 
Rosarijų ir Buenos Airesą: buvo tos pačios begalinės gatvės, tie patys 
žemučiai balti namai; bet visur buvo matyt nauji gražūs augalai, kvepiąs 
oras, nuostabi šviesa, skaistus gilus dangus, kokio niekados nebuvo 
matęs nė Italijoj. Eidamas gatvėmis jautė tą patį sujudimą kaip Buenos 
Airese; jis žiūrėjo į visų namų langus ir vartus; žiūrėjo į visas moteriškes, 
kurios ėjo, baimingai tikėdamasis sutiksiąs motiną; būtų norėjęs klausti 
visų, bet nedrįso kreiptis nė į vieną. Visi iš namų durų gręžęs pažiūrėt į 
šitą vargšą berniuką, apdriskusį ir apdulkėjusį, kurs rodės einąs iš toli. O 
jis ieško tarp Žmonių, kurs būtų tinkamesnis, kad jam galima būtų duoti 
savo baimingąjį klausimą. Jo akys staiga sustojo prie krautuvės, kurios 
iškaboj buvo išrašyta itališka pavardė. Viduj buvo vienas vyras su 
akiniais ir dvi moteri. Marka tyliai priėjo prie durų ir įsidrąsinęs 
paklausė: 

— Be negalėtum tamsta pasakyti man, kur gyvena Mekinzeo 
šeimyna? ' 

— Inžinieriaus Mekinezo? — paklausė krautuvininkas. 

— Inžinieriaus Mekinezo, — atsakė berniukas silpnu balsu. 

— Mekinezo šeimynos, — tarė krautuvininkas, — nėra Tukumane. 

Į tuos žodžius atsiliepė didžiausio skausmo riksmas, lyg žmogaus 
galvon daužto. 

Krautuvininkas ir moteriškės atsistojo, atbėgo keletas kaimynų. 

— Kas tau, vaike? — paklausė krautuvininkas, vesdamas jį 
sankrovon ir sodindamas; — nėr čia ko nusimena, kurio velnio! 
Mekinezai čia kad ir negyvena, bet netoli, už kelių valandų kelio nuo 
Tukumano! 

— Kur? kur? — sušuko Marka pašokdamas lyg atgaivintas. 

— Už kokių penkiolikos mylių iš čia, — tęsė žmogus, — paupy prie 
Saladiljos, kur stato didelę cukraus dirbtuvę. Ten tarp krūvos namų ir | 
Mekinezų namai; visi juos žino, ir tu nueisi tenai per kelias valandas. 

— Prieš kokį mėnesį aš ten buvau, — tarė berniukas, kurs buvo 
atbėgęs, išgirdęs riksmą. 

Marka pažiūrėjo į jį didelėmis akimis ir pabalęs greitai paklausė: 

— Matei, sveikas, ponų Mekinezų tarnaitę italę? 

— Dženovietę? Mačiau. 

Marka sušniuko verksmu ir juoku. 

Paskui ūmai pasiryžęs: 

— Kur reikia eiti? greitai, kur kelias? tuoj einu, parodykit man 
kelią. 

— Gi bus visos dienos kelionė, — kartu visi jam tarė, — tu priilsęs, 
turi pasilsėti, ryt nueisi, 

— Negalima! Negalima! — atsakė vaikas. — Pasakykit man kelią, 
negaliu laukti nė valandėlės, tuoj einu, kad ir numirčiau pakeliui! 

Pamatę, kad jis neperkalbamas, daugiau nebesipriešino. 

— Tegu Dievas tave lydi! — pasakė jam. — Žiūrėk kelio mišku 
eidamas! Laimingos kelionės! 

Vienas žmogus jį išlydėjo iš miesto, parodė kelią, davė kelius 
patarimus ir atsistojęs žiūrėjo, kaip jis nuėjo. Praėjus kelioms minutėms, 
vaikas išnyko, šlubuodamas, su ryšeliu už pečių, tarp medžių, kurie 
stovėjo šalia kelio. 

Šioji naktis baisi buvo vargšei ligonei. Skausmas buvo tiek didelis, 
kad negalėjo sulaikyti rėksmo, ir net buvo pradėjusi kliedėt. Moteriškės, 
kurios ją slaugė, nežinojo, kas bedaryti. Šeimininkė laikas nuo laiko 
atbėgdavo išsigandusi. Visus ėmė baimė, kad jeigu ir sutiktų daryti 
operaciją, daktaras, kurs turėjo atvykti ryt rytą, gal ateiti pervėlai. Kada 
nekliedėjo, buvo matyt, kad jos didžiausieji sopuliai buvo ne kūno, bet 
dvasios, del tolimos šeimynos. Išblyškusi, apsilpusi, atsimainiusi veidu, 
ji, raudama sau plaukus, nusiminusi šaukė: 

— Dieve mano, Dieve! Mirti taip toli, mirti nepasimačius su jais! 
Vargšai mano vaikeliai liks be motinos, mano mažutėliai! Mano Marka 
taip mažas, taip prakilnus, taip geras ir meilus! Jūs nežinot, koks tai 

vaikas buvo! Jeigu ponia žinotum! Aš negalėjau atatraukti jo nuo kaklo, 
kai važiavau; verkė taip graudžiai, kad gaila buvo žiūrėti; rodės numanė, 
jog nebematys daugiau savo motinos. Vargšas Marka; vargšas mano 
vaikelis! Tariau širdis man plyš! Tai kad būčiau mirusi tada, kai sakė 
man sudie, mirusi staiga! Be motinos, nabagėlis, kaip mane mylėjo, kiek 
aš jam reikalinga buvau, — be motinos, varguos paskendęs turės eiti 
elgetautų jis, Marka! Mano Marka išalkęs išties ranką! Dieve, mano 
Dieve! Ne! Nenoriu mirti! Daktarą! Pakviesti jį tuoj! Tegu ateina, tegu 
mane piausto, tegu plėšo man krūtinę, tevaro mane iš galvos, bet tegu 
išgelbsti man gyvybę! Noriu pasveikti, noriu gyventi, važiuoti, bėgti, ryt, 
tuoj! Daktaro! Gelbėkit! Gelbėkit! 


Moteriškės imdavo jos rankas, glostydavo melsdamos, po truputį 
atgaivindavo, kalbėdavo jai apie Dievą ir viltį. Tada ji įpuldavo mirtinan 
nusiminiman, verkdavo rankomis įsikabinus į žilus plaukus, raudodavo, 
kaip vaikas, ilgai nusiskųsdama, šnibždėdama laikas nuo laiko: 

— Ak tu mano Dženova! Mano nameliai! Viską šios jūros! ... 
Marka tu mano, vaikeli mano! Kur tu būsi dabar, nabagėli! 

Buvo naktovidas; jos vargšas Marka, ilgą laiką išsėdėjęs šalip kelio, 
išsipliekęs iš vieko, ėjo per gąsčią didelių medžių girią, tarp augmenų 
stebuklų didžiausiais kamienais, kurie panašūs buvo į bažnyčios stulpus. 
Jų didžiausios viršūnės nuostabiame aukštume pynės tarp savęs, 
mėnesienos nušviestos. Neaiškiai šioje tamsoje jis matė mirijadas 
įvairaus pavidalo kamienų — stačių, gulsčių, iškrypusių, susidūrusių su 
kits kitu, lyg būtų grūmoją arba kovoją; kai kurie išvirtę ant žemės. lyg 
staiga griuvę bokštai, apžėlę aplink taip, kad rodėsi, jog įnirtusi žolių 
minia kovoja del kiekvieno žemės plaštako; kiti medžiai didelėmis 
krūvomis stati susispaudę, lyg milžiniškų digų ryšys, kurios galūnėmis 
siekė debesų; puikiausia didenybė, nuostabi, milžiniškų formų betvarkė 
— reginys be galo didis, kurio jis niekados nebuvo matęs augalų 
gamtoje, 

Kartais jis labai labai nustebdavo. Bet tuoj jo dvasia sukildavo, 
priminus motiną. Jis buvo visai priilsęs, iš kojų tryško kraujas, buvo 
vienas šioje gąsčioje girioj, kurioje, tik ilgas varsnas praėjęs, tematydavai 
nedideles žmonių trobas, kurios po šiais medžiais atrodė skruzdėlynais, 
ir kai kur užmigusį pakelėje taurą. Buvo priilsęs, bet nejautė nuovargio; 
buvo vienas, bet nejautė baimės. Miško didybė žadino jo dvasią; 
motinos artumas davė jam vyro pajėgų ir drąsos; atsimindamas jūras, 
baimę, vargą, kuriuos kentė ir įveikė, geležinę ištvermę, jis pasididžiuo- 


110 


damas kėlė galvą; jo kilnus dženoviečio kraujas bėgo į širdį puikybės ir 
drąsos viltimi. 

Ir jam atatiko naujas keistas dalykas: iki šiol jam buvo vaidentuvėj 
motinos paveikslas šiek tiek išblyškęs per šiuos dvejus persiskyrimo 
metus; bet dabar jis vėl ėmė aiškėti; jis aiškiai matė visą jos veidą kaip 
jau senai nebebuvo matęs; matė ją arti, apšviestą, gyvą; matė mažiausią 
lūpų ir akių krustelėjimą, visą jos būdą, visus gestus, visus jos minčių 
šešėlius; varomas šių atsiminimų, jis skubino eiti; ir naujas jausmas, 
neapsakomas meilumas taip ir augo širdyje ir spaudė iš akių ramias 
džiaugsmo ašaras; eidamas tamsoje tolyn, jis kalbėjo į motiną, tarė jai 
žodžius, kuriuos netrukus jai ausin tylomis būtų sakęs: 

— Aš čia, matušėle mano, štai aš, daugiau jau tavęs nebapleisiu; 
kartu grįšime namo, laive visada būsiu prie tavęs arti ir niekas negalės 
atitraukti manęs nuo tavęs niekados, kol būsi gyva. 

Jis ir nepastebėjo, kad už milžinų medžių viršūnių nyko sidabrinė 
mėnesiena brėkštančioje aušros šviesoj. 

Aštuoniomis ryto daktaras iš Tukumano, argentinietis jaunikaitis, 
buvo jau prie ligonies ir kartu su savo padėjėju bandė paskutinį kartą 
įkalbėti, kad leistųsi operuoti; su juo drauge karštai įprašinėjo inžinierius 
Mekinezas su žmona. Bet niekas negelbėjo. Moteriškė, jausdamasi 
nusilpus, jau nebetikėjo operacija; ji buvo tikra, kad mirs arba 
beoperuojama, arba keliomis valandomis vėliau, iškentusi be reikalo 
didesnį sopulį, nei kurį reiktų jausti bemirštant savaime. Gydytojas 
stengėsi įtikrinti ją: 

— Operacija juk nepavojinga, pagyjimas tikras, tik reikia trupučio 
drąsos! Ir vėl — mirties neišvengsi, jei tamsta atsisakysi! 

— Bet tai buvo vėjui mesti žodžiai. 

— Ne, — sakė ji silpnu balsu, — aš turiu drąsos mirti, bet neturiu 
kentėti be reikalo. Ačiū, ponas daktare. Taip jau man lemta. Leiskit 
man ramiai mirti. 

Nustojęs vilties, gydytojas nutilo. Niekas nebekalbino. Tada 
moteriškė, atsigręžusi į šeimininkę, mirštančiu balsu pasisakė paskutinį 
prašymą: 

— Mieloji, geroji poniute, — sunkiai ištarė verkdama, — išsiųsk 
tamsta mano pinigus ir rūbus mano šeimynai ... per poną konsulą. 
Tikra esu, kad jie visi gyvi. Taip man sako širdis mirties valandoj. 
Padarysi man tamsta malonę, nurašyk ... kad aš visada apie juos 
mąsčiau, kad visada dirbau jiems... mano sūneliams... kad 
vienintelis mano skausmas buvo — nebematyti jų... bet kad aš mirštu 

ramiai . . . drąsiai . ..laimindama juos; ir kad prašau vyrą . . . ir vyresnįjį 
sūnų neapleisti .. . mažojo, mano nabagėlio Markos . . . kurį nešiojau 
širdy iki šiai paskutinei valandai... — Staiga įsikarštinus suriko 
sunerdama rankas: — Marka, vaikeli tu mano! Balandėli mano! .,. 

Bet kreipdama pilnas ašarų akis į šeimininkę, pamatė, kad jos 
nebėra: slapta ji buvo išvadinta. Ieškojo akimis šeimininko, bet ir jis 
buvo išėjęs. Teliko tik dvi slaugytojos ir asistentas. Gretimais kambary 
girdėjosi skuboti žingsniai, greita kalba pusbalsiai ir sutūrėtas riksmas. 
Ligonė nukreipė akis į duris belaukdama. Praėjus keletui minučių, ji 
pamatė įeinantį daktarą su nepaprastu veidu; paskui šeimininką su 
šeimininke taipgi su atsimainiusiais veidais. Visi trys ypatingai į ją 
žiūrėjo ir tylomis apsimainė keletu žodžių. Jai susidėjo, kad daktaras 
sakė šeimininkei: „Geriau tuoj." Ligonė negalėjo suprasti. 

— Juze, — tarė jai šeimininkė, drebančiu balsu, — aš turiu tamstai 
pasakyti linksmą žinią. Prisiruošk išgirsti linksmą žinią. 

Moteriškė pažiūrėjo akylai į ją. 

— Žinią, — tęsė ponia vis labiau nerimasčiuodama, — kuri tamstai 
suteiks didelį džiaugsmą. 

Ligonė išplėtė akis. 

— Prisiruošk, — kalbėjo ponia, — išvysti tą, ką labai myli. 

Moteriškė staiga pakėlė galvą ir pradėjo žiūrėti tai į šeimininkę, tai į 
duris, su žibančiomis akimis. 

—... Tą, kas, — pridūrė ponia, — atvažiavo tik dabar... iš 
nesiviltųjų. 

— Kas? — suriko moteriškė užkimusiu keistu balsu, lyg persigandusi. 

Kitam akimirksny ji garsiai suriko, besikeldama iš lovos ir sėdėdama 
be judėjimo, su išplėstomis akimis, suspaudusi galvą rankomis, žiūrėjo 
lyg į kokį nežmogišką apsireiškimą. 

Marka, apdriskęs ir apdulkėjęs, stovėjo duryse, sulaikytas daktaro už 
rankos. 

Moteriškė triskart sušuko: 

— Dieve, Dieve, Dieve tu mano! 

Marka metės pirmyn, ji ištiesė sulysusias rankas ir, spausdama prie 
krūtinės, kaip tigrė, savo kūdikį, pradėjo juoktis ir verkti be ašarų ir 
uždususi krito ant pagalvių. 

Bet tuoj atsigriebė ir šaukė nesavo balsu iš džiaugsmo, be skaičiaus 
bučiuodama jam galvą: 

— Kaip tu čia? Kodel? Tai tu? Kaip išaugai! Kas čia tave atlydėjo? Tu 
vienas? Tu sveikas? Tai tu, Markai! Tai ne sapnas! Dievuliau tu mano! 

Tark man žodelį! — Paskui atsimainiusiu balsu staiga: — Ne, palauk! 
Nekalbėk! — Ir greitai besikreipdama į daktarą: — Tuoj, greit, daktare. 
Noriu pasveikti. Esmi pasiryžus. Negaišk nė valandėlės. Išveskite 
Marką, kad nieko neišgirstų. Sūneli mano, tai menkniekis. Paskui man 
išpasakosi. Dar kartą pabučiuok. Eik! Aš jau prisiruošus, daktare. 

Marką išvedė iš kambario. Šeimininkai ir tarnaitės skubiai išėjo; 
beliko chirurgas ir jo padėjėjas, kurie užsidarė duris. 

Ponas Mekinezas bandė nuvesti Marką į tolimesnį kambarį, bet tai 
buvo negalimas daiktas. Rodės berniukas prikaltas prie grindų. 

— Kas čia yr? — klausė jis. — Kas yra mano motinai? Ką jai daro? 

Tada ponas Mekinezas iš palengvo, besistengdamas išvesti jį toliau: 

— Štai, klausyk. Aš tau tuoj pasakysiu. Tavo motina serga; jai reikia 
padaryti nedidelė operacija; aš tau išaiškinsiu viską, eikš su manim. 

— Ne, — tarė berniukas sustodamas, — aš noriu likti čia. Išaiškink 
man tamsta čia. 

Inžinierius užvertė jį žodžiais, besistengdamas išvesti; berniukas 
pradėjo išgąsčiuoti ir drebėti, 

Staiga garsus riksmas, lyg mirtinai sužeisto žmogaus, sužvagėjo per 
visus namus. 

Vaikinas atsiliepė kitu išgąsčio riksmu: 

— Mano motina mirė! 

Daktaras pasirodė duryse ir pasakė: 

— Tavo motina išgelbėta. 

Berniukas pažiūrėjo į jį trumpai ir puolė jam verkdamas į kojas: 

— Ačiū, daktare! 2 

Bet gydytojas pakėlė jį ženklu, tardamas: 

— Kelkis! ... Tai tu, drąsus vaike, išgelbėjai savo motiną. 


(E. de Amičis, Motinos Beieškant, iš italų kalbos vertė A. Voldemaras. 
„Švyturio“ Bendrovės leidinys. Kaunas, 1922, Vilnius. Reylenderio ir sūnaus 
spaustuvė Tilžėje. 44 psl.) 

GYVENIMAS TIESAI IR ŠVIESAI 
(A.a. prof. Kazimieras Būga) 


Mokslininkas dažniausiai neturi biografijos, tariant įvairių atmainų 
savo gyvenime. Jo gyvenimas dabarnykščiu metu eina pramintu taku: 
mokslo metai arba ruošos laikas, ir mokslo darbo metas. Kas kita 
mokslininko vidujinis gyvenimas. Kiekviena didelė idėja, kiekvienas 
naujas suradimas turi savo labai plačiai išsišakojusią istoriją. Jeigu 
pasauly nėra nieko gražesnio ir galingesnio už idėjas, nieks negali būti 
įdomesnio už jų atsiradimo ir išsivystymo vaizdą. Vien šiuomi teesti 
įdomus mokslininkų gyvenimas. 

Mūsų be laiko užgesęs, vos tik amžiaus pilnumą pasiekęs mokslinin- 
kas Kazimieras Būga neturi irgi įvairios paviršutiniais įvykiais 
biografijos. Jo gyvenimas tipingas mūsų eilinio inteligento vargų kelias. 
Gimęs 1879 metais Pažiegės viensėdy, Dusetų par. Ežerėnų apskrity. 
kaipo vyresnysis sūnus pasiturinčiam ūkininkui Kazimierui Būgai, 
būsimas kalbininkas augo įprastose kaimo aplinkybėse. Sulaukęs metų, 
kada vaikai lanko pradžių mokyklą, jis irgi pradėjo ją eiti. Kas čia buvo 
neįprasta, tai ankstyvas išvažiavimas Petrapilin. kur jis turėjo giminių, 
mokslui eiti. Atvykęs tenai jis įstojo dviklasėn Sestšekcevičiaus 
mokyklon, kuri laikoma buvo prie šv. Stanislovo bažnyčios ir savo 
programu atatiko apskričių mokykloms, tariant skaitėsi žemesnioji 
mokykla. Baigęs ją jaunas mokinys įstojo progimnazijon prie šv. 
Katrynos bažnyčios. Šios mokyklos liudymo jau užtenka įstoti 
seminarijon. Juk tuomet lietuvis ūkininkas tam tik leisdavo savo sūnų į 
mokslus, kad susilauktų iš jo kunigo. Taigi ir mūsų Būgos neaplenkė šis 
likimas, ir jis įstojo seminarijon. Kad ir neturėjo pašaukimo kunigystei 
— vienintelis jo pašaukimas, anksti apsireiškęs, buvo kalbų tyrinėjimas 
— vis delto seminarijoje jautėsi jis neblogiausiai. Kas žino, ar negeriau 
būtų buvę jo moksliškajam išsvystymui baigti seminariją. išeiti 
akademiją ir patapti jos profesorium. Būdui sustiprinti šios mokyklos 

kaip tik daugiausia gali patarnauti, o kalbai tyrinėti kliūčių ne tik 
nesusidaro, bet duoda gerą prisiruošimą. 

Bet jo nelaimei neilgai Būga išbuvo seminarijoje. Jau tenai bebūnant 
jam parūpo lietuviški raštai, kurių pas jį surado seminarijos rektorius 
Erdmanas, kurs kilęs buvo iš Lietuvos, taigi lietuvių naujosios dvasios 
nekentė. Lietuvių kalbai paniekinti visų akyse, rektorius Erdmanas 
balsiai paskaitęs keletą sakinių iš rastosios knygelės, baisiai kraipydamąs 
žodžius, ir klausė Būgos kleriko, ar jis ką suprantąs. Išgirdęs atsakymą, 
kad nesupranta, sentetingai išvertė rektorius: „widzicie jacy litwini 
durni, sami nerozumieją, co piszą“. 

Nežinau, ar nemėgiamieji kun. rektoriaus lietuvių raštai, ar kas kita 
privertė Būgą atsisveikinti su seminarija, bet toliau antrojo kurso jam 
nepasisekė ten išbūti. Išeiti iš seminarijos reikdavo visada nustoti tėvų 
pašalpos, be kurios retai kam pasiseka eiti toliau mokslas. Taigi ir Būgai 
teko ieškoti sau duonos pačiam, kai persiskyrė su seminarija. Jam 
pasisekė gauti Mykalojaus Fizikos Observatorijoj skaitliuotojo vietą, 
tariant jo darbas buvo kontroliuoti žinias, kurios suteikiamos iš vietų. 
Visas darbas buvo sudėlioti kiaurai ir išilgai skaitmenų eilės. Darbas, 
kad ir nesunkus, bet labai vienodas, taigi ir nuobodus. 

Dirbti tekdavo nuo ryto 9 val. iki dienos 4-tai, o norint padidinti 
gaunamąją gana menką algą, reikdavo to paties darbo imtis kartais 
namo, kurs, kaipo vakarinis darbas skyrium buvo apmokamas. Tokioms 
aplinkybėms susidėjus negalima buvo svajoti eiti tolimesnius mokslus. 
Negalėdamas jų eiti, Būga pradėjo naudoti laisvas valandas tam, kas jam 
labiau rūpėjo: pats vienas jis pramoko latviškai, ir parsisiųsdindamas iš 
Rygos žurnalą „Austrums“ atsidėjęs jį skaitydavo. Iš kitos pusės jis dar 
uoliau užsiėmė lietuvyste. Prasidėjo Petrapily lietuviškas teatras. Keletą 
kart per metus būdavo „lietuviškas vakaras“, tariant spektaklis su 
šokiais vaidinimui pasibaigus. Neturėdamas scenai gabumų jis tenkinosi 
sufliorio darbu. Laiko tekdavo nemaža jam padėti, nes reikė lankyti 
visas repeticijas. Iš tikrųjų Būga šiems vakarams būdavo svarbesniu 
darbininku, negu suflioriu. Jis greitu pasirodė geriau mokąs lietuvių 
kalbos, negu kiti. Taigi jam greitai teko taisyti kalbą ir artistų ir dar 
daugiau veikalų. Stingant repertuare veikalų, jis kartais prisidėdavo net 
prie jų vertimo. Neatsisakydavo ir nuo dar paprastesnio darbo. Tuo 
metu, kada buvo uždrausta spauda, reikdavo cenzūron pristatyti visą 
veikalą nespausdintą, o perrašytą ranka ir dar dviejuose ekzemplio- 
riuose. Būga gražiai ir ryškiai rašydavo ir, rodosi, ne vienas veikalas 
teko jam perrašyti. 

Jeigu teatras davė daug juodo darbo, tai, antra vertus, jis atvėrė jam 
naują kelią. Per vieną lietuvių vakarą jis pasipažino su p. Volteriais, 
kurių buvo pakviestas lankytis į jų namus. Tas buvo pradžioje 1901 m. 
Nurodau net metus, nes tai buvo svarbus jo gyvenime įvykis. Volterių 
namai tada buvo lietuvystės centras Petrapily. Prof. Volteris gaudavo 
visus lietuviškus raštus, pas jį ateidavo žymesnieji lietuviai: Jaunius, 
Maironis ir kiti. Iš kitos pusės, prof. Volteris, per Mokslų Akademiją ir 
universitetą, buvo moksliškojo judėjimo vidury. 

Vienas pirmųjų pastebėjo prof. Volteris, kad iš Būgos gali išeiti 
gabus kalbininkas. Neilgai trukus teko Būgai pažinti ir savo gal 
vienintelį mokytoją, kurį jam teko turėti savo gyvenime — profesorių 
Kazimierą Jaunių. Šis genialus kalbininkas buvo jau gyvenimo 
sulaužytas, nes mokslui buvo jau miręs. Bekvėpuodamas vienu mokslu ir 
jam vienam atiduodamas visą savo laiką Jaunius negalėjo priversti savęs 
ką nors parašyti. Neskelbdamas visiems per raštus savo idėjų, kurios vis 
ėjo gilyn ir platyn, Jaunius betgi norėjo jas kam nors išpasakoti. Todėl 
kai Būga jį pažino, Jaunius leido jam lankytis pas save, ir kiauras dienas 
su juo praleisdavo, aiškindamas jam savo idėjas ir įvesdamas tuo būdu 
jauną Būgą iškart į „media res". Kad ir daug šiuose aiškinimuose turėjo 
likti Būgai nesuprantama, bet jo nušvitęs veidas ir žibančios akys rodė 
Jauniui, kad jis rado ištikimiausią mokinį ir giminę sielą. To del jį vieną 
teprisileisdavo didysis kalbininkas prie savęs. Žinoma, pasikalbėjimai su 
Jaunium, versdavo Būgą apsipažinti su kalbotyra, kad ir nesistematin- 
gai. Gal nė pats Būga nepajuto, kada jis patapo moksliškai pasiruošusiu 
kalbininku. 

Pastebėjęs Būgos artumą Jauniui, prof. Volteris sugalvojo labai 
naudingą darbą: padaryti jį apmokamą Jauniui skeretorių, kurs surašytų 
ką tik galės iš savo mokytojo. Algą už tai jam turėjo mokėti Mokslų 
Akademija. Išdėstęs šį sumanymą akademikui Šachmatovui, žmogui 
didelio mokslo ir didelės širdies, rado tam gyvą pritarimą. Būdamas 
Akademijoje rusų literatūros bei kalbos skyriaus pirmininkas, Šachmat- 
ovas įvykdė šį prof. Volterio pasiūlymą. Tuo būdu Būga tapo Jauniaus 
sekretorium, ir daug dalykų iš jo surašė. 

Mes šiek tiek aplenkėm ankstyvesnius jo gyvennimo įvykius, kurie 
buvo be galo didelės svarbos jo gyvenime. Dvasiškių Akademijoj vienu 
metu atsirado profesoriais kun. Dambrauskas ir Būčys, vienas perkeltas 
iš Kauno, kitas tik ką atvykęs iš Friburgo, kur baigė mokslus. Juodu 
sumanė gauti Būgai stipendiją, kad galėtų atsisakęs vietos laikyti 
kvotimus iš viso gimnazijos kurso ir įstoti universitetan. Sumanymas 

tapo įvykdytas. Kadangi šiuodu kunigu elgėsi grynai evangeliškai, 
tariant niekam neskelbdami savo gerų darbų, tai sunku žinoti tos 
stipendijos istorija. Būga gi niekam nepasakodavo apie geradėjistes jam 
padarytas, jausdamas gal, kad geriausias būdas už jas atsiteisti — tai 
atsilyginti už jas bendrajai motinai — tėvynei. 

Be to dar, prof. Dambrauskas pats dar mokino Būgą kai kurių 
reikalingų egzaminams dalykų. Ruoštis Būgai iš gimnazijos kurso buvo 
nelengva, nes buvo didelė pagunda numylėtoji kalbotyra, kuri it skaisti 
dievaitė užtemdydavo matematiką ir kitus tolygius dalykus. Vis delto 
geriems žmonėms padedant Būgai pasisekė gauti atestatas gimnazijos 
baigimo 1905 m. pavasarį. Dabar kelias buvo status, tik jauno studento 
padėtis ne visai jam buvo aiški. Jis ėjo universitetan studijuoti kalbotyrą, 
bet tą dalyką išmanė neblogiau už kitą profesorių. Tai ko gi jam ten 
mokytis? Juo mažiau jautėsi studentu atėjęs universitetan Būga, kad kiti 
mokslai jo netraukė. Jam ne tik nerūpėjo kitų fakultetų mokslai, bet ir 
savo fakulteto kiti mokslai, jeigu jie ne visai artimi kalbininkystei. Būga 
visą savo gyvenimą varys moksle ne plačią, bet gilią vagą. 

Dargi net visai mokslas apie kalbą jam nerūpi: jo neįdomauja kalbos 
psichologija, nerūpi jam sintaksė, sematika. Jis testudijuoja kalbą grynai 
morfologijos žvilgsniu, bet čia knisasi kaip koks paleontologas į 
giliausius sluogsnius kalbose, ieškodamas atskiro žodžio senybiškosios 
išvaizdos. Jau jo mokytojas Jaunius buvo prisikasęs prie sluogsnio, ar — 
jam bent rodėsi — du atskiru medžiu rodo bendras jiems šaknis — 
indoeuropiečių kalbos ir semitiškosios. Nemokėdamas nė vienos semitų 
kalbos, Būga negalėjo taip giliai raustis šaknyse, bet indoeuropiečių 
kalbose visur kur galėjo į jas gilinosi. 

Universitete Būga rado didelį kalbininką kurį ir pirmiau pažino 
asmeniniiai, prof. Bodueną de Kurteną. Boduenas negalėjo paveikti į 
mūsų jau susidėjusį kalbininką, nes jis prokalbe pats nelabai tikėdavo 
vadindamas ją prasimanymu. Vėliau Petrapilio universitetan pakviestas 
buvo profesoriauti didelis kalbininkas akademikas Šachmatovas, bet, 
rodosi, net jo lekcijų Būga neklausė, nors iš jo galėjo labai daug ko 
pramokti. Jis dar nebuvo padaręs tos išvados, prie kurios vėliau priėjo, 
kad mokslui galo nėra, kad jo ipotezė virsta dažnai, kaip kortų nameliai. 

Taigi turime pripažinti, kad universitetas nedavė Būgai to, ką galėjo 
duoti. Užuot besimokinęs, jis jau pradėjo moksliškai dirbti, rašydamas 
tyrinėjimus. Prie to gal prisidėjo įvykusi jam bestudentaujant 1908 m. jo 
mokytojo Jauniaus mirtis. Norėdamas parodyti mokslo pasauliui savo 
mokytoją, jis rašo „Aistiškąsias studijas", kur turėjo išdėstyti Jauniaus 

teorijas. Dar nebaigęs universiteto jis atspausdina visai nemažą knygą, 
kuri turėjo užimti eilę metų nuolatinio darbo. Vos skubo išleisti šią 
knygą pasaulin, Būga pajuto, kad jo pažiūros pasikeitė. Tada jis viešai 
šios knygos minčių išsižadėjo, pripažindamas jas klaidingomis. 

Šis mirusiojo mokytojo idėjų pasmerkimas, kai jis jau nebegalės jų 
ginti, sukėlė nejaukumo ne viename mokslininke. Bet, antra vertus, 
neturime pamiršti, kad taip darė Būga iš gilaus įsitikinimo ir didelio 
tiesos pamilimo. Juk didelės reikia moralės drąsos prisipažinti viešai 
savo klaidas. Kas jos turi, turi tikrąją mokslininko dvasią. 

Beužsiimdamas savitais tyrinėjimais, Būga visai nesiskubino baigti 
universiteto mokslų. Nors jis gerai žinojo, kad baigęs jis bus paliktas 
ruoštis į profesorius, tariant atidėliodamas baigimą, jis gadina savo 
akademiškąją karjerą, vis delto jis nesiskubino. Reikėjo draugams jis 
spirti, kad pats negadintų savo reikalų. Tas gražiausiai rodo, kiek mūsų 
mokslininkas buvo suinteresuotas mokslo reikaluose. Baigti universitetą, 
įgyti mokslo laipsnį, tapti profesorium ir galop akademiku — tai 
įprastos kiekvienam būsimam mokslininkui svajonės. Vienas Būga buvo 
joms visai svetimas. 

Vis delto galų gaie jis buvo priverstas atlikti įkyrų jam darbą — 
baigti universitetą. Tuoj, žinoma, jis buvo paliktas prie universiteto 
ruoštis į profesorius. Naujas jam nemalonumas ruoštis prie magistro 
egzaminų. Kam čia visas šis darbas, jeigu galima ir be jo moksliškai tirti 
toliau lietuvių kalbą. Pagunda padidėjo, kai pats didžiausias mūsų 
kalbos žinovas Jonas Jablonskis atsisakė del nesveikatos toliau 
redaguoti Juškos Žodyną, kurį spausdino Mokslų Akademija Petrapily. 
Vėl to paties Volterio su Šachmatovu sumanymu šis darbas buvo 
pavestas Būgai. Tuo būdu jis buvo priverstas užsiiminėti lietuvių kalbos 
žodynu. Pamėgimas lingvistiškosios paleontologijos atitraukdavo jį nuo 
šio darbo, nors jo reikalą matė ir pats ir draugų buvo spiriamas jau senai 
imtis žodyną ruošti. 

Pasiėmęs žodyno darbą ir rašydamas be to mokslo straipsnių eiles 
žurnalams, Būga nesiskubino su magistro egzaminais, kuriuos baigė jau 
didžiojo karo metu, būtent 1916 m. Tada kaip tik kilo klausimas 
Petrapilio evakuavimo, kad palengvinus miesto maistu aprūpinimą. 
Antra vertus, karas parodė, kiek klaidinga buvo nuolatinė rusų valdžios 
politika persekioti universitetus, ir kilus klausimui išsiųsti dalį Petrapilio 
universiteto, Permės miestas, senai besirūpinęs gauti universitetą, 
pasiskubino pasiūlyti, kad įtaisys pas save išsiunčiamąją Petrapilio 
universiteto dalį. 

Tuo metu Būga buvo tik ką iširašęs į privati docentus. Jis gavo 
pasiūlymą užimti lyginamojo kait., mokslo katedrą Permėje, kur jis 
išvažiavo 1916 m. rudenį. Neilgai tegalėjo tenai ramiai dirbti. Atėjo 
vidujinio rusų karo sunkūs laikai. Permė tapo netikėtai fronto linija. 
Teko tada mūsų kalbininkui galvoti ne apie mokslą, bet kaip gyvybę 
išgelbėjus. Vis delto ir šiais tragingais laikais jis nenustojo rūpintis 
žodyno reikalais. Iki šiam laikui turėjo jis daug jau surinkęs medžiagos, 
kuri buvo surašyta ant atskirų kortelių. Visos jos tapo apsaugotos ir šiuo 
sunkiu metu, kada teko keltis iš Permės į Tomską ir paskui atvežtos 
Lietuvon, kai jam po įvykusios 1920 m. vasarą taikos su Rusija teko 
grįžti tėvynėn. 

Grįžo Būga Lietuvon nepriklausomon, kur naujos gyvenimo sąlygos 
statė kalbininkui daug naujų reikalavimų. Vienas svarbiųjų buvo suteikti 
gerą ir išsemiantį mūsų gyvosios kalbos žodyną. Ėmėsi Būga šio darbo 
su įgimtu jam atsidavimu. Tik jau plonas beliko jo gyvenimo siūlas. Dar 
1914 m. sausio pradžioje jis, nesenai apsivedęs, turėjo išgulėti ligoninėj 
keletą mėnesių sirgdamas liga, kur daug reiškė nervai. Iškentėjęs gi tiek 
vargo ir neradęs nė tėvynėj gerų darbui sąlygų, galėjo bet kuriuo metu 
būti parblokštas. Veidas ir akys rodė, kad Būgos sveikata pašlijo. 

Katastrofa įvyko vidurvasarį: apsireiškė smegenų liga, nuo kurios 
maža vilties pagyti. Liepsna, kuri degė Būgos širdyje tarnauti Lietuvai 
mokslu nudegino jo gyvenimo siūlą. Mirus Būgai padaryta Lietuvos 
kultūrai didžiausias smūgis. Jaunius mirdamas žinojo, kad jo vieta bus 
užimta jo mokinio, kuris sukėlė tiek vilčių. Bet Būga nepaliko tokio 
mokinio ir tai, ko jis pats nesuskubo surašyti, žuvo amžinai. Vis delto 
daug jo darbo negalės žūti. Medžiaga žodynui jo surinktoji liko ir jos 
gana pastatyti Būgai amžiną paminklą. Tik su šiuo darbu reikia 
skubintis. 

Nenuilsdamas darbininkas rado sau amžiną poilsį, kurio dar nebuvo 
ištroškęs, jausdamas, kad dabar tik pradeda savo gyvenimo opus 
magnum. Šviesa, kuriai jis ištikimai tarnavo, jam švies amžinai. Likusieji 
gi iš šios didelės tautai nelaimės pasimokins. Kada jie ieškos pavyzdžių, 
kaip reikia tarnauti šviesai ir tiesai, Būgos gyvenimas, vargai ir darbai 
stosis jiems prieš akis. 


Lietuvis, 1924 m. gruodžio mėn. 12 d., Nr. 5, psl. 3-6. 


120 


Prof. A. Voldemaras 
VALANČAUSKO REIKŠMĖ 


Pas mus įprasta kiekvieną praeities veikėją kelti į didvyrius Tuo 
dedamės savo visą darbą padarę. Pažinti tuos, kuriuos taip garbiname, 
nė kiek nesirūpiname. Neįstabu todel kad mes daug perdedame, matome 
ten didvyrius, kur jų visai nėra, ir nepastebime tų, kuriuos tikrai turime. 
Mums būtų sunku atskirti vienas „didvyris“ nuo kito: taip mažai 
įsistebime mes į jų ypatybes. 

Šios pastabos gal daugiau pritinka vyskupui Valančauskui, nei kam 
kitam. Kas buvo iš tikro vyskupas Motiejus? Tautos pranašas, katalikų 
eilinis vyskupas, mokinantis žmones tikėjimo dalykų? Nei pirmiau, nei 
dabar jo sukaktuvėms paminėti neteko skaityti nė vieno rimtesnio apie jį 
straipsnio. Mūsų šių dienų „didvyriai“ mano didelį darbą Valančauskui 
pažinti padarę, atkrikštiję jį Valančium, ko nedaro nė viena tauta su 
savo praeities veikėjais. Jokiam vokiečiui neatėjo dar galvon Melanchto- 
ną vadinti Švarcerde (Juodažemys), nors toks iš tikrųjų buvo jo vardas. 

Iki šiai dienai niekas nepasirūpino net surinkti visų jo raštų, 
nekalbant jau apie žinių rinkimą apie jo gyvenimą, pažiūras, darbus ir 
tt. Kadaise „Tėvynės Sarge“ paskelbė kun. Tumas-Vaižgantas Vala- 
nčausko dieninius užrašus, bet ne lenkišku originalu, o lietuviškai 
išverstas. Nuo to laiko lietuviai atgavo spaudą, atgavo nepriklausomą 
valstybę, bet lygiai nieko nepadarė pažinti savo praeities veikėjams. 

Šias pastabas dedu todel, kad nė man pačiam vyskupas Valančaus- 
kas nėra aiškus. Dargi pamatinin klausiman, ar jis buvo lietuvių tautos 
veikėjas, ar tik katalikų vyskupas, šiandien negalima atsakyti. 

Juk koki jo darbai? Jis šviečia savo vyskupijos žmones, rašydamas ir 
kartais svetimas išleisdamas jiems knygeles. Bet šios knygelės, o kartais 
ir knygos pasakoja Senojo ir Naujojo Įstatymo istoriją, šventųjų 
gyvenimus, kaip reikia eiti išpažinties, dievobaimingai gyventi ir t.t. Visa 
tai galėjo daryt ir lenkas vyskupas Žemaičiuose, ar vokietys arba pats 

Valančauskas galėjęs būtų daryti lenkiškai, jeigu patekęs būtų vyskupu 
Lenkijon. 

Valančauskui tenka vyskupauti labai įdomiu metu. Dar nebuvo 
pamirštas lenkų-lietuvių sukilimas 1831 m., o jau ruošėsi kitas, 1863 m., 
kurį visą jam tenka pergyventi. Tuo pačiu metu eina baudžiavos 
naikinimas — didžiausia socialinė reforma XIX šimtmečio. Kaip 
atsiliepė vyskupas Valančauskas į visus šiuos klausimus? Nežinome. 
Kiek galima spręsti iš kai kurių įvykių, jis bus buvęs linkęs į Rusų 
valdžią. Juk tuo pačiu metu paskelbiama rusifikacijos politika su 
lietuvių spaudos uždraudimu. Ir ką mes matome? 1863 m. Žemaičių 
vyskupas ganytojas laišku „aweles sawa meilingai sweikin" lietuvių 
ir... rusų kalbomis. Kitais 1865 m. su Valančausko vardu pasirodo 
rusiškomis raidėmis didžiulė kantička. Kaip suprasti reikia šie faktai? 

Kiek ligšiol paaiškėjo, iš Kornilovo, anų metų Vilniaus mokslo 
apygardos globėjo, paskelbtųjų dokumentų, Rusų valdžia 1863 m. 
sumaniusi buvo sužadinti lietuvių tautiškąją sąmonę ir sudaryti 
lietuviškas pradedamąsias mokyklas. Negalimas daiktas, kad šiuo 
reikalu valdžia nebūtų kalbėjusi su Žemaičių vyskupu, ieškodama jo 
paramos. Minėtieji raštai galėjo būti jo pritarimas šiam sumanymui. Bet 
nesileisime į spėliojimus, kur reikia turėti tikrų žinių. Juo labiau šios 
žinios reikalingos, kad prieš 25 m. buvęs kunigas Demskis, pats pažinęs 
Valančauską, skelbė jį lietuvystės suviliotoju. Žinoma, moralinė 
Demskio žodžių reikšmė labai menka, bet negalima nė jų nuleisti pro 
ausis, kai yra neaiškumų, aukščiau minėtų. Primename tai ne tam, kad 
iš čia darytumėm kokių išvadų prieš vyskupą Valančauską, o kad 
nepamirštume neišaiškintų klausimų jo biografijoje. 

Tautiškųjų vyskupo pažiūrų dabartinėmis mūsų žiniomis negalima 
matyti. Juo labiau šis dalykas turi rūpėti, kad Simanas Daukantas, su 
kuriuo Valančauskas dirbo iš vien, kol del nesusipratimų neišsiskyrė, be 
abejo turėjo aiškų tautišką veiklą, o gal net ir politišką. Pažiūrų tarp šių 
dviejų žemaičių skirtumui pažinti karakteringas vieno ir kito veikalų 
sąrašas. Tuo tarpu kai Valančauskui rūpi tikybos ir doros klausimai, 
Daukantas rašo Lietuvos istoriją, tariant veikalą, kurs iš esmės 
reikalingas ten, kur yra tautiška sąmonė. 

Del Daukanto negal būt abejonės, kad jis pirmas mūsų tautiškojo 
atgimimo skelbėjas, ko negalima sakyti del Valančausko. Kai del jų 
reikšmės šiam atgijimui, be abejo, daugiau padarė Valančauskas, kad ir 
be tautiškos idėjos dirbo. Švietimas žmonių gimtąja kalba, kad ir 
nežadino tautiškos sąmonės, bet mažiausia ruošė jam dirvą. Kaip 

rašytojo, Valančausko reikšmė irgi didesnė už Daukanto ir visų kitų anų 
laikų rašytojų. 

Tiesa, tai liūdni mūsų raštų istorijoje laikai. Didelėse dykumose 
kasmet galima pamatyti keletą spausdinių vien bažnyčios reikalams ir tai 
rašytų sudarkyta kalba. Tarpu nebažnytinių raštų rasime caro manifestą, 
vyskupų ganytojų laiškus ir Lenkijos valdžios atsiradusius per sukilimą 
atsišaukimus. 

Pirmoji vieta tarp šių visų rašytojų, neišskyrus nė Daukanto, 
priklauso, be abejo, Valančauskui, kuris, neturėdamas originalių 
gabumų (Drąsus tvirtinimas, bet niekuom nepamatuotas. Red.), buvo 
labai geras populiarizatorius. Jis žinojo savo skaitytojus, jų reikalus, jų 
pažiūras ir mąstymo būdą. Todel jis mokėjo gerai prie jų prisiderinti. 
Šiandien, žinoma, gali skaityti ir skaito jo raštus tik kalbininkai, kurie 
nori rasti gyvos kalbos išsireiškimą ar vieną žodį. Bet Valančausko 
laikams kitoniškų raštų nė nereikėjo. Rašydamas tik savo gadynei, jis 
buvo jai suprantamas ir prieinamas. Veik visi jo didesnieji raštai turėjo 
po kelias laidas ir tai nelygiais protarpiais, ko negalima sakyti nė apie 
vieną kitą rašytoją. 

Valančauskas niekados nebus tarp didesniųjų Lietuvos istorijos 
vardų. Jam toli šaukia iki vyskupo Merkelio Giedraičio, jo pranokėjo 
Žemaičių katedroje. Bet po Giedraičio pats žymiausias iki šių dienų 
vyskupas šiame soste — tai Valančauskas. Kaip sakėme, jo paveikslas 
dar neišaiškintas, bet jam, be abejo, liks vardas savo gadynės lietuvių 
geriausio veikėjo. 


Lietuvis, 1925 m. gegužės mėn. 29 d., Nr. 2, psl. I, 2. 

LIETUVOS KELIU... 


„Kiekviena tauta turi laisvo apsisprendimo teisę“ — tai obalsis, 
iškeltas Rusų revoliucijos 1917 m. kovo mėn., kaipo dėsnis, kuris turės 
būti taikintas didžiojo karo paliestoms tautoms. Šis obalsis tapo 
politiniu reikalavimu tarptautinėj plotmėj. Išėjęs iš Rusijos, jis buvo 
nugirstas Vokietijos, bet pripažintas tiek, kiek jis bus taikomas jos 
priešams, bet ne jai pačiai. Rusijos sąjungininkai suprato šį obalsį tiek, 
kiek jis gali būti taikomas pačioje Rusijoje ir Vokietijoje su Turkija. 
Viena Amerika pripažino jį garsiuose Vilsono punktuose, kaip bendrą 
visiems taikintiną principą. 

Kiek toli gali būti leista naudotis šiąja apsisprendimo teise? Ar gali 
pavergtosios tautos išeiti iš tų valstybių, kurioms jos priklauso? Aiškiai 
šiuo reikalu nieko nebuvo pasakyta. Kiekviena tauta pati ėmė sau 
aiškinti, kaip ji supranta šią apsisprendimo teisę. Mūsų kaimynės tautos 
— latviai ir estai — nereiškė mažiausio noro turėti savo nepriklausomas 
valstybes, o tenkinosi autonomija didelėje demokratinėje Rusijoje. 
Lenkai jau iš pat pasaulinio karo pradžios savajojo apie nepriklausomą 
Lenkiją, gi po kovo m. Rusų revoliucijos jiems nė nereikėjo reikalauti 
nepriklausomybės, nes laikinoji Rusų valdžia paskelbė Lenkijos 
atgaivinimą, kaipo pasaulinio karo tikslą. 

Šis laisvės šauksmas negalėjo būti nenugirstas lietuvių, kurių 
Rusijoje buvo daug, nes prie emigrantų prisidėjo gausingi tremtiniai iš 
Lietuvos ir pabėgėliai. Sumanyta sukviesti Petrapily lietuvių atstovų 
Seimą. Jis tikrai susirenka 1917 m. birželio pradžioje, iškart jame 
pasireiškia dvi srovi: kairioji, kuri ar visai nenori nepriklausomos 
Lietuvos, ar nenori jos reikalauti aiškiai; dešinieji atbulai — visu 
griežtumu reikalauja nepriklausomos Lietuvos. 

Šių žodžių autoriaus sustatytoji rezoliucija su tokiu reikalavimu 
daugumos tapo priimta. Nepatenkinta tuom mažuma apleido Seimą. 

Pirmas įspėjimas, kaip sunkiai eis nepriklausomos Lietuvos iškovojimas 
dėl nemokėjimo pačių lietuvių rasti vieną politinę kalbą. 

Šiame Seime pasirodo ir lietuvių kareivių rinkti atstovai. Nors 
dauguma jų sėdėjo kairioje pusėj, bet balsavo rezoliuciją su reikalavimu 
nepriklausomos Lietuvos. Tiek pačiame Seime, tiek šalia jojo kariškiai 
pradeda spiestis krūvon, imasi organizuoti lietuviškąją kariuomenę, 
išskirstant lietuvius iš įvairių Rusų kariuomenės dalių. Čia dar savanorių 
nėra, bet iš čia vėliau išeis savanorių kadrai. Kas svarbiau, negimus dar 
lietuviškai kariuomenei, gimsta politinė programa, kurios turinys 
reiškiasi dviem žodžiais: nepriklausoma Lietuva. 

Rudenį, 1917 m., Rusija pradeda byrėti. Įvyksta antroji — bolševikų 
revoliucija. Karas su vokiečiais baigtas be taikos, kariuomenė pati 
apleidžia frontą ir grįžta savo motu namo. Rusijoje prasideda vidaus 
karai. Lietuviams ten nėra kas daryti. Jie, kas gali, grįžta Tėvynėn, kur 
jų laukia naujas ir sunkiausias darbas. Nepriklausomos Lietuvos 
valanda jau artinasi. Netrukus ji išmuš. 

1915 m. okupavę visą Lietuvą vokiečiai ilgai nežino, kas su ja daryti. 
Iš pradžios jiems rodosi, kad tai Lenkijos dalis. Greitai jie pastebi savo 
klaidą, bet ilgai negali nusistatyti, kas iš Lietuvos daryti. Kada nugirsta 
1917 m. apie Lietuvių Seimą Petrapily ir jo reikalavimus nepriklauso- 
mos Lietuvos, jiems gimsta mintis, kad, prisidengus tautų apsisprendimo 
teise, galima sudaryti Lietuvos valstybę ir priskirti ją prie Vokietijos 
vienu ar kitu būdu. Todėl jie leidžia 1917 m. rudeniop sušaukti Vilniuje 
lietuvių konferenciją, iš kurios išeina Valstybės Taryba. 

Ilgi dar metai (1918) turi praeiti, kol atsiras Lietuvos kariuomenė. 
Tik 1918 m. rudenį, kai vokiečiai įsitikino, kad jau karas pralaimėtas, 
lapkričio mėn, jie leidžia susidaryti pirmajai Lietuvos valdžiai. Susidaro 
pirmas Lietuvos ministerių kabinetas, bet Vokietijoje prasideda 
revoliucija. Nors lapkričio m. 11 d. pasirašytoje preliminarėje sutartyje 
vokiečiai prisižadėjo neevakuoti užimtų Rytuose kraštų, bet tuoj pradėjo 
iš jų trauktis, pirma slaptai susitarę su bolševikais, kad evakuotos šalys 
bus atiduotos bolševikams, kurie eina pirmyn. Gruodžio gale numatytas 
Vilniaus evakavimas, o 1919 m. sausio mėn. — Kauno. Vienas Gardinas 
nutarta ilgiau laikyti, kol nebus grąžinta iš Ukrainos vokiečių 
kariuomenė. Tai gali užsitęsti 3-4 mėnesius, o paskui ir tas mietas bus 
apleistas. 

Lenkai jau turėjo savo kariuomenę. Sparčiai ją didindami, jie 
skubinasi į Rytus užimtų kiek galės žemių. Vilniuje paraleliai 
lietuviškajai darosi ir lenkiška valdžia, kuri nori irgi sudaryti dargi savo 

kariuomenę. Iš Varšuvos lenkai gauna pinigų ir kitoniškos paramos. 
Vokiečiai irgi koketuoja su lenkais. Lapkričio mėnesį šaukia pasitarimą 
iš lietuvių (buvo min. pirm. Voldemaras ir fin. ministeris Yčas) ir iš 
lenkų komiteto ir siūlo, ar kas nori apsiimti ginti apleidžiamus vokiečių 
kariuomenės apkasus, neturint nei vieno kareivio ir nei vieno šautuvo! 

Mėginta buvo sudaryti savo milicija. Nors tai išimtinai tvarkai 
palaikyti įstaiga, bet vokiečiai atsisakė duoti dargi jai ginklų. Iš privačių 
šaltinių buvo sužinota, kad vokiečiai atsisako duoti ginklų milicijai, nes, 
girdi, bolševikai vis tiek užims Vilnių, tai ginklų suteikimas lietuviams 
galėtų iššaukti tik bereikalingą kraujo praliejimą! Apie kariuomenės 
kūrimą neleido nė kalbėti. Kadrai kariuomenei buvo, nes grįžę iš Rusijos 
karininkai registravosi "prie Tarybos. Kai man teko paskirti pirmieji 
pulkų vadai (lietuvių - pulkam ' “buvo "paskirti vadais dabartiniai ats. 
generolai Liatukas ir Galvydis-Bykauskas), ir vienas ir antras pulkas 
susidėjo iš vieno to pulko. vado!. 

Kokios buvo sąlygos, kuriose kūrėsi mūsų kariuomenė, parodo 
vaizdžiausiai šis mažas įvykis. Vieną vakarą praneša man, kad atvykę 
tiek ir tiek savanorių iš sodžių. Pirmas rūpestis, kuo jie išmaitinti ir kur 
padėti. Tenka derėtis su vokiečiais, kad duotų savo kareivišką maistą 
mūsų savanoriams. Po ilgų derybų, vargais negalais, vokiečiai sutiko 
duoti maisto tam vakarui. Bet tuoj davė slaptą įsakymą tą pat naktį 
suimti visus šiuos savanorius ir išsiųsti namo. Įsakymas neteko vykinti, 
nes žinia apie gausingą savanorių atvykimą pasirodė gimusi iš nesusipra- 
timo. 

Vokiečių pasielgimas labai suprantamas. Visa Lietuva pas juos buvo 
priešfrontinė zona, valdoma išimtinai kariškių ir karo įstatymais. Taigi 
vieni kariškiai — vokiečiai turėjo teisę būti apginkluoti. Kas nejeina 
vokiečių kariuomenėn, neturėjo teisės laikyti ginklą. Tuo būdu visas 
kraštas buvo nuginkluotas. 1918 m. gruodžio mėn. pradėję trauktis iš 
Lietuvos, vokiečių karo vadovybė buvo susitarusi bolševikams atiduoti 
Lietuvą, kaip jau buvo minėta. Kita vertus, buvimas visai nepriklauso- 
mos nuo jų ginkluotos jėgos grėsė konfliktais ar net kruvinais 
susirėmimais. Lietuviai galėję būtų nuginkluoti vieną kitą jų kariuome- 
nės dalį, kaip kad padarė Varšuvoje lenkai, ir pasiimti jų visą karišką 
medžiagą. 

Tokiomis sąlygomis Lietuvos kariuomenė galėjo kurtis tik iš 
savanorių ir tai ne iš viršaus užbrėžtais planais, o iš apačios, prisitaikant 
prie vietos sąlygų. Ginklų, sakysime, vis tiek galima buvo įsigyti tik iš 
vokiečių. Nesutinkant jų duoti per karo vadovybę, teko įsigyti jie 


127 


vietose, nuo vokiečių kareivių juos perkant. Tuo būdu Vilniuje buvo 
įsigyta pora kulkosvaidžių ir paslėpta Tarybos rūmuose. 

Vokiečių nusistatymas pagerėjo po to atsišaukimo į kraštą, kurį 
išleidė naujai susidaręs ministerių kabinetas kartu su Valstybės Tarybos 
prezidiumu. Kraštas paklausė to atsišaukimo daugiausia lietuviškose 
dalyse. Pamatę, kad gyventojai klauso savo valdžios nurodymų ir juos 
vykdo, vokiečiai irgi pradėjo daugiau skaitytis su mumis, kadangi mes, 
anot jų išsitarimo, „prasilaužėme“ (sich durchsetzen). Bet sulenkėjusių 
ar sugudėjusių Lietuvos dalių jie nenorėjo mums pripažinti ir ten rėmė 
lenkus. 

Jeigu prie vokiečių sunku buvo organizuoti krašto valdymą ir 
gynimą, tai jiems pasitraukus šis darbas būtų buvęs dar sunkesnis. Taigi 
reikėjo juos apstabdyti bent Lietuvoje, ko! kraštas pats galės apsiginti. 
Einant karo paliaubų sutartimi iš 18.XI.11.. jie prisižadėjo nepaleisti 
užimtųjų Rytuose kraštų, kaip jau buvo pirma sakyta, be aiškaus 
Įsakymo iš sąjungininkų pusės, vadinasi, be maršalo Fošo nurodymų. 
Bet priėmę šį pažadą vokiečiai nė nemanė jo vykinti. Rytų fronte 
revoliucija, greičiausia įsakyta iš viršaus, turėjo pateisinti jų pasielgimą. 
Susidariusios kareivių tarybos (Soldatenrat) neva pačios vienos visa 
tvarkė. 

Reikėjo tad pradėti Vilniuje derybas su Soldatenratu. Buvo patarta 
susitarti su visos Vokietijos Soldatenratu Berlyne dėl vokiečių palikimo 
ilgėliau Lietuvoje ir specialiai Vilniuje. Tik po tokių derybų buvo 
kareivių tarybos nutarta neapleisti nei Vilniaus, nei Kauno, bet dėl 
neišaiškintų Jig šiol priežasčių telegrama su įsakymu likti Vilniuje iš 
Berlyno buvo sulaikyta ir atsiųsta tik tada, kai vokiečių kariuomenė 
apleido Vilnių. Bet už tai Kauno evakavimas, kuris turėjo greitai eiti po 
Vilniaus, buvo apstabdytas, ir tuo būdu Lietuva galėjo suorganizuoti 
kariuomenę ir valdymą. 

Tokiomis politinėmis sąlygomis teko kurtis nepriklausomai Lietuvai 
ir jos kariuomenei, kuri tegalėjo būti tuo metu tik iš savanorių. 
Sunkesnių sąlygų vargu ar bus buvę kur kitur. Ilgas pasaulinis karas. 
žiauri okupacija, netolimi karo veiksmai turėjo nuvarginti lietuvius 
visais atžvilgiais. Šis karas pagaliau baigiasi, bet ne Lietuvai. Traukiasi 
iš jos okupantai vokiečiai, bet artinasi raudonoji kariuomenė iš Rytų. 
Lenkai irgi ruošiasi ją užplūsti iš pietų. Bolševikai žiūri į mus, kaip į 
„baltuosius“, su kuriais nevedama karas tarptautinės teisės pagrindais, 
bet kur kiekvienas karininkas ne tik galima, bet ir reikia sušaudyti. 
Praktikoje, kaip vėliau pasirodė, jie nebuvo tokie žiaurūs, kaip viduje 


128 


pas save. Bet grįžę iš Rusijos karininkai, kurie sudarė pirmąjį kadrą, 
žinojo, kas dėjosi Rusijoje 1917 m. gale ir 1918 metais. Taigi nė vienas jų 
nebuvo tikras, kad nebus sušaudytas, jeigu pateks nelaisvėn. Ir vis dėlto 
jie ryžosi! 

Lenkai teoretiškai rodėsi geresni už bolševikus, bet praktiškai nieko 
gera iš jų nesulaukta. Jeigu kaipo priešai jie nebuvo dar išmėginti, tai 
viena buvo visiems aišku, kad beatgijanti Lietuvos kariuomenė greitai 
turės du frontu: vieną prieš bolševikus ir vieną prieš lenkus. Tiesa, šiokių 
tokių mėginimų buvo daryta susitarti su lietuviais. 

Legionierių organizacija pačiame Vilniuje mėgino užmegsti kontaktą 
su Lietuvos valdžia, bet viskas pasibaigė vienu pasikalbėjimu. Gruodžio 
mėn. iš Varšuvos buvo atvykęs Lenkų valdžios delegatas, bet jis prašė 
pasimatyti privačiuose namuose, nes, girdi, lenkų valdžia nenori daryti 
jokio žesto, iš kurio galima būtų išvesti, kad pripažįsta Lietuvos valdžią, 
o tokiu lyg ir pripažinimu būtų atsilankymas ministerių kabinetan. 
Aiškiai pareikštas nenoras pripažinti nepriklausomą Lietuvą ir jos 
valdžią nieko gero nebūrė būsimiems santykiams. 

Jeigu vis dėlto atviro karo nepasidarė tarp Lietuvos ir Lenkijos, tai 
todėl, kad didžiosios valstybės, pasistačiusios sau tikslą nuveikti Rusijoje 
bolševikus, iš pat pradžios rėmė kiekvieną, kas su jais kovojo, ir neleido 
skaldyti jėgų tarpusaviam karui. Nepamirškime, kad nuo 1918 m. galo 
maršalas Fošas buvo vyriausias lenkų kariuomenės vadas, kurio lenkai 
jeigu nevisur ir nevisada klausė, tai vis dėlto laikėsi bendrųjų jo 
direktyvų. Bet ar šiaip imsi, ar taip, aišku buvo, kad lietuviams teks 
turėti frontas prieš lenkus. 

Taigi, tuo metu, kada grėsė didžiausias Lietuvai antplūdis iš 
bolševikų ir lenkų pusės, savanoriai, nebodami to, kad jie priešo nėra 
dar pripažinti kariaujančia armija, neturėdami nei ginklų, nei drabužių, 
nei maisto, matydami prieš save didelius priešus, vis dėlto nesvyravo nė 
valandėlės ir stojo savo krūtine ginti Tėvų šalelę, atvaduot ją laisvėn iš 
po svetimo jungo. Viena tik tolimesnė ateitis įvertins visoje pilnumoje jų 
Tėvynės meilę ir pasiaukojimą Jai. Todėl jų garbės vainikas amžinai bus 
žydintis. 

Prof. A. Voldemaras 


(Savanoris 1918-1920, Lietuvos kariuomenės kūrėjų-savanorių knyga. 
Redagavo Stasys Butkus. Lietuvos Kariuomenės Savanorių Sąjungos Centro 
Valdybos leidinys. Kaunas. 1929. psl. X-XIV.) 

MES BE VILNIAUS NENURIMSIM! 


(Prof. A. Voldemaro paskaitos, laikytos š.m. spalių m. 9 d. „Neo-Lithuania“ 
Korporacijos Rūmuose Kaune, santrauka) 


Jau devintus metus mini visa Lietuva šį įvykį, kuris patapo visos 
tautos įvykiu, būtent, Vilniaus pagrobimą. Kiekvienas turi pasistatyti 
sau klausimą, kokios rūšies yra šis minėjimas. Tenka kartais juk 
nugirsti, kad visa tai veltui daroma. Jei šiandie gedulo diena, tai, rodos, 
mes jau nustojome vilties. Ne, priešingai, tos vilties yra kaskart daugiau. 
Mes turime stengtis, kad toji klaida būtų atitaisyta. Jei yra pasiryžimas, 
tada visa tai nėra tušti garsai. Ši diena yra sąžinės diena. Kiekvienas turi 
klausti savęs, ką gi jis padarė, kad prisiartintų toji laimėjimo diena. 

Kas gi yra nuveikta ir kas lieka nuveikti, ar mes esame arčiau prie 
savo tikslo, ar toliau, kas reikia daryti, kad priartėtumėm — štai šios 
dienos klausimai. 

Ar mes arčiau prie Vilniaus? 

Laikas bėga ir jo reikšmė yra didelė. Laikas yra didžiausias 
gydytojas. Ar laikas jau tą žaizdą išgydė, ar tą ugnį jau užgesino? Ne, jis 
ją dar skaudesne padarė. Pats pasiryžimas neprigeso, skausmas vis 
didėja, jis koncentruojasi, valia įtempiama. Ypač jaunimo tarpe šis 
jausmas vis didėja. Prancūzas Monmersonas, nagrinėdamas Vilniaus 
klausimą, yra pabrėžęs, kad pirmas mūsų tautos uždavinys — išauklėti 
patriotišką jaunimą, kuris būtų svetimas lenkiškai įtakai, kuris 
lietuviškai galvotų ir jaustų. Tik toks jaunimas galėtų atvaduoti Vilnių. 
Ši tauta turi ieškoti atsako ne sausose tautos šakose, bet jaunime, 
naujose atžalose. Taigi, nuo jaunimo pareis ir Vilniaus klausimas. Čia 
eina lenktynės, kas greičiau laimės — mes ar lenkai. Taigi, netenka 
laukti greito sprendimo, tai senas, ilgas, reikalaująs daug laiko ir jėgų 
darbas. 

Vilniaus klausimas yra visos Lietuvos problema, jei norit, jos 
tragedija. Šiandie statoma Lietuvai problema: ar Vilnius bus, ar ne, ir 
tuo pačiu — ar bus Lietuva, ar ne. Vilnius ir Lietuva yra derybų 
objektas vokiečiams ir lenkams. Jei kaimynams yra tik objektas, mums 
yra gyvybės klausimas. 

Mes turime žiūrėti tiesai į akis ir pasakyti, kokia ji yra. Ar mes tikrai 
einame Vilniaus keliu (o tas kelias yra Lietuvos kelias)? Ar kaimynai 
mūsų neaplenks? 

Vienas dalykas be įrodinėjimų turi mums būti aiškus — pasitikėjimas 
savo tauta. Jei yra gilus tikėjimas ir karšta meilė, tai tada yra ir vilties. 
Tas tikėjimas gali būti tik įgimtas, o ne kieno nors atneštas. Kaip 
vyresniosios kartos tikėjo tautos likimu, taip jaunoji karta turi pasitikėti 
Vilniaus ateitimi. Juk prieš keliolika metų Nepriklausoma Lietuva, visų 
nuomone, buvo negalimas daiktas. O šiandie mes ją jau turime. Jeigu tas 
pirmasis tikėjimas neapvylė, tai ir antrasis neapvils. Yra skeptikų, ir jų 
yra gana daug, kurie į mažas tautas su nepasitikėjimu žiūri. Ką, girdi, 
reiškiąs 10 metų laikas. Mūsų pareiga parodyti, kad ir antrą kartą Jie 
apsivils, kad gali išlikti Lietuva, o kad ji išliktų, tai yra mūsų šventa 
pareiga. 

Atydžiai pažiūrėję, pamatysim, kad per 10 metų nėra buvę tiesios 
linijos, neinama stačiausiu keliu. Pirmiausia kovojome ginklu, o paskum 
prasideda visa eilė derybų. Jų vaisius — Hymanso projektas. Visa 
visuomenė tą projektą pasmerkė. Bet ir lenkai jo nepriėmė, jiems 
pasirodė dar per maža. Padaryta daug klaidų, bet kas gi neklysta. 
Klaidas galima atitaisyti. Klaidos nuvedė į Briuselį, Ženevą, Paryžių ir 
galop atsirado 1923 m. ambasadorių sprendimas. Nustatyta „siena“, 
rodos, klausimas baigtas. Lietuvių tauta su tuo nesutiko. Toji pati 
valdžia, kuri privedė prie šių rezultatų, jų nepripažino. Tai rodo, kad yra 
tautoj atsparumo, kuris nenusileidžia panašiems sprendimams. Svetur 
ilgai galvota, kad štai jau nebe daug betrūksta iki normalių santykių 
užmezgimo su lenkais. Prasidėjo Lugano derybos. Jau buvo kalbama 
apie miško plukdymą, susisiekimą, telegrafą ... Gyvybės klausimas 
tapo technišku klausimu. Tokiais keliais eiti buvo didelė klaida. Suprato 
tai Lietuvos visuomenė ir tokiems žygiams buvo padarytas galas 17 
gruodžio. 

Prasidėjo klausimo atgaivinimas. Pasiekta to, kad tarptautiniuose 
aktuose pripažinta Vilnius ginčytinu net pačių lenkų. „Sienos“ vieton, 
kurios Lietuva nepripažino, atsirado administratyvinė linija. Ir lenkai ją 
pripažino negalutina. Tai didelis žingsnis mūsų naudai. 

Sunku pasakyti, ar ateity bus pirmyn ar atgal žengiama. Ateitis, ir 
gal labai netolima, tai parodys. Jei iš mūsų pusės atsparumo bus maža, 
spaudimas padidės. Europos reikalai iš vakarų persimeta į rytus. 
Vakaruose viskas tvarkosi (Lokarno, reperacijų klausimas ir Pareinio 
evakuacija), bus norėta stabilizuoti ir rytus. Tada bus išbandyta, ar 
Lietuva turės tiek atsparumo, ar diplomatiniam spaudimui nepasiduos. 
Čia pareis nuo to, ką reikš Lietuva tarptautinėj politikoj. Visados yra 
Lietuvos nelaimė, kad vienybės tokiais atvejais maža tėra, ne tiek, kiek 
turėtų būti. Taip, gyvybės klausime reikia stovėti visiems, kaip vienam. 
Pavyzdžiui, Anglijoj taip pat yra partijų, bet kai anglų vyriausybė imasi 
užsienio reikalų, visa tauta eina su ja, vidaus ginčai nyksta. Mūsų 
nelaimė, kad tos vienybės mums stinga. Aš noriu primygtinai parodyti, 
iš kur pareina pavojus. Ne iš svetimų, bet iš savųjų. Užsienio politikoj 
niekur skirtumų neturėtų būti. Jei praeityj tas sudarė tragedijų, mūsų 
pareiga žiūrėti, kad nesusidarytų naujų tragedijų ateityj. 

Prieš 500 metų buvo labai panašus istorinis vaizdas. Ir 1429 m. 
Lenkiją valdė lietuvis. Taip pat kovojo du lietuvių — vienas gynė 
Lietuvos, kitas Lenkijos reikalus. Tiktai Vytautas su Jogaila, kaip rodo 
istorijos šaltiniai, dar šnekėdavę lietuviškai. Visur kitur tas pats vaizdas. 

Po kiek metų mūsų klaus: kur jūs buvot tada ir ką jūs darėt? Ar 
galėsim su ramia širdžia atsakyti: mes buvom savo vietoje? Todėl šiandie 
ir yra sąžinės diena. Taigi, nuo mūsų pareis, ar ateityj sprendimas pavirs 
mūsų naudai. 

Lietuviai neturi aklos neapykantos lenkams. Tačiau mes turim 
pajusti pavojų, kuris mums gręsia, todėl su lenkais tol negalėsim 
draugauti, kolei tas pavojus nebus pašalintas. Tai vis Lietuvos gyvybės 
klausimas. Jei dabartinėse sąlygose užmegstume nors mažiausius 
santykius, tai tuo pačiu išjudintumėm Nepriklausomybės pamatus, 
Prancūzai lygina mūsų atkaklumą su olandų pylimais. Ir tikrai, vos tik 
tie pylimai sugriūtų, visam kraštui grėstų pražūtis. 

Šie dalykai yra kiekvienam suprantami, ypač jaunimui. Šiandie, kai 
turime paklausti, ką padarėm, turim viską užmiršti, kas mus skiria, bet 
atsiminti, kas mus jungia. Jei savanoriai pirmi padėjo Nepriklausomybės 
pamatus, jų pareiga eiti tais pačiais keliais ir toliau. Eiti tos pačios 
vienybės keliais ir pamatyti visos tautos laimėjimą. Jaunimo tarpe yra 
pasišventimo ir pasiryžimo. 

Gaila, kad mes neiname tiesiais keliais, bet kartais žengiam ir atgal. 
Tačiau dėl to netenka daug nusiminti. Istorija dažnai rodo, kad esti 
grįžtama ir atgal. Tai yra normalus istorijos reiškinys. Tik reikia rasti 

kelius, kuriais greitai vėl pirmyn žengtumėm. Laikas dirba mūsų naudai, 
tačiau jis nėra amžinas, jis yra apribotas. Tauta turi žiūrėti, kad laiku 
ateitų, kad nepasivėlytų. Tauta turi daug jėgų, ji eis Vilniaus keliu, o tas 
kelias — Lietuvos kelias. 

Mes čia susirinkome ne liūsti. Pamatę, kaip iš tikrųjų yra, 
pasiryžkime, kad per kitus metus pirmyn pažengtumėm. Ir taip metai po 
metų ... Iki šiol mūsų tauta instinkto vedama ėjo tuo keliu. Instinktas 
jai rodė tikrąjį kelią. Todėl niekas neturi liūsti, bet pasitikėti sveiku 
tautos instinktu. Ši diena — sąžinės diena, stiprėjimo ir pasiryžimo 
diena. 


(„Jaunoji Karta" 1929 m. spalio mėn. 31 d., nr. 10; 3, 4 psl. Jaunosios 
Lietuvos s-gos organas ėjęs Kaune.) 

Prof. A. Voldemaras 
VYTAUTAS DIDYSIS 


Jau penkti ar šešti metai ėjo po to, kai Algirdas, susitaręs su 
Kęstučiu, prašalino iš didžiojo kunigaikščio vietos Vilniuje vyresnįjį jų 
brolį Jaunutį, nesugebėjusį po didelių Gedimino darbų ginti ir tvarkyti 
Lietuvos. Anais laikais Lietuva buvo padalinta administratyviai į 
kunigaikštystes nuo šiaurės į pietus. Kęstutis buvo gavęs iš tėvo 
Gedimino Trakų kunigaikštystę, kuri nuo Šventosios per Palangą ėjo 
palei sieną su Kryžiuočiais toli į pietus, į Lietuvių Brastą. Taigi 
Kęstučio kunigaikšstystėn įėjo dvi didesnės lietuvių tautos šakos: 
Žemaičiai ir Jotvingiai, vadinami irgi Sūdais arba Sūdaičiais. Jaunutis 
buvo gavęs iš tėvo Gedimino Vilniaus kunigaikšstystę, kuri vakaruose 
susidūrė su Trakų kunigaikšstyste, o rytuose nuo Dauguvos palei Braslavą 
ėjo per Ašmeną į pietus. Algirdui buvo tekusi trečia juosta su centrais 
Vitebsku ir Krevu. Prašalinus Jaunutį, Kęstučio su Algirdu kunigaikštys- 
tės susidūrė. Ir sostinės jų buvo netoli viena nuo antros. Tą pačią dieną 
galima buvo nujoti iš Trakų Vilniun ir grįžti. 

Minėtu laiku, apie 1350 metus, Trakuose buvo didelės iškilmės. 
Kunigaikštienė Birutė pagimdė Kęstučiui pirmąjį sūnų. Džiaugėsi 
kunigaikštis sūnaus gimimu, džiaugėsi visa jo kunigaikštystė, ypač 
Žemaičiai. Juk kūdikio motina buvo žemaitė iš Vidmantų giminės. 
Mėgo žemaičiai Kęstutį už tai, kad jis mylėjo savo tautą, jos tikybą, 
buvo narsus, kilnus ir vedė žemaičių būrius į kovą. Taip buvo Kęstutis 
su žemaičiais susigyvenęs, kad vakarams jo vardas buvo žinomas, kaip jį 
žemaičiai tarė: Kinstutė. Bijojo priešai Kęstučio kardo, gerbė vakarų 
riteriai jo vardą, kaipo didžiausio lietuvių tarpe riterio, visais žvilgsniais 
lygaus su jais. Taigi didelės buvo Trakuose iškilmės ir per jas tartasi, 
kuo vardu pavadinti naujai gimęs kūdikis. Senas buvo padavimas, 
užsilikęs tarp Prūsų, kad visa Lietuvių tauta kilusi iš Vytauto. Garbingas 
ir gerbiamas buvo tai vardas ir retai kam leistas duoti. Bet Kęstutis, argi 
jis negina kasdien visos Lietuvių tautos nuo galingiausių priešų? Tegu jo 

sūnus vadinasi Vytautu, kad iš jo išeitų antras Vytautas, tariant tautos 
tėvas. Taip vyresnysis Kęstučio sūnus buvo pavadintas Vytautu. 

Mažas Vytautas augo Trakų pily. Greitai jis susilaukė daugiau brolių 
ir seserų. Vasarą žaidė vaikai ežero pakrantėse, kartais veždavo juos 
Vilniun pas dėdę Algirdą, kad galėtų žaisti su jo vaikais. Atvykdavo 
kartais ir Algirdėnai į Trakus. Iš savo pusbrolių Vytautas daugiausia 
pamėgo mylimąjį Algirdo sūnų Jogailą, kurs skyrėsi nuo kitų savo 
brolių būdo minkštumu ir švelnumu. Didžiausias vaikams malonumas 
buvo eiti į mišką. Anais laikais reikėjo lietuviui susigyventi iš mažens su 
miškų. Miškas teikė jam maisto, miškas jį gynė, slėpdamas nuo žiauraus 
kryžiuočio ar kito kurio priešo. Pagaliau miškas savo grožiu jį guosdavo 
ir ramindavo. Užėjus rudens lietui ar šaltai žiemai, kai Trakų ežeras 
užsidengdavo stora ledo žieve, tekdavo Vytautui drauge su kitais vaikais 
sėdėti draugiau Trakų pily. Per ilgus vakarus, prie menkos žiburio 
šviesos, galima buvo prisiklausyti visokių pasakų. Gyvenimas pily žiemą 
neapmirdavo. Iš visų Lietuvos kampų senesnieji bajorai atvykdavo pas 
Trakų kunigaikštį pasiguosti, kad Vilniuje naujas papūtė vėjas. Vilniaus 
kunigaikštienė rusė, kitatikė, ir savo vaikus moko, kad ir atsargiai, rusų 
tikybos ir įpročių. Ir apskritai Vilnius pradeda ugdyti svetimus Vakarų 
papročius, ir net nekenčiamų kryžiuočių. Tegu Trakų kunigaikštis 
paveikia į brolį Algirdą, kuris jį taip myli ir jo paklausys. Jeigu Vilnius 
įsileidžia svetimą dvasią, tegu Trakai saugoja senas Lietuvių tradicijas. 
Tuo būdu Vytautui iš mažens teko girdėti apie senąją ir naująją Lietuvos 
dvasią. Kaip kova tarp šių dviejų srovių daugiausia užims Vytauto 
gyvenimą. 

Atėjo greitai Vytautui mokslo metas. Anų dienų kunigaikštis turėjo 
būti pirmų pirmiausia geras karžygis. Geras karui paruošimas buvo 
medžioklė. Tiesą sakant, ir pats karas buvo anais laikais, bent iš 
Kryžiuočių pusės, ne kas kita, kaip žmonių medžioklė. Žiaurūs tai buvo 
tada laikai. Lietuvon plaukė iš Vakarų riteriai, kryžiaus ženklą prisisegę, 
kai kryžiaus karai Palestinoje bei Sirijoj buvo pabaigti. Koki tada buvo 
katalikų riterių idealai, gali geriausias būti pavyzdys Anglijos karalius 
Ričardas Liūtaširdis (Richard Coeur de Lion), kuris visiems riteriams 
buvo nepasiekiamas idealas. Kovoje su Saracinais Sirijoje jis kartą 
apsirgęs ir panorėjęs valgyti paršienos. Virėjas, negalėdamas rasti niekur 
paršiuko, papjovęs jauną saraciną ir priruošęs šią žŽmogieną karaliui. 
Sužinojęs Ričardas, kokios mėsos jam teko valgyti, pasakė, kad 
turėdama tiek priešų jo kariuomenė niekados nestigs maisto. Neilgai 
trukus jam pasisekė paimti tvirtovė Šv. Jono iš Akro. Sultonas 

Saladinas atsiuntė pasiuntinius derėtis dėl belaisvių išpirkimo. Ričardas 
įsakė pasiuntiniams pavaišinti kiekvienam padėti jo giminaičio mėsos ir 
pats labai gardžiai suvalgė padėtąją jam žmogieną. Gi belaisvius visus 
įsakė užmušti, klausydamas angelo iš dangaus balso, kurs liepęs visus 
išmušti be pasigailėjimo. 

Štai koki buvo krikščionių riterių idealai. Savybėje jie turėjo 
nustatytas taisykles, kaip reikia elgtis, ginti silpnuosius, ypač moteris ir 
vaikus, kokiomis priemonėmis galima tarp savęs kovoti. Bet šie moralės 
dėsniai buvo privalomi tiktai katalikams taikinti, gi su netikėliais ar 
eretikais galima buvo elgtis, kaip su kokiais žvėrimis. Taigi, judrūs 
vakarų Europos riteriai, užgesus kryžiaus karams Rytuose, plaukė 
Lietuvon medžiotų. Tokias medžiokles jiems suruošdavo Teutonų 
Ordino riteriai. 1230 metais jie įsikūrė Pavisly ir per keliasdešimts metų 
užkariavo žymią Lietuvių tautos šaką, Prūsus. Jau 1268 m. jie buvo 
prisižadėję Čekų karaliui Otokarui padėti užkariauti visą Lietuvą. Ši 
sutartis popiežiaus buvo patvirtinta, bet ne Čekai galėjo rimtai svajoti 
apie Lietuvos užkariavimą, o Kryžiuočių Ordinas. Livonijos Ordinas, 
kurį Lietuviai sumušė 1236 m. prie Saulės ties Bausku, susidėjo 1237 m. 
su Kryžiuočiais vienan Ordinan. Abu Ordino kraštu susisiekė per 
Klaipėdą, kuri buvo įkurta 1252 m. Nuo to laiko Kryžiuočiai visaip 
stengėsi praplatinti pajūrio juostą, kuri per Klaipėdą jungė Rygą su 
Kunigapiliu, vokiškai vadinamu Kunigisberg, o šiandienykščiu Kara- 
liaučium. 

Suirutė, kuri prasidėjo Lietuvoje Mindaugą nužudžius 1263 m. davė 
jos priešams iš Vakarų artintis prie Nemuno linijos, bet jau Vytenio 
laikais, o ypač Gedimino, Kryžiuočių veržimasis pirmyn buvo apstabdy- 
tas. Dabar Algirdo su Kęstučiu laikais, jiems nesisekė nė per pėdą 
pasistūmėti pirmyn. Užtat buvo Kryžiuočių ruočiama labai dažnos 
Vakarų svečiams „reizos“ į Lietuvos įvairias vietas. Tai buvo tikros 
medžioklės, kurių tikslas buvo daugiau lietuvių nužudyti ir daugiau 
vietų sunaikinti. Net buvo paruošti tam tikri kelių rodytojai (Wegebe- 
richte), kur buvo nustatyti maršrutai tokioms medžioklėms. Šios 
nepaprastos medžioklės traukė daug svečių iš Vakarų Europos, kartais 
labai aukštų. Lankėsi Lietuvon bent du būsimu imperatoriu, keletas 
įvairių kraštų karalių ir eibės grapų ar baronų. Negi be reikalo pirmas 
didelis Anglijos poetas Čoseris primena savo „Kenterberio Pasakose" 
riterio pasakoje Prūsų vardą, iš kur tenka riteriams eiti į kovą. Gi 
Čoseris rašė kaip tik Algirdo su Kęstučiu laikais. Kaip prieš pasaulinį 
karą mada buvo kokiam amerikiečiui gauti Vokietijos kuriame 

universitete daktaro laipsnį, taip anais laikais jauniems karžygiams 
mada buvo įgyti pašventimą į riterius per tokias žmonių medžiokles 
Lietuvos laukuose. 

Vokiečių Ordino metraščiai pilni tokių reizų aprašymų. Jie paduoda 
skaičius, kiek sugauta nelaisvėn. Seniai žinomas dalykas, kad medžioto- 
jų pasakojimai tolimi tiesai, taigi ir tų žinių mes negalime imti rimtai. 
Esant tiek miškų, kiek tada jų būdavo, gyventojai lengvai galėjo 
pasislėpti sų savo manta nuo Kryžiuočių, o trobesiai buvo labai menkos 
vertės ir jų sudeginimas negalėjo sudaryti didelių nuostolių. Bet tokios 
reizos kitą turėjo blogumą: kai kurių vietų, pro kur Kryžiuočiai puldavo 
Lietuvą, negalima buvo apgyvendinti arba bent gerinti ūkis sėjant ne tik 
savo reikalams, bet ir parduoti. Lietuviai po tokių reizų irgi nelikdavo 
skolingi. Jie suruošdavo atpildo puolimus į Ordino žemes. Tenai kraštas 
buvo turtingesnis ir daugiau buvo ko pasiplėšti. Išvestųjų vietoje, kad ir 
netaip skaitlingų belaisvių, atsivesdavo Lietuviai irgi belaisvių iš Prūsų. 
Galutinoje išvadoje ėjo tik gyventojais pasikeitimas iš vieno krašto kitan. 
Bet Lietuvių tautai iš to buvo didelė skrauda, nes viena jos šaka 
priversta buvo kariauti prieš kitas. Miestų gyventojai Prūsuose veik 
vieni buvo vokiečiai, bet prie jų prieiti buvo gana sunku. Už tai kai 
sugaudavo vokietį riterį, lietuviai atsimokėdavo už medžioklių žudynes 
ir naikinimą, degindami jį savo dievų garbei. Kartais, kaip Keltų senovės 
druidai, jie perskrosdavo belaisvį kardu, kad galėtų iš žaizdos pažinti 
artimą ateitį ar pasisekimą. Šiaip jau su belaisviais lietuviai elgdavosi 
kur kas žmogiškiau, nei Kryžiuočiai. Kryžiuočiai, Kristaus mokslo 
vietoje, mokė juos žiaurumo. 

Daug teko beaugančiam Vytautui prisiklausyti apie šias garsiąsias 
reizas ir pačiam jų pamatyti. Ar pasirinks Kryžiuočiai kryptį Žemaitijon, 
ar per Gardiną į Lietuvos rytus, vistiek jiems reikėjo eiti per Kęstučio 
kunigaikštystę. Trakų kunigaikštis turėjo didelę savo gyvenimo dalį 
praleisti ant arklio, kiaurai ir išilgai išjodinėjęs Lietuvą. Puolant Prūsus, 
teko ir čia kraštas išjodinėti. Gi kai Vakaruose buvo ramu, tekdavo 
Kęstučiui kartu su Algirdu eiti karan į Rytus prieš Rusus arba kartais į 
Pietus. Kaip tik pasiekė Vytautas amžių, kada galėjo raitas ant arklio 
sėdėti, pradėjo jį tėvas imti su savim medžioklėn į Lietuvos įvairius 
kraštus. Tuo būdu iš jaunų dienų Vytautas galėjo pažinti visą Lietuvą ir 
rasti gerų draugų, daugiausia, žinoma, Žemaičiuose. Paskui sunkiausiu 
laiku prie jo stovėjo iš Žemaičių: Maižbutas, Dirkselis, Skvaibutas, 
Eimantas, Daukša, Ragelis, Eikcutis, Bimantas, Surgaila, Klausgaila, 
Gineitis, Joteikis, Dramutis ir daugybė kitų. Bet politinė mokykla tais 

laikais buvo Vilniuje. Jau antrą šimtmetį vedė Lietuva karą su Vakarais. 
Taigi niekas iš Lietuvos kunigaikščių ar bajorų negalėjo vykti ten 
pasimokyti ar. tik taip sau pasižmonėti. Iš Vakarų parsikviesti sau 
mokytojų irgi nebuvo galima, nes tai galėjo būti tik vienuoliai — 
misionieriai, kurių pirmas būtų buvęs dalykas mokyti išsižadėti senosios 
tikybos. Gi į Rytus vykti nebuvo prasmės, nes Rusai vilko sunkų Totorių 
jungą ir iš senosios jų bizantiškos kultūros nekas beliko. Bet Vilniun 
ateidavo svetimšalių iš visų kraštų. Visos Lietuvos politiką vedė 
Algirdas, ir iš jo reikėjo mokytis politikos gudrybių. Beaugdamas 
Vytautas turėjo lengvos progos lankytis Vilniun ar kartu su tėvu, ar 
vienas. Naugardo, Maskvos, Kazanės ir Krimo Totorių reikalai galima 
buvo pažinti tik Vilniuje ir per Algirdą. Atsargus ir toli matąs Algirdas 
turėjo mėgti jauną brolėną, kuris sugebėjo taip greitai pagauti kiekvieną 
mintį ir suprasti painią politikos problemą. Kai Vytautas pasiekė amžių, 
kada galėjo eiti karan, jis lydėdavo savo tėvą visuose jo karuose. Jeigu 
politikoje daugiau jis galėjo išmokti iš dėdės Algirdo, tai karui geresnio 
mokytojo ir pavyzdžio jis negalėjo niekur rasti už savo tėvą. Retkarčiais 
randame metraščiuose atsitiktinai paminėtą ir jaunojo Vytauto vardą. 

Taip augo jaunas Vytautas tarp dviejų srovių, Trakų ir Vilniaus, 
Kęstučio ir Algirdo. Dvidešimts septynerius metus turėjo Vytautas, kai 
1377 m. mirė jo dėdė Algirdas. Pati jo mirtis pabrėžė, kad Lietuva stovi 
prieš gilią vidaus krizę. Algirdas prieš mirdamas ne tik tapo pravoslavu, 
bet, sekdamas daugybės rusų kunigaikščių pavyzdžiu, įsivilko į 
vienuolius. Bet viešai to daryti vis dėlto nedrįso. Palaidotas jis buvo 
iškilmingai senu lietuvių papročiu. Sostui užimti Lietuvoje nebuvo 
nusistojusios tvarkos. Kiekvienas todėl statė sau klausimą, kas užims 
Algirdo vietą? Pats Algirdas sėdosi Vilniaus sostan, prašalinęs iš jo 
vyresnįjį brolį Jaunutį. Santykiai jo su Kęstučiu niekados nebuvo 
nustatyti. Iš šalies žiūrint, rodėsi, kad Lietuvoje ne vienas, bet du 
didžiuoju kunigaikščiu. Arti 40 metų išgyveno Algirdas, išvien su 
Kęstučiu dirbdamas. Visai Lietuvai natūralus būtų rodęsis dalykas, jeigu 
dabar Kęstutis būtų paėmęs Vilniaus sostą. Rusiškoji Lietuvos dalis 
būtų šnairavusi, nes Algirdo šeimynoje pravoslavų tikyba buvo 
beleidžianti šaknis. Taigi, jiems geriau buvo pageidaujamas Algirdėnas, 
nei senos pagoniškosios Lietuvos reiškėjas. Vis dėlto prieš Kęstutį niekas 
nebūtų drįsęs kelti rankos. Bet to jis nenorėjo daryti, kadangi "mirdamas 
Algirdas prašė brolio palaikyti statomą jo į savo vietą mylimąjį sūnų 
Jogailą. Kodėl Algirdas aplenkė savo vyresnįjį sūnų Andrių, nesunku 
suprasti. Kaip jau vardas rodo, jis buvo ortodoksas ir gerokai surusėjęs, 

būdamas Polocko kunigaikščiu. Vėlesmeji įvykiai parodė, kad Algirdo 
neapsirikta. Lygiai galima matyti šiek tiek priežasties, kodėl pasirinkta 
Jogaila. Dirbęs visą savo amžių iš vieno su Kęstučiu, Algirdas turėjo 
aiškiai matyti, kiek reikalingas Lietuvai šio darbo tęsimas toliau. Bet, 
kad jis būtų galimas, reikėjo, kad Algirdo ir Kęstučio įpėdiniai taip 
sugyventų, kaip sugyveno jų tėvai. Iš visko galima buvo spręsti, kad 
Jogaila su Vytautu taip gražiai sugyvens, kaip jų tėvai. Taigi, mirdamas 
Algirdas tikėjo, kad, palikdamas savo vietoje Jogailą, jis geriausiai 
aprūpina Lietuvos ateitį. 

Labai artima ateitis parodė, kad Algirdas klydo. Jogaila ne tik 
neturėjo reikalingo prityrimo, bet nei tėvo gabumų. Meilaus ir lipšnaus 
būdo, lėtai galvojąs, bet galįs toli matyti, Jogaila pasiduodavo lengvai 
svetimai įttakai. Su savo privalumais jis galėjęs būtų tapti labai geru 
konstituciniu monarchu, bet visai netiko anų laikų Lietuvai, kur dienos 
darbų tvarkoje stovėjo be galo sunkūs klausimai. Kaip visi silpno būdo 
žmonės, Jogaila buvo didelis savimyla ir negalėjo kęsti svetimo 
nuopelno, Visa tai nieko gera nebūrė Lietuvai, dargi artimoje ateity. 
Nesantaika labai greit pasirodė tiek viduje, tiek užsienių politikoje. 
Lietuva reikalinga buvo didelių atmainų, bet irgi buvo labai aišku, kad 
prie Kęstučio gyvos galvos jokių reformų nebuvo galima nė pradėti. 
Sakysime, didžiausias politinis klausimas buvo oficialus Lietuvoje 
Krikščionybės įvedimas. Tik apie jį Kęstučiui negalima būtų buvę nė 
užsiminti. Taigi, Jogailos politika galėjo būti tokiomis aplinkybėmis tik 
vienintelė protinga: iki Kęstučio gyvos galvos nedaryti jokių atmainų. 
Tuo tarpu susitarti su Vytautu, kaip jiems reikės tvarkyti Lietuvą, kai 
Vytautas atsisės Kęstučio sostan. Galimas daiktas, kad Jogaila ir mėgino 
eiti šiuo keliu. Tuo bent galima būtų išaiškinti keistą dalyką, kad 
Vytautas rėmė gana silpnai savo tėvą ir labai užstodavo Jogailą. 

Nauja srovė Vilniaus pily spyrė Jogailą, kad jis pasirodytų naujos 
gadynės žmogus. Kiti kukždeno jam, kad dėdė Kęstutis visai jį nustelbia 
ir valdo jį, kaip mažą vaiką. Reikia, girdi, parodyti Kęstučiui, kad 
Jogaila už jį galingesnis. Tuo keliu spyrė sūnų motina Julijona, kuri, 
būdama rusė, ne kiek teišmanė Lietuvos reikaluose, bet valdžios troško. 
Prie Algirdo našlės prisidėjo ir Vaidyla, žemos kilmės perėjūnas, kuriam 
Kryžiuočiai padovanojo dvarelį ties Ragaine. Ši dovana aiškiai rodo, 
keno naudai Vaidyla dirbo. Taigi, nesusipratimai tarp dėdės ir brolėno 
prasidėjo labai greitai. Nežiūrint jų, vis dėlto pasisekė Kęstučiui 
sėkmingai baigti su Kryžiuočiais karas, kuris prasidėjęs buvo dar prie 
Algirdo. 1379 m. pasirašo Jogaila su Kęstučiui taikos sutartį su 

Kryžiuočiais 10 metų. Tai buvo paskutinis Kęstučio laimėjimas ir labai 
trumpam laikui. Jau ėjo slaptos derybos tarp Jogailos ir Ordino. 
Ateinančiais 1380 metais jos baigiasi sutartimi, kurios visas turinys 
nukreiptas ne tik prieš Kestutį, bet ir prieš pačią Lietuvą. Toj sutarty 
Jogaila pasižada Kryžiuočiams, kad jeigu jie pultų Kęstutį, neiti jam 
pagalbon ir nelaikyti, kad jie, kariaudami prieš Kęstutį, laužytų taiką su 
Lietuva. Praktiškai ši sutartis reiškė, kad jeigi nuveiktas Kęstutis 
atidavęs būtų Kryžiuočiams Kauną ar net Trakus, tai taika su Lietuva 
nebūtų sulaužyta. Pasirašydami šią sutartį, Kryžiuočiai laužė sutartį iš 
1379 m.. kur greta Jogailos stovi ir Kęstučio parašas. Laužydami senąją 
ir pasirašydami naują su Jogaila sutartį, Kryžiuočiai norėjo išgauti 
pripažinimą jiems teisės užkariauti ir prijungti prie Prūsų visą Trakų 
kunigaikštystę, kitaip sakant, visą Žemaitiją ir Sudaviją. Po to būtų 
atėjusi eilė Rytų Lietuvai. Kad Jogaila visai nemanė pildyti šios 
sutarties, labai aišku, bet visai nesuprantama, kokį jis turėjo artimą 
tikslą, ją pasirašydamas. 

Kęstutis gavo žinių apie savo brolėno išdavikiškus darbus. Jis sakė 
apie juos Vytautui, bet šis nenorėjo tikėti ir tikino tėvą, kad Jogaila visai 
patikimas. Didelis liūdesis tada apėmė seną Lietuvos gynėją. Lietuva 
išduodama pikčiausiam jos priešui, o to nemato nė jo įpėdinis. Kaip gi 
tada apginsi tėvynę? Kęstutis net buvo išsitaręs, kad norėtų išvykti kur į 
tolimą kraštą su savo tauta, kad ten ramiai galėtų senoviškai gyventi ir 
garbinti savo dievus. Bet laukti nebuvo galima. Juk aišku, kad 
Kryžiuočiai po savo sutarties su Jogaila neilgai trukus pradės karą prieš 
Vakarų Lietuvą, o apsiginti nuo jų jis turės tik savo Žemaičius su 
Sūdaičiais. Kol tas karas neprasidėjo, reikia sujungti visos Lietuvos 
jėgos savo rankoje, kitaip sakant, reikia pašalinti Jogaila iš Vilniaus 
sosto. Kai Jogaila 138! metais buvo ties Polocku, Kęstutis lengvai 
paėmė Vilnių, kur buvo Jogailos giminės. Vilniaus archyve buvo rasta 
slapta sutartis su Kryžiuočiais ir tuo buvo galutinai nustatytas Jogailos 
valstybės išdavimas. Kęstutis prieš savo norą patapo Lietuvos didžiuoju 
kunigaikščiu, o Vytautas įpėdiniu. Pirmasis klausimas, su kuriuo 
Kęstutis tuoj susidūrė, buvo labai sunkus: kas daryti su brolėnais? Buvo 
du keliu: nuteisti miriop Jogailą, kaip išdaviką, ir kitus jo brolius, kurie 
jam padėjo tame darbe, arba, susitaikinus su jais, palikti juos antraeilėse 
vietose, kur nebegalėtų susidėti su Lietuvos priešais. Pirmuoju keliu 
liepė eiti valstybės reikalas, antruoju stūmė Algirdo atminimas ir 
Vytauto maldavimai pasigailėti Jogailos. Nulėmė pasirinkimą brolio 
atminimas ir sūnaus maldavimai. Jogaila gavo tėviškę Krevą ir kitas 

vietas ir pripažino dėdę didžiuoju kunigaikščiu. Atsakydamas už visus 
vienas, Vaidyla buvo pakartas. 

Neatsargus buvo Kestutis, klausydamas širdies norų ir atleisdamas 
Jogailai išdavimo kaltę. Kas išduoda savo tėvynę, tas nepagailės savo 
giminių. Tikrai, kai tik atsargumas jam leido nejučiomis susinešti su 
Lietuvos priešais, Jogaila pradėjo derybas su Kryžiuočiais. Jeigu, 
būdamas didžiuoju kunigaikščiu, jis pripažino jiems teisę užkariauti sau 
visą Vakarų Lietuvą, dabar jis turėjo duoti jiems kur kas daugiau. 
Ateinančiais 1382 metais Jogaila pasirašė su Ordinu naują sutartį. Taja 
sutartimi Jogaila pripažino save Kryžiuočių Ordino vasalu, Žemaitiją iki 
Dubisos perleido Ordinui ir pažadėjo per 4 metus apsikrikštyti pats ir 
apkrikštyti visą Lietuvą. Nusipirkęs ta kaina sau paramą prieš Kęstutį, 
Jogaila pasiryžo pradėti veikti. Vykdamas su kariuomene prieš priešus 
1382 metais, Kęstutis paliko Vytautą Vilniui saugoti. Vytautas pasirodė 
per daug vis dar tikįs pusbroliu ir pertai neatsargus. Jis iš Vilniaus 
atvyko į Trakus nieko pikta ten nelaukdamas. Bet Jogaila su savo 
šalininkais, kurių dar nuo Aigirdo laikų Vilniuje turėjo daug užsilikti, 
kaip tik laukė tokios progos. Paliktą be reikalingos priežiūros Vilnių 
Jogailos šalininkai pagriebė, ir Jogaila vėl pasiskelbė didžiuoju 
kunigaikščiu. Bet dabar Lietuvai buvo klausimas, katras iš didžiųjų 
kunigaikščių paims viršų? Dabar ne vienas Kęstutis jautė, kad už 
Jogailos stovi Kryžiuočiai, ir todėl ginčas turės būti šį kartą ginklu 
sprendžiamas. Vadinasi, Lietuvai grėsė kartu vidujis ir laukujis karas. 
Kas iš Lietuvos liks po to karo? Kestutis stovėjo kaip ant bedugnės 
kranto. Jis juto, kad visas Mindaugo, Vytenio, Gedimino ir jo paties su 
Algirdu darbas gali žlugti. Nejaugi Lietuvai nebūtų jokios kitos išeities, 
kaip vidujis karas? Tokios mintys turėjo dažnai ateiti Kęstučiui ir jo 
aplinkiniams, kai jis priėjo prie Trakų su kariuomene, traukdamas 
Vilniaus vaduotų. Šiai kodėl jis nudžiugo, kai pas jį atvyko Jogailos 
vardu pasiuntinys Skirgaila, kviesdamas Kęstutį bei Vytautą ateiti 
pasikalbėtų apie taiką. Jogailos ir savo vardu Skirgaila užtikrino, kad jie 
galės grįžti atgal po pasikalbėjimo. 

Jeigu neišmintingai pasielgė Kęstutis, kai dovanojo Jogailai Lietuvos 
išdavimą, tai dar neatsargiau jis elgėsi tikėdamas Jogailos kvietimu. Bet 
regimai gyvenimas jam nustojo visai vertės, matant, kur vedama 
Lietuva. Sunkia širdimi atvyko Kęstutis su Vytautu pas Jogailą 
pasikalbėtų. Bet vieton pasikalbėjimo jie tuoj buvo suimti, sukaustyti, o 
jų kariuomenei buvo pasakyta, kad viskas gerai, kad pasisekė 
susitaikinti ir kad taika būsianti pasirašyta Vilniuje. 

Jau prieš kviesdamas pasikalbėti Jogaila buvo su savaisiais nutaręs 
nužudyti Kęstutį su Vytautu, jeigu tik pasisektų juos apgauti. Taigi 
dabar visas klausimas buvo, ne kas su jais daryti. bet kaip jie nužudyti, 
kad iš to Jogailai nekiltų per daug neapykantos lietuvių tarpe. Jeigu 
Kęstutis kartu su Vytautu „mirtų“, tas labai aiškiai parodytų, kad juodu 
tapo nužudytu, bet jeigu bus protarpis, tai įtarimų bus mažiau. 
Pavojingesnis buvo Kęstutis, todėl jis pirmasis turėjo išnykti. Ir tikrai, 
per keletą dienų Krėvos pily Kęstutis rastas negyvas. Koks baisus 
likimas to, kurs keliosdešimts metų kasdien statė mirties pavojun savo 
gyvybę, kad galėtų apginti Lietuvą nuo jos priešų, o mirtį rado Lietuvos 
kalėjime ir iš lietuvių rankų. Kiek kart mažam Kęstučiui prie tėvo 
Gedimino teko lankytis Krėvoje. Argi galėjo jis tada pamanyti, kad ten 
ras sau galą iš lietuvių rankų?! 

Visa Lietuva turėjo sudrebėti, išgirdusi, kad jos didžiausio karžygio, 
jos gynėjo nebėra gyvo. Kad galima būtų paslėpti savo baisų nusidėjimą, 
Jogaila liepė paruošti Kęstučiui Vilniuje iškilmingas laidotuves. Ant 
didelio laužo drauge su savo mėgiamais arkliais ir medžioklės šunimis 
Kęstutis buvo sudegintas. Su kitais artimais galima buvo mažiau 
skaitytis. Birutė buvo nuskandinta, o Vytautas kalėjime laukė irgi 
mirties valandos. Tai buvo sunkiausios jo gyvenime valandos. Jis jautėsi 
kaltas prisidėjęs prie tėvo mirties. Slėgė jam širdį, kad Lietuva žūna. 
Kartu buvo, kad jis taip apsivylė savo jaunystės draugu, pusbroliu 
Jogaila. Vytautas kalėjime gyveno didelę moralę krizę. Jeigu jam 
pasisektų išeiti iš kalėjimo, jis išeitų visai kitas žmogus. Bet ar pasiseks? 
Nužudęs jo tėvą, motiną ir giminių kai ką, Jogaila turėjo bijoti Vytauto 
keršto. Ne, Vytautas turi žūti. Ir vis dėlto jis nežuvo. Apsirgęs iš 
susikrimtimo kalėjime, jis gavo leidimą, kad Vytautienė jį lankytų. Jos 
tarnaitė pasiryžo savo gyvybe atpirkti Lietuvai Vytauto gyvybę. 
Persirengęs tarnaitės rūbais, Vytautas pabėga iš kalėjimo. Bet jam 
Lietuvoje nėra vietos. Raitas jis per Gardiną suskumba pasprukti pas 
savo savainį Joną, Mozūrų kunigaikštį. Svainis ne tik negali jam padėti, 
bet bijo net pas save laikyti, Vienintelis, kas turi intereso ir gali padėti 
Vytautui, tai Kryžiuočių Ordinas. Likimo šypsena Kęstučio sūnus turi 
prašyti Ordino, kad jam padėtų grįžti Lietuvon! 

Kryžiuočiai turėjo intereso paremti Vytautą. Jie labai gerai žinojo, 
kad Jogaila negalės išpildyti savo pažadų, kuriuos prisiėmė sutartimi iš 
1382 metų. Jeigu jis perleidė Kryžiuočiams Žemaičius iki Dubisos, tai 
buvo tuo tarpu tik juridinis perleidimas. Iš tikrųjų reikėjo juos 
užkariauti ginklu, nes Jogailos jie neklausė ir neklausys. Tik Vytautas 

galėjo juos paveikti, kad dėtųsi prie Ordino. Po Kęstučio ir jo šeimos 
nužudymo, Jogailos padėtis Lietuvoje labai pasunkėjo. Pasipiktinimas ir 
nepasitikėjimas Jogaila pradėjo augti vis didyn. Bet kad šis nepasitenki- 
nimas taptų realė jėga, kuri galima būtų sunaudoti prieš Jogailą, reikėjo 
turėti vardas ir programa, kurie visus nepatenkintus jungtų prieš 
Jogailą. Šis vardas — programa tegalėjo būti Vytautas. Štai kodėl 
Kryžiuočiams reikalinga ir naudinga buvo turėti pas save Kęstučio sūnų. 

Bet ką galėjo Kryžiuočiai duoti Vytauti ir ko iš jo už tai reikalavo? 
Vytautas galėjo reikalauti, kad jam būtų grąžinta jo tėviškė, tariant, visa 
Trakų kunigaikštystė. Reikalavimas buvo visiems lietuviams labai 
aiškus. Paleidęs gandą, kad Kęstutis susitaikęs su juo ir kitą paskui 
gandą, kad jis miręs pats, Jogaila negalėjo išaiškinti, kodėl jis negrąžina 
Vytautui jo tėviškės. Juk jeigu susitaikinta, tad aišku, kad kiekvienas 
grįžta prie to, ką pirma turėjo. Taigi reikalaudamas tik tėviškės, 
Vytautas siatė Jogailą keblion padėtin Lietuvių akyse. Ordinas galėjo 
pažadėti grąžinti Vytautui jo tėviškę, jeigu tik nesakė, kad tai jis darys 
vesdamas karą prieš Jogailą. Tokius pažadus davė Kryžiuočiai Vytautui. 
Savaime aišku, kad Vytautas turėjo jiems daugiau prisižadėti, nei kad 
buvo Jogaila padaręs sutartimi iš 1382 m. Kadangi Jogaila buvo 
pripažinęs Žemaitiją Ordinui iki Dubisos, tai Vytautas turėjo padidinti šį 
plotą iki Nevėžio. Vėliau Ordinas pradėjo reikalauti įtraukti ir Kauną 
tan plotan iki Rumšiškės. 

Darydami sutartį su Vytautu, Kryžiuočiai, jei ne formaliai tai 
esencialiai, laužė sutartį su Jogaila iš 1382 m. Jų naujoji sutartis galima 
buvo įvykdyti tik karą skelbiant Jogailai. Bet iš tikrųjų jie irzi nemanė 
vykdyti visumoje sutarties, sudarytos ir su Vytautu. Jiems reikėjo dviejų 
dalykų: turėti pateisinimą nuolat kariauti prieš Lietuvą ir skaldyti ją 
viduje. Palaikydami Vytautą, Kryžiuočiai labai gerai žinojo, kad surinks 
prie jo Lietuvių kariuomenę, kuri kariaus prieš Jogailą, o tada 
patogiausia bus ir Ordinui sunaudoti tą karą savo reikalams, palaikant 
visada silpnesniąją pusę. Bet grąžinti Vytautui jo tėviškę jie nė nemanė. 
Po skaudžių prityrimų Vytautas irgi nebuvo tiek naivus, kad nesupratęs 
būtų Kryžiuočių plano. Bet ir jis nemanė rimtai, kad laikys jiems savo 
prižadus. Jam svarbu buvo parodyti, kad jis politiniai dar nebaigtas, kad 
su juo skaitosi toki galiūnai, kaip Kryžiuočių Ordinas ir priduoda jam 
didelę kainą. Jų padedamas, jis galės sudaryti savo kariuomenę, atkovoti 
bent dalį savo tėviškės, o paskui atsidarys platesnė dirva. Gal ateis 
laikas, kada galės nusikratyti Kryžiuočių, o tuo tarpu reikia jais 
naudotis, nes tik per juos jis gali grįžti Lietuvon. 

Kaip matome, nė viena iš besitariančių pusių, darydama sutartis, 
visai nemanė, kad kada reiktų jos vykdyti. Taigi, negalima kalbėti, kad 
Ordinas būtų buvęs apgautas. Jogaila greitai pajuto, kad užmušimas 
Kęstučio, Birutės ir kitų jam nieko nepadėjo. Daug lietuvių pradėjo 
rinktis prie Vytauto. Jogaila mėgino atkalbėti Kryžiuočius, kad jie 
„žalčio“ neįsileistų pas save ir jam nepadėtų. Greitai prasidėjo ir karo 
veiksmai tarp Jogailos ir Kryžiuočių, visai nė nekalbant apie 1382 m. 
sutartį. Pamatinis Ordino uždavinys buvo tvirtai įsistiprinti išilgai 
Nemuno. Didelė atrama turėjo būti pastatyta prieš Kauną. Pradėta 
statyti tvirtovė vardu Marienwerder — Marijos sala. Vardas duotas 
neatsitiktinai. Juk kada pirmąkart atvyko Ordinas 1230 metais Prūsų 
žemėn, prie Vislos, jis pasistatė tvirtovę ir pavadino ją Marienwerder. 
Dabar jie laikė, kad plotas tarp Vislos ir Nemuno jau užkariautas ir 
teliekti dabar eiti nuo Nemuno į Dnieprą. Šiam naujam žygiui turėjo 
nešti laimę tas pats vardas, kurs iš mažytės pradžios per pusantro šimto 
metų sukūrė didžiulę valstybę. Todėl ši nauja tvirtovė turėjo būti taip 
pastatyta, kad Lietuviai negalėtų jos išgriauti. 

Toks įsitvirtinimas Panemuny buvo Lietuvai kur kas pavojingesnis, 
nei užpuolimai ant Trakų 1383 m. ar kita tolimesnių užpuolimų ruoša. 
Lietuviai tai matė ir prisiminėjo, kaip neseniai dar Kęstutis gynė Kauną 
nuo Kryžiuočių. O dabar? Lietuvoje Jogailai darėsi jau persunku likti. 
Jis pradėjo dairytis aplink, ieškodamas sąjungininkų. Išeitis jam rodėsi 
galima Lenkijoje. Lenkų didžiūnai ieškojo vyro savo jaunai karalaitei 
Jadvygai. Jų tarpe buvo šalininkų paimti Lietuvos didįjį kunigaikštį jai 
vyru ir tuo būdu sujungti du kraštu vienon valstybėn. Patapęs Lenkų 
karalium Jogaila įgytų daugiau galės atsiremti prieš Ordiną. Bet Lenkai 
nenorėjo per Jogailą įsigyti naują karą. Vadinasi, kad jo politinės 
piršlybos pasisektų, reikėjo, kad Vytauto klausimas būtų išspręstas. 
Taigi Jogailai nieko kito nebeliko, kaip mėginti susitaikinti su savo 
pusbroliu. Tuo reikalu pradėtos buvo slaptos derybos. Vytautui buvo 
irgi žinomi kai kurių Lenkų norai išrinkti Jogailą savo karalium. Tame 
projekte Vytautas tuoj pastebėjo, kiek atmainų gali įvykti, tapus Jogailai 
Lenkijos karalium. Jis galėjo viltis, kad jis pats galės patapti didžiuoju 
Lietuvos kunigaikščiu. Bet kad visa tai nepraeitų pro šalį, Vytautui 
reikėjo aktingai prisidėti, remiant Jogailos piršlybas. Besitaikindamas su 
Jogaila, Vytautas reikalavo grąžinti jam visą jo tėviškę, bet suprato, kad 
iškart Jogailai tas neįmanoma padaryti. Šiaip ar taip, 1384 metais buvo 
sutarta, kad Vytautas grįžtų Lietuvon. Sutartu metu Vytautas užpuolė 
su savaisiais tą garsiąją tvirtovę, kuri amžiams buvo statoma, sunaikino 

ją ir susijungė su Jogaila. Tai yra garsusis Vytauto „išdavimas“. Iš 
tikrųjų paties Ordino praktika pilna buvo tokių priemonių. Kryžiuočius 
piktino ne pats Vytauto susidėjimas su Jogaila, bet kad jie nepastebėjo 
visų derybų. 

Jogaila davė Vytautui iš pradžios dalį jo tėviškės su Gardinu, o kitos 
dalies vietoje davė žemes palei Pripetį. Gal iš pradžios Vytautui tas buvo 
pačiam geriau. Būdamas pietų Lietuvos daly, jis neturėjo progos 
susidurti su Kryžiuočiais. Jie ateityje jam dar galėjo būti naudingi, todėl 
nereikėjo su jais per daug pyktis. Dabar nieko jie negalėjo Vytautui 
primesti. Prisižadėję grąžinti jam tėviškę, Kryžiuočiai pažado neišpildė. 
Jis pats gavo kitą kunigaikštystę, susitaikindamas su Jogaila. Vadinasi, 
jo, Vytauto, pažadai dėl Žemaitijos irgi atpuola. Dabar jie gali turėti 
reikalavimų ne į Vytautą, bet į Jogailą dėl jo prižadų iš 1382 m. Kas 
svarbiau buvo Vytautui, jis galėjo palaikyti gerus santykius su savo 
žemaičiais, kadangi dabar visa jų apmauda turėjo pulti išimtinai ant 
Jogailos. Taigi pirmas žingsnis visai atitiko Vytauto interesus. Bet 
reikėjo eiti toliau. Antras dalykas iš eilės buvo išstumti Jogailą Lenkijon 
į karalius. Nelengvas tai buvo dalykas: reikėjo ne tik gauti lenkų 
politikus toms vedyboms, bet ir įkalbėti pačią nuotaką, kurios širdis 
buvo kitur. Kad ir sunkiai, bet derybos vis dėlto stūmėsi į priekį. 
Politinė jų pusė buvo nustatyta vadinamoje Krėvos unijoje iš 1385 m. 
Jogaila pasižadėjo apsikrikštyti ir apkrikštyti visą Lietuvą, kuri buvo 
inkorporuojama Lenkijon. Po tuo aktu pasirašė visi kunigaikščiai, taigi 
ir Vytautas. 

Nuomonė išplatinta, daugiausia Lenkų istorikų, kad tai esąs tas 
aktas, kurs sudarė uniją tarp Lenkijos ir Lietuvos. Tvirtinimas 
neatatinka nė krisleliui tiesos. Unijos genezy Krėvos aktas neturi jokios 
reikšmės. Šis aktas prieštaravo Jogailos sutartims su Kryžiuočiais iš 
1382 metų. Pripažinęs save Ordino vasalu, Jogaila neturėjo teisės duoti 
kam norint pažadų dėl Lietuvos likimo. Tai galėjo daryti tik Ordinas, 
kaipo Jogailos siuzerenas. Mes matome, kad nei Jogaila, nei Ordinas ne 
tik nepildė šios sutarties, bet nė nemanė ją pildyti net pasirašydami. Bet 
nebuvo susitarimo ir dėl jos panaikinimo. Todėl negalėjo būti nė 
mažiausio abejojimo, kad, pirmai tinkamai progai pasitaikius, Ordinas 
pareikalaus iš Jogailos pildyti sutartį iš 1382 metų. Jeigu Lenkija Krėvos 
aktu įgyja teisių į Lietuvą, priešingų Ordino teisėms, tai iš to ėjo viena 
išvada: Lietuvos konfliktan su Ordinu įtraukiama Lenkija. Aktai tos 
pusės bus geresni, kieno pusėje bus laimėjimas. Gedimino bei Algirdo su 
Kęstučiu laikais Lietuva pati viena galėjo atsispirti Kryžiuočiams, bet po 

Jogailos sukelto vidujinio karo ir išdavimo Lietuvos Kryžiuočiams pati 
viena ji nebegalėjo atsispirti prieš šiuos priešus. Kad Lenkai nebalėjo 
reikalauti mažiau, nei prižadėjęs buvo Jogaila Kryžiuočiams, irgi 
savaime aišku. Gi daugiau duoti visai nebuvo galima. Jogaila 
pasiskelbęs buvo Ordino vasalu, bet jis negalėjo būti Lenkijos vasalu, 
nes tada būtų buvęs pats savo vasalu. Taigi, ši sąlyga, pakeista 
atatinkant naujas aplinkybes, galėjo reikšti tik Lietuvos inkorporavimu, 
nes tada valdo Lietuvą Jogaila, kaipo Lenkų karalius. 

Jeigu buvo galima atitaisyti Jogailos padarytos Lietuvai skriaudos, 
tai tik įtraukus Lenkus prieš Kryžiuočius. Bet tada Lietuvos politika 
tegalėjo būti tautiška vienu atveju: naudoti Lenkus prieš Ordiną, gi 
Ordiną prieš Lenkus. Vytautas tai gražiai suprato iš pat pradžios, kai 
kilo klausimas apie Jogailos prišlybas. Toliau matysime, kad jis buvo 
visą savo gyvenimą ištikimas šiai politikos linkmei. Žinoma, progai 
pasitaikius galima buvo remtis kai kuriais atvejais ir laikinais draugais, 
tas įvairino pamatinę kryptį, bet jos jokiu būdu nekeitė. 

Pagaliau Jogaila patapo Lenkų karalium ir išvyko Lenkijon. Dabar 
Vytautas galėjo patapti didžiuoju Lietuvos kunigaikščiu, nes tik šioj 
vietoj jis galėjo pakreipti Lietuvos politiką. Lenkai, kurie matė, kiek 
energingai jis rėmė Jogailos kandidatūrą į Lenkijos karalius, noriai būtų 
matę jį didžiuoju Lietuvos kunigaikščiu, bet Jogaila spyrėsi. Nes netikras 
buvo, kaip jam pasiseks sugyventi su Lenkais, ir todėl norėjo pasilikti 
sau galimumą prireikus grįžti Lietuvon. Bet jis labai gerai žinojo, kad, 
jeigu Vytautas pataps didžiuoju kunigaikščiu, to galimumo nebebus. 
Kita vertus, jam sunku buvo suvaldyti savo brolius Skirgailą, Švitrigailą 
ir kitus. Reikalingas jų paramos Lietuvoje, kur dabar galėjo pasirodyti 
tik retkarčiais, jis turėjo daugiau su jais skaitytis. Taigi savo 
pavaduotoju Jogaila paliko vyresnįjį brolį Skirgailą. 

Vytautas matė, kad visi Algirdėnai jo bijo ir norėtų mažinti jo 
reikšmę Lietuvoje. Jų spiriamas Jogaila'atsisakė raštu patvirtinti kai 
kurių žemių jam perleidimą, nes, girdi, jos duotos laikinai. Galimas 
daiktas, kad čia Jogaila sakė tikrą tiesą: laikinai, vadinasi, kol nebus 
grąžinta tėviškė. Bet apie jos grąžinimą Jogaila nė negalvojo. Tuo tarpu 
iš tėviškės Vytautui svarbiausia buvo atgauti Trakus, iš kur labai patogu 
paimti Vilnius. Matydamas Algirdėnų nusistatymą, Vytautas pasirinko 
taktą nieko stačiai nedaryti prieš Jogailą, bet visa kreipti prieš jo 
vietininką Skirgailą. Juk pats Jogaila parodė kelią 1379 metais, 
sudarydamas sutartį su Kryžiuočiais prieš dėdę Kęstutį. Eidamas tuo 
keliu, Vytautas galėtų panaudoti tuos pačius Kryžiuočius prieš Skirgailą. 

Būdami geri ir prityrę politikai, Ordino vadai iš pat pradžios 
suprato, ką jiems reiškia Jogailos patapimas Lenkų karalium ir išeinąs iš 
to unijos aktas. Kiek jie tuo buvo nepatenkinti, matyti iš to, kad 
nenorėjo dalyvauti nė vestuvėse. Apsidairę susidariusioje padėty, jie 
nerado kito būdo neleisti Lenkams pasiimti sau Lietuvą, kaip susitarus 
su Vytautu. Sunku pasakyti, kas pirmas pasiūlė bendrą veikimą, bet 
tikra viena, kad ir Vytautas ir Kryžiuočiai ėjo noriai į tas derybas. 
Tarpininku čia tarnavo Markvardas Salzbachas, Vytauto paimtas 
nelaisvėn. Einant sėkmingai deryboms su Ordinu, santykiai Vytauto su 
Skirgaila ėjo vis blogyn. Jogailai neliko nieko kito daryti, kaip tik 
taikinti juodu. Paskutinis taikinimasis įvyko 1389 metais, kurio 
dokumentas mums pasiliko. Juo prisižada Vytautas netikėti „pranešėjų 
bei kaltintojų žodžiais". Bet tuo pačiu metu, kai tokia amžina taika buvo 
nustatoma tarp Vytauto su Skirgaila, derybos su Kryžiuočiais jau 
artinosi galop. Pradžioje ateinančių 1390 metų Vytautas išduoda Ordino 
didžiajam mistrui raštą, kuriuo pasižada išpildyti, ką jis kadaise jam 
kitais raštais žadėjo. Kitaip betariant, Vytautas atgaivina šiuo raštu savo 
senas sutartis su Ordinu. Iš savo pusės Kryžiuočiai turėjo daugiau 
žadėti, nei pirmojoj sutarty, kuri nebeatitiko darbartinių aplinkybių. Jų 
rašto mes neturime, bet mažiausia, ką jie galėjo žadėti, tai padėti patekti 
Vilniaus sostan. Be tokios sąlygos Vytautui nebuvo jokios prasmės 
atnaujinti senas sutartis. Bet priešingai, kaipo Lietuvos - didžiajam 
kunigaikščiui, jam buvo naudinga priminti, kad Ordino teisės į Lietuvą 
prieštarauja Krėvos unijos aktui. 

Vytautas gerai žinojo, kad, pradėjęs kovą su Skirgaila, jis turės 
susidurti ir su Jogaila. Todėl reikėjo bent diplomatiniai sudaryti 
koaliciją prieš Lenkus. Jam pasisekė gauti Maskvos didįjį kunigaikšų ne 
tik savo pusėn, bet dargi susigiminiuoti, išleidžiant už jo savo dukterį. 
Maskva, įveikusi Totorius prie Dono 1380 metais, pakėlė labai aukštai 
savo politinę reikšmę. Taigi, susigiminiavimas su jos didžiuoju 
kunigaikščiu kėlė ir Vytauto reikšmę. Jogaila ir jo broliai suprato tai 
labai gerai. Kitas sąjungininkas prieš Lenkus radosi Vakaruose. Tai 
buvo imperatorius Vaclovas, Čekų karalius. Jis užstojo pirmon vieton 
Ordino reikalus, primindamas 1389 m. Jogailai, kad jis vykdytų savo 
pažadus duotus Ordinui. Šis Vaclovo žygis buvo priminimas aukščiausio 
pasaulinio autoriteto lūpomis, kad unijos tarp Lenkijos ir Lietuvos 
negali būti. Vadinasi, jeigu Lenkija kištųsi gindama Lietuvą nuo 
Kryžiuočių, ji elgtųsi neteisėtai, ir imperatorius palaikytų Ordino pusę. 
Vaclovo priminimas turėjo be galo įpykinti Jogailą ir Lenkus. Juk iš 

Jogailos reikalaujama buvo ne mažiau, kaip sudėti Ordino hochmeiste- 
riui hommagium. Lenkų karalius ant kelių nusiklaupęs prieš Colnerį! 
Štai ko reikalavo Vaclovas. 

Vytautas galėjo ramiai dėtis su Ordinu prieš Jogailą. Prasidėjo karo 
veiksmai prieš Skirgailą. Lenkai ne tik nenorėjo įsivelti į karą su Ordinu, 
imperatoriaus remiamu, bet pyko ant jo, kam jis nemoka sutvarkyti 
Lietuvos dalykų ir leidžia savo broliams drumsti politinius santykius su 
kaimynais, stumiant Vytautą Kryžiuočių glėbin. Tegu geriau Vytautas 
patampa didžiuoju kunigaikščiu, bet tik jis reikia pririšti prie Lenkijos. 
Kai Ordinas pradėjo žygį atplėšti Lietuvai nuo Lenkijos, jis gerai žinojo, 
kad Lenkai spaus Jogailą susitaikinti su Vytautu. Todėl jiems reikėjo 
apsisaugoti, kad Vytautas neapleistų jų antrąkart. Taigi, susitaręs 
antrąkart su Vytautu 1389 m. Ordinas reikalavo iš Vytauto eilės giminių 
duoti jam kaip įkaitus. Šį kartą jis tikėjosi galėsiąs vesti Vytautą ne tiek 
toli, kiek jis pats nori, bet tiek, kiek bus Ordinui naudinga. Tik taip 
apsisaugoję Kryžiuočiai kartu su Vytautu pradėjo savo žygį prieš Jogailą 
su Skirgaila. Po poros metų karo Jogaila įsitikino, kad Lietuvą teks 
apleisti galutinai, jeigu kova prieš Vytautą tęsis toliau. Gi nustojus 
Lietuvos jo padėtis Lenkuose labai pašlija. Todėl Jogaila 1392 m. 
persiuntė slaptai Vytautui savo pasiūlymus, kuriais jis norėtų susitaikin- 
ti. Pagaliau po kurio laiko derybų prieita susitarimas tarp Jogailos ir 
Vytauto. Atsargiu būdu Vytautas išgavo po vieną įvairiais pretekstais 
savo gimines iš Ordino ir tik po to susitaikė su Skirgaila, Jogailai 
tarpininkaujant, kaip pasakyta akte. Po kurio laiko Skirgaila sutiko eiti 
Kievan iš Vilniaus, kur pagaliau grįžo Vytautas, kaipo Lietuvos didysis 
kunigaikštis. 

Dešimts metų praėjo nuo tos dienos, kai Vytautas, apgauliu būdu 
patekęs Jogailos rankosna, laukė būti nužudytas ir vos galėjo pabėgti iš 
kalėjimo. Kovą su Jogaila pradėjo neturėdamas nė vieno kareivio, 
nežinodamas, kur pats priglaus ryt galvą, gaudomas, tartum koksai 
žvėris, o dabar gavo daugiau, nei savo tėviškę. Bet užtai dabar Lietuvos 
padėtis buvo be galo pasunkėjusi. Juridiniai Lietuva nustoja būti 
nepriklausoma. Kam ji priklauso, apie tai ginčas ėjo tarp Ordino ir 
Lenkijos. Du kartu Vytautas susitaręs buvo su Kryžiuočiais, bet nė 
karto jie negalėjo išpildyti, ką buvo jam prižadėję. Ir antrą kartą jie 
galėjo pasakyti, kad, ką jis gavo, gavo pats be jų pagalbos. Vadinasi, ir 
jis buvo laisvas nuo savo pažadų. Patys Kryžiuočiai daugiau reikšmės 
pridavė ne jo pažadams, o Jogailos. Imperatorius Vaclovas oficialiai taip 
pastatė klausimą 1389 m. Dabar Ordinui teko tik tęsti klausimas toje 

plotmėje. Vytauto susitaikymas su Skirgaila čia nieko negalėjo pakeisti. 
Kaip tik kilo tarp Lenkijos ir Ordino taikos klausimas, iškart kilo ir 
Lietuvos klausimas. Torunėje 1393 m. susirinko visa konferencija, kur 
Lenkus atstovavo Gniezno arkivyskupas, Krokuvos vaivada, karalystės 
maršalka ir juriskonsultas Petra. Atatinkama delegacija buvo sudaryta ir 
iš Ordino pusės. Juriskonsulto prijungimas rodo, kad turėjo būti 
diskutuotas Lenkų ir Ordino teisių klausimas į Lietuvą. Tikrai pasirodo, 
kad tai pamatinis darybų daiktas. Vokiečių Ordinas statė klausimą taip, 
kad, girdi, Jogaila tam ir patapo Lenkų karalium, kad, ginklu gindamas 
Lietuvius bei Rusus, neleistų Ordino įgyvendinti įgytų teisių. Išvada jų 
buvo, kad Lenkai leistų Ordinui naudotis teisėmis į Lietuvą. Lenkai apie 
tai nenorėjo nė girdėti. Todėl konferencija pasibaigė nieku. 

Vytautas labai gerai suprato, kad juridiniais ginčais toki klausimai 
niekados negali būti išspręsti. Jam tuo tarpu buvo svarbu, kad ginčas 
tarp pretendentų nesibaigtų, o Lietuva stiprėtų ir atsispirtų abiem 
pretendentam. Jis matė, kad turės ateiti valanda, kada ginčas bus 
ginklams atiduotas spręsti. Reikia todėl stiprinti kiek galint daugiau 
Lietuvą viduju ir laukuju atžvilgiais. Išbuvęs keletą metų pas Vokiečius, 
Vytautas matė jų tvarką, darbštumą, galės šaltinį. Kas jam daugiausia 
rūpėjo, tai jų kariška organizacija. Kovodamas jų pusėje jis stengėsi 
nuodugniausiai pažinti jų kovos būdus. Lygindamas Lietuvos organizac- 
iją jis matė labai aiškiai, kiek Lietuviai atsilikę. Dabar pradėjęs Lietuvą 
valdyti savarankiškai, jis turėjo uždavinį sustiprinti ją tiek, kad ji galėtų 
ginklu atsispirti pati viena ar prieš Kryžiuočius ar prieš Lenkus. Kad tai 
galima būtų pasiekti, reikia Lietuvos įtaka praplėsti, kur ji gali siekti. 
Tokių galimumų galėjo būti tik šiaurėje, Naugarde, kur tektų susidurti 
su Maskva, ko tuo tarpu reikia vengti, arba į pietų-rytus tarpu Totorių. 
Nesantaika tarp Ordų leido Lietuvai išplėsti savo įtaką jų tarpe. Toji 
įtaka rūpėjo Vytautui pirmoje vietoje kaip kariškos jėgos šaltinis. 
Totoriai nuo seniai garsūs buvo, kaip geri kariautojai ir tai ypatingos 
rūšies, nepaprastos Vakarams. Iš šių sumetimų išeidamas, Vytautas 
norėjo pastatyti Totoriams savo kandidatą į kanus. Iš kitos pussės jis 
norėjo pamėginti, ar nepasiseks Lietuvai, kuri tiek kentėjo nuo kryžiaus 
karų, dabar oficialiai patapus krikščioniškai, svetimą jėgą panaudoti 
savo reikalams. Jeigu Lietuva organizuotų kryžiaus karą prieš Totorius 
vadovaujant Vytautui, praktiška iš to nauda tektų daugiausia Lietuvai. 
Kryžiaus karo Vytautui nepasisekė organizuoti ir negalėjo pasisekti. Jo 
žygis 1399 metais, kurs baigėsi pralaimėjimu prie Vorsklos upės, atliktas 
buvo daugiausia vienos Lietuvos jėgomis. Bet pralaimėjimas nė kiek 

nesumažino Vytauto intereso prie totorių reikalų. Kiek gyvi buvo jo 
santykiai su Totoriais, rodo geriausiai tos aplinkybės, kad Vytauto 
valstybinėj kanceliarijoj buvo totorių kalbos raštų skyrius. Mielu noru 
Vytautas traukė totorius Lietuvon, duodamas jiems vietos apsigyventi. 
Bet buvo intereso prie totorių nemaža ir dėl prekybos su Azija. Jeigu 
kariškai turėjo progos Vytautas kištis į pietų totorių reikalus, tai buvo 
visai atsitiktinis dalykas. Taikius ir gana gyvus santykius Vytautas 
palaikė su Kazanės totoriais, kur joks kariškas interesas jo netraukė. 

Vorsklos nepasisekimas, kad ir nemalonus Vytautui, praktiškos 
ypatingos reikšmės negalėjo turėti. Kur kas daugiau politinės reikšmės ir 
rūpesnio sudarė Vytautui karalienės Jadvygos mirtis. Jogaila neturėjo iš 
jos įpėdinių. Todėl Jadvygai sergaliojant klausimas stojosi savaime, ar 
galės Jogaila likti Lenkijoj karalienei mirus? Neturėdamas teisės į 
Lenkijos sostą, jis galėjo ten likti tik tokiu atveju, jeigu Lenkams būtų 
politinio intereso jį toliau laikyti. Grįžus Jogailai Lietuvon, galėtų vėl 
atsinaujinti vidujiniai karai. Jeigu šis grįžimas savaime sutraukytų uniją 
su Lenkija ir, vadinasi, vienu pretendentu Lietuva turėtų mažiau, tai be 
galo sustiprėtų kitas pretendentas, Kryžiuočiai, ir nuo jų nebūtų galima 
atsiginti. Lietuvos interesas reikalavo, kad Jogaila liktų Lenkų karalium 
ir po Jadvygos gyvos galvos. Bet Lenkai pastebėjo, kad ligšiol unija su 
Lietuva jai davė gal daugiau rūpesčių, nei naudos. Todėl jie norėjo 
panaujinti jos prižadus naujais aktais. Tas atnaujinimas Lenkams buvo 
reikalingas ne tik Lietuvos atžvilgiu, bet ir Vokiečių Ordino. Ir Lietuviai, 
ir Vokiečiai galėjo pasakyti, kad unija padaryta Jadvygos vardu ir jos 
vardu duoti prižadai, gi jai mirus be įpėdinių nėra jos teisių paveldėtojų. 
Visais tais sumetimais Vytautas turėjo pakartoti prižadus, kurie buvo 
pirmiau jo duoti. Jogailos Lenkijoje palikimas ir unijos palaikymas — 
buvo patys svarbieji Lietuvos politikos klausimai. Tikra Lietuvos padėtis 
ryškiai matyti Vytauto su Ordinu susirašinėjime. 1398 metais 
Kryžiuočiai reikalauja iš Vytauto, kad jis pripažintų save priklausomu 
nuo Germanų Romos imperijos, kitaip sakant, pripažintų save jos 
vasalu. Dabar Vytautas jau didysis kunigaikštis, ir toks pasiskelbimas 
būtų viešu unijos išsižadėjimu. Vytautas griežtai atmeta šį pasiūlymą ir 
kišasi Lenkijos bei Vokiečių Ordino ginčan dėl Dobrino žemės, kurią 
Ordinas buvo pirkęs iš Vladislavo Opolčiko. Toks Vytauto priminimas 
tolimo ir visai svetimo Lietuvai krašto reiškė, kad Vytautas neskiria 
Lietuvos nuo Lenkijos. Kaip tik Kryžiuočiai priminė Vytautui savo 
atsakyme, kad Dobrino reikalas liečia Lenkiją su Ordinu, bet visai 
svetimas Lietuvai. Taigi, mirus Jadvygai Vytautas pakartojo 1401 metais 

Vilniuje savo pažadą po savo gyvos galvos grąžinti Lietuvą Jogailai arba 
jo įpėdiniams ir Lenkų karalystei. 

Sunku buvo Vytautui esant visos Lietuvos valdovu išduoti toksai 
pažadas, bet kitos išeities nebuvo. Kita vertus tas pažado atnaujinimas 
buvo reikalingas atsverti amžinos taikos su Kryžiuočiais aktui, kurs 
buvo sudarytas 1398 metais. Ieškodamas padidinti Lietuvos karišką jėgą 
prieš Totorius ir besiruošdamas toliman karan, Vytautas turėjo būti 
tikras, kad, jam su kariuomene iš Lietuvos išvykus, Kryžiuočiai jos 
nepuls. Taigi, jis pasirašo su Ordinu amžinąją taiką, pakartodamas 
duotus jam anksčiau pažadus. Siena tarp Lietuvos ir Ordino tiksliai 
aprašyta. Iš pietų nuo upės Narevo ji eina upe Bebriu palei Metelių 
ežerą, paskui Šešupe iki Nemuno, Nemunu nuo Žalyno salos iki 
Nevėžio, paskui Nevėžiu iki Kuršo, toliaui nurodyta kryptimi iki 
Lietuvos sienos su Pskovu. Kas yra sutarty nauja, tai Vytauto pažadas 
padėti Ordinui užkariauti Pskovą, o Kryžiuočių pažadas padėti Vytautui 
užkariauti Naugardą. Kaip ir kitose sutartyse, Kryžiuočiams daugiausiai 
rūpėjo paimti svo žinion Žemaičius, kurių nuo Jogailos pažado iš 1382 
metų jie vis dar negalėjo užkariauti ir suvaldyti. Juridiniai perleisti 
Ordinui Žemaičiai praktiškai klausė vieno Vytauto, kurį jie nuolat laikė 
savo karalium. Vytautas gerai žinojo, kad dėl Žemaičių bus lemiantis 
susirėmimas su Kryžiuočiais. Bet iki to susirėmimo reikia išlaikyti unija 
su Lenkais. 

Amžinoji taika su Vokiečių Ordinu buvo labai trumpa. Jau tuoj po 
atnaujinimo unijos Vilniuje 1401 metais Vytautas priverstas kreiptis su 
skundu ant Kryžiuočių visam krikščioniškajam pasauliui. Ordinas iš 
savo pusės kaltino Vytautą, kad jis laužąs pažadus. Tuo būdu ginčas 
eina platyn ir gilyn. Vytauto politika įvelti vis daugiau Lenkus tan 
ginčan Lietuvos pusėje pilnai sekasi. Dabar Vytautas sumaniai kreipia 
visą konfliktą prie ginkluoto susirėmimo. Kryžiuočiai irgi įsitikina, kad 
Vytautas jau įsistiprino Lietuvoje ir eina visai savais keliais. Todėl jie 
griebiasi išmėgintų priemonių: surasti Algirdėnų šeimoje bet kokį 
Jogailos brolį, kurį galėtų pastatyti prieš Vytautą. Jų įrankiu patampa 
Švitrigaila. Ordinas sudaro su juo 1402 metais dvi sutarti. Pirmąja 
sutartimi jis atiduoda Ordinui Polocką, o kita pakartoja Vytauto sutartį 
dėl sienų iš 1398 metų, pridėdamas tik vieną dalyką apie Žemaičius, dėl 
kurių kilo konfliktas, tąja prasme, kaip to reikalavo Ordinas, o Vytautas 
užgynė. Praktiškos, žinoma, reikšmės ši sutartis neturėjo jokios, bet ji 
gražiai nušviečia Kryžiuočių taktiką kiršinti, kur galima ir kiek galima 
daugiau išgauti visokių dokumentų. Kad ir neturime jokio akto iš 

Ordino pusės, bet savaime aišku, kad jis turėjo žadėti padėti Švitrigailai 
patapti Lietuvos didžiuoju kunigaikščiu, vadinasi, laužė sutartis, 
pasirašytas ir su Jogaila ir su Vytautu. Paruošęs tuo būdu kandidatą, 
kuris turėtų nuversti Vytautą, Ordinas vis dėlto nesustojo mėginęs 
atplėšti jį nuo Lenkų. Vytautas pranešė apie tai Jogailai, kurs priminė 
Ordinui jo žmonių veikimą. Ordinas, turėdamas neseniai pasirašytą 
sutartį su Švitrigaila, teisinasi Jogailai ir kartu skundžia Vytautą, kad 
jis, girdi, veikiąs prieš Jogailą bei .. . Švitrigailą. Nesitenkindamas tuo 
Ordinas reikalauja iš Vytauto 1404 metais patvirtinti sutartį iš 1398 
metų. - 

Aukščiausio savo laimėjimų punkto pasiekia Vokiečių Ordinas kaip 
tik 1404 metais. Vytautas priverstas jiems nusileisti Žemaičių klausimu. 
Maža to, Ordinas verčia Lenkų karalių Jogailą patvirtinti sutartis, 
kurias jie buvo sudarę su Vytautu. Lygiai jie priverčia Jogailą pripažinti 
Ordino sienas Naujojo Markoje. Dar neseniai lenkai džiūgavo, kad šis 
kraštas jiems turi tekti, o dabar jų karalius pripažįsta jį Kryžiuočiams! 
Visi šie aktai buvo sudaryti Lenkijos mieste Raciąž. Tuo būdu Ordinas 
galėjo džiaugtis: Jogailos pradėtas 1379 metais darbas, įtrauktas 
sutartysna 1382 metais atnešė gerą vaisių. Žemaitija jiems tapo 
pripažinta ir Lietuvos didžiojo kunigaikščio, ir jo teoretiško viršininko, 
Lenkų karaliaus. Tiesa, Vytautui pasisekė gauti šiokį tokį atmainą — 
Naugardą. Bet jis dar reikėjo užkariauti. Kad ir prisižadėjęs padėti 
Vytautui šiame žygy, Ordinas, aišku buvo, kad netesės pažado. Vytautas 
iškart pradėjo reikalauti, kad sutartis būtų pranešta Naugardui, tuo 
keliu norėdamas paruošti savo diplomatinį darbą, po kurio turėjo sekti 
jau kariškas žygis. Tik primygtinai Vytautui reikalaujant, Ordinas 
pagaliau sutiko pagarsinti susitarimą. 

Dabar Ordinui beliko tik įgyvendinti padarytąsias sutartis. Reikėjo 
palei naujas sienas pastatyti eilė tvirtovių, atkirsti praktiškai Žemaičius 
nuo Lietuvos, užkariauti juos, paimti iš jų įkaitus — ir visas darbas 
baigtas. Juo lengviau darbas rodėsi pasiseksiąs, kad pats Vytautas 
prisižadėjo padėti Kryžiuočiams ir tvirtoves statyti ir kovoje prieš 
Žemaičius pagelbėti. Šis planas tikrai pradėta vykdyti. Lengva suprasti, 
kam reikėjo Ordinui Vytauto prisidėjimas kovai prieš Žemaičius. 
Ordinas norėjo jiems parodyti, kad jie neturi iš kur laukti sau pagalbos, 
nes vienintelis jų globotojas, jų karalius, kovoja prieš juos. Bet sunkiau 
numatyti Vytauto sutikimas. Vytautas nieko nedarė be gilių motyvų, 
taigi ir čia jis turėjo pamato taip elgtis. Jis numatė beartėjant ginkluotą 
didelį konflikto sprendimą tarp Lietuvos ir Ordino. Ordinas visur 

garsino, kad jis verčia pagonis krikštytis. Jis skelbė, kad Vytauto 
krikštas tik dėl akių ir kad jis palaiko pagonis, kurie atkakliai užsispyrę 
prieš krikštą, Taigi, Vytautui reikėjo parodyti, kad jis ir pats kovoja su 
krikšto priešininkais. Vadinasi, kai paskui kils karas tarp Lietuvos ir 
Ordino, tai bus visai ne dėl tikybos karas, o dėl Ordino grobimų. Jau iš 
anksto reikėjo mažinti Ordino propaganda Vakaruose beieškant sau 
padėjėjų. Kita vertus, Vytautas turėjo parodyti krikšto priešams 
Žemaičiuose, kad jų užsispyrimas nevietoje ir gali nešti tik vergystę be 
jokios Lietuvai naudos. Jeigu jų karalius Vytautas priverstas buvo tapti 
kataliku, vadinasi, ir žemaičiai turėjo sekti savo karaliaus pėdomis. 
Slaptai jie galėjo garbinti savo senuosius dievus, bet viešai reikėjo 
pasiskelbti katalikais. Tokias kalbas turėjo leisti Vytautas tarp savo 
mėgiamų žemaičių, žadėdamas, kad ateis laisvės valanda Tuo nereikia 
stebėtis, Vytautas negalėjo būti geresnis katalikas už tuos, kurie jį vertė 
tapti kataliku. Vienas anų laikų lenkų rašytojas pastebi, kad visas 
Kryžiuočių idealas buvo „pilvas ir papilvė". Šis apibendrinimas gali būti 
ne visai tikslus ir net klaidingas, bet mes turime kaip tik iš Vytauto laikų 
Ordinui dvasiškos vizitacijos taisykles. Pasirodo, kad reikalauta iš 
kiekvieno brolio, vadinasi riterio, mokėti Tėve mūsų, Sveika Marija ir 
Tikiu. Taigi praktiškai broliai nė to tikrai nemokėjo, nes paprastai 
programa būna didesnė nei jos įvykdymas. Jeigu Ordino viršūnė reikėjo 
tikrinti, ar ji moka sukalbėti poterius, tai kiek gi galėjo žinoti katalikų 
tikėjimą žemesni Ordino žmonės? Tokiu atveju visa tikyba tegalėjo 
susidėti vien iš paviršutinių apeigų. Nei Vytautas, nei kiti tuo būdu 
pakrikštyti lietuviai negalėjo daugiau jos išmanyti, kaip patys krikštyto- 
jai. 

Padėdamas statyti tvirtoves, dalyvaudamas kariškuose žygiuose prieš 
Žemaičius, Vytautas tikrai migdė Kryžiuočius prieš besiartinančią karo 
audrą. Pastatytas Žemaičiuose vaitas Mykolas Kuchmeisteris negalėjo 
atsigėrėti, kaip visa gerai eina. Nesigailėdamas didžiausių išlaidų 
Ordinas pradėjo tvarkyti kraštą. Jis stengėsi patraukti gyventojus savo 
pusėn. Propaganda labai intensyviai buvo varoma prieš Vytautą 
papirkimais ir kitomis priemonėmis. Todėl iš pradžios buvo pastebėtas 
tam tikras palankumas Ordinui. Tarp Vytauto ir Ordino pasiliko dėl 
Žemaičių tik vienas nebaigtas dalykas. Vytautas buvo išderėjęs pasiimti 
apie 250 bajorų, bet su jų iškėlimu nesiskubino. Ordinas nekartą jam 
siūlė baigti reikalą, bet kunigaikštis atsakydavo, kad tam yra dar laiko. 
Jų laikymas Žemaitijoje rodė, kad Vytautas jos nenori išsižadėti 
galutinai. Kol jie buvo Žemaitijoje, Ordino vaitas suvaržytas buvo 

krašto valdyme, nes šie bajorai galėjo skųstis Vytautui dėl daromų jiems 
skriaudų. Bet svarbiau buvo kita: per juos Vytautas galėjo žinoti, ką 
daro Kryžiuočiai Žemaitijoje. Gi žinodami, kad Vytautas seka Žemaičių 
elgesį, jie turėjo atsargiau laikytis su Vokiečiais. Taigi, kol su Vytautu 
nebaigtas Žemaičių reikalas, Ordinas negalėjo būti ramus ir tikras 
rytojaus. Iš čia jo nekantrumas ir noras greičiau baigti. 

Koks galėjo būti Vytauto planas dėl apsiskaitymo ginklu su Vokiečių 
Ordinu? Jis galima numanyti gana aiškiai. Pažinęs gražiai Ordino 
tvarką, Vytautas giliai įsitikino, kad vienintelis kelias kovai laimėti su 
Kryžiuočiais — išvilioti jų visas jėgas į atvirą mūšio lauką. Tokiame 
mūšy lengvai apginkluoti lietuviai gali laisvai manevruoti ir paversti 
Kryžiuočių sunkų apginklavimą ir nejudrumą jų nenaudai. Dideliame 
plote gali totorių gausingi raiteliai apsupti priešą ir prie jo prišokdami jį 
trupinti pamažu... Be to, dideli totorių būriai iš anksto turėjo 
demoralizuoti priešą. Nebe reikalo jų vardas buvo visai Europai savo 
metu įvaręs baimės. Kas vėl buvo labai svarbu, dideliame mūšy turėjo 
dalyvauti visa ordino vadovybė. Laimėjus tokį mūšį galima būti tikram, 
kad Ordino galvos žus arba pateks nelaisvėn. Tada tik galima svajoti 
imti Ordino tvirtoves, nes nebus kam organizuoti krašto gynimo. 

Bet kaip priversti Ordinas prie tokio mūšio? Jeigu savo krašte laukti 
Ordino užpuolimo, tai jis niekados neateis su visomis jėgomis, o veiks 
įprastu „reizų" būdu. Su visa savo jėga Ordinas priverstas bus išeiti tik 
savo krašte, jeigu kas įsiveržtų, visa naikindamas ir degindamas. Galima 
buvo būti tikram, kad riteriai neužsidarys į tvirtoves, leisdami naikinti 
Ordino žemes ir bijodami pasirodyti atvirame mūšy. Bet jų tiek išeis 
atviran mūšin, kiek didelė bus priešo kariuomenė. Viena Lietuva 
negalėjo pastatyti tokios kariuomenės, kuri nugalėtų visas Kryžiuočių 
jėgas. Tam planui įvykdyti reikėjo, kad ir Lenkija su visomis savo 
jėgomis dalyvautų kare ir priimtų Vytauto planą. Bet jeigu turėjo 
Lietuvos ir Lenkijos kariuomenės veikti, tai įsiveržimas jų galėjo būti tik 
iš pietų. Tokia kryptis patogesnė būvo irgi dedesniam totorių 
pritraukimui. Lietuviams tada bazis galėjo būti Gardinas. Bet kaip 
priversti priešą, kad jis priimtų Vytauto planą? Vytautas gerai žinojo, 
kad Kryžiuočiams nė galvon neateis, kad gali kas ryžtis užpulti juos jų 
pačių krašte su visomis jėgomis. Kai Ordinas pradėjo justi, kad santykiai 
virsta karo pusėn, jie laukė to karo iš Žemaičių. Pasisekus ten, jų 
manymu, Vytautas galėjo užpulti Klaipėdą ir eiti į Kunigapilį 
(Karaliaučių). Lenkai, jeigu ir prisidėtų, galėjo veikti Pavisly, vadinasi, 
didelio sau pavojaus Ordinas iš niekur nelaukė. 

Vytautui reikėjo daugiausia suklaidinti Ordiną. Tam reikalui jis 
naudojo Žemaičius. Nuolatiniu savo įsikišimu į Žemaičių reikalus 
Vytautas palaikė Ordino nuomonę, kad karas gali gręsti iš čia ir vertė 
juos skubiai statyti tvirtoves. Ruošdamasis prie didesnio žygio, Vytautas 
turėjo būti tikras irgi iš Maskvos pusės. Žygiai 1407-8 metų toli į 
Maskvos žemes privertė jos kunigaikštį Vosylių, Vytauto žentą, nusileisti 
uošviui. Kartu pratino Vytautas savo karo žygiais Ordino vadus prie 
minties, kad Lietuva renka didelę kariuomenę ne prieš Vokiečius, o 
besiruošdama eiti į tolimus Rytus. Karo vėjas aiškiau papūtė Ordine, kai 
mirus jo didžiajam mistrui Konradui von Jungingen, tapo jo vieton 
išrinktas tikras jo brolis Ulrikas (1407). Vytauto atsargus kurstymas 
Žemaičių jam labai nepatiko, o atviresnis jų užstojimas skaudus buvo 
Ordino prestižui. Vytautui reikėjo taip vest dalykas, kad Kryžiuočiai 
pirmieji pradėtų karą. Diplomatinis konfliktas prasidėjo 1409 metais dėl 
Žemaičių. Jis greitai grėsė pavirsti ginkluotu konfliktu. Kurjeriai bėgioja 
tarp Malburgo ir Vilniaus bei Trakų. Apie karą kalbama atvirai. 
Žemaičiai sukilo. Vytautas pastatė jiems valdyti savo žmones ir pareiškė 
viešai, kad jeigu Kryžiuočiai eitų jų malšinti, jis ateitų Žemaičiams 
talkon su visa savo kariška jėga. Toksai klausimo statymas iš Vytauto 
pusės nebuvo taikos laužymas, nes patys Kryžiuočiai darė pirma su 
Žemaičiais atskiras sutartis ir su jais vienais kariavo, palikdami taikoje 
su likusia Lietuvos dalimi. Dabar Vytautas jiems priminė jų pačių 
praktiką. Taigi Ordinui reikėjo pačiam pasirinkti taikos ar karo kelias. 
Čia jam pamatinis dalykas buvo, ar Lenkija eis karan su Lietuva? 

Dėl Jogailos Vytautas buvo tikras, kad sutiks prisidėti karan. Jogaila 
Ordinui neužmiršo, kaip jis buvo įklampintas Ordino patarimais, 
pradedant 1379 metų sutartimi. Bet Lenkijoje karalius nedaug tereiškė. 
Vytautui reikėjo turėti savo pusėje Lenkų galiūnai. Nuo eilės metų 
Vytautas veikė ta kryptimi visokiomis dovanomis ir panašiais būdais. 
Bet Ordinas nebuvo tikras, kaip Lenkai pasisakys. Užuot diskretiškai, 
pašaliniais keliais, išsiaiškinęs šį klausimą, didysis mistras Jungingenas 
padarė didžiausią diplomatinę klaidą, klausdamas Lenkų karalių per 
tam tikrus pasiuntinius. Be nusižeminimo prieš Ordiną Lenkai negalėjo 
pasakyti, kad neis Lietuvai talkon. Geriausiu atveju Jogaila galėjo 
pareikšti, kad klausimą svarstyts. Taip ir atsitiko. Lenkų karalius pasakė 
Ordino pasiuntiniams, kad tokian rimtan klausiman jis negali atsakyti 
be rimto svarstymo ir todėl atsakymą duos šv. Alekso dieną, kuriai tegu 
sugrįžta pasiuntiniai. Netaktišku paklausimu Jungingenas padėjo 
Vytautui jo planuose. Jau vienas ilgo termino paskyrimas reiškė, kad 

Lenkija arba jau nusistačiusi kariauti, arba bent labai rimtai ruošiasi 
svarstyti tą reikalą. Pirmąją klaidą didysis mistras pagilino tuom, kad, 
nelaukdamas Alekso dienos, ragino Jogailą pasiskubinti su atsakymu. 
Jogaila galėjo tik pakartoti savo pirmykštį atsakymą, kuris tegalėjo tik 
gilinti pirmąjį nenaudingą Ordinui įspūdį. Vytautas mokėjo išnaudoti tas 
Ordino diplomatines klaidas ir daugiau orientuoti Lenkiją karui. 


Pažemintas tais atsakymais Ordinas nustojo kantrybės ir pats 
pirmasis pasiskubino paskelbti Lenkams karą rudeniop 1409 metais. Čia 
buvo jau nebe diplomatinė, o kariška klaida. Kad Lenkija nebuvo 
pasiruošusi karui, tą Ordinas gražiai žinojo, bet jeigu tas galėjo duoti 
jam eilę lengvų laimėjimų prieš Lenkus, tai negalėjo priversti Lenkijos 
prie kapituliacijos anksčiau, nei rimtas karas prasidėtų. Greitai turėjo 
pastebėti ir pats Ordinas savo vadovybės klaidas. Nors veikimas prieš 
Lenkus prasidėjo, bet Vytautas nesijudina iš vietos. Jis tenkinosi tuo, 
kad Žemaičiai, žinoma, jo remiami, išvarė iš savo krašto visus vokiečius. 
Tuo tarpu jis tenkinosi tuom, kad išleido sumaniai sustatytą manifestą į 
krikščioniškąjį pasaulį, išdėstydamas jame visus Kryžiuočių nusikaltimus 
ir aiškindamas, kodėl jis turi užstoti Žemaičius. Vytauto susilaikymas 
rodė Kryžiuočiams, kad Lietuvos didysis kunigaikštis turi didesnių 
sumanymų, bet kokių, niekas negalėjo įspėti. Su Lenkais Ordinas sudarė 
paliaubas iki šventam Jonui 1410 metų. Ar Vytautas laikys sau 
privalomas tas paliaubas, klausė savęs Ordino viršūnės. Vargais negalais 
jiems pasisekė įsitikinti, kad Vytautas laikys šventai paliaubas iki 
numatyto laiko ateinančiais metais. Jiems irgi buvo žinoma, kad 
Vytautas graso mirties bausme tiems, kas bet kuo nusižengtų prieš 
Vokiečius paliaubų metu. Vėl buvo aišku, kad Vytautas ruošiasi 
kažkam, bet kam? 


Paliaubų laiką abi pusi stengėsi išnaudoti kariuomenės rinkimui. 
Ordinas pasiuntė Europon savo agitatorių, kad riteriai plauktų jų 
kariuomenėn kitiems metams. Vytauto jau buvo numatytas žygis per 
manifestą, kurį minėjome, užkirsti tai propagandai. Jis pasiuntė irgi 
Jogailai 20,000 kapų skatikų samdyti kariuomenei, Jau tas vienas 
dalykas, kad Vytautas turi lėšų suteikti Lenkijos apginklavimui 
padidinti, rodo, kad jis nuo seniai ruošėsi šiam karui. Ruošos didumas 
rodė visiems, kad sumanytas labai didelis dalykas. Tai buvo žygis prieš 
Kryžiuočių sostinę Malburgą. Planas buvo Vytauto sumanytas ir 
paliaubų metu aptartas su Jogaila Lietuvių Brastoje. Jį žinojo tik vienas 
Lenkijos kancleris Tromba. Ordinas galėjo jį numatyti tik tada, kai 

kariuomenė pradėjo koncentruotis abiejuose kraštuose. Lietuviams teko 
priminti senas jų pramintas kelias į Vislą per Bebrį, Narevą. Gi 
Lenkams teko tik nusileisti per Vislą žemyn. Kai abi kariuomenės 
susijungė, tada niekam negalėjo būti abejonės, kad jos eis į Malburgą. 
Vytauto planas remtias buvo psichologiniais sumetimais. Jau apie šimtą 
metų lietuviai nesirodė tose vietose ir apskritai Ordino sostinė nematė 
labai seniai jokių priešų. Taigi, pasirodymas šioje kaip tik vietoje priešo 
sukels didžiausį susinervinimą, ir galima iš anksto numatyti, kad visos 
Ordino jėgos bus nukreiptos užkirsti Lietuvių-Lenkų kariuomenei kelią. 
Vadinasi, Vytautas galės kautis, kaip jis norėjo, su visa Kryžiuočių jėga. 

Numatymai Vytauto pasitvirtino. Ordino puikybė ir savimyla neleido 
laukti priešo prie kurios tvirtovės. Kai po kariuomenių susijungimo 
kryptis paaiškėjo, didysis mistras Jungingenas su visa Ordino kariuo- 
mene ėjo užkirsti jai kelio, tikėdamas, kad jis lengvai galės įveikti 
priešus. Lietuvių-Lenkų kariuomenei vesti buvo sudaryta taryba, kurios 
pryšaky stovėjo Vytautas. Faktinai jis buvo vienintelis visos kariuome- 
nės vadas. Ordino karo vadovybė buvo kur kas silpnesnė. Pagaliau 15 
liepos 1410 metų Vokiečių ir Lietuvių-Lenkų kariuomenės susidūrė tarp 
Pušinkalnio ir Žalgirio. Kaip sakėme, Vytautas statė visą savo likimą 
ant kortos. Jis buvo pasiryžęs ar žūti ar laimėti. Jogailai saugoti buvo 
pristatyta rinktinė riterių dalis. Tas pat norėta padaryti ir Vytautui, bet 
jis atsisakė. Skrajodamas mūšio lauke, kaip žaibas, į visas “vietas, kur 
reikėjo kas tvarkyti, paraginti, duoti pavyzdys, Vytautas užvarė penkis 
arklius. Vytauto genijus laimėjo. Po ilgo ir sunkaus mūšio Ordino 
kariuomenė buvo sumušta. Jos vadovybė su didžiuoju mistru pryšaky 
garbingai žuvo. Pergalėtojų kariuomenė stovėjo pačioje Ordino širdy. 
Koks dabar bus Ordino likimas? 

Daugumui rodėsi, kad dabar suduotas Ordinui mirštamas smūgis, tik 
reikia truputį pasistengti — ir Kryžiuočių valstybės nebėra. Lenkai tuoj 
norėjo eiti ir apsiausti Malburgą. Vytautas buvo kitos nuomonės ir 
nutarė su savo kariuomene grįžti namo. Paprastai lenkų istorikai jį 
kaltino, kad, girdi, jis išgelbėjęs Ordiną nuo tikros pražūties. Tai netiesa. 
Jeigu būtų tikrai galima buvę pasiimti Ordino žemės, Vytautas būtų tai 
padaręs mielu noru. Bet vienas pralaimėtas mūšis, kad ir labai būtų 
didelis, neišgriauna tvirtos valstybės. Juk Ordino visa galybė buvo 
miestuose, kurie daugiausia įkurti buvo Hansos sąjungos ir jos 
palaikomi. Kaip ir pati Hansa, šie miestai augo savo jūrų prekyba. Tam 
jie ir pastatyti iš pat pradžios prie jūrų arba vandens kelių. Ordino 
galybė todėl tik tada galėjo būti sugriauta, jeigu šie miestai būtų buvę 

paimti, o tam reikėjo turėti savo laivynas. Vytautas ryškiai matė, kad 
Ordinas ir po pralaimėto mūšio yra dar didelė jėga ir negalima nė svajoti 
apie jos pribaigimą. Sumišimas, žinoma, buvo labai didelis Ordino 
žemėse. Daugė! vietų pasidavė Vytautui. Savo prieš karą išleistame 
manifeste Vytautas minėjo, kad Prūsuose gyventojai liko iš esmės 
pagonys. Taigi, jiems Lietuviai dabar rodėsi, kaip tikri gelbėtojai. 
Vytautas pastatė iš Prūsų bajorų savo vaitus kraštui valdyti. Raginda- 
mas juos būti jam ištikimais, Vytautas kartu ramina jų baimę, kad gali 
vėl Ordinas grįžti. Jis žadėjo jiems duoti tiek pat turto Lietuvoje, jeigu 
jie panorėtų ten persikelti. Jau vienas toks drąsinimas rodo, kad 
Vytautas netikėjo ilgai galėsiąs likti apie Alvitą, vokiškai vadinamą 
Elbingu, ar Christburgą, kur jis dabar statė savo vaitus. 

Nė nesvajodamas atgauti Lietuvai Prūsus Vytautas statė sau realesnį 
tikslą. Po pergalėjimo prie Žalgirio negalėjo būti mažiausio abejojimo, 
kad Žemaičiai turės grįžti Lietuvai, bet kur eis siena tarp Lietuvos ir 
Ordino žemių? Klausimas, kurio niekas negalėjo atsakyti, nes kova su 
Ordinu toli gražu nebuvo baigta. Jau 1411 metais pasirašyta buvo taika 
su Ordinu Torūnoje, kuri rodo labai aiškiai, kiek Ordino galė dar buvo 
didelė. Šios taikos sąlygomis Lietuva atgavo Žemaitiją, bet tik iki 
Vytauto gyvos galvos, gi jam mirus ji vėl turėjo tekti Ordinui. 
Sunkiausia gal Ordinui iš taikos sąlygų buvo piniginė, nes jis turėjo 
sumokėti gana stambią kontribuciją. Bet kad kova eis toliau, irgi buvo 
Vytautui aišku. Nė viena pusė nebuvo patenkinta Torūnos taika. 
Ordinas per savo šnipus 1412 m. gavo žinią, kad Vytautas pastatęs 
Veliuonoje tvirtovę, kuriai valdyti paskyrė Minigailą su Kareiva, 
Tvirtovė Veliuonoje esanti pastatyta prieš Vokiečius, nes Vytautas 
besiruošiąs eiti prieš Ragainę (seniausiuose raštuose vadinasi Raganytė), 
o iš ten eisiąs į Kunigapilį (Karaliaučių). Nusigėrę bajorai kalbėję: 
„Mūsų kunigas turi turėti Kunigapilį, nes tai jo tėviškė". Taigi, jeigu 
Vytauto artimieji taip prasitardavo, tai bus paties jo prasitarta tan 
žodin. Tada valstybės siena galėjo eiti Prėgliun maždaug Elko (Lyk) 
kryptimi į Bebrį. Praktiškai reikšmės turėjo Kunigapilis su Žemija 
(Samland). Vytautui nenusisekė paimti šie plotai, kurie būtų galėję turėti 
Lietuvai didelės reikšmės. Žemiai nuo seniai buvo apsipratę su jūromis ir 
savo laiku buvo garsūs jūrininkai. Istoriškai susidėjusiomis aplinkybėmis 
ne Klaipėda galėjo būti Lietuvai uostas, bet Kunigapilis, kur Lietuvių 
tikrai turėta uostas anksčiau. Jo vardo dalis užsiliko iki šiai dienai 
vokiškame Steindamm, kuris verčia lietuvišką senųjų raštų „tvankstė“ 
vokišku damm. 

Deja, ši realesnė programa vis dėlto pasirodė Lietuvai esanti 
neįmanoma, dargi prie Vytauto genijaus. Jau anais laikais Europa buvo 
politiškai gana surišta: Vengrų karalius, būsimas imperatorius Zigman- 
tas, buvo net paskelbęs Lenkijai su Lietuva karą prieš pat Žalgirio mūšį. 
Tai buvo teoretiškas karas be jokių veiksmų, bet jis rodė interesų 
susipynimą. Lygiai Germanų imperija rėmė Ordiną prieš Lietuvą bei 
Lenkiją. Popiežiai dažniausia palankūs būdavo Ordinui. Taigi, nenuos- 
tabu, kad mėginta spręsti konfliktas įvairiomis taikiomis priemonėmis. 
Pirmų pirmiausia norėta atiduoti byla spręsti anų laikų Tautų sąjungai, 
Konstancoje kaip tik rinkosi bažnytinis visuotinas susirinkimas katalikų 
Bažnyčios reikalams sutvarkyti. Tikėta, kad jis galės išspręsti taikiai ir 
konfliktą su Ordinu. Kilo polemikos, katros pusės byla geresnė. 
Vienuolis Falkenbergas parašė visą pamfletą, kur daugiausia teko 
Lietuvai su Vytautu. Griebtasi net tokių kaltinimų, kad Vytauto senelis 
buvęs batsiuvis, o pats Vytautas besigyręs, kad jis pagirdysiąs savo arklį 
Reine. Aišku, kad Konstancos tėvai negalėjo išspręsti tokios didelės 
bylos. 


Tuo tarpu tarp Lietuvos bei Lenkijos iš vienos pusės ir Ordino iš 
kitos nebuvo nei taikos nei karo. Kaip ir pirmiau, besitenkinta 
paliaubomis, kurios betgi kartais nelengva buvo sudaryti ir trumpam 
laikui. Pagaliau Jogailos prašymu ar sutikimu imperatorius.Zigmantas 
sprendė bylą ir Žemaičius priteisė Kryžiuočiams. Griežtame laiške iš 
pradžios 1420 metų Vytautas atsako Zigmantui gana aštrioje formoje, 
kad jis negali priimti panašaus sprendimo, stebisi, kaip jis galėjo būti 
padarytas, ir aiškina imperatoriui, kad Žemaičiai tie patys lietuviai, kad 
dalis lietuvių vadinama žemaičiais, kaip kita augštaičiais dėl vietos 
žemumo ar aukštumo, bet kad tauta viena ir kalba viena. Todėl, sako 
Vytautas, jis nė savo titule nevartojąs skyrium Žemaičių vardo. Žinoma, 
ne dėl šių motyvų Vytautas nepriima sprendimo, o dėl to, kad jis nėra 
atidavęs Zigmanui bylos spręsti. Ordinas kreipėsi į Jogailą primindamas 
jam, kad jis priverstų Vytautą priimti imperatoriaus nutarimą, nes jis, 
Jogaila, esąs prašęs to sprendimo, o Lietuva tik Lenkijos dalis, kuri 
privalo Jogailos klausyti. Šis priminimas turėjo labai nepatikti Jogailai, 
kaipo nurodymas jo politinės klaidos. Bet jis tuo žvilgsniu įdomus, kad 
daugiau iškelia Vytauto tezę, jog Lietuvos vardu gali jis, Vytautas 
kalbėti ir tartis, bet ne Jogaila. Jogaila pasirašydavo savo iškilminguose 
aktuose, kad jis yra vyriausias Lietuvos valdovas — Lithuaniae princeps 
supremus. Taigi, jeigu šis vyriausis valdovas negali atstoti Lietuvos nė 

svetur, tai kokia jo valdžia? Juk tokiu atveju išeina tai grynai pagarbos 
vardas, ne daugiau. 


Išmėginus vakarų įvairias priemones suvesti Lietuvą su Lenkija ir 
Ordiną į amžiną taiką, teliko patiems kariaujantiems susitaikinti 
betarpiškai. Nelengvas tai buvo dalykas. Kur buvo pati didžioji 
sunkenybė, pasisakė pats Ordinas, skųsdamas 1420 metais Vytautą 
popiežiui. Skunde sakoma, kad Vytautas „gręsia pradėti karą, jeigu 
nebus sudaryta naujų sutarčių. Reikalauja gi jis būsimai taikai Žemaitiją 
amžinon nuosavybėn, be to, dar tokias sienas per žemes, dėl kurių 
praeity niekados nebuvo abejonės, kad jos priklausė Ordinui. Šių sienų 
plotan įeina Klaipėdos pilis ir tuo būdu tampa perkirstos Livonijos 
žemės nuo Prūsų“. Iš betarpiško diplomatinio susirašinėjimo mes 
žinome tiksliai, kaip tos sienos reikalauta Vytauto išvesti. Visas dalykas 
ėjo apie Klaipėdą ir jos kraštą. 

Pastatyta trejais metais anksčiau nei Kunigapilis (Karaliaučius), 
Klaipėda labai daug kartų buvo sudeginta lietuvių, bet nėra abejonės, 
kad ji viena iš pirmųjų Ordino kolonijų. Kitaip betariant, Vytautas 
reikalavo Lietuvai su Ordinu tų sienų, kurias šiandien ji turi su Prūsais. 
Pagaliau Vytautas turėjo nusileisti, kada klausimas atsistojo taip, kad 
dėl Klaipėdos krašto būtų reikėję pradėti su Ordinu naujas karas. 
Nusileidus Vytautui, 1422 m. prie Mėlyno ežero Prūsuose, kurs 
tikriausia bus reiškiąs juodą, pasirašyta sutartis, kurioje nustatytosios 
sienos išliko iki XVIII šimtmečio galui, kada Užnemunė buvo patekusi 
Prūsams. 


Lygiai 40 metų suėjo nuo tos nėlemtos 1382 metų sutarties, per kurią 
Jogaila perleidęs buvo Žemaičius Ordinui. Dabar tik po keturiosdešimts 
metų sunkiausių kovų toji sutartis buvo panaikinta. Bet jos vietoje 
turėjo išdygti kita. Kovos su Ordinu metu Lietuva nekartą turėjo 
pakartoti unijos pažadus Lenkams. Kovos įtempimo metu po Žalgirio 
teko atnaujinti Horodlėje prie Būgo upės senąją uniją. Ši unija turėjo 
naują ir labai pavojingą dalyką, nes ji užmezgė tarp dviejų kraštų moralį 
ryšį per jų bajoriją. Lenkiškosios giminės prisiėmė savo tarpan 
lietuviškąsias suteikdamos joms herbus. Tuo tarpu kai Kryžiuočiai, 
pirmiaus užkariavus, mėgino pavergti Lietuvius, Lenkai mėgino juos 
pritraukti geruoju. Ši politika buvo be abejojimo kur kas lankstesnė ir 
žadėjo daugiau vaisių. Vytautas matė pavojų Lietuvai iš Ordino kovos 
pradžioje, bet jis įsitikino kovos metu, kad Lenkų pavojus yra irgi labai 
didelis. Baigdamas kovą su Ordinu, Vytautas patapo nuolaidesnis, nes 

laikas ėjo, o nuo Lenkų atsipalaidavimas dar nė neprasidėjo. Dar 
daugiau, ryšis tarp abiejų valstybių stiprėjo. 

Jau nekiek liko Vytautui begyventi. Su Kryžiuočiais kovą jis pabaigė 
pradėjęs eiti aštuntą dešimtį ... Jo gyvenimo darbas nebus baigtas, 
jeigu jis paliks Lietuvą pririštą prie Lenkijos. Reikėjo skubėti. 

Atsipalaiduoti nuo Lenkų rodėsi būsią galima diplomatiniu keliu, 
nesigriebiant ginklo. Apie 1426-7 metus sienos tarp Prūsų ir Lietuvos jąu 
visur buvo pažymėtos. Visos nesusipratimų priežastys šalinamos. 
Nesusipratimai tarp Ordino ir Lenkų buvo tiek dideli, kad Jogaila 
galvojęs net apie karą, nuo kurio jį atitraukė Vytautas. Dabar Ordinas 
jau ir pats matė, kad Vytautas jį užtaria, kur gali. Imperatorius 
Zigmantas, kaipo Lenkijos kaimynas, turėjo irgi labai susirūpinti tuo, 
kad Lenkai labai pradeda stiprėti. Visi klausė save, kas bus Vytautui 
mirus? Juk tada Lenkai pasiskubins praktiškai padaryti iš Lietuvos jei 
tuo tarpu ne provinciją, tai visai priklausomą valstybę. Taigi jis irgi 
buvo suinteresuotas, kad Lietuva pataptų pilnai nepriklausoma. Tas 
tikslas nesunku buvo pasiekti tuo būdu, kad ryšys tarp Lenkijos ir 
Lietuvos savaime nutrūktų, jeitu Lietuva įgautų kitą tarptautinę būklę. 
Kitais žodžiais besakant, reikia padaryti iš Lietuvos karalystė vieton 
kunigaikštystės, apvainikavus Vytautą Lietuvos karalium. Tai galėjo 
padaryti tik popiežius arba imperatorius. Visas reikalas buvo labai gerai 
apgalvotas. Nebuvo galima nė svajoti, kad popiežius imtųsi tokio 
dalyko, kur tektų susidurti su Lenkų didžiausia opozicija. Visą reikalą 
galėjo išvesti tik imperatorius Zigmantas. 

Nėra gal kito Lietuvos istorijoje įvykio, kurį mes galime taip veik 
diena iš dienos sekti, kaip Vytauto vainikavimo istoriją. Ji tęsėsi daugiau 
dvejų metų, kaipo aktualiausias Europos politikoje klausimas. Lucke 
1428 metų pasimatyme imperatorius Zigmantas paklausė Jogailos 
sutikimo Vytauto vainikavimui. Jogaila tuoj sutiko, bet prašė pasikalbė- 
ti su Vytautu. Užkalbintas tuo reikalu Vytautas pasisakė, kad reikia 
pasitarti su Jogaila. Iš ryto Zigmantas su žmona, Vytautas su keleta 
artimųjų atėjo Jogailos kambarin. Priminęs vakarykštį Jogailos sutikimą 
Zigmantas pasakė vėl, ar sutikimas tikrai duodamas. Jogaila pareiškė 
savo sutikimą ir didelį džiaugsmą, kad Vytautas bus apvainikuotas. 
Tada Vytautas pasakė Jogailai lietuviškai, kad nesuprastų Zigmantas, 
jog tuo reikalu nereikėtų skubintis, gal Jogaila pasitartų su savo 
lenkiškais patarėjais, o Vytautas pasitars su savaisiais. Jogaila vėl 
pakartojo savo sutikimą ir savo džiaugsmą dėliai Vytauto vainikavimosi. 
Bet 1429 metų pradžioje Jogaila pasiuntė Zigmantui atskirą pasiunti- 

nybę, kuri turėjo pranešti, kad Zigmantas nebesirūpintų Vytauto 
vainikavimu. Girdi, vainikavimas panaikintų senus užrašus, unijas, 
sutartis ir galėtų privesti prie karo. Be to, mirus Vytautui Lietuvos 
bajorai išdrįstų tada išrinkti sau karalių be Lenkų sutikimo, o pagaliau 
Jogaila nustotų tų žemių, kurias jis padovanojo Vytautui iki jo gyvos 
galvos. Kaip matome, Lenkai visai neklydo dėl vainikavimo prasmės. 
Bet Jogailos padėtis buvo be galo kebli, nes prie liudininkų jis 
pakartotinai reiškė savo sutikimą ir tai pačiam Vytautui patariant 
apsigalvoti. Supratęs savo klaidą, Jogaila, įprastu sau būdu delsti, 
norėjo ir čia vilkinti. Bet tai nebuvo galima. Tiek Lietuvoje, tiek 
Lenkijoje dalykas plačiai išgarsėjo ir sukėlė audrą. Vytautas mokėjo taip 
pastatyti reikalą, kad jis patapo visai Lietuvai garbės klausimu. Dalykas 
pradėjo virsti į karą. 

Padėtį komplikavo, o gal iš dalies ir lengvino, husitų klausimas. 
Lenkus kaltino, kad jie palaiko husitus ir kad perėję per Lenkiją jie gali 
užpulti Ordiną. Kardinolai norėjo įteikti Kryžiuočiams didesnę pinigų 
sumą, kad jie kariautų prieš husitus. Bet Lenkų šalininkai atkalbėjo, nes, 
girdi, Ordinas pinigus paims, o sunaudos karui prieš Lenkus. Vytautas 
turėjo gerą progą surinkti didesnę kariuomenę, bet pats popiežiaus 
legatas pranešinėjo, kad jis negali eiti per Lenkiją, nes jį gali Jogaila 
nudėti. Lenkai pamatė, kad vainikavimą Vytautas stato labai rimtai. 
Todėl 1429 metais jie pasiūlė Vytautui Lenkijos karūną, bet Vytautas 
nuo jos atsisakė, nes klausimas buvo labai aiškiai pastatyta, kad 
Vytautas vainikuojamas karalium, o Lietuva pakeliama į karalystę. 
Taigi, Lenkijos vainikas negalėjęs būtų pakeisti Lietuvos būklės. Lenkai 
labai gerai žinojo, kad Vytautas jo nepriims, bet jie tuom norėjo 
parodyti savo nuolaidumą ir suversti ant Vytauto atsakomybę už 
konfliktą. 

Matydamas, kad Lenkai tik vilkina, bet sutikti nieku būdu nesutiks, 
Vytautas nutarė pagaliau apsieiti be jų sutikimo. Bet tokiu atveju kilo 
klausimas, kaip atlikti vainikavimo bažnytinės apeigos. Lenkams sutikus 
popiežius būtų atsiuntęs savo atstovą joms atlikti, bet kylant tarp 
Lietuvos ir Lenkijos konfliktui, jis turės laikytis neutraliai ir todėl 
iškilmėse negalės dalyvauti. Klausimas tuo buvo svarbus, kad paskui 
Lenkai galėjo nepripažinti vainikavimo, kur bažnytinė pusė neatlikta. 
Todėl imperatorius Zigmantas liepė jį ištirti Vienoje savo mokytiems 
kanonistams ir teologams. Jie nurodė eilę precedentų, kur karalystės 
atsirado be popiežiaus dalyvavimo ir nurodė, kad bažnytinį patepimą 
gali padaryti Vilniaus vyskupas. Karūną suteiks imperatorius. 

Kadangi jo vainikavimas turėjo nešti Lietuvai laisvę, tai Vytautas 
norėjo padaryti šį aktą kuo iškilmingiausį. Todėl jis sukvietė į 
vainikavimo iškilmes daugybę valstybių galvų iš visų kraštų. Ordino 
didysis miestras turėjo atvykti, kas turėjo reikšti, kad Kryžiuočiai dabar 
pripažįsta nepriklausomą Lietuvą ir jai draugingi. Norėdamas tokio 
suartėjimo, Vytautas patarė mistrui pasiimti su savim palydovų, kurie 
kalba lietuviškai, kad galėtų išsikalbėti su Vytauto žmonėmis. Suvažiavi- 
mas buvo paskirtas Lucke, kaipo patogiausioje visoms pusėms vietoje, 
rugsėjo m. 8 d. Iš anksto prasidėjo rinktis gausingi svečių būriai. 
Matydami visą ruošą, Lenkai nežinojo, kaip jiems pasielgti, ar leisti savo 
karaliui dalyvauti iškilmėse ar ne. Jų nebuvimas turėjęs būtų kaip tik 
pabrėžti, kad vainikavimas panaikina uniją, gi dalyvaudami jie galėjo 
paskui aiškinti, kad vienas reikalas su kitu neturi nieko bendra. Bet kas 
labiausia juos vertė atvykti į vainikavimo iškilmes, tai Vytauto įpėdinio 
klausimas. Juk po atsipalaidojimo nuo Lenkų per vainikavimą, tuoj 
turėjo kilti klausimas, kas yra Lietuvos sosto įpėdinis. Pats Vytautas 
neturėjo sūnaus nei žento, kuriam galėjęs būtų perleisti Lietuvos 
karalystę. Taigi, jam įpėdiniu galėjo būti tik brolis Zigmantas arba kas iš 
Jogailos brolių. Pagaliau įpėdiniu galėjo likti ir pats Jogaila, kurį 
sunkiau apeiti jam esant vietoje. Visais tais sumetimais Ežikai: nutarė, 
kad jų karalius turi vykti į vainikavimą. 

Kad ir leisdami savo karalių Lietuvon, vis dėlto Lenkai nusistatė 
trukdyti ir patį vainikavimą. Juk artimiausias Zigmanto pasiuntiniams 
kelias su karūna ėjo per Lenkiją. Taigi jie nusistatė sulaikyti šiuos 
pasiuntinius. Praktiškai tas nekiek galėjo reikšti, nes pasiuntiniai galėjo 
aplinkiniu keliu per Ordino žemes vykti Lietuvon. Kada viena Zigmanto 
pasiuntinybė buvo sulaikyta, Vytautas susitarė su Zigmantu dėl antrojo 
kelio. Sutrukdymas išėjo Lenkams naudon. Vytautas, nukritęs nuo 
arklio, apsirgo ir jau nebeatsikėlė. Jis mirė spalių 27 d., kaip Dlugošas 
tvirtina, O anot rusų šaltinių 23. Vainikavimo iškilmės tapo šermenimis. 

Sunku Vytautui buvo skirtis su pasauliu, nes jo viso gyvenimo 
darbas liko ne tik nebaigtas, bet ir be vilties baigti. Juk kas gi galėjęs 
būtų tęsti jo darbą? Jis gerai žinojo, kad kas bebūtų jo vietoje, bus 
priverstas eiti jo keliu, bet neįstengs. Kaip tiksliai matė Vytautas, 
parodė artimieji įvykiai. Jogaila pasodina Vytauto vieton savo brolį 
Švytrigailą, mums žinomą iš veikimo prieš Vytautą. Tais pačiais 1430 
metais naujasis Lietuvos kunigaikštis jau nori tęsti Vytauto politiką prieš 
Lenkus. Švytrigaila nori apsivainikuoti ir sudaryti sąjungą prieš Lenkiją. 
Tas tik rodo, kad Lietuvos visuomenė reikalavo tęsti Vytauto darbą. Bet 

Švytrigailos sukilimas 1432 metais irgi parodė, kad Vytauto palikimas 
jam buvo nepakeliama našta. 

Pridaręs Vytautui tiek skriaudų, užmušdamas jo tėvą ir jam pačiam 
ruošdamas tą patį likimą, Jogaila padarė didžiausią skriaudą ir 
mirusiam didvyriui. Būdamas paskutines dienas prie ligonies Jogaila 
išplatino gandą, kad Vytautas jam pareiškęs apgailestavimą dėl savo 
vainikavimo ir net atsiprašęs Jogailos, kad klausęs Zigmanto kurstymų. 
Vadinasi, Lietuvos paliuosavimo nuo Lenkų darbas, tai ne gyvenimo 
uždavinys, bet sudribusio senio užgaidos, pakištos jam prieš jo paties 
norą. Jogailai naudinga buvo leisti tokius gandus. Lenkai labai gerai 
žinojo, kad visa Lietuva be skirtumo, vadinasi, tiek jos lietuviška dalis, 
tiek rusiška, rėmė Vytautą atpalaiduojant ją nuo unijų su Lenkais. Kas 
gi geriau gali atšaldyti Lietuvos visuomenę nuo tęsimo pradėto darbo, jei 
ne jos didžiausio sūnaus autoritetas, kurs paskutinėmis gyvenimo 
valandomis išsižadėjo savo darbo ir pasmerkė jį? Vytautas negalėjo 
atsikelti iš karsto ir pasakyti Jogailai meluoji! 

Penki šimtai metų suėjo, kai Vytautas ilsisi Vilniaus katedroje. Ilsisi? 
Ne, jis laukia, kada jo tautos palikuonys susipras ir baigs jo pradėtąjį 
darbą. Jo dvasia atgimsta, bet prakeikimas, surištas su Jogailos šešėliu, 
dar slegia Lietuvą. Kada Lietuva pames Jogailos takus ir nueis Vytauto 
keliu? Jogaila kalino Vytautą gyvą, o jo palikuoniai kalina jį mirusį. 
Vytauto dvasia laukia Lietuvos laisvės. Lietuvos vaikai teklauso jos 
balso! 


(Jaunoji Lietuva, mėnesinis tautiškosios moksleivijos žurnalas. Nr. 6, 1930 
Vytauto Didžiojo M. birželio m., II (VII) m., 313-341 psl.). 

Įvadas 


Tarptautinio gyvenimo skirtuose rėmuose lietuvių tauta yra savo 
likimo sprendėja. Tai yra jos tautinė asmenybė, kurią reikia pažinti. Gi 
pagal Gustave Ie Bon gražų išsireiškimą: „Kiekviena gyva būtybė yra 
kapinės, kur miega gausybė prosenelių, kurie kartais pabunda pareikšti 
įsakmią valią". (Philosophie de UHistoire, p. 51). Ir štai, kai vyko 
didinga ir kilni tautų atpirkimo tragedija, lietuviai proseneliai atsibudo. 
Jie priminė savo užuomaršoms palikonims, jog jie turėjo sukūrę didelę 
lietuvių valstybę, kurios nepriklausomybė buvo suniekinta vidaus 
klaidomis ir nusikaltimais, o ne priešų kaimynų veikla. Tai mūsų kartai 
tenka pareiga imti nebaigtą ir suniekintą darbą. 

Ta gyva ir veikianti praeitis skaičiuojama mažiausia šešis šimtus 
metų, kartais net daugiau. Suprasti jos jėgą ir jos svarbą mums reikia 
atstatyti tos epochos mūsų prosenelių kūrybą. Bet tai dar ne viskas. 
Šalia tos gyvos praeities, dar yra kita praeitis, dar daug senesnė. 
Šiandien ji išties yra mirusi, bet ji formavo gyvąją praeitį. Suprasti 
veikiančią praeitį, mums reikia gi iššaukti taip pat ir tą tolimą praeitį, 
mirusią jau prieš daug amžių. Tiktai po tokios studijos mes pažinsime 
tautinę lietuvių asmenybę ir matysime ką ji yra pajėgi padaryti. 

Tokia studija įsakmiai iškyla juo labiau, kad tautinė lietuvių 
asmenybė yra labai mažai pažįstama, kaip ir nepažįstama. Buvo 
studijuojama jų praeitis kartais kaip rusų praeities dalis, kartais kaip 
vienas lenkų istorijos aspektas. Neaiškumas nėra išsklaidytas iki mūsų 
dienų, nežiūrint istorijos mokslo pažangos. Štai kodėl mums reikia 

praskinti kelią defiguracijų krūmyne, kad atrastume tikrąjį lietuvių 
tautos veidą. Prie tiek problemų prisideda taip pat dar viena, liečianti 
lietuvių praeities atstatymą. Tai nėra dėl to, kad trūktų specialių studijų, 
kurios artimai liečia mūsų problemas. Jos apsčiai auga. Jų gausumas 
ypač pastebimas pas lenkus. Lenkų mokslininkų darbai apima visą 
lietuvių praeitį. Netrūksta taip pat smulkių ir dažnai kruopščiai parašytų 
studijų pas vokiečius. Jų autoriai bendrai prieina išvadų, kurios sutampa 
su krašte palaikomomis politinėmis tezėmis. 

Tai faktas, ar jo tik neužtenka diskredituoti tokioms studijoms ir jų 
autoriams? Jau Taine kandžiai pajuokė tuos istorinių studijų autorius, 
kurių tikslas įteigti idėją tam tikro politinio režimo pranašumo, „Jei man 
patinka liaudies suverenumas, — sakė jis, — aš įrodysiu, kad Periklio 
ateniečiai buvo laimingiausi žmonės. Jei aš palaikau aristokratiją, tai aš 
parodysiu, kad Romos senatoriai buvo visų didžiausi politikai. Aš 
pridėčiau truputį prie tiesos, kas yra lengva, nes autorius lengvai tiki 
tiems dalykams, kurių jis trokšta, ir aš turėčiau pasitenkinimą 
parašydamas knygą gyvai, tiesiai, naudingą mano reikalui, malonią 
publikai ir darysiančiai žalą tiktai istorijai". (Essais de Critigue et 
d'Histoire, 258). 

Tiesa yra gyvybinis reiksmas, vartojant tą terminą, kuris vaidina taip 
didelę rolę Bergson'o filosofijoje. Taigi ji nėra kas tai nekintamo, visa 
padaryto ir visuomet identiško jai pačiai, kas reikia tik mokėti rasti. 
Tikrenybėje ji be paliovos iškyla ir leidžiasi, ne tam kad keistųsi jos 
esmė, bet jos turinys nepaliaujamai ryškėja ir turtėja. Tiesa nėra 
randama, ji laimima. Dar daugiau, tiesa yra aukščiausio laipsnio 
socialinė. Mokslas yra sukurtas ne tiktai žmonių, bet ir žmonėms. Nėra 
ir negali būti mokslo atskirto nuo žmogaus intereso. 

Dar XIX š. pradžioje Goethe's Mefistofelis mokslą statė prieš 
gyvenimą, sakydamas, kad kiekviena teorija yra pilka, bet žalias yra 
auksinis gyvybės medis. Tai dėl to, kad jis buvo mokykloje pas Kantą ir 
ilgai mąstė apie dalyką savyje. Gal būt mažiau jis vertino kategorinį 
imperatyvą, kuris viešpatavo moralėje, tai dalykas savyje tarnavo 
ramsčiu pažinimo teorijoje. Šiandien mes daugiau mėgstame eiti į 
mokyklą pas Bergson'ą, kuris dalyką savyje pakeičia gyvybiniu veiksmu 
ir šaltą kategorinį imperatyvą statinės ir dinaminės kilmės socialine 
morale užbaigimui vienoje mistinėje simfoninoje. 

Jei kitados rasta ir iškelta tiesa visai neprileido nekonformizmo, tai 
moderninė tiesa, banguojanti ir besikeičianti, yra tik pakilimas. Gi 
pakilimas gali vykti skirtingais būdais ir įvairiomis priemonėmis. Gabriel 

Hanotaux teisingai pastebi jo redaguotos Prancūzų tautos istorijos 
įžangoje, kad kiekviena generacija turi rašyti sau istoriją. Bet kas yra 
tikra laike yra taip pat tikra ir erdvėje, vadinasi, — kiekviena tauta turi 
rašyti istoriją. 

Ko mes turime ieškoti kitų istoriniuose darbuose, tai ne ten 
gvildenamų idėjų atatikimo mūsų idėjoms, bet jų autorių geros valios. Iš 
idėjų susikirtimo sužibs tiesa, kuri apšvies sektiną kelią. 

Dėl šių samprotavimų mes esame pasirengę priimti vertingais lenkų, 
vokiečių ir kitų mokslininkų istorinius tyrinėjimus, nors jie ir leidžiasi 
paveikiami politinių atsižvelgimų ne tiktai pasirinkime jų svarstomo 
klausimo, bet netgi ir būdo traktuoti tą patį klausimą. Bet tos įtakos 
nėra pavojingos, nes jos visuomet lengva atskirti, taigi išmesti. Daug 
sunkiau yra kovoti prieš neapgalvotas ir įsisenėjusias klaidas, tai, ką 
Bacon vadino „idola fori". Klaidingos idėjos sunkiai užleidžia vietą 
tiesai. Kad ji triumfuotų, reikia didelės valios pastangos ir dar didesnės 
geros valios, kurios dažniausia trūksta. Kaip neužgaunantį pavyzdį 
galima cituoti atsitikimą su vienu rusų pirkliu, kuris jokiu būdu 
nenorėjo sutikti, kad Čechovas buvo tapęs garsus rašytojas, nes jis jį 
pažinojo kaip vėjavaikį. Tai yra tingumas pakeisti gautas nuomones, 
nežiūrint kaip blogai jos būtų pagrįstos! 

Kai vokiečių revendikacijos neina už „status guo ante bellum“, tai 
vokiečiai mokslininkai turi mažiau intereso ypatingai studijuoti lietuvių 
praeitį. Visai kita padėtis yra lenkų. Kaip mes tai esame iškėlę, jų 
revendikacijos apima visą Lietuvą. Kadangi lietuviai nėra netik lenkai, 
bet ir ne slavai, tai negalima remtis prigimtine teise. Išeidami iš unijos 
tarp Lenkijos ir Lietuvos, lenkai bando savo pretenzijas remti iš vienos 
pusės sutartine teise ir iš kitos pusės istorine teise. Savaime išeina, kad 
istorinis būtinumas, jei taip norima, tam tikra lemtis, ten vaidina savo 
rolę. Prie to dar reikia pridėti jų istorikų patetiškas deklamacijas apie 
civilizacijos geradarystes, kurias lietuviai esą gavę iš Lenkijos. 


(Laisvoji Lietuva, 1967 m. rugsėjo 28 d., nr. 20 (1011). Knygoje įvadas 11-41 
psl. Čia Feliksas Mackus išvertė dalį 25 psl., 26, 27 psl. ir dalį 29 psl. 

I SKYRIUS 
LIETUVA KELTŲ, GOTŲ IR LIETUVIŲ 


„Anapus Pripetės pelkių ir anapus Dono begalinėse rusiškose stepėse 
bastosi marga klajoklių masė, be ryšio, be naturalių sienų, kurių istorija 
mums beveik nežinoma. Pirmiausia į šiaurės pietus, srityje, kuri siekia 
Nemuno šaltinį ir aukštutinio Dniepro ir Pripetės apylinkėse atskiriama 
neaiški masė slavų, ten nuo amžių gyvenančių, abejingų nuolatiniam 
judėjimui, kuris apima visas germanų artimas gentis Dunojaus srityje. 
Tvirti, milžiniško ūgio, bet jiems trūko vienybės. Toliau į šiaurę, Baltijos 
krantuose, beveik toje pačioje srityje, vegetuoja lietuviai, įsikūrę ten nuo 
neatmenamų laikų; ir dar toliau į šiaurę — suomiai, kurie laipsniškai 
perėję Volgos tekmę, apsistojo Rygos įlankos kaimynystėje, iš kur 
pamažu jie buvo nustumti prie Ladogos ežero ir Botnijos įlankos" (L. 
Halphen, Les Barbares, Paris, 1926, p. 9-10). 

Tad tokiomis spalvomis dabartinis istorikas piešia mums šiaurinės 
Europos dalies padėtį ketvirtame mūsų eros amžiuje. Be abejonės 
autorius naudoja tik mokslinių tyrinėjimų duomenis. Tačiau paveikslas, 
kurį jis piešia, toli gražu nėra tikras. Pirmiausia tie kraštai buvo 
gyvenami nuo akmens amžiaus. Per tūkstantmečius jie daugel kartų yra 
keitę gyventojus. Tai yra tikra ir šiaurės kraštams. Suomiai randasi 
dabartinėje jų gyvenamoje vietoje nuo 8.000 metų prieš mūsų erą ir prieš 
juos yra buvę kitų tautų. 

Kai dėl lietuvių, jie užėmė ne tiktai jų dabartinę gyvenamą vietą, bet 
dargi kaimyninius kraštus. Jų kraštai daugelį kartų keitė gyventojus. 
Kad ten gyveno keltai ir gotai yra įrodymų. Didelis autoritetas 
priešistorinės archeologijos klausime, mokslininkas Montelius tvirtina, 
kad Skandinavija buvo apgyvendinta mažiausia 8.000 metų prieš Kristų. 
Jo nuomone Skandinavai akmens amžiuje palaikė santykius ne tiktai 
su kaimyninėmis salomis: Gotlando, Olando ir Borhnholmo, bet ir su 
tolimais kraštais, kaip Anglija, Balkanais, Kipro sala ir Egiptu. Šių 
santykių iniciatyva greičiausia priklausė viduržemio civilizacijos kraš- 
tams. 

Kokie keliai buvo naudojami šioms tolimoms kelionėms? Vienas 
kelias jungė Viduržemį su Skandinavija einąs per vakarų Europą, kitas 
išsiskiriąs iš rytinio baseino, ėjo per kontinentą link šiaurės jūros ir 
Baltijos (Sveriges Historia, I, p. 36). Antrasis kelias, trumpai Monteliaus 
nurodytas, yra ne kas kitas, kaip garsusis gintaro kelias, „Gintaro kelias, 
sako Dottin, yra gal būt tas kelias, kurį galima nustatyti su didžiausiu 

tikrumu. Nežiūrint archeologijos realybės, mes turime istorinius ir 
legendinius paliūdijimus, tradicijų santraukų, kurie gali nuvesti prie 
labai gilios senovės". Padaręs visų tų duomenų apžvalgą, mokslininkas- 
autorius pasisako už Vyslą ir Dnieprą „kurie sudarė tiesioginį kelią nuo 
Baltijos iki Juodosios jūros" (Anciens Peuples, p. 39, 41). 

Gintaro kelias vedė ne tiktai į Juodąją jūrą, bet taip pat jis jungė 
Baltijos gyventojus su Italijos pasauliu. Plinius mums patiekia žinių apie 
vieno romėno riterio ekspediciją į Baltijos krantus dėl gintaro prekybos. 
Kelias turėjo būti gerai žinomas, nes Plinius nurodo tiktai jo išvykimo 
vietą. Pagal numizmatikus ir kitus duomenis, dabartiniai mokslininkai 
nustato pagrindinius šio kelio taškus, kaip tai: iš Carnutum Panonijoje 
jis ėjo per Moraviją, Sileziją, Lenkiją, pasiekdamas Vyslos žiotis 
(Norden, Prehistoire de la Germanie, Berlin, 1922, p. 446). 

Gintaro kelias be abejonės buvo žinomas klasikiniams autoriams. 
Herodotas pasakoja, kad Hyperborė jai siųsdavo savo aukas į Delos 
vykdami per visą Skitiją. Jis mano reikalinga pridurti, kad šios žinios 
jam buvo suteiktos pačių Delos žmonių, kurie turėjo gerai pažinti savo 
šventyklos klijentūrą. Istorikas visai nenurodo kelių, kuriais tos aukos 
galėjo eiti, bet jie galėjo būti tiktai upių keliai. Todėl galima galvoti 
tiktai apie Bugo-Vyslos kelią, arba apie Dniepro. Herodotas tvirtina, 
kad Bugo šaltiniai skitų kalboje vadinasi šventi keliai. Kadangi tai liečia 
ne šventus šaltinius bet, aišku, kelius, reiškia, kad tas kelias buvo skirtas 
maldininkams vykstantiems prie Juososios jūros. Kita vertus tas pats 
istorikas, prisipažindamas, kad jisai nežinąs Dniepro šaltinių, tvirtina, 
kad šios upės tekmė yra žinoma kaip keturiasdešimt dienų kelione. 
Skitai ten laiko žemutinę tekmę dešimties dienų kelione. Taigi Herodoto 
laikais, buvo žinoma, kad Dniepru buvo plaukiojama vidurinėje ir 
žemutinėje tekmėje. 


(Laisvoji Lietuva, 1966 m. birželio 30 d., nr. 13 (979). Toliau 47 psl. vertime 
praleistas). 


Istorinė lietuvių gyvenvietė randasi tarp dviejų didžiųjų priešistorinių 
kelių, surištų su Vyslos ir "Dniepro vardais. Archeologai manė galį duoti 
Vyslos keliui gintaro kelio vardą. Betgi gintaras yra randamas dviejose 
vietose Europoje: Šiaurės jūros pakraščiuose (Insulae Glaesariae, 
senovės gintaro salos) ir Baltijos lietuviškuose pakraščiuose. Pastarieji 
kaip tik ir yra pasižymėję gintaro rinkimu nuo priešistorinių laikų. Yra 

labai galima, kad gintaras rastas Egipte pirmosios faraonų dinastijos 
kapuose kilo iš Lietuvos. 

Bet nuo kada lietuviai yra įsikūrę šiuose kraštuose? Pirmiau mes 
esame sakę, kad prieš juos yra buvę kitos tautos, iš kurių mes žinome 
mažiausia dvi. Tad patyrinėkime šį klausimą iš arčiau. Pradėkime nuo 
keltų. 

„Istorinėje epochoje, sako Camille Jullian, mes sutinkame Baltijos 
krantuose, tarp Vyslos ir Nemuno, vieną tautą, kurią graikai vadino 
hyperborejais arba „tolimosios šiaurės rase“, ir kuri pati save vadino 
Aisčiais (Estes). Ši tauta ten gyveno daugiau negu tūkstantmetį, tam 
tikram šventoviškam sėslume. Taip ją aprašė Europos keliautojai pirm 
Heredoto, taip mes vėl ją matom istoriko Tacito laikais, karaliaus 
Teodoriko laikais, ir gal būt, dargi išvakarėse tūkstančio metų, kai 
vokiečiai, jos kaimynai, priartėjo, kad ją sunaikinti. Tai buvo žemdirbių 
vienetas ir darbščių genčių, visai skirtingų nuo germanų, kurie jas vėliau 
užpuolė iš pietryčių pusės. Buvo giriamas jų garbingas ir svetingas 
nusistatymas. Jų kalba buvo panaši į Anglijos bretonų kalbą. Aš drįstu 
šiuose hyperborejuose matyt tautos motinos sūnus, pirminės žemės 
paveldėtojus, tuos, kurie nėra visai išvykę ir kurie yra pasilikę gimtojoj 
žemėj, nepajudinamai atsidavę savo prosenelių papročiams.“ (De Ja 
Gaule a la France, 1922, p. 69-70). 

Taigi senovės keltų istoriko mokslininko akimis, hyperborejai, kurie 
siųsdavo savo aukas Delos Apolono šventyklai, yra keltai, broliai tų, 
kurie vėliau puolė Graikiją ir buvo Apolono sulaikyti Delfuose. Tie 
šiaurės keltai palieka savo tėvynę prie Baltijos pakraščių, leisdamiesi link 
Britanijos salų. Bet dalis tautos lieka senojoj gyvenamoj vietoj, kur ji yra 
žinoma aisčių vardu. 

Camille Jullian'o teorija yra labai įtikinanti, bet ji prašosi 
patikslinimų ir labai žymių pataisymų. 

Pirmiausia, hyperborejų identifikacija sukelia keletą sunkumų. A.a. 
Hubert nenorėjo priimti tos identifikacijos. Jo pomirtiniame veikale mes 
skaitome, kad „pas graikus rašytojus pasidarė nelaimingas suliejimas jų 
keltų ir jų hyperborejų sąvokų" (Celtes, I, 30). Taigi nėra abejonės, kad 
pastarųjų vardu dažnai galima užtikti keltus. Bet senovės graikų 
surinktose legendose hyperborejai yra šiaurės gyventojai be rasės 
skirtumo, daugiausia mistiški gyventojai. Kai toks Hecatee kalba apie 
vieną salą prieš Keltiją, apgyventą hyperborejų, nėra abejonės, kad prieš 
mus yra Anglijos keltai. Bet kas buvo Herodoto hyperborejai, apie 
kuriuos mes ką tik kalbėjome, yra nepaprastai sunku pasisakyti. 

Tacito ir kitų rašytojų iki Wulfstan'o aisčiai ir estes ištikrųjų yra 
lietuviai, kaip mes tai toliau parodysime. Yra labai galima, kad tos 
perijodiškai siunčiamos į Delos aukos ėjo iš tų lietuvių, bet tas faktas, 
kad hyperborejų vardu buvo pažymima tuo pačiu laiku lietuviai ir keltai 
dar neįrodo, kad abi tautos buvo giminingos. Daugiausia, jis galėtų mus 
vesti prie kitų šios giminystės įrodymų, prileidžiant, kad tokia giminystė 
egzistavo. 

Nepriklausomai nuo Camille Jullian'o didis rusų mokslininkas A. A. 
Šachmatov bandė keltų buvimo Lietuvoje pėdsakus rasti, remdamasis 
principiškai kalbiniais duomenimis. Lietuvos mokslininkas K. Būga 
atmetė Šachmatovo tezę, aiškindamas kitu būdu tuos rusų mokslininko 
iškeltus faktus. 

Keltų buvimo Lietuvoje hipotezė turi dvi skirtingas formas. Camille 
Jullian'o galvojimu lietuviai yra tiesioginiai keltų palikuoniai. Tai 
etninės giminystės teorija. Šachmatovo nuomone, keltai yra palikę 
pėdsakus savo buvimo Lietuvoje. Ji visai nepsrendžia nei etninės, nei net 
kalbinės giminystės. Gyventojai, kurie eina vieni po kitų tame pačiame 
krašte, gali neturėti nieko bendro ir paveldas ne būtinai turi būti 
netarpiškas ir tiesioginis. 

Kokia bebūtų istorinė tiesa apie kraujo ryšius tarp keltų ir lietuvių, 
reikia atmesti visą galvojimą apie kalbinę giminystę. Visos indo-euro- 
piečių kalbos yra giminingos tarp savęs. Dažnai buvo palaikoma idėja 
apie lietuvių ir slavų kalbų giminystę, bet niekuomet tarp lietuvių ir 
keltų. 

Camille Jullian'o kolega Meillet — College de France, dėl šios 
giminystės pasisako šiais žodžiais: „niekas galutinai neįrodo, kad būtų 
buvus balto-slavų vienybė, palyginama su arijų (indo-europietiška) 
vienybe. Kalbiniai faktai daugiau nurodo įvairiakryptę vienybę, vos 
patebimą, vienos su kita kaimyninę ir panašiose sąlygose gyvenančių 
genčių" (Les Dialectes Indo-europeens, 1922, įžangoje p. 11). Kiek tai 
liečia keltų grupės giminystes, tas pats autorius sako, kad „pirm itališkos 
vienybės buvo dar tolimesnė ir sunkiau užčiuopiama vienybė — italų- 
keltų. Ši vienybė nėra liūdijima vieno kokio bendro vardo išlaikymu, 
kaip tai yra su indo-irano ar arijų kalba, bet kai kurios paskiros 
institucijos čia rodo jos žymes. Ir kiekvienu atveju netrūksta būdingo 
sutapimo ir kalbiniu požiūriu" (cit. veikalas, p. 33). 

Bet kokius faktus galima iškelti lietuvių ir keltų ryšių buvimui 
paremti? Visų pirma, tai kalbiniai faktai, svarbiausia, tikriniai vardai. 
Lietuvių kalboje, leiskime yra daug vietovių, kurių pavadinimai baigiasi 

su gala: Ramygala, Dievogala, Eiriogala ir t.t. Lietuvis moksleivis, 
skaitydamas pas Cezarį žodį Burdigala (Bordeaux), manytų esąs 
Lietuvoje. Ar tai yra atsitiktinis sutapimas, ar jis slepia neįtartiną 
giminystę. Pastaroji prielaida kaip tik ir yra tikra. Lietuvių kalboje 
galūnė gala reiškia pabaigą, ribą. Gi „gal“ keltų kalboje pažymi „kovą“, 
kuri lietuvių kalboje atsiranda ,,per-gal-ėti“, „laimėti“, „drąsa“. Galatų 
vardas Mažojoj Azijoj, kuriems apaštalas Povilas siunčia vieną laišką, iš 
tikrųjų išeina iš žodžio „gal“. ž 

Galūnų „gala“ taip pat pažymima tautinės teritorijos riba ir atitinka 
„pakopą". Tokiu būdu, Letigala (Letgalien) reiškia lietuvių pakopą. 
Ziemigala (Semgallen) šiaurės pakopą. Ši pastaroji pakopa galėtų 
patarnauti, taip sakant praeinomis, Camille Jullian'o hipotezei, nes 
„Zemigala“ žodis į žodį išsiverčia į „žiemos galu“. Blogiausiu atveju, 
šiaurės pakopos gyventojai galėtų būti pažymėti hiperborejų vardu, kas 
yra „Zemigalos“ vertimas. 

Po šių konstatavimų, nebūtų perdaug rizikinga matyti Galacijoj 
rytinę keltų pakopą, ispaniškoj Galicijoj jų vakarinę pakopą ir lenkiškoj 
Galicijoj, jų pietų pakopą. Taigi šie terminai pažymėtų keltų ekspansijos 
etapus įvairiais jų judraus gyvenimo laikotarpiais. 


(Laisvoji Lietuva, 1966 m. liepos 29 d., nr. 15 (981)). 


Jeigu Burdigala-Bordeaux pavadinimas mums parodytų iberų-keltų 
buvimą, davusių savo miestui lietuvių kalbai giminingą vardą, tai mes 
rastume šiaurėje daugiau bendrų atsiminimų. Kaip nepatiktų paryžieči- 
ams, lietuviai taip pat turėję savo Paris. Kita vertus, jis tebėra iki 
dabartiniam laikui Rastenburgo apskrityje ir rašomas vokiškai ,„Paaris“, 
Buvo net lietuvių, kurie nešiojo „„Parriso" vardą (senovine rašyba). Tam 
įsitikinti, reikia tik susipažinti su įdomiais Leipcigo universiteto lietuvio 
profesoriaus Gerulio tyrinėjimais apie Toponymie de Vancienne Prusse 
(p. 115). 

Aš čia nenoriu rinkti keltiškų vardų, kurie yra lietuviškuose 
kraštuose. Apsiribočiau tiktai paminėdamas dar Doubs upę su jos 
meniškais slėniais, kuri Lietuvoje turi savo seserį, ne mažiau gražią 
Dubysą (Doubs seniau buvo rašoma — Dubis), o jos slėniai irgi 
nemažiau žavintys. Abiem atvejais aš stapteliu ties slėniais, nes, iš 
tikrųjų, jie yra galintieji pasakyti vardą. Gerulio knygoje, kurią mes ką 

tik minėjome, randame šį vardą, bet dar pagražintą miškeliu (Dubekar- 
thyn). 

Atsiminimai, kurie sieja lietuvius su keltais, neišvedami vien tik 
miestų ar upių vardais. Tarp Galijos gyventojų, mes randame, galima 
būtų sakyti, grynai lietuviškų pavardžių. Hubert mano, kad kai kurių 
galų gyventojų pavardės galėjo kilti iš etniškų pravardžiavimų arba iš 
karo pavadinimų. Taip Rutheni yra šviesiaplaukiai, Leuci — žaibiniai, 
Medulli — midaus gėrėjai. (cit. veikalas, 148). Visi šie vardai lietuvių 
kalba turi tą pačią reikšmę, išskyrus Rudėnus (Rutheni), kurie žymėtų 
daugiau rusvaplaukius. Palikime praeigomis tai, kad šis pastarasis 
vardas viduramžiais buvo vartojamas rusams pažymėti. 

Pagaliau, Lietuvos vardas atrodo esąs keltiškas. Meillet cituoja 
vardus, vartojamus Armorikai (Armorica — dabar Normandija ir 
Bretanija šiaurės Prancūzijoje. Lietuvių Enciklopedija, 1 t., 289 p.) 
pavadinti: Litovia, Litau, Llydaw. Litovia forma yra vartojama Galijoj 
(Gaule), tuo tarpu kai galų (galles) krašte yra vartojama Litau ir Llydaw 
forma, vadinasi, viena priklauso keltų kalbos kontinentinei šakai, ir kita 
— britų salų šakai (cit. veikalas, p. 61). Beje, kas dengia mūsų akyse 
didžiausią reikšmę, tai yra tas, kad viduramžių istoriniuose dokumen- 
tuose šiuo vardu dažnai žymima Lietuva. Gali būti, kad vokiškas 
Lietuvos pavadinimas Litauen aiškintinas Litau forma. Prie to dar reikia 
pridėti, kad geriausi lietuvių kalbos žinovai pačioje kalboje jo prasmė 
yra aiški — Litovia, visai paprastai, reiškia platų ir lygų kraštą. 
Thurneisen savo Manuel du vie! Irlandais dar mini vardus Litana siva ir 
Litana briga, kaip išvedamus iš žodžio „lethan“, platus (p. 128). Tokią 
pat šio krašto etimologiją duoda ir Meillet. 

Jei Litovia-Lietuva būtų Armorikoj, tai lietuviai Ššlšiij reikalati sau 
giminystės su Litavicus ir jo broliu Convictolitavis, apie kuriuos Cezaris 
kalba savo Galų Karo atsiminimuose, lygiai kaip ir su Letovici 
žmonėmis, kurie gyveno dešiniajame Reino krante. 

Palaikytina ir tai, kad ryšiai tarp lietuvių ir keltų eina net ligi 
dangaus. Keltų tautinis dievas turėjo Teutates vardą. Gi šis vardas yra 
glaudžiai susijęs su lietuvių „tauta“, nacija. Dabartinėje lietuvių kalboje 
šis dievas vadintysi Tautaitis, ar, žemaitiška tarme, Tautatis. Iš tikrųjų, 
lietuviškas žodis „tauta“ yra giminingas ir germaniškam „teuton“ ir net 
„deutsch“, kaip ir itališkam „tauticus“, kas reiškia viešas, bet santykiai 
tarp lietuviškos ir keltiškos kalbų čia yra lyg glaudesni. Tam pamatyti 
priminkime, kokį vaidmenį lošė organizacija „tauta“ keltuose. „Gentis, 
sako Hubert, keltų visuomenėj sudaro celiulių susigrupavimą, kuris 

reprezentavo pirmąjį socialinį vienetą nereikalingą kitų pagalbos. Iš 
tikro, nei klanai, nei šeimos neišsitekdavo savyje: klanui nereikalingas 
kitas klanas, kuris jam teiktų moteris ir jam atliktų kitus būtinus 
patarnavimus. Tas pat ir su šeima. Airijoj vienetas vadinamas „thuat“, 
daugiskaitoj — „thuata". Tolygus vienetas buvo Galijoj, ką įrodo 
Teutates dievo vardas, jis, gal būt, yra thuat (genijus). Žodis „toutio" 
viename Brionos įraše, atrodo, reiškė pilietį, žodis „toutiorix“, tur būt, 
reiškė thuat karalių" (Celtes II, 239-240). i 

Tokiu būdu tauta — thuata keltuose yra gyventojų politinė 
organizacija aukščiausio laipsnio, tuo tarpu kai gentis, klanas ar šeima 
yra iš anksčiau. Lygiai tas pat lietuvių tarpe, tai kaip tik tauta, kuri buvo 
politinė nacijos organizacija. Kaip toliau galėsime matyti, senovės 
legenda lietuvius kildino iš Vytauto, kas pradiniškai turėjo atitikti keltų 
teutates. 

Savaime aišku, kad aš čia negaliu užsiimti lingvistiniais tyrinėjimais, 
tik noriu iškelti problemą, o ne ją išspręsti. Duomenys, kuriuos mums 
teikia tikriniai vardai, nėra lingvistų išvedami į duomenis. (? M. Š.) 
Kalbinių santykių tarp lietuvių ir keltų klausimas turi būti paliktas 
specialistams, kurie iš pagrindų mokėtų abi kalbų grupes. 

Kitą seriją įrodymų, nustatančių, giminystę tarp lietuvių ir keltų, 
galėtų sudaryti jų istorinė darbo įrankių studija. Tokia yra bent Camille 
Jullian'o nuomonė: „Tos šiaurės tautos, sako jis, buvo priėjusios prie 
tokio pat civilizacijos laipsnio, kaip ir daugelis vakarinių genčių, 
kurioms jos uždės savo šeimininkavimą. Nuosekliai, tai buvo drąsūs 
Jūrininkai: aš neįsivaizduoju jų visuomenės be galingo laivyno, 
pripildančio Baltiją ir Šiaurės jūrą, palaikančio sutarimą tarp visų tų 
krantų, ir sutartą dieną vykdančio pirmuosius išplaukimus. 

Tas laivynas, gal būt, yra pagrindinis jų jėgos elementas, kuris jiems 
užtikrina pranašumą prieš kitus vakarų gyventojus. Britų salos ir 
prancūzų Armorika nepaimamos nesant jūros viešpačiais. Bet, kad tie 
viešpačiai hyperborejai buvo pajungę taip pat Galiją ir Dunojų reikėjo, 
kad jie būtų turėję karinių pranašumų, kurių trūko kitiems neolitinių 
laikų žemdirbiams, gal būt, didesnio darnumo tarp jų armijų, gal 
geresnių kovos ginklų. Štai kodėl aš gailiuosi, iš pagrindų neišstudijavęs, 
ypač chronologiniu požiūriu, priešistorinių įrankių tų hyperborejų ir 
specialiai dar Samlandijos" (Cit. veikalas, p. 71-2). 

Camille Jullian, kaip matyti, iškelia tiktai problemą, bet jis neturi 
reikalingų duomenų jai spręsti. Galutinio keltų karinių laimėjimų 
įrodymo jis norėtų ieškoti jų priešistorinių įrankių pranašume. Įrankius 

jie mokėjo pasidaryti savo pirminėj tėvynėj, lietuviškose Baltijos 
pakrantėse. Deja, tie įrankiai dar nebuvo atrasti, prileidžiant, kad jie yra 
kada buvę. Aš tylomis praeinu sunkumą, tikriau, negalimybę priskirti 
vienai nustatytai tautai priešistorinės civilizacijos griuvėsius, nors ta 
civilizacija ir turi labai ryškios individualybės žymę. 


(Laisvoji Lietuva. 1966 m. rugpiūčio 25 d.. nr. 17 (983)) 


Dar lieka vienas gana platus bet visiškai neištirtas laukas, kur būtų 
galima ieškoti giminystės tarp lietuvių ir keltų įrodymų. Tai yra jų 
politinės, socialinės ir religinės institucijos. Tiesa, tokia studija yra sunku 
atlikti, nes primityvių tautų institucijos gali daugiau atvaizduoti 
civilizacijos padėtį, negu jų tautinį charakterį. Aukštas rusų mokslinin- 
kas, natūralizuotas anglas Sir Paul Vinogradoff sukūrė ir įvykdė savo 
žinomą Precis de Jurisprudence Historigue pagal planą, kuris turi 
apimti žmonijos evoliuciją nuo pradžių iki mūsų dienų. Pagal jį žmonija 
savo evoliucijoj turėjo pereiti per tokias stadijas: |) pradžia arba 
toteminė visuomenė, 2) genties įstatymas, 3) civilinis įstatymas, 4) 
viduramžių įstatymas, suliejimas kanoninių ir federalinių įstatymų, 5) 
individualistinė jurisprudencija, 6) socialistinė jurisprudencija. Vieninte- 
lis apribojimas, kurį autorius čia įneša, liečia jo schemos pritaikymą: ji 
pritaikoma tiktai Europinei civilizacijai (Precis, Oxford, 1920, p. 158). 

Bet su šio rezervo privilegija lyginamoji dviejų tautų politinių-religi- 
nių ir socialinių institucijų studija galėtų duoti gana instruktyvinių 
rezultatų. Pirmiausia, iš visų barbarų vieni keltai turėjo galingai 
sudarytą religinę organizaciją, kuri tuoj atkreipė dėmesį žingeidžių ir 
atydžių stebėtojų, tokių kaip Cezaris. Druidų funkcijos nesiribodavo 
vien tik atlikimu aukojimų ar religinių apeigų. „Druidai, sako Funck- 
Brentano, sudarę tribunolą, buvo aukščiausi teisėjai, 0 pas tautas, 
neturinčias administracinės aparatūros, teisingumo tarnyba yra visa 
valdžia. Druidai spręsdavo ginčus, kurie būdavo iškilę ne tiktai tarp 
atskirų žmonių, bet ir tarp genčių ir tarp pačių pilių" (Histoire de 
France, Les Origines, p. 41). 

Istoriniais laikais iš šių pagonių tiktai pas lietuvius dvasiškija vaidina 
maždaug tokią pat rolg. Istorikas lenkas A. Prochaska, kuris yra 
padaręs žymių darbų lietuvių senovę tyrinėdamas, mato lietuvių 
atsilikimą, kad teisingumas buvo dvasiškijos rankose. Jis net mano, kad 
ir pati administracija buvo atliekama teisėjų dvasiškių (Vytauto 

gyvenimas, Vilnius, 1914, p. 14). Camille Jullian randa galų praeityje 
visą epochą, kurią jis vadina karalių-dvasiškių epocha. Tokia epocha 
Lietuvoje turėjo baigtis labai vėlai, beveik dabartiniais metais (laikais). 

Lietuviai visuomet savo karalius yra vadinę „kunigais“, žodžiu, 
kuriuo šiandien vadinami tik dvasiškiai. Teisybė, jie yra pasiskolinę iš 
slavų žodį „karalius“, krol, kuris savo ruožtu išeina iš Karolio Didžiojo. 
Bet senovinė žodžio „kunigas“ reikšmė yra išsilaikiusi jo išvestinėj 
„kunigystė“ baudžiavos prasme. Galima net prikišti, kad šis žodis nėra 
lietuviškas, bet yra skolinys iš gotų (Būga, Kalba ir senovė, p. 69). Taigi, 
ar galima kalbėti apie lietuvių grynai tautinę instituciją, kuri vadinama 
germanišku vardu? Pats šis priekaištas suka dvasiškių-karalių instituci- 
jos naudai. Nes be tokios institucijos buvimo kaip išaiškinti prasmės 
pakitimą? 

Kita vertus, yra gausių įrodymų, kurie tikrai liudija dvasiškių-kara- 
lių buvimą. Pacituojant vieną pavyzdį, bet labai būdingą, teutonų 
ordino valdymo metu, 14-am šimtmety ir vėliau, randama lietuvius 
gyventojus, gyvenančius karalių žinioje, sub regibus, kaip sako 
lotyniškas oficialių dokumentų tekstas. Nėra abejonių, kad teutonų 
riteriai nebūtų toleravę nei karalių buvimą grynai politinėmis pareigo- 
mis, nei pagoniškų dvasiškių vedančių pagonybę. Jei nebuvo drįstama 
be atodairos panaikinti šiuos karalius-dvasiškius, tai matyt, kad jų įtaka 
gyventojams buvo per nelyg didelė, kaip, kita vertus, ir jų skaičius. 

Apie tai, kokia šių lietuviškų druidų reikšmė, mums gerai suteikia 
žinių Adomas Bremenietis, Hamburgo katedros kanauninkas. Jis paliko 
vieną aprašymą šiaurės salų, vadinas, Baltijos jūros. Štai ką jis pasakoja 
apie Kurlandijos „salą“: „iš salų, kurios priklauso švedų valdžiai, 
didžiausia yra Kurlandijos sala. Reikia aštuonių dienų atvykti į Damiją. 
Jos gyventojai yra vieni žiauriausių, nes besaikiškai atsidavę stabmeldys- 
tei. Visi stengiasi ją aplenkti. Ten randama daug aukso ir puikių arklių, 
kiekviename name pilna burtininkų, augurų ir dvasių iššaukėjų“ 
(Descriptio Insulorum Aguilonis, sk. XVI). 

Pasikliaujant mokytu kanauninku, tie druidai nešioja vienuolių 
apdarą, habitu monacali. Jų profesija yra nurodyta vardais, kuriais juos 
pažymi Adomas Bremenietis — tai senovės graikų pranašavimas. 
Atrodo, kad jų pranašysčių garsas toli nueina už jų kraštų. Pagal mūsų 
autoriaus sakymą, net ispanai ir graikai ieško jų orakulų (a toto orbe ibi 
responsa petuntur, maxima ab Hispanis et Graecis) Paskutinis 
pastebėjimas man atrodo truputį neiaškus. 

Apie kokius graikus čia sukasi kalba? Vis vien negalima galvoti apie 
vaidmenų pakeitimą, vadinas, kad graikai imtų keliauti pas hyperbore- 
jus, bet atvirkščiai. Blogiausiu atveju, tas dalykas gali būti išaiškintas ta 
prasme, kad graikai, kurie gyveno Baltijos miestuose, (jų buvimas tuose 
kraštuose tikrai patvirtinamas), klausydavo lietuviškų druidų orakulų. 
Bet ką sakyti apie ispanus? Jų buvimas Europos šiaurėje nėra nei 
paliudijamas, nei galimas. Tačiau Bremeno kanauninkas yra gana gerai 
informuotas apie tai, kas vyksta Baltijos aplinkoj. Daug savo žinių jis 
turi iš Danijos karaliaus, gerai žinančio reikalus tų kraštų, kur jo piratai 
ir jo pirkliai yra viršesni. Be to, jis mini vieną katalikų bažnyčią 
Kurlandijoj. Taigi, jis buvo gerai susipažinęs su krašto religinėmis 
sąlygomis. 

Gana neseni šaltiniai kalba apie lietuvių genčių vieną religinį centrą. 
Jis bus buvęs rytinėj Prūsijoj, netoli nuo Karaliaučiaus. Čia saugoma 
vestalių bus degusi amžina ugnis, čia bus buvusi vyriausio lietuvių 
dvasiškio būstinė. Miestas bus turėjęs Ramovės vardą. Ramovės 
vyriausias dvasiškis turėjęs lietuvių genčių tarpe neginčijimą moralinį 
autoritetą. 

Savaime suprantama, kad jei buvo gausi ir gerai organizuota 
dvasiškija, turėjo būti ir lietuviškas Olimpas. Iš tikrųjų, tie patys šaltiniai 
teikia gana gausių žinių apie tą Olimpą. 

Šių laikų mokslininkai yra karštai atsidėję panaikinti lietuvišką 
Olimpą ir suvesti į nieką dvasiškiją, visa tai laikydami sekama pasaka. 
Šiame naikinimo darbe pirma vieta tenka lenkų mokslininkui Brueckner 
žinomam Berlyno universiteto slavistui. Bet visas tas darbas yra 
bergždžias, nes šaltinių studijavimas galėtų duoti tvirtą pagrindą 
istorinėms išvadoms, kokios jos bebūtų. Tačiau tokia studija net nėr 
pridėta. Negalimumas visiškai priimti to, ką šaltiniai iškelia, mums visai 
neduoda galios tai visai atmesti. 

Jei lietuvių religinės institucijos yra -blogai išstudijuotos, tai dar 
mažiau yra pažįstamos jų socialinės institucijos. Skaitant lietuvių praeitį 
liečiančius šaltinius, gaunamas įspūdis, kad jie turėjo būti susiorganizavę 
klanais, net ir viduramžiuos. Aukščiau minėtame veikale Vinogradoff 
duoda aprašymą vieno, tik iš vyrų sudaryto, galų klano besivadinančio 
„wyrio“. Šis terminas, kuris pažymi klaną, atatinka lietuvišką „,vyriją“, 
vadinas, vyrų susirinkimas. Bet jei klano organizacija priima tiktai 
vyrus, kad mes esame priešais eksogamiją. Hubert įsakmiai pabrėžia 
eksogaminį klano pažymį. Buvo draudžiama imti žmoną savo pačio 
klane. Dabarties lietuviuose mes randame eksogamijos pėdsakų. Nors 

lietuvių kaimai kartais yra labai dideli, nepaprastai reta, kad to paties 
kaimo jaunuoliai tuoktysi tarp savęs. Bendrai, savo būsimosios ieškoma 
kaimyniniuose arba tolimesniuose kaimuose. 

Eksogamijos institucija betgi jokiu būdu nenužemina moters 
padėties. Gerai žinoma, kokią padėtį ji turėjo keltuose. Remdamasis 
archeologiniais daviniais, Hubert mums sako, kad keltė moteris 
dėvėdavo kelnes. Tai yra tikrai, bet dažnai iškreipta prasme. Valroger 
savo knygoj apie keltus, dabar jau visai pasenusioj, yra surinkęs gana 
įdomių duomenų apie keltų moterį — lberes. Tie duomenys paimti nuo 
senovės iki Prancūzų revoliucijos. Politiniame, socialiniame ir teisinia- 
me gyvenime ji dažnai vaidina tokį pat vaidmenį, kaip ir vyras. 

Lietuviuose moters padėtis yra beveik tokia pat, kaip ir keltuose. 
Keliautojas arabas Ibrahim-ibn-Jagub, kuris lankė Baltijos krantus 
viduramžiais, buvo nustebintas amazonių buvimu. Mokslininkai 
ginčijasi, aiškindami, kokia lietuvių gentis pažinojo amazones. Kiti 
stebėtojai — šie juk europiečiai — yra taip pat pastebėję tą papratimą. 
Rimuotos kronikos autorius yra pašventęs dvi eilutes. Mes dar turėsime 
progos grįžti prie moters padėties, kalbėdami apie jos teises. 

Stipriai pabrėždami iškėlėme keltų buvimo klausimą Baltijos 
krantuose. Suglaustai, mes prileidžiami su Šachmatovu, kad viena keltų 
šaka ten gyveno gana ilgą laiką, įspaudusi savo pėdų žymes. Pradinis 
tėvynės klausimas mums net nekyla, kadangi tautų susidarymas vyko 
priešistorės tamsybėse. Tokioms sąlygoms esant, mes negalime tvirtinti, 
kad ši gyvenvietė buvo jų pirminė tėvynė, nei kad jie būtų atvykę iš kito 
krašto. Priešingai, negali ten būti abejonės, kad jie bus iškeliavę į 
vakarus. Bet būtų bergždžia ieškoti priežasčių, kurios juos privertė 
palikti pirmykštę gyvenvietę. Taip pat negalime tarti, bent dabartinėmis 
žiniomis, apie jų etninę giminystę su lietuviais. 


(Laisvoji Lietuva, 1966 m. rugsėjo 8 d., nr. 18 (984)) 


Kita tauta, turėjusi lietuviams įtakos, kartais vyraujančios, yra gotai. 
Jų vardas yra gerokai gyvas Lietuvoje iki mūsų dienų, tik forma 
„gudas“, daugiskaitoj „gudai“, tačiau juo dažniausiai vadinami 
baltarusiai ir kartais lenkai. Lietuviškas gotų vardas atspindi labai tikrus 
istorinius atsiminimus. Kodėl taip netinkamas žodžio „gudas“ vartoji- 
mas? Jis aiškinamas grynai istoriniu pagrindu. Rytiniai lietuviai šiuo 
vardu vadino baltarusius, o vakarų lietuviai lenkus, nes pirmieji, 

vykdami didžiuoju Dniepro keliu, susipažino su gotais kaip tik ant šio 
kelio, tuo tarpu kai pastarieji juos yra sutikę ant kito kelio, būtent, 
Vyslos kelio. Gi kai tarptautinius kelius Dniepre užvaldė rusai, o Vysloje 
lenkai, tai lietuviams jie visuomet pasiliko gotais. 

Gotų likimas daug kuo panašus į jų pirmtakų keltų likimą. Kaip ir 
pastarieji, jie yra dideli keliauninkai, žinomi trijose pasaulio dalyse, jie 
kuria imperijas ir paskui išnyksta iš istorinės scenos. Dar kaip ir keltai, 
jie bando kurti literatūrą sava kalba, bet jų užmojis nepavyksta. 
Pastarasis mėginimas neginčijamai liudija jų intelektualinį pranašumą 
prieš kitų germanų genčių giminiečius. 

Mokslininkai yra nustatę, kaip jie kraustydavosi ir kaitaliojosi. 
Geriausia tų darbų santrauka yra suomio mokslininko Karsten knygoje 
apie senuosius germanus (prancūzų vertimas, 1931 m., Paris). Tačiau 
mes esame linkę imti studiją kito suomio švedų kilmės Tiander. Ta 
studija geriau tinka mūsų tikslams. Prabėgomis tebūnie pasakyta — ji 
visai neįtraukta į Karsteno bibliografines pastabas. 

Iš visų tų kraustymysi mes turime pasilaikyti tik tai, kas liečia 
santykius su lietuviais. Kur gi buvo jų gyvenvietė toje epochoje? 
Atsakymą randame pas Tiander. „Nėra abejonės, sako jis, kad 
seniausios gotų gyvenvietės buvo pajūriniame žemosios Vyslos rajone. 
Gotų teritorija tęsėsi vakarų Prūsų rytinio kampo, — ji užėmė rytų 
Prūsus ir šiaurės Lenkiją, pasiekdama vakaruose Vyslą ir pietuose Būgą. 
Gotai ten yra atkeliavę iš visų germanų pirminės tėvynės, ką liudija jų 
kraustymųsi pasakojimai. Jie ten yra pasilikę iki 2-ro amžiaus po 
Kristaus ir paskui nukrypę į pietus. Tuo laiku, kai gotai buvo Vyslos 
žemupy, nuolatiniai santykiai yra susidarę tarp jų ir pietryčių Švedijos 
gyventojų ir tarp Gotlando, Olando ir Bornholmo salų. Senas prekybinis 
kelias Dniepru, Sanu ir Vysla įgijo ypatingą svarbą ir įtraukė pačius 
gotus" (Recherches sur les rapports dano-russes, III, p. 151). 

Palikime nuošaliai ankstyvesnius kraustymusis, kurie turėjo būti 
daug daugiau migloti, negu kad moderniniai mokslininkai mano. Gotų 
istorikas Jordanas, pats gotas, moka pasakoti, kad persai yra vieno gotų 
dalinio palikuonys, kad gotai buvę užplūdę Egiptą. Sudarydamas tokių 
legendų ir faktas, kad jomis tikima, įrodo, jog išlikęs atsiminimas iš 
kraustymųsi praeityje. Nuosekliai gotams priskiriamos ribos gali būti 
priimamos tik su rezervais. 

Tiander turėdamas pagrindą pabrėžia tą svarbą, kurią įgijo gotams 
valdant didysis tarptautinis Vyslos kelias. Bet kas turi vieną to kelio 
gabalą, daro pastangas užvaldyti ištisai visą kelią. Nėra jokio reikalo 

kolonizuoti teritorijų, kur tas kelias eina. Tam tikslui užtenka valdyti 
svarbiausius punktus ir juos kariškai apginti. Toks atvejis yra anglams 
dabartiniais laikais dėl indų jūros kelio. 

Tvirtinama, kad kelis šimtmečius prieš mūsų erą ir kelis šimtmečius 
po Kristaus gotai valdė Baltijos salas ir Vyslos žiotis. Gi tokioje padėtyje 
jie galėjo vadovauti jūriniams susisiekimams Baltijoje ir Vysloje, 
vadinas, jie galėjo net kontroliuoti didelės dalies Europos prekybą. Bet 
tada jų interesas reikalavo užvaldyti kelius, kurie jungė šią Europos dalį 
su viduržemio pasauliu. Štai kodėl juos randame pirmuose šimtmečiuose 
po Kristaus Juodosios jūros pakrantėje. Tai nėra kraustymasis bet 
plėtimasis ir skleidimasis. Užvaldydami gintaro kelią, gotai jau tuo pačiu 
laiku jautėsi traukiami prie kitos didelės arterijos, būtent, Dniepro. 
Įrodymui mes disponuojame, trumpai, tiktai lietuvių atsiminimus, kad 
gotai gyveno į rytus nuo jų pačių. 

Bet jei tuo pačiu laiku gotai buvo lietuvių vakaruose, pietuose ir 
rytuose, tai Lietuva negalėjo išvengti ar jų dominavimo, ar jų įtakos. 
Istorikai net nekelia šito klausimo, o lingvistai sako tiktai apie gana 
ribotą įtaką. A. A. Būga randa baltų kalbose tiktai 9 žodžius, paskolintus 
iš gotų (Kalba ir senovė, p. 67). Jei prie to pridėti dar keletą žodžių pas 
lietuvius patekusius per slavus, tai bus viskas, ką galima priskirti prie 
gotų įtakos lietuviams. 

Tas liesas laimikis toli nuo išgyventos realybės. Mūsų manymu, yra 
klaidinga lyginti tiktai žodyną, nustatant vienos kalbos įtaką kitai. Jei 
palyginama gotiškas tekstas su lietuvišku, tai mnustembama ten 
randamais panašumais. Yra linksniavimų, kurie yra absoliučiai tolygūs 
abiejose kalbose, pav. sūnus. Yra priesagų, kurios turi tą pačią formą ir 
tą pačią vertę, geidžiamųjų ar įsakomųjų formų, kurios yra abejose 
kalbose. Tačiau nereikia užmiršti, kad gotiškas tekstas yra atskirtas nuo 
lietuviškojo kokio tūkstančio, be to, kad jis atstovauja tarmei pietų gotų, 
toliau esančių nuo lietuvių. 


(Laisvoji Lietuva, 1966 m. rugsėjo 22, nr. 19 (985)). 


Kitados buvo įtaigojama priimti artimos giminystės ryšį tarp lietuvių, 
slavų ir gotų kalbų. Lingvistai yra atmetę tą idėją, nes fonetinių 
sąskambių sistemos yra gana tolimos vienos nuo kitų. Įvade mes 
citavome Meillet nuomonę apie lietuvių-slavų kalbų vienybę kurią jis 
laiko silpna ir neryškia. Gi kalbėti apie tokią vienybę tarp gotų, slavų ir 

lietuvių kalbų kalbininkui būtų tikra erezija. Bet turėjo būti artimumas 
ta prasme, kad šios grupės galėjo susikalbėti be vertėjo pagalbos, bent 
jau nurodyti bėgamuosius gyvenimo reikalus. Lietuvių kalboj tokį 
įrodymą mes rasime. 

Tai ieškant, reikia iškelti kitas santykių žymes tarp lietuvių ir gotų. 
Jei keltai paliko Lietuvos vardą, tai gotai yra įspaudę saviškį Baltijos 
jūrai. Bendrai sutariama sakyti, kad jos vardas išplaukia iš lietuviško 
žodžio „baltas“. Vis tiek jei etimologinis aiškinimas yra teisingas, sudaro 
sunkumą ta prasme, kad lietuviai, išskyrus dvi jų gentis niekuomet 
nebuvo geri jūrininkai. Pajūrys, kurį buvo užėmę jų gentys tęsėsi tiktai 
nuo Vyslos iki Dvynos. Kaip tuomet išaiškinti, jog Baltijai buvo duotas 
lietuviškas vardas? 

Iš tikrųjų dalykai yra vykę kiek skirtingiau. Baltijos vardas nėra 
lietuviškas, bet gotiškai-lietuviškas. Gotų kalbos likučiuose randamas 
prieveiksmis „„balthaba“, kuris iš tikrųjų atitinka lietuviškąjį „baltas“. 
Tai nėra skolinys iš lietuvių kalbos, nes iš šio žodžio kyla vardas Baldr? 
germanų Olimpo Apolonas, ir vardas galingos šeimos Balthi (Feist, 
Etimologinis gotų kalbos žodynas, Halle, 1923, p. 57 sub verbo). Pasak 
istoriko Jordanes, visa gotų tauta buvo dalinama į Visigotus Balthes 
vadovybėje ir Ostrogotus Amales vadovybėje. (Vesegothae familiae “ 
Balthorum, Ostrogothae praeclaris Amalis serviebant, Getica, V, 42). 

Taigi, nebus stebėtina, kad galingi karaliai Balthes, remiami 
Valkaloje Balths — taip gotuose turėjo vadintis Baldr — Apolonas, — ir 
pasiremdami gotų galia, norėjo Baltiją padaryti mare nostrum, vadinas, 
Balthes jūra. Tas faktas turėjo būti taip giliai įsitvirtinęs kaimyninių 
tautų sąmonėje, kad Baltijos jūra, gotams išvykus, išlaikė jų vadų vardą 
iki mūsų dienų, nors netrūko mėginimų jai įspausti kitą vardą. Rusų 
kronikos visai nepažįsta Balthes, ir ją vadina „Variagų jūra". Bet ir tie, 
kurie išlaikė tą vardą, greit užmiršo jo kilmę. Taip Adomas Bremenietis, 
apie kurį kalbėjome anksčiau, mano, galįs išvesti Baltijos vardą iš 
lotyniško žodžio ,,balteus“, makštis, dėl jos pailgos formos. 

Visigotai, kurių būviui vadovavo baltai, turėjo sudaryti galingą 
įvairiais vardais gotų genčių federaciją. Iš šios federacijos kyla ir jų 
vardas. Apskritai, jis aiškinamas kaip antitezė Ostrogotamo, vadinas, 
rytų gotams. „Visi“ suponuoja gotišką būdvardį, nepatikrintą „„wisja“, 
kuris etimologiškai gretinamas su „vakarais“ (Karsten, cit. veikalas, p. 
215). Šios hipotezės negalima palaikyti. Geriausias įrodymas yra 
tikriniai vardai, kur neina „visis“, tokiuose kaip Wissevalde. Niekas 
negalės pretenduoti, kad kas asmuo yra vakarinis walde. 

Tikras išaiškinimas glūdi lietuviškame „visi“, tai, kas reiškia visi 
(daugiskaita nuo „visas“). Taigi, vardas Visigotai reiškia „visi gotai". 
Berlynietis profesorius Norden, kurio knyga buvo minėta, pastebi, kad 
žodis „Alamans“ buvo suprantamas ta prasme, jog jis reiškė „visi vyrai", 
alle Maenner, kaip tai dabar sakytume vokiškai. Tokia interpretacija 
didesniu pagrindu pritaikoma Visigotams, nes ši institucija pergyveno ir 
gotų konfederaciją. Profesorius Schueck iškėlė faktą, kad trylikto 
amžiaus dokumentai mini „visų gotų parlamentą“ (Histoire du peuple 
suedois, I, p. 148). Kita vertus, institucija nėra specifiškai germaniška, 
nes jau Homeras kalba apie „visus Achejus" (Pan-Achaioi) ir nuo tada ji 
daug kartų pasirodydavo konstitucinėj graikų istorijoj. Vienintelis 
priekaištas, kurį būtų galima statyti prieš tą aiškinimą, būtų tiktas, kad 
būdvardis „visi“ nėra įrodytas gotų kalboje, priekaištas tikrai silpnas, 
kadangi jis yra išsilaikęs daugelyje slavų kalbų iki mūsų dienų. Dar turi 
svarbos tai, kad slavų formos lengvai leidžia išaiškinti rankraščiuose 
rašymo svyravimą tarp „visi“ ir „vesi“. 


(Laisvoji Lietuva, 1966 m. spalio 6 d., nr. 20 (986)) 


Nors gotų konfederacija pagal jos pavadinimą būtų turėjusi apimti 
visus gotus, bet iš tikrųjų taip negalėjo būti, nes ostrogotai turėjo savo 
atskirus karalius iš Amalių namų, be abejonės konkurentus Baltų. 
Galėjo būti, kad ostrogotai, sudarydami tautos mažumą, kitų tautų 
buvo atskirti nuo jųjų brolių. Tai buvo tie, kurie mėgino įsikurti prie 
tarptautinio Dniepro kelio. Ten mes juos sutinkame dar vėliau, vikingų 
laikais. Tuo keliu jie yra atvykę, bent jų likučiai, ir į Krymą, kur 
galutinai išnyko tiktai 18 amžiuje. 

Ostrogotų pėdsakai Lietuvoje yra daugiau matomi negu visigotų. 
Savo lietuvių kalbos žodyne Būga cituoja daugelį vietovių vardų, kurie 
išvedami iš ostrogotų karalių: amaliai (daugiskaita) ar amalas (vienas- 
kaita). Kiekvienas keleivis, vykdamas į Rygą, gali prabėgomis paskaityti 
mažos stoties prie Šiaulių pavadiniimą didelėmis raidėmis — Amaliai. 
Aš laikiau, kad reikėtų patikslinti tos vietovės poziciją, parodyti, kokioj 
Lietuvos vietoj, žemės apylinkėj, gotai buvo tvirtai įsikūrę. Nėra 
abejonės, kad jie ten bus atvykę iš Kurlandijos, nes minėta vietovė yra 
netoli nuo šios provincijos. 

Bet ar tai yra tiesa, kad vietovė apie kurią mes ką tik kalbėjome, iš 
tikrųjų turi gotų karalių vardą? Ar tai nėra tik panašumas, netikėtai 

pasitaikantis? Pirmiausia, tas žodis negali būti paaiškinamas lietuviškai, 
kas po visa nesudaro įrodymo mūsų tezės naudai. Bet štai kas yra 
sprendžiamas: dabartinėje lietuvių kalboje yra veiksmažodis „„amaliuo- 
ti", vadinas, kalbėti mažai skirtingai. Jis išreiškia lygiai tą pat dalyką, 
kaip ir veiksmažodis „gudžiuoti". Kiekvienas vaikas Lietuvoje jums 
pasakys, kad „gudžiuoti“ reiškia kalbėti taip kaip gudas. Taigi 
„amaliuoti“ negali kitaip reikšti, kaip tik kalbėti kaip amalis. Prie šių 
galima būtų pridėti veiksmažodžius „kuršiuoti", kalbėti kaip kuršas, 
„žemaičiuoti" kalbėti kaip žemaitis. Taigi yra visai galima, kad 
„amaliai“ yra vardas gotų gyventojų, iš kurių yra kilę ostrogotų karaliai 
Amaliai. 


Kas dar primintina šią idėją sprendžiant, ką esame aukščiau minėję 
— lietuviai galėjo suprasti gotų, amalių šneką, nors ji atrodė keista ir 
mažai suprantama. 

Lietuvių toponimija iškelia kitus pėdsakus, liudijančius gotų buvimą. 
Nėra reikalo priminti, kad viena Vyslos šaka vadinama Ilfing, kas 
reiškia upelis. Toks jos gotiškas vardas. Bet tai, kas visiems nežinoma, 
kad Prūsijos lietuviai ją iki dabar vadina „Alvita“, kaip ir Elbingo 
miestą, kuris yra šios upės vardo. Alvito vardas sutinkamas daugelyje 
vietovių Lietuvoje. Tuo galima įsitikinti iš Būgos žodyno. Jo šaknis yra 
„alv“, kuri visiškai atitinka švedų kalba „elv“ ir islandų „elfr“ — upė. 

Beje, Plinius Natūralistas pasakoja, kad didelė upė įteka į jūrą. Jis 
mini jos vardą „Guthalus"“. Pagal aprašymą galėtum dvejoti, ar čia 
kalbama apie Nemuną ar apie Prėgelį. Lingvistai krapštosi galvas, 
norėdami išsiaiškinti, ką tas žodis tikrai reiškia. Aš visai neabejoju tuo, 
matydamas gotų upę, atsakymą Goetaelv Švedijoje. Pakeitimas balsių, 
pasirodantis švediškam pavadinime, kuris Pliniaus epochoje jau buvo 
įvykęs, nesudaro jokio sunkumo šiam aiškinimui, kad lietuvių kalba 
išlaikė balsiuis „ū“ ir „a“, kurie šiame pavadiniime nepaliesti iki mūsų 
dienų, forma ,„,Guthalvus“ galėjo būti rašoma „Guthaluus" arba 
„Guthalus“. 


Bet jei viena Lietuvos upių turėjo gotų upės vardą, tai reikėjo, kad ta 
tauta būtų jos valdytoja. Taigi, mes randame gotus netoli Vyslos, prie 
Nemuno ir netoli Dauguvos. Ar tai buvo kolonizacija ar karinė 
okupacija? Ar lietuviai yra po jų atėję, ar yra pergyvenę jų invaziją? Abi 
hipotezės yra vienodai prileidžiamos, bet aš linkčiau daugiau prie 
antrosios, kuri labiau atitinka gotų praeitį, atsispindinčia jų aukšta 
karine organizacija ir jų judėjimo greičiu kontinente. 

Net ir lietuviški skoliniai iš gotų kalbos siejasi su jų karine 
organizacija arba, tikriau, su jų apsiginklavimais. Nedidelis kiekis tų 
skolinių, kurių daugumas rišasi su apsiginklavimais, paryškina gotų-lie- 
tuvių santykių charakterį. Lingvistai mums tvirtina, kad karaliaus-kuni- 
go vardas yra pasiskolintas iš gotų. Jei prisimenama jų karalių rinkimo 
būdas, tai būtų galima tarti, kad lietuviai yra paėmę iš gotų ne tiktai 
apginklavimus, bet taip pat ir karinį komandavimą. 

Gotai paliko Lietuvą pirmaisiais mūsų eros šimtmečiais. Evakuacija 
buvo lėta ir ilga. Gotų kunigaikščiai pasiliko visur užimtuose kraštuose 
apsupti jų milicijos, sudarytos iš kiek gotų ir vietinių. Savaime išplaukia, 
kad gotų gyventojų elitas pasekė savo didžiuosius vadus, besiveržiant į 
viduržemio pasaulį. Bet kas buvo mažiau karingas, labiau mėgo ramų 
žemdirbio ar žvejo gyvenimą, pasiliko vietoje. Jie ilgainiui susimaišė su 
vietos gyventojais. 

Kokiu požiūriu būtų svarstoma gotų-lietuvių santykiai, randama šias 
tautas sumaišytas viena su kita. Tatai mums duoda išeities tašką jautriu 
klausimu — lietuvių įsikūrimo dabartinėj gyvenvietėj. Jei prileidžiama, 
kad gotai gyveno Lietuvoje kompaktiškai, tai lietuviai galėjo užimti 
kraštą tik po gotų išvykimo, bet jei kalbama tiktai apie užkariavimą, 
kuris po to įvedė gana ilgą karinę okupaciją, tai lietuviai ten turėjo 
gyventi gerokai prieš užkariautojus. Bet kokioj epochoj? 


(Laisvoji Lietuva, 1966 m. spalio 20 d., nr. 21 (987)) 


Jei prileidžiama, kad Lietuvos vardą kraštui yra davę keltai, tai 
lietuvių tauta ten turi būti atvykusi kitu vardu, ar, tiksliau kalbant, 
kitais vardais. Nuo tada dažniausia sutinkame gentis, kurių kiekviena 
turi skirtingą vardą. Tų genčių giminystė pirmiausia pasireiškė kalba. 
Nes „socialinėj grupėj, kokia ji būtų ir išsiplėtusi kaip galima, kalba 
vaidina pagrindinės svarbos vaidmenį. Ji yra tvirčiausias ryšys, 
jungiantis grupės narius, ji yra jų bendruomenės simbolis ir kartu 
apsauga. Grupės buvimui įrodyti kokia tinkamesnė už kalbą priemonė? 
Kokia ji lanksti, kokia niuansuota, kokia laki, tinkanti įvairiai vartoti, 
kalba yra santaikos priemonė tarp grupės narių, jų atpažinimo ir 
susibūrimo ženklas“ (Vendryes, Langage, p. 232-3). Nesant įrodymo, 
kalba mums ir padės nustatyti lietuvių etninę grupę. Bet pirmiausia 
patyrinėkime įrodymus. 

Pirmas rašytas šaltinis, visiškai išsilaikęs ir davęs Baltijos krantų 
etnografinį vaizdą, yra Tacito veikalas apie Germaniją. Romėnams 

didieji upiniai Reino ir Vyslos keliai buvo atskyrimo linija tarp keltų, 
germanų ir skytų. Mes tiktai sekame jų pėdomis, daliname Europą į 
vakarinę, centrinę ir rytinę. Tacitas domėjosi tiktai centrine Europa. Štai 
kodėl jis pasitenkina, neapdairiai mesdamas sakinį, kad už anapus 
Vyslos gyvena aisčių gentys (Aestiorum gentes), panašios į germanus, 
bet kurių kalba artimesnė keltų kalbai. Tie aisčiai yra žinomi gintaru, 
kurį jie renka neapdirbtą ir parduoda kaimynams, nesuprasdami, kodėl 
tai perkama. Jo ieškoti jie taip pat leidžiasi į jūrą (c. 45). 

Taigi, dėl gintaro Tacitas kalba apie aisčius. Žinias apie gintaro 
žvejotojų etnografiją jis turi iš Pliniaus Natūralisto, su kurio sūnėnu jis 
buvo labai artimas. Gi šis nepasotinamas ieškotojas buvo pakankamai 
informuotas apie Baltijos krantus. Štai kodėl galima duoti kiek vertės 
Tacito išeinančiai iš šio šaltinio pastabai apie aisčių kalbos giminystę 
keltų kalbai. Tas pats Plinius mums yra išlaikęs du šios kalbos žodžius. 
Remdamasis pas Philemoną rastomis žiniomis, Plinius pasakoja, kad 
viena Šiaurės Okeano, vadinas, Baltijos, dalis turi ,,Morimarusa“ vardą. 
Tas turi reikšti Mirusią jūrą. Tai kalbama apie mūsų Frisch-Haff. 

Tuo būdu mes turimė vieną žodį aisčių kalba ir jo vertimą. Belieka 
tik jį priskirti kuriai žinomai kalbai. Didis lingvistas lietuvis Jaunius, 
puikiausiai mokėdamas lietuvių tarmes ir turėdamas plačią kalbinę 
kultūrą, pripažino tą žodį lietuvišku ir smulkiai jį išaiškino. Jaunius visą 
savo laiką pašventė studijoms, bet beveik nieko nerašė, tai jo aiškinimas 
niekuomet nebuvo išdėstytas raštu. Jis pats man jį išdėstė irgi žodžiu — 
koks trisdešimt metų. Savaime aišku, kad aš negaliu atgaminti jo 
argumentų. Kaip dabartinė lietuvių kalba „„mori marusa" duotų „„maria 
mirusia", viskas galėtų būti suvesta į fonetinių pasikeitimų išaiškinimą. 

Taigi, lietuvių protėviai buvo rasti — tai Tacito aisčiai. Kadangi tai 
yra seniausias lietuvių kalbos protėvis, tai Jaunius siūlė visas kalbas, 
giminingas su lietuvių kalba, vadinti aistiškomis. Jo mokinys Būga ėmė 
taikyti šitą įtaigojimą savo lingvistinėse studijose. 

Po Tacito aisčius minint randama Ptolomejo geografijoj. Vienas 
miestas Vyslos apylinkėse vadinamas „Aistovia". Savo forma jis 
primena Litovia, — apie tai mes jau kalbėjome. Gal būt, tai yra taip pat 
keltiškas žodis, kaip Ptolomejas mini, tiktai žymesnius miestus, tai 
prileistina, kad Aistovia ar Estovie buvo aisčių sostinė. 

Gana gyva šviesa spindi iš laiško, Teodoriko Didžiojo siunčiamo 
aisčiams. Gotų karalius džiaugiasi, kad jo vardas esąs žinomas gintaro 
krašte. Po įprastinių padėkojimų už gautą dovaną jis pasakoja savo 
buvusiems kaimynams Tacito aiškinimą apie gintaro kilmę. Karaliaus 

Teodoriko korespondencija traukia dėmesį ne savo banaliu turiniu, bet 
pačiu faktu, kad ji iškelia santykių buvimą tarp Baltijos gyventojų ir 
Italijos. Nors laikai buvo neramūs ir prekybiniai ryšiai susilpnėję, tie 
gyventojai buvo informuoti apie Italijos įvykius. Taigi, visai galima 
sutikti, kad santykiai buvo pastovesni ir tvirtesni tais šimtmečiais, kai 
romėnai buvo savo galybės viršūnėje. 


(Laisvoji Lietuva, 1966 m. gruodžio | d., nr. 24 (990)) 


Praeina dar šimtmečiai nepalikdami mums žinių apie aisčius. Ir 
kokie šimtmečiai! Po tiek sukrėtimų, kuriuos Europa turėjo pernešti, 
mes atrandame aisčius toje pačioje vietoje. Jų vardas vėl pasirodė 
Wulfstano kelionėj IX šimtmetyj. Tas didis keliautojas anglosaksų 
karaliaus Alfredo Didžiojo įsakymu sudarė tos kelionės aprašymą iš 
savo asmeninio patyrimo ir iš Vikingų pasakojimų. Gi iš jo aprašymo 
išeina, kad aisčių kraštas randasi tarp Vyslos ir jos šakos Elbingo. Jų 
sostinė vadinosi ne Estovia, kaip mes turėtume teisę tai prileisti, bet 
Truso. Ji buvo netoli Frisch-Hoff, tiksliau, prie Drauseno ežero. 

Tas vardas pasirodo netikėtinas ir nesiduoda išaiškinamas jokioje 
kalboje. Elbingo mieste yra „Prūsų Turgus". Šis vardas įrodo, kad 
Elbingo miestas, įkurtas Teutonų Orrino, po jų pirmųjų užkariavimų 
Prūsijoj, turi būti arba vietoje buvusio prūsų miesto, arba visai arti. 
Savaime aišku, kad naujasis miestas jokiu būdu negalėjo išlaikyti tą patį 
vardą, kuriuo jis priklausė pagonims. Taigi, jam buvo duotas vardas 
upės, prie kurios kranto jis radosi. 

Elbingo istorija mums nieko nesako, kokio prūsų miesto vietą jis 
užėmė, Bet yra pakankamai tikėtina, kad jis buvo vietoj buvusio Truso, 
apie kurį kalba Wulfstanas. Sugretinant Prūsų Turgaus ir Truso vardus, 
aš linkęs prileisti, kad jis turėjo Pruso vardą, o ne Truso. Viskas galėtų 
išsiaiškinti perrašinėjimo klaida. Taigi aisčių sostinė vadintųsi Pruso, 
prousų miestu. Išvengti visokiam sumaišymui su mūsų laikų prūsais aš 
labiau linkęs prie šios jų pavadinimo formos. Tiesa, prancūzų kalboj 
istorikai dėl to paties pagrindo vartoja Borusse formą. Aš nesutinku su 
šia praktika, nes Borusų egzistavimas yra daugiau negu abejotinas, o 
kita vertus, Rouss vardas yra iš dalies Prouss vardas. 

Bet ar šių aisčių ir prousų tapatybės pripažinimas gali būti 
pateisinamas kitokiais įrodymais, negu tais kuriuos mes ką tik davėme? 
Wulfstanas aisčių Mari marusa (Frisch-Hoff) visai paprastai vadina „Est 

mere", vadinas, aisčių jūra. Šis pastarasis pavadinimas yra išlikęs 
lietuvių kalboje iki mūsų dienų „Aismarės" forma. Kuršaitis (Kurschat) 
duoda šį pavadinimą savo lietuvių kalbos žodyne su pastata, jog jis 
negalėjęs patikrinti, ar žmonių atmintyje jis tebėra išsilaikęs. Bet Būga jį 
deda į savo Žodyną be jokių sąlygų, kas garantuoja fakto tikrumą. Tuo 
būdu, kiek tai liečia įlanką Wulfstano parodymas yra patvirtintas. 
Tačiau lietuviai neatrodo kad yra išlaikę kokį bent tolimą Pruso ar 
Truso atminimą. Mes anksčiau sakėme, kad jie Elbino miestą vadina 
lietuvišku žodžiu Alvita, bet tai yra dėl upės, kurios vardas buvo duotas 
teutonų miestui. 

Philemono liudijimu ta įlanka pas aisčius buvo vadinama Mirusia 
Jūra (Mori Marusa) Kaip gi tad išsiaiškinti pavadinimo pakeitimą? 
Vargu ar galima prileisti, kad aisčiai būtų susigalvoję tam tikru laiku 
duoti jai savo vardą. Šis naujas būdas buvo daugiau suprantamas jų 
kaimynų lūpose. 

Kitos priešais esančios įlankos pavadinimas nesukelia abejonės dėl 
šios pažiūros. Germaniškai ji vadinama Kurisch-Hoff, vadinas, Kuršių 
įlanka. Tas pats Philemonas, kuris per Plinių mums perdavė aistišką 
Frisch-Hoff pavadinimą, kalba apie Kuršių įlanką, vadindamas ją 
Cronium. Šioje sugraikintoj ir sulotynintoj formoj slypi lietuviškas 
pavadinimas: C(ou)ronium mare — yra lietuviškų Kuršių Marių 
vertimas. Kuriai ar Kuršiai gi sudarė vieną galingą lietuvišką gentį, kurią 
mes jau minėjome cituodami Adomo Bermeniečio parodymą apie jos 
pagonišką tikėjimą. Tokiu būdu lietuviai iki mūsų dienų skyrė Kuršių 
mares ir Aisčių mares, jas vadindami vardais tų genčių, kurios gyveno jų 
pakrantėse. t 

Fizinį dviejų įlankų lygiagretumą atatinka ir pavadinimų lygiagretu- 
mas: jos turi vardus genčių, kurios yra įsikūrusios jų krantuose. Bet, tuo 
tarpu, kai Kuršių Marios tebeturi savo vardą nuo klasikinės senovės, 
Aisčių Marios, šiam vardui tebesant Išsaugotam lietuvių liaudies 
atminime, gavo kitą, — Frisch-Hoff pavadinimą. Ar tik šis naujas 
vardas nerodo gyventojų pasikeitimą? Kitais žodžiais, ar tai nėra dėlei 
prousų pasirodymo? Jei taip būtų, mes turėtume įrodymą, kad aisčiai 
yra skirtingi nuo prousų. Bandykime tad rasti išaiškinimą Frisch-Hoff 
pavadinimo. 

Manyta, esą, galima išaiškinti tą pavadinimą vandens kokybe Frisch- 
Hoff'e. Kadangi jis yra švelnesnis (saldesnis) įlankoje negu jūroje, tai 
olandų pirkliai jai bus davę šviežio vandens įlankos vardą, vokiškai 
frisch. Aiškinimas yra gana juokingas, ir aš apie jį nebūčiau kalbėjęs, jei 

aš jo nebūčiau radęs Kretschmer'o Istorinėj Geografijos (p. 126). Kodėl 
gi pamario gyventojai nepastebėjo, kad jų įlankos vanduo buvo šviežias 
ir netgi geriamas? Ir toliau ar iš viso tiesa, kad jis geriamas? Pagaliau, 
olandiškai visai nesakoma frisch, bet versch. 

Vienok idėja ieškoti pas olandus įlankos pavadinimo išaiškinimo 
mums gali pristatyti tą vedantį siūlą, kuris mums padės rasti mįslės žodį. 
Viduramžiais ir vėliau daugelis olandų yra atvykę į Prūsiją. Iš šio fakto 
galima išvesti, kad ir praeityje galėjo būti taip pat. Gi tarp olandų yra 
frizai, kurie kaip tik gyvena į rytus ir yra žinomi kaip užgrūdinti 
jūrininkai. Dabar prileiskime, kad koks frizų dalinys užvaldo Aisčių 
mares. Nuo dabar jos bus vadinamos Frizų arba nordiškai Friskr haf, 
bet žodis friskr reiškia ir frizą ir šviežią (frisch). Jei paliekamas tas žodis, 
bet kai užmirštama jo kilmė, tai primygtinai nukrypstama prie 
antrosios prasmės. 


Kad su tokia prasme sutiktume neužtenka prileisti, jog frizai bus 
įsikūrę aisčių krašte, reikia dargi tai įrodyti ir, pagaliau, juos surišti su 
prousais. To įrodymui mes turime tiktai vieną pastabą pas senovės 
istoriką lenką Martin Gallus. Jis pasakoja, kad pagal žodinį pasakojimą 
viena saksų dalis apleido savo gimtinę prieš Karolio Didžiojo 
pergalingus ginklus. Jūros keliu jie atvyko į Prūsiją, kur įsikūrė 
nuolatiniai. Bendrai, šita informacija atmetama kaip įtartina. Jei 
atsimenama faktas, kad frizai įsimaišę į Karolio Didžiojo kovas, ir kad 
jie buvo Saksų kaimynai, galima lengvai išsiaiškinti jų įsikūrimą Prūsijoj 
(Munch, article Friesen dans le Dictionnaire des Antiguites Germa- 
nigues, II, p. 99 ir kt.). 

Tas įvykis galėjo būti kokį pusamžį prieš Wulfstano kelionę, kuris 
buvo radęs visai ne aisčius, bet jų vietoje frizus. Gi negalima manyti apie 
karinį užėmimą. Jei saksai ir frizai yra realiai atvykę į Prūsiją, tai galėjo 
būti tiktai taikus įsikūrimas. Naujų atvykėlių prisidėjimas galėjo būti 
tiktai labai naudingas aisčiams dėl tų pačių sumetimų, dėl kurių vėliau 
buvo ieškoma olandų milžiniškam civilizavimo darbui, kurį jie galėjo 
atlikti. 

Frizų skaičius Prūsijoj galėjo didėti vienkart ir atatinkamai vystantis 
santykiams tarp frizų ir Prūsijos. Tokių santykių buvimas negali sukelti 
jokios abejonės. Štai kokiais žodžiais Karsten pasisako apie frizų veiklą 
mūsų epochoje: „Vikingų epochoje ir ilgai po to, buvo labai išplėsti 
santykiai tarp Frizijos ir Skandinavijos. Tą įrodymą duoda be to ir visose 
Skandinavijos dalyse gausus skaičius žodžių skolinių iš frizų kalbos. Tai 

sprendžiant iš vietų pavadinimų, prekybinės frizų ekspedicijos plėtėsi į 
rytus net iki Suomijos“ (cit. veikalas, p. 241). 

Tose sąlygose frizų įnašas Prūsijoj turėjo būti gana žymus. Ar jiems 
pavyko ilgainiui įsikurti taip tvirtai Frisch-Hoff pakraščiuose, kad ji 
tapo jų įlanka, mes to negalėtume kategoriškai tvirtinti. Bet pavadinimo 
aiškinimas, kurį mes ką tik apibudinome, mums atrodo gana galimas, 
ypatingai, kad šis pavadinimas pakeitė aisčių pavadinimą tiktai pas 
germanų tautas, tuo tarpu kai lietuviai laikosi senovinio. 

Bet jei frizai duoda savo vardą aisčių įlankai, tai nuosekliai būtų 
galima prileisti, kad jų vardas pakeitė aisčių vardą visame krašte. 
Netrukus po Wulfstano kelionės, aisčių vietoje pasirodo prousai. Ar 
būtų galima išaiškinti šį žodį friziškai? Grynakraujis kalbininkas 
apstulbtų vien tik iš idėjos sugretinti šiuos du žodžius, taip jie atrodo 
neturį nieko bendro! Tačiau kai mes susiduriame su nenusistojusia ir 
savyje fantazistine rašliava, kuri, be to, turi išreikšti kokį vardą, svetimą 
ir neįprastą ausims to, kuris jį perrašo, padėtis pasidaro visai kita. 
Galima sau leisti gretinti žodžius su skirtingais rašymais, su sąlyga, 
tačiau, kad būtų jų fonetinė vertė. 

Ar galima rasti prousų vardo prasmę? Iki dabar bandymai liko tušti. 
„Mažai yra tautų vardų, apie kurias buvo tiek tyrinėjama, daroma 
hipotezių, rodyta išradingumo ar statinėjama etimologijos, kiek apie 
prousų vardą“, — sako Voigt (Prūsijos istorija, I, p. 667). Daugiau 
kaip šimtas metų yra praėję nuo šių žodžių parašymo. Per tą laiką nauji 
faktai yra atsiradę papildyti anuosius, darbo metodas buvo puikiai 
ištobulintas, bet didžio Prūsijos istoriko žodžiai visuomet tebeturi savo 
vertę. 


(Laisvoji Lietuva, 1967 m. kovo 16 d., nr. 6 (997)) 


Įprastinė teorija aiškino prūsų vardą, dalindama jį į „po“ ir „rusas“, 
pavyzdžiui gausybės žodžių tokių kaip Po-meranija, Pomorelija, Po- 
lesija ir t.t. Visuose šiuose varduose priešdėlis „po“ reiškia „prie“, 
kadangi virš minėtais vardais vadinami kraštai prie jūros arba prie 
miško. Tokiu būdu Prūsijos vardas, manoma, reiškė kraštą prie Rusijos. 
Kad vardo sudarymo analogija būtų pilnesnė, prousai kildinami iš 
„borouskoi“" kilties, minimos Ptolomejaus geografijoj. 

Bet netrukus buvo pastebėta šios etimologijos silpnumas, nes, jei 
prousas reiškia kaimyną rouso, tai visi rusų kaimynai turėtų vadintis 

šiuo vardu. Štai kodėl Fridrichas Didysis, kuris gyvai domėjosi savo 
karalystės praeitimi, siūlė vieną Nemuno šaką, kuri vadinasi Rouss, 
pakeisti rusais. Gi gyventojai krašto prie Rouss turi vadintis ,„Borussi" 
(Voigt, cit. veikalas, p. 668). Jei karališka etimologija yra geresnė tuo 
atžvilgiu, kad rišasi su vienu gerai apibrėžtu geografiniu vardu (kita 
vertus, tas vardas visai nėra Rouss, bet Rusnė) ji turi tokį pat broką, 
kaip ir kitos, — ji operuoja ,„Porouss“ forma, kai tuo tarpu tikrasis 
vardas yra Prouss. 

Kai anais laikais kalbotyra buvo klystkelėje, didysis Fridrichas ir jo 
vienlaikiai galėjo nematyti šito sunkumo, kuris vis dėlto yra nepreina- 
mas. Šių laikų kalbininkai atsisako duoti nustatytą etimologiją. Kita 
vertus, tuščia būtų rengimasis, kadangi nežinoma tikras ištarimas, kuris 
slypi įvairiuose rašmenyse. 

Jei sau neleidžiama siūlyti gerai paremto išaiškinimo, tai jau galima 
bent tikrai apibrėžti kai kuriuos punktus, galinčius pagelbėti vėlesniems 
tyrinėjimams. Pirmiausia, ar galima nustatyti to vardo sudarymo data? 
Mes jį randame rašytuose X ir XI a. šaltiniuose, bet jis turėjo būti 
sudarytas anksčiau. Lietuvos kalbininkas Būga manė galįs nustatyti su 
didesniu tikslumu jo susidarymo datą. Pagal jį Prousų vardas negali būti 
iš anksčiau kaip X a., nes, jei jis būtų buvęs sudarytas VI-VIII a., jis 
rusų ir lenkų kaibose būtų įgavęs „Prysy“ fromą, atatinkamai slavų 
kalbos fonetikos dėsniams (Aisčių Istorija, p. 7). 

Aš negaliu sutikti su tokiu aiškinimo būdu. Visiškai aišku, kad 
lietuvių kalboje „ū“ (ilgoji) atatinka slavų „y“ (sūnus — syn; sūris — 
syr, ir t.t.). Bet šita taisyklė pritaikoma tiems žodžiams, kurie yra bendri 
lietuvių ir slavų kalboms. Gi šiuo atskiru atveju kalbama apie tikrinį 
vardą. Argi galima tvirtinti, kad tas kitimo dėsnis taikomas taip pat ir 
tikriniams vardams? Daugiausia kas galima būtų sakyti, kad tas 
vartojimas gali būti įvairus. Be to, kiek aš žinau, čekų kalboje kaip tiktai 
vartojama Prysy forma, kas liudija, kad pati slavų kalba nesilaiko to 
dėsnio, nebent būtų norima išvesti, jog prūsai buvo anksčiau žinomi 
čekams, negu lenkams ir rusams, jų netarpiškiems kaimynams pagal 
šaltinius. 

Juk štai ką mes randame apie jų kaimynystę pas Adomą Bremenietį. 
Savo Šiaurės salų aprašyme jis sako: „čia yra sala, kuri vadinama 
Semlandija, kaimyninė rusams bei lenkams; ji yra apgyventa sembų bei 
prousų" (tertia est illa, guae Semland dicitur, contigua Russis vel 
Polanis; hanc inhabitant Sembi vel Pruzzi, c. XVIII). Taigi Kara- 
liaučiaus kraštas rubežiuojasi su rusais bei lenkais. Mūsų autorius yra 

gana gerai informuotas apie slavius, kad mokėtų atskirti lenkus nuo 
rusų. Bet jei jis laiko, kad rusas ir lenkas yra tas pats, tai dėl to, jog jų 
diferenciacija dar nebuvo baigta. 

Kas tame erdviniame prousų ir rousų sugretinime iškyla, tai tas 
faktas, kad gryna prasme lietuviai su daugeliu kitų lietuviškų genčių 
radosi tarp jų. Tačiau, kaip tai buvo matyt iš Adomo Bremeniečio 
citatos, daroma sugretinimas tarp rousų ir prousų. Tai visai nėra dėl 
atsitiktinumo. Tai atsispindi net tų vardų rašmenyse. Šaltiniai, kur 
rašoma Pruzzi vartos ir Ruzzi formą; kur skaitoma Rutheni, ten 
randama taip pat ir Prutheni. 

Legenda eina net ligi nustatymo giminystės tarp tų dviejų tautų. 
Kiekviena tauta nuo giliausios senovės ieško sukilninti savo kilmę. 
Viduramžiais kilnumas reikalavo tautos kilmę sieti su romėnais arba 
graikais. Toks reikalas susikurti savo prosenelius iš senovės tautų gimdė 
fantastiškiausias mokytas spekuliacijas. Kai lietuviai savo kilmę rišo su 
tūlu Palemonu, romėnų emigrantu Nerono laikais, tai rusai darėsi kitą iš 
imperatoriaus Augusto brolio. Po Cezario mirties Augustas tapo 
pasaulio viešpačiu. Jis buvo tapęs karaliu „Vyslos krantuose ligi upės, 
kuri vadinasi Niemok", vadinasi, Nemunas. Kai Naugardo gyventojai 
panoro turėti savo kunigaikštį, tai jie pasiuntė savo delegaciją į Prūsų 
Kraštą kviesti Ruriką užimti Naugardo sostą (Pypin, Rusų Literatūros 
Zstorija, II, p. 7). 

Tai oficiali didžiųjų Maskvos kunigaikščių geneologija. Ji yra 
Maskvos mokslininkų XV ir XVI a. tyrinėjimų vaisius. Betgi negalima 
sakyti, kad ten viskas būtų fikcija. Be abejonės ji atspindi truputį 
istorinės tiesos. Pirmojoj rusų kronikoj, vadinamoj Nestoro, dėstoma 
legenda Ruriką laiko variagu, priklausančiu Roussų genčiai. „Variagų 
klausimas" kuris kitados domino rusų mokslininkus, mus neliečia. 
Mums buvo svarbu tiktai pažymėti ryšius, egzistavusius praeityje tarp 
vardų Prouss ir Rouss, kurie turi atspindėti ir kiek istorinės tiesos, 
kurios mes nežinome. 

Mūsų ką tik apžvelgti duomenys leidžia daryti išvadą, kad vardas 
Prouss, glaudžiai susijęs su Rouss, tapo žinomas slavams apie X š. ir jis 
turi būti kontinentinės kilmės. Iš tikrųjų, jis yra familiarus tiems, kurie 
stebi kraštus tarp Nemuno ir Vyslos iš kontinento, bet tie, kurie žiūri į 
šiuos kraštus iš jūros, nežino jo egzistencijos. Šiuo atžvilgiu Sakso 
Gramatiko istorija yra labai pamokanti. Parašyta maždaug šimtą metų 
vėliau po Adomo Bremeniečio, ji yra gana nuobodi skaityti dėl 
nesibaigiančių deklamacijų. Tačiau tarp daugelio visokių dalykų ji turi ir 

gausybę žinių, labai vertingų rytinės Europos istorijai. Tas istorikas gerai 
pažinojo Baltijos pajūrius, jis daug kartų mini gyventojus, kurie užima 
pajūrį tarp Vyslos ir Dauguvos, bet jis visai nekalba apie Prousus! 

Paryškinimui faktų, kuriuos mes prieš tai išdėstėme, gal būt apie 
prousų kilmę verta daugiau dėmesio yra pastaba, randama pas lenką 
kronikininką Mokytoją Vincentą, kuris duoda charakteristiką polesių, 
kurių sostinė buvo Drohičine Voluinijoj. Būtent, jis sako, kad polesiai 
yra gotų ar Prūsų genties. (Polexiani Getarum seu Prussorum genus, 
Beliowski, Monumenta Poloniae Historica, II, 421). 

Viduramžių istorikai lengvai žaidžia su tautų vardais arba literatūri- 
niais sumetimais, arba dėl prašmatnumo. Tas faktas, kad kronikininkas 
kalba apie „Getae“, pats vienas dar negali įrodyti, jog ištikrųjų kalbama 
apie gotus. Polesių vardas yra grynai rusiškas ir pažymi žmones, 
gyvenančius miško pakraštyje. Gi Bieloviežo girios gyventojai (čia tikrai 
jie) yra baltarusiai, lietuvių gudai-gotai. Tarp kitko, jie randasi tose 
vietose, kurios įeina į Dniepro sistemą, vadinas, jie randasi kaimynystėje 
didžiojo tarptautinio kelio. 


(Laisvoji Lietuva, 1967 m. kovo 30 d., nr. 7 (998)) 


Tie polesiai yra lietuviškos jotvingių genties kaimynai. Jie tad turėtų 
priklausyti lietuvių šeimai, bet ne gotų, kurie yra germanai. Bet jie taip 
pat turi kaimynais rusus ir lenkus. Tokia padėtis negalėjo jiems 
nesuteikti ypatingo charakterio, jie turi reprezentuoti mišinį goto, 
lietuvio ir slavo, pastarajam elementui vis daugiau ir daugiau imant 
viršų. 

Mokytojas Vincentas sutapatina gotus su prūsais. Tas tapatumas 
negali reikšti kito dalyko, kaip tiktai faktą, kad prousai užima tą vietą, 
kuri kitados priklausė gotams, nes negali būti ir mažiausios abejonės, 
jog prousai priklausė lietuviškai šeimai. Lenkas istorikas Longinus 
Dliugosz pabrėžia šią giminystę dviejose vietose, kur jis kalba apie 
jotvingius. „Jotvingių gentis, — sako jis, — dideliai panaši lietuviams, 
prūsams ir žemaičiams kilme, kalba, apeigomis, tikyba ir papročiais; ji 
taip pat yra atsidavusi klaidingų dievų kultui“ (gens Jacwingorum 
natione, lingua, ritu, religione et moribus magnam habet cum Lithuanis, 
Pruthenis et Samogitis conformitatem, cultui idolorum et ipsa dedita), 
Kitoje vietoje jis apibrėžia jotvingių kraštą, pažymi jotvingių, lietuvių ir 
prūsų šnekų giminystę ir iškelia iki debesų jų narsumą, kuris pasireiškia 
tuo, jog dešimts jotvingių neturi jokios abejonės pulti šimtą priešų. 

Tų žinių pagelba mes galime nustatyti prousų kraštą tuo laiku kai jų 
vardas pasirodė istorijoj. Toj pačioj vietoj, kurią mes dalinai minėjom, 
Mokytojas Vincentas pasakoja apie karą, kurį vedė karalius Kazimieras 
prieš prousus 1192 m.; tas žiaurus karas sudarė pradžią jo kompanijos 
prieš polesius ir jotvingius. Iš to išeina, kad prousai radosi Vyslos 
kaimynystėj, vadinasi, prie kito didelio kelio, kitados užimto visigotų. 
Prousų gyvenvietė galėjo rastis tarp Būgo ir Sano apie Kulmą. kur žymu 
visigotų buvimas, gi šio miesto vardas yra skandinaviškas (holm reiškia 
salelė). Iš visų lietuviškų genčių prousai ilgiausiai turėjo išlaikyti 
kontaktą su gotais gana toli juos lydėję aukštyn Vysla ir jos intakais. 
Dabar jie slinko prie Baltijos tuo pačiu keliu tiktai priešinga kryptimi. 


Yra pagrindo tikėti, jog gentis buvo išsisklaidžiusi daugelyje vietų, 
kas gana dažnai turėjo atsitikti, Kalbant tiktai apie lietuviškas gentis, 
galindus sudarė du kamienai, vienas nuo kito atskirti didelio atstumo. 
Yra galima, kad laike kėlimosi į pietus viena dalis prousų genties 
pasiliko senoje gyvenvietėj Vyslos žemupio rajone, kita pasekė gotus. 
Abu kamienai galėjo išlaikyti savo vienybę, nes judėjimas didžiuoju 
keliu buvo gana gyvas. Dabar jie grįžta į namus, kas nepaprastai 
padidino įtaką tų, kurie buvo pasilikę senojoj vietoj. Ir čia nėra nieko 
stebėtino, jei prousai, grįžę į savo senąją tėvynę, palaipsniui įgijo 
dominuojančią įtaką Prūsijoj. Adomo Bremeniečio laiku jie įgijo tokią 
įtaką Samijoj ar Sembijoj, jog juos pradedama maišyti su šio krašto 
pirminėmis gentimis. 

Reikia iškelti dar vienas faktas, kuris liudija jų istorinių atminimų 
patvarumą ir ištikimybę. Dargi XVI š. jie vadina vokiečius miksiais. 
Luterio katekizmo vertimas, atspausdintas lygiagrečiai su vokišku 
tekstu, nurodo, jog jis yra išleistas prūsiškai ir „mixiskai“, vadinas, 
„Mixii" kalboje. Lietuvių kalboje vokiečiai vadinama „vokiečiai“ 
(vienaskaitoje „,vokietys"), tad ką gali reikšti toks keistas vardas? Gi pas 
Jordanes genčių išskaičiavime kaip tiktai randama mūsų „„Mixii". Prūsai 
yra palaikę labai dažnus santykius su jais, kad būtų vieninteliai, kurie 
juos prisimintų netgi po Reformacijos. Betgi lietuviškas vokiečių vardas, 
vokietys, pagal Būgą išeitų iš Vagoth genties vardo, kuris radosi tame 
pačiame šaltinyje. 

Tie abu vardai dar kartą rodo, kad gotai turėjo susidėti iš didelio 
skaičiaus genčių, kurios kalbos požiūriu turėjo gana juntamus 
skirtumus, jei jų Vagoth ir Mixii genčių vardai lietuvių liaudies 
atsiminimuose asociavosi germanui, tuo tarpu kai goto vardas slavui. 

Mes negalime nurodyti atskiras to atsitraukimo vyksmo priežastis. 
Tačiau pagrindinė priežastis čia yra aiški, — tai lenkiškų genčių 
veržimasis link Baltijos. Jis yra labai lėtas, bet jis visur yra pergalingas. 
Lenkai turi iškovoti pėdą po pėdos jų kaimynų teritorijos. Tai yra ta 
daugšimtmetinė kova, kuri inspiravo lenkų kronikininko Gall įsitikinimą 
apie nuožmius Lenkijos priešus, kurie yra sileziečiai, pomeranai ir 
prousai. Lenkų judėjimas vyksta tarp Oderio ir Vyslos. Silezijoj ir prie 
Vyslos jis vyksta tik labai sunkiai. Tai tik centre jis yra pergalingas. 
Samprotavimas, kurį mes ką tik citavome, siejasi su XII š. Lenkams 
reikės daug laiko, kad pasidarytų sau koridorių prie Baltijos. 

Susipažinus su daugeliu lietuviškų genčių, užimančių teritoriją tarp 
Vyslos ir Dauguvos, mes imame statyti klausimus, kokios sienos pažymi 
tautinę lietuvių teritoriją? Dabartinė lietuvių gyvenamoji vieta galėtų 
sukelti tik nesusipratimus, nes net vidurinio ir aukštesnio Nemuno 
baseinas ginčijamas lietuviams. Šiai dalykų padėčiai nurodyti užtenka 
paminėti Vilnių ir Klaipėdą, kur pirmasis lenkų sakymu randasi jų 
krašte, o antrasis vokiečių išvedžiojimais jųjų krašte. 

Mes parodėme, kad Lietuvos gyventojai kilnojosi. Mes konstata- 
vome buvus kėlimuisi į pietus. Jis vyko tuo pačiu laiku dviejomis 
didelėmis arterijomis. Bet keletą šimtmečių vėliau mes pastebime 
judėjimo vyksmą priešinga kryptimi. Kita vertus, mes radome vieną 
lietuvių gentį perskeltą į du kamienus, kurie vienas nuo kito buvo 
perskirti didelio atstumo. Šie faktai gerai nustatyti, o reikia klausti, kiek 
kitų judėjimų mums nežinomų dėl stokos istorinių dokumentų. 

Jei taip tad yra, tai ką galima laikyti lietuviška teritorija? Vienas 
jautrus rašytojas rado laimingą formulę pažymėti tautinei tautos 
teritorijai. Tai žmogaus ir žemės vedybos, kurios daro tautos teritoriją. 
Prie to dar reikėtų pridėti: — katalikiškos vedybos, nes tiktai šios 
vedybos visai nežino skirybų ir yra sudaromos visam laikui. Deja, 
istorinė žmonija visai nežino šios rūšies ryšių tarp žmogaus ir žemės. 
Žmonija tampa sėsli tiktai iš reikalo, bet skoniu ji visuomet yra klajoklė. 


(Laisvoji Lietuva, 1967 m. balandžio 13 d., nr. 8 (999)) 


Tautos teritorijos klausimas neišvengiamai turi būti apribojamas 
laike. Statant klausimą, kokia teritorija priklauso kuriai tautaį, visuomet 
reikia pridurti: kokioj epochoj? Kiek tai liečia lietuvišką teritoriją, mes 
negalime sekti visus jos sienų pasikeitimus. Taigi mes turime nustatyti 

sienas tos teritorijos, kur randasi pėdsakai tikrai liudiją lietuvių būvį. 
Savaime juk aišku, kad ta teritorija bus gana plati. Tačiau iš to nereikia 
padaryti išvados, kad ją užimanti tauta buvo proporcinga su ta 
teritorija. Reikia prisiminti, kad jokiu jų egzistencijos metu lietuviai 
neužėmė visą tą teritoriją tuo pačiu laiku. Ji apims tiktai kryptį 
evoliucijos lietuviškų genčių. 


Remiantis šiuo rezervu, dabar galima jau duoti lietuviškos teritorijos 
apibrėžimą. Pradėkime sienomis rytuose. Petrapilietis A. I. Sobolevsky, 
remdamasis istoriniais duomenimis, taip apibrėžia jų sienas: „Šiaurvaka- 
rų Visviatos, vadinas Vitebsko gubernijos ribose dešiniajame (šiaurini- 
ame) Dauguvos krante. Pradedant intaku Mėja, Dauguva buvo lietuvių 
rankose ir netgi, galbūt, jos šaltiniai. Šiaurės rytuose Volga buvo 
rubežius, Vazouza beveik ištisai priklausė lietuviams. Aukštutinė 
Protvos tekmė, prie dabartinės Vėrėjos, buvo apgyvendinta lietuviškos 
šakos galindų. Trumpai sutraukus, Lietuva apėmė dalį šių mūsų 
gubernijų: Vitebskas, Pskovas, Tveras, Maskva ir ypač Smolenskas savo 
daugiausia pelkėtose ir miškais apaugusiose srityse“ (Kur gyveno 
lietuviai? Petrapilio Mokslų Akademijos Biuletenis, 1911, p. 1053). 

Rusų mokslininko hipotezė praėjo nepastebėta galbūt dėl to, kad ji 
buvo įdėta į akademinį leidinį. Nepriklausomai nuo Sobolevsky'o 
lietuvis mokslininkas Būga priėjo beveik prie tokių pat, bent iš dalies, 
išvadų. Jis taip pat priskiria lietuviams Vitebsko guberniją, neidamas 
toliau į rytus. Galutina jo įdėjų santrauka randasi veikale, kurį jis 
paskelbė pavadinimu: „Aisčių senovė toponimijos šviesoje", Kaune 1924 
m. Nedidelis žemėlapis ten yra pridėtas parodyti matomesniam ir 
aiškesniam lietuviškų genčių susigrupavimui. Bet žemėlapis neturi 
atleisti nuo teksto skaitymo, nes kartais jis prieštarauja tekstui. 


Kiek tai liečia pietų sieną, ji bendrai matoma aukštutinėje Dniepro ir 
jo intako Pripetės tekmėje. Iš tiesų, Būga tas sienas nukelia tarp 
Berezinos ir Sojos, bet jis užmiršta polesius. Jei taip yra, kad jie sekė 
gotų kėlimąsi į pietus, tai jų buvimas Polesijoj galėjo tęstis tiktai gana 
ribotą laiką; daugiausia kokius 800 metų. Bet taip pat visai galima, kad 
jie ten yra buvę pirm gotų. Vienos genties vardas, kuris randama graikų 
šaltiniuose, man kelia mintį apie šią galimybę. Kalbama apie „,pagiritai“; 
vardas atrodo sudarytas iš pagiris, vadinas, iš priešdėlio „pa“, kuris 
reiškia „prie“ žodžio „giria“, t.y. rusiškas. Dabartinėj lietuvių kalboj, 
polesis vadinosi ,„,pagirietis“, kuris graikiškoj transkripcijoj būtų galėjęs 
duoti „pagirites“. Bet savaime išeina, jog šis domuo yra per daug 

netvirtas padaryti išvadai, kad lietuviška gentis rusišku polesių vardu 
ištikrųjų gyveno Polesijoj apie mūsų eros pradžią. 

Mes gana dažnai kalbėjome apie Vyslą, kaip turėtų tęstis daugiau 
vakarų siena. Tačiau yra tikrų rodyklių apie lietuvių buvimą kairiajame 
Vyslos krante. Imkime keletą pavyzdžių. Gnezno arkivyskupas gauna iš 
popiežiaus 1217 m. leidimą spręsti, kas iš lenkų Kryžininkų turėtų vykti į 
Šventąją Žemę ir kas galėtų likti krašte dalyvauti krikščionių ginyboj 
nuo Prousų puolimų (Thainer, Monumenta, I, p. 2). Iš kur ėjo tas 
pavojus? Ar iš anapus Vyslos? Mums duoda žinių popiežiaus atleidimas 
nuo vykimo į Romą Lancicijos kunigaikščiui, „dėl karo su pagonimis, 
kurie gyvena jo krašte“ (ten pat, p. 35). Lancicija gi randasi kairiajame 
Vyslos krante, 

Lietuviai dar nėra ėmęsi išstudijuoti toponimiją šios upės kairiojo 
kranto. Nėra abejonės, kad jie ten rastų žymių, liudijančių lietuvių 
buvimą. Yra žinoma nesibaigianti ginčai tarp Lenkijos ir Teutonų 
Ordino dėl Santoka miesto. Ir kągi, juk tai grynai lietuviškas vardas, 
kuris reiškia „santaka“. Tas vardas ištikrųjų atatinka geografinę 
Santoko padėtį santakai Vartos ir Necės, ką yra pastebėjęs Dlugosz, 
sakydamas, kad Varta jungiasi su Nece apie Santoko pilį (Wartha ... 
circa castrum Santok fluvio Notes mixtus). Būga rado Lietuvoje daugelį 
šiuo vardu vietovių, visuomet esančių prie santakos. Kadangi mes esame 
priėję prie Vartos, Oderio intako, tai prisiminkime, kad vienas jojo 
intakas turi Opa vardą, ar, kaip jį rašydavo XI š. dokumentuose, Upa, 
tai kas lietuvių kalboje yra upė. Tikrai jį galima gretinti su „apa“, 
keltiškai vanduo. Taigi prieš mus būtų lietuviškai keltiškas vardas. 

Tos vietos turėjo būti žinomos lietuviams, nes mūsų šaltiniai mums 
sako, kad XIII š. jie buvo žiauriai nuterioję Frankfurtą prie Oderio. 
Būtų bergždžia statyti sau klausimą, kuriose vietose ir kurioj epochoj 
lietuviškos kolonijos radosi kairiajame Vyslos krante. Šis klausimas 
niekuomet nebuvo studijuojamas. Mūsų tikslui užtenka konstatuoti jų 
buvimą. 


(Laisvoji Lietuva, 1967 m. gegužės 11 d., nr. 10 (1001)) 


Teritorija, kurią mes priskyrėme lietuviams, yra tokia plati, kad jos 
užtektų didelei moderninei valstybei. Kai primenama labai kuklus 
lietuvių dabar priskaitomas kiekis, vargiai galima prileisti, kad kitados 
lietuviai būtų galėję užimti taip plačius kraštus. Tiesa, jie ten buvo labai 

išsisklaidę ir įsikurdavo tiktai palei kelius. Daug tų teritorijų visai netiko 
kultūrai be didelių pertvarkymo darbų, kurie, daugelyje atvejų, nėra 
numatyti ir mūsų laikais. Tatai prileidus, disproporcija vis dėlto lieka 
per didelė. Mįslės įspėjimas glūdi karų sunaikinimuose ir ypatingai 
lietuvių nutautėjime. 

Tiesą sakant, lietuvių skaičius mūsų laikais yra daug didesnis, negu 
jis bendrai priimamas. Aš neinu ginčyti valstybinių statistikų, cituojamų 
iš įvairių pusių. Bet aš negaliu praleisti tylomis būdus kontroliuoti 
statistikos duomenis. Yra tikrai nustatyta, kad tauta yra daug 
pastovesnė fiziškai, negu ji yra savo įsitikinimuose, savo kalboj, savo 
politinėse pažiūrose. 

Nuo seno antropologistai sekmingai taiko cefalinį rodiklį, matuoja 
kūno aukštį norėdami nustatyti priklausomybę kuriai rasei. Čia, aišku, 
galioja daugumos įstatymas. Įrodančių išvadų čia todėl negalima 
padaryti nesurinkus labai gausios medžiagos. 

Prie šių žinomų ir nuo seno taikomų būdų prisideda kraujo analizė. 
Šio naujo metodo taikymas žada būti spendžiantis, nes jau diskutuoja- 
mas „rasinis rodiklis", kuris gali būti išreiškiamas matematine formule. 
Keletas pavyzdžių gali parodyti rasinio rodiklio ateitį. Jis buvo taikomas 
žmonėms tos pačios kilmės, bet atskirtiems vieni nuo kitų amžių bėgyje. 
Ir rasinis rodiklis vokiečių gyvenančių Vengrijoj būtų lygiai toks pat, 
kaip jų bendragenčių Vokietijoj. Nežiūrint 800 metų laikotarpio, rasinis 
Vengrijos čigonų rodiklis atsiranda pas Indijos čigonus. Taip pat šis 
rodiklis juntamas tas pats pas magijarus ir turkus. 

Jei ši priemonė pasirodo tikra, bus galima be sunkumo nustatyti 
etninę lietuvių ir jų kaimynų sudėtį. Bet tai yra ateičiai rezervuota 
problema. Šios rūšies tyrinėjimai dar nėra net pradėti. Šiuo metu reikia 
tenkintis senais metodais įgytais rezultatais. Štai vienas reiškinys, kuris 
turi patraukti mūsų dėmesį. Aš jį papasakosiu paduodamas tą vietą, kur 
jis išvedamas Genevos antrapologisto Pittard knygoje. 

„Šiaurės vakarų provincijų, — sako jis, — tų, kurias drėkina 
Nemunas, teritorijų, kurios apima Gardino, Vilniaus, Kauno miestus, 
žmonės turi aukštesnį ūgį negu kiti lenkai, ir labai aiškiai aukštesni, nes 
jis prašoka juos dviem centimetrais. Šis reiškinys, neabejotinai, yra dėl 
buvimo prie sienų lietuvių rasės atstovų. Yra žinoma, kad pradedant 
šiuo rajonu mes sutiksime, eidami į šiaurę zoną aukštų ūgių, kuriuos 
žino abu Baltijos krantai, ypač vakarinis pakraštys. Taigi yra galima, 
kad tos provincijos (lenkiškos), apie kurias dabar kalbama, yra 
apgyventos tam tikra proporcija šiai rasei priklausančių individų. Gal 

būt taip pat yra buvę, kaip visuose politiniuose pakraščiuose, mišrių 
santuokų, kurios bus padidinusios vidutinį žmogaus ūgį. Tas mažas 
faktas galėtų dargi būti įrodymu, kad senas rasių išsidėstymas — yra 
sunku nustatyti data — dar nėra pergyvenęs gana gilių pasikeitimų, kad 
daugelyj vietovių negalėtume rasti jų sienas" (Les Races et VHistoire, p. 
293). 

Mūsų ką tik pacituotoj vietoj Pittard konstatuoja faktą ir po to ieško 
jo išaiškinimo. Faktas yra, kad Vilniaus ir Gardino rajono gyventojai 
turi aukštesnį ūgį negu lenkiškų provinccijų gyventojai. Bet išaiški- 
nimas? ... Pittard remiasi lenkiškomis statistikomis, kurios minėtas 
provincijas duoda kaip lenkiškas etnografiniu požiūriu. Taigi jis yra 
priverstas ieškoti ūgio skirtumo išaiškinnimo tos pačios tautos viduryje. 

Kiek tai liečia patį aiškinimą, tai, jei jis būtų priimtas, užuot 
išaiškinęs dalykus, jis juos dar daugiau sumaišytų. Iš tiesų, paga! Pittard, 
vaikai paseka lietuvišką santuokinį, ar tai bus vyras ar moteris. Taigi, 
Pittard prielaida numato lietuviškos rasės pranašumą, kurią su lenkais 
sumaišymo atveju pagerina lenkišką rasę. Kiek ši hipotezė bebūtų 
garbinanti mano rasę, aš jos negaliu priimti dėl motyvų, kurie neturi 
nieko bendro su tautiniu kuklumu. Aiškinimas yra priešingas tiesai. 
Genevietis mokslininkas yra klaidoje, kai jis Vilniaus ir Gardino rajonų 
gyventojus laiko lenkais. 


Rusų gyventojų surašymas prieš karą šiuose rajonuose parodė lenkų 
skaičių, kuris, palyginti, yra nereikšmingas. Išties, tas surašymas yra 
įtartinas tuo pačiu titulu kaip ir lenkų surašymas. Taigi tiktai etnologija 
turėtų išspręsti ginčą. Ji pasisako lietuvių naudai, nes baltarusiai yra 
mažesnio ūgio. Aš miniu čia etnologiją ne politiniams klausimams 
išspręsti, bet nustatyti istoriniam faktui, kurio politinės vertės aš 
nediskutuoju. 

Etninė rytų Prūsų sudėtis galėtų duoti taip pat nelauktų reveliacijų, 
jei palyginimas įvyktų su lietuviais. Lietuviškas elementas ten iškiltų 
žymiai didesnis negu bendrai imant prileidžiama. Daugelyje atsitikimų 
vietoj kolonizacijos turėtų būti kalbama apie nutautinimą, dažną faktą 
pasaulio istorijoj. 


(Laisvoji Lietuva, 1967 m. liepos 6 d., nr. 14 (1005)) 

11 SKYRIUS 


TAUTINĖ VIENYBĖ. KALBOS. POLITINIS KOOPERAVIMAS. 
VIDINIAI GINČAI. VIKINGAI IR VARIAGAI. LIETUVOS 
VALSTYBĖS SUDARYMAS. 


Mūsų erai prasidedant, pagrindinės lietuvių gentys radosi toje 
pačioje vietoje, kur jos tebėra ir šiandien. Daugelis jų įėjo į istoriją tuo 
pačiu vardu, kuris yra išsilaikęs nepakitęs iki mūsų dienų. Kitų vardai 
yra išnykę nepalikdami kitokių žymių, kaip tik topografinius vardus, 
išlaikytus lietuvių liaudies atsiminimuose. Romėnų pasaulis pažinojo 
lietuvius Aisčių vardu, kuriuo vadinama daugelio genčių konfederacija, 
turinti dominuojančios genties vardą. Ta konfederacija tęsiasi mažiausia 
bent tūkstantį metų. Wulfstano teigimu aisčių teritorija yra labai plati ir 
ten turi labai daug miestų, kurių kiekviena turi savo atskirą karalių. 
Konfederacijos sostinė buvo Aistovija. Apie dešimtą amžių, prousų 
gentis, traukdamosi nuo lenkų spaudimo link Baltijos išilgai Vyslos, 
užima aisčių vietą ir konfederacijai duoda savo vardą. Konfederacijos 
sostinė nuo tada vadinasi Pruso ar Truso. 

Vakarinės lietuvių gentys, tuo metu, kai jos pasirodė istorijoj, 
palyginti su rytinėmis jų gentimis, turėjo dvigubai geresnę padėtį, nės 
buvo prie didžiojo kelio, kuris jungė skandinavų kraštus kartu su graikų 
ir romėnų viduržemio pasauliu. Jos naudojosi romėnų pasaulio 
žydėjimu ir skandinavų civilizacija. Rytinės gentys laikėsi nuošaliai nuo 
šio judėjimo ir turėjo iš jo naudos tiktai netiesioginiu keliu. Jos buvo 
arčiau kitų kelių, kurių ateitis bus šviesi, bet kurių valanda dar nebuvo 
išmušusi. Tuo laiku lietuvių pasaulio istorija krypsta į vakarus. 

Lietuvių pasaulis? ... Kodėl mes tai vadiname šiuo vardu ir kokią 
jungtį jis galėjo išreikšti šioje epochoje? Kai dėl vardo, tai išnykusios 
liaudies legendos atspindi tautinės vienybės sentimentą ir pabrėžia 
lietuvių genties vyresniškumo teisę viduje didžiosios šeimos. Ši legenda 
buvo surinkta pirmojo prousų vyskupo. Yra gana įdomi šio vyskupo 
asmenybė. 

Vienuolis Olivos vienuolyne prie Dancigo, neseniai įkurtame 
Pomerelijos kunigaikščio, būsimasis vyskupas Kristijonas atvyksta į 
Prousus skelbti Evangeliją. Jis ten padaro daugelį atvertimų, kas nebuvo 
perdaug sunku, nes kaimyninės tautos jau buvo atverstos į krikščionybę. 
Kališo kunigaikštis jam suteikia prousų vyskupo titulą, patvirtintą 
popiežiaus Honoriaus III 1215 m. Jo gyvenimas buvo labai neramus. 

Daugelį metų jis praleido Prousijoj nelaisvėje pas pagonis, kurių 
nuoširdžiu draugu jis tapo, nes kai tarp Pomeranijos kunigaikščio 
Svantopolko ir Teutonų Ordino vyko kova, kuri greit prasidėjo Ordinui 
atvykus prie Vyslos krantų, tai vyskupas Kristijonas radosi koalicijoje 
prieš Teutonų Ordiną pagonių prousų pusėje. Taigi jis turėjo galimybės 
pažinti prousų gyventojus, jų įsitikinimus ir jų legendas. 

Tai šis vyskupas sudarė vieną kroniką, kurios tik vienas fragmentas 
mums yra išlikęs. Esminį dalyką apie tą kroniką jau yra taręs prieš 
daugiau kaip šimtą metų geriausias Prūsijos istorikas J. Voigt, kurio 
monumentalus veikalas dar ir šiandien tebeturi savo vertę. Minėtas 
fragmentas su pridėtu aiškinimu, randasi jo istorijos pirmo tomo 
pirmame priede. 

Kronikos fragmentas liečia lietuvių tautos susidarymą. Štai ką jis 
mums apie tai moko: buvo du broliai, Vytautas ir Krivė. Krivė, kuris 
buvo didis dvasininkas, turėjo Bruteno vardą. Vytautas turi gausybę 
vaikų, iš viso dvylika sūnų. Kiekvienas jų paveldėjimu gauna kraštą. Bet 
tai visai ne jų tėvas Vytautas daro jiems padalinimą. Po religinių aukų ir 
jas lydinčių vaišių, didysis dvasininkas Krivė sukviečia savo dvylika 
brolio vaikų ir atlieka padalinimą. Vyriausias Vytauto sūnus vadinasi 
„Litwo“ ir jis gauna kraštą tarp Vyslos intako Bugo ir Nemuno. Tas 
„Litwo“ jam duotame krašte pastatė miestą ir jį pavadino savo sūnaus 
Garto (Gardino, Grodno) vardu. Mes praleidžiame šios legendos tęsinį, 
kur pasakojama apie jaunesnių Litwo brolių paveldėjimą. 

Prieš einant prie pačios legendos, pora žodžių tenka Vytauto vardo 
klausimui. Tikrai, jo rašyba rankraščiuose yra truputį skirtinga. Būtent, 
ten skaitoma „„Wudawutto“ ir ,„Wiidawutto“. Pastaroji rašyba yra kaip 
tik arčiausia tiesai. Formų „Litau" ir „,Llydaw“ keitimasis, apie ką mes 
kalbėjome ankstyvesniame skyriuje, mums leidžia skaityti šalia ,„Wii- 
dawt", „,„Wiitaut". Prie to pridedant prūsišką galūnę „o“, kuri atatinka 
dabartinės lietuvių kalbos „as“, mes turėsime prūsų tarmėje „„Wiitauto" 
arba dabartinėj lietuvių kalboj Vytautas. 

Gi dabar eikime prie legendos esmės. Yra aišku, kad mes turime 
prieš akis vieną etiologinę legendą, skirtą išaiškinti lietuviškų genčių 
giminystę ir jų kraštų padėtį santykyje vienų su kitais. Bendras visiems 
protėvis yra Vytautas, vardas, kuris savo ruožtu išvedamas iš „tauta“, 
nacija. Taigi Vytautas yra protėvis visų genčių, kurios randasi tarp 
Vyslos ir Nemuno. Šiuo titulu jį reikia sugretinti su keltų tautiniu dievu 
Teutates. Galima prileisti, kad šis vardas iš pradžių reiškė dievą taip pat 
ir pas lietuvius. Kaip istorinę paralelę galima būtų cituoti Goth, 

lietuviškai gudas, kas buvo vienas iš germanų Ordino vardų, išsilikęs 
Dievo pavadinime, Gott arba Balthes, išvedamas iš dievo Baldr ar 
Balthas. 


Litwo ar tiksliau Lituo, herojus davęs vardą lietuviams, yra tiktai 
vyresnysis šeimos sūnus, ir tai yra todėl, kad tautinė vienybė tebėra dar 
formavimosi kelyje. Įsikūręs Gardine prie Nemuno, jis lengvai gali 
pasiekti Vyslos kelią per Bugą kuris randasi prie jo valdų sienos, arba 
Dnieprą, maždaug tuo pačiu keliu, kuris šiandien jungia tas dvi upines 
sistemas Oginskio kanalas. 

Yra įdomu pažymėti, kad pagal legendą, antroji vieta tenka Samijai 
su Karaliaučiumi. To krašto vardas dar nerado patenkinamo išaiškini- 
mo. Velionis Būga, savo etimologijos pagrindan dėjo lotynišką formą 
„Sembi". Kai dėl manęs, tai man nebūtų jokia staigmena ten rasti vieną 
šaką mūsų žemaičių. Istoriniai samprotavimai įtaigoja tokią išvadą, o 
lingvistiniai pagrindai jokiu būdu tam neprieštarauja. Kad Karaliaučius 
įkurtas 1256 m. Bohemijos karaliaus Ottokaro II, jo įkūrimo istorija 
visai nėra prieštaravime su mūsų legenda, kadangi lietuvių miestas ten 
jau buvo. 


Pasakomis aš duosiu istorinius pagrindus, kurie kovoja už šią 
hipotezę. Tuo tarpu aš apsiriboju klausimą svarstyti paleografiniu 
požiūriu. Man atrodo, kad „sembi“ pavadinimas yra tiktai perrašymo 
klaida. Mes imame pagrindu kitą šio pavadinimo formą, ilgesnę, 
„Sambit“", kuri taip pat užtinkama mūsų šaltiniuose. Jei prileidžiama, 
kad perrašinėtojas vietoj „a“ parašė „b", tada viskas išsiaiškina kuo 
puikiausiai. Pavadinimas skaitysis „„Samaite“ ar „Semaite“, vadinasi, 
mes turėsime taisyklingą mūsų žemaičių vardo formą. 

Mes tikime galį pozityviai įrodyti vienos tokios perrašinėjimo klaidos 
buvimą viename oficialiame akte. Kuršių vyskupas Henri ir Teutonų 
Ordinas 1254 m. nustato Klaipėdos pilies teritoriją. Kaip žinia, Klaipėda 
randasi dešiniajame Nemuno krante, Žemaitijoj. Pagal sienos nustatymo 
aktą, Klaipėdos teritorija, suprantama tarp Nemuno ir jo intako 
Dangos, turi tęstis iki lietuvių ir „Samių“" sutvirtinimų sienos (ab 
extremo fossatu castri primitus edificati secus Mimelam et Dangam 
usgue ad fimem castrorum execitus Letowiorum et Sambitarum, 
Philippi-Wolky Recueil des Chartes prussiennes, I, no 279), 


Nors lietuvių pilis nebuvo paminėta sienos nustatymo akte, tai be 
abejonės turima galvoje Kretinga (Crottingen). Šios pilies įgulą sudarė 
lietuviai ir žemaičiai, kai pastarieji yra vadinami vardu, kuris apskritai 

taikomas Samlandijos gyventojams. Taigi Sembi-Sami ar Sembite- 
Samaite randasi atpažįstami, visai dėl to neabejotinai, kaip žemaičiai. 
Vyresnės lietuvių šakos centras randasi Gardine ir jaunesnės šakos 
centras Karaliaučius. Legenda čia visai neklydo. 


(Laisvoji Lietuva, 1968 m. vasario 15 d., nr. 3 (1020)) 


Užbaigiant su ta legenda, mums dar lieka pasakyti keletą žodžių apie 
Krivę. Jo religinės funkcijos gerai patvirtina tai, ką mes esame aukščiau 
sakę apie dvasiškijos vaidmenį pas lietuvius. Mes gi nesame nustebę 
matydami, kad jis, disponuoja lietuviškų kraštų likimą. Bet jo vardas 
negali būti toks, koks jis randamas Kristijono Kronikoje. Visų pirma, 
būtų galima sutikti rasti Pruteno formą, o ne Bruteno. 

Toliau Pruteno vardas atrodo yra įterptas į legendą. Kaip tik tuo 
laiku buvo galima laukti dvasininkijos įsteigimo. Gi, kai pagonių 
dvasininkai nuo tada vadinami Krivės, tai pirmojo dvasininko vardas 
yra visai nurodytas: jis turi vadintis Krivė, o ne Bruteno. Kodėl nuo to 
laiko šis užkrėtimas? Šita aplinkybė atrodo patvirtina naujos prousų 
galybės atsiradimą. 

Pagaliau, pagal legendą, Krivė negali priklausyti lietuviškai šeimai, 
nes ji visa išeina iš jo brolio Vytauto. Bet tuomet galima klausti, kokiai 
tautai jis priklauso? Vytautas yra lietuvių tautinis dievas, kas gi yra 
Krivė? Nors tas klausimas nesileidžia būti išsprendžiamas šia idėjų 
tvarka, tai būtų gundoma tą vardą gretinti su „Krivičiais", tai yra, 
baltarusiais. Latviai dar iki mūsų dienų visus rusus vadina „Krievi" 
vardu, vadinasi krivičiais. Gal būt, kad krivičiai yra kilę iš Krivės, 
lietuvių prosenelių brolio. Tuomet būtų galima išaiškinti, iš kur kyla 
Prousų ir Rousų gretinimas. 

Ankstesniame skyriuje mes minėjome gražius Vendryes žodžius apie 
kalbos rolę kaip tautinio ryšio. Dabar panagrinėkime klausimą apie 
giminystę kalbų, kurias vartojo lietuvių gentys. Pirmame skyriuje buvo 
pasakyta kodėl lietuvis mokslininkas Jaunius siūlė kiekvieną kalbinę 
grupę, kurią kiti kalbininkai vadino baltų, žymėti aisčių vardu. Jo 
mokinys Būga ne tiktai palaiko Jauniaus įtaigojamą terminą, bet taip 
pat siūlo aisčių ar baltų kalbų klasifikaciją. 

Savo didžiojo Žodyno įvade Būga tvirtina, kad aisčių kalba pagimdė 
dvi seseris kalbas, kurių viena pagimdė prūsų kalbą, o antra lietuvių ir 
latvių (p. LXXII). Tokiu būdu aisčių kalba būtų senelė prūsų kalbos ir 

prosenelė lietuvių ir latvių kalbos. Taigi prūsų kalba būtų seniausias 
aisčių šeimos išsilikęs narys. 

Būgos klasifikacija, nežiūrint neginčijamos jo kompetencijos tuo 
klausimu, negali būti priimta. Pirmiausia, kalba yra visuomeninis 
reiškinys, gi šios rūšies reiškiniams visai netinka paveldimumas, kuris 
yra tarp gyvų būtybių. Kalba evoliucijonuojasi kaip ir visa kita. Tą kaip 
tik labai gerai pastebėjo Meillet duodamas savo indoeuropiečių kalbų 
klasifikaciją, ką mes esame parodę savo įvade. 

Bet tai, kas yra svarbiau, — išeities taškas šioje klasifikacijoje yra 
klaidingas. Iš tikrųjų, Būga ima aisčių kalbą tarytum ji visai neturėtų 
tarmių. Gi, jei indoeuropietiška kalba buvo suskilusi į daugybę tarmių, 
tai kiekviena nauja kalba, vadinasi, ta pati indoeuropietiška, įgaunanti 
naują formą, visuomet turės savyje tarmių. Aisčių kalba jokiu būdu 
negalėjo išvengti šio būtinumo. Kita vertus, tai nereikalinga net įrodinėti 
protavimu. Aisčių tarmių buvimas yra paliudytas ir Tacito, kuris kalba 
apie aisčių gentis daugiskaitoje. Gi gentis negali susidaryti neturėdama 
savo atskiros tarmės. 

Iš kitos pusės, terminai — kalba, šneka, tarmė iš esmės yra 
konvencionaliniai. Šis samprotis yra labai aiškiai išreikštas pas 
Vendryes. „Visuomet galima vieną kalbą apibrėžti erdvėje, — sako jis, 
— ją statant priešais skirtingo tipo kalbas. Mes žinome prancūzų kalbos 
ribas ten, kur ji susikerta su vokiečių, baskų ar bretonų kalba; jos gali 
būti nustatytos prie kurio kaimo ir net to paties kaimo viduje, koks 
slėnis, vandens tekmė, paprasta gatvė dažnai skiria dvi kalbas. Taigi 
galima kalbėti apie prancūzų, vokiečių kalbas, kaip apie italų, vengrų ar 
serbų kalbas. Visos šios kalbos yra prieš viena kitą ir tiksliai apsibrėžia. 

Bet patiriama tam tikro vargo nubrėžiant atatinkamą sieną tarp 
prancūzų kalbos ir provensališkos, tarp aukštavokiškos ir žemavokiškos, 
tarp serbų ir bulgarų. Tai todėl, kad čia mes turime prieš akis nebe dvi 
skirtingos kilmės kalbas, kurias istorijos atsitiktinumai suvedė į sąlytį, 
bet tokias kalbas, kurios turi tą pačią kilmę ir kurias tik istorinės 
aplinkybės atskyrė. Yra nejaučiamas perėjimas iš vienos į kitą, nėra į 
akis krintančio prieštaravimo tarp abiejų kalbų, pastatyų priešais viena 
kitą ir kiekvienai apsirūpinusiai skirtingais išreiškimo būdais. Sunkumas 
yra vėl didesnis, jeigu norima nustatyti demarkacijos linijas viduje tarp 
tarmių tos pačios kalbinės srities" (Langage, p. 288). 

Kitais žodžiais, yra lengva vieną kalbą pastatyti priešais kitą, bet yra 
sunku atskirti tos pačios kalbos tarmes. Vendryes cituoja gausiai 
pavyzdžių, kurie rodo sunkumą nubrėžti isoglosus, vadinasi, linijas tarp 

kurių atsiranda būdingieji tos pačios kalbos bruožai. „Išvada iš tokios 
dalykų padėties, — tęsia jis, — yra ta, kad daugis kalbininkų galėjo 
laikyti, kad nebuvo tarmių. Šiems mokslininkams kalbinė būklė, kuri 
susidaro iš kalbos rutuliojimosi, gali būti suvokiama tiktai dviems 
aspektais: kalbos plataus vieneto, į kurį sueina visos vietinės šnekos, ir 
šnekų, į kurias ta kalba subyra. Tai bendru būdu yra romanistų 
supratimas, kitados pagrindinai išdėstytas Gaston Paris'o ir Paul 
Meyerio... Tai yra taip pat supratimas į kurį įeina ir Johann 
Schmidt'o bangų teorija (Wellentheorie). Pastaroji palaikė, kad 
kiekvienas kalbinis faktas plėtėsi kiekvieno krašto paviršiuje bangų 
būdu, laimėdamas iš arti į artį nejuntamu judėjimu, neturėjo jokios 
ribos" (cit. veik., p. 290-1). 

Prie šio mūsų pateikto dėstymo reikėtų pridurti, kad romanistų 
idėjos buvo įsigyvenusios graikų pasaulyje. Visuomet kalbame apie 
graikų kalbą, o ne apie kalbas, nors ji būtų reprezentuojama net ir 
literatūroje skirtingų tarmių. Iš viso kalbos buvimas yra istorinis faktas, 
kuris negali būti nustatytas iš anksto. Jeigu yra vokiečių, danų, švedų, 
olandų, anglų kalba, tai faktas, kuris negali būti jokiu būdu išvedamas iš 
germaniškos grupės ypatingumų. Tas pats samprotavimas taikomas 
nesvarbu kuriai kalbinei grupei. 

Kita vertus, kalbininkai studijuoja tiktai fonetinio sutikimo sistemas. 
Jiems, duokime, balsinis pakitimas germaniškoje grupėje sudaro tikrą 
revoliuciją. Tačiau šita reovliucija yra praėjusi nepastebėta net ir tų, 
kuriuos ji tiesioginiai lietė. Tai todėl, kad kalba yra priemonė išreikšti 
mūsų valią, mintį, jausmą. Fonetinė sistema nesudaro kalbą, bet atstoja 
jai griaučius. Ji kalbai yra tas, kas skeletas žmogaus kūnui. Kalbotyra 
yra tiktai savo rūšies paleontologija. Taigi, nereikalaukime iš jos, kad ji 
pasakytų kas tai yra gyva kalba. 


(Laisvoji Lietuva, 1968 m. kovo [4 d., nr. 5 (1022)) 


Šių pastabų šviesoje, ar galima tvirtinti, kad prūsų (kalbininkai sako 
senprūsių) kalba yra „kalba“? Kad rastume pagrįstą atsakymą, mes 
turime pirmiausia susipažinti su šios kalbos charakteriu. Prūsų kalba yra 
reprezentuojama dviejų blogų katekizmų, išverstų iš vokiečių kalbos 
XVI š. viduryje, ir vieno mažo žodyno, kuris turi Elbingo žodyno 
vardą. Be to, pagal kronikininką Alberic'ą, XIII š. pradžioje ir prieš 
Teutonų Ordino atvykimą prie Vyslos krantų, Modeno vyskupas 

Guillaume buvo atvykęs į Prūsiją kaip popiežiaus legatas. Jis čia išmoko 
krašto kalbą, atvertė daugelį pagonių ir išvertė į prūsų kalbą Donato 
Meną. Nieko iš šios knygos mums nėra išlikę. 

Jeigu tekstai prūsų kalboje yra labai negausūs ir todėl negali duoti 
tikros idėjos apie tą kalbą, kuriai jie atstovauja, tai jie yra taip blogai 
suredaguoti, kas labai nuvertina jų vertę. Vertėjas blogai žinojo prūsų 
kalbą ir davė vokišką tekstą žodis į žodį ir forma į formą. Galima sau 
susidaryti tokio vertimo idėją, jei būtų verčiama lotyniškai. Bet ir tokie, 
kokie yra, tie tekstai sudaro žymią svarbą kalbiniu požiūriu. Jie gali 
atvaizduoti kalbą tiktai miglotu būdu. 

Koks asmenų skaičius galėjo vartoti tą tarmę? Tai galėjo būti tiktai 
labai ribotas. Katekizmai prūsų kalboje buvo spausdinami Karaliaučiuje 
protestantų valdžios rūpesčiu. Bet tuo pačiu laiku ten spausdinama 
lietuviški vertimai, palyginant daug didesniame skaičiuje, skiriami 
Prūsijos lietuvių naudojimui. Kas dar yra atmintina, kad lietuviškų 
knygų spausdinamas, kartą jau pradėtas, nesustoja Karaliaučiuje, tuo 
tarpu kai bandymas spausdinti prūsiškai greit sustoja. 

Iš šio fakto išeina dvi išvados: 1) lietuvių kalbos aplinkuma Prūsijos 
kunigaikštijoje XVI š. buvo žymiai didesnė negu prūsų kalbos 
aplinkuma; 2) skirtumas tarp šių dviejų šnekų turėjo būti žymus, 
kadangi vertimai daromi abejose tarmėse kartu ir tų pačių rūpesčiu. Ar 
iš to nereikia išvesti, kad prūsų kalba sudarė nepriklausomą ir skirtingą 
kalbą nuo lietuviškos? Mes čia visai tam netikime. 

Prūsiško vertimo mėginimas aiškinamas ne politiniais ar tautiniais 
sumetimais, bet šventu susirūpinimu atvesti prie Viešpaties nusidėjėlių 
sielas gintaro žvejotojų kaimuose, Bet jei taip yra, tai galima klausti, ar 
ši neabejotinai prūsiška šneka tikrenybėje reprezentuoja pagrindinę šios 
grupės šneką, tai yra, plačiausiai vartojamą? Pagal turimas mūsų žinias, 
aš nedrįsčiau pasisakyti už vieną ar kitą požiūrį. Pastarasis klausimas 
net neturi prasmės tų kalbininkų akyse, kurie laikosi Būgos nuomonės, 
nes jiems prūsų kalbą sudarė tiktai viena šneka. Štai kodėl, kalbinei 
grupei, kuriai ji atstovavo, išnykus, prūsų kalba yra tiktai mirusi kalba. 
Aš negaliu sutikti su šia nuomone, nebent su žymiais sušvelninimais. 

Gi visų pirma, ar tai yra visai tikra, kad prūsų kalba yra visiškai 
išnykusi? Nėra jokios abejonės, kad ta kalbinė grupė, kurią vartojo, 
išsisklaidė be jokios prievartos, ypač nutautėjimo keliu. Besivystantis 
šios kalbos aplinkumos siaurėjimas atrodo, kaip tik gali nurodyti, kad 
šių šnekų likučiai dar tebegyvuoja. Reikėtų tad jų ieškoti kaimyninėse 
šnekose, kurios yra išsilaikiusios iki mūsų dienų. 

Tai yra Kuršių ir Žemaičių šnekos. Savo įvade į lietuvišką gramatiką 
pastorius Klein XVII š. pastebėjo, kad „kitas dialektas yra kuršių ir 
kitas dialektas yra žemaičių ir klaipėdiečių“. Jis juos statė prieš 
lietuvišką dialektą. Kadangi jis negalėjo žinoti Kurlandijos kuršių šnekų, 
tai jis turėjo daryti savo palyginima remdamasis Kuršių įlankos kuršių 
kalba, kurią kalba šios jūros pakraščio gyventojai, ypač žvejai, nustatyta 
pagal kalbą žemės kurią Samija tęsia iki Kuršijos. Abi provincijos yra ne 
tiktai kaimyninės, jos palaikė gana plačius santykius, nes jos abi buvo 
ant Baltijos kranto. Taigi, būtų galima sutikti, kad aiškėja kalbinės 
giminystės tarp prūsų ir kuršių šnekų. Deja, tokia studija niekuomet 
nebuvo padaryt 

Žemaičių šneka, kuri yra geriau žinoma, atidengia nemaža 
giminystės su prūsiškąja. Istoriškai sakant, žemaičių šneka turėjo gauti 
didelius kraičius iš prūsų ir kuršių šnekų. Samogitia, lietuviškai 
Žemaitija, vadinama žemi lietuvių kraštai. Jiems priešpastatomi 
Aukštaičiai, Lietuvos Highlanders, kurie viduramžių tekstuose vadinaosi 
Auxtote. Betgi kraštas, kurį užima tie „Neerlandais", yra daugiausia 
iškilus iš visos Lietuvos. Sugretinant šiuos abu faktus, reikia prieiti prie 
išvados, kad žemaičiai turėjo gavę savo vardą kitur, kai jie gyveno iš 
tikrųjų žemame krašte. Atvykę į dabartinę gyvenamą vietą, jie išlaikė 
savo senąjį vardą, kuris vėliau buvo duotas ir jų naujam kraštui. 

Žemaičiai, viena didelė lietuvių šaka, pasirodo pradedant XIV š. 
lietuvių istorijoje po visų kitų genčių. Kaip išaiškinti tą faktą? Mano 
menka nuomone dalykai turėjo vykti sekančiu būdu arba maždaug taip. 

Žemaičiai turi būti anksčiau gyvenę Prūsijoj, kur yra ištikrųjų žemi 
kraštai. Pradžioje skyriaus aš jau pažymėjau, jog aš visai drįsčiau 
žemaičius identifikuoti samiais. Pagaliau mislingas vardas turi slėpti 
šaknį „žem“, kuri randasi samogitų varde (žemaitis, ar jų šnekoj 
žemais). Jeigu taip yra, tai jų buvusi gyvenvietė radosi Samlandijoj ir 
prie Drauseno ežero, tai yra, link Elbingo, Teutonų užkariavimai pastatė 
prieš juos problemą arba pasiduoti arba apleisti savo tėvynę. Pirmoje 
prielaidoje, reikėjo atsisakyti savo laisvės, atsižadėti tėvų tikėjimo ir 
žygiuoti su nugalėtojais prieš savo tikrus brolius. Bet jei jie norėjo tęsti 
kovą prieš užpuolikus, likdami ištikimi tautai ir jos dievams, tai reikėjo 
apleisti tėvynę. 

Drąsioms širdims liko tiktai antrasis pasirinkimas. Kai Teutonai su 
laiku ir palaipsniui kūrėsi jų žemėje Prūsijoj, Samogitai turėjo trauktis iš 
Samijos ir pagaliau peržengti Nemuną. Atvykę į lygumas Žemaitijoj, 
kuri prieš jų įsikūrimą gal būt vadinosi Kuršija, žemaičiai dar su 

didesniu atkaklumu tęsė kovą prieš Teutonų Ordiną, kuris pagaliau 
sudužo į jų uolą. Jų atkaklumas visai naturaliai aiškėja, kai sutinkama, 
kad žemaičiai veda kovą jau beveik du šimtus metų. 

Kita vertus, Žemaitija buvo daugiausia apgyvendinta Lietuvos 
provincija XIV ir XV š. Jos gyventojų tirštumas lengvai aiškėja, 
prileidžiant prūsų ir kuršių prisidėjimą. Gi visa kas buvo sakyta apie 
prūsus, taikoma plačiu mastu ir kuršiams. Jų užkariavimas prasidėjo net 
anksčiau už Prūsijos, krikščionybė ten jėjo dar prieš Riterių Kardininkų 
atvykimą. Bet greitai po abiejų Ordinų susijungimo Prūsija buvo 
sujungta su Kurlandija Klaipėdos miesto įkūrimu. Nuo to laiko kuršiai 
kurie nenorėjo tapti krikščionimis, galėjo pasitraukti tiktai į lietuviškus 
kraštus. 


(Laisvoji Lietuva, 1968 m. kovo 28 d., nr. 6 (1023)) 


Priėmusi pas save atkakliausius lietuviško pagonizmo elementus, 
Žemaitija tuo pačiu kartu buvo tapusi nenumaldomu krikščionybės 
priešu. Ji saugojo savo pagonizmą iki kraštutinių ribų. Kai XVI š. 
religinė reforma plėtėsi visoje Lietuvoje, daugis žemaičių grįžo prie savo 
tėvų tikėjimo, dėl priežasties, kad patys krikščionys nežinojo kaip 
reikėjo garbinti jų dievus. 

Kas liečia žemaičių tarmę, tai visai netrūko bandymų ją iškelti į 
literatūrinės kalbos vietą. Tie bandymai nesudarė skilimo lietuviškoje 
šeimoje, kur, šalia esamos literatūrinės kalbos, buvo norėta įvesti dar 
seseriška kalba. Ši žemaitiška kalba buvo skiriama visų lietuvių 
vartojimui. Bandymas vyko tuo metu, kai tautinė sąmonė buvo labai 
žemai. Žemaitiška tarme raštai skaitomi visų lietuvių, nors jie turi 
kartais gana žymius fonetinius ir žodyno ypatumus. 

Panašumai tarp žemaičių ir prūsų terminų mūsų neįgalina išvesti jų 
tapatybės. Ką mes bandome įrodyti, tai galimumas suprasti kalbant tarp 
savęs, nesvarbu kuria lietuviška tarme. Kitu atveju mes citavome 
Dlugosz dvi ištraukas, kurios pabrėžia panašumus, esančius tarp trijų 
lietuvių genčių, iš jų ir prūsai. Ankstyvesnėse eilutėse mes bandėme 
pateisinti tą suartinimą. 

Kai dėl kuršių tarmių, klausimas yra truputį smulkesnis. Šiandien 
mes turime vieną lietuvių kalbą, kuriai niekas negalvoja ginčyti teisės 
būti nepriklausoma kalba. Ji yra jaunesnė santykyje su lietuvių kalba. 
Tačiau, vienos kalbos senumas ar jaunumas jokiu būdu neteikia teisės į 

pirmumą. Latvių kalbos jaunumas reiškia vien tiktai, kad jos formos yra 
daugiau išsivysčiusios, tuo tarpu kai lietuvių kalba daugiau išlaikė senų 
jos bruožų. 

Nors latviai širdimi nekenčia vokiečių, tačiau jie yra dėkingi 
teutonams už savo kalbos gimimą. Juk tuo pačiu laiku, kai Lietuvos 
valstybė buvo gimusi per daugelio genčių susijungimą ir pradėjo savo 
pirmuosius žingsnius prie tautinės vienybės realizavimo, atėjo Teutonai 
prie Dauguvos krantų. Jiems pavyko atskirti šiaurines gentis nuo kitų 
lietuvių. Nuo tada, amžių bėgyje, du kamienai sekė savo likimą atskirai, 
beveik be sąlyčio. Tai kaip tik šis atskyrimas nuo likusių bendragenčių ir 
davė gimimą atskirai latvių tautai. Be vokiečių atvykimo, lietuvių 
valstybė būtų įgyvendinusi tautinę vienybę apimančią beveik visas 
lietuviškas gentis. Bendras politinis gyvenimas amžių bėgyje būtų 
sukūręs vieną tiktai kalbą visiems bendruomenės nariams. Šiose sąlygose 
lietuvių kalba būtų galėjusi būti jaučiamai skirtinga negu ji dabar yra. 
Bet atskira latvių kalba nebūtų sudaryta be to brutalaus atskyrimo. 

Šie samprotavimai turi mus sulaikyti nuo vaizdavimo praeityje tokią 
dalykų padėtį, kuri yra dabar. Atstumas, kuris skiria latvių kalbą nuo 
lietuvių kalbos, yra maždaug tas pats, kuris yra lenkų ir rusų kalbų. Bet 
praeitimi, kuri mus užima, jis visai negalėjo būti didesnis negu tarp 
prūsų ir lietuvių kalbų, greičiau priešingai. Pagal Būgos klasifikaciją, 
kuri buvo anksčiau minėta, latvių kalba yra artimesnė lietuvių kalbai 
negu prūsų. Bet kadangi tas artimumas liečia ypač kalbos skeletą, tai 
mes jam neskiriame ypatingos svarbos. 

Mes manome tokiu būdu pateisinęg mūsų tvirtinimą kiek tai liečia 
kalbos vienybę. Mes prileidžiame, kad ši vienybė yra maždaug kaip pas 
graikus. Viduje didelės šeimos kiekviena gentis vartoja savo pačios 
dialektą, bet tas netrukdo viens kitus suprasti. Tačiau, viena bendra 
kalbos rūšis „koine", pradeda išsidirbti jau gana anksti. Mes dar 
turėsime progos apie tai pakalbėti vėliau. 

Užbaigiant su prousais, mums lieka dar pasakyti keletą žodžių apie 
jų teritorijos platumą. Čia kaip tik ir yra pagrindinis daugelio 
nesusipratimų šaltinis. Kai mes girdime Prūsijos vardą, tai mes 
įsivaizduojame tą kraštą, kuris turi šį vardą mūsų žemėlapiuose. 
Žinodami, jog šis kraštas yra nukariautas iš žemųjų prousų, kurie paliko 
tik savo vardą, mes esame linkę tikėti, kad visa rvtinė Prūsija 
apgyvendinta šios išnykusios tautos. Įspūdis darosi dar sustiprintas, jei 
metamas žvilgsnis į etnografinį slavų pasaulio žemėlapį. Ten išties 
matoma, kad Prūsija su mažomis išimtimis, yra apgyvendinta vokiečių. 

Šitas sutapatinimas yra visiškai klaidingas. Dabartinės Prūsijos 
sąvoka buvo nukalta Teutonų kardu. Būtent, Ordinas gavo teisę valdyti 
visas žemes, kurias užkariaus iš pagonių. Taigi jų interesas buvo įrodyti, 
kad kiekviena žemė, kurią jie gali pagrobti, randasi Prūsijoj ir priklauso 
netikėliams. Jeigu Ordinas būtų užkariavęs visą Lietuvą ir net Polocko 
kunigaikštiją, jis būtų tvirtinęs, jog tos teritorijos radosi Prūsijoj! 

Tai visai nėra kokia tuščia prielaida. Štai vienas pavyzdys, kaip 
dalykai vyko realybėje. Teutonai ir kardininkai riteriai buvo priversti 
dalytis su Bažnyčia žemėmis, nukariautomis iš pagonių. Bet Ordino dalis 
buvo daug geresnė Prūsijoj negu Livonijoj ir Kurlandijoj. Po abiejų 
Ordinų susijungimo ginčai tarp Teutonų ir Rygos arkivyskupo iškilo 
kaip tik dėl žemių padalinimo. Ginčo šalių sprendimas priklausė nuo 
atsakymo kur randasi ginčijamos žemės. Ginčas buvo iškeltas prie 
popiežiaus, kuris pasiuntė į vietą Modeno vyskupą Guillaume, kurį mes 
jau pažįstame. Popiežiaus legatas suredagavo pranešimą, kur jis išvedė, 
kad kiekvienas žmogus, kuris pažįsta vietoves, pripažintų, jog „Kuršija 
ar Kurlandija randasi tarp Prūsijos žemių" (cum notum sit nobis et omni 
homini terrarum illarum notitiam habenti, guod Curonia seu Curlandia 
inter regiones Prussiae computetur). 

Ginčas buvo išspręstas draugiškai ir popiežiui nereikėjo nutarti ar 
Kurlandija buvo Prūsijoj. Bet jei jis būtų turėjęs spręsti tą klausimą, tai 
jo sprendimas būtų atatikęs jo legato išvadas. Prileidžiant, kad istorija 
patvirtintų popiežiaus sprendimą, Kurlandija būtų tapusi Prūsijos kraštu 
kitados apgyvendintu prousų! Plačių užmačių visai netrūko. Vienas 
dokumentas tuoj po Teutonų atvykimo prie Vyslos krantų, išskaičiuoja 
kraštus, kurie sudaro Prūsiją. Be prieškarinės Prūsijos sričių, ten 
randama ir Lietuva, Kurlandija ir Livonija (Terre Pruzie ... Litto- 
via... Curlandia, Semigallia). 

Tiesa, visiškos tapatybės pripažinimas tarp rytinės Prūsijos ir senųjų 
prousų gyvenvietės susidūrė su labai rimtu sunkumu, buvimu Mažosios 
Lietuvos, ar, kaip ją dažnai žymėdavo Prūsijos Lietuvos. Mintis aiškinti 
tą faktą nesenos datos lietuvių kolonizacija yra visiškai nauja ir neturi 
pagrindo būti rimtai priimama. Jau XIX š. pirmoje pusėje mokslininkai 
bandė nustatyti sienas tarp prousų ir lietuvių Rytų Prūsijoj. 


(Laisvoji Lietuva, 1968 m. balandžio 11 d., nr. 7 (1024)) 


Bendrai yra priimta nuomonė, kad Deimės upelis skyrė abi tautas, 
vadinasi, Wehlau-Labiau linija. Kalbininkai tą klausimą tyrinėję 

patvirtina istorikų nuomonę. Gerulis mano, kad Wehlau šneka randasi 
lietuvių ir prousų kalbų pasieniuose. Mes esame citavę Vendryes 
nuomonę apie sunkumą, negalimumą nustatyti sienos tarp tarmių. Mes 
visiškai sutinkame su šia pažiūra ir mes negalime priimti tokio griežto ir 
tokio nutolusio nuo gyvos realybės sienų nustatymo. 

Ką tik mūsų minėtas sienos nustatymas principiškai remiasi Liuterio 
katekizmo į prūsų kalbą vertėjo parodymu. Vokiškai parašytame įvade 
jis bando apibudinti įvairias prūsų tarmes. Pagal jį Prūsijos gyventojai 
Wehlau apylinkėse ištaria truputį kaip lietuviškai. Tai yra vienintelis 
priešpastatymas prūsų ir lietuvių kalbų, kaip skirtingų kalbų. Jis mums 
nieko tokio nesako. Tačiau parodymas yra įdomus kitu požiūriu. 

Jo vertimas išties padarytas prūsiškai, bet visi Prūsijos gyventojai, 
taip juo tikint, gali suprasti šią tarmę be sunkumo nors jų ištarimas 
galėjo įvairuoti. Net ir sudavai neturi jokio sunkumo suprasti šį prūsišką 
katekizmą, nors jų tarmė yra „truputį žemesnė". Nereikia bandyti 
suprasti tai ką šis skirtumas reiškia. Bet tai kas ištikrųjų yra svarbu, kad 
sudavų tarmė yra lietuvių literatūrinės kalbos pagrindu. Tokiu būdu 
skirtumas tarp prūsų ir lietuvių kalbos mūsų vertėjo akimis, susiveda į 
ištarimo būdą! Jam prūsų ir lietuvių terminai visų pirma yra politiniai 
pažymėjimai: Didžiosios Lietuvos kunigaikštijos gyventojai yra lietuviai, 
o Prūsijos gyventojai — prūsai. 

Tokiose sąlygose vertėjo pastabos yra be vertės prūsų genties 
teritorijos nustatymui. Kalbamas katekizmas iškelia visus tuos atskiru- 
mus kalbos vartotos Enchiridiono vertime, padarytame Abel Willio, 
klebono Pobetuno kaime, esančiame prie upelio keli kilometrai nuo 
Baltijos Samlandijoj. Mes jau esame priėmę giminingumą tarp 
Žemaitijos ir Samlandijos, eidami net ligi vardo tapatybės. Giminingu- 
mas su žemaičiais yra artimesnis negu su prūsais. 

Kraštas visuomet buvo žinomas Samijos vardu. Tai tiktai daug 
vėliau prasideda jo identifikacija su Prūsija. Mes kitoje vietoje esame 
patiekę Adomo Bremeniečio parodymą, kuris stato jungtuką tarp abiejų 
vardų. Bet ir kitos lietuvių gentys taip pat palaikė glaudžius santykius su 
Samlandija. To ryšio pėdsakų šen ir ten lieka ligi mūsų laikų. Du 
kraštutiniai punktai Samlandijos iš Baltijos pusės buvo užimti Kuršių. 
Dar ir šiandien ten randama vietovių turinčių jų vardą. Archeologiniai 
kasinėjimai, Viskiautenuose prie Cranz'o (Krantas lietuviškai), tarp 
Baltijos ir Kuršių įlankos, rado kapus vikingų, kurie. kaip bus matyti 
truputį vėliau, radosi prie prūsų Vitlandijoj. 

Jeigu mūsų vertėjai kalba apie prūsų kalbą, kuri išsilaikė nepaliesta 
Samlandijos šalyje, tai jie klysta, tai kas iš viso pilnai suprantama jų 
epochoje ir to laiko sąlygose. 

Sutraukdami visa ką mes esame nusakę apie prousų gentį, mes 
turime išvesti, kad ji užėmė teritorijas abiejuose Vyslos krantuose, tačiau 
jokiu jų buvimo laiku, negalėdama užvaldyti didžiojo tarptautinio kelio. 
Spaudžiami lenkų, jie pradeda evakuoti kairyjį Vyslos krantą ir trauktis 
į jos dešinę ranką Ilfingą. Ten atvykę jie paveržia iš Aisčių pirmavimą ir 
jų vietoje jie palaipsniui atsistoja. Teritorija, kuri vėliau turės jų vardą, 
neturi nieko bendra nei su jų gyvenviete, nei su jų galybės ribomis. 

Vėliau, kai lenkų stumimas bus pakeistas vokiečių spaudimo, prūsai, 
visoje istorijoj, trauksis išilgai Baltijos pakraščio ir vyks į Samogitia, kur 
jie sustiprins samių gentį. Šie judėjimai pirmyn į pietus ir atgal į šiaurę ir 
rytus vyksta nuolatiniame sąlytyje su kitomis lietuviškomis gentimis. Kai 
reikia nustatyti genties hegemonija, tada kova su ginklu rankose tarp 
genčių, bet kai slavų ar germanų kilmės gentys jas spaudžia, pasirodo 
tautinio kooperavimo metmenys. 

Suvokiama giminystė tarp atskirų genčių tos pačios kilmės. Jų 
bendruomenė išsireiškia kalba, kuri yra suskilusi į daugelį tarmių, tačiau 
jų skirtumai visai netrukdo tarpusavyje suprasti kiekvienam kalbant 
savo gimtąja tarme. 

Tyrs centrai ryškėja didžioje lietuviškų genčių šeimoje: Elbingas 
(Pruso ir vėliau Alvita), Karaliaučiaus (Kunigapilė) ir Gardinas (Garto, 
Gartens, Grodno). Pirmasis randasi Vyslos žemupyje ir sudaro prūsų 
centrą, antrasis prie Pregelio ir yra samių-samogitų centras ir trečias prie 
Nemuno yra rezervuotas lietuvių genčiai. 

Didžiosios šeimos viduje sutariama pripažinti lietuviams vyresnišku- 
mo teisė, bet nieko daugiau. Mūsų kalbamoje epochoje visai nematyti, 
kad kokia pirmenybė iš to susidarytų lietuviams. Tačiau ji yra labai 
reali. Ji bus aiškiai matoma Jietuvių pasaulio evoliucijoje vikingų 
epochoje. 

Šiaurės žmonės išjudino Baltijos gyventojus, kurie radosi tarp 
Vyslos, Dniepro ir Dauguvos. Po keleto šimtmečių gotų užkariavimais 
duotas impulsas sustojo Baltijos pakraščių šalyse. 

Naujas impulsas dar kartą atėjo iš šiaurės žmonių, kurie darė 
sprendžiamą įtaką rytų Europos likimui. Šis naujas judėjimas yra susijęs 
su vikingų vardu. Šį terminą mes pasilaikome, nors jis tiktai iš tolo 
išreiškia to judėjimo pagrindinį interesą. Paprastai jam skiriamas gana 
trumpas amžius: nuo Karolio Didžiojo mirties ligi XI š. galo. Judėjimas 

reiškiasi visoje Europoje ir net už Europos. Vienok jo svarba yra 
skirtinga rytų Europai ir vakarų Europai. Kai vakariuose jis reiškia 
terorą, plėšimą, žudynes, rytų Europoje jis neša suartėjimą su rytų 
pasauliu ir jungimąsi prie graikų bizantiškos ir lotyniškos civilizacijos. 

Vakaruose vikingų akcija yra sutraukta tamsiame paveiksle kurį 
Taine yra nupiešęs. Vikingai yra „pirmiausia, piratai: iš visų medžioklių, 
žmogaus medžioklė yra pelningiausia ir kilmingiausia; žemės ir gyvulių 
priežiūrą jie palieka moterims ir vergams; plaukioti laivais, kovoti ir 
plėšti — tai buvo jiems laisvo žmogaus darbas. Jie leisdavosi į jūrą su 
savo dviburiais laivais, netikėtai išsikeldavo, ir, nužudę savo dievų 
garbei dešimtadalį savo belaisvių, eidavo pradėti toliau, palikdami 
užpakalyje raudonas gaisro pašvaistes .. . Kai žudymas tapo užsiėmi- 
mu, jis tapo malonumu. Apie aštuntą šimtmetį galutinis irimas didelio 
romėnų lavono, kurį Karolis Didysis bandė atstatyti ir kuris sukrito 
savo supuvime, juos traukė kaip plėšriuosius paukščius prie grobio. Tie, 
kurie buvo pasilikę Danijoje, su savo broliais iš Norvegijos, fanatiški ir 
nuožmūs prieš krikščionis, pagonys puolė į visas pakrantes. Jų jūros 
karaliai, kurie niekuomet nėra miegoję po aprūkusiomis stogo balkėmis, 
kurie niekuomet nėra ištuštinę alaus rago prie gyvenamo židinio, juokėsi 
iš vėjų ir audrų". 


(Laisvoji Lietuva, 1968 m. gegužės 23 d., nr. 10 (1027)) 


Vaizdas yra labai niūrus, bet jis toli gražu nėra tikras. Tiesa, vikingai 
buvo piratai, bet kas jais nebuvo anais laikais? Jie tuo pačiu laiku buvo 
ir pirkliai. Juos skatino avantiūrų dvasia, brangus dalykas žmonijos 
istorijoje. Tai šita dvasia, kuri kaip tik vikingus stūmė eiti į Irlandiją, į 
Angliją, į Ispaniją, į Afriką, prie Kaspijos jūros ir prie Uralo. 
Nordenstreng savo veikale apie vikingų keliones cituoja vieną senoviš- 
kais ženklais įrašą, kuris atspindi vienos vikingų šeimos gyvenimą. 
Paminklinis akmuo yra pastatytas Gulle šeimos tėvo savo penkiems 
sūnums, kurių vyriausias Asmundas krito mūšio lauke gindamas savo 
kraštą; antrasis buvo nužudytas Graikijoje; trečiasis, Halfdanas krito 
mūšyje su danais Bornholmo saloje; ketvirtasis, Kare rado mirtį 
Škotijoje; tai tiktai penktasis, Bue, mirė savo tėvų namuose (cit. 
veikalas, p. 17). 

Tas įrašas yra žiaurus savo paprastume. Jis rodo vikingų karjerą, 
kuri jau buvo susiformavusi. Jei įrašas nurodo šios profesijos sąvoką, tai 

jos vykdymas turi kitą pavadinimą: — kelias. Vikingai tai yra pranokėjai 
mūsų taikiųjų prekybos komisionierių! Tai buvo du keliai, vienas vakarų, 
kitas rytų (vastervag, ostervag). Vysktama į Islandiją ar Siciliją? Tai 
buvo visuomet vakarų kelias. Norima vykti prie Uralo ar į Konstantino- 
pojį? Tai jau radosi rytų kelyje. Bet dažnai buvo vykstama abiem keliais, 
aplink pasaulį, šiandien būtų sakoma kaip pavyzdį mes galime priminti 
Danijos karaliaus Haraldo žygdarbius. Šis karalius kariavo pirmiausia 
Graikijoje ir Skitijoje, t.y. Rusijoje. Grįždamas į Daniją jis nusiaubė 
slavų apgyvendintus pajūrio kraštus. Nepasitenkinęs savo žygdarbiais, 
jis užima Orkadų salas ir išplečia savo valdžią iki Islandijos! (Adam 
Bremensis, Gesta, 11, c. XVII, p. 159). 

Šio karaliaus-vikingo pavyzdys leidžia numanyti kokios politinės 
pasekmės galėjo kilti iš vikingų veiklos. Jų veikla vakaruose, kur jie 
žinomi daugiau normanų (normandų) vardu, mus visai nedomina. 
Lietuva patyrė jų sukrėtimus iš jų veiklos rytų Europoje, kur jie yra 
žinomi variagų vardu. 

Dažnai yra klausima, ką gi iš tikrųjų reiškia tas vikingo vardas? 
Moderninė nuomonė jame mato jūros karalius, išvesdama iš „vik“ (jūra) 
+ king (karalius). Prie šios etimologijos duoda užuominą ir Taine vienoje 
vietoje, kurią mes esame perspausdinę. Tačiau ši etimologija negali 
išsilaikyti vien dėl to, kad iš dviejų žodžių, kurie sudarytų vikingo vardą, 
vienas yra skandinaviškas, o kitas angliškas. Nordenstreng, kuris yra 
išėjęs mokyklą tokio gilaus mokslininko, kaip Norren, negalėjo kartoti 
šios populiarios etimologijos. Bet jis tam nerado geresnio išaiškinimo. 
„Mes nežinome, — sako jis, — ką kilmiškai reiškia žodis vikingas. Netgi 
nėra tikra, kad jis būtų nordiškas“ (cit. veikalas, p. 15). 

Nordenstreng teisingai matė: tas žodis nėra skandinaviškos kilmės. 
Mįslės žodis manykime randasi pas Adomą Bremenietį. Kalbėdamas 
apie Lundo miestą, Hamburgo kanauninkas sako: „Tenai yra daug 
aukso, surinkto piratų plėšimais, patys piratai, kuriuos jie vadina 
vitingais ir mūsiškiai askomanais, moka Danijos karaliui duoklę, kad 
gautų leidimą vykdyti pirato amatą tarp barbarų tautų, kurių yra gausiai 
apie šią jūrą (aurum ibi plurimum guod raptu congeritur piratico. Ipsi 
vero piratae guos illi Withingos appellant, nostri Ascomannos, regi 
danico tributum solvunt, ut liceat eis praedam exercere a barbaris ąui 
circa hoc mare plurimi abundant, Descripto, VI). 

Palikime nuošaliai klausimą ar piratija tikrenybėje sudarė valstybės 
monopolį suteiktą vitingams ir laikykimės prie jų vardo. Pirmiausia 
reikia pažymėti, kad geriausi rankraščiai paduoda formą vitingas, bet 


215 


kiti vikingas. Dėl dalyko tapatybės nėra abejonės. Taigi priimkime 
ortografiją, kuri randasi geriausiuose rankraščiuose. Kaip iš cituotos 
vietos išeina, piratai turi du pavadinimus: skanai, tai yra pietų švedų 
provincijos gyventojai ir danai juos vadina vitingar (daugiskaitoj), o 
kontinentalai askomanais. Yra sunku pasisakyti dėl šio pastarojo 
pavadinimo, kuris sutinkamas tiktai vieną kartą. Bet vitingo ar vikingo 
vardas yra gana aiškus, kadangi lietuvių praeitis išlaikė ne tiktai tą 
vardą, bet taip pat ir vitingo instituciją. 

Kai teutonai vykdė Prūsijos užkariavimą, tuo laiku ten radosi viena 
socialinė klasė, kuri turi „Withingi" vardą lotyniškuose Ordino 
dokumentuose. Savo monumentalioje Prūsijos istorijoje Voigt cituoja 
daugį ištraukų iš dokumentų, kurie siejasi si vitingais ir charakterizuoja 
šią politinę ir socialinę instituciją (t. III, p. 420 ir kt.). Gi iš daugelio 
pusių vitingai primena primityvaus klano organizaciją. Kai pas Voigt 
skaitoma ištrauka apie Wergeld, nenoromis prisimena atatinkamas 
skyrius gražioje Vinogradoff knygoje, kurią turėjome progos paminėti 
(Tribal Law). Wergeld yra reikalaujamas „secundum jus antiguorum 
Wittingorum", vadinas, pagal senovės vitingų teisę! 

Šių duomenų šviesoje mes galime įžiūrėti vitingų klano istoriją, kai 
jie sudarė aukštesnę klasę gražiais tautinės nepriklausomybės laikais ir 
tapo tarnais pas užkariautojus teutonus. XIII š. jie gauna plačias valdas 
Prūsijoje kaip atlyginimą už padarytus įsiborvėliams patarnavimus. 
Vėliau jie naudojami žemesnėse tarnybose. Taigi daugelis vitingų šeimų 
buvo įkurdintos prie Klaipėdos, apylinkėje, kuri vadinasi Vitte, tai dar 
kita vitingų forma (Sembricki, Histoire de la ville de Memel, p. 38-9). 

Beje Wulfstanas savo aprašyme pažymėjo, kad prie Frisch-Haff 
radosi Vitlande. Iki mūsų dienų bandyta aiškinti šį vardą kaip reiškiantį 
Baltą kraštą, jungiant jį su skandinavišku „vit“ ir anglišku „white“. 
Bereikalo vargas, nes Voigt jam davė tikrą išaiškinimą: Vitlande yra ne 
kas kita kaip vitingų kraštas ar Vitte. Bet Voigt klydo ten matydamas 
gotus. Tikrenybėje tai yra grynai lietuviškas vardas, išeinąs iš žodžio 
„vytinė“, primityvus mažas laivas, valtis. Šio laivo savininkas turės 
vardą „„vyti(in)kas" ar „vytinks“. Šiandien „vytinė“ yra tiktai žvejybos 
laivas. 

Laivo vardas turi nuvesti į giliausią senovę. Iš tikrųjų, kas gi tai yra 
„vytinė“?? Tai yra iš karklų nupintas laivas, nes vytis reiškia karklę ir 
pagaliau kiekvieną lankstomą šaką. Lietuviškas „vytis“ randa savo 
atatikmenį lotyniškame žodyje „vitis" su truputį platesne reikšme. Bet 
kas yra svarbiausia, tai kad tokie laivai buvo naudojami ne tiktai pas 

lietuvius, bet prieš tai pas keltus. Štai ką apie tai moka pasakoti Plinius 
Natūralistas pagal graiką istoriką Timee. Britanijos salos gyventojai 
vykdavo į Itiono salą, penkių kelionės dienų atstume, kad ten gautų 
cinko. Jie ten vykdavo karklais išpintais laivais ir variu apdengtais 
(vitilibus navigiis corio circumsutis, Naturalis Historia, IV, 104). 


(Laisvoji Lietuva, 1968 m. birželio 6 d., nr. 11 (1028)) 


Štai kokiais laivais keltai leidosi užkariauti Armoriką ir Didžiąją 
Britaniją! Dėl to jų drąsa yra dar labiau pažymėtina. Reikėjo tad turėti 
nepaprastą drąsą, kad leistųs į jūrą pailgos formos krepšyje. Reikėjo, 
kitais žodžiais, būti vitingu ar vitiu, vartojant kitą lietuvišką formą. 
Žodis „„vitis" reiškia herojus. Jis yra išsilaikęs toj pačioj prasmėj taip pat 
pas slavus. Rusai sako „„vitiaz“ (iš vitens) ir lenkai „vitez“. Gal būt dėl to 
pagrindo Raitelis randasi lietuvių valstybės herbe. Jis vadinamas Vytis; 
Jis gana ryškiu būdu primena raitelius rusiškuose antkapių įrašuose. 

Vienas priekaištas galėtų kilti prieš mūsų matymo būdą. Adomas 
Bremenietis laiko, kad Vitingo vardas yra skandinaviškas ir jį stato prieš 
kontinentišką vardą. Neaiškumas yra daugiau tariamas negu tikras. 
Vienoje šio autoriaus vietoje mes randame pastabą, kitur pacituotą, kad 
jūros pakraštys tarp Vyslos ir Dauguvos buvo Danijos karaliaus 
valdyme. Vėlesniuose dokumentuose randama tvirtinimas, kad visa 
dabartinė Prūsija, visa Lietuva ir visa Latvija priklausė Danijos 
karaliams. 

Tiesa, negalima galvoti apie tikrą valdymą, bet nėra abejonės, kad 
kai kurios lietuvių gentys buvo priskirtos prie Danijos, kas išvadoja 
suponuoja gana pastovius santykius. Faktas yra patvirtinamas legendos 
apie lietuviškų sabinų pagrobimą. Saksonas Gramatikas pasakoja, kad 
karaliaus Haraldo sūnus vykdė vieną ekspediciją į Samių kraštą. Po 
mūšio nugalėtojai danai nužudė samių vyrus ir pasigorbė jų moteris. Iš 
meilės joms danai pasiliko nuolatos gyventi Samijoj. „Tai su pagrindu, 
— išveda Saksonas, — Samiai giriasi kraujo giminyste su danais“ 
(Gesta, I. X, p. 328). 

Nereikalinga, kad legenda būtų tikra savo vertei išlaikyti. Yra labai 
galima, kad kokia danų kolonija buvo įsikūrusi Samių krašte. Mes 
anksčiau minėjome karaliaus Haraldo užkariavimus. Jo sūnaus vienos 
kolonijos įkūrimas Karaliaučiaus kaimynystėje greičiau būtų liesokas 
žygdarbis. Bet jei samiai gyrėsi giminyste su danais, realia ar 

įsivaizduota, tai reikėjo, kad jie būtų dažnai santykiavę su jais. Gi 
Vitlandija ar Vitingų kraštas yra beveik prieš pat Karaliaučių. Piratams 
ji yra puikiausia vieta. Iš Vitlandijos galima lengvai kontroliuoti 
judėjimą į Vislą ir jos šakas (Dancigas, Elbingas) ir į Pregelį 
(Karaliaučius). Kita vertus, ten galima saugoti trafikas Baltijoj ar 
Baltijos krytpimi. 

Savaime išeina, kad panašūs vitingų lizdai turėjo rastis daugelyje 
vietų. Tuo laiku, kai vitingai rekrutavosi tarp skandinavų, tai jų 
vyriausioji būstinė turėjo būti taip pat Skandinavijoj. „Rytinis kelias" 
pagrindinai buvo rezervuotas švedams, taigi yra visai naturalu, kad 
Lundo miestas pietinėje Švedijoj tampa jų vyriausiąja būstinę. Bet jei 
mūsų kalbamoje epochoje piratija principiškai buvo vykdoma skandina- 
vų, tai ji nėra jų išradimas. Ji yra sena kaip ir navigacija. Iš Pliniaus 
kalbų išeina, kad dar prieš mūsų erą buvo vitingų. Jų vardas yra 
išsilaikęs tiktai lietuvių kalboje ir iš dalies slavų. 

Kita vertus, vitingo vardas nėra dominuojantis rytiniame kelyje. Tai 
daugiau yra variagai, kurie yra atlikę atmintinus dalykus savo kelionėse 
į rytų Europą. Tų sričių gyventojų sąmonėje Baltija buvo variagų jūra, ir 
jūros, supą vakarinę ir petinę Europą sudaro tą pačią variagų jūrą, ligi 
Konstantinopolio. Klaida nėra taip didelė, jei laikoma jūra vitingų 
„Vakarinis kelias“. 

„Tenai yra daug aukso", — pažymėjo Adomas Bremenietis, 
kalbėdamas apie Lundą. Jis visai neperdėjo. Tikras kufikų monetų 
srautas (Kufa buvo pirmoji abasidų sostinė ir radosi Eufrato slėnyje) 
plūsta į Skandinaviją. Taip Švedijoje buvo rasta 24.000 pilnų kufikų 
monetų ir 14.000 fragmentų, kaip žemesnės vertės monetų. Visos tos 
monetos priklauso epochai nuo 698 iki 1010, kuri sutampa su vitingų 
periodu. Senesnės monetos yra labai sudėvėtos, tai įrodymas, kad jos 
buvo labai ilgai apyvartoje prieš jų užkasimą (Schūck, Histoire, II, p. 
247). Papildant vaizdą, reikia pridurti, kad daugiausia tos monetos buvo 
rastos Gotlandijoj, buvusioje Gotų tėvynėje. Lengvai suprantama 
prekybos svarba su rytais, jei ji palyginama su prekyba su vakarais. 
Buvo rasta 6.000 romėnų monetų, iš kurių 4.000 Gotlando saloje 
(Montelius, I, p. 139). Tiesa, palyginimas tarp dviejų epochų, kurios yra 
atskirtos viena nuo kitos keletos amžių tarpo, neleidžia daryti išvadų 
apie šio naujo reiškinio svarbą, bet prekybinės orientacijos pakitimas 
visai nėra abejotinas. 

Mes pažymėjome prekybinių santykių dvi tolimas ribas: Eufrato 
slėnis, pietinė Švedija, arba Kufa, Visby. Jei turtų srautas iš Eufrato 

slėnio kilo link tolimos Baltijos salos, tai jis turėjo palikti jaučiamas 
žymes, perėjimo kelyje. Ir, iš tikro, Rusijoj pirmoje XIX š. pusėje buvo 
rasta kufikų monetų lobio. Lietuva, ji taip pat, buvo įtraukta šio 
didžiulio prekybinio judėjimo, nes jos žemėje rasta ne tiktai romėniškų 
monetų, bet dargi daugiau monetų iš Sasanidų ir Abasidų laikų. 

Kokiais keliais vyko tie turtų pasikeitimai, kurių apimtis tai epochai 
yra milžiniška? Buvęs Vyslos kelias nebejeina į tą skaičių. Tai Dniepro 
kelias, kuris įgyja sprendžiamą reikšmę. Jo perėjimas dabar yra tikrai 
žinomas. Jis yra aprašytas pirmoje rusų kronikoje, vadinamoj Nestoro. 
Kelias turi pavadinimą „variagų kelias pas Graikus" ir jis apibrėžiamas 
sekančiai: keliantis Dniepru atvykstama prie Lovato upelio, iš ten į 
Ilmenio ežerą, iš Ilmenio Volkovo upe atvykstama iki Nevos, kuri įteka į 
variagų jūrą. Galima tęsti kelią ta pačia jūra ligi Romos ir iš ten, taip pat 
ta pačia jūra, ligi Konstantinopolio ir, vėliau Pontu iki Dniepro upės 
(Kronika, Šachmatovo išleista, p. 6). 

Jeigu gerojo vienuolio Nestoro akimis, kuris taip puikiai žinojo upių 
kelią, Variagų jūra turi tokias perdėtas proporcijas, tai Hamburgo 
kanauninkas, jo bendralaikis, padaro priešingą klaidą: jam Baltija siekia 
Konstantinopolį (Descriptio, X, p. 238). Jis, mat, geriau žinojo vakarų 
geografiją. 

Atsižvelgiant į prekybos intensyvumą ir jos išplėtimą, reikia prieiti 
prie išvados, kad tiktai vienas kelias negalėjo palaikyti žą milžinišką 
judėjimą, kuris apėmė visą rytų Eurpoą. Štai kodėl dar Montelius 
padarė prielaidą, kad vitingai, atvykę į Juodąją jūrą, buvo apsukę 
Krymą ir Azovo jūrą, pasiekę Doną iki tos vietos, kur jis yra arčiau 
Volgos, kad žeme pasiektų tą milžinišką upę (Histoire, p. 248). 

Monteliaus prielaida negalėjo rasti pritarimo tarp mokslininkų. Šioje 
epochoje Naugardas buvo pasidaręs didžiuliu sandėliu tranzito prekybai. 


(Laisvoji Lietuva, 1968 m. rugsėjo 12 d., nr. 18 (1035)) 


Kadangi vitingai gerai žinojo Uralą (Biarmiją, dabartinę Permą), yra 
visai neprileistina, kad jie ten vyktų iš Suomių įlankos Juodąja jūra. 
Negali būti ten mažiausio abejojimo, kad jie žinojo upinius kelius, kurie 
šiandien jungia Nevą su Volgos sistema. Didelio rusų mokslininko po 
mirties išleistame veikale yra prielaida, kad vitingai buvo radę Volgos 
kelią dar prieš Dniepro kelią. Aš žinau tą studiją tik iš antrųjų rankų, 
todėl aš nežinau nei tikros Šachmatovo tezės, nei jo duodamų 

argumentų jai paremti. Mano nuomone, prielaida nusideda ne savo 
drąsumu, bet savo baime. Volgos kelias turėjo būti gerai žinomas dar 
prieš variagus. Aš manau galįs tvirtinti, kad Volgos vardas yra minimas 
Herodoto istorijose. Šia upe rytai susitikdavo senovėje su vakarais. 
Įrodymas yra tas, kad rusų matai ir saikai yra paskolinti iš arabų 
(Kulischer, Histoire de VEconomie russe, |, p. 26). Gi arabai nėra jų 
išradėjai; jie juos yra paveldėję iš senovės rytų. 

Kokia buvo tikra lietuvių padėtis ryšium su tais susisiekimo keliais? 
Mes jau esame daugeliu atvejų pabrėžę Gardino svarbą ir kitų pietinių 
punktų; nėra reikalo prie jų grįžti. Bet iki šiol mes nesame minėję 
buvimą kito kelio, tiesa, pagelbinio, kuris lietuvius jungė su didžiuoju 
Dniepro keliu. Tai Dauguvos kelias. Jis buvo rastas gotų, jei ne 
anksčiau. Šio kelio istorija yra minima labai senoje legendoje, nors raštu 
nužymėta XIII š. Ji mus veda į prosenelių lizdą, gotų. Įsikurdami 
Gotlando saloje, gotai jai davė savo vardą. Jie ten organizavo savo 
tautinį gyvenimą. Salos viduryje radosi „„Roma“, viešo susirinkimo 
vieta. Vardas ypač primena lietuvišką Ramovę, sakykime prabėgomis. 
Po kurio laiko gyventojų padaugėjo tiek, kad sala nebegalėjo jų 
išmaitinti. Tada trečdalis gyventojų, burtą ištraukus, turėjo emigruoti. 
Tie emigrantai pirmiausia įsikūrė Dago (Dagaithi) saloje, bet negalėdami 
tenai pasilikti, jie leidosi į kelionę Dauguva (Dyna, Duna) aukštyn ir, 
pereidami rusų kraštą (Ryza land), atvyko į Graikiją (gricland), kur 
gudrybėmis jie gavo leidimą įsikurti visam laikui (Tiander, cit. veikalas, 
p. 107-8). 

Vykstant šiuo keliu pasiekiama Polockas, iš kur lengvai galėjo 
pasiekti Dnieprą. Prisiminkime, kad pagal Sobolevskio teoriją šis 
miestas turėjo rastis lietuvių teritorijoj. Tas kelias yra žinomas taip pat 
kituose šaltiniuose. Apie tai kalba taip pat Saksas Gramatikas. 
Pradžioje savo istorijos jis kalba apie Kurėtų (Couretes) tautą. Šiuo 
homerišku vardu slypi mūsų kuršiai, tuo tarpu kai Rygos įlanka tampa 
Helespontu. Mitiškas danų karalius Lokras veda karą prieš nemažiau 
mitišką Helesponto karalių Handvaną ir apsupa jį jo mieste Dunaburge, 
kuris iš viso neatrodo bus mitiškas. Galima tiktai klausti, ar tas senovės 
miestas radosi prie dabartinės Rygos ar Dauguvos aukštupy, 

Šalia Kuršių, pagal senus pasakojimus, surinktus Sakso Gramatiko. 
radosi lietuvių gentis semigalai, minimi taip pat Nestoro kronikoje. 
Išverstas pažodžiui, tas vardas reiškia „Šiaurės Pakopa“. Vardas 
dvigubai teisingas, nes šiaurinę šios genties sieną sudaro Rygos įlanka ir, 
kita vertus, kraštas yra daugiau išstatytas šiaurės vėjui, kuris taip pat 

vadinosi „„ziemis", vadinasi, žiemos ar šiaurės vėjas. Ši gentis Sakso 
pasakojimuose pasirodo kaip jūrų galybė. 

Judėjimas šiuo keliu, pradžioje silpnas, išsiplečia vikingų epochoje. 
Atrodo, kad Lietuvoje jie buvo žinomi greičiau variagų vardu. Slavų ir 
graikų rašymai sutinka su lietuviška forma „varingas" (pilna vario). Jei 
ši etimologija būtų priimta, tai turėtume iš to išvesti, kad variagai 
reprezentavo tą kraštą, kur bronza ne tiktai pasirodė, bet taip pat davė 
technišką naudą, kuri padėjo jiems užvaldyti kaimynus. 

Viename XIV š. sienų nustatymo akte viena vietovė prie Dauguvos 
turi „„Waresen Tracken“ vardą. Pavadinimas yra sudėtinis. Vietovė 
pirmoje vietoje vadinasi Tracken arba lietuviškai Trakai. Pastarasis 
vardas žymi tokią vietovę, tinkamą kultūrai miškų deginimu. Lietuvoje 
randama daug vietovių šiuo vardu, kuris kita vertus, yra giminingas su 
graikų „anthrax"“ (anglis) ir gal būt su Thrace. Taigi dėl to vardo 
lietuviško charakterio negali būti keliama abejonės. Bet ką reiškia 
„Waresen“? Kadangi Lietuvoje yra daug Trakų, Trakelių, Trakėnų, 
skiriama vietovė Tracken (vokiška rašyba) nuo kitų vietovių šiuo vardu. 
Taigi Waresen Tracken gali reikšti tiktai Variagų Trakus, kurie rusiškai 
toje epochoje turėjo būti ištariami ir rašomi „Variasi ar Varesi“ 
(daugiskaitoj). Nieko nebus stebėtino dėl to, jei variagai įsikūrė vieną 
dirbtuvę kelyje iš Rygos į Polocką, degindami mišką vienoje vietovėje 
prie Dauguvos. Slaviška Varesi forma neturi mus gąsdinti, nes tai buvo 
rytinės Europos tarptautinė kalba toje epochoje. 

Kiek tai liečia kitus nordiškus vardus, mes galėtume nurodyti tiktai 
bespalvę Livonijos ir Kurlandijos Aa. Šie dviejų upių vardai išeina iš 
švedų kalboje a (aa) „upė“. Įdomu pažymėti, kad Kurlandijos Aa, kol ji 
randasi Lietuvoje, vadinasi „Šventoji“, šventa upė. Taigi, ta pati upė 
mūsų žemėlapiuose figūruoja dviem skirtingais vardais dviejose savo 
tekmės dalyse! Jos žemutinė dalis, kuri turi nordišką vardą, rodo 
variagų įtakos ribą. 

Dar vienas prisimintinas bruožas: kai gotų veikla vystėsi ypač 
vakarinėje Lietuvoje, prie Vyslos, tai variagai savo veiklos žymių palieka 
prie Dauguvos ir Kurlandijoje. 

Mūsų dokumentai, nušviečią lietuvių santykius su tais nordikais, yra 
liesi, bet jie duoda šiek tiek šviesos šioje laikų tamsumoje. Štai vienas 
Švedijoje antkapinis akmuo, kurį viena nepaguodžiama našlė pastato 
savo vyro atminimui. Runiškas įrašas išskaičiuoja mirusio karjerą šiais 
žodžiais: „Jis dažnai plaukiojo į Seimgala kraštą su savo brangiu laivu 
aplenkdamas Domis iškyšulį" (han oft siglt til Seimgala dyrum knarri 

um Domisnaes). Tai tikriausia buvo vitingas. Jis darydavo dažnas 
keliones iš Švedijos į Kurlandiją ten pasipelnyti. 

Šios prekybos prigimtį gerai nušviečia Skallagrimsson'o veiklumas. 
Šis garsus islandietis leidosi su savo broliu į Baltiją 925 m. pasiplėšikau- 
ti. Ten jie surinko daug turtų ir turėjo daug mūšių. Jie atplaukė į 
Kurlandiją ir sudarė su gyventojais dviejų savaičių taiką, po to jie 
padarė turgų, bet kai jį užbaigė, tai vėl pradėjo plėšikauti. 

Viena liaudies daina, — iš tų, kurios kėlė Goethes pasitenkiniimą ir 
sužadino Lessingo ir Herderio susižavėjimą, — užrašyta Rėzos pas 
Prūsijos lietuvius, išlaiko melancholišką atsiminimą vitingų veiklos, 
panašios į Skallagrimsson'o. Dainos siužetas yra mergaitės liūdėsys. Jis 
klausiama, kodėl nebedainuoja ir giliai nusiminusi. Mergaitė atsako, kad 
ji yra liūdna, nes didelė žala buvo padaryta jos darželyje: visos jos gėlės 
ten buvo išlaužytos. Vėl ji klausiama, kas padarė žalą, šiaurės vėjas, upės 
potvynis, perkūnas iš dangaus? Ne, atsako mergaitė, tai barzdoti vyrai, 
iš anapus jūros išsikėlę į žemę sunaikino jos gėlių darželį. 


(Laisvoji Lietuva, 1968 m. rugsėjo 25 d., nr. 19 (1036)) 


Lietuviai negalėjo nesidomėti ta prekyba, kuri vyko didžiajame 
Dniepro kelyje; mes turime labai paveikslinį ir labai instruktyvinį 
vaizdą, kur mes matome tautas vaikščiojant išilgai didelę įstaigą, kuri 
domina visą rytų Europą. Nestoro Kronikoje yra du sąrašai atstovų, 
kurie vyko 911 ir 945 į Konstantinopolį sudaryti taikos ir prekybos 
sutarties. Atstovai sąrašuose nurodyti jų tikriniais vardais ir vardais 
kunigaikščių ar tautų, kurios juos siunčia. Tikriniai vardai, su beveik 
maža išimtimi, yra nordiški. Tarp tautų vardų yra du vardai, kurie turi 
atkreipti dėmesį. Gotai, Gudy reprezentuojami delegato be vardo 
pirmoje pasiuntinybėje ir antroje tūlo Allvald'o. Kur buvo gotų 
kunigaikštystė, mes nieko nežinome. 

Lietuviai ten atstovaujami jų pietinės Jotvingių genties pasiuntinio. 
Delegato vardas visai nefigūruoja sąraše, priešingai, ten yra jo valdytojo 
vardas. Ir štai, lietuvių kunigaikštis vadinasi Gunnar! Tai gryno kraujo 
nordiškas vardas. Mes negalime pasakyti ar tai yra variagas, ar gotas, 
bet to kunigaikščio atsiradimas visai nėra abejotinas; jis valdo vieną 
lietuvių gentį pagal užkariavimo teisę. 

Dar kas krenta mums į akis, tai kad šalia kunigaikščių ir tautų 
pasiuntinių randasi ir pirklių delegatai! Tarp jų taip pat dominuoja 
skandinaviški vardai, Tautiniu požiūriu delegacijos sudėtis yra labai 

marga: ten yra germanų, slavų, lietuvių, semitų, finų-ugrų. Negalima 
pasakyti kokia yra apimtis teritorijų, kurios atsiuntė savo delegatus į 
Konstantinopolį, bet neginčijamai būtų galima duoti tai plačiai tautų 
federacijai Imperijos vardą, nes ištikro tai yra federacija. Be federacinių 
ryšių nebūtų galima išaiškinti tokios plačios apimties veikimas, kaip 
sudarymas taikos ir prekybos sutarties. Be to, pati delegacija rodo 
federacinių ryšių buvimą, kai tik ji kalba Roussų vardu (Kronika, p. 33, 
52). Roussų padėtis konfederacijoje turi būti maždaug tolygi Baltų 
padėčiai tarp visigotų. 

Reikšmė trafiko, kuris vyksta didžiąja dnieprine arterija, yra iškelta į 
šviesą didžio rusų istoriko Klučevskio šiais žodžiais: ,„Ryšium su slavų 
prekybos su rytais klestėjimu, pradedant aštuntu šimtmečiu, buvo įkurti 
seniausi rusų prekybiniai miestai. Rusų žemės kilmės kronika visai 
neturi atsiminimo apie įkūrimą tokių miestų kaip Kievas, Perejaslavas, 
Černigovas, Smolenskas, Lubečas, Nogorodas, Rostovas, Polockas. Tuo 
metu, kai ji pradeda savo aprašymą apie Roussus, daugumas tų miestų, 
jei ne visi, jau atrodė buvo miestiški junginiai. Užtenka tik mesti greitą 
žvilgsnį į tų miestų geografinę padėtį, kad suprastume, jog jų atsiradimas 
priklausė nuo išorinės Roussų prekybos klestėjimo. Daugumas iš jų yra 
išsidėstę ilgoje eilėje pagrindiniame upių kelyje, vedančiame variagus pas 
graikus, linija Dniepras — Volchovas" (Rusų istorijos kursas |, p. 149). 

Konfederacijos, kuri apie nuo Suomijos ligi Juodųjų jūrų, nuo 
Vyslos ligi Volgos, sostinė buvo Kieve. Žinoma puiki šio miesto 
pažanga. Adomas Bremenietis tarp kitko pažymi, kad Kievas yra 
bizantinės imperijos konkurentas (Chive aemula sceptri Constantinopo- 
litani). Šiaurės Vokietjoje buvo tikima, kad atsirandama lyg Graikijoj, ir 
jis laikytinas Imperijos papuošimu, decus Greciae! Tuo laiku negalima 
suteikti jam didesnio pagyrimo. 

Čia mums reikės kiek paliesti vieną klausimą, kuris turės didelę 
svarbą Lietuvos valstybės ateičiai. Roussų imperijos buvimas suponuoja 
buvimą ir administracinių įstaigų, kurios negali apsieiti be kanceliarijų. 
Kokia gi kalba buvo vartojama kanceliarijose ir Kievo rūmuose? Vienas 
lenkas mokslininkas, bet rašąs daniškai, Roznecki stengėsi įrodyti, kad 
Kievo kunigaikščių rūmai buvo visiškai nordiški. Garsiosios rusų 
„bylinny“ pirmiausia buvo sukurtos nordiškai ir tik vėliau išverstos į 
rusų kalbą. 

Aš neturėjau progos išstudijuoti Rozneckio knygos. Taigi man yra 
sunku įvertinti visus argumentus, kuriuos jis naudoja savo tezei paremti. 
Pilnai pripažindamas nordišką įnašą į rytų Europos didžiosios lygumos 

istoriją, aš turiu kategoriškai atmesti nordišką kalbą, kaip valdančios 
klasės vartotą kalbą. Nėra abejonės, kad nordiški kunigaikščiai, 
išsibarstę su savo kariais didžiulėje lygumoje, nekalbėjo daugeliu kalbų. 
Bet pačių aplinkybių verčiamas, gerasis Gunnar, jotvingių kunigaikštis 
turėjo kalbėti lietuviškai, nordiškai ir slaviškai. 

Bet kanceliarijos kalba buvo slaviška. Ji buvo susiformavusi kaip 
literatūrinė kalba dar prieš Roussų imperijos susidarymą. Anksti 
pasidariusi ortodoksų bažnyčios ir kunigaikščių kanceliarijos kalba, 
slavų kalba įgijo nepaprastą pasisekimą. Ji buvo vartojama ne tiktai 
rusų gyventojų, bet net jų kaimynų. Rumunai ją išlaikė oficialia kalba 
ligi XVIII š. Tarp šaltinių, kuriais naudojosi vyskupas Kristijonas, 
sudarydamas savo Prūsijos Kroniką, yra minima viena rusų kronika. 
Vienas Plocko prie Vyslos vienuolis, vadinamas Jaroslavu, ją bus 
paskolinęs Kristijonui. Mūsų šaltinis pabrėžia, kad ta kronika rašyta 
rusiškai su slaviškais rašmeninis. Rusų kalba gi buvo vartojama Vyslos 
pakraščiuose, netoli dabartinės Varšuvos, viename katalikiškame ir 
lenkiškame vienuolyne! 

Tas faktas, kad rusų kalba buvo visur rytų Europoje vartojama, 
negali sukelti abejojimo. Karaliaučiuje dar XIV ir XV š. buvo reikalingi 
vieši notarai, kurie žinotų rusų kalbą, nes jiems buvo pristatomi šia 
kalba rašyti dokumentai. Niekas geriau negali paliudyti rusų kalbos 
vartojimo už krašto ribų, kaip kasdieninio gyvenimo faktai, tokios rūšies 
kaip mūsų ką tik paminėti. 

Roussų imperijos sudarymas ir eiga darė lemiamą įtaką lietuvių 
likimui. Visų pirma, ryškėjo rusų užvaldymo pavojus. Didieji Kievo 
kunigaikščiai ir gausių kunigaikštijų valdovai turėjo sunkią pareigą 
užtikrinti policiją išilgai visą kelią. Jie turėjo atremti kaimynines gentis, 
kurios ten ėjo tikslu apiplėšti pirklius keliuose ir turtingesnius miestus. 
Geriausia priemonė užtikrinti kelių policiją, tai išplėsti imperijos sienas, 
pajungiant į savo valdžią kaimynines tautas. 

Kita vertus, visi kunigaikščiai tiesioginiai dalyvavo prekyboje, kuriai 
apsaugoti jie buvo paskirti. Jie galėjo į taprtautines rinkas eksportuoti 
tiktai žalias medžiagas arba vergus. Tuo apsirūpinti reikėjo vesti 
nuolatinius karus prieš kaimynines tautas. 

Priešingai, tautos nuošaly nuo didžiojo kelio dėjo pastangas prie jo 
priartėti, kad galėtų dalyvauti tarptautinės prekybos pelne ir praturtėti 
plėšimais. 


(Laisvoji Lietuva, 1968 m. spalio 10 d., nr. 20 (10379) 

Jei prie to pridurti, kad tarp tolimiausių nuo prekybinio kelio 
kaimynų buvo konkurencija, kiekvienam norint jį užimti savo pačio 
sąskaiton, tai turėsime išaiškinimą begalinių karų, kurie pripildo to laiko 
kronikas, ir tų karų vienodumas daro tų kronikų skaitymą taip 
nuobodų. Tos kovos užpildys lygumos tautų istoriją amžių eigoje. 

Nuo judėjimo kelio tarp Naugardo ir Kievo lietuvių siena yra gana 
arti. Savaime suprantama, kad didieji prekybinai centrai sudaro nuolat 
lietuvių viliones. Štai kodėl mes skaitome apie tiek lietuvių žygių prieš 
Naugardą arba tiek kovų su Kievo kunigaikščiais. Pskovo Naugardo 
sektoriuje lietuviai nelaimi su savo užmojais. Kur jiems geriau sekasi, tai 
centre Polocko kryptimi. Polocko kunigaikštystė, kuri yra buvusioje 
lietuvių teritorijoj ir esanti Dauguvos kelyje, ilgą laiką turi skandinavų 
kunigaikščius. Ten taip pat matoma keičiantis rusų kunigaikščius su 
lietuviais, kol ta kunigaikštystė buvo inkorporuota į lietuvių valstybę. 
Tai pirmoji rusiška provincija arba greičiau tapusi rusiška, kurią 
Lietuvos kunigaikščiai prisijungė. 

Ilgesnė ir gyvenė kova yra pietiniame sektoriuje. Čia gi kova vyksta 
ne tiktai tarp lietuvių ir rusų, bet taip pat tarp lietuvių ir lenkų. Ji 
baigiasi tarp Lietuvos ir Lenkijos 1352 m. taikos sutartimi, pagal kurią 
Lietuva galutinai įgyja Pripetės baseino miestus: Vladimirą, Lucką, 
Belzą, Cholmą ir Brastą (Caro, Histoire de Pologne, II, p. 264 ir kt.). 

Čia kaip tik galėtume priminti, visai teisingai, rusų istoriko 
Solovjev'o žodžius: „,„Aprėžtoje erdvėje, — sako jis, — tarp Kobrino, 
Pinsko ir Slonimo suartėja trys upinės sistemos: Vyslos, Nemuno ir 
Dniepro, ir tuo pačiu trys sritys: lenkų, lietuvių ir rusų" (Rusijos Istorija, 
I, p. 29). Kova, kuri tęsis šimtmečius dėl šių sričių valdymo, tai nebuvo 
jokia tautinė kova, bet dėl šių tautų ekonominių ir prekybinių interesų. 

Lietuvių įsiveržimas į Dnieprą yra trumpai išreikštas pavadinimu 
Brest-Litovsk rusiškai ar Brzese-Litewski lenkiškai. Jo vardas lietuviškai 
yra „Brasta“, negili upės vieta, paeinanti nuo žodžio bristi, pereiti 
klampynę. Vietovė yra nepaprastai pelkėta ir lietuviai turėjo padaryti 
kelią pelkynuose, išvesdami dumble apsemtus rastų tiltus. Dar ir 
šiandien tokių kelių likučių randama Lietuvoje. Tą kelią pereiti nebuvo 
lengva, nes reikėjo bristi per dumblą, kuris jį dengė, bet jis davė vertingą 
privalumą, kad jis buvo neatpažįstamas. Pereiti tokius tiltus reikėjo 
turėti tikrus vadovus, be kurių rizikuojama paskęsti dumblyne. 

Brasta ilgą laiką turėjo savo reikšmę Lietuvai. Štai kokiais žodžiais 
vienas dabarties istorikas nurodo jos reikšmę XVI š.: „„Užsieninės 
prekybos augimas, prisidėjęs prie atkutimo išdavų prekybos aktyvumo, 

sukūrė daugelį ekonominių centrų, tampriai sujungtų dideliais keliais su 
įvairiomis provinicijomis. Šie keliai pagrindinai vedė į Vilnių ir iš ten į 
rytus ir į vakarus. Kitas centras radosi Brastoje, kuri buvo tiesioginiame 
upiniame kelyje" (Piceta, Žygimanto-Augusto žemės reforma, I, p. 89). 
Tokiu būdu, per daugiau kaip penkis šimtus metų. Brasta nebuvo 
nustojusi savo reikšmės! 


Pagiriečiai ar polesiai, pietinė lietuvių šaka, gyveno toje srityje šalia 
jotvingių. Taigi, nieko stebėtino jei jotvingiai radosi Roussų delegacijoj į 
Konstantinopolį. Tuo laiku tas kraštas buvo lietuviškas ar goto-lietuviš- 
kas, kaip mes tai sakėme kitur. Rusas istorikas Lubavsky nori įrodyti, 
kad jau „XII š. jotvingių pietinė dalis į rytus buvo kolonizuota Volinijos 
rusų ir į vakarus Mazovijos lenkų" (Precis d'histoire de VEtat liihuano- 
russe, p. 21). 

Lietuvių nuolatinės pastangos įsigalėti Dniepro kelyje bus apvaini- 
kuotos pasisekimu, nes Lietuva užkariaus Kievą pirmoje XIV š. pusėje. 
Smolenskas taip pat pateks į jų rankas ir tiktai Pskovas-Naugardas 
nepateks į jų valdymą, bet tas laimėjimas bus perdaug pavėluotas. Laike 
totorių invazijos (1224) kievinės Rusijos gyventojai ištuštėja, prekyba 
sustoja ir miestas krenta į nuosmukį. Lietuvių tikslas yra pasiektas, bet 
geismo objektas tampa daugiau našta vietoj gavimo. 


Kas buvo pilnai sunkios pasekmės Lietuvos ateičiai, tai buvo tai, kad 
ji per savo užkariavimus nustojo pusiausvyros. Pirminė evoliucija jau 
buvo skyrusi erdvę imtinai tarp Vyslos ir Dauguvos su Nemunu einančia 
ašimi. Pajūris tarp Dancigo įlankos ir Rygos įlankos davė gana daug 
galimybių dalyvauti jūrinėj prekyboj. Ten buvo galima įkurti daug 
uostų, nes gentys, kurios gyveno pakrantėse, turėjo gerų jūrininkų. 


Etniškai, užkariavimai Rusijoje vedė į Lietuvą slavų gyventojų tokias 
mases, kad lietuviai galėjo jaustis užplūsti arba beveik. Bet, kaip didelis 
tas slavų skaičius buvo, pagrindinės jų masės liko už Lietuvos. Taigi, 
jauna lietuvių valstybė atsidūrė prieš neišvengiamą problemą: arba 
sujungti viename ryšuly visus rusiškus slavus ir taip tapti tautine rusų 
valstybe, arba sukurti savo korpuse mižliniškos proporcijos rusišką 
iredentą, kuris anksčiau ar vėliau bus iš jos išplėšta, jei rusų žmonės už 
Lietuvos ribų pasieks vienos savo valstybės sudarymo. Čia kaip tik ir yra 
tas būsimo tarp Lietuvos ir Maskovijos antagonizmo daigas, kuris 
pasirodys tuo laiku, kai Maskva pareikš savo užuominas vaidinti 
tautinės vienybės čempiono rolę. Tas antagonizmas vers Lietuvą priimti 
glaudesnius politinius ryšius su Lenkija. 

Morališkai, tas klausimas atsistojo dar grėsmingesniu požiūriu. 
Lietuva buvo pagoniška savo užkariavimų metu, tuo tarpu kai 
aneksuotos provincijos visos buvo ortodoksiškos. Norint gyventi geram 
sutarime su savo naujų provincijų gyventojais, lietuviai būtų turėję 
priimti rytų krikščionybę. Bet politinių būtenybių verčiama, ji priėmė 
vakarų krikščionybę ir tuomet ji gaivališkai atsirado konflikte su 
ortodoksiškais gyventojais, prieš kuriuos ji turėjo remtis Lenkija. 

Kartais sakoma, kad Lietuva randasi dviejų pasaulių pasieny. 
Rytinės civilizacijos bangos, sudarytos iš graikų bizantinių rytų ir 
variagų-slavų įnašo, čia veržiasi, nors nuotolis sumažina jų jėgą. Jos 
susitinka Lietuvoje su vakarų lotynų-germanų civilizacijos bangomis. 
Lietuva gi kartais yra traukiama sūkurio rytų srovėje, kartais vakarų 
potvynio srovėje. 

Tačiau šios srovės neturi nieko iš anksto nulemto, nieko nustatyto ir 
griežto. Griežta dviejų pasaulio blokų, rytų ir vakarų priešingybė 
neatatinka istorinę tiesą. Dažnai mėgstama statyti lenkus ir rusus kaip 
šių dviejų pasaulių reprezentantus. „Slavas, apipavidalintas Lechitų, 
įgytas Romos bažnyčiai ir vakarų įtakoms, yra tapęs lenku; slavas, 
apipavidalintas variagų, įgytas graikų bažnyčiai ir bizantinėms jįtakoms, 
yra tapęs rusu“ (Rambeau, Histoire de Russie, p. 20). 


(Laisvoji Lietuva, 1968 m. spalio 24 d., nr. 21 (1038)) 


Priešingumas tarp lenko ir ruso yra perdaug griežtas ir pertai 
netikras. Bizantuojantis žymus rusas, Upensky, priartėja arčiau tiesos, 
kai jis tvirtina, kad „tuo tarpu kai vakariuose lotynų ir germanų tautos 
pergyvena įvairialytę Romos įtaką rytai šiuo atžvilgiu pasirodo 
atsparesni, statydami prieš romanizaciją vietinius atskirumus, individua- 
linę kultūrą, kalbą, teisę, trumpai, tautinius atskirumus" (Histoire de 
VEmpire byzantin, I, p. 12). 

Kas buvo svarbu Lietuvos padėty, tai, visų pirma, nesileisti 
mėtomiems savanoriškai ar jėga įvairių srovių ir rasti tam tikrą 
pusiausvyrą. Deja, tragiškas lietuvių likimas kaip tik ir buvo šios 
pusiausvyros nebuvimas. Lietuviai leidosi traukiami didžiojo Dniepro 
kelio vilionėms taip toli, jog jie nejautė to pavojaus, einančio iš naujų 
vitingų. Tai kryžiuočiai, kurie juos pastatė sprindžio atstume nuo 
pražūties. 

III SKYRIUS 


KRYŽIAUS KARAI, MIESTAI PRIEŠ KAIMUS, DRANG NACH 
OSTEN 


Kryžiaus karai žmonijos istorijoj yra įvykis su naujais sukrėtimais, 
kurie atsispindės įvairiose žmogaus veikimo srityse, politinėje ir 
religinėje, ekonominėje ir socialinėje. Tai pirmasis tarptautinis naujais 
pagrindais organizuotos krikščionybės pasirodymas. Kryžiaus karams 
skirtas tikslas yra aprėžtas: reikia tik išlaisvinti Šventą Grabą iš netikėlių 
rankų, bet tikrovėje tai buvo ofenzyvinis vakarų grįžimas į rytus, 
Europos į Aziją. 

Nors kryžininkų veikla buvo tiktai trumpalaikė, bet ji nepaprastai 
iškėlė rolę popiežiaus, kuris mokėjo suorganizuoti tą užsimojimą ir jį 
gerai užbaigti. Įkūrus Jeruzalės karalystę, popiežiaus teokratiją galėjo 
padaryti gyva ir veiklia forma. Tai nebuvo tiktai spekuliacinė teorija, kai 
popiežius Inocentas II išdidžiai pareiškė 1139 susirinkusiems vyskupams 
Laterano konsiliume: „Roma yra pasaulio sostinė. Jūs turite savo 
aukštus titulus iš Romos popiežiaus, kaip vasalas turi savo valdą iš savo 
suvereno, ir be jo sutikimo jūs negalite jų išlaikyti. Kas atsiskiria iš 
Romos bažnyčios, nors kita vertus, jis manytų neužsitraukiąs kokios 
sankcijos, tuo pačiu tampa nusikaltėliu ir užsitraukia Dievo pyktį". Šiais 
žodžiais Luchaire trumpai išreiškia pirmojo kryžiaus karo rezultatus 
(Lavisse, Histoire de France, 1, 2 p. 250). 

Negalima pačios teokratijos esmės trumpiau išreikšti kaip tai padarė 
popiežius Inocentas II. Įvesta į privatinę teisę, ji tvirtins, jog nėra 
kitokios nuosavybės kaip tik bažnyčios nuosavybė. Jei atskiri žmonės 
valdo nejudomą turtą, tai dėl to, kad tai jiems suteikė bažnyčia, kuri, 
nuosekliai imant, pasilaiko teisę iš jų reikalauti atpildo. Viešoje vidaus 
teisėje tatai reiškia, kad suverenitetas glūdi bažnyčioje. Pasaulietiški 
kunigaikščiai gali būti pašalinti iš savo pareigų, jeigu bažnyčia randa, 
kad jie nutolsta nuo jos dvasiško ar žemiško vadovavimo. Bet 
didžiausios išvados iš to išplaukia tarptautinėje teisėje. Kadangi 
nustatyta, kad kiekviena įsteigta valdžia yra dvasinės valdžios pasireiški- 
mas, tai pagoniški ar heretiški valdovai yra nustoję savo teisių. Atimti iš 
jų valdymą krikščionių naudai reiškia atstatyti teisėtą padėtį. 

Kryžininkų pastangos apvainikuojamos pasisekimu: Šventas Grabas 
išlaisvinamas ir Jeruzalės karalystė įsteigiama. Pagrindinis tikslas yra 
pasiektas, kokiam galui tęsti karą rytuose atimti iš netikėlių jų turimus 

turtus, kada Europoje randasi pakankamai pagonių, kuriuos reikia 
mušti darant sau išganymą, jei, žinoma, Šventas Tėvas duoda savo 
aprobaciją. 

Tokios idėjos turėjo plėstis maždaug visur, nes tuo laiku, kai buvo 
ruošiamas antrasis Kryžiaus žygis, jos mėginama pradėti vykdyti. Šio 
kryžiaus žygio dvasia ir smegenys buvo Saint Bernard de Clairveau. Jis 
kaip tik turėjo išdirbęs plačios apimties programą, kurios įvykdymas 
turėjo užtikrinti krikščionybei pergalę prieš netikėlius ir pagonis. „Kai 
didžioji armija vyko į Šventąją Žemę, kiti du atskiri kryžiaus žygiai 
turėjo veikti, vienas išilgai Elbę prieš slavus, kitas Portugalijoj prieš 
Afrikos muzulmonus,. Lisabonos valdovus. Visos lotyniškos Europos 
tuo pačiu laiku mobilizuojamos jėgos, islamizmas puolamas pietuose 
begalinės kavalerijos, kuri judėtų iš Prancūzijos ir iš Vokietijos, 
vakaruose anglų ir flamandų laivyno, slavų pagonizmas mušamas šimto 
tūkstančių vokiečių; toks buvo Saint Bernard'o propagandos rezultatas 
ir jo autentiškiausias stebūklas" (Lavisse, Histoire de France, WI, I p. 
13). 

Planas buvo didingas, bet neįvykdomas. Užsimojimo politiniai 
laimėjimai ir materialiniai pelnai iš tikrųjų ėjo prancūzams ir italams, 
tad kodėl gi vokiečiai negalėtų padaryti sau gerovės kovodami su 
pagonimis, savo artimais ar tolimais kaimynais? Tokie samprotavimai 
ypač turėjo būti artimi šiaurės vokiečiams, kurių interesai neturėjo nieko 
bendro su kryžiaus žygiais Pelstinoje. Be to, šiaurės Vokietijos 
prekybiniai miestai labai gerai žinojo, kad rytų turtai gali atvykti pas 
vienetai sudaro neginčijamą įrodymą. 

Čia mes paliečiame kryžiaus karų ekonominę pusę. Religinis 
entuziazmas, koks didelis bebūtų, nebuvo pats savaime pakankamas, 
kad skatindamas sukeltų liaudies mases imti kryžių. Ten buvo labai gilūs 
ekonominiai išskaičiavimai, kurie stūmė mases plaukti ar pėsčiomis 
žygiuoti į Palestiną ar Siriją. Tie kraštai anuo metu buvo žydintieji, apie 
tai Europa buvo gerai informuota maldininkų, kurie traukdavo į 
Šventąją Žemę. Skurdas namuose buvo perdidelis ir jokios vilties 
pagerinti savo dalią. Dėl šios priežasties vilionės, kurias kryžiaus karai 
kėlė masėms, buvo didesnės pas vargšus negu pas turčius. „Prie pirmo 
šaukimo vargšai ir proletarai stojo didelėmis masėmis“ (Kėtschke, 
Histoire economigue du Moyen-Age, p. 500). Prancūzijoj prasidėjęs 
judėjimas apėmė ir Olandiją, įtraukė pietinės Italijos normandus. 
Jūriniai miestai, Venecija. Genuja, Piza, aktyviai dalyvavo toje 

ekspedicijoj. Apskritai, „lotyniškų kraštų gyventojai kryžiaus karuose 
rado būdą kolonialinei ekspansijai" (K6tschke, ci/. veikalas, p. 499). 
Mes ką tik minėjom vardus miestų, kurie viduramžiais reprezentuoja 
tarptautinę prekybą Viduržemy. Bet biznio žmonės turėjo tolimus 
padalinius. „Viduržemio pakrančių pirkliai susitikdavo su šiaurės 
pirkliais Šampanijos turguje. Šioje grafystėje susitikdavo Vokietijos, 
Italijos, Ispanijos, Anglijos, Olandijos, Prancūzijos pirkliai. Ši tarptauti- 
nė mugė buvo taip pagarsėjusi, kad darydavo prekybinius sandėrius su 
prierašu, jog jie būtų apmokami sekančioje Šampanijos mugėje“ 
(Kulischer, Aistoire economigue de VEurope occidentale, I, p. 171). 


(Laisvoji Lietuva, 1968 m. lapkričio 7 d., nr. 22 (1039)) 


Taip surišta, visa vakarinė ir centrinė Europa vienokiu ar kitokiu 
būdu dalyvavo kryžininkų prekybiniuose planuose. Didžiausias pelnas, 
tikriausiai, ėjo Italijos miestams, didžios prekybinės laivininkystės 
šeimininkams. Iš tiesų, net ir sugriuvus Jeruzalės karalystei ir netekus 
visų valdų Mažojoj Azijoj, italų kolonijos susitraukė savyje, įsikurdamos 
salose kaip Rhodes ir kitose. Jos ten sekminga tęs savo veiklą. 

Šiaurės Vokietijoj pasirodė Hansos vardas. Tai sena institucija, 
kurios vardas randasi gotų kalboje, kur jis reiškia karinį dalinį. 
Istoriškai kalbant, Hansa ar Hanse yra organizacija įkurta saugoti jūrų 
prekybą nuo vitingų piratų. Kitais žodžiais, tai yra sujungti laivo 
ginkluotojai ir gynėjai, kurie sudaro jūrų policiją. Kai tik reikalai 
daugiau išsiplečia, jūros policija darosi veiksmingesnė. Štai kodėl 
Hansos pajėgumas reiškia vitingų žlugimą. Kryžiaus karų epochoje 
Hansos sąjunga jau yra pirmos eilės jėga. Ji sugebėjo įkurti savo 
prekybos agentūras visuose didžiuose prekybiniuose miestuose: Londone 
garsūs Steelyard namai, Bruge, Bergene „Vokiečių Tiltas“, Naugarde 
Petro ir Olofo Rūmai. Mažesnės reikšmės namai Osle ir Tunberge 
(Norvegijoj), Malmo ir Kopenhagoj, Polocke, Kaune, Amsterdame, 
Sluise, Staverne, Ypswiche, Yarmouthe, Lynne, Bostone, Hulle 
(K6tschke, Histoire... p. 601). 

Prekybos namai ir agentūros, kurias mes išvardinome, buvo įkurtos 
skirtingomis datomis, bet kryžiaus karų epochoje svarbiausi namai jau 
egzistavo. Hansos sąjunga pirmoje eilėje buvo vokiečių organizacija, bet 
tuo pačiu laiku ji buvo ir tarptautinė. Pagal Ratzel ji turėjo būti iš esmės 
tarptautinė, nes jos paskirtis buvo surišta su atvira jūra. „Tolimos jūros 

horizontas, — sako jis — laikė sujungtus Hansinius miestus, jo 
sklaidymas sudarė miestams laisvą veikimą vietos sąlygose, ryšiai su 
hinterlandu pasidarė sunkiai jaučiami. Tai tuomet Rostock užėmė 
Lubeck'o vietą; keistas dalykas, autonominė prekyba Nemunu ir 
prekybinės prūsų miestų agentūros Kaune buvo pirmasis skiedinys 
įleistas į Hansos vienybę" (Geografija, p. 147). 

Kokia bebūtų istorinė šio aiškinimo vertė, jis aiškiai pabrėžia vieną 
hansinės organizacijos pusę; tai yra didelis trestas, kuris praktiškai turi 
prekybos monopolį. Bet joks monopolis negali amžinai tęstis. Prekybi- 
nės veiklos centrai keičiasi ir jie tuo pačiu įneša dislokacijas organizaci- 
jos viduje. Taip, Naugardas buvo pirmos eilės sandėlis. Hansos pirklių 
nuomonė buvo tokia, kad su mažu kapitalu ten trumpu laiku galima 
iškilti. Naugardo vieta turėjo būti viena iš pirmųjų. Vokiečiai ir 
skandinavai gana ilgai ginčijosi dėl jos. Hansininkams pamažu pavyksta 
užsitikrinti vyraujančią rolę Naugardo prekyboje. Šio variagų-rusų 
miesto smukimas atneš sunkų nuostolį Hansos organizacijai. 

Naugardo garsumas nulėmė kryžiaus žygių kryptį prieš pagonis rytų 
Europoje. Kadangi Naugardo kunigaikštija priėmė krikščionybę 
ankstyvesniais laikais, tai negalima buvo galvoti apie kryžiaus karą prieš 
ją. Tiesa, kad laikotarpyje buvo įvykęs skilimas tarp rytų ir vakarų 
bažnyčių, bet tai buvo klausimas, kuris rūpėjo ir lietė Romą ir 
Konstantinopolį. Taigi, reikėjo nukreipti kovą prieš pagonis, kurie buvo 
užtvara priėjimui prie Naugardo. 

Kelias, kuris galėjo vesti vokiečius į Naugardą ėjo per Livoniją ir 
Dauguvą. Tai per tenai ištikrųjų hansininkai ir pradėjo krikščionizaciją. 
Mūsų šaltiniai išlaikė atsiminimą apie tą prekybos ir krikščionizacijos 
liejinį. Vyskupas Meinhard'as buvo Livonijos apaštalas apie XII š. galą. 
Gi šis vyskupas buvo atvykęs į Livoniją su Bremeno pirkliais. Po jų 
išvykimo vietos gyventojai tyčiojosi iš gerojo vyskupo, sveikindami tokiu 
iššūkiu: „sveikas mokytojau, kokia yra druskos ir drobės kaina 
Gotlandijoj" (ave, Rabbi, et guo pretio sal aut Watmal in Gotlandia 
comparatur)? 

Kronikininkas Henri Letton, kuris pasakoja tą epizodą, jame mato 
vieną blogybę. Jam tame pasveikinime slypėjo Judo intencijos, animo 
Judae. Tikrenybėje klausimas buvo visiškai naturalus, nes druska ir 
drobės medžiaga sudarė du pagrindinius dalykus, kuriuos krikščionys 
importavo į Livoniją. 

Vitingų eopochoje prekyba vyko prekių mainais į žaliavas ar vergus. 
Plėšimas papildydavo prekių mainus. Šiose sąlygose nebuvo jokio 

reikalo kurti prekybos agentūras tuose kraštuose su kuriais buvo 
mainomasi prekėmis. Bet kai reikalų apimtis didėjo, tai privalėjo 
tvirčiau įsikurti tuose kraštuose, kurie tarnavo išėjimu prekybai, 
įgavusiai tresto organizaciją. 

Kita vertus, prekybos plėtimasis visuomet suponuoja bujojimą 
municipalinio gyvenimo, susidarymą amatininkijos ieškančios duonos, 
kuri ne visuomet randa galimybę pragyventi savo gimtajame mieste ar 
kaime. Žemdirbių klasė taip pat turi tam tikrą gyventojų perteklių, kuris 
apleidžia laukus kitur sau pragyvenimo ieškoti. Bet tai ypač 
prasiskolinimas ir skurdas vertė visus vargšus apleisti savo tėvynę. 

Tačiau įsikūrimas užsienyje toje epochoje yra galimas tiktai 
kolonizacijos formoje. Lotynų civilizacijos kraštai numato kolonizaciją 
pirmykštės Azijos, kryžininkų nukariautos iš netikėlių. Šiaurės vokiečiai 
visai negalėjo dalyvauti šiame kolonizavimo darbe tolimuose kraštuose. 
Be to, jiems visai to ir nereikėjo, nes pagoniški rytų Europos kraštai 
buvo rankos atstume ir jie davė kolonizacijai galimybę. 

Kolonizacija tad turi skirtingą bruožą istorijoje didžiulės lygumos 
nuo Elbės iki Uralo. Didis mokslininkas ir delikatus rašytojas 
Kliučevskij kolonizaciją tiesiog deda savo rusų istorijos kurso pagrindu. 
„Rusijos istorija — sako jis, — yra istorija krašto kolonizacijos kelyje" 
(Kursas, I, p. 24). Jis savo krašto preitį dalija į periodus pagal 
kolonizacijos būdą, kuris pirmauja kiekvienai epochai, 

Kas yra tikra rusų teritorijai, tai lygiai tikra ir kiekvienai lygumai, 
apie kurią mes kalbame. Amžių bėgyje dvi kolonizacijs bangos, beveik 
lygiagretės viena kitai, plūsta ant jos. Viena yra slavų, kita germanų. 
Slavų banga kyla nuo Karpatų, išsisklaido Dniepro baseine, ten kuriam 
laikui sustoja, kad vėliau pultų šiaurės rytų kryptimi, link Volgos ir jos 
intakų sričių. Germanų banga lieja Elbės krantus, pereina Oderį ir 
krypsta į Suomijos įlanką, visai nušiuodama Baltijos pakraščius, mažai 
rūpindamasi giliai įsivežti į tuos kraštus, per kuriuos ji eina. 


(Laisvoji Lietuva, 1968 m. lapkričio 21 d., nr. 23 (1040)) 


Dviejų kolonizacijų charakteris iš esmės yra skirtingas. Slavų 
kolonizacija yra didžiai taikinga. Dėl įvairių priežasčių, slavai palieka 
savo gyvenvietes išsinešdami visą savo turtą, jie daro staigų „šuolį“, 
vartojant Kliučevskio spalvingą išsireiškimą, ir baigia įsiskverbimu tarp 
finų-ugrų. Visai nesenai rusų kolonijų klausimas buvo iškeltas naujam 

nagrinėjimui profesoriaus Liubavskio studijoj apie „Didžiausią teritori- 
nio branduolio sudarymą". Nors ši studija įneša visą masę vertingų žinių 
ir taiso mūsų nuomones apie daugelį smulkmenų, negalima sakyti, kad ji 
apčiuopiamai pakeistų susidariusias nuomones apie bendrąjį rusų 
kolonizacijos vyksmą. Autorius įneša naujų duomenų, liečiančių 
sudarymą daugiau politinės vienybės negu tautinės. 

Visai kitoks charakteris buvo germanų kolonizacijos. Iš daugelio 
pusių ji panaši į romėnų kolonizaciją, vadinas, ji yra karinė ir kartu 
municipalinė. Jos karinis charakteris nereikalingas aiškinimo. Bet ką 
reiškia municipalinis kolonizacijos charakteris? 

Profesorius D. Sander'is, savo paskutiname veikale apie vokiečių 
municipalinį gyvenimą, tvirtina, kad „tautos bunda į istorinį gyvenimą 
tiktai tuomet, kai joms pavyksta sukurti savąjį miestišką gyvenimą" 
(Istorija, p. 2). Jis teisingu pagrindu pabrėžia, kad kaimas neturi 
istorijos, ir jis primena, kad išnykimas klėstinčių kaimų Anglijoj yra 
praėjęs nepastebėtas, tuo tarpu kai sugriautas miestas netrukus vėl 
atgimsta. Autorius primena Tacito pastabą, kad germanai neturėjo 
miestų, patvirtindamas tai, kad miestiškas gyvenimas Vokietijoj 
organizuojasi palyginti vėlyvoje epochoje. Trumpai municipalinio 
gyvenimo vaidmenį jis išreiškia šiais žodžiais: „vokiečių tauta, — sako 
jis, — pasiekia viduramžiais aukščiausį tašką savo politinės, ekonominės 
ir kultūrinės evoliucijos ne per riteriškų Hohenstaufenų imperialinę 
valdžią, bet dėka municipalinio gyvenimo plėtotės“. 

Kas yra tiesa dėl Vokietijos, yra tiesa dėl bet kurio kito krašto. 
Žymus helenistas Glotz'as, pradėdaamas graikų miesto istoriją, pabrėžia 
miestiško gyvnimo ypatumus Graikijoje. „Iškiliausias senovės Graikijos 
bruožas, — sako jis, — visų jos didybių ir visų jos silpnybių pagrindas, 
yra tas, kad ji buvo padalyta į begalybę miestų, kurie sudarė tiek pat 
valstybių. Visos tokio padalinimo iškilusios sąvokos buvo taip giliai 
įsitvirtinusios graikų sąmonėje, kad IV š. šviesiausi protai „polis“ 
egzistavimą laikė prigimties faktu. Nebuvo galima įsivaizduoti kitokio 
susigrupavimo žmonėms, tikrai vertiems šio vardo. Pats Aristotelis prie 
to prieina, laikydamas padarinį priežastimi ir apibrėždamas ne Heleną, 
bet žmogų, politinį gyvį". 

Buvo teisingai pastebima, kad net ir mūsų laikais, nežiūrint lengvų ir 
greitų susisiekimų, kurie turėtų išlyginti gyvenimą, laukuose ir 
miestuose, miestas sugebėjo išlaikyti savo rolę tautų gyvenime. 
Civilizacija prasideda tiktai miestiškų susigrupavimų sukūrimu. Pilis ir 
citadelė nėra miestas. Graikų kalbos etimologiniai žodynai veltui cituoja 

lietuvišką pilį graikiškam „polis“ išaiškinti; giminystė siekia priešistorini- 
us laikus, bet istoriškai tai yra du visiškai skirtingi dalykai. Kai „pilis“ 
iki viduramžių paliko menkas didelis kaimas, pritaikintas apsigynimo 
reikalams nuo priešo puolimų, tai „polis“ gi davė pradžią žmonijos 
civilizacijai. 

Po šių samprotavimų apie miesto vaidmenį valstybių susidaryme, 
reikia išvesti vienas atskiras bruožas, būdingas viduramžių miestams. 
Viduramžių miestas yra skirtingas nuo moderninio miesto kiekvienu 
atžvilgiu. Šiandien didžiausias miestas negali atsiskirti iš tautos 
ekonomijos. Gi viduramžiais miestai sudarė autonominius organizmus. 
Politiškai, miesto teisė (Stadtrecht) randasi opozicijoj viešajai teisei 
(Landesrecht). Miestas dažnai yra valstybė valstybėje (Sander, Histoire, 
p. 62). Šiai kodėl miestiškas gyvenimas neišsiliejo tautos gyvenime. 
Miestas priklausė ne tik nuo sodžių, taigi naturalių savo palaikytojų, 
kiek nuo santykių su kitais miestais. Jis dažnai buvo ne tiktai 
opozicijoje, bet taip pat ir konflikte su laukų gyventojais. 

Štai, krikščionybė pamažu slinko į lietuvių kraštus sulig Saint 
Bernard de Clairveau propaganda! Mes sakėme, kodėl pirmasis 
krikščionijos mėginimas, padarytas Bremeno pirklių, krypo į Livoniją. 
Savaime aišku, kad pirmasis bandymas negalėjo duoti apčiuopiamų 
rezultatų. Popiežius, painformuotas apie netvirtą krikščionių padėtį 
Livonijoj, leido skelbti kryžiaus žygį, kad jai eitų į pagalbą. Bremeno 
arkivyskupija ima į savo rankas vaidovavimą atvertimo darbe. 

Po vyskupo Meinhard'o mirties, jam duodamas įpėdinis, kuris krinta 
kovose su pagonimis. Vyskupo sostas vėl tapo tuščias, paskyrimas 
atitenka Bremeno kilmingajam Albertui de Buxhevden. Naujas vyskupas 
klausimą atiduoda labai rimtam studijavimui, konsultuodamas tuos 
asmenis, kurie galėtų jam ateiti į pagelbą. Prieinama išvados, kad reikia 
tvirtai įsikurti Livonijoje ir užtikrinti reguliarus susisiekimas su 
hansiniais miestais. Iš čia ir nutarimas įkurti miestą, kuris gavo Rygos 
vardą. Kadangi Dauguvos kelias buvo dažnai lankomas praeityje nuo 
neatmenamų laikų, tai turėjo rastis sodybų jos kryptyje. Saksas 
Gramatikas minėjo Daugpilį, taigi Rygos įkūrimas suponuoja buvusio 
miesto užkariavimą arba greičiau jo įkūrimas turėjo vesti prie jojo 
užkariavimo. 

Nėra sunku įkurti miestą priešo šalyje, bet svarbiausia, tai jį išsaugoti. 
Uždavinys yra neišsprendžiamas be nuolatinės armijos, nors ir mažos. 
Šių samprotavimų vedinas, vyskupui Albertui pavyksta trumpu laiku 
įkurti kalavijuočių riterių ordiną (Fratres Militiae Christi). Mažytis iš 

pagonių nukariautas kraštas buvo pakrikštytas pompastiniu ,„Naujosios 
Vokietijos" vardu. Kokia ateitis jai buvo numatyta? Kad galėtų gyvuoti 
savo pačios ištekliais, Naujoji Vokietija turėjo užkariauti kaimyniuis 
kraštus. To laukiant, ji visiškai priklausė nuo pašalpų, kurias galėjo 
gauti iš Hansos Sąjungos ir iš kryžininkų, vadinas, iš Bažnyčios. Bet šios 
pašalpos vėl gi savo ruožtu priklausė nuo jūros susisiekimų reguliarumo. 
Norint progresuoti krašte, reikia pasirinkti kryptis. Mes nurodėme 
tas viliones, kurias Naugardas teikė hansininkams ir davėme pagrindą, 
kodėl ta kryptis buvo užtverta. Vienintelė galima kryptis, atvira Naujajai 
Vokietijai, liko Polocko kryptis, t.y. Dauguvos aukštupyje. Tačiau, 
einant šia kryptimi, reikėjo nesukelti įtarimų pas Polocko kunigaikščius. 
Štai kodėl Bremeno vadovai, dar nuo vyskupo Meinhard'o laikų, manė 
protinga atsiklausti Polocko kunigaikštį, jį prašant leidimo skelbti 
Evangeliją pagonims. Tiek atsargumo rodo, kad galutinis tikslas 
bremeniečių užmojaus, Polockas buvo numatytas pačioje pradžioje. 


(Laisvoji Lietuva, 1968 m. gruodžio 19 d., nr. 25 (1042)) 


Tačiau šioje kryptyje Naujoji Vokietija turėjo neišvengiamai jeiti į 
konfliktą su Lietuva, kurios žvilgsniai į Polocko kunigaikštiją jau buvo 
aiškūs. Užkirsti kelią lietuviui konkurentui bendradarbiavimas tarp 
Naujosios Vokietijos ir šios kunigaikštijos buvo visiškai nužymėtas. 
Nežinoma Hansos atstovybės įsteigimo data Polocke, bet tas įvykis 
turėjo sekti tuoj po Rygos įkūrimo, jei ne prieš tai ir jį paruošti. Visais 
atvejais ryšiai tarp Rygos ir Polocko yra labai pastovūs ir santykiai yra 
draugiški. Mūsų šaltiniai leidžia iškelti buvimą vieno projekto santarvės 
tarp Rygos vyskupo ir Polocko kunigaikščio nukreiptos prieš lietuvius. 
(Scr. R. Liv. I, 142-4). Dviem metais vėliau (1212) yra susitikimas 
vyskupo ir kunigaikščio, laike kurio pavyksta sudaryti nuolatinė taikos 
sutartis tarp abiejų šalių. Šios sutarties smaigalys yra nukreiptas prieš 
lietuvius ir visus pagonis. 

Savaime išeina, kad lietuviai negalėjo gera akimi žiūrėti į vokiečių 
įsikūrimą Dauguvos žiotyse. Polocko užėmimas turėjo visą savo vertę 
tik tuomet, kai Dauguvos kelias radosi taip pat jų rankose. Taigi, jie 
turėjo parodyti žymų pasipriešinimą kryžininkams ir bremeniečiams. 
Kronikininkas Alnpeke kalba apie vieną mūšį su teutonais prie 
Kokenhuseno. Ten galima įžvelgti mėginimą sutrukdyti Rygos įkūrimą, 
nes 1201, vadinas, šio miesto įkūrimo metais, lietuviai padaro savo taiką 
su krikščionimis. Nuo to laiko mūsų šaltiniai iškelia gana dažnai 

susikirtimus tarp įvairių lietuvių genčių ir krikščionių. Ir tai negalėjo 
būti kitaip, užkariautojai turėjo, esant žlugimo gręsmei, užsitikrinti savo 
susisiekimą su Vokietija ir, kiek tai galėjo, su Polocku. Lietuviškos 
žemgalių ir kuršių gentys turėjo gerų jūrininkų. Tiesa, šioje epochoje, kai 
Hansa laikė jūros prekybos monopolį, jie negalėjo leistis į tolimas 
ekskursijas Baltijoje, bet jie lengvai galėjo sudaryti pavojų jūriniams 
susisiekimams tarp Rygos ir Vokietijos. Taigi buvo būtinas reikalas 
užkariauti iš šių pagonių jūros pakraštys ir, to laukiant, bandyti 
pritraukti šias gentis prie savo pusės. Ir mes matome žemgalius 
žygiuojant kartais su lietuviais prieš teutonus, kartais bendradarbiaujant 
su pastariaisias prieš lietuvius. 

Vis dėlto lietuvių gentys atrodo, pagaliau, bus supratusios koks 
pavojus jas laukė iš teutonų pusės. Bent jau kurš'ai 1210 m. siunčia 
vieną delegaciją pas lietuvių kunigaikščius tartis dėl būdų sunaikinti 
Rygą. Planas nepavyko, ar tai dėl reikalingo susitarimo, ar tai dėl 
gynybos priemonių. Tų tarp lietuvių derybų metu kaip tik ir įvyksta 
santarvė tarp Rygos vyskupo ir Polocko kunigaikščio, apie kurią mes 
kalbėjome anksčiau. 

Lemiamas susitikimas abiejų priešininkų įvyko daug vėliau, 1236 m. 
Keleto dešimčių metų po Rygos įkūrimo užteko įsitvirtinti Naujajai 
Vokietijai Dauguvos žiotyse. Buvo tai galvojama praplėsti labai mažą 
kunigaikštijos erdvę, atsigręžiant į grėsmingiausią priešininką, Lietuvos 
valstybę formavimosi kelyje. Smūgis buvo rūpestingai paruoštas. 
Vokietijos kryžininkai vyko padidinti Rygos armiją. Polocko rusų 
kontingentai buvo pažadėti. Kryžininkams pradėjo trūkti kantrybės 
laukiant puolimo prieš lietuvius. Sumanus ordino mistras Volkwin 
ramino nekantriuosius, nurodydamas reikalą palaukti rusų atvykimo. 
Pagaliau koalicinė armija susirinko: rusai, latviai, estai atvyko dideliame 
skaičiuje. Marga armija leidžiasi į Lietuvą. Ji pereina kraštą nesutikda- 
ma pasipriešinnimo, viską degindama ir žudydama. Po šių žygdarbių ji 
nori grįžti į „savo“ kraštą, bet staiga ji atsiduria lietuvių armijos apsupta 
prie Saulės, prie Aa upės, netoli Mintaujos. Pelkėta apylinkė neleidžia 
teutonams pasirodyti su savo sunkiaja kavalerija ir pralaimėjimas yra 
neišvengiamas. Ordino mistras Volkwin ir 48 ritieriai krinta kovos 
lauke. 

Šios ekspedicijos aprašymą yra davusi rimuota kronika vieno 
nežinomo XIII š. gale poeto, paprastai vadinama Alnpeke. Pasakotojas 
yra blogas poetas ir prisilaiko tikrovės, kas kaip tik pakelia jo istorinio 
šaltinio vertę. Vokiečių armija susideda iš turtingų ir beturčių, brangi 

rodyklė kryžininkų rekrutavimui. Kiek tai liečia lietuvių armiją, tai joje 
dalyvavo žemgaliai. Šie pastarieji kaip tik daugiausia buvo įniršę 
persekioti nugalėtuosius. 

Kardininkų riterių pralaimėjimas toli nuskambėjo. Naujasis mistras 
apie tai praneša popiežiui. Sekančiais metais popiežius įsako Skelbėjų 
Ordinui perduoti kardininkų riteriams surinktus aukų pinigus naujiems 
ginklams įsigyti ir Saulės mūšyje netekusius arklius pakeisti. Paprastai 
prileidžiama, kad tas pralaimėjimas buvo priežastis pralaimėjusio 
Ordino sujungimo su teutonų Ordinu, nesenai įsikūrusiu prie Vyslos. 

Tikrenybėje, priežastis abiejų ordinų sujungimo vyriausioje Teutonų 
Riterių vadovybėje buvo kita. Pralaimėjimas iš viso nebuvo didelis ir jis 
lengvai galėjo būti atitaisytas, nes Ordinas turėjo apgailestauti tik 48 
riterius kritusius kovos lauke. Bet Rygoje buvo suprasta, kad užmojis 
įkurti Naują Vokietiją labai daug prašoko tas pastangas, kurias galėjo 
gauti iš Vokietijos. Rygos vyskupijos ir Riterių Ordino valdos buvo per 
toli nuo veikimo bazių. Jūriniai susisiekimai buvo blogai užtikrinti ir per 
brangiai kainavo. Ryga buvo per toli nuo hansinių miestų, kad čia būtų 
galima atvykti be tarpinių pakopų. Gotlandas, prie kurio hansininkai 
pretendavo, taip pat buvo žymiame atstume nuo Rygos. Be to, 
skandinavai žiūrėjo bloga akimi į vokiečių planus į jų salą. Pagaliau, kai 
Rygos įlanka apsidengdavo ledais, Naujoji Vokietija būdavo visiškai 
atskirta nuo savo bazių. Nenorint apleisti pradėto plano, būtiniausiai 
reikėjo įkurti pakopas Vyslos, Pregelio ir Nemuno žiotyse ir, jei galima, 
užimti jūros pakraštį, kas būtų užtikrinę susisiekimus kiekvienu laiku, 
žiemą kaip ir vasarą. 

Tuo laiku, kai ši problema iškilo hansininkams, Teutonai jau radosi 
Vyslos pakraščiuose. Ta aplinkybė lengvino užduotį. Visą akciją turėjo 
koncentruoti prie Vyslos, kaip bazės ir išeities taško, apsiribojant prie 
Dauguvos tik ginyba, iki to laiko, kai galės įvykti abiejų užkariautų 
teritorijų sujungimas. Šiam planui įvykdyti buvo būtina, kad abu 
Ordinai būtų vedami tos pačios valios. Bet ar to norėtų Teutonai? 

Žinoma ankstyvesnė Teutonų Ordino istorija. Įkurtas Palestinoje 
saugoti maldininkus ir slaugyti ligonius, jis nerado didelio noro ten 
tvirtai įsikurti. Turtingai apdovanoti gailestingų dovanomis jis, XIII š. 
pradžioje, ieško Europoje krašto, kur galėtų įsikurti. Vengrijos karalius 
jam pasiūlė įsikurti Siebenburgene kaip atrama prieš netikėlių 
įsiveržimus. Pasiūlymas buvo priimtas ir Ordinas ten įsikūrė, pastatyda- 
mas keletą tvirtovių. Bet jo buvimas Vengrijoje buvo tik labai trumpas. 
Manydami esą Vengrijos karaliaus apgauti, Teutonai vėl ieško naujų 

gyvenviečių. Kaip tik tada klajojanti riteriai gauna pasiūlymą iš 
Mazovijos kunigaikščio Konrado imti Kulmo žemę, kaip su prievole 
ginti jo kunigaikštiją nuo prūsų įsiveržimų, kurie vis darėsi dažnesni ir 
pavojingesni. 


(Laisvoji Lietuva. 1969 m. vasario 13 d., nr. 4 (1046)) 


Ordino vadovai parodė pažymėtiną apsukrumą savo derybose su 
mazovų kunigaikščiu. Jie pasiuntė delegaciją, kuri turėjo išstudijuoti 
vietoje klausimą ir apie tai padaryti pranešimą. Didysis Ordino mistras 
Hermann von Salza vyresnysis, ir žmogus atsargus, užmezga ryšius su 
popiežium ir imperatorium, žinodamas esąs mielas kiekvienam iš abiejų 
konkurentų. Jis visai nesiskubino priimti to, ką tik padaryto pasiūlymo. 
Prieš jo priėmimą buvo būtinas sustvarkymas su hansininkais. 

Po pagilintų studijų pasiūlymas buvo priimtas. Kunigaikščio 
išduotas dovanojimo aktas buvo patvirtintas popiežiaus Grigaliaus II, 
1230 m. (Theiner, Monumenta, I, p. 19). Dovanojimo akte yra 
aprašymas perleisto krašto ir Ordinui pareiga laikyti Mazovijos ir 
Kujavijos kunigaikštį savo suverenu. Atskira pastaba ten yra įrašyta, 
liečianti Ordino teisę didinti savo valdas vėlesniais prūsų ir pagonių 
užkariavimais. 

Kartais Mazovijos kunigaikštis buvo kaltinamas lengvabūdiškumu 
už perleidimą Teutonų Ordinui tų teritorijų, kur vėliau gimė Prūsijos 
karalystė. Kita vertus, mokslininkai, kaip Ketrzynski's, norėdami atleisti 
vargšui Mazovijos kunigaikščiui šią nuodėmę, kaltino Ordiną suklastoji- 
mu to dovanų akto. Visi tie kaltinimai neturi pagrindo. Dovanojimo 
aktas yra visai autentiškas, bet jis yra tiek menkas tuose įvykiuose, kad 
Mazovijos kunigaikštį galima kaltinti Ordino mulkinime. 

Iš tikrųjų, Mazovijos kunigaikštis perleido Ordinui tą teritoriją, 
kurios jis pats visai neturėjo, ar su menkomis išimtimis. Prieš tai, tas 
pats kunigaikštis buvo perleidęs Dobrino ritieriams teritoriją pietuose 
siekiančią Bugą ir Narevą tuo pačiu tikslu ginti nuo pagonių prūsų. Gi 
Dobrinas randasi pietuose Kulmo teritorijoje. Taigi, naujoji dovana turi 
rastis už Mazovijos kunigaikščio valdų. Kita vertus, dovanojimo aktas 
visai nemini kraštų, kurie yra kairiajame Vyslos krante, tuo tarpu kai 
pirmasis teutonų įsikūrimas Vogelsange prasideda kairiajame krante. 
Pradėdami savo užkariavimą, Teutonai turi veržtis per Vyslą. 

Tikrenybėje Ordino vadovai nebuvo mazovų kunigaikščio mulkina- 
mi, nes jie mažai reikšmės davė jo dovanojimui. Kas jiems pirmiausia 
rūpėjo, tai turėti savo teises pripažintas Bažnyčios ir Imperijos. Štai 
kodėl Didysis Mistras von Salza asmeniškai aktą pristato popiežiui 
patvirtinti. Be to, jis paprašė imperatorių pripažinti Ordino valdas, kas 
jam mielai padaryta. Kita vertus, imperatorius turtingai apdovanojo 
Ordiną, kuris ir be to turėjo milžiniškus turtus Europoje. 


Tokiu būdu prieš lietuvius susidėjo trys didžiosios to laiko jėgos: 
popiežius, imperija, miestai. Tuoj sutartis patvirtinus, popiežius leidžia 
skelbti centrinėje Europoje kryžiaus karą prieš prūsus. Ginkluodamas 
žemiškąją Bažnyčios ranką, jis broliams skelbėjams įsako skelbti 
evangeliją prūsams. Ir šį trumpą raginimą popiežius skelbia ne savo 
paties iniciatyva, bet Teutonų Ordino prašymu. Taigi Žodžio skelbimas 
krikščionijos darbe atrodo kaip koks pridėtinis, antraeilis dalykas. Toks 
iš tikrųjų jis ir buvo, nes vargšai oratoriai, visai nemokėdami jų kalbos, 
net negalėjo būti prūsų suprantami. 

Karinės akcijos planas buvo rūpestingai išstudijuotas. Jo diddžiosios 
linijos tačiau buvo paprastos ir duotos iš padėties. Turėjo užimti 
svarbius punktus priešo krašte, ten statyti vokiečių kolonistų miestus, 
saugomus mažų garnizonų, užtikrinti susisiekimus tarp miestų ir ypač su 
karinėmis bazėmis. Miestų gyventojai turėjo būti beveik išimtinai 
vokiečiai. Prūsų pilaitės, kurių gana gausiai buvo krašte, turėjo visos 
išnykti, kad būtų vietos būsimiems vokiškiems miestams. Pagaliau, viską 
imant, tai buvo romėnų kariškų kolonijų atgaivinimas. 

Tas planas neturėjo žaibinių laimėjimų, bet jis visai neprileido juo 
labiau nepataisomų pralaimėjimų. Turėjo būti progresuojama krašte 
lėtai, bet sistemingai. Jo įgyvendinimas galutinėje išvadoje priklausė nuo 
vokiškų miestų. Jie gi turėjo įkvėpti gyvybę naujiems kūriniams, 
duodami jiems kolonistus, amatininkus, pirklius. Taigi Teutonų 
užkariavimai eis taip toli, kiek tai jiems leis miestų ištekliai. 

Pirmieji žingsniai užkariavimo kelyje buvo apvainikuoti pasisekimu. 
Kryžininkų padedamas Ordinas per keletą metų užkariauna žemutinės 
Vyslos sritį. Jau 1237 m. Vyslos šaka Nogate atsiduria Teutonų rankose. 
Tais pačiais metais jie įkūria Elbingo miestą prie senojo Prūso. Elbingas 
yra įkurtas Lubeko miesto, kuris jam davė taip pat savo herbus. 

Užvaldyti susisiekimus Vysla Ordinui reikėjo tiktai užimti Dancigą. 
Konfliktas iškilo tarp jo ir Pomerelijos kunigaikščio Sventopolko ir 
tęsėsi gana ilgai. Šios kovos lošimas turėjo būti teutonų užėmimas 

Dancigo. Nors kova buvo pasibaigusi Ordino naudai, tačiau Dancigo 
įgijimo klausimas buvo atidėtas tolimesniai ateičiai. 

Elbingo įkūrimo metu abiejų Ordinų sujungimas, apie kurį mes 
kalbėjome anksčiau, tampa įvykusiu faktu. Šia proga buvo sutvarkytas 
estų klausimas, kuris grėsė iššaukti konfliktą tarp Livonijos Ordino ir 
Danijos. Mes turime pranešimą, kurį Teutonų Ordino atstovas, po vieno 
laimėjimo vietoje, padarė savo Ordino Kapitulai Marburge 1236 m. 
Pranešėjas yra Hartmann von Heldrungen, kuris vėliau tapo Didžiuoju 
Mistru. Lemiamas motyvas, kuris kovojo už sujungimą, yra reikalas 
nustatyti susisiekimus tarp abiejų Ordinų. Dėstydamas motyvus, kuriuos 
jis savo laiku davė Marburgo Kapitulai Heldrungen sako, kad „šiuo 
laiku negalima vykti į Livoniją kitaip kaip tik jūra“. Teutonų 
pasiuntiniai ten turėjo praleisti visą žiemą, nesant susisiekimų, kurie 
leistų jiems grįžti namo. „Dabar, — išveda pasakotojas, — ačiū Dievui, 
kraštai yra sujungti, tokiu būdu, kad galima vykti iš vieno į kitą, žiemą 
ledu ir vasarą vandeniu". 

Sujungimas nebuvo pilnas, nes Livonijos Ordinas išlaikė plačią 
autonomiją. Bet bendroji politikos vadovybė buvo pavesta bendram 
organui, vadinas, Didžiajam Mistrui, asistuojamam jo kapitulos. Gi 
akcijai duotina kryptis dešimtims metų yra nužymėta to būtinumo, apie 
kurį kalba Heldrungen. Ta akcija yra paženklinta vardais Goldingen, 
Klaipėda, Karaliaučius. Tos pilaitės ir te miestai jungia Rygą su 
Marienburgu. Klaipėda yra įsteigta abiejų Ordinų beendrai 1252 ir 
Karaliaučius 1256 kryžininkų su Bohemijos karaliu priešakyje. Tas 
karalius buvo atvykęs į Lietuvą tikslu įgyti teritorijų. Jis sudarė su 
Ordinu specialią sutartį, kurią jis įsipareigojo padėti Teutonams 
numalšinti prūsų sukilimą, kuris buvo prasidėjęs, 0 Ordinas jam 
pažadėjo savo paramą užkariauti galindų ir jotvingių kraštus, kuriuos 
karalius numatė paimti į savo sąskaitą. Sudaryta sutartis buvo pristatyta 
popiežiui Klemensui IV, kuris ją ratifikavo 1268 (Theiner, Monumenia, 
I, p. 80-1). 

Galima klausti, kokį interesą Bohemijos karalius turėjo įsigijime 
teritorijų, kurios būtų buvusios atskirtos nuo jo karalystės lenkų ar rusų 
kraštais. Bet, ta sutartis lieka absurdiška atskirai paimta, priešingai, 


vertinama plačioje visumoje, kur ji sudarė tik grandinės dalelę, ji tampa 
būtina. 


(Laisvoji Lietuva, 1969 m. vasario 27 d., nr. 5 (1047)) 

Totorių invazija Rusijoje visur sėjo terorą. Visų akys krypo į 
popiežių, laukiant iš jo atsakymo kryžiaus karo, kuris sustabdytų totorių 
slinkimą. Tačiau pasirodė pavojaus nesama Centrinei Europai, nes 
įsiveržėliai pasuko atgal įsikurti prie Volgos savo Aukso Ordoj. Bet visos 
rusų kunigaikštystės turėjo pasiduoti nugalėtojui ir jį pripažinti savo 
suverenu. Gi tarp rusų kunigaikščių buvo tokių, kurie norėjo nusikratyti 
totorių jungo su pagalba vakarų kryžiaus žygiu prieš netikėlius. Bet tai 
buvo tiktai popiežius, kuris būtų galėjęs skelbti tą kryžiaus žygį. Kad jis 
imtų daryti tokį sprendimą, reikėjo jį suinteresuoti, jam pažadant uniją 
su Romos Bažnyčia. 

Batajui užėmus Kievą 1240, Danielius, Galicijos (Haličo) kunigaikš- 
tis galvojo apie tą būdą savo kunigaikštystei atgauti. Jis pradėjo šiuo 
klausimu derybas su Roma, kuri buvo sužavėta jo pasiūlymais atstatyti 
Bažnyčių vienybę. Popiežius Galicijos kunigaikščiui paskyrė karališką 
karūną. Kitas rusas kunigaikštis Aleksandras, vėliau pramintas Nevskiu 
dėl jo sumušimo švedų prie Nevos, taip pat buvo nekantrus dėl 
nusikratymo totorių jungo. Jis taip pat pradėjo kalbėtis su Šventu Sostu 
ir atsivertė į katalikybę. Rusų istorikas Solovjev'as bando paneigti jo 
atsivertimą (Histoire, III, p. 842). Bet popiežiaus Inocento IV laiškas 
1248 metais yra perdaug aiškus šiuo klausimu jog leistų abejojimų. 
Dalykas išaiškinamas daug paprastesniu būdu, kada Naugardo 
kunigaikštis suprato, kad išsilaisvinimas iš totorių viešpatavimo su 
Romos pagalba nebuvo galimas realizuoti, jis užmiršo truputį varžantį 
savo religijos pakeitimą, taip pat kaip ir savo pažadus pastatyti Pskove 
lotynišką katedrą. 

Galimas dalykas, kad popiežius nebus laukęs iniciatyvos iš rusų 
kunigaikščių sudaryti projektui grąžinti rusų Bažnyčią į vienybę su 
Roma. Šios idėjos jis niekuomet neapleido ir proga pasidarė tinkama 
realizuoti tokius projektus. 

Šioje idėjų eilėje lietuvių klausimas taip pat turėjo rasti galutinį 
apsisprendimą. Jei Bažnyčių sujungimo laiku pagonizmas išnyktų 
Europoje, koks didelis laimėjimas būtų popiežiaus pasiektas! Galicijos ir 
Naugardo rusų kunigaikščiai kariaudavo prieš lietuvius. Galimas 
dalykas, kad Romos kurija bus pažadėjusi tiems kunigaikščiams 
padidinti jų valdas lietuvių žemėmis. 

Kiekvienu atveju Lietuvoje buvo labai susirūpinta derybomis su 
Roma, kurias vedė jos pietų ir šiaurės kaimynai. Štai kodėl kunigaikštis 
Mindaugas, kuris nesenai į savo rankas sujungė didžiumą lietuviškų 
provincijų. skubėjo jis taip pat, pradėti pasikalbėjimus su popiežium. 

Derybose gana greit passiekta susitarimo: Mindaugas apsikrikštijo ir 
karūnuojasi Lietuvos karalium, pastatydamas savo karalystę į speicalią 
Švento Sosto globą. Bet kaip ir rusų kunigaikščiai, jis taip pat turėjo 
greitai pastebėti, kad apsikrikštijimas jam neatnešė tos naudos, kurios iš 
to laukė. Jau jo bendralaikiai jį kaltino tėvų tikėjimo pametimu. 
Klausimas lieka kontroversinis ligi mūsų laikų. Realybėje jis yra nieko 
nesakantis, nes jis visai nepakreipia tolimesnių įvykių raidos. Mindaugas 
krito nuo žudiko smūgio 1263 m. Po jo nužudymo neramumai kilo 
Lietuvoje. 

Popiežius, tačiau, nenorėjo apleisti savo gražaus projekto matyt 
Lietuvą atverstą į katalikybę. Dabar jis krypsta į Bohemijos karaliaus 
Ottokaro pusę. Iš Romos jam įtaigojama perimti Mindaugo darbą 
pasidarant Lietuvos 'karalium. Naujos savo karalystės valdymui jis 
galėtų ten pastatyti patikimą žmogų. Tokie patarimai yra gvildenami 
sutarčių su Teutonų Ordinu ratifikacijos metu 1268. Iš to išeina, kad 
Ordinas negalėjo nežinoti apie tuos pasitarimus tarp Švento Sosto ir 
Bohemijos karaliaus, juo labiau, kad jo bendradarbiavimas buvo būtinas 
tokių projektų įgyvendinimui. Lietuvos krikščionizacijos projektas per 
karalių Ottokarą buvo taip pat nerealus kaip ir Bažnyčių sujungimas 
tarpininkaujant Galicijos ir Naugardo kunigaikščiams. Karalius Ottoka- 
ras vis dėlto atrodo jį bus numatęs gana rimtai. Kaip ten bebūtų, tas 
projektas neturėjo rytojaus. 

Didelių užkariavimų epocha yra baigta. Didis Kryžiaus karų 
judėjimas baigia užgesti. Nuo imperatoriaus Fridriko 1I ekspedicijos į 
Šventą Žemę 1228 Vokietija nustoja dalyvauti kryžiaus žygiuose. kurie 
eina prie galo. Tuo pačiu laiku kryžiaus žygių dvasia iš viso keičiasi. 
Vakarų baronai tebemyli kryžiaus žygius, bet kaip malonumo būdą ar iš 
riterystės tradicijos. Gi iš kryžiaus karų daugiausia išugdytas riteris be 
prieštaravimo yra Ričardas Liūtaširdis. Štai kokiais bruožais jis mums 
pasirodo epochos legendose. „Vieną dieną, — sako Taine savo Anglų 
Literatūros Istorijoje. — sveikdamas po ligos prie Švento Jono Akro 
mūrų, jis užsigeidžia valgyti kiaulienos. Nėra kiaulienos. Nužudomas 
jaunas sarasinas šviežiai ir minkštai iškepamas, pasūdomas. karalius jį 
valgo ir vertina labai gerai; po to jis nori pamatyti savo paršiuko 
galvą. Drebėdamas virėjas ją jam atneša. Jis pradeda juoktis ir sako, kad 
armija nebeturi nieko bijoti dėl bado, kad ji turi maisto po ranka. Jis 
užima miestą ir tuojau Saladino ambasadoriai atvyksta prašyti jo 
pasigailėti belaisvių. Ričardas nukerta galvas trisdešimčiai kilmingesnių- 
jų. įsako savo virėjui išvirti galvas ir patiekti po vieną kiekvienam 

ambasadoriui su užrašytu mirusio šeimos vardu. Jų akyse jis tačiau su 
geru apetitu suvalgo savąją ir jiems sako papasakoti Saladimui kokiu 
būdu krikščionys kariauja ir ar tiesa, kad jie jo bijo. Po to jis nuveda 
šešiasdešimis tūkstančių belaisvių į lygumą. Ten jie išgirsta iš dangaus 
angelus, kurie sakė: „Valdove, žudyk, žudyk, nieko nesigailėk, kirsk 
jiems galvas. Karalius Ričardas išgirdo angelų balsą ir dėkojo Dievui ir 
jo šventam kryžiui" (I, p. 112-3). 

Nelabai svarbu iki kiek tas pasakojimas atatinka istorinę realybę. 
Esmė yra ta, kad tokios legendos plito, buvo surinktos poetų ir buvo 
pristatomos feodalų baronų publikai, kuri tuo džiaugėsi. Joks turnyras 
negalėjo prilygti toms žudynėms, vykdomoms įsakymu iš aukštai. Kaip 
gaila, kad jau nebegalima vykti į rytus skinti garbės titulų! Tačiau laimė, 
kad dar egzistuoja vienas Europoje kampas, kur kryžininkai gali 
parodyti savo miklumą. Tai yra kryžiaus žygiai prieš Prūsus. Pirmasis 
didis anglų poetas Chaucer savo Canterbury pasakojimuose leidžia savo 
riteriui paminėti ekspediciją prieš prūsus. Pastaba yra trumpa, iš viso dvi 
eilutės. Bet jei vienas prisiminimas, prabėgomis iškeltas, buvo publikos 
suprastas, tai dėl to, kad tas dalykas buvo labai artimas. 

Vienlaik vis krintant kryžiaus karų dvasiai, svetimšalių riterių 
plūdimas pas teutonus darėsi didesnis. Ypač vakarų jaunuoliai troško 
būti pakelti riteriais prieš priešą, pačiame mūšio lauke. Mūsų šaltiniai 
kartais mini net tų riterių skaičių. Tame plūdime matysime du 
būsimuosius imperatorius, daugelį karalių, jų tarpe Anglijos. 


(Laisvoji Lietuva, 1969 m. balandžio 17 d.. nr. 9 (1051)) 


Riteriai plūdo žmogaus medžiojimui. Jų šeimininkai teutonai nuo to 
laiko turėjo jas gerai organizuoti. Darydavo reisą į Lietuvą, sudegindavo 
keletą kaimų, paimdavo į nelaisvę kiek žmonių, vietoje suorganizuodavo 
puotą ir grįždavo namo. Buvo sugalvota tų reisų paruošimai kas tai 
panašaus kaip mūsų „Badeckers“ ar „Guides Bleus“. Tai yra kelių 
vadovai (Wegeberichte), vadinas, nurodymai kelių, kuriais galima įeiti į 
Lietuvą. Ponia Mortenson visus tuos kelius nužymėjo žemėlapyje. Gi 
juos vertinant iš arti, greit pastebima, kad daug krypčių neturi jokios 
reikšmės grynai kariniams planams, nes jie negalėjo vesti prie bet kokio 
užkariavimo. Naudojant tuos kelius, beveik visuomet buvo tikra 
nesutikti pasipriešinimo, nei būti lietuvių užkluptais. Daugiausia tai 
turėjo priversti lietuvius gyventi budėjime. Bet visuomet surandamas 

būdas išvengti pavojaus, kuris, kita vertus, negalėjo būti nuolatinis, 
kadangi žmogaus medžioklei taip pat yra negyvi sezonai, ypač tada, kai 
keliai tampa absoliučiai negalimi naudoti. 

Teutonai lengvai prisitaikė prie Bohemijos karaliaus projekto, nes jie 
matė, kad užkariavimų era pasibaigė ir netikėjo galėsią užvaldyti 
Lietuvą savo pačių sąskaita. Ordinas dabar gyveno konsolidacijos krizę. 
Po pirmųjų laimėjimų. kurie išreikšti įkūrimu daugelio miestų. eančių 
pagrindiniuose krašto keliuose, iškilo gana sunkiai numalšinamas 
sukilimas. Reikėjo tad galvoti apie užkariautos srities konsolidaciją, juo 
labiau, kad po Karaliaučiaus įkūrimo buvo galima plėsti užkariavimą 
užimant arba Žemaitiją, arba Gardiną. 

Konsolidacijos reikalas buvo ilgas ir nedėkingas. Reikėjo įsikurti 
krašto viduje ten statant miestus ir tvirtoves. Nors joks pavojus negalėjo 
ateiti iš hinterlando, reikėjo suorganizuoti jo administraciją, be kurios 
užkariavimas liktų netikras. Vienas Prūsijos istorikas prancūzas taip 
apibūdina tą konsolidacijos darbą: miestai ,„buvo beveik respublikos dėl 
tų privilegijų, suteiktų vokiečių kolonistams, kurie juos įkūrė, miesto 
buržuazija sudarė vienintelį truputį nepriklausomą elementą Prūsuose. 
Šešiasdešimts iki aštuoniasdešimts miestų iškilo tryliktame ir keturiolik- 
tame šimtmečiuose; kai kurie jų gavo Magdeburgo teisę, kiti Lubecko, 
kiti netgi specialias išimtis. Nuo 1233 m. Kulmo miestas gavo garsią 
chartą (die Kulmische Handfeste), kuri buvo didžioji charta komunali- 
nių laisvių Prūsijoje: miestelėnai turėjo teisę rinkti savo magistratus ir 
savo teisėjus, jų prekyvietės buvo paskelbtos laisvos; jie tik laikinai 
turėjo duoti karines rekvizicijas; po užkariavimo jie turės ginkluotis 
tiktai aprėžtai teritorijai ginti" (A. Waddington, Histoire de Prusse, I. p. 
145), 

Tam rezultatui pasiekti Ordinui reikėjo tik kurti hansinius miestus. 
Visas darbas reiškėsi karinės gynybos organizavimu ir kelių policija. Tai 
jis vykdė dviem serijom. Pilys kilo lėtai, bet saugiai einant pirmyn į 
pietus ir į rytus. Kiekvienoje pilyje mažo garnizono viršūnėje buvo 
pastatytas karinis komendantas. Išorinio užpuolimo atveju jis statydavo 
pasipriešinimą įsiveržėliui. Taikos metu jis adminnistruodavo savo 
komendantūrą ir sekė visa kas dėjosi pas lietuvius, kurie buvo jam 
priklausomi, taip pat ir už sienos. 

Kadangi lietuviai valdėsi ir administravosi per daugybę karaliukų, 
Ordino administracijai reikėjo tiktai tartis su tais karaliukais, norint eiti 
prie užkariauto krašto pacifikacijos. Daug priklausė nuo komendanto 
sugebėjimo susitvarkyti su tais karaliukais. Nepasisekus dviem dideliems 

sukilimams, daugis karaliukų jautėsi demoralizuoti. Jie pradėjo trauktis 
nuo tautos reikalo, darydami susitarimus su užkariautojais. Kiekvienas 
susitarimas vesdavo prie Ordino administracijos patvirtinimo jų žemės 
valdymo, suprantama, jiems perėjus į krikščionybę. Apie XIII š. galą 
tokie dovanojimo aktai pradeda rodytis Ordino kanceliarijose. 

Tie dovanojimai, kurie rodo neabejotiną pacifikacijos ženklą, be to 
duoda šviesos apie tų karaliukų socialines sąlygas. Štai vienas visai 
atsitiktinai paimtas pavyzdys: tūlas Girdulis iš Skalvijos, vadinas, 
dabartinės Ragainės ar Tilžės srities, iš Vokietijos mistro Conrad von 
Tierberg 1287 m. gauna lauką su dešimčia šeimynų. Kas yra nepaprastai 
įdomu, kartais toki dovanojimai turi ir politinę klauzulę, liečiančią 
Lietuvos užkariavimą, kaip tai atvejis su tūlu Valgūnu. 

Kokią rezistenciją lietuviai galėjo pastatyti prieš šią lėtą ir metodišką 
vokiečių invaziją? Kovoti lygiais ginklais reikėjo turėti kokia tautinio 
vieneto forma, — federalinė valstybė arba bent konfederacija, — bent 
rudimentinis miestiškas gyvenimas ir laivynas galįs trukdyti priešo 
susisiekimus. 

Ką iš viso to turėjo Lietuviai? Ir visų pirmiausia. tautinė vienybė, iki 
kokio taško ji buvo užbaigta Evoliucijos stadijoje, kur radosi 
lietuviškos gentys, tautinė vienybė realizuojasi dinastija. Dinastijos rolę 
tautinės vienybės formavime yra gerai išryškinęs prancūzas mokslininkas 
Longnon. „Kai svarstoma, — sako jis, — ta puiki prancūzų vienybės 
formavimo istorija, mintis nenoromis krypsta į du Karolio Didžiojo 
imperijos rytinius kamienus, ir kyla klausimas, kodėl 843 m. Verduno 
sutartimi Karoliui Plikajam paskirta karalystė galėjo taip gana anksti 
sudaryti tvirtai suvienytą valstybę, tuo tarpu kai Vokietija ir Italija, 
išskirtos kaip ir ji iš plačios karolingų imperijos, galėjo realizuoti tiktai 
mūsų laikais tą vienybę, kurios vieno ir kito krašto patriotai siekė nuo 
taip senai. Atsakymas yra lengvas. Prancūzijos vienybė yra kūrinys 
kapetingų dinastijos, tos dinastijos, kurią paveldėjimo įstatymas, 
išskirdamas iš sosto moteris ir jų palikuonis, išlaikė mūsų krašto 
viršūnėje iki Revoliucijos" (Longnon, Unite francaise, p. 5). 

Prisidėdamas prie šalininkų pusės tokiu būdu suprantant tolimos 
praeities įvykius, aš nenoriu įsimaišyti į ginčus, kuriuos nesenai sukėlė 
Julien Benda knyga. Pats ginčas, be to, daugiau eina apie detales negu 
apie klausimo esmę, poetui filosofui tvirtinant, kad kapetingų karaliai 
vykdė tiktai mistinę tautos valią, kai jie manė veikią jų paskirtiems 
interesams (Histoire des Francais dans leur volonte detre une nation, p. 
66). 

Mano supratimu problemos mazgas yra kitur. Yra tiesa, kad 
prancūzų vienybė pasiekta apie Vilė de France, kurios negalėjo ištikti 
suskaldymai dėka paveldėjimo įstatymo. Bet kodėl pirmagimystės teisė 
įvedama Prancūzijoj gana anksti, tuo tarpu kai kitos tautos prie to 
prieina tik gana vėlai? Brandenburgo elektorate tokią sosto paveldėjimo 
tvarką užtikrino „Constitutio Achillea" 1473. Patenkinamam atsakymui 
rasti nėra reikalo eiti į metafizikos sritį: istorinė ir priešistorinė 
Prancūzijos evoliucija buvo daug ilgesnė negu germanų ar kitų tautų. 


(Laisvoji Lietuva, 1969 m. gegužės I d., nr. 10 (1052)) 

Jonas Navakas 


ORIGINALI KNYGA 


LA LITHUANIE ET SES PROBLEMES 
LIETUVA IR JOS PROBLEMOS 


Augustinas Voldemaras 
Buvęs Universiteto profesorius ir buvęs Ministeris Pirmininkas 


Tome I. Lithuanie et I'Allemagne 
Tomas I. Lietuva ir Vokietija 


Pradėjus Lietuvai iš naujo valstybiniu gyvenimu gyventi, jai vėl 
grįžus į laisvų tautų šeimą, veik visų tautų raštijoje atnaujinamas ir 
Lietuvos vardas. 

Per paskutiniuosius 15 metų yra atsiradusi plati literatūra apie 
Lietuvą įvairiomis kalbomis, neskaitant periodinės spaudos, kurioje 
Lietuvos vardas nuolat mirguliuoja. 

Kiekvieną apie Lietuvą svetur objektingai parašytą raštą mes 
buvome pratę sutikti su džiaugsmu. 

Ypatingai mums būdavo malonu skaityti mūsų pačių apie Lietuvą 
parašytus raštus. 

Deja, reikia pripažinti, kad ir tarp mūsų pačių lietuvių parašytų 
svetur raštų pasitaiko tokių, kurie, tarytum, būtų Lietuvai nedraugingo 
svetimšalio ranka parašyti. 

A. Voldemaro išleistoji šiais metais knyga apie Lietuvą nepriklauso 
prie tokių, kurias mes esame pratę džiaugsmingai sutikti. 

Rašydamas paminėtosios A. Voldemaro knygos apžvalgą, stengiaus, 
kiek galima objektingiau išaiškinti to veikalo vedamąją mintį, leisti kiek 
galima daugiau pačiam autoriui savais žodžiais kalbėti. 

Mano didžiausiu rūpesniu buvo plačiau supažindinti su A. 
Voldemaro veikalu tąją Lietuvos šviesuomenės dalį, kuri svetimų kalbų 
nemoka. 

Darbas sunkus, ypač turint galvoje tai, kad tas veikalas yra parašytas 
asmens, kadaise dirbusio atsakingą valstybės darbą. 

J. N. 

| 
PRELIMINARINĖS PASTABOS 


Šiais metais prancūzų kalba išėjo iš spaudos Augustino Voldemaro 
knyga aukščiau nurodytu pavadinimu. Savo knygos įžangoje autorius 
pasisako, kad jis ruošiąs spaudai antrą tomą, kuriame manąs apibūdinti 
Lietuvos Lenkijos problemas. 

Šios knygos pasirodymas prancūzų kalba galėjo šiek tiek nustebinti 
Lietuvos visuomenę. Lietuvos visuomenė turėjo pagrindo laukti to 
veikalo pasirodant lietuvių kalba, tuo labiau, kad nekartą spaudoje buvo 
žinios, kad Augustinas Voldemaras rašąs ar jau baigiąs rašyti didelį 
veikalą, kuriame jis, spaudos žiniomis, nagrinėjąs Lietuvos problemas. 
Lietuvos visuomenei, be abejo, galėjo būti įdomu žinoti, kurias Lietuvos 
valstybės problemas autorius mano paliesti, tuo labiau, kad apie 
Lietuvos valstybės problemas buvo pažadėjęs rašyti buvęs ministeris 
pirmininkas, vadinasi, asmuo, kuris turėjo progos ir galimumo su 
daugeliu Lietuvą liečiančių problemų susidurti — arčiau jas pažinti. 

Deja, nežinia kuriais sumetimais, autorius laikė patogiau nuslėpti 
nuo Lietuvos visuomenės tai, kas jai galėjo būti įdomu žinoti. 

Gal būt autorius turėjo norą informuoti tik užsienius aktualiais 
Lietuvos valstybę liečiančiais klausimais, gal būt dėl to autorius, kad 
duotų savo teigimams ir informacijai didesnį svorį, savo knygos 
antraštėje yra padėjęs užrašą „buvęs Universiteto profesorius ir buvęs 
Ministeris Pirmininkas“. Kadangi Lietuvos visuomenės didžiumai 
veikalas parašytas prancūzų kalba nėra prieinamas, tai būtų pravartu ją 
supažindinti su tuo veikalu ir tomis problemomis, kurias autorius 
nagrinėja. 

Prieš kalbant apie šio veikalo turinį, būtų pravartu padaryti keletą 
preliminarinių pastabų, duoti šio veikalo bendrą karakteristiką. 

Visų pirmiausia, reikia nustebti autoriaus nepaprastai dideliu noru 
peikti užsieniuose Lietuvos Vyriausybių (buvusių ir dabartinės) žygius jo 
paliečiamais klausimais (Klaipėdos). Paprastai atsakingi valstybės vyrai, 
esant gyviems tiems valstybės vyrams, kurie valstybės vardu yra padarę 
vienus ar kitus aktus, vengia krašto viduje, o tuo labiau užsieniuose; 
liesti jų žygius ta forma, kaip tai yra padaręs autorius. Normaliai toks 

atsargumas yra diktuojamas tiek moraliniais tiek valstybiniais sumeti- 
mais. Atydus skaitytojas turės nustebti paskaitęs, kad nė viena Lietuvos 
vyriausybė, autoriaus manymu, nėra padariusi nė vieno atsakingo žygio 
be klaidos, be vispusio tinkamo vienu ar kitu klausimu pasiruošimo. 
(Vieną išimtį autorius padaro sau pačiam). 

Savo veikalą .„Lietuvos problemos, Lietuva ir Vokietija" autorius yra 
padalinęs į tris dalis: I — Įžanga |-46 psl.. II — Istorinė dalis 46-197 
psl., III — politinė dalis 201-331 psl. 

Prieš nagrinėjant kiekvieną autoriaus veikalo dalį, veikalui karakteri- 
zuoti yra pravartu supažindinti Lietuvos visuomenę su tais teigimais, 
kurie šiam veikalui yra tipingi. kitaip tariant, kurie sudaro visą veikalo 
leitmotyvą. 

Autorius, rašydamas veikalą nurodytu pavadinimu (tai reikia spręsti 
iš pompastiškos antraštės), turėjo apimti visas problemas, kurios 
Lietuvos ir Vokietijos santykiuose gali būti aktualios ir svarbios. 

Reikia nustebti, kad savo knygoje A. Voldemaras yra palietęs vien 
tik Klaipėdos reikalus, tarytum Klaipėdos reikalai turėtų dominuojanči- 
os reikšmės Lietuvos Vokietijos santykiuose, tarytum Lietuvos valstybė 
santykiuose su savo didžiuoju kaimynu neturi kitų politinių (tarptauti- 
nių) ir ekonominių problemų, tarytum vienos Lietuvos provincijos 
reikalai gali nusverti visos valstybės santykius su Vokietija. 

Ligšiol nė vienas rimtas valstybės vyras tokia plotme Lietuvos 
Vokietijos santykių problemos nėra statęs. Taip lygiai nėra statęs 
klausimo nė vienas Vokietijos atsakingas politikos žmogus, išskyrus 
tiktai, gal būt, tas politines grupes ir asmenis, kurie vidaus politikos 
sumetimais, norėdami pigių efektų krašto viduje pasiekti, nuolat palaiko 
tokią mintį, kad Lietuvos Vokietijos santykiuose sveria daugiausia 
Klaipėdos krašto reikalai. 

Tuo aš nenoriu mažinti Klaipėdos krašto reikšmės Lietuvos valstybei 
ir nenoriu pabrėžti, kad Klaipėdos krašto reikalai neturėtų įtakos 
Lietuvos Vokietijos santykiams. Jei autorius pasišovė nagrinėti Lietuvos 
Vokietijos santykių problemas, tai jis yra padaręs nedovanotiną klaidą, 
apsiribodamas tik Klaipėdos reikalais. Toks klausimo pastatymas iš viso 
yra neįmanomas, be to, taip pastatytas Vokietijos Lietuvos santykių 
klausimas negali neklaidinti užsienio visuomenės opinijos ir negali 
nesudaryti Lietuvai nepatogumų ir žalingų pasėkų. 

Visą knygą labai karakterizuoja paties autoriaus apie save prakalboje 
pasakyti žodžiai. Autorius apie save kalba šitais žodžiais: 

„Nuo pat jaunatvės autorius gyvai interesavęsis savo krašto ir tautos 
praeitimi. Jis svajojęs, laikui bėgant, parašyti savo krašto istoriją. Jis 
turėjęs retos garbės išeiti didelių rusų mokslininkų, M. J. Rostovcevo ir 
T. Zielienskio, mokyklą Peterburgo universitete. Iš šių mokslininkų jis 
išmokęs eiti sintezės keliu... Jis numatęs prieš save darbingą 
mokslininko gyvenimą. Likimas tačiau lėmęs kitaip. Jis (autorius) 
turėjęs stoti siela ir kūnu į kovas dėl nepriklausomos ir laisvos Lietuvos 
valstybės atstatymo. Tas sunkus darbas labai mažai laiko paliko 
istoriškiems ieškojimams (tyrinėjimams). Tarp kitko ir darbo sąlygos 
šiam darbui buvusios nelabai tinkamos". 


Tęsdamas informacijas apie save, autorius toliau pasisako, kad jo 
parašyto veikalo nuomonės turi žymiai skirtis nuo bendrai priimtų ir 
visuomenei suprantamų nuomonių. Autoriaus žodžiais: „autoriaus 
nuomonės žymiai skiriasi nuo bendrai priimtų nuomonių" (opinions 
courantes). 

(„Les conceptions de Vauteur different sensiblement des opinions 
courantes“.) 

Jei autorius visus klausimus nagrinėtų vien tik dėl originalumo ir jų, 
kaip buvęs ministeris pirmininkas, neskelbtų viešai, būtų pusė bėdos. 
Kiekvienas, kas nori originalu būti, gali juo pasilikti, kad tik tas 
originalumas neišeitų iš paprasto padorumo ribų. Tačiau, kai rašoma 
tautos istorija, arba kai liečiamos aktualios valstybės problemos, 
originalumas, perdaug didelis originalumas negali būti naudingas. Tur 
būt, norėdamas „žymiai skirtis nuo bendrai priimtų nuomonių" (des 
opinions courantes), autorius, kalbėjęs istoriškoje savo knygos dalyje 
apie tai, kaip germanų tautos, verždamosios į rytus, yra užliejusios savo 
ekspansijos banga lietuvių tautos gyvenamąsias žemes, prieštaraudamas 
sau „buvęs Universiteto profesorius“, dėl vokiečių „Drang nach Osten" 
pavojaus mūsų laikais šitaip pasisako: 


„Tiesa, politikai, įkišę kojas į pinigų kapšį, (de la bourse des pieds 
humides) mosikuoja „Drang nach Osten" baidykle, kuri, atrodė, buvo 
aisiradusi didžiojo karo metu. Tas pavojus tėra tik prasimanytas 
(imaginaire)) Mėginimas vidaus kolonizaciją vykdyti karui pasibaigus 
susilaukė baisaus nepasisekimo, ir tuo labiau baisus, kad tas mėginimas 
(vidaus kolonizacijos, J. N.) pats savaime sunyko (fut silencieux). Šitas 
bandymas aiškiausiai įrodė, kad vokiečių kolonizacijos pavojaus visiškai 
nėra. Vokiečių ekspansija yra ir ji yra labai gyva. Tačiau ta ekspansija 
turi ekonominį ir taikų karakterį. Ta ekspansija nesudaro jokio politinio 

ar tautinio pavojaus. Tą ekspansiją gali pajusti, ir ji net gali būti 
pavojinga dideliems kraštams, kaip Anglija, Prancūzija, bet niekuomet 
— mažiems kraštams, kaip Lietuva, nes jie jokiu būdu negali tapii 
konkurentais ekonominėje dirvoje“. 


Nesigilinant į šio kategoriško tvirtinimo nuosaikumą ir logiką, vis 
dėlto, negalima praeiti pro šalį nepastebėjus, kad autorius vienu 
pagrindiniųjų savo tėzės argumentu dėl kolonizacijos pavojaus nebuvi- 
mo laiko vidaus kolonizacijos nepasisekimą Vokietijoje po didžiojo 
karo. Kiekvienas objektingas ekonomiastas, kuris sekė vokiečių pokarinį 
gyvenimą, turi pasakyti, kad A. Voldemaro tvirtinimas yra perdėtas. 
Tokie prancūzų autoriai, kaip prof. Georges Blondel, kuris sistematingai 
ilgus metus seka Vokietijos gyvenimą, yra kaip tik priešingos nuomonės. 
Pats autorius, norėdamas su šiuo klausimu susipažinti, galėjo lengvai 
gauti labai daug plačios dokumentacijos Paryžiaus „Societe des etudes 
economigues". Tarp kitko, tos draugijos 1926, 1927 metais leistuose 
biuleteniuose ir raštuose labai plačiai tas klausimas nušviestas. 

Kad tas vidaus kolonizacijos nepasisekimas nėra toks baisus (echec 
terrible), liudija faktas, kad milijonai hektarų žemės buvo sunaudota 
kolonizacijos reikalams. 

Tiesa, vidaus kolonizacijos problema tuoj po karo Vokietijoje buvo 
labai aktuali. Didysis karas, sutraukęs daug žmonių į miestus arba 
pripratinęs juos prie miestiško ar kariuomenės gyvenimo sąlygų, iškėlė ir 
klausimą, kaip tuos žmones, užsilikusius miestuose, nebesunaudojant jų 
darbo pajėgų industrijoje ir prekyboje, nes ir tos ūkio šakos turėjo 
prisitaikyti naujoms gyvenimo aplinkybėms, naudingai sunaudoti, kaip 
juos aprūpinti darbu. Tai, kas vadinama vidaus kolonizacija, yra ne kas 
kita, kaip maža, mūsiškai tariant, žemės reforma. Didžiųjų žemės 
savininkų žemės plotai tam tikrais įstatymu numatytais atsitikimais ir 
normomis galėjo būti paimti (išpirkti) vidaus kolonizacijos reikalams ir 
išdalinti ar bežemiams arba atskiri žemės plotai galėjo būti priskirti prie 
ribojančiojo su jais mažažemio sklypo, sudarant ūkio vienetą. Turint 
galvoje vokiečių žemės ūkio kredito lankstumą, kolonizacija yra davusi, 
palyginti, gerų rezultatų. 

Mažėjant emigracijai į miestus ir prasidėjus, ypač depresijos laikais, 
emigracijai iš miestų į kaimus, vidaus kolonizacijos klausimas Vokieti- 
joje nėra išnykęs, kaip kad autorius mano (echec fut silencieux), bet, 
antraip, jis pasidarė daug aktualesnis. Man pačiam teko tuo įsitikinti, 
lankant praėjusiais metais Vokietijos miestus. Visur, kur tik teko 

lankytis, buvo pastebima emigracijos iš miestų į kaimus banga. Žmonės, 
netekę darbo miestuose, jautėsi, yra pasinešę grįžti į „Land'ą". Ar 
„Land'as“ (kaimas) galės visus priimti atgal? 

Kyla klausimas, ar aplinkybių verčiama Vokietija neturės peržiūrėti 
iš pagrindų savo žemės ūkio sistemos. Šią pastabą buvo reikalinga 
padaryti dėl to, kad pagrindinės reformos žemės ūkio srityje, tam 
tikromis aplinkybėmis esant, gali ir neįvykti. Tuomet Hugenbergo 
ekonominės konferencijos metu Londone pareikšti pageidavimai dėl 
kolonizacijos užsieniuose gali sudaryti visokių netikėtumų pagrindą. 
Visai nesu iš tų, kurie „būtų įkišę kojas į pinigus", kaip kad A. 
Voldemaras mano, kad pavojų šaukčiau, bet mums, mažai tautai, visi 
Vokietijoje vykstą vidaus gyvenimo apsireiškimai ir to gyvenimo sąlygos 
negali nerūpėti. 

Būdamas taip kategoriškas savo tvirtinimuose dėl „„išsigalvojimo“ 
apie vokiečių kolonizacijos pavojų, autorius nemažiau kategoriškų 
nuomonių pareiškia ir dėl Klaipėdos krašto, laikydamas jį „valstybės 
fragmentu", t.y. paremdamas vokiečių propagandinę tėzę dėl šio krašto 
autonomijos ribų. 

Ties šia teze mes turėsime progos savo laiku sustoti plačiau. 

Toliau, nagrinėdamas Klaipėdos krašto problemą, Augustinas 
Voldemaras dėl Haagos tirbunolo sprendimo Klaipėdos krašto reikalu 
pareiškia savo veikalo išvadoje tokią netikėtą nuomonę: 

„Iš visų vokiečių skundų, tik paskutinysis buvo gerai (mano 
pabraukta) teisiniai pagrįstas. Pagaliau, tas skundas buvo išspręstas 
Tarptautinio Teisingumo Tribunolo, bet jo sprendimas negali paskatinti 
elementarinio teisingumo išsivystymo (de la justice tout court)". (p. 338). 


Pirmučiausia, toks autoriaus tvirtinimas nesiderina su jo pirmy- 
kščiais išvadžiojimais, kur jis kritikuodamas Lietuvos vyriausybės 
gynimo metodus ir patį sprendimą, pareiškia nuomonę, kad Haagos 
sprendimas Klaipėdos reikalu yra žalingas Lietuvai; antra vertus, toks 
kategoriškas Haagos tribunolo sprendimo įvertinimas, ypač, kad 
autorius pripažįsta, kad vokiečių tezė gerai buvo pagrįsta teisiniai, labai 
primena vokiečių spaudos dalies pareiškimus tuojau po Klaipėdos bylos 
sprendimo. Ir iš tikrųjų, tam tikra vokiečių spauda vidaus politikos 
sumetimais tvirtino, kad Haagos sprendimas yra ne kas kita, kaip 
„pajėgos sankcionavimas", kad tai yra ,, Rechisbrecherstaat o" paskatini- 
mas „toliau teisės normas laužyti", kad Haagos tribunolo sprendimas 
„pila vandenį ant teisės niekintojo (suprask Lietuvos) malūno" ir t.t. 

Būtų galima daug panašių autoriaus tvirtinimų veikalo karakteristi- 
kai pacituoti, bet, manau, jau pacituotieji pakankamai karakterizuoja 
patį veikalą ir jo autorių. Norėdamas nuodugniau supažindinti 
visuomenę su šio veikalo turiniu, plačiau sustosiu ties autoriaus įžanga, 
istorine ir politine dalimi, stengdamasis, kiek galima suvokti, paduoti jų 
turinį ir padaryti dėl jų savo pastabų, Turiu pripažinti, kad dėl veikalo 
minties nenuoseklumo ir sistemos stokos, toks darbas yra nelengvas. 


NH 
ĮŽANGOS APŽVALGA 


Autorius yra parašęs ilgą veikalo įžangą. Matyti autoriaus buvo 
norėta įžangoje duoti savo veikalui vedamąsias mintis, ryškiau pabrėžti 
„Lietuvos problemas“. Pati įžanga yra labai tipiška savo minčių 
palaidumu ir jų neaiškumu, 

Pradėjęs įžangą Lietuvos prisikėlimu ir priminęs Lietuvos valstybės 
vaidmenį XIV-—XV šimtmetyje, keliais žodžiais sumini Lietuvoje 
viešpatavusią priespaudą rusų laikais ir rusų pastangas Lietuvai 
nutautinti. Tokios rusų politikos Lietuvoje šaknys, autoriaus manymu, 
glūdi garsioje trijų Romų teorijoje, nes, girdi, Maskva, žlugus Romai ir 
Konstantinopoliui, virto krikščionybės centru. Petro Didžiojo reformos 
nesugriovusios Rusijoje viešpatavusios misianistinės teorijos. Vėliau dėl 
tos terorijos yra kilusi kova tarp „zapadnikų ir slavianofilų". Nepaisant 
priespaudos, Lietuvoje prasidėjęs tautinis atgimimas. Lietuvos prisikėli- 
mo metu Lietuva tapo sužalota, nes lenkai pagrobė jos sostinę Vilnių, 
„didybės ir priespaudų liudytoją praeityje". Čiapat autorius iškelia 
klausimą, ar Lietuva, kaipo valstybė, turi pagrindo egzistuoti, išsilaikyti 
ir gyventi, autoriaus žodžiais, ar Lietuva yra gyvybinga (viable). 

„Deja, sako A. Voldemaras, į šį klausimą negalima duoti teigiamo 
atsakymo“, nes „Lietuva stovi prieš dilemą: arba atstatyti savo tautišką 
vienybę arba nustoti politiškos nepriklausomybės" (p. 15). 

Tautiškos vienybės realizavimo klausimas, autoriaus manymu, yra 
visų lietuvių gyvenamųjų Žemių sujungimas. 

„Lietuvos valstybės egzistencijos problema priklauso nuo tautiškos 
vienybės problemos, kuri paliečia (affecte) lietuvių santykius su 
kaimynais — vokiečiais ir lenkais" (p. 15). 

Dėl tokio klausimo pastatymo tenka pareikšti tik nusistebėjimą. nes 
Lietuva per savo nepriklausomo gyvenimo 15 metų yra pakankamai 
įrodžiusi savo gyvybingumą, bet autorius tuo rimtai abejoja, tur būt. tais 
pačiais motyvais, kaip kad jis, atstatydintas iš ministerio pirmininko 
vietos, pareiškė spaudos atstovams, kad, jam pasitraukus iš valdžios, 
Lietuvoje prasidėjusi „valstybės krizė“. Tuo labiau stebina Lietuvos 
valstybės gyvybingumo klausimo toje plotmėje pastatymas „buvusio 
Ministerio Pirmininko". 

„Nustatęs (mano pabraukta) nagrinėtinas problemas. aš turiu 
atmesti priekaištą, kuris pats savaime ateina galvon", pasisako autorius 
ir tučtuojau pereina prie naujo klausimo, prie Tautų Sąjungos „naujos 
žmonijos chartijos saugotojos" (p. 16). Išnagrinėjęs Tautų Sąjungos 
paktą ir pastebėjęs, kad tas paktas yra netikęs, nes jis atstatęs lenkišką 
„liberum veto“, ir kad Tautų Sąjunga iš viso yra susikompromitavusi, 
autorius pereina prie Renanijos pakto (p. 18). Nuo Renanijos pakto 
autorius nušoka prie Locarno pakto analizės, cituodamas įvairias apie tą 
paktą nuomones. 

A. Voldemaras savo samprotavimą dėl Locarno accords'ų taip 
reziumuoja: 

„tuo būdu Locarno sutartis pripažino eventualaus Europos rytų 
politinio žemėlapio pasikeitimo principą" (p- 20), ir toliau tęsia: 

„kad ta sutartis paliečia ir lietuvių klausimą, nės politinio žemėlapio 
pakeitimas vienoje vietoje lengvai galėtų sukelti kitus teritorialius 
pakeitimus. Lietuva iš to galėtų išeiti laimėtoja, realizuodama savo 
tautinę vienybę, arba virsti apystovų auka, nustodama savo politinės 
egzistencijos nepriklausomos valstybės forma". Taip pranašingai baigia 
autorius savo Locarno sutarties išvadžiojimus. Baigęs su Locarno paktu, 
autorius iškelia Lenkijos problemą ir nušviečia Lenkijos prisikėlimo 
etapus, pabrėždamas, kad Lenkija siekė ne tik vokiečių valstybės žemes 
paimti, bet ir atstatyti Lenkijos sienas 1772 metų ribose, t.y. siekė 
užgrobti visą Lietuvą; pakalbėjęs apie šių dienų krizę, apie lietuvių 
delegacijos darbus taikos konferencijos metu, apie prancūzų ir vokiečių 
bendradarbiavimo reikalingumą taikai išlaikyti ir apie tai, kad „Lenkija 
gali būti priversta padaryti Vokietijai teritorialinių koncesijų" prancūzų 
vokiečių santykiams išlyginti, autorius vėl pakartoja savo mintį dėl 
Lietuvos problemų, kurias jis pasisakė nustatęs aukščiau (?), ir šitaip 
kalba: 

„Mes esame nurodę tarptautinėje plotmėje ribas, kuriose tilpsta 
lietuvių problemos. Mes net pamėginome nuvokti tų tarptautinių 

santykių galimą pakitėjimą netolimoje ateityje (kur tai buvo? J. N.)... 
Didžiosios linijos, kurias mes esame nupiešę, tenustato tiktai ribas, 
kuriose lietuvių problemos svyruoja. Jų išsprendimas pareina nuo vidaus 
faktorių, kuriuos mes panagrinėsime arčiau. (Vidaus faktorių autorius 
iš viso nenagrinėja, taigi nesuprantama, kodėl jis savo pasižadėjimo 
neištesėjo. J. N.). Šie rėmai mums buvo reikalingi apriboti nagrinėja- 
moms problemoms" (p. 25). 

Aš dar nesu tikras, kad skaitytojas būtų supratęs iš čia išnagrinėtos 
įžangos dalies, kurias ir kurioje plotmėje „Lietuvos problemų" autorius 
mano Lietuvos problemas paliesti. Vien tik aišku, kad autorius yra daug 
pasisakęs įvairiais klausimais, kurie, kad ir gali turėti vienas su antru 
kurį nors ryšį, tačiau taip miglotai ir „filosofiškai“, anot autoriaus, jie 
apibūdinti, kad sunku suvokti, ką autorius norėjo „„moksliškai“ 
pasakyti. Tolimesnėje savo įžangos dalyje autorius pasisako, kad jis 
nagrinėsias lietuvių tautos žilą praeitį, kad jis supažindinsiąs su „tautine 
lietuvio asmenybe ir parodysias, ką ta asmenybė gali padaryti (de guoi la 
personalite nationale des Lithuaniens peut etre capable)" (p. 26). 

Mes stengiamės surasti vedamąją įžangos mintį. Iš to, kas aukščiau 
buvo pasakyta, skaitytojas, tikiu, dar nepilnai orientuojasi autoriaus 
galvojimo būde. 

Taigi, A. Voldemaras, pabrėžęs, kad jis stengsis išaiškinti lietuvių 
tautos asmenybę, ir įžangos žodyje pasisakęs, kad jis ieškąs tiesos: „jam 
niekas kitas nerūpi, kaip tik tiesa. Jis kalbės tiktai, ką tiki tiesa esant", 
tame pat 26 puslapyje, labai karakteringus išvedžiojimus tęsia šiais 
žodžiais: 

„Tiesa yra gyvybinis pakilimas (elan vital), vartojant apibūdinimą, 
kuris vaidina taip svarbų vaidmenį Bergsono filosofijoje. Tačiau ji (tiesa) 
nėra pastovi, kaip nulieta, ir visuomet ta pati; reikia mokėti ją surasti. 
Tikrenybėje ji nuolat keičiasi, nekeisdama savo pagrindo, bet jos 
turinys nuolat aiškėja ir turtėja. Tiesos niekas neatidengia, bet ją 
užkariauja. Dar daugiau, tiesa yra išimtinai socialė. Mokslas buvo ne 
vien tik žmonių sukurtas, bet jis sukurtas žmonėms. Nėra ir neturi būti 
mokslų, kurie būtų atskirti nuo žmonių reikalų". 

„Dar XIX šimtmečio pradžioje Goethes Mefistofelis priešpastatė 
mokslą gyvenimui, mokydamas, kad kiekviena teorija yra neaiški (grise), 
bet kad auksinis gyvenimo medis yra patraukiantis (žalias). Jis 
(Mefistofelis) buvo Kanto mokykloje ir meditavo apie daiktus savyje. 
Gal būt jam mažiau patiko kategoriškas imperatyvas, kuris viešpatavo 
moralėje, lygiai kaip daiktas savyje tarnavo atspara pažinimo teorijoje. 

Šiandien, mums daugiau patinka eiti mokyklon pas Bergsoną, kuris 
pakeičia daiktą savyje gyvybiniu pakilimu ir miglotą kategorišką 
imperatyvą statiškos ir dinamiškos prigimties socialine morale, kad 
viską užbaigus mistiška simfonija". 

„Jei senoji surasta arba pareikšta tiesa vengė nonconformizmo, tai 
moderninė tiesa, banguojanti ir besikeičiančioji, tėra tik iškilimas 
(pakilimas). Taigi, pakilimas gali būti atliekamas įvairiais būdais ir 
priemonėmis. Gabriel Hanotoux, rašydamas jo redaguojamos ,, Prancū- 
zy tautos istorijos" įžangą, pastebi, kad kiekviena generacija turi rašyti 
sau savo istoriją. Tai, kas yra teisinga laiko atžvilgiu, lygiai yra teisinga 
erdvės atžvilgiu, t.y. kiekviena tauta turi rašyti savo istoriją“. 

„Kitų autorių istoriškuose darbuose mes privalome ieškoti ne tai, 
kad jų idėjos atitiktų mūsų idėjas, bet tų autorių gerą valią. Iš idėjų 
susikirtimo išplauks tiesa, kuri nušvies einamą kelią“. 

„Aukščiau nurodytais sumetimais, mes esame linkę pripažinti vertę 
vokiečių ir lenkų mokslininkų tyrinėjimams, nors jie pasiduoda politinei 
įtakai ne tik temų pasirinkime, bet ir jų nagrinėjimo būde. Bet šios 
įtakos nėra pavojingos, nes jas galima lengvai nuvokti ir eliminuoti. 
Daug sunkesnė yra kova prieš tyčios ir įgimtas klaidas. Bacon'o 
vadinama „idola fari". Klaidingos idėjos lengvai užleidžia vietą tiesai. 
Tiesos pasisekimui (triumfui) reikia daug valios pastangų, ir dar daugiau 
geros valios pastangų, kuri dažnai neišlaiko (defaillante) (mano 
pabraukta). Kaipo nekaltą pavyzdį, galima paminėti rusų pirklį, kuris 
jokiu būdu nenorėjo pripažinti, kad Čechovas būtų pasidaręs garsiu 
rašytoju, nes jis jį pažinojo, kaip vaikyštį niekadarį (galopin). Kaip 
tingima pakeisti savo nusistatymus, nors jie būtų mažiausiai pagrįsti!" 

„Galop, man lieka šioje įžangoje nusistatyti dėl bendrų idėjų. kurių 
įtakos niekas negali išvengti. Aš žinau principus, kurie yra pagrinde 
daugelio žmonijos mokslo šakų. Mes juos laikome pačia tiesa, nes mūsų 
pasitikėjimas mokslu yra aklas. Geriausias būdas priversti priimti tam 
tikras idėjas, tai jas iškelti, kaip mokslo arba bent mokslu pagrįstas 
tiesas" (26, 27, 28 p.). 

Po to autorius tuojau nušoka į Schrinbergo knygą: „Klaipėdos 
klausimas, kaipo kaimyninių valstybių problema“, ir M-elle Heinrich 
doktorato tezes „Tautos ir Prūsų Lietuvos kolonizacija" ir pabrėžia, kad 
M-elle Heinrich iškelia rasės klausimą. 

Toliau jau autorius stačiai paliečia rasių problemą — pasisako, kad 
vienos rasės žmonės gali sudaryti net kelias valstybes, kad istorinių 

mokslų ir pokarinės tarptautinės teisės objektu yra ne tiek rasės, kiek 
valstybės. 

Užbaigęs rasių klausimą, autorius nuginčija Renano duotą tautos 
sąvokos apibūdinimą, kuri, esą, negali būti laikoma patenkinama. 
Baigęs su tautos ir rasių klausimu, autorius iškelia geografinio 
faktoriaus vertę žmonių grupių gyvenime, cituodamas neva tą klausimą 
paliečiančias įvairių autorių nuomones: Michelet, Retzel, Gallori, 
Lefevre, Platono ir kitų. 

Užbaigęs įvairias citatas tuo klausimu, autorius nagrinėja pačios 
migracijos problemą. Migracija, autoriaus manymu, su kuo negalima 
nesutikti, turėjo įtakos į tautas, jų kalbą ir valstybių formavimąsi. 
Prikrovęs įžangon viso ko po truputį ir kiek galima daugiau, autorius 
baigia ją šiais žodžiais: „Štai kuriais alžvilgiais aš studijuosiu lietuvių 
problemas“. 

Laikau reikalingu išversti ištisai 26, 27, 28 puslapius, kad parodžius 
autoriaus galvojimo būdus, ir tyčia plačiau apsistojau ties įžanga, nes ji, 
kaip jau minėjau, yra labai karakteringa visam veikalui, kaip istoriškai, 
taip ir politinei daliai. 

Nežinia kurių tikslų siekė autorius parašęs tokią įžangą — ar 
padaryti savo veikalą ,„moksliškesniu“ ar „žymiai skirtis nuo visiems 
suprantamų nuomonių (opinions courantes)“. 


III 
ISTORIŠKOSIOS DALIES APŽVALGA 


Prieš padarant trumpą istoriškos dalies apžvalgą, reikia pastebėti, 
kad autorius, nagrinėdamas lietuvių tautos veiklą praeityje, ją paliečia 
daugiausia tiek, kiek mūsų tauta ir valstybė turėjo santykių su germanų 
tautomis ir Prūsijos valstybe. Istoriškoji knygos dalis padalinta į keturis 
skyrius. Lietuvos tautos praeitis nagrinėjama nuo pat giliausios senovės. 
Lietuvių tautos pasirodymo istorijoje metu, anot autoriaus, lietuvių 
padermių buvo gyventa plote, kuris prasideda žemutinės Vyslos 
dešiniuoju krantu, ligi aukštutiniosios dalies upės Okos, apimant ir 
aukštutinę Dniepro dalį. Visas Nemunas ir visa Dauguva yra lietuvių 
gyvenamųjų žemių ribose. Lietuvių gyvenamasis kraštas, atsirėmęs 

Baltijos jūros, gyvai dalyvauja senovės laikų tarptautiniame gyvenime. 
Šioji sritis, prieš ateisiant į ją lietuviams, buvo apgyventa keltų. Lietuvių 
giminingumas su keltais yra labai didelis, autoriaus žodžiais, „siekia 
dangaus", nes pats Lietuvos vardas esąs keltiškos kilmės (!). Keltų žodis 
„Litovia", kurio vardu Lietuva yra vadinama daugelyje istoriškų 
dokumentų, reiškiąs platų ir lygų kraštą. Žodis „tauta“ taip pat esąs 
keltiškos kilmės, nes keltų dievas „,Teutates“ vadinosi. Išnykus keltams, 
esą, lietuvių tauta turėjo artimus santykius su gotais. Baltijos jūros 
vardas esąs gotiškas. Gotai turėję žodį „balths“, kuris reiškiąs tą pat, ką 
lietuviškas žodis baltas (Kodėl ne atbulai? Kodėl gotai negalėjo iš 
lietuvių to žodžio paimti?). Lietuvių žodis „gudas“ esąs lygus žodžiui 
„gotas“, nors istorijos bėgyje tuo vardu buvo vadinami kiti lietuvių 
kaimynai — gudai. Gotų karaliai buvo vadinami „,wisigoths“ — 
lietuviškai tariant, anot autoriaus, „visigudai". Autorius plačiai apsistoja 
ties lietuvių tautos santykiais su wiking'ais. Žodį „wiking'as“ autorius 
laiko lietuvių kilmės; tas žodis paeinąs iš lietuviško žodžio „vytis“, 
„vytinė“ (karklų atžalos, iš kurių pinamos varžos). Lietuviškais vardais 
miestų autorius randa Galijoje. 

Kad „wiking'ai yra lietuviškas žodis, paeinąs iš „vyties", mes pirmą 
kartą sužinome iš autoriaus, Ligšiol visų mokslininkų buvo laikomasi ir 
tebesilaikoma tos nuomonės, kad žodžio „wiking“ šaknyje yra žodis 
„king“ — karalius, gali būti „kungs" — kunigas, bet jokiu būdu ne 
karklo atžalos pavadinimas. Kažin ką dėl tokių lingvistiškų samprotavi- 
mų pasakytų mūsų mokslininkai, Skardžius ir Salys. Tokie autoriaus 
tvirtinimai iš dalies primena mums garbingą aušrininką Miglovarą, kuris 
savo laiku nemažai tokių lingvistinių išradimų buvo padaręs. 

Tamprius kaimyninius santykius lietuvių padermės turėjusios su 
wariag'ais (žosi „„wariag'as“ paeinąs, anot autoriaus, iš lietuviško varis, 
varingas), kurie buvo sukūrę plačią imperiją Dniepro ir Volgos 
upynuose. Wariag'ų derybose su Bizantija lietuvių padermė — jotvingiai 
turėjo savo atstovus. Wiking'ų laikams praėjus, lietuviams tenka 
susidurti su Hanzos miestų lyga — šiaurės Vokietijos prekybininkų 
miestų lyga. Germanai pradeda spausti lietuvius nuo Vyslos upės 
žemupio. Įsikuria kryžiuočių ordinas, kuris pradeda statyti pilis prūsų 
lietuvių žemėse, vis smarkiau plėsdamas savo įtaką į rytus, ko! pasiekia 
Nemuno įtaką. Nemuno įtakoje kryžiuočiai pastato Klaipėdos pilį. 
Sistematingai, romėnų pavyzdžiu, germanai kolonizuoja lietuvių 
gyvenamąsias žemės. Lietuviai, daugelio karaliukų valdomi, nepajėgia 
atsispirti ir pasipriešinti atėjūnams, šarvuotiems ginklu ir kryžiumi. 

Šiaurėje įsikuria kalavijuočių ordinas (Livonijos). Prūsai lietuviai 
keliskart sukyla prieš atėjūnus, tačiau jų pastangos išsivaduoti pasilieka 
be vaisių. Kryžiuočių ir Livonijos ordinai galop susijungia. „Drang nach 
Osten" ir lietuvių gyvenamųjų žemių kolonizacijos pavojus didėja. 
Lietuvos karalius Mindaugas mėgina realizuoti lietuvių tautišką vienybę, 
bet galutinai savo tikslo nepasiekęs žūsta, Mindaugo mirtimi visų 
lietuvių padermių remiamas išsilaisvinimo nuo atėjūnų planas subyra. 
Tai buvęs, anot autoriaus, mūsų valstybinio susmukimo periodas. 

Mūsų istorikai, kaip prof. Jonynas, nagrinėdamas šį mūsų tautos 
gyvenimo periodą, yra skirtingos A. Voldemarui nuomonės. Ir iš tikrųjų, 
būtų nesuprantama, kaip Lietuvos valstybė po tokios ilgos peštynių 
nelaimės būtų galėjusi, Gediminui užviešpatavus, taip veikiai susitvarky- 
ti, atsistoti ant kojų, 

Lietuvoje prasideda vidaus vaidai, kurie tęsėsi ligi Didžiojo 
Kunigaikščio Sostą užima Gediminas (1315-1340 m.). 

Dvi valstybės susikuria lietuvių gyvenamose žemėse: Ordino 
valdomosios sritys ir Didžioji Lietuvos Kunigaikštija. Vytautui Didžia- 
jam Žalgirio mūšio (1410 m.) laimėtojui ir paruošėjui, pavyksta 
sustabdyti vokiečių „Drang nach Osten“. Autorius plačiai nagrinėja 
Vytauto politiką santykyje su ordinu. Ateina reformacijos laikai. Jie 
suskaldo lietuvių tautą, nes ji dar neturėjo įsąmonintos tautiškos 
vienybės idėjos. Lietuva nustoja savo vaidmens, suėjus į tamprius 
santykius su Lenkija. Jos interesai paneigiami. Penkioms dešimtims 
metų suėjus po Žalgirio mūšio (1466 m.), karaliaus Kazimiero, drauge ir 
Lietuvos kunigaikščio, laikais, paaukojant lietuvių reikalus, lenkams 
pavyksta gauti išėjimą į Baltijos jūrą. Elbingas, Dancigas, Tornas ir 
Varmijos vyskupija atitenka Lenkijai. Lenkai pritaria ordino valstybės 
sekuliarizacijai. Tikybiniai skirtumai nesudarė kliūčių, kad Lenkija tam 
pritartų ir kad Prūsai patektų Hohenzolernų dinastijos žinion. Štai tie 
etapai, ties kuriais autorius, nagrinėdamas mūsų praeitį. apsistoja. 
Vietomis jis duoda geros dokumentacijos. Tačiau paskutinis istoriškos 
dalies skyrius, užvardintas ,, Didžioji ir Mažoji Lietuva. Tautinė vienybė 
sulaužyta. Tautinis nubudimas. Nuo Tanenbergo ligi Tanenbergo prie 
politinės nepriklausomybės", kur autorius mėgina sintetizuoti tautos 
veiklą pracityje ir prieina prie mūsų laikų politinių įvykių, negali būti 
praeitas, nesustojus ties juo plačiau. Dėl prūsų lietuvių nutautėjimo 
autorius pasisako šiais žodžiais: 

„Taigi, teisingai pažvelgus į faktus, aiškėja, kad Mažosios Lietuvos 
lietuviai, laipsniškai germanizuodamiesi, nustoja savo tautinio karakte- 

rio. Nekalbant apie smurto aktus, vartotus užkariavimo laikais, jokios 
prievartos (?) jie nėra verčiami, pradėjus Hohenzolernams Prūsiją 
valdyti, išsižadėti savo lietuviškos tautybės (?)) Nemokėjusi arba 
negalėjusi sukurti tautiškos kultūros (civilizacijos), lietuvių tauta yra 
pavojuje ištirpti kaimyninėse tautose. Pavojus buvo didesnis ypač ten, 
kur visiškai nebuvo prievartos. 

Kiek pirmos didybės žvaigždžių lietuvių tauta yra užleidusi 
kaimyninėms tautoms dėl savo civilizacijos nesukūrimo priežasties! 

Klaipėdiečiai didžiuojasi pagimdę didį filosofą Kantą, bet kas žino 
šiandien jo lietuvišką kilmę!“ 

Toliau A. Voldemaras nagrinėja mūsų tautos tautinį atgimimą, mūsų 
tautos aspiracijas, siekiančias autonomijos rusų imperijos ribose, 
primena 1905 m. Vilniaus seimą, sustoja ties mūsų kairiųjų ir dešiniųjų 
nusistatymu Lietuvos valstybės atstatymo klausimu, paliečia karo metu 
iškilusį tautų apsisprendimo obalsį ir šiek tiek plačiau sustoja ties 
vokiečių okupacijos laikais. Tais laikais vokiečiai yra turėję Lietuvos 
atžvilgiu grynai aneksionistinių planų. Tą savo aneksiją, ypač po 
revoliucijos Rusijoje, jie stengėsi pridengti įvairiomis konvencijomis. 
Lietuva vokiečių siūlomas konvencijas turėjo priimti. Vokiečių militari- 
niuose ir ypač Prūsų valstybės sluoksniuose buvo ruošiamasi įvykdyti 
Lietuvos kolonizaciją. 

Autorius, sustojęs ties kolonizacijos pavojumi, čia vėl vysto tą pačią 
mintį. kurią mes jau esame citavę pirmoje rašinio dalyje, šiais žodžiais: 

„Kas liečia kolonizaciją, tai ji neturėjo jokių šansų pasisekimui, net 
jeigu Vokietija būtų karą laimėjusi (ar taip būtų buvę?), nes ji nebuvo 
priėmusi galvon ekonominių sąlygų realybės. Mes galime sau įsivaizdinti 
likimą, kurio ji (kolonizacija) būtų sulaukusi, turint galvoje bandymą, 
padarytą pačioje Vokietijoje po Didžiojo karo. Bandymas tuo labiau 
pamokomas, kad turintieji teises į sklypus yra tie patys, tiktai 
kolonizacijos vieta yra skirtinga" (p. 191). 

Nagrinėdamas Valstybės Tarybos darbus, autorius labai neigiamos 
nuomonės dėl Uracho rinkimo Lietuvos karaliumi. A. Voldemaro 
žodžiais, „Valstybės Taryba turėjo neatsargumą (Vimprudence) įsivelti į 
Vokietijos vidaus intrigas, nutardama išrinkti Erzbergerio kandidatą į 
Lietuvos sostą Mindaugo II vardu“ (p. 190). 

Bendrai priimta jau Lietuvoje yra nuomonė, turint galvoje tai, kad to 
akto autoriai daugumoje yra dar gyvi ir (jie patys galėtų pasisakyti, 
kuriais samprotavimais jie tą žygį yra padarę) kad aukščiau paminėtas 
aktas buvo labai vykęs. 


261 


Šis aktas kaip tik yra sugriovęs vokiečių aneksionistinius planus. 

Šis aktas kaip tik yra parodęs lietuvių tautos atsparumą vokiečiams 
ir norą pilnos nepriklausomybės siekti, Tas aktas karo metu privertė 
Vokietiją susidurti su Lietuvos valstybės problema visoje pilnumoje, 

Tame akte daugelis mūsų valstybės vyrų įžiūri gudrų Vytautinį 
manevrą. 

Tiesa, autorius prie to akto sudarymo nedalyvavo. Gal būti dėl to 
autoriui ir atrodo jis buvęs toks blogas nes, kaip seka iš bendros jo 
veikalo, ypač politinės veikalo dalies, viskas buvo daroma blogai ten, 
kur pats autorius nedalyvavo. 

Ar Valstybės Taryba (1918 m.), realiai pastačius Lietuvos problemą, 
kad ir rizikuodama su okupacijos valdžia (autorius 190 puslapyje 
pabrėžia mintį, kad šis aktas vokiečiams labai nepatikęs ir kad tas 
nepatikimas apsunkino Lietuvos problemos pastatymą) susipykti, 
užtarnauja, kad jos darbai užsieniuose būtų niekinami? 

Istoriškos dalies pabaigoje autorius vėl grįžta prie vokiečių 
kolonizacijos planų ir dėl jų vėl pasisako šiais žodžiais: (194 
P). „Vienok šios svajonės neatitiko jokiai ekonominei realybei (?), dėl 
to buvo neįgyvendinamos (irrealisables) Pati reikalo padėtis būtų 
privedusi prie savininkų pakeitimo didžiojoje ir vidurtinėje žemės 
nuosavybėje: lenkai arba tie, kurie lenkais vadinasi, būtų buvę pakeisti 
vokiečiais. Tuo būdu, Lietuvai negresė joks ištautinimo pavojus dėl 
vokiečių kolonizacijos“ (?) (p. 194). 

Čia autorius jau stačiai pasisako, kad vokiečiai būtų paėmę visas 
dvarų ir stambesnių ūkių žemes, bet, jo manymu, toks žemių paėmimas 
ir pakeitimas lenkų dvarininkų vokiečiais būtų buvęs tik paprastas 
savininkų pasikeitimas, kuris jokiu būdu negalėtų lietuvius nutautinti. — 
Mintis labai aiški ir originali. 

Istoriškąją knygos dalį autorius baigia šiais žodžiais: „Po daugelio 
sunkumų, kurie bus nagrinėjami sekančioje knygos dalyje, Lietuvai, 
galop, atiteko Klaipėdos kraštas" (p. 196). 

Tęsdamas toliau savo samprotavimus dėl Klaipėdos krašto atskyri- 
mo nuo Vokietijos, autorius taip kalba: 

„Kadangi Lietuva nebuvo Versailles sutarties dalyvė (signataire), tai 
ta sutartimi Vokietijai nustatytos sienos jos nesaistė. Tas sienas reikėjo 
nustatyti bendru susitarimu, visiškai neminint Versailles sutarties. 
Derybos buvo ilgos ir gana sunkios (laborieuses), bet pagaliau sutartis 
buvo pasirašyta 1928 m. ir veikiai ratifikuota. Šia sutartimi nustatytos 
sienos laikomos galutinos ir nekeičiamos (immuables). 

Tuo būdu Vytauto Didžiojo veikalas, paliktas nebaigtas 1422 m., 
buvo apvainikuotas 1919 m. Versailles traktatu ir 1928 m. Berlyne" (p. 
197). 

Niekas negali ginčyti sutarties reikšmės Lietuvos valstybei. Tačiau 
krinta į akį tai, kad autorius peikia aktą, kuris bendrai priimta nuomone 
(Uracho rinkimas) yra laikomas labai vykusiu, nes jis, kaip jau buvo 
minėta, paraližavo Vokietijos aneksionistinius planus, ir pagiria tikrai 
svarbų aktą, kuriuo Lietuva ir Vokietija išsprendė sienų ginčus, jį 
pavadindamas Vytautiniu, gal būt, tik dėl to, kad autorius to akto 
sudaryme yra dalyvavęs. Kai dėl autoriaus tvirtinimo, kad Versailles 
traktatas nebūtų saistęs sienų atžvilgiu nei Vokietijos nei Lietuvos, tenka 
labai abejoti. Yra visiškai aišku, kad Vokietija turėjo atiduoti Klaipėdos 
kraštą Lietuvai, lygiai yra aišku, kad jei Lietuva norėjo tą kraštą gauti, 
tai Versailles traktato dispozicijos negalėjo būti jai svetimos. Lietuvai 
net yra uždėta privolė sumokėti reparacijų dalį. 

Greičiausiai A. Voldemaras paminėtais žodžiais norėjo pasisakyti: — 
Štai koks aš galingas! Net už Versailles traktatą galingesnis! 


IV 
POLITINĖ KNYGOS DALIS 


1. Bendros pastabos 


Mūsų apžvalgos įžangoje buvo paminėta, kad A. Voldemaras, 
užvardinęs knygą „Lietuva ir Vokietija" (Lietuvos ir Vokietijos santykių 
problemos), yra padaręs nedovanotiną klaidą, taip veikalą pavadinęs, 
nagrinėdamas vien tik Klaipėdos reikalus. Atitekus Klaipėdos kraštui 
Lietuvai, vokiečių juristai ir publicistai, norėdami sukurti ypatingą 
padėtį krašte, yra sugalvoję ir ypatingų teorijų Klaipėdos krašto teisinei 
prigimčiai (nature juridigue) apibūdinti. Tie jų užsimojimai yra visiškai 
suprantami, nes „moksliškai“, anot A. Voldemaro, pagrįstų teorijų 
pagalba jie siekia paraližuoti Lietuvos valstybinę ir tautinę veiklą 
Klaipėdos krašte, kitaip tariant, įvairių teorijų pagalba sukelti krašte 
pasipriešinimą Lietuvos valstybinei politikai tame krašte. 

Klaipėdos kraštas yra Lietuvos provincija, kuriai įstatymo keliu ir 
tarptautinė konvencija yra suteikta plati autonomija. 

Iš to jau seka, kad greta autonominės, vietinės politikos, Klaipėdos 
krašte yra ir turi būti valstybiniai reikalai, valstybinė ir tautinė veikla. 
Nelyginant, kaip kad mes, imdami vieną tiktai valstybinės veiklos 
aspektą, tvirtiname, kad Klaipėdos krašte yra valstybinė viešoji tvarka 
šalia autonominės viešosios tvarkos (ordre public national ir ordre 
public autonome) (St. 33 str.). 

Vienu tokiu Klaipėdos krašto teisinės prigimties teoretiku yra 
Klaipėdos krašto žinomas juristas Rogge, išleidęs didelį veikalą 
Klaipėdos konvencijai ir statutui interpretuoti. Savo veikale Rogge 
Klaipėdos kraštą prilygina Anglijos dominijonams, kurie faktiškai yra 
nepriklausomos valstybės (Kanada, Pietų Afrika ir t.t.). Kiti vokiečių 
autoriai yra dar originalesnių ir toliau siekiančių teorijų prigalvoję. Šios 
priežasties dėliai reikia būti labai atsargiems ir gerai žinoti Klaipėdos 
krašto statutą, pažinti jo dvasią, kad nepasiduotumėm tų teorijų 
sugestijai. 

Mūsų manymu, autorius yra perdaug pasidavęs vokiečių publicistų ir 
juristų sugestijai, priėmęs jų veikalus kaip moksliškas tiesas. Tiesa, 
autorius, kaip minėjome jau aukščiau, pats pripažįsta, kad „geriausias 
būdas priversti priimti tam tikras idėjas — tai jas iškelti kaip mokslo 
arba bent mokslu pagrįstas tiesas“ (27 p.) Tur būt, vokiečių 
propagandinės tiesas autorius yra priėmęs už tikras tiesas. 

Bendrai yra priimta laikyti, kad Klaipėdos kraštas yra tekęs Lietuvai 
pagal Versailles traktatą, kuris tą kraštą yra atskyręs tuo tikslu, kad 
susiformavus Lietuvos valstybei, jį jai perduotų, Lietuvos Kilniųjų Sūnų 
pastangomis tas kraštas buvo atvaduotas ir prijungtas prie Motinos 
Tėvynės. Tokia jau yra Lietuvoje ir užsieniuose tuo klausimu priimta 
nuomonė. Mūsų nagrinėjamo veikalo autorius, norėdamas skirtis nuo 
„bendrai priimtų nuomonių“, yra tuo klausimu žymiai skirtingos 
nuomonės. Jis mano, kad mes Klaipėdos kraštą esame gavę iš vokiečių 
malonės. Štai Augustino Voldemaro žodžiai tuo klausimu: „Likimo 
ironija! Vokietijos dėka Lietuvai yra priskirtas Klaipėdos kraštas“. 
(Ironie du destin c'est a V'Allemagne, gue Ia Lithuanie doit Vattribution 
du Memel) (p. 215). Mums, pripratusiems kitaip galvoti, būtų sunku su 
tokia autoriaus nuomone sutikti. Mūsų nagrinėjamos knygos autorius, 
kaip jis pats yra pasisakęs savo veikalo įžangoje, įvairių sugestijų pavojų 
yra numatęs. Tiktai reikia nustebti, kad autoriui nepilnai užteko, 
autoriaus žodžiais, „geros valios", kad tos sugestijos išvengtų. Dar 
daugiau: jis ne tik nėra išvengęs tos sugestijos, bet stačiai yra pakartojęs 
visas mintis ir to klausimo nagrinėjimo planą, pasekdamas Dr. Ernst 

Friesecke veikalą (žiūr, Tuūbinger Abhandlungen zum 6ffenilichen 
Recht. 13 Heft. Das Memelgebiet. Eine volkerrechtsgeschichtliche und 
politische Studie von Dr. Ernst Friesecke. Verlag von Ferdinani Enke 
Stuttgart, 1928). 


Tiesa, A. Voldemaras, laikydamasis Dr. Ernst Friesecke minties ir 
plano, yra į Klaipėdos „problemą“ įnešęs šio to naujo. Dr. Friesecke 
tezę jis papildė samprotavimais, kurie labai originalūs. Be to, jis įdėjo 
Lietuvos vyriausybių darbų kritiką, nesigailėdamas visas jas išplakti, o 
kai ką stačiai įtarti (pavyzdžiui, buv. Ministerį Pirmininką Galvanauską) 
turėjus blogos valios, tikriau sakant, pakartojus Lietuvoje pasklydusius 
plepalus (d'etre de meche avec M. Poincare). Aplamai, politinę A. 
Voldemaro veikalo dalį galima apibūdinti šitaip: 


A. Voldemaras, neišvengęs ,,„moksliškų“ Klaipėdos reikalų traktavi- 
mo sugestijos, yra paėmęs Dr. Ernst Friesecke dar nepilnai prikimštą 
Klaipėdos studijomis maišą, į jį yra iš kairės ir iš dešinės pridėjęs tiek, 
kad tas maišas yra pasidaręs dvigubai ar trigubai storesnis, nors nuo to, 
gal, šiek tiek yra nukentėjęs ir pats maišas ir visa tai, kas Dr. E. 
Friesecke į tą maišą buvo sudėta. 


2. Bendras politinės veikalo dalies turinys 


A. Voldemaro politinės veikalo dalies turinys yra beveik tas pats, 
kaip ir Dr. E. Friesecke (žinoma, atmetus paskutinį skyrių, pavadintą 
„Imbrogliojo“ ir kitus priedus“). 

Trumpai suglaudus, jis yra toks: Klaipėdos kraštas atskirtas nuo 
Vokietijos Versailles traktatu. Jis turėjo atitekti Lietuvai, bet iki 
Klaipėdos krašto prijungimo prie Lietuvos reikėjo pakelti daug 
sunkumų. Prancūzija, aiškiai vedusi Lenkijos politiką, norėjo įvairiais 
būdais lenkų interesus Klaipėdoje apsaugoti. Lenkija rėmė Klaipėdos 
krašto nepriklausomos valstybės sudarymo idėją. Krokuvos spauda tai 
paskelbė. Įvyksta Klaipėdos krašto sukilimas 1923 metais. Prasidėjo 
derybos su Ambasadorių Konferencija, kuri, A. Voldemaro manymu, 
neturėjusi teisės šio klausimo spręsti taip, kaip ji 1ai padarė (V. 
Klaipėdos klausimas patenka Tautų Sąjungon. Keli Klaipėdos krašto 
statuto projektai. Juose visuose yra prancūzų remiamos Lenkijos įtakos 
ir interesų žymės. Dawis komisijos darbai. Sunkios derybos dėl 
Klaipėdos krašto statuto pagaliau baigėsi dabartinio Klaipėdos krašto 
statuto ir konvencijos priėmimu. 

Ties autoriaus išvadžiojimais atskirais klausimais nėra reikalo 
apsistoti, nes daug suprantamesnis, t.y. nuosekliau ir aiškiau, trumpiau 
beveik visas politinės knygos dalies turinys yra tilpęs paminėtoje Dr. E. 
Friesecke tezėje. To veikalo aš nenagrinėjau. Tačiau yra pravartu sustoti 
ties atskirais tos dalies skyriais. Sekančioje dalyje aš kalbėsiu dėl II 
skyriaus, pavadinto (Les droits des nationalites et leur application. 
Memel, Fragment d'Etat), žinoma, turėdamas galvoje visą politinę 
veikalo dalį. 


3. „Dr. Ernst Friesecke — Augustino Voldemaro“ („Valstybės 
Fragmento") tezė. 


Dr. Friesecke analizuodamas teisinę Klaipėdos krašto prigimtį, 
pasisako šiais žodžiais: 

„Man kann daher in der Tat sagen, dass wir es bei dem Memelgebiet 
in seiner jetzigen Gestalt mit einem Staatsfargment zu tun haben" (62 
p.). A. Voldemaras šitaip reziumuoja savo išvadžiojimus: 

„Čia mes turime pabrėžti, kad autonominių organų darbo sritys yra 
taip skaitlingos ir kartais taip svarbios, kad galima manyti, kad mes 
turime reikalą su atskira nuo Lietuvos valstybe. Kad atskirtų tam tikras 
socialines formacijos nuo kitų, Jellinek taiko joms terminą „Valstybės 
Fragmentas". Man atrodo, kad šis terminas turėtų atitikti Klaipėdos 
kraštą". (266 p. A. Vold.) (mano pabraukta. J. N.). 

„Mais des a present nous devons souligner, gue les atributions des 
organės autonomes sont si nombretuses et parfois si importantes, gue 
Vimpression peut naitre gue nous sommes en presence d'un Etat. Pour 
designer certaines formations sociales Jellinek luer appligue Ie terme de 
“Fragment d'Etat". II me semble, gue le terme pourrait convenir au 
territoire de Memel" (266 p.). 

Dėl „Valstybės Fragmento“ teorijos, kuri prieš karą buvo gyvai 
diskutuojama, turiu pastebėti, kad pokariniais laikais jos jau niekas 
rimtai nebepalaiko. Ta teorija jau seniai yra atmesta tokių rimtų 
vokiečių teisininkų, kaip prof. Kelsen, prof. Redslob ir kitų. Ta teorija 
yra užbaigusi savo gyvavimo dienas savo gimimo tėvynėje (Vokietijoje). 
Jei kieno nors ji dar yra naudojama, tai tik tam tikros propagandos 
reikalams. 


Dabar trumpai pažvelgsime į „Dr. Friesecke — A. Voldemaro tezės" 
argumentaciją. Abiejų autorių teisiška tezės argumentacija yra visiškai 
identiška: 

1. Ir vienas ir antras beveik tais pačiais žodžiais interpretuoja statuto 
8-10 str. ir 34 str. (Dr. Friesecke 54, 60 ir kiti p., A. Vold. 254 ir kiti p.), 
kuriais, anot vieno ir kito autoriaus, Klaipėdos krašto piliečiai turi savo 
atskirą, skirtingą nuo Lietuvos pilietybės, pilietybę. 

2. Beveik tais pačiais žodžiais ir vienas ir kitas autorius apsistoja ties 
autonominių organų kompetencija, pabrėždami jos plaiumą, akcentuo- 
dami civilinės legislacijos teisę, ir daro jau iš to išvadą, kad „nous 
sommes en presence d'un Etat distinct", „kad turima reikalo su atskira 
valstybe" (ibid). 

3. Ir vienas ir kitas autorius analogiškai nagrinėja Klaipėdos krašto 
padėtį, kaip provincijos ir kaip atskiros valstybės, ir vienas ir antras, 
suglaudę provincijos ir valstybės juridinius elementus, atranda, kad 
daugiau sveria valstybės elementai. 


4. Visiškai tais pačiais žodžiais abu autoriai nagrinėja Klaipėdos 
krašto statuto 38 str., kuris numato Klaipėdos krašto organų 
dalyvavimą statuto pakeitime. (Dr. Friesecke 58 ir kiti p., A. 
Voldemaras 262 p. ir tol.). 


Nagrinėjant Klaipėdos krašto statuto 17 str., abu autoriai daro 
išvadas, kad turima reikalo su pusiau suverene valstybe. (Dr. Friesecke 
61 p. ir A. Vold. 213 p.). 

Tiesa, kai kur A. Voldemaras nueina dar toliau, kaip Dr. Friesecke. 
Pavyzdžiui, 269 puslapio gale autorius rašo: „A ce point de vue le 
territoire de Memel acguiert le caractere d'un Etat distinct" (!). „Šiuo 
atžvilgiu Klaipėdos kraštas įgyja atskiros valstybės karakterį" (!). 

Taip pat išsireiškia ir Dr. Friesecke, tiktai tuo skirtumu, kad jis 
pasisakė, kad taip toli negalima eiti, nes Klaipėdos kraštas yra Lietuvos 
suverenitete ir, be to, Klaipėdos krašte yra dar viena institucija, tai 
Klaipėdos krašto Gubernatorius. 

Šiuo atveju Dr. Friesecke turi daugiau juridiškos logikos kaip A. 
Voldemaras. 

Darydamas pastabas dėl politinės veikalo dalies, esu pabrėžęs, kad 
visa šios veikalo dalies konstrukcija atitinka Dr. Friesecke veikalo 
konstrukciją ir argumentaciją. 

Dar keli identiškumo pavyzdžiai. Abu autoriai kalba apie Tautų 
Sąjungos kolonialinius mandatus (Dr. Friesecke 24 p. — A. Voldemaras 
233 ir sekantieji puslapiai); abu autoriai kalba apie juridinę padėtį 
„Treuhžndler" vadinamą (Dr. Friesecke 20-21 p. ir A. Vold. 240-245 
P-P.). 

Kaip jau minėjau, kad abu autoriai yra pabrėžę civilinės legislacijos 
teisę savo teorijai paremti. „Ce sont toujours les Etats gui legiferent en 
matiere civile“ (266 p.). „Visuomet tiktai valstybės leidžia įstatymus 
civilinės teisės srityje“ (266 p.), sako Augustinas Voldemaras, nueidamas 
savo tvirtinimuose daug toliau už Dr. Frieseckę. 

Nejaugi? O Bažnyčia ar neleidžia įstatymų civilinėje srityje? O kodėl 
gi valstybės negali kitiems organams pavesti šią legislacijos sritį? 

Jei Dr. Friesecke nėra padaręs didelių juridinių klaidų, tai A. 
Voldemaras, „papildydamas“ jo tezę, yra prirašęs tikrai stebėtinų dalykų. 
Pavyzdžiui, interpretuodamas Tautų Sąjungos pakto 22 str., padaro 
„išradimą“, kad šis straipsnis (expose le droit des nationalites (233 p.) 
nagrinėja tautų teisę. (Iš tikrųjų gi, 22 Tautų Sąjungos pakto straipsnis 
paliečia kolonijų mandatų reikalą). 

Arba vėl A. Voldemaras sako, kad „Ne tik pakto dvasia, bet ir jo 
raidė randa galimu, kad tautinė mažuma atsiskirtų nuo tos valstybės, 
kurios dalį ji sudaro ir sukurtų atskirą valstybę“ (235 p.) (!). 

(Ainsi non seulement Vesprit mais aussi la lettre du Pacte admei la 
possibilite, g'une miniorite nationale su detache de UEtat et serige en 
Etai independant) (235 p.). Negirdėti tvirtinimai. O kaip autorius tokią 
teisę suderina su II pakto straipsniu, kuris uždeda prievolę visoms 
valstybėms saugoti valstybių integralumą? . .. 

Ar nemano, pavyzdžiui, A. Voldemaras, kad Zarasų apskrities 
sentikiai, gyvendami kompaktiniais kaimais ir pasijutę „tautine 
mažuma", galėtų šia Tautų Sąjungos pripažinta „iš raidės ir dvasios" 
teise pasinaudoti ir sudaryti atskirą valstybę. Kuriuo pagrindu autorius 
Jiems atsakytų „pripažinta“ teise pasinaudoti? ... 

Šia proga turiu padaryti dar keletą pastabų dėl autoriaus nenorėjimo 
įsigilinti į teisės šaltinius ir tvirtinti tai, ko visiškai nėra. 

Pavyzdžiui, autorius, nagrinėdamas ,,Treuhūndler“ (fideicommis- 
sairę) institutą, 239 p. rašo: „La terme du fideicommissaire est bien 
connu dans le droit romain . . .a Vexecution des /estaments". (Terminas 
du fideicommissaire gerai žinomas Romėnų teisės... /estamentų 
vykdyme). Tai yra netikslus pasakymas. Heumann, pav., taip sako, 
(Garsusis Handlexicon zu den Ouellen des RGm. Rechts VII Aufląg. 
Jene (89) s.v. Fideicommissaire, der Redlichkeit eines Erben oder 
Vermachtnisnehmers die Erfūllung eines Wunsches anvertrauen, in 
bittenden Worten ihm eine Leistung auferlegen. 

„Fiddei" yra ne testamente, bet prašymo formoje (žiūr. Girard — 
skyriuje La procedure formulaire). 

Voldemaras sako. kad „ce terme inconnu (?) du droit francais. „tas 
terminas yra nežinomas prancūzų teisės“ (?). 

Tas irgi neatitinka tikrenybės. (Žiūr., pas Legrand, Dictionnaire du 
droit, p. 430). 

Kitoje vietoje A. Voldemaras tvirtina, kad Lietuvos valstybė dėl tos 
priežasties, jog ji, einant 17 Klaipėdos statutlo strapsniu, privalo kilusius 
ginčus tarp jos ir signatarų atiduoti Haagos Tribunolui spręsti, autoriaus 
samprotavimu, pasidaro pussiau suverenė valstybė“ (VEtat misouverain, 
253 p.). 

Toks autoriaus tvirtinimas dar mažiau yra teisiškai pagrįstas, kaip 
kad tvirtinimas, kad prancūzų teisė nežino „fideicomissaire“ instituto. 

Klaipėdos statuto 17 str. nustato, kad tais atvejais, kuomet dė/ fakto 
ar dėl teisės tarp Lietuvos valstybės ir signatarinių valstybių atsiranda 
nuomonių skirtumas, tai byla turi būti atiduota Haagos Tribunolui 
spręsti. Tokia procedūra turi arbitražo požymį. 

Po didžiojo karo arbitražas, kaip tarptautinės teisės institucija, 
plačiai yra praktikuojamas. Mūsų valstybė yra taip pat tuo keliu nuėjusi. 

Ji turi sudariusi su daugeliu valstybių arbitražo sutartis. Pats 
Augustinas Voldemaras, būdamas ministerių pirmininku, 1928 m. sausio 
mėn. 29 d. yra pasirašęs tokią sutartį su Vokietija (žiūr. Vyr. Žinių 300 
nr. 1929 m. gegužės 17 d.). Ta sutartis numato tam tikrą „konsiliacijos“ 
procedūrą, kuri yra tam tikromis sąlygomis abiems pasirašiusioms 
valstybėms privaloma. Pagal tą sutartį mūsų valstybė jau turėjo bylą 
Ženevoje konsiliacijos taryboje (Conseil de concilation). 

Dėl to fakto, kad tam tikrais atsitikimais viena ar kita valstybė 
sutinka savo ginčus perduoti arbitražui spręsti, niekas nedaro išvadų (tur 
būt, ir autorius pasirašydamas mūsų paminėtą sutartį taip nemanė), kad 
tos valstybės pasidarytų misouveraines, — pusiau nepriklausomos. 

A. Voldemaro veikale yra dar ir daugiau panašių teisinių „išradimų“. 
Kaipo pavyzdį mes galime pacituoti dar vieną. Augustinas Voldemaras 
(241 p.) sako, kad tarptautinė teisė turi vadovautis civilinės teisės 
normomis (Code Civil). Toks dėsnis dar nebuvo priimtas nė vienos 
tarptautinės institucijos, nes bendrai ligšiol priimtu nusistatymu visur 
vengiama painioti viešąją ir ypač tarptautinę teisę su privatine teise (žiūr. 
apie tai H. Lauterpacht „Private law sources and analogies in 
International Law, 1927 m.). 

Dėl viešosios ir civilinės teisės sąvokų sumaišymo autorius aiškina, 
kad Versailles traktato 99 str. išeina iš 1988 str. Code Civil Francais (!). 

Labai „originalus“, bet ligšiol dar negirdėtas aiškinimas. 

„Dr. Ernst Friesecke — A. Voldemaro“ tezės platesnis analizas 
galėtų sudaryti atskirų studijų objektą. Tuo tarpu to nemanau daryti, 
nes tai turėtų labai išplėsti šio mano darbo ribas. Tačiau laikau 
reikalingu pasisakyti, kad kaip atrodo, yra bergždžias darbas ieškoti 
Klaipėdos kraštui bet kurių valstybės elementų pritaikymo. 

Kad, pavyzdžiui, Klaipėdos krašto piliečiai neturi atskiros, skirtingos 
nuo Lietuvos pilietybės, atrodo aišku iš 34 str. Klaipėdos krašto 
statuto. Tame straipsnyje, kalbama tik apie „Klaipėdos gyventojo 
požymį", bet ne apie „pilietybę“. Mūsų savivaldybių sutvarkymu ir 
kitais įstatymais yra numatytas miestų ir valsčių gyventojų požymis. 
Šiandien, gal būt, mūsų įstatymais jis, tas „požymis“, nėra aiškiai 
formuluotas, bet iš to dar neseka, kad jis negalėtų būti įstatymu aiškiau 
precizuotas. Niekas negalėtų tvirtinti, kad, pavyzdžiui, Rokiškio 
valsčiaus gyventojai, kurių pasuose būtų įrašytas „Rokiškio valsčiaus 
gyventojo požymis“, galėtų pretenduoti į atskirą nuo Lietuvos pilietybės 
pilietybę. 


1925 metų optacijos sutartis (su Vokietija) irgi neduoda nė mažiausio 
pagrindo tokioms išvadoms daryti. 


4, Lietuvos bylos Haagoje ir A. Voldemaro apie jas nuomonės. 


Lietuvos vyriausybė turėjo dvi dideles bylas Tarptautiniame Haagos 
Tribunole. Vieną su lenkais dėl tranzito Nemuno upynu ir Kaišiadorių- 
Lentvario geležinkelio ruožu, antrą — Klaipėdos krašto reikalais. Abi 
šias bylas, nepaisant to, kad jos buvo labai painios ir sunkios, Lietuvos 
vyriausybė yra laimėjusi Tarptautiniame Teisingumo Tribunole Haa- 
goje. Šių bylų laimėjimas yra didelis Lietuvos valstybės laimėjimas. 
Tarptautinis Haagos teismas, vadinasi, vyriausioji teisingumo instancija, 
pripažino, kad Lietuvos vyriausybės reikalavimai buvo gerai pagrįsti, 
kad teisė ir teisingumas yra Lietuvos pusėje. Tų diddelių bylų laimėjimas 
neabejotinai sutvirtino Lietuvos tarptautinę padėtį; be to, Lietuvos 
vyriausybės laimėjimas bylos su lenkais patvirtino Lietuvos nusistatymo 
Lenkijos atžvilgiu teisingumą ir sutvirtino jos teises į Vilnių. Tokia yra 
bendra visos Lietuvos visuomenės nuomonė dėl Haagos Tribunolo 
sprendimų paminėtose bylose. Ne kitaip įvertina tuos Haagos sprendi- 
mus ir vidaus politikos vaidų neapakinta užsienių visuomenės opinija. 


270 


Pats tų bylų laimėjimo faktas verčia kiekvieną, kas galvoja 
lietuviškai, tik džiaugtis. 

Mūsų nagrinėjamos knygos autorius, A. Voldemaras, labai skeptiš- 
kų, o vietomis net ir žeminančių Lietuvos atstovų užsieniuose vardą 
nuomonių tų bylų reikalais reiškia savo veikalo politinėje dalyje. 

Iš eilės apsistosiu ties A. Voldemaro pareikštomis nuomonėmis 
byloje su lenkais. Dėl šios bylos Haagos Tribunole autorius yra tos 
nuomonės, kad Lietuvos vyriausybė nemokėjo bylos tinkamai paruošti 
ir kad jos atstovai nemokėjo tinkamai ginti Lietuvos interesų teisme. Dėl 
Lietuvos vyriausybės žygių Haagos Tribunole A. Voldemaras taip kalba: 

„Taip sudėti ir formuluoti kaltinimai buvo tik kortų pilis, kuri turėjo 
menkiausios kritikos paliesta (mažiausio kritikos vėjelio papūsta) 
sugriūti, be to, kad būtų buvęs reikalas faktiškus įrodymus patiekti. 
Lietuvos vyriausybė lengviausiai (avait beau jeu) galėjo visus kaltinimus 
atremti. Yra labai sena teisės taisyklė, kad niekieno interesai nepažeidži- 
ami, kai savo teise naudojamasi — neminem laedit, gui suo jure utitur. 
Esant teisme, reikėjo įrodyti, kad Lietuvos vyriausybės aktai yra 
suderinti ne tik su tarptautine, bet ir elementarine (justice tout court) 
teise. 

Nelaimei, Lietuvos vyriausybės expose (aiškinamas raštas) labai 
miglotas ir suveltas; jis greičiau padarytas tam, kad reikalą supainiotų, 
bet ne išaiškintų ... (toliau autorius pasisako, kad istoriškoji expose 
dalis buvo labai bloga), ir savo išvadžiojimus A. Voldemaras taip tęsia: 

„Juridiškoji dalis, vienintėliai svarbi šioje byloje, nė kiek negeresnė 
už istoriškąją. Ta dalis prasideda (?) nevykusia represalijų teze; 
represalijas Lietuvos vyriausybė taiko ir taikys Lenkijai, kol Vilnius bus 
sugrąžintas Lietuvai. Pasirūpinta išvardyti represalijų atsitikimai, 
taikomi tarpiautinėje teisėje nei pradedant XVIII š.! Aš sakau, kad ši 
tezė yra nevykusi, nes ji yra faktiškai ir teisiškai klaidinga" (p. 326-327). 

Dėl Augustino Voldemaro Lietuvos vyriausybės expose tokios 
griežtos kritikos reikia pastebėti, kad autorius, tur būt, nėra skaitęs to 
expose, nes tas, kuris net ir paviršutiniai yra ją pavartęs, aiškiai matys, 
kad represalijų tezė nėra pirmutinis ir svarbiausias Lietuvos vyriausybės 
argumentas. Pačiame Lietuvos vyriausybės expose ta tezė pradedama 
vystyti tik 127 puslapyje ir baigiama 140 p. (žiūr. Lietuvos vyriausybės 
expose). Ta tezė buvo numatyta tik tuo atveju, jei teismas būtų atmetęs 
visus kitus teisiškus argumentus. Jei autorius būtų paskaitęs plaidoyer 
(žiūr. Lietuvių lenkų byla dėl tranzito Nemuno upynu ir Kaišiadorių — 

Lentvaravo teležinkelio ruožu. Užs. Reik. M-jos leid. 1931 m. t. I ir II), 
tai jis tuo būtų dar geriau įsitikinęs. 

Augustino Voldemaro archaiškos teisės normą (neminem laedit, gui 
suo jure utitur) atsikirtimui netinka. Šių dienų privatinėje teisėje 
(vokiečių ir prancūzų) ta norma jau laikoma pasenusi (žiūr. Theorie des 
Vabus de droits prof. Josserand. De Vesprit des droits et -de leur 
relativite. Theorie de V'abus de droits. 1927 m.). Tarptautinėje ir viešoje 
teisėje teorijos abus de droit pritaikymo dar nėra buvę. 

Pažvelkime dabar, kaip pats A. Voldemaras įsivaizduoja Lietuvos 
reikalų gynimą teisme. Jis apie tai plačiai kalba 328-329 p. Iš tų visų 
tipingiausi yra šie žodžiai: 

„Kadangi neįrodinėjami negatyviai faktai, galima buvo priversti 
lenkų agentą įrodyti priešinga. Kaip tai neatrodytų keistai, Lietuvos 
agentas neišnaudojo teismo paklausimo. Jis tęsė savo mintinį expose, 
kuris nė kiek negeresnis už rašytinį. Jis ir jo collega, didžiam lenkų 
agento džiaugsmui, tęsė per kelis posėdžius savo kalbas, glušindami 
teismą" (p. 329). 

A. Voldemaro siūlomą gynimo būdą galima reziumuoti šitaip: 
nereikėjo nei expose rašyti nei daug teisme kalbėti. Reikėjo nuvažiavus 
Haagon, atsistojus prie barjero teismo salėje, užklausti lenko: ,„Pasakyk, 
kada tarptautiniam trafikui (tranzitui) geležinkelis Lentvaravas — 
Kaišiadorys buvo išnaudojamas, ir pasakyk, koks tavo interesas 
pažeidžiamas?" Kadangi lenkas, autoriaus manymu, įrodyti nieko 
negalėjo, tai, dar nebaigus lenkui kalbėti, galima buvo iš Haagos grįžti 
namo, nes aišku, kad byla būtų buvusi išlošta. 

Čia mums ne tiek svarbu buvo pabrėžti tipišką A. Voldemaro 
siūlomą gynimosi teisme būdą, kiek panieką, kurią autorius reiškia 
Lietuvos atstovams užsieniuose užsienyje išleistoje knygoje. 

Dėl Klaipėdos bylos Haagos tribunole A. Voldemaras dar tipiškes- 
nių, bet drauge pavojingesnių Lietuvai nuomonių pareiškia, 

Autoriaus manymu, Lietuvos vyriausybė nemokėjo tos bylos, kaip 
reikiant, pakreipti, jos tinkamai pastatyti. 

Visiškai nesuprantama, kaip Lietuvos vyriausybė galėjo, „netinka- 
mai" pastačius bylą, ją išlošti, kai Voldemaras tvirtina, kad vokiečiai tą 
bylą buvo gerai teisiškai pagrindę. 

Štai kaip autorius tuo klausimu kalba: 

„Jei Paryžiaus konvencija sudarytų su statutu vieną ir tą patį (un 
tout indivisible), teismo sprendimas nekeltų abejonių. Bet 16 konvenci- 

jos str., teismo iškeltas, leidžia laikvii Klaipėdos krašto statutą 

neatskiriama konvencijos dalimi, tinkama sunaudoti visais atvejais (a 
toutes les fins utiles) Problemos mazgas išrišamas, išaiškinus, kaip 
reikia šį išsireiškimą suprasti. Aplamai, ši formulė, vartojama tarptauti- 
nėse sutartyse, nustato interesą, kurį susitariančios šalys gali teikti 
sutarčių nuostatams. Jei teisė tėra apsaugotas interesas, tai negali būti 
teisių klausimo ten, kur intereso nėra. Kokius interesus turi keturios 
signatarinės valstybės Klaipėdos krašto statute?“ (252 p.). 
Savo samprotavimus aut rius šitaip tęsia: 


„Intervenuodamos šiais atvejais keturios didžiausios valstybės arba 
kitas kuris tarybos narys atsiteistų iš pareigos, kuri seka iš tarptautinio 
solidarumo. Bet aš blogai suprantu kitokią intervenciją, ar tai taryboje 
ar tarptautiniame teisme. Faktiškai tai reikštų, kad Lietuva yra keturių 
valstybių protektorate (!), ko iš tikrųjų nėra. Štai dėl ko keturių didžiųjų 
valstybių reikalavimas (reguete), liečiąs direktorijos pirmininko atstatyd- 
inimą, buvo nepriimtinas. Tiktai Lietuvos vyriausybė, šia prasme, nėra 
atsikirtusi, atsikirtimo klausimas net nebuvo iškeltas teisme" (exception 
d'irrecevabilite — bylos nepriimtinumo atsikirtimas J. N.) 253. 


Ką gi toks autoriaus samprotavimas reiškia? Jis reiškia, kad A. 
Voldemaras prikiša Lietuvos vyriausybei nepasakius signatarams ir 
Haagos teismui, kad Klaipėdos bylos jie iš viso negali kelti, nes neturi 
teisių. Šiais motyvais iškeltas atsikirtimas tikriausiai teismo nebūtų 
buvęs priimtas, nes jis nesuderinamas su 17 str. nuostatais. Prisieina 
abejoti ar atsirastų juristas, kuris būtų sutikęs taip formuluotą 
atsikirtimą į Haagos teismą įnešti. Toks klausimo pastatymas teismui, 
tikriausiai, būtų atrodęs paprasta chicane (įžeidimu). 

Tęsdamas toliau savo išvadžiojimus dėl Klaipėdos bylos Haagos 
teisme, A. Voldemaras šitaip kalba: 


„Tikroji mūsų iškelto klausimo reikšmė yra be galo didelė. Reikia 
išsiaiškinti, ar Lietuva, nėra keturių didžiųjų valstybių protektorate (!). 
Jei joms būtų pripažinta teisė atvesti Lietuvą į Haagos teismą dėl kurio 
Klaipėdos krašto statuto straipsnio, tai su Lietuvos nepriklausomybe 
baigta (avait vecu) (!). Aš, suprantama, kalbu juridinė prasme, nes 
politiškai (mano pabraukta) padėtis yra labai skirtinga (Koks prieštara- 
vimas sau! J. N.). Savo sprendimo motyvuose Haagos teismas iš tikrųjų 
mano, kad „Lietuva priskirtoje teritorijoje turėtų naudotis pilna 
suverenumo teise, išskyrus susiaurinimus, padarytus to suverenumo 
naudojime" (p. 23. Čia A. Voldemaras cituoja Haagos sprendimo 
tekstą). Kitaip sakant, teismas nustato, kad Lietuvos suverenumas 

Klaipėdos krašte yra ribotas (konvencijos 15 straipsnis nustato, kad 
„Suverenumo teisės negali būti perleistos be susitarusių šalių sutikimo", 
vadinasi, ir be Lietuvos sutikimo. Tiktai šitą „susiaurinimą“ Haagos 
teismas yra turėjęs galvoje J. N.). Turint galvoje tai, kad suverenumas 
negali būti skirtingas atskirose valstygės teritorijos dalyse, tai reikia iš to 
padaryti išvadą, kad Lietuva yra valstybė, kurios suverenumas yra 
susiaurintas, t.y. pusiau suverenė valstybė". (1) 

Toks kategoriškas, bet neapgalvotas A. Voldemaro tvirtinimas plačių 
komentarų nereikalingas. Nejaugi, jei, pavyzdžiui, valstybės, būtų 
pasirašiusios obligatorinę klauzuūlę (clause obligatorre) perduoti tarpusa- 
viems ginčams Tarptautiniam Haagos Tribunolui spręsti, arba, jei būtų 
buvusi įkurta privalomojo arbitražo institucija (apie tai giliai buvo 
galvota Ženevoje prieš 8-9 metus), būtų nustojusios šio savo suverenumo 
arba būtų virtusios pusiau suvereninėmis (mi-souveraines)? 

Šia proga reikia dar pastebėti, kad A. Voldemaras pažeminančiai ir 
pašiepiančiai atsiliepė ne tik apie Lietuvos vyriausybę ir apie Lietuvos 
valstybės atstovus užsieniuose, bet jis nepasigailėjo „stripių“ ir 
„kategoriškų“ žodžių didelio Prancūzijos tautos vyro Mr. Poincare 
adresu. Atrodo visiškai ne dėl to, kad jis ką nors jam iš esmės būtų 
norėjęs primesti, bet vien tik dėl to, kad tas asmuo jam, Voldemarui, iš 
viso nepatinka. Tipiškas A. Voldemaro žodžiais „ekskliuziviškumas" 
(žiūrėk prakalboje autoriaus žodžius apie save). 

Žingsnis po žingsnio mes turėjome progos išeiti beveik visą A. 
Voldemaro išeitą kelią. 

Mes sustojome ties tomis vieomis, kurios, mūsų manymu, dėl jų 
„originalumo“, o kitose vietose stačiai dėl jų pavojingumo valstybei, 
negalėjo būti praeitos pro šalį. 

Pats autorius savo knygos užbaigoje pasisako. kad jis „lietuvių 
problemas" nagrinėjęs kaip „moksleivis“ (I'ecolier) ir kaip filosofas (en 
filosophe). 

Taigi, jei A. Voldemaras būtų atlikęs savo darbą kaip ,„mokinys" ir 
jo nebūtų paskelbęs, būtų labai gerai. 

Bet A. Voldemaras visa tai, ką jis yra pasakęs lietuvių reikalais, yra 
padaręs tokia skaudžia ir įžeidžiančia Lietuvą forma, kai kur taip 
nevykusiai, su panieka, traktuodamas užsieniuose Lietuvos valstybę ir 
jos vyriausybę ir atstovus, kad tiesiog kyla klausimas. ar tas veikalas 
nėra pikčiausio keršto ir pagiežos jausmo Lietuvai ir jos vyriausybei 
inspiruotas. 


274 


Pakartojimas prancūzų kalba vokiečių propagandinės tezės Klaipė- 
dos reikalais ne tik neįneša į tuos reikalus /ietuviškos šviesos, bet tiesiog 
juos painioja, 

„Valstybės fragmento“ teorija, kad ir didelio ir plačiai žinomo 
vokiečių teisininko Jellinek sugalvota, mūsų reikalams nepritaikoma. 

Tą teoriją ir pats Jellinek yra sugalvojęs tuo tikslu, kad griaunamoms 
Vokietijoje „valstybėms“, didžiajam Vokietijos kancleriui Bismarkui 
pradėjus Reich'ą centralizuoti, suteiktų toms „valstybėms“ (Staaten, 
Lžnder) moralinį titulą Bismarko centralistinei Reich'o politikai 
atsispirti, pasipriešinti. 

Prof. Jellinek politiniai buvo valstybės decentralizacijos šalininkas. 

A. Voldemaras, mūsų manymu, yra padaręs nedovanotiną nusižengi- 
mą tautai ir valstybei. 

Aplamai, knyga turi didelį defektą — ji serga atsakomybės jausmo 
paraližu. 

Ir purve reikia ieškoti saulės spindulių. Deja jie pratrykšta, ir čia pat 
vėl išnyksta. 

Pasilieka kartus jausmas. Knyga sunki, slegianti, be formos. 

Autoriaus žodžiais „fatigant“ (sunki) (žiūr. autoriaus „išvadas“). 

Jei autorius, kaip jau minėjome šio darbo pradžioje, būtų tą veikalą 
išleidęs Lietuvoje, tai būtų pusė bėdos. 

Bet mūsų atsitikimu, reikia neužmiršti, visa pagieža Lietuvai yra 
išlieta užsieniuose. 

Ta knyga gali labai klaidinti užsienio visuomenės opiniją apie 
Lietuvą. 

Kyla klausimas, kurių priemonių imasi socialiniai junginiai, 
valstybės, kai vienas kuris jos narių nusižengia valstybei ir tautai 
užsieniuose. 

Mūsų dienų įvykiai Austrijoje rodo, kad austrų tautos ir valstybės 
nusistatymas išbraukti iš valstybės narių skaičiaus tuos, kurie dirba 
svetimos valstybės naudai, yra visiškai suprantamas ir pateisinamas. 

Jei valstybė nori gyventi, tai ji turi teisę vartoti visas savisaugos 
priemones savo gyvybei apsaugoti ir išlaikyti. 

Mes žinome tautų ir valstybių gyvenime dar griežtesnių sankcijų 
pavartojimų, net ir tais atsitikimais, kai pažeidžiamas tautos ir valstybės 
autoritetas, jau ne užsienyje, bet krašto viduje. 

Visi gerai prisimename neseniai nagrinėtą Prancūzijoje Prancūzijos 
valstybės galvos žudiko Gorgulovo bylą. 


275 


Dėl Gorgulovo atsakingumo arba pakaltinamumo buvo kilę įvairių 
nuomonių. 

Berods, ir pats Prancūzijos teismas buvo linkęs manyti, kad turima 
reikalo su nepilnai atsakingu už savo veiksmus žmogum. 

Tačiau valstybės galvos nužudymas, t.y. gyvojo valstybės simbolio ir 
autoriteto pažeidimas, negalėjo, nepaisant visokių aplinkybių, neturėti 
įtakos teismo sprendimui. Reikėjo tą autoritetą atstatyti visuomenės 
akyse, reikėjo duoti grasmės pavartojimo pavyzdį, kad ateityje tokie 
veiksmai nebepasikartotų. 

Mes neturime pykčio, neturime keršto. Tas jausmas mums yra 
svetimas. Tačiau mes prašome, mes turime teisės reikalauti Meilės, 
Meilės Lietuvai. 


(Jonas Navakas, Originali Knyga. Augustinas Voldemaras buvęs 
Universiteto profesorius ir buvęs Ministeris Pirmininkas: La Lithuanie 
et ses problemes, Tome I. Lithuanie et V'Allemagne. Lietuva ir jos 
problemos, Tomas I. Lietuva ir Vokietija. Leidėjas: Karvelio ir 
Rinkevičiaus knygynas, Kaunas. Akc. Spindulio B-vės spauustuvė, 1933. 
53 psl. Kaina I litas). 

A. Voldemaras 
VILNIJOS BAŽNYTINĖ PADĖTIS 


Vilniaus su sritimi Lietuvon grąžinimas sukėlė visą eilę labai svarbių 
klausimų: politinių, ekonominių, kultūrinių, tautinių ir kitokių. Visi šie 
klausimai turi labai didelės Lietuvos reikalams, o kartais net jos likimui 
reikšmės. Jų tikras sprendimas, dargi net tikslus į juos priėjimas, gali 
nusverti ilgam metui ateities sutvarkymą. 

Visuomenė gal ne tiek mato visus šiuos reikalus, kiek nujaučia, ir 
daro visa, kas jai įmanoma. Valdžia dar didesnio reiškia jiems 
susirūpinimo. Aš nenoriu čia liesti visų šių reikalų, o pasirenkų tik vieną 
— bažnytinę Vilnijos padėtį. Šis klausimas kur platesnis ir gilesnis, nei 
galėtų rodytis pirmuoju žvilgsnius. Juk čia mes susiduriame su tikėjimu, 
tautiškumu, kultūra, socijaliu klausimu ir kitais. 

Kas skyria bažnytinius reikalus iš daugybės kitų, tai jų labai ilgas 
veikimas priekin, dargi be ryšio su politine būkle. Dar būnant Lietuvai 
Rusijos dalimi, lietuvių tautinis atgijimas kaip tik Vilniuje sutiko iš 
valdomos lenkų katalikų bažnyčios didžiausio pasipriešinimo ir 
smarkaus persekiojimo. Susidūrimai bažnyčiose pasiekę buvo kartais net 
rusų teismus. 

Jeigu patys būdami anuo metu persekiojami, vis dėlto lenkai 
sugebėjo spausti lietuvius, bent tikybos reikaluose, tai kasgi besakyti 
apie jų persekiojimus, kai po Didžiojo karo lenkai buvo patapę pilnais 
Vilnijos šeimininkais? Užteks priminus, kad Vatikanas turėjo nusileisti 
Lenkams ir prašyti atsisakyti iš vyskupo vietos savo paties kandidatui 
vysk. J. Matulevičiui, geram lietuviui, bet ir geram lenkų draugui. 

Kiekvienam aišku, kad spaudimas ir persekiojimas lietuvių katalikų 
bažnyčiose dabar turi baigtis ir bažnytinis gyvenimas ineiti sveikon 
vagon. Visai būtų nepakenčiamas daiktas, jeigu esant Vilniui Lietuvoje, 
lietuvių persekiojimas per bažnyčią leistas būtų ir toliau varyti. 

Jeigu visa tai aišku, tai nereiškia, kad aiškios ir priemonės ar būdai 
padėčiai pakeisti. Čia mes turime būti labai atsargūs, kad nepadarytume 
klaidų, kurios galėtų sutrukdyti sveiką bažnytinę Lietuvos politiką. 

Aš negaliu viename straipsnyje išnagrinėti nuodugniai viso reikalo, 
bet manau čia svarbiausia rasti tikras kelias, kuriuo reikia eiti, 
betvarkant bažnytinius reikalus. 

Lietuvių tauta savo didele dauguma yra katalikų kraštas, kuriems 
tikėjimas yra didelė gyvenimo jėga. Reikia priminti, kad ir visame 
pasauly Katalikų Bažnyčia yra svarbus veiksnys tiek tarptautiniame 
gyvenime, tiek vidujiniame tose valstybėse, kur jie sudaro ar tai 
daugumą, ar bent žymią mažumą. Tas reiškia, kad mūsų bažnytiniai 
reikalai galima tvarkyti tik veikiant kartu su Katalikų Bažnyčios 
vadovybe, o ne kitaip. 

Tai suprasta visų lietuvių, kaip matyti iš pasirodžiusių spaudos 
straipsnių. Tiek visuomeniškoje, tiek valdžios spaudoje buvo priminta, 
kad Lietuva turi konkordatą su Šventuoju Sostu ir kad liekti tik 
įgyvendinti Vilnijoje konkordato nuostatai. Juk pasakyta, kad pasikeitus 
Lietuvos sienoms, jo veikimas išplėstas bus ir naujiesiems Lietuvos 
plotams. 

Tai tikra tiesa. Galima dar pridėti, kad minėtasai nuostatas įvestas 
konkordatan kaip tik dėl Vilniaus klausimo. Tik čia spaudoje nutylėtas 
vienas dalykas, tariant, kad konkordatas automatiškai negali apimti 
Vilnijos ir todėl šiuo metu jis dar neveikia tenai. 

Vatikano politikai netikėjo, kad Vilnius liktų ilgai Lenkijoj. Todėl 
konkordate su Lenkija sudaryta atskira Vilniaus arkivyskupija, be jokių 
ryšių su Varšuva. Bekurdamas 1924 metais Lietuvos bažnytinę 
provinciją jis neįtraukė Klaipėdos jon, o sudarė tik praelaturanullius. 

Kai didžiosios valstybės buvo pripažinusios 1923 metais Vilnių 
Lenkijai, Vatikanas irgi pripažino šios valstybės rytines sienas. Taigi jam 
reiktų, kad pati Lenkija perleistų Lietuvai Vilnių. Gi Lenkija to 
nepadarė ir šiandien nė negalėtų to padaryti, nes nebeturi visų valstybių 
pripažintos teisėtos valdžios. 

Apaštališkajam Sostui, galima drąsiai sakyti, būtų dar maža vienų 
Lenkų perleidimo. Jis lauktų, kol visos didžiosios valstybės tai padarys. 

Taigi, susidėjus taip padėčiai, negalima nieku būdu laukti greito 
veikimo Vilnijoj konkordato nuostatų. Nereikia čia irgi pamiršti, kad 
Vatikanui šis klausimas sudėtingesnis nei Lietuvai. Juk Lietuvai atiteko 
tik nedidelė Vilniaus arkivyskupijos dalelė, o jos didžioji dalis pasiliko 
Sovietų Sąjungoj, su kuria Vatikanas neturi nė diplomatinių santykių. 

Maža jos dalelė pateko Vokietijai, ir dargi patys Vokiečiai nepareiškė 
dėl jos jokio nusistatymo. 

Bepripažįstant Lietuvai naująsias sienas iš Rytų, Apaštališkasis 
Sostas turėtų kartu nusistatyti ir dėl likusių Vilniaus arkivyskupijos 
dalių. Gi esamomis apystovomis to jis negali daryti nieku būdu. 

Bet suprantama, jeigu negalima klausimo sutvarkyti oficijaliai bei 
juridiškai, iš to visai neseka, kad nieko negalima daryti su Vatikanu. Jo 
diplomatija kaip tik labai jautri gyviesiems reikalams ir todėl visada 
linkusi jieškoti kurių praktinių sprendimų. Bet irgi suprantama, kad 
tokios derybos negali eiti oficijaliai. Eidami oficijalių derybų keliu mes 
nepasistūmėtume pirmyn nei vieno žngsnios. 

Tokios neoficijaliosios derybos pagaliau būtų ruošos darbas 
oficijaliam reikalo sutvarkymui, kai tam ateis metas. 

Suprantama, kad tokis klausimo kėlimas Vatikane sudaro jo tik 
vieną pusę. Yra jo ir kitų pusių, kuriomis irgi reiktų susirūpinti 
neatidėliojant. Tokiu reikalu tektų darbas varyti vietoj iš pat pradžios. 
Visas sunkumas glūdi pačiame Vilniuje. Joms vardai: arkivyskupas, 
kapitula, Dvasinė Seminarija, Teologijos Fakultetas. 

Tokiais klausimais galima naudingai kalbėtis su vietinais Vilniaus 
jierarkais. Būtų didžiausia klaida manyti, kad jis šiandien nustojo savo 
reikšmės. Net patsai Apaštališkas Sostas nieko negalėtų padaryti be jų 
žinios. 

Mano uždavinys buvo nurodyti, kiek bažnytinis klausimas išsiša- 
kojęs plačiai ir kokiu keliu ar keliais galima ir naudinga jan eiti. Bet, 
suprantama, veikti čia gali viena tik Lietuvos valdžia. Nuo jos 
sumanumo ir energingumo pareis, kaip šis klausimas nueis. 


(„Naujoji Romuva“ 1939 m. nr. 47, psl. 850-851) 

Čia parašyta: „Juk pačiame konkordate pasakyta, kad pasikeitus Lietuvos 
sienoms, jo veikimas išplėstas bus ir naujiesiems Lietuvos plotams“. 

„Tai tikra tiesa. Galima dar pridėti, kad minėtasai nuostatas įvestas 
konkordatan kaip tik dėl Vilniaus klausimo". 

Kaip tiktai konkordato IX straipsnis sako: „Nė viena Lietuvos respublikos 
dalis nepriklausys nuo Vyskupo, kurio būklas rastųsi už Lietuvos valstybės 
sienų. Bažnyčios provincija, kurios diocezijos ir prelatūra yra nustatytos Bullos 
Lithuanorum Gente, nebus keičiama, nesusitarus iš anksto su Lietuvos 
Vyriausybe, išėmus parapijų ribų pataisymus, reikalaujamus tikinčiųjų gerovės. 
Šiaip ar taip Bažnyčios provincijos, diocezijų ir prelatūros ribos sutaps su 
Lietuvos Valstybės sienomis". Dabar pabraukta M. Š.) 

PASTABOS SAULĖLYDŽIO VALANDĄ 


Augustino Voldemaro prisiminimai apie laiką ir save 


Visa Lietuva buvo vokiečių kariuomenės užimta 1915 metų vasaros 
pabaigoje. Visur buvo įvesta vien karinė valdžia, kuri nuolatinėmis 
rekvizicijomis ir kitokiais būdais spaudė kaimo gyventojus. Vokiečiai 
manė, kad po karo Lietuva pasiliks Vokietijos rankose, todėl 
visapusiškai nagrinėjo jos ateities klausimą. 

Politiniu atžvilgiu buvo pripažinta, kad jos negalima sulyginti su 
vokiškomis sritimis: dėl savo politinio atsilikimo Lietuva esą negali 
turėti savo atstovų reichstage. Buvo manoma padaryti iš jos kažką 
panašaus į imperijos sritį, net be tų teisių, kurios buvo suteiktos Elzasui 
ir Lotaringijai. 

Nacionaliniu požiūriu Lietuva galų gale turėjo tapti vokiška sritimi. 
Buvo aptariami kolonizacijos klausimai. Apskaičiuota, kad Lietuvoje, 
kuri turėtų didesnę nei dabar teritoriją, galėsią gyventi 12-14 milijonų 
žmonių vietoj nepilnų 4 milijonų, gyvenusių prieš tai toje teritorijoje. 

Šiems planams nebuvo lemta išsipildyti. Laikas ėjo, o pergalė kare 
vis dar buvo apgaubta nežinomybės rūko, viltys ją pasiekti blėso. 
Nelauktai 1917 m. įvyko lemiamos reikšmės įvykis. Rusų revoliucija 
paskelbė tautų apsisprendimo teisę. Kai 1918 m. pabaigoje Vokietija 
paprašė taikos, visos kariavusios šalys tautų apsisprendimo teisę surašė į 
taikos sutartį. 

Lietuvos valstybė atsirado paskelbus tautų apsisprendimo teisę. Man 
teko būti pirmose jos kūrėjų gretose, ir todėl įvykių eiga niekam taip 
gerai nežinoma, kaip man. Niekas taip netrukdė darbui, kaip Berlyno 
vyriausybė ir jos vykdomieji organai. 

Iš pradžių vokiečiai norėjo panaudoti apsisprendimo teisę grynai 
saviems interesams. 1917 metais jie leido išrinkti Lietuvos tarybą, kurios 
priešaky stovėjo Smetona, pasilikęs Vilniuje, kai jį užėmė vokiečiai. 

Vokiečių karinės valdžios organai ir užsienio reikalų ministerijos 
atstovai vedė derybas su Lietuvos taryba per Smetoną, kurio name 
susirinkdavo nemaža vokiečių valdininkų. 

Po ilgų derybų Berlyne Smetona, Šaulys ir, rodos, Šernas parašė 
Užsienio reikalų ministerijai pareiškimą, kurio esmė buvo ta, kad 
Vokietija paimtų Lietuvą į savo protektoriatą. Ta pat prasme kartu su 
Užsienio reikalų ministerija buvo parengta rezoliucija, kurią Lietuvos 
taryba priėmė 1917 m. gruodžio 11 d. savo uždarame posėdyje. 

Paga! šią rezoliuciją buvo skelbiama sukurta savarankiška Lietuvos 
valstybė, kurią su Vokietija vienija keturios specialios konvencijos. Ši 
rezoliucija buvo priimta Smetonos šalininkų balsais, protestuojant 
kairiajai opozicijai. Tačiau kai Tautos taryba priėmė vokiečių reikalavi- 
mus, karinė valdžia neleido organizuoti net savivaldos organų, ne tik 
valstybinių. 

1918 metų pavasaris ir vasara praėjo atkakliai bekovojant su 
vokiečių valdžia, ir reikalas nejudėjo iš vietos. Jis tapo dar sudėtingesnis 
dėl operetinių hercogo Uracho, kuris 1914 m. buvo kandidatu į 
Albanijos sostą, rinkimų Lietuvos karaliumi. 

Tik 1918 m. spalio pabaigoje, kai Vokietija karą galutinai 
pralaimėjo, princo Makso Badeniškio vyriausybė leido sudaryti pirmąją 
Lietuvos vyriausybę. 

Lietuvos taryba pavedė man šį uždavinį. Jį priimdamas, iškėliau 
sąlygą, kad būtų atsisakyta konvencijos su Vokietija, Urachas atsisakytų 
sosto, o Lietuva besitęsiančiame kare pasiskelbtų esanti neutrali. 

Pirmąsias dvi sąlygas buvo galima nesunkiai įvykdyti. Vokietijos 
vyriausybė atsisakė konvencijų, hercogas Urachas — sosto. Bet dėl 
Lietuvos neutraliteto Berlyno kabinetas sprendė klausimą ar nereikėtų 
manęs areštuoti. Tik Ercbergerio užtarimas nuo to mane išgelbėjo. 

Jei pavojus iš Vokietijos praėjo, kai ji pralaimėjo karą, tai tuoj pat 
kilo kitas pavojus. Tai buvo lenkų programa atkurti Lenkijos-Lietuvos 
valstybę, kaip buvo kalbama, 1772 metų ribose — iki pirmojo jos 
padalijimo ... 

Prancūzijos kariniai sluoksniai domėjosi ne tuo, ar priklausys 
Lenkijai Smolenskas ar Kijevas, o tuo, ar ateity Lenkija — būsimoji 
sąjungininkė prieš Vokietiją — galės pakeisti Rusiją. Dėl to jie siekė 
Lenkijai duoti kuo geresnes sienas rytuose. 

Tiesa, Lenkijos klausimu Prancūzijos atsakingi sluoksniai neturėjo 
vieningos nuomonės. Kai kariniai sluoksniai, vadovaujami siauro 
akiračio kataliko maršalo Fošo, matė katalikiškoje Lenkijoje patikimą 

ramstį, Užsienio reikalų ministerija svajojo apie baltagvardietišką 
Rusiją. Pastaruoju atveju Lietuvai būtų kilęs ne mažesnis pavojus iš 
Lenkijos pusės. Aš vadovavau taikos delegacijai Paryžiuje 1919 metais, 
todėl visas politinis darbas buvo ant mano pečių. 

Lengviausia buvo veikti per amerikiečių delegaciją taikos derybose, 
kadangi, energingai remiant Amerikos lietuviams, buvo galima dažnai 
su ja bendrauti. Svarbiau, žinoma, buvo užmegzti glaudų kontaktą 
su asmenimis, kurie posėdžiavo įvairiose komisijose, negu su delegacijų 
viršūnėmis, kurios tik tvirtindavo jų sprendimus. 

Vienas konkretus pavyzdys. 1919 m. gegužės mėn. aš, kaip privatus 
asmuo, 0 ne Lietuvos delegacijos vadovas, buvau pakviestas atvykti į 
komisiją Lenkijos reikalams, kad išdėstyčiau Lietuvos požiūrį. Jau pats 
toks klausimo iškėlimas rodė, kad į Lietuvą iš dalies žiūrima kaip į 
sudėtinę Lenkijos dalį. 

Ir vis dėlto nuvykau, tačiau, pradėjus posėdį, pareiškiau protestą, 
kad Lietuvos klausimu užsiima Lenkijos komisija. Pirmininkavo, 
žinoma, prancūzas. Jis nenorėjo kreipti dėmesio į mano protestą, tačiau 
kiti nariai pareikalavo jį apsvarstyti man nedalyvaujant. Kai mane vėl 
pakvietė į posėdį, tai pranešė, kad mano protestas patenkintas ir 
komisija atsisako svarstyti Lietuvos klausimą. Po kiek laiko buvau 
pakviestas jau oficialiai į politinę komisiją, kuriai pirmininkavo Žiulis 
Kambonas (Cambon, Jules), išdėstyti Lietuvos reikalavimų. 

Oficialiuose ir privačiuose pokalbiuose aš dėsčiau mintis, kad 
Lietuvos klausimo negalima išspręsti nepripažinus Tarybos valdžios. 

Paryžiaus taikos konferencija neišsprendė nei Lietuvos, nei net 
Lenkijos klausimo. Versalio sutartis tik numatė, kad Lenkijos rytines 
sienas didžiosios valstybės nustatys vėliau. Nutraukusi savo veiklą, 
Taikos konferencija perdavė savo įgaliojimus pasiuntinių konferencijai 
Paryžiuje. Ši konferencija 1919 m. gruodžio 9 d. nustatė laikinas 
Lenkijos sienas rytuose. Taip atsirado Korzono linija. 

Baigėsi 1919 metai. Kol Lenkija ruošėsi karui su Tarybų Rusija 
Lietuva atsidūrė labai nepatogioje padėtyje. Ji negalėjo sudaryti taikos 
sutarties su Tarybų Rusija, nes Lenkija galėjo pasinaudoti šia aplinkybe 
ir užgrobti lietuviškas sritis. Lenkija ir be to pažeidinėjo demarkacinę 
liniją, kurią tarp abiejų šalių nustatė maršalas Fošas, nes jo, vyriausiojo 
kariuomenės vado žinioje buvo Lenkijos kariuomenė. 

Kai tik be didelės rizikos atsirado galimybė pradėti derybas su 
Tarybų vyriausybe, aš pasiskubinau jas pradėti 1920 metų kovo mėnesį. 
Taikos sutartis buvo pasirašyta 1920 m. liepos 12 d. Maskvoje. 

Tuo momentu, kai buvo pasirašyta taikos sutartis, aš jau buvau 
atsistatydinęs. Bet jau tų pat metų rudenį man vėl teko vaidinti aktyvų 
vaidmenį. Lenkijos vyriausybė kreipėsi į Tautų Sąjungą, prašydama jos 
leidimo, žinoma, diplomatine forma, užimti visą Lietuvą. Pirmame 
posėdyje Paryžiuje (1920 m. rugsėjis) man pavyko pasiekti sprendimo, 
kuris įpareigojo Lietuvą ir Lenkiją gerbti Korzono liniją. 

Nors Lenkija ir priėmė šį sprendimą, bet ryžosi jo nesilaikyti. Todėl 
Pilsudskio įsakymu, pagal nurodymą iš Paryžiaus, buvo inscenizuotas 
Želigovskio sukilimas, 

Tautų Sąjunga, pasmerkusi Želigovskį, vis dėlto ėmė veikti Lietuvos 
vyriausybę, kad ji suartėtų su Lenkija. Kaddangi ryžtingai stojau prieš 
šią politiką, man teko atsisakyti Lietuvos interesų gynimo Tautų 
Sąjungoje. Suartėjimo su Lenkija reikalai pajudėjo. Tarpinė jų forma 
buvo išdėstyta projekte, kuris gavo belgų ministro Hymanso vardą. 
Tačiau Lenkija jį atmetė kaip netoli siekiantį. Derybos su Lenkija 
kuriam laikui nutrūko. 


Atsisakydamas atstovauti Lietuvos interesams Tautų Sąjungoje, 
raštiškai savo vyriausybei išdėsčiau, kad stoju į opoziciją dėl jos 
suartėjimo su Lenkija. Mano opozicija reiškėsi publicistiniais straips- 
niais cenzūros kontraliuojamoje Lietuvos spaudoje. Už tai mėnesiui 
laiko buvau nusiųstas į drausmės batalioną, 0 po to išsiųstas iš 
Kauno... 


Taip truko iki 1926 m. pabaigos. Būdamas ištremtas iš Kauno, 
negalėjau žinoti, kas dedasi politinėje scenoje. Pasirodė, kad Smetona 
užmezgė ryšius su karininkų organizacija, kuri rengė karinį perversmą. 
Apie jį sužinojau tik tada, kai jis prasidėjo. Ruošdamasis perversmui, 
Smetona neturėjo jokios programos. Jis prašė viską daryti mano 
supratimu. 

Man pavyko legalizuoti ir stabilizuoti padėtį dėl to, kad neturėjau 
jokio ryšio su sąmokslininkais ir todėl galėjau laisvai pasitraukti bet 
kuriuo metu, jei mano politinė linija pasirodys nepriimtina. Man teko iš 
pat pradžių grasinti atsistatydinimu. 

Smetona turėjo man nusileisti, nes padėtis buvo per daug nepastovi: 
sąmokslai sekė vienas po kito, daugelio nuomone, aš negalėjau išsilaikyti 
ilgiau kaip kelias savaites. 

Kai 1927 metais rugsėjo išvykau į Tautų Sąjungos posėdį, iškart 
keliose vietose kilo sukilimas. Į mano užklausimą, ar turiu nedelsiant 
grįžti į Lietuvą, Smetona atsakė, kad nėra būtina. 

Spalį grįžęs į Lietuvą įsitikinau, kad pavojingas buvo ne ginkluotas 
sukilimas, kuris pasirodė netikras, o jo pasekmės. Atsirado daug 
emigrantų, kuriuos Lenkijos vyriausybė įtraukdavo Vilniaus srityje į 
savo armijos dalinius, kad galėtų pakartoti naują Želigovskio sukilimą, 
tariamai pačių lietuvių sukeltą. 

Iš tiesų Pilsudskio vyriausybė ėmė atvirai grasinti Lietuvai. Kai 
Pilsudskis spaudoje tiesiai pareiškė, kad jis visą naktį mąstęs, ar 
nereikėtų paskelbti mobilizacijos žygiui į Lietuvą, aš nedelsiant 
kreipiausi į Tautų Sąjungą prašydamas skubiai spręsti Lenkijos grėsmės 
bendrai taikai klausimą. 

Savaime aišku, nemaniau, kad Tautų Sąjunga kuo veiksmingiau 
padės. Praktiškai maniau, kad kur kas svarbiau gauti diplomatinę TSRS 
vyriausybės paramą. Buvau įsitikinęs, kad jei ji vien diplomatiniu būdu 
mus palaikys, Lenkija niekad nedrįs užpulti Lietuvos. TSRS nota iš 
tiesų buvo įteikta Lenkijos vyriausybei ir atliko savo paskirtį. 

Sunkesnė buvo mano padėtis pačioje Lietuvoje. Kairieji ir dešinieji 
vienodai susibūrė prieš mane. Jie pasiuntė delegaciją pas respublikos 
prezidentą Smetoną, kuri reikalavo mano atsistatydinimo. Tikriausiai 
Lenkijos ir Prancūzijos įtakoje delegacija reikalavo sudaryti naują 
vyriausybę, kuri atsimtų mano kreipimąsi į Tautų Sąjungą. 

Smetona būtų atsikratęs manimi, bet neišdrįso. Aš pasilikau 
valdžioje, nuvykau į Tautų Sąjungos posėdžius, pakeliui Berlyne 
išsamiai aptaręs padėtį su tarybiniu pasiuntiniu. 

Į Ženevą atvyko pats Pilsudskis. Buvo manoma, kad jis atvyko 
susitikti su manimi, kad būtų galima galiausiai susitarti Lenkijai su 
Lietuva. Bet aš maniau, kad toks susitarimas neįmanomas, ir su 
Pilsudskiu nesitariau. 


Galutinai atmesdama problemos sprendimą kariniu būdu, Tautų 
Sąjunga pasiūlė abiem šalims pradėti tiesiogines derybas tais klausimais, 
kurie nesusiję su Vilniaus srities ateitimi. 

Derybos vyko visus 1928 metus, valstybės, palaikančios Lenkiją, 
nekantravo ir visaip darė man spaudimą, versdamos susitarti su Lenkija. 

Tautų Sąjungos birželio posėdyje ta prasme Čemberlenas pasiūlė 


kad rezoliuciją priimti galima tik vienbalsiai, o aš iš anksto įspėjau, kad 
balsuosiu prieš. Vis dėlto ji buvo pateikta balsavimui ir dėl mano balso 
užblokuota. Čemberlenas buvo įsiutęs. 

Tuo būdu derybos neatnešė jokių rezultatų — Lietuva nesuartėjo su 
Lenkija. Bet jos turėjo visus įtikinti, kad Vilniaus klausimas yra 
neįveikiama kliūtis bet kokiems santykiams su Lenkija. 

Raudonosios armijos puolimo pradžioje 1920 metų birželį man, 
Lietuvos užsienio reikalų ministrui, Prancūzijos vyriausybė pasiūlė 
užtikrinti, kad Lietuva Lenkijos ir Tarybų šalies konflikte bus neutrali, 
Už tą neutralitetą lenkai žadėjo šiokių tokių nuolaidų. Aš kategoriškai 
Lietuvos vyriausybės vardu atsisakiau duoti tokį pasižadėjimą. 

Prancūzų demaršą buvo galima paaiškinti tuo, kad, prieš prasided- 
ant Raudonosios armijos puolimui, pateikiau atitinkamai Steigiamojo 
seimo komisijai klausimą (tuo metu jau buvau atsistatydinęs kartu su 
visa Laikinąja vyriausybe ir, kol bus sudaryta nauja vyriausybė, 
sprendžiau tik einamuosius reikalus) ar nepradėti tuo pat metu puolimo 
ir lietuviams, derinant jį su tarybiniu puolimu, apie kurį aš žinojau. Tai 
buvo dar prieš pasirašant sutartį tarp TSRS ir Lietuvos. 

Po to, kai Raudonoji armija puolė Varšuvą, ji norėjo paspartinti 
savo kariuomenės pervežimą. Tam reikėjo vagonų, kuriuos galėjo duoti 
Lietuva. Lietuvos vyriausybės pavestas važiavau į Vilnių, kur buvo 
tarybinės armijos štabas, sureguliuoti šio klausimo. Jei Lietuva 
nusprendė likti neutrali (po mano atsistatydinimo toks patikinimas buvo 
duotas Prancūzijos vyriausybei), tai reikėjo taip sudaryti transporto 
priemonių skolinimo sutartį, kad nei Lenkija, nei Antantės valstybės 
negalėtų kaltinti Lietuvą pažeidus neutralitetą. Tekstą aš suredagavau 
rusiškai ir lietuviškai. 

Šią aplinkybę panaudojo lenkų vyriausybė 1920 m. spalio pradžioje, 
apkaltinusi Lietuvą Tautų Sąjungoje tuo, kad padedame Raudonajai 
armijai kariauti prieš Lenkiją. Man tuo metu Tautų Sąjungoje teko ginti 
Lietuvos reikalus. Pateikiau prancūzišką mūsų sutarties su Tarybų 
valdžia vertimą. 

Taip veikti Tarybų Sąjungos pusėje, kaip veikė tada Lietuva, reikėjo 
nemaža atsargumo. Juk lenkai buvo „spygliuotosios užtvaros“ prieš 
TSRS atstovai. Vakarų Europoje, ypač Prancūzijoje, jie krovėsi politinį 
kapitalą — esą jie gelbsti Europą nuo bolševizmo ... 

Baidydami visą Europą bolševizmu, lenkai Prancūzijoje specialiai 
tvirtino, kad lietuvių, reikalaujančių savarankiškos Lietuvos valstybės, iš 
viso nėra, nes jie nori susijungti su Lenkija. Juk Lenkijos atkūrėjas 
Pilsudskis esąs tikras lietuvis . .. 

Smetona tuo metu nusprendė manimi atsikratyti. Bet kaip tą 
padarius! Bet kokia atvira priemonė prieš mane galėjo duoti atvirkščią 

rezultatą. Pagaliau ne Smetonos charakteriui buvo veikti atvirai. Todėl 
jis ėmė veikti aplinkiniais keliais. Generalinio štabo viršininkas 
Plechavičius nelauktai man įteikė pareiškimą, kad atsistatydinąs, 
motyvuodamas, jog ilgiau su manimi dirbti negali. Vadinasi, arba jis, 
arba aš — vienas katras mūsų turi atsistatydinti. 


Aš nedelsdamas įteikiau respublikos prezidentui šį pareiškimą kartu 
su savuoju, kuriame rašiau, kad, kai tokia padėtis, atsistatydinu. Juk 
Plechavičius vadovavo 1926 m. gruodžio 17 d. perversmo komitetui. 
Perversmas pastatė Smetoną valstybės priešakyje, todėl jam svarbiausias 
asmuo — perversmo vadovas. 


Smetona buvo pasirengęs priimti mano atsistatydinimą — buvo 
aišku, kad štabo viršininkas padavė pareiškimą atsistatydinti asmenų, 
artimų prezidentui, nurodymu, bet taktiniais sumetimais pasiūlė man 
įkalbėti štabo viršininką atsiimti pareiškimą. 

Pabaiga buvo visai nelaukta Smetonai: karininkų atstovai jam 
pareiškė, kad Plechavičius gali pasitraukti. Tad manevras nepavyko. Bet 
jis parodė, kokia kryptimi dabar klostysis įvykiai. 

1929 m. gegužės pradžioje iš Maskvos atvyko rusų kvartetas, keliavęs 
koncertuoti į Vakarų Europą. Koncerto Kaune, Valstybės teatre, 
išvakarėse, mes su žmona dalyvavome tarybinės atstovybės surengtuose 
pusryčiuose ir turėjome galimybę pasiklausyti iš tiesų žymaus kvarteto. 

Vakare įspėjau Smetoną, kad kitą dieną jo dalyvavimas koncerte 
būtinas, nes su Maskva mūsų santykiai yra draugiški, 

Gegužės 6 dieną aš su šeima vykau į koncertą. Niekad neprivažiuo- 
davau prie teatro, o visada palikdavau automobilį gatvėje prie įėjimo į 
sodelį ir toliau eidavau pėsčiomis. 

Mes trejetą minučių pavėlavome, ir sodelis buvo tuščias. Kai jau 
buvome netoli teatro, pasigirdo šūviai. Atsigręžęs pamačiau, kad mus 
lydėjęs lakūnas nugriuvo, žmona griebė griūvantį 9 metų sūnėną, o 
mano adjutantas su peršautais plaučiais vejasi teroristus. Žmonai 
peršovė paltą ir suknelę dviejose vietose prie pat širdies; kulka nuslydo 
per odą, net jos neįdrėskusi. Aš vienas likau nepaliestas, galbūt todėl, 
kad man skirta kulka įstrigo revolveryje — taip vėliau buvo nustatyta. 

Pirmiausia mano mintis — surasti sužeistiesiems gydytoją. Sodelyje 
nė vieno policininko ar slaptosios policijos agento nebuvo. Kažkas iš 
publikos iškvietė gydytoją iš teatro. Jis pasakė, jog sužeistuosius reikia 
nedelsiant operuoti, ir pats paskambino į ligoninę, kad pasiruoštų 
operacijai. 

Laimei, netoli įėjimo į teatrą stovėjo TSRS atstovybės automobilis. 
Ten nedelsiant susodinome visus sužeistuosius ir atsisėdome aš su 
žmona, kad visus nuvežtume į ligoninę. Prie tarybinio automobilio, kur 
mes susėdome, susirinko būrelis jaunuolių, kurių veidai buvo labai 
priešiškai nusiteikę. Iš jų akių spėjau, kad jie svarsto, ar mūsų nederėtų 
pribaigti. Tačiau pulti automobilį su tarybine vėliava jie nesiryžo. 

Iš ligoninės iškviečiau atitinkamus valdžios organus, kad jie imtųsi 
priemonių teroristams sugauti, Pasirodė, vidaus reikalų ministras jau 
padėjo jiems pabėgti. Užuot sulaikęs publiką teatre, kol take bus 
kruopščiai ištirti pėdsakai, jis pasiskubino išleisti ją į sodelį, todėl visi 
pėdsakai dingo. Kitą dieną gavau paštu tarp kitų du anonominius 
laiškus. Iš kurių viename buvo parašyta, kad pasikėsinimo gijos eina į 
prezidentūrą, o kitame — kad teroristai pasislėpė kieme, kur gyveno 
Smetonos artimiausias patikėtinis ir giminaitis Tūbelis, 

Sugauti teroristus turėjo būti nesunku, tačiau nė vieno nerado, nors 
jie, be abejonių, slapstėsi Lietuvoje. Tik atsitiktinumas padėjo areštuoti 
vieną jų — Vosylių. Jis netyčia susižeidė granata, plūsdamas krauju 
atėjo į girininko trobelę, o tas nedelsiant iškvietė policiją. 

Jis buvo apkaltintas, kad kartu su kitais dar nesulaikytais asminimis 
kėsinosi į Ministrų tarybos pirmininką Voldemarą ir respublikos 
prezidentą Smetoną. Netoli teatro, prie įvažiavimo į sodelį buvo rasta 
bomba, kuri turėjo sprogti pravažiuojant prezidento automobiliui. 
Prezidentas išventė pasikėsinimo, nes į teatrą neatvyko. 

Vosylius prisipažino dalyvavęs pasikėsinime prieš mane, bet 
kategoriškai neigė, kad sąmokslininkai norėjo kėsintis ir prieš Smetoną. 
Ir vykdant mirties nuosprendį Vosylius neigė kėsinęsis prieš Smetoną. 

Daugiau kaip savaitei praėjus po pasikėsinimo Smetona man 
pareiškė norįs oficialiai pakviesti pas save pietums visą kabinetą. 
Anksčiau jis niekad nerengdavo pietų kabinetui. Tai buvo naujiena. 
Aišku, aš negalėjau tokio kvietimo atsisakyti, tik paprašiau palaukti, kol 
pasikėsinimo aukoms pavojus bus praėjęs. 

Pietūs įvyko apie gegužės 20 dieną. Aš valgiau labai mažai, kiek 
išgėriau vyno ir mineralinio vandens. Naktį apie 12 valandą pajutau 
aštrų skausmą skrandyje. Išsivėmiau, tačiau skausmai tęsėsi .. . Ir vėl 
tuoj pat pasklido atkaklūs gandai, kad prezidentūroje mane nunuodijo. 
Praktiškai tai galėjo būti lengvai padaryta, nes kiekvieno vieta už stalo iš 
anksto žinoma, todėl nesunkiai galima įberti į lėkštes ar stiklines nuodų. 
Bet toks kaltinimas gali būti įrodytas tik padarius suvalgyto maisto 
analizę. 

Sirgau beveik savaitę ir nepasveikęs išėjau į darbą. Besirgdamas 
galėjau atidžiai apgalvoti susidariusią padėtį. Ji buvo tokia, kad ilgiau 
likti valdžioje su Smetona tapo neįmanoma. Visi faktai, kurie man buvo 
žinomi, vertė įtarinėti, kad Smetona yra pasikėsinimų įkvėpėjas. Tokiu 
atveju jis stengsis manimi atsikratyti, kad aš nesužinočiau jo vaidmens 
pasikėsinimuose ir nesurinkčiau reikiamų įrodymų. 


Jei pasilikčiau valdžioje, vadinasi, tektų būtinai nedelsiant likviduoti 
Smetoną, jį nuversti. Turėdamas savo rankose visą administracinį 
aparatą, galėjau nesunkiai jį pašalinti iš valdžios, tačiau tokiu atveju 
opozicija prieš mane krašto viduje būtų žymiai sustiprėjusi, o 
pasikėsinimai, vadovaujami iš užsienio, padažnėję. Vienas jų galų gale 
turėjo pavykti, ir krašte būtų kilęs chaosas, kuriuo pasinaudotų Lenkija. 

Liko galimybė pasitraukti iš vyriausybės ir leisti kraštui pačiam 
pažinti tikrąjį Smetoną. 

1929 metų vasarą pasiūliau Smetonai atsistatydinti. Net nenorėjau 
vykti į Tautų Sąjungą, kur negalėsiu laisvai ginti Lietuvos interesų, nes 
nežinau, kiek išbūsiu valdžioje. Smetonai reikėjo, kad manęs nebūtų, nes 
jis norėjo galutinai parengti mano išėjimą. Jis buvo parengtas taip. Man 
grįžus visi kabineto nariai padavė pareiškimus, kad išeiną iš kabineto, 
nes negali su manimi dirbti. Aš juos perdaviau prezidentui Smetonai, 
kuris mane atleido, nelaukdamas mano pareiškimo. 


Nors Smetona rengė mano atsistatydinimą ilgiau kaip metus, vis 
dėlto jo padėtis po to netik nepagerėjo, bet žymiai pablogėjo. Opozicija, 
ypač iš dešinės, maniusi, kad man išėjus ji bus pakviesta į valdžią, 
skaudžiai apsiriko. Mano šalininkai, atskirti nuo manęs, perėjo į 
opoziciją. Kariniai sluoksniai pasijuto apgauti. 

Valdžia greitai nutraukė mano santykius su bet kuo. Jei kas norėjo 
mane pamatyti, tą areštuodavo. Jei išeidavau iš buto, mane iškart 
apsupdavo agentų grupė, kuri sekdavo paskui lyg šešėliai. 

Taip truko aštuonis mėnesius. Kad toliau taip tęstis negali, buvo kuo 
aiškiausia. Kai Smetona 1930 m. birželį išvyko į Čekoslovakiją 
(anksčiau į užsienį jis niekad neišvažiuodavo), buvo aišku, kad jis 
nusprendė išsiųsti mane į koncentracijos stovyklą, o kad susidarytų 
įspūdis, jog viskas padaryta be jo pritarimo ir net žinios, išvažiavo iš 
Lietuvos. 

Iš tiesų, antroje liepos mėnesio pusėje mane netikėtai areštavo ir su 
stipria sargyba išsiuntė į nuošalų užkampį — Platelius, kur laikė atskirtą 
nuo viso pasaulio, neduodami nei pastogės, nei maisto. 

Kai Šuazelis, kuriam priklausė dvaras, pasiūlė apsigyventi jo 
aplūžusiame mediniame sename name, policija apsupo namą ir nieko be 
ypatingo leidimo iš Kauno neleisdavo, nei namo savininko giminaičių. 

Bet tai buvo tik laikina priemonė — ištrėmimas turėjo trukti metus, 
todėl nesprendė klausimo esmės. Galutiniam sprendimui buvo sugalvota 
tokia išeitis: rugpiūtį buvo inscenizuotas pasikėsinimas prieš vidaus 
reikalų ministrą, daugelis areštuota, pradėtas teisminis tyrimas ir 1931 
m. vasarį aš patrauktas atsakomybėn už pučo rengimą. 

Pasirodė, kad jokio pasikėsinimo nebuvo, kai kurie arešto orderiai 
pasirašyti dar prieš „pasikėsinimą“, bet už „pasikėsinimą“. Bylą perdavė 
kariuomenės teismui. Jis atmetė kaltinimą, kad buvo ruošiamas 
ginkluotas sukilimas. Aš buvau išteisintas. Po išteisinimo tremties vietą 
man pakeitė, nors policija, kaip ir anksčiau, kontroliavo kiekvieną mano 
judėsį. 

Kai byla dėl ginkluoto sukilimo rengimo ir jo pradžios — 
pasikėsinimo į Rusteiką — žlugo, man teko dar apie penketą kartų stoti 
prieš teismą dėl įvairių kaltinimų, tačiau teismas mane išteisino. Taip 
tęsėsi iki 1933 metų. 

Ištremty Plateliuose mano žmona susirgo džiova ir, gydytojui 
reikalaujant, išvyko į užsienį, į Prancūziją. Ten dėl jūros oro džiovos 
procesas plaučiuose sustojo. Tarp teismų buvo leidžiama aplankyti 
žmoną, gyventi pas ją, kol gausiu kvietimą į teismą. Ten bebūdamas 
1932-1933 m. aš galėjau išspausdinti savo knygos „Lietuva ir jos 
problemos" I tomą. Knygą parašiau 1930 m. atsistatydinęs. 

1933 m. pavasarį grįžau į Lietuvą baigus spausdinti knygą . . . Mano 
knygą vyriausybinė spauda sutiko nepaprastai priešiškai. Prasidėjo 
kampanija prieš mane, esą aš germanofilas. Į šmeižtus man atsakyti 
neleisdavo, Jei aš traukdavau šmeižikus į teismą, tai teismas gaudavo 
nurodymą nieko neveikti. Yra mano skundų, kurie iki šiol niekieno nė 
karto nenagrinėti. 

Vyriausybės manevrus geriausia parodyti vieno mano proceso 
pavyzdžiu, 

1934 m. sausio pabaigoje buvo išleistas valstybės gynimo įstatymas, 
nukreiptas daugiausia prieš klaipėdiškius. 

Dėl šio įstatymo aš parašiau straipsnį „Likimo keliais". Straipsnis 
buvo nuneštas cenzoriui. Cenzorius lyg ir norėjo jį praleisti, išbraukęs 
kai kurias vietas, bet paskui išbraukė visą straipsnį. Bet šitaip reikalas 
dar nesibaigė. Aš buvau areštuotas ir išsiųstas į nuolatinę ištremties 
vietą, O prokuratūra už tą straipsnį iškėlė man baudžiamąją bylą. 

Kadangi straipsnių rašymas ir pateikimas cenzoriui nėra nusikaltimas, 
tai politinė policija persiuntė mano straipsnio atspaudą (pagal įstatymą 
ji gaudavo tris kiekvieno cenzūrai pristatomo straipsnio egzempliorius) į 
vieną nedidelį vokiečių laikraštį Tada mane jau apkaltino, kad aš 
parašiau ir išspausdinau straipsnį vokiečių laikraštyje. Aš lengvai 
įrodžiau, kad straipsnis parašytas lietuviškai lietuviškam laikraščiui, 
kuris jį pateikė cenzūrai, o dėl straipsnio pasirodymo vokiečių 
laikraštyje nurodžiau net slaptosios policijos agentą, kuris jį ten atidavė. 

Prokuratūrai teko atsisakyti pastarojo kaltinimo ir kaltinti mane, 
kad aš parašiau straipsnį, kurio cenzūra nepraleido. Vyriausybės 
spaudoje tęsėsi kampanija prieš mane, kad aš esą bendradarbiauju 
vokiškoje spaudoje. Byla buvo nedelsiant svarstoma. Bet už tą straipsnį 
įkišti mane į kalėjimą negalėjo. Pasirodė, kad Smetonos vyriausybė 
ruošia man kitą siurprizą. 

1934 m. birželio 7 d. mane pažadino 5 val. ryto kažkokie nepažįstami 
kariškiai, kurie pareiškė, kad jiems pavesta skubiai mane nugabenti į 
Kauną. Ginkluota policijos sargyba buvo savo vietoje, todėl man atrodė, 
kad viskas vyksta kaip įprasta. 

Mane pasodino į automobilį stebint policininkams, už miesto 
persodino į lėktuvą, ir 8 val. ryto buvau jau Kaune, pas lakūnus. Ten 
sužinojau, kad naktį sukilo kai kurie daliniai, jų delegaciją Smetona 
priėmė, žadėjo paskirti naują kabinetą ir nieko už pučą nepersekioti. 

Klausinėdamas greitai sužinojau, kad pats pučas buvo organizuotas 
su Smetonos žinia, kad galėtų, iš vienos pusės, mane apkaltinti kariniu 
lėktuvu atskridus į Kauną, o iš kitos pusės, išsiaiškintų opozicinius 
elementus armijoje, 

Aš buvau atiduotas karo lauko teismui už dalyvavimą ginkluotame 
puče... Vienintelis liudininkas paliudijo, kad aš nekaltas nei ruošęs 
sukilimą, nei jame dalyvavęs. Vis tiek teismas priteisė man 12 metų 
kalėjimo. 

Apie mėnesį vėliau tas pats Smetoną pasirašė įstatymą, pagal kurį 
birželio 7-3ją nebuvo jokio ginkluoto sukilimo, o tik karinės disciplinos 
pažeidimas. Mane paliko sėdėti kalėjime. 

Sėdėjau iki 1938 m. vasario. Bet ir kalėjime man nedavė ramybės. 
Prieš mane buvo vedama propaganda. Pavyzdžiui, areštuojamas ir 
teisiamas slaptosios policijos agentas, jis liudija, kad esąs mano sesers 
sūnus, kad buvęs Vokietijoje ir gavęs pinigų dviračiui ir rašomajai 
mašinėlei, taip pat užduotį išlaisvinti mane iš kalėjimo. Vyriausybės 

spauda plačiai apie tai rašė, nors ir pati gerai žinojo, kad tai didžiausias 
melas ... Aš rašiau teisingumo ministrui, prašydamas nustatyti tiesą, 
tačiau veltui. 

Smetona laikė mane kalėjime, kol tik galėjo. Pagaliau buvo 
priverstas paleisti. Man buvo pasiūlyta išvažiuoti į užsienį, ten laisvai 
gyventi, tačiau spaudoje nieko nerašyti apie Lietuvą. Pragyvenimui buvo 
pažadėta po tūkstantį litų mėnesiui. 

Turėjau išvažiuoti, nesustodamas Kaune, kai tik gausiu dokumentus. 
Kovo pradžioje su žmona išvažiavome į Paryžių. 

Čia mes pergyvenome pirmąją 1938 m. mobilizaciją, kuri buvo tarsi 
audros pranašas. Nors vasarvietė visai netiko žiemojimui, mes 
nusprendėme ten peržiemoti, nes viskas buvo pigu. Nuomojome mažą 
trijų kambarių butuką su pilnu apstatymu, tačiau nekūrenamą. Žmona 
viską ruošdavo pati, be pašalinių pagalbos. Kadangi pirkdavome 
produktus iš gyventojų, pragyvenimas nebuvo brangus. Žmona net 
atidėdavo juodai dienai, kuri buvo ne už kalnų. 

Niūrūs karo debesys užtraukė horizontą. Įvykius sekti galima buvo 
per spaudą ir radiją... 

Smetonos vyriausybė reikalavo, kad išvažiuočiau vieneriems metams, 
ir tam laikotarpiui skyrė 1000 litų per mėnesį. Reikėjo pasirūpinti 
ateitimi, nes karas galėjo prasidėti vėliausiai po poros mėnesių. 

1939 m. pavasarį nusprendžiau grįžti į Lietuvą vienas, kad vietoje 
galėčiau sutvarkyti savo reikalus. Apie būsimą kelionę informavau 
vyriausybę per mūsų Paryžiaus atstovybę. Atsakymą gavau grasinančia 
telegrama, kurioje perskaičiau, kad jokiu būdu neturiu važiuoti. Tada 
parašiau kabinetui išsamesnį laišką, primindamas, reikia išspręsti mano 
bibliotekos likimą (ji 1930 m. buvo suversta į Lietuvos banko rūsį), ir 
kad vyriausybė turi išmokėti tas sumas, kurias ji man skolinga. Atsako 
negavau jokio. 

Atėjo vasara, kai nėra prasmės važiuoti į Lietuvą, nes nieko iš 
vyriausybės nesurasi. Teko laukti vasaros pabaigos. Vėl perspėjau 
vyriausybę, kad išvažiuosiu rugpjūčio 24-tą. Paryžiuje atsstovybėje vėl 
gavau draudimą raštu — nevažiuoti. Kadangi karas jau buvo 
beprasidedąs, draudimo nepaklausiau ir išvažiavau. Per Lenkijos 
koridorių pervažiavau paskutiniu traukiniu. 

Rugpjūčio 26 d. Lietuvos pasienio stotyje — Virbalyje policija mane 
išlaipino iš traukinio ir automobiliu nugabeno į kitą pasienio miestelį — 
Zarasus, per 25 kilometrus nuo Daugpilio. Vietos policijai buvo pavesta 
sekti mane, be to, pristatyti sekimui agentai iš Kauno. 

Atvykau kelias dienas prieš prasidedant karui. Lietuvos politinė 
padėtis buvo tokia: Smetona ruošėsi Černiaus kabinetą pakeisti, todėl 
pavedė Tūbeliui sudaryti naują kabinetą. Nepakeičiamas nuo 1930 m. 
premjeras Tūbelis turėjo atsistatydinti priėmus 1938 m. Lenkijos 
ultimatumą. Tūbelio įpėdinis Mironas turėjo savo ruožtu atsistatydinti 
už Klaipėdos krašto netekimą. Tada buvo sudarytas generolų kabinetas 
su Černiumi priešakyje, dalyvaujant krikščionims demokratams. Dabar 
Smetona manė, kad Tūbelis turi vėl būti vyriausybės galva. Tik vienu 
žmogum — Tūbeliu Smetona visiškai pasitikėjo, o karui prasidedant, 
reikėjo turėti paklusnų ir neplepų Žmogų. 

Lietuva pateko į Anglijos ir Lenkijos orbitą apie 1938 m. pabaigą ar 
1939 m. pradžią. Kokią naudą ji iš to galėjo turėti, aišku tik vienam 
Smetonai. Galbūt jis manė atgausiąs iš Lenkijos Vilnių, jei palaikys su ja 
glaudesnius santykius, o iš Vokietijos — lietuviškąją Rytprūsių dalį. Kad 
būtų galima įgyvendinti tokią politiką, Smetonai vyriausybės priešakyje 
reikėjo savo žmogaus. 

Mano grįžimas į Lietuvą buvo nelaukta kliūtis sudarant Tūbelio 
kabinetą, dar labiau trukdė Smetonos orientacijai į Angliją ir Lenkiją. 
Štai kodėl aš buvau ištremtas į užkampį ir stipriai izoliuotas. Bet 
Smetona manė, kad šitų priemonių prieš mane neužtenka. Mane 
aplankė Tūbelio įgaliotas asmuo ir ėmė kalbėti, kokius mano 
reikalavimus jie turi patenkinti, kad aš vėl galėčiau išvykti iš Lietuvos, 
dabar jau geresnėmis sąlygomis. 

Įvykiai klojosi pasakišku greitumu. Per trumpą laiką buvo 
sutriuškinta Lenkija. Pabėgėliai iš Lenkijos užplūdo Lietuvą ir elgėsi 
kaip namie. Pilsudskio žmona su dukterimi laisvai vaikštinėjo po Kauną 
Nenorėjęs paskelbti mobilizacijos prieš Lenkiją, Smetona dabar ją, 
praktiškai nukreiptą prieš TSRS, paskelbė. 

Šie įvykiai sujaukė Smetonos politinius planus. Be to, mirė Tūbelis, 
kuris jau seniai buvo invalidas. Teko kol kas atsisakyti kabineto 
performavimo ir ribotis mano sekimu. Kokia psichozė dėl to kildavo, 
paaiškės iš tokio įvykio. Kai tarybinė kariuomenė buvo už kokių 15-20 
kilometrų nuo Lenkijos-Lietuvos administracinės linijos, mano pusbro- 
lis, pas kurį gyvenau ištremtyje, sumanė su pažįstamu banko tarnautoju 
nuvažiuoti prie administracinės linijos. Aš likau namuose. Bet sekliai 
kažkodėl nusprendė, kad aš banko automobilyje pabėgau ieškoti 
prieglobsčio pas tarybinius karius. Iškart dviem automobiliais puolė 
vytis ir apie tai pranešė Vidaus reikalų ministerijai į Kauną. Kai 

automobilį sulaikė, o manęs ten nerado, buvo visiškai įsitikinę, kad aš 
likau tarybinės kariuomenės būryje. Visus buvusius automobilyje 
areštavo, į klausimą kur jie mane padėjo, jie atsakė, kad aš sėdžiu 
namie. Tuoj pat policininką pasiuntė patikrinti, ar aš iš tikrųjų namie. 

Radikaliai pasikeitusios politinės padėties neįvertino nei Smetona, 
nei jo vyriausybė, nei spauda, Matyt, čia veikė lenkų įtaka. Nors Lenkija 
buvo visiškai sutriuškinta, lenkai tikėjo, kad po kokių šešių mėnesių 
Vokietija bus nugalėta ir tada Lenkija bus atkurta dar didesnėje. 
teritorijoje, negu karo išvakarėse. Ji išsiplės į vakarus Vokietijos sąskaita 
ir į rytus TSRS sąskaita. 

Smetona ... nesuprato įvykių prasmės. Kai TSRS vyriausybė 
pasiūlė karinę gynybinę sąjungą, Smetona priėmė pasiūlymą tačiau 
slapta nesilaikė reikalavimų, kurie buvo numatyti sudarant šią sąjungą. 
Koks buvo nenoras laikytis sutarties, pagal kurią Lietuvai buvo 
grąžintas Vilnius, matyti iš to, kad į Lietuvą tebebuvo draudžiama įvežti 
„Pravdą“. 

Nors visuomenė, kiek galėjau spręsti iš nuotaikų, ruošėsi stoti į 
TSRS, bet atvirai apie šį pagrindinį klausimą niekas negalėjo pasisakyti. 

Lietuvoje aš nieko negalėjau nuveikti, kad pakreipčiau jos politiką 
link TSRS. Pasyviu stebėtoju nenorėjau likti. Kadangi mano žmona 
tebebuvo Prancūzijoje gana sunkiomis sąlygomis, man kol ne vėlu, 
reikėjo ją iš ten išsivežti. 

Kita vertus, maniau grįšiąs su ja į Lietuvą per Italiją, Viduržemio 
jūrą, Odesą ir Maskvą, kad galėčiau pasitarti su atsakingais tarybinės 
politikos vadovais. Dėl šio plano net tariausi su keliais asmenimis, ir jie 
visiškai man pritarė. 

Smetona noriai sutiko leisti man išvažiuoti iš Lietuvos, nes mano 
buvimas jį varžė. Sausio pabaigoje galėjau išvažiuoti į Prancūziją pas 
žmoną. Man ten teko užtrukti ilgiau, negu buvau apskaičiavęs, nes iš 
pradžių teko rūpintis žmonos pasu, paskui iškeisti lietuviško banko čekį, 
palaukti, kol baigsis teismo procesas, kuris man nesant buvo iškeltas 
prieš mane. Mes galėjome išvykti tik kovo 19 dieną. 

Neoficiali užduotis, kurią prieš išvykdamas gavau iš vyriausybės, 
buvo pazonduoti ir paruošti dirvą dėl Vilniaus krašto bažnyčios reikalų 
Vatikane. Ji man neleido anksčiau grįžti. Kai atėjo tas laikas. garlaivių 
susisiekimo su Odesa jau nebuvo. Teko grįžti per Vokietiją. 

Prieš išvykstant iš Lietuvos man buvo pasakyta, kad vyriausybei 
praneščiau grįžimo laiką. Tai aš ir padariau. Atsakymą gavau telegrama. 

kuri pranešė, kad pasilikčiau ilgiau, nes mano sugrįžimas esą padarytų 
Maskvai nepalankų įspūdį. Telegramos turinys man kėlė didelį 
susirūpinimą. Ir vis dėlto blaiviai apsvarstęs padėtį nusprendžiau kuo 
greičiau grįžti. Man buvo aišku, kad Smetona rengia kažką nauja. Apie 
tai galėjau sužinoti tik vietoje, grįžęs į Lietuvą. 

Mano atsakymas buvo taikingos formos, tačiau tvirto turinio: aš 
grįžtu į Lietuvą. Berlyne sužinojau apie Smetonos pabėgimą iš Lietuvos į 
Vokietiją kartu su karo ministru Musteikiu ir keliais kitais asmenimis, 
apie jo atsisakymą grįžti atgal ir nenorą perduoti respublikos prezidento 
pareigas. Duomenų, kuriuos pavyko sužinoti, visuma mane įtikino, kad 
Smetona nusprendė suvaidinti Gati vaidmenį ir prašo vokiečių 
protektorato Lietuvai. Tik nebuvo žinoma, kada tai bus padaryta: 
nedelsiant ar kuriuo kitu momentu Vokietijos vyriausybės nuožiūra. 
Momento parinkimas priklauso vien nuo karinės ir politinės padėties. 

Su tokiomis mintimis grįžau į Lietuvą birželio 19 d. (Škirpa rašo, 
kad birželio 18 d. M. Š.). Vėliau pasirodė, kad nė kiek neapsirikau, 
vertindamas įvykius. Smetona kreipėsi per radiją į lietuvių tautą, 
sakydamas, kad jis dar grįšiąs į Lietuvą. 

Tautininkų sąjunga. Ji buvo įkurta 1924 metų vasarą, steigiamasis 
suvažiavimas įvyko Šiauliuose. Aš jame nedalyvavau, nes tuo metu 
buvau Prancūzijoje, kur užvažiavau iš Ženevos. Todėl nei kiek žmonių 
dalyvavo suvažiavime, nei ką jie kalbėjo, ka išrinko į valdybą — man 
buvo nežinoma. Suprantama, pirmininku tapo Smetona ... 

Partijos uždavinys buvo įkurti savo spaudos organą, kurį pradėta 
leisti tą pat vasarą. Jis vadinosi „Lietuvis“. Aš spausdinau tik straipsnius 
šiame laikraštyje, artimiau partijos organizavime dalyvauti negalėjau Po 
to, kai 1923 m. (1925 m. M. Š.) mane ištrėmė iš Kauno, vis dar gyvenau 
nedideliame Kybartų miestelyje ir atvažiuodavau į Kauno universitetą 
skaityti paskaitų bei dalyvauti seimo posėdžiuose, kai rugsėjį (1926 m. 
M. Š.) susirinko naujai išrinktas seimas. Aš būdavau Kaune du-tris 
kartus per savaitę; rytiniu traukiniu atvažiuodavau, o vakariniu 
grįždavau. 

Po to gruodį įvyko perversmas, ir aš turėjau stoti naujos vyriausybės 
priešakyje. Padėties nepastovumas ir milžiniškas darbas, kuris gulė ant 
mano pečių, neleido nė kiek skirti laiko partiniam darbui. Jo veiklai 
sąlygos smarkiai pasikeitė, tačiau į partijos organizavimą aš negalėjau 
gilintis. Viskas, ką darydavau, — tai pranešimai partijos suvažiavimuose 
apie Lietuvos vidaus ir užsienio padėtį ir tokie pat informaciniai 
pranešimai partijos centro valdyboje. 

Smetona būdamas respublikos prezidentu, turėjo daugiau laiko. 
Todėl jo reikalas buvo vadovauti partijai. Jis nuolat palaikė ryšį su jos 
centro valdyba, į jį kreipdavosi provincijos valdybų nariai. Į mane jie 
kreipdavosi tik įvairiais valdymo klausimais. 

Partija, toli gražu nebuvo politine jėga ir negalėjo ja tapti. 
Sleževičiaus vyriausybę nuverčiant, ji visai nedalyvavo ir negalėjo veikti 
taip, kaip veikė nuverstoje vyriausybėje buvusios partijos. Ji dar turėjo 
tapti politine jėga, kad galėtų veikti valstybinius reikalus. 

Savaime aišku, prasidėjo naujų narių priėmimas į partiją. Juos visus 
priimdavo be atrankos. Dauguma atvejų tai buvo įvairūs karjeristai, 
kurie troško arba šiltų vietelių, arba apskritai pasipelnyti. Tada 
ankstesni, idėjiški darbuotojai pasitraukė iš partijos. Pirmasis pasitraukė 
prof. V. Krėvė-Mickevičius, vienas jos kūrėjų. 

Greit iškilo iš pažiūros nematomas mano konfliktas su partija. 
Partijos nariai. žinoma, įtakingesni, stengėsi paveikti įvykių eigą ir 
siūlyti įvairioms pareigoms iki ministrų imtinai savo pažįstamus 
veikėjus. Prieš tardamiesi su manim jie gaudavo prezidento Smetonos 
sutikimą. Aš dažniausiai atmesdavau tokius pasiūlymus, todėl nuteikda- 
vau Smetoną prieš save. 

Susidarė tokia padėtis, kad partijos centro valdyba ir Smetona yra 
už tai, kad tam tikras asmuo būtų paskirtas į svarbią vietą arba jam 
būtų duota valstybinė ranga. o aš nesutinku, nes iš kitų šaltinių žinau 
net siūlomo kyšio dydį. 

Pačiu energingiausiu mano priešininku partijoje tapo Lapėnas, kuris, 
man atsistatydinus, mano pareigas perėmusio Tūbelio gailestingai 
paremiamas, susikrovė milijonus. Visi tie karjeristai ir verteivos visaip 
stėngėsi paveikti Smetoną, kad jis atleistų mane ir į mano vietą paskirtų 
Tūbelį, kuris tuomet buvo finansų ministru. 

Tokie prašymai Smetonai buvo malonūs, ne vien todėl, kad glostė jo 
savimeilę, bet ir davė jam progą atsikratyti manimi: esą jis niekuo dėtas, 
partija reikalauja performuoti ministrų kabinetą. Pats Smetona puikiai 
žinojo, kad partija nėra reali jėga ir todėl negali jam trukdyti 
vienvaldiškai tvarkyti valstybės reikalus. Drauge jis laikė ją patogia 
širma: jis viską darys pats vienas, o atsakomybė teks partijai. 

Man pasitraukus iš premjero pareigų 1929 m. partija iš esmės iširo. 
Seni darbuotojai pasitraukė iš partijos, 0 į jų vietą atėjo karjeristai. 
Centro valdybos pirmininku buvo išrinktas minėtasis Lapėnas. Po 
atsistatydinimo prieš mane prasidėjo energinga propaganda. Iš pradžių 
partija norėjo surengti man garbės teismą, bet įsitikinusi, kad ji bus dar 

kartą sugėdinta, atsisakė savo sumanymo. Tuoj po to gavau centro 
valdybos pranešimą, kad už nario mokesčių nemokėjimą esu išbrauktas 
iš tautininkų partijos sąrašų. 

Paskui partija buvo perorganizuota, rodos, keletą sykių. Pagal 
paskutinius jos įstatus, priimtus 1933 ar 1934 m. ji pasiskelbė valstybine. 
Jos įstatai buvo patvirtinti įstatymu. Smetoną paskelbė „Tautos vadu“, 
o partijai paskyrė vadovą — Tūbelį. Apskritai visos atsakingos vietos 
partijoje buvo skirstomos, o ne per rinkimus atitenkančios. Tačiau, kad 
ir tapusi valstybine, tautininkų partija jokios įtakos valstybės reikalams 
neturėjo. 

Pati kairiausia partija Lietuvoje — socialdemokratai, kurios lyderiu 
iš seno buvo Kairys. Ji atsirado iš Lenkijos ir Lietuvos socialdemokratų 
partijos. Kažkada šiai partijai buvo aktualus klausimas, ar vadintis 
lietuviška, jei ji nori būti darbininkų partija. Jos atstovai ne kartą 
lankėsi Varšuvoje, pradedant jau 1919-aisiais, tartis su Pilsudskiu. Beje, 
ši partija didelės reikšmės, dėl savo doktrinieriškumo ir atitrūkimo nuo 
gyvenimo negalėjo turėti. Lietuva — šalis, kurioje negausu miestų 
gyventojų ir dar mažiau darbininkų, kurie, be to, ne vienos tautybės, 
galėjo duoti dirvą partijai tik tarp kaimo gyventojų. Bet čia jau kirtosi 
interesai visų lietuviškų partijų, kurios siekė patraukti kuo daugiau 
ūkininkų. 

Kartu su socialdemokratais kairėje buvo valstiečių liaudininkų 
partija, kuri kartais prisiimdavo socialistinės pavadinimą, kartais jo 
atsižadėdavo, atsižvelgdama į aplinkybes. Jos lyderiu buvo advokatas 
M. Sleževičius. Čia galbūt daugiau nei kurioje kitoje partijoje buvo 
jaučiama lenkų įtaka. 

Bet pati didžiausia buvo dešinioji krikščionių demokratų — 
krikdemų —- partija. Jos pagrindą sudarė dvasininkai. Siekdama labiau 
patraukti rinkėjus, ji sukūrė „Ūkininkų sąjungą" iš vienos pusės — ir 
„Darbo federaciją“ iš kitos. Kaip rodo pavadinimai, vienas priedėlis 
buvo jaukas valstiečiams, kitas — darbininkams. Kad galėtų stipriau 
paveikti gyventojus, ,,Ūkininkų sąjunga" buvo ne tik politinė partija, bet 
drauge ir prekybos įstaiga. Socialdemokratai, valstiečiai liaudininkai ir 
krikdemai su savo dviem skyriais buvo vienintelės partijos, kurių 
atstovai buvo išrinkti į Steigiamąjį ir vėlesnius seimus, todėl galėjo turėti 
įtakos Lietuvos vidaus ir užsienio politikai. Tautinės mažumos didelio 
vaidmens juosė negalėjo vaidinti. 

Steigiamajame seime, kuris susirinko 1920 m. gegužės viduryjė, 
krikščionys demokratai su savo dviem skyriais turėjo absoliučią 

mandatų daugumą. Bet jie nusprendė sudaryti bloką su valstiečiais 
liaudininkais seime ir vyriausybėje. 1920 m. Lietuvos vidaus ir užsienio 
politiką vairavo šios dvi partijos. Tai buvo prieštaravimų politika . . . 
Pirmiausia, spaudimas iš užsienio, t.y. per Tautų Sąjungą, stūmė 
Lietuvą prie Lenkijos. Todėl 1921 m. su Lenkija prasideda oficialios 
derybos tai bendrais klausimais dėl santykių tarp abiejų valstybių 
nustatymo, tai siaurais klausimais, pavyzdžiui, dėl miško plukdymo 
Nemunu. 


Žinoma, be oficialių derybų, būta ir zondavimo. Lietuvos vyriausybė 
labai rūpestingai slėpė neoficialias derybas nuo visuomenės. Kaip ji tuo 
atžvilgiu buvo griežta, rodo mano pavyzdys. 1923 m. lapkritį aš buvau 
išsiųstas į kariuomenės pataisos batalioną, kai viename laikraštyje įdėjau 
pranešimą apie Lietuvos ir Lenkijos atstovų slaptą susitikimą. Seimo ir 
jam atsakingos vyriausybės politika smarkiai skyrėsi nuo visuomenės 
reikalavimų ir nuotaikos. Vyriausybė ir ją palaikančios partijos 
visuomenei ne tik neigė, kad sutinka padaryti Lenkijai nuolaidų, bet 
netgi stengėsi kurstyti ją prieš Lenkiją. Šis dvilypiškumas politikoje 
pasmerkė vyriausybę tūpčioti vietoje. Tai turėjo neišvengiamai sukelti 
krachą. 


Krachas atėjo 1926 m. Rinkimuose į Seimą 1926 m. gegužės mėnesį 
daugumą gavo naujasis sparnas, kuris ėjo kartu su tautinėmis 
mažumomis. Krikščionys demokratai turėjo arba perleisti valdžią naujai 
daugumai, arba įvykdyti perversmą. Daug svyruota, kaip pasielgti. Ir vis 
dėlto perversmas įvyko 1926 m. gruodį. Nors krikdemai ir dalyvavo, 
įvykiai klostėsi kitaip, negu jų pačių buvo numatyta. Nelauktai aš pats 
atsidūriau vyriausybės priešakyje. Iškart įvyko staigus posūkis užsienio 
politikoje. Nėra ko kalbėti, kiek šitas posūkis buvo nemalonus Lenkijai 
ir Pilsudskiui, taip pat valstybėms, globojusioms Lenkiją. Todėl 
Paryžius ėmė reikalauti, kad aš pasitraukčiau. Diplomatiniame 
korpuse gerokai prieš man pasitraukiant apie tai kalbėta. 


Iš vidaus po manimi kasėsi daugiausia krikščionių demokratų 
partijos vadovai, o ypač įvairūs tamsūs verteivos, kurių, man esant 
valdžioje, neleido prie valstybės pinigų. Krikščionys demokratai 
tikėjosi, kad man išėjus valdžia galų gale pereis į jų rankas, bet jie 
žiauriai apsiriko. Dė! savo lūkesčių neapsiriko tik tamsių verteivų grupė: 
man išėjus, tie verteivos virto milijonieriais. Kai išėjau, 1929 m. 
palaipsniui įvyko vidaus ir užsienio politikos posūkis. Palengva 
respublikos prezidentas Smetona pavertė Lietuvą savo tėvonija, o jos 

piliečius — savo baudžiauninkais, su kuriais jis galėjo elgtis, kaip jam 
patinka, nesilaikydamas jokių įstatymų, net tų, kurios jis pats išleido. 

Lietuvoje veikusios politinės partijos galų gale buvo uždarytos, 
išskyrus paties Smetonos tautininkų partiją. Žinoma, jų veikla tęsėsi, bet 
niekas negalėjo pasakyti, ar tos partijos turi kokią nors Lietuvos 
gyventojų paramą. Faktiškai išnyko partijų spauda. Vyriausybė ne tik 
tvirtino redaktorius ir turėjo išankstinės cenzūros teisę, ji ėmėsi 
siuntinėti laikraščių ir žurnalų redakcijoms savo straipsnius, kuriuos 
redakcijos turėjo būtinai spausdinti, neturėdamos teisės, nė kiek keisti ar 
trumpinti, be to, nurodyti, kad tą ar kitą straipsnį redakcijai spausdinti 
būtina. Straipsnį reikėjo spausdinti nemokamai, todėl vyriausybė 
praktiškai monopolizavo visą spaudą, o privatūs leidėjai apmokėdavo 
visas spausdinimo išlaidas. 

Smetona įsteigė priverčiamųjų darbų stovyklą, kur buvo tremiami 
žmonės bei teismo nuosprendžio, tik vidaus reikalų ministro potvarkiu. 
Priverčiamieji darbai, kartais labai sunkūs, darbo stovykloje, be abejo, 
yra pakankamai sunki bausmė, kuri susijusi su laisvės atėmimu ir 
neapmokamu darbu. Ta prasme priverčiamieji darbai yra kur kas 
sunkesnė bausmės forma, negu kalėjimas, kur uždaroma teismo 
nuosprendžiu. Taigi ir pats priverčiamųjų darbų įsteigimas, ir siuntimas į 
juos administracine tvarka asmenų, nepadariusių jokio nusikaltimo yra 
didžiausias teisės normų pažeidimas. Čia ne laikas ir ne vieta aprašinėti 
Smetonos sukurtąjį režimą. Visa Lietuva jį juto kaip nepakeliamą jungą, 
išskyrus, žinoma, įvairius tamsius verteivas, kurie siekė savo asmeninių 
tikslų. 

Verta paminėti vieną bandymą nuversti Smetoną ir jo vyriausybę. 
Tai „aktyvistų“ grupės veikla. Ji buvo tokia. Klaipėdos kraštą 1924 m. 
didžiosios valstybės pripažino Lietuvai autonomijos teisėmis. Autonomi- 
nė sritis turi savo administraciją, policiją, teismus, kurie vykdo centrinės 
vyriausybės potvarkius ir reikalavimus, .jei jie yra teisėti. Dėl šios 
aplinkybės keletui ištremtųjų atėjo mintis leisti Klaipėdoje laikraščius, už 
kurių turinį atsakyti gali priversti tik vietinio teismo nuosprendis. Grupė 
asmenų su Sliesoraičiu priešakyje surinko būtinas leidimui lėšas iš 
įvairių buvusių partijų atstovų ir pradėjo leisti laikraštį „Bendras žygis“. 
Aktyvistais jie vadinosi todėl, kad nesėdėjo sudėję rankas, o dirbo 
darbą, vadinasi, buvo aktyvūs .. . Iš viso išėjo trys šio laikraščio, arba 
tiksliau, žurnalo numeriai. 1938 metų pabaigoje ir 1939 m. pradžioje, 
Nors žurnalas buvo legalus, jis labai nepatiko Smetonai. Iš Kauno į 
Klaipėdą pasipylė reikalavimai areštuoti tam tikrus asmenis. Tai buvo 

padaryta. Bet kai atėjo naujas reikalavimas persiųsti areštuotus į Kauną, 
autonominė prokuratūra paprašė pranešti arešto motyvus. Kadangi 
įstatymu numatytų priežasčių areštui nebuvo, areštuotuosius paleido. 
Tada Smetona nusprendė kitaip: vidaus reikalų ministro Leono 
potvarkiu iš Klaipėdos į Lietuvą ,„Bendrą žygį" įvežti buvo uždrausta. 
Tuo pačiu Smetona pripažino, kad Klaipėda nėra Lietuvoje, o yra 
atskira valstybė. Ši priemonė negalėjo nesukelti prieštaravimų ne tiek 
todėl, kad uždraudžiamas kitose vietose vienoje Lietuvos dalyje 
išeinantis legalus žurnalas, kiek dėl to, kad Klaipėda, dėl kurios Lietuvai 
tiek teko kovoti, traktuojama kaip savarankiška šalis, o tarp jos ir 
Lietuvos respublikos prezidentas pastato barjerą. Praktiškai ši priemonė 
buvo betikslė. Juk Smetonos vyriausybė galėtų įsakyti, kad visi pašto 
skyriai, kur ateina „Bendras žygis“, žurnalą pristatytų į policiją. Bet 
žurnalas buvo platinamas ne paštu. Kita vertus, nieko nebuvo galima už 
jo skaitymą patraukti baudžiamojon atsakomybėn, nes žurnalas buvo 
legaliai leidžiamas Lietuvos teritorijoje. Kad ir nemalonus buvo 
Smetonai šis žurnalas, vis dėlto jo bijojo. Ėjo gandai, kad tie patys 
aktyvistai organizuoja žygį iš Klaipėdos į Kauną. Sunku pasakyti, ar tie 
gandai nors kiek atspindėjo tikrovę. Bet Smetona samprotavo taip: jei 
bent koks būrys atsiras, tegu ir neginkluotas, kuris atvirai pakels prieš jį 
sukilimo vėliavą, kariuomenė ir policija be kovos pereis į sukilusiųjų 
pusę ir Smetona pateks į jų nelaisvę. 

Jei panašiai būtų samprotavęs kitas asmuo, tai atrodytų neįtikėtina, 
nes visa tai vaikiškai naivu. Bet čia atsispindi Smetonos charakteris, 
kurio pagrindiniai bruožai — gudrumas, bailumas. Beje, tokių 
pavyzdžių Smetonos veikloje yra keletas. Pats aktyvistų judėjimas taip 
pat buvo naivus ir visiškai neturėjo realaus pamato. Vyriausybės 
nenuverčiamos keliais laikraščių straipsniais ar mitingų rezoliucijomis, o 
svarbiausia — visiškai buvo išleista iš akių Lietuvos tarptautinė padėtis. 

Klaipėdos atidavimas Vokietijai padarė galą aktyvistų veiklai, nes jie 
persikėlė į Kauną. Lietuvos visuomenė buvo pastatyta į kebliausią 
padėtį. Ji visai nebuvo paruošta tokiai dalykų eigai. Nepasitenkinimo 
sprogimas nukrypo į vokiečius ir Hitlerį. Kita vertus, niekas nepajėgė 
susigaudyti tarptautinėje padėtyje ir todėl nesuprato, kiek toli eis 
vokiečiai, ar jie ribosis tik Klaipėdos kraštu, ar užgrobs visą Lietuvą, o 
gal ir dar daugiau. 

Kilus bendrai panikai, niekas neklausė, kas visų nelaimių kaltinin- 
kas. Atvirkščiai, atsiradus užsienio grėsmei, įvyko šioks toks Smetonos 
ir kai kurių buvusių partijų asmenų suartėjimas. Prieš vokiečius, 

naturalu, ieškota atramos Lenkijoje. Todėl tie, kurie kažkada orientavo- 
si į Lenkiją, lyg ir patvirtino savo politinės linijos teisingumą. 

Buvo sudarytas „generolų kabinetas", pirmininkaujamas Černiaus. 
Keturių generolų dalyvavimas jame turėjo nuraminti visuomenės 
nuomonę, esą Smetona valdžo šalį armijos atstovų padedamas. Į jį ėjo 
keletas opozicijos atstovų (Bistras, Bizauskas). Apskritai tai buvo labai 
bespalvis kabinetas, neturėjęs nė mažiausios įtakos valstybės reikalams. 

Reikalai klostėsi be kabineto. Užsienio politiką tvarkė ne ministras 
Urbšys, o departamento direktorius E. Turauskas, ir tvarkė su tam tikru 
palinkimu į Lenkijos pusę. Turauskas visada buvo aršus krikščionis 
demokratas, ir anksčiau Smetona juo nepasitikėdavo. Ar jų santykiai 
pastaruoju metu buvo pasikeitę, sunku pasakyti. 

Apskritai Smetona buvo uždaras žmogus. Kažkada jis man pasigyrė, 
kad jo minčių niekas nežino. Jis visiškai pasitikėjo tik savo svainiu 
Tūbeliu ir jo įpėdiniu premjero kėdėje Mironu. Anksčiau santykiai su 
lenkais ėjo per Mironą, bet po to, kai 1939 m. pavasarį Mirono 
kabinetas buvo pakeistas generolo Černiaus kabinetu, Smetonos ir 
Mirono draugystė iširo, jie net liovėsi matęsi . .. 

Smetonos išgąstis, kad Klaipėdos krašto atsisakymas gali turėti 
pasekmių krašto viduje, greitai praėjo. ,„Generolų kabinetas" tada jam 
pasidarė nebereikalingas. Nors ir būdamas bespalvis, jis vis dėlto jam 
buvo svetimas. Be to, jam esant, sunku buvo krelpti poliiką Lenkijos 
pusėn. Atėjus 1939 m. rudeniui, Smetona manė, kad vėl gali grįžti 
Tūbelio kabinetas. 

Dėl mano atvykimo į Lietuvą rugpjūčio pabaigoje šito plano 
realizavimas buvo atidėtas, o po to Tūbelio mirtis visai kitaip jį 
pakreipė. Kuo dabar pasitikėti! Smetona pasirinko Merkį. Pasirinko 
gana būdingai. Juk, Merkiui būnant Klaipėdos gubernatoriumi, 
prasidėjo aštrus konfliktas tarp Vokietijos ir Lietuvos. Tuo tarpu 
Lenkijoje Merkį laikė „vieninteliu padoriu lietuviu". Merkys nejautė 
simpatijų Tarybų Sąjungai, nors atviru priešu jo nebuvo galima vadinti. 
Pats Smetona jo nemėgo ir prisibijojo. 

Vargu ar galima abejoti, kad Merkio kandidatūrą Smetonai jei 
neįpiršo, tai bent rekomendavo lenkai. Viena būdinga detalė. Kai TSRS 
vyriausybė grąžino Lietuvai Vilnių, buvo nuspręsta ten nusiųsti 
nepaprastąjį įgaliotinį. Buvo pasiūlyta ir Smetonos patvirtinta Bizausko 
kandidatūra. Visa lietuviška spauda rašė apie būsimą Bizausko 
paskyrimą. Bet lenkų radijas iš Londono pranešė, kad įgaliotiniu būsiąs 
paskirtas Merkys. Iš tiesų, netrukus Merkys buvo paskirtas. Visi 

smalsiai laukė jo ministeriškos deklaracijos, kas joje bus pasakyta apie 
santykius su TSRS. Tai, ką jis pasakė, privertė rimtai susimąstyti. Aišku 
— orientacija į lenkus vis dar tęsėsi. Tikėjimas, kad Lenkija, nors ir 
sutriuškinta, atgims dar didesnėje teritorijoje, buvo gyva. 

Lietuvoje patys turtingiausi buvo lenkų dvarininkai, namų savinin- 
kai, fabrikantai. Į juos lygiavosi kai kurie žydai arba jų įmonės. Žydų 
rankose buvo sukaupta beveik visa prekyba. Lietuviai gyventojai buvo 
valstiečiai, ir vien tuo apibūdinama jų ekonominė padėtis. Iš valstiečių 
kilusi lietuvių inteligentija negalėjo būti net pasiturinti, nes, pasilikdama 
Lietuvoje, ji tegaudavo antraeiles laisvųjų profesijų pareigas, o už 
Lietuvos ribų tegalėjo eiti tik valstybinę tarnybą. Lietuvoje tų inteligentų 
padėtis kiek pasikeitė, atsirado galimybė turtėti turint savo rankose 
valdžią. Pasireiškė pasipelnymo aistra. Pirmasis stambus skandalas 
įvyko buvusio užsienio reikalų ministro Purickio procese. Jo agentai 
vertėsi spekuliacija, užsienyje supirktas brangenybes diplomatiniais 
lagaminais perveždavo į Lietuvą. Savo straipsniais laikraščiuose aš irgi 
demaskavau šį skandalą, todėl įsigijau sau daug priešų tarp spekuliantų. 

Valstybinės monopolijos ir rangos tapo didžiausiais turtėjimo 
tamsiais keliais šaltiniais. Man būnant valdžioje, teko iš arti susidurti su 
tais tamsiais veikėjais. Tuo metu jie buvo labai stambi jėga, su kuria 
reikėjo rimtai skaitytis. Mano motyvuotos rezoliucijos, kad reikia 
tamsius veikėjus patraukti atsakomybėn, likdavo gulėti Teisingumo 
ministerijoje, nes Smetona slapta nuo manęs įsakydavo bylų nekelti. Kol 
Lietuvoje dar buvo garbinga spauda, joje buvo galima demaskuoti 
tamsius darbelius. Bet ir čia Smetona atėjo spekuliantams į pagalbą. Štai 
konkretus pavyzdys. Žinomo Stolypino žentas trijose Lietuvos valstybi- 
nio kredito įstaigose gavo paskolą — kelias dešimtis tūkstančių litų, 
užstatęs penkis hektarus žemės, kurių vertė buvo tik keli tūkstančiai. 
Parašiau apie tą skandalingą paskolą į laikraštį straipsnį, visus duomenis 
cituodamas iš „Vyriausybės žinių". Cenzūra išbraukė visą straipsnį! 
Kodėl! Paskola duota aukščiausiosios valdžios nurodymu. Kiek iš šios 
paskolos gavo Stolypino žentas, žino tik jis ir valdžia. 

Svarbiausiu Tūbelio pagalbininku imant kyšius buvo Finansų 
ministerijos departamento direktorius Norkaitis. Jam buvo iškelta 
baudžiamoji byla, surinkta šeši tomai kaltinamosios medžiagos, bet bylą 
numarino, o tardytoją už per didelį aktyvumą perkėlė kitur. Prancūzijos 
konsulas Anri, išvažiuodamas iš Lietuvos, pasakojo, kad jis per Norkaitį 
Tūbelio žmonai davęs kyšį iš tabako tresto, kuris norėjo Lietuvoje gauti 
monopoliją. Monopolijos jis negavo, todėl konsului reikėjo nemažai 

pasistengti, kad atgautų iš Tūbelio pinigus. Kas dėjosi įvairiose 
kompanijose, Kaip antai „Lietūkyje“, „Pieno centre“ ir kitose, bus 
galima tik ateityje sužinoti. 


Po tokio ūkininkavimo kai kurių asmenų turtas buvo skaičiuojamas 
dešimtimis milijonų. Nors šis tvirtinimas, be abejonės, perdėtas, bet visai 
tikra, kad ištisa grupė asmenų per labai trumpą laiką praturtėjo. Vienas 
daug žinantis asmuo man sakė matęs vokišką sąrašą, kuriame buvo 
nurodyta lietuviškų firmų ir asmenų kredito galimybės. Pasirodė, kad 
pagal turtą pirmą vietą užima Glemža, „Pieno centro" vadovas. Trečioje 
vietoje buvo įrašytas Tūbelis. Pats turtingiausias iš lietuvių savarankiš- 
kos Lietuvos susikūrimo metais — Vailokaitis — nusileido į 19 vietą. 
Žinoma, ne visi galėjo turtėti tokiais būdais ir tokiu mastu. Bet labai 
daugelis įsigijo vadinamuosius ,,centriukus“, t.y. 80 hektarų nedalomos 
žemės normą. Daugelis pasistatė namus. Minėtas Purickis turėjo trejus 
naujus namus. Iš laisvųjų profesijų kai kurie advokatai pasistatė namus 
ar pirko dvarus — tai Smetonos bičiulis Stašinskis, socialdemokratas 
Venslauskis, valstiečių liaudininkų lyderis Sleževičius ir daugelis kitų. 

Žinoma, ne visi naujai praturtėjusieji buvo Smetonos šalininkai. 
Daugelis jų laikėsi nuošalyje nuo politikos arba net buvo opozicijoje. 
Bet režimas buvo jiems naudingas kitu atžvilgiu. Atsirado daug įtartinų 
administracinių ir teisinių bylų. Už jas advokatai gaudavo kur kas 
didesnį honorarą. Kad ir iš kur būtų atsiradęs naujas turtas, visi buvo 
suinteresuoti jį išsaugoti ir pagausinti. O tai buvo galima tik 
orientuojantis į Lenkiją. Jei Lenkija būtų paėmusi Lietuvą į savo 
protektoratą arba paprasčiausiai ją prisijungusi, šių asmenų grupė būtų 
nieko nepralaimėjusi. Pats pavojingiausias dalykas jiems galėjo būti 
Lietuvos įstojimas į TSRS. Priešingai, plačiosios Lietuvos gyventojų 
masės iš visų trijų savo kaimynų daugiausia simpatijų reiškė būtent 
Tarybų Sąjungai... 

Kai 1938 metų sausio pabaigoje pas mane į kalėjimą atvyko 
Teisingumo ministerijos generalinis sekretorius Drevinskis, lydimas 
Smetonos draugo Mirono, ir vyriausybės vardu pasiūlė išvažiuoti į 
užsienį, man tapo aišku, kad Lietuvos politikoje kažkas įvyks ir dėl to 
mane reikia išvaryti iš krašto. Bet žinoma, aš negalėjau įsivaizduoti, 
būdamas kalėjime, kas ruošiama. Man taip pat buvo nesuprantama 
vyriausybės sąlyga, kad aš nieko nerašyčiau užsienio spaudoje apie 
Lietuvą, tuo tarpu kitais klausimais galimybė rašyti, kas man patinka ir 
kur patinka, nebuvo ribojama. 

Vyriausybė nemokamai išdavė man užsienio pasą ir pasirūpino 
vizomis atstovybėse arba konsulatuose tų šalių, kur turėjau važiuoti. Aš 
maniau nuvykti į Prancūziją ir pasimatyti su žmonos giminėmis, o po to 
persikelti į Angliją, į kurį nors iš universitetų miestų — Oksfordą ar 
Kembridžą. Bet vyriausybė nepaprašė man anglų vizos, todėl buvo 
galima padaryti išvadą, kad man pasirodyti ar apsistoti Anglijoje 
nepageidautina. 

Jau man su žmona išvykus į Prancūziją, 1938 metų kovą Austrija 
buvo prijungta prie Vokietijos ir Lenkijos vyriausybė įteikė Lietuvai 
ultimatumą užmegzti diplomatinius santykius. Šio ultimatumo aplinky- 
bės, kol kas neaiškios. Aš visad atmesdavau versiją, kuri plito Lietuvoje, 
kad pats Smetona prašęs įteikti tokį ultimatumą. Bet, kita vertus, kažin 
ar verta abejoti, kad lenkų vyriausybė, jį įteikdama, iš anksto buvo 
įsitikinusi ar netgi gavusi patikinimą, kad ultimatumas bus priimtas ir 
grasinimo karu neteks įgyvendinti. 


Kad Lenkija veikė ne viena, nekyla nė mažiausių abejonių. Paprastai 
tokiais atvejais zonduojama dirva didžiųjų valstybių sostinėse, kad būtų 
galima žinoti, kaip jų vyriausybės įvertins tokį žingsnį, kuris gali sukelti 
tarptautinių komplikacijų. 


Paryžius ir Londonas iš anksto žinojo apie Lenkijos ultimatumą. 
Gerai informuotuose Prancūzijos leidiniuose pasirodė žinių, kad 
ultimatumas buvo kur kas griežtesnis, bet, reikalaujant Prancūzijos ir 
Anglijos vyriausybėms, buvo sušvelnintas prieš įteikiant Lietuvai. Jei 
Paryžius dėl to tarėsi su Londonu, vadinasi, ten ultimatumas buvo 
svarstomas bent keletą dienų. Lenkijos karas prieš Lietuvą būtų žymia 
dalimi palietęs TSRS, o iš dalies ir Vokietijos interesus. Vokietija 
spręsdama Austrijos klausimą, nebūtų pradėjusi veikti prieš Lenkiją, 
tačiau TSRS negalėjo likti abejingu žiūrovu. Po to kažin ar pati 
Lietuvos vyriausybė, gavusi Lenkijos ultimatumą, pranešė apie jo turinį 
Maskvai ir ar tarėsi dėl atsakymo. Kadangi spauda apie tai tylėjo, 
negalėjau gauti jokio atsakymo į šį klausimą. 

Man taip pat liko neaišku, kodėl Lietuva nedelsiant nesikreipė į 
Tautų Sąjungą dėl Lenkijos ultimatumo. Kad Tautų sąjunga praktiškai 
niekuo negalėjo padėti, savaime aišku. Bet juk svarbu ne tai. Toks 
kreipimasis būtų buvęs labai nemalonus Prancūzijai ir Anglijai. O 
turėdama rankose tokį ultimatumą ir Lietuvos kreipimąsi į Tautų 
sąjungą, tarybinė vyriausybė galėjo energingai jį palaikyti, todėl vien tik 
Lietuvos ir Lenkijos klausimas būtų nedelsiant tapęs tarptautiniu. 

Nebūdamos pasiruošusios karui, Prancūzija ir Anglija būtų privertusios 
Lenkiją atsisakyti ultimatumo. 

Matyt, Lenkijos vyriausybė visai nesiruošė kovos veiksmams prieš 
Lietuvą. Vilniaus lietuviai pasakojo — apie tai sužinojau 1939 m. rudenį 
grįžęs į Lietuvą, — kad Lenkija nesiėmė jokių karinių pasiruošimų. 
Vadinasi, Varšuva žinojo, kad Lenkijai neteks naudoti karinės jėgos. 

Smetonos vyriausybė priėmė Lenkijos ultimatumą. Šis sprendimas iš 
paties Smetonos pareikalavo vienos aukos: jis atsisveikino su savo 
svainiu Tūbeliu, kurio kabinetas buvo pakeistas Mirono kabinetu. 
Naujojo kabineto sudarymas aiškiai parodė, kad už ultimatumo kulisų 
stovėjo Anglija. Lietuvos atstovas Londone K. Balutis buvo paskirtas 
Ministrų tarybos pirmininko pavaduotoju, tuo pat metu pasilikdamas 
atstovu Londone. Taip susidarė padėtis, kad dalis Lietuvos vyriausybės 
gyveno Londone! 

1938 m. pavasaris praėjo vykstant deryboms su Lenkija ir 
įgyvendinant jos reikalavimus. Greitai Kaune pasirodė Lenkijos atstovas 
Chorvatas, ir suartėjimas su Lenkija tęsėsi. Beveik įtakingiausiu asmeniu 
Kaune kaip tik ir pasidarė šis asmuo. Lenkijos ultimatumas Lietuvos 
visuomenės nuomonei buvo didžiausias netikėtumas. Lenkiją bandyta 
vaizduoti didžiąja valstybe, nuo kurios niekas Lietuvos negalėjo 
apsaugoti. Atvirkščiai, Lenkija pati galinti apginti Lietuvą nuo 
Vokietijos, su kuria tęsėsi konfliktas dėl Klaipėdos krašto. 

1938 metų rudenį baigėsi Klaipėdos seimelio įgaliojimai, artėjo nauji 
rinkimai. Smetonos vyriausybė bijojo, kad naujai išrinktasis seimelis 
paskelbs Klaipėdos kraštą susijungiant su Vokietija, jei jame bus tokia 
pat vokiečių dauguma, kaip ankstesniuose seimeliuose. Vyriausybę 
remiančiai pusei gauti daugumą nebuvo jokios galimybės. Nors 
gyventojų dauguma Klaipėdos krašte lietuviai, bet jie buvo prieš 
vyriausybę ir dėl daugelio priežasčių balsavo už vokiečių sąrašą. 
Smetona nenorėjo ar negalėjo ieškoti santaikos su autonominio krašto 
gyventojais. Jis, matyt, suprato, kad naujai išrinktas seimelis ir jo 
paskirta krašto valdžia atsisakys bendradarbiauti su vyriausybe, į kurios 
sudėtį įėjo Leonas, pirmininkavęs teismui, kai jame buvo sprendžiama 
ten ruošto ginkluoto sukilimo byla. Dabar tas Leonas buvo vidaus 
reikalų ministras, ir jam teko spręsti daugiausia reikalų su Klaipėdos 
krašto įstaigomis. Aišku, tie, kuriuos jis pasodino į kalėjimą, būdami 
autonominės vyriausybės sudėtyje, nebendraus su centrinės vyriausybės 
atstovu. Tuo būdu Smetonai kilo dilema — arba prarasti Klaipėdos 
kraštą, arba sudaryti visai naują vyriausybę, su kuria autonominiai 

organai galėtų bendradarbiauti. Bet sudaryti naują vyriausybę Smetona 
negalėjo, kadangi pagrindinė tokio naujo kabineto sudarymo sąlyga 
buvo paties Smetonos atsistatydinimas. 


Klaipėdą išlaikyti jis manė su Lenkijos pagalba. Ji vis dar palaikė 
draugiškus santykius su Vokietija ir jos balsas Berlyne galėjo turėti 
šiokios tokios reikšmės. Galimas daiktas, kad lenkų reikalavimu 
atsisakydamas Vilniaus, Smetona išsilygo Lenkijos paramą Klaipėdos 
klausimu. O nesėkmę per Klaipėdos seimelio rinkimus Smetona manė 
suversti opozicijai ir iš dalies man. Tuo tikslu buvo paleistas gandas, esą 
mano šalininkai platino atsišaukimus, kviesdami Klaipėdos lietuvius 
nebalsuoti už lietuvišką sąrašą. Ir apskritai prieš mane buvo vedama 
didžiausia propaganda. Gyvendamas Prancūzijos užkampyje, būčiau 
apie ją visai nieko "nežinojęs, jei ne amerikiečių, anglų ir lietuvių 
laikraščiai, iškarpos, kurias gaudavau. Jie man šiek tiek leisdavo 
suprasti, kokia šmeižto kampanija vyko prieš mane. 


Iš laikraščių pranešimų žinojau, jog Smetonos vyriausybė labai 
susirūpinusi, kad tik aš negrįžčiau į Lietuvą. Laikraščiai pranešinėjo, 
kad aš jau Berlyne ar Tilžėje. Paskui sužinojau, kad vyriausybė buvo 
visiems pasienio punktams nurodžiusi nedelsiant manę areštuoti, jei tik 
peržengsiu Lietuvos sieną. O aš visą tą laiką sėdėjau Kurselyje ir 
nemaniau, kad suteikiu tiek rūpesčio Lietuvos vyriausybei. 


Iš vietos gyventojų sužinojau, kad Kurselio policija ir meras gavo 
prefekto įsakymą sekti mane ir pranešti apie mano išvykimą iš Kurselio. 
Vėliau pasirodė, kad tai buvo daroma Lietuvos vyriausybei paprašius. 
Bet, nesitenkindama tuo, ji atsiųsdavo savo žmones į Kurselį pasižiūrėti, 
ar aš iš tiesų ten esu. Antai vėlyvą 1938 metų rudenį iš Lietuvos 
atstovybės Paryžiuje manęs patikrinti atvažiavo Vanagas. Atsargiai 
klausinėdamas, sužinojau, kad jis gavo oficialų vyriausybės nurodymą 
važiuoti pas mane. Aš jam net patariau pasiųsti telegramą iš Kurselio į 
Kauną, nes kitaip gali nepatikėti, kad jis mane rado. Vėliau ne kartą 
buvau tikrinamas telefonu, 


Aš jau ne kartą turėjau progos pabrėžti, kad Klaipėdos krašto 
atsisakymo, iniciatyva priklauso pačiam Smetonai. Matyt, jis įsitikino, 
kad su Lenkijos parama Klaipėdos krašto neapsaugos, ir todėl 
nusprendė verčiau pats atsisakyti to, kas turėjo neišvengiamai įvykti 
laikantis tokios politinės pozicijos, kurią jis užėmė. 

1932 m. Prancūzijoje plačiai buvo svarstomas preventyvaus karo su 
Vokietija klausimas. Pretekstu šitokiam karui turėjo būti Lietuva. 

suerzinusi Vokietiją Klaipėdos klausimu iki to, kad ji jėga pradėtų kištis 
į Klaipėdos reikalus. Tai būtų priežastis atstatyti tvarką įsikišus 
ginkiuotoms kitų šalių jėgoms. i933 m. balandį. pravažiuodamas 
Paryžių, gana ilgai kalbėjausi su Šambonu. savaitraščio „Parlamento 
laikraštis" redaktoriumi (Henry De Chambon Directeur de la “Revue 
Parlementaire" M. Š.). Nuo 1919 m. savo puslapiuose jis gynė Lietuvos 
interesus ir buvo laikomas Pabaltijo žinovu. Jis parašė knygą apie 
Latviją (taip pat 1933 m. parašė „La Lithuanie Moderne“. M. Š.). Kai 
mano knyga „Lietuva ir jos problemos" buvo spausdinama prancūziškai 
jis padėjo skaityti korektūrą ir po to dažnai su manimi susirašinėjo. Jam 
pasiūlius, mes visą vakarą praleidome, svarstydami Lietuvos reikalus. 
Šambonas pokalbio metu man parodė Prancūzijos užsienio reikalų 
ministro laišką, kuriame ministras jį kvietė pasikalbėti apie Pabaltijo 
reikalus. Mūsų pokalbis prasidėjo banaliais klausimais apie sveikatą ir 
pan. Pereidamas prie svarbiųjų klausimų Šambonas paklausė, kokie 
šiuo metu mano santykiai su Lietuvos vyriausybe ir atskirai su Smetona. 
Priminiau jam būdingesnius mano ištrėmimo epizodus ir teismo 
dabar reikalai pasikeis. Man nustebus — kodėl, jis ėmė samprotauti, 
kad tai privers padaryti politinė padėtis. Tuo būdu mes ėmėme svarstyti 
politinę padėtį, su kuria, ypač su Prancūzijos politika, jis buvo gerai 
susipažinęs. Kilo klausimas ir dėl preventyvaus karo su Vokietija ir 
Lietuvos dalyvavimo šiame kare, nes karas kaip tik galėjo užsiliepsnoti 
dėl Lietuvos. Šambonas klausė, kaip aš elgčiausi tokiu atveju. Niekieno 
vardu konkrečiai nekalbėdamas, Šambonas pareiškė įsitikinęs, kad aš 
tada galėčiau grįžti į valdžią. Atsakiau. kad šituo Lietuvai numatomas 
Serbijos vaidmuo 1914 metais ir aš savo šaliai tokio vaidmens 
nepavydžiu. Aš ne tik nepadėsiu vykdyti tokio plano, bet, kiek nuo 
manęs priklauso, iš visų jėgų priešinsiuos jam. „Žinau, — kalbėjau, — 
kad jei negaliu atitolinti karo, tai tegu jis kyla dėl kurios kitos 
priežasties, o ne dėl Lietuvos". Pokalbis truko nuo 8 val. iki 10 val. 
vakaro, jo bute gėrėme arbatą . . . Kitą dieną aš išvykau į Lietuvą. 1933 
metų rudenį Šambonas nelauktai atvyko į Lietuvą. Jis išvkietė mane į 
Kauną pasimatyti, aš atvykau ir mačiausi du kartus, vieną kartą jis buvo 
su žurnalistų grupe. Jį lydėjo užsienio reikalų ministerijos valdininkas. 
Kitą kartą mes kalbėjomės dviese, tačiau ankstesnio atvirumo nebuvo, 
politinių temų jis nelietė. Jį priėmė respublikos prezidentas Smetona, 
tačiau jų pokalbio turinio Šambonas man nepasakojo. Jo atvykimą 
apmokėjo rodos Prancūzijos, o gal ir Lietuvos vyriausybė. Šambonas 

lyg norėjo pasikalbėti dar kartą su manim prieš išvykdamas, bet 
nustatytu laiku negalėjau atvykti. Tai buvo rugsėjį ar spalį. 


Pabaltijo antantės idėja gimė dar 1919 metais per Paryžiaus Taikos 
konferenciją. Amerikiečiai, pavyzdžiui, ją palaikė vien dėl to, kad tik 
nesikurtų labai mažos valstybės. Jų įsivaizdavimu, pageidautina buvo 
kurti Pablatijo federatyvinę respubliką. Kitas dalykas — prancūziška 
Pabaltijo antantės idėja. Išnykus carinei Rusijos imperijai, Prancūzija 
rytuose prieš Vokietiją neteko sąjungininko. Ji nusprendė pakeisti 
Rusiją Lenkija, kuri turėjo tapti gana didele valstybe. Dėl to Lenkiją 
visokeriopai reikėjo stiprinti. Kilo idėja, kad ji sudarytų sąjungą su 
Rumunija pietuose, o šiaurėje suartėtų su Pabaltijo valstybėmis. 
Prancūzija manė, padedama Lenkijos ir jos sąjungininkų, nuversti 
Tarybų valdžią ir atstatyti baltagvardietišką Rusijos imperiją. Tuo būdu 
Pabaltijo antantės sukūrimas buvo tiesiogiai nukreiptas prieš TSRS. 

Man teko atsitiktinai Vilniuje šia tema kalbėtis su gerai žinomu 
Leonu Vasilevskiu (Wasilewski Leon 1919-20 ir 1921-24 užsienio reikalų 
ministerijoj, 1920 pasiuntinys Estijoj. Liet. Enc. XXXIV t. 582 psl. M. 
Š.), kuris, sužinojęs mane atvykus, panoro pasikalbėti apie Lietuvos ir 
Lenkijos santykius. Pokalbis buvo atsitiktinis, nes aš atvykau į Vilnių su 
pulkininku Vardu (Ward), anglų politinės misijos šefu. Pagrindinė 
Vasilevskio mintis buvo ta, kad kovai prieš TSRS Lenkija turi sudaryti 
bloką nuo Juodosios iki Baltijos jūros. Atskirų bloko narių ryšys su 
Lenkija turi būti skirtingas. Santykiai su Rumunija ne tokie, kokie su 
Pabaltiju, pagaliau ir su Pabaltiju Lenkijos santykiai nevienodi: Lietuva, 
būdama arčiausiai Lenkijos, turi būti prie jos prijungta glaudesniais 
ryšiais negu Latvija ir Estija. Aš jam įrodinėjau, kad Lietuva Tarybų 
Sąjungoje mato ne grėsmę, o gynybą nuo grėsmės. Todėl ji bus prieš 
Lenkijos planą. Tai iš tiesų buvo planas, nes Vasilevskis buvo artimas 
Pilsudskio bendradarbis, toliau vystęs pastarojo planus. Patys planai 
greičiau buvo skirti ateičiai, o ne anam metui. Lenkai skleidė šias idėjas 
ir Lietuvoje, tik šiek tiek sušvelnintas. Daugiau buvo kalbama apie 
Pabaltijo antantės sukūrimą, kukliai nutylint jame Lenkijos vaidmenį. 

1920 m. sausį Helsinkyje, Suomijoje, įvyko suvažiavimas, į kurį buvo 
pakviesti Lenkijos, Lietuvos, Latvijos, Estijos atstovai. Suvažiavimas 
turėjo aptarti šių valstybių sąjungos prieš TSRS sukūrimo klausimą. 
Lietuvos delegatu pasiunčiau dr. Zaunių, įteikęs jam savo sudarytą 
projektą. Pagal šį projektą Lietuva buvo pasiruošusi prisidėti prie 
sąjungos su sąlyga, kad ta sąjunga veiks taip pat ir prieš Lenkiją. iš 

kurios Lietuvai buvo didžiausia grėsmė. Spauda juokėsi iš šio 
suvažiavimo, kuriame vienas jo dalyvių pateikia rezoliuciją prieš kitą. 

Po kiek laiko tuo pačiu klausimu buvo sušauktas suvažiavimas 
Rygoje. Tada užsienio reikalų ministru buvo Purickis. Ir jis pats 
nuvažiavo į tą suvažiavimą. Jam sugrįžus į Kauną, oficiozas didelėm 
raidėm išspausdino džiugią žinią, kad Purickis įkūrė Pabaltijo antantę, 
nors iš tikrųjų suvažiavimas baigėsi nesėkme. Kai vyriausybės spaudoje 
vėl buvo keliamas Pabaltijo antantės steigimo klausimas, mūsų laikraštis 
klausdavo: o kur pasidėjo Purickio įkurtoji antantė! 

Apie Pabaltijo antantę spaudoje buvo rašoma nemaža, o visuomę- 
nėjeę kalbama dar daugiau. Iš kairės ir iš dešinės man buvo 
priekaištaujama, kad esu jos priešininkas. Kai vėl grįžau į valdžią 1926 
m., didžiausias man priekaištas buvo, kad vengiu kurti Pabaltijo 
antantę. Smetona buvo gerai informuotas šiuo klausimu ir žinojo, kad 
Pabaltijo antantė turi prasmę tik dalyvaujant Lenkijai, be kurios ji virsta 
tuščiu pavadinimu, Be to, jam buvo gerai žinoma, kad tarybinė 
vyriausybė Pabaltijo antantės kūrimą vertina labai neigiamai. Ir vis 
dėlto 1934 m. jis atvirai ryžosi ją sukurti. Pati sutartis tarp trijų 
Pabaltijo valstybių, buvo sudaryta tuo metu, kai Varšuvoje viešėjo 
Prancūzijos užsienio, reikalų ministras Lui Bartu (Barthou, Jean Louis. 
M. Š.). Sprendžiant 'iš teksto, ji parašyta Paryžiuje. Sutarties tekstas 
labai šabloniškas ir nieko nesako apie realų turinį. Visa jo prasmė buvo 
karo provokavimas. Norint parodyti, jog Pabaltijo antantė gyva ir 
veikianti jėga, nuolat šaukia jos suvažiavimus tai Taline, tai Rygoje, tai 
Kaune, nors jokių rimtų klausimų svarstymui nebuvo. Įvykių eiga 
parodė, kad Pabaltijo antantės egzistavimas neturi jokios prasmės. Ji 
buvo sukurta laikantis bendrojo saugumo principo — taip jį suprato 
Paryžiuje ir Londone. Bet šio principo jau iki prasidedant karui buvo 
galutinai atsisakyta. 

TSRS vyriausybė sudarė sutartis su Pabaltijo vyriausybėmis bendrai 
ginti jų sienas, suteikiant Raudonajai armijai karines oro, jūrų ir 
sausumos bazes šių valstybių teritorijoje. Šios sutartys padarė galą 
juridiškam Pabaltijo antantės egzistavimui. Dar daugiau pasirašydamos 
sutartis su TSRS, Pabaltijo valstybės pasižadėjo nesudaryti su niekuo 
net grynai gynybiškų sutarčių, jei apie jas nežino ir joms nepritaria 
tarybinė vyriausybė. 

Tuo tarpu Pabaltijo antantė ne tik egzistavo, bet ir virto karine 
sąjunga, nukreipta prieš TSRS. Susidarė tokia padėtis, kad TSRS 
įsipareigojo tiekti Pabaltijo valstybėms ginkluotę pagal sutartį dėl 

savitarpio gynybos, o Pabaltijo valstybės tarp savęs įsipareigojo tuos 
ginklus panaudoti prieš TSRS. Užimdamos tuo būdu aiškiai priešišką 
Tarybų Sąjungai poziciją, Pabaltijo valstybės parodė, kad veikia pagal 
susitarimą su Prancūzija ir Anglija. 

Kokiais būdais Smetonos politika buvo įgyvendinama! Iš pradžių — 
apie paskutinį Smetonos ministrų kabinetą. Jame buvo tik dvi galvos: 
Galvanauskas ir Merkys. Išsilavinimu Galvanauskas — kalnakasybos ir 
elektrotechnikos inžinierius. Tarnavo vienoje kompanijoje Paryžiuje. 
Per pasaulinį karą buvo pasiųstas į Serbiją. 1919 m. įėjo į Lietuvos 
taikos delegaciją, kaip socialistų liaudininkų atstovas. Atvyko į Lietuvą 
1919 m. pakeisti Sleževičiaus kabineto. Būsimų tautininkų pasiūlymu 
sutiko sudaryti naują kabinetą prieš savo partijos valią, todėl nutraukė 
su ja ryšius. Sudarant kabinetą prie Steigiamojo seimo 1920 m. įėjo kaip 
finansų ministras nuo krikščionių demokratų. Paskui buvo kabineto 
vadovu kaip krikščionių demokratų partijos statytinis. Jis vedė 
Briuselyje derybas su lenkais pirmininkaujant belgų ministrui Hymansui 
ir parengė Lenkijos ir Lietuvos sutarties projektą. Iki to į jį buvo 
kėsintasi, kalbama, su Smetonos žinia. Paskui buvo paskirtas atstovu į 
Londoną, iš kur 1927 m. aš jį pervedžiau dirbti Klaipėdos uosto 
direktoriumi. Iš ten išėjęs į atsargą, jis vedė prekybinius reikalus, berods, 
pardavinėjo mišką. Prekybos reikalais keletą kartų lankėsi TSRS. 
Būdamas politiniu oportunistu ir neturėdamas jokios partijų paramos, 
be to, priešiškas Smetonai, nes Klaipėdoje palaikė „aktyvistų“ grupę, 
Galvanauskas dėl visai nesuprantamų man priežasčių atsidūrė kabinete 
labai atsakingame finansų ministro poste. Neaišku, kas galėjo jo 
kandidatūrą iškelti, kad Smetona sutiko. Bet jis vargu ar žinojo užsienio 
politiką. 

Kabineto vadovas Merkys — kitas senas Smetonos bendradarbis, 
nuolatinis tautininkų partijos narys, iš esmės pripažinęs tik savo 
materialinius interesus, nusipikro dvarą. „Vienintelis padorus lietuvis“, 
Lenkijos nuomone, trečią kartą į mano kabinetą jėjo kaip „pulkininkų“ 
statytinis. Po kelių mėnesių turėjo išeiti į atsargą, nes aš suradau jo 
ministerijoje ginklų pirkimo bylą, kurioje visi dokumentai buvo padirbti, 
o tikri buvo tik keli milijonai litų, kurie mano nurodymu buvo 
neišmokėti. Merkys teisinosi, kad visai nieko nežinojęs. Aš tada 
pareiškiau, kad negaliu laikyti tokio bendradarbio, kuris nežino, kas 
dedasi jo ministerijoje . .. 

Kas iškėlė jo kandidatūrą į vyriausybės vadovus — nežinau. 
Smetona jį nelabai mėgo ir kiek prisibijojo. Gal todėl pasklido gandai, 

kad Merkys bus Smetonos vietoje, o premjeru taps Galvanauskas. 
Merkio negalima vadinti politiškai išprususiu. Į vyriausybę įeiti jį 
greičiausiai paskatino materialiniai reikalai. Veikiausiai todėl nei 
Merkys nei Galvanauskas nežinojo apie Lietuvos padėtį pastaruoju metu 
susiklosčiusioje situacijoje. Kiti kabineto nariai dar mažiau žinojo tą 
padėtį. Tarptautinius klausimus sprendžiant Urbšys buvo paprastas 
vykdytojas, kaip ir jo pirmtakai. 

Gana svarbų vaidmenį Smetonos karo provokavimo politikos 
pradžioje vaidino Lietuvos atstovas Berlyne Sidzikauskas. Jis atstovavo 
Lietuvai Hagos tarptautinio tribunolo procese, kuris sprendė bylą, kad 
Lietuva pažeidžianti Klaipėdos statusą. Vokiečiai taip buvo įpykdyti 
Sidzikausko veiklos, kad spaudoje paskelbė duomenis, kaip jis 
pasisavinęgs Lietuvos studentams skirtas aukas. Šiuos duomenis 
paskelbus, Lietuvos valstybinėje tarnyboje jis pasilikti negalėjo. 
Sidzikauskui buvo iškelta baudžiamoji byla, tačiau aukštesnės instanci- 
jos jis buvo išteisintas. Pastaruoju metu jis buvo „Šel“ firmos atstovu 
Kaune. Ryšių su Anglija neturėjo, anglų kalbos nemokėjo. Sidzikauskas 
labai landaus charakterio, turėjo daug ryšių Kaune. 

Lietuvos atstovų Paryžiuje ir Londone vaidmuo buvo labai ribotas. 
Be to, atstovas Paryžiuje Klimas netiko politiniam darbui. Nors 
Paryžiuje gyveno nuo 1925 ar 1926 metų, neįgijo jokių ryšių nei 
politiniuose, nei finansiniuose sluoksniuose, nei spaudoje. Todėl 
nežinojo, kas dedasi aplinkui. Tuo tarpu Lietuvos Užsienio reikalų 
ministerija ištisas savaites, net ir mėnesius nedavė nurodymų. Kiek siekė 
šis nerūpestingumas, galima spręsti iš to, kad 1939 m. rugpjūčio 
pabaigoje, kai Prancūzijoje jau vyko mobilizacija, Klimas atostogavo ir 
nesulaukė savo ministerijos nurodymo grįžti į darbą. Pats susiprato, kad 
tokią valadną jo pareiga būti savo poste. Mačiau jį 1940 m. sausio 
pabaigoje pravažiuodamas Paryžių. Užtikau besikalbantį su Bal- 
trušaičių, buvusiu Lietuvos atstovu Maskvoje. Baltrušaitis pasakojo 
Klimui paskutines Paryžiaus politinių sluoksnių naujienas, kurios 
visiems seniai buvo žinomos. 

Labiau tinkantis diplomatiniam darbui buvo Balutis, atstovas 
Londone. Jis seniai, rodos, dar praėjusio šimtmečio pabaigoje, emigravo 
į Ameriką ir ten gavo jos pilietybę . . . 1919 m. Balutis grįžo į Lietuvą ir 
stojo dirbti į Užsienio reikalų ministeriją. Jis nesidėjo nė prie vienos 
lietuviškos partijos, visą laiką leido ministerijoje ir klube bekortuoda- 
mas. Prie kortų jis užsisėdėdavo ligi išnaktų, todėl labai vėluodavo į 
tarnybą. 

Dėl potraukio kortuoti kilo baimė, kad jis nepraloštų valdiškų 
pinigų, buvusių jo žinioje. Balučio žmona prašė gelbėti vyrą, pasiųsti jį 
kur nors atstovu į užsienį. Prieš jo norą paskyriau jį į Londoną, nors jis 
pats suprato, kad tam postui nelabai tinka. Vidaus politikoje Balutis 
niekad nevaidino jokio vaidmens, o ir Londone dirbo labai mažai. Tik 
sudarant Černiaus kabinetą, jis buvo paskirtas Ministrų Tarybos 
vicepremjeru, paliekant jam atstovo Londone postą. Jis liko gyventi 
Londone. Paskutinis jo paskyrimas buvo padarytas atvirai orientuojan- 
tis į Angliją, Susidarė tokia padėtis, kad Anglijoje nuolat yra dalis 
Lietuvos vyriausybės. Tokia reikalų padėtis buvo nepatogi patiems 
anglams, todėl Balutį iš kabineto vicepirmininko pareigų atleido. 

Smetona iš padėties, kurią pats susidarė, nerado kitos išeities, kaip 
gėdingai bėgti „per žaliąją sieną" į Vokietiją. Lietuvos spaudoje jis buvo 
viešai kaltinamas, kad bėgdamas pasisavino 17000 dolerių liaudies 
pinigų. Smetona iš Karaliaučiaus kreipėsi į Lietuvos liaudį. Iš pradžių jis 
atmetė kaltinimą, kad pasisavino liaudies pinigus. Paskui jau neneigė 
fakto, kad išsivežė 17000 dolerių, bet įtikinėjo, kad tai jo asmeninės, o 
ne valstybinės lėšos. Savo pabėgimą jis aiškino kilniais tarnavimo 
Lietuvai tikslais: jis bėgo dėl to, kad išgelbėtų Lietuvą, ir dar grįšiąs. 

Man vėl teko būti Vatikane visai privačiai šį pavasarį (1940). Po to, 
kai Lietuvai buvo grąžintas Vilnius, arkivyskupu ten pasiliko Jalbžy- 
chovskis. Vyriausybė praleido patogią progą pašalinti jį diplomatiniu 
būdu, o paskui jau be konflikto su Vatikanu negalėjo šito padaryti. 
Todėl aš sutikau pazonduoti Vatikane dirvą, ar galimos kokios oficialios 
derybos dėl Vilniaus krašto bažnyčios reikalų. Jokių derybų pats vesti 
negalėjau, nes tam reikalui yra oficiali atstovybė. 

Klausimas pasirodė labai sudėtingas, jį tikriausiai galėjo išspręsti 
atitinkama kongregacija. Vilniaus arkivyskupija buvo padalyta į tris 
dalis, iš kurių tik didžioji priklausė Lietuvai, o dvi kitos — Vokietijai ir 
TSRS. Vis dėlto ryžausi rašyti memorandumą apie katalikų lietuvių ir 
baltarusių padėtį Vilniaus arkivyskupijoje ir įteikti jį kardinolui 
Malioniui, popiežiaus užsienio reikalų ministrui, po to — kai kuriems 
kongregacijos nariams. Dėl to peržiūrėjau kardinolų, kuriuos buvo 
galima paveikti, sąrašą. Mano memorandumas buvo paruoštas balan- 
džio pradžioje, bet tik antroje gegužės pusėje jį galėjau įteikti pačiam 
Malioniui. Jis negalėjo atsisakyti mane priimti, tačiau reikalas užsitęsė. 
Mano pokalbis su Malioniu truko apie pusvalandį. Savaime aišku, 
kardinolas ėmė klausinėti, kaip elgiasi Raudonoji armija su dvasinin- 
kais ir gyventojais katalikais. Aš atsakiau, kad, žiniomis, kurios pasiekia 

iš Lietuvos, net iš lenkiškų šaltinių, niekas nesiskundžia jokia 
priespauda. Atvirkščiai, visi pripažįsta, kad disciplina Raudonojoje 
armijoje griežta. Pamaldos bažnyčiose niekam nedraudžiamos, o 
dvasininkų padėtis priklauso nuo vietos gyventojų: pabėgo tie kunigai, 
kurie bijojo savo parapijiečių. Padaręs vizitą popiežiaus diplomatijos 
galvai, aš turėjau aplankyti ir artimiausią jo bendradarbį Tordinį. Su juo 
kalbėjomės jau dalykiškiau. Jis, matyt, buvo perskaitęs mano memoran- 
dumą ir buvo juo labai nepatenkintas. Tarp kitko, reikia pripažinti, kad 
visą laiką Vatikano politikos vadovai rūpinosi ne bažnyčios, o 
pasaulietine politika, kurioje jie vaidino kur kas didesnį vaidmenį, negu 
galėjo atrodyti. Todėl kitiems, net ir bažnyčios reikalams, laiko jie iš 
tiesų nedaug turi. Gegužės baigoje įsitikinau, kad greitu laiku Lietuva 
taps tarybinė, todėl mano užduotis neturi jokios praktinės reikšmės. Dėl 
to nutraukiau santykius su Vatikanu. 

Romoje susitikau su dviem Lietuvos diplomatiniais atstovais — prie 
Vatikano ir prie Kvirinalo. Prie Vatikano atstovu buvo Girdvainis. Jis 
rekomendavo mane į pensionatą, kuriame su žmona apsistojau. 
Girdvainis visai ne politinė figūra. 1920 m. Užsienio reikalų ministerijoje 
jis buvo eiliniu valdininku, tolesnė jo karjera man nežinoma. Prie 
Kvirinalo buvo Lozoraitis, buvęs užsienio reikalų ministras. Tai taip pat 
valdininkas be jokio politinio horizonto. Užsienio reikalų ministru jis 
buvo todėl, kad niekas kitas nesutiko užimti šio posto. Jo atsistatydini- 
mo priežasties nežinau, tačiau atrodo, kad ji neturi nieko bendra su 
politiniais klausimais. Romą jis pats pasirinko tikriausiai todėl, kad ten 
visai nebuvo darbo. Formaliai Lozoraitis buvo Pabaltijo antantės 
įkūrėjas. Jis pasirašė antantės steigimo sutartį, dalyvavo visuose jos 
suvažiavimuose. Tik abejoju, ar jis suprato, ką darė. Kaip valdininkas jis 
vykdė viską, ką Smetona jam liepdavo. Manęs Lozoraitis vengdavo, nes 
tai galėjo nepatikti jo vyresnybei. Todėl apie politinius pokalbius su juo 
negalėjo būti nė kalbos. Kai aš ryžausi grįžti į Lietuvą, per Lozoraitį 
perspėjau vyriausybę. Gavęs iš Urbšio nurodymą visaip atkalbinėti mane 
nuo kelionės, Lozoraitis ėmėsi šito su valdininko uolumu. Mano 
padedamas, jis redagavo atsakymą į Urbšio telegramą. 

Bet kuriam atidžiam tarptautinio politinio gyvenimo stebėtojui 
besiklostantys įvykiai galėjo būti seniai numatyti. 1914-1918 m. 
pasaulinis karas neišsprendė pagrindinių tarptautinės sanklodos klausi- 
mų. Politinė tvarka, kurią nustatė 1919 m. taikos sutartys, turėjo 
užtikrinti Anglijos ir Prancūzijos viešpatavimą slopinant bet kokią kitų 
didžiųjų tautų veiklą. Tačiau gyvenimas nepripažįsta sustingimo: Tarybų 

šalis laimėjo pergalę prieš tarptautinę intervenciją ir galų gale privertė, 
kad ją pripažintų. Jos didžiuliuose plotuose prasidėjo politinė, 
ekonominė, pilietinė ir kultūrinė statyba visai naujais pagrindais. Ne 
mažiau svarbu, kad TSRS rado būdą taikiai išspręsti didelių ir mažų 
tautų bendrabūvio klausimą. TSRS nedaro išimčių tarp tautų ir rasių. 
TSRS kiekviena tautybė turi galimybę netrukdomai vystytis, žinoma, su 
sąlyga, kad harmoningai bus derinami aukščiausi viso kolektyvo 
interesai. Aišku, kad politinė, socialinė ir ekonominė TSRS struktūra 
buvo kaip krislas akyse Vakarų kapitalizmui, kuris norėjo palaužti 
TSRS, sutriuškinti jos gimstančią ir milžiniškais žingsniais žengiančią 
pramonę, kad būtų galima paversti Tarybų Sąjungą Vakarų pramoninių 
gaminių pardavimo rinka. 

Iš didžiųjų valstybių Vokietija pirmoji buvo suinteresuota atsisakyti 
Versalyje nustatytos tvarkos. Sistemingai ir atkakliai ji dėl to darbavosi 
nuo pat pradžių. Pirmiausias jos rūpestis buvo atkurti Vokietijos karinę 
galią. Šis karas parodė, ką ji ta prasme pasiekė. Tačiau kokia kaina 
apmokamos karinės pergalės, galutinai paaiškės tik ateityje. Idėjine 
prasme nacionalsocializmas remiasi labai siauru nacionaliniu egoizmu. 
Karinė ir ekonominė Vokietijos galia — nacionalsocializmo idealas. 
Taikaus sambūvio su kitomis tautomis jam negali būti arba gali būti tol, 
kol vokiečiai nepajėgūs nugalėti savo kaimynų. Nedidelės tautos gali 
būti tik pavergtos, o kai kurios jų (žydai) išvarytos. Rasės grynumas 
neleidžia asimiliuoti kitų tautų ... Kai Hitleris iškovojo valdžią, jis 
tikėjosi gauti nuolaidų vakaruose (artėjo Saro srities plebiscitas, kilo 
legalaus ginklavimosi klausimas) per Angliją. Todėl vedė aštrią politiką 
prieš Kominterną. Rytuose jis tikėjosi laisvų rankų prieš TSRS. Karo 
veiksmai Vokietijai davė tokių rezultatų, apie kuriuos niekas nedrįso nė 
svajoti. Tiesa, karas dar nesibaigęs, tačiau Vokietijos sėkmė neabejotina. 
Žinoma, ji negali svajoti apie Britų imperijos sunaikinimą, tik Didžioji 
Britanija dar gali svajoti nugalėti Vokietiją ir Italiją, prieš kurias ji 
kariauja viena. 

Esant tokiai padėčiai, per anksti kalbėti apie būsimos taikos sąlygas, 
tačiau nevertėtų užmerkti akių prieš kai kuriuos netikėtumus. Toks 
netikėtumas gali būti susitarimas baigti karą jungtinėmis vokiečių-italų- 
anglų jėgomis TSRS sąskaita. Galimas daiktas, kad Anglija jau 
zonduoja dirvą ta prasme. Aišku, tokią kombinaciją nelengva įgyvendin- 
ti, tačiau realiai mąstantis politikas negali jos iš anksto atmesti kaip 
nerealios. Vis dėlto net jei tokia galimybė išnyktų, nėra abejonės, kad 
Vokietija artimiausiu metu pradės karą prieš TSRS. Tokio karo 

neišvengiamumą rodo įvykių eiga, o iš dalies ir Hitlerio asmenybė, kuri 
bus išaukštinta kaip karinio ir politinio genijaus, aukštesnio už 
Napoleoną. Jis panorės įgyvendinti tai, kas nepavyko Napoleonui. 
Plačiame fronte nuo Balkanų ir Juodosios jūros iki Baltijos Lietuva 
užima ypatingą padėtį. Svarbiausias vokiečių smūgis gali būti smogtas 
tik Lietuvos teritorijoje. Jei Tarybų Sąjungai buvo ypač svarbu turėti 
savo rankose „Šiaurės Gibraltarą", be kurio negalima apginti Leningra- 
do, tai dar svarbesnė sausumos siena per Lietuvą. Nėra abejonės, kad 
vokiečiai palaipsniui rengia visas priemones, būtinas karui. Kaip vakarų 
fronte jie išnaudojo savo 1914 metų patirtį ir vietovės pažinimą, taip ir 
rytams jie turi medžiagos iš 1915 metų, kai buvo užimta visa Lietuva, 

Diplomatinis pasiruošimas viešai prasidėjo, kai Smetona pabėgo į 
Vokietiją. Galbūt prie jo iš Lietuvos bėglių bus sudaryta ir lietuviška 
armija. Tuo būdu gali būti sudaryta vaizdas, kad vokiečiai tik padeda 
„išlaisvinti“ Lietuvą ... Per praėjusį karą tarp vokiečių buvo didelės ir 
mažos Lietuvos šalininkų. Mažos Lietuvos šalininkai turėjo galvoje 
būtinumą tartis su lenkais, nes tie priėmė vokišką, o ne austrišką lenkų 
problemos sprendimą. Dabar lenkų klausimas yra visai kitoje šviesoje, 
todėl, be abejonių, vokiečiai ims projektuoti didelės Lietuvos sukūrimą. 
Tai leistų jiems būti joje visiškais šeiminiinkais. Iš Lietuvos šiuo atveju 
liktų vien tik pavadinimas. 


(„Švyturys“ dvisavaitinis politinis-visuomeninis ir literatūrinis iliustruotas 


žurnalas. Eina XXX metai. 1978 m. Vilnius. nr. 15, psl. 10-12; nr. 16, psl. 22-24; 
nr. 17, psl. 16-19; nr. 18, psl. 14, 15; nr. 19, psl. 18, 19) 

REDAKTORIAUS PASTABOS 


„Švyturys“ rašo, kad: „A. Voldemaro užrašai versti iš rusų kalbos. 
Rusiškai jie buvo anais laikais rašyti ne vien sau — A. Voldemaras su 
savo samprotavimais, mintimis, išvadomis supažindindavo ir įvairias 
tarybines įstaigas“. 

A. Voldemaro ir raštai ir kalbos pasižymi planingumu. Gi šiuos 
atsiminimus ir greitomis perskaičius matosi, kad nėra bet kokios 
tvarkos. Juo labiau A. Voldemaras būtų stengęsis parašyti atsiminimus 
planingai ir tvarkingai, žinodamas, kad kiti jais naudosis. 

Dauguma įvykių ir kada jie buvo aprašyta teisingai. Parašyta, kad 
1923 m. buvo ištremtas į Kybartus (ištikrųjų į Varnius), gali būti ir 
korektūros klaida. Į trečiąjį Seimą buvo išrinktas 1926 m. ir iš Kybartų 
važiuodavo į Seimo posėdžius ir į universitetą paskaitoms. 

Kyla klausimas kaip ir iš kur šie atsiminimai atsirado? 

„Švyturys“ pažymi, kad A. Voldemaro užrašai parašyti 1940 m. 
liepos 26-29 dienomis ir 1941 metais. 

A. Voldemaras atsiminimuose nurodo, kad grįžo Lietuvon 1940 m. 
birželio 19 d. (K. Škirpos žiniomis birželio 18 d.). Žinome, kad grįžęs buvo 
suimtas ir patalpintas Kauno kalėjiman. Taigi 1940 m. liepos 26-29 
dienomis būdamas Kauno kalėjime rašė atsiminimus, ne kameroje , bet 
pas tardytojus. 

Prancūzas, aukšto laipsnio karininkas, Pierre Billotte parašė knygą 
„Les temps des armes" (Ginklų laikai), kuri išėjo iš spaudos 1972 m. Čia 
jis aprašo, kad pabėgęs iš vokiečių nelaisvės pateko Lietuvon ir buvo 
patalpintas Kauno kalėjiman. Kalėjime buvo vienoje kameroje su prof. 
A. Voldemaru, Julium Indrišiūnu ir policijos direktorium. 

Mūsų spaudoje apie tai rašė „Laisvoji Lietuva" 1972 m. nr. 24; 
„Dirva“ 1972 m. pradedant nr. 92; ir „Sėja" 1975 m. nr. 3. 

A. Voldemaras pirmą laišką iš Ordžonikidzės parašė 1940 m. 
lapkričio 6 d. Taigi nuo birželio 19 d. apie 4 mėnesius buvo kalėjime. 
Julius Indrišiūnas buvo suimtas 1940 m. liepos 11-12 dienos naktį. 

Pierre Billotte rašo: „Jie dėvėjo kalinių aprangą, buvo nuskustomis 
galvomis ir labai suliesėję ligi skeletų išvaizdos“ („Sėja", 1975 m. nr. 3, 
psl. 51). 

Yra žinoma, kad komunistai su tardymu nesiskubina, pirma kalinį 
moraliai ir fiziniai nualina. 

Antrame laiške iš 1941 m. birželio 6 d. A. Voldemaras lyg ir 
nujausdamas, kad jam bus priskirta tai ko jis nedarė rašo: „Gegužyje jau 
užbaigiau istorinio-literatūrinio pobūdžio (Puškinas ir Šekspyras), 
nemažiau penkių spausdintų lakštų. Apart to, dirbu ir kitomis istorinio- 
literatūrinio pobūdžio temomis“. 

Nemanau, kad „Švyturio“ išspausdintus Voldemaro atsiminimus, 
kas nors pripažintų esančius istorinio-literatūrinio pobūdžio. 

Taigi, tremtyje būdamas A. Voldemaras atsiminimų nerašė. 

Mažosios Lietuviškosios Tarybinės Enciklopedijos žiniomis vokieči- 
ams artinantis prie Kaukazo Voldemaras buvo suimtas, mirė 1942 m. 
gruodžio 16 d. Maskvos kalėjime. 

Suimtas galėjo būti 1941 m. vėlyvą rudenį, kuomet dar tiesioginis 
susisiekimas Ordžonikidzė-Maskva buvo galimas. Didelės klaidos nebus 
spėjant, kad Maskvos kalėjime buvo metus su viršum. Čia vėl buvo 
tardomas, taigi rašė „atsiminimus“. 

„Pastabos saulėlydžio valandą“ publikaciją parengė įžangą ir 
komentarus parašė Juozas Baušys. 

Gana daug vietos užima įžanga su komentarais, kurių čia nėra. Taigi, 
nors ir išsijoti „atsiminimai“ pagrįsti tardymų daviniais, bet vistik buvo 
reikalingi komentarų. 

Morkus Šimkus 

II DALIS 


KALBOS III SEIME 


DĖL SKUNDŲ KOMISIJOS 


(Seimo stenogramos, 3-sis Seimas, |-ji sesija. 6-sis posėdis. 1926 m. birželio 9 
d. 

Seimo pirmininkas Dr. J. Staugaitis; sekretorius R. Kinderis. Dalyvauja 70 
atstovų, 

Dienotvarkėje: 1) Komisijų Komisijos pranešimas, 2) Komisijų rinkimai. 

Komisijų Komisijos referentas Jeronimas Plečkaitis (socialdemokratų 
partijos-sd.) prancša, kad apsislota maždaug prie tų pačių komisijų kurios buvo 
praėjusiam Seime. Būtent: Ekonominė, Darbo ir Socialės Apsaugos. Švietimo. 
Finansų ir Biudžeto, Krašto Apsaugos. Savivaldybių ir Administracijos. 
Užsienių, Žemės Ūkio ir Miškų. Redakcijos ir Teisių. 

Skundų komisiją nutarta priskirti prie Savivaldybių ir Administracijos 
komisijos. 

Mandatų ir Knygyno komisijų darba nutarta pavesti Seimo Prezidiumui. 

Komisijų komisijos mažumos nuomonė buvo. kad Skundų komisiją palikti 
savarankišką. M. Š.) 


Voldemaras (t). Komisijos tai yra kaip tik Seimo darbo organas. 
Todėl man rodėsi, kad komisijų klausimas turėjo šiek tiek sukelti ginčų 
dėl paties darbo instrumento. Bet pasirodė, kad ginčai čia nuėjo vienu 
klausimu, tariant dėl vienos Skundų komisijos. Kitos gi komisijos 
maždaug buvo visų priimtos, ir tas man jau rodo, jeigu aš kalbėsiu prieš 
kitas komisijas, tai čia pritarimo jokio nebus. Mūsų išmanymu, yra 
perdaug komisijų ir ne visai tinkamai jos sudaromos. Bet kadangi kitaip 
mano dauguma, tai jos nenukreipsi. Todėl mes komisijų sudarymo 
pasiūlymą priimsime ir balsuosime. Lieka klausimas dėl skundų 
komisijos. Juo daugiau aš klausiau kalbų dėl šitos komisijos reikalingu- 

mo, juo labiau aš įsitikinau, kad tokia bus kenksminga. Juo daugiau 
buvo norėta įrodyti, kad iš jos bus gera, juo daugiau aš įsitikinau, kad iš 
jos bus vien bloga. Ir štai dėl ko. Jau nuo Montesguieu laikų yra 
nusistatęs valstybinėje teisėje principas, kad valstybė turi dalinti 
funkcijas. Pamatinis principas yra kiekviename parlamentariniame 
krašte, kad funkcijas reikia diferencijuoti, dalinti ir nepalikti nė vieno 
organo, kuris apimtų visas funkcijas. Kitos valstybės tuo keliu nuėjo, 
Montesguieu tapo alfa ir omega politinės išminties, 0 pas mus norima 
Seimui suplakti visas funkcijas į vieną ir dargi suplakti nesiskaitant su 
įstatymais. Dar šiandien mes buvome prie vieno atstovo priesaikos, kad 
jisai ginsiąs konstituciją ir saugosiąs įstatymus ir mes visi tokią pat 
priesaiką esame padarę. Ką mes turime teisės daryti ir ką neturime 
daryti? Sakome, kad Anglų parlamentas gali viską padaryti, tik negali iš 
moters vyro padaryti, tai yra tik butada. Ištikrųjų, kiekvienas 
parlamentas apribotas įstatymais ir turi pats save apriboti. Ką gi 
konstitucija sako, kad mes, kaipo Seimas, turime daryti? Seimas leidžia 
įstatymus, Seimas prižiūri vyriausybės darbus. Kokiu keliu? Duodant jai 
paklausimus bei interpeliacijas ir skiriant revizijas, — štai tas pamatas, 
kuriuo mes galime prižiūrėti vyriausybės veikimą. Vadinasi, mes trime 
paklausimą, interpeliacijų ir revizijų teisę — tris dalykus. Bet kad mes 
galėtume teisti vyriausybės darbus, niekur to nepasakyta. Įstatymas to 
mums neleidžia, Ir jeigu paimsime mūsų kitus įstatymus, ne konstituciją, 
štai ką rasime. Mes rasime, kad ant valdininko kiekvienas nuskriaustasai 
turi teisę betarpiškai, be jo vyriausybės sutikimo, kreiptis teisman, gali 
einant rusų įstatymais ir vyriausybei skųstis. Čia gi norima sudaryti 
trečias kelias. Man labai buvo įdomu, kad juristas kolega Finkelšteinas 
mėgino aiškinti reikalą turėti Skundų komisiją ir kaip tik juristo 
aiškinimas parodė, kad tai ne visai juridinis dalykas. Jis nurodinėjo, kad 
Skundų komisija turėsianti tirti nusiskundimus politiniu atžvilgiu, ko 
niekas kitas be Seimo, negali daryti. Aš pabrėžiu žodį „Politinis“. Jeigu 
mes eisime skundus tirti politiniu keliu, tai prie ko prieisime? Šiandien 
viena ar kita srovė sudarys daugumą, ji tuos skundus politiniu atžvilgiu 
ir svarstys. Kiekvienas valdininkas bus kaltas, jeigu bus pasielgęs prieš tą 
grupę, kuri sudaro daugumą ir bus pasielgęs priešvalstybiškai. Mūsų gi 
išmanymu, reikia vengti įvesti politiką valstybės tarnybon, reikia 
valdininką pastatyti tokion padėtin, kad jam nereikėtų elgtis partyviškai, 
bijant susilaukti kokio nors skundo politiniu atžvilgiu. Čia buvo 
pasakyta, kad yra žmonių, kurių negalima pasiekti. Tai yra labai aukšti 
žmonės, kurių negali pasiekti nė teismas, juo labiau jų viršininkas ar 

perdėtinis; ir kaipo pavyzdys buvo privestas p. Vilimas. Bet man rodos, 
kad mes atstovaujam kraštui, mes esame įstatymų leidžiamasai organas. 
Ir jeigu čia kyla klausimas, kad teismas nepasiekia tokio aukšto 
valdininko, tai priežastį reikia ieškoti kur nors kitur, reikia ieškoti giliau. 
Juk dalykas tas, kad ir teismas pas mus komplektuojamas politiniu 
atžvilgiu. Jeigu teisėjas spręs bylas, kaip patinka valdančiai partijai, tai 
jis gali susilaukti paaukštinimo; jeigu ne, gali būti pavarytas iš vietos. Iš 
to išvadą reikia daryti kitą, nereikia sudaryti komisiją, kad ji baustų 
tokius valdininkus, o reikia padaryti išvadą, kad teismą reikia apsaugoti 
nuo politikos. Sakau, tokia komisija yra priešinga visiems mūsų 
įstatymams. Žinoma, Seimas galėtų išleisti naują įstatymą apie tai, kad 
tokios ir tokios bylos pavedama spręsti, ar toki ir toki asmens pavedama 
teisti Skundų komisijai. Formaliu atžvilgiu tuomet būtų viskas tvarkoje, 
bet į kitus įstatymus būtų įvestas chaosas. Reikia apsaugoti valdžios 
aparatą nuo visokių įsikišimų visų Seimo atstovų, kurie norėtų 
valdininkus ar vienon ar kiton pusėn nukreipti. Įsivaizduokit tokią 
padėtį, aš komisijoj gaunu skundą, ir turiu bylą kaipo advokatas teisme. 
Taigi aš per Seimą, ar per Seimo skundų komisiją stumiu tą bylą, darau 
įtakos valdininkams, teismui ir t.t. Ar tai nebus išnaudojimas padėties 
savo asmens reikalams? Aš manau, tokiu keliu eiti mes negalime. Tą 
kelią reikia mesti. Lai valdo kraštą krikščionys demokratai, bet tada lai 
niekas kitas nesikiša; lai valdo kraštą socialdemokratai, bet lai tada 
niekas kitas nesikiša į kiekvieną ratelį valdymo aparate. Jei kas 
nepatenkintas, tai turi eiti prie valdžios šaltinio. Mes turime Ministerių 
Kabinetą, turim ministerius, iš kurių galima gauti paaiškinimų. Antra 
vertus, mes turime laukti, kol ateis Seiman oficialis skundas. Aš manau, 
kad ir Seimo atstovai turi ryšių su kraštu, su žmonėmis. Taigi jie gali 
įnešti interpeliacijų, paklausimų. 

Dar vienas dalykas. Iš prieškarinių rusų laikų, mes galime pastebėti, 
kad rusų valdininkai nusiskųsdavo, kad niekur kitur tiek daug žmonės 
nesibylinėja, kaip Lietuvoj. Ir jeigu Lietuvoj pas mūsų tamsius žmones 
toksai palinkimas yra, tai, manau, Seimas neturėtų tą palinkimą 
palaikyti toliau. Sakysim, žmogus neturi kur skųstis toliau, jis buvo jau 
apvaikščiojęs visas instancijas. Seimas gi jam sako: „bylinėkis dar, gali 
dar paduoti man skundą". Ir toks žmogelis eis pas advokatą, dažniausia 
pas „šunadvokatį“, duos rašyti skundą ir įteiks Seimo komisijai, o Seime 
skundas nė nebus svarstomas, ir tas žmogelis veltui pinigus bus išmetęs, 
o pas mus susikraus dar daugiau popierių. Gal formalumo dėliai 
popieris bus pasiųstas kur nors kitur, ton įstaigon, kur sundas jau buvo, 

— Taigi, Skundų komisija mano manymu, nereikalinga ir net kenksmin- 
ga. 

Kitas klausimas — Peticijų komisija. Peticijų komisijos yra visuose 
kraštuose ir mūsų konstitucijos taip pat numatyta. Dėl revizijai 
komisijos, reikia pasakyti, kad ji kiekvieną kartą turi būti sudaryta, jei 
pasireikštų faktų, kurie negali būti įveikti paprastomis priemonėmis, ar 
teismo keliu. Bet sakau, tokiais atsitikimais komisija Seimo turi būti 
skiriama ad hoc. 

Tai šitais motyvais mes balsuosim už Komisijų Komisijos pasiūlymą 
— rinkti tokias komisijas, kokios yra Komisijų Komisijos pasiūlytos. 

DĖL KARO STOVIO PANAIKINIMO 


(Seimo stenogramos, 3-sis Seimas, I-ji sesija, 7-sis posėdis, 1926 m. birželio 
12 d. 

Seimo pirmininkas Dr. J. Staugaitis; sekretorius R. Kinderis. Dalyvauja 73 
atstovai. 

Dienotvarkėje: I) Karo stovio panaikinimo įstatymas, I ir II skaitymai, 2) 
Komisijų papildymas ir jų sudėties pakeitimas. 

Prie 6-to posėdžio pradžioje išvardintų komisijų prisidėjo dar Skundų ir 
Peticijų Komisija. M. Š.) 


Voldemaras (t) Kalbėti apie valdymo priemones, kada valdžios 
kėdės tuščios tikrai nebūtų patogu. Jeigu nežinočiau, ar toji būsimoji 
valdžia priims tokį įstatymą, aš nekalbėčiau. Bet patys parašai, kurie po 
sumanymu stovi, rodo, kad tas sumanymas yra išėjęs kaip tik iš tų, kurie 
sudaro valdžią ir vadinasi, būtų tuščias formalumas ir priekabė 
nesvarstyti to įstatymo tol, kol šios kėdės stovi tuščios. Svarstyti šis 
įstatymas reikia, reikia jis įvykinti ir skubiai likviduoti visa, kas pikta 
padaryta buvusiųjų žmonių. 

Iš buvusios valdžios žmonių aš girdžiu visai ką kita. Aš girdžiu 
balsus, kurie svajoja apie gerus laikus; kaip tai buvo gerai, kada buvo 
karo stovi, ir kaip galima jo išsižadėti. Iš vienos pusės, aš laikyčiau juos 
didžiais idealistais: dabar gi ne jų naudai būtų, bus kita valdžia, galėtų 
prieš juos panaudoti ir t.t. Bet iš kitos pusės, manyje padarė visos tos 
kalbos ir tokio įspūdžio, kaip kad anas senis budelis, kuris visą amžių 
Eiljotina kapojo žmonėms galvas ir paskui senatvėj, atsiskirdamas su 
savo amatu, nori bent tuos kankinimo instrumentus pamatyti. Malonu 
jam pažiūrėti. (Kairėj plojimas). Su tais instrumentais, ir su tomis 
liekanomis reikalinga juo greičiau užbaigti ir nepaisyti to, kad tos 

valdžios kėdės yra tuščios. Aš manau, kad tie žmonės, kurie ateis, nė 
pusės žodžio nepasakys prieš. 

Čia reikėtų griežtai išskirti kelis klausimus, kurių jokiu būdu 
neleistina painioti: krašto apsauga ir karo stovis. Tie dalykai visai 
skirtini. 

Karo stovis. Jis pas mus imta neva iš rusų įstatymų. Jeigu jūs 
atsidengsite įstatymų rinkinį ir paimsite antrą tomą su priedais prie 23 
straipsnio, rasite kur kas plačiau išdėstyta ir liberališkiau. Nikalojus II- 
sis liberališkiau buvo išdėstęs apie karo stovį. Visiems žinoma, kad ir 
Rusijos juodoji redakcija karo stovį vartojo tik išimtinais atsitikimais, 
kad pas juos buvo tam tikra gradacija, buvo sustiprinta apsauga. Aš 
nemačiau 19 amžiuje nė vieno Rusijoj užkampio, kur keletą metų būtų 
gyventa karo stovio režime. Todėl. kad karo stovio įstatyme pasakyta: 
karui esant ir susidarius suirutei. Tik tais atsitikimais — karas ir suirutė. 
Bet tie yra išimtini krašto gyvenime atsitikimai, ne kasdien jie atsitinka. 
Ypatingais atsitikimais, prasidėjus karui ar revoliucijai reikalingos 
ypatingos priemonės, bet tam pasibaigus, rytojaus dieną jau tos 
priemonės turi pranykti. Ir kas ten pasakyta Rusų įstatymuos? Ten 
nurodyta, ką gali daryti veikiančios kariuomenės vadai. Štai kas turi 
įgaliojimų — kariuomenės vadas ar generalgubernatorius, tik jie turi 
tam tikrų ypatingų įgaliojimų tose vietose. Pas mus kas kita padaryta. 
Padaryta visai ne krašto apsaugos reikalas, o padaryta karo stovis 
kovai su vidujiniu priešu. (Kairėj plojimas). Rusų politinis katekizmas 
visuomet mažiems vaikams kaldavo: žinok, kad yra dviejų rūšių priešas 
— užsienio ir vidaus priešas, ypač kovok su vidaus priešu. Ta 
psichologinė kova su vidujiniu priešu taip įsigyveno tų žmonių sielose, 
kūrie stovi už tolimesnį karo stovio palikimą. Krašto gynimui tai nulius. 
Aš pasakysiu daugiau. Čia buvo kalbama krašto gynimo atžvilgiu. Bylos 
ėjo per armijos teismą ir buvo nurodyta čia Mikšio, kad teisingumas 
labai greit įvyksta. Bet aš priminsiu, kad yra bylų, kurios guli po trejus 
metus, O trėjų metų greitumas vienoje byloje nėra didelis greitumas. Dar 
blogiau su išspręstomis bylomis. Armijos ar karo stovio teismai nuteisia 
pagal 108 ir kitus straipsnius už krašto išdavimą ir griovimą tvarkos, 
nustatytos konstitucija. Ir ką mes darome? Jų žmogus, kuris tik ką čia 
stovėjo už teisėtumą, kaip senas rabinas, įsikabinęs į talmudą, žiūrėjo — 
ar nėra peržengtas statuto straipsnis, as žmogus nežiūrėjo nei į Lietuvos 
konstituciją, nei į įstatymus. Ir žmones, esamus karo teismo žinioje, jo 
įsakymu paleidžia. Jis įsako atidaryti jiems kalėjimo duris ir paleisti. 
Armijos teismas turėjo drąsos pareikalauti p. Karoblį atiduoti teisman, 

bet byla ligi šiol nebaigta. Šiandien laikas likviduoti visa tai. Štai koks 
krašto gynimo uolumas tų, kurie suimtiems ir nuteistiems atidaro 
kalėjimo duris ir juos išleidžia. Arba paimkime tokią sceną, kurią teko 
matyti dar žiemą, važiuojant Rokiškio keliu. Eina vagonas. Žiūriu — 
areštuoti neareštuoti, stovi prie durelių kareiviai nekareiviai su 
šautuvais; ir kada norima įeiti, sako: negalima įeiti. Pasirodo,, kad veža 
iš mūsų kalėjimo bolševikus, kurie nuteisti mūsų teismo, pasodinti 
kalėjiman. Ir štai mūsų valdžia grąžina dabar juos ir dargi su visais 
patogumais pasodina į vagoną, nuveža į Gryvą, pasirašo ir paleidžia. 
Kai kurie iš jų pasakoja: Kominterne dirbą prieš Lietuvą. (Iš dešinės: 
Greit grįš). Taip greit grįš atgal. Bet kas juos paleido? (Iš dešinės: 
Amnestija). Ar tai krašto gynimas? Aš manau, kad tie, kurie visa tai 
darė, negali šiandien kalbėti, kad jiems ištikrųjų saugumas rūpi. Krašto 
saugojimo atžvilgiu tai yra nulius. Ir reikia būti psichologiniu budeliu, 
kuris kartą opiumo prisigėręs reikalauja ir toliau vartoti tą stiprią 
priemonę. Karo stovį reikia panaikinti, nes iki šiol jis buvo vartojamas 
ne krašto priešams ir ne tiek prieš lenkų propagandą, kuri čia buvo 
minima, bet tiktai prieš tam tikrus organus. Juk mes labai gerai žinome, 
kad Novačinskis atvyko esant karo stoviui. Mes labai gerai žinome, kad 
karo stovis buvo tam, kad Kauno komendantas turėtų teisės iš Kauno 
išsiųsti, karo teismui atiduoti. Ir ką mes matome? Valdžia kalba, kad 
mes su lenkais esame karo stovy. Ir tuo tarpu krašto piliečiai, su kuriais 
kariaujame, čionai atvažiuoja, apsistoją viešbuty, gyvena ir nieko. Jiems 
karo stovis nieko nekenkia. Ir dar daugiau. Man pačiam buvo pasakyta, 
kad pavasarį atvažiuos ir padarys pas mane ponas Novačinskis vizitą. 
Aš žmogus įstatymams ištikimas, pranešiau policijai, Tegul policija 
užsiima su tuo asmeniu, kadangi mes esame karo padėty, ir kad jį iš 
mūsų krašto išsiųstų. Man buvo atsakyta, kad tamsta padaryk 
malonumą, priimk tą Novačinskį, nes pačios viršūnės jį priimsią, 
nepaisant to, kad yra karo stovis. Karo stovis, galiu pabrėžti, yra 
laikomas tiktai vidujiniams priešams. Karo stovis buvo palaikomas ir 
tam, kad darbo federacija galėtų varžyti gelžkeliečius ir juos prispirtų 
įsirašyti į jų organizaciją. (Iš vietos atst. Ambrozaitis: Melagis esi). Tas 
klausimas bus atiduotas teismui, ir bus ištirta. Ir jeigu žmogus nenori 
įsirašyti, tai karo stovio, karo komendanto pašalinamas. Todėl ir reikėjo 
palikti karo stovį. Bet aš ne to bijau. Aš bijau, kad nuodai, kurie su karo 
stoviu įėjo, nebūtų ir toliau visuomenę apėmę, kad atėję kiti žmonės 
nebūtų vedami į pagundą, tuos pačius nuodus pavartoti prieš savo 
priešus, kurie dabar bus opozicijoj. Ir aš labai džiaugiuos, kad 

visuomenė dar nėra tiek aptemusi, kad ji tai darytų. Ji nuo tų nuodų 
nori atsikratyti. Todėl karo stovį reikia kuogreičiausiai panaikinti. 
Reikia tolimesnius žygius daryti, likviduoti visas skriaudas, kurias karo 
stovis padarė. Kaip sakiau, tai buvo priemonė kovai su žmonėmis, kurie 
nepatiko. Ir kovojama buvo visokiu būdu. Tai buvo ir priemonė 
pasispelnyti. Dažnai būdavo daroma taip, kad žmonės iš Kauno buvo 
išsiunčiami, o jeigu užmokės nustatytą sumą, tai jiems bus leista gyventi, 
jie bus ištikimais žmonėmis. Jeigu koks menkas žydelis bus, tai nuo jo 
nedaug reikalaus už ištikimybę. Bet jeigu didesnis, tai daugiau; 0 jeigu 
politinis priešas, tai bus su juo pasielgta visu griežtumu. Ir man rodos, 
kad tuo atžvilgiu buvo elgtasi kuo plačiausiai. Net kai kurie faktai 
anekdotais pavirto, kad karo komendantas iškabas ištėpliojo, 0 viešai 
korektūros klaidas taiso. Kodėl, jie sako, iš karto nepasakė, kiek reikia 
užmokėti. (Iš vietos, atst. Ambrozaitis: Gėda, šmeižikas — faktų.). Yra 
tokių faktų. (Žemės Ūkio Ministeris, iš vietos: Kur tavo faktai? Ciniški 
žodžiai. O ką rašei dėl Klaipėdos?) Aš labai džiaugiuos, kad 
reikalaujama faktų. Tuo atžvilgiu bus padarytas tardymas, ir tam aš 
kaip tiktai renku faktų; ir nusikaltusieji bus tardomi. Jeigu kalbama dėl 
nusikaltėlių, tai tokių faktų yra, ir jie bus traukiami atsakomybėn. Man 
labai malonu, kad tie patys, kurie čia veržiasi dėl faktų, turės sutikti ir 
Karoblį ir Brazulevičių tam tardymui, ir teismas savo žodį tars. Ponui 
Krupavičiui taip pat yra žinomas faktas, kad žmonės buvo išsiunčiami, o 
paskui paliekami. Jam viena moteris rašė laišką prašydama užtarti, 
susimylėti, nes ją varo iš Kauno. Mes visų faktų negalėsime surinkti. 
Mes, reikia pabrėžti, surinksime tiktai stambesnius faktus, o mažus 
reikės palikti. Karo stovis buvo tam, kad kovotų su vidujiniais priešais. 
Karo stovis bus nuimtas. Lietuvos visuomenė sužinos tikrą dalyko stovį. 
Ta padėtis buvo reikalinga tam, kad spaudos laisvę suvaržytų, už ką 
turėjo sėdėti ir Smetona, (Iš vietos: Už ką?) Už spaudos laisvę, už 
spaudos žodį, kaipo redaktorius. (Iš vietos atst. Krupavičius: O už ką 
Voldemaras nubaustas?) Tas dalykas bus išaiškintas. Tai buvo padaryta 
Karoblio įsakymu. Sakau, štai faktas, kurio Lietuvos visuomenė laukia 
moralinės satisfakcijos. Todėl dabar pradeda lapė su uodega sukti, kad 
ūpą nutrauktų kiton pusėn, kad tas ūpas išnyktų. Nei vingiavimas, nei 
lapės uodegos sukimas nieko nepadės — satisfakcija yra reikalinga. 
Pirmasis Lietuvos Respublikos Prezidentas ne už kokį kriminalinį 
dalyką, o už tai, kad jisai tik redaktorius, kad jisai turėjo naivumo jūsų 
leistai konstitucijai, jūsų leistai konstitucijai, rašytai, kur Karoblio 
parašas yra, kur pradžioje stovi visagalio Dievo vardas, turėjo naivumo 

pamanyti, kad gali pareikšti savo nuomonę. Už ką jis buvo nubaustas? 
Už tai, kad buvo pranešta, kad Galvanauskas turėjo slaptą pasimatymą 
su Lenkijos atstovais. Ruošiant Lugano ir Kopenhaga už tą dalyką, ne 
už kita. Jam buvo duota valstybinė vieta, neapmokama, šilta, gal 
perdaug šilta, ir jisai tenai sėdėjo. Nors visuomenė reagavo, bet ką gi 
valdžia pasakė už tokį nusistatymą, kada teismas . . . jo iki šiai dienai 
nėra. Tas pats su manimi. Aš buvau už žinutę ištremtas į drausmės 
batalioną Varniuose. Kariuomenė visuose kraštuose yra gynimo 
organas, kuri savo krūtinę turi statyti už visą kraštą, ir kaip tiktai būti 
kariuomenėje yra garbė. O pas mus tuo atveju yra bausmė. Jeigu reikia 
smarkiai nubausti, tai į kariuomenę atiduoda. (Juokas). Kada aš 
nuvykau, tai kilo klausimas, kas gi aš toksai, ar aš eilinis kareivis, ar aš 
puskarininkas, ar aš karininkas, — kaip čia mane įrašyti. Ir palikau 
toksai kariuomenės svečias, kuriame nežinia kokia vieta priskirti. Tai 
skaitoma, kad tai yra didelė bausmė atiduoti kariuomenėn. Kaip tik toji 
psichologija turi būti išrauta. Ta kova su vidujiniu priešu taip įsigalėjo, 
kad visa, kas yra kraštui svarbiausia, ir visa, kas yra geriausia, tas viskas 
mesta į partinę kovą, ir iš to visko padaryta kovos įrankis. Čia yra 
pasakytas karo stovio įstatymo papildymo kvailas žodis, žodis, švelniai 
sakant, nes aš nemėgstu aštrius žodžius vartoti. Kvailas, nes jisai jokios 
prasmės neturi, žiūrint juristo akimis. Pasakyta, kad kariuomenė yra 
karo stovyje. Ką reiškia kariuomenė karo stovyje? Čia mūsų tarpe yra 
vienas kolega — karys atstovas. Ar jisai karo stovyje, ar ne? Susitinka 
trys kareiviai ir užeina alaus stiklą išgerti. Begerdami susipeša. Koks 
teismas juos teisia? Kariuomenė — karo stovyje, o jie kariuomenė, 
Vadinasi, pas Perkauską ar Konradą gali būti kariuomenė ir karo stovis. 
Tiesa, čia karo stovis yra visame Kaune. Nuvažiuojame, kur jo nėra, į 
Šiaulius ar Panevėžį. Tas pats įvyko kitur. Ir kaip gali teismas teisti, 
kaip jisai turi spręsti. Pasakyta, kad kariuomenė yra karo stovyje. O 
kaip kariuomenė suprasti, nei pusės žodžio nepasakyta. Galima buvo 
apibrėžti, kad štai, kur stovi tokie ir tokie pulkai, tokios ir tokios dalys, 
tenai kur stovi, tai aš, suprantu. Kai aš sėdėjau vielomis aptvertas 
Varniuose, tai aš žinojau, kad tenai kariuomenė, tam tikras plotas. Jeigu 
ne tam tikras plotas, tai reikėjo apibrėžti, kas gi būtent ta kariuomenė. 
Juk Kristaus moksle yra pasakyta, jeigu mano vardu du susirenka, tai aš 
esu su jumis. O jeigu du kareiviai susirenka? Jeigu krikščionis, tai taip, 
bet kaip su kareiviais? (Kairėj plojimas) Ką tai rodo? Tai rodo, kad 
nežinia ką rašė. Bet nemanykit, kad kairioji nežino, ką daro dešinioji. 
Ne kiekvienas nežinomas darbas yra atleidžiamas. Ne kiekvienas toksai 


329 


darbas gali būti atleistas ir pateisintas, ir kaip tik reikia dabar jį 
išaiškinti. Jeigu jūs pridirbot, tai dabar reikia išaiškinti, ką jūs 
pridirbote. Norėjot daug pikto padirbti, bet nemokėjot pasakyti tiksliai, 
ką gi jie norėjo pasakyti tuo, kad kariuomenė yra karo padėtyje. 
Žmonės nemoka tiksliai pasakyti, ką nori pasakyti savo įstatyme. 
Praktika parodė, kad nebuvo nė vieno susidūrimo. Vadinasi, su šituo 
įstatymu nesiskaito, arba kiekvienas aiškina taip, kaip nori, aiškina — 
ką reiškia kariuomenė karo padėtyje. Jeigu žmonės nemoka tiksliai 
pasakyti, ką nori pasakyti savo įstatyme, tai kokia gi gali būti kalba apie 
krašto reikalus. apie ką kita. Kalba gali būti tik apie šitai: pirmiau 
pasimokyti įstatymus rašyti, pirmiau pasakykite, ką norite pasakyti šituo 
posakiu, kad visi, kas pildo įstatymus, apie tai žinotų. Bet kas yra aišku, 
— kad čia yra didžiausias kariuomene nepasitikėjimas. Jeigu nepasitiki- 
ma kariuomene, tai galima ją visą į drausmės batalioną atiduoti. Jeigu 
mes nepasitikime tais, kuriems pavestas krašto gynimas, tai tada baigta. 
Tada, jeigu nepasitikit, tai visai kariuomenę panaikinkit ir tegul 
kiekvienas pats save gina kaip išmano. Bet nepasitikėti kariuomene ir ją 
laikyti, tai yra du priešingi daiktai. Bet kas dar blogiau — karo stoviu 
žeminama mūsų kariuomenė. Kariuomenė yra viso krašto gynėja. Juk ir 
pats Seimas ėjo padėti vainiką tiems, kurie žuvo už tą kraštą. Mes 
turime iš kariuomenės komendantus. Tai yra daromas žandaras. Iš 
kariuomenės žandaras — kovoti su priešu? Kada „Lietuvyje“ nesenai 
buvo feljetonėlis, tai „Rytas“ šaukė: kariuomenė įžeista, kariuomenė 
įžeista. Braziulevičius yra pulkininkas-leitenantas. Bet tą činą jisai įgijo 
kovodamas su spauda, susirinkimų leisve. Štai kur mūšio laukas, štai 
kur jisai laimėjo paaukštinimus! Aš esu tikras, tada, kada senas 
šeimininkas išnyks, tai laisvos Lietuvos kariuomenė pati save išsišluos ir 
išmes garbės teismas tuos karius, kurie ėjo žandarų pareigas. Nors 
žandarų yra doresnių žmonių su įsitikinimu. Bet čia žandaras 
blogiausios rūšies yra, nes be jokio įsitikinimo. Niekas negali sužinoti, 
kokį jis padarys nutarimą, nes jisai neturi savo įsitikinimų. Kartais mes 
žinojome iš anksto jo įsitikinimą. Mes žinojome, kad ministerių 
Kabinete įvyko slaptas posėdis, kur nutarta nubausti, o jisai nežino, kad 
reikės nubausti. Tokiu būdu mes žinojome, koksai jo įsitikinimas bus 
rytoj, o jisai nežinojo. Tai buvo žmogus, kuris įsitikinimo neturėjo, o 
turėjo vien tik: — „čevo izvolite?" Ką pasakys, tą ir padarys. Šiandien 
taip, o rytoj kitaip, Tai ne krašto gynėjas, ne karys. Gal būt čia didesnė 
kaltė tų, kurie stūmė karius į tokią padėtį, kad jie pavirstų iš kariškių, iš 
krašto gynėjų — žandarais. Ir todėl visame kame, jeigu norime rimtai 

naujais pamatais gyventi, visam tam turi būti padarytas galas, turi būti 
ne tik nuimtas karo stovis, o turi būti likviduotas tas sunkus palikimas. 
Ir kaip tik čia prie to paties įstatymo galima būtų pridėti, kad reikia 
ypatingą reviziją paskirti byloms, iškeltoms buvusių komendantų. Tai 
yra mūsų pamatinis dalykas. 


Dabar dėl šito įstatymo projekto negali būti dviejų nuomonių. Karo 
stovį reikia panaikinti. Jeigu bus pasiūlyta, kad palikti emblemą tik 
pafrontėje, tai visur kitur jį reikia nuimti. Bet antra vertus. reikia 
pasakyti, ką reikia daryti su bylomis ... (Atst. Purėnienė, iš vietos: 
Amnestijos įstatymas tai išspręs) Aš kalbu apie bylas, kurios yra teisme. 
Apie jas šiame įstatyme nė pusės žodžio nėra pasakyta. O reikia 
pasakyti, koks teismas tas bylas toliau varys: ar jos bus atiduotos kitam 
teismui, ar bus paliktos tam pačiam teismui iki galui. Šiuo reikalu reikės 
savo laiku atatinkamas pataisas įnešti. Paskui dar pasilieka galioj krašto 
apsaugos statutas. Jį taip pat visą reikės peržiūrėti. Kadangi šitas 
statutas dabar negali sulaikyti karo stovio nuėmimą, tai dėl jo kalbėti 
šiandien būtų bergždžias dalykas. Ir šiandien mes galim svarstyti toliau 
karo stovio nuėmimo klausimą juo labiau, kad bus palikta jo emblema 
pafrontėje. Aš manau, 10 kilometrų juosta bus perplati. Jeigu 
Novačinskis galėjo atvažiuoti į Kauną, tai jeigu ir paliksim 50 kilometrų 
juostą, vistiek jis galės atvažiuoti. Todėl pasakymas, kad šiandien mes 
turime nenormalius santykius su Lenkija, negali būti argumentu prieš 
karo stovio nuėmimą. Sakau, šitas įstatymo projektas yra reikalingas 
dar konkrečių pasiūlymų. Bet juos negalima daryt šiandien, kada eina 
bendros diskusijos, o bus galima daryti prie atskirų paragrafų, tada, 
kada įstatymas bus svarstomas II skaitymu. Bet karo stovio panaikini- 
mo įstatymas, sakau, yra skubus, su juo nereikia laukti, reikia parodyti, 
kad nebus keršijama žmonėms iš kitos pusės, kad nebūtų galima ištremti 
į Varnius, kaip mane savo laiku, kad įpėdinių ten iš tos pačios dešinės 
ten nebūtų. Taigi spręsti karo stovio nuėmimo klausimą su valstybės 
apsaugos klausimu tai yra didžiausias fariziejizmas ir neleistinas dalykas. 
Karo stovį reikia panaikinti kuogreičiausiai, ir geriausia, kad jis būtų 
panaikintas po keletos dienų. 

DĖL SPAUDOS ĮSTATYMO PAKEITIMO PANAIKINIMO 


(Seimo stenogramos. 3-sis Seimas, |-ji sesija, 8-sis posėdis. 1926 m. birželio 
15 d. 


Seimo pirmininkas Dr. J. Staugaitis, sekretorius R. Kinderis. Dalyvauja 78 
atstovai. 


Dienotvarkėje 5 punktas: spaudos įstatymo pakeitimo panaikinimas I ir II 
skaitymai. M. Š.) 


Voldemaras (t) Spaudos klausimas yra vienas iš sunkiųjų mūsų 
gyvenimo klausimų. Į jį Lietuvos visuomenė, atbudusioji lietuviškoji 
visuomenė, pradėjo vienaip žiūrėti, o truputį paaugusioji visuomenė 
mėginta nuvaryti kitu keliu. Aš priklausau prie senesniųjų Lietuvos 
veikėjų,kurie atmena spaudos uždraudimo laikus. Čia mūsų Prezidiume 
sėdi žmogus iš tų laikų, dr. Staugaitis, dr. Kudirkos draugas, o dr. 
Kudirkos gyvenimas — tai spaudos laisvės simbolis geriausias, kad prie 
savo lovos rašydavo žvakę užsidegęs, kad atėjus žandarui galėtų 
sudeginti kas parašyta ar kitą kokį raščiuką, kad nepatektų rusų 
žandarui į rankas. Tais laikais mes pirmą kartą susiduriame su spaudos 
persekiojimu, su persekiojimu iš tos pusės. Tai buvo svetimas 
persekiojimas. Ir visa tauta juto, kad tai yra svetimas persekiojimas, 
nepateisinamas, kuris išplėšia įgimtą žmogui ir tautai tiesą ir teisę. Ir 
todėl visa tauta, kaip vienas, dėl tos spaudos laisvės kovojo. Vadinasi, 
atgimus Lietuvai prasidėjo kovos dėl spaudos laisvės. 

Negalima pasakyti, kad rusų spaudos įstatymai būtų susilaukę 
perdaug bylų. Teisingai pabrėžė atstovas Sugintas, kad rusai mažiau 
persekiodavo spaudą negu dabar. Atsirado trečias periodas Lietuvos 
spaudai, kada atsirado nepriklausoma Lietuva. Rodėsi, kad jau dadar 
Lietuvos spausdintas žodis turės pilnų pilniausią laisvę, kad į jį visi 

žiūrės su meile ir pagarba. Juk dar senesniems veikėjams neteko užmiršti 
tų laikų, kada kiekvienas lietuviškas spausdintas žodis tik dėl to, kad jis 
lietuviškas, buvo ypatingai mylimas ir gerbiamas. Kad ir kas ten būtų 
buvę parašyta, kad ir koks menkniekis, bet gana to, kad tai buvo 
lietuviškas laikraštis — niekas nedrįso pavartoti jį apvynioti kokį pakelį, 
vadinasi panaudoti lietuvišką spausdintą žodį kitokiems reikalams. Ir 
rodėsi, kad dabar lietuviškas spausdintas žodis jau pilnų pilniausiai 
pražydės ... Bet kaip apsivilta, kaip apsivilta! Sunkiais laikais teko 
kurtis Lietuvos valstybei per ištisą metų eilę. Pačiame Kaune ėjo 
bolševikų verbavimai į jų raudonąją kariuomenę, lenkai kūrė savo 
organizaciją P.O.W. Tuometu buvo išleistas spaudos įstatymas, 
pasirašytas čia pat sėdinčio Smetonos. Bet vėliau pasirodė jis perdaug 
liberališkas. Praėjus sunkiems metams, spaudos laisvė turėjo didėti, bet 
ji ėjo nuolat mažyn. Kada Lietuvos gyvenimas pradėjo tvarkytis, spaudą 
pradėjo daugiau varžyti. 

Yra tam tikrų varžymų, ir tie varžymai daromi įvairiai, ir įvairios 
priemonės vartojamos kovai su spauda. Mes žinome, kaip 1917-18 
metais bolševikai kalbėjo apie spaudos laisvę, bet ne visiems, 
Bružuaziškai nusistačiusiai spaudai laisvės nesą. Tą mes skaitėme ir 
žinojome, kad spaudos laisvės tam tikram nusistatymui nėra. Tai buvo 
atvirai tvirtinama, ir žmonės žinojo ką daryti. O pas mus krikščionys 
demokratai pasakoja apie visokias laisves, kurių jie yra šalininkai, bet ją 
rodo ne visiems. Jie sako: mes spaudos laisvę pripažįstame, mes 
konstitucijoj rašome, mes Dievo vardu sakome. Bet gyvenime neišpildo, 
ką konstitucija leidžia. Jie vartoja visą eilę skorpionų, kurie spaudai 
neleidžia atsikelti. O tuos skorpionus pradėjo anksti pas mus Lietuvoj 
vartoti krikščionių demokratų režimas. Ir visokių priemonių jiems buvo 
maža. Aš turiu pasakyti, kad jie turėjo ir preventyvinę cenzūrą ir 
komendantus ir t.t. Jau net priplakdavo viršininkas su taikos teisėju ir 
kartais už vieną ir tą patį daiktą buvo baudžiama vienu ir kitu keliu. Ir 
tokių garsių skorpionų buvo nemaža. Pirma byla, kuri buvo keliama, tai 
buvo mano byla. Už tai, kad drįsau parašyti tai, kas dėjosi Seime prie 
uždarų durų dėl Purickio šmugelio. Kadangi tai parašiau, parašiau kas 
buvo kalbėta, tai buvo byla iškelta per Seimo Prezidiumą. Seimo 
Prezidiumas rašė Karobliui; Karoblis rašė Tribunolo valstybės gynėjui; 
tas rašė apygardos teismo gynėjui; apygardos teismas pasiuntė taikos 
teisėjui. Ir buvo didelis nusiminimas, kada mane taikos teisėjas išeisino. 
Taikos teisėju buvo Grybauskas. Jis buvo pašalintas už tai, kad išteisino. 
Jo vieton buvo pasodintas Petrauskas tam, kad nebūčiau išteisintas. Ir 

tikrai nebuvau išteisintas, bet uždėta bausmė buvo Tribunolo sprendimu 
pakeista. Pradėjo nuo Ainošiaus iki Kaipošiaus. Cenzūroj kilo 
klausimas, kas buvo parašyta praleisti ar nepraleisti. Tuomet cenzūra 
praleido. O kada pamatė, kad teismas praleido, teismas nebaudžia, tai 
reikia griebtis nuo Ainošiaus prie Kaipošiaus. Buvo uždėta bausmė, 
sustabdytas laikraštis. Vis dėlto pastebėjo, kad ir tatai nepasiekia 
rezultatų. Tuomet pradėjo teismo keliu už spausdintą žodį bylas kelti, ir 
bylos padidėjo be galo ir be krašto. Šiandien, jeigu paskelbti 
konkurenciją, kas daugiau turi bylų, tai pirmoj vietoj be abejo bus 
„Lietuvis“, kuris turėjo baudos bylų daugiausia. Tai yra toj pačioj 
Lietuvoj, kur nuo senų laikų buvo baudžiama; ir kitas režimas; ir net 
tuomet tiek daug bylų nebuvo. Ponia Bortkevičienė, kuriai net ne kartą 
buvo specialiai posėdžiai teisme skiriami tam, kad jos bylas nagrinėtų. 
Kaipo antrininkas aš prisidėdavau. Daugely atsitikimų teisėjai, kada jie 
turėjo dalyką su tokiomis bylomis, tų bylų be galo nenorėjo, jie stūmė 
kitus, sakydami — eik tu, eik tu. Ir jeigu atsitikdavo, kad taikos teisėjas 
pateisindavo, tai ir Karoblis ir Tumėnas juos kitur iškeldavo ar ne 
paleisdavo, Tokių represijų būdavo dažnai griebiamasi. Taikos teisėjai 
stengdavosi daugiau bylas vilkinti ar nustumti tolimesniam laikui ar 
perduoti kitam, ar atsistodavo vienas kitas krikščionis, kuris ir 
teisindavo. Rezultate to spaudos varžymo ir persekiojimo buvo 
užmušama spauda, spauda negalėjo išsivystyti kaip reikia. Tai yra toks 
apologetas praėjusių laikų. Šmulkštys pasakė, kodėl persekioja. Kas gi 
yra toji priežastis? Ar valstybės išdavimas, ar šauksmas prie revoliucijos, 
ar kas kita? Ar tai yra katoklizmas? Ne. Baisus dalykas — gandus 
leidžia. Kokia ta valdžia, kuri gandų bijo? Tai yra valdžia, kuri bijo 
šešėlio. Pasauly nerasi valdžios, kuri kovotų su gandais. Kovai su 
gandais jūs turite gerai apmokamą „Eltą“. Jeigu kas nors spaudoj 
neteisingai parašyta, tai „Elta“ turi galios valdžios vardu pasakyti, kaip 
iš tikrųjų yra, ir tuos nepamatuotus gandus atšaukti. „Elta“ turi galios 
paprastus gandus atšaukti. Ji turi savo korespondentus, turi biudžetą su 
didelėmis valstybės išlaidomis. Jeigu spauda ką nors įdėjo, tai kiekvienas 
laikraštis privalo, jeigu valdžia ar privatus asmuo atsiųs laišką ir prašo 
įdėti, tai ji negali atsisakyti: ir turi, jeigu yra dienraštis, ne vėliau kaip 
per 3 dienas, o jeigu savaitraštis, tai ne vėliau kaip sekamam numery tą 
atitaisymą įdėti. Kaip man teko su tuo susidurti, nebuvo nė vieno 
atsitikimo, kad nebūtų įdėję tokio atitaisymo. Bet mes negavome nė 
vieno atitaisymo iš valdžios. Vadinasi, priemonė, kuri nurodyta 
įstatymu, kuria galima naudotis, valdžia tos priemonės nevartojo. O 

buvo vartojamos kitos priemonės: cenzūra, komendantai, teismai. Ir už 
ką? Už gandus. Nieko kito nepripažino, tų senųjų priemonių apologetas, 
nieko kito, jokių kitų kaltinimų spaudai nepatiekė, kaip tik skleidžiamus 
gandus. Ir lyg su sadizmo pasigėrėjimu kalbėjo: redaktoriai? Tegul 
redaktoriai pasimokina, kaip nereikia rašyti, tegul proto galvon imasi. 
Todėl reikėtų eiti toliau ir įvesti pilną inkviziciją ir paspirginti padus, 
nors dabar ne viduramžių inkvizicija; galima pavartoti kai kuriuos kitus 
dalykus, kaip elektra, reiškia progresą įvesti, norint palaikyti tvarkoje 
spaudą, jos bendradarbiams paleisti elektrą; tegul pajaučia, koki gandai 
eina. Vadinasi, jeigu telegrafo vielomis ateina koki gandai, tai tomis 
vielomis paleisti elektrą, tegul pasimokina — kaip reikia rašyti, tegul 
Dievo bijo. Tada žinos, kaip reikia gerbti, kaip reikia kiekvieną gandą 
pajausti. Tokiu atsitikimu, kaip man pavydžiui, jeigu nugirdau kokius 
gandus apie šmugelį, kurį padarė Seime, aš turiu nubėgti pas Seimo 
Pirmininką ir pasiklausti: pone Pirmininke, apie kokį šmugelį eina 
kalba, ar aš galiu rašyti apie tai, ar ne? Tokiu būdu, jeigu daryti, žinoma, 
bus duotas palaiminimas, pagyrimas, bus pasakyta, kad ištiesų gera 
spauda. O jeigu tik spauda nori savo uždėtą pareiga išpildyti, kaip liepia 
sąžinės laisvė, tada iš karto visi skorpionai. O spauda juk tai ne sportas, 
o visuomenei tarnavimas. Ir tarnavimas ne mažesnis, kaip čia Seime. 
Visame pasaulyje pripažinta, kad spauda — šeštoji pasaulio galybė. Bet 
Lietuvoje, šitoje pusėje, tose galvose ta mintis negalėjo kilti, kitos 
galybės, be jų, būti negali. Ir kadangi jų galybėje tas laisves užkirsti, tai 
jie jokios laisvės nenorėjo duoti. Tas buvo blogiau negu prie bolševikų. 
Tie atvirai sakė, kad spaudos laisvė yra tik mums, o čia viską pridengia 
laisve, ir faktinai atėmė visą laisvę, ir faktinai tiek persekioja spaudą, 
kiek niekas nepersekiojo, dargi rusų metu. Dabar, kada stovi klausimas 
likviduoti tą spaudos režimą, po truputį išvarytą iš Lietuvos laisvę 
grąžinti, tai jiems šiek tiek koktu, nepatogu, per akis tiesiog pasakyti. 
Todėl mėgina apginti, pasakyti, kad viskas buvo gerai. Bet jeigu, girdi, 
jūs norite padaryti kitaip, mes jums nesistengiame gadinti. Ir gerai 
darote, kad nesistengiate gadinti. Tokių gadinimų juo daugiau reikia 
daryti, nes perdaug, nors mes esame dar jauna tauta, pradėjome pūti, 
perdaug kirminai apėmė, kurie graužia visą valstybinį medį ir graužia 
duotas laisves. Todėl nusivalymo darbas, žinoma, jisai prasideda iš mažo 
ir to, ką šiandien darome, toli gražu nepakanka, nes yra ne tik spaudos 
įstatymas, bet Baudžiamojo Statulo pakeitimas, kame yra žinomas 263 I 
str., kuris, pasirodo, specialiai spaudai yra sugalvotas, kuris yra įdėtas 
ne ten, kur yra įstatymo pakeitimas. Ir jeigu paklausti svetimšalį juristą. 

kaip jisai supratų šitą dalyką, tai jisai pasakys, kad jokios prasmės šitas 
įstatymas neturi. Bet praktikoje buvo taip, kad šituo straipsniu galima 
būtų dar naujas bylas iškelti. Jeigu apskrities viršininkas gali sutabdyti 
leidinį — to maža; dar, kad galima būtų iškelti bylą už gandų leidimą, 
už valdžios veikimo niekinimą. O jiems rodosi valdžios veikimo 
niekinimas visuomet. Valdžia — Dievo leista iš dangaus ir kaipo tokia 
neliečiama dargi net pirtyje. Jeigu ponas ministeris ateis į pirtį ir kas 
nors netyčia apipils jį karštu vandeniu, tai gali būti iškelta byla už 
valdžios negerbimą. Kaip tai — valdžios atstovas, o žmogus karštu 
vandeniu paėmė ir apipylė! Buvo privesta prie tokių dalykų, kad 
straipsnis pavirsta šeimynišku dalyku, bet ne šeimyniškai buvo keliamos 
bylos. Baudžiamojo Statuto 263 I str. pasinaudodavo labai dažnai. Nors 
paimkime, pavyzdžiui, Petruho bylą. Kas gi pasirodo? Kai kur jam 
pačiam nepatogu. Buvo „Lietuviui“ iškelta byla. Jam nepatogu, tai 
ateina padėjėjas, prokuratūra, iš viršaus. Petrulis rašo Karobliui, 
Karoblis per instancijas atidavė pas taikos teisėją ir čia jau išeina už 
valdžios veikimo niekinimą. Ir kas gi išeina? Išeina, kad valdžios 
veikimas yra kyšių ėmimas. Juk čia sakoma, kad Petrulis kyšius ėmė, 
tiesa ne tiesa, bet sakoma, mes už tą žinią neatsakome, kad reikia 
reaguoti. O jūs mums sakote, kad tai yra valdžios veikimo niekinimas. 
Reiškia, jūs lyg pripažįstat, kad kyšių ėmimas tai yra valdžios atributai, 
funkcijos, t.y. nurodot, kad ji nusižengė įstatymui apie kyšių ėmimą, ar 
mažiau ar daugiau, taip galima suprasti. O teisėjas sėdi ir žino, kad yra 
pirštas, kuris parodys — koksai sprendimas gali būti. O jeigu kitaip 
spręs, tai gali vietos nustoti, arba būti iškeltas į kitą vietą. Tokiu būdu 
spaudai ne tik kenkiate, bet jinai yra surišta su pačių teisėjų likimu: 
nemoka kaip reikiant išspręsti bylos apie spaudą ir tuojau gali ar be 
vietos likti, ar menkesnėn vieton gali būti iškeltas. Atsitikimų tokių mes 
žinome. Todėl aš manau, kad šiandien, kas yra pasiūlyta, tai yra tik 
pirmas žingsnis, mes į jį taip žiūrime. Spaudos įstatymas reikia iš 
pagrindų sutvarkyti, rimtai, nesibijant, nenorint kovoti su visokiais 
gandais. Tas pats jų apologetas ir bijąs gandų žmogus — kun. Šmulkštys 
— kiek gandų leido, bet niekam nepakenkė, nei Lietuvai, nei tiems 
žmonėms. Vadinasi, spaudos tvarkymas turi išeiti ne iš gandų, o turi 
būti sutvarkytas visai iš kito pamato, būtent laisvės pamato. Čia 
pasiūlytas pirmas žingsnis. Bet šiandien greitu laiku giliai iš panagučių 
šitą klausimą nėra galimybės nagrinėti. Pradėsime nuo to, kas yra 
pasiūlyta, o paskui pakeisime Baudžiamąjį Statutą ir kitus pakeitimus, 
bet vis tiek pamatą galėsime priimti ir siūlyti, kuriuo bus paremta 

spaudos laisvė ir bus pasaugojami spaudos reikalai. Nors aš šiandien 
neprisiruošiau kalbėti, bet, man rodos, kad čia yra toki suprantami 
dalykai, toki klausimai, kad be jokių ginčų gali būti priimti. Bet yra 
senojo režimo apologetų, kurie norėtų tą grąžinti. Todėl jiems vertėtų 
apie visą eilę dalykų pagalvoti ir netrukdyti bent keletą valandų, kad 
būtų kuogreičiausiai panaikintas jų išleistas spaudos varžomasai 
įstatymas. Juo greičiau mes šitą įstatymą priimsime, juo bus geriau. 
(Plojimas). 

DĖL SPAUDOS ĮSTATYMO PAKEITIMO PANAIKINIMO 


(Prof. A. Voldemaras, 1925 m. gruodžio 20 d., parašė laišką Seinų vyskupui 
Antanui Karosui Marijampolėje. Laiške nurodo, kad kun. Antanas Šmulkštys 
„Ryto“ dienraštyje 1925 m. gruodžio 12 d. 276 nr. jį kaltina dviem dalykais: 

1. Kad 1918 m. gale jis drauge su A. Smetona ir Yčais pabėgo iš Vilniaus, 

2. Kad jis neatsiskaitęs iš valstybės pinigų. Ir nurodo, kad neatsiskaityta 
ryšyje su 25,000 dol. gautų iš amerikiečių. 

Toliau, laiške Voldemaras nurodo, kad jis buvo siųstas Paryžiun to meto 
vyriausios Lietuvos valdžios. Įsakymą vykti Paryžiun pasirašė: A. Smetona, kan. 
Staugaitis ir St. Šilingas. Laiške plačiau aprašo, kaip buvo su tais pinigais. 

Voldemaras bus patenkintas, jei vyskupas kun. Šmulkštį atiduos dvasiškajam 
teismui ir teismo sprendimas bus paskelbtas laikraščiuose. Antraip Voldemaras 
bus priverstas kreiptis valstybės teisman. 

Prof. A. Voldemaro straipsnis „Šmulkštys raitosi" buvo išspausdintas 
„Lietuvis“, 1926 m. vasario 26 d. nr. 8. Iš čia sužinome, kad gavęs atsakymą iš 
vyskupo Voldemaras padavė skundą prieš Šmulkštį 3-čios nuovadas taikos 
teisėjui. Straipsnyje primena, kad Šmulkščio draugas Ambrozaitis, kuris buvo 
apkalbėjęs jį dėl valstybės pinigų „neatsiskaitymo“ teismo tapo nuteistas. 

Ar buvo teismas su Šmulkščiu neteko rasti žinių. 

Dabar, 8-jo posėdžio metu, maždaug 4 mėnesiams praėjus, Voldemarui 
baigus kalbėti, gauna žodį krikščionių demokratų atstovas Šmulkštys. 

Ar tai atsitiko pripuolamai, ar ne, galima tiktai spėlioti. M. Š.) 


Šmulkštys (kd). Visai teisingai atstovas Voldemaras sako, kad 
Seimui nereikia ginčytis visai ne tuo klausimu, kuris yra svarstomas, 
kaip šitas įstatymo projektas, bet reikia eiti prie dalyko greičiau, tuos 
įstatymus priimti ir nuraminti tą visuomenę, dėl kurios dabartinė 
opozicija taip sielojasi. Bet man, bepolemizuojant su p. Voldemaru, vis 
dėlto tenka pastebėti, kad jis, kalbėdamas apie kokį nors įstatymą, 

naudojasi proga ir paprastai važinėja aplinkui: iškelia visokių faktų ir 
faktelių, savotiškai juos nušviečia ir, žinoma, ne ad rem, kalbėdamas 
Seimo darbą trudo. Aš stebiuos dėl p. Voldemaro ypatingos simpatijos 
prie mūsų teismų. Jau pereitame posėdyje man teko ginti vieną karį, 
kurį atst. Voldemaras irgi drąsiai žinodamas, kad tas žmogus neturi 
galimybės čia iš Seimo tribunos apsiginti, užpuolė. Dabar jis-užpuolė 
mūsų teismus ir aiškiai pasakė, kad mūsų teismai sprendžia bylas taip 
kaip Seimo dauguma panori. Toksai tvirtinimas iš profesoriaus pusės, 
man rodos, nėra rimtas. Aš manau, kad Seimas negali tokių tvirtinimų 
čia iš tribunos leisti. Atstovas Voldemaras pasakė, kad Tribunolas tai 
yra toksai revoliucionierius, kuris nevisuomet tvirtina žemesniųjų teismų 
sprendimus. Iš paties p. Voldemaro praktikos galima pasakyti, kad tai 
ne tiesa. Juk jo paties byloj p. Voldemaras buvo pirmoj instancijoj 
nuteistas, apygardos teismas jį išteisino, byla nuėjo į Tribunolą ir 
Tribunolas grąžino atgal peržiūrėti šitą bylą. Taigi neišteisino. Tai buvo 
vienoj byloj. Dabar kitoj byloj, garsioj byloj su p. Gabriu, p. 
Voldemaras jau I ir II instancijoj pralošė ir yra gavęs 2 savaiti kalėjimo. 
Ponas Voldemaras minėjo kai kurias pavardes, tarp kurių jau keletą 
kart man teko girdėti p. Petrausko pavardė. Žinoma, jeigu p. 
Petrauskas, kaipo apygardos teismo pirmininkas p. Voldemarą vienoj ar 
kitoj byloj ne labai paglostė, tai dabar p. Voldemaras, turėdamas progos 
ir žinodamas, kad čia iš šitos tribunos p. Petrauskas apsiginti negalės, jį 
čia puola. 

Toliau p. Voldemaras sako, kad bloga toji vyriausybė, kuri gandų 
bijo, Ir be galo silpna yra toji vyriausybė, kuri gandų bijosi. Ir aš 
tikiuosi, kad dabartinė pozicija bus daug stipresnė ir jau jokių gandų 
nesibijos. Bet praktikoj pasirodo, kad dabartinei pozicijai ką tik buvau 
iškėlęs jų įnteresams šiek tiek nemalonių dalykų, tai Seime kilo didelis 
triukšmas. Būtent, kada man teko iškelti valstiečių liaudininkų 
padarytus siūlymus dėl respublikos prezidento atlyginimo, tai jau kilo 
didelis triukšmas. Reiškia, dabartinė pozicija jaučiasi labai stipri. Stipri 
jausdamosi kelia triukšmą ir mano, kad tokio triukšmo kėlimu ji savo 
stiprumo dar daugiau parodys. 

Čia ponas Voldemaras netyčia išsitarė dėl gandų, ypač dėl Petrulio, 
ir pasakė, o kas gal žinot — ar Petrulis ėmė kyšius, ar neėmė. Kitas 
kalbėtojas, Plečkaitis, taip išsireiškė: „o mažu Respublikos Prezidentas 
reprezentacijos sumas suvartojo savo dvarui pagražinti“. Žinoma, 
teisme, advokatai labai gerai tai žino, galima labai lengvai su tokiais 
posakiais išsisukti, bet tai yra pigus kitų žmonių juodinimas. tai yra 

labai negražus pasislėpimas po tuo žodeliu „mažu“. Aš manau, kada p. 
Voldemaras buvo Ministeriu Pirmininku ir Krašto Apsaugos Ministeriu, 
tai tiems žmonėms, kuriems reikėjo susidurti su juo, puikiai teko patirti, 
kaip p. Voldemaras buvo tada didelis ir dabojo savo valdžios autoritetą: 
kaip kiaušinį ant galvos nešiojo. O dabar apie kitus žmones kalbėdamas 
moka labai gražių palyginimų ir pašiepimų duoti. Žinoma, aš čia taip 
pat galėčiau labai gražių palyginimų duoti, kurie p. Voldemarui, manau, 
nelabai patiks. Bet tiek to, nenoriu su p. Voldemaru polemizuoti. 
Toliau jis priminė atsitikimą p. Petrulio su Šaliu. Aš manau, kad tas 
atsitikimas savo laiku taip pat turėjo tam tikros neigiamos įtakos mūsų 
valstybės gyvenimui. Ir tai labai suprantama: galima kalbėti apie 
Šmulkštį, galima kalbėti apie kokį kitą asmenį, kuris nestovi valdžios 
pryšakyje. Bet kada pradedama savo laikraščiuose klaidinti visuomenę 
nepamatuotai įtarinėti valdžios atstovus ir jeigu nėra priemonių nuo to 
apsisaugoti, tai galima prieiti prie to, kas atsitiko sekmadienį, kuomet 
chuliganai liepė piliečiams nusiimti kepures ir užgauliojo net mūsų visų 
gerbiamus žmones. Ir man rodos, jeigu prie tokios laisvės prieis, tai jūs 
nesidžiaugtumėt nei dėl valdžios pryšaky pastatų savo žmonių, 
nesidžiaugtumėt net tų Žmonių valdžios autoritetu. Mes kitaip žiūrim į 
valdžios autoritetą, nors stovime dabar opozicijoj. Mums sykį valdžia 
yra pastatyta, ji turi turėti savo autoritetą. Ir mes savo laikraščiuose 
neleidom ir neleisim to autoriteto žeminti. Kalbant apie spaudos laisvę, 
man rodos, kad valstiečiams liaudininkams, kaipo buvusiai opozicijai, 
reikėtų prisiminti, kad buvo daug atsitikimų, dėl kurių labai ir labai 
reikėjo reaguot ir net stipriai reaguot. Čia ir p. Voldemaras galės savo 
nuodėmes prisimint: kada pas mus pasirodė litas, tai p. Voldemaras 
pirmas pagiedojo litui rekviem, ir tai tais laikais, kada litas ėjo į 
gyvenimą ir kada turėjo kovoti už savo teises. Reiškia tada, kada visi 
buvo susirūpinę lito įgyvendinimu, tam tikroji visuomenės dalis su tam 
tikro laikraščio priešaky stovinčiais vadais, o to laikraščio pryšaky 
stovėjo Voldemaras, kovojo prieš mūsų litą. Jeigu toksai straipsnis būtų 
pasirodęs kurioj nors kitoj valstybėj, autorius būtų patrauktas teisman ir 
būtų buvęs taip nubaustas, kad panašiais dalykais nepanorėtų daugiau 
užsiiminėt. Yra ir daugiau dalykų, dėl kurių galima buvo labai abejoti, 
ar tie žmonės, kurie tokius klausimus kelia, nepamąsto, kaip tai atsilieps 
bendrai į mūsų valstybės politiką. Ir valstiečių liaudininkų spaudoje 
buvo visa eilė dalykų, dėl kurių bendrai mūsų valstybės politika ir 
finansų politika daug nukentėjo. Jeigu valstiečiai liaudininkai mano, kad 
jų pastatyta vyriausybė bus tokia stipri, ir nesibijos, kad spauda jos 

autoriteto sumažinti negalės, tai jų dalykas ir čia galima jiems tiktai 
palinkėti pasisekimo. 

Aš tikiuos, ar bent reiškiu vilties, kad būsimoji vyriausybė, jei norės 
šaliai naudingą darbą dirbti, turės daugiau domės atkreipti į spaudą. 
Tiesa, mes svarstom visą eilę svarbių įstatymų visiškai be valdžios 
atstovų. Kada liaudininkai prikišdavo, kad mūsų vyriausybės atstovų 
nėra klausimą svarstant, mes pripažindavom jiems racijos. Dabar 
tamstos svarstote visą eilę labai svarbių įstatymų, kurie turės labai 
didelės įtakos bendrai mūsų vidaus tvarkai. Tamstos priimate juos 
pirmuoju, antruoju ir trečiuoju skaitymais, visai nežiūrėdami to, ką 
pasakys būsimas Kabinetas. Žinoma, jei Kabinetas bus tokio nusistaty- 
mo, kad viskas laisva, viskas galima — tuomet taip. Šio Seimo 
daugumos dvasia, jos paskelbtieji obalsiai randa atbalsio ne tik Seime, 
jie girdimi ir gatvėse. Kas girdėjo keliamus obalsius šeštadieny ir 
sekmadieny, tas turi pasakyti, kad tos minios lūpose skambėjo tie patys 
obalsiai, kurie Seimo daugumos dabar keliami — panaikinti karo stovį, 
panaikinti spaudos draudimą, panaikinti politinę policiją ir bendrai 
policiją ir t.t. ir t.t. (Purėnienė iš v.: Ir Šmulkštį panaikinti). Šmulkštį 
panaikinsite, kai turėsite savo rankose valdžią. Šmulkščio asmuo labai 
menkas, palyginus su valstybe jo gyvybė nėra taip brangi, bent 
Purėnienė taip mano. 

Man rodos, kad dabartinė vyriausybė vis dėlto turėtų šiuo klausimu 
išsitarti. Bet dauguma mūsų Seimo eina savais keliais ir mūsų įspėjimai 
palieka tik įspėjimais ir į tai dėmesio nekreipiama. 

Spauda yra galybė — teisingai pasakė Voldemaras. Kituose 
kraštuose spauda vaidina labai didelę rolę. Ir pas mus vaidina didelę 
rolę, bet tik neigiamą rolę. Jeigu tai spaudai bus dar daugiau laisvės 
duodama, jeigu ji galės kelti klausimus kokius nori, dėl Klaipėdos ar dėl 
kitų dalykų, dėl kurių tamstos esate jau pažadus davę, tai mūsų valstybė 
gali atsidurti tokioj neišeinamoj padėty, kad tur būt dabartinei pozicijai 
teks kreiptis į tą taip neapkenčiamą dešinę pusę ir šauktis pagalbos. Bet 
manau, kad jūs to nepadarysite ir laikysit savo rankose valdžią tol, kol ji 
išslys ne tik iš jūsų, bet ir iš visos valstybės rankų. 

DĖL MINISTERIŲ KABINETO DEKLARACIJOS 


(Seimo stenogramos. 3-sis Seimas, I-ji sesija, 12-sis posėdis, 1926 m. birželio 
23 ir 24 d. 


Seimo pirmininkas Dr. J. Staugaitis. Sekretorius R. Kinderis. Dalyvauja 75 
atstovai. 


Dienotvarkėje: diskusijos dėl Ministerių Kabineto deklaracijos. M. Š.) 


Voldemaras (t). Gerbiamieji atstovai! Pas mus įprasta vadinti, kad 
Lietuva yra demokratinė, net ir parlamentarinė respublika, todėl gal ne 
pro šalį bus priminti tuo atžvilgiu, kokie gi pažymiai tikrai parlamentari- 
nės respublikos, koki ten santykiai parlamento su valdžia, o ypač su 
naujai susidariusia valdžia. Tiesą pasakius, paskutinė knyga „Le Regime 
Parlamenteure", kuri aprašo, kur tikrai yra parlamentarinis režimas, 
nemini mūsų krašto, nemini ir eilės kitų kraštų, kurie taip pat sakosi 
parlamentarinį režimą turį. Jeigu pasižiūrėt toliau, tai pamatysim, kad 
net toki kraštai, kaip Vokietija, nepavadinti parlamentarinais, net toks 
kraštas, kaip Prancūzija, pavadintas netikru, iškraipytu parlamentariz- 
mo tipu. Koks gi yra ukras parlamentarizmas? 

Parlamentarinės tvarkos pamatas yra rinkimai, kurie turi nurodyti, 
ko kraštas nori, kokia yra šiuo metu rinkikų valia ir kaip toji valia turi 
būti įkūnyta. Dabar iš rinkimų išėjęs naujas Seimas, o iš to išėjusi nauja 
valdžia kaip tik šiais klausimais ir turi pasisakyti, iš pradžios visam 
kraštui, o paskui ir pati sau, kaip ji supranta tautos valią, kas reikia 
daryti Seimui ir jo pastatytai valdžiai per tiek laiko, per kiek ji bus. Tai, 
sakau, parlamentarizmo dėsniais ir mes tautininkai taip pat įsiklausom į 
krašto valią, kaip mes ją suprantam, ką kraštas duoda šiais rinkimais, ir 
ko jis iš mūsų, kaip ir iš kitų tautos atstovų, laukia. 

Pirmiausia, kas pasireiškė rinkimų metu, kaip interpretuoti pamati- 
niai faktai, pasireiškę per rinkimus. Jie reikia interpretuoti iš išdavų. O 
išdavos kokios? Kraštas atsižadėjo seno režimo ir reikalauja kito, ir prie 
to kito režimo kraštas pasodino visą eilę Žmonių, visą eilę savo 
tendencijų pareiškė. Tarp tų tendencijų įdomu žinoti. — jau tas buvo 
„Lietuvoj“ rašyta, — kiek kas nuošimčiais gavo balsų. Ir pasirodo, kad 
pirmoje vietoje stovi tautininkai. Vadinas, tai ateities jėga, kraštas 
pradeda orientuotis ton pusėn ir ima krypti į vidurį. Ir jei mes gavom 
daugiau kaip 10095 balsų palyginti su praeitais rinkimais, tai čia dar 
nepriskaityti tie balsai, kurie mums buvo buvusios valdžios išplėšti, 
būtent Mariampolės apyg. ir Telšių apygardos balsai. Vadinas, mes 
tautininkai konstatuojam, kad, ūgio atžvilgiu, kraštas daugiausia 
favorizavo mus. Antroje vietoje favorizavo socialdemokratus. Tokis yra 
skaitmuo ir iš to skaitmens reikia mokėti suprasti, kas tuo norėta 
pasakyti, kam kraštas daugiausia simpatijos, imant nuošimčiais, ūgio 
atžvilgiu rodo, kaip į būsimos valdžios uždavinius ir darbus žiūri. 

Mes turime pasakyti, kad nuo pirmos šio Seimo susirinkimo dienos 
čia buvo dvi dvasios. Vienas sparnas — mirties, juodas sparnas; kitas -— 
gyvybės sparnas. (Dešinėj juokas). Yra, kas ir iš mirties juokiasi, ir aš 
nesistebiu tais juokais iš vietos . . . Kada Seimas buvo atidarytas Valstybės 
Prezidento, ne vienas gal stebėjosi, kam tiek daug buvo kalbėta ir skaityta, 
kas padaryta buvusios valdžios per šešerius metus. Iš tikro, kam tas buvo 
kalbama? Viena suprantama, kad tai buvo pajutimas, kad — mes mirštam, 
tai reikia laidotuvių giesmę pagiedoti. (Kairėj pritarimas). Taip aš 
supratau. Iriš tikrųjų, juk toje kalboje nieko nauja nebuvo. Tai kam reikėjo 
visa tai kalbėti? Ogi tam, kad pasakytų: žiūrėkite, koki mes geri; per 
šešerius metus mes tą ir tą padarėm ir, žinoma, buvo išskaitliuotos visos 
gerosios senosios valdžios ypatybės, kaip paprastai daroma pamokslo 
metu ant kapų, kur žmonės klausydami žino, kam tai yra daroma, žino, 
kad tai toks mandagumo įprotis. (Kairėj juokas). Tai viena dvasia. 

Kita dvasia — deklaracijos dvasia, gimimo dvasia. Gal ne vienas 
stebėjosi, kam tokia ilga deklaracija čia buvo skaityta? Ogi tam, kad tai 
mėginimas gimti naujam režimui ir galima pasakyti, kad naujoji 
deklaracija — himnas ateinančiam režimui; himnas, kuris pasiteisins ar 
ne — kitas dalykas, bet tai yra himnas tų, kurie, imdami krašto vairą į 
savo rankas, parodo, kaip jie nori gyventi. Todėl aš vėl, klausydamas 
ilgos deklaracijos, nė kiek nepykau. Aš maniau, kada susidurs tos dvi 
dvasios, tai mūšys bus karštesnis. Ir aš iš kalno laukiau to mūšio, to 
susidūrimo, kaip populiariai Lietuvoje sako, dviejų Mykolų. (Salėj 

garsus juokas). Ir aš esu labai apsivylęs, kada vienas — juodasis 
Mykolas, aš atsiprašau, kad jam čia nesant drįstu jį taip vadinti, — 
atsinešė parašytą raštą ir atėmė man malonumą jo iškalbos paklausyti. 
Aš mėgstu kiekvieną iškalbą, kiekvieną temperamentą ir maniau, kad jo 
iškalba sužadins manyje bent estetikos emocijų. Vietoj to man teko 
girdėti tik mūšį dėl kozirio; vėl ta pati epitafija, tas pats laidotuvių 
pamokslas, kuris buvo parašytas nuo pradžios iki galo ir gana 
monotoniškai kaip kokio rusų djačoko paskaityta. Ir kas pasakyta? 
Pasakyta, kad mes tą padarėm, mes tą padarėm, mes tą padarėm. Vėl 
išeinančio iš gyvenimo žmogaus buvo pasakyta, kokią atmintį jis nori 
apie save palikti. Bet de mortuis aut bene aut nihil. Tas pamokslas buvo 
pradėta net nuo dabartinio Prezidento Griniaus prakalbos. Tačiau man 
daro įspūdžio, kad kiekvienas mandagumo įprotis reikalauja, kad kada 
susitinkama nabašninkas — kepurę nusiimti (Kairėj juokas). Jeigu čia ta 
jo prakalba buvo įpainiota, — kad parodytų, jog palaidotasis režimas 
buvo begalo geras — žinoma iš mandagumo Grinius eidamas pro tą 
senąjį režimą privalėjo kepurę nusiimti ir, matyt, nusiėmė. (Kairėj 
juokas). Kada aš visa to klausiaus, aš nesupratau, kur aš sėdžiu; ir 
klausiau pats savęs — ar ne dangun kartais esu papuolęs. Vienas 
kalbėtojų pradėjo net istorijos uždavinį pildyti, pradėjo net mano 
biografiją skaityti.Ir aš stebiuos, iš kur jis visa tai surinko apie mane ir 
mano darbus, kas buvę pasakyta, kas mano buvę parašyta. 

Aš visdėlto norėčiau, kad mes iš to laidotuvių ūpo grįžtume prie 
žemės reikalų ir tą deklaraciją svarstytume kaipo deklaraciją, ką ji siūlo 
ir ką žada duoti visam kraštui. Deklaracija siūlo tą ir tą duoti. Taigi, ta 
plotme mes, tautininkai, ir galėsime žiūrėti į šitą deklaraciją. 

Deklaracija daro į mane himno įspūdį. Ir aš nesistebiu, kad ji daro. 
Nepasakysiu, kad su daugeliu minčių turėčiau sutikti. Bet ko daugiausia 
iš jos galima reikalauti, tai vieno dalyko — aiškumo. Nesenai vienas 
senas prityręs Prancūzų parlamentaras yra pasakęs, kad politikoj 
aiškumas ne visai geras dalykas, kad reikia truputį miglotai kalbėti; bet, 
sako, Briano kabinetas turėjęs tą ydą, kad jis perdaug kalbėjęs miglotai 
ir tas neaiškumas jam ir pakenkęs. Man rodos, kad čia irgi aiškumo 
reikėjo įnešti daugiau visais atžvilgiais, pradedant nuo pačios koalicijos 
sudėties. 

Kraštas rinkimų metu, kiek tenka patirti, neskyrė daug opozicijos, 
neskyrė už ir prieš esamą valdžią, o toliau išeina skirtumas vienos ir 
kitos partijos. To jis nedarė. Todėl Seimo atstovams yra uždavinys 
neieškoti to skirtumo, kaip jo kraštas neieškojo, o ieškoti koalicijos, kiek 

galima platesnės. Kraštas norėjo matyti tą koaliciją prie naujo režimo, 
kuri turi būti padaryta, sutelkta juo daugiau jėgų, kad tas jos noras būtų 
įvykintas. Reikia pasakyti, kad tas pageidavimas yra žymiai įvykintas. 
Buvo kalbėta apie koaliciją, jos sudėtį, buvo mestas vienas kitas žodis 
vienai ar kitai partijai. Ne mano dalykas kurios nors partijos reikalus 
ginti, bet viso krašto reikalas ir noras turėtų turėti kiek platesnės 
reikšmės, ir į tą norą reikėtų dar plačiau atsižvelgti. Tuo tarpu kaip tik 
buvo perskaityta deklaracija, tuoj buvo mestas žodis ,,„masoniškai 
socialistinė“ ir rodėsi, kad tuo žodžiu viskas ir pribaigta, kad po tokių 
žodžių nieko nereikia pridėti, kad deklaracija blogių blogiausia, nes ji — 
socialistinė. Iš vietų net buvo mestas Magdonaldo vardas. Rodos, jiems 
Magdonaldas autoritetas. Taigi, aš priminsiu jo žodžius, kada jis buvo 


ministeriu pirmininku 1924 metais, ir kada buvo pakviestas ... Kur 
buvo pakviestas? Buvo pakviestas pirmininku vieno suvažiavimo. 
Kokio? Ogi evangelikų bažnyčių... Socialistas Magdonaldas — 


Pirmininkas evangelikų bažnyčių suvažiavimo Anglijoj. Jis priminė, ir 
štai jo žodžiai apie tai, ką duoda krikščionybė socialiniu atžvilgiu. Jis 
pasako visą pamokslą ir prieš ką daugiausiai sukyla. Jis stebisi iš savo 
draugų, kad jie anksčiau įvedė į Škotijos bažnyčias pamaldas, kad jie 
materializmą skiepija, kad tai esanti klaida; ir jis išdėsto, kodėl klaida. 
Paskui jis išeina prie išvados. Prie kokios išvados? Ogi prie tos išvados, 
kad bažnyčia socialiniame gyvenime yra labai stiprus fundamentas, kad 
bažnyčia išdirba charakterį, o be charakterio nieko nesą galima 
padaryti ... Kitur jis kalba apie doros jautrumą. Šitai ką jis stato 
pamatan, ant kurio turi būti pastatyta ir socialistinė valstybė. Aš turiu 
ištisą eilę ištraukų Magdonaldo žodžių ir pareiškimų ir tarp kitko, ką jis 
savo mirusios žmonos atminčiai parašė; kaip jis prisimena su džiaugsmu, 
kad jo žmona jo vaikus mokinusi ne tik Šventojo Rašto žodžių, bet ir 
įkūnijimo dvasią. Jo žmona kaip tiktai jo partijai arba, sakant, Labour 
partijai didžiausios reikšmės turėjo ir tačiau pareiškė pati, kad ji norėtų 
gyventi visą savo gyvenimą taip, kaip jis aprašytas pamoksle ant kalno. 
Tikiuosi, kad dešiniajam sparnui tas pamokslas turėtų būti žinomas, 
(Kairėj juokas). 

Aš visa tai kalbėjau tam, kad pabrėžčiau, jog negalima paimti 
deklaraciją, parašyti vieną žodį „Socialistinė“ ir viskas baigti, viskas jau 
tuomi pasakyta. Aš manau, kad pats vienas žodis „socialistas“ dar nieko 
neduoda ir dėl to negalima tuo vienu žodžiu charakterizuoti visos 
deklaracijos. Negana pasakyti, kad deklaracija yra masoniškai socialisti- 
nė, ir jau nuo naujų argumentų mes esam dispensuoti. Man nieko 

nereiškia, ir iš esmės nieko nereiškia pasakyti, negali būti gera, nes 
„Socialistinė“. Todėl sakau, reikia detalizuoti, kad būtų daugiau įnešta į 
tą deklaraciją aiškumo, kad dėl tuštumo negalima būtų prie jos prikibti. 
Aiškumas juo labiau yra reikalingas, kad propaganda krašte, ypač 
rinkimų metu, buvo varoma ta plotme. Juk rinkimuose buvo sakoma, 
kas balsuos už socialistus, tas nustos amžinai išganymo. 

Taigi ir reikia plačiau pasakyti, kokiais klausimais, aš toliau 
išdėstysiu. Tuo tarpu norėčiau pabrėžti, kad ir deklaracija neaiški dar 
dėl to, kad ne visai aiški kryptis tos koalicijos, kuri tą deklaraciją išnešė 
ant savo pečių ir ją palaiko. Toliau, nei iš šio nei iš to čia buvo puolami 
asmens: girdi, Vidaus Reikalų Ministeris buvęs komisaras, ir norėta 
buvo pasakyti kažkoks baisus daiktas, drebėta už Lietuvą, lieta ašarų, 
kas bus su nelaimingąja Lietuva: „žiūrėkite žmonės, socialistai įeina 
dabar į valdžią, kas bus su Lietuva"? Aš čia noriu priminti vieną posėdį, 
tuomet ir man teko pasisakyti spaudoje, būtent kada ėjo klausimas dėl 
Hymanso projekto. Ir aš abjektingai ir istoriškai turiu priminti, kad 
socialdemokratai tada įnešė interpeliaciją tuo klausimu. Ponai, socialde- 
mokratai įnešė interpeliaciją. Ir tuo pačiu projektas buvo svarstomas čia, 
tas projektas tapo visuomenei ir visame krašte aktualiu klausimu ir galų 
gale turėjo būti atmestas. Pamenu, kada kunigas Krupavičius čia iš šitos 
katedros kalbėdamas tuo klausimu, kalbėdamas dėl valstybės nepriklau- 
somybės, kalbėdamas dėl projekto, pasakė, kad tasai projektas yra 
mergos vaikais, ir nežinia iš kur jis atsirado ir nežinia kas jo tėvas. Ir 
kaip tik p. Purėnienė, kuri visuomet mėgsta iš vietos daryti replikų, dar 
pasakė: „Oi kaip negražu kunigui taip kalbėti apie mergos vaiką." Taigi, 
tokių faktų mes turėjom praeityje. Gerbiamieji, aš nieko prieš tai negaliu 
turėti, jeigu kas nori pasigirti. Lai sako, kad yra piliečiai pirmos rūšies. 
Bet antra vertus, nereikia kitus purvais drabstyti, negalima sakyti, kad 
socialdemokratai blogiausi žmonės, nežiūrint į tai, kad jie kaip tiktai 
sunkiausiu Lietuvos valstybės momentu, pirmiausia pakėlė savo protesto 
balsą. Toliau, primetama, kad ministeris buvo komunistu. Reikia 
tamstoms žinoti, kad vyriausybė ir visi mes tuomet buvome tokioj 
padėty, kad mes kitaip elgtis negalėjome ir buvo ryžtasi būtinai stengtis 
jeiti į visas sritis, užimti visas vietas, kur tik galima, kad pasiliktų krašte 
ir nepakartotų rusų inteligentų klaidos. Juk rusų inteligentai savo laiku 
taip pat tikėjosi, kad kažkas ateis ir išvarys bolševikus ir apleido 
pozicijas ir dabar jie sudaro didžiausią emigraciją, kuri jau amžinai 
nebegrįš į savo kraštą. Man rodos, kad čia yra toki menkniekiai, apie 
kuriuos ir nereikėtų kalbėti. Tik sakau, reikia mums atsiminti, kokia 

tuomet buvo padėtis. Ir reikia vis dėl to pasakyti, kad tas asmuo yra 
nemažai gera mūsų kraštui padaręs. Aš manau, čia manęs niekas nejtars 
tuo, kad aš šitą bloką ginu. Aš galiu pasakyti ir apie vieną ir apie kitą 
pusę, nes nesu suinterisuotas, nes man rūpi tiktai Lietuvos reikalai. Ir 
Lietuva reikalauja, kad čia būtų daugiau vienybės, kad daugiau būtų 
jėgų, gyvų jėgų naujam sveikam režimui sudaryti, kad šalininkai to 
režimo ir su krikščionimis demokratais, kuriems yra baisus ,,socialisti- 
nis" režimas, atatinkamai mokėtų elgtis. Aš pats nebuvau šalininkas 
krikščionių demokratų režimo, todėl jie su manim atatinkamai elgėsi. 
Bet aš noriu būti objektingu ir pasakyti, kad tai dar nereiškia, kad 
galima spiaudyti ant buvusios valdžios. 

Dabar dėl koalicijos sudėties. Čia vienų grupių buvo mėginta 
pasisavinti tautiškumas, lietuviškumas ir t.t.: reiškia, viskas kas yra 
lietuviška, tautiška, yra tiktai šioj pusėj ir to viso kitoj pusėj nėra. Man 
rodos, visokių monopolių laikas jau praėjo ir dabar esant naujam 
režimui galima taip pat pasiimti sau monopolių, bet jau tokių, kurie 
apčiuopiamos, realinės vertės neturės, būtent, jausmų monopolį. Bet iš 
tokių jausmų monopolių jokio pelno, materialinio pelno neturės. Buvo 
sakoma, žiūrėkite žmonės, iš ko susideda toji koalicija. Ir toliau 
atsakoma: ogi įeina socialdemokratai, baisiausi Lietuvos žmonės, įeina 
lenkai, ir dar toliau Dievo prakeiktieji žmonės — žydai. Ir čia dar 
pat pradžios susidarė klaipėdiečių-vokiečių frakcija ir patys klaipėdiečiai 
pasivadino ne vokiečiais, bet klaipėdiečiais, lygiai taip pat, kaip Šiaulių 
miesto gyventojai vadina save šauliečiais. Vadinasi, jie vadina save pagal 
savo kraštą: Tai tokia baisi koalicija. Ir tautos likimas turės priklausyti 
nuo tos baisios koalicijos. Baisus dalykas. Bet, gerbiamieji, prisiminkite, 
kad mes į tą koaliciją žiūrėjom iš pat pradžios, kada susidarė 1918 
metais Vilniuje Taryba. Tada Taryboje buvo rezervuotos vietos ir 
Aenkams, ir žydams, ir gudams: Iš pradžios buvo tik vien lietuviai. O 
kada atėjo kritingiausias mūsų vyriausybei ir valstybei momentas, nuo 
kurio priklausė visa mūsų ateitis, — kas ištiesė mums rankas, kas sutiko 
tuomet su mumis bendradarbiauti? Ogi, gerbiamieji, žydai pirmieji 
atsišaukė į mūsų atsišaukimą, žydai pirmieji sutiko drauge su mumis 
bendradarbiauti ir sutiko kritingiausiu momentu. Ir tai buvo padaryta 
ne dėl gešefto,ne kokiu nors materialiniu motyvu, nes kariuomenės mes 
tuomet dar neturėjom, o bolševikai buvo netoli, žydai tuomet savo 
krauju padėjo ginti mūsų valstybę nuo bolševikų. Ir tuo pačiu žydai 
tuomet parodė savo nusistatymą už Lietuvos valstybę. Tas bendradarbi- 

avimas ėjo sklandžiai. Čia pas mane kaip tik yra knyga, jau ne šiemet 
išleista, bet prieš keletą metų — La Ouestion Juive devant Ie Droit 
International! Public par E. Cohen, Paris, 1922, kurioje duodama 
apžvalga žydų padėties visame paaulyje, Ir knygos autorius konstatuoja, 
kad Lietuvoje be jokių tarptautinių įsikišimų, be jokių tarptautinių 
reguliavimų galima buvo tą klausimą išspręsti savitarpiu susitarimu. Ir 
mūsų susitarimas ilgą laiką buvo pavyzdžiu kitiems, kaip reikia šituo 
klausimu tartis. Kada buvo čia kalbėta žydų klausimu, tai buvo, rodos, 
iš žydų pusės priminta data: atsiminkite 1923 metus. Iš pradžios mūsų 
pažadai, duoti žydams, atrodė permaži, nes krikščionys žadėjo daugiau 
duoti. Tik tada mes sakėm: nepasiduokit, pamatysite, būsite apgauti. Ir 
jie patikėjo. Tas senas mūsų bendradarbis, tais laikais, kada mes 
pergyvenom kritingą momentą, vienas iš pirmųjų, kurie tą darbą darė, 
kuris padėjo daug — Rozenbaumas, turėjo išgirsti iš buvusio Ministerio 
Pirmininko lūpų, kuris pasakė, kad Rozenbaumas iš Pinsko, ne 
Lietuvos pilietis, žodžiu, ar negalima jo išsiųsti tenai, kad jisai čionai 
ateityje nesėdėtų. Tada tas bendradarbiavimas sugriuvo. Ar tas išėjo 
Lietuvos naudai? Be žalos nieko kito nedavė. Ir jeigu šiandien mėginama 
vėl grįžti į tą situaciją, kuri pirmiau buvo, į bendradarbiavimą įtraukti ir 
kitas tautas, tai man rodos, kad mums reikia tik pasidžiaugti. Ir mes, 
kada parašą toje knygoje dėjome, mes nė pusę žodžio neatėmėm ir 
sakom, kad labai gerai, jeigu vieton persekiojimų galima į bendradarbia- 
vimą kviesti. Mes negalime reikalauti, kad žydai būtų didesni patriotai 
už mus. Kad jie yra dėkingesni už mus, tą žinome. Aš sulaukiau iš 
lietuvių pusės daugiausia pamazgų, bet iš žydų pusės, kuomet išėjau iš 
valdžios, aš buvau pakviestas į išleistuvės. Aš tuomet jiems sakiau: aš 
dabar jums nieko negaliu padėti, nes aš nesu valdžioje. Tai — sako — 
mes nenorime, kad mus įtartų, bet mes norime priminti praeitą laiką. Ir 
aš turiu pasakyti, kad dėkingesnių už juos nėra ir jie kiekvieną menką 
žodį tiksliai atsimena. Aš tada jiems sakiau: juk aš tą darau išeidamas iš 
savo reikalų. Jie sako: mes suprantame, kad tamsta kaipo lietuvis, bet ne 
kaipo koksai kosmopolitas tą darei, bet todėl, kad lietuvis supranta, kad 
reikia dirbti išvien. Dabar Rozenbaumas sėdi Jeruzolime ir laukia, kad 
ateis valdžia ir teisėtą žodį tars — jis kaltinamas tuo, kad jisai drįso 
pavadinti save žydų ministeriu diena vėliau — ir valdžia turėtų 
pasiskubinti, kad toji byla būtų išspręsta, kad jisai nenumirtų 
kaltinamuoju, Juk kol šita byla nėra išspręsta, tai jisai bus Lietuvos 
kaltinamasis ir jam būtų didžiausia skriauda, jeigu byla būtų neišspręsta, 
o būtų amnestuota už tai, kad jisai žydų ministeriu viena diena vėliau 

drįso pasivadinti. Reiškia, teisingumas reikalauja, kad ta padaryta 
skriauda viešu keliu būtų atitaisyta. Mes nusistatėm, kad reikia kviesti ir 
tam mes pilnai pritariam. 

Einant prie lenkų, reikia priminti tą patį. Su lenkais, visą laiką, kada 
keitėsi valdžia, buvo ištiesta ranka, kad eikit, bendradarbiaukit, ateina 
valdžia, eikit, remkit. Mes griežtai skiriame vidurinius lenkus ir lenkus iš 
Lenkijos. Mūsų lenkai, tiesą pasakius, juk jie, jeigu mes kalbėtumėm 
pusę šimto metų atgal, tai jie ne lenkai, bet „litvinai". Ir nemaža 
Lietuvoje žmonių, kaip, pavyzdžiui, Mickevičius, kuris sakė: ,Litwo 
ojczyzno moja..." Ir kada atsirado kitoniški žmonės, lietuviškai 
kalbantieji, tai po truputį pradėta vadinti „lenkais“. Bet tas begalo 
nesenai pasidarė. Už tai, kad jie-seni mūsų krašto gyventojai ir dabar 
piliečiai, kad jie turi savotišką kultūrinį ir politinį idealą, iš to, mes jiems 
nieko pikto negalime laikyti ir visas klausimas, ar jie lojalūs ar nelojalūs. 
Čia sunkiausias dalykas. Buvo mesta apkaltinimas, net kolegoms, Seime 
esantiems, iš krikščionių demokratų, kad nelojalūs. Aš negalėčiau 
apkaltinti nė visos dešinės, juk jie prieš kunigą prisiekė, iš visos 
dabartinės koalcijos vieni lenkai prieš kunigą prisiekė. Jeigu jie 
nelojalūs, tai kreivai prisiekė. Aš tokių apkaltinimų negalėčiau net 
dešiniajai padaryti, kad jie kreivai prisiekę. Aš jų simpatijas suprantu, 
kad jie norėtų su Varšuva susiderėti, kad Lietuva susiderėtų, bet 
simpatijos vienas dalykas, darbai — kitas. Gal bus pasakyta, kad reikia 
padaryti visus lenkus Seime esant atsakomingus už lenkų darbus. Be 
abejo, jie bus ainių pasmerkti dėl jų truputį siauro horizonto, kad matė 
išganymą Lenkijoje. Ir dėl peoviakų dabartinis Ministeris Pirmininkas, 
kuris buvo tuo laiku Ministeriu Pirmininku, kada buvo duotas 
Pilsudskio įsakymas peoviakams eiti Kaunan, jeigu prisiminsime, kada 
gavome dokumentą, aš manau, kad apie tuos dokumentus mes žinome. 
Jeigu vėl iškelti tą dalyką, tai reiškia eiti ne tais keliais, kuriais reikia 
eiti. Reikia eiti ne Jehovos keliais, bet Kristaus keliais. Vadinasi, 
nereikia, kad keršysime iki septintos kartos. Reiškia, jeigu eiti iki 
septintos kartos, tai nuo peoviakų pirmos kartos gali praeiti šimtas 
metų. Vadinasi, per šimtą metų lenkai turi būti iš įstatymų išimti. 
Atbulai, reikia juos pritraukti. Tik toji politika turi pasisekimo, kuri 
imama plačiu horizontu ir kurioje neprimenama, kas buvo vakar. Jeigu 
matome, kad šiandien turi būti nauda iš to ne asmeniui, bet visam 
kraštui. Jeigu visas kraštas reikalauja, kad šiandien mes kiek galime 
įtrauktume visus į krašto valstybinį darbą. Mes turime net prityrimų 
savo istorijoj. Aš neisiu į senus laikus, Vytauto laikus, bet mūsų 

nepriklausomos Lietuvos laikus, kada mes turėjome bendradarbiavimą 
su žydais, tai darbas ėjo labai sėkmingai, bet kai išsižadėjome, tai kur tas 
mus privedė? Prie kaltinamųjų suolo Tautų Sąjungoj. Kad jos padavė 
skundą, už tai negaliu pagirti. Be turiu objektingai pripažinti, kad tam 
pati vadžia davė joms teisės. Pati valdžia pasakė, kad tokią ir tokią 
deklaraciją Tautų sąjungoje, tokius ir tokius pažadus tautų klausimu ji 
priima. Mažumų kaltė, kad jos pasitikėjo, jog tie pažadai yra nuoširdūs 
ir manė, kad jeigu pažadėjo pildyti, tai reikia legaliu keliu ir skysti dėl jų 
nepildymo. Klaida ne jų, kad tokiu keliu nuėjo, bet valdžios, kuri 
nutiesė kelią iš Lietuvos į Ženevą ir davė progos sodinti Lietuvą Ženevoje 
prieš visų tautų tribunolą kaltinamųjų suole. Vakarykščiai pavyzdžiai 
rodo, prie ko veda nesugyvenimas. Ir jei nauja koalicija mėgina tą 
nesugyvenimą panaikinti, tai prieš tai niekas nieko negali turėti. Bet ir 
čia yra naujojo Kabineto klaida. Aiškūs dalykai reikėjo į aiškią 
programą įrašyti. O mes ką turime? Kas tuo atžvilgiu deklaracijoje 
pasakyta kaip tik pavyzdys, kuris mažiausiai reikėjo sekti. Tai didelio 
Lietuvos juristo Karoblio pavyzdys kalbėti straipsniais. Kaip jis, iškėlus 
bylą, nemini tos bylos aplinkybių, o sako, kad tokiu ir tokiu straipsniu 
byla turi būti iškelta, taip ir deklaracijoje pasakyta. Sako, žiūrėkit tokį ir 
tokį konstitucijos staipsnį. Šiuo klausimu deklaracijoje pasakyta taip: 
„Tautinių mažumų reikalu vyriausybė dės visas pastangas konstitucijos 
$8 73 ir 74 įvykdyti, kad tautinės mažumos pradėtų vystyti savo 
gyvenimo reikalus ir tinkamai atlikti labdarybės, švietimo, savitarpinės 
pagalbos ir kultūros darbą." Ponai atstovai, čia ne programa, tai str. 
nurodymas. Jeigu mes atskleisime čia nurodytus konstitucijos 73 ir 74 
str., tai ką mes matom? 73 $ sako: „Tautinės piliečių mažumos, kurios 
sudaro žymią piliečių dalį, turi teisės įstatymų ribose autonomingai 
tvarkyti savo tautinės kultūros reikalus". 74 straipsnis sako: „Minėtos 73 
$ tautinės mažumos turi teisės, eidamos tam tikrais įstatymais apkrauti 
savo narius mokesniais tautinės kultūros reikalams“. Vadinas, ir 
viename ir kitame straipsnyje paminėta „įstatymų ribose“. Kokių 
įstatymų? Ar tie įstatymai Lietuvoje yra? Jų nėra. Mes Lietuvoje tokio 
įstatymo neišleidom, o rusai už autonomijos reikalavimą siuntė į Sibirą. 
Tai kokią juridinę reikšmę turi toks pasakymas? Tiktai deklaratyvinę, o 
jam įgyvendinti reikalingas tam tikras įstatymas. Tokio įstatymo nėra. O 
kadangi jo nėra, tai ir buvo naujosios valdžios pareiga pasakyti bent 
bendrus tokio įstatymo bruožus, tada būtų aiškumas ir mums nereikėtų 
čia pirštais durti, kad šiame deklaracijos punkte slepiasi kažkas užkasta. 
Jeigu dabar dešinieji buria ir sako, kad čia Lietuvos išdavimas užkastas. 

tai ant jų negalima pykti, nes deklaracija čia aiškumo neduoda ir įveda į 
pagundą blogon pusėn spėlioti dešinį sparną. Kas reikėjo čia, tai reikėjo 
nustatyti pamatiniai dėsniai, kuriais bus toji tautinė autonomija 
svarstoma. Žinoma, tautinėje autonomijoje pirmoje vietoje mums turėtų 
rūpėti gudai. Tiesa, čia nėra nė vieno jų atstovo, bet Vilnijoj gudų yra 
daug, kur kas daugiau kaip lenkų. Ne tiek lenkų Lietuvoj turėsime, kiek 
gudų. Mes kadaise turėjome ir ministeriją gudų reikalams, bet ten tas 
pats ministeris buvo ir valstybinis, ir žydų ir gudų ministeris. Vedant 
tautinę autonomiją, čia reikėjo, pradedant gudais ir baigiant visomis 
kitomis tautinėmis mažumomis, pasakyti, kad visoms tautinėms 
mažumoms pripažįstama autonomija, visai nestatant klausimo vienų ar 
kitų asmenų simpatingumo ar nesimpatingumo. Žmonių prigimtos teisės 
nėra malonės reikalingos. Aš neklausiu, ar lenkai dalyvavo ir kiek 
dalyvavo peoviakuose, jiems vistiek teisės autonomiškai tvarkytis 
negalima užginčyti. Nedaro to skirtumo praktikoje ir jų aštrūs 
oponentai. Kada Debondienė atvažiavo iš Vilniaus, tai buvo Krupa- 
vičiaus labai maloniai priimta, ir paskui pasakė: „Zacny księžulek“. 
(Kairėj juokas) Vadinas, jokios politinės bylos jis taip pat čia nelietė. Tai 
jei vienam žmogui skirtumo nedaroma, juo labiau negalima visai tautai, 
kuri pas mus gyvena, to daryti, ir mes to nedarom. Bet Kabinetas, 
išeidamas tarti žodį, kaip jis tą klausimą tvarkys ir tą žaizdą stengsis 
pašalinti, turėjo pasakyti, kuriais pamatais tą autonomiją teiks. Čia, be 
straipsnių nurodymo, nieko nepasakyta, o patys straipsniai, kaip 
atvertus pasirodo, turi tik deklaratyvinės reikšmės. Aš į sielą nesiknisu, 
kokiais motyvais čia neparašyta, bet sakau, kad čia susidaro neaišku- 
mas. Tos teisės gali būti pradedant paprasčiausiais dalykais ir baigiant 
valstybe valstybėje. Jeigu čia to aiškumo neįnešta, tai naujojo Kabineto 
kaltė, | 
Kitaip yra dėl Klaipėdos krašto. Čia principialiai aš nesutiksiu su 
Ministerių Kabineto deklaracija, kas čia pasakyta Klaipėdos reikalu. 
Ten pasakyta: „Kai dėl Klaipėdos krašto, tai vyriausybė nuosekliai ir 
tiksliai vykdys Klaipėdos konvenciją ir dės reikalingų pastangų įvykdyti 
gyvenime ta konvencija numatytą autonomiją". Aš čia principaliai ir 
griežtai nesutiksiu. Ir man rodos, tai yra didžiausia klaida, kurią nori 
padaryti naujoji vyriausybė. Kaip tik aš sakyčiau, mums reikėtų užmiršti 
Klaipėdos konvencija, užmiršti, kad ji yra, užmiršti ne tuo keliu, kaip 
krikščionys užmiršo, kurie pirma pasirašė, prisiekė, ratifikavo, o paskui 
užmiršo. Ne, ne tuo keliu užmiršti, bet užmiršti susitarus su vietos 
gyventojais. Ir aš mėginau kalbėti su čia esančiais Klaipėdos atstovais. 

Pasirodo, jų nuomonė čia pilnai atatinka mūsiškai. Ne konvencijos jie 
nori, o nori kaip tik to, kaip ir mes, — kad mes savybėje susitartum, kad 
mus nereikėtų eiti į trečiųjų teismą — Ženevą, kur Tautų Sąjunga sės 
teisėjo vietoje ir sakys, tas ir tas sulaužyta ir t.t. (Iš dešinės: Bet nieko 
neveikia.) Nesidžiaukit perdaug, jei neveikia, nesidžiaukit, nes istorijoj 
ne taip greit viskas dedasi. Gali ateiti laikas, kada Vokietija vietoj tokios 
valstybės, kuri dar neseniai taip nieko nereiškė, kur net pas mus buvo 
mada spardyti, jeigu ji tokiu dideliu tempu eis pirmyn, kad su ja pradės 
pasaulis skaitytis... Pagaliau mūsų jaunuoliai, kurie vakar iš 
universiteto suolo išėjo, neturėtų viską pasauly smerkti ir įvertinti vienu 
akimirksniu. Aš manau, kad mūsų „galingi“ žmonės, kurie ėjo mokslus 
užsieny, vis dėlto ir Vokietijoj besimokydami gal pastebėjo, kad 
Vokietija pradeda turėti pasaulyje daugiau reikšmės negu Prancūzija. Ir 
kas negalima buvo padaryti tada, kada Prancūzija ją spaudė. bet laikai 
keičiasi, Vokietija su Prancūzija gali susitaikyti ir gali pasakyti: „atgal 
Klaipėda ..." Atgal Klaipėda. To prašau neužmiršti. 

Mes manome, kad Klaipėdos konvencija yra didžiausia mūsų 
valdžios klaida, kad tos konvencijos pamatai yra Lietuvai labai negeri, 
kad ir tas šeštas punktas 1923 m. vasario 16 d., kad Nemunas yra visas 
išėjimas į jūrą Lietuvai ir Lenkijai. Lenkijos vardas čia paminėtas. 
Klaipėdos uostas turi aptarnauti Lietuvos kraštus prie Nemuno ir 
Lenkijos kraštus prie Nemuno. Štai kad reikėjo priešintis ir kada mes 
sakėm, kad negalima su tuo sutikti, kad bus pražūtis Lietuvai, kad 
Klaipėdos kraštas turės būti tranzito keliu Lietuvai ir Lenkijai — bet į 
tai buvusioji valdžia neatkreipė domės. Konvencija buvo pasirašyta ir jūs 
ją pasižadėjot vykdyti. Toj pačioj konvencijoj yra dar kitas dėsnis. O tas 
kitas dėsnis yra toks, kad klaipėdiečiai niekuomet geruoju nesugyventų 
su Lietuva, kad jie peštųsi savo tarpe, nes Ženevos dėdė paglosto kartais 
vieną, kartais kitą. Bet tegu! jie geruoju nesugyvena. tegul nuolat pešasi. 
Ir reikia pasakyti, kad taktas buvo didelis iš pusės klaipėdiečių, kad jie 
ilgai nesikreipė į Tautų Sąjungą. (Iš dešinės: Nors Voldemaras ir siūlė.) 
Aš nesiūliau, bet man nevalia pykti ant jų, kad jie patikėjo, jūsų 
priesaikai. Matyt, jie yra naivūs žmonės. jeigu jums patikėjo. Jie ir patys 
sako, kad esą mes nenorėtumėme, kad tarptautinis dėdė Ženevoj turėtų 
mus suėsti, o kad mes geruoju sugyventume, kad užmiršta būtų 
Klaipėdos konvencija, gal pats blogiausias Lietuvos diplomatijos aktų; 
kad santykiai būtų statomi ant susitarimo geruoju su klaipėdiečiais ir 
kad tuo keliu būtų einama prie klaipėdiečių širdies ir prie Klaipėdos 
reikalų. Mes iš pat pradžios ir laikėmės tos nuomonės. Ir ne mūsų kaltė, 

jei tos klaidos nebuvo išvengta, jei šitas kelias nebuvo pasirinkta. Nėra 
tad ko stebėtis, kad jei po sukilimo atsiklausus klaipėdiečių norėjo gal 
visas šimtas nuošimčių prisidėti prie Lietuvos, o dabar bent didžiuma 
atsigręžė nugara į Lietuvą. Juk dar šiandien buvo mestas kaltinimas 
vienam klaipėdiečių atstovui, jo vardas buvo negražiai minimas, kad štai 
žiūrėkite — krašto išdavikas. Jei mes tokios rūšies šnipavimą 
pristatysime prie kiekvieno atstovo, su kuo jis susitinka, su kuo 
pasikalba, tai nelaukite, kad mes galėtume pritraukti juos prie mūsų 
bendro darbo. Nereikia taip pat pamiršti, kad Klaipėdos kraštas yra su 
labai skirtinga psichologija. Neužmirškite, kad jis gyveno ilgus 
šimtmečius prie vokiečių, susigyveno su jais, su Vokietijos kultūra, jos 
dvasia ir dar daugiau pasakysiu — susigyveno patriotizmo atžvilgiu. Kas 
prieš karą buvo didžiausias Vokietijos monarchistas? Ogi tas pat Prūsų 
lietuvis, ir niekas turbūt taip nebuvo prisirišęs prie senos Hohenzollernų 
dinastijos, niekas nebuvo taip nuoširdžiai ją pamilęs, kaip tie patys 
rytprūsiai. Tiesa reikia pasakyti, kad ir valdovai dar pradžioj stengėsi 
nepamiršti savo ištikimųjų nors ir kalbos atžvilgiu. Vilhelmas pirmasis 
dar susikalbėdavo lietuviškai; Vilhelmas antrasis jau, tiesa, kelis žodžius 
bemokėjo lietuviškai pasakyti. Tie patys prūsų lietuviai sudarydavo 
tačiau visiškai atskirą Vokietijoj tipą. Ir jeigu paimti eilę romanų apie 
Rytprūsių lietuvius, tai dėka savo lietuviškam tipui ir lietuviškam 
pamaldumui, jie buvo net „„Maldininken Seckte" vadinami. Bet šalia to 
jie yra visai skirtinos nuovokos negu mes. Ir dabar pasakyti, kaip 
šiandien tas norima daryti — sučiupti, pačiupinėti jo galvą ir pasakyti 
jam: tavo galvos kiaušas, brolau, grynai lietuviškas; tu klysti, jei tu save 
vokiečiu ar kaip kitaip vadini; mes tau suduosim gerai per pakaušį ir tau 
tą mintį įkalsim, kad tu esi tikras lietuvis. (Kairėj juokas.) Prancūzų 
rašytojas Renanas savo veikale „„Ou' est ce gue la Nation“, kalbėdamas 
apie tautybės pasirinkimą, yra pasakęs tarp kitko, kad esą niekuomet 
negalima čiupinėti žmogaus galvos, koki esą ten indeksai, kokiai rasei 
jis priklauso, kad tauta yra tai kiekvienos dienos pasirinkimas. Aš 
manau, kad jei kas nors vakar vadino save lietuviu, tai tas nereiškia, kad 
jis neturi teisės prisipažinti save kitos tautybės piliečiu. Aš manau, kad 
čia reikia palikti jo paties laisvai valiai, palikti veikti laikui, o tuo tarpu 
žiūrėti į jį kaipo į žmogų, kuo jis yra, ir ieškoti sugyvenimo su visais tais, 
su kuriais mums likimas lėmė gyventi viename name. Taigi ieškokime 
kelių sugyventi ir su klaipėdiečiais, vengiant visokių trečiųjų teismų. Jie 
patys ieško tokio sugyvenimo būdo, jie patys nori, kad galėtų geruoju 
susitarti. Ir tas susitarimas yra pilnai galimas tik gerbiant žmogų. 

gerbiant kito įsitikinimus. Mums reikalinga rasti žmoniška kalba. kad su 
jais galima būtų susikalbėti. Ir jei bent to mes negalėsime padaryti, tada 
nepykite ant jų, jeigu jie eis į Tautų Sąjungą. Juk Klaipėdos konvencijoj. 
kurią minėjau, yra pasakyta, kad jie gali kreiptis į Ženevą, kad Tautų 
Sąjunga mūsų ginčą išspręstų. Jeigu Klaipėdos konvencija einant, mūsų 
klaipėdiečiai atstovai pasakytų Kabinetui — duokit mums užsienio 
pasus važiuoti skųstis Tautų Sąjungai, tai Kabinetas nenusidėtų 
Klaipėdos konvencijai, jis net negalėtų atsisakyti pasų duoti, jis privalo 
juos duoti ir gal duos diplomatinius pasus, kad jie nuvažiuotų skųstis 
ant Lietuvos. Bet kas tuo kaltas? Aš manau, kad čia kaltė yra tų, kurie 
tą konvenciją pasirašė. Man rodos, vienintelė išeitis iš tokios padėties, 
vienintelis būdas, tai kalbėtis su klaipėdiečiais, kaipo su žmonėmis, 
ieškoti laisvo su jais susitarimo, o iš jų pusės, kaip man teko pažinti, 
noras toksai yra. Man tiktai įstabu, kad iš vakarykščios valdžios to noro 
nėra. Priešingai, tos valdžios artimi žmonės sako: štai žiūrėkite, von 
Grabovas matėsi su valstybės išdavikais, kalbėjosi su jais ar su kuo kitu, 
varo su vokiečiais kunschaftus. Tai jeigu eiti tuo keliu, tai geriausiai iš 
anksto paruošti jiems pasus į Ženevą, kad galėtų kas mėnuo važiuoti ir 
ten skųstis, 

Kad Kabinetas pasistatė pamatan konvenciją, tai yra didžiausia 
klaida. Konvenciją reikia pamiršti ir reikia ieškoti susitarimo. Ir žinoma, 
prieš tos konvencijos vykdymą mes kovosim visais galimais griežtais 
būdais. Bet kovodami prieš konvenciją, mes ieškosime kelio pakeisti ją 
mūsų laisvu susitarimu. Ir pačioj konvencijoj pasakyta, kad galima 
pakeisti, jeigu bus pasiūlymas padarytas iš abiejų pusių ir jei abi pusės 
pritars, tai galima tai atsiekti. Jeigu to neatsieksime, tai visumet turėsime 
tą dėdį, tą trečiąjį dėdį, kuriam palikta teisė visumet sakyti mums: „Jūs 
lietuviai už Klaipėdą atsakote, už jos skolas atsakote, turite imt ant 
savęs skolų naštą ir visas kitas atsakomybes". Ir toliau sako: „Bet jeigu 
norėtumėt atsižadėti tos dovanos, tai neturit teisės, jūs negalite pasakyti, 
kad Klaipėdą pasiliekate sau, kaipo laisvą valstybę, o jūs turite paklausti 
mūsų sutikimo, ar mes sutinkame, o jeigu nesutinkame, tai nieko 
nepadarysite." Tokia klauzulė palikta, kad paskui Klaipėda būtų 
deryboms objektas, kad kitos suinteresuotos valstybės visuomet galėtų 
paimti už gerklės Lietuvą, ir jeigu atras reikalinga, perduoti suverenumą 
Klaipėdos krašto kitai valstybei. Tai čia tokia kilpa sunku bus nukirsti. 
Bet sakau, norint išeiti iš tos padėties, pirma sąlyga yra užmiršti 
Klaipėdos konvenciją. Ir todėl, jeigu čia Klaipėdos atstovai atvykę turėjo 
takto pasivadinti ne vokiečių frakcija, o pasivadinti klaipėdiečių ir 

vokiečių frakcija, vis dėlto tos dvi raidės „ir“ turi labai didelės reikšmės, 
nes mes turime iš Lietuvos vokiečių atstovą, kuris irgi prisidėjo. (Iš df: 
Bet jie pasivadino vokiečiais). Jeigu, sakysim, gyvenime atsitiks toksai 
stebūklas, kad darbo federacija susidėtų su žydais, tai tokia frakcija 
pasivadintų darbo federacijos ir žydų frakcija, bet tas dar nereikštų, kad 
darbo federacija taptų žydais. Taigi sakau, tos dvi raidės skirtumą 
padaro. Todėl jeigu jie patys pasivadino Klaipėdos krašto atstovais, tai 
kam mums juos įtikinėti: jūs ne Klaipėdos krašto atstovai, o jūs 
vokiečiai, o ne kas kitas ir nedrįskite kitais būti. (Iš df: Pasakyta 
„Klaipėdiečių ir vokiečių frakcija", reiškia yra ne vienas vokietys ten, o 
daugiau.) Aš imu, kaip pavadinta. Aš, sakau, neimu už gerklės ir 
nepasakau: kas esi, kokios tautybės? Ir jeigu jie nerado reikalo skelbti 
save vokiečiais, tai to man pakanka. 

Taigi sakau, paimtas principas naujo Kabineto sugyventi su 
mažumomis, įtraukti jas į valstybės darbą, yra sveikas principas. Bet 
nepadoru įvilkti tą principą į tuščias formas. Čia turėtų būti pasakyta be 
jokių dviprasmių, be jokių abejojimų, kad nereiktų burti pirštais, ką 
reiškia tas ar kitas žodis. O Klaipėdos konvencijos vykdyti nereikėtų, 
reikėtų užmiršti, nes ji gali priversti prie nelaimės ir mus pačius ir 
Klaipėdos kraštą. 

Čia kalbėti, koks yra mūsų nusistatymas dėl deklaracijos, man 
sunku. 

Iš eilės man dabar tenka pasisakyti vidaus klausimais. Ir čia tenka 
pasakyti, kad mes vėl pritarsim daugeliui kam. Tik bijome šiek tiek dėl 
naujos tvarkos, kuri skubiai žadama varyt valdymo aparate. Juk mūsų 
valdymo aparatas dar nepilnai yra sutvarkytas, o čia deklaracijoj 
sakoma, reikės pašalinti, keisti apskrities viršininkus, nes kai kurių 
apskričių viršininkų asmeninė sudėtis neatatinka. Asmeninė sudėtis — 
taip pasakyta deklaracijoj. Aš galvojau ilgai, kas čia buvo norėta 
pasakyti, apie asmeninę žmogaus sudėtį: gal būt rankos perilgos. (Salėj 
juokas.) Ir pagriebia kas nereikia, ir gal būt labai toli pagriebia, tai 
reikia pašalinti. Toliau sau maniau, kokios gali būti kitokios ydos: gal 
akis turi tokias, kad mato ir mato, kur padėtas koks nors turtas ar 
valstybinis, ar kitų piliečių; jeigu taip, ir čia reikia pašalinti. Tai gerai. 
Bet reikia aiškiai pasakyti, nes kitaip susidaro blogas įspūdis. Juk reikia 
neužmiršt kaip dabar veikia apskrities viršininkai, veikia be jokių 
įstatymų, įstatymų nėra ir užtai negalima versti ant jų kaltė. Jiems 
reikėtų būti Salemonais, kad viską išpildytų, kas iš jų reikalaujama. Iš 
vienos pusės reikalaujama taip ir taip pravesti rinkimus, iš kitos pusės 

norima pašalinti. Tokiu būdu susidaro padėtis, kad joks padoresnis 
žmogus ncis į tokią vietą, nes nenorės būti pastumdėliu. O jeigu kas eis, 
tai pasakys: „gerai, aš per vienus kitus metus pabūsiu, bet apsirūpinsiu." 
Taigi sakau, tuo atveju, kur yra per ilgos rankos, tai ten reikia, galima 
padaryti. Taip pat, kur yra per didelis dora rūpinimasis: vienas 
apskrities viršininkas nakčia atėjo žiūrėt — kas, kur ir kaip guli, (Kairėj 
juokas.) Jeigu asmuo yra tokios sudėties, kad doros klausimu tokioj 
formoj rūpinasi, tai, žinoma, jį reikia pašalinti. (Iš df: O įstatymai ką 
sako?) Baudžiamasis statutas didelę bausmę skiria tiems, kurie tokius 
dalykus daro, pasinaudodami savo valdžia... 

Pirmininkas. Turiu pranešti kalbėtojui, kad Tamstos kalbėjimo 
laikas pasibaigė. 

Voldemaras. Prašyčiau man dar pailginti. (Iš vietų: Prašom, prašom) 

Pirmininkas. Kalbėtojas prašo pailginti jam kalbėjimo laiką. Kas yra 
prieš? — Nėra, — kalbėjimo laikas pratęsiamas. 

Voldemaras (tęsia). Tai, sakau, reikia aiškumo ir šitoj srity, reikia 
pasakyti, kad kas nusikalto įstatymams, nors ir aukštas valdininkas, jis 
bus traukiamas atsakomybėn. Bet čia pasakyta tokioj formoj, kad bijau, 
kad nebūtų įnešta Gemoralizacija. Kol nėra išleistas įstatymas, ką 
žmonės turi daryti, kol jie tikrai nežino savo pareigų, nebūtų galima 
labai juos ir kaltinti. 

Tas pat dėl politinės policijos. Aš čia kalbu ne dėl to, kad būčiau tos 
policijos mėgėjas, o del to, kad man gero padarė, nes per ilgus metus 
stovėjo sargyba prie mano namų ir aš buvau tikras, kad manęs 
neapvogs. Kriminalinė policija, kuriai norima atiduoti politinė policija, 
juk toji policija turi uždaviniu susekti tą, kas padaryta — de lege lata, o 
yra gi kita pusė. Pirmiau įvyksta nusikalstamas darbas, o paskui reikia jį 
sekti. Bet politinės policijos dalykas yra prižiūrėti, kad tų nusidėjimų 
nebūtų. Ir kas tą turi žinoti? Čia ne kriminalinės policijos dalykas. 
Visuose kraštuose politinė policija yra išlaikoma, visuose kraštuose 
tokios organizacijos yra. Ir jeigu mes tos policijos neturėsime, mes 
galėsime nusikaltimus tokius tik praplėsti: Kas kita kaip ji buvo 
suorganizuota, gerai ar negerai, aš nesiimu spręsti. Mano asmeninis 
prityrimas parodė, kad toje policijoje buvo dorų žmonių. Pav., sako: 
mes susekėme ką mes turime daryti, o mums neleidžia padaryti. Taip, 
kaip apie rusų ochranką, apie Lietuvos policiją aš negaliu pasakyti, nes 
joje buvo žmonių, kuriems Lietuvos gerovė labai rūpėjo. Palikti ją 
visdelto reikėtų. Visuose kraštuose tokios funkcijos yra. Prancūzijoje. 
teismo policija kas kita, o kas kita priežiūra, kad kas neatsitiktų. Jeigu 

norėta tuo pasakyti, kad bus panaikinta, čia labai neaiškiai pasakyta, tai 
tada būtų didžiausia klaida; prieš tokį panaikinimą mes griežtai 
stovėsime. Kaip organizuoti — kitas dalykas. Aš sakiau, reikėtų 
pasakyti deklaracijoje taip, kad būtų aišku kiekvienam, kas toliau iš to 
išeina. 

Dabar eisime toliau. Man baisiausias klausimas Ir pats sunkiausias 
klausimas, kas visa šiandien dominuoja, tai yra ekonominis klausimas. 
Čionai pasakyta taip miglotai, kad reikia būti dideliu Saliamonu, kad 
galėtume išspręsti, ką tas reiškia paprasta kalba. Imsime iš finansų srities 
kad ir pirmą sakinį: fnansų srityje vyriausybė eis šalies gaminamųjų jėgų 
skatinamosios ir pačios gamybos išlaidų mažinamosios politikos keliu. 
Čionai sunku suprasti, kas norėta pasakyti. Toliau: šitokia politika 
pirmoje eilėje bus reikalinga racionalingo taupumo ir darbingumo 
kėlimo tiek valstybės biudžete ir administracijos aparate, tiek visos šalies 
piliečių privatiniame ūkyje. Tikrai, dievaži, nesuprantu. Kol buvo 
pasakyta dar apie valstybę, aš nedrebėjau, Sako: — privatinis ūkis. Tai 
man ateis į mano kišenių pažiūrės, kiek aš turiu pinigų ir pasakys: ar 
negalima paimti iš mano kišenės. Kaip norima žiūrėti privatiniame 
ūkyje, tai dalykas toksai, kuris didžiausią baimę iššaukia. Ką reiškia 
darbingumas? Pats žodis „darbingumas“ yra naujas, senas — darbštu- 
mas. Kaip jį reikia suprasti? Aš pagalvojęs prieinu prie išvados, kad čia 
norėta pasakyti, kad lėšos bus taupomos iš valtybės aparato, valstybės 
aparatas turės būti aprūpintas lėšomis, gaunamomis iš valstybės iždo. 
Tuo būdu iš valstybės aparato bus daugiau reikalaujama. Trumpai 
pasakius: dirbkit juo daugiausiai, gausit juo mažiausiai — aš negalėjau 
kitos išvados padaryti, nors aš atsidėjęs skaičiau. Apleidęs tas visas 
miglotas įvadas aš prieinu prie konkrečių pasiūlymų. O kas gi konkrečiai 
siūloma? Siūloma taip: mokesnių srityje bus stengiamasi mokesčių našta 
paskirstyti taip, kad juos mokėtų tie, kurie mokėti gali. Šiandien buvo 
minėta iš katedros apie Adomą Smitą. Adomo Smito ekonominės 
politikos antrame tome yra pasakyta apie mokesnius ir kiekviename 
mokslo vadovėlyje yra idėstyti keturi stambūs dėsniai Adomo Smito, 
kaip mokesniai turi būti renkami. Jeigu nueitumėm į Pranczijos 
parlamentą, kada yra tiek krizių, jeigu tenai paminėti tuos dėsnius, tai 
prancūzai mums pasakytų, juk tai yra pasakyta keturi šimtai metų atgal, 
pasakytų, iš kur jūs ištrūkot, jeigu norite tokius dalykus rašyti. Kas gali 
mokėti? Kuo jūs vaduojatės? Atsakymo, kas gali mokėti, jokio nėra. Kas 
gi yra? Yra geras noras. Aš tikiu šventai gerais norais, nuo pačios 
dešinės iki kairės. Bet, sako, gerais norais ir pragaras grįstas, reikia 

pridėti — gerais norais tokį mūsų gyvenimo pamatinį klausimą remti, 
remti tokiais posakiais, tai man rodos, kad čia stačiai pro šalį — visa 
deklaracija yra didelis optimizmas — bet čionai tokiais sakiniais norima 
padengti didžiausį optimizmą. Iš kur pinigų paimti, nežino, pasakyti 
negali. O kadangi reikia pasakyti, tai štai ką mes pasakysime. Bet 
žinokite, kad čia reikia komisijos, norint iššifruoti, kas čia yra pasakyta. 
Visa tai žadama artimiausiu laiku padaryti. Pasakyta, kad konstitucijos 
89 $ bus įvykdytas. Kas gi bus padaryta? Štai kas bus padaryta, kad 
mokesnių paskirstymo būdas būtų atliktas kiek galima tikslingiau, prie 
Finansų Ministerijos bus įsteigtas organas, kur žemės ūkio, pramonės, 
prekybos, darbo ir vartotojų atstovai, galės tarti savo kompetentingą 
žodį finansų, o ypač mokesnių klausimais. Kada klausimas kyla apie 
organą, tai kitas klausimas — ką jisai darys. Sako — tarti žodį. Iš šitos 
katedros daug tarta buvo žodžių ir kiekvienas mano, kad kompetentin- 
gas ir geriausiai pasakytas žodis yra to asmens, kuris kalbėjo, jisai 
pasakys, kad aš geriausiai kalbėjau. Konkrečiau dalyką paėmus, gal čia 
išeitų taip, kas pirmutinis tars žodį, kaip Gogolio Ivan Ivanovič ir Ivan 
Nikiforovič, kurie ginčijosi, kas pirmas pasakys „e“. Toliau, kaip tas 
organas bus sudarytas? Tai bus atstovai nuo pramonės, žemės ūkio, 
prekybos, darbo ir vartotojų. Dabar imsime kiekvieną kategoriją. Kas 
tai yra pramonė, žinome. Gal ir prekybą kiekvienas žino, ypatingai tas, 
kuris turi patentą ir žino, kaip sunku už jį užsimokėti. Bet dabar — 
žemės ūkis. Juk visi sako, ir deklaracijoje pabrėžta, kad Lietuva yra 
žemės ūkio šalis. Todėl Lietuvos žemės ūkį dauguma atstovauja. Tai 
išeina, kad nuo žemės ūkio bus ta dauguma ir išeis naujas Seimas. 
Žemės ūkis — tai 80 nuošimčių. Kokie atstovai, kurie įeitų į tą organą? 
Dabar toliau. Kai dėl darbo atstovų, tai dar galima, bet vartotojų, 
gerbiamieji, juk mes visi vartotojai; visi ką nors valgom kasdien, 
išgeriam ir, kaip mačiau, po deklaracijos bufete darbas gana sėkmingai 
eina... Vadinas, kiek Lietuvoj gyventojų, tiek vartotojų. Ir dabar nuo 
jų visų į tokį organą kas nors reikia išrinkt. Kada kalbama apie tokį 
organą, tai aš ir manau, kad čia justa, kad blogai yra, reikia kas nors 
pasakyti, o neturėta ir parinkta toki žodžiai, kaip pradžioje priminiau, 
neaiškūs žodžiai, kurie neleidžia suprasti tikrosios reikšmės. Aš neimsiu 
kitų dalykų. Aš, pavyzdžiui, paėmiau finansų sritį ir matau, kad jokios 
programos nėra. O šiandien valdžia negali pasirodyti krašte, neturėdama 
jokios programos. (Atstovas Ambrozaitis, iš vietos: Jau mes tai sakėm.) 
— Aš galiu pripažinti, kad pirma tai pasakė darbo federacija, čia A 
pirmieji pasakė . . . (Kairėj juokas.) Visur pasaulyje finansiniai sunkumai 

labai ir Jabai veikia kabinetus. Prancūzijoj kodel virsta kabinetai? leško 
finansų ministerio. Ekonominė, — ne tiek ekonominė, ekonominė jų 
padėtis geresnė už mūsų, bet finansinė padėtis bloga, ir valdžios 
pastovumo nėra, kraštas nerimauja ir laukia kas bus, ir greičiausiai eis 
labai sunkiais keliais, nes finansai dažnai priveda ir prie revoliucijos. 
Jeigu deklaracija yra himnas naujam režimui, tai kad tas himnas būtų 
pilnas čia reikalinga programos finansų srityje. Be programos čia rodytis 
negalima, juo labiau, kad tos priemonės, kurios pavartotos šioje srityje 
buvo tik gestai. Aš gerbiu žmogų, kuris išsižada, kaip Valstybės 
Prezidentas Grinius išrinktas pareiškė, kad nuo savo algos dalies 
atsisako, — aš integraliai vertinu tą žmogaus žygį. Bet tai tik gražus 
gestas, kuris, tiesa, gali patraukti ir kitus prie to, bet vienais gestais 
atsiremti negalima. Politikoje gestai — geras daiktas, bet gesry politika 
yra blogiausia pasaulyje, o finansų srityje kol kas realiai turime vien 
gestus. Algų sumažinimas ministeriams — gražus dalykas, aš gerbiu 
juos, kad jie atsisako atlyginimo už 3 mėnesius, bet tai yra taip pat 
gestas. Finansų tuo neišgydysim. O man rodėsi, kad pirmas dalykas, ką 
Finansų Ministeris turėjo pasakyti, tai štai koks. Dalykas yra tas, kokį 
padarė Prancūzų finansų ministeris Klemantel, kada po Puankare 
drauge su Heriot apėmė Prancūzijos valdžią. Jis griežtai panorėjo 
atsibrėžti nuo visa to, ką matė senoje valdžioje. Tas rodė, kad žmogus 
supranta, kokia padėtis. Ir man rodėsi, kad žmogus sau nenori imtis 
atsakomybės už senus darbus ir pasakė, štai ką randam, mes darom 
inventoriaus įvertinimą. O mes randam palikimą labai sunkų, tokį 
sunkų, kad mes labai labai abejojam — šiandien mes negalėtum 
konkrečios programos pasiūlyti (Atst. Bielinis, iš vietos: Aha!), nes ji 
reikia nuosekliai studijuoti, kaip iš to išeiti, — bet aišku viena, kad toli 
taip nenueisim. Kas bus? Bus algų mažinimas. Tas aplinkiniu keliu jau 
įvesta. Iš tikrujų, pensijų įstatymas, kuris iš kiekvieno sulaiko algos dalį, 
kas tai yra? Tai yra biudžeto papildymas; visai ne pensija, bet biudžeto 
papildymas. Sugalvota neblogai, biudžetas papildomas, bet jau imama iš 
valdininko. Toliau, buvo sidabrinių pinigų leidimas. Kas tai yra? Tai yra 
nepadengtų pinigų leidimas, nes jie nepilnaverčiai. Jau šių metų biudžete 
įrašyta 6 milijonai pelno valstybei iš sidabrinių pnigų. Kas tai ya? Tiesa, 
nėra tai dar infliacija, bet aplinkiniu keliu apeinama, kad šis tas į kasą 
įmesti. (Iš dešinės: Tai eina į neliečiamą fondą) — Ne, fondą labai 
liečia .. . Tamsta pasižiūrėk emisijos banko apyskaitą; ten pasakyta, kad 
emisijos bankas metaliniams pinigams padengti neduoda nieko. 
Vadinas, padengimo nuošimtis eina mažyn. Be to, ir buvusieji 

šeimininkai parodė blogos valios. Kada pasijuto išeisią, ką daro? Jie, 
prisiminę evangelijos tekstą, kad ateis ponas ir pareikalaus iš aruodų 
išeiti, kviečias pas save skolininkus ir klausia: ,,Kiek skolingas? — Rašyk 
pusiau". Kitam taip pat sako. Kam? Ogi tam, kad juodai valandai atėjus 
būtų parama. Laikraščiuose buvo žinių, kad ūkininkų sąjunga pieninėms 
steigti gavo pusę milijono litų. (Iš dešinės: O kooperatyvai kiek gavo?) 
— Kooperatyvai kitas dalykas; jie tuo ir verčiasi, tai ne politinė 
organizacija, o ūkininkų sąjunga politinė. Kooperatyvų atstovo čia nė 
vieno nėra, o ūkininkų sąjunga sėdi kaipo politiniai atstovai (Kairėj 
ploja). Žinoma, už valstybės pinigus kiekvienas gali steigti pienines 
(Kairėj garsus juokas)... Žodžiu, dabar iždas žymiai patuštėjęs. Ne 
mano dalykas analizuoti, kaip valdžia turės padėtį taisyti, bet aš 
konstatuoju, kad iždui esant tuščiam naujas Kabinetas ateina su tuščia 
programa šitoje srityje. O kada su tuščia programa ateinama finansų 
srityje, tai labai abejoju, kur mes atsidursim. Didelis nedarbas Lietuvoje 
rodosi, bedarbių skaičius vis didėja. Reikia imtis priemonių. Ir aš žiūriu, 
kokios priemonės siūlomos. Finansų programa tuščia, bent labai 
miglota, tuo tarpu yra klausimų, kurie labai aiškūs. Sakysim, bankų 
klausimas. Kur pasaulyję rasim tokį dalyką, kad emisijos bankas 
diskontuotų 8954-1295, o kitos įmonės — 3695. Kur toks diskonto 
skirtumas pasaulyje galima rasti? O ką tai reiškia? Tai reiškia viena — 
kad valstybė per emisijos banką, kuriame ji turi 8095 akcijų, šelpia kitus 
bankus. Juk yra bankų, kurie gavo 2 milijonų litų valstybės pinigų be 
9696 ir darė apyvartas, ėmė 9595 ir tuo būdu išsilaikė. Vadinas, bankų 
srityje buvo vedama tam tikro privilegijuoto luomo šelpimo politika. Ir 
ką daro tuo klausimu nauja valdžia. Čia yra toks dalykas, pro kurį 
tylomis praeiti negalima. Tiesa, bankų Lietuvoj perdaug, kad dalį jų 
reikės likviduoti, bet likviduoti ne taip, kad uždaryti ir ant rytojaus 
išmesti į gatvę ar į kalėjimą patalpinti. Bet reikalinga tam tikras planas. 
Tegul keletas direktorių bus išmesta — ne didelė būtų bėda. Bet ten yra 
daug mažesnių valdininkų, kuriais reikėtų pasirūpinti. O tam reikalinga 
tam tikras planas. O čia pasakyta labai miglotai. Minimi kaž koki 
spekuliatyviniai bankai. Aš skaičiau Sibillos orakulą ir turiu pasakyti, 
kad net tie orakulai nėra taip tamsūs, kaip deklaracija šioje vietoje. 
Mums yra reikalinga aiški programa. Žmogus, jeigu įsitikins, kad aukos 
reikalingos, jis padarys, bet tik tada, kada įsitikins. Aš pastebėjau, kad 
mitingų metu, rinkimų metu mūsų ūkininkai į visus pažadus gana 
atsargiai žiūrėjo: kad ir kokia, sako, valdžia būtų, mokesčiai vistiek reiks 
mokėti ir yra pasiryžę prie to. Kraštas išrinko naują Seimą. Ir jeigu 

valdžia duotų ir programą, kas manoma daryti; programa aiški, tai 
kraštas eitų paskui valdžią, kraštas ją sektų ir padėtų išeiti iš sunkios 
padėties. Bet kaip eis paskui, kad čia pasakyta — ir tą ir tą darysime — 
visa litanija gražių žodžių, programa stiliaus atžvilgiu gražiai surašyta, 
bet visam kam reikia pinigų. Valstybė tą ir darys, o iš kur paims, iš kur 
šelps — nei puse žodžio nepasakyta, Ir tuo atžvilgiu tai yra pamatinė 
yda tos deklaracijos, kad gyviausiu klausimu atsakymo nėra, kad 
gyviausiu klausimu vis kaž koki migloti pareiškimai. Ponas Aleksa savo 
knygoj „Lietuvių tautos likimo klausimu“ visus tuos dalykus, kurie čia 
paliesti, plačiai nagrinėja. Aš vieno gailiuos, kad knyga parašyta sunkiai, 
ir buvusis Žemės Ūkio Ministeris, pats geras stilistas ir geras oratorius, 
nepasirūpino iš tos knygos bent ištrauką pasiimti. O ten yra surašyti 
labai gilūs klausimai, kurie gali rūpėti kiekvienam lietuviui. Čia ne to 
Kabineto likimo klausimas. Kabinetas pasikeis — bėda maža, bet 
lietuvių tautos likimo klausimas. Ir štai tuo klausimu reikėjo ateiti su 
finansine ir ekonomine programa. Nereikėjo bijoti vieno kito žodžio, 
kuris bus mestas ir reikėjo vengti tų visokių pagražinimų. O čia kaip — 
tik tokių pagražinimų ir tai į ekonomiką, į šalies ūkio klausimus įdėta 
labai daug. Pavyzdžiui, pasakyta — naujakuriams vadovėliai... Aš 
turiu naujakurių sąjungos statutą, kur 11 $ pasakyta, kad naujakuriam 
bus daromi koncertai, pasilinksminimai. Žinoma, kyla klausimas, apie 
kokius vadovėlius kalbama. Gal irgi apie koncertus? Aš žinau, kad 
daugelis naujakurių, kurie įsigijo centrus, gali būti labai reikalingi 
koncertų. (Kairėj juokas.) Ne, ne apie juos čia kalbama, bet vis delto 
koki tie reikalingi vadovėliai naujakuriui? Ar kaip naujakuris turi 
badauti? Ne tame dalykas. Čia mestas buvo nereikalingas žodis, kuris 
bus labai gražiai pagautas, gal tiksliai išduotas, o reikalinga iš esmės 
pasisakyti. O iš esmės reikalinga pasisakyti žemės reformos klausimu. 
Reikia pastatyti sau klausimą — kas bus toliau .. . Mane ima baimė už 
krašto likimą. Ir aš nesuprantu, ar čia apjakimas ar pikta valia, kad 
vengiama išsikalbėti iki galo tokiu svarbiu klausimu, kaip žemės 
klausimas. Kas bus toliau? To klausimo kažkaip bijomasi. O čia kaip tik 
reikėtų pasisakyti aiškiai. Jau mes girdėjome pasakymų, kad Liutikas 
gaus 80 ha., kad jam būsią dar daugiau duota, negu jis dabar turi. 
Žinoma, aš visai to nebijau. Ačiu Dievui, jeigu bus duota. Ne šitas man 
rūpi. Aš imu Krupavičiaus brošiurėlę, išleistą savo partijos suvažiavimui, 
kur yra nurodyta, kaip jis tvarkys žemės ūkį. Ten yra nurodyta, kad 
naujakurių bus apie 70 tūkstančių. O kiek iki šiol yra. Ambrozaitis, 
atsako, apie 30 tūkstančių. Ir ką gi? „Lietuva“ buvo paskelbusi apie 13 

tūkstančių, o per keletą dienų buvo atitaisymas, kad ne 13 tūkstančių, o 
1.300. Ką jūs norite daryti? Jeigu būtų tokia idėja, kad visus dvarininkus 
ir visus naujakurius norima būtų vesti į dangaus karalystę, aš tada 
sutikčiau. Šventame rašte yra pasakyta, kad lengviau kupranugaris išlys 
per mažutį plyšelį, negu turtingas jeis į dangaus karalystę. Jeigu šitos 
devizos prisilaikyti, tai reikėtų visus dvarininkus padaryti elgetomis, 
atimti be jokio atlyginimo ir baigtas klausimas, ir tegul sau keliauja 
laimingi. Arba padaryti visus naujakurius be trobesių, paversti elgetomis 
— gal tokiu būdu pateks į dangų. (Kairėj juokas.) Jeigu būtų tokia 
programa, aš pilnai sutikčiau; bet jeigu Žiūrėti žemės reikalų, tai reikia 
pasisakyti patiems sau — kaip gi bus toliau. Toje knygoje pasakyta, kiek 
reikalinga yra miško naujakuriams. Krupavičiaus apskaičiavimai dar 
platesni. Jis sako — apie 20 tūkstančių ha. kiekvieniems metams, kartu su 
kuru. Dabar klausimas, kiek yra Lietuvoj miško. Yra miško apie 7 
tūkstančiai ha. kiekvieniems metams. Pasakykit, kas bus toliau? 
Atstovas Ambrozaitis mane pataisė, kad dar bus 40 tūkstančių 
naujakurių. Vadinasi, 38 tūkstančiai lieka be trobesių. O juk norima ir 
gal būt padarys dar iki 70 tūkstančių .. . Ką gi mes darom? Medžiagą 
dangui? Jei taip, tai paskelbkit badą, viską panaikinkit, ir greit visi nueis 
į dangų. Bet jeigu daroma ekonominė programa, tai reikia pasisakyti 
atvirai. Tuo atžvilgiu socialdemokratai visuomet stovėjo prieš žemės 
reformą, tiesa, kitais motyvais. Mes kitais motyvais irgi ją smerkiame ir 
manome, kad Kabinetas tuo atžvilgiu pasisakytų, ką jis mano daryti su 
tuo. Mes matom, kad bus vedama vėl žemės reforma. Aš manyčiau, kad 
geriau mažiau elgetų, bet reikėtų aprūpinti bent tuos kurie jau yra. Tuo 
tarpu deklaracijoj pasakyta, kad žemės reforma bus vedama ir aš neturių 
jokios teisės netikėti tam, kas čia pasakyta. Galima spėti, kad elgetų 
Lietuvoj prisidės dar 30 tūkstančių. Ir aš nežinau, kur tuo keliu mes 
nueisime. Aš manau, kad taip toliau eiti negalima. Ir kada taip stovi 
klausimas, kada gamybos klausimas surištas sų žemės reformos 
klausimu, tai jis taip ramiai palikti, mūsų nuomone, negalima. Negalima 
naujakurių palikti be trobų, pavydžiui. O trobas propaganda nepastaty- 
si. Galima propaganduoti statyti iš nedegamos medžiagos, bet nors ir iki 
paskutinio teismo propagandą varysi, trobų ta propaganda nepastatysi. 
Skurdas eis ir toliau; iždas eis tuštyn. Ir ką mes toliau darysime? Čia yra 
pamatinis klausimas, kuris turėtų gyvai rūpėti nebe Kabinetui, bet visam 
kraštui. Ir todėi tuo svarbiausiu klausimu negalima nutylėti, reikia 
aiškios programos, o čia aiškaus nieko nepasakyta. Kas gi bus: eisi į 
iždą, iždas tuščias. Ir kas gi tada daryti? Ir tai yra pamatinis klausimas, 

nuo kurio pareina gyvybė ne tik vieno Kabineto. Tai būtų menkas 
dalykas, bet pareina gyvybė viso krašto. Ir todėl tokiu svarbiu klausimu 
negalima nutylėti. Reikia turėti programą, reikia aiškiai pasisakyti. Jeigu 
pasakyti, kad teoretiškai tai yra graži programa, bet tai toli gražu dar nė 
viskas pasakyta. Galima pasakyti, kad tas ir tas reikia padaryti, reikia 
atlikti visur reforma ir t.t. ir t.t. Bet tam reikalingi didžiausi kreditai, o iš 
kur imti pinigų, nei pusės žodžio nepasakyta. Ir mes negalime laukti, 
kad kas pasakytų, iš kur imti pinigų, jeigu tik naujas Kabinetas nenorės 
išleisti tokių netikrų ar padirbtų pinigų, kaip Šiauliuose buvo, kitų 
šaltinių neturime. Bet reikia pasakyti, reikia dabar išekzaminuoti, ar 
žemės reforma bus vedama ir toliau. Čia buvo pasakyta vieno kalbėtojo, 
kad nebus vedama, bet deklaracijoj pasakyta, kad bus vedama. Buvo 
pasakyta, kad vedama buvo negerai. O dabar bus pridėtas juristas į 
komisiją ir manoma, kad jau toliau reforma bus gera. Gerbiamieji, jeigu 
jūs tą reformą norite pagerinti tiktai pridedant vieną juristą, tai toli 
nenueisite, tikriausiai nueisite į dangas karalystę, o ne kur kitur. (Atst. 
Ambrozaitis, iš vietos: Matyt p. Voldemaras ne labai nori ten nueiti.) Aš 
nors vyresnis, bet nenoriu tenai nueiti, nes man ir čia neblogai, 
pasiklausyti panegirikų, kurias man čia kalba. 


Tai pamatiniais klausimais, svarbiausiais klausimais, atsakymo nėra. 
Ir tuo atveju turi būti duotas aiškus atsakymas be jokių svyravimų, be 
jokių dvejojimų. Dvejojimų čia negali būti,negalima laukti kol susidarys 
konjunktūra, koks bus ūpas. Kas bijosi stačiai pažiūrėti į akis, reiškia tas 
neturi vilties išgyti. Ir čia priminsiu to paties Makdonaldo žodžius, kad 
teisė yra tik aplinkybė išpildyti pareigą, išpildyti pareigą. Ir čia sakau, 
būkite atviri, kaip jis skelbia, be jokių dvejojimų pasakykite atvirai, 
Neturite programos, tai pasakykite, kad neturite, bet pasistengsite 
ateityje sudaryti tą programą, o jeigu turite, tai pasakykite, bet 
nekalbėkite mislėmis. Jūs galite ir taip dar pasakyti: mes neturime 
ekonominės programos, padėkite mums. Nesakau, tie klausimai yra 
pamatiniai, pamatiniai ir visos tautos ir visos valstybės likimui. Ir todel 
mes negalime taip užsimerkę akis balsuoti aklai pasitikėjimą, kada 
nežinome, kas manoma svarbiausiais klausimais daryti. Pasisakykite, ką 
darysite, ir tada bus galima sakyti, ar mums pakeliui su jumis ar ne. O 
ko! kas turime tiktai himną. 


Toliau, kitais klausimais tas pat. Del tikybos taip pat nėra aiškiai 
pasakyta. O čia reikėtų aiškiai pasisakyti, kas bus daroma tikybos srity. 
Kodel? O todel, kad ėjo ir dabar eina propaganda, ir labai eina: sako, 

dabar būsianti tikyba panaikinta, dabar iš mokyklų tikyba būsianti 
išmesta, kai kurie sako, bažnyčios būsiančios uždarytos ir t.t. Ir kada 
eina kraše tokia propaganda ir kadangi dauguma visuomenės yra 
tikinčioji, ir yra susirūpinusi tais reikalais, tai ir reikia aiškiai pasisakyti 
ar vienaip, ar kitaip. Reikia pasakyti, kokia bus politika tikybos 
atžvilgiu. O čia kas pasakyta? O del tikybos čia pasakyta, kad bus 
taikomi toki ir toki konstitucijos straipsniai. Bet tai dar nereiškia, kad 
būtų viskas pasakyta. Įstatymais reikia tą klausimą reguliuoti. Ir 
pasirodo, kad čia vengiama kalbėti suprantama kalba, vengiama taip 
diplomatiškai. Deklaracijoj kitais klausimais stengimasi detalizuoti, o 
kai prieinama prie tikybos dalykų, iškarto griebiamasi už konstitucijos. 
Čia kaip tiktai pasikartoja, ką padarė buvęs Užsienių Reikalų Ministeris 
Reinys, kada Lietuva buvo padaryta bažnytine provincija, tai jis pasakė: 
aš čia nekaltas, čia kaltas konstitucijos 83 $, tik 83 $ išaugino bažnytinę 
provinciją pas mus. Deklaracijoj irgi tas pat. Sakoma, mes nekalti, yra 
konstitucijos 83 $, reiškia, tas pats $, kurį minėjo ir Reinys. Tai čia be 
abejo tenka susirūpinti. Ir jeigu nebus duotas aiškus atsakymas, tai 
propaganda ir toliau eis ir propaganda sužadintieji žmonės bijos, kad 
nebūtų paliesta jų šventų šventoji, kad nematytų priešo tenai, kur jo 
ištikrųjų nėra. Reikia pasakyti, ar šiaip ar taip kokie bus santykiai su 
katalikų bažnyčia. Juk štai mes matom, ir Vilnijos spauda tuo klausimu 
susirūpinusi. Vienas laikraštis jau priveda „Segodnia“ korespondento 
pasikalbėjimą su dr. Grinium, žinoma, kada jis dar nebuvo išrinktas 
prezidentu. Sako, dr. Grinius pasakė, kad su Vatikanu santykiai nebūsią 
užmegzti. Vadinas, įspūdis padarytas. Lr čia jau tas blogas įspūdis auga. 
Čia reikia valdžiai pasisakyti, ar ištikrųjų santykiai nebus užmegzti. Ir 
čia vėl ar tikras gandas, bet pasakoja, ir todel reikia žinoti, ar tai yra 
tiesa ar ne, kad dabartinis vyskupas Staugaitis jau rašęs laiškus specialiai 
kai kam iš liaudininkų ir nurodinėjo bolševikų pavojų ir prašė, ar 
neglima kaip nors susidėti ir santykius užmegzti. Aš nežinau, ar ištikrųjų 
toks laiškas gautas ir kas buvo atsakyta, bet gandai yra. Bet jeigu 
pasitikrintų, tai išeina, kad santykių su Roma nereikia, o su Staugaičiu 
galima. Žinoma, Staugaitis yra „nedidelis žmogus". Bet jeigu mes 
paimsim „Tiesos kelio" 5 nr., tai rasime, vyskupo Staugaičio laišką, kur 
sakoma, kad Jėzus Kristus Šventajam Tėvui tarpininkaujant, teikėsi jį 
pašaukti ir paskirti naujos diacezijos ganytoju. (Kairėj juokas.) Taigi 
sakau, ir čia reikalingas aiškumas. Ir kol to aiškumo nebus, mes 
negalime žinoti, ar mums bus pakeliui, ar ne. Ir ar toli bus pakeliui, ar 
gal būt tuoj reikės skirtis. 

Toks pat aiškumas reikalingas ir užsienių politikoj. Užsienių 
politikoj turi būti vedama viena linija. Ir man svarbu, kad mes lietuviai 
galėtume sueiti užsienių politikoj prie tokios padėties, kaip kitur yra, kur 
nežiūrint pasikeitimo asmenų užsienio politikos linija nesikeičia. Kodel? 
O todel, kad toji politika varoma visos tautos, viso krašto reikalų 
atžvilgiu, o ne kokios partijos. Todel šituo reikalu yra reikalinga, kad 
būtų aiškumo juodaugiausia. Dar nebuvo susidaręs dabartinis Kabine- 
tas, o jau prasidėjo gandai, visoki bauginimai, kas bus ateityje. Štai pas 
mane yra keletas Vilniaus laikraščių. Ką rašo tie Vilniaus laikraščiai? 
Štai „Kelias“ ir „Vilniaus Aidas". Kas jiems rūpi? Sakysime — Lietuvos 
Prezidentas. Čia yra „Segodnia" intervja ir daromos išvados. Toliau — 
senas pavojus. Koks tas senas pavojus? Iš tų laikraščių matyti, kad ten 
krikščionių demokratų šalininkai. Bet nepamirškime, kad tie žmonės yra 
okupuotoje Lietuvoje, ir jie į mūsų partinį ginčą ne taip smarkiai 
įtraukti. Dabar, jeigu imsite „Vilniaus Aidą", tai visai kitas pagrindas, 
bet vėl pastebėsit eilę dalykų, kurie irgi begalo įdomūs, kaip vilniečiai 
susirūpinę — kokia čia susidarys valdžia ir kaip toji valdžia veiks. Ir 
tenai reiškiamas susirūpinimas, kad grįžta senieji hymansininkai ir dabar 
kalbos vėl apie susidėjimą Lietuvos su Lenkija. Tai kalba laikraščiai. Aš 
netikiu, kad prie to prieitų. Bet vis delto reikia situaciją ginti. Ateina 
Pilsudskis, kuriam reikia pateisinti savo buvimą. Jis gali pateisinti ar 
karu ar avantiuromis, kadangi jisai remiasi kariuomene. Karo skelbti 
rusams ar kitiems jisai negali. Belieka jam avantiurų kelias. Bet pirmų 
pirmiausia politikoje reikia sudaryti pagrindus, o paskui avantiuras. 
Kokie politikos pagrindai? Jau jie pradedami vykinti, pirmieji žingsniai 
yra parodyti. Manoma sudaryti gudams ir ukrainiečiams iridentą, 
ukrainiečiams iridentą — Kijevą, gudams — Minską. Kas daryti su 
Vilniumi? Duoti Vilniui autonomiją. Ir vėl — dar kita pusė. Kadangi 
negali karo skelbti, tai kas gali būti? Avantiuros. Želigovskio avantiura 
buvo. Čionai padėtis perdaug rimta ir čionai jokių neaiškumų negalime 
pakęsti. Ir kur eina toliau tas neaiškumas? Nesenai buvo „Lietuvoje“, 
kuri dabar nusišėrė, pradeda kitaip rašyti, ką pirmiau gerbė, šiandien jau 
išsižada, „Lietuvoje“ buvo įdėtas straipsis. Ką jis rašo? „Lietuva“ 
polemizuoja su „Pravda“. „Pravdoje" buvo parašyta, kad Lenkija 
sugalvojo per vykstančią Pabaltijos krašto socialdemokratų konferenciją 
suartinti Pabaltijos valstybes su Lenkija, ir „Pravda“ spėlioja. Bet aš 
nežinau ko nors tikro. Aš nejtarinėju nė vienų. Bet aš žinau kokia yra 
atmosfera. Man neaišku, kas yra šiuo klausimu mąstoma. Todel ar 
galima pasitenkinti tuo, kas parašyta deklaracijoje. Deklaracijoje yra 

parašyta, geras daiktas, štai kas: ,,... Lietuvos žemių rinkimą su senąja 
Lietuvos sostine Vilnium ..." Toliau pasakyta, kad negalės būti 
normalinių santykių tarp Lietuvos ir Lenkijos, kol nebus grąžintas 
Lietuvai Vilnius ir visos priklausančios Lietuvai žemės. Gerai, bet dabar 
imkime tekstualiai. Kokių santykių nebus? Ogi pasakyta: nebus 
normalinių santykių. Šitą galima visaip interpretuoti. O nenormaliniai 
santykiai tai bus? Nenormaliniai santykiai yra, aš žinau. Ir prieš Luganą 
nenormaliniai santykiai jau buvo. Buvo mesti apkaltinimai naujai 
valdžiai: žiūrėkit, ką padarė, užpirko Silezijos anglių, žiūrėkit užmezga 
prekybos santykius su Lenkija. Aš pats mačiau gyvendamas prie 
gelžkelio, kiek važiuoja su lenkišku ereliu vagonų, cisternų. Kai kurie 
lenkų laikraščiai paskelbė net kokia apyvarta yra daroma su Lietuva. 
Reiškia nenormaliniai santykiai yra. Ir ne tik yra, bet prieita štai prie 
kokio dalyko. Pas mane yra dokumentas. Aš gaunu iš Vilniaus 
lietuviškas knygas. Ir nuo manęs už tai buvo reikalaujama apmokėti 
muitas. Kodel? Aš gavau dokumentą, kuriuo reikalaujama mokėti už 
lietuviškas knygas, kaipo už svetimo krašto spausdinius. Aš iškarto 
buvau manęs, kad valdininkai padarė klaidą. Aš gavęs kvitą einu pas 
valdininką ir sakau, kad juk Vilnius ne svetimas kraštas, knygos 
spausdintos Vilniuje, juk negali būti skaitomos, kaipo spausdintos 
svetimame krašte ir todel negali būti muitu apdėtos. Aš sakau, kad aš tą 
dalyką spaudoje iškelsiu ir jus iš vietos pavarys. Atsiimkit kvitą, 
grąžinkit pinigus. Bet jie sako: mes gerai žinome, bet negalime, nęs visos 
knygos yra skaitomos kaipo svetimų kraštų spaudiniai, kurios eina iš 
Vilniaus. Štai tas kvitas, kuriuo einant paimti pinigai už lietuviškas 
knygas. Reiškia nenormaliniai santykiai su Lenkija yra. Todel aš netikiu 
toms ašaroms, kurios dabar liejamos ir sakoma, kad atėjo žmonės, kurie 
pražudys, o mes gynėme. Jeigu tokioje situacijoje atsiduria valdžia, ji 
turi būti labai aiški, kad būtų žinoma ką ji daro. Čionai sakoma, kad 
normalinių santykių nebus. Aš norėčiau suprasti, kad jokių santykių 
nebus, bet galima suprasti, kad nenormaliniai santykiai bus palaikomi. 
Kadangi tokia atmosfera yra — mes nesmerkiame ir nekaltiname, — bet 
mes sakome, kad turi aiškiai pasisakyti. Toliau, kai kuriais dalykais mes 
neėrandame jokio atsakymo. Sakysim, dabar rudenį bus Tautų Sąjungoj 
klausimas apie priėmimą Lenkijos į Tautų Sąjungos Tarybą kaipo 
nuolatnio nario ar, jeigu nepasisektų, tai bent renkamą vietą gauti. Ligi 
šiol valdžia tuo reikalu visai tylėjo. Argi mums vis tiek, kad Lenkija gaus 
Tautų Sąjungos Taryboje nuolatinę ar bent renkamą vietą? Aiškus 
dalykas, kad ne vis tiek. Ginče su mumis Lenkija yra suinteresuota pusė, 

ir toji suinteresuota pusė bus mūsų teisėjas. Tiesa, formaliniu atžvilgiu, 
tuo momentu ji iš sudėties turės išeiti, bet būdama taryboje visada 
sugebės paveikti kitus, kad klausimas išeitų mūsų nenaudai. O esamoje 
konjunktūroje galėjom Lietuvai padėti. Tačiau valdžia nieko nedarė. (Iš 


dešinės: Iš kur žinai?) — Žinau ir pasakysiu .., Nuvažiavo Reinys į 
Ženevą. Mes džiaugiamės, kad pats Užsienių Reikalų Ministeris 
nuvažiavo, bet — tyla ... Mes spaudoje sakom, nejaugi nieko negalit 


pasakyti?! Tada rašomas trumpas protestas, bet taip rašomas, kad 
geriau būtų buvę jo nerašius. Jeigu moki tik pasirašyti, tai geriau 
nerašyk ... Jei nemoki argumentuoti kaip reikiant, kad galėtum 
paveikti, tai geriau neargumentuok. Kada spaudoje buvo pabrėžta, buvo 
padaryta. Dabar naujoji valdžia tuo momentu, kada neužilgo tas 
klausimas bus pastatytas, taip pat nieko nesako. Gal ji pasitenkins tuo, 
kas padaryta Reinio? Bet Reinys tapo vyskupu, ir karjera baigta. Aš 
nemanau, kad ir ponas Sleževičius norėtų tapti vyskupu ir taip karjerą 
baigti. (Kairėj juokas.) Tai kas daryti? Mes nesakom, kad būtum prieš 
tai, kas pasakyta, bet norėtum, kad būtų aiškiai visam kraštui pasakyta: 
mes turime valdžią, kuri stoja visos tautos reikalų sargyboje ir darys 
atatinkamų žygių. Juk mes ir Seime turime Prancūzų žiurnalą 
„L'Europe Nouvelle", kurio viename numeryje yra aukštos politinės 
reikšmės Čičerino padėjėjo Rakovskio straipsnis, kur ir Lietuvos vardas 
paminėtas. Kaip paminėtas? Sugretinama su Lokarno nutarimais ir 
kalbama del nusiginklavimo ir taikos sutvirtinimo reikalų. Mes esame 
išimtinoje padėtyje, mes negalime nieko daryti. Kodel? Todel, kad yra 
pavojaus iš Lenkijos. Siūloma Lenkijai nusiginkluoti, bet Lenkija 
reikalauja, kad Vilnius būtų jai pripažintas, kaipo jos kraštas. Pabaltija 
pripažino tai. Kaip įsiterpti į tokią situaciją? Mes galim nusiginkluoti po 
Vilniaus klausimo. Tai tokia padėtis, bet nieko nėra daroma. Nėra net 
užsienių reikalų ministerio. Kada netrukus Tautų Sąjungos posėdis ir 
rusams atsakymas reikės duoti, nėra užsienio reikalų ministerio. Tiesa, 
buvo ieškoma, bet, aš pasakysiu, kiek keistu keliu. Buvo bet tokia 
mintis, aš nežinau ar tikra, bet spaudoje buvo minimi net tokie vardai, 
kurie visą tą košę privirė. Sakysim, Galvanausko vardas. Aš nežinau, 
kiek rimtai, bet laikraščiuose buvo kalbama. Dabar. jeigu Kabinetas 
ateina be užsienio reikalų ministerio, jai jis žymiai šlubuoja: dešine koja 
ir labai. Jeigu tokia padėtis susidaro, tai ponas Ministeris Pirmininkas 
galėjo paimti Užsienio Reikalų Ministeriją pats, kaipo nuolating. o 
dabar tokiais svarbiais klausimais nėra kam atsakymo duoti. Kada toks 
Kabinetas ateina, tai didelio pasitikėjimo šiuo atžvilgiu negali sukelti. 

Juo labiau Vilniaus klausimu. Kokia klaida mūsų daroma čia ligi 
šiol? O ta, kad netraukiam atsakomybėn nė vieno, kas nusikalto 
politikos atžvilgiu. Juk baudžiamame statute yra straipsnis: kas derybas 
vės su kitu kraštu savo krašto nenaudai, tai, nors ta sutartis ir būtų 
ratifikuota, vis tiek bauda gresia. (Iš dešinės: Voldemarui,) — Kodel ne, 
su mielu noru... Mes jau susitikom kartą teisme, tik tamstai 
nelaimingai tas išėjo. (Atstovas Ambrozaitis, iš vietos: Dar nebaigta, 
ponas Voldemarai.) — O kur gi dar? Ar linčo teismą tamsta padarysi? 
(Kairėj garsus juokas.) Tribunolas išsitarė, lieka tik linčo teismas . .. 
Čia jau aš nežinau ... Tuo atžvilgiu reikia parodyti, kaip mes į Vilnių 
žiūrime, Jei sakom, kad Vilnius yra tikras sielos skausmas, kad tai 
nuolatinis sielvartas tai ir parodykim, kad mes tikrai jį branginam. 
Pavyzžiui, Anglijos istorija žino tokių atsitikimų, kad miriop nueisti 
admirolai už tai, kad nenuveikė priešo, nors patys taip pat nepralaimėjo. 
O pas mus 1922 metais Galvanauskas kaipo Ministeris Pirmininkas ir 
Užsienių Reikalų Ministeris, rašo ambasadorių konferencijai notą 
kurioje sako, kad Lietuva būtų labai dėkinga, kad toji konferencija 
išspręstų sienas tarp Lietuvos ir Lenkijos. Spaudoj buvo nurodyta, kad 
tuo pasinaudojusi ambasadorių konferencija atiduos Vilnių Lenkijai. 
Reikia atitaisyti, neatitaiso. Ir kas pasidarė? Kovo mėnesyje įvyko 
ambasadorių konferencijos nutarimas, sulig kuriuo pravesta siena ir 
Vilnius paliktas Lenkijai. Kada ten buvo gautas raštas, tai taip ir manė, 
kad tai yra prašymas priskirti Vilnių Lenkijai, o mums palikti Klaipėdą. 
Klaipėdos dokumente ir yra datomis įrašyta, kad už Vilniaus 
išsižadėjimą — Klaipėdą. Ligi šiol jokios bylos už tai neiškelta. Ir kada 
svetimieji tai mato, tai jie netiki, kad mes nuoširdžiai Vilniaus norėtum. 
Sako, kad mes prekiaujam visai komersantiškai, kas kiek duos: gal 
Lenkija daugiau duos, tai su ja paderėsim .. . Toliau, Suvalkų sutartį 
sulaužius padaryta mums didelių materialinių nuostolių, ir ligi šio! jokių 
žygių nepadaryta, kad būtų mums bent materialiniai nuostoliai atlyginti. 
Jeigu Vilniaus negalime atsiimti be jėgos, tai juridiškai galime priversti 
lenkus mums užmokėti. Jie sakė, kad Želigovskio negalėjo suvaldyti, bet 
grįžus Želigovskiui į drausmę pasirodė, kad jie gali suvaldyti ir už jo 
padarytus materialinius nuostolius turi mums atlyginti. Bet mūsų 
valdžios ligi šiol nieko nebuvo padaryta. Ir kaip mes galime reikalauti, 
kad kas tikėtų, jog mes nuoširdžiai Vilniaus norim, jei net materialinės 
skriaudos nereikalaujam atlyginti?! Kur pasauly yra kiti toki geri 
žmonės, kaip mes. Valdžia ir turėjo parodyti, kad Vilnius mums nėra tai 
tuščia frazė, o tautos idealas. (Šmulkštys iš v.: O už kiek manai 

atsižadėti?) Ir kada tie darbai bus, mes jiems pritarsime. Tuo tarpu tokių 
darbų nėra, yra tik neaiškumas ir tas neaiškumas deklaracijoj ir pagimdė 
visas tas kalbas; tas neaiškumas yra priežastis to, kad tribuna pavirto 
tikra literatūros „žiūri“. Reikėtų tik nukopijuoti visa tai, kas čia darosi 
ir mes gautume tikrą literatūros skilčią. Aš į tą ginčą nenoriu įsileisti. 
Bet jeigu toki dalykai ta kryptimi galėjo eiti, tai tik todėl, kad čia 
nebuvo reikalingo aiškumo pačiais reikalingaisiais klausimais. Kitaip 
visų tų ginčų nebūtų ir buvę. Aš suprantu, kad Kabinetas, kuris norėtų 
pradėti naują režimą, turi pasisakyti plačiai, plačiau, negu gali būti jo 
gyvenimo dienos. Tegul jos bus ir trumpesnės, bet jis tą turi pasakyti. 
Kaip? Gi pridėdamas visa tai, ką jis mano realaus kasdien daryti. Kada 
to kasdieninio darbo nėra, tai ta deklaracija yra tik himnas naujam 
režimui, naujai gyvybei, naujam jėgų pasireiškimui, bet ne daugiau kaip 
himnas ir kadangi gyvenimas reikalauja darbų, tai mes ir reikalaujam, 
kad valdžia ir pasisakytų apie tuos darbus, o tada mes žinosime, kaip 
reaguoti. Kitų to himno posmų aš visai neliesiu. Kalbėti galima būtų del 
jų labai daug. Aš pažymėsiu tik, užbaigdamas, kad jei mes norime 
darbo, tai turėkite darbo programą ir ten atsakykite aiškiai į 
ekonominius klausimus, į užsienio politikos klausimus ir į mūsų tautos 
idealo troškimą, surištą su Vilniumi. 


Kalbant šiuo pastaruoju klausimu, mūsų giliu įsitikinimu, negalima 
jo liesti, nerišant jį su kariuomenės reorganizavimu. Mūs manymu, čia 
nereikėtų kalbėti apie kariuomenės sumažinimą, bet apie kariuomenės 
padauginimą. Kaip reformuoti tą kariuomenę aš neliesiu, čia kitas 
dalykas; jei mes norime sulaukti pasiruošę tokių momentų, kada 
horizonte pradeda rinktis audringi debesys, tai mes turime atvirai ir 
tvirtai ginkluotis, ginkluotis kiek tik leidžia mūsų jėgos, o mūsų jėgos 
kur kas yra didesnės negu iš karto gali atrodyti. Kada paskutiniame 
„Lietuvio“ numery aš skaičiau aprašymą, kaip Prancūzai rašę, kad štai 
lietuviai eina Vilnių paimti, kada aš tą skaičiau, man atrodė, kad tai yra 
karti ironija: visi svetimi pripažįsta, kad mes turėjome reaguoti, o mes ne 
tik nereagavome, bet net tuo momentu lenkai drįso Ijsti į Lietuvą vis 
tolyn. O tai buvo del to, kad nebuvo tos gynimo pajėgos, kokia turėjo 
būti. Tuo metu tos gynimo pajėgos buvo ruošiamos į partijos diktatūra. 
Kada pavasarį lenkai veržėsi apie Ukmergę, tuo metu buvo svajojama, 
kas iš krikščionių demokratų bus diktatoriumi. Tuo metu, kada turėjo būti 
viskas paruošta, kada visas kraštas turėjo pavirsti tikra gynimo jėga — tada 
ėjo partijos reikalai. Žinoma, tokiose aplinkybėse, mes turėjom gauti dar 

tokį skaudų smūgį, kad ir tada, kada lenkai viduje buvo bejėgiai, kada 
viduje prasidėjo anarchija, ir tada jie galėjo eiti tolyn ir tolyn. 

Valdžiai tas turėtų būti aišku ir jos programa šiuo klausimu 
turėtų būti irgi aiški. Kol to aiškumo nėra, mes tautininkai negalėsime 
balsuoti už deklaraciją. Mes negalėsime balsuoti ir prieš. Jeigu būtų 
reikalingi mūsų balsai, kad galima būtų išpildyti duotus rinkimuose 
pažadus, mes palaikysime tik vienu metu. Mes taip suprantame, kad — 
remk kiekvieną valdžią, kuri tą naują režimą įgyvendins. Šiomis 
dienomis, kada gimė Kabinetas, aš skaičiau viename Kauno vokiečių 
laikraštyje pasakymą, kad to Kabineto didžiausias laimėjimas esąs tas, 
kad jis gimęs. Kada aš perskaičiau tą posakį, man nebuvo aišku, ar čia 
juokas ar pagyrimas. Kiekvienas iš mūsų turi didžiausio gyvenime 
laimėjimo — kada jis gimsta, nors Biblijos pesimizmu einant nėra tai 
didelis laimėjimas, nes jis skundžiasi: kam šin pasaulin išleidai mane, 
Viešpatie. Ir senovės išminčiai sako, kad geriau žmogui negimti. Jeigu 
Kabineto nuopelnas yra tas, kad jis gimė ... Aš manau, kad prie to 
nuopelno ir pats Kabinetas pretenzijų didelių neturi. Mes norime dirbti 
ir norime, kad ir jis savo darbą parodytų, kad tas himnas gyvenime būtų 
kartu ir darbo keliu, kuriuo reikalinga būtinai eiti ir kada darbo 
programa bus parodyta, mes visuomet del kiekvienos tokios priemonės, 
kuri pasirodys esanti reikalinga, mes palaikysime. Juo labiau, kad mes 
mažiau esame interesuoti kaipo partija Kabineto likimu. Mes norime, 
kad Kabinetas gyventų ne dieną ir ne kitą ir norime, kad ta rinkimuose 
nurodyta koalicija būtų ir toliau gyvenime pritaikinta ir kad krašto 
troškimai nebūtų apvilti, nes jei ir dabar kraštas apsiviltų, būtų didelė 
nelaimė. Nes čia jau bus krizis ne tik mūsų vienos partijos, bet viso 
Lietuvos gyvenimo persilaužimas. Tokio krizio mes norėtume išvengti ir 
del to kiek galint prisidėsime prie to krizio išvengimo ir tą Kabinetą 
visais atvejais palaikysime, kur jis ateis su konkrečiais pasiūlymais, kurie 
kaip tik tiems čia nurodytiems Lietuvos reikalams atatiks. Jeigu ir šį 
kartą nuo mūsų balsų pareitų Kabineto gyvenimas, mes jį negriausime, 
bet palaikysime. Bet kadangi mūsų balsai nėra reikalingi, mes 
palūkėsime darbų ir ligi tol susilaikysime. 

DĖL AMNESTIJOS ĮSTATYMO 


(Seimo stenogramos. 3-sis Seimas, I-ji sesija, 14-sis posėdis, 1926 m. birželio 
25 d. 

Seimo pirmininkas dr. J. Staugaitis. Sekretorius R. Kinderis. Dalyvauja 67 
Seimo atstovai. Dienotvarkėje Amnestijos įstatymo II skaitymo tęsinys. M. Š) 


Voldemaras (t). Per šituos ginčus del atskirų paragrafų, del atskirų 
paragrafuose straipsnių ir jų punktų pasireiškė Seime dvi srovės ir, 
galima sakyti, du charakteriai. Vienas charakteris žmogaus pasitikinčio 
ir žiūrinčio į savo artimo kančias, o tų kančių tarpe yra pati sunkiausia 
— laisvės atėmimas. Kas yra pajutęs savo kailiu laisvės atėmimą, tas 
kiekvieną sykį, visada, turi atjausti kito kančias, žiūri visada su 
didžiausia užuojauta; ir jame gimsta noro, ar negalima tam Žmogui, 
kuriam laisvė atimta, ar negalima ją grąžinti, ar negalima atidaryti 
plačiau duris paukščiui ir grąžinti jam jo brangiausiąjį turtą — laisvę, 
kad galėtų vėl skrajoti. Todel aš suprantu tą tendenciją duoti tą 
amenstiją kiek galima plačiau, amnestiją duoti visiems, kas tik be 
pavojaus galima amenstuoti, kas tik be pavojaus visuomenei gali ja 
pasinaudoti. Tai yra pamatinė ideja, kuri yra socialdemokratų projekte, 
ir kuri jų daugiausia pastangomis buvo ginama čionai iš šitos tribunos. 
Prieš ją stovi kita tendencija — baimė už ateitį. Kas bus, jeigu paleisime 
iš kalėjimo žmones, kurie ar šiaip ar taip tenai pakliuvo, bet pakliuvo 
einant atliktais tam tikrais formalumais, ar nebus nuo jų visuomenei 
pavojaus. Žodžiu, kita tendencija buvo baimė už rimtį, kuri buvo 
reiškiama, ir visai pamatuotai, bet gal būt, kad einama kartais pertoli. 
Reiškia, viena koncepcija yra pasitikėti žmonėmis kuodaugiausia, kita 
koncepcija — remtis pikta valia ir kišti į kalėjimus. Man rodos, kad šitos 


373 


dvi koncepcijos yra pateisinamos įvairiais žvilgsniais. Bet ar negalima 
būtų rasti kompromisinį kelią, kuriuo galima būtų daugiau išleisti iš 
kalėjimo ir kartu su tuo užtikrinti. kad visuomenei iš to nebus pavojaus. 
Juk kas daugiausia buvo nurodyta šitame įstatyme kaipo pavojinga visų 
tų, kurie siūlo visokias pataisas susiaurinti, buvo nurodoma kaipo 
pavojinga tas, kad susidaro ūpas, kad gali be jokios baimės padaryti 
kokį nusikaltimą, ir paskui gali būti laisvas, laukdamas amnestijos. Man 
teko jau girdėti kalbų, kad laukia ne tik šitos amnestijos, bet kalbama 
apie būsimąją amnestiją. Tai tuo būdu man atrodo, kad galima 
sutaikinti vieną ir kitą pažiūrą tuo keliu, norinti šitą baimę atimti, o tą 
baimę atėmus nesiaurinti amnestijos ir dar, jeigu galima, šiek tiek 
praplėsti, prie trečiojo skaitymo galima būtų įnešti pataisų, kuriomis 
einant kai kuriuo atveju galima būtų amnestiją praplėsti. Juk šiaip ar 
taip mes kalbame apie politinį valstybės rimtį, apie atstovų rimtį, bet iš 
kitos pusės mes žinome, kad yra nenormali padėtis. Buvo karo stovis, ir 
karo stovio metu bausmės dedamos kitokios, sunkesnės. Todel reikėtų 
kiek galima praplėsti šitą projektą. Bet prie vienos sąlygos, kad tas 
praplėtimas negimdytų įspūdžio, ir dar kas blogiau, įsitikinimo, galima 
dar būtų iš naujo pradėti ir tuo būdu galima suderinti tas tendencijas, 
jeigu priimsime tokį $-3, kad mes amnestuojame statydami vieną sąlygą 
— jeigu tas, kas pasinaudojo amenstija, per tris metus padarytų 
nusikaltimą tą patį ar tolyn, tai tada sprendžiant jo naują bylą taikoma 
baudžiamojo statuto straipsniai nuo 60 ligi 66. Vadinas, mes, duodami 
amnestiją pasakom, kad nemanykit, jog jūs galit iš nauja ramiai pradėti 
tą pat daryti ir jūs būsit amnestuoti. Ne, kai jūs vėl teisman ateisit, tai 
bus jums priminta ir jūsų praeities veiksmas. Kokiu būdu primintas? Vėl 
nepilnai. Jeigu įrašyti 67 baudžiamojo statuto straipsnį, tai ten pasakyta, 
kad jei atliktoji bausmė yra padengta ir jei po bausmės naujas teismas, 
tai savotiška bausmė pridedama: atsinaujina senoji bausmė plius dar 
nauja bausmė, Man rodos, čia galima suteikti palengvinimų, tariant, kad 
prie naujos bausmės būtų pritaikinti paragrafai, kurie leidžia sumažinti 
bausmę. Ar tai bus atėmimas iš jų amnestijos? Toli gražu ne. Tai nėra 
atėmimas, bet priminimas, kad jeigu per tiek laiko vėl ateisit į teismą už 
tuos pačius dalykus, tai bausmė bus paskirta didesnė. Tada teisėjas bus 
kitoj padėty. Jei to mes nepridėsim, tai teisėjas bus tokioj padėty, kad 
amnestija užmiršo visą praeiųį. Vadinas, jis negalės dėti didesnės bausmės, 
negu tas galima byloje esančiais daviniais. Jei mes šitą pridėsim, tai teisėjas 
turės galimybės didesnę bausmę paskirti. Vadinas, bausmė tiems 
nusikaltėliams atleidžiama, bet primenama, kad jeigu vėl tas pasikartos, tai 

teisėjas jau bus tokioje padėtyje, kad galės jiems didesnę bausmę paskirti. 
Toks naujas straipsnis būtų daugiau moralinės-pedagoginės reikšmės. O 
man rodos, kad jis galėtų ir minėtas dvi tendencijas sutaikinti. Tada mums 
nekiltų tų abejonių kurios kilo del XXII karo knygos, kur buvo susidurta 
su realiais gyvenimo dalykais. Kareivis, ypač naujokas, kartais nežino, kas 
jam gresia už tai, o gresia gana sunkios bausmės. Ar jam paliksim tą 
bausmę, ar nuimsim, ir vienas ir kitas negera, nes pirmuoju atveju bus per 
sunki bausmė, o antruoju — disciplinos laužymas. Man rodos, to nebūtų, 
jei mes priimtum šitą straipsnį. Tada galima būtų dar praplėsti amnestiją, 
bet priminus, kad antrą kartą tam pasikartojus prisimena ir senoji bausmė. 


Tais motyvais pasiremdamas, siūlau pataisą, kuri yra taip redaguota: 
„Atleidimas nuo teismo ir bausmės suteikiamas lygtinai tiems, kas per 3 
metus nuo amnestijos dienos padarytų tą patį ar tolygų nusikalstamąjį 
darbą, bet sprendžiant jų naująsias bylas ir dedant bausmę taikomi 
baudžiamojo statuto str.str. 60-66." 

Pirmininkas. Žodį gauna atstovas Karoblis. 


Karoblis (ūs). Aš manau, kad atstovo Voldemaro siūlymas galėtų 
turėti vietos kitame įstatymo sumanyme, bet ne amnestijos. Jis siūlo 
pritaikinti amnestijos įstatymui tai, kas taikoma sąlyginiam nuteisimui. 
Pas mus tas įstatymas nėra vykdomas, bet jis yra. O kitose valstybėse, 
kaip Latvijoje, jis taikomas. Jis taikomas ne amnestijos keliu, bet 
paprasta bylų sprendimo tvarka. Jei kas nusikalto pirmą kartą, jei 
aplinkybės kalba jo naudai, tai teismas pažymi, kad bausmė dedama, bet 
bausmės nevykdo, atideda tam tikram laikui; jei jis per tą laiką gerai 
elgiasi, tai bausmė dovanojama. Tai nėra amnestija, bet sąlyginio 
nuteisimo tvarka. Todel mano nuomone, tas pasiūlymas nesvarstytinas. 


Pirmininkas. Žodį gauna referentas. 


Referentas. Aš pilnai sutinku su ponu Karobliu, kad šitai pataisai čia 
ne vieta. Mes priėmėm principą, kad amnestija dovanojama ne tik 
bausmė, bet ir visos pasekmės. Mes nusistatėm priimti amnestiją taip, 
kad ji ir patį nusikaltimą ištrintų taip, jog jis būtų skaitomas nebuvusiu. 
Aš nežinau, ko norėjo ponas Voldemaras. Jis norėjo kažin kaip 
sutaikinti du nesutaikomus dalykus. Vis tiek, nei vienos, nei kitos pusės 
toks pasiūlymas nepatenkins. Ką numato šita pataisa? Jeigu amnestuo- 
tasis padarys nusikaltimą per 3 metus, tai teismas gali jam priminti ir tą 
nusikaltimą, kuris jam yra amnestuotas; reiškia, mes atšaukiam tai, ką 
amnestija visai išbraukia. Kadangi ir Teisių komisija ir Seimas nusistatė 
amnestiją skaityti kaipo visišką paliuosavimą ne tik nuo bausmės, bet ir 

nuo jos pasekmių, tai aš sakyčiau, kad tokio pasiūlymo net ir balsuoti 
negalima. 

Pirmininkas. Atstovas Voldemaras siūlo įrašyti naują straipsnį tokio 
turinio: 

„Atleidimas nuo teismo ir bausmės suteikiamas lygtinai tiems, kas 
per Il metus, nuo amnestijos dienos padarytų tą patį ar tolygų 
nusikalstamąjį darba, bet sprendžiant jų naująsias bylas ir dedant 
bausmę taikomi baudžiamojo statuto str.str. 60-66." 

Kas už šitą pasiūlymą? Kas prieš? Už — 16, prieš — 25, — 
pasiūlymas atmestas. 

DĖL iINTERPELIACIJOS PRIIMTINUMO 


(Seimo stenogramos. 3-sis Seimas, I-ji sesija, 20-sis posėdis, 1926 m. Liepos 
15 d. 

Seimo pirmininkas dr. J. Staugaitis. Sekretoriauja Seimo II sekretorius B. 
Žygelis. 

Dalyvauja 77 Seimo atstovai; ministeris pirmininkas M. Sleževičius. 

Svarstomas dienotvarkės 8 punktas: interpeliacija finansų ministeriui dėl 
dabartinio ministerių kabineto finansinės politikos. Skubotumo ir priimtinumo 
svarstymas. 

Interpeliacijoje prašoma aiškiai nušviesti šiuos dalykus: 1. kokiu būdu 
manoma įvesti taupymas, 2. ar be degtinės monopolio bus įvesti monopoliai 
kitiems daiktams, 3. dėl deklaracijoje minimo teisingesnio mokesčių suskirsty- 
mo, 4. dėl paskolų gavimo ir kam pinigai bus išleisti, 5. kokios bankinės 
politikos mano laikytis finansų ministeris. 

Interpeliaciją, prašydami pripažinti skubota pasirašė: R. Skipitis, J. Aleksa, 
A. Smetona, V. Mironas, A. Voldemaras, P. Josiukas, J. Masiliūnas, J. Dagilis, 
Butkus. 

Už ir prieš skubotumą kalbėtojų neatsirado. Skubotumo klausimą padavus 
balsuoti jis buvo priimtas. Už skubotumą balsavo: tautininkai, socialdemokratai, 
tautinės mažumos, ūkinirikų sąjunga ir krikščionys demokratai. 

Dėl interpeliacijos priimtinumo žodį gauna Voldemaras. M. Š.) 


Voldemaras (taut.). Gerbiamieji Seimo atstovai! Mes gyvename dar 
senuoju Seimo statutu ir todel susiduriam su tomis nenormaliomis 
aplinkybėmis, kaip interpeliacijos pastatymas ton padėtin, kaip šiandien. 
Padėtas terminas atsakyti, priėmimas jų be valdžios atstovų, — žodžiu 
toji tvarka, kuri mūsų statute įrašyta. Kituose kraštuose ta tvarka 
nežinoma, nes savaime įeina į krašto atstovo teisės valdžios atsiklausti. 

Atsiklausimas nėra dar pasmerkimas. Mes manome, kad valstybės 
reikalai kartais gali reikalauti ir uždėti atstovui pareigą pasirūpinti tam 
tikrais klausimais ir pačiam pasiinformuoti ir visą kraštą painformuoti. 
Todel tos interpeliacijos yra ne kas kita kaip esant karštai dienai 
paprašymas atidaryti langą. Mes esame tokioj finansinėj padėty, kad irgi 
reikalinga paprašyti atidaryti langas, kad karščio nebūtų tokio, ir kad 
šviesos daugiau pasirodytų. 


Šiandien finansai nulemia kiekvienos valdžios likimą. Visuose 
kraštuose valdžia tiek gali būti pastovi, kiek ji moka sutvarkyti krašto 
finansus. Čia klausimas ne vienų ar kitų asmens privalumų, bet 
klausimas vienos ar kitos finansinės programos. Populiariai buvo jau 
toji kryptis charakerizuota vienu žodžiu — kad cilinderių politika jau 
pabaigta. Tariant tikrai — nauji ministeriai cilinderiais nebevažinėja. 
Galima sakyti, kad ta politika tikrai baigta. Baigta gal taip pat ir 
automobilių politika, nes naujas Finansų Ministeris, mačiau, važiuoja iš 
traukinio dviračiu. (Iš dešinės: Visai ne — automobiliu.) Aš mačiau 
dviračiu važiuojant. Vadinasi, asmens atžvilgiu skirtumas yra. Ir tai 
važiuoja ne į savo dvarelį, bet į savo tėviškę. (Iš dešinės: Į Panemunės 
mišką.) Aš miškuos nesilankau ir nežinau, kas miškuose darosi. Bet čia 
klausimas eina ne apie asmenį, bet reikalinga mums sužinoti aiškiai apie 
programą, apie finansinę programą. Ta programa turėtų būti pasakyta 
visam kraštui ir tuo labiau pačiam Seimui turėtų būti aiški. Nes nesant 
aiškios programos, ką matom? — Eina visoki gandai. Juk niekas mums 
nieko nebuvo pasakęs apie tokius dalykus, kaip apie tabako monopolio 
įvedimą. Iš kur pirmiausia išgirdau apie tokio monopolio įvedimą? Ogi 
iš kyšių pasiūlymų. Jau esą pasakyta, kad tokiam dalykui, kaip 
monopoliui įvesti, reikalinga esą kyšių. Minima viena-kita pavardė, 
sakoma, kad tas ir tas atstovauja tokiai grupei ir kad monopolį galima 
bus gauti. Tai tokių dalykų galima girdėti mieste. O čia Seime mes nieko 
negirdėjome ir nieko nežinome. Mes čia nežinome, ar tikrai bus įvestas 
monopolis, ar reikalingas monopolis. O gal būt visai nereikalingas, gal 
būt reikia įvest monopolį ir kitiems dalykams, sakysim, degtukams, 
cukrui ir t.t., jeigu tiktai valstybė galėtų per tai padidinti savo pajamas. 
Tai visa eilė gandų, į kuriuos niekas mums tikrai nieko neatsako ir iš 
valdžios pusės nieko negirdėt. Todel mūsų pirmutinė pareiga, manau, 
tuo atžvilgiu mes ir valdžiai patarnausime, sužinoti, kaip atrodo mūsų 
krašto reikalai, kokia yra mūsų finansų padėtis ir kaip tie finansai bus 
sutvarkyti. Sakau, jeigu prasideda darytis nesveika atmosfera, jeigu jau 

plačiai pradedama kalbėti, kad už kyšį galima įvesti monopolį, tai reikia 
valdžios pasiklausti, kiek yra pagrįsti tie gandai. 

Apie kitą dalyką, apie paskolą, taip pat neaišku. Aš atsidėjęs 
skaičiau laikraščius, kur kalbam apie paskolas ir dievaž nežinau, kas 
siūlo, kiek siūlo. Tiktai sakoma, kad vieni atsimetė, kiti geresni atėjo. O 
kiek atsieis toji paskola mūsų kraštui, kokius nuošimčius reikės mokėt, 
iš kokių sumų reikės sumokėt, — nieko negalėjau suprasti. Iš spaudos 
matyti, kad Finansų Ministeris mano, taip jisai bent pasisakė 
korespondentams, gautąją paskolą suvartoti keliams. Jeigu taip 
pasakė, tai tuo dar daugiau neaiškumo įneša. Kaip čia reikia suprast: ar 
prie kiekvieno kelio pastatys muitines ir nuo kiekvieno vežimo ims tam 
tikrą mokesnį. O jeigu neims, tai iš kur paims pinigų padengti paskolai. 
Gal būt čia reikia taip suprasti, kad susidarius ypatingai padėčiai, 
vyriausybė randa reikalinga remti viešus darbus ir tam dalykui mano 
panaudoti paskolas. Bet jeigu jau priėjom prie tokios padėties, kad 
reikia rengti viešuosius darbus, tai tas reiškia, kad mes finansiškai 
stovim begalo sunkioj padėty. Esant tokiai padėčiai, mes negalime čia 
nieko aiškaus nesužinoję, lengvai skirstytis namo. Negalime skirstytis 
nesužinoję, kokioj padėty yra gyviausias Lietuvos likimo klausimas, 
mūsų finansai; nesužinoję, kas manoma daryti tuo klausimu, Ir todel 
sakau, interpeliacija tai yra lango atidarymas, iš kur šviesa turi ateiti, o 
tą šviesą kiekvienas įvertins savotiškai. Kas mėgsta juodą šviesą, tai tam 
gal būt nepatiks, kas myli raudoną šviesą, tam taip pat gal būt nepatiks. 
Žodžiu sakant, čia gali būti įvertinta įvairiai. Bet šiuo atveju šviesa, toji 
padėtis, pamatinė mūsų viso krašto padėtis, turi visiems be skirtumo 
rūpėti. Ir visur taip yra. Prancūzijoj vos tik spėjo susidaryti valdžia, tuoj 
Finansų Ministeriui patiekta interpeliacija del krašto finansų. Ir čia nėra 
pasmerkimas ir nepasitikėjimo išreiškimas, o tiktai noras sužinoti 
patiems ir noras pranešti kraštui. 


Todel man rodos, čia negalėtų būti dviejų nuomonių, kad toji 
interpeliacija turi būti priimta. Kad valdžia galėtų Finansų Ministerio 
asmenyje pasisakyti, ką ji mano daryti visais tais klausimais ateityje. O 
juk spaudoj, pasikalbėjime su korespondentais galėjo būti iškraipymų. Ir 
mes laukiam iš autentiškų valdžios lūpų išgirsti, koks yra jos planas, 
kaip ji mano gelbėti Lietuvą. Todel mes manome, kad tą interpeliaciją 
reikia laikyti svarstytina tokiu būdu, kad su atsakymu nebūtų nutęsta 
ligi rudenio, bet kad atsakymas būtų duotas prieš išvažiuojant Seimui į 
atostogas, kad mes, važiuodami visi namo, galėtume visai aiškiai žinoti, 

kad parvažiavę savo rinkikams galėtume pasakyti, kaip ištikrųjų krašto 
finansai stovi. 

Tai yra motyvai, kuriais einant šita interpeliacija yra įnešta. Aš dar 
kartą pabrėžiu, kad čia nėra pasmerkimas. Mes čia galėtum iškelt dar 
daugiau faktų, bet nesant finansų ministeriui, mes nerandam reikalo tai 
daryti ir lauksim, kad valdžia ateis ir pasisakys. Ir šitais motyvais einant 
šitą interpeliaciją reikia priimti. 

Pirmininkas. Kas norėtų kalbėti prieš interpeliacijos priimtinumą? 
Norinčių kalbėti prieš nėra. Bus duodama balsuoti pati interpeliacija. 
Kas už interpeliacijos priimtinumą? — Kas prieš? — Interpeliacija 
pripažinta priimtina. 

DĖL NETEISĖTO VALSTYBĖS LĖŠŲ AIKVOJIMO 


(Seimo stenogramos. 3-sis Seimas, I-ji sesija, 22-sis posėdis, 1926 m. liepos 17 
ir 18 d. 

Seimo pirmininkas dr. J. Staugaitis. Sekretorius R. Kinderis. 

Dalyvauja 75 Seimo atstovai; ministeris pirmininkas M. Sleževičius, finansų 
ministeris A. Rimka, švietimo ministeris V. Čepinskis, krašto apsaugos 
ministeris pulkininkas leitenantas J. Papečkys, susisiekimo ministerijos valdyto- 
jas B. Tomaševičius, ir 1. e. valstybės kontrolieriaus pareigas p. Mašiotas, žemės 
ūkio ministeris J. Krikščiūnas, 

Svarstomieji dienotvarkės punktai: 

1. ministerio pirmininko atsakymas į interpeliaciją dėl buvusio ministerių 

kabineto neteisėto valstybės lėšų aikvojimo. 

2. finansų ministerio atsakymas į interpeliaciją dėl dabartinio ministerių 

kabineto finansinės politikos. 

Pirmutinis kalba min. pirm. M. Sleževičius. Po to buvęs min. pirm, Leonas 
Bistras. Toliau žodį gauna atstovas Voldemaras. Čia ir spausdiname jo kalbą. 
Sekantis kalbėtojas atstovas Šmulkštys dažnai mini Voldemarą, taigi po 
Voldemaro kalbos seks Šmulkščio kalba. M. Š.) 


Voldemaras (taut). Gerbiamieji atstovai! Beklausydamas Ministerio 
Pirmininko liūdnu balsu skaitymo ilgokos litanijos ir beklausydamas 
buvusio Ministerio Pirmininko dar liūdniau duotų paaiškinimų, žmogus 
besijunti dviejuose pasauliuose. Man primena, kada buvęs Ministeris 
Pirmininkas aiškino tą, ką rado reikalingu paaiškinti, primena iš rusų 
kontrolės įstatymo vieną įvykį, kada dar prie Nikalojaus I ir Aleksandro 
II laikų, kada buvo įvesta viešuma, tai tenai, kada atnešė caro įsakymą, 
kad reikia paskelbti viešai išlaidas, tai kontrolės aukštas valdininkas, 
rodos Kliučarov, atsisakė išduoti. Sako, — klaida, negali būti. Ir kada 

pats kontrolierius atėjo ir pareikalavo ir pasakė, kad yra caro toks 
įsakymas, tai pasakė, kad pasaulio galas, kad bus revoliucija; kaip 
galima tokius dalykus viešumon kelti? Ir aš girdėjau p. Bistro balse tokį 
liūdnumą: dabar revoliucija bus. (Atst. Bistras, iš vietos: Aš nebijau, aš 
prašau viešumos.) Juo geriau, tai galima bus linksmiau kalbėti. Tokia 
padėtis yra dabar. Bet čia susiduria dvi pasaulėžiūros. Viena pasaulėžiū- 
ra sako, kad viskas gerai padaryta, o kita sako, kad blogai padaryta. Ir 
kada aš klausiau tuos skaitmenis, tai aš bent turėjau pastebėti, kad tarp 
tų skaitmenų nebuvo tokių, kuriuos būtų p. Bistras ar jo pirmtakūnai 
sau paėmę. Ponas Bistras sakė, kad jis vedė savo politinį nusistatymą 
taip, kaip išmanė. Aš tikiu, kad jisai darė taip, kaip išmanė, o daryti ką 
neišmanė, tai negalima reikalauti. (Juokas.) Ir dabar del šito išmanymo 
ir eina kalba. Pirmiausia dabartinis p. Ministeris Pirmininkas pasakė. 
kad tarėsi su juriskonsultu, kad iš dalies buvę neteisėtumų, o iš dalies 
nežinia, pats Kabinetas nežino, kaip nusistatyti. Žodis žodin aš 
užsirašiau, p. Bistras paaiškino, kad esą Kabinetas nežinojęs savo 
kompetencijų ir savo teisių. Nejaugi taip buvo, kad nežinojo savo teisių 
ir kompetencijų? Kas pastatė Kabinetą? — Seimas. O ką gi Seimas? — 
Seimas visas teises pripažino. Tai kokias norėjo, galėjo teises išleisti. 
Galėjo būti išleistas labai žiaurus įstatymas, galėjo tą visą padaryti. Bet 
kad valdė kraštą eilę metų ir paskui ateitų ir pasakytų, kad mes 
nežinome savo kompetencijos ir savo teisės, tie žodžiai neiššauks 
pateisinimo, taip, kaip Kristus pasakė: Tėve, atleisk jiems, nes nežino ką 
daro. Man rodos, kad jie žinojo ką daro. Teisių gal nežinojo, bet ką darė 
— gerai žinojo. Jau pati apyskaita parodo, ką jie darė ir kaip darė. 
Sako, kad savo darbą politikos darbą mes darėme taip, kaip išmanėme. 
Biudžeto taisyklių jokių nėra, nėra jos išvystytos, įstatymai neišvystyti. 
Tai kas mus gali kaltinti, kad taip padarėm, o ne kitaip. Jeigu nebuvo 
įstatymų, tai vis delto būtų p. Bistro nepateisinimas, bet jo apkaltinimas. 
Šešis metus turėti daugumą, turėti valdžią ir neišleisti reikalingų 
įstatymų, ar tai yra pasiteisinimas? Tai yra blogiausia atestacija, kurią 
kas nors galėtų sau išduoti. Tai kiek metų reikia valdyti Lietuvą, kad jūs 
galėtute prieiti prie to, kad reikalingus įstatymus išleistut? Ar 
šešiasdešimts metų reikalinga valdyti Lietuvą, kad prieiti prie to, kad 
tinkamus įstatymus išleisti? Bet aš pasakysiu, kad čionai nėra taip 
neaišku, kaip p. Bistras norėjo išaiškinti. Tiesa, biudžeto įstatymo nėra. 
Betgi yra eilė dėsnių, kuriais galima vaduotis. Ir pirmų pirmiausia yra 
dalykų, kurių negalima įstatymu pravesti. Tai yra vienas — slaptas 
fondas. Aš pilnai pripažįstu, kad slaptas fondas, kuris nežinomas kitiems 

asmenims, nežinia kaip yra išleistas, yra kiekvienoje valstybėje. 
Kiekviena valstybė turi savo slaptą fondą. Ir kada skaitydavau biudžeto 
projektą ir matydavau įrašyta, kad netikėtiems Ministerių Kabineto 
reikalams, yra įrašyta toji suma, tai truputį svyravau: ką reiškia 
„netikėtiems Ministerio Pirmininko reikalams". Aš suprantu, žmogui 
netikėti reikalai būva šeimynoje; sakysim, nelaimė — mirė kas nors: 
tėvas, motina, sūnus — netikėtas reikalas. Gali būt ir laimė: dukters 
ištekėjimas, sūnaus vestuvės, — netikėtas reikalas. Tai aš sau galvojau, 
nejaugi valstybė Ministeriui Pirmininkui tokiems netikėtiems reikalams 
milijonines sumas duotų?! Sakau, ne, čia tur būt norėta pasakyti, kad 
čia slapti fondai, kurių negalima viešai įrašyti į biudžetą, bet reikia jie 
paslėpti ir aikvoti. Tokius fondus, kaip sakiau, kiekviena valstybė turi. 
Sakysim, kas darosi pas mūsų kaimynus? Užpuls ar ne, — bet kokia 
kariuomenės dispozicija, kokie kariški planai ir t.t. svarbu žinoti. Ir 
kiekviena valstybė aikvoja didžiausius pinigus tokioms žinioms surinkti. 
Nesenai Paryžiuje buvo anglų šnipės byla, kur pasirodė, kad, nors 
prancūzai su anglais dideli draugai, bet anglai vis delto renka prancūzų 
štabo žinias ir nori sužinoti, ką prancūzai mano karo atžvilgiu. Vadinas, 
draugai savo keliu, o apsauga — savo. Dar daugiau. Nesenai išėjo didelė 
knyga apie anglų žvalgybą, kur pasirodo, kad pasauliniame kare 
daugiausia veikė anglų žvalgyba. O kuo ji ekzistavo? Žinoma, slaptais 
fondais. Sakau, Lietuva viena ar gali sudaryti išimtį? Aiškus dalykas, 
kad ir jos pareiga turėti tokius slaptus fondus ir naudoti tokiems 
reikalams. Jeigu valstybė to nedarytų, tai ji nusidėtų prieš savo 
saugumą. Iš tų slaptų fondų niekas negali reikalauti patiekti apyskaitą. 
Čia tik pasitikėjimo dalykas. Iš slaptų fondų pinigai leidžiami, 
artimiausieji žmonės peržiūri ir net dokumentus sunaikina. Bet ką mes 
matom? Mes matom, kad arti milijono, vadinas, mūsų biudžete tai yra 
didelė suma, išleista, 0 ar yra bent vienas toks reikalas, kuris būtų 
surištas su valstybės saugumo gynimu? Ar yra nors vienas toks reikalas, 
kuris tikrai reikalinga būtų paslėpti? Čia buvo reikalinga kitoniška — 
gėdos paslaptis. (Kairėj pritarimas.) Juk, kaip čia buvo paskelbta, visi 
išleistieji pinigai buvo duoti tokiems reikalams, kur iš esmės nieko slapta 
nėra, kur nieko bendra nėra su valstybės gynimu, su valstybės saugumu. 
Todel visi tokie kreditai ne tik turėjo, bet ir privalėjo eiti bendro 
atsiskaitymo keliu. Tiesą pasakius, juto ir patys, kurie tuos kreditus 
leido, kad čia reikalinga apyskaita. Kodel? Todel, kad vis delto su 
kontrole skaitėsi. Juk jeigu būtų slaptas fondas, tai Ministeris 
Pirmininkas galėjo ateiti ir pasakyti: man asignuotas milijonas, prašau 

išduoti man t3 milijoną. Ir aš tamstoms nesakau nieko, kur jie išleistu. 
Bet to nedarė. Kodel? Todel, kad juto, jog čia nėra slapti fondai, bet 
yra ... na, kaip čia pasakius, šeimyniški fondai . . . (Kairėj pritarimas) 
Šeimyniški ne tik mano asmens atžvilgiu, bet ir mano draugų, ir mano 
partijos ir t.t. Tokiems šeimyniškiems reikalams, platesne to žodžio 
prasme, galima tos sumos ir vartoti, ir saviems pasakyti, kaip 
suvartotos. O kad pikti liežuviai tylėtų, tai geriau į biudžetą tokių 
dalykų nedėsim, to visuomenei neskelbsim. — Vadinas, buvo toks 
jutimas, kad vartojama ne slaptiems valstybės reikalams, bet jau 
šeimyniniams, platesne žodžio prasme, reikalams. Tas aiškiai rodo, kad 
tai yra prieš įstatymus. Čia dviejų nuomonių negali būti. Jeigu mes 
paimsim Vitte memuarus, kada jis buvo Finansų Ministeris, kiek jis 
piktinasi, kaip carai duodavo raštelius, ypač Aleksandras III ir 
Mikalojus II, kad tokiam ir tokiam kunigaikščiui išduoti 20.000 rublių, 
80.000 rublių ir t.t. Vitte memuarai pilni žiniomis apie tokias caro 
malones. Ir jis, kaipo jo finansų ministeris, piktinasi tuo. Bet tada nė 
konstitucijos nebuvo, tai buvo prieš 1905 metus, kada caras buvo 
šeimininkas ir galėjo daryti ką norėjo. Ir tai finansų ministeris piktinasi 
del tokio išdavinėjimo. O čia kas? Čia irgi tas pats: išduoti iš valstybės 
iždo tokiai ir tokiai organizacijai, ir baigta. Visuomenė nieko nežino ir 
nusiskundžiama, kam visuomenei tas pasakoma. Sako, čia politiką, mes 
darėm tai, jūs kitaip .. . Reiškia, — pakvietimas: jūs taip pat darykit, ir 
mes tylėsim. (Atstovas Radzevičius, iš vietos: Jau padarė.) (Skambutis.) 

Pirmininkas. Atstovą Radzevičių kviečiu tvarkon. 

Voldemaras. Jeigu jūsų taip eita ir jeigu toliau taip bus daroma, — 
aš netikiu, kad tai būtų daroma, — bet jeigu taip būtų, tai Lietuva eitų 
atgal; ne pirmyn, ne į vakarus, bet atgal į rytus. Seni, mesti kitų 
papročiai, vėl atgaivinami, o tokiu būdu amžin dien konkurencijos tarp 
kaimyninių valstybių mes neišlaikytum. Čia susiduria dvi politinės 
pasaulėžiūros, du politikos metodai. Vienas metodas — savo šeiminin- 
kavimo kaip patinka valstybės ižde, kitas — kas valstybės yra valstybės, 
kas šeimynos — šeimynos. Atskiria partiją nuo valstybės ir kas yra 
užrašyta, kaipo valstybės, tai reikia griežtai išskirti. Ir aš manau, jog ir 
pats buvęs Ministeris Pirmininkas ponas Bistras gerai suprato, kad 
kitaip negalėjo būti. Juk jeigu paimsim ir atidengsim „Vyriausybės 
žinias“, tai mes ten randam, kad „Respublikos Prezidentas skelbia šią 
Seimo 1925 m. gruodžio mėn. 21 d. priimtą valstybės išlaidų sąmatą 
1926 metams“. Parašai: Dr. L. Bistras, Ministeris Pirmininkas, 
Stulginskis — Respublikos Prezidentas. Ir kas parašyta? Didelėmis 

raidėmis parašyta: ,,Valstybės išlaidų sąmata“. Didelėmis raidėmis! 
(Dešinėj juokas. Balsai: Ameriką atrado!) — Tas ir yra bloga, kad 
Amerika rodosi paprasti dalykai jūsų partijoms... Pirmoje vietoje 
pasakyta: „Šventos Zitos draugijai — 30.000 litų". Valstybės išlaidų 
sąmata, silogizmas: Zitos draugija yra valstybė. (Kairėj garsus juokas.) 
Toliau yra parašyta: „Moterų Kultūros draugijai". Moterų kultūra! Aš 
ligi šiol žinojau vieną kultūrą pasaulyje, aš net nepripažindavau vokiečių, 
prancūzų kultūros — man buvo viena kultūra, o čia, pasirodo, moterų 
kultūra... Gal būt, gal aš per senas tokiems dalykams suprasti ... Ir 
dabar, Moterų Kultūros draugija gauna tam tikrą pašalpą vėl iš 
valstybės išlaidų sąmatos. Vadinas, Moterų Kultūros draugija yra 
valstybės įstaiga. Toliau, Ereto gimnastika; Eretui už gimnastiką vėl 
15.000 litų. (Kairėj juokas.) Aš atsimenu, aš jau senas ir atsimenu 
patriotišką gimnastiką. Petrapily ir visoje Rusijoje buvo toks periodas, 
— tai buvo prieš karą, juodžiausias periodas, kada nutarta įvesti 
patriotišką gimnastiką. Aš tada dėsčiau Petrapilyje gimnazijoje, ir buvo 
toks Pručenka, kuris išsiuntinėjo tam tikrus patriotiškos gimnastikos 
vadovėlius. Aš manau, kad prie tam tikros politikos tokia patriotiška 
Ereto gimnastika galima buvo palaikyti. Bet kalbėti, kad tai yra 
valstybės reikalas, Ereto ar kieno kito gimnastika, man rodos, nė tas pat 
Bistras nepasakys. Vadinasi, užtenka pradėti nuo pirmųjų biudžeto 
žodžių „Valstybės išlaidų sąmata“, kad jau pačiam sau iškelti 
kaltinamąjį aktą ir pasakyti, kad čia ne valstybės reikalas ir ne 
valstybinės išlaidos padarytos. O kieno? Kieno reikalais tai padaryta? 
Padaryta partijos reikalais. (Kairėj plojimas.) Jeigu taip, tai aš vėl 
pasakysiu. Yra visokių valstybių ir įvairių sistemų. Pavyzdžiui, aš žinau 
Ameriką, ten yra irgi sistema. Ateina, sakysim, nauja valdžia, varo 
senus valdininkus, stato savus, dalina vietas ir t.t. Del to ji yra pavadinta 
apiplėšimo sistema. Tai kodel negalima buvo ir čia įvesti? Juk turėta ir 
savo dauguma ir savo rankose valdžia. Kodel nepaskelbti, kad valstybė 
— tai mes, tariant tam tikros partijos, ir kas eina prieš tas partijas, tas 
eina ir prieš valstybę. (Iš kairės: Praktikoj taip ir buvo.) Praktikoj taip ir 
buvo. Bet parašyta buvo didelėmis raidėmis konstitucijoj, ir tai Dievo 
vardu, kad — prieš įstatymus visi lygūs. Aš ir taip maniau, kad jeigu 
konstitucijoj pasakyta, kad visi lygūs, tai tas turi būti kiekvieno piliečio 
švenčiausiu įsitikinimu, ir turėjo būti visi lygūs. Bet pasirodo, kad ne. 
Valstybė yra, bet valstybė — tai mes, tam tikros partijos. Ir kas yra tose 
partijose, tas yra valstybė, tam galim tokios išlaidos daryti. O kas prie tų 
partijų nepriklauso, tas ne valstybė ir su tais galima elgtis kaip norint. 

Dar daugiau. Daugybė išlaidų ir gana didelių sumų galėjo būti visai 
apolitiškų. Sakysime, švietimo reikalas, „Žiburio“ gimnazija ar ką. Ką 
būtų glima pasakyti prieš „Žiburio“ šelpimo reikalą. Žinoma, gal geriau 
padaryti, kad visai suvalstybinti. Ir jeigu yra privatinės iniciatyvos 
steigiamos mokyklos Lietuvos visuomenei šviesti, kodel nepalaikyti, 
Principe aš tam pritariu. Bet kaip palaikyti? Čia ir yra visas klausimas. 
Ir Bistras stebisi, — ar aš prieš švietimą einu ar ką, kad nepripažįstu 
tokių darbų. Aš pripažįstu švietimo reikalą ir gal daugiau reikėjo duoti 
iš biudžeto švietimo reikalui, nes duota tik 595 švietimo reikalams, galėjo 
daugiau duoti. Bet kaip duoti? Įstatymo keliu. Viešai, per diskusijas. 
Jeigu kituose kraštuose yra dveji rūmai ir sunku įstatymas greit išleisti, 
tai juk mes esam kitoj padėty. Juk pas mus galima buvo kepti labai 
tankiai visokių papildymų papildymų, labai lengvai per dieną galima net 
tris įstatymus iškepti. Kodel gi nepravesti per biudžetą „Žiburio“ 
gimnazijai ar kitoms organizacijoms pašalpą. O kodel eiti slaptu keliu? 
Aš statau tą klausimą ir galiu rasti tik psichologinį atsakymą — reikia 
prisigerinti. Čia toks apolitiškas reikalas, na ir kodel... Štai koki mes 
geri, balsuokite už mus, stovėkite už mus. Štai biudžete nėra jokių sumų, 
o mes duodam. Sako, kažkodel į biudžetą neįnešta, negalima ar ką — 
reiškia reikia iššaukti dėkingumas ten, kur būtų tik paprastas 
reikalavimas. Man nesuprantama, kodel negalėjo į Švietimo Ministerijos 
biudžetą įvesti tam tikrą paragrafą šelpimui tos ar kitos rūšies mokyklos. 
Bet tas būtų daroma viešai ir visi žinotų, kad valstybė tam reikalui 
duoda lėšų. Kam reikėjo Lietuvos švietimo reikalas padaryti reikalu 
vieno ar kito ministerio? Juk taip eidami mes galime prieiti prie to, kad 
visas Lietuvos švietimo reikalas pasidarys netikėtas ministerio reikalas. 
Bet vargu ar mes tuo keliu toli nueisime. Be abejo, čia politika varyta 
labai sumaniai. Paimsime tokius kitus irgi tariant netikėtus reikalus. 
Buvo paminėta ir pono Sleževičiaus, ir iš vietų buvo paminėtas „Echo“, 
„Kovner Zeit". Irgi netikėtas Ministerio Primininko reikalas. Dar 
nebuvo Bistro Lietuvoj, o jau atsirado „Echo“ ir pradėjo Purickį ir kitus 
kelti į didžiausius didvyrius. Man pasidarė suprantama, kodel tai buvo. 
Matyt, netikėtas reikalas. Na ir daryta. Juk paskutinė suma i15.000 yra 
tai toks gana labai apčiuopiamas, labai įtikinamas argumentas, ypač prie 
dabartinio krizio sunkumo. Ir už tokį argumentą galima ir geniju 
paskelbti, jeigu reikalinga. Bet kodel viešai negalėjo tai pdaryti? Juk 
„Lietuva“ yra įrašyta į biudžetą ir turi savo etatus nustatytus. Galėjo 
būti įtrauktas ir „Echo“. (Iš dešinės: „Lietuvos“ etatų nėra.) Yra etatai. 
aš galiu tamstoms parodyti. (Iš dešinės: Na, parodyk, parodyk.) Vėliau 

galėsiu parodyti. Ir štai kas pasidaro: pasirodo, kad Lietuvoj gali būti 
tam tikro plauko spauda, kurią galima glostyti, o kita, kuri yra kitokio 
plauko, su ta spauda galima kitokius reikalus turėti. Šiai kodėl buvo 
baudžiama ir kalėjimu ir piniginėmis baudomis. Štai ir mūsų eilė 
„Balsų“ — kiek sumokėjom pabaudų. Iš dešinės: O „Lietuvis“, keno 
lėšomis leidžiamas?) „Lietuvis“ leidžiamas partijos pinigais ir kadangi tai 
yra įpėdinis ,„Balsų" ir „„Vairų“, tai ir šiandien bylos guli, bylos guli iš 
vietos nejudėdamos, kadangi tai spauda ne tos spalvos. O reikalingo 
plauko spauda — tai kas kita, jai galima duoti tokia dovana, kaip kad 
geras tėvas parėjęs namuo randa vieną sūnų palaidūną išdykėlį, kuris 
drįsta ir netinkamą žodį tėvui parašyti, o kitas moka daryti viską, ko 
tėvas nori ir moka pildyti kiekvieną politiką, kuri bus jam įsakyta. 
Žinoma, kaip tokiam vaikui neduoti lauktuvių! Reikia duoti; ir tokių 
laukiančių buvo, ir reikėjo jiems duoti. Tokiu būdu pradėtas visas tas 
sąrašas. Aš susirašiau, kiek skubomis galėjau. Čia yra visa litanija ir iš 
viso to sąrašo štai kas pasirodo: jeigu jau buvo valstybės reikalai, jeigu 
švietimo reikalas ir galima būtų pavadinti valstybės reikalu, tai jie 
galima buvo normaliu keliu patenkinti, o visi kiti buvo ne valstybės 
reikalai, bet partijos reikalai. Dabar, ateina Bistras ir sako: girdi, ir kiti 
taip darė. Reiškia, jeigu kiti galėjo padaryti, tai kodel man negalima 
daryti. Ir padaryta ir gal dar drąsiau padaryta negu kitų vyriausybių. Jis 
net pagrąsino — galiu sako ir pavardes paminėti. Nežinau kokias 
pavardes jis minės, bet mar tenka kalbėti su filosofu, ar bent turinčio su 
ją reikalų, ir iš ten aš girdžiu nuolat logikos vardą. Taigi aš norėčiau čia 
surišti logiką su etika. Kas blogai padaryta kitų, nejaugi tas gali 
pateisinti poną Bistrą? Jeigu Bistras rado, kad kiti taip darė, taigi jo 
pareiga buvo ateiti ir pasakyti: „Tamstos, atstovai, štai kas buvo daryta, 
tas ir tas padaryta", o neuždengti. Jeigu gi tylėjo, turbūt nieko nesurado. 
Tokiu būdu kalba logika ir etika. Gi dabar, jei kitų taip padaryta, jei 
kitiems tai buvo leista, reiškia, galima ir dar gal geriau padaryta, negu 
kitų ir pasiimta iš tų sumų viskas, kas tik galima buvo pasiimti. Ir dar, 
gal būt, geriau padarys nei kiti ir paims iš tų sumų tiek, kiek tik galima 
paimti, Ir todel tas argumentas nė kiek nepateisina. Ir vėl man prisimeta 
vienas rusų dumos posėdis, kaip tik tada, kada buvo interpeliacija del 
šaudymo į darbininkus „Lenos“ kasyklų. Tuomet Vidaus Reikalų 
Ministeris Makarovas atėjo ir pareiškė: taip buvo taip ir bus. Ir čia p. 
Bistras ateina ir pasako, ir, tur būt, taip bus. Bent tikisi, kad taip bus. 
Bet man rodos, kol yra šis Seimas, bent taip nebus. (Pozicijos atstovai 
ploja.) Ateityje. aš nežinau kaip bus, bet kol yra šioji dauguma, kuri 

išnešė tą dalyką į viešą tribuną ir pareiškė viešai tautai, kaip yra, tokių 
dalykų nebebus. Ir kas yra dar blogiau. Aš manau, mes daugiau turime 
rūpintis tąja srove, kuri yra aukštosios politikos klausimas, kuris čia yra 
paslėptas ir įneštas į Ministerio Pirmininko reikalus. Aukštos politikos 
klausimas, tas įsteigimas bažnytinės provincijos Lietuvoj. Buvo apie tai 
daug rašyta, daug kalbėta, kad tai buvo padaryta be Ministerių 
Kabineto, be vyriausybės žinios. Ponas Užsienio Reikalų Ministeris 
pasislėpęs už konstitucijos pasakė, kad čia popiežius viską padarė, mūsų 
konstituciją tai leidžia, o čia lazdoms vyskupams 25.000? Lazdoms. 
(Salėj juokas.) Taigi, lazdoms. kurios mus muša, tos lazdos, kurios 
muša, kaipo tam tikros tautos sūnus ir dukteris, mūsų giliausius jausmus 
užgauna ir toms lazdoms duodama iš Lietuvos žmonių surinktų pinigų 
25.000 litų. Aš nieko neturėčiau, jeigu p. Bistras būtų paskelbęs tokių 
aukų sąrašą ir kiekvienas katalikas būtų galėjęs prisidėti, kad savo 
vyskupams įteiktų ganytojų lazdas. Taigi, sakau, viešai, iš savo kišenės. 
O čia, iš valstybės išlaidų sąmato reikalaujama penkioms vyrskupų 
lazdoms. Bet jeigu iš valstybės reikalaujama, tai kodel nepasisakoma 
viešai ir nepareiškiama, kad, girdi, su mūsų sutikimu yra įvesta 
bažnytinė provincija Lietuvoj, ir turime suteikti mūsų ganytojams 
lazdas. Nes pridarę Lietuvoj daugiau vyskupų, mes eisime greičiau į 
dangų, greičiau būsime išganyti. Kodel, ponai, šito viešai nepasakoma? 
Priešingai, mes girdėjome, ir mitinguose ir spaudoj ir kitur, kad mes čia 
nekalti, čia be mūsų žinios padaryta. Gerbiamieji, argi atsirastų nors 
vienas žmogus, kuris sutiktų duoti pinigų iš valstybės iždo tokiems 
reikalams, prieš kuriuos yra griežtai nusistatęs, yra rašęs, ir prieš kuriuos 
yra viešai kalbėjęs. Ar atsirastų toksai, kuris paskui imtų iš valstybės 
skrynios ir duotų 25.000 litų lazdoms, tiems ganytojams, kurie paskirti 
prieš mūsų norus. Aš manau, čia yra veidmaininga politika, čia yra 
veidmaininga politika, kuri veda prie išsižadėjimo Vilniaus, prie 
išsižadėjimo Seinų, kuri mus gali suvesti su lenkais ir gali nuvesti į tokią 
vietą, kur viskas bus paslapty, kur iš tribunos toki slapti dalykai nebus 
skelbiami. 

Tai yra dalis aukštos politikos. Ir čia reikia pastatyti klausimą, ar 
valdžia kaipo tokia turėjo teisės dalyvauti ingresuose, kaip valstybės 
atstovai. Ir čia pasirodo, kad aukštos politikos klausimu panašiu būdu 
buvo pasielgta: taip kad niekas kitas žinot negalėjo. Ir čia mes matome, 
išeina ministeris ir skelbia visuomenei, kad, girdi, vyriausybė stovi prieš 
tai, kad vyriausybė ir nemano Vilniaus išsižadėti, o paskui dalyvauja 
ingresuose, Manė, kad niekas nesužino, niekas nematys, bet kaip tiktai 

mes vėliau sužinom. Bet tie, kurie tai darė anksčiau, tai viską gerai 
žinojo ir, žinoma, dauguma jų, neva, protestams netikėjo. Ir niekas 
negalėjo tikėti. Vadinasi, čia mes turime eilę dalykų aukštos politikos, 
kurie slaptai pas mus buvo daromi: iš vienos pusės buvo kalbama viešai 
vienaip, o slaptai daroma visai priešingai. Ir labai gerai, kad šitie dalykai 
nešti į Seimo tribuną. 

Dabar kas toliau? Buvęs p. Ministeris Pirmininkas Bistras čia 
prisiminė Purickio bylą. Aš čia nenoriu tą bylą liest, nors turėčiau, gal, 
daug ką pasakyti, bet toji byla su čia iškeltais klausimais nesiriša ir aš 
jos neliesiu. Bet man rodos, p. Bistras čia norėjo supainioti, kad būtų 
daugiau kas kalbėt, kad mažiau būtų kalbama apie tai, kas reikia 
kalbėti. Juridiškai klausimas stovi štai kaip: valdžia padovanojo 
žmonėms eilę valstybinių pinigų. Einant civ. įstatymais, dovanos atimti 
negalima, jeigu kas padovanota, tai galima tiktai atimti del nedėkingu- 
mo. Bet nedėkingumo iš darbo federacijos, kuri, kaip čia paskelbta, 
gavo 12.000 litų, mes nematom. Priešingai, mes matom, kad darbo 
federaciją visą laiką yra dėkinga, ir jos dėkingumas net didėja. Reiškia, 
nėra juridinio pamato, kad tuos pinigus, kad tą dovaną būtų galima iš 
darbo federacijos atimt. Mes matom, kad ir „Echo“ ir „„Kovnaer Zeit" 
yra begalo dėkingi, jų negalima įtarti priešingumu ir iš jų pinigų 
negalima atimti. Tai ką padaryti, kad valstybės pinigai išleisti neteisėtai, 
ne tiems reikalams, kurie biudžete numatyti, ne valstybės reikalams, o 
atimti tų pinigų negalima. Dabar kas lieka daryt? Galima išskaityti 
visiems tiems, kurie tai yra padarę. Būtent, išskaityti p. Bistrui ir p. 
buvusiam Kontrolieriui, kuris turėjo sekti valstybės iždo išlaidas nuo 
1924 ligi 1926 metų. (Atst. Endziulaitis, iš vietos: Nuo 1923 m.) Čia buvo 
minėti tik 1924 metai. Ir tokiu būdu ką mes turime? Mes turime keletą 
žmonių, kurie dalinai, tiesa, gal jau įsigijo dvarus, bet tokias dideles 
sumas, kaip yra išleidę iš tų sumų, mes išieškot negalime. Todel 
suprantama, Ministerio Pirmininko pasakymas, kad šitas klausimas dar 
nėra iškeltas ir dar nėra aiškus, dar nėra žinoma, kaip sugrąžinti atgal 
neteisėtai išleistus pinigus. Bet man viena yra aišku, kad negalima 
reikalą taip palikti kaip jis yra. Reikia tą klausimą kelti ir nedaryti iš jo 
paslapties. Ir jau ponas Bistras dalinai nurodė, kaip tas klausimas gali 
būti išrištas: jis pasakė, kad teismo nesibijo. Juo maloniau, jeigu jis prieš 
teismą nieko neturi, tai aš jam pritariu. Mūsų konstitucija reikalauja 
prieš iškelsiant bylą ar atskiram Ministeriui ar Ministerių Kabinetui, kad 
Seimas padarytų savo tam tikrą nutarimą. Ir manau, kad šiandien tą 
nutarimą padarys ir kad iš paliestų asmenų imunitetas bus nuimtas ir 

kad bus pradėtas tardymas. Tardymas šiuo atveju nebus kerštas, toli 
gražu ne kerštas. Ir aš nenorėčiau, kad būtų tardymas daromas keršto 
motyvais. Aš nemanau, kad čia būtų tiktai noras naujos valdžios ateiti ir 
savo pirmtakūnų visus blogus darbus pasakyti ir iškelti. Aš šitų motyvų 
negirdėjau net iš lūpų p. Ministerio Pirmininko. Ponas Ministeris 
Pirmininkas atėjo prispirtas. Ir iš to motyvo girdėjau, kad Ministeris 
Pirmininkas ne savo valia atėjo, bet jisai čia atėjo prispirtas. (Iš dešinės: 
Nebūk naivus.) Man rodos, kad per tiek laiko jisai galėjo, per tą patį 
„Echo“ duoti dar 5.000 ir paskelbti tą visą litaniją. Tiek laiko praėjo, o 
jisai neskelbė nei spaudoje, 0 tik atėjo čionai kviestas Seimo darbų 
tvarka, nužiūrėtu darbų tvarka pakviestas, kada buvo interpeliacija 
įnešta, ir pasakė labai atsargiai tuos faktus, kurie yra žinomi. Ir todel 
naujam režimui prasidėjus, prasidėjus naujai biudžeto tvarkai ir 
pasakysiu, kraštui reikalaujant, neturi būti jokio politinio keršto. Bet 
faktas palieka faktu, kad išlaidos padarytos ne valstybės reikalams, ne 
mūsų įstatymų, konstitucijos nužiūrėta tvarka, o šeimyninė tvarka. 
Todel mes reikalaujame, kad teismas būtų tam atidarytas, kas viskas 
teisme būtų peržiūrėta ir kada bus išaiškinta visa padėtis, kad visas 
kraštas pamatytų, tiktai prie teismo viena sąlyga turi būti, kad nebūtų 
to, kas buvo prie Purickio bylos, kad teismo durys buvo pirmiau 
uždaromos negu atidaromos, pradėjo posėdį su uždaromis durimis ir iki 
paskutinės dienos buvo viskas uždaryta ir slapta. To neturi būti, teismas 
turi būti atviras; ir tiesa, gryna tiesą, daugiau nieko, turi išplaukti. Ir kad 
teismas vėl neatsidurtų tokioje padėtyje, kaip buvo mesta iš vietos, kad 
išspaudė sprendimą, o turi būti Lietuvos teisininkų įsitikinimas ar mūsų 
esamais įstatymais dalykas pateisinamas ar nepateisinamas. Iš kalno 
galima numatyti, kad yra du straipsniai, kurie žinomi buvusiam 
Ministerių Kabinetui, kadangi valdžia negali įstatymų nežinoti, 636 ir 
639 str.str., kad arba neišleido reikalingų įstatymų, arba kad priešingai 
įstatymas veikė, ir šiuo reikalu .teismas turi išsitarti. Todel mūsų kaipo 
Seimo yra pareiga tik atidaryti duris teisingumui ir šviesai. Jeigu to 
nepadarysim, tai neatliksim tautos atstovų pareigų. (Plojimas.) 
Pirmininkas. Žodį gauna ats. Pajaujis. Žodį gauna atst. Šmulkštys. 
Šmulkštys (kd). Atstovas Voldemaras, aš manau, taip sau specialiai, 
lyg naiviai, pasakė, kad dabartinė vyriausybė buvo priversta tokią 
interpeliaciją gauti ir į ją atsakyti. Kas žino Seimo praktiką, tas taip 
naiviai kalbėti negali. O man rodos, jau kas, bet profesorius turėtų šitą 
praktiką gerai žinoti ir kalbėti ne taip jau, sakysime, ne vyriškai, kad 
netektų juoktis iš jo pasakymo. Aš manau, kad šita interpeliacija yra 

iššaukta visiškai sąmoningai sutarime su dabartine vyriausybe. Jeigu ją 
pasirašė socialdemokratai ir valstiečiai liaudininkai, kurie sudaro 
dabartinės koalicijos branduolį, tai aš neabejoju, kad p. Pirmininko čia 
pareikštieji žodžiai irgi labai solidariai sustatyti su Seimo partijomis. Aš 
tik norėčiau šiek tiek iššifruoti, kam manoma šitas visas triukšmas 
daryti. Mes Seime jau turėjome vieną gražų pavyzdį, kaip dabartinė 
pozicija savo pirmuosius žingsnius pradėjo irgi su labai dideliu aplombu 
ir dideliu triukšmu. Tai buvo del Seimo rinkimų teisėtumo. Mes 
atsimenam, kad dabartinė opozicija iškalbingai pasakojo apie tai, kad 
Seimo rinkimai buvę neteisėti, mes gerai žinome tą garsiąją jų 
rezoliuciją, del kurios mes pastebėjimus davėm, kad ji turinti 
kontradikcijų, ir kad praktikoje ją įvykinti negalima. Ir ištikrųjų mūsų 
spėjimai atatiko tikrenybei, nes toji garsioji rezoliucija, kuri pirm laiko 
užbėgo teismui ir tardymui už akių, pasirodė tik tuščiu garsu ir daugiau 
nieko. Buvo reikalinga pakelti tam tikras triukšmas ir dabartinei 
daugumai rinkikus šiek tiek apraminti, nes kaip praktika rodo, tie 
rinkikai toli gražu nėra patenkinti dabartinės vyriausybės žingsniais, nes 
jie tikėjosi ypač mokesnių sumažinimo, bet tas projektas, kuris buvo 
įneštas komisijon, atidėta tolimesniam laikui. Dabar antras triukšmas 
šiuo reikalu, manoma daryti, kad tokiu būdu paleisti dūmų kamuolį į 
mūsų visuomenę ir parodyti, kad dabartinė vyriausybė labai esanti 
greita, labai produktingai dirbanti ir kad visi tie kaltininkai, anot jų, bus 
patraukti asakomybėn delto, kad jie elgėsi neteisėtai. Man rodos, čia yra 
tas tikslas, del kurio iššaukta šita interpeliacija. 

Ponas Ministeris Pirmininkas savo kalboje nurodė visą eilę asmenų, 
ar organizacijų, kurioms buvo duota pašalpa. Bet man atrodo kad 
Ministeris Pirmininkas, nors jo kalbos tonas buvo gana ramus, vis delto 
turėjo paimti apyskaitą, ne tik iš 1924 m. Jisai turėjo paimti visą 
apyskaitą ir pažiūrėti, kaip tasai dabar kalbamas mūsų biudžeto 
paragrafas buvo vykdomas nuo pat mūsų nepriklausomo gyvenimo 
įsikurimo. Bet jisai specialiai paėmė tik 1924 metus, reiškia nuo 1924 
metų ligi 1926 metų, kaip spėju birželio 12 d. O visa kas buvo prieš 1924 
metus, nors aš spėju, kad p. Ministeriui pirmininkui buvo atskleistos ir 
tos apyskaitos, nerado reikalingu su jomis susipažinti, nes jam ytin 
rūpėjo vien tik nurodyti, kaip buvusioji krikščionių grupių vyriausybė 
šito paragrafo sumas naudojo. Jau šitas vienas gali parodyti tendenciją, 
kuri vyriausybei ir, Ministeriui Pirmininkui man atrodytų, būtų 
neleistina. Męs kiekvienas turime laukti iš Ministerių Kabineto tikro 
objektingumo. Jeigu šitą klausimą kelti, jeigu tą visą $-3 nagrinėti, ar 

jisai yra tikslus ar ne, ar jisai yra toksai, kai Voldemaras pasakė, kad net 
yra priešingas įstatymams toks $-as, tai žinoma. reikėjo tada iškelti visą 
eilę metų, kuriuose buvo kaip tik ne krikščionių grupių atstovai 
Ministerių Kabinete, bet pats ponas Sleževičius, pats p. Voldemaras ir 
kiti. 

Bet, žinoma, aiškus dalykas, kad kelti tas, kas gali patiems būti 
nemalonu, nėra reikalo, ir del to ponas Ministeris Pirmininkas, man 
rodos, visai sąmoningai nutylėjo visa, kas buvo prieš 24 metus, o labai 
plačiai referavo, kas buvo nuo 24 ligi 26 metų. Bet ir čia ponas 
Pirmininkas vis del to šį tą nutylėjo, kas jam atrodė, kad ne visai 
naudinga būtų kelti. Taip, sakysim, jis galėjo pažymėti, kad buvo, 
sakysim, ligi pereitų metų, rodos, duodama nuolatinė pašalpa „„Žiburė- 
lio" bendrabučiui iš Užsienių Reikalų Ministerio sumų, nors „Žiburėlis“ 
nieko bendra su užsienių reikalais bent paskutiniuoju laiku neturi, o 
sumos buvo duotos gana žymios. Žinoma, del tų sumų mes, kaip 
paprastai, triukšmo nekeliam, nes mes neskaitom, kad Ministerio 
Pirmininko ar Užsienių Reikalų Ministerio dispozicijon atiduotos 
sumos, jei Seimo jos yra patikėtos, būtų reikalingos tokio smulkaus ir 
detalaus nagrinėjimo, kokį norėtų įvesti dabartinė Seimo dauguma. 
Jeigu dabartinė Seimo dauguma šį savo nusistatymą tesėtų, tai aš 
manau, ji būsimame biudžete šitose pozicijose turės palikti labai mažas 
sumas. Tai ir apžiūrėsim, kada tamstos ateisit į Seimą su biudžetu, kaip 
atrodys šitų paragrafų sumos. Jeigu jos atrodys labai mažytės, tai mes 
suprasim, kad tas, ką jūs kalbat, ir manoma daryti. Bet aš abejoju, ar šitos 
sumos tamstų įneštame biudžete bus labai mažos. Žinoma, pranašauti 
būtų sunku, aš tik spėju, kad ytin į tas sumas tamstos būsite savo 
domėsio atkreipę. O jau pasakiau, kad ponas Ministeris Pirmininkas, aš 
manau, visai sąmoningai, nepaminėjo „Žiburėlio“, nes tai yra tam tikros 
pakraipos įstaiga. Taip pat ponas Ministeris Pirmininkas nepaminėjo 
dar ir kitų, kuriam buvo duodama. Sakysim, kalbėdamas apie „Echo“ 
laikraštį, apie kitus laikraščius jis kažin kodel nerado reikalo paminėti 
apie „Lietuvį“, kuriam taip pat buvo duota pašalpa. Nerado reikalo, tur 
būt del to, kad galima buvo tikėtis, jog ponas Voldemaras išeis su tokia 
kalba, kokią jis pasakė. Žinoma, užgauti, nors, tiesa, ne labai stipriai 
laikančiasi partiją pozicijoje, vis delto būtų ne visai patogu, ir gal būt del 
to ponas Ministeris Pirmininkas rado labai tiksliu ir reikalingu šitą 
poziciją nutylėti. Man rodos, tikslumo dėliai, jei buvo kalbama apie 
pašalpas, duodamas laikraščiams, reikėjo paminėti ir „Lietuvis“. Taip 
pat reikėjo paminėti ir kitos organizacijos. Ne tik „Žiburys“, ne tik Zitos 

draugija ar kitos, bet reikėjo paminėti ir „Kultūros“ organizacija. Ir 
ponas Bielinis, aš manau, gerai žino... (Atstovas Bielinis, iš vietos: 
Nieko negavo) Ach, nieko negavo? Gavai tamsta .. . (Atstovas Bielinis 
iš vietos: Meluoji tamsta) — Pažiūrėsim, galėsim patikrinti... Aš 
žinau, kad yra duota (Iš sd.: Su paskola) — Su paskola, taip, bet vis 
delto gavot (Dešinėj juokas). Iš kairės: Iš taupomųjų kasų gavo. Bet 
ponas Ministeris Pirmininkas rado reikalingu tai iškelti. Aš manau, kad 
ir „Kultūros“ gautoji paskola — dabar pašalpa virs, — vien 
objektingumo dėliai taip pat reikėjo iškelti. Žinoma, turiu prisipažinti, 
kad aš jokiose apyskaitose nesiknisau ir neieškojau nei koalicinio nei 
dabartinio Kabineto apyskaitose didesnių smulkmenų. kurias ponas 
Ministeris Pirmininkas sąmoningai yra apleidęs, ir todel tų smulkmenų 
čia negaliu cituoti. Aš turiu tik konstatuoti, kad čia buvo patiekta tik 
tas, kas dabartinei pozicijai gali būt naudinga. Bet kas dabartinei 
pozicijai gali būti nenaudinga, tas visai sąmoningai buvo nutylėta. Aš 
suprantu, kad tamstoms svarbu yra, kaip ponas Bistras yra pasakęs, 
padaryti lyg kažin kokio didelio įspūdžio mūsų visuomenei, kad štai, 
buvusi vyriausybė, tiesa, per trejus metus, yra padariusi tokių ir tokių 
nuostolių mūsų valstybei. Bet, kaip sakiau, jeigu ponas Ministeris 
Pirmininkas būtų objektingas ir jeigu būtų paėmęs visus metus nuo 1919 
ligi 1926, tai be abejo, tos aikvojamos sumos išeitų čia, tur būt, labai 
žymiai pranokusios. Dabar jis pabrėžė 24 ir 26 metus. Tamstos, antrasai 
Seimas yra gavęs Valstybės Kontrolieriaus pranešimą, kur, sakysim, ne 
tik yra duotos pašalpos kai kam, — jau ten del pašalpų nieko 
nekalbama, bet tiesiog atskiros įtaigos yra nuo 19 metų ligi šiol 
neatsiskaičiusios, jokių dokumentų nėra pristačiusios. Ir tai labai 
žymioms sumoms; ne milijonui litų, kaip kalbėjo ponas Ministeris 
Pirmininkas, bet yra apie 80 milijonų litų neatsiskaityta. Bet, tamstos, 
mes del to triukšmo nekėlėm ir nekeliam. Kada tą klausimą galutinai 
išriš teismas, kada patrauks atsakomybėn žmones, kurie yra neatsiskaitę, 
tai tada mes triukšmą pakelsim (Atstovas Toliušis, iš vietos: Pasakyk 
apie pašalpą iš masonų centro). (Skambutis)... 
Pirmininkas. Atstovą Toliušį kviečiu tvarkon, 


„Šmulkštys. Kol teismas šituo klausimu savo sprendimo nėra padaręs, 
mes jokio triukšmo nedarom. Mes nenorim, kad Seimas virstų kažin 
kokia teismo įstaiga, kuri jau pirm laiko, be jokio ištyrimo, kaip 
profesorius Voldemaras siūlė, trauktų atsakomybėn ir tiek. Man rodos, 
Seimas, kaipo rimta įstaiga, neužsiims tardymais. O jeigu norės užsiimti, 

tai einant statutu. gali tiktai per atatinkamas komisijas tai padaryti. 
Tiesa dabartinė Seimo dauguma yra parodžiusi kitokį savo nusistatymą 
šiuo atžvilgiu jau pirmuose savo žingsniuose, būtent priėmusi tam tikrą 
rezoliuciją del Seimo rinkimų teisėtumo. Aš tada sakiau ir dabar 
pakartoju, kad tada Seimo žingsnis buvo klaidingas ir jeigu tamstos 
dabar manot panašią klaidą irgi daryti ir teismui ir tardymui už akių 
užbėgti, tai, žinoma, patys būsite kalti. Toliau ponas Ministeris 
Pirmininkas ypatingo dėmesio yra atkreipęs į pašalpas ar paskolas 
„Žiburio“ gimnazijai. Aš galėčiau pripažinti racijos ponui Pirmininkui 
kad „Žiburio“ draugijai ne pašalpos, nei paskolos duoti nereikėtų, jeigu 
žiūrėti į „Žiburio“ draugijos, kuri turi savo žinioje 7 mokyklas, kuri yra 
lavinusi keletą tūkstančių jaunuolių, reikėtų pasakyti, kad čia yra 
klerikalinė įstaiga, nieko bendra su valstybe neturinti. Tuomet, be abejo, 
tokiai įstaigai duotoji pašalpa būtų valstybės lėšų aikvojimas. Bei kada 
jūs kalbat, kad „„Žiburiui“ nereikėjo duoti pašalpos, del to kad neturi 
ryšio su valstybe, tai neužmirškite, kad sunkiausiais laikais, vokiečių 
okupacijos laikais, ne tamstų profesinės sąjungos, kurių tada dar 
nebuvo, ne kitos kokios įstaigos kovojo su vokiečiais ir steigė mokyklas, 
bet tą darė „Žiburio“ draugija. Jei tamstos tą pamiršote, aš noriu tai 
priminti. Tamstos šiandien lengva širdimi sakot, kad „Žiburiui“ 
nereikėtų duoti pašalpos. Žinoma, aš ir galiu pripažinti, gal nereikėtų. 
Bet nereikėtų užmiršti ir visa to, ką jis buvo padaręs mūsų valstybei. 
Nereikėtų pamiršti to laiko, kada „Žiburio“ mokiniai, Lazdijų 
gimnazijos aukštesniųjų klasių mokiniai surūdijusiais šautuvais ant pečių 
nešė sargybas naktimis, del to kad kariuomenės buvo maža, o dieną ėjo 
mokslus. Tada „Žiburio“ gimnazijos ir jų auklėtiniai turbūt buvo geri ir 
kariuomenei ir tai pačiai valstybei. Bet kada ji paprašė pašalpos, nes jai 
reikalinga pasistatyti namus, jau tada tie auklėtiniai ir toji įstaiga darosi 
valstybei ne tik nenaudinga, bet darosi žalinga. Ir ponas ministeris 
pirmininkas mano, kad tai draugijai jokios pašalpos valstybė duoti 
negali. Jūs turite keletą profesinės sąjungos įstaigų. Ką jus esate davę? 
Juk jūs nė vieno namo nesat pastatę? Jūs turite paėmę visą Kėdainių 
dvarą. Jūs tą dvarą eksploatuojat, bet valstybei pliusų ekonominiu 
atžvilgiu nesat davę ir tamstos to neužginsite. Jūs esat reikalavę, kad būtų 
šelpiama Mariampolės realinė gimnazija. Bet vėliau ta pašalpa buvo 
atimta ir šiandien tamstos apie tą gimnaziją tylite, nes patys įsitikinot, 
kad tai buvo tokia gimnazija, kuri valstybės pašalpos nebuvo reikalinga. 
Bet savo laiku tamstos ją labai gyrėt. Ir jeigu šiandien mes norėtume tuo 
pačiu mastu jus matuoti, šiandien jūs patys pripažįstat, kad tokia 

gimnazija buvo kenksminga. Vadinasi, visos tos lėšos, kurios buvo 
duotos tai gimnazijai išlaikyti, buvo valstybei žalingos. Bet mes to 
klausimo nestatom. Ta gimnazija yra likviduota ir klausimas yra 
baigtas. 

Tas pats „Žiburys“ penkiose vietose turi pastatęs naujų gimnazijos 
namų. Ir aš manau, kad valstybei čia žalos nepadaryta. Jeigu paimsime 
Prienų gimnaziją, pastatytas namas, kur sutelpa visa mokslo įstaiga, ir 
jeigu tos gimnazijos pastatymui iš valstybės lėšų nieko negauta, manau 
kad pačiai valstybei yra padaryta labai daug. Jeigu paimsim Kybartų 
„Žiburio“ gimnazijos namus, tai prieš kurį laiką ten stovėjo griuvėsiai; ir 
ponas Voldemaras puikiai žino tuos griuvėsius, kurie gal ir šiandien 
griuvėsiais tebebūtų. Bet „Žiburio“ draugija ten pastatė gražų namą. Ar 
galima pasakyti, kad jį pastatė valstybė, jeigu valstybė davė apie 50.000 
pašalpos. Jeigu už tą 50.000 pastatytas gražus namas, kur mokinasi keli 
šimtai jaunuolių, tai kiekvienas žino, kad ne už tuos 50.000 pastatyta, 
kad kaštavo 200.000, reiškia valstybė prisidėjo tik ketvirta dalimi ir mes 
turime šiandien savo namą, kuris, mano manymu, mūsų mokslo 
įstaigoms gėdos nedaro. Paimsim Šakių gimnaziją. Pačiame miestelyje 
nėra patogesnio namo, kur galima būtų net paprasta mokykla laikyti, 
„Žiburys“ pastatė ten gražų namą, bet šiandien Ministeris Pirmininkas 
sako, kad toji paskola, tiesa, vėliau pervesta į pašalpą ir šiandien 
manoma ta pašalpa atimti, kad ji duota neteisėtai. Ar teisėtai, ar 
neteisėtai buvo duota, ne mano dalykas spręsti. Jeigu už 35.000, kuriuos 
pridėjo valstybė prie tų namų, šiandien Šakiuose atsistojo gražus namas, 
kur mokinasi irgi keletas šimtų jaunuolių. Manau, kad jeigu ištiktų 
valstybę sunkūs laikai ir tamstos patys panorėtute suvalstybinti 
privatines mokyklas, tamstos rastute jau didelę pradžią padarytą ir 
nebereikėtų dėti šimtų tūkstančių naujiems namams statyti. Jeigu prie to 
didelio darbo, kuris padarytas vietos žmonių iniciatyva, kurią jūs taip 
sakotės branginą, bet dabar parodot, kiek ji tamstoms brangi, tai tie 
35.000 duoda valstybei labai ir labai didelio pliuso. Aš nekalbėsiu apie 
kitas vietas, kur irgi „Žiburys“ yra pastatęs namų ir valstybė gal tik dalį 
savo lėšų yra davusi. Aš priminsiu tik Lazdijų gimnaziją, buvusią Seinų 
gimnaziją. Iš Seinų buvo išvaryta, Lazdijai buvo nudegę. Niekur nebuvo 
patogesnio buto. Vietos žmonės savo iniciatyva pastatė irgi namus. Ir 
jeigu jiems duota iš valstybės statyti namus tokioj vietoj, kur valstybė 
pati nedrįso imtis iniciatyvos, ten buvo pastatytas namas, ir aš nemanau, 
kad būtų padaryta valstybei nuostolis. (Toliušis iš v.: Pasakok apie 
vyskupų lazdas). 

Gerai. Papasakosiu Toliušiui apie vyskupų lazdas. Specialiai 
Toliušiui. Jeigu tamsta nori žinoti, pasiklausk pono Liono, jis tamstai 
papasakos, kad jis buvo iniciatoriumi ir pirmu kaltininku, kuris 
vyskupui pirmą lazdą nupirko — Skvireckui. Ministerių Kabinete rasi 
tamsta dokumentų. Ir ponas Sleževičius buvo tada pirmininku, kada 
pirma vyskūpo lazda jūsų žmogaus buvo pirkta. Šiandien del tų lazdų 
jūs didelį triukšmą keliat. Pagaliau, ar tų lazdų pirkimas padarė 
valstybei didelių nuostolių? Voldemaras prikaišioja ir reikalauja, kad jos 
nebūtų slepiamos. Jeigu Voldemaras būtų valdžioj, jis turbūt pasistatyty 
radio siųstuvą ir viską, ką jis padarytų ar sumanytų, tučtuojau po visą 
Lietuvą paskleistų. Mūsų vyriausybė jokiose oficialinėse derybose 
nedalyvavo del sudarymo provincinės bažnyčios, bet buvo tik kontakte, 
Ir jeigu paskirta 25.000 lazdoms, aš manau, kad prieš valstybę 
prasižengimo nebuvo padaryta. Aš nemanau, kad tamstos norėtute 
šiandien katalikų bažnyčią pastatyti blogesnėn padėtin, negu ji buvo prie 
caro valdžios. Jeigu prie to jūs einat, tai reikia aiškiai pasisakyti, kad 
kiekvienas aktas, kuris padarytas bažnyčios naudai, jūsų nuomone yra 
valstybei žalingas. Aiškiai pasisakykit čia Seime, aiškiai skelbkit spaudoj 
ir savo vienminčiams provincijoj. Tada bus sunku teisintis prieš 
rinkikus, kaip iki šiol jūs darot, kad neinat prieš tikybą, kad jūs tos 
tikybos neužgauliojat ir kad kiekvieną aktą, padarytą bažnyčios naudai, 
jūs nelaikote valstybei žalingu. 

Bet jeigu dabar tamstos kiekvieną mažą darbelį, kas yra padaryta 
bažnyčios naudai, skaitote valstybei žalinga, tai, žinoma, reikia 
savotiškai ir įvertinti jūsų tą pasakymą. 

Toliau ponas Ministeris Pirmininkas čia kalbėjo apie šelpimą įvairių 
laikraščių, jų tarpe ir „Echo“. Jis pasakė, kad tokiems dalykams 
negalima leisti iš kreditų paskirtų Ministerio Pirmininko žiniai. Tai aš 
paklausčiau p. Ministerį Pirmininką, o kaip jis įvertins sakysim, 
koalicinio kabineto vieną aktą, kuris numatė iš tų pačių sumų atleisti 
pinigų įsteigti Klaipėdoj muzikos mokyklą. Tenai buvo išleista apie 
100.000 su viršum litų. Čia buvo nenumatytas dalykas ir Ministerio 
Pirmininko slaptų sumų nereikėjo leisti, bėt pasirodo toksai netikėtinas 
reikalas, jis buvo iškeltas tam tikromis mūsų vidaus politikos gyvenimo 
apystovomis ir mes neskaitome, kad čia Ministerių Pirmininkas, ne 
mūsų Ministeris Pirmininkas būtų pasielgęs neteisėtai, kad būtų padaręs 
klaidą. Priešingai, mes skaitome, kad jis labai tiksliai tuos pinigus 
sunaudojo, nors neturėjo teisėto pamato, nors neturėjo įstatymo, kuriuo 
einant galėjo tokiam dalykui pinigus panaudoti. Aš galėčiau visą eilę ir 

kitų dalykų čia privesti, del kurių aš ne taip galvoju kaip p. Voldemaras. 
Ponas Voldemaras norėtų, kd viskas būtų išklota, viskas parodyta. Bet 
atsimenu, kada dar ponas Voldemaras buvo valdžioje ir kada žmonės į 
jį kreipėsi įvairiais reikalais, tai jis buvo kaip sfinksas; nieko iš jo 
nebuvo galima išgauti ir žmogus negalėjo suprasti, ar jis žino, ar nežino. 
ar supranta, ar nesupranta dalyko, nes ministeris tylėjo. Dabar jis kitaip 
kalba, dabar reikalauja didžiausio atvirumo. Tai žinoma, jeigu eiti pono 
Voldemaro nurodymais, tai mes pažiūrėsime, kaip tamstos patieksite 
atsskaitomybę nuo birželio 12 d., sakysim iki Kaldėdų. ar tamstos 
patiekdami atskaitomybę viską atvirai nurodysit, ar ne, 0 gal p. 
Švietimo Ministeris mums tuomet pasakys, kad vienai, kitai orgaizacijai 
atsakoma kreditas del to, kad p. Finansų Ministeris pasakė, kad 
negalima duoti. Žinoma, tos organizacijos, jūsų organizacijos, jos yra 
dabar nepatenkintos p. Finansų ir Švietimo M-rių pasielgimu. Bet 
manau, kad jos bus patenkintos, kada bus naujas biudžetas, kada bus 
numatyta naujų kreditų, tai manau, kad tos organizacijos, kurios 
šiandien reiškia didelio nepasitenkinimo p. Švietimo Ministeriui, jos 
tada bus patenkintos. Tai žiūrėsime, kaip tamsots atsiskaitysite, ar išeis 
p. Švietimo Ministeris ir pasakys, kad Profesinei sąjungai yra tiek duota, 
„Kultūros“ tiek, tam tiek, tam tiek ir t.t. 

Dabar norėčiau šiek tiek pakalbėti del p. Voldemaro. Ponas 
Voldemaras, kalbėdamas prie deklaracijos, kiek atsimenu darė tokio 
įspūdžio, kad jis nelaiko dideliais gudruoliais ir tuos, kurie valdė ir kurie 
valdys: jūs durniai ir jūs durniai, bet vidurys — aš išmintingas. (Iš vl.: Jis 
taip nesakė.) — Jis taip nesakė, aš ir netvirtinu, bet sakau, kad jo kalba į 
mane padarė tokio įspūdžio: vienus papeikė, kitus papeikė ir galų galė 
pasakė, kad girdi, mes tautininkai įgijome kuodidžiausią visuomenės 
pasitikėjimą ir mes žiūrime kritingai ir į buvusios ir dabar į naujos 
vyriausybės darbus. Ir paskui balsuojant deklaraciją jo frakcija nei už 
nei prieš nebalsavo. Taip sau palaviravo ir tuo pasitenkino. Ir dabar jo 
pasakytoji kalba į mane tokio įspūdžio daro: jis turėjo papeikti, nes visgi 
jis laikosi prie pozicijos, kaip žirnis prie kelio. Jis čia davė ir vieniems ir 
kitiems, o visuomenė tu būk gudri ir suprask ką čia p. Voldemaras 
norėjo pasakyt. Ponas Voldemaras labai charakteringai yra pasakęs, kad 
kas kas, bet jau p. Bistras tuo klausimu neturėtų čia kalbėti. Ir man čia 
noroms nenoroms klausant p. Voldemarą irgi kyla mintis, kas kas, bet 
jau p. Voldemaras neturėtų čia kalbėti. Ponas Voldemaras labai gražiai 
pasakė apie biudžetą. Girdi, biudžetas šeimyniškai sudarytas. Aš manau, 
kad kaip tiktai labai šeimyniškas biudžetas buvo tada, kada p. 

Voldemaras buvo valdžioje. P. Voldemarui visai nepritiko privesti p. 
Bistrui asmens argumentą. Aš manau, kad p. Voldemaras vistik turėtų 
būt atsargesnis tuo klausimu, nes visuomenė dar daug apyskaitų iš jo 
reikalauja. Jis, žinoma, nežiūrint į tai, kad viena byla buvo pralošta 
Danijoj, vis delto moka išsisukti kaip gudrus advokatas, bet galų gale 
teismas priteisia ir atsiskaityti reikės. 

Aš manau, kad p. Voldemaras ne be pagrindo pasakė, kad galima 
būtų vyskupams lazdas pirkti iš savo kišenės, manau jis taip ir būtų 
padaręs. Juk mes atsimenam, kada jis buvo valdžioj, ką pats sakė viešai 
visuomenei. Girdi, ne tiktai algos neima, bet priešingai, dar valstybei 
primoka. Žinoma, minia buvo labai patenkinta, kad turėjo tokį puikų 
Ministerį Pirmininką ir Krašto Apsaugos Ministerį, kuris ne tik 
valstybei nieko nekaštuojąs, bet dar primokąs. Bet manau, nė vienas 
rimtas Seimo atstovas ir šiaip žmogus, kuris giliau į tą dalyką pažiūri, ir 
net pats Voldemaras, nedrįs iš šitos tribunos tokius naivius dalykus 
tvirtinti. Čia p. Voldemaras, aiškindamas valstybės išlaidų biudžetą, net 
jį rodė, ar jis daugiau taikė tat Seimo atstovams, ar publikai. Aš bent 
manau, kad taikė daugiau publikai. Tai man rodos, kad p. Voldemaras 
turėtų tuo klausimu kur kas atsargiau kalbėti, ir į tą klausimą visai 
nesikišti, nes rusiškai tariant ir jo „rylco v pušku". Čia reikia pirmiau į 
save pasižiūrėti, o paskui jau kaltinti kitus. 

Toliau p. Voldemaras kalbėdamas del mūsų biudžeto, labai kritiškai 
pabrėžė žodžius, „nenumatytoms išlaidoms“, ir statė klausimą: kas tai 
yra nenumatytos išlaidos: ir daro išvadą, kad tai yra šeimyniškas 
biudžetas ir paskui priskaitė įvairių organizacijų ir įvairių draugijų, 
kurios buvo šelpiamos, kaipo buvusios pozicijos šalininkai. Man rodos, 
kad p. Voldemaras turėtų žinoti, nors pats nebuvo padavęs pareiškimo, 
bet pareiškimą padavė p. Krėvė-Mickevičius. Ir neabejoju, kad apie tai 
žino p. Voldemaras, nes tuo pareiškimu buvo prašoma ir „„Lietuviui“ 
pašalpos, ir jis gavo. Ir dabar suprask tu žmogus Voldemarą. Jis sako, 
kad „Lietuvis“ — ėjo ir kitokiais vardais, — niekuomet jokios pašalpos 
nėra gavęs ir tiktai eina partijos lėšomis. Bet aš tikrai žinau, kad 
„Lietuvis“ pagal savo didumą atatinkamos pašalpos yra gavęs. Reiškia, 
buv. Ministerių Kabinetas žiūrėjo į tuos klausimus truputį plačiau, negu 
dabartinė pozicija supranta. Ir jeigu buvo reikalas vieną kitą laikraštį 
sušelpti, tai pašalpa buvo duodama. . 

Aš manau, kad p. Voldemaras ir visa jo pozicija puikiausiai nori 
pridengti tą, ką jie manė toliau daryti, pridengti šituo triukšmu, kuris 
dabar Seime daromas. Žinoma, kai kam gal ir atrodytų, kad po to, kaip 

vyriausybė iškelia tokius dalykus, ir Seimo dauguma griežtai kritikuoja 
buvusios vyriausybės darbus, ir kaip iš vietos reikalauja į kalėjimą 
pasodinti be teismo, kad toji pozicija bus šventa ir valdys viską puikiai, 
ir niekas a priori manyti negali, kad kas nors bus bloga, iš dabartinės 
pozicijos atstovų. Bet reikia žinoti, kad p. Ministeris Pirmininkas 
praktiką jau turi iš 1919-1920 metų, nes iš tų metų buvusios vyriausybės 
apyskaitos nėra duotos. Reiškia, jo mokyti nereikės — žino kelius. Aš 
manau, kada ateis laikas, gal mes turėsime panašios progos apie tamstas 
pasikalbėti. Bet aš kartoju p. Bistro žodžius, kad buvusiojo Seimo 
dauguma daug rimčiau žiūrėdavo į valstybės reikalus, negu tamstos ir 
ypač Seime, kur turėjo daug progos, sakysime, apie tamstos, jeigu 
nepamirštos dar „Vilnies“, jeigu nepamiršote „Bangos“ istorijos ir kitų 
gražių dalykų, kur gal ne vieno uodegaitė buvo įkišta. Tada mes 
triukšmo nekėlėme. Mes šitą dalyką žinojome, bet mes sakėme, kada 
ateis į teismą, tai mes jį Iškelsime. Pirm laiko nedirbkit jokių 
pasmerkimų. Aš manau, kad tamstos būsite daug logingesni ir 
išmintingesni, jeigu panašiai elgsitės. Jeigu p. buvęs Ministeris 
Pirmininkas yra pasakęs, kad tamstos turite tą visą dalyką atlikti, jeigu 
yra padaryti neteisėtumai, įstatymams priešingi darbai, tai yra teismas, 
teismas padarys sprendimą, mes ir laukiame teismo sprendimo. Ir aš tą 
patį pakartoju. Jeigu turite savo rankose dokumentus, tai kam triukšmą 
kelti. Jeigu sakot, kad kam trukdomas Seimas, kad norite pravesti visą 
eilę įstatymų, tai ir veskit tuos įstatymus. Jūs mokesnių įstatymą 
palaidojot, nes jisai jums yra nemalonus, jūs prieš atostogas nenorite jo 
priimti. Bet jums yra svarbu įnešti interpeliaciją, savo interpeliacija 
padaryti triukšmą, o įstatymus, kurių laukia visas kraštas iki šiam laikui 
jūs neišleidot. Ką jūs esat išleidę? Jūs esat išleidę amnestijos įstatymą. 
Jūs nepasigirsite prieš tautą su amnestijos įstatymu. Jūs esate išleidę 
spaudos įstatymo pakeitimą, kuris yra blogesnis negu iki šiam laikui 
buvo. Jūs esat išleidę susirinkimų įstatymą, bet pasakykit, kokius 
konkrečiai įstatymus išleidot, kurie paliečia visą kraštą, jo ekonominę 
būklę. Tai tada būtų jūsų nuoplenas. Dabar jūs einat į Seimą su 
tokiomis interpeliacijomis, kurios triukšmą tik gali sukelti, bet 
absoliučiai jokios naudos negali duoti. Ponas Voldemaras, kalbėdamas 
del buvusiojo Ministerio Pirmininko kalbos, pasakė: Dieve, atleisk, nes 
nežino ką daro. Aš noriu tuos pačius žodžius pasakyti prie p. 
Voldemaro kalbos kaipo finalą, kad visą tą, ką jisai kalbėjo ir labai 
naiviai, kas profesoriui netinka, ir kalbėjo prasilenkdamas su tiesa ir ne 
visai tiksliai. Kaip visuomet, jisai mėgsta vartoti Šventojo Rašto žodžius, 

bet šituos žodžius netiksliai pavartojo. Aš galėčiau visai tiksliai pasakyti 
po jo visos kalbos: Dieve atleisk ir jam, nes jisai nežinojo ką kalbėjo. Ir 
dauguma, kuri su šita interpeliacija mano visuomenę nustebinti... (Iš 
vl: Ir nustebino). Aš abejoju, ar nustebinot, tai mūsų visuomenė 
pasakys: Dieve, atleisk jiems, nes jie jauni, mažai praktikos turi. Seime 
daugumą turi, dar tik du mėnesius. Aš manau, kad šita interpeliacija 
pačio dalyko nepaliečia, šita interpeliacija patiekta dabartiniam 
Ministeriui Pirmininkui, ji kaipo interpeliacija jokio tikslo neatsiekia. 
Ko jūs norėjot? Ar palaikyti dabartinę vyriausybę, ar ją nuversti? Ar jūs 
norite, kad dabartinė vyriausybė... (Iš vl.: Kad paaiškinimus 
padarytų.) Galima buvo paklausimą padaryti, ka mano Ministeris 
Pirmininkas padaryti su tomis sumomis, kurios yra išleistos neteisėtai. Ir 
būtų Seimui pilnai pakakę 5 minučių del šito dalyko. O tamstos užėmėt 
keletą valandų laiko, darote Seime triukšmą ir del to, kad nurodytut ką 
yra padariusi krikščionių vyriausybė nuo 1924 iki 1926 metų. Bet kada 
buvo reikalaujama, kad nurodyti, kas yra padaryta visų buvusių 
ministerių pirmininkų per visą laiką. nes tik tada mūsų visuomenė galės 
objektingai pažiūrėti į visą tą, kas iki šiam laikui buvo tos vyriausybės 
daroma. Tai aš manau, kad tamstos tada turbūt nutilsite del to, kad 
buvusieji Kabinetai, ypač 1919-1920 metų Kabinetas, kuriame pirminin- 
kavo laimei ar nelaimei tas pats ministeris pirmininkas, kuris dabar yra, 
ir apyskaita nepadaryta, pirmiau su šituo atsiskaitykit, o paskui jau 
žiūrėkit, ką buvusioji vyriausybė yra padariusi paskolų ir pašalpų 
klausimu. Nes ten, kas padaryta, tas padaryta neteisėtai todel, kad iki 
šiam laikui Valstybės Kontrolei jokios apyskaitos duoti negalite. Todel 
mes del šitos interpeliacijos, kadangi ji yra be jokio tikslo. nei 
vyriausybei palaikyti, nei vyriausybei nugriauti, tai mes irgi negalėsime 
balsuoti už.ją nei už, nei prieš. Mes pažiūrėsime, kokią jūs pereinamąją 
formulą patieksite. Aš manau, kad patieksite pilną pasitikėjimą 
dabartinei vyriausybei ir duosit pasmerkimo aktą buvusiai vyriausybei. 
(Iš vl.: Nujauti?) Nujaučiu todel, kad mes matėm, kad jūs esate klaidingą 
žingsį padarę. Tai žinant šitą praktiką, galima mdnyti, kad lygiai taip 
pasielgsite, pasmerksite, kaipo Seimo dauguma 46 rankomis buvusią 
vyriausybę, kaipo nusižengusią teisėtumui. Bet aš manau, kad pasekmės 
to pasmerkimo lygiai bus tokios pat, kaip pasmerkimo, kuris buvo 
padarytas pirmuose šio Seimo posėdžiuose del Seimo rinkimų 
teisėtumo. kur jūs pripažinot rinkimus teisėtais ir neteisėtais ir dabar 
patys nežinote, ką su jais padaryti. Ir Ministeris Pirmininkas nežinojo. 
ką atsakyti į jūsų paklausimą, bet kad Ministeris Pirmininkas kaipo 

advokatas susigriebė pasakyti: aš oficialiai nieko nežinau. Šitas 
pasakymas yra labai charakteringas ir labai gražus. Ir aš manau, kad 
dabar daromas triukšmas yra kaipo priemonė dabartinei Seimo 
daugumai pasiekti savo tikslą, nieko negali duoti. Ir aš manau. kad tas 
smerkimas būtų ne visai tinkamas Seimui kaipo tautos atstovybei. Jūs 
galėtute pasitenkinti paprastu paklausimu, o Ministeris Pirmininkas bus 
toks uolus, kad jūsų norus panorės pildyti, patrauks atsakomybėn. jeigu 
buvusioji vyriausybė pasirodys. Ir tik tada, kada teismas savo žodį tars, 
tada tik sprendimas turės savo galią. Dabar jūs galit smerkti šimtą 
kartų, mes žiūrime į šitą sprendimą, lygiai kaip į sprendimą del rinkimų 
teisėtumo. 

DĖL MINISTERIŲ KABINETO FINANSINĖS POLITIKOS 


Voldemaras (taut) Gerbiamieji atstovai! Šiandien toksai turbūt 
likimas, kad iš šitos katedros keičiasi optimizmo vilnis ir pesimizmo 
vilnis. Kada praėjusią interpeliaciją svarstėm, tai socialdemokratų 
frakcijos vardu kalbėjęs atst. Bielinis kaip tik pradėjo nuo šitos 
pesimizmo vilnies, nurodydamas kokia sunki šiandien yra Lietuvos 
ekonominė padėtis ir kokį sunkų krizį mes gyvename. Ir jeigu jisai rado 
reikalinga tą priminti, tai kaip tik matyti, todel kad daugelio dalykų 
aiškinimas yra tame pačiame krizyje. Jeigu pažiūrėsime už Seimo, tas 
pesimizmo ūpas eina ir toliau. Sakysime, mūsų spaudoje buvo prieš 
keletą dienų net eilė intervjų apie esamus Lietuvoje streikus. Ir tie patys 
streikai, tegul bus vienų laikomi agitacijos pasekme, kitų revoliucija, bet 
iš esmės nepakitėja. Ir tas rodo, kad mes gyvename ekonominį krizį. 
Dabar šiandien buvo vėl iš kitos srities, iš visai kitos srities, tariant 
Soloveičiko banko veikėjo ir banko direktoriaus pareikšta, prekyba 
gyvenanti savo dvyliktą valandą. Jeigu neateiti pagalbon prekybai ir 
pramonei, tai prekyba ir pramonė neišsilaikys, pramonė žus ir 
Soloveičikas nurodė priemonę — įsteigti prekybos ir pramonės banką, 
kuris, kaip ir Žemės Bankas, gelbėtų tą prekybą ir pramonę. Ot, sakau, 
tai pesimizmo srovė; padidinto ar ne, aš kol kas nekalbėsiu. Dabar 
ateina ponas Finansų Ministeris ir atsineša optimizmo srovę. Optimiz- 
mas — geras daiktas ir reikia jo turėti. Bet vienas dalykas optimizmas, 
kitas dalykas akių merkimas. Ir man rodos, kai aš svarstau tokį Pono 
Finansų Ministerio optimizmą, tai man kartais jis atrodo jau nebe 
optimizmas, bet lyg ir akių merkimas. Tiesą pasakius, pradžioje jis šiek 
tiek nusistebėjimo pareiškė. Sako: yra deklaracija, ten buvo pasakyti 
bendri principai. o jie nori apie kažkokius konkrečius dalykus išgirsti 

deklaracijoje. Bendrais principais gyvenimą nepatenkinsi, čia kaip tik ir 
reikia tie konkretūs dalykai išgirsti. Ir visuose kraštuose, bent Vakarų 
kraštuose, kur kalbama apie deklaracijas, tai nekalbama apie bendrus 
principus, o kalbama apie konkrečius darbus, kurie bus padaryti. Čia, 
sako, ką gi, principus pareiškėm, del jų nesiginčija; 0 nori, kad 
pasakytum konkrečiau. Ir šiek tiek šiandien buvo mėginta pasakyti 
konkrečiau, bet nepasakyta. Pirmiausiai kas mums rūpėjo, tai dabartinis 
stovis faktinos žinios apie Lietuvos ekonominę padėtį. Ir tų žinių mes nė 
vienos negirdėjom. Vėl, nors ir mažas faktas, bet mes vėl išgirdom 
išdėstytus principus, o į gyvenimo tirštumą ponas Ministeris nepanorėjo 
mus vesti, matyti, rasdamas ją ne perdaug jaukią. Bet kaip tik, kas nori 
tikrai matyti, tai man rodos, optimizmui medžiagos ne per daug galima 
gauti. Aš visada, kada tik gaudavau, skaitydavau „Lietuvos Ūkį". Ir 
turiu pasakyti, kad tokių davinių ten per mažai yra. Ponas Finansų 
Ministeris, be abejo, turi kur kas daugiau žinių ir galėjo jas čia išdėstyti. 
Tada gal būt ir mes galėtume taip manyti, kaip jis. Kaip yra ištikrųjų su 
mūsų finansais? Sakysim, apčiuopiamai paimsim, kaip yra su mūsų 
mokesniais. Aš pasiremsiu Finansų Ministerijos leidiniais, kuriuos ji 
laiko oficialiniais ir leidžia visų žiniai. Štai santrauka tų pajamų, kurios 
gautos, ir išlaidų, kurios padarytos per penkius mėnesius. Penki 
mėnesiai beveik pusė biudžetinių metų. Ir ką mes matom? Mes matom, 
kad pajamų surinkimas neina taip toli, kad galima būtų būti optimistu. 
Jeigu mes pažiūrėsim, kiek per penkius mėnesius pajamų įplaukė, tai 
mes rasim, jei imti 1595, už penkis mėnesius gauta tik 3495 visų biudžeto 
pajamų. Vadinas, tas 1 nėra didelis. Žinoma, mes neimsim matematiš- 
kai, nes negalima taip imt, kadangi vasaros metu pajamos mažesnės, 
vėliau — didesnės, bet jeigu skaitysim, kad geriausias laikas yra 
“ pavasarį, 3 mėnesiai, gereiausias laikas mūsų žemės krašte, kaipo 
naturalinio ūkio krašte, paskui rudenį, jeigu bus geri metai, turėsim vėl 3 
gerus mėnesius. Vadinas, maždaug, pusė biudžetinių metų susidaro, taigi 
turėtum laukti arti pusės numatytų pajamų. Bet to nėra. Čia iš viso, 
jeigu paimti skaitmenį 9495, susidaro 34,395. Vadinas, vos daugiau 
trečdalio. Tai kaip dabar? Juk išlaidos daromos. Pirmas klausimas, 
kuris mums rūpėjo, tai — ar mes apsieisim šiais metais be deficito, ar ne. 
Ir kada kategorijomis žiūrime dalykus, kuriuos oficialiai Finansų 
Ministerijos organai skelbia, tai vėl kai kurios pozicijos stačiai metasi į 
akis kaipo nenormalinės. Žodžiu, vaizdas, kuris galima šiek tiek 
iššifruoti iš Finansų Ministerijos „Statistikos Biuletenio“ už penkius 
mėnesius, nuo sausio ligi gegužės, yra gana pesimistingas. Kitų 

ministerijos davinių aš neturiu ir todel nesakyčiau, kad tas vaizdas 
skleidžia tikrą matematišką teisybę. Gal yra kitokių davinių, kurie 
optimizmo daugiau gali duoti ir pateisinti pono Finansų Ministerio 
optimizmą, bet mokesnių ėjimas, biudžeto vykdymas man, kada skaitau 
biuletenį ir kitus spausdintus dalykus, kurie yra paskelbti, daro įspūdžio, 
kad mes tikriausiai turėsim deficitą. Vadinas, pirmas klausimas, kaip 
galai suvesti? Jei galų negali suvesti, pajamų negali padidinti, tai gal 
išlaidas galima sumažinti? Jeigu negalima gyventi taip plačiai, tai gal 
galima gyventi siauriau? Ir todel man rodėsi, kad kiekvienas Finansų 
Ministeris, atėjęs į Seimą ar į Kabinetą — ką gi, stebūklo gal negali 
padaryti, tai bent žmonišką darbą gali padaryti ir gali pasakyti: ponai, 
susispauskit. Kaip susispauskit? O suspauskit neišaikvotas išlaidas. 
Biudžetas buvo priimtas visiems metams, bet pasirodo, jo vykdymas 
verčia laukti deficito ir todel jis reikia atsiimti atgal. Dar sako, mes 
taupumą darom. Bet aš negaliu suprasti. Sako, statybą sustabdėm. Bet 
ką tai reiškia: ar sustabdyta statyba, kuri įtraukta į biudžetą, ar kuri 
neįtraukta? Jei sustabdyta ta, kuri ėjo be biudžeto, tai čia priešinga 
įstatymams ir apie tokią statybą negali būti kalbos. Jeigu tai yra teisėtas 
darbas, jeigu jis įtrauktas į biudžetą ir tam tikros sumos tam išleistos, 
tai, jeigu biudžetas neperžiūrėtas, kaip tas galima sustabdyti? Aš stačiai 
negaliu sau įsivaizduoti, ką reiškia „sustabdyti“? Algų avansų sustabdy- 
mas tai irgi, sako, taupumas. Tai yra tik teisėtumo grąžinimas. Avansu 
niekas algų negali gauti. Jeigu pasirodė, kad žmonės iš kalno algas 
gaudavo, tai aiškus daiktas, kad tai buvo neteisėtas dalykas. Tai čia ne 
taupumas, o teisėtumo gražinimas, ne daugiau. Taupumo priemonių iš 
to, kas pasakyta, aš visai nemačiau ir aš nežinau ir negaliu suprasti, kaip 
galima įvykdyti taupumo priemonės, neperžiūrėjus biudžeto, nes visos 
išlaidos turi būti surašytos biudžete, 241.935.400 litų. Vadinasi, toji 
suma turi būti pilnai ir gali būti išleista. Jeigu taip subalansuoti ir jeigu 
biudžetą neatimti atgal, ta suma bus išaikvota. Bet pajamų ėjimas rodo, 
kad pajamos eina dar mažyn. Jeigu taip, tai gali būti tokia dilema: gerai, 
mes iždą pripildysime, paimsime iš kur tik galima, galus suvesime, o 
kraštas tegul sau daro ką nori. Bet ar tuo keliu mes toli nueisime, į tai 
galima labai lengvai atsakyti. Galima priplėšti iždą ir sakyti: kol mes 
gyvenam, mums užteks, galime vartoti ir varginti kraštą, o kas bus 
paskui — tegul ką nori daro. Bet aš manau, kad ponas Finansų 
Ministeris tuo keliu eiti jokiu būdu nesutiks. Jis tiesa nesutinka, bet vis 
delto jis imasi keistos politikos ir nori sutaikyti du nesutaikomu dalyku: 
jis nori, kad ir vilkas būtų sotus ir ožka sveika liktų. Aš užsirašiau ant 

greitųjų jo žodžius. Jis sako, kad Finansų Ministerija stengsis, kad ir 
įmonės galėtų veikti, nejaustų perdaug sunkios naštos ir kad iždas turėtų 
pajamų. Gerai tai gerai, bet čia išeina rato kvadratūra, o mes žinom, kad 
pasaulis tos problemos neišsprendė, ne tik finansinėj srity, bet juo labiau 
matematikos srity tokio rato dar niekas neišrado ir rato kvadratūros 
klausimo dar niekas neišsprendė. Be abejo, aš negaliu nepritarti ponui 
Finansų Ministeriui labai gražus dalykas, bet tai reiškia paversti ratą 
kvadratu. Kaip galima taip mokėti paimti iš tų įmonių, kad ir įmonės 
liktų sveikos, ir galėtų laisvai veikti toliau ir kad iždas turėtų pelno iš to. 
Iki šiol niekas pasauly tokios politikos niekas nėra išsprendęs nors gal 
daug kas ir būtų ta mintimi sužavėtas ir jeigu Finansų Ministeris tikisi, 
kad jam tai pasiseks, tai jau čia jo perdaug didelis optimizmas. Dar 
daugiau pasakysiu — sudarymas pačios atstovybės iš Prekybos ir 
Pramonės Rūmų, iš Žemės Ūkio Rūmų, ir Koperacijos atstovų ir 
atstovų nuo darbo, 0 šiuos pastaruosius reikia suprasti atstovus iš 
darbininkų profesinių sąjungų. Ponas Finansų Ministeris tikisi sudaryti 
tokį -organą ir rodosi jam, kad kiekvienas iš to organo narių bus toki 
idealūs, kad kiekvienas iš jų pasiūlys savo mokesčių išdėstymo projektą 
ir šauks varžysis: ant manęs, ant manęs uždėk daugiau. (Salėj juokas.) 
Bet ir pats Ministeris pastebėjo, kad prieš pinigą mes visi esam silpni, 
kad doleris gerbiamas be luomų ir įsitikinimų. Jeigu tokį klausimą, kaip 
mokesčių išdalinimą, patieks tokiam organui, kiekvienas iš jų sakys, 
tegul tas moka, tegul anas moka. Prekybos atstovai sakys: aiškus 
dalykas, iš žemės visa gamyba eina, ūkininkai tegul moka. Žemės Ūkio 
Rūmų atstovai spirsis: ne, iš prekybos, jie nieko nedaro, iš jų reikia ir 
paimti. O darbo atstovai sakys: aaa, buržujai, štai kur visas pelno 
šaltinis iš jų reikia imti, iš mūsų nieko nevalia imti. Vadinasi, bus tai ne 
koks nors idealus organas, bet labai negražių peštynių vieta, peštynių, 
kam garbė turi būti pripažinta mokėti valstybinius mokesnius. Kad taip 
tikrai bus, tai kiekvienas finansų vadovėlis šiandien pripažįsta. Yra 
svajonė, kad kas nors geruoju norėtų mokėti mokesnius. Nėra ir tikrai 
nebus tokių žmonių. 

Ką gi mes turime? Kiek rodo oficialūs daviniai, mus laukia deficitas. 
Finansų Ministeris sako, kad reikalinga palengvinti mokesčiai. Gerai, 
galima palengvinti, jie ištikrųjų nepakeliami bet turėtų būti tada ir 
išlaidos sumažintos, tada galima tą naštą palengvinti. Bet Finansų 
Ministeris sako, ne, išlaidas mažinti negalima. Kodel? — Kad 
valdininkai į atostogas išvažiavo. Vadinasi, vėl iešmininkas kaltas. Bet 
kodel negalima po atostogų atimti? Argi negalima sugrąžinti iš atostogų. 

Reikia psakyti, aiškiai: kraštas reikalauja, krašto finansinė padėtis sunki, 
tad dirbkim visi, dirbkim visą vasarą. (Iš kairės: O kodel pats nori 
atostogų?) Aš nenoriu atostogų. Voldemaras Seime darbo ieško ir 
pyksta, kad to darbo nematyti. Taigi galima būtų ir valdininkus palikti. 

Aš skaičiau profesorio Moravskio knygą: „Lietuvos finansai". Knyga 
be galo gera ir būtų dar geresnė, jeigu autorius nuo savęs nieko nebūtų 
pridėjęs, nes jam sekasi surinkti skaitmenis, apskaičiuoti nuošimčius. Bet 
kaip pradeda išvadas daryti, tai gaila laiko skaityti. Bet yra įdomių 
davinių. Sakysime, biudžetų sulyginimas už keletą metų. Taigi 
pasižiūrėkime į statistikos davinius, kiek kuriems reikalams leidžiama. 
Čia yra sutraukta nuo 1918 metų, per penkis metus mūsų biudžetai 
nuošimtiniais santykiais. Matyti iš karto, kur galima būtų ekonomijos 
padaryti, kur negalima padaryti. Pasižiūrėsime į tuos nuošimčius. 
Krašto Apsaugos Ministerija ima 4095, beveik 4794, Susisiekimo 1795; 
Finansų Ministerija 795; Švietimo Ministerija 595; Vidaus 595; Žemės 
Ūkio Ministerija 495; Užsienio Reikalų Ministerija su viršum 495, toliau 
mažesni eina. Vadinasi iš karto matyti per metų eilę, kur galima 
padidinti, kur galima išlaidas sumažinti. Kai kurios išlaidos, sulyginus, iš 
karto galima pasakyti, kad jos yra nenormalios. Sakysim, Užsienio 
Reikalų Ministerijai išeina vidutiniškai 495. O kituose kraštuose net 
vieno 195 nesudaro. Vadinasi, metasi į akis, kad mes tuo atžvilgiu 
pasaulinį rekordą pamušėm. Niekam nepaslaptis, kad Krašto Apsaugos 
Ministerijai irgi pristatoma tokių užpirkimų, kur galima buvo labai 
didelės ekonomijos padaryti ir gal būt čia ne tiek valdininkų iš atostogų 
reikėtų kviesti atgal, kad tą padarytų, bet aš nematau, kad kas nors 
norėtų tą padaryti. Paprastai atsikerta kad neišsimoka imti biudžetas 
atgal, neišsimoka kviesti valdininkus iš atostogų, o čia dar reikia naujas 
daryti. Sako, kitais metais bus kitaip sutvarkyta, kada bus naujas 
biudžetas sudarytas, o šiemet tegul taip pasilieka. Bet ką daryt, jeigu bus 
deficitas? Ką tada daryti ir iš kur laukti pagalbos? Nejaugi jūs manot 
svetimais pinigais padengti mūsų biudžetą? Iš ko gi padengsite? Gal jūs 
steigsite kokį nors ypatingą svetimais pinigais banką, kuris jums ateitų į 
pagalbą? Dėja, Soloveičiko nuomone, reikia, sako, įsteigti tokį banką, 
kaip Žemės Bankas. Bet juk Žemės Bankas irgi kasmet maitinamas iš 
biudžeto. Nors, tiesą pasakius, galėjo keletą valdininkų pastatyti 
pinigams dalinti, ir nereikėtų nė banko, norint įdėti ten dalį biudžeto ir 
paskui tik išdalinti. Toliau Soloveičikas mano dar taip. Sako: dabar yra 
Prekybos ir Pramonės Bankas, kodel tokį nepadaryti. Vadinasi, kodel 
vėl neduoti iš biudžeto visą eilę sumų ir per tą banką palaikyti prekybą 

ir pramonę. Galima daug ir daug pristeigti tokių bankų ir juos iš 
biudžeto maitinti. Bet čia ir yra visas klausimas — 0 iš kur biudžetas 
paims tų pinigų, iš kur tas biudžegas pasipildys tais pinigais, kurių visi 
taip nori — ir Žemės ūkis, ir prekyba, ir pramonė, ir valdžios aparatas ir 
t.t. ir t.t. Iš kur bus tie pinigai imami? Į tai niekas atsakymo neduoda ir 
to atsakymo nematyti ir į šitą klausimą net ponas Ministeris neatsakė. 
Bet moka pasakyti, kad esą neišsimoka pusei metų peržiūrėti biudžetas. 
O jeigu per tą pusę metų bus 20 milijonų sutaupyta? Šiandien girdėjom 
karštų kalbų, kad netvarkingai išleista apie 1 milijonas ir kiek karštų 
kalbų pasipylė ir nepasigailėta atostogų, sėdėta, ir aš džiaugiuos, aš 
mačiau noro branginti Lietuvos skatiką, apsaugoti tokiu sunkiu laiku 
Lietuvos skatiką. Bet jeigu kur galima kelius ir keliolika milijonų 
sutaupyti, tai reikia prie to eiti, reikia apie tai kalbėti. Bet kuomet 
kalbama apie keletą šimtų tūkstančių, o nenorima kalbėti apie keliolika 
milijonų, tada man kyla mintis, kad čia ne realus valstybės darbas. Jeigu 
norima dirbti realus darbas, tai reikia imti pirmiausia kaip tik tas 
pozicijas, kur galima didžiausias sumas sutaupyti, o to nėra. Aš nežinau, 
kaip Finansų Ministeris suves, kaip vykins biudžetą. Aš tiktai matau, 
kad jis turi gerus norus. Bet aš girdėjau kitą pasakymą, aš pritariu 
Finansų Ministeriui, kad toks mokesčių lupimas, kaip ligi šiol buvo, 
toliau yra nepakenčiamas. Finansų Ministeris yra galutina instancija, 
kur sprendžia, ar mokesnis teisėtai ar neteisėtai yra uždėtas. Tai yra 
bloga padėtis. Ta bloga padėtis yra taisytina. Bet jeigu iki šioliai buvo 
skundų del mokesčių uždėjimo, tai buvo skundžiamasi todel, kad 
kraštas tų mokesčių negali sumokėti, o ne todel, kad tie mokesčiai yra 
perdideli. Manau, tų skundų bus dar daugiau. Juk vistiek, jeigu Seimas 
priimtų ir tris įstatymus ir kiekvienam iš jų būtų pasakyta, kad 
mokesniai, kuriuos Finansų Ministerija uždėjo, yra teisingi, tai vis tiek 
skundai nenustos plaukę kaip iš gausybės rago, jie plauks ir toliau. Jau 
mačiau atsiųstą į Seimo frakcijas Kybartų miestelio namų savininkų 
memorandumą. Namų savininkai, buržujai, rodos, jie galėtų viską 
sumokėt, ką jiems užkraus. Bet ne, jie padavė memorandumą, kame 
nurodinėja, kad apie 15-2095 namų stovi tuščių, neužimtų, o nuo tuščių 
namų reikalaujama mokesnis, o mokesnių imti nėr iš kur. Kitas 
pavyzdys. Sudegė miestelis, sudegė namai, mokesnis uždedamas ant 
sudegusių namų. Gyventojai ateina ir sako, mes visai neturim tų namų, 
to turto, už kurį iš mūsų reikalaujamas mokesnis, Jiems atsakoma — 
mes nieko nežinom, kad sudegė, paduokit prašymą, apmokėkit Žyminiu 
mokesniu, tuomet ir mes žinosim, kad sudegė. Ta eilė ištraukų ir 

pavyzžių, kaip neteisingai mokesčiai išdėstyti. Bet vienas dalykas 
teisingumui ar neteisingumui įrodyti ir kitas dalykas pinigų turėti. Aš 
labai bijau, kad ponas Finansų Ministeris atsidurs prie tuščio iždo. Jis 
sutvarkys savo finansų organą, kuriam bus pasiūlyta teisingai paskirstyti 
mokesnius, o paskui atsidurs prie tuščio iždo. Prie tuščio iždo atsidurs ir 
visa Lietuva. Ir čia jau bus klausimas ne keleto šimtų tūkstančių, o bus 
visos Lietuvos likimo klausimas. Todel šitas klausimas yra kur kas 
gilesnis, kur kas svarbesnis, negu visi tie klausimai, kuriuos ligi šiol 
Seimas svarstė. Jeigu mes ekonominių ir finansinių klausimų negalėsim 
išspręsti, tai nebus mūsų krašto, krizis eis dar toliau, ir tuomet jau 
klausimas apie administratinį pertvarkymą nustos savo reikšmės, nes ir 
kraštas ir administracija neturės iš ko gyventi ir žmonės turės važiuoti į 
Braziliją ar kur kitur. Prasidės streikai darbininkų, kurie tiktai gyvena iš 
to, ką uždirba, o jeigu neturės darbo, neturės iš ko gyventi. Klausimas 
aštriai stovi. Ir kada klausimas taip stovi, tai reikia kokių nors 
radikalesnių priemonių griebtis, o ne skelbti žinias, ne kalbėti čionai apie 
teisingumą ar neteisingumą. Čia reikia padaryti ne gestą, o padaryti eilę 
tokių priemonių, padaryti eilę tokių darbų, kurie galėtų mūsų finansus, 
mūsų kraštą, išvesti į sveiką kelią. Ar čia mums tas sveikas kelias buvo 
nurodytas, ar čia mums priemonės buvo nurodytos, kurios išves į tą 
kelią? Aš turiu atsakyti, kad mes čia prieš save matome . . . ornamentą, 
0 pamato tam ornamentui stinga. O kaip galima kalbėti apie tai, kaip 
pagražinsim tą namą, kuris dar nepastatytas, ar tikrai nebus pastatytas. 
Ornamentas gražus, nieko prieš jį negaliu pasakyti, bet visdelto tai yra 
ornamentas ir šituo ornamentu mes nepataisysime tikrą gyvenimą. 


Toliau, ponas Ministeris plačiai kalbėjo kaip apsaugoti litą. Ir čia 
minėjo receptą be galo radikalų. Jis sako, kad lito pastovumui išlaikyti 
reikia sumažinti kreditą, reikia iš apyvartos išimti nepadengtus litus. 
Reiškia, norint visą laiką turėti padengtų litų, kad būtų galima iš 
apyvartos išimti nepadengtus litus, reikia sumažinti kreditus. Taip lygiai 
protaudamas galėčiau dar toliau eiti. Ateina pas daktarą mažakraujis ir 
sako mažai kraujo turįs o daktaras jam atsako: ką tamsta kalbi, kraujo 
užtenkamai turi, reikia tiktai perrišti gylsas kojose, rankose ir kitur ir 
tuomet apie širdį kraujo gana bus. Aš manau, kad nė vienas daktaras 
nepasiūlys tokio gydymo metodo. Lygiai taip pat ir čia. Juk Čia eina 
kalba ne vien apie litą, čia eina kalba apie viso krašto reikalus. Mes 
esame atsakomingi už viso krašto reikalus. Ir jeigu čia finansų ministeris 
sako, kad reikia litų skaičių sumažinti, tai galima eiti dar toliau, galima 

pasakyti, kad litų mums visai nereikia: apsivilkime avies kailiu, eikim į 
mišką ir naturaliai gyvenkime. (Atst. Bielinis, iš viet.: Čia jau bus 
perdaug tautiškai.) Žinoma, tada mums litų visai nereikės. Bet, ponai, 
tai galima tiktai teorijoj bet praktikoj pasirodo visai kas kita, nelyginant 
kaip tas čigonas, kuris apsiėmęs savo arklį nuo valgymo atpratinti ir jau 
buvo atpratinęs, ir dar būtų atpratinęs nuo gėrimo, tik nelaimė, arklys 
jau įpratintas ėmė ir pastipo. Tai tokį siūlymai ir finansų srity gali 
pasilikti tiktai teorijoj, bet negali būti taikomi praktikoj. Čia reikia imtis 
kitokių priemonių, ne tokių priemonių, juo labiau, kad pinigų jau ir 
dabar stinga žmonėse. Mes matome, pinigų stoka yra didelė, stinga 
bankams, stinga žemės ūkiui, stinga pramonei, žodžiu, stinga visur. Ir 
mums sakoma, jeigu pinigų stinga žemės ūkiui, tai padarykime 
hipotekos banką. Šventa tiesa, iki šioliai niekas nežinojo, kaip galima 
bankas be pinigų įsteigti. Čia siūloma įsteigti, bet iš kur pinigai atplauks? 
Išleisti akcijas? Galima pamėginti. Bet kas pirks? Mūsų emisijos bankas, 
kuris gerai stovi kaipo bankas, kurio statutas numato, kad šitame banke 
gali dalyvauti ir svetimas kapitalas, vis delto to svetimo kapitalo iki 
šioliai nesugebėjo pritraukti. Visai kas kita, jeigu imsim hipotekos 
banką. Hipotekos banko akcijos remsis kokiu turtu, remsis nejudomuo- 
ju turtu, remsis žeme. O mūsų įstatymais einant svetimšalis negali 
Lietuvoj įsigyti nejudomojo turto. Reiškia, pinigų duok, paskola bus 
garantuota žeme, o tą žemę, jeigu pingus nesumokės, negalės paimti. Ir 
aš esu tikras, neatsiras nė vieno žmogaus, kuris duotų savo pinigus į tokį 
banką. Reiškia, liekasi kitas kelias, pakeisti įstatymą ta prasme, kad 
svetimšaliams leidžiama Lietuvoje įsigyti nejudomojo turto. Bet čia kyla 
vėl kitas klausimas. Ar galima sakyti, kad tegul Lietuvą išperka iš 
licitacijos. Ar galima prie to prieiti? Jeigu prieitume prie tokios 
nesąmonės, tai ar rastumėm kitus, kurie mus norėtų tuo keliu pasiekti. 
Tai tuo būdu hipotekos banko, aš vėl matau tik vieną įsteigimo būdą, 
būtent, kaip Žemės Banko. Reiškia, įsteigsime tris bankus: Žemės 
Bankas yra jau biudžeto maitinamas, sakysime, Soloveičikas reikalauja, 
kad būtų įsteigtas prekybos ir pramonės bankas, kuris vėl bus iš 
biudžeto maitinamas ir hipotekos bankas, kuris taip pat vėl bus iš 
biudžeto maitinamas. O biudžetas iš ko bus maitinamas? Ir vėl į užburtą 
ratą papulsime. Ir kuomet kalbama apie ekonomiką, aš nežinau, ar iš 
manęs, ar iš kitų juokiasi. Jeigu p. Finansų Ministeris turįs gerą jumorą, 
tai toksai privalumas geras. Sakysime, buvo Italijos Finansų Ministeris 
Kventino Seello. Visi žino, kad biudžetas su deficitu, o jis visus įtikinėjo, 
kad ne; visą parlamentą nori įtikinti, kad nieko panašaus nėra. Ir 

parlamentas nežino, stebisi, kaip čia yra ir sako: mes žinome, kad yra 
deficitas, o jisai su skaitmenimis įrodinėja, kad deficito nesą. 

Sako, bus hipotekos bankas. Gerai, bet kokiu būdu? Aš vėl galvoju, 
kaip gali būti tas bankas įsteigtas. Man rodos, kad nei jis pats nežino, 
kokiu kitu būdu gali būti tas bankas įsteigtas, kaip iš biudžeto. O jeigu 
grįžti prie biudžeto, tai mes klausiame, iš ko maitinsime biudžetą. Kada 
mes pasiūlėme susispausti, susitvarkyti, tai sako, kad negalima — 
valdininkai atostogose. Tai kokiu būdu prieisime prie plano realizavimo, 
aš negaliu įsivaizduoti. Todel man tas planas, kaipo darbo planas, nėra 
planas. 


Sako — paskola. Ir, pasakyta, kad iš 16 paskolos bylų, iš senų yra 
trys, kurias p. Finansų Ministeris laiko rimtomis, o iš naujų yra du rimti 
pasiūlymai. Bet apie paskolą, ką mes išgirdome? Lygiai nieko. Tik 
išgirdome, kad iš 16 senų yra 3 rimti pasiūlymai, ir iš naujų — du 
pasiūlymai. Kodel rimti, aš nežinau. Ar nosis rimta, ar akys, ar akiniai 
rimti uždėti? Šituo atžvilgiu reikėjo visdelto pasakyti, kokiomis 
sąlygomis. Aš pretenduoju, kaipo eidamas 50 metus, kad reikia savo 
protu gyventi, ne tik kitų. (Atst. Purėnienė iš vietos: Už tai, kad 
nesupratot.) Aš labai abejoju, kad tamsta p. Finansų Ministerį supratai. 
Tamsta gal apsimeti suprantanti, bet nesupranti. (Atst. Purėnienė iš 
vietos: Pasiūlykit savo planą). Aš pasiūliau. Iš šitų paskolos paiūlymų, 
sako, yra gerų. Kada bus pasakyta, kad emisija bus tokia ir tokia, 
sakysim, po 80, 90 ir 9695, vietoj normalinės 10095 kainos. Paskui jeigu 
pridėti amortizacijos sąlygas, ir pasakyti, kuri čia suma bus sumokėta, 
tada aš paimsiu paišelį į rankas ir tada apskaitysiu, kiek pinigų gausim. 
Ir tada pamatysiu, ar geros ar negeros sąlygos. O pasakyti, kad yra 
penki rimti pasiūlymai, tai reiškia nieko nepasakyti. Juk jei kas kortomis 
lošia visą naktį, paskui turėtų užmokėti tą kortų skolą, nes pasirodo, 
kad pasaulyje yra žmonių, kurie moka kortų skolas, ir būtų priverstas 
nusišauti; ir jeigu gautų paskolą už 30095, tai jis pasakytų, kad 30075 yra 
geros sąlygos, nes kitaip jis turi nusišauti, o čia galima gyvybę išgelbėti. 
Todel įvertinimą, kas gera, ar kas bloga, reikia palikti mums, o pasakyti 
konkrečias sąlygas. Šitos konkrečios sąlygos nėra nė vienos nurodyta. 
Aš girdėjau, gal būt netikri gandai, bet buvo, ypač pirmiau, del 
Londono paskolos gelžkeliams girdėti, kad jau didelės sumos išleistos 
tai paskolai ieškoti. Aiškus dalykas, kad išlaidos reikalingos, kad 
paskolos be pinigų nepadarysi. Bet man suprantama, kad kai siūlo be 
galo daug žmonės, tai siūlo tie, kurie labai suinteresuoti. Bet ar mes taip 

suinteresuoti imti? Aš norėčiau išgirsti ne kaipo įvertinimą iš paties p. 
Fin. Minis. lūpų, bet apie faktus, apie kuriuos galima būtų pakalbėti, 
kurie buvo konkretūs. Prie monopolio čia aiškiai nurodė skaitmenis. Ir 
sutinku, kad taip, kaip pasiūlyta, monopolis neišsimoka. Kada aš radau, 
kiek iš tabako įrašyta akčyžės būdu, tai aš pamačiau, kad iš akčyžės yra 
įrašyta 13 milijonų. Ir tai ką jie siūlo, nė kiek nepagerins tos situacijos, 
kuri yra. Ir kada sako, kad po 20 metų reikės įmones perduoti, o per tą 
laiką mokėti iš pradžios porą milijonų ar kiek, tikrai prisidedu prie p. 
Finansų Ministerio nuomonės, kad čia neverta. Jeigu būtų taip pasakęs 
apie kitus dalykus, aš ga! būčiau pilnai sutikęs. Kaip reikia toki dalykai 
visada aiškiai išdėstyti, tai šiandien buvo kalbėta čia mūsų mėgiamo 
kolegos Plečkaičio. Jisai su savo jumoru vaizdavo, pasakojo, kaip reikia 
gatvėje klausyti, ką žmonės kalba. Ir apie monopolį kalba, kalba labai 
daug, ir su vardais, ir kaip kalba. Viena versija yra tokia: yra susidariusi 
grupė priešakyje... įspėkit su kuo? (Atst. Šmulkštys, iš vietos: Su 
Finkelšteinu.) Su Finkelšteinu. Jeigu mano mintį įspėjo p. Šmulkštys, tai 
susitarimo negalėjo būti. O kaip motyvuoja? Ogi sako: dabar rašo 
„Rytas“, kad Finkelšteinas yra pozicijos vadas, ir jį valdžia turi 
kompensuoti ir užtai jam turi duoti tabako monopolį. Tos kalbos būtų 
ir toliau nuėję, jeigu būtų šiandien p. Finansų Ministeris nepasakęs, kad 
nieko panašaus, monopolio nebus. Reiškia, toksai pareiškimas užkerta 
kelią panašioms kalboms. O jeigu nebūtų pareiškimo, tai tos kalbos 
būtų toliau nuėję ir būtų pavirtę bala žino kuo. Kad toki mėginimai yra, 
taip. Finansų Ministeris pasakė, kad ir senose bylose rado eilę 
pasiūlymų ir atsirado naujų pasiūlymų. Vadinasi, toki mėginimai yra. 
Tas rodo, kad reikia tokio aiškumo. Aš sveikinu, kad nors į vieną 
punktą aiškumas yra įneštas galutinai. Čia man aišku, kad jokios kalbos 
dabar apie tabako monopolį negali kilti ir kad visos kalbos apie 
konsorciumą su Finkelšteinu priešakyje, kurios nugirstos, einant 
Plečkaičio metodais, nugirstos gatvėse, rimto pagrindo neturi. Tai, 
sakau, taip reikėjo visuose kituose klausimuose padaryti. Pirmų 
pirmiausia, mums reikėtų turėti žinių, kokia situacija yra šiandien su 
mūsų finansais. Sakysim, šiomis dienomis skaitėm, kad Latviuose kilo 
didelio triukšmo del kredito kasos direktoriaus Kalninšo, kurį įtarė, kad 
auksą latui padengti jis perkėlė iš vieno banko į kitą ir sako, ar nėra čia 
koks nors įkeitimas. Dabar pas mus. Šiandien irgi buvo paminėta pono 
Ministerio Pirmininko savotiška pašalpa ir paskola, būtent, kad valdžios 
duota garantija tokiomis ir tokiomis sumomis ūkininkų sąjungai. Tai 
valdžios duota garantija, bet mes žinome, kad emisijos bankas pas mus 

su garantijomis dar mažiau šykštus, — kad eilė bankų ir kitų pramonės 
ar prekybos įstaigų gana dažnai ten gauna garantijų. Tai mes dabar apie 
Lietuvos auksą galime statyti klausimą. O svetimųjų kraštų atstovai jau 
prieš metus teiravosi Kaune, kokia juridinė Lietuvos aukso situacija, — 
aukso, kuris yra Lietuvos Banko balansuose parodytas. Koks tas auksas: 
ar jis mums priklauso, ar įkeistas; jei įkeistas, tai kokiomis sumomis, 
kokiomis dalimis ir t.t. Žodžiu, svetimieji prieš metus įtarė mus ir 
šiandien iš naujosios valdžios tuo atžvilgiu jokių paaiškinimų negirdė- 
jome. O čia mūsų kredito klausimas. Buvo kalbėta, kad litas bus 
apsaugotas sumažinus kreditą. Bet nežinia, kiek mes aukso turime. 
Sako, aukso truputį padidėjo, svetimoji valiuta galima paversti auksu, 
Bet kiek mes jo turime? Jeigu svetimieji tuo interesavosi, tai jie turėjo 
pamato. Ir čia apie tai reikėtų pasakyti, kad žinotum, ką turime, kad 
žiūrėtum į svarbiausius gyvenimo klausimus ne užrištomis akimis, bet 
atvirai. Toliau, vis delto reikėtų šiek tiek daugiau ne ornamentais, bet 
pozityviais dalykais operuoti. Man mestas klausimas: „kodel tamsta 
nieko nepasakai?" Aš didelį daiktą pasakiau: sutrumpinkime išlaidas. (Iš 
sd: Tai visi žino.) Rodos, mažas daiktas, bet padaryti ekonomijos 
sakysim, kelioliką milijonų, tai daiktas yra didelis. Bet tai ne vienintelis 
būdas, nuo to reikėtų pradėti. Bet yra ir kitų priemonių. Aš, 
bevartydamas oficialinius leidinius, kartais užeinu įdomių skaitmenių. 
Sakysim, tas pats statistikos biuletenis tarp ko kita įdėjo ir įdomų 
skaitmenį, — kiek pinigų iš Amerikos ateina Lietuvon. Pasirodo, per 
metus 30 milijonų litų. Vadinas, Amerikoje Lietuvos valiutos reikalauja- 
ma 30 milijonų litų per metus. Šitas skaitmuo kiekvienam finansistui 
daug pasako. Kas yra finansistas? (Iš sd: Kas moka greitai dvarus 
pirkti.) — Tas savo reikalus gerai aprūpina, o ne valstybės, ir toks tegul 
geriau prie valstybės reikalų neina ... Bet kas yra finansistas ne savo, 
bet valstybės reikalų atžvilgiu? Geriausią definiciją čia duoda Vitte. 
Tiesa, jis pats ekonominių mokslų nestudijavo, bet buvo vienas geriausių 
finansų ministerių Europoje. Kada profesorius Posnikovas sakė, kad 
viskas remiasi turtu, kyšių pasiūlymu ir t.t., tai jis pasakė, kad viso to 
gamyboje nėra. O yra kas? Yra... ūpas, finansinis ūpas ir geras 
finansistas turi mokėti tą ūpą išgauti. O jeigu to ūpo nėra, tai reikia 
padaryt jį, sukelti. Ir visas dalykas — kaip padaryti? Pirmiausia, čia yra 
tendencija. Mūsų valiutos yra didelis reikalavimas. Kas daroma ligi šiol 
su mūsų valiuta, su tais 30 milijonų litų, kurie reikalaujami Amerikoje. 
Pažiūrėsim smulkiau, kaip pinigai iš Amerikos atplaukia į Lietuvą. Ogi, 
pasirodo, per eilę bankų. Jeigu pažiūrėsit, kokiu kursu, tai turėsit 

pripažinti, kad kursas yra savotiškas, kad bankai uždirbdavo dideles 
sumas. Kodel valstybė negali į savo kišenių paimti? Kodel privatiniams 
bankams atiduoti? (Iš sd: Iš ko Vailokaitis gyventų) — Jei tamsta taip 
myli Vailokaitį, tai aš tylėsiu, nieko negalėsiu sakyti .. . Bet man rodos, 
kad čia ne Vailokaičio pasigailėjimas tamtai rūpi. Čia yra Lietuvos 
valiutos pareikalavimas, kuris gali būt pozityviai sunaudotas. Dar 
daugiau. Pas mus Amerika yra lig aukso kasykla, iš kurios galima ir 
daugiau kredito gauti. Bet kokiu būdu? O tokiu, kad reikia sudaryti tas 
ūpas. Pradžioje Amerikoje buvo labai geras ūpas; jie norėjo į Lietuvą su 
kapitalais eiti ir ėjo. Bet grįžo su kuo? Grįžo su prakeikimais, nes net 
žemės negalėjo pirkti. Kodel? Todel, kad pas mus buvo manoma: a, 
buržujai! Supirks visą žemę, liks kelios dešimtys ha, o iš kur mes žemės 
reformą pravesim. — Štai kame yra šaltinis, kuris pakirto visą ūpą ir 
pasitikėjimą. Jeigu ligi šiol taip daryta, jeigu ligi šiol griauta, tai 
nereikėtų ir toliau griauti; reikėtų žmonės įtikinti. kad toliau tokio 
pavojaus nėra, kad tikrai jokios normos pinigams, kaip, sakysim, žemei 
80 ha, nebus įvesta, bet kad ir mes elgsimės taip, kaip visame pasaulyje. 
Ir tada vėl atsiras kitas ūpas. Bet toki dalykai ne šiandien, ne ryt 
padaromi, nes sugriauti yra lengva, bet atstatyti be galo sunku. Ir kas čia 
reikėtų, tai reikėtų bent socialinėje programoje aiškiai pasakyti, kad 
matytų, jog tikrai kita programa atėjo, — kad nebus tęsiamas 
Krupavičiui taip patinkantis dvarų dalinimas arba valstybės mokesnių 
nuo visokių „buržujų“ ėmimas arba toji politika, kuri per eilę metų 
Lietuvoje buvo varoma. Jeigu mes tai padarysim, tai mes vėl galėsime 
ten kredito gauti ir ūpą sukelti; mes galėsim, sakysim, ir Žemės Bankui 
iš amerikiečių gauti didesnių sumų, gal būt ir hipotekos bankui galėtum 
gauti. Bet tam reikia žemės įstatymai peržiūrėti. Kol jis bus toks, koks 
yra, nesitikėkit ką nors gauti. Aš manau, kad nė skatiko iš niekur 
negausime. Žiūrėkime nusitverti ko nors vidutiniško. Jeigu mes norime, 
kad galėtume daryti plačių išlaidų ir tobulinti visą mūsų materialinį 
gyvenimą, mes turime eiti tuo keliu, kuris prie to veda. Tariant, turime 
eiti vakarų Europos keliu, nepersekiodami kapitalo, gamybos, bet 
eidami prie tos gamybos atstatymo, prie jos padidinimo. Kitas dalykas, 
jei mes pasisakom, kad mums kapitalo nereikia, mes dora šviesim visam 
pasauliui. O doras žmogus paprastai didžiausią skurdą kenčia. Na, tai 
būkime toki skurdžiai. Bet tuomet galėsime iš nieko nieko nereikalauti. 
būsime nuoseklus. Bet kaip dabar, norėti išlaidas didinti ir kartu 
trumpinti pajamų šaltinį, tai norėti dviejų nesuderinamų dalykų. 
Pirmininkaujantis. Tamstos laikas pasibaigė. 

Voldemaras. Jei man Pirmininkas leis, aš baigsiu. Man nedaug laiko 
pasiliko, nes aš pavargau labiau bekalbėdamas, negu tamstos besiklau- 
sydami mano kalbos. 

Bet kas gi reikalinga daryti? Reikia ieškoti radikalinių priemonių. Iš 
karto reikia pasiryžti mesti gamybos kėlimui didesnių sumų. Kaip 
vokiečiai infliacijos metu mokėjo susispausti, taip ir mes turime išmokti 
daryti. Pažiūrėkime tik, kaip vokiečiai visus metus mokėjo stoiškai 
gyventi; kaip tik vokiečiai ir temoka, nes infliacijos metu kaip vokiečiai 
gyveno, turbūt niekas kitas ir neišgyvens. Ir mums reikalinga susispausti, 
susispausti kiek tik galima. Žinoma, mes neturėsime perdidelių sumų, 
bet bent iš karto galėsime nors pradžiai mesti keletą milijonų į gamybą, į 
žemės ūkį ir per keletą metų tas atsipirks. Taigi nutiesdami pamatus 
tolimesnei mūsų gamybai, jos naudai atsisakydami nuo daug ko kito, 
keldami gamybą. Tik tuo keliu mes galėsime pataisyti savo finansus. 
Jeigu mes to nenorėsime daryti ir sustosime tik ant pusės piremonių, kad 
ir gražių ir teisingų priemonių, bet kurios mūsų sistemos, mūsų 
gyvenimo pamatų nepataisys, mes nieko nepadarysime, mes ir toliau 
eisime į dar didesnį skurdą, eisime prie bado, prie nedarbo, kuris ir taip 
Lietuvoj eina didyn, nes viskas pas mus suversta ant biudžeto, o 
biudžetas bus tuščias. Štai kokios yra perspektyvos. Ir aš norėčiau, kad 
kas nors gyvais daviniais padėtų man išblaškyti tą perspektyvą ir 
parodytų, kad mūsų yra geresnė padėtis negu atrodo, kad mes ne tik 
mokam sumažinti kreditus. Tegul geriau visai nebus kreditų, kad tik litą 
palaikytume, kaip dabar kai kurie ir mano. Jeigu ponas Finansų 
Ministeris parodys mums tuos naujus kelius, apie kuriuos čia aš 
kalbėjau, jis parodys mums gyvybės, o ne mirties kelią. Aš neprimetu p. 
Rimkai, kad jis to nesuprastų. Bet aš nesitikiu iš jo, kad jis tai galėtų 
padaryti. Ir štai kodel. Man rodos, kad ponas Rimka yra pergeras 
žmogus, kad iš susidariusios situacijos išeitų. Jis man pačiam labai 
patinka, jis yra labai kuklus; gal būt jis ir toliau važinės savo reikalais 
savo dviračiu. (Iš dešinės: Ne, ne, moka automobiliu važinėti.) Jis kyšio 
neduos .. . Tiesa, jis duoda kyšius, duoda .. . Man pačiam yra pastatęs 
porą butelių alaus ir tai ne iš slaptojo fondo, bet iš savo kišeniaus. Taigi 
jis yra pergeras žmogus, o čia reikia didelio kietumo. Ir del to aš sakau, 
kad ponas Rimka nieko nepadarys. Visur šiandien, kur finansinė padėtis 
yra sunki, Finansų Ministeriai renkami kietos rankos žmonės. Kajo yra 
žinomas kaipo šių dienų geriausias finansistas. Ir kada prancūzai jį 
išrinko pernai finansų ministeriu, jis pasakė jiems nemalonių dalykų: 
mums, sako, reikia mokesčius imti ir išlaidas mažinti. He, sako, mes ir 

patys tą žinom, tam nereikia mums ir finansų ministerio, kuris mokėtų 
mokesnius imti ir išlaidas mažinti. Pasirodė, kad Prancūzijos demokrati- 
ja nusistatė griežtai prieš mokesčių pakėlimą ir pavarė Kajo. Bet dabar 
jau šaukiasi atgal, nes prityrimas parodė, kad gerai, nieko, ir dabar jam 
duoda ypatingų, beveik diktatoriškų, įgaliavimų kištis į kiekvieną 
žinybą. Ir aš laukiu, kad ponas Finansų Ministeris ateis ir pasakys: jei 
man neleisite šeimininkauti, ne tik mano, bet ir kiekvienoj ministerijoj. 
aš nieko nepadarysiu. Finansų Ministeris šiandien turėtų šeimininkauti 
visur, ne tik sėdėti savo biure, bet apvažinėti visą kraštą. Aš manau, kad 
tik tada gal ką padarytų. Aš pripažįstu, kad Finansų Ministeris negali 
apsieiti su tokiu finansiniu aparatu, kaip jis šiandien yra, nes tas 
aparatas išmėtytas po visą Lietuvą; dalis jo Kaune, dalis provincijoj, 
vienas žmogus sėdi čia, kitur sėdi kitas ir vargu, ar prie tokios tvarkos 
galės finansų ministeris susitvarkyti. Čia kaltė mūsų, kad mes 
paveldėjom Rusų sistemą, bet pas rusus buvo ne dvi, kaip pas mus, bet 
trys valdybos. Buvo taip, kad vienas organas — ispraunikas įsako imti 
mokesčius, o zemskas načalninkas, ar mirovoj posrednik baudžia už tai, 
kad neima. Tiesa, pas mus už neėmimą niekas nebaudžia, bet vis delto 
aparatas yra netikęs ir darbo insrumentų neturint Finansų Ministeris 
nieko padaryti negalės. Aš iš kalno buvau pasiruošęs kalbėti naudon 
tokio įgaliavimo, kad Finansų Ministeris turėtų teisės kištis į visą eilę 
vadybų ir pastatyti savo veto. Gal ne taip drastiškai, kaip tai darė toks 
naminio auklėjimo genijus ponas Dulskis, kuris nubraukia kartais 1096. 
o jau paskui jūs žinokitės, dalinkitės, kaip išmanot. Čia nedidelio reikia 
mokėjimo nubraukti 10 ar daugiau nuošimčių. Kas moka skaityti ligi 
šimto, gali nubraukti. Bet vis delto buvo kas nors daroma. O čia mes ligi 
šiol nematom jokių rimtų darbo pastangy. Todel nepertvarkius 
finansinio aparato ir nedavus Finansų Ministeriui teisės kištis į visas 
vadybas be jokios išimties, be šitokių darbo sąlygų vargu ar mes ką 
galėsime padaryti. Bet man rodos, kad jis pergeras žmogus. Ir todel, kad 
jis per geras, jam vargu bau pasiseks Lietuvos finansus pataisyti, ir prie 
geriausių norų mes eisim prie blogesnės padėties. Gerbiamieji, aš labai ir 
labai bijau, kad neprieitume prie tokios padėties, kada bus kalbama, kad 
nors Karvelis ir nedidelis paukštis, bet prie jo mokėjo algas, aš labai 
bijau, kad gali prie to prieiti. Ir tol, kol laikas, reikia tuo klausimu 
susirūpinti, o ne laukti, kada jau gal būt vėlu. Mes daug brangaus laiko 
gaišiname svarstydami nesvarbius dalykus. O tokiam svarbiam, be galo 
rimtam dalykui, mes laiko per mažai aukojame. Ir mes. skirdamiesi 
vakacijoms, aš siūlau visai nesiskirstyti/ bet dauguma nori skirstytis, tai 

noriu, kad su tuo klausimu susidurtume, susidurtume rudenyje, kaipo su 
vienu iš pamatinių klausimų, kad tuomet visi menkesni klausimai būtų 
nustumti į šalį. Bet jeigu ir toliau mes tiktai gyvensime gerais norais, tai 
labai bijau, kad ir toliau nenueitume į bedugnę. Kad p. Finansų 
Ministeris yra jau per daug geras žmogus, geros širdies žmogus, tai įrodo 
ir tas jo pareiškimas, kad iš savo ministerijos nė vieno valdininko 
nepaliuosuos. Matome, labai geros širdies žmogus, ir tam galima 
pritarti. Bet nuo to mūsų finansai nepagerės. O jeigu norima, kad 
pagerėtų, tai reikia nuo pamatų iki stogo viską peržiūrėti, viską 
pertvarkyti ir tokiu būdu mes galėsim ką nors realaus atsiekti. Žinoma, 
kada ateis biudžetas, tada dar daugiau klausimų iškils ir bus progos 
plačiau pakalbėti. Bet mes skaitom, kad nebūtume atlikę savo pareigos, 
jeigu per šias diskusijas nebūtume nurodę tas stambias linijas, kurios 
galėtų mūsų ekonominį padėtį pagerinti, mūsų finansus pagerinti ir tuo 
pačiu pagerinti mūsų visą padėtį. Nes šiandien ir vidaus ir užsienio 
politika ir visos kitos politikos susieina į finansų politiką. Nuo finansų 
politikos priklausys mūsų ir užsienio politika ir vidaus politika. Jeigu 
turėsim gerus finansus, turėsim ir gerą vidaus politiką ir gerą užsienio 
politiką, kol šito nebus, apie gerą politiką negali būti ir kalbos. Ir mums 
nereikės svajoti tada ir apie Vilnių. Vilniaus atgavimo klausimas tiktai 
bus tušti žodžiai, jeigu mūsų finansų padėtis nejeis į normalinę padėtį. Ir 
lito nepastovumas, jo susmukimas, užsienyje dirbs:ne mūsų naudai, bet 
dirbs prieš mus. 

Ir šiandien, jeigu vyriausybė mums galėtų konkrečiai pasakyt, ką ji 
mano daryti, kad finansų politika pasveiktų, tai tas sudarytų tam tikrą 
ūpa, geresnį, negu dabar yra. O geresnis ūpas, kaip jau anksčiau 
pažymėjau, čia didelės reikšmės turi. O jeigu to nesugebės padaryti, tai ir 
pirmieji žingsniai pražus ir tikslas nebus atsiektas. 

Taigi į darbą, nes laikas nelaukia. 

DĖL BIUDŽETO PERŽIŪRĖJIMO 


(Seimo stenogramos. 3-sis Seimas, I-ji sesija, 24-sis posėdis, 1926 m. liepos 21 
d. 

Seimo pirmininkas dr. J. Staugaitis. Sekretoriauja Seimo II sekretorius B. 
Žygelis. Dalyvauja 75 Seimo atstovai. 

Svarstomas dienotvarkės 2-ras punktas: Valstybės išlaidų samatos 1926 
metams pakeitimo projektas, I ir II vyriausybės projektai, I skaitymas. M. Š.) 


Voldemaras (taut) Gal nė vieno įstatymo atstovai nelaukė taip 
nekantriai, kaip to. Dar nesusidarius valdžiai mes nurodėm reikalą 
taupyti valstybės lėšas, susispausti peržiūrėti biudžetą antram pusmečiui 
ir jei negalima pajamų didinti, tai bent išlaidas mažinti. 

Pagaliau turime patiektą biudžeto peržiūrėjimą. Aš turiu konstatuo- 
ti, kad šis sumanymas daugiausia apvylė ne mus vienus, bet visą kraštą. 
Kaip mes svarstome, kokiomis aplinkybėmis? Yra valdžia, čia stovi jos 
kedės, ir visos tos kedes yra tuščios. Nė vieno valdžios atstovo nėra tuo 
metu, kada svarstomi toki svarbūs klausimai, kaip biudžetas. Ką tai 
reiškia? Ar tai valdžios didelis pasitikėjimas savimi ar Seimo niekinimas. 
Visuose kraštuose, jeigu svarstomas koks nors valdžios sumanymas, ir 
ypatingai biudžetas, jei nėra parlamente kabineto galvos, ekstra šaukia ir 
jis ateina ir savo autoritetu paremia ir paremia dažnai ne tik to klausimo 
likimą, bet ir kabineto likimą. Dažnai vyriausybė pastato kartu ir 
pasitikėjimo klausimą, ir parlamentas kartais turi atsistoti prieš dilemą: 
ar priimti vieną ar kitą vyriausybės pasiūlymą, ar rinkti kabinetą. Pas 
mus valdžios kedės tuščios, nė vieno atstovo nėra. Prisiuntė projektą. 
Vykdymui ar ką? Ar tai yra didelis savimi pasitikėjimas ar Seimo 
niekinimas, kad gali Seimas sau plepėti, o mes padarysime kaip mums 

reikalinga. Jeigu pirma taip buvo . . . (Šmulkštys iš v: Nebuvo, nebuvo) 
Sako, kad aš nebuvęs pereituose Seimuose ir negaliu tvirtinti. Bet jeigu 
taip nebuvo, tai gaila, kad dabar įvedama toksai regresas demokratinėj 
tvarkoj, vietoj progreso. (Atst. Purėnienė, iš vietos: Kalbėk iš esmės ir 
pamatysi, kad nereikalingas). Reikalinga, visuose parlamentuose taip 
daroma, nejaugi mes norime visą pasaulį reformuoti ir įvesti naują 
tvarką. Parlamentui visuomet reikalinga; žinoma, Ministerių Kabinetas 
gali reikalauti, kad sesiją baigtų. Čia kitas klausimas. Bet kada sesija 
eina, tad Ministerių Kabineto atstovai turi sėdėti čia šitose vietose ir 
kiekvienu patiektuoju svarbiu klausimu turi tiekti savo paaiškinimų. 
Taip yra visame pasaulyje. Ir todel aš laukiu, kad ir šiandien pas mus 
bus kaip visame pasaulyje. Bet kaip matote, pas mus taip nėra. Įnešamas 
įstatymo projektas, kuris liečia biudžeto pakeitimą, liečia pamatinius 
valstybės klausimus ir nėra kam duoti paaiškinimų. O paaiškinimų duoti 
reikia labai ir labai. Kitas dalykas, reikia pripažinti, kad ir ūpas nėra per 
geras. Aš klausiaus atsidėjęs, kol Bielinis kalbėjo, kuris visada kalba su 
giliu įsitikinimu ir temperamentu ir iškelia daug įdomių dalykų. Ir man 
buvo be galo keista, kaip vienoj vietoj, kada jis konstatavo, su 
pasipiktinimu konstatavo, kad valdžia padariusi kriminalą. Tai jam 
pradėjo ploti. Ar būtų dabartinė opozicija priėjusi prie to, kad ploti 
kriminalui?! (Atst. Purėnienė, iš vietos: Plojo, kad kriminalas buvo 
iškeltas.) Atsiprašau, aš girdėjau. Pasakė, padarė kriminalą, ir plojo. 
(Atst. Purėnienė: Na, jau nuvažiavai.) Aš turiu pasakyti, aš taip pat 
pasipiktinau, ir reikia pasipiktinti. Bet tuo džiaugtis, man rodos, jokiu 
būdu netenka. Liūsti tenka, bet nesidžiaugti, kad tokių apsireiškimų yra. 
Bet man rodos, čia perdaug partijos reikalų įnešama į valstybės reikalus. 
O mums reikia svarstyti tokius svarbius reikalus ne partiniu atžvilgiu, 
bet valstybės atžvilgiu. Aš pilnai tikiu tam, ką yra pasakęs atstovas 
Bielinis. Bet tik negaliu suprasti, ką bendra turi jo kalba su šiuo 
patiektuoju pakeitimu. Koksai ryšys tarp jo pasakytos kalbos ir šito 
projekto, koksai ryšys tarp šito projekto ir neteisėtai išaikvotų 1.080.000. 
Juk jeigu būtų pasiūlyta, kad 1.080.000 neteisėtai išaikvotų pinigų į 
valstybės iždą turi grįžti, tai iš to pajamos padidės. Bet mes matome iš to 
projekto, kad pajamos nepadidės. Tai koks čia ryšys? Aš vėl patį 
įstatymą skaitydamas klausiau savęs, ką mes turim valstybės pryšaky, ar 
buhalterį, ar Finansų Ministerį. Ir aš priėjau išvadą, kad mes Finansų 
Ministerio neturime, mes turime buhalterį, ar gerą, ar ne, bet ne 
daugiau. Čia paimtos išlaidos paprastos ir nepaprastos sąmatos, paimtas 
aktyvas ir pasyvas, aktyve 1.160.000 ir pasyve 1.160.000. Ponai, nė 

viename biudžete to nėra. Tai yra buhalterija, tai yra banko apyskaita. 
Kiekvieno banko apyskaita, kur bankas turi tiksliai tas sumas įrašyti, 
įrašyti tikras sumas, kokios yra kasoj. Banke mes matome, sumos, 
kurios yra kasoje turi atatikti skaitmenims, kurios yra pažymėtos 
knygose. O jei to nėra, tai bankas už tai turi būti traukiamas 
atsakomybėn. O biudžete visai to nėra. Pasižiūrėkite finansų vadovėlį ir 
pamatysite, ką reiškia parlamento votumas del pajamų. (Atst. Bielinis, iš 
vietos: Yra, yra.) Tikrai, šventa teisybė yra taip, kaip aš sakiau. 
Autorizuojama vyriausybė iš krašto imti tokias ir tokias pajamas. Bet 
tos pajamos gali būti ir didesnės, gali būti ir mažesnės, gali būti ir 
nepriteklius. Kas kita su išlaidų puse. Visa išlaidų biudžeto pusė tai yra 
ta dalis, kuri yra privaloma vyriausybei, bet pajamų pusė tai yra visai 
neprivalomas dalykas, tai yra spėliojimas ateičiai, kad laukiama surinkti 
tiek ir tiek pajamų. Taip, kaip ūkininkas pavasarį išėjęs žiūrėti savo 
lauko ar liuobti savo gyvulius lauke, kad parduos savo arklį, gaus tiek, 
parduos javus — gaus tiek, nupenės kiaulę — gaus tiek ir t.t. Taigi, 
ponai, tai yra spėliojimai, daugiau nieko. Ir iš to spėliojimo ką jūs 
darote. Jūs darote lygiai kaip koks buhalteris daro: paima iš vienos 
skrynios, perkelia į kitą. Arba, jeigu sakysim banko portfelyje yra 
vertybės, yra akcijos, jas išima ir parduoda biržoj, paima gyvus pinigus. 
Tai banke ir reikia tas operacijas Žymėti, reikia vieną poziciją rišti su 
kita. Bet sakau, biudžete yra visai kas kita. Ar mes čia sutaupome ką 
nors? Ne, ponai, jokių sutaupymų čia nėra, čia yra tiktai perkeliama. 
(Atst. Bielinis, iš vietos: Taip turi būti.) Atsiprašau, aš skaičiau daug 
balansų ir daug biudžetų mačiau, bet visai ne taip yra daroma. Ir reikia 
pasakyti, kad čia yra sustatyta ne Finansų Ministerio, o buhalterio. Čia 
sudaromos naujos išlaidos. O iš kur imamos pajamos? Aš žiūrėjau, 
žiūrėjau. Ir kas pasirodo? Braukiama nuo kitų pozicijų. Sakysim, Vidaus 
Reikalų Ministerijos sąmatoj yra išbraukta visa eilė pozicijų. Išbraukta 
nuo pagrindinės algos, nubraukta nuo švenčių priedo, nubraukta nuo 
trimečio priedo, nuo vaikų priedo ir t.t. Ką tai reiškia? — Ar valstybėj 
buvo vaikų badas ar maras, kad vaikai išmirė ir dabar jau nereikia 
mokėti vaikų priedo? Kur tie vaikai išnyko, kas atsitiko? Aš manau, kad 
vaikai, jei ir išmirė, tai čia jūsų sutaupymas, tai čia giltinė padarė 
sutaupymą, bet ne jūs ir jūs neturite tos teisės tą vaikų priedą mokėti 
tiems, kurie neturi vaikų. Ir kada perbėgau tas visas pozicijas, tai tik ir 
mačiau, vaikų priedas nubraukiamas, trimečio priedas nubraukiamas. 
Ponai, tai yra ne taupymas, tai yra pilstymas vandens iš vieno butelio į 
kitą, ir pilstykit kiek norit, jūs taupumo nepadarysit, jūs pajamų 

nepadarysit. Ir aš čia stačiai negaliu suprasti. Gal būt čia norima etatai 
sumažinti, čia jau būtų taupymas. Bet nemačiau, kad būtų įneštas 
pasiūlymas, projektas, kuriame pasakyta, kad apskrities viršininkas yra 
vienas, tarnautojų yra tiek ir tiek ir siūloma sumažinti tiek ir tiek. Bet 
tokių etatų pakeitimo projekto aš nemačiau. (Atst. Purėnienė, iš viet.: 
Čia sutaupoma vienoj vietoj, kad išleistų kitoj.) Štai pozicija Panevėžio 
apskrities viršininkui išlaikyti. Vaikų priedas sumažinamas 7.000. Ar tai 
staiga visi vaikai išnyko, kad jūs atimat vaikų „priedą? O gal būt jūs 
nutarėte atimti visai vaikų priedą? Tada reikia įnešti ir atatinkamą 
įstatymo pakeitimą ir pasakyti, kad tėvai, kurie vaikus pagimdė, jau 
daugiau vaikų priedo negaus, tegul sau žinosi. Tada nors ir nebūtų visai 
tikslingai, bet tada būtų aišku. Ir gal būt, kad jūs atėmę vaikų priedus iš 
to padarytute didelę ekonomiją. Bet kol kas mes tokių įstatymų 
pakeitimų nematėm. Paskui toliau, kitos pozicijos. Koki yra daromi 
sutaupymai? Aš matau, nubraukiama 20.000 užsienių spaudai už 
informacijas. Labai geras dalykas. Čia naudingas nubraukimas. Toliau 
kitos atmainos yra šiek tiek kitoniškos rūšies, kurios surištos jau su 
pakeitimais. Sakysime, bendrabučių klausimas, stipendijų klausimas, 
pašalpų klausimas. Aš manau, kad čia šiek tiek su pakeitimais surišta, 
aukso pinigai irgi surišti su pakeitimais. Bet toli gražu tai nėra 
taupumas. Bet ir čia paimsime vieną, kad universiteto fizikos chemijos 
institutui statyti duodama 100.000 litų. Šito instituto istorija gana įdomi. 
Čia ne kartą buvo minėtas Vailokaičio vardas. Šiandien su ,„Maistu" 
buvo paminėtas Vailokaičio vardas. O instituto tėvas yra Vailokaitis. (Iš 
dešinės: Čepinskas.) Ne, čia Vailokaitis. Vailokaitis palaikė, o Bučys su 
Čepinskiu padarė, ir padarė prieš įstatymą. Čia p. Bielinis, kalbėdamas 
apie valstybės spaustuvės statybą ir kitą statybą, kaipo priešingą 
įstatymams, piktinosi. Aš maniau, kad jis paminės ir tą institutą, kuris 
buvo prieš įstatymą, ir buvo spaudoje daug ginčų ir universitete taip pat. 
(Atst. Purėnienė, iš vietos: Ar nugriauti reikia?) Kitas dalykas — ar 
nugriauti reikia, ar ne, bet to instituto atsiradimas yra priešingas 
įstatymams. (Iš vietos: Nelegalus kūdikis.) Tai gerai. Kodel apie 
„Maistą“ kalbėjote? „Maistas“ yra nelegalus kūdikis, todel jisai turi 
pastipti. (Iš sd: Privatinis.) Kur buvo valstybės, kur buvo Vailokaičio 
dalykas, sunku suprasti. Bet teisėtumo atžvilgiu negalima tas pateisinti, 
nes tai yra priešinga įstatymams. Jeigu norite atitaisyti, tai praveskit 
įstatymą, kad tas, kas padaryta priešingai įstatymui, dabar padengiama, 
kad mes dabar padengiame tą legalizuojame. Taip, geri tėvai neteisėtą 
kūdikį peni, legalizuoja. Tai jūs kaipo geri tėvai legalizuokit tą kūdikį ir 

tada pamatysim. Ir pamatysime, kad tą kūdikį legalizuoti ne taip sunku. 
Jeigu kelių šimtų tūkstančių klausimas, tai tiek to, bet juk pastatyti gerą 
institutą, tai reikia apie 10-12 milijonų. Reikia ne tik sienos, bet įrankiai. 
Tai yra tik išlaidų pradžia, reikia pamanyti, kad jeigu įdėti langus po 
stogu, ir pastatyti krosnis, tad dar nebus fizikos institutas, tai bus namai. 
Tai klausimas — kas daryti su tuo neteisėtai atsidariusiu namu? O jūs 
norite legalizuoti. Tur būt Vailokaičio su Būčiu susitarimas buvo 
neįvykęs ir taryba protestavo, nepriėmė, bet Čepinskis jį toliau pradėjo 
statyti su Būčiu ir dabar įneša ir prašo legalizuoti. Aš prašyčiau šituo 
klausimu susidomėti. Nesekit kitų kelių, kaip kiti daro, kad taip reikia ir 
jums daryti. Čia buvęs Švietimo Ministeris kalbėjo del bendrabučių, bet 
savo kalboj nenurodė, kam buvo reikalingas fizikos institutas. Fizikas 
Lietuvoje yra vienintėlis žmogus Čepinskis. Ir kiek aš girdėjau, ne mūsų, 
ne lietuvių, svetimų Žmonių nuomone, jisai turi gerą vardą ir apie jį gerai 
atsiliepia. Bet kad jisai būtų ir pasaulinis mokslininkas, tai ar vienam 
žmogui reikalinga yra statyti institutas? Jeigu kiekvienam profesoriui 
statysime institutą, tai prieisime prie to, kad mes pradėsime kiekvienam 
statyti ir nieko nepadarysime. Jeigu taip, tai pastatykit ir man 
biblioteką. Aš tikiuosi, kad užsienyje vardą turiu didesnį, negu prof. 
Čepinskis. Jeigu jam už kelius milijonus statoma, tai man pastatykit 
biblioteką nors už 500.000. Bet aš to neprašau. Kad reikalinga būtų 
vienam mokslininkui statyti tokia įstaiga, kuri būtų statoma valstybės 
lėšomis, tai su tokiu klausimu susiduriam pirmą kartą. Toliau, kokią 
galų gale išvadą padarome? Visas tas dalykas suvedamas į vieną stalinę, 
tariant, mes turime nepaprastų išlaidų pasiūlymą apie I milijoną litų 
savivaldybėms šelpti. Štai visa įstatymo prasmė. Savivaldybėms šelpti 
reikalinga milijonas litų. Tai tegul būtų ir prašyta. Juk sakau, kad tie 
tariamieji sumažinimai yra negalimi, kol nepakeisti etatai. Pajamų 
perkėlimas iš vienos pozicijos į kitą pajamų nedidina. Tai yra 
buhalterija, o ne finansai. Kad reikia savivaldybėms duoti pašalpą, tai 
tada reikia, bet vėl nereikėtų taip daryti, už ką smerkiant senąją valdžią, 
kad ji milijoną su viršum įnešė Kabineto netikėtiems reikalams ir paskui 
sunaudojo taip, kaip reikia. Nereikia to pavyzdžio sekti. Kaip tik dėl tos 
interpeliacijos pas mane buvo privatinis pasikalbėjimas su buvusiu 
Vidaus Reikalų Ministeriu p. Endziulaičiu. — Ką čia tamsta karščiuojie- 
si, — man jisai sako: jie darys taip, kaip ir mes darėme. Ir kelioms 
dienoms praėjus matome įrašyta apie vieną milijoną litų, kur pasakyta 
taip pat savivaldybes šelpti. Čia toks pasakymas nieko nepasako. Aš 
sakau, principe pripažįstu, kad savivaldybių padėtis yra be galo sunki, 

bet man rodos, kad čia ne šelpimas reikalingas. Aš be galo nemėgstu 
žodžio „šelpimas“. Mane, kaipo žmogų, pašalpa užgauna. Man visada 
gėda duoti sušelpimus pavargėliui, kuris ištiesų yra reikalingas jos ir kurį 
ištikrųjų reikalinga šelpti, nes šelpimas kiekvieną žmogų užgauna. O čia 
savivaldybės, mūsų valstybės gyvenimo pamatinis ratas, apie kurį sukasi 
visa valstybė, manom šelpti. Čia reikalinga ne pašalpa, bet reikalinga 
savivaldybių klausimą sutvarkyti ir sutvarkyti visu savo savivaldybių 
biudžetus. Aš nesakau, kad nereikia to daryti, tą reikia visada daryti. 
Bet kada pasako — duokit mums milijoną litų savivaldybėms šelpti, ir 
nepasakoma, ar tai bus šelpiama Panevėžio ar Mariampolės ar kokia 
kita savivaldybė, nes reikalai ne vienodi, aš čia matau dosnią ranką, kuri 
iš valstybės kasos lengvai duoda lėšas ir sako, kad pašalpas duoda. Tie 
davė Šv. Zitos draugijai runkeliams sodinti, o čia — savivaldybėms. (Iš 
vietos atst. Purėnienė: Čia yra biudžetan įnešta.) Ir tenai biudžeto keliu 
yra pasakyta, kad milijonas netikėtiems valstybės reikalams. Čia visai ne 
tas klausimas. Biudžeto keliu įrašyta, bet nenurodyta — asignata kam. 
O čia nurodyta asignata bendrai. Sakysime, Vidaus Reikalų Ministeris 
gali padalinti šitą sumą tarp Panevėžio ir Rokiškio savivaldybių ir bus 
baigta, ir niekas interpeliacijos negalės įnešti. Mes norim žinoti, kokios 
gi savivaldybės tikrai yra reikalingos, kurioms reikia padėti. Mes 
žinome, kad jų padėtis yra sunki. (Atst. Bielinis iš vietos: Yra 
paaiškinamajame rašte.) O kur gi? Nieko nėra. Keletas žodžių pasakyti 
tai nėra dalykas paaiškinti. Ir todel man rodėsi, kad toks svarbus 
reikalas, — aš pabrėžiu labai griežtai, kada reikalo mes neužginame, mes 
jį pirmieji pripažįstame, bet reikia eiti ne šelpimo, bet finansavimo keliu. 
Tai aš konstatuoju, kad gal būt norai yra geri, bet metodai ne geresni už 
senus, metodai seni, kurie turi būt kartu su senąja pakraipa pasmerkti. 
Skirti milijonus litų vienu pavadinimu, nežinodamas kaip jie bus 
sutvarkyti, Seimas neturi teisės. Seimas turi reikalauti iš valdžios, kad 
detalizuotų, kad pasakytų, kaip ji mano suvartoti, kur reikia finansuoti 
ir tt. Aš sakau, kad nereikia šelpti, o reikia finansuoti. (Atstovė 
Purėnienė, iš vietos: Ten parašyta „finansuoti“.) — „Šelpimui“, o ne 
finansavimui .. . Jeigu būtų detalizuota, tada, sakau, tas būtų aišku ir 
tada mes galėtume tiksliau matyti. Juk mes žinome, kad ir savivaldybių 
reikalai nevienodi; vienų padėtis yra sunkesnė, kitų lengvesnė ir tada jų 
finansavimo ar paskolų suteikimo klausimas išeitų ne iš Vidaus Reikalų 
Ministerio malonės, bet iš Seimo išleistų įstatymų. 

Tiek dėl išlaidų. Vadinas, mes konstatuojam, kad čia išlaidos 
perkeliamos iš vienos pozicijos į kitą, ir daugiausia perkeliamos 

savivaldybėms. Bet kur gauti pajamų? Sako, mes padarėm taupumą. Bet 
gerai, aš jau sakiau, kad čia taupumo nėra. O aš jums tiksliai pasakysiu, 
kad jau matematiškai galima laukti deficito. Paimsiu vėl Finansų 
Ministerijos žinias. Sakysim, geležinkeliai. Čia nieko nėra priminta apie 
geležinkelius. Kiek pajamų davė platieji geležinkeliai? Platieji geležinke- 
liai per penkius mėnesius pajamų davė... 239. O kiek numatyta? 
Numatyta viena iš stambiausių pozicijų — 31 milijonas. Vadinas, jūs 
savo kasoje įrašysit 31 milijoną, bet klausimas, — jei per penkius 
mėnesius gauta tik 4 dalis, vadinas gauta arti 8 milijonų, tai, reiškia, ligi 
metų galo bus gauta vėl 8-0 milijonų. Taigi ne 3! milijonas bus gauta, o 
bus gauta koki 15-16 milijonų. Vadinas, deficitas toks numatomas jau iš 
vienos tos pozicijos. O juk jūs su ta pozicija operuojat kaip su 
tikriausiomis pajamomis, manot, kad čia iš vienos pozicijos galima 
perkelti į kitą, nes, sakot, naujų mokesčių mes čia neįvedam. Vadinasi, 
viskas gerai. O aš jums rodau, kad to nėra, kad jau tokia pozicija, kaip 
geležinkeliai, kaip matematiškai galima laukti, duos deficito. Didesnių 
pajamų toliau čia negalima laukti, nes judėjimas geležinkeliuose eina 
maždaug reguliariai, pajamos čia nebus didesnės derlių realizuojant ar 
ką. Taigi užtenka paimti tuos pačius Finansų Ministerijos skaitmenis, ir 
jūs tikriausiai pasakysit, kad iš geležinkelių susilauksit ne 31 milijono, o 
daug mažiau. Dabar tyčia paimsim vieną mažutę poziciją, būtent pensijų 
pajamas. Aš ne kartą kalbėjau, kad iš valdininkų laukiamas pensijų 
kapitalas yra ne pensijos, bet biudžeto maitinimas. Iš čia laukiama 3 
milijonų. O kas paimta? Ligi šiol paimta tik 595, vadinas, tik 20 dalis. 
Tai ką, jei 3 milijonus norit paimti, tai, atėmę visus vaikų priedus ir t.t. 
dar 10095 paimsit? Jeigu to nepaimsit, tai vėl jūsų kasoje bus tuštuma. 
Buhalterijoje viskas tvarkoje, ten — 3 milijonai, nei daugiau nei mažiau, 
bet realiai to nėra. Dabar pažiūrėsim dar kai kurių pozicijų. Pažiūrėsim, 
sakysim į „girtą“ poziciją. Mes irgi, kaip ir rusai kadaise, turime girtą 
biudžetą; įvedamas monopolis ir iš jo laukiama daug pajamų. 
Pažiūrėkit, kiek iš gėrimo gauta pajamų, ir pamatysite, kad vėl deficitas, 
o gėrimui sezono nėra. Žmogus, kada jis linksmas ar liūdnas, išsigerti 
visada yra progos, negalima tik tada, jeigu nėra už ką (Atstovė 
Purėnienė, iš vietos: Rudenį daugiau geria). — Ne, čia reikia pinigų ... 
Jeigu jūs iš kitų pozicijų negalite paimti daugiau, tai aš, nebūdamas 
dideliu pranašu, pasakysiu, kad šių metų biudžete reikia laukti 25-30 
milijonų deficito. Tai štai jums visa buhalterija, o jūs klausimą statot 
taip, kad mes turime tikrai 242 milijonus litų per metus ir reikia tik 
atrakinti skrynią ir imti vienam“ ar kitam reikalui, galima pernešti iš 

vienos pozicijos į kitą... (Atstovas Bielinis, iš vietos: Mes visai taip 
nemanom) — Tai aš nežinau — kaip. Tegul būtų taip ir pasakę, bet 
dabar yra tik buhalterija, o ne finansai. Ir aš klausiu, iš kur padengsit? 
Sako, sutrumpinom tiek ir tiek. Gerai, aš matau, kad išlaidos bus 
sumažintos, bet ar pajamos padidintos? Pajamos nepadidintos. Tai 
kokia čia ekonomija? Ir jūs reikalaujat tokio pasitikėjimo! Dabar, iš 
krašto Apsaugos Ministerijos laukiama 300.000 sutaupymo. Išbraukta 
tiek ir tiek. Bet iš kur, kam — aš nežinau. Ar tai bus panaikintas 
generalinis štabas, vyriausioji vadovybė ar kas kitas? Aš tikiu, kad nieko 
bloga nėra padaryta. Bet juk negalit reikalauti, kad tikėtų visi. Reikia 
pasisakyti — kokiu būdu... (Atstovas Bielinis, iš vietos: Reikia 
biudžetas Žinoti, o jeigu nežinai, tai kam kalbi.) — Aš kalbu iš to, kas 
man patiekta. Tada reikia paaiškinamame rašte parašyti. Kitaip galima 
reikalauti dar daugiau, — reikia žinoti, ką mano Kabinetas ar Krašto 
Apsaugos Ministeris ir tik tada kalbėti. Bet man, kas patiekta svarstyti, 
turi būt patiekta tiksliai. Jeigu ateina ir žodžiu paaiškina, tai aš tada 
žinau. Aš neprivalau bėginėti po ministerijas arba, sakysim, nuvažiuoti į 
Vilkaviškį ir klausti: „Kiek yra vaikų?" — Tiek ir tiek. Aha. Paskui vėl 
nuvažiuoti į Panevėžį: „Kiek yra vaikų?" — Tiek ir tiek. (Salėj juokas.) 
Vadinas, biudžete nėra tų žinių. „Vyriausybės Žiniose“ taip pat yra 
sutraukta eilė pozicijų paskelbta, bet visas biudžetas nėra paskelbtas ir 
tie dalykai visuomenei nėra žinomi, todel ir prie geriausių norų 
oficialiniu šaltinių šioms žinioms gauti nėra. Jeigu tų žinių iš viso nėra, 
niekas negali reikalauti. Bet mūsų yra pilna teisė reikalauti, kad valdžia 
su mumis nesielgtų kaip su kokiais žmonėmis ir be jokios reikšmės, be 
vertės, kad suteiktų mums žinių raštu ir žodžiu. Ir del to aš turiu 
pasakyti, kad visas tas sumanymas yra nesvarstytinas. Reikia grąžinti 
atgal vyriausybei ir nurodyti, kad yra gyvas reikalas finansuoti 
savivaldybes. Bet tegul tada pristato atskirą sumanymą. Kaip pristatys 
ateinančių metų biudžetą, tegul ten patiekia atskirą sumanymą, mes del 
jo pasiginčysim. Lygiai ir del laboratorijos. Ir iš kalno galima pasakyti, 
kad mes tada tą pasiūlymą išbrauksime. Gi priimti biudžetą ir rytojaus 
dieną daryti visokius stumdymus yra tik tuščias laiko gaišinimas. Tad 
nereikia užsiimti tokiais stumdymais ir ateity. Mes ir siūlom patiekti 
savivaldybių finansavimo įstatymą; mes jį pasvarstysime. Tais motyvais 
eidami mes pasiūlysime rezoliuciją, kad tas įstatymo sumanymas turi 
būti pripažintas nesvarstytinu, kad vyriausybė turi ateiti specialiai su 
įstatymo sumanymu del savivaldybių finansavimo. Toks yra mūsų 
nusistatymas šiuo klausimu. 

DĖL SVETIMŠALIŲ DVARŲ PARDAVIMO 


(Seimo stenogramos. 3-sis Seimas, 1-ji sesija, 25-sis posėdis, 1926 m. liepos 21 
d. 

Pirmininkauja Seimo vicepirmininkas S. Kairys. Sekretoriauja R. Kinderis. 
Dalyvauja 78 Seimo atstovai; ministerių kabineto nariai. 

Svarstoma: žemės reformos įstatymo pakeitimo projektas. |, 

Žemės reformos įstatymas palietė svetimšalių, ne Lietuvos piliečių, dvarus. 
Prieš tai buvusi krikščionių demokratų vyriausybė, pratęsė vieneriems metams 
terminą, kad svetimšaliai galėtų patys, parduoti savo nuosavybes. Dabar 
svarstomas termino pratęsimas dar vieneriems metams. 

Čia spausdinamos kalbos: ministerio pirmininko Sleževičiaus, Voldemaro, 
Krupavičiaus (dalis kalbos) ir vėl Voldemaro. 

Dailidė pasiūlė klausimą perduoti Užsienio reikalų komisijai, ką Seimas ir 
nubalsavo, 

Voldemaras, 1930 m. liepos mėnesio pabaigoje buvo ištremtas į Platelius. 
Trumpą laiką gyveno senojoje klebonijoje, o po to pas Šuazelį. 

Vėliau, šiame Seimo posėdyje buvo svarstoma: valstybės išlaidų sąmatos 
1926 metams pakeitimo projektas. 

Šia proga Voldemaras pasakė kalbą „Dėl algų dvasininkams“, kuri jau buvo 
išspausdinta knygoje: prof. A. Voldemaras, Raštai, 1976 m., 626-634 psl. Čia, 
šitą kalbą spausdiname tiesiog iš stenogramų. 

Netrukus po Voldemaro kalbos, šis įstatymo pakeitimo projektas buvo 
patiektas balsavimui ar jis yra svarstytinas ar ne. 

Už svarstytinumą balsavo 35; prieš — 36. Tuo būdu svarstytinumo klausimas 
buvo išspręstas neigiamai. M. Š.) . 

Ministeris Pirmininkas Sleževičius. Senosios vyriausybės buvo 
žadėta, Prancūzijos ir Vokietijos atstovams pailginti tų dvarų pardavimą 
dvejiems metams. Seimas tai atmetė, bet tų valstybių atstovai reikalauja, 
kad tas pažadėjimas būtų jiems išpildytas. Jiems vis tiek pat, ar sena ar 
nauja vyriausybė, jiems yra duotas pasižadėjimas ne senos, bet Lietuvos 
vyriausybės ir jie neskira senos vyriausybės nuo naujos vyriausybės 
pasižadėjimų. Jiems buvo pažadėta dviems metams pailginti ir šito 
pasižadėjimo išpildymo jie dabar reikalauja iš vyriausybės. Dabartinė 
vyriausybė, atsižiūrėdama į pažadėjimą pailginti dviems metams, įnešė 
šitą įstatymo sumanymą ir prašo pailginti dar vieniems metams, nes 
vieniems metams prolongata jau buvo duota. Dabartinė vyriausybė 
išgavo iš jų pasižadėjimą raštu, kad jeigu bus pailginta vieniems metams 
nuo šito įstatymo įsiteisėjimo dienos, tai nei Vokietija nei Prancūzija šio 
klausimo daugiau nekels. Savo vyriausybės vardu tokį pasižadėjimą ir 
viena ir kita valstybė yra davusios. Tiek del formalinės šito įstatymo 
įnešimo pusės. 

Dabar turiu dar vieną dalyką pabrėžti. Juk ir tai, kas dabar yra, 
jeigu pati vyriausybė perėmusi tuos dvarus, juos parduotų, gautus 
pinigus ji privalo atiduoti tų valstybių piliečiams, būtent Suazeliams ir 
kitiems, (Iš vietos: neturi teisės). Kas neturi teisės, tas neturi, bet kas 
turi, tas turi. Tie, kurie einant įstatymu turi teisės gauti pailginimus, 
tiems ir bus pailginta. Jeigu dvarai bus Lietuvos vyriausybės parduoti, 
tie pinigai turi būti atiduoti jiems. Skirtumas gali būti tik toks, kad 
galima sau įsivaizduoti, jog Lietuvos v-sybė gali pigiau parduoti tuos 
dvarus, o jie patys — brangiau. Visas klausimas yra tik tas, o ne iš 
esmės. Aš suprasčiau Seimo nusistatymą nepratęsti toliau nė vienai 
sekundei to termino, jeigu iš tikrųjų po to, kai tas terminas pasibaigs, 
mes neprivalėtume grąžinti tų dvarų savininkų pinigus, kuriuos gausime 
už parduotus dvarus. Bet jeigu mes patys dvarus turėsime likviduoti ir 
pinigus vis tiek jiems atiduoti, tai koks čia yra skirtumas. Skirtumas tik 
tas, kad jie dar per vienus metus galės pardavinėti, kaip jiems buvusios 
vyriausybės buvo pažadėta. Dabartinė vyriausybė tik išpildo tai, ką 
pirmbuvusioji vyriausybė jiems pažadėjo. 

Voldemaras (taut.) Šis įstatymo projektas garbės Lietuvos Seimui 
nesudarys, kaip jis pastatytas svarstyti. Mes turime reikalo su projektu, 
svetimos valios padiktuotu. Svetima valia mums sako: įneškite projektą, 
kad mūsų vienas žmogus būtų apsaugotas, jo reikalai būtų pastatyti 
mūsų krašte į privilegijuotą padėtį. Ir mes vėlyvą naktį sėdime ir sakom: 
klausom, ponai. Svarstysime. 

Aš tikrai gailiuos, kad aš iš pono Ministerio Pirmininko lūpų gavau 
išgirsti tokių argumentų, kuriuos vartojo atstovas Dailidė. Ką Dailidė 
argumentavo, tai buvo jojo argumentai. Bet kada Ministeris Pirminin- 
kas ateina ir sako mums: žiūrėkite, priimkite, kas tai yra? Mes žinome, 
kad ir sutartys, jeigu jos būtų, taip pat Seimo ratifikuojamos. Juk 
Seimas gali ir sutartį atmesti. Gi ne tame dalykas. Čia pasirodė kad nei 
sutarties jokios nėra. O kas tai yra? Pasirodė, kad tai esąs kaž koks 
pasikeitimas notomis, pasikeitimas mums, dėja, nežinomas. Tada, jei tuo 
keliu einama, tad reikia eiti iki galui. Jeigu Seimui patiekiamos 
ratifikuoti sutartys su svetimomis valstybėmis, tai jos atnešamos į Seimą, 
čia jos skaitomos ir priimamos ar atmetamos. Taigi prašom: jeigu yra 
kokia nota parašyta, tai atneškite ją, parodykite mums, perskaitykite 
čia, kad mes žinotume, kas parašyta, kas pasižadėta. Tuo tarpu, kaip 
pasakyta? — Gi sako, notomis apsimainyta. Aš del tos notos dar labai ir 
labai abejoju. Aš neblogai pažįstu Prancūzų vyriausybę ir mane tas 
dalykas visai neįtikina, kad Prancūzų vyriausybė derėtysi, rašytų notas 
del vieno jos piliečio, dei Šuazelio. Žinoma, Prancūzų vyriausybė gali 
paveikti, gali rūpintis, kad jos piliečių reikalai būtų apsaugoti. Ir čia 
ponas Ministeris Pirmininkas turi reakcijos, kuomet jis sako, kad vis 
vien pinigai reiks grąžinti. Aš manau, kad visas užsienis taip klausimą 
stato, nes užsienio pažiūra į mūsų žemės reformą yra savotiška. Mes 
neabejojam, kad užsienis yra nusistatęs prieš tą visą reformą, kaip ir 
mes. Mes irgi buvome ir esame prieš mūsų žemės reformos principus. 
Bet, kiek man yra žinomas užsienis, tie patys vokiečiai ar prancūzai 
skaitosi su tuo, kad Lietuvoj vyksta šioje srityje ir jiems svarbu tik tiek, 
kad, sako, jūs galite pas save daryti ką norite, elkitės kaip norite, tai ne 
mūsų dalykas, bet tegul neskriaudžia mūsų piliečių ir tegul gražina jiems 
pinigus. Ir jokių terminų tam nestatė. Ir aš del to negaliu sutikti, kad 
Prancūzų diplomatija netikėtai ir tai del vieno Šuazelio notas rašinėtų. 
Pagaliau sunku kalbėti man ir apie tą notą, nes mes jos turinio nežinom. 
Aš žinau, aš turėjau santykių su Prancūzų diplomatija ir savo laiku irgi 
tokių notų esu gavęs. Tik tai buvo ne nota, bet tai buvo laiškas del 
Šuazelio dvarų, bet laiškas paprastas, privatinis. Del to, kad užsienis 
oficialiai imtųsi šio klausimo ir tai notų keliu, nes čia buvo paminėtas 
notų terminas, kol aš savo akimis ją nematysiu ir neperskaitysiu, aš 
negaliu tikėt. Aš tikiu, kad galėjo būti vienas kitas laiškelis parašytas, 
bet — nota... Kol ją neperskaitysiu, aš netikėsiu. 

Taigi ką mes darom? Mes norime išstatyti premiją būti Lietuvoj 
svetimšaliu. Ir jei kas nori apsisaugoti, tegul patampa anglu, tegul 


429 


patampa prancūzu, amerikiečiu ir apsisaugos. O kada tu būsi lietuvis, tai 
tada — duokš. Juk tokia padėtis pas mus jau nuo seniau yra ir mes jau 
esam taip įpratę, kad svetimi, vadinasi, svečiai šeimininkautų mūsų 
krašte, Tai toks jau lietuvio būdas apsieiti su savo svečiu: tu kaipo 
svečias sėsk į pirmą vietą, užimk nors visą butą, 0 mes — mes 
šeimininkai, mes galime į užpečkį pasitraukti. Lygiai taip pat ir šiuo 
klausimu. Bet taip negali būti. Man atrodo, kad po tokio argumento, 
kaip tas klausimas jau išneštas į Seimo tribuną, mes turime griežtai 
pasakyti — įstatymas nesvarstytinas. Jeigu yra tokių motyvų, apie 
kuriuos mums kalbėjo Ministeris Pirmininkas, tai niekur pasauly valdžia 
tokių argumentų, jeigu ji ir būtų, į parlamento tribuną neneša ir nesako: 
žiūrėkite, nenusidėkite tarptautinei dėdei, nes jums žinoma, kad 
tarptautinė dėdė labai galingas, jam negalima nusidėti. Aš manau, kad 
jau tas vienas tos rūšies motyvas, po to, kai jis pačios valdžios išneštas į 
tribuną ir mums pareiškiama, kad kaž kas mums grasina, kad 
svetimšalių reikalais notos rašomos — jau tas vienas, sakau, verčia mus 
tą įstatymą griežtai atmesti. Šiuo atveju mes irgi balsuosime prieš. 
Balsuodami prieš, mes nemanome, kad išviso žemės reformos įstatymas 
būtų mūsų nuomone teisingas, kad jis teisingai skaitytųsi atimąs iš 
žmonių turtą. Ne tame dalykas. Mums svarbu, kad dar daugiau yra to 
turto atimama iš savų žmonių. Ir jeigu mes su savais žmonėmis tuo keliu 
elgiamės, tai jau tokiu būdu ir būtų visai neleistina duoti svetimšaliams 
privilegijų. Del to dviejų nuomonių čia neturėtų būti. Ir po to, kai 
klausimas tas pastatytas, mes jokiu būdu negalime tą klausimą svarstyti, 
mes privalom jį atmesti. 

Pirmininkas. Žodį gauna atstovas Krupavičius. 

Krupavičius (kd.) Man tektų sutikti su žodžiais Plečkaičio, jeigu jis 
neturėtų to nelemto papročio — vartoti demagogiją. Jis čia be jokio 
pamato pareiškė, kad senoji vyriausybė turėjusi noro rinkimus laimėjus 
įnešti vėl tą įstatymo sumanymą. Iš kur tas pagrindas taip manyti? Iš kur 
tos žinios? Jeigu senoji vyriausybė būtų maniusi padaryti taip, kaip 
Piečkaitis dabar sako, ji būtų tą įstatymą nevykdžiusi į gyvenimą. Juk 
tai buvo balandžio mėnesy ir senoji vyriausybė būtų galėjusi savo 
frakcijas įtikinti dar 1925 metų birželio mėn., kada tas įstatymas buvo 
įneštas ir būtų pratęstas dviem metams. Bet ji to nepadarė ir jokio 
susitarimo nėra. Nėra to susitarimo delto, kad prieš balandžio mėnesį, 
kuomet Užsienių Reikalų Ministerija, man atsisakius, įnešė klausimą į 
Ministerių Kabinetą ir Kabinetas apsvarstęs tą klausimą visdelto nerado 
galimu patenkinti Užsienio Reikalų Ministerio norą tą terminą pratęsti. 

Jeigu būtų koks susitarimas buvęs, kabinetas nebūtų galėjęs padaryti tą, 
ką jis yra padaręs. Taigi svarbiausias pono Sleževičiaus — argumentas, 
manau, atpuola. Aš turiu pasakyti, kad jokių pasižadėjimų ir jokio 
susitarimo nėra. Jeigu ir būtų koks susitarimas, tai vis vien, kaip 
Voldemaras sakė, Seimas tokį susitarimą turėtų aprobuoti ir vyriausybė, 
jei Seimas tokią sutartį atmestų, būtų visai neatsakominga. Tamstoms 
yra žinoma, kad visokios tarptautinės sutartys eina per Seimą ir jeigu 
Seimas ar parlamentas tokias sutartis atmeta, tai paprastai jokių 
konfliktų iš to nekyla. 

Voldemaras (taut.). Man nereikėtų šituo klausimu po du kartu 
kalbėti. Bet p. Dailidė sugalvojo labai gudrų dalyką taip, kad tuo pačiu 
metu pats sau prieštarauja. Sako, yra tarptautinių pasižadėjimų dvi 
rūšys: sutartys ir notos. O išvada iš to: aš nieko nežinau, atiduokime 
Užsienio Reikalų Komisijai, gal specialistai išspręs. Tas rodo, kad reikia 
situaciją, bet ne tarptautinę padėtį, gelbėti. Jeigu siūlyti perduoti į 
Užsienio Reikalų Komisiją, tai pasiūlysim ton komisijon atst. Plečkaitį, 
nes jis, pasirodo, žino kur kas geriau tarptautinę teisę, negu Dailidė, 
būtent, jis pasakė, kad į vidaus reikalus niekas neturi teisės kištis, tai 
pamatinis dėsnys. O apie dviejų rūšių pasižadėjimus aš pirmą kartą 
čionai išgirdau Seime. Man nemaža teko susidurti su tarptautine teise ir 
kaipo istorikui visokias sutartis nagrinėti. Ir jeigų Seime būtų gera 
biblioteka, aš paimčiau pirmą pakliuvusį tarptautinės teisės vadovėlį ir 
parodyčiau. Ponas Dailidė pasakė, kad yra du pasižadėjimai — 
iškilmingi ir neiškilmingi, ir pasirodo, kad neiškilingi esą stipresni, 
daugiau verti, negu iškilmingi. Šitokia teorija, man rodos, pas p. Dailidę 
gimė tik šiandien. Ponas Dailidė norėtų, kad reikia giedoti notomis, 
taip, kaip yra parašyta. Klausimas labai aiškus. Čia jokių tarptautinių 
konfliktų nebuvo ir nebus. P. Plečkaitis gana vaizdžiai atpasakojo, kaip 
mes turime šansų išsilikti nuo Prancūzijos ir neteks giedoti notomis. 
Todel notų nerašys jokia Prancūzijos valdžia, ypač dabartinė Heriot 
valdžia. Aš pabrėžiau, kad čia gali būti šeimyniški pasižadėjimai. Aš 
bijau, kad drąsūs diplomatai pasižadėjo, kad tas bus padaryta. Bet tokie 
šeimyniški pažadai jokios valdžios neriša ir todel jokių konfliktų nebus. 
O kad notomis pasikeitimas nieko neriša, tai tam galima rasti, jeigu 
norima, daug pavyzdžių kasdieniniame politiniame gyvenime. Parašo 
notą, sudaro sutartis, paskui pastato parlamente, parlamentas atmeta ir 
baigta. Kas tai yra nota? Tai yra pažadėjimas tam tikrus žingsnius 
padaryti. Prancūzija — konstitucinis kraštas. Jie žino, kad jų valdžia 
gali pažadėti, o parlamentas gali tą atmesti. Tamstos gerai atsimenat, 

kaip Brianas nuvyko į Kanus del Golfo su Loid Džordžu, tenai padarė 
susitarimą, o parlamento pirmininkas telefonu pašaukė Brianą ir 
Brianas turėjo atsistatydinti. Ir nė vienas nepasakė, kad Anglija gali 
pasiųsti galingą laivyną prieš Prancūziją. O p. Brianas turėjo atsistaty- 
dinti. Dabartinis Kabinetas tuos pažadėjimus nėra , davęs, niekuo 
nesurištas. Ir man rodos, kad šį įstatymą nereikia siųsti jokion 
komisijon, o reikia stačiai atmesti šiandien, be tolimesnių diskusijų. 

DĖL ALGŲ DVASININKAMS 


Voldemaras (taut.) Pozicijos užimtos. Balsavimas aiškus. Tad 
kalbama gal ir be reikalo ir kalbama kartais mergaitės tonu, kartais iš 
vietų girdėti energingos ir drąsios replikos. Kam tas reikalinga, jei 
rezultatas užtikrintas? Kaip užtikrintas? Prisižiūrėkim. Šiame Seime visi 
svarbesni klausimai eina nepaprastu būdu: deklaracija ėjo prie ryto 
šviesos, interpeliacija — prie ryto šviesos, ir dabar vėl prie ryto šviesos. 
Jau tas vienas rodo, kad čia yra kas nepaprasta, kad ir tie patys, kurie tą 
klausimą įnešė, priduoda jam daugiau svarbos, negu jie čia rodo. Ir 
tikrai, vieno iš atstovų buvo pasakyta: „Čia reikia taip derėtis, kaip 
turguje". Iš tikrųjų, tuo klausimu tenka labai derėtis ir kartais vienas 
kitas eina prie telefono, kad tas ar kitas ateitų balsuoti (Iš sd: Netiesa). 
Tai, sakau, gal bergždžias dalykas kalbėti, nes įtikinti nejtikinsi, o 


rezultatai ... (Atstovas Plečkaitis, iš vietos: Vailokaičio gaila) — Ne 
taip, tamsta kartais moki daugiau širdies parodyti, negu tamsta dabar 
nori rodyti... Ne tokius menkus reikalus ir net bažnyčią aš Čia ginu. 


Juokingas būtų dalykas, jeigu mes manytum, kad nuo to, jeigu mes 
išbrauksim šituos porą šimtų tūkst., bažnyčia grius. Jei del trijų šimtų 
tūkstančių bažnyčia negalėtų stovėti, tai jos senai nebūtų buvę. Bažnyčia 
gimė kaip tik iš kraujo, ji paremta krauju ir stovi jau tiek laiko. Ir tas, 
ką mes čia darom, bažnyčios likimui Lietuvoje nė kiek neatsilieps. Tiesa, 
gali būti blogai kam kitam ir kaip tik tam, kam nenorėtų tie, kurie įneša 
tą įstatymo sumanymą. Reikia tik pagalvoti. Pastatykime klausimą: apie 
ką šiandieną kalbame? Ar tai yra atskyrimas bažnyčios nuo valstybės? 
(Iš sd: Bus.) — Aš nebijau atskyrimo valstybės nuo bažnyčios. Ir kada 
rimtai bus klausimas pastatytas, aš apie jį kalbėsiu . .. Bet pirmiausia 
reikia išsiaiškinti, koki yra ryšiai tarp valstybės“ ir bažnyčios mūsų 
įstatymais. Čia daugiausia kalbama apie metrikus, lyg metrikais 
išsisemtų visi santykiai tarp valstybės ir bažnyčios. Ar jūs, gerbiamieji, 

norite ar ne, bet valstybė negali nepastebėti bažnyčios kaip ir bažnyčia 
negali nepastebėti valstybės. Kodel? Todel, kad viena ir kita — didelė 
jėga. Kai du kaimynai yra galingi, tai jie ar bus piktuoju ar geruoju, bet 
negali vienas kito nepastebėti: ar draugai ar priešai, bet turi susitikti. 
Jeigu sulyginsim šiuo atveju Lietuvos valstybę ir katalikų bažnyčią, 
kurios klausimas čia pirmoje eilėje pastatytas, tai jokiu būdu šito 
negalima čia nematyti, kadangi viena pusė, kur kas yra didesnė, kur kas 
galingesnė, ir šiuo atveju bažnyčia, o ne valstybė. Tai ne menkas 
dalykas, nes Lietuva čia susiduria su sena organizacija ir todel praeiti 
pro ją ir manyti, kad jei Seimas išbrauks 200.000, tai jau klausimas bus 
išrištas, būtų labai naivu. Tas turės pasekmių, bet visai kitokių, negu šio 
įstatymo sumanytojai mano susilaukti. Kada aš pamačiau po šiuo 
įstatymu parašą vieno iš geriausių Seimo juristų, atstovo Toliušio, ir, 
pasakysiu, žmogaus vieno iš geriausių, kuris moka gerbti ir svetimus 
įsitikinimus ir moka neaukoti savais įsitikinimais, tai aš maniau, kad čia 
kas negera, kad žmogus doras ir plačios širdies duoda savo parašą po 
tokiu įstatymu. Čia ne metrikų klausimas. Kas gi parašys tą metriką? 
Parašys rabinas, parašys popas. Bet kas gi? Ar su rabinais valstybė turi 
reikalą? — Jokiu būdu. Valstybė reikalaudama oficialių žinių, turi 
reikalo ne su popu, ne su rabinu, bet su sinagoga, su pravoslavų 
bažnyčia. Štai su kuo valstybė yra oficialiai surišta. Ne metrikų 
klausimas, nors metrikos yra reikalingos, reikalingos ne tiek pačiai 
bažnyčiai, kiek valstybei. Sako, civiliniai aktai. Kas, sakysime, gimsta, 
patampa žmogus civiline prasme, kada tampa apkrikštytas, kada 
įrašomas į knygas, kurios vadinasi metrika. Tik tada atsidengia ne tik 
civilinės, bet ir visos politinės teisės. Jeigu jo tėvas mirė, tai reikalauja 
metrikų, ir tie dokumentai privalomi yra teismui. Taigi tuos dokumen- 
tus, kurie yra privalomi valstybės gyvenimui ir apskritai teismui, tie 
dokumentai turi būti, ir turi būti keno nors daromi. Aš girdžiu kalbas, 
kad esą mes niekam neginam daryti tokių dokumentų, jeigu nori, pas 
savo dvasininkus. Argi tai valstybė kalba? Argi galima leidžiant 
įstatymus sakyti, kad mes neturim nieko prieš, bet iš kur galima 
pristatyti dokumentą? Kas taip kalba? Jeigu taip kalbėti, kodel nepriimti 
iš bet kurios įstaigos? Kodel iš valstybinio monopolio įstaigos nepriimti? 
Kodel nepriimti iš notaro, iš politinės partijos tokį dokumentą, jeigu 
reikia. Gerai tai gerai, bet ką gi pasakys teismai, jeigu jam patieks 
dokumentą, parašytą kurios nors politinės partijos, kad štai mūsų 
partijoj gimė toks ir toks vaikas (dešinėj: juokas). Ne gerbiamieji, tai ne 
valstybinis klausimo statymas. Metrika yra tas civilinis dokumentas, 

kuris tiksliai reguliuojamas įstatymais kiekvienos valstybės. Labai 
tiksliai šis klausimas reguliuojamas ... Kaip kartais parašo, tai čia kitas 
dalykas, bet jis visuomet turi būti tikslus ir tvarkoj. 

Pagaliau, iškeldami šį klausimą ir žiūrėdami į jį taip, kaip jis šiandien 
norima čia pastatyti, turime pasakyti, kad čia vien ne metrikų klausimas 
paliestas. Paliesdami šį klausimą, jūs paliečiat visą skyrių dešimtojo 
tomo, jūs paliečiat visą 150 str. ir del to, jų neliečiant, neperžiūrint, 
pasidarys tuščia vieta, pasidarys chaosas, nes ten pasakyta, kaip vaikai 
turi būti įnešti į civilinę apyvartą, paliestas metriku rašymas, paliesta 
tėvo valdžia ir t.t. ir t.t. 

Kas gi pasidaro, kuo pakeičiami tie 150 str., galima sakyti rusų 
kanoniška teise. (Iš kair.: Taigi, taigi, čia ir yra blogumas). Tiesa, mes 
dalinai irgi dešinę pusę spyrėm ir kaltinam dešinį sparną, kad jie iki šiol 
leido mums gyventi rusų kanoniška teise. Tie rūsų kanoniškos teisės 
dėsniai kaip tik ir numatyti tais 150 str., bet jūs nenorite jų peržiūrėti, 
jūs nenorite tą klausimą iš visų pusių pagvildenti. Man nesuprantama, 
kaip atstovas Toliušis nenorėjo į tą pusę pažiūrėti. Juk bažnyčiai čia nei 
šilta nei šalta. Čia valstybės reikalas ir, man rodos, iš tos pusės turėjo 
būti pastatytas tas klausimas, kaip to valstybė reikalauja. Reikėjo 
pasakyti: mes keičiam tokį ir tokį įstatymą, mes įnešam biudžeto 
pakeitimą, bet kartu keičiam tokius ir tokius paragrafus. Tada nebūtų 
chaoso didinimas, bet chaoso mažinimas. Dabar gi nieko nepasakyta 
apie civilinį įstatymą, bet atnešamas projektas ir pasakoma, kad mums 
metrikai nereikalingi, arba gali juos išdavinėti kas nori. 

Bet bažnyčia ne vien civiliniais įstatymais surišta su vaistybe, bet visa 
eile kitų klausimų. Imsime kad ir kunigų juridinę padėtį. Kiekvienas 
mūsų žino, kad einant mūsų įstatymais dvasininkams nereikia eiti į 
kariuomenę. Konstitucija paliuosuoja dvasininkus nuo kariuomenės 
prievolių. Kur bažnyčia atskirta, ten tokių privilegijų neturi, ten 
kiekvienas dvasininkas privalo atlikti kareiviavimo prievolę ir negali būti 
kunigu, kol ją neatliko. Jie būna mobilizuojami, tik prie kito darbo 
pristatomi, kadangi jų luomas neleidžia jiems būti su ginklu. Bet šiaip 
visas valstybines pareigas neša kaip ir visi kiti. Bet jūs nesiūlot pakeisti 
įstatymo kad kariuomenė privaloma visiems dvasininkams ... Keiskit 
konstituciją. Atskirkit valstybę nuo bažnyčios ... Bet juk tai yra tik 
viena tų teisių rūšis, o tokių teisių yra ir daugiau. Kas yra bažnyčia? 
Mūsų įstatymai yra labai aiškūs. Sakysim, įstatymais yra numatyta aiški 
tvarka apie tikybines viešas apeigas, tvarka nustatyta specialiai, Ir 
išmeskit vieną dėsnį, kuris privalomas iš Baudžiamojo Statuto, iš 14 

tomo, kaip apsisaugoti nuo nusikalstamųjų darbų, išmeskit, kad 
bažnyčia yra toks ir toks juridinis asmuo, tai kas tada pasidarys? 
Sakysim, bus pamaldos. Tai kas jos, žiūrint tada civilinėmis akimis. 
Kam pamaldos, o kam gal mitingas, nes įstatymas šį klausimą 
nereguliuoja. Kunigas sako pamokslą, bet jei išmesite tam tikrą 14 tomo 
dalį, ar tai bus pamokslas? Ne, tai gal bus prakalba. Ir kadangi mes 
turime susirinkimų įstatymą, tai Vidaus Reikalų Ministerija turės 
pasiųsti į bažnyčią policijos atstovą. Ir jeigu pastebės kalbant, kas 
neatatinka valdžios nusistatymui ar partijos norui, galės sustabdyti 
kunigą (Iš kairės: Taip ir turėtų būti) Prie to jūs ir prileisit, kaip tai yra 
kai kuriuose kraštuose buvę ar bent šiandien tebėra, Bet tvarka yra 
nustatyta, ne tik pas mus, bet ir visur. Visur leidžia specialius 
įstatymus, kurie reguliuoja kulto reikalus. Yra bendra tvarka, kur 
galima daryti susirinkimus ir neleidžia su ta bendra tvarka eiti į bažnyčią 
net ten, kur bažnyčia yra atskirta nuo valstybės. O jeigu jūs tą klausimą 
jokiu įstatymu nenustatysit ir paliksit tik bendrą dėsnį apie susirinkimus 
ar panašius dalykus civilinio gyvenimo, tai . . . Aš negaliu įsivaizduoti tą 
chaosą, kuris pasidarytų. Juk tada jūs galėsit pasiųsti kiekvienu 
momentu policininką. Sakysime, susirinks į bažnyčią giedoti davatkos 
ražančiaus, galėsit pasiųsti policininką pažiūrėti, ką jos ten daro, 
prižiūrėti tvarkos. Jeigu jūs to nenorėsit daryti, ir aš tikiu, kad jūs to 
nenorit daryti, bet tada jūs privalot išleisti tam tikrą kitą įstatymą, kuris 
reguliuotų padėti ne vien katalikų bažnyčios, bet ir visos eilės kitų 
bažnyčių. Išleiskit tokį įstatymą, atneškit į Seimą tokį projektą, kaip 
manot suorganizuoti santykius bažnyčios ir valstybės, tada mes 
suprasime klausimą, tada mes galėsim vesti diskusijas. Bet šiandien jūs 
visai nemanot atskirti bažnyčios nuo valstybės . . . O pagaliau katalikui 
žmogui nėra jokios baimės, atskirkit, tik tuštumą nepalikit, nepalikit 
chaosą, duokit kitus kokius įstatymus. Bet jūs kitų įstatymų visai 
neminit, tik vieną dalyką: šiais metais metrikų rašymui duosime tiek ir 
tiek. Ponai, metrikos čia tai menkniekis. Dabar koks įspūdis bus iš jūsų 
šito įstatymo visame krašte? Juk ne vienas rimtas žmogus pasakys, kad 
norite atskirti bažnyčią nuo valstybės. Klausimas — ko norite atsiekti 
tuo įstatymu? Keleto šimtų tūkstančių ekonomijos? (Iš sd: Aišku.) Jūs 
patys tam netikite. (Iš sd: Mes labai tikim.) Netiesa, čia buvo skiriamos 
kitiems dalykams dar didesnės sumos, bedarbiams šelpti ir kitiems 
dalykams. O jūs ieškote tam tikro gesto ir tą gestą, man rodos, reikėtų 
pavadinti „ižnybti“. (Iš sd: 600.000 tai nėra gestas). Bet šiandien čia 
buvo paskirtas milijonas, o antra vertus, juk metrikaciją reikės kam nors 

pavesti, reikės sudaryti tam tikrą organą ir tas brangiau kaštuos. (Atst. 
Markelis, iš viet.: Valsčiaus valdyboms pavesti.) Duokit tokį sumanymą, 
kad savivaldybėms būtų pavesta. Bet jūs tokio sumanymo nepatiekėt, ir 
tada reikia manyti, kad čia yra nerimtas sumanymas, kad čia yra noras 
ką parodyt, ko negalima rodyt, kas paprastai laikoma kišenėje. Čia 
viešai nedrįstate pasakyti, ko jūs norite. Kodel jūs neįnešate sumanymo 
apie atskyrimą bažnyčios nuo valstybės. Kodel šitą klausimą rišate su 
melioracija, bedarbių šelpimu, kelių taisymu ir t.t. ir t.t. Ir del tokio 
klausimo pastatymo mes ir susirūpinom. O gal jūs norite pasinaudoti 
agitacijos tikslais, kad paskui pasakyti: mes didelį darbą padarėme, mes 
padėjome pamatą bažnyčiai nuo valstybės atskirti. O kiti gal sakys, kad 
jau bažnyčia atskirta nuo valstybės. Ponai, tai bus tuščios kalbos. Bet 
pagalvokite apie vieną dalyką, kuris begalo yra pavojingas mums kaipo 
valstybei, kaipo Lietuvai, kaipo piliečiams, Tai yra sukėlimas tikybinių 
ginčų. Ginčų, kada eina kalba apie švenčiausią žmogaus brangenybę. Aš 
ir šiandien girdėjau kai kurių kalbėtojų susijaudinimą. Tai tada, 
žiūrėkite, kas iš to išeis. Juk yra žinomi atsitikimai iš tikybinių karų, 
kada žmonės vieni kitiems galvas kapodavo. Ir už ką? Už tai, ar reikia 
žegnotis dviem, ar trimis, ar penkiais pirštais ir upės kraujo tuomet del 
to plaukė. Ir istorija daug mums tokių pavyzdžių rodo. Paimkim nors ir 
Didžiąją Prancūzų revoliuciją, kur parlamentas su visu pasauliu kariavo 
ir paskui norėjo reformuot katalikų bažnyčią be Rymo. (Iš sd: Ir gerai 
padarė.) Ir kas gi liko iš tos reformos? — Keli žulikai prisidėjo prie tų 
konstitucinių kunigų. Nejaugi jūs norite, kad ir pas mus daugiau Vilūnų 
atsirastų. Taigi, mes matom, tuomet Prancūzijos revoliucija nepasiekė 
savo tikslo šiuo atveju. O reikia neužmiršti, kad tai buvo didžiausia, 
galingiausia anų laikų valstybė. Ir šiandien toj pačioj Prancūzijoj 
kalbama, kad visai be reikalo tuomet tai buvo daroma. 

Porą metų atgal skaičiau „Pravdoj“, bolševikų laikraštyje, kur 
pasakyta, kad komunistai negerai daro, kad į cerkvę eina su kepure. 
Caro laikais, jeigu būtų įėję į cerkveg su kepure, tai būtų išsiųsti į Sibirą. 
Bet dabar, žinodami, kad jokios bausmės nėra; ir jeigu taip daro, tai yra 
chuliganerija. Taip „Pravda“ rašė. Reiškia, ir tenai jau prieita prie to, 
kad junta, kad reikia gerbti, kas kitiems yra šventa, kad nereikia be 
reikalo erzinti. Štai kame dalykas — nereikia erzinti. Reikia žiūrėti, kad 
tas klausimas nebūtų iš Seimo išneštas po visą Lietuvą, norint neduoti 
progos kitiems kalbėti — štai mes giname tikybą, mes giname bažnyčią, 
mes giname, kas yra švenčiausia žmogui ir tokiu būdu sudaryti tiems 
žmonėms kankinio aureolę, kurie gal būt tos aureolės gal būt ir neverti. 

Taigi nereik sudaryt kankinių. (Atst. Bielinis, iš vietos: Nesudarys.) Pone 
Bielini, tamsta tikybinį jausmą negali įvertinti, tamsta įvertini matemati- 
škai, o jį reikia įvertinti psichologiškai ir todel toksai įpainiojimas yra 
nesveikas. Todel kviečiu labai ir labai pagalvot. Ir man rodos, jeigu 
apgalvosit, tai pasakysit, kad čia negeras dalykas ir negalima daugiau 
tęsti. 

Bet yra kitas dalykas. Yra kita dalyko pusė, tai politinė pusė, 
užsienio politikos. Bažnyčia yra gal didžiausia tarptautinė organizacija, 
su kuria visas pasaulis skaitosi. Ir dar kaip skaitosi! Gal tamstos skaitėte 
informacijas laikraščio, apie eucharistininkų kongresą Čikagoje. Jei tai 
galima pasakyt, tai buvo triumfas. Jeigu pažiūrėsim, ką apie tą kongresą 
rašo Amerikos protestantizmo laikraščiai, jei pažiūrėsim, kaip buvo tas 
kongresas įvertintas viso protestantizmo pasaulio, tai pamatysim, kad jis 
turėjo didžiausios politinės įtakos, su kuria reikia skaitytis visam 
pasauliui. Vien tik Čikagoj buvo surinkta daugiau milijono dolerių. Ir 
Amerikos protestantai sako, kad tai yra kariaujantis katalicizmas, kuris 
užkariaus pasaulį. Ir jeigu Amerikoj tokioj galingoj valstybėj, kuri iš 
Anglijos puritanizmo išėjo, kas yra gal būt sveikiausiai, jeigu ten Žmonės 
neužmerkia akių, žiūri kaip į labai didelę, labai gudriai sugalvotą 
politikos įtaką, jeigu žiūri ne kaipo į davatkų suvažiavimą, jeigu ten 
skaitomasi su bažnyčia, tai negalima ir mums taip lengvai, taip 
paviršutiniškai į tą dalyką žiūrėti. Taigi, reikia žiūrėt, kad nesukeliumėm 
tokią ugnį, kurioj galime sudegti mes, bet nesudegs bažnyčia. Nes 
bažnyčia yra perdaug galinga, kad mes savo darbais galėtumėm turėti jai 
įtakos. Mes, kaipo Lietuviai, kaipo valstybė, turim būti atsargūs, kad 
neatsitiktų kaip su Lenkija, kuri iškėlė tikybinius vaidus ir del savo 
netolerantingumo žuvo. Taigi, ir mes nesukelkime tą ugnį ir neveskim 
valstybę į tą didelį pavojų, į kovą su bažnyčia. Nes, sakau, yra toksai 
įspūdis, kad prie to galima prieiti. Ir klausimas bus statomas, kad ne 
kovojama su klerikalizmu, nekovojama su kunigais, bet kovojama su 
tikyba, kovojama su bažnyčia, kovojama gal būt su tuo, kas yra šventa 
žmogui. Taigi, su šituo klausimu reikia būt labai atsargiems, kaipo 
partijai, kaipo Lietuvai, kaipo tautai. Reikia parodyt, kad čia 
nekovojama su bažnyčia. 

Iš 240 milijonų su viršum sutaupymo jeigu žadama per pusę metų 
apie pusę milijono, tai problematinga. Toliau, jeigu kas privertė atskirti 
bažnyčią nuo valstybės, tai kur įstatymai, kurie reguliuotų kulto 
reikalus? Nėra. Jeigu bažnyčią neatskirti nuo valstybės, tai tada kas 
išeitų? Tai be jokio plano bus skriaudžiama, nes tai daugeliui nepatiktų. 

Tai kaip suprasti? Man nereikia tikrinti, kad neturite neapykantos prie 
bažnyčios, bet visam pasauliui reikia išaiškinti, kuris spręs iš jūsų darbų. 
Tame jūsų įneštame biudžeto pakeitime neliečiama nė vieno provincijos 
kampelio, tik parašyta bendrai. Bet įneškite tokį sumanymą, kuris visas 
puses aiškiai nušviestų, tada mes su mielu noru svarstysime. Taip pat 
statykite klausimą rimtai, kaip pridera, ne taip, kaip dabar, tik pastatyti 
apie poros šimtų tūkstančių sumą iš vienos vietos į kitą, ir apie tai 
kalbėti. Mums lietuviams yra vienas vidujinis dalykas, mums čia yra 
įstatymo klausimas. Blogas dalykas, jeigu nepildo įstatymų kiti, bet dar 
blogesnis dalykas, kai įstatymų nepildo tas, kuris juos leidžia. Taip 
negalima rašyti, kaip Gogolio „Taras Bulba", kuris pasakė sūnui: „Aš 
tave pagimdžiau, aš tave ir užmušiu". Mes neturime įstatymus leisti tam, 
kad galėtum užmušti. Bet jeigu mes įstatymų negerbsime, tai ir kiti jų 
negerbs. Koki pas mus yra įstatymai? Pas mus yra pravesti dvasininkų 
etatai. (Iš kairės: Nėra.) Gal tamstos galvose išnyko. (Dešinėje smarkus 
plojimas.) Įstatymai yra, etatai išleisti. Ir čia buvo, rodos, referento 
vystoma mintis: kas yra etatai? Etatai gali būt, o žmonių juose gali 
nebūt, taip atsitiknka, bet normalėje padėtyje yra taip, kad etatinė vieta 
paliekama tuščia tiktai iki tol, kol žmonių neatsiranda tai vietai užimti. 
Bet negalime taip sakyti, kad etatai yra, bet žmonių gali visai nebūt. Mes 
taip ir su teismais galime padaryt. Pavyzdžiui, etatai yra Tribunolo ir 
Apygardos Teismo, bet neskirsime, nesiųsime kandidatų, nes galime ir 
taip apsieiti, kam tai reikalinga? O jeigu pasakysime, kad etatai yra, ir į 
etatus galima neskirti. Ir net rusų įstatymuose, kurie veikia pas mus, 
jeigu yra etatai ir jie veikia, tai turi būt skiriama pinigai algoms, ar toj 
vietoj yra žmogus ar nėra. Galima tik klausimą kelti del pinigų 
sunaudojimo, kurie liko, bet negalima daryti taip, kad etatinė vieta yra, 
o pinigų neskirti. Pažiūrėję į dvasininkų etatus mes pastebėsime, kad 
tenai yra dvi grupės. Viena grupė — dvasininkai, pradedant nuo 
vyskupo ir t.t., kita — pavadinta valstybės tarnautojais, ir tenai yra visa 
eilė kategorijų žmonių, ir kitų prie kurijos, kurie eina valstybinę tarnybą. 
Jūs sakote, kad yra valstybės tarnautojų etatinės vietos, bet pinigų mes 
jiems neduosime. Gerai, 6 jeigu ateitų jėga, ateitų čionai ginkluota jėga 
ir pasakytų: jūs esate Seimo atstovai, jums yra paskirtas atlyginimas, jūs 
patys sau pasiskyrėt, bet jeigu jūs paimsite šitą atlyginimą, tai žiūrėkite, 
mes jus įtikinsime kitokiu argumentu. Ar tas jums patiks? Ar gali patikti 
mums toks argumentas, jeigu iš mūsų tą, kas priklauso mums einant 
įstatymais, jėga būtų atimtas. Jeigu pavartoti jėgą tiems mažučiams, 
kurie negali gintis, tai yra daugiau, negu smerktinas dalykas. Jeigu mes 

taip tuo keliu eisime, tai patys turime būti prie to prisiruošę, nes 
neamžinai viešpatausime, nes visuose parlamentuose dauguma keičiasi 
dažnai, 0 nenusistovėjęs respublikoje režimas keičiasi dar dažniau. Ir 
jeigu ateis kiti, ir darys mums tą, ką mes žadame daryti tiems valstybėms 
tarnautojams, tai pasakys mums: visas etatines vietas paliekame, bet 
jums geriausia vieta būtų sėdėti kalėjime. Bet ar jums tas patiks? Aš pats 
Varniuose sėdėjau užimdamas etatinę vietą ir būdamas Kaune bijojau 
pasirodyti, kad man vėl nesuteiktų etatinę vietą. Taip jau žiūrėti mums į 
šituos etatus, kuriuos galima būtų tik koja paspirti, nereikėtų, bet tokius 
dalykus reikėtų visada labai rimtai apgalvoti. Mūsų įstatymai to 
neleidžia, ir mes turime labai gerbti tuos įstatymus. Mes prisiekėme ir 
iškilmingai pasižadėjome čionai tuos įstatymus gerbti, kur mūsų 
pasižadėjimas ir priesaika, kuomet mes etatus paliekame, bet sakome, 
kad jiems pinigų nėra. Kitas dalykas, jeigu panaikinsime tas vietas. Bet 
kada sakome, kad pinigų negausite, nors yra etatai, tada einame prieš 
savo priesaiką, prieš iškilmingą pasižadėjimą. Ir tuo keliu eidami, mes 
nieko gero nei sau patiems, nei savo kraštui negalime susilaukti. 
Kadangi mūsų vidujinis ir įstatymo atžvilgiu šitas klausimas yra 
sureguliuotas, negalima įnešti šito klausimo, kaip jisai yra įneštas, 
negalima siūlyti išbraukti, o palikti etatams tik keletą tūkstančių litų, 
kadangi toji išlaidų kategorija mums nepatinka. Juk įstatymai yra 
leidžiami nesiremiant simpatijomis ar antipatijomis. Dora turi būt 
pirmoje vietoje, o iš doros turi išplaukti teisėtumas, o teisėtai turime 
gerbti įstatymus, kol jie veikia, kol jie nepanaikinti. Kadangi šitas 
įstatymas griežtai tiems principams nusižengia, kadangi jisai įneštas 
tokiais sumanymais, ne valstybės reikalais, o visai pašaliniais, tamstos 
nedarykite tos klaidos imdami svarstyti tokį dalyką. Daugeliui bus dar 
vienas motyvas kaipo galutinis, žinoma ne visai tas motyvas bus 
įtikintas, bet mums lietuviams tautininkams tas motyvas yra labai 
svarbus. Aš labai protestavau, kada kūrėsi Lietuvos bažnytinė provincija 
ne del to, kad bažnytinės provincijos atsiranda, bet del to, kad nyksta 
Vilniaus vardas, nyksta Seinų vardas, kuris surištas su Lietuvos 
atgimimo pradžia. Etatuose yra visi tie vardai; yra ir Vilniaus ir Seinų 
vardas. (Iš kairės: Tai kam duosime?) Palaukite ir patys jūs pamatysite, 
nes jūs pykote spyrimu, kam išsižadėjo tų vardų. Tai dabar jūs patys 
parodykite, kad neišsižadate. Kunigų algos yra menkesnės, kaip sargų, 
nerasite nė vieno kunigo, kuris iš tos algos išgyventų. Jeigu su tais 
etatais surišti tokie brangūs vardai, kaip Vilniaus vyskupijos, Žemaičių 
vyskupijos, tai nedarykite to, kad patys išsižadame to vardo 

išbraukdami etatus. Nereikia tam pritarti. Čia ne kunigai daro, čia 
Seimas daro. Ir todel jūs einate prieš Lietuvos visuomenę. 

Ir todel jūs nei prieš Lietuvos visuomenę, nei prieš ką kitą negalėsit 
pasiteisinti, kam jums reikėjo išsižadėti Vilniaus vardo, kuris yra mūsų 
įstatyme įrašytas. Juk ponas Ministeris Pirmininkas Sleževičius, kuris 
savo deklaracijoje yra pasakęs, kad Vilniaus atvadavimas yra mūsų 
tikslas, pats turės kontrasignuoti tą įstatymą, kuris sakys, kad Vilniaus 
vyskupijos nėra, kad etatai panaikinami ir t.t. Juk daktaras Grinius, 
dabartinis Valstybės Prezidentas, turės pasirašyti po tuo įstatymu. Ir 
tada nepykit, jei per Lietuvą vaikščios tas „Vyriausybės Žinių" numeris 
ir bus rodoma: žiūrėkit, neturėjo drąsos atvirai pasakyti, kad išsižada 
Vilniaus, tai išsižadėjo aplinkiniu keliu. Žinoma, kitataučiams gali ir 
nebūti tokių motyvų, bet mums tai yra motyvas. Del tų motyvų, — 
kadangi klausimas yra be galo rimtas ir nerimtai paruoštas, kadangi be 
atodairos atmetami pamatiniai juridiniai dėsniai, kadangi neatsargiai 
paneigiami tautos idealai, mes negalime kitaip pasielgti, kaip tik 
protestuoti prieš tai ir balsuoti prieš. Kiekvienas, kuris kovoja už idealus, 
nepasitenkins vien šita sale, bet darys mitingus ir aiškins tai, ką jūs čia 
darot. Todel, kol nevėlu, apgalvokit. Jeigu paskui, nuodugniai viską 
apgalvoję, prieisit išvadą, kad taip reikia daryti, — darykit sau, tada 
nešie ir visas pasekmes iš to. O jeigu būtų priimtas toks projektas, koks 
dabar yra pasiūlytas, tai būtų didžiausia nesąmonė, kokia Seimas galėtų 
padaryti. Žinoma, čia neina klausimas apie dvasininkų algas. Aš labai 
įžeisčiau Lietuvos kunigus, jei sakyčiau, kad jie negali Lietuvoje gyventi 
be pusės milijono litų. Bet čia yra neatsargiai daroma ir ateis laikas, 
kada pasigailėsit to, bet bus jau per vėlu. Tad, kol nėra vėlu, reikia bent 
apgalvoti. 

Tais motyvais mes tautininkai, jei klausimas bus pastatytas balsuoti, 
balsuosim prieš. Mūsų balsavimo motyvai bus patiekti raštu, kuriuos aš 
čia plačiau išdėsčiau žodžiu. 

DĖL INTERPELIACIJOS 


(Seimo stenogramos. 3-sis Seimas, II-ji sesija, 31-sis posėdis, 1926 m. spalių 
12 d. 

Seimo pirmininkas dr. J. Staugaitis. Sekretoriauja: Seimo II sekretorius B. 
Žygelis. 

Dalyvauja: 74 Seimo atstovai. 

Svarstomas dienotvarkės punktas: diskusijų tęsinys dėl ministerių kabineto 
atsakymo į krikščionių demokratų ir ūkininkų sąjungos frakcijų interpeliacijas. 

Šia proga Voldemaras pasakė kalbą „Dėl interpeliacijos“, kuri jau buvo 
išspausdinta knygoje: prof. A. Voldemaras, Raštai, 1976 m., 649-660 psl. Čia, 
šitą kalbą spausdiname tiesiog iš stenogramų. M. Š.) 


Voldemaras (t). Gerbiamieji Seimo atstovai! Mes buvome už 
interpeliaciją, nors aplinkybės, kuriose ji pasirodė, mums ne labai 
patinka. Tariant mūsų Ministeris Pirmininkas tuo metu, kada buvo 
patiekiama interpeliacija, buvo svarbiausiais visos Lietuvos reikalais 
užsieniuose, Maskvoje, ir parsivežė didelį politinį laimėjimą. Kituose 
parlamentuose, jeigu valdžia tokį žygį daro, tai bent palūkį kol grįžta, 
palūki kol tas svarbiausias reikalas bus išaiškintas, 0 interpeliacijai 
vėlesnį laiką skiria, kad nesusidarytų įspūdžio, jog čia mažesni reikalai 
nustelbia didelį. Pas mus, sakau to nepadaryta; gaila, kad nepadaryta, 
kad nesekami kultūringų valstybių pavyzdžiai. Interpeliacija įteikta net 
pačiam Ministeriui Pirmininkui nesant. Paprastai kultūringose valsty- 
bėse, ir parlamento statutu einant, pati valdžia turi pasisakyti, ar ji 
priima interpeliaciją ar ne. Pas mus yra senas statutas, senojo režimo 
priimtas, ir man labai gaila, kad juo nenuskratyta. 

Tiek del interpeliacijos įnešimo. 

Dabar del esmės. Ir iš esmės mes buvome už, nes iškeltieji klausimai 
yra svarbūs, jie reikėjo išaiškinti; ir mes turime labai pasigailėti, kad 

eilėje svarbių klausimų mes negalime pritarti tiems aiškinimams, kuriuos 
čia iš pono Ministerio Pirmininko girdėjome, nes tie kaltinimai, kurie 
čia interpeliacijose iškelti, vis delto lieka. Tiesa, kaltinimai irgi 
nenormalus dalykai; jie rodo, kad mes ne vakarų tradicijomis gyvename, 
bet rytų. 

Dabar, kas čia primesta? Primesta eilė dalykų. Pirmiausia, 
nusižengimai prieš įstatymus; tai jau kaltinimas, ne primetimas. Kitas 
primetimas, — kad valdžia netiksliai elgiasi. Jau čia politikos klausimas, 
ar gera valdžios vedamoji politika. Atsakomybės įstatymų atžvilgiu čia 
jokios nėra. Diskusija nuėjo be galo plačia plotme. Buvo prieita prie 
aukščiausių filosofijos klausimų, prie istorijos; paminėti Makiavelio ir 
Kromvelio vardai — tik Makiaveli čia buvo truputį pajaunintas, nes jis 
negyveno tame šimtmetyje, kuris čia buvo minėtas; Kromvelis buvo 
truputį pasendintas, nes jis irgi negyveno tada, kaip buvo pasakyta. 
Žodžiu, argumentai buvo vartojami labai plačiai ir net šimtmečiais labai 
lengvai mėtyta. Tas jau rodo, kad diskusija nėjo tuo keliu, kuriuo jai 
reikėjo eiti. Kartais man besiklausant kai kurių užmetimų, ypač pono 
Ambrozaičio, darėsi įspūdžio, ar nenori jis tartum ginti valdžios. Nes 
koks gynimas yra geriausias? Ogi nutolti nuo tikrjo klausimo ir paskęsti 
eilėje kitų, šiuo atveju pasaulėžiūros, detalių. Žinoma, pasaulėžiūrą 
kiekvienas gali turėti kokią nori; negalima pasakyti, kad pasaulėžiūra 
būtų priešinga vienam ar kitam įstatymui; ir įsileisti į pasaulėžiūros 
klausimą, reiškia nueiti nuo tikrojo klausimo. Ir aš labai džiaugiuosi, 
kad dalinai mano pirmtakūnas, ponas Toliušis, grįžo prie tų valdžiai 
pastatytų klausimų; ir dar prieš jį grįžo ponas atstovas Karoblis. Dabar 
ir aš kalbėsiu. Pirmiausia, mūsų išmanymu, yra prasilenkimo sų 
įstatymais faktų; ne pačios valdžios, ne Kabineto kaipo tokio, bet 
žemesnių organų, kuriems Kabinetas turėjo bent priminti ar nubausti, 
tuo tarpu čia atėjęs Ministeris Pirmininkas mėgino juos išteisinti. Tas, 
ką ponas Ministeris Pirmininkas čia sakė, ne tik neišteisino, bet daugiau 
abejojimų sukėlė, — kad nusidėjimų įstatymams tikrai yra. Pirmoje 
vietoje asmens laisvė. Interpeliantų buvo iškelti faktai, tariant Raseinių 
faktai, ir dar keletas kitų faktų, kuriuose interpeliantų nurodymu, tam 
tikriems asmenims atimta laisvė neteisėtu keliu. Teisėtas laisvės atėmimo 
kelias yra koks? Arba inflangranti policija gali paimti, arba antras būdas 
— teismo keliu, — tardytojo nutarimas laikyti žmogų areštuotą. Ponas 
Ministeris Pirmininkas čia ėmė šiek tiek naują teoriją išvedinėti. Ėmė 
cituoti baudžiamojo proceso 257 straipsnį ir nurodė, kad ne tik tais 
dviem atvejais, bet gali būti ir daugiau atvejų, kada toji laisvė galinti 

būti suvaržyta. Aš jokiu būdu negalėčiau su tokia pono Ministerio 
Pirmininko jurisprudencija sutikti; negalėčiau sutikti, kad 257 straipsnis 
pasakytų ką nors nauja prieš interpeliacijoje iškeltus dėsnius. Tas 
straipsnis kaip tik duoda aptarimą sąvokos, kas yra in flangranti; 
tariant, jeigu žmogus peiliu dūrė, tai jau in flagranti. Bet ne tik tas yra in 
flangranti; būtent, jeigu aš pamačiau peilį laikant, kuriuo nudūrė, tai tas 
irgi in flagranti; jeigu pamačiau žmogų, kuris vogtus daiktus neša, nors 
jis tuo tarpu ir nevagia, tai tas irgi in flagranti ir jei policija tokiais 
atvejais nesulaikytų, tai duotų galimybės arba daiktus sunaikinti arba 
pasislėpti. Vadinas, 257 straipsnis nenaikina to, ką interpeliantai iškėlė, 
būtent, kad asmens laisvė atimti leistina tik dviem atsitikimais; ar 
nusikalstamą darbą bedarant, ar prokuratūros įsakymu. Kaip valdžia 
aiškina? Rugsėjo mėn. 5 dieną Raseiniuose įvyko ekscesų. Tą pačią 
dieną, vadinas, rugsėjo mėn. 5 dieną, kaltininkai buvo suimti. Mes 
nežinome, kas ten per riaušės buvo: gal užmušė žmogų ar ką, to mes 
nežinom, bet formaliai policija tą pačią dieną turėjo teisės juos suimti. 
Bet toliau kas pasakyta? Pasakyta, kad byla nuo rugsėjo mėnesio 9 
dienos yra apygardos teismo tardytojo žinioj. Reiškia, rugsėjo 5 d. 
suimtas, 0 rugsėjo 9 d. atiduota jo byla tardytojui. Kas žino aritmetiką, 
suskaitys, kad išlaikyta keturias dienas. O ką gi sako mūsų konstitucija? 
Ji šiek tiek padaugina rusų laikais duotą teisę suvaržyti, atimti žmogaus 
laisvę: rusų laikasi galima buvo išlaikyti, nepatiekus kaltinimo, 24 
valandas. Mūsų konstitucija tą terminą pailgina — 48 valandos, arba dvi 
paros. Taip, dvi paras galėjo laikyti, bet jau 5 suėmė, tai jau 7 turėjo būti 
tardytojuii patiektas koks nors kaltinimas ir jau kaipo kaltinimo 
priemonė — paliktas kalėjime. Dvi dienas tie valdininkai ar policija 
elgėsi prieš konstituciją. Tą pripažino pats ponas Ministeris Pirminin- 
kas. Bet kokia tada išvada? Jeigu tokį faktą pripažino pats Ministeris 
Pirmininkas, aš laukiau, kad jis nesiteisins tokiame dalyke, o pasakys: aš 
subariau tuos žmones, kurie taip pasielgė. Ogi, sako, ne, jie visai tvarkoj, 
padarė kaip įstatymai liepia; 5 suėmė, o 9 iškelta byla ir kaltininkai 
patraukti tokiu ir tokiu straipsniu ir iki šiol jie sėdi, Gal ponui 
Ministeriui Pirmininkui tas atrodo mažmožiu; gal jam mažmožis, kad 
pora dienų išlaikyta neteisėtai kalėjime. Bet jei kalbėti apie įstatymus, tai 
ten mažmožių būti negali. Jeigu jis pripažįsta, kad čia laikė daugiau 
negu įstatymai leidžia laiko kalėjime, tai tuo pačiu konstatuoja atėmimą 
žmogui laisvės daugiau negu konstitucija leidžia. 

Toks pat laisvės atėmimas buvo interpeliantų iškeltas ir del kitų, 
tariant — del Zdanavičiaus ir kitų, suimtų įsakymu ir paskui išsiųstų. Ir 

čia ponas Ministeris Pirmininkas pasako žodis į žodį taip: „rugsėjo 4 
dieną Kauno miesto policijos vadas gavo iš policijos viršininko", aš tą 
pabrėžiu, „parėdymą suimti Norvaišą ir Garfeldą ir kitus ir tuojau juos 
perduoti Panevėžio apygardos teismo valstybės gynėjui. Sulaikyti jie 
buvo rugsėjo 5 dieną ir tą pačią dieną raštu Nr. 5097, pašto kv. Nr. byla 
išsiųsta Panevėžio apygardos teismo valstybės gynėjo žinion." Vadinasi, 
ne prokuratūra ieško žmogaus, o policijos viršininkas. Bet jei ieško 
viršininkas, tai jau ne in flagranti ir tik prokuratūra galėjo duoti 
įsakymą policijai suimti ir jam pristatyti. Prokuratūrai, o ne policijos 
viršininkui, ta teisė priklausė, Tuo tarpu viršininkas duoda įsakymus ką 
nors suimti, o kiti jo įsakymus pildo. Ponas Ministeris Pirmininkas 
kalba apie pašto kvito numerį, kuriuo byla išsiųsta Panevėžio apygardos 
teismo valstybės gynėjui. Bet ar tie suimtieji irgi pridėti ar pasiųsti 
bagažu, apie tai nieko nepasakyta. Reikia gi žinoti, ar žmogui atimta yra 
teisė, ar jis laisvas ar nelaisvas. Tuos klausimus aš norėčiau sau 
išsiaiškinti. Gal prokuratūros koks nors įsakymas buvo, bet mums to 
nepasakyta ir tik kaip interpeliaciją iškėlė, o valdžia nepasakė, kad 
prokuratūros buvo duotas įsakymas ir kad įstatymų tvarka padaryta, tai 
išvada tampa, kad interpeliacijos kaltinimai lieka nesugriauti. Atrodo 
tik, kad čia kažin kaip norima pažiūrėti į visa tai minkščiau, norima lyg 
užtamsinti, kad negalima būtų pastebėti tam tikrų dėmių. Aš galiu 
atsakyti aiškiai, būtent, kad žmonės buvo laikyti prieš įstatymą ir čia 
pašto kvitai nieko neišaiškina. 

Turiu dar pridėti kitą motyvą. Ponas Ministeris Pirmininkas savo 
atsakyme yra pasakęs, kad Raseiniuose buvo sulaikyti chuliganai. O čia, 
sako žvalgybos viršininkas nusikaltęs. Išeina, kad tie žmonės ir tie 
agentai yra laikomi šalia įstatymų, kad jiems įstatymai neekzistuoja, kad 
jų įstatymai nesaugoja ir todel galima pavadinti juos ir vienu ir kitu 
terminu. Aš turiu pasakyti, kad teisme nėra tokio termino kaip 
chuliganas. Ir jeigu valdžios atstovas pasako, kad toks ir toks Lietuvos 
pilietis yra chuliganas, kurio įstatymai, matyt, nesaugoja, tai tuo vėl 
įvedamas yra nesveikas principas. Mes tautininkai stovėjome nuo pat 
pradžių ligi galo už įstatymą visiems, be skirtumo. Jeigu žmogus padarė 
nusikalstamą darbą, bet nėra teismo nuteistas, jis nėra dar nusikaltėlis; ir 
juo labiau negalima sakyti, kad jis chuliganas. Vis tiek kokia būtų 
moralinė vertė to žmogaus gyvenimo, vis tiek — įstatymas jam turi būti 
lygiai pritaikintas, kaip tas įstatymas taikomas kiekvienam kitam 
piliečiui, neišksiriant ir Valstybės Prezidento. O čia lyg norima padaryti 
kaž koks suminkštinimas viso to dalyko. Girdi, didelio čia daikto, kad 

porą dienų ilgiau palaikyta kalėjime, juk jis chuliganas, jį galima ir 
kitaip laikyti, negu kitą pilietį. Tokia mūsų vyriausybės praktika mus 
patenkinti negali. Ir aš labai gailiuos, kad valdžios atstovai nuėjo tokiu 
keliu ir ėmėsi tokio aiškinimo, kurio jokia kita valdžia kultūringuose 
kraštuose nebūtų ėmusis. Lyg ir pasekdamas Ministerį Pirmininką, 
oficiozas irgi panašiai komentuoja ir rašo: kodel suimti politinės 
policijos agentai? ... Ir vėl čia konkuruoja chuligano terminas su 
policijos agento terminu. Rodosi, tokių kaltinimų, kurie iškelti 
interpeliacijoj, aš bent negirdėjau, kad jie būtų ir del to Ministerio 
Pirmininko paaiškinimas mane nepatenkina. Man atrodo, kad čia yra 
gal vienintelis dalykas iš visos interpeliacijos, kuris įrodo vyriausybės 
nusižengimą Lietuvos įstatymams. Taip elgtis su Lietuvos piliečiais 
negalima. 

Dabar toliau. Žinoma, čia prasižengta ne paties Kabineto, bet 
valdžios agentų, kurie tą darė. Bet kas iš to? Kabineto buvo pareiga tą 
klaidą atitaisyti, tinkamai reaguoti ir nusikaltėlius traukti atsakomybėn. 
Bet jei to valdžia nepadarė, tai kaip tik sankcionuoja nesiskaitymą su 
įstatymais. 

Kalbant toliau del interpeliacijoj minimų nusižengimų su įstatymais, 
tenka sustoti ties klausimu apie išsiuntimą tėvo Siudhofo ir ties streikų 
klausimu. Čia aš atsakyčiau greičiau neigiamai — su įstatymais gal 
neprasilenkta. Sakysime, mūsų įstatymai apie apsigyvenimą svetimšalių 
Lietuvoj kalba ir leidžia Vidaus Reikalų Ministerijai savo nuožiūra 
vienam duoti apsigyvenimo teisę, kitam — neduoti. Ir jeigu tokia 
diskretionelė teisė duota Vidaus Reikalų Ministeriui, tai, žinoma, 
negalima kalbėti apie laužymą kokio nors įstatymo. Galima daryti 
užmetimą politiniu atžvilgiu, ar gera, ar ne. Bet įstatymų atžvilgiu mes 
nieko negalime primesti, kad išsiunčiama ar atsakoma vizda tuoti. Čia 
prasilenkimo su įstatymu nebus. 

Tas pat su streikų klausimu. Streikų klausimas sukėlė čia akademiš- 
kų ginčų, kuriuos nenorėčiau sekti, kaip jie iš pradžios ėjo, nė kaip iki 
galo ėjo. Streikų klausimą reikia abstraktiškai imti. Ar mūsų įstatymų 
atžvilgių streikai yra leistini, ar ne. Čia kontraversija kilo tarp atstovų 
Karoblio ir Toliušio. Atst. Karoblis įrodinėjo, kad įstatymais streikai 
uždrausti, motyvuodamas tuo, kad Baudžiamojo Statuto atatinkamas 
straipsnis nebuvo išbrauktas statutą priimant. O ponas Toliušis 
įrodinėjo kitą motyvą, kad streikas yra politinė teisė, politinė teisė 
žmogaus, kuri konstitucijos yra garantuota. Konstitucija sako, kad 
buvusieji rusų įstatymai turi tiek galios, kiek neprieštarauja konstitucijai. 

Ir čia susitiko du aiškinimai: vienas raidės, kitas dvasios. Aišku, ir 
žinoma iš Evangelijos, kad raidė užmuša dvasią. Ir čia dviejų nuomonių 
negali būti, kad Lietuvoje įstatymai duoda pilną teisę streikuot. Apie tai 
kalbos negali būti ir pilnai sutinku, ką čia Ministeris Pirmininkas yra 
pasakęs, kad tas Baudžiamojo Statuto straipsnis Lietuvoj neveikia, ne 
tiktai neveikia, bet ir negali veikti. Jau ponas Toliušis įrodinėjo 
precedentus ir aplinkybes, kaip kyla streikai. Aš turiu pabrėžti viena, 
kad kituose kraštuose, jei pažiūrėti konstituciją, šiuo atveju neimsim 
Vokiečių konstitucija, nes ji yra per nauja, bet jeigu imsim Anglų 
konstituciją, tai niekur joj nerasime, kad konstitucijoj būtų pasakyta, 
kad streikai yra leidžiami, kad streikai yra teisėti. Bet kiekvienas ten 
supranta, kad streikas yra viešoji teisė; visur streikus sutiksime ir streikai 
yra teisėti kaip asmens teisės privilegija ir kaip darbo teisės privilegija. Ir 
čia dviejų nuomonių negali būti, kad streikas nelegalus dalykas. Del šito 
abejoti negalima. Ir kitaip kalbėti negalima, ypač negalima žmogui, 
kuris dalyvavo buvusioj valdžioj nes jeigu pripažįsta, kad streikas yra 
nelegalus dalykas, tai pats turi traukti save atsakomybėn už įstatymų 
nevykdymą. Ir kada jau save apkaltins, manau tik tada galės primesti 
kaltę naujai valdžiai. Taigi, teisės atžvilgiu viskas yra tvarkoj, streikai 
gali būti. Bet čia reikia atsižvelgti, kaip stovi streikų ideja visur ir kaip 
pas mus ir reikia pažiūrėti tą aplinkraštį, apie kurį čia buvo daug 
kalbėta. Streikas, kuris yra viešoji teisė, jeigu yra darbininkui streiku, tai 
yra kapitalistui lokautas ir yra vienam teisė, kitam ne. Ir čia vyriausybės 
pareiga yra, kad šitos rungtynės būtų ramios rungtynės ir neardytų 
viešosios tvarkos, kad būtų sutvarkyta ir viena ir kita pusė. Ir niekas 
negali prikibti, jeigu kapitalistas pasinaudos savo galia, pasinaudos savo 
teise. Ir čia ponas Toliušis argumentuodamas iškėlė klausimą, ar nebuvo 
favorizuojama viena pusė tuo atžvilgiu, ar nebuvo favorizuojami 
streikai, ar čia nebuvo leistas lokautas. Interpeliantai pabrėžė, kad 
nebuvo leista pasinaudoti savo nuosavybės teise. Aiškus dalykas, kad 
mūsų įstatymais ir viso pasaulio įstatymais, kiekvienas daiktas, kuris yra 
įmonėj pramonės įmonėje, dirbtuvėje, kiekvienas daiktas kiekvienu metu 
savininko gali būti iš dirbtuvės išvežtas, parduotas, sunaikintas ir t.t. 
Žodžiu, savininkas gali pasielgti taip, kaip jam patinka. Naujų laikų 
įstatymai šiuo atveju eina susiaurinimo keliu ir šiek tiek tą teisę 
susiaurina. Bet pas mus, aiškus dalykas, to susiaurinimo nėra. 
Savininkas turi pilną teisę su savo nuosavybe pasielgti, kaip jam 
patinka. Ir negalima pavadinti provokacija, jeigu savininkas maišą miltų 
išveš iš malūno, įmes į balą, ar kitaip panaikins ar kitaip pasielgs. Niekas 

jam negali prikišti, kad jis čia padarė nusižengimą. Žiūrėti jam į sąžinę 
būtų tuščias darbas, nes tai yra jo teisė ir ta teisė jam turi būt užtikrinta, 
lygiai, kaip darbininkams streikų teisė turi būti apsaugota. 

Dabar, tuo atžvilgiu imant cirkuliarą, ar jis einant įstatymais yra 
priešingas šitiems dėsniams, ar ne? Čia aš negalėčiau pritart mano 
draugui Toliušiui. Paimkim tą darbo įstatymą. Čia kai kuriuos to 
įstatymo paragrafus Ministeris Pirmininkas atsakydamas citavo. Bet 
jeigu paimti visą įstatymą nuo pradžios ligi galo, tai pamatysim, kokias 
teises tas įstatymas suteikia darbo inspektoriams. Ir pamatysim, kad 
vienintelė teisė, kuri pripažinta darbo inspektoriui, tai priežiūra su tam 
tikra policijos teise, sanitarijos, higienos .. . Darbo inspektorius gali 
ateit į įmonę, apžiūrėti tais atžvilgiais: jeigu randa netvarką, sustato 
protokolą. Protokolą vienais atžvilgiais gali pasiųsti teisman, kitais 
atvejais jam duota teisė už tam tikrus prasižengimus dėti piniginė bauda. 
Žinoma, ligi tam tikros sumos. Už nepildymą taisyklių, jis gali nubausti. 
Bet toliau, streikui iškilus kokias teises jis turi? Viena neabejojama teisė 
jam pripažinta: įregistruoti trečiųjų užrašus. Mūsų veikiančiais įstaty- 
mais, trečiųjų teismas turi eiti per taikos teisėją. Trečiųjų teismas 
prasideda tuo, kad abi pusės ateina pas taikos teisėją ir daro trečiųjų 
užrašus. Tuose užrašuose surašoma ginčo objektas, kam pavesta ginčas 
išspręsti, pasižadėjimas, kad trečiųjų teismo sprendimas abiem pusėm 
bus privalomas. Tai tokią tvarką nustato civilinis procesas. O čia naujas 
darbo apsaugos įstatymas leidžia tokius trečiųjų užrašus daryti ir darbo 
inspektoriui. Netik taikos teisėjas, bet ir darbo inspektorius, tokį trečiųjų 
užrašą gali padaryti ir tasai trečiųjų užrašas turi visas juridines 
pasekmes. O daugiau ką jis gali daryti? Jo oficialinė rolė baigta. 
Prasideda tik neoficialinė. Yra pasakyta — tarpininkauti. Juridinio 
termino — tarpininkauti — nėra. Tai yra diplomatinis terminas. Jeigu 
du žmonės nenori kalbėti, tai galima paimti juos ir suvesti, arba užeiti 
pas vieną, sužinoti ko jis nori ir paskui, kitam pranešti. Tr kada tas bus 
žinoma, juos sutaikinti. Reiškia, praktinis taikymas, ne juridinis. O 
praktikos keliu galima sustumti žmones į krūvą, suvesti ir sutaikinti. Tai 
toksai praktinis taikymas yra be jokios juridinės prievolės. Be virš 
nurodytų darbo inspektoriaus pareigų ir teisių, jis daugiau neturi. Aš 
jokiu būdu negalėčiau sutikti su Ministeriu Pirmininku, kad jeigu darbo 
inspektorius pradėjo tarpininkauti, tai jau nuosavybės teisė aprėžta. Nė 
kiek ji neaprėžta. Ji bus aprėžta tik tada, kada bus trečiųjų užrašas 
padarytas. Trečiųjų užraše turi būti pasakyta, kad kol toks ar toksai 
teisėjas išspręs mūsų bylą, tai pasižadam, kad jokio turto neišvešime, 

darbininkų nesamdysime, o kita pusė pasižada, kad jokių priemonių 
nesigriebs. Jeigu bus toksai trečiųjų užrašas, tai jau bus suvaržymas, bet 
iš laisvo noro. Bet jeigu trečiųjų užrašo nėra, tai negalima sakyti. Čia p. 
Ministeris Pirmininkas išvystė naują jurisprudenciją, kad faktas 
tarpininkavimo darbo inspektoriaus tarp streikuojančių ir darbdavių 
jau suvaržo darbdavių teises. Tokia jurisprudencija negali būti priimta. 
Bet tame cirkuliare ar yra tokių griežtų įsakymų? Tokių griežtų įsakymų 
irgi nėra. Ir man rodos, kad paprastai, jeigu kilo koksai neaiškumas, 
nesusipratimas, tai nereikia laukti, kol ateis interpeliacija. Kada kyla 
abejojimo, tai man rodos, kad nereikia laukti to laiko, kada bus 
oficialiai iškeltas klausimas. Jeigu būna kokių nesusipratimų, tai ne 
visada kitas kaltas, tas, kas nesupranta. Jeigu visuomenė suprato tokį 
cirkuliarą ta prasme, tai valdžia negali sakyti, kad visuomenė kvaila, kad 
valdžia norėjo vystyti įstatymą. Po tuo įstatymu stovi garbingi parašai 
dabartinio vyskupo Staugaičio ir Tumėno. Aš būčiau sveikinęs Ministerį 
Pirmininką, kad jisai būtų atsakęs, kad mes tuojau atsiimam aiškinimą, 
kuris sukėlė nesusipratimų. Žodį čia reikia pavartoti minkščiausią — 
„nesusipratimas“. Jeigu visuomenė supranta taip, tai ji nekalta. Aš irgi 
taip supratau. Dabar man aiškina, kad aš darąs klaidą. Aš prisidedu prie 
to, gal aš klydau, bet reikia tada duoti autentiškų paaiškinimų tokioje 
formoje, kad būtų visiems aišku. Nors tokio didelio kriminalo aš 
nematau tame cirkuliare, bet jisai visur ir spaudoje sukėlė tokį įspūdį, 
kad tai yra įsikišimas į nuosavybės teises, savininkų teises, favorizavimas 
streikuojančių pusės nenaudai kitos pusės. Ir man rodos, kad darbo 
inspektoriai kitaip negalėjo suprasti. Imkime gyvą žmonių psichologiją. 
Man vieną kartą p. Plečkaitis papasakojo tokį atsitikimą, kad per vieną 
socialdemokratų mitingą ateina policistas ir sako, kad jisai sustatė 
protokolą už tai, kad blogai kalbėjo apie socialdemokratus. Ir kuomet p. 
Plečkaitis pasakė, kad gali blogai kalbėti apie socialdemokratus, kad už 
tai negalima sustatyti protokolo, tai jisai akis išpūtė. Tai reiškia yra 
tokia psichologija. Šitą psichologiją kiekviena valdžia turi žinoti. Reikia 
skaitytis su tuo, kad jeigu bus duotas iš viršūnės neaiškus įsakymas, tai 
apačioje bus suprastas taip, kaip tų valdininkų išmanymu gali būti 
naudinga tiems, kurie leidžia įsakymus. Kadangi Vidaus Reikalų 
Ministeris yra socialdemokratas, tai aiškins šitą aplinkraštį kaip 
socialdemokratams bus naidinga. (Iš vietos: Kaip seniau darbo 
federacija). Taip ir buvo. O dabar žmonės ir nežino. Vakar buvo darbo 
federacija, šiandien socialdemokratai, o ryt kažin kas. Žmonės negali 
orientuotis, ir negali suprasti. Taip, kaip man senas žydas pasakojo, kad 

lenkų sukilimo metu lenkų kareiviai sutinka žydą. Sutikę jį klausia už ką 
jisai yra — ar už lenkus ar už rusus. Žydas, manydamas, kad tai yra 
rusai, pasakė, kad už rusus. Jam įpylė. Sutinka rusus. Klausia — 0 tu už 
ką? Jisai atsiminė, kad gavo už tai, kad pasakė, kad jisai už rusus. Todel 
dabar jis sako priešingai. Rusai jam įpylė. O trečią kartą, kai susitiko, 
tai nežinojo ką pasakyti ir sakė stačiai: — pilk. Taigi, vakar buvo darbo 
federacija, šiandien socialdemokratai, ir visi piliečiai nežino ką daryti. 
Tas pats Plečkaitis, kuris pasakojo apie tą policijos protokolą, aš turiu 
pasakyti, kad nė vienos tokios bylos neiškėlė. Bet jeigu mato tokią 
psichologiją, tai turi pasakyti valdininkams, kad jie neaiškintų ton ar 
kiton pusėn, Todel mažiausia, ką čionai galima primesti, tai neatsargu- 
mą. Tai tie motyvai, kuriuos su įstatymu galima surišti. 

Toliau eina politiniai motyvai. Politiniai motyvai, kurie buvo minėti 
del jezuitų. Įstatymo atžvilgiu viskas tvarkoje, bet politiniu atžvilgiu tas 
žingsnis labai nevykęs. Koksai pirmiausias valdžios aiškinimasis? Sako, 
jisai apgavo. Jezuitas kreipėsi į konsulą, konsulas davė jam vizą be teisės 
pailginti. Aš nelaukiau iš valdžios tokių argumentų, kad konsulas būtų 
aukštesnis už Ministerių Kabinetą. Konsulas davė vizą be teisės pailginti 
ir Ministerių Kabinetas negali pailginti. Jeigu pas mane būtų koksai 
valdžios agentas, kuris uždėtų ant vizos tokią rezoliuciją, be teisės 
pailginti, tai ryt tokį valdininką pašalinčiau, bet nedaryčiau iš to 
pateisinimų, kad mane apgavo. Juk jis nesislėpdamas tą darė, bet atėjęs 
prašė pailginti. (Atstovė Purėnienė, iš vietos: Visus reikia į vieną vagoną 
susodinti) — Gal būt, kad visus reikia į vieną vagoną susodinti, ir gal 
būt visus ant vieno laužo sudeginti: tokia politika taip pat gali būti. Bet 
čia, sakau, ne įstatymų klausimas, o politikos. Aš pasakysiu, kad su 
tokiais dalykais atsargiau elgiamasi. Buvo atsitikimas prieš karą 
Maskvoje, kada vyskupas Danusevičius buvo pašalintas už paskyrimą 
jezuito Čarvisnkio Maskvos Povilo bažnyčios klebonu. Bet jezuitas buvo 
paskirtas ne Danusevičiaus, bet Stolypino. Ir kodel? O todel, kad grafas 
Purfalis, vokiečių ambasadorius, atvažiavo pas jį ir prašė, kad, štai, mes 
labai norėtume, kad toks ir toks būtų klebonu. Kada dešinieji iškėlė tą 
klausimą dūmoje ir ėmė kaltinti Stolypiną, kad jis proteguoja jezuitus, 
tada visą bėdą suvertė ant vyskupo ir jį nubaudė. Jeigu toks Stolypinas, 
kuris taip kratė visą Rusiją, ir tai, žinodamas, kad tai yra jezuitas, skyrė 
jį klebonu, tai čia vis delto faktas, apie kurį reikia pamąstyti. Kodel? O 
todel, kad tai politikos dalykas. Jezuitai irgi didelė jėga; ne todel, kad 
tas ar kitas yra jezuitas, o todel, kad užpakalyje to jezuito stovi 
Vokietija. Jeigu ponas Požela neleistų gyventi jezuitu chorvatui ar 

portugalui, tai, sakyčiau, kad tai jo dalykas ir apie tai nebūtų kalbos 
politikos atžvilgiu. Bet čia žmogus atėjo su vokiečių pasu. Nemanykit 
taip, kad vokiečiai žiūri į jezuitus kaipo į paskutinius žmones; vokiečių 
valdžios atžvilgiu, tai yra asmuo vokiečių kultūros reikalams. Ir 
pažiūrėkit, kaip vokiečiai, sakysim, moka branginti savo misionierius; 
kada kiti išsižada savo misionierių, vokiečiai stengiasi jiems padėti ir net 
savo universitetuose misionierijos katedras steigia. Ir tai palaiko 
vokiečių socialdemokratai; visai ne tam, kad vokiečių socialdemokratai 
būtų už tas misijas, bet tam, kad tai yra politinis faktorius. Mes 
išsiunčiame ką? Ne jezuitą, bet vokietį, — žmogų su vokišku pasu. 
Turime žiūrėti, kas bus toliau. Mes žinome, kad 19 metais buvo labai 
narsus daktaras Draugelis, kuris buvo Vidaus Reikalų Ministeriu; jis 
taip pat vieną kitą išsiuntė be jokios atodairos. Ir prie ko priėjom? 
Vokiečiai pasakė: gerai, jūs išsiunčiat mūsiškius, mes jūsiškius išsiųsim, 
ar tai bus gerai? ... Galų gale privertė visus įsakymus, kurie buvo apie 
išsiuntimą, atsiimti atgal. Vokiečiai ir dabar žiūri ne kitaip. Vokietijos 
pilietis išsiunčiamas ar neleidžiama jam gyventi, tai vokiečiai jį užstos. 
Vadinas, čia tarptautinės politikos momentas prisideda (Atstovė 
Purėnienė, iš vietos: Čia jau jezuitiškas aiškinimas) — Aš klausau visų 
aiškinimų, kurie sutinka su logika, visus pripažįstu ir specialės logikos 
— jezuitų ar kitokios — nerandu ... Kitas politikos momentas — 
vidurinis. Juk pas mus buvo svetimtaučiams Lietuvoje gyventi įstatymas; 
aš visada į tą įstatymą žiūrėjau kaipo į šaltinį namams statyti. Ir tikrai, iš 
to įstatymo atsirado nemaža namelių. Be to, čia policijai buvo duotas 
pelningas būdas savo pajamoms padidinti. Įstatymas toks, kad galima 
duoti leidimas apsigyventi, galima ir neduoti. Žinoma, įtikinsi — duosiu 
leidimą, nejtikinsi — neduosiu. O kaip įtikinti? — Reikia ieškoti 
kišeniuje . . . Žinoma, ir ieškojo kišeniuje, ir aš net pavardėmis galėčiau 
pasakyti, kurie sako: pavaldininkavom, ir dabar galime ligi savo dienų 
galo gyventi be tarnybos. Aš maniau, kad naujoji valdžia visai panaikins 
tą įstatymą. Sakysim, vokiečių konstitucijoje aiškia įrašyta, kad 
tarptautinės teisės dėsniai laikomi vokiečių viešosios teisės dėsniais. Mes 
žinome, kad rusų caro valstybėje buvo „čerta osedlosti". Kas gyveno 
Rusijoje, o ypatingai žydai gerai žino, kiek kaštavo apeiti šitą „Čertu 
osedlosti". Toks įstatymas, kuris veikia Lietuvoje svetimašliams, kaip tik 
ir yra „čerta osedlosti" svetimšaliams. Aš tam tikrą nuomonę turėjau 
apie buvusią valdžią ir nieko nesakiau. Bet kada nauja valdžia ateina ir 
sako, kad tai padaryta einant įstatymu, kurį tik caro režimas tegalėjo 
atnaujinti, tai man rodos (Atstovė Purėnienė, iš vietos: Tas labai 

gerai) .. . Argi tikslas pateisina priemones, tamstos nuomone? (Atstovė 
Purėnienė, iš vietos: Jie nuodija). — Ką gi jie daro? Ar sprogstamąją 
medžiagą gamina? Ar proklamacijas gamina? — Jaunimą šviečia. Aš 
visai suprantu tai, ką Purėnienė sako, būtent, kad jaunimą nuodija. 
Vadinas, teikia tam tikros pakraipos švietimą; žinoma, religinį švietimą; 
apie lenkinimą čia negalima kalbėti, nes jis yra vokietys. Taigi, sakau, 
galima žiūrėti taip, kad tikybinis auklėjimas yra netikęs, kad tai yra 
nuodingas daiktas, kuris reikia kuo greičiausiai išvežti. Bet jeigu tamstos 
norite, kad bedievybė vietoj tikybos atsirastų, tai turite pripažinti ir 
reakciją prieš tai, nes yra ir kita pusė, kuri randa, kad jeigu jau ne 
įstatymų, tai jos tikybinių reikalų užgavimas (Dešinėj pritarimas). Todel 
čia reikėtų iš tos pusės žiūrėti, o ne iš kitos. Tiesa, mes negalime sakyti, 
kad čia persekiojami jezuitai ar ką; persekiojančių įstatymų nėra išleista, 
aš pilnai su tuo sutinku. Bet vis delto imamasi priemonių tam, kad tam 
tikra pažiūra galima būtų šiek tiek daugiau paremti. Tas yra nesveika. 
Nors teisę aš pripažįstu, bet nenorėčiau, kad toki dalykai Lietuvoje 
pasikartotų. Aš norėčiau, kad Lietuvoje ramiai gyventų ir socialdemok- 
ratas ir jezuitas. Ir kituose kraštuose aš tokį sugyvenimą mačiau: blogų 
rezultatų iš to jokių nemačiau. Dar kad bent lygybė būtų išlaikyta. Eina 
gandai, kad ir keletas pastorių nužiūrėta, kurie taip pat yra tokioje 
padėtyje. Sakoma ir šiaip ir taip, ir aš norėčiau išgirsti ar patvirtinimą ar 
to fakto užginčijimą. Sakoma, kad pastoriai nebus išsiųsti. Girdi, dabar 
koalicijoj yra klaipėdiečių, jie yra protestonai ir pastorius užstos. 
Vadinasi, jei yra kam užstoti, tai gali pasilikti, o jei nėra kam užstoti, tai 
kitas dalykas, galima išsiųsti. Aš nesiimu atsakomybės, kiek tos kalbos 
yra teisingos, bet girdėjau ne kartą. Įdomu, kaip valdžia į tą klausimą 
atsakys. 

Lieka algų klausimas. Aš jau tuo klausimu plačiai pasisakiau 
pavasario sesijoj ir dabar kalbant antru kart, reikėtų pasikartoti, o 
kartoti tuos pačius dalykus aš nenoriu. 

Keletą žodžių del paskutinio klausimo, būtent — kuriais keliais 
einama. Vieni įkalbinėja, kad mes einam gerais keliais, kiti — kad 
blogais keliais einam. Man rodos, kad ne labai gerais keliais mes einam. 
Tiesa, aš žinau ūpą visų pasaulio opozicijų ir turiu pasakyti, kad 
pasiklausius opozicijos visuomet atrodo, esą taip bloga, kad rodos dabar 
pasaulis griūva, ir kol, girdi, mūsų valdžioj nebus, visa sugrius. Rytojaus 
dieną, kaip padėtis pasikeičia, irgi ta pati daina: vakar buvo gerai, o 
šiandien tai tikrai pasaulis grius. Yra ir pas mus to opozicijos ūpo 
pakankamai. Bet reikia ir atidžiau prisižiūrėti tai streikų bangai ir tiems 


453 


visiems profsojuzams. Reikia paklausti, ar jie mūsų gyvenimą ir padėtį 
pagerins ar ne. Streikų teisė yra pripažinta; del darbininkų vargų irgi 
dviejų nuomonių nebus. Čia socialdemokratų frakcijos kalbėtojas 
paskaitė mums ištisą eilg vargų, kuriuos kenčia darbininkai. Bet ta 
litanija galima būtų dar pailginti. Man rodos, kad čia visai ne valdžios, 
ne režimo ypatybė, kad pernai streikų buvo mažiau, o šiemet daugiau ir 
ne socialdemokratų agitacija, ar bet kokia agitacija tam kalta. Yra 
ekonominių priežasčių ... Ekonominė padėtis eina nuolat blogyn. Pas 
mane atvažiavę žmonės nuo Mariampolės pasakojo, kad žmonės žada 
netolimoj ateity siųsti delegaciją į valdžią, kad ūkininkai irgi nori 
streikuoti. (Iš sd.: Kaip jie streikuos. Jie negali streikuoti.) Sako, 
nustosim vežti produktų į rinką ir badu miestą paimsime. Aš sakau, kad 
tas ūpas pagauna ir platesnes minias. Faktas yra, kad daugybė.žmonių 
šiandien su mielu noru kalba apie streikus, tik vėl nesakau, kad jie būtų 
organizuojami vienos ar kitos partijos. Lygiai taip pat ir del ūkininkų: 
kas jam įkalbės, kad reikalinga streikuot. Tai kilsta iš blogos, iš sunkios 
padėties. Man rodos, kad Seime negali būti dviejų nuomonių apie tai, 
kad darbininkų padėtis yra sunki. Ir ta padėtis eina nuolat sunkyn. Ir 
jeigu čia kalbama apie važiavimą į Braziliją, tai žmonės važiuoja ne del 
to, kad jiems čia būtų gera gyventi, ne del to. Bet vargas ir badas. juos 
verčia. Aš tuo atveju nesakau, kad čia darbas piktos valios, piktos 
kokios organizacijos, bet kalta yra mūsų pablogėjusi ekonominė padėtis, 
kurią visuomet darbininkas pirmoj eilėj ir skaudžiau negu kiti turi 
pajausti. 

Šiuo klausimu Kabinetas sako, kad esą kaip nestreikuoti, kad 
darbininkas gauna 80 litų, kada vidutinis žmogaus pragyvenimas siekia 
110 litų. Bet aš paklausčiau: o valdininkas, kuris gauna irgi 150 litų ir tai 
su visa šeimyna? Juk čia irgi skurdas. Skursta ne vieni darbininkai. Bet 
kas del skurdo aš niekuomet nestatau klausimą, kam pripažinti skurdo 
konkurse pirmenybę. Visas klausimas, kokiu keliu mes iš to išeisim. 
(Ambrozaitis iš v.: Teroru) ... Ne, aš nepasakysiu, teroro nėra. Galima 
kalbėti apie Darbo Federacijos priespaudą, apie priespaudą iš kitos 
pusės, bet teroro, kaip jį supranta visas pasaulis, pas mus nėra. Bet 
kokia gi išeitis? Reikia pasakyti, kad ir šiuo klausimu buvo pareikšta 
gana primityvi psichologija. Sako, darbdaviai ir kapitalas nenori mokėti 
ir del to darbininkai kenčia. Kai kas net mano, kad tas kapitalas eina į 
Palestiną ir Palestiną kolonizuoja. (Iš vietų: Tiesa, tiesa.) Bet man rodos, 
Seime taip kalbėti negalima; gal kur nors mitinge, bet Seimas ne 
mitingas. Jeigu pažiūrėsime, kiek galima pažiūrėti į mūsų turto šaltinius, 

tai ką pamatysim? Pažvelgus į mūsų bankus, mes matom bankrotą po 
bankroto; pažiūrėsime į įmones — visos įsiskolinusios ir negali apmokėti 
skolų ir užtat dažnai, kaip žmonės sako, sėdi paskendę skolose ligi 
kaklo. Tai dabar klausimas, ar tie streikai ir visoki reikalavimai ką nors 
padės. Jeigu žmogus negali mokėti daugiau, ar padės ką streikas ar ne? 
Aš manau, kad tik pablogins, o ne padės. Aš manau, kad toki metodai 
gali užmušti paskutinę pramonę. Ir kada viskas išnyks ir pasidarys 
lygybė Afrikos tyruose, tai visi turės lygių teisių ir badauti ir mirti badu. 
Tuo atveju ir tas kelias, kuriuo mes einame, prie gero mus neatves. Aš 
nekaltinu darbininką; jam sunku gyventi, ir jis gali paklausyti bet kurio 
agitatoriaus, ar gali ir visiškai be agitacijos. Jis galvoja taip: 
socialdemokratai dabar yra valdžioj žinoma, streikuosiu, socialdemokra- 
tai palaikys ir man turės pridėti. Bet mes gi taip negalime galvoti; mes 
turime žinoti krašto padėtį ir pasakyti darbininkui: brolau, tuo būdu 
mes nepagelbėsime sau, tuo keliu mes padėtį dar pabloginsim. Iš kitos 
pusės, kalbant apie pablogėjusią ekonominę padėtį, nepasakysiu, kad ji 
dabar susidėjo. Ekonominė padėtis susideda iš lėto. Ir čia praeitis mums 
keršija be galo ir keršija nuo tada, kada vedė žemės reformą, kada 
sugriovė visus stambiuosius ūkius ir mes pasijutom prie tuščio lovio. 
Dabar mes mąstom, ar neišstumti vieną kitą iš to lovio, gal tokiu būdu 
kai kam pasidarys lengviau. Bet aš manau, kad visos tos priemonės 
nieko negelbės ir niekas kitas negalės sulaikyti streikų, kaip tik 
darbininkų gerovės pakėlimas. Bet tas pakėlimas surištas su viso krašto 
gerove. Dalinimas paskutinio turto nieko nepadės, nepakels darbininko 
būvio. Čia yra tik vienas kelias ir tai būtent — gamybos kėlimas, ir ton 
pusėn reikėtų eiti. Man rodos, kad tai bus vienintelis kelias, kuriuo 
Lietuva gali pasitikėdama eiti, eiti ir kelti krašto gamybą. Žinoma, čia 
irgi takto klausimas — kaip kas išmano, taip save gano. Ir jeigu nėra 
uždrausta įstatymais, negalima reikalauti, kad socialdemokratai darytų 
kaip Darbo Federacija, o Darbo Federacija eitų paskui socialdemokra- 
tus. Bergždžias būtų čia ginčas. Kadangi tas klausimas, nors jis ir kitos 
srities, bet begalo svarbus, tai aš pasisakiau tuo klausimu, kaip 
tautininkai mano, kad Lietuva gali išsigelbėti iš tos sunkios padėties, iš 
to sunkaus krizio ir bado šmėklos, kuri Lietuvai gresia. 

DĖL SUTARTIES SU SOCIALISTINIŲ TARYBŲ 
RESPUBLIKŲ SAJUNGA 


(Seimo stenogramos. 3-sis Seimas, II-ji sesija, 40-sis posėdis, 1926 m. 
lapkričio 5 d. 

Seimo pirmininkas dr. J. Staugaitis. Sekretoriauja Seimo II sekretorius B. 
Žygelis. 

Dalyvauja: 77 Seimo atstovai; ministeris pirmininkas Sleževičius, Socialisti- 
nių Tarybų Respublikų Sąjungos atstovas Lietuvai Aleksandrovskis. 

Svarstomas dienotvarkės punktas: ratifikavimas sutarties tarp Lietuvos 
Respublikos ir Socialistinių Tarybų Respublikų Sąjungos. 


Voldemaras (t.). Gerbiamieji atstovai! Gal nė del vienos sutarties 
nebuvo tiek karštai kalbėta ir rašyta, kiek del šios sutarties. 1920 metais 
buvo padaryta Lietuvos sutartis su Rusais, bet Vakarų Europoje toji 
sutartis praėjo nepastebėta. O dabar ši kelių paragrafų nauja sutartis, 
kuri dalinai patvirtina tik buvusią sutartį, sukėlė daug dėmesio 
Vakaruose. Jau tas vienas faktas verčia giliai pagalvoti, kokia gi tos 
sutarties reikšmė. Ir aš laukiau, kad tie, kurie bus prieš šią sutartį, 
pasakys aiškiai, kaip jų išmanymu atrodo šioji sutartis. Aš labai atsidėjęs 
klausiau buvusio valstybės prezidento Stulginskio. Niekas gal iš mūsų 
taip ilgai, kaip jis, nestovėjo valstybės priešakyje. Jis rimtai, šaltai 
mėgino išaiškinti, kodel tas netinka. Ir aš laukiau iš buvusio valstybės 
vado, per šešerius metus stovėjusio valstybės priešakyje, kad jis pasakys, 
kas gi geriau, kokios tolimesnės pasekmės. Pamatinis dėsnis kiekvienam 
politikui — ne tik žiūrėti, kas gera ar negera, bet ir kokios tolimesnės 
pasekmės. Tam ir yra statomas tautos priešakin žmogus, kad jis geriau 
galėtų matyti ir pasakyti. Čia buvo pasakyta, kad kas negerai tai 

negerai, kontragentas netikęs, nevykdo pirmos sutarties, — reiškia 
išvada tokia, kad nereikėtų šito žingsnio daryti. Kada klausiau 
Ambrozaičio kalbos, aš greičiau šypsojaus, kaip ir visa diduomenė. 
Paprastai per ekzaminus žmogaus kalba susipainioja, nes tenka 
ekzaminuotis iš įvairių dalykų, ir del to kartais supina ir istoriją ir teisę 
ir t.t. Del to po ekzaminų žmogui dažnai siūlo šalto vandens atsigerti. 
Bet, matyt, to šalto vandens ponas Ambrozaitis neragavo ir todel jam 
kalba ne mažai susipainiojo. Bet grįžkime prie klausimo. Jeigu šia 
sutartimi rūpinasi kitos šalys, jeigu tiek daug dėmesio kreipia ir rimtai 
svarsto šį klausimą Vakarų Europos spauda ir kalba apie tą pačią sutartį 
ir žiūri, kaip mūsų tauta įvertina tą sutartį, tai aš manau, kad mes, tą 
sutartį ratifikuodami, ne tik laikome mūsų politinio pribrendimo 
ekzaminus, bet parodom, kaip mes tą įvertinam ir kur norime eiti. Del 
vieno tik dalyko aš galiu sutikti su ponu Stulginskiu — kad referentas 
komisijos vardu nedavė tam tikrų argumentų, faktinų argumentų. Ir čia 
aš patenkinsiu poną buvusį prezidentą. Ir nors tas gal šiek tiek ir 
nuobodžiau išeis, bet duosiu citatų iš įvairių dokumentų, norėdamas 
užtikrinti, kad tai tiesa pasakyta, ypatingai kad po kai kuriais 
dokumentais stovi paties Stulginskio vardas, 

Aktas yra svarbus, ir visi mes taip turime pažiūrėti. 

Iš kur jis atsirado? Jis savo šaknimis nueina į pačią mūsų valstybės 
pradžią. Buvusis prezidentas pasakė, kad Lietuva atsiradusi iš vieno 
lietuvių pasišventimo. Pone Stulginski, ar galima taip niekinti amžių 
eilės veikėjų, kurie dirbo, turėjo pasšventimo ir vis delto nepriklausomos 
Lietuvos nematė, Nors ėjo į Sibirą ir kitur, bet jiems neteko džiaugtis 
nepriklausomos Lietuvos gyvenimu gyvenant. Tas rodo, kad čia ne 
vienas pasišventimas yra reikalingas, o tam tikros sąlygos. Tas sąlygas 
sudarė pasaulinis karas, iš vienos pusės, iš kitos pusės — Rusų 
revoliucija... Nesibijokit to žodžio. Pats didysis karas buvo didelė 
revoliucija, o po jo užgimė dar didesnė revoliucija, kuri dar nėra baigta. 
Tą pripažįsta visas pasaulis — kad revoliucija, kuri prasidėjo po karo 
visuose kraštuose, savo vilnies toli gražu dar nebaigė, Jeigu prancūzų 
revoliucija tęsėsi savo rezultatuose dešimtmečiais, tai ta revoliucija yra 
kur kas didesniame maštabe ir tęsis kur kas ilgiau. Nereikia užmiršti, 
kad mes esam ne tik savo pasišventimo vaikai, kad valstybę turime, bet 
ir tos revoliucijos vaikai ir to karo vaikai. Ir čia keistas dalykas: jeigu 
nebūtų įveiktas senasis Rusijos carizmas, jeigu nebūtų įveiktas 
Vokietijos kaizeris ir jeigu nebūtų buvę didžiosios Rusų revoliucijos, tai 
mūsų irgi nebūtų buvę. Kas gi pirmas paskelbė apsisprendimo teisę? 

Revoliucija paskelbė. Kalba, kad bolševikai ir šioki ir toki, bet juos 
įvertino ne menkas žmogus, ne menkas — Vilsonas. Iš kur tie 
keturiolika punktų radosi? Tai yra tik atsakymas į Rusijos didžiosios 
revoliucijos pareikštą obalsį. Mes atsiminkimę kad ir Trockio vedamas 
derybas Brastoj. (Dešinėj juokas.) ... Tamstos nesijuokit. Aš galiu 
nurodyti ir knygą, kur, jei tamstos mokat svetimų kalbų, galite patys 
pasiskaityt. (Iš dešinės: Suklydai, pone profesoriau.) Tai yra tiesa. Gal ta 
tiesa tamstoms ir karti, bet turėkite drąsos pažiūrėti tiesiai į akis ir 
pamatysite, kad keturiolika Vilsono punktų yra kaip tik replika į 
didžiosios rusų revoliucijos iškeltus dėsnius. Tarp tų dėsnių buvo ir 
tautų apsisprendimo teisė. Kaip gi toli ėjo tas revoliucijos paskelbtas 
apsisprendimo dėsnis ir kaip Vakarų Europa pripažino tą apsisprendi- 
mą? Vakarų Europai buvo vienas klausimas — bet kaip bus su mano 
kaimynu? Vokietija pripažino apsisprendimo teisę, bet kam? Tam, kas 
buvo Rusijoj; Rusija pripažino apsisprendimo teisę tam, kas buvo 
Vokietijoj; Anglija ir ta pripažino apsisprendimą tam, kas buvo 
Vokietijoj, bet, saugok Dieve, ne pas save. Mes žinom, kokių kankynių 
yra patyrę airiai už laisvės troškimą. Tai buvo ne apsisprendimo dėsnis, 
bet strategijos priemonė. Už tą apsisprendimą stovėjo ir Liudendorfas, 
bet tik kiek jis lietė Rusijos, ne daugiau. Tai yra istorinė tiesa, kad Rusų 
revoliucija iškėlė aiškiai apsisprendimo obalsį, ir tai iki visiško 
atsidalinimo nuo rusų krašto. Aš pats buvau pokariniame parlamente ir 
kalbėjau su Zinovjevu tuo klausimu ir paklausiau, iki kol galima 
apsispręsti. Ar galima nuo Rusijos atsitraukti ar ne? Jis sako — galima. 
Tiesa, kiti apie tai girdėti nenorėjo, sako — negalima, apsispręskite 
viduj, o jis sako, kad galima. Aš pasakysiu daugiau: Rusų kareivių ir 
valstiečių taryba pastatė dienotvarkėn klausimą pripažinti apsisprendi- 
mo teisę ir Lietuvai būti nepriklausomai, kaip buvo Lenkijai pripažinta, 
ir jeigu tas nebuvo nustatyta, tai buvo mūsų nelaimė, kad Petrogrado 
Seimas skilo. Jeigu tas būtų įvykę, tai dar 1917 metais dar prieš antrąją 
revoliuciją būtų Lietuvai pripažinta teisė atsidalinti nuo Rusijos. 
Pažiūrėkim dabar tolimesnės eigos. Pasirodo, kad mes dalyvavom 
visuose aktuose, ir tas paralelizmas tarp vieno ir kito krašto aktų eina. 
Aš turiu omeny paralelizmą tarp aktų Vakarų Europoj ir aktų Rytuose. 
Vakaruose 1919 metais eina Versalio sutartis; Rytuose 1920 metais eina 
sutartys su atskiromis valstybėmis tarp Sovietų vyriausybės ir visų 
buvusių Rusijos dalių, vadinamųjų pakraščių. Tai pirmas paralelizmo 
aktas. Tuo tarpu vakarai sudaro ir pasirašo Versalio sutartį, bet ir 
konstatuoja, kad klausimas dar neišpspręstas. Kada Prancūzų literatūri- 

ninkų buvo paskelbtas savo laiku konkursas, kokia 1919 metais pasirodė 
blogiausia knyga Prancūzijoj, tai pirmą premiją kaip tik gavo Versalės 
sutartis. Gal literatūros konkursas ir nevykusiai įvertino, istorija turės 
pasakyti. Bet įdomu šiandien tas, kad Versalės sutartis nepatenkino visų 
tų troškimų, kurių sukėlė tie patys kariautojai iš vienos ir antros pusės. 
Žodžiu, kad tautų aspiracijos nepatenkintos, kaip ir kariavusių šalių 
vidujinės aspiracijos ir ilgesys liko po Versalės sutarties. Ir tada kas 
prasidėjo? Prasidėjo ieškojimas naujų kelių. Ir ką mes matome? Antras 
žingsnis tai yra Genujos konferencija, kur pirmą kart pakviečiama rusai, 
tie baisūs rusai, kuriuos čia taip charakterizavo. lr kas kvietė? — Anglai, 
prancūzai, italai, vadinas tie, kurie šiandien lemia Europos klausimus, ir 
anglai, kurie dažnai lemia pasaulio klausimus. Ir iškeliamas toks dėsnis. 
Sako, pasaulis nebus sutvarkytas nei politiškai nei ekonomiškai tol, kol 
Rusija liks už durų, lyg koks limpančiomis ligomis apsirgęs kraštas, nuo 
kurio reikia saugoti. Žodžiu, Klemanso politika, spygliuota viela 
apsitvėrimo politika, subankrutavo. Reiškia, reikėjo mėginti kitą 
politiką, kuri gal būt prives prie geresnių rezultatų, prie susitaikymo 
politikos. Ir ką matome Genujoj? Ten iškeliamas net nusiginklavimo 
klausimas. Ir kas gi iškėlė tą klausimą? Pirmių pirmiausia tą klausimą 
iškelia Čičerinas. (Dešinėj juokias.) — Ponai daktarai nesijuokite, tai yra 
žinomas faktas. Ir kas tada pasipriešino tam pasiūlymui? Kaip tiktai 
prancūzų delegatas Louis Barthou, kuris pasakė, kad negalima 
nusiginkluoti, kad taip toli negalima eiti, siūlyti nusiginklavimą, kad 
praktiškai įgyvendinti tą ideją. Taigi faktas yra, kad tuomet Genujoj 
nusiginklavimo klausimas buvo iškeltas, ir kaip tiktai iš rusų pusės. 
Kada gi ten pat buvo iškeltas ir mūsų klausimas, tai tiktai juokas kilo, 
toksai pat juokas kaip dabar. Taigi tik juoką iššaukė Lietuvos vardo 
paminėjimas. Tai parodo, kaip mes ten buvom vertinami. Dabar 
atsižiūrėkim vėl į Tautų Sąjungą ir į kitas Vakarų Europos valstybes. Ir 
ką gi mes matome? Ar mus kas užtaria? Mes matome gražių dėsnių 
įrašyta į Tautų Sąjungos statutą. Ir pačioj įžangoj Tautų Sąjungos 
statuto kas pasakyta? Kad reikia tarp tautinių santykių laikytis, kad to 
reikalauja teisingumas ir garbė, reikia žiūrėti labai aštriai, kad 
tarptauitinės teisės dėsniai būtų remiami lygiai visų valdžių, reikia gerbti 
visas tarptautines sutartis ir laikytis visų pažadų. Tas yra įrašyta Tautų 
Sąjungos statute. Gal būt ne vienas, kaip čia iš vietos buvo pasakyta, 
pasakė „teisybę“, gal būt ne vienas iš lietuvių irgi perskaitęs, buvo 
pamėgęs tuos žodžius. Ir kada atėjo Želigovskis į Vilnių, tai tada irgi 
Tautų Sąjunga pirmoji įsikišo. Ji dar ir šiek tiek anksčiau įsikišo. Bet ar 

Tautų Sąjunga savo įsikišimu į Lietuvos-Lenkų ginčą, ar ji Vilnių atgavo 
Lietuvai? Nė kiek. Ji objektingai pripažino, kad Lenkai sulaužė duotus 
pažadus ir Tautų Sąjungai ir Lietuvai. Tai buvo užfiksuota. Bet kas 
buvo daugiau padaryta? Kas buvo daroma, kad apsaugotų Lietuvą? Čia 
buvo kalbėta apie Suvalkų sutartį. Bet Suvalkų sutartis ne pirma, dar 
anksčiau buvo pripažinta provizorinė laikina teritorija, kuri susidarė iš 
Kerzono linijos, kuri susidarė prieš Maskvos sutartį. Ir ką mes matom? 
Tautų Sąjunga pripažįsta Maskvos sudarytą su Lietuva sutartį ir 
pripažįsta sienas sudarytas tose dviejose linijose, Bet ir Lenkija pripažino 
tas sienas, pažadėjo ratifikuoti. Bet greitai buvo sudaryta nauja Suvalkų 
sutartis. Ir ką mes matome? Suvalkų sutartį pasirašiusieji žmonės siunčia 
su Želigovskiu du blinduotu traukiniu. Ir kas įdomu, vienas iš tų 
traukinių turi vardą Pilsudskio, kitas Paderevskio, vadinas dviejų 
žmonių, kurie Lietuvos atstatyme priešaky stovėjo kaip tiktai svarbiau- 
siuose momentuose. Taigi, nežiūrint to, kad be oficialinės valdžios 
leidimo tuos traukinius negalėjo duoti, tie du traukiniai: „Pilsudskis“ ir 
„Paderevskis“ pirmieji atvyko į Vilnių su Želigovskiu. Ir ką Tautų 
Sąjunga daro toliau? — Smerkia, bet varyt nevaro. Ir čia visi labai gerai 
atsimena tuos istorinius sunkius laikus. Ne vienas, kurie tais laikais 
sėdėjo čia Seime, žino, kad Tautų Sąjungos įsikišimas nedavė teigiamų 
rezultatų. Kodel? — Ar Lenkija jau buvo tokia galinga? — Juk ji 
pasižadėjo gerbti Tautų Sąjungos statutą ir po juo pasirašė. Juk Tautų 
Sąjungos pavadinime tų valstybių, kurios kaip tiktai sukūrė Tautų 
Sąjungą, mes matome ir Lenkijos vardą. Vadinas, 1919 metais vasario 9 
dieną po Tautų Sąjungos statuto iškilmingų žodžių pasirašo ir Lenkija, 
o 1920 metais ji jau užmiršo tuos žodžius ir, tiesą pasakius, ne vien 
Lenkija užmiršo, bet ir didžiosios valstybės, kurios įeina į Tautų 
Sąjungą, siūlo užpulti. Tas pasiūlymas užpulti buvo padarytas ne 
Varšuvoj, bet padarytas vienos didžiosios valstybės mieste. Tai pavyzdys 
ir gana keistas pavyzdys. Mes matome, kad tos valstybės duoda 
iškilmingus pažadus ir juos urbi et orbi skelbia pasauliui, kaipo 
nejudomąjį pamatą, ant kurio turi atsistoti nauji tarptautiniai santykiai. 
Ir matome, kaip tos valstybės tuos pažadus gerbia. Taigi, vakarai nieko 
nedavė. (Iš df: O ką davė rytai?) — O ką jie galėjo duot tada? Rusija 
tada buvo parblokšta ir labai parblokšta, jų kariuomenė bėgo iš 
Lietuvos ir jie nieko negalėjo padaryti. Bet kada toliau jie šiek tiek 
atsitaisė, ką jie pasakė? Jie pasakė štai ką. Lenkai užėmė, bet jie 
nepripažįsta jų užėmimo, jie palaiko status guo, bet nenori sankcionuot 
tą užėmimą, ir protestą vieni iš pirmųjų pareiškia. Negalima buvo 

daugiau reikalauti iš rusų, kurie tuomet tokioj pat padėty, kaip mes su 
Lenkija, buvo su Rumunija. Besarabiją Rumunai pagrobė, nesudarę 
jokios oficialinės sutarties su rusais. Bet vis delto išvyti rumunus iš ten 
negalėjo. Juo labiau negalėjome mes reikalauti, kad rusai ateitų, išvarytų 
lenkus iš Vilniaus ir paskui sakytų: susimildami ateikit ir užimkit, mes 
dabar lenkus išvarėm. To, sakau, niekas negalėjo reikalauti. Manau, net 
ir tie, kurie kritikuoja šią sutartį. Ir dabar mes matome kokius įvykius? 
Mes matome toliau, kad iš vienos pusės Vakaruose eina derybos, iš kitos 
— Rytuose. Vakaruose mes turime Briuselį, Ženevą su garsiuoju 
Hymanso projektu, Vadinasi, visa Tautų Sąjunga ir tos valstybės, kurios 
įją įeina, veda mus kur? Į santykius su Lenkija, į konfederaciją, kad mes 
patektume ar realiai, ar personaliai į uniją, į konfederaciją, kad mes ar 
šiaip ar taip susieitume su Lenkija. O Rytuose mes matome protestus. Ir 
mes turime žinių, kad Lenkijos -valdžios, Pilsudskio valdžios buvo 
pasiūlyta Rusijai, slaptai pasiūlyta, kad jūs — rusai — imkite Estiją, 
Latviją, o mes — Lenkai — paimsime Lietuvą, pasidalinsime broliškai. 
(Atst. Ambrozaitis, iš vietos: Kas rusai siūlė?) Lenkai. Ir rusai nepriėmė, 
(Atst. Ambrozaitis, iš vietos: Kada?) Kada tamsta ruošei savo daktaratą. 
Tai čionai kaip tik mes matome, kad tas, kas Rytuose mažiau gali, tas 
daugiau užstoja, o Vakarai stumia į lenkų glėbį. Tai yra faktas, kurio 
niekas negali užginčyti, kas turi šiokią tokią atmintį. Ir čia mes paramos 
tuo metu iš Rusijos daugiau matėm, negu iš kur kitur. Ir man rodos, kad 
kam, o tiems žmonėms, kurie savo parašą padėjo po sutartimi su Rusija, 
ją ratifikuojant, tiems žmonėms bent reikalinga nekraipyti faktų. Čia p. 
Stulginskis, pasakui ir p. Ambrozaitis, kalbėjo ir citavo dabartinio 
vicepirmininko p. Kairio kalbą, koki rusai žmonės, koki kontragentai, 
tik pasirašė sutartį ir tuoj ją laužo, paimdami Vilnių. Kaip nesenai tas 
buvo, ir kaip mūsų jaunimas ir senieji blogai atsimena tuos dalykus. Aš 
imu ne tik Lietuvos sutartį su Rusija, bet kiekvieną sutartį. Ir kiekvienas 
Seimo atstovas žino, kad ją neratifikavus negalima vykinti. Ir kada 
Maskvos sutartis buvo ratifikuota? 1920 metais lapkričio mėnesyje, Vyr. 
Žinių Nr. 53. (Dešinėj juokas.) Jūs norite įvesti naują tarptautinės teisės 
formą, kad neratifikuota sutartis būtų įvykinta. Tegul viena pusė 
įvykins, o mes pažiūrėsime, kaip galima ją apeiti, nevykdyti. Aš 
prisilaikau faktų. 1920 m. lapkričio mėnesyje, sutartis buvo ratifikuota ir 
nuo 1920 m. lapkričio mėn. sutartis privaloma tiek Lietuvai, tiek 
Rusams. Jūs tiek metų visi bendrai neturit, kiek aš skaičiau tarptautinių 
sutarčių. Aš tik dabar išgirdau iš jūsų naują tarptautinių sutarčių teoriją. 
(Iš dešinės: Galvoj susimaišė.) Aš egzaminus senai laikiau. Tai nei rusai, 

nei Lietuva nė kiek neprivalėjo 1920 metais įvykinti šitą sutartį anksčiau, 
negu ji ratifikuota. Ir ką mes matome? Mes matome, kad vis delto nors 
formaliai, neprivaloma, bet moraliai, kiek galima tokioje situacijoje, ji 
pildoma. Ir netiesa, kad rusus iš Vilniaus išvijo lenkai. Ne, jie evakuavo. 
Ir p. Stulginskis tą žinojo. (Dešinėj juokas. Balsas iš dešinės: 
Komedijos) Kai kam ir tautos likimas yra komedija. Tas, kas komedijas 
mėgsta, gali prisiminti, kaip popiežius buvo nelaisvėje pas Napoleoną. Ir 
kaip atsakė, kad — komedijantai ir tragikomedijantai. Taip ir jūs iš 
komedijos galite kraštui didžiausią tragediją padaryti. (Iš dešinės: Pats 
gali padaryti.) Aš tiesą sakau. Jeigu iš tiesos gali tragedija kilti, tai aš už 
ją žūsiu. (Dešinėj juokas.) Aš tik už tiesą stoviu. Galit patikrinti tekstą, 
kada buvo ratifikuota ir kada įvykinta. Ir kaip buvo įvykinta? Aš 
nenorėčiau tokių klausimų kelti, bet jūs sukėlėte prieš mano norą, nes 
yra patarlė: pasikorėlio namuose apie virvelę nekalbama. Ir čionai yra 
dėsniai tikrai neįvykinti. Bet tikrai ar galima būtų primesti kaltę už tai 
Maskvai, kad tie kontragentai esą netikę žmonės, kurie nejvykino 
pasižadėjimų. Ir čia ką mes matome? Tos sutarties 10 straipsnyje 
numatyta, tarp kitko pasižadama grąžinti varpus. Mūsų bažnyčių 
paimtus varpus rusai žadėjo grąžinti. Ir mes žinome, mes girdėjome 
skambant 1920 metais, ne mes vieni, bet skambėjo ne bažnyčios varpai, 
ne varpų varis, o auksas valizose skambėjo. Juk kas buvo gabenama? 
Tuomet p. Ambrozaitis turėjo studijuoti, egzaminus laikyti; ir jis 
nepastebėjo. Bet kas vaikščiojo Laisvės Aleja, kur dabar Žemės Bankas? 
Tuose namuose buvo didelis magazinas. Ir kas jame buvo pardavinėja- 
ma? Evangelija rusų kalba, aptaisyta auksu, buvo pardavinėjami kiti 
pravoslavų bažnytiniai dalykai. Tai buvo revakuacija, tai buvo to turto 
atgabenimas Lietuvon. Ir man buvo gėda matyti, kad krikščioniškoji 
valdžia evangeliją, nors ir slavų kalba parašytą, evangeliją kiekvienam 
krikščioniui brangią, leido pardavinėti. Kad ta evangelija pastatyta 
parduoti ... (Dešinėj triukšmas. Skambutis.) 

Pirmininkas. Atstovus prašau nurimti. 

Voldemaras. Tai čia reikėjo tas principas išlaikyti, bet jis nebuvo 
išlaikytas. Ar rusai siuntė savo pinigus? Ne, rusai nesiuntė. Aš 
nenorėčiau priminti tą mums nemalonų atsitikimą, bet buvo priminta, 
kad, girdi, neįvykdyta sutartis. Ateitis pasakys, ir dabar jau dauguma 
žino, iš kur atsirado kai kam turtas? Atsirado iš Maskvos, kai kam ir 
bankai, ir kapitalas, ir centrai. Tai už tą auksą viskas atsirado. Ir jeigu 
už tai kaltinti rusus, jeigu jūs galite kaltinti, tai kam reikėjo leisti daryti 
tokius dalykus. Man rodos, kad eiti su tokiais argumentais, tai neturėti 

rimtesnių argumentų — padaryti kaž kokios partijos, kaip jūs sakot, 
mizerijas ir mitingus, — tai jūsų partijos mizerija, kurią norite parodyti 
viešai. Apie tai aš nenorėjau kalbėti. Ir jeigu nebūtų buvę priminta, kad, 
girdi, rusai kalti, kad neįvykdė tos sutarties, tai aš to visai nebūčiau 
minėjęs. Aš kalbu teisybės vardan. Nepamirškime to, kas buvo negražu 
iš mūsų pusės, nors, žinoma, atsimename ir tai, ką atstovas Ambrozaitis 
kalbėjo. Bet kas mato krislą svetimoje akyje, tas turi bent pagalį 
pamatyti savoje. Juk mūsų ginčas ne tokioje plotmėje stovi. Mes turime 
didesnį faktą, — kad vakarai, kada mes kreipėmės, negalėjo mums 
padėti. Kodel? Ar nenorėjo? Ne, anglai nuoširdžiai norėjo užtarti, bet 
negalėjo. Kodel? O todel, kad anglai ne toki kvaili; dar nežinia, kas iš 
Lietuvos išeis, o jau jie duos pinigų, siųs kareivių ir paskui pasakys: 
prašom, mes jums tai atiduodam. Mes matom, kad kai kurios valstybės 
kritingu momentu net anglų protektorato paprašė — tai buvo netolimas 
mūsų kaimynas, — bet anglai nusikratė; sako, mes jus negalime paimti 
ir neimsime savo globon, žinokitės sau. Tai mes kaip tik matom, kad jei 
buvo parama, tai buvo iš rytų, iš Rusijos pusės. Prisiminkite 1920 metų 
susirašinėjimą, ypač 1921-22 metų. Ką jūs pastebėsit? Už reikalavimą 
pripažinti de jure vakarų vyriausybės pasakė: neutralizuokit Nemuną, 
kitaip mes jus nepripažinsim de jure. Vadinas, turtingas galiūnas derasi 
su nykštuku, kad kas nors iš jo teisių būtų jam perleista. O ką mes 
matom Maskvos sutartyje? Ne tik pažadą gražinti tą ar kitą, bet ir 
duoda 3 milijonus aukso rublių be jokių sąlygų įeiti į tokią ar kitokią 
kombinaciją. Ir ką deda kaipo motyvą? Ogi — kadangi karo metu 
Lietuva buvo labai nuteriota .. . (Dešinėje nerimavimas. Balsai: Už ką 
taip gini?) — Jūs pykstat, tai, kaip senovės romėnų patarlė sako, jūs esat 
kalti. (Skambutis.) 

Pirmininkas. Atstovus kviečiu tvarkon. 

Voldemaras. Čia, sakau, mes matom ne vienodą atsižvelgimą. Ir tas 
suprantama. Aš čia nesiimu idealizuoti Rusiją, aš nesu jų politinės 
tvarkos šalininkas, bet tiesa pasilieka tiesa. Rusai daugiau buvo 
suinteresuoti parodyti, kad jie tarptautines sutartis daugiau gerbia kaip 
kiti. Ir tai parodė mums prityrimas. Ką toliau mes matom? Vėl imkit 
rytus ir vakarus. Po Genuos derybų prasideda rusų replika. Ką jie daro? 
Jie kviečia nusiginklavimo konferenciją Maskvoje. Čia pas mane yra 
oficialūs protokolai ir mūsų valdžios pareiškimai, kurie yra padaryti. 
Nereikia pamiršti, kas ten buvo kalbėta ir koki žmonės tada buvo 
valdžioje. Sakau, kadangi nepasisekė Genuoje pravesti nusiginklavimas 
platesniu maštabu, tai kviečiama Maksvoje 1922 metais suvažiuoti jau 

pakraščių valstybes nusiginklavimo klausimu susitarti. Mes matom čia 
pakviestus Pabaltės kraštus, matome lenkus, ir mūsų delegatai ten 
važiuoja. Jeigu norite, pažiūrėkite į tuos protokolus. Esate anų laikų 
valdžios žmonės, tai gerai žinot, kas parašyta. O parašyta 119 puslapyje, 
kad lenkai įteikė sutarties projektą, kurio kai kurie dėsniai pereina į 
dabartinę sutartį, kurią mes pakviesti šiandien ratifikuoti. Ir ką mes 
matom? Lietuvos delegacijos pirmininkas Zaunius duoda pataisas prie 
lenkų projekto. Vadinas, tai, ką mes šiandien čia diskutuojame, nėra 
naujas dalykas. Ir tie, kurie šiandien kalba prieš šią nepuolimo sutartį, 
principe pripažino ją jau 1920 metais. Tai koks skirtumas? O skirtumas 
tas, kad tada buvo su lenkais, o dabar be lenkų. Gerbiamieji, nejaugi taip 
pasiilgot lenkų, kad nedrįstat padėti parašą ten, kur lenkų pavardės 
nėra? Ir iš lenkų ten buvo ne menki asmenys, pirmininkas buvo 
kunigaikštis Radvilas. Žinoma, su kunigaikščiu galima parašą padėti ir 
kunigaikščio projektas, žinoma, didesnis, svarbesnis. (Atstovas Endziu- 
laitis, iš vietos: O šampaną ar gėrė?) — Gėrė, gėrė, šampaną, bet aš, 
žinoma, nebuvau. Bet kada jūsų valdžia buvo, tai taip pat gėrė. 
Nepavydėkit ponui Sleževičiui tokio dalyko, kurį pirmiau jūs darėt ... 
Sakau, pasiskaitykit tuos protokolus, ir pamatysite, kad tas parašyta 
žodis į žodį, pamatysite čia tas pačias mintis. Kad dar daugiau 
įtikinčiau, nurodysiu, koks tikslas to lenkų projekto. Po įžangos, 
parašytos paprasta diplomatų kalba, eina pirmas stripsnis: „Aukštos 
susitariančios šalys iškilmingai pasižada susilaikyti tol, kol veiks ta 
sutartis, nuo kiekvieno ginkluoto užpuolimo ant teritorijos, kuri 
paskirta sutartimi ar kurią faktinai turi." Vadinas, neužpuolimo ideja ta 
pati. Bet koks skirtumas? — Faktinai turi tą teritoriją. Vadinas, Lenkija, 
sėdėdama Želigovskio paimtame Vilniuje, nori, kad priėmusieji sutartį 
pasižadėtų nepulti jos iš Vilniaus iškrapštyti. Ar jūs tokio projekto 
pasiilgot? Dabar toliau kiti dėsniai. Ką sako? Sako, kad jei kiltų 
nesusipratimas, galima išspręsti tokiu tai būdu — irgi arbitražo. Bet 
prie to lenkų projekto pridėtas ir Lietuvos delegacijos projektas. Man 
rodos, kad Lietuvos delegacija negalėjo net dalyvauti ten, kur iš principo 
klausimas statomas taip, kad tai, ką Lenkija turi — teritorialis status 
guo, kad tas gali būti pripažinta. Bet Lietuvos delegaciją ne mes 
instruktavom, — šeškomas, ir prieš tą jis neprotestavo. Eidami toliau 
mes matom, ir tas begalo parodo, kiek laimėta šia sutartimi. 
Pažiūrėkime, ką gi siūlė rusų projektas tada, kada dalyvavo ir lenkai. 
Tai štai rusų projekto 1922 metų gruodžio 6 d. yra pasakyta, ir tą 
prašyčiau įsidėmėti; ne užpuldinėti ant tų sienų, kurios nustatytos 

sutartimi arba faktinai turimos. (Skaito prancūziškai ištrauką.) (Iš 
dešinės: Ar ratifikuota?) Kitas dalykas, ar ratifikuota. Jeigu būtų 
ratifikuota, tai gal čia mums nereikėtų susirinkti ir gal mums būtų 
įsakymas važiuoti į Varšuvą. Faktas, nenuginčijamas faktas, kad rusai 
1922 metais savo projekte siūlė lenkams pripažinti status guo. Ir kodel 
jūs tada nei savo delegacijos neatšaukėt, nei protesto nepasiuntėt, nei 
santykių nenutraukėt? Dabar gi nauja padėtis, kur pareikšta, kad aš 
prieš užėmimą protestuoju, kad nepripažįstu lenkams iš fakto sudaryti 
teisę. Kodel jūs dabar protestuojat? Jeigu aš būčiau jūsų taktikos, aš 
stačiai mesčiau apkaltinimą, kad dabartinė vyriausybė yra Varšuvos 
papirkta. Aš manau, kad nors jūsų partinė sąžinė taip veikia, kad jūs už 
partiją užmirštat Lietuvą, bet niekas iš jūsų nėra papirktas ir netiki, kad 
ir vyriausybė būtų tuo keliu nuėjusi. Niekas to iš jūsų turbūt nemano. 
Bet faktas lieka faktu, kad Lietuvos delegacija, ne prie dabartinės 
vyriausybės, dalyvavo visose tose sutartyse, kada buvo derėtasi del to, 
kad sankcionuotų tai, kas Lietuvai sudaro didžiausią skriaudą. Čia ir 
Zaunius buvo tos delegacijos sudėty. Ir kodel tada buvusioji valdžia, 
kodel jūs leidot dalyvauti? 

Aš ir konstatuoju, kad dabartinė sutartis yra didelis skirtumas. Labai 
didelis. Pamatinis dalykas — pirmas straipsnis. Kas ten pasakyta? 
Pasakyta štai kas: Maskvos 1920 metų sutartis lieka pamatu santykiavi- 
mams tarp Lietuvos ir Rusijos ir visi jos nuostatai palaiko visą savo 
galią ir neliešiamybę. O tas begalo svarbu, kad visi nuostatai lieka veikti. 
Mums svarbiausieji šiandien nuostatai yra paminėti antrame straipsny, 
kur pasakyta, kad siena tarp Lietuvos ir Rusijos eina . .. Ir čia smulkiai 
eina tos sienos atpasakojimas, Dabar gi vėl tas atgaivinama. Ir ką rusai 
1922 metais buvo pasiryžę pripažinti, dabar nuo to rusai atsižadėjo. Jie 
sako, kad mes pripažįstam tą, ką pripažino 1920 metais Maskvoj, tą 
sieną, 0 ne kitą. Ir antras straipsnis pasako, kad siena tarp Lietuvos ir 
Rusijos. Vadinasi, tą, ką Rygos sutartimi Rusai pripažino arba davė 
lenkams, dabar tą savo pažadą atsiima. Štai kodel lenkai subruzdo, štai 
kodel bėgo ir į Maskvą ir protestus rašė ir į Ambasadorių konferenciją 
kreipėsi ir prašė jos pasisakyti dar kartą, kad Vilnius priklauso jiems, o 
ne kitiems. Galima pasakyti, kad jeigu jie laužo tą sutartį, tai turi ir 
išvadą padaryti: turi užimti mums pageidaujamą teritoriją. Bet yra dar ir 
be to neišspręstų klausimų. Yra dar ir Besarabijos klausimas, visiškai 
nenormalus, nors iki šiol karo ir nėra. Bet tas reiškia didelį dalyką visai 
Europai ir rodo, kad negalima taip lengvai užmigti, turint tokį ilgą 
frontą, turint Besarabijos klausimą, sieną su Lenkija, ir pagaliau 

atgaivinant Maskvos sutarties straipsnius del sienų ir t.t. Galima 
paklausti, ar čia yra pasipriešinimas Rygos sutarčiai? Ir taip ir ne. Juk 
kiekviena teisė tiek veikia, kiek ji išnaudojama. Lotynų terminu tas 
dėsnys juristams yra žinomas kaip „jus non mutand .. . amittitur", Jis 
nustoja savo reikšmės. Tarptautinėj teisėj numatytas tas pat dėsnis. 
Imkim okupacijos problemą. Kada tarptautinėj teisėj sudaro sau titulo 
vardą? Tik tada, jei ne tik teritoriališkai paima, bet ir efektingai paima 
savo valdžion. Rygos sutartis pripažino lenkams, kad lenkai turi teisės 
del savo sienų susitarti su Lietuva betarpiškai. Jie tuo pačiu pasakė, kad 
ką nustatys vieni ir kiti, mes pripažinsime. Dabar praėjo tiek metų nuo 
Rygos sutarties pasirašymo, ir ar lenkai ta teise pasinaudojo? Ne, jie 
nepasinaudojo ir nenorėjo pasinaudoti. Vadinasi, jie nevykdo tos teisės, 
ir jos nevykdydami, ja nesinaudodami, jos nustoja. Ir lenkai gerai 
suprato tą dėsnį. Todel jie pakišo rusams tokį dalyką, kad, girdi, 
lietuviai prašė patys, patys 1922 metais lapkričio 18 dieną prašė 
Ambasadorių konferenciją pravestų sieną tarp Lenkijos ir Lietuvos. Mes 
matom, kad ir Ambasadorių konferencija šitai numatė ir parašė, kad 
„Lietuvai pašant“. Vadinasi, lenkai savo teisę vykdo ir rusai negali 
protestuoti. Bet ką gi rusai atsakė? Jie pasakė, kad Lietuvos valdžia 
protestuoja prieš tą nutarimą, ir todel mes skaitomės su Lietuvos 
valdžios protestu ir laikome, kad ta teisė, pripažinta Rygos sutartimi, 
dar neįvykinta. Šiandien pas juos tas pat nusistatymas. Vadinasi, ta 
teisė, kurią įgavo lenkai Rygos sutartimi, nustoja veikusi, todel kad 
neišnaudota ligi šiol. Tas nutarimas dabar yra begalo didelės Lietuvos 
interesų atžvilgiu svarbus ir gal būt Ambasadorių konferencija nebūtų 
svarsčiusi Lenkijos notos, jeigu nebūtų didelis dalykas, jeigu nebūtų 
nurodyta, kad čia klausimas nėra galutinai likviduotas, kad nėra 
palaidotas, kaip kad visa Vakarų Europa mano ar jai rodosi, kad 
susitarimas tarp lenkų ir lietuvių esąs artimas. Šita sutartis Vakarų 
Europai tos vilties visiškai neduoda, ji padaro Vilniaus klausimą vėl 
tarptautiniu. Jau del to, kad rusai pareiškė aiškiai, kad jie laiko 
neišspręstu Vilniaus klausimą. Ir tą dabar pakartojo tam tikroj notoj. 
Čia su ironija buvo pastebėta, ar ir notos ratifikuojamos. Gerbiamieji, 
notos irgi turi savo reikšmės, nes rodo autentišką interpretaciją, kaip 
reikia sutartį suprasti, ir kaip supranta abi pasirašiusios šalys. Tai nėra 
naujas klausimas, bet paaiškinimas to paties 1 $, kaip reikia suprasti 
Maskvos sutarties nustatytas Lietuvos sienas. Faktinai tos sienos dar 
neįvykdytos. Jie pripažįsta įvykusį veiksmą, kaipo faktą, bet pakartoja, 
kad Lietuva vis delto nenustojo savo teisių į tą teritorijos dalį. Jie dar 

kartą pabrėžė, kad lenkai okupavo tą Lietuvos teritorijos dalį, 
neturėdami teisės, ir tas okupavimas neduoda jiems tam tikrų teisių. 
Taigi, turite pripažinti, kad čia yra didelis skirtumas su tuo, kaip prieš 
pasirašant sutartį klausimas stovėjo ir kaip klausimas stovi pasirašius 
sutartį. Skirtumas yra didelis ir šios sutarties pamatinis dalykas yra 
politinis, ne ekonominis. Be reikalo buvo kalbėta ir priminta ėkonomi- 
niai dalykai, kurie su šia sutartimi nieko bendra neturi. Taip ir visa 
Europa ir Amerika suprato. Prancūzų Užsienio Reikalų Ministerijos 
oficiozas „Le Temps" išvadą tokią padarė: reikia vakarų diplomatijai 
dėti pastangų, norint taikinti Varšuvą su Kaunu ir griebtis visų Žygių, 
kad toji sutartis nebūtų ratifikuota, kad šita sutartis būtų paralizuota. 
To laikraščio nuomone, reikia dėti visas pastangas, kad Kaunas su 
Varšuva kalbėtų. Štai ko jis nori. Vadinasi, šitos sutarties priešininkai 
Europoj ko nori? Nori, kad Kaunas kalbėtųsi su Varšuva. 

Toliau kilo čia klausimas, ar šitos sutarties sudarymas neprieštarauja 
mūsų pažadams Tautų Sąjungai, kaipo Tautų Sąjungos nario. Ir šitas 
susirūpinimas, garbingas susirūpinimas, nes kiekvienas, jeigu eina naują 
sutartį daryti, tai turi visumet rūpintis, kad jo naujoji sutartis neįžeistų 
visų pažadų, duotų kitoms valstybėms. Vadinasi, jeigu būtų tikrai 
nepadori ar viena ar kita dalis, tai tada reikia ne tik atmesti sutartį, bet 
dar už jos pasirašymą traukti p. Sleževičiaus Kabinetą, kaipo pasirašiusi 
tokį sutartį, kurios nuostatai, priešingi tarptautiniams santykiams, ar 
prieštarauja vienai ar kitai sutarčiai su kita valstybe. Čia buvo ieškoma 
argumentų, net tų argumentų nesurasta kitų. Gal būt hipotetiškų 
surasta, bet faktų nebuvo nurodyta. Ir čia, sakau, mes turėjom 
precedentų. Precendentu kaip tiktai buvo Lokarno sutartis. Lokarno 
sutartis tai vėl yra replika prieš Maskvos sutartį. Gal būt naujos sutarties 
mums ir nereikėtų daryti, jeigu mes bendrai būtume dalyvavę su kitais 
Lokarno sutartyje. Bet kada važiavo vokiečiai ir kiti į Lokarno, tai mūsų 
valdžia, ne dabartinė, o buvusioji, pakely suklydo, ji nuvažiavo į Lugano 
ir vėl susitiko su savo senais pažįstamais — Lukoševičium ir kitais. 
Tiesa, geografiškai tos dvi vietos yra viena nuo kitos netoli, bet politiniu 
atžvilgiu toli, kaip dangus nuo žemės. Tada ir dabar dar spauda kaltino 
tuos, kurie vedė tuos, kurie vedė tada užsienio politiką, kad jie praleido 
Lokarno, kad Lietuva prie Lokarno neprisidėjo. Aš manau, kad dabar 
važiavimas Maskvon ir sudarymas sutarties vis delto yra rūpinimasis 
Lietuvos reikalais, o ne kuo kitu. Ir jeigu tie, kurie protestuoja, ir jeigu 
taip nuošridžiai protestuoja, jie turi pagalvoti, ar nevedė jų keliai į 
Varšuvą. Jie, gėrėdamiesi Kopenhaga ir Lugano, apie Lokarno užmiršo, 

o dabar ateina, kritikuoja ir prisimeta nekaltais kūdikiais. Bet kas tada 
nebuvo padaryta, tai reikia dabar padaryti. 

Yra išleista knyga, kurioj sutraukti visi dokumentai apie Lokarno ir 
pavadinta: „Das Werk von Locarno". Visų dokumentų nereikia ieškoti 
atskiruose žurnaluose, jie sutraukti į vieną vietą. Ir mes matome, kad 
vokiečiai tą patį klausimą sau statė prieš stojant į Tautų Sąjungą. Jie 
statė sau klausimą, ar gali pasirašyti Lokarno sutartį neįžeisdami 
pirmiau sudarytą Rapalo sutartį, ar jie tuo pačiu nenusidės prieš rusus, 
ar jie be Rapalo sutarties nenusidės dar ir Berlyno sutarčiai, nuo kurios 
mūsų yra kopija nuimta, su tomis pačiomis pareigomis. Vokiečiai 
tuomet susižino su tomis valstybėmis, kurios įeina į Tautų Sąjungos 
tarybą ir klausia, kokias teises, kokias pareigas uždeda Tautų Sąjungos 
statutas kiekvienam nariui. Ir net matome atsakymą. Atsakymą, po 
kurio stovi pirmoj vietoj parašai Emil Vandevelde, Aristide Briand, 
Austin Chamberlain, Benito Mussolini. Jų atsakymas yra labai aiškus. 
Tautų Sąjungos nario pareigas nustato 16 $. Toliau jis sako, kad, girdi, 
jų išmanymu Tautų Sąjungos nario pareiga yra lojaliai bendradarbiaut, 
kad būtų gerbiami Tautų Sąjungos dėsniai ir kad būtų susilaikyta nuo 
užpuolimų. Susilaikyti. nuo užpuolimų tiek, kiek tai leidžia to krašto 
jėgos. Štai ką pareiškia valstybės, kurios pirmutinės yra pasirašiusios po 
Tautų Sąjungos statutu. 

Pirmininkas. Įspėju kalbėtoją, kad kalbėjimo laikas pasibaigė. 

Voldemaras. Aš prašyčiau pailginti. 

Pirmininkas. Kalbėtojas prašo pailginti jam kalbėjimo laiką. Kas 
prieš? — Nėra, 

Voldemaras (tęsia). Taigi vienintelė tokia pareiga, kuri uždedama 
kiekvienam Tautų Sąjungos nariui, yra: (Skaito prancūziškai ištrauką). 

Štai yra visos Tautų Sąjungos katechizmas, sutrauktas į vieną dėsnį. 
Ir dabar, ar galima sakyti, kad Lietuva nors vienam tų dėsnių yra 
nusižengusi, pasirašydama šitą sutartį. Juk tie paties žodžiai: (Atstovas 
skaito pancūzišką ištrauką.) Tai juk kaip tik ir pasižadama šita sutartimi 
neužpuldinėti. Vadinasi, tas, kas uždedama kaipo pareiga Tautų 
Sąjungos nariui, toji pati pareiga prisidėti prie kito ne Tautų Sąjungos 
nario, tariant, Rusų valstybės, kuri nejeina ir nenori įeiti į Tautų 
Sąjungą, toji pareiga nėra priešinga šitai pareigai. Dabar, dėsnis, kuris 
įrašytas Tautų Sąjungoj. Juk mes žinome tuos dėsnius, jie mano buvo 
skaityti, būtent, pildyti tarptautinius pasižadėjimus. Ar Lietuva kiek 
prisiėmė tarptautinių pasižadėjimų, juos neišpildė? Ji išpildė. Ar gali būti 
konfliktas su kitais dėsniais, tariant, jeigu Rusų sąjunga nesudaro su 

Lenkija tokią sutartį ir iškyla koksai nors konfliktas. Tautų Sąjungos 
statute pasakyta, kad, jeigu skelbiamas karas vienam iš Tautų Sąjungos 
narių, tai pagalbon eina visos Tautų Sąjungos aliansas. Kaip tik toji 
sutartis neužpulti yra visai sutikime su Tautų Sąjungos pareigomis. Mes 
turime išaiškinimą Tautų Sąjungos iš kompetentingų organų. Ir kam 
mums būti katalikiškesniems, negu pats popiežius. Jeigu paskelbė toki 
organai, kurie gali tą paskelbti, kam mums skrupulus kelti. Dabar, 
kokios pareigos Tautų Sąjungos Lenkijos link? Tos pareigos labai 
menkos. Kodel? Todel, kad priimant Lenkijos sudarytas sienas, kaipo 
galutinas Lenkijos sienas, Ambasadorių konferencija ką sakė? Pasakė, 
kad ta siena pravedama Lenkijos atsakomybe, bet kad Tautų Sąjungos 
dėsniai netaikomi šitai Lenkijos sienai. Vadinasi, būkite ramūs, jeigu 
karas prasidėtų tarp Rusijos ir Lenkijos, tai nė vienas Tautų Sąjungos 
narys neis talkon Lenkijai. Ir tą mes matėme 1920 metų praktikoje, kada 
rusai buvo prie Varšuvos. Kas pakėlė pirštą, kad eitų gelbėti Varšuvą? 
Viena Prancūzija. Ar todėl, kad Tautų Sąjungos narys? Ne, ne del to, 
bet kad turėjo kitą specialinę sutartį. Kitos valstybės, kaip Anglija, 
Italija, kiti Tautų Sąjungos nariai pareiškė, kad jie neprivalo ginti tas 
Lenkijos sienas, kurių jos nenustatė. Tai buvo pareikšta apie tai Loid 
Georgo. Ir tuomet anglai nepraleido per Dancigą per savo komisarą 
amunicją, kuri ėjo Lenkijai, sakydami, kad jie yra neutralūs ir negali 
kištis nei į vieną nei kitą pusę. Vadinasi, mes turime precedentą, kad 
Lenkijos konflikte su Sovietų Rusija niekas Vakaruose negali išsijudinti 
iš vietos. Ir jeigu ateityje toki konfliktai būtų, tai ir ateityje niekas mūsų 
nepriverstų eiti tokion talkon. Ir tokiu būdų mes turime čionai 
argumentų net daugiau negu reikia, kad mūsų pareigos, kaipo Tautų 
Sąjungos nario, mūsų pareigos pilnai suderinamos, ir gal būt visai 
nebuvo reikalo aiškintis atskira nota. Ir nebūkit katalikiškesni už patį 
popiežių. Jeigu būtų tas nesuderinama, tai didžiosios valstybės būtų 
senai mums pareiškusios, būtų atsiuntusios notą, tol, kol sutartis 
neratifikuota ir galėtų paveikti, kad ji būtų neratifikuota. Ir nė viena tų 
didžiųjų valstybių nekėlė to klausimo, kad tas nesuderinama su Tautų 
Sąjungos nario pareigomis, kad joms toji mūsų sutartis prieštarautų. Ir 
jeigu tas, kas daugiausia suinteresuotas, šito klausimo nekelia, tai kam 
mums kelti tas klausimas. Nepalaikykime Lenkijos interesus, ji geresnius 
atstovus turi ir tegul jie patys gina savo interesus, bet nesiimkit ginti tuos 
interesus sakydami, kad čia yra kaž kas nesuderinama. Tai argumentai, 
kurie buvo keliami prieš sutartį. Tie argumentai pasirodė faktų šviesoje 
— aš kiekvienam dalykui minėjau faktą, ir faktai yra viešai pripažinti. 

Jeigu kas netiki, gali patikrinti, kad teisės atžvilgiu mes stovime begalo 
stipriai. Ir man rodėsi, ir man buvo keista, kad esant tokiai padėčiai vis 
delto buvo išsitarta, kad tokia sutartis yra neratifikuotina. Man ne tiek 
keista iš p. Ambrozaičio pusės, nes jis valstybės priešakyje nebuvo, jis 
buvo manęs patekti į viceprezidentus, bet nepateko, bet p. Stulginskis, 
stovėjęs valstybės priešakyje šešeris metus, pasakė, kad šita sutartis yra 
neratifikuotina. Aš laukiau, kad nurodys kokius nors rimtus davinius, 
bet tokių davinių nenurodė. Tokią tezę paėmus, turėtų eiti iki galo. Juk 
mes derėjomės su keleta valstybių. Su kuo reikia reikalą turėti? Su 
Sovietų Rusija negalima, su Lenkija negalima. Su Sovietų Rusija 
negalima, kadangi ji sutarties nevykdo. Gal su Lenkija derėtis? Ir 
buvusios vyriausybės buvo daug derėtasi. Bet jie patys vėl pripažįsta, 
kad kol savo duotų pažadų, Suvalkų sutartimi, neišpildys, mes negalime 
su jais derėtis. Su Rusija negalima, su Lenkija negalima, su Vokietija 
negalima todel, kad čia yra Klaipėdos klausimas. Tai su kuo daryti 
sutartis? Ar su Tautų Sąjunga, kuri visoms valstybėms atstovauja, su ja 
derėtis? Bet Prancūzija, kuri įeina į Tautų Sąjungą, turi sutartį su 
Lenkija. Tai negalima ir su Prancūzija derėtis. Toliau mes matome, kad 
nors Tautų Sąjunga pasmerkė Želigovskį, bet faktinai padėties 
negrąžino. Reiškia, ir su Anglija negalima derėtis. Tai su kuo derėtis? (Iš 
sd.: Su Roma.) Ir jeigu tokio pesimizmo laikytis, kad pasaulis yra toksai 
nevykęs, tai reikia gulti ir mirti arba padaryti visai valstybei charakiri. 
Todel, kol gyvi būsime, reikia su kuo nors derėtis. (Iš dešinės: Bet 
neparsiduoti.) Jeigu taip yra, tai tik vieną išvadą iš to galima padaryti: 
so jung und so enttauscht, nieko pasaulyje gero nėra, nėra nei vienos 
doros valstybės, su kuria galima būtų derėtis. (Atst. Ambrozaitis, iš 
vietos: Aš to nesakiau) Iš tų premisų kaip tik šitaip išeina. (Iš dešinės: Su 
Sovietų Rusija negalima). Bet reikia pasakyti, su kuo derėtis. Aš 
interpretavau jūsų mintį, kad negalima derėtis su Lenkija, bet jeigu 
randate, kad galima, tai pasakykite atvirai. Aš čia jūsų nieku nejtariu. 
Aš čia imu jūsų pareiškimą, kad negalima derėtis ir su lenkais, kol 
neatstatyta Suvalkų sutartis. Toks pareiškimas tamstų yra padarytas ir 
aš iš to darau išvadą, kad su lenkais taip pat negalima derėtis. Jeigu su 
rusais negalima derėtis, su lenkais negalima, tai tada reikia nurodyti, su 
kuo galima būtų derėtis, nes kad būtų galima derėtis, reikalinga dviejų 
šalių, vienos šalies per maža. Sakysim, mes labai norėtum su Amerika 
susiderėti, kad ji, kaipo galingiausia pasaulyje valstybė, gintų mus. Bet ji 
nenori su mumis tokių derybų. Ir ne tik su mumis, bet ir su kitais; net ir 
Prancūzijai Amerika nenorėjo garantuoti jos teritorijos neliečiamybės. O 

čia mes susiduriam dvi šalys, kurių interesai yra identingi, todel sakoma, 
kad reikia tas dalykas padaryti, — reikia ratifikuoti. Tai yra pirmas 
žingsnis Vilniaus klausimui tarptautinėje plotmėje iškelti ir saugumui 
sustiprinti. Žinoma, nėra tai absoliutinis saugumas kaip pirma del 
užpuolimo iš Lenkijos pusės. Aš ne kartą minėjau, kad tokia saugumo 
politika, būtent toji sutartis, kaip tik ves ir prie santykių pagerinimo su 
Varšuva. Žinoma, ves tokiu keliu, jeigu jūs vėl nepanorėsit važiuot į 
Lugano. Ir ves tuo būdu, kad parodys lenkų tautai — ne dabartinei 
Lenkijos valdžiai, bet lenkų tautai, kad jeigu jie ir toliau varys tokią 
politiką, kokią varė ligi šiol, tai ta politika neatneš nieko gero lenkams. 
Mes esam prieš dabartinę lenkų politiką, bet amžin dien mes nesam 
prieš susipratimą su lenkais ir reikalaujam, kad galų gale būtų prieita 
prie to susipratimo. Bet čia pamatinė priežastis yra ta, kad Lenkijos 
politikos vyrai užsnūdo ant puslapio, kur parašyta „1772 metai", ir nuo 
to laiko visai nepabudo. (Salėj pritarimas.) Kiek įvykių buvo pasaulyje 
per tą laiką, to jie daugumoje nepastebėjo. Ši sutartis gali priversti ir iš 
galimybės. Mes, tautininkai, esame įsitikinę, kad ir lenkai galų gale 
supras tos politikos klaidingumą. Bet kada? O tada, kada yra faktai. Ir 
sutarties su Maskva faktas taip pat verčia lenkus pagalvoti. Ir mes 
matom, kad lenkų visuomenė pradeda užpuldinėti, pradeda tam pačiam 
Pilsudskiui prikaišioti: žiūrėk, sako, tai tavo darbas šita sutartis, tu 
privertei lietuvius tai padaryti. Tai nejaugi mes, šitą sutartį atmesdami, 
norime palengvinti Pilsudskiui padėtį, kuris galėtų lenkams pasakyti: 
nesibijokit, aš Kaune turiu tiek draugų, kurie ir be manęs tą sutartį 
atmes. — Vadinas, jeigu šitą sutartį atmesite, tai atitolinsit susipratimą 
su lenkais. Šita sutartis neveda mus nei į vakarų, nei į rusų, nei į 
vokiečių orbitą, bet tiktai iškelia mus į didesnę politikos plotmę. 
(Atstovas Ambrozaitis, iš vietos: Fantazija.) — Pagyvenk tamsta tiek, 
patirk tamsta tiek, tai pamatysi, kad ne fantazija, tik reikia giliau 
klausimą pastatyti. (Atstovas Ambrozaitis, iš vietos: Visai negili, visa 
pono Voldemaro kalba tuščia. Skambutis.) 
Pirmininkas. Atstovus prašau tvarkon. 


Voldemaras. Tas yra daug, ir jei ponui Ambrozaičiui nepatinka, tai 
dar daugiau, negu atrodo, yra ... Tas yra daug, nes išėję į didesnę 
politikos plotmę galime rodyti kitoms valstybėms, kad — žiūrėkit, 
Vilniaus klausimas yra nebaigtas ir jeigu jūs ramiu būdu neišspręsit, tai 
kokia bus situacija tą dieną, jei prieis prie rusų ir lenkų ginkluoto 

konflikto? Juk Vilnių rusai mums pripažino ir konflikto dieną jie 
pasakys: jūsų teritorijoje sėdi lenkai, mūsų priešai; kam leidžiat jiems 
sėdėti? Jūsų šeimininko pareiga pasiimti tą teritoriją. Juk sutartyje 
įrašyta, kad mes turime gerbti jūsų suverenumą, vadinas, negalime eiti į 
Vilnių. Tai ką, ar norite, kad lenkai amžinai sėdėtų Vilniuje? — Tai, 
sakau, tokia sutartis duoda pamato kreiptis į Europos politikos plotmę 
ir statyti visoje plotmėje sienų peržiūrėjimą. Galutinų sienų nėra nei 
Lietuvos, nei Lenkijos ir niekas negali būti pranašu, kaip gali pasibaigti, 
nes ateityje jos turės būti peržiūrėtos. Ir mūsų uždavinys šiandien — 
ruošti Lietuvos ateitį. Juk Italija ėjo prie savo tautinės ir politinės 
vienybės kelias dešimtis metų. Kada paskutinė Italijos dalis — Roma 
buvo prijungta, tai nuo pirmųjų dalių prijungimo jau kelios dešimtys 
metų praėjo, Mes gal dar ilgiau eisime prie Lietuvos sujungimo; gal mes 
suvienytos Lietuvos dar nepamatysim, bet mūsų pareiga dėti tam stiprų 
pamatą, kad kiti, kurie ateis mūsų vieton, paimtų tą darbą ir toliau jį 
vestų. Tautos gyvenime dešimtis metų mažai ką reiškia ir reikia ruoštis 
žingsnis po žingsnio, metodiškai. Ir šita sutartis yra didelis žingsnis. Visi 
tie, kurie čia protestuoja, žino, kad mes tautininkai į vyriausybės 
koaliciją neįeinam ir kritikuojam ją, kada ji mums nepatinka. Ir gal 
mums greitai teks vėl susidurti, bet del to, su kuo toji vyriausybė 
šiandien ateina, mes, kaipo sąžiningi žmonės, turime pasakyti, kad tai 
yra didelis pono Sleževičiaus žingsnis. (Iš dešinės: Greit tamstos 
nuomonė pasikeitė) — Ne, mano nuomonė nepasikeitė, bet aš 
kiekvienam suum cuigue pripažįstu. Jeigu ponas Šmulkštys naudingą 
dalyką Lietuvai, padarytų, tai aš pirmas iš šios vietos tai paskelbčiau. Ar 
ši vyriausybė davė čia maksimum, tai kitas klausimas. Ir aš pasakysiu, 
kad aš būčiau kitaip padaręs; aš tikiu, kad aš būčiau daug laimėjęs. (Iš 
dešinės: Na matai.) Žinoma, kiekvienas savaip supranta tokį dalyką ir 
laimėjimas yra nelygus: vienas pasitenkina 575, kitas — 1095, trečias — 
10095, o ketvirtas nori gal milijonus nuošimčių laimėti. Bet klausimas 
yra toks, ar čia yra pliusų ar minusų? Ir aš turiu pasakyti, kad Lietuvos 
interesų atžvilgiu čia yra didelis laimėjimas. Vistiek, ar padaryta 
Sleževičiaus, ar atstovo Šmulkščio, ar Ambrozaičio, Stulginskio ar kitų 
— aš lygiai pripažįstu ir pripažinsiu. Lietuvos reikalų atžvilgiu ši sutartis 
yra didelis žingsnis pirmyn ir mums to užtenka. Tiesa, čia buvo mėginta 
kritikuoti, kad tas ir tas negerai padaryta. Žinoma, del detalių galima 
kalbėti be galo. Bet aš čia norėčiau privesti tokį palyginimą. Jeigu 
žmogus nueitų į biržą ir laimėtų 1095 nuo milijono, nejaugi manote, kad 
toks žmogus supyktų ir mestų tuos 1095 tik del to, kad nelaimėjo 1005. 

Jeigu jis taip pasielgtų, aš manau, kad tokį žmogų jūs nepavadinsite 
sveiko proto žmogum. O juk politiniai interesai kur kas brangesni už 
pinigus, ir už pinigus jų nepirksi. Aš manau, kad jeigu yra pliusas, jeigu 
yra laimėjimas, tai turime visi lojaliai tą laimėjimą pripažinti. Ir tada, 
kada grįžo ponas Sleževičius iš Maskvos, aš apgailestauju, kad mes čia 
Seime jam nepadarėme ovacijos ... Kituose dalykuose jis gal padarys 
blogumų, klaidų ir tada mes balsuosime prieš ir gal nuversime, bet 
pripažinkime tą, kas dabar padaryta, kad tikrai gerai padaryta. Man 
rodos, reikėtų tik taip ir žiūrėti ir įvertinti. Nebūkime maksimalistais, ne 
ta prasme kaip maksimalistai — bolševikai, bet ta prasme, kad viena 
sutartimi nenorėkime uždirbti tokį politinį kapitalą, kad paskui rankas 
sudėję galėtume gyventi, nieko nedaryti ir laukti, kad savaime viskas 
ateis. Nereikalaukime to, nereikalaukime, kad dabar ir Vilnius mums 
grįžtų ir paskolos gausime, kad bus uniformos ir t.t. Galima svajoti, bet 
politikoj nėra tokių laimėjimų. Ir nei aš, nei kitas nebūtų galėjęs tokio 
laimėjimo atnešti. Aš pasakysiu, kad čia ir buvo Sleževičiaus klaida, kad 
jis pasitenkino šituo politiniu laimėjimu ir tučtuojau pasiskubino su 
gausinga delegacija kitais klausimais, nors tie klausimai visai atskiri ir jie 
turėjo būti jau seniau padaryti. Reikėjo vengti to įspūdžio, lyg už 
politinę sutartį iš karto norima gauti tam tikrą materialinį kapitalą, lyg 
tas turėjo už šitą sutartį užmokėti. Aš manau, kad abi pusi laimėjo. 
Taigi tuo reikėjo pasitenkinti, o kitus dalykus reikėjo atidėti, kada bus 
šis klausimas baigtas — nauja diena, nauji rūbai. Žinoma, ekonominių 
santykių nustatymas yra svarbus dalykas, bet jis savaime išeina, Jeigu 
mes esam geruose santykiuose, tai galima ta padėtis išnaudoti 
ekonominiu atžvilgiu. Bet nereikia spausti, kad tik greičiau žingsnis po 
žingsnio skubėti. Čia buvo klaida su tos delegacijos pasiskubinimu, bet ji 
nieko bendra neturi su tuo, kas šiandien mums patiekta. Šiandien 
patiektoji sutartis yra politinis aktas, didelis mūsų laimėjimas, turįs 
didelės reišmės Lietuvos krašto likimui. Kalbu apie krašto likimą. Ir 
todel leiskite priminti, kad tame likime yra trys dideli faktoria: Rusija iš 
vienos pusės, Vokietija iš antros pusės ir Lenkija — iš trečios. Tuos trys 
faktorius išbraukti mes negalime ir negalime reikalauti, kad tie faktoriai 
viena diena būtų išspręsti Bet aš turiu pripažinti, kad vienas 
svarbiausiųjų faktorių yra rusai. Niekas kitas negali tokios didelės 
reikšmės mūsų likimui turėti. Ir todel kiekvienam aišku, kokios didelės 
svarbos ir reikšmės yra geras santykių nustatymas su Rusija. Aš manau, 
kad tas santykių sutvirtinimas padės mums sutvarkyti savo santykius 
ilgainiui ir su kitais. 

Buvo nusiskundžiama, kad sutarty nieko nepaminėta apie Klaipėdos 
kraštą. Galima buvo paminėti, bet galima buvo ir nepaminėti. Čia 
priklauso nuo to, kaip reikia suprasti pareiga nedalyvauti nedraugin- 
game akte prieš antrą šalį. Vadinasi, jeigu Rusiją drįstų kas nors užpulti, 
kaip tada suprasti nedalyvavimą. Galima suprasti, kad — negalima 
duoti savo teritorijos, kaipo bazės, veikimo prieš antrą šalį. Jeigu 
padaryti sofizmą, galima ir tokiu būdu samprotauti Mes Kaune 
nepriimam nei prancūzų, nei kitų kraštų kareivių, kurie eitų prieš 
Rusiją, bet į Klaipėdą — važiuokit, organizuokitės Klaipėdos krašte 
prieš rusus, nes Klaipėdos kraštas sutarty nepaminėtas. Galima taip 
samprotauti. Bet ar tai bus logingas samprotavimas? Ką gi rusai 
pasakytų? Pasakytų, kad Klaipėdą jūs valdot ir atsakot už tą, kas 
Klaipėdos krašte daros ir, eidami šita sutartimi, jūs esat lygiai 
atsakomingi ir Klaipėdos krašte. Tai pasakykit dabar, koks gali būti dar 
kitas, pasakysiu geresnis, pripažinimas? Galima reikalauti specialaus 
pripažinimo. Bet jau paprastai, kas nori per daug pripažinimo tuo ar 
kitu klausimu, tas abejoja del savo paties teisių. Jei mes neabejojam del 
savo teisių į Klaipėdos kraštą, tai, aiškus dalykas, kad tos pareigos ir 
Klaipėdos krašte, kaipo mūsų krašto dalyje, mums priklauso. Čia 
negalima nieko daugiau reikalauti iš dabartinės vyriausybės, kad ji būtų 
padariusi daugiau negu dabar padaryta. (Iš dešinės: Bet pats būtum gal 
daugiau padaręs?) Aš? Taip. (Dešinėj juokas.) ... Su sąlyga, žinoma. 
Juk ir Archimedas yra pasakęs, kad jis ir žemę galėtų pajudinti, jeigu 
jam būtų duotas atsparos taškas. Taigi prie tam tikrų sąlygų aš būčiau 
daugiau išreikalavęs, bet tik tada, jeigu ir čia, ir čia, ir čia būtų mane 
parėmę. Bet ką gi mes, mažutė frakcija iš trijų žmonių, galime padaryti! 
Gal kaip paimsime valdžią, gal ir daugiau padarysime, bet prie 
atatinkamų sąlygų. Aš sakau, kad būnant tokioj kombinacijoj, kaip 
Sleževičius, galima buvo daugiau reikalauti, daugiau realizuoti. Bet čia 
jau nuošimčių klausimas, ir čia gali būti atskiros nuomonės. Tačiau 
faktas lieka faktu, kad Lietuvos atžvilgiu laimėta daug, ir ką mes visi 
turime pripažinti. Aš iš principo esu optimistas. Aš nemanau, kad 
pasaulis sugrius, nemanau, kad pasaulis pražus, reikia laiko ir galima 
tikėtis, kad ir visais kitais reikalais pasiseks mūsų kraštui susitvarkyti. 
Aš nesu tos nuomonės, kad pasaulis susideda iš vienų plėšikų, apgavikų, 
su kuriais negalima derėtis. Man rodos, kad pasaulis nepražus. Aš 
nemanau, kad pereat mundus, fiat iustitia. Tikiu, kad ir mūsų visi 
santykiai susitvarkys, tik nežiūrėkime to pesimizmo, kurio čia atsinešė, 
jauni žmonės, kad su tuo negalima derėtis, su anuo negalima derėtis. 

Tada pasilieka tik sudėti rankas ir laukti kas bus. Manau, kad šiuo 
svarbiu momentu turi būti užmirštos visos partijos, kad tas momentas 
prieš mus pirmon vieton stato klausimą, stato labai griežtoj formoj, kad 
mes turime užmiršti šitą savo būdą, — ar negalima čia įgelti Sleževičių, 
ar negalima įgelti ką kitą, ar negalima savo sąskaitų suvesti. Tas 
momentas turi būti atidėtas vidujiniams reikalams. Daug yra dalykų, 
kurie mus visus skaldo, ir tais dalykais, gal labai nenormaliais, mes 
galime peštis. Bet, gink Dieve, nestatykime Lietuvos reikalų tų peštynių 
objektu: jei būtų padaręs Šmulkštys ar Bistras — būtų gerai, o kada tą 
padarė Sleževičius — tai blogai. Nedarykime to įspūdžio, kuris daromas 
krašte. Juk mes visi žinom, kad tas derybas pradėjo ne Sleževičius, bet 
pradėjo visai kas kitas. Juk mes nebaram tų, kurie tas derybas pradėjo. 
Mes matom, kad tie, kurie tas derybas pradėjo, kad tie gavo pakėlimą, 
jie šiandien vyskupais patapo. O juk tas asmuo savo laiku pasiūlė 
daugiau negu Sleževičius. Taigi nedarykime iš tos partinės politikos, 
nedarykime tokio žygio, už kurį... Nemanykite, kad esate tautos 
atstovai, kurie gali daryti su tauta ką nori. Mes esam tik tautos tarnai, 
kurie turi užtikrinti jai patogias gyvenimo sąlygas ir už kiekvieną mūsų 
žodį, už kiekvieną darbą tauta spręs, tauta mus teis, ir jau kai kam tą 
sprendimą yra padariusi. Taigi būdami pamokinti tautos teismo, 
nedarykime daugiau tokių klaidų ir neskaldykim Lietuvos interesų, 
prisidengę kaž kokiais reikalais. Ir todel sakau, mes su dabartine valdžia 
daugely klausimų skiriamės, bet šiuo klausimu, akyvaizdoj visos 
Lietuvos, mes, tautininkai, sakome, kad tai yra didelis daiktas, tai yra 
pirmas žingsnis, tai renta nuo kapitalo. Bet ant to nereikia apsistoti, 
reikia paimtu keliu toliau dirbti, ir tada mes mūsų ainiams paliksim 
Lietuvą sustiprintą, sustiprintą ne taip, kaip kokios nors partijos reikalai 
reikalauja, bet kaip visos Lietuvos reikalai reikalauja. Ir Lietuvos 
reikalai reikalauja, kad šita sutartis būtų ne tik ratifikuota, bet didele 
balsų dauguma ratifikuota. Tai būtų politinio subrendimo egzaminas. Ir 
vengkite dar vieno. Jūs, iš dešinės, čia iš vietos sakote: žiūrėkit, kairėj 
sėdi internacionalai, kurie tautos reikalų nebrangina. Bet ką mes 
matom? Kaip tiktai tie internacionalai rodo didesnį supratimą Lietuvos 
tautinių reikalų, negu jūs, kurie tokiam svarbiam klausimui atėjus, to, 
ką patys esate pradėję, išsižadate todel, kad ne jūs, o kita partija tai 
padarė. Taigi parodykit, kad suprantat tautos reikalus, parodykit tautos 
vienybę, tautos brolybę vardan visos Lietuvos. (Kairėj pioja.) 

DĖL VALSTYBĖS BIUDŽETO 


(Seimo stenogramos. 3-sis Seimas, II-ji sesija, 42-sis posėdis, 1926 m. 
lapkričio 12 d. 

Seimo pirmininkas dr. J. Staugaitis. Sekrėtoriauja Seimo II sekretorius B. 
Žygelis. 

Dalyvauja: 74 Seimo atstovai; finansų ministeris A. Rimka. 

Dienotvarkės 4 punktas: Valstybės biudžeto įstatymas, I skaitymas. M. Š.) 


Voldemaras (t.) Gerbiamieji Seimo atstovai! Biudžeto klausimas tai 
pamatinis visos valstybės gyvenimo klausimas. Ir tai yra visuose 
dideliuose kraštuose. Galima tiksliai tikrinti, kad biudžetas jiems sudaro 
visą ir politinio ir socialinio gyvenimo pastovumą. Ir nereikia čia ilgai 
kalbėti, kad yra svarbu, kad biudžeto klausimas būtų sutvarkytas taip, 
kaip kiekvienoj kultūringoj valstybėj pridera turėti. Kalbėti apie tai, 
reiškia laužtis į atviras duris. Ir todel įstatymo sumanymo įnešimas yra 
teisėtas ir įnešimas tvarkos į biudžeto suderinimą, jo vykinimą, kad ir 
technikos atžvilgiu, jau yra geras dalykas. Bet nešant tokį įstatymo 
sumanymą, reikia pirmių pirmiausia sau išaiškinti, kokius klausimus šis 
įstatymas turi apimti ir ar jis tiksliai apims. Žodžiu, ar iš to chaoso, 
kuris mūsų gyvenime ėjo iki šiai dienai, chaoso, kuris gal būt buvo 
neišvengiamas pradžioj valstybės gyvenimo, kad tas chaosas užsibaigtų 
ir kad jo vietą užimtų aiškumas, kuris yra privalomas dabartiniais 
laikais, kada valstybėj sustiprėjo demokratinio gyvenimo pamatai ir 
teisės. Mūsų konstitucijoj irgi yra pasakyta, kad kiekvienas mokesnis 
gali būti uždėtas tiktai einant įstatymais. Ir todel, kaip tą mokesnį 
uždėsime, kaip imsime, žodžiu, viso biudžeto technika turi būti irgi 
aiški. Dabar po tų bendrų pastabų, kada eina šitas projektas, turiu 
konstatuoti, kad šitas projektas parodo, jog mūsų vyriausybė biudžeto 

dalykuose neturi mažiausios nuovokos. Čia jau buvo pasakyta, kad šitas 
įstatymo projektas ne naujas, jis yra taip pat svetimos gudrybės 
skolintas. Buvusioji vyriausybė išsivertė iš latvių kalbos, reiškia paimtas 
iš Rygos. Bet man rodos, tokiais dalykais, kada reikia sutvarkyti iš 
pamatų valstybės gyvenimas, reikia ne važiuoti į Rygą nurodymų 
ieškoti, o reikia pažiūrėti į tuos kraštus, kur tas klausimas sutvarkytas 
jau visai tiksliai. 

O dabar pažiūrėkime, kas šitame įstatyme yra ir ko nėra. Mes 
matome, kad iš dalies pačiame įstatyme yra dalykų, kurie ratione 
materia nepriklauso visai biudžeto klausimui. Tai yra instrukcijų 
dalykai. Sakysim, mes matom iš to projekto, kaip prasidės vidutinis 
valdžios aparato biudžeto sustatinėjimo darbas. Kokiu metu, kokiais 
aplinkraščiais, kokių žinių reikia suteikti vienai ar kitai ministerijai. Tai 
ar čia yra įstatymui svarbūs dalykai. Juk taip einant galima prieiti prie 
to, kad reikia reguliuoti ir rašalo klausimą. Sakysim, prie tokios valdžios 
biuždetas bus rašomas mėlynu rašalu, prie kitokios valdžios bus rašomas 
raudonu rašalu. Tai visa šitai galima numatyti, bet ar tai yra ratione 
materia, ar tai yra klausimai, kuriuos reikia reguliuoti įstatymo keliu. 
Tai yra klausimai daugiau instrukcijų ir taisyklių. Tai kam šitą visą 
nužiūrėti įstatyme? 

Vadinas, iš vienos pusės šitas įstatymo projektas turi taip pat savyje 
ir taisyklių ir instrukcijų pobūdžio dalykų, kuriuos įstatyme galima 
išvengti. Bet iš kitos pusės, apie pamatinius dalykus mes neturime šitame 
įstatyme nė pusės žodžio. Sakysim, šitame įstatyme mes randame žodį 
„Iždas“. Aš norėčiau išgirsti iš p. Finansų Ministerio, kas yra Lieuvoje 
Iždas. Kokia yra jo juridinė definicija. Jei išvardytume visus Lietuvos 
įstatymus, tai nerasime, kas yra Lietuvoj Iždas. Pas rusus, rusų 
įstatymuos, tai mes žinome, tai buvo „„kaznačeistvo", turėjo savo statutą, 
turėjo apibrėžtą veikimą ir mes žinojome jo funkcijas. Bet Lietuvoje 
kalbame apie iždą ir lyg valstybėje yra vienas iždas. Bet kas tas yra 
iždas, niekas nežino, o praktikoje be galo didelis reikalas ir apyvartos 
ekonominiame gyvenime didelis reikalas ir valstybiniame gyvenime. 
Sakysim, jeigu kas Lietuvoje turi pretenziją prie iždo, tai kaip gali iškelti 
bylą, kokiomis teisėmis, ar yra vienintėlis iždas valstybėje, ar yra atskira 
ministerija, juridinis asmuo, kuris sudaro tą iždą. Atsakymo jokio mūsų 
įstatymuose neturime. Žinoma, pagal mūsų įstatymus, gal del iždo ir 
negalima apskritai bylų kelti. Jeigu koksai nors pilietis sumokėjo 
mokestį ar teisingai ne neteisingai, tai jam Dievas atlygins, bet iš iždo 
neteisingą mokestį paimti, gauti atgal. pilietis teisės neturi. Bet tai yra 

atsilikimas, sakysime, kuris pateisinamas būtų buvęs XVII šimt. Bet XX 
šimt. toksai atsilikimas jokiu būdu nepateisinamas. Iždas turi būti 
aiškiai apibrėžtas kas yra jisai įstatymo atžvilgiu ir kaip jisai veikia, 
kokios jo veikimo sritys, kokios jo pareigos, kokios jo funkcijos ir t.t. ir 
t.t. Bet šitame įstatyme nė pusės žodžio šituo klausimu nepaminėta. O 
klausimas svarbus kiekvienam gyventojui ir valstybei bendrai svarbus, 
nes galų gale iždo padėtis, reikia suprasti, ar pinigų valstybė turi ar 
neturi, nuo to pareina. Sakysim, šios dienos dienotvarkėje paskutiniu 
klausimu stovi interpeliacija, kuri surišta su iždo sąvoka. Interpeliacija 
stovi p. Finansų Ministeriui del jo deklaracijos klaidingų pareiškimų. 
Tai tas ir rodo, kad toki dalykai gali atsirasti todel, kad mes nežinome, 
kas yra iždas. Ir kada nežinosime, kas yra pats iždas, tai mes ir negalime 
kalbėti, kas yra ižde, ar yra perteklius ar nepriteklius. Ir delto pirm negu 
kalbėti, kas yra ižde, reikia aiškiai apibrėžti, kas yra iždas. Praktikoje 
mes turime sistemą, kuri Portugalijoje vartojama gal geriausia Lietuvai 
sistema, kad Lietuvos Bankas, privatinė įstaiga, ima valstybinius 
mokesnius ir saugoja juos. Atskirą sutartį padarė su valdžia, bet 
Lietuvos Bankas jokiu būdu nėra iždas, negalima jį pavadinti iždu. 
Sakysime, paprastas dalykas, čia truputį atspindėjo šitame įstatyme, 
kada vadinama neaiškiai, netiksliai, kas tai yra iždas, ir sako, kad iždas 
yra tuščias. Ir kas yra tada? Kiekviena valstybė žiūri, kur yra 
„Schatzamt, trėsorerie", tas tiksliai nužiūrima, kokia yra iždo padėtis. 
Bet Lietuvoje aš nežinau. Ir Lietuvoje į biudžetinę teisę nori įvesti 
bankroto principą. Jeigu paimsim projektą, tai rasime to projekto 35$-e, 
kad Finansų Ministeriui duodama teisės, atsižvelgus į iždo mokėjimo 
pajėgumą, reguliuoti biudžete skirtų sumų išmokėjimą. Jeigu prireiktų 
kai kurių išlaidų išmokėjimą laikinai sustabdyti, Finansų Ministeris 
praneša apie tai išanksto suinteresuotiems kreditų valdytojams. Juk 
mokėjimo sustabdymas tai yra kaip subankrutijimas. Juk ką reiškia pats 
žodis „bankrotas“? Tai reiškia suolas, ant kurio žmogus sėdėjo, ir 
neturėdamas pinigų sulaužė savo suolą, metė savo balansą, svarstykles ir 
eina, Tai tas mokėjimo sustabdymas yra bankrotas. Ir čia irgi leidžiama 
Finansų Ministeriui daryti tokį, kad ir nepilną, laikiną bankrotą. Jam 
galima rasti minkšesnį žodį, kuris yra vartojamas kituose kraštuose, bet 
begalo nepaprastomis sąlygomis — tai yra moratoriumas, sulaikymas 
mokėjimo dėl tam tikrų aplinkybių, kaip, sakysime, karas ar kokia 
didžiausia nelaimė, revoliucija sulaiko trumpam laikui mokėjimą, ir 
toksai sulaikymas vadinamas moratoriumu. Bet moratoriumas yra 
minkštesnė priemonė negu tas, ką mums siūlo padaryti Lietuvos 

biudžetinėje teisėje. Moratoriumas tai nereiškia bankroto, tai nepasaky- 
ta, kad valstybė neturi pinigų, ji tik numato eilę sunkenybių ir skelbia 
moratoriumą. Ir kam skelbia moratoriumą? Daugiausia visokioms 
privatinėms apyvartos įstaigoms, visokiems bankams, skolų mokėjimas 
sustabdomas iki tol, iki kol ateis normalus laikas. Vadinasi tas, kas 
pavadinta moratoriumo vardu, tai tas yra kur kas minkštesnis dalykas, 
negu kas čia siūloma. Ir kaip jūs. gerbiamieji, norit, kad pati valstybė 
stovėtų aukštai, jeigu norite į biudžetinę teisę įrašyti bankroto teisę, jeigu 
norite pasakyti, kad kiekvienas kontragentas, kuris turi reikalą su 
valstybe, turi iš anksto mūsų įstatymus žinoti, kad valstybė jam gali 
mokėjimą sustabdyti bet kuriam laikui. Čia reikia tik vieno formalumo, 
kad Finansų Ministeris įteiktų raštelį, kad štai, gerbiamieji, suteikta 
kredito 10 ar 20 milijonų, bet numatoma, kad bus tam tikrų sunkumų, 
todel mes nemokame. O kada bus išmokama, tai nežinia per kiek metų. 
Ar tai ne bankrotinimas valstybės, ypač tokiuose įstatymuose, jei po to 
bet kuriam reikalui jūs norėsite gauti paskolą, tai pasakysit, kad jūs 
įrašėte į biudžetinę teisę bankroto principą, kad jūs neprivalot mokėti, 
kada jums pasirodys, kad stinga pinigų, tai jūs įrašėt tokį punktą, kad 
Finansų Ministeris gali pranešti, kad negali užmokėti ir baigta, ir lauk 
— kada bus užmokėta. Ar tai yra biudžetinė teisė, kaip ji turi būti? Ir 
kodel eiti į Seimą su tokia baisenybe, kuri viduje gal nepastebėta praeis, 
bet kitur sukels baimės, eiti naujai valdžiai su tokia baisenybe. Man 
rodos, kaip tik tas, ką aš sakiau, tai yra nenusimanyti ekonominės 
finansinės teisės nežinoti, kada po tuo dedamas parašas, angažamentas,. 
o ne tik pačiai vyriausybei, bet ir valstybei. Tokio dėsnio, aš esu tikras, 
niekur nėra, nes nė viena valstybė neprisileis prie tokios bankroto 
padėties. Kiekvienas Fin. Minist. rūpinasi, kur jisai gaus pinigų toms 
prievolėms apmokėti, kurios pačiai valstybei yra uždėtos visokiais jos 
pasižadėjimais ir jos biudžetu. Vadinas, čia mes įvedam novum, bet tokį 
novum, kurį mes galime rasti XVI-XVII šimtmečiuose, o ne vėliau, nes 
iš to visos valstybės, kaip sakiau, jau išėjo. Tas yra įrašyta vietoj to, ko 
neįrašyta. O reikėjo įrašyti iždo padėtis ir kaip iždas gali būti aprūpintas 
pinigais. Tikrai, ir per Finansų Ministerio deklaraciją buvo pasakyta. 
kad to X iždo padėtis yra labai sunki, kad pinigų nėra. Kituose 
kraštuose čia būtų imtasi priemonių: ar paskolą, ar bonus išleistų. ar ką 
kitą padarytų. O pas mus, jei Lietuvos Banke pinigų nėra, tai Finansų Mi- 
nisteris visiems praneša: Lietuvos Banke pinigų nėra, vadinas, visi 
palūkėkit. Taip tvarkyti finansiniai klausimai reiškia jie ardyti, o ne 
tvarkyti. Toliau, ką mes turime? Mes turime smulkiai nurodytą 

instrukcijose, bet pamatiniame biudžeto įstatyme nė pusės žodžio nėra. 
Tas, ką mes paprastai vadiname biudžetu, tai juk nėra biudžeto 
įstatymas. Paprastai kituose kraštuose tas yra tik priedas prie įstatymo. 
Paprastai šiame pamatiniame biudžeto įstatyme jau I $ pasakoma: šiems 
metams leidžiama vyriausybei tokia ir tokia sumą išlaidų padaryti; joms 
padengti leidžiama imti tokia ir tokia mokesnių suma. Savivaldybių 
pajamos taip pat yra nurodomos šiame finansų įstatyme. Vadinas, šitas 
įstatymas yra pamatinis biudžeto įstatymas. O tas, kas pas mus 
paprastai biudžetu vadinama ir ką mes čia greitu laiku svarstysime, tai 
yra tik priedas prie to, o ne pats įstatymas. Vadinas, čia nė vieno žodžio 
nėra pasakyta apie šitą finansų įstatymą. 


Dabar toliau. Sakysim, yra priminta, kad esančios kažin kokios 
autonominės valstybinės įmonės. Vadinas, lyg kokios apšarvuotos 
įmonės, kaip buvo rusų biudžete ar ką. To ligi šiol įstatyme nebuvo ir aš 
nežinau, ar čia reikia suprasti, kad valdžia įneša tokį įstatymo projektą, 
kuriuo sudaromos kažin kokios autonominės įmonės, del kurių biudžeto 
Seimas negali jau ir išsitarti. Taip buvo Rusijos biudžete ir taip buvo 
kituose kraštuose, kur ėjo kova del biudžeto, kol galų gale krašto 
atstovybė iškovojo sau teises visą biudžetą svarstyti. Šiandien pas mus 
taip pat čia pavartotas žodis „autonominės“ valstybės įmonės. Vadinas, 
kažin kokios valstybės įmonės — gal būt propagandos įmonės ar kokios 
kitokios — kurių Seimui svarstyti jau negalima. Jei autonominės, tai jų 
biudžetas eina skyrium ir Seimas nieko čia negali pasakyti. Tiesa, 
valstybėje yra autonominių biudžetų, bet ne autonominių įmonių. 
Sakysim, visi savivaldybių biudžetai yra autonominiai biudžetai. Koki 
santykiai tarp bendro valstybinio biudžeto ir autonominių savivaldybių 
biudžetų, tai įvairiuose kraštuose įvairiai į tą klausimą atsakoma. 
Santykiai gali būti įvairūs: arba jie gali būti inkorporuoti į bendrąjį 
valstybės biudžetą, arba gali gyventi visai šalimai to biudžeto, Čia 
pareina nuo to, kaip įvairiuose kraštuose tie santykiai tvarkomi. Jeigu 
paimti tokį kraštą, kaip Anglija, kur savivaldybės turi tam tikrų pajamų, 
kurios valstybei visiškai nerūpi, tai valstybė visiškai nesiinteresuoja 
jomis. Kituose kraštuose, kur valstybė jau yra daugiau surišta su 
savivaldybių biudžetais, joms paliekama didesnė ar mažesnė laisvė. Bet 
visai nesiinteresuoti savivaldybių biudžetu valstybė negali. Negali jau 
kad ir todel, kad galų gale juk ir savivaldybės ima pinigus iš tų pačių 
mokesnių mokėtojų, iš kurių ir valstybė ima. Vadinas, vien į valstybės 
biudžetą pažiūrėję mes dar negalime pasakyti, kad čia mokesniai lengvi 

ar ką, nes mes žinome, kad tie patys mokesčių mokėtojai turi dar ir 
savivaldybėms užmokėti. Ir kartais savivaldybėms mokamieji mokesniai 
yra gana žymūs: kartais 5075, kartais 6095 valstybinių mokesnių, o 
kartais gal ir daugiau. Vadinas, jeigu mes norime sutvarkyti mūsų. 
finansinį gyvenimą, tai mes turime atsižvelgti ir į šitą dalyką. Aš 
nesakau, kad savivaldybių biudžetai turėtų būti inkorporuoti į bendrą 
valstybės biudžetą; šiuo atžvilgiu istorija parodo ir vienokią ir kitokią 
praktiką, bet kad valstybė be abejo turi žinoti savivaldybių biudžetus, tai 
čia dviejų nuomonių negali būti, ir kad valstybė taip pat turi nustatyti 
biudžetines teises ir savivaldybių biudžetams, tai taip pat negali būti 
jokio abejojimo. O kas šiame įstatyme del savivaldybių biudžeto 
pasakyta? Nei pusės žodžio, nieko nėra pasakyta. Vadinas, jau didelė 
mūsų finansinio gyvenimo sritis išbraukta iš bendrų biudžetinių teisių ir 
palikta nežinia kaip tvarkytis. Aš esu greičiau vietos autonomijos, 
decentralizacijos šalininkas, bet decentralizacija neprivalo reikšti 
netvarkos. Negalima palikti nesutvarkytos vietos. Juk šiandien tenka 
išgirsti kaip tik daugiausia nusiskundimų del tos netvarkos, kuri 
viešpatauja vietų finansuose, ir tuo atžvilgiu mes matom, kad apie tuos 
finansus nė pusės žodžio nėra pasakyta. O tą klausimą vyriausybė turėtų 
pastatyti biudžetiniame įstatyme; ir mes turime rasti į jį atsaką. Kokioje 
formoje, tai kitas dalykas, bet vis delto klausimas privalo būt pastatytas 
ir atsakymas turi būti rastas, nes ši sritis paima gal pusę valstybinių 
mokesnių. 

Dabar, kuriomis taisyklėmis biudžetas vykdomas. Del tų taisyklių 
čia mes vėl susiduriam su tuštuma, kuri, tiesa, dalinai gali būti papildyta 
atskirais įstatymais, bet ne pilnai. Biudžeto vykdymas surištas ne tik su 
ordonacija, t.y. ne tik su tuo, kas ir kaip pasirašo orderį, bet ir su visa 
valstybės atskaitomybe. Tas klausimas, kaip ligi šio! jis pas mus stovėjo, 
negali būti paliktas. Čia reikia ieškoti patobulinimo jau kad ir del to, 
kad ordonacija pas mus surišta su begalo kebliomis, sunkiomis 
aplinkybėmis iš Valstybės Kontrolės pusės, kurios santykiai į valstybės 
biudžeto vykdymo teises nėra tinkamai nustatyti. Todel praktikoje mes 
turime, kad kartais ir keletas šimtų litų privalo pereiti per Valstybės 
Kontrolę. O jei yra tikslios biudžetinės taisyklės, tai šiuo atžvilgiu 
preventyvė kontrolė neturi reikšmės. Jei negalima kreditus kelti iš vieno 
paragrafo į kitą, jei sumos išrašomos iš atatinkamo paragrafo, tai kokia 
čia gali būti kalba apie preventyvę kontrolę. O čia viso to nenužiūrėta. 
Valstybės atskaitomybė, nors ir apie ją kalbama, bet čiuo atžvilgiu nėra 
jokių įstatymų, o kas yra, tai irgi šlubuoja, kaip ir viso biudžeto reikalas. 

Taigi reikėtų šiuo dalyku susirūpinti ir duoti čia vietos plačiai atskaitomy- 
bei. 

Biudžeto vykdymas. Jis irgi netinkamai išvystytas. Pačiame projekte 
yra padaryta šiuo atžvilgiu irgi didelė klaida, būtent su biudžeto 
uždarymu. Kaip gali būti biudžetas uždaromas? Galima kalbėt apie 
biudžeto įvykinimą, o ne uždarymą. Kreditus galima uždaryti. Bet turėtų 
būti numatyta, kokia yra tvarka biudžeto užtvirtinimui. Apie tai irgi 
turėtų būti pasakyta. Kaip gi iki šiol buvo? Aš turiu pasakyti, kad pas 
mus Seime buvo šiuo atžvilgiu irgi ne tokia tvarka, kokios galima būtų 
pageidauti. Nesenai mes turėjom patiektą Valstybės Kontrolės apyskaitą 
del biudžeto vykdymo. Ir Seimas tam tikrais klausimais priėmė, rodos, 
net dvi rezoliucijas. Vadinasi, kas išeina? Mes biudžetą priimam 
įstatymo keliu. Bet kada reikia pripažinti biudžetą įvykintu ar 
neįvykintu, tai mes einam ne tuo pačiu keliu, ne įstatymo keliu. bet 
paprastos rezoliucijos keliu. Aš manau, kad kas įstatymu yra padaryta, 
tas įstatymu turi būti ir užtvirtinta. Vadinasi, vėl reikalingas įstatymas, 
Įstatymas apie biudžeto įvykinimą, kur irgi tiksliai turi būti išdėstyta tos 
biudžeto vykdymo taisyklės, kurias čia norėta mums patiekti. Bet to viso 
nėra, to viso nėra. Jei taip, tai ką mes turim? Mes turime labai nedidelę 
viso to klausimo dalį, keletą dėsnių, kurie čia surašyti, keletą technikinių 
taisyklių. Ir tas viskas siūloma biudžetinių teisių vardu. Tokiam dalykui 
parašyti nėra reikalo galvoti keletą mėnesių, galima per vieną vakarą 
parašyti ir dar geriau parašyti. Kada valdžia galvojo keletą mėnesių del 
šių kelių dėsnių ir paskui atėjo su šitokiu projektu, tai po to daugiau iš 
jos aš nieko ir nelaukiu. Ji jau išspaudė visą savo išmintį šiuo klausimu 
ir patiekė biudžetinių teisių įstatymo projektą Seimui tokį, koks jis yra. 
Daugiau aš nieko nelaukiu. Gerai. Bet kokia gi to įstatymo prasmė, 
žiūrint paties Kabineto akimis? Žinoma, man atsakys: o kaip kitaip 
biudžetą vykdyti, jei nebus taisyklių? Bet man rodos, kad čia gilią tiesą 
yra pasakęs rusų caras Petras didysis: nėra, sako, reikalo leisti įstatymą, 
jeigu jo niekas nepildo. Šiuo atveju, rodos, jei valdžia savo vardu įnešė 
įstatymo projektą, tai savo praktikoj ji jau ir vykdo, nors jis nėra dar 
praėjęs kaipo įstatymas, bet tuo pačiu vyriausybė randa, kad tokia 
tvarka yra geriausia ir reikalauja sankcijos iš Seimo. Tai biudžetą 
vedant, bent būsimųjų metų biudžetą, tas taisykles turėjo įvykinti. 
Dėsnis lieka dėsniu, o projektas lieka projektu. Iš pradžių mes gaunam 
biudžetinės taisykles, kur nurodyta, kad kiekviena vietos valstybinė 
įstaiga sustato ateinančių biudžetinių metų savo pajamas ir išlaidas, 
einant tam tikrais apskaičiavimais. Ir čia nurodyta, kaip tas apskaičiavi- 

mas turi eiti. Čia sakyta, kad turi būti smulkūs paaiškinimai, turi būti 
nurodomas pagrindas — įstatymai, įsakymai, rinkos kaina ir t.t. Aš 
suprantu įstatymų normą. Bet kaip galima kalbėti apie įsakymus, apie 
įsakymų normą. Jeigu kas priklauso įstatymų sričiai, tai apie įsakymus 
jokios kalbos negali ir būti. Bet tiek to. Aš norėčiau žinoti tik vieną: jei 
valdžią tokį projektą siūlė, tai ar ji laiko savo pareiga jį ir pildyti? Kada 
imam esamą padėtį ir žiūrime į patiektą šiandien svarstyti biudžetą, 
biudžeto įstatymą, arba įsižiūrime į patį biudžetą, kuris šiandien įrašytas 
į dienotvarkę, tai tenka konstatuoti, kad kas vadinama pagrindu, visur, 
kur yra pajamos, kiek valstybė turi gauti — visur pagrindo vietoj yra 
tuštuma. Vadinasi, valstybei reikia pinigų — mokėk. Vadinasi, pagrindą, 
tokį pagrindą, kuris atsiremtų įstatymuose, pačiu įstatymu — viso to 
mes neprivalom nurodyti. Todel ir kyla klausimas, jeigu valdžia įneša 
savo prjektą ir jeigu ji pati tų principų netaiko net ateinančių metų 
biudžete, tai kuriam galui ji skubinasi su tuo projektu. Verčiau tegui 
apgalvotų geriau. Tiesa, šiam biudžetui nebepritaikinsi tų taisyklių, tai 
tegul pagalvoja — kas gi reikalinga biudžeto technikos atžvilgiu. O pati 
vyriausybė daro tokio įspūdžio, kad praktikoj galima eiti vienu keliu, o 
teorijoj — kitu keliu. Ir kada čia prieš mane kalbėjęs atstovas 
Garfunkelis nurodė prasilenkimą su įstatymais, nesutaikomumą su 
įstatymais, tai ir pats biudžetas bus prasilenkimas su įstatymu jeigu 
nebus reikalingo pamato. Argi ir toliau bus tik tiek nurodyta, kad 
įsakymo užtenka? Vadinasi, biudžetinių taisyklių mes čia neturime. Ir 
kadangi visi tie klausimai nenušvietsti, tai nėra reikalo ir svarstyti tokį 
įstatymą. Tegul valdžia apgalvoja ar pasisako, kad — mes galvojome 
kiek galėjome, bet nieko geresnio išgalvoti nepajėgėm. Tada būtų kitas 
dalykas — nieko nepadarysi. Bet į pamatinį klausimą nieko neatsakyti 
ar atsakyti taip, kaip jie atsako, kad pripažįsta biudžetinių taisyklių 
principą, bet tik laikinai nužiūrėtą, tai tokį įstatymo projektą Seimas 
negalėtų svarstyti. Aš tik nurodžiau šio įstatymo trūkumus, tam tikras 
klausimų grupes. Tie klausimai biudžeto technikos atžvilgiu turėtų būti 
nušviesti ir kad to čia kaip tik nėra. Todel mes negalime priimti tokio 
dalyko, negalime pripažinti jį svarstytinu. Šitoks klausimo pastatymas 
negali būti vertas Seimo dėmesio. Jis turi būti grąžintas vyriausybei, kuri 
tegul apgalvoja ir tegul duoda tokių biudžetinių taisyklių, kurios tikrai 
sudarytų pamatą biudžeto vykdymui ir kur neturėtų vietos toki dalykai, 
kaip instrukcijos, įsakymai ir t.t. Todel mes siūlome šitą įstatymo 
projektą nesvarstyti. 

INTERPELIACIJA DĖL POLICIJOS VEIKSMŲ 


(Seimo stenogramos. 3-sis Seimas, Il-ji sesija, 46-sis posėdis, 1926 m. 
lapkričio 26 d. 

Seimo pirmininkas dr. J. Staugaitis. Sekretoriauja Seimo II sekretorius B. 
Žygelis. 

Svarstomas pirmas dienotvarkės punktas: grupės atstovų interpeliacija dėl 
policijos veiksmų; skubotumo ir priimtinumo svarstymas. M. Š.) 


Voldemaras (taut.) (Iš sd: Voldemaras jau susitaikė su krikščionimis 
demokratais. Kitas balsas iš sd: Matyt, nori, kad vėl pasodintų 
koncentracijos lagerin.) 

Tos pastabos, gerbiamieji, dar man nepradėjus kalbėti jau siunčia- 
mos šion vieton, rodo, kad tų gerų norų, kurių norėjau rasti, ypač tos 
geros širdies, nerasiu. O klausimas begalo svarbus. Šita tribuna yra tam, 
kad joje reikštųsi krašto sąžinė ir reikštųsi kontradikcijos keliu, tarp 
kaltinamų kėlimo, tų kaltinimų aiškinimo, tų aiškinimų griovimo, 
pasisakyme visų argumentų, kurie yra už ir prieš, ir tada Seimas daro 
išvadą savo daugumoj, kaip jį įtikins tie argumentai. Tai yra 
praktikuojama visur, ne tik pas mus, interpeliacijoms, kada jos 
keliamos. Pas mus, tiėsą pasakius, mes esame šiek tiek suvaržyti. 
Kituose kraštuose: Prancūzijoj, Italijoj, Vokietijoj, kur nori nereikia 
eilės parašų tam, kad interpeliaciją iškeltų. Kiekvienas gali .. . (Iš sd: 
Tai buvusioj Italijoj, ne dabar.) Ir dabartinėj Italijoj geriau už jūsų. Tai 
sakau, ten kiekvienas gali iškelti interpeliaciją. Pas mus ne, ir pas mus 
atvirkščiai pastatyta: pirma duodama kalbėti apie skubotumą, o paskui 
dar svarstoma — ar priimtina ar ne. (Atst. Toliušis, iš vietos: Mes 

radom tokį įstatymą, tokią tvarką.) Aš laukiu, kad jūs jį pakeisite, bet 
matyt, jums patinka, Man rodos, kad yra tokių dalykų, kada būna 
sukelta krašto sąžinė, ūpas pakilsta ir tada nereikia ilgų argumentų, ar 
tas skubotas dalykas ar ne. 

Ir šiandien mes stovime prieš dalyką, prieš vienintelį nepriklausomos 
Lietuvos istorijos gyvenime dalyką, kuris visai negalimas visur kitur 
kultūriniame pasaulyje. (Iš sd: O kaip į bedarbius buvo šaudoma, 
užmiršai!?) 

Dabar kaip įvertinti faktą — kokių žinių yra. O faktai žinomi štai 
koki. Čia sakoma iš vietos. O čia yra fašistai, jeigu ten buvo komunistai. 
Ir fašistai ir komunistai prieš įstatymus yra lygūs. Sakau, pasiremiant 
konstitucijos nurodyta tvarka, einant grynais įstatymais buvo paskelbta, 
kad bus eisena. Eisena neįvyko. Bet įvyko kas? — Atsirado policija su 
nagaikomis ir pradėjo vaikyti einančią minią nuo Lukšio gatvės ligi 
Karo Muzejaus, kur stovi paminklas žuvusiems už Lietuvos nepriklauso- 
mybę. Ir ten raitieji įsiveržė į sodelį; ir ten policija darė pastangų, kad iš 
sodelio išvarytų. Faktas tas yra žinomas. Ir kad tai yra faktas, manau, 
kad jūs neabejojat. O jeigu abejojta, tai paskaitykit „Eltos“, valdžios 
organo, pranešimą, kad toki įvykiai turėjo vietos. O „Elta“ yra valdžios 
organas, turi valdžios apmokamus etatus. Ir del jos pranešimo, man 
rodos, abejoti nereikėtų. Mes žinome, kad eisena buvo uždrausta. 
Kiekvienam juristui iš karto dar daugiau turėjo įgilti į širdį, — kaip 
galėjo uždrausti, kas konstitucijoj yra įrašyta, kaip galėjo konstitucijos 
garantuotą laisvę uždrausti! Ponai, aš esu giliai įsitikinęs, kad 
manifestacijos pagal Lietuvos konstituciją yra leistinos, kaip yra leistinos 
pagal kiekvieną Vakarų konstituciją. Ir aš pats mačiau Paryžiuje eilę 
tokių manifestacijų, bet tokių atsitikimų ten nebuvo. Ten valdžios 
pareiga yra apsaugoti manifestaciją nuo užpuolimų. Tai yra konstituci- 
jos laisvė. Dabar, jeigu užimti tokią poziciją, kaip yra užėmęs valdžios 
organas „Elta“, kuri sako, kad, girdi, ir teisme jau girdėjau, kad yra 
iškelta 13 ar I5 žmonių byla, taikant 120 baudž. statuto straipsnį. (Atst. 
Purėnienė, iš vietos: Galima ir 122.) Štai simpatija: socialdemokrato 
Poželos ir Nikalojaus II. (Dešinėje didelis pritarimas.) 120 straipsnis 
buvo 1903 metais išleistas. Aš sakau tik savo nuomonę, o jūs galite 
reikšti ir kitą nuomonę. Bet tik reikia, kad debatai būtų čia; reikia, kad 
interpeliacija būtų priimta, kad čia galima būtų pasisakyti — ar yra 
argumentų už tai, kad straipsnis veikia, kad policijos veiksmas buvo 
teisėtas ar ne. Tai reikia pripažinti interpeliaciją skubota. O jeigu jūs 
atmesite, tai kas tada pasidarys? Sakau, tos interpeliacijos ideja, kaip ir 

kiekvienos interpeliacijos ideja, yra pažinti iš šios vietos tiesą. Ir ta tiesa 
turi būti pasakyta kraštui. Ir tas, kas bus prieš interpeliaciją, kas nenorės 
jos skubotumo, tas pareikš tuo, kad bijosi tiesos ... (Iš kairės: Mes 
nesibijom tiesos.) Jau prisipažįsta kaltu, pirm teismo, kad nuo tiesos 
ieškojimo jis pasišalina, kad, užuot ieškojęs tiesos, griebėsi neteisėtumo 
ir kitų policinių priemonių. (Sd: kyla triukšmas. Atst. Markelis 
Pirmininko kviečiamas tvarkon.) Aš dar neturiu galutinės nuomonės, 
bet mano sąžinę užgavo tie įvykiai ir aš noriu, kad būtų čia išaiškinta. 
Mano sąžinę užgavo tie įvykiai. Aš noriu, kad jie būtų išaiškinti, kad jie 
interpeliacijoj būtų išaiškinti. (Iš kairės: Ir mes norime.) Reiškia, jūs — 
už priėmimą. Man lengviau darosi širdyje, kad jūs stovite už 
interpeliaciją. Tik paskui neatsimeskit. (Iš kairės: Ne, ne.) Reiškia, jūs 
už interpeliaciją? (Iš kairės; Taip, taip.) Už skubotą? (Iš dešinės: juokas.) 
Labai tas palengvins mano uždavinį. Iš to, kas pasakyta, matyti, kad 
prieš nebus ir todel liepti man formuluoti tie dėsniai, kuriuos reikia, 
interpeliantų išmanymu, išaiškinti. (Iš kairės: Skubotumas. Iš sd: O 
paskui priimtinumas.) Priimtinumas paskui? Skubotumą priimsit, o 
paskui, po trejų metų, kada Seimas baigsis, galėsime svarstyti. (Iš kairės: 
bus ir priimtinumas.) (iš sd: Antradienį bus atsakymas.) Aš matau, kad 
jūs ieškote formalių priežasčių. (Iš kairės: Ne, ne.) Už skubotumą taip, o 
priimtinumo nereikia. Vėl sunkia našta puola — kokios bus pasekmės. 
Pasekmės bus tokios, kad visa Lietuva, jau dabar užgauta sulyginimu — 
kokiu? Sulyginimas visoje Lietuvoje buvo koks gi? Pavasary ėjo su 
raudona vėliava, vertė karius atiduoti pagarbą tai raudonai vėliavai. Ir 
tai buvo prie dabartinio Seimo. (Iš kairės: Prie Endziulaičio.). Prie 
dabartinio Seimo, aš pats sėdėjau. (Atst. Markelis iš vietos: Seimas 
nebuvo sušauktas). Buvo sušauktas. Seimas nereagavo į tą, nepaskyrė 
nei tardymo, nes valdžia nevedė jokios kvotos, jokios bylos neiškėlė. (Iš 
sd.: Nieko nežinai). 

Pirmininkas. Atstovus prašau nusiraminti. 

Voldemaras. Kur tie kaltininkai, ar jie surasti? (Iš kairės: Jau 
paskirta byla. Surasti) Ar buvo teismas? (Atst. Toliušis iš vietos: 
Gruodžio mėnesyje paskirtas). 

Pirmininkas. Kalbėtojui turi prangšti, kad 10 minučių pasibaigė. (Iš 
vietų: Prašom pratęsti. Trukdė jam kalbėti). 

Voldemaras. Prašau man leisti dar kalbėti. (Iš kairės: Prašom jam 
pratęsti.) 

Voldemaras. Prezidiumo kaltė, kad neapsaugoja nuo trukdymų. 

Pirmininkas. Atst. Voldemaras prašo pratęsti kalbėjimą dar 5 
minutėms. 

Voldemaras. Aš prašau pailginti, kol baigsiu kalbą. (Iš dešinės: 
Prašom. Iš kairės: Yra statutas, pone Voldemarai, statutą laužai. Už 
priimtinumą gali kalbėti visą valandą). 

Pirmininkas. Atst. Voldemaras prašo pratęsti kalbą dar 4 minutėms. 
Kas prieš? Nėra. — priimta. 

Voldemaras. Reikia vengti to įspūdžio, kad yra du teisingumo būdai 
Lietuvoje: vienas, kada su raudona vėliava eina, tai tuos favorizuoja, 
kitas... (Iš kairės: Meluoji.) Tai nterpeliacijoj paaiškės, kada visi 
argumentai išsiaiškins, ar teisybė, ar ne, Reikia vengti, kad tie, kurie 
nepriklausomos Lietuvos obalsiais eina, tie, kurie eina prie paminklo 
žuvusiems už nepriklausomą Lietuvą, kad jie nebūtų sutinkami policijos. 
Toliau žinome faktų, kad yra ir aukų, sužeistų iš vienos ir iš kitos pusės. 
Ir čia tik interpeliacijoje gali paaiškėti, kaip tas viskas pasidarė, nes šiaip 
jau klausimas eina štai koks. Aš iš ten buvusių žmonių girdėjau, kad 
taip, policistai sužeisti, bet už tai, kad jie buvo kvailesni už savo arklius, 
kad jie vertė arklius eiti į publiką, o arkliai nėjo, stojosi peistu ir 
policistai nuo jų nugriuvo. (Dešinėje plojimas). Mums, Seimui, reikia ne 
apie policistus kalbėti, ne apie jų protą, bet kalbėti apie protą tų, kurie 
vadovavo, tariant — valdžios protą. Mes turime iš Seimo tribunos išgir- 
sti, ar mūsų valdžia turi daugiau už policistų arklius proto ar ne. Tam 
reikalinga interpeliaciją skubiai priimti, kad tas viskas paaiškėtų. O jeigu 
tas viskas nepaaiškės, tai kaltinimai, tas, kas kalbama, yra tikrai. Reikia 
pamatyti, ir reikia atidaryti dar net teismui duris. Reikia, kad viešas 
nepartinis teismas, valstybinis teismas, čia tartų savo žodį. Yra Poželos 
(ne ministerio) skundas ant Poželos, skundas to Poželos, kuris yra 
„Eltoje“ viešai paminėtas, kaipo fašistas, triukšmadarys. Taigi yra to 
Poželos skundas ant policisto, kuris buvo girtas, su nagaika drožė jam į 
nugarą ir paskui porą valandų palaikė ir išleido; ir liūdininkai yra 
nurodyti. lr mums reikia žinoti, ką padarė Monisteris Požela del 
Poželos skundo. Gali pasakyti, kad ne į tą instanciją kreipiasi. Tam 
reikia, kad pasidarytų šviesa, kad ateitų su visomis žiniomis ir dar 
moraliai svarbiau, kad būtų nuplauti biaurūs kaltinimai, kurie buvo 
dalies spaudos metami, kad eina mušeikos, triukšmadariai, fašistais 
pavadinti, ir todel esą gerai, kad policija jus mušė. Seime to nebuvo 
iškelta. Bet valdžios spaudoje tai pasireiškė. Ir čia reikėtų, kad iš Seimo 
tribunos tas viskas būtų išaiškinta, kad valdžia atvirai pasisakytų; ir tada 
mes spręsime iš jos darbų, nors vieniems gal patiks, o kitiems nepatiks. 

Kituose kraštuose, jeigu kas įvyksta, pati valdžia prašo savo draugus 
įnešti interpeliaciją, kad galėtų paaiškinti. Pas mus neatėjo, paleido eilę 
melų per „Elta“ (Dešinėje: Bravo, bravo. Plojimas.) Ir mes turime 
pamatyti visą Kabinetą in corpore. Ir tada mes spręsime, kur yra tiesa. 
Aš norėčiau, kad tokiu svarbiu metu nebūtų dviejų nuomonių ir kad 
nebūtų slapstomasi už kaž kokiu $$-ų, kad skubotumą priimsime, o 
paskui visą interpeliaciją atmesime. 

Pirmininkas. Atstovui turiu pranešti, kad 5 minutės pasibaigė. 

Voldemaras. Amžini klausimai pabaigos neturi, jie bus tęsiami, nors 
5 minutės baigiasi. Aš kalbą baigsiu, bet šitie klausimai nebus užbaigti. 
(Dešinėje plojimas). 

Pirmininkas. Del tvarkos žodį gauna atstovas Šmulkštys. 

Šmulkštys (kd.) Paprastai Seime buvo tokia tvarka, kad svarstant 
interpeliacijos skubotumą interpeliacija Seime buvo skaitoma. Vadinas, 
dabar Seimo Prezidiumas turėjo pirma leisti paskaityti interpeliaciją, o 
paskui duoti balsą del jos skubotumo. Taigi aš prašau Prezidiumą dabar 
leisti perskaityti interpeliaciją pirma negu bus duodama svarstyti. 

Pirmininkas. Del atstovo Šmulkščio pareiškimo turiu pasakyti, kad 
šiuo klausimu statute nėra aiškiai pasakyta. Seime būdavo visokių 
tvarkų. Antrajame Seime interpeliacijos dažniausiai buvo skaitomos tik 
tada, kada buvo svarstomas jų priimtinumas. Taip kad čia jokio 
prasilenkimo su statutu nėra ir interpeliacija savo laiku bus paskaityta. 

Kas nori kalbėti prieš skubotumą? — Norinčių kalbėti prieš 
skubotumą nėra. Interpeliacijos skubotumo klausimas duodamas 
balsuoti. Kas už skubotumą? (Kd, df, ūs, t., ūp.) Kas prieš skubotumą? 
— Prieš skubotumą nėra, — eina interpeliacijos priimtinumo klausimas. 
Sekretorius malonės paskaityti interpeliaciją. 

Sekretorius Žygelis. Ponui Ministeriui Pirmininkui interpeliacija: 


Mūsų vyriausybei pradėjus vesti kraštui pragaištingą politiką, pataikaujant ir 
stiprinant nevalstybinius gaivalus iš vienos pusės iš antros pusės kliudant ir 
slopinant tautinio auklėjimo ugdymą, kurio dėka mes atgavome ir galėsim toliau 
išlaikyti savo nepriklausomybę, visi tautiniai ir valstybiniai nusistačiusieji 
piliečiai gyvai susirūpino šiais vyriausybės žygiais ir pradėjo tokiu ar kitokiu 
būdu į tai reaguoti. Seimo tautinės: krikščionių demokratų, ūkininkų sąjungos, 
darbo federacijos ir tautininkų frakcijos įteikė vyriausybei skubotą interpeliaciją, 
del jos minėtos politikos, manydamos, išrodžius vyriausybei jos politikos 
nepriklausomybei žalingumą ir pragaištingumą, privesti prie tos politinės linijos 
pakeitimo. Vyriausybės atsakymas ir Seimo pozicijos elgesys — labai gyvai 
interesavo mūsų visuomenę. Interpeliacijos skubotumas Seimo didžiumos buvo 

atmestas. Tuomi Seimo didžiuma parodė solidarumą vyriausybei ir įrodė, kad 
minėtų frakcijų interpeliacija jokių teigiamų vaisių neatsieks. Tautiniai 
susipratusi visuomenė giliai atjautė tą Seimo ir vyriausybės žygį. Mūsų tautinė 
studenija, gyvendama kilniais tautos ir valstybės idealais ir gražiomis senosios 
lietuviškos studentijos, tautinės sąmonės ugdymo ir kovos del politinės tautos 
nepriklausomybės tradicijomis, nutarė savo viešajame susirinkime išreikšti 
protestą prieš vyriausybės politiką, priešingą tautos idealams ir vedančią kraštą 
prie pražūties ir nuėjus — organizuotai — prie žuvusių už Lietuvos 
nepriklausomybę paminklo pagerbti tų žmonių šviesią atmintį, kurie savo 
gyvybę paaukojo už tautos ir valstybės laisvę, kurie žuvo už tautos kilnius 
idealus, kuriuos šiandien mūsų vyriausybė, pamiršusi tautos valią ir nepriklauso- 
mybės stiprybės ir pajėgumo tikruosius šaltinius, mindžioja kojomis ir stato 
kliūtys juos piliečiuose ugdyti. Įstatymų nurodyta tvarka studentai įteikė 
vyriausybės organui atatinkamą raštą, del mitingo ir eisenos. Vyriausybė, 
vienok, studentams uždraudė be jokio juridinio pamato ir priešingai veikian- 
tiems įstatymams, eiseną. Šio mėn. 21 d. minėtasai mitingas įvyko Liaudies 
namuose. Jame dalyvavo virš 2000 mūsų studentijos ir kitų mokyklų 
moksleivijos. Susirinkimas buvo vedamas pilnoj valstybingumo dvasioj ir 
drausmėj. Studentija gerbdama vyriausybės nors neteisingą ir neteisėtą 
parėdymą, nutarė su juo sutikti ir eisenos prie žuvusių už Lietuvos nepriklauso- 
mybę paminklo, nedaryti, bet susirinkti ten paprastu būdu. 


Kas tuo laiku vyriausybės daroma? Vyriausybė nusistatė suvesti sąskaitas šia 
proga pasinaudojus su jos nemėgiama tautiniai nusistačiusia studentija. Jau 12 
val. Lukšio, Mapų, Prezidento gatvėse ir Laisvės Alėjoj — ir prie Karo muzėjaus 
pasirodė skaitlingai policija — apginkluota revolveriais ir daugelis granatomis. 
Prie antros nuovados laukė raitosios policijos rezervas, ir iššauktas buvo ulanų 
eskadronas. Bet kiek vėliau minėtose gatvėse pasirodo ir raitoji policija, 
apginkluota šautuvais ir Vidaus Reikalų Ministerio p. Požėlos įtaisytomis 
liūdnos atminties caro laikų kazokiškomis nagaikomis. Apie 3 valandą Kauno 
įgulos viršininkas pulkininkas Velykis ir komendantas majoras Skučas 
automobily apvažiuoja policijos nuovadas pažiūrėti ar sumanytasai valdžios 
kruvinas planas tiksliai jos valdininkų vykdomas. 


Prieš ką tokie p. Vidaus Reikalų Ministerio prisirengimai? Prieš tą 
studentijos dalį, kuri savo eilėse turi nemažą skaičių buvusių karių savanorių, 
liejusį kraują ir iškentėjusi visas sunkenybes ir vargus kovose už Lietuvos 
nepriklausomybę, kurių tarpe yra visa eilė žmonių, kurių išvargintas krūtines 
puošia vyties kryžiai, kurie ugdo ir atstovauja tas idejas, kurios pravedė mūsų 
tautą prie nepriklausomybės, ją apgynė, dabar gina ir ugdo tą stiprybę tautai, 
kuri reikalinga atremti visus būsimuosius pasikėsinimus prieš mūsų nepriklauso- 
mybę. P. Vidaus Reikalų Ministeris sutraukė visas turimas savo žinioj pajėgas 
prieš tuos, kurių nuopelnu p. Požėla ir kiti jo kolegos iš Kabineto yra 

nepriklausomos Lietuvos ministeriai ir be kurių pagalbos neįmanomas 
nepriklausomybės apgynimas, 

Tą pat dieną ir tuo pat metu, Rotušės salėje, netoliese nuo studentų 
susirinkimo vietos, posėdžiauja kitos politinės krypties žmonės, buvę politiniai p. 
Požėlos draugai — komunistai, nuo kurių daug teko nukentėti mūsų Tėvynei, 
del kurių šiandien dar daugelio lietuvių motynų akys nenudžiūsta nuo skaudžių 
ašarų, kurių tikslai ir siekimai del mūsų nepriklausomybės visiems yra žinomi ir 
aiškūs, išskyrus nebent p.p. Ministerius. Tam komunistų susirinkimui p. Požėla 
randa reikalingu ir galimu pasiųsti tik vieną policininką. Vyriausybei atrodo 
mūsų tautinė studentija pavojingesnė už komunistus. 

Taip pasirengusi vyriausybė laukė studentų susirinkimo pabaigos. Susirinki- 
mas pasibaigė, Studentai — studentės ramiai žengė pro vienatines salės duris 
gatvėn. Čia juos tuoj sutiko policija, prie pačių durų pradėjusi juos stumdyti ir 
storžieviškai kolioti, stengdamosi sugrūsti į vidurį gatvės, neprileidžiant į 
šaligatvius, kuriuose buvo ir taip daug šventadienės publikos bei norinčių 
pasižiūrėti valdžios karo pasirengimo vaisių. Taip stumdoma, koliojama 
ir niekinama studentija — mūsų tautos žiedas ir būsimieji valstybės vadai priėjo 
ligi antros policijos nuovados, t.y. lyg tos vietos, kurioj p. Požėla nusistatė 
išmaudyti mūsų kilnųjį jaunimą jo paties kraujuose už jos drąsų pareiškimą 
nepasitenkinimo valdžios pragaištingąja politika. Prisiartinus studentijai prie 
minėtos vietos, raitosios policijos rezervas, išjojo iš pasislėpimo vietos, nujojo 
ligi Laisvės Alejos ir atsigrįžus visu smarkumu paleido arklius tūkstantinės 
minios link. Tuo metu ir pašalinė publika — vyrai, moters, vaikai buvo 
susimaišę vienon krūvon su studentija. Minia pamačiusi visu smarkumu ant jos 
jojančius policininkus, švytruojančius nagaikomis ir kardais ir neturėdama 
jokios galimybės pasitraukti ir išsiskirstyti pakėlė negirdėtą riksmą. Moterų ir 
vaikų verksmas, riksmas, šauksmas, liūdnu atbalsiu nuaidėjo per Kauno 
padangę. Policijos ir tai nesustabdė. Jie raiti įsirėžė į pirmąsias minios eiles, 
mindami po kojų kas pakliuvo ir mušdami ką pasiekdami nagaikomis, kardais ir 
šautuvų kalbėmis. Arkliams nenorint eiti priekin per gyvus žmones, policininkai 
atgreždavo juos ir užpakaliu mindė publiką. Policijos išanksto nustatytu planu 
dirbtinai sudarytos tikrų Lietuvos vaikų susitelkimas matydamas parengtas jiems 
valdžios kankynes ir neturėdama galimybės jų išvengti — nusiėmęs kepures 
užgiedojo tautos himną, ieškodamas jame sustiprinimo ir ištvermės. Bet 
įsiutusios policijos ir tai nesustabdė. Ji savo kruviną darbą tęsė ir toliau — 
mindžiodama žmones arkliais ir daužydama nagaikomis ir ginklais. Tik gerokai 
laiko praėjus miniai pavyko prasilaužti pro policiją ir išsigelbėti iš parengtų jai 
sląstų. Ir visa tai vyko prie Respublikos Prezidento rūsmų ir Basanavičiaus 
sukaktuvių iškilmių išvakarėse. 

Tuo pat metu tokia pat kruvinoji ekspedicija vyko ir Laisvės Alejoje prie 
Ministerio Pirmininko p. Sleževičiaus buto. Čia studentų jau nebuvo. Policija 
siautė ramios, besivaikščiojančios publikos tarpe. 

Kiek laiko praėjus studentija susirinko prie Karo Muzėjaus, kaip susirinkime 
buvo nustatyta, Raitoji policija su savo vadu p. Prapuoleniu priešaky įsiveržė su 
arkliais į tautos šventovę trypdami ir laužydami gražius darželio įtaisymus, 
mušdama studentiją ir niekindama tą vietą. į kurią dori lietuviai įeidami 
pagerbia kepures nusiimdami, nes toji vieta yra mūsų nepriklausomybės 
karžygių vieta, tautos šventykla, gražių patriotinių jausmų auklėjimo ir 
stiprinimo šaltinis. Susirinkusioji už Karo Muzėjaus sodnelio tvoros minia taip 
pat buvo policijos mušama ir mindžiojama. Nepaisant vienok to, nesiskirstė ir 
iškilmingai tikru maldos ūpu traukė su studentais tautos himną, kaip ir 
norėdama priminti mūsų nutolusiai nuo tautos idealų vyriausybei ir jos 
agentams, tikruosius tautos kelius, kuriais eidama Lietuva bus stipri ir laisva. 

P. Vid. Reik. Ministeris nepasitenkino minios kankinimu įvairiose miesto 
dalyse, jis per savo agentus puolė ir atskirus žmones, parengęs tikrą žmonių 
medžioklę. Pav. kun. Butvila buvo sumuštas ir areštuotas nurodytas vieno 
Utenos komunistų kaipo tariamas fašistas. P. Joana Lynartienė stovėjusi Lukšio 
g. ir Ukmergės Plento kertėj su 8 metų sūnumi buvo užpulta raito policininko 
mušama nagaika ir spardoma kojomis. Studentas Stepas Kovalskis, kuris 
paėmęs policininko arklį už pavadžio norėjo išgelbėti minėtą ponią ir vaikutį, 
taip pat buvo policininko sumuštas, 

Rezultate visų šitų ekspedicijų pasirodė visa eilė pamestų vaikų, sumuštų ir 
sužeistų ir areštuotų žmonių. 


Iš sumuštų be nurodytų pirmiau pažymėtini šie asmenys: 
„Studentas Mačiokas. 
„Studentas Vincas Rygertas — Vilnietis. 
„Studentas Adolfas Nezabitauskas. 
„Studentas Tamošaitis. 
„Studentas Mykolas Mordosas. 
„Studentas Radzvickas. 
„Studentas Vladas Burba. 
„ Studentas Greičius. 
„ Studentas Radzevičius. 
10. Studentė Jankaitytė. 
It. Studentė Krasnickaitė ir daugelis kitų studentų ir ne studentų. 
Policijai į pagalbą ėjo komunistai gaudydami tamsesnėse gatvėse atskirus 
žmones ir juos mušdami. Taip pav. Mapų gatvėj labai sumušta komunistų 
pavasarininkų centro valdybos narys studentė Labanauskaitė. 


LLR LLEBLN 

Iš areštuotų tuo tarpu žinomi šie žmonės: 
1. pil. Martinka. 

2. pil. Gediminas Longinas. 

3, kun. Butvila. 

4. stud. Petras Aleškevičius. 

„stud. Pranas Maželis. 

„stud. Bronius Katilius. 

„stud. Albinas Katilius. 

„Petras Požela. 

9. stud. Paulius Aimonas, 

10. stud. Petras Navardauskas. 

11. studentas Balys Grabliauskas — Meno mokyklos mokinys. 


0 1 A 


Visai eilei visiems žinomų garbingų žmonių teko daug nukentėti iš policijos 
nesmagumų ir išniekinimų, kaip pav.: 

1. p. Biržiškienei — Univ. Rektoriaus žmonai, 

2. p. Galaunienei — Valst. operos solistei. 

3. p. Lapinui (tėvui), senam lietuvybės veteranui ir kitiems. 


Tokių liūdnų įvykių Lietuva nėra mačiusi nuo Muraviovo koriko ir Kražių 
kruvinosios istorijos laikų. Šios kruvinosios ekspedicijos vadai įsirašė savo 
vardus į juodosios istorijos lapus šalia Muraviovo, Orževskio ir kitų panašių 
didvyrių. O tie vadai nėra Prapuoleniai, caro laikų pristavai Pfeiferiai ar kiti 
policijos agentai. Jie buvo tik aklas valdžios viršūnių įrankis. Visam šitam 
juodam darbui vadovavo valdžios viršūnės. Kiekvienas ekspedicijos žingsnis 
apskrities viršininko p. Morkaus buvo referuojamas savo aukštiems perdėtini- 
ams. Tam ryšiui palaikyti, jis naudojo Ministerijos automobilį. Kad kraujas 
liejasi, p. Vidaus Reikalų Ministeriui turėjo būti žinoma, nes jam visa buvo 
pranešama Piliečių Apsaugos Dep. Direktoriaus p. Danausko, o šis visa žinojo iš 
apskrities viršininko. Be to telefonu apie įvykius buvo pranešęs p. Danauskui 
Seimo atstovas p. Endziulaitis prašydamas jo sustabdyti nekaltų žmonių kraujo 
liejimą. Negalėjo to nežinoti ir p. Respublikos Prezidentas ir Ministeris 
Pirmininkas p. Sleževičius, nes prie jų rūmų ėjo žmonių kankinimas. O p. 
Respublikos Prezidento aukštas valdininkas ir jo dešinioji ranka, atvykdamas į 
II nuovadą pats patikrinti įvykius čia pat tą kruvinąją „kazokų“ ekspediciją 
viešai užgyrė. Visa tat atsakomybė už šiuos kruvinus įvykius krinta ant 
vyriausybės ir tų, kurie ją palaiko. Šis liūdnas įvykis nėra pripuolamas 
atsitikimas, jis yra pasekmė vyriausybės tikslų ir sistemos importuotos buvusių 
komisarų ir pristavų iš caro ir bolševikų Moskovijos. Ši gi sistema rengia 
Lietuvai labai liūdnų ir skaudžių rezultatų. Norėdami tat gelbėti savo tėvynės 
sunkiai iškovotą nepriklausomybę, norėdami apsaugoti savo tautą nuo rengiamų 
jai sunkių pergyvenimų, mes, žemiau pasirašiusiųjų Seimo frakcijų atstovai 
konstatuodami, kad: 


I. Neteisėtai buvo vyriausybės narių uždrausta minėtų studentų eisena. 

2. iš anksto valdžios organų sugalvota kruvinai ekspedicijai planas ir tuo 
tikslu policijos pastangomis prieš studentijos nusistatymą ir norą jėga sudarytas 
jos didelis susitelkimas prie II policijos nuovados. 

3. neteisėtai vartota policijos ginklas ir daug sumušta ir sužeista žmonių, 
kurių tarpe buvo moterų ir vaikų. 

4. neteisėtai sulaikyta daugelis asmenų. 

5. tai kruvinai ekspedicijai vadovavo patys ministeriai, o kiti apie ją žinojo, 
bet nesiėmė priemonių jai sustabdyti, tas įvykis nėra pripuolamas atsitikimas, bet 
išplaukė iš vyriausybės tikslų ir sistemos. 

7. Vyriausybė persekioja tautos nepriklausomybės pamatą, tautiniai ir 
valstybiniai nusistačiusią visuomenę, skandindama kraujuose tautinę ideją, 

8. Vyriausybė pataikauja ir palaiko valstybės priešininkus komunistus ir 
kitus. 

9, Vyriausybė silpnina ir naikina tautybės jausmus visuomenėje, kurie yra 
nepriklausomybės pamatas ir tautos jėgų ir atsparumo šaltinis. 

10. Vyriausybė tokia savo sistema ir darbais naikina visus tuos laimėjimus, 
kurie buvo atgauti per ilgus amžius kilniausių Lietuvos sūnų sunkiais 
kentėjimais, žaisdami krauju ir gyvybėmis, reikšdami nuoširdžios užuojautos ir 
gilios pagarbos naujiems tautos kentėtojams, aplaisčiusiems savo kilniais 
tautinės idėjos savo krauju ir didvyriškai iškentėjusiems iš savo vyriausybės 
tokius pat kruvinus smūgius, kokius teko iškentėti mūsų senesniems šviesios 
atminties pirmtakūnams iš caro tarnų Muraviovų, Orževskių ir kitų. klausiame 
p. Ministerio Pirmininko: 

1. ar mano jis keisti savo taiktiką su tautiniai nusistačiusia visuomene ir imtis 
priemonių sustabdyti persekiojimą tautinės idejos reiškėjų ir ugdytojų, 

2. ar mano p. Vidaus Reikalų Ministeris ir kitus Vyriausybės atstovus ir 
valdininkus, surengusius šiuos kruvinus įvykius, patraukti atsakomybėn. 

3. ar mano ir kokiu būdu kompensuoti nukentėjusius už padarytas jiems 
skriaudas ir nuostolius, ir 

4. kokių žygių vyriausybė mano imtis, kad ateity nepasikartotų ministerių ir 
valdininkų sauvalė ir būtų piliečiams garantuotas konstitucijos ir įstatymų 
numatytos teisės ir laisvės. 

Šią interpeliaciją prašome pripažinti skubota. 


Kaunas, 1926 m. lapkričio mėn. 23 d. 

Pasirašė: M. Krupavičius, Dr. L. Bistras, A. Šmulkštys -— Krikšč. dem. 
frakcijos vardu. 

Prof. A. Voldemaras — Tautininkų Fr. vardu. 

Stulginskis, Valavičius, K. Jokantas — Ūkin. sąjungos frakcijos vardu. 

P. Radzevičius, Dr. A. Milčius — Darbo Federacijos frakcijos. 

R. Skipitis, J. Aleksa — Ūkininkų partijos grupė. 

INTERPELIACIJA DĖL UŽSIENIO POLITIKOS 


(Seimo stenogramos. 3-sis Seimas, II-ji sesija, 47-sis posėdis, 1926 m. 
lapkričio 30 d. 

Seimo pirmininkas dr. J. Staugaitis. Sekretoriauja Seimo II sekretorius B. 
Žygelis. 

Dalyvauja 78 Seimo atstovai. 

Svarstomas dienotvarkės punktas: grupės atstovų interpeliacija dėl užsienio 
politikos, skubotumo svarstymas. 

Antrą kartą, šiame posėdyje, Voldemaras trumpai kalba ryšyje su 
interpeliacija dėl krašto apsaugos ministerio interviu. 

Ir trečią kartą ryšyje dėl apsilenkimo su statutu. M. Š.) 


GRUPĖS ATSTOVŲ INTERPELIACIJA DĖL UŽSIENIO 
POLITIKOS. 
(Skubotumo svarstymas.) 


Sekretorius Žygelis. Ponui Ministeriui Pirmininkui ir e. p. Užsienio 
Ministeriui interpeliacija: 


Pone Pirmininke, 

Kai susidarė dabarnykštė valdžia, kurios priešaky Tamsta stovi, Lietuvai 
buvo Tautų Sąjungoje du svarbiu reikalu: a) Lenkijos reikalavimas suteikti 
jai Sąjungos Taryboje nuolatinę vietą, kaip kad turi Anglija, Italija, Japonija 
bei Prancūzija ir turėjo gauti Vokietija, arba mažiausia pusiaunuolatinę 
vietą, kuri teorijoje būdama perrenkama, praktikoje būtų visai nuolatinė; b) 
Klaipėdiškių skundai del sutarties tariamojo laužymo iš Lietuvos valdžios 
pusės. Iš pat pradžios valdžiai buvo žinoma, kad abudu šiuo reikalu bus 
spręstu rugsėjo pradžioje š.m., kai susirinks Tautų Sąjungos pilnatis 
Ženevoje. Vadinasi, Tautos valdžia turėjo gana laiko veikti tiek prieš Lenkų 
pastangas patekti Tarybon, tiek prieš Klaipėdos krašto skundus. 

Patys šie klausimai Lietuvai turi labai didelės svarbos. Mūsų vyriausybė 
daug jau turėjo bylų Tautų Sąjungoje ir daug jų dar turės, esant trims 
žymiems šaltiniams, iš kurų jos kyla: a) nesureguliavimas santykių su 
Lenkija, b) Klaipėdos sutartis, kurios vykdymą prižiūri Tautų Sąjunga ir c) 
pažadai mažumoms su teise del jų tariamo, nepildymo ir laužymo kreiptis 
tautinėms mažumoms Sąjungon. Savaime aišku, kiek turi pablogėti Lietuvos 
padėtis Tautų Sąjungoje, inėjus Lenkijai Tarybon; visais reikalais, kurie bus 
ten svarstomi Lenkijos įtaka bus visada mūsų nenaudai. Norint tose bylose, 
kur ji pati bus šalis, Lenkija negalės dalyvauti balsavime, bet bendradarbiau- 
dama nuolat su kitais atstovais Taryboje Lenkų narys galės nejučiomis 
kreipti juos Lenkijos pusėn. Kitais gi visais klausimais, tariant del tautinių 
mažumų, vadinasi galų gale tų pačių lenkų, ir del Klaipėdos sutarties pilną 
teisę netik dalyvauti Tarybos diskusijose, bet ir balsuoti. Tuo būdu mes 
tarptautinius santykius. 

Klaipėdiškių skundai turėjo praminti kelią, kuriuo Tautų Sąjunga eis 
nagrinėdama visas bylas, kurios gali kilti del Klaipėdos sutarties pildymo. 
Toji sutartis duoda kiekvienam Tarybos nariui teisę iškelti Lietuvai bylą del 
prasižengimų su sutartimi. Pačioje Klaipėdos sutartyje betgi nėra nei vieno 
dėsnio, kuris leistų vietos įstaigoms ir pavieniems asmenims skųstis del 
tariamo sutarties nevykinimo ar laužymo. Vien tik tautiniu mažumu teisės 
Klaipėdos krašte gali eiti bendrąja mažumų skundams nustatyta tvarka, 
kadangi mūsų vyriausybė davė prižadus saugoti ten tautinių mažumų teises. 
Del šių tautinių teisių gali ir pavieni asmens arba organizacijos skystis, bet ne 
del Klaipėdos sutarties. Dar 1925 m. Tautų Sąjungos Taryba, nesant iš 
niekur skundų, sukėlė patį klausimą, kokios tvarkos besilaikyti, priiminėjant 
Klaipėdiškių skundus. Tas vienas dalykas jau vaizdžiai rodė, kad Taryba 
mėgins siaurinti Lietuvos teises ir pratinti savasias tikslu sudaryti Lietuvai 
Klaipėdoje visai negalimą padėtį ir priversti Lietuvą Klaipėdos išsižadėti. 

Tokiomis aplinkybėmis buvo begalo svarbu, kad Lietuvos reikalai Tautų 
Sąjungoje būtų tinkamai nušviesti ir sumaniai ginami. Kaip šį reikalą suprato 
valdžia ir kaip ji tvarkė ji nesiteikė pasakyti kraštui per Seimą nei prieš Tautų 
Sąjungos susirinkimą, nei po jo. Žinoma, didžiausias darbas, turėjo būti 
padarytas prieš Tautų Sąjungos susirinkimą, bet apie jį nieko nežinoma. Kas 
visiems žinoma, tai laikinas prašalinimas atstovo prie Tautų Sąjungos d-ro 
Zauniaus ir pasiuntimas ten jo vieton p. Sidzikausko, mūsų atstovo Berlyne. 
Kadangi d-ras Zaunius pasiųstas buvo Prahon prieš pat prasidėsiant Tautų 
Sąjungos sesijai, kada Čekoslovakijoje jokio darbo nebuvo ir net negalėjo 
būti, tai tiek Lietuvoje, tiek pačioje Tautų Sąjungoje buvo suprasta, kad 
mūsų valdžia nepasitiki Zauniumi ir labai pasitiki Sidzikausku. 

Mes pilnai pripažįstame valdžiai teisę pasirinkti sau tokius bendradarbi- 
us, kuriais ji pilnai pasitiki. Todel galėjo ji visai atleisti d-rą Zaunių iš 

tarnybos ir jo vieton paskirti p. Sidzikauską, bet gi galėjo ir turėjo tai daryti, 
taip kad niekas iš to nematytų, kokia bus valdžios politika Ženevoje 
minėtaisiais didelės svarbos klausimais. Gi prašalinimas laikinai nuolatinio 
atstovo prie Tautų Sąjungos ir pavedimas jo darbo Berlyno atstovui visur 
tegalėjo būti suprasta tik taip, kad dabartinė valdžia laikysis Ženevoje per 
Tautų Sąjungos posėdžius tos politikos, kurią reiškė p. Sidzikausko asmuo, 
tariant politikos nusileidimo Lenkijai, ką visi žino iš jo veikimo per derybas 
Kopenhagoje, kur jis sutiko nusifotografuoti su Lenkų delegacija ir pagaliau 
pietavo ir pusryčiavo su Lenkų delegacija. 

Šis įspūdis, kad palanki lenkams p. Sidzikausko politika bus vedama 
Ženevoje, stiprėjo dar iš to, kad ten buvo nusiųsta visai mažutė delegacija iš 
trijų žmonių, kurių tarpe nebuvo nei vieno politikos veikėjo. Visa tai, 
žinoma, tegalėjo tik padrąsinti ir sustiprinti lenkiškąją kryptį pačioje Tautų 
Sąjungoje, nes visa rodė, kad pasipriešinimo Lenkų reikalavimams nebus iš 
Lietuvos pusės, gi iš niekur kitur jo laukti negalima. 

Mes nežinome, ar darė ką valdžia tikslu sutrukdyti Lenkijai gauti 
nuolatinę ar apskritai, kokią vietą Tautų Sąjungos Taryboje, bet kad galima 
buvo daug padaryti — del to negali būti nė mažiausios abejonės. Juk pačios 
valdžios žiniomis, vienbalsiai reikėję priimti nutarimas del padidinimo vietų 
skaičiaus Taryboje ar tai nuolatinių, ar pusiaunuolatinių. Tokiu atveju 
užtekę būtų pasipriešinti vienai Lietuvai, kad visa Tarybos reforma būtų 
sustabdyta. Praktiškai, žinoma, prie tokio pasipriešinimo nebūtų reikėję eiti, 
nes interesuotos reforma valstybės būtų pradėjusios derėtis su mūsų valdžia 
siūlydamos tam tikrų kompensatų, vadinasi Lietuva būtų šitą laimėjusi už 
savo nusileidimą. Taip turėjo būti padaryta dar prieš susirinkimą Ženevoje. 

Dabar per Tautų Sąjungos posėdžius mūsų delegato pasielgimas Lenkijos 
žvilgsnius atrodo labai keistas oficialiu Sąjungos žinių šviesoje. Kaip žinoma 
iš laikraščių, opozicija prieš Lenkijai suteikimą nuolatinės ar pusiaunuolati- 
nės vietos buvo labai didelė pačioje Tautų Sąjungoje. Jeigu būtų buvęs 
skyrium balsuotas klausimas apie sudarymą Vokietijai nuolatinės vietos ir 
pusiaunuolatinės Lenkijai, pirmasis reikalas būtų praėjęs, o antrasis būtų 
buvęs nubalsuotas. Todel po ilgų derybų sutikta buvo sujungti abudu 
klausimu vienam ir spręsti abudu vienu balsavimu. Kadangi už Vokietijos 
skverno norėta įtraukti Lenkiją Tarybon, čia buvo pareiga mūsų delegato 
protestuoti. Protestų pasirodo būta, tik ne Lietuvos delegato. Protestavo 
Olandija, Norvegija ir Švedija, bet ne Lietuva. Mūsų delegatas p. 
Sidzikauskas balsavo už reformą, tariant tarp kitų ir už Lenkijos įvedimą 
Tarybon be jokio protesto. Štai kaip aprašyta šis balsavimas Tautų Sąjungos 
laikrašty: „„Apres gue les Delegues a I'Assemblee de la Hollande, de la 
Norvege et de la Suede eussent formule leurs reservės sur la procedure 
recommandee par le Bureau et exprime I'espoir gu'elle ne constitunait pas un 
precedent pour Y'avenir, Y'Assembles approuva, a Vuninamite des 48 Etats 

presents, les decisions prises por Ie Conseil" (Resume Mensue! de Travaux de 
la Societe des Nations Vol. VI N 9). 

Olandijos, Norvegijos bei Švedijos protestas ne specialiai prieš Lenkiją 
kreiptas, kaipo tokią, o išeina iš tų principo klausimų, kurie daugumos 
išpažįstami visoje Lietuvoje. Taigi jau delto vieno mūsų delegato priedermė 
buvo prie jo prisidėti. Bet Lietuva turi labai rimtų ir labai pamatuotų 
nusiskundimų Lenkais, kurie moraliai neturi teisės būti Tautų Sąjungos 
Taryboje. Bet šią paskutinę progą Lietuvos delegatas praleido tylomis, ir tuo 
parodė visai Tautų Sąjungai, kad mūsų vyriausybė nesusipratimams su 
Lenkais nepriduoda didelės svarbos, 

Patys pusiau nuolatinių narių rinkimai daromi buvo slaptai, taigi čia jau 
nebegalima reikšti balsavimo motyvų ir pasisakyti, kad Lietuva balsuos prieš 
Lenkiją. Todel reikėjo būtinai pareikšti Lietuvos protestą, tada kai reiškė 
savo rezervas Skandinavai ir kad Lietuva pačiuose nenuolatinių narių 
rinkimuose nedalyvaus, bet mūsų delegatas p. Sidzikauskas dalyvavo šiame 
akte, kaip matyti iš oficialių Tautų Sąjungos raštų. Tuo būdu matyti, kad 
mūsų valdžios delegatas lygiai nieko nedarė, kad sutrukdytų Lenkijos 
rinkimą Tautų Sąjungos Tarybon, o atbulai pats jos rinkimuose dalyvavo, 
viešai už ją paduodama balsą. 

Kai del Klaipėdiečių skundo, tai padėtis Lietuvos netik nepagerinta, bet 
žymiai pabloginta. Čia buvo du klausimu: a) būdas, kuriuo skundai iškyla ir 
b) skundų tikrumas. Pirmuoju klausimu, tiesa, p. Sidzikauskui pasisekė 
išgauti pakeitimą senojo nutarimo apie procedūrą. Tik naujai priimtas būdas 
žymiai blogesnis už senąjį irgi blogą. Pirmiau buvo nutarta, kad Tautų 
Sąjungos sekretorius, gavęs iš Klaipėdos gyventojų skundą, žiūri formaliai ar 
ten yra žymių, kad Lietuvos valdžia sulaužė sutartį ir jei tų žymių randa, 
siunčia skundo nuorašus visiems Tarybos nariams, jeigu gi tokių prasižengi- 
mų nemato, atiduoda skundą arkyvan. Nauju gi p. Sidzikausko išrūpintu 
nutarimu Klaipėdiškiai patys kreipiasi betarpiškai su savo skundais į Tarybos 
narius. 

Pablogėjimas labai didelis. Prie pirmykštės tvarkos Klaipėdiškiai turėjo 
reikalą tik su Sąjungos sekretorium, kuris Taryboje neturi jokio balso, o 
Tarybos nariai neturėjo ir negalėjo turėti jokių ryšių su Klaipėdiškiais, 
vadinasi negalėjo jų nei raginti skundas paduoti, nei bendrai kalbėtis su jais 
apie tai, kaip Lietuvos vyriausybė vykina Klaipėdos sutartį. Dabar kaip tik 
atbulai kiekvienas Tarybos narys pats betarpiškai gali priiminėti Klaipėdiškių 
skundus ir tuo būdu kištis į Klaipėdos krašto gyvenimą. Berlynas, be abejo, 
turės takto nesinaudoti šiaja teise, bet Varšuva, kuri visais būdais nori 
įsisprausti Klaipėdon, plačiai išnaudos šią teisę. 

Kai del skundo esmės, tai jis vėl netapo panaikintas, nors p. Sidzikauskas 
prašė didžiausias valstybes atsiimti jį. Anglijos atstovas pareiškė, kad 
susitarus Lietuvos valdžiai su Klaipėdiškiais vietos organais del piniginių 


498 


reikalų, jis siūlytų atsiimti reikalavimą svarstyti bylą, palikdamas teisę 
reikalui esant iškelti ją vėliau (tout en ss reservant le droit de reprendre 
INaffaire plus tard, la cas e'ch ant Resume p. 232). Tuo būdu byla del 
Klaipėdiškių skundo visai neišnyko, kaip vyriausybė tikrino, o tik atidėta ir 
gali būti kiekvienu metu vėl pradėta. Aišku, kad jos atidėjimas, tai spaudimo 
priemonė besiderant finansiniais klausimais su Klaipėdos krašto vietine 
valdžia. 

Taip buvo ginta Ženevoje Lietuvos reikalai. Imdami visa tai galvon ir 
atsižvelgdami, į tai kad nuo kabineto susidarimo iki šiai dienai nėra 
nuolatinio užsienių ministerio, žemiau pasirašę Seimo atstovai, įteikiame 
Tamstai, Pone Pimininke, interpeliaciją iškeltais klausimais, norėdami gauti 
paaiškinimų: 

1. Ar yra vilties, kad pasisektų Tamstai surasti nuolatinį užsienių 
Ministerį? 

2. Kodel prašalintas buvo Prahon atstovas prie Tautų Sąjungos tam 
laikui, kol buvo sesija ir jo darbas pavestas Berlyno atstovui p. Sidzikauskui? 

3. Kodel menkutė delegacija sudaryta buvo Ženevon ir kokios 
instrukcijos buvo jai duotos? 

4. Ar žinoma Tamstai, kokią reikšmę turi Lietuvai Lenkijos patekimas 
Tautų Sąjungos Tarybon ir Klaipėdiškių pirmojo skundo svarstymas toje 
pačioje Taryboje? 

5. Ar žinoma Tamstai, kaip atstovavo Lietuvos reikalus Ženevoje p. 
Sidzikauskas ir kaip jis balsavo klausimais Lenkų įstojimo Tarybon? 

Jei visa tai Tamstai, ponas Pirmininke, žinoma, tai kokių priemonių 
Tamstos Kabinetas ketina imtis, kad atitaisytų Lietuvos padėtį Tautų 
Sąjungoje? 

Šią mūsų interpeliaciją prašome pripažinti skubia. 


(Pas.) Prof. V. Voldemaras, A. Smetona, Kun. V. Mironas, Endziulaitis, A. 
Šmulkštys, J. Masiliūnas, S. Ladygienė ir J. Dagilis. 
Kaune, 22.X1.1926. 


Pirmininkas. Del skubotumo žodį gauna atstovas Voldemaras. 
Voldemaras (t.). Valdžios vardu Seimo atstovas Dailidė „Lietuvoj“, 


valdžios laikrašty, jau pasakė, kad interpeliacija esanti neskubota. 
Vadinasi, valdžios nuomonę mes jau žinom. Tik keistas dalykas: tas, kas 
sako, kad ji neskubota, dar nepasakius žodžio, kad ji skubota, kad jis tuo 
pačiu verčia mus kalbėti už skubotumą, verčia manyti, kad ta 
interpeliacija kaip tik gali būti skubota. 


Dalykas labai aiškus. Buvo vienintelė proga pastatyt tarptautinėj 


plotmėj Vilniaus klausimą kaip tik tuo metu, kada Lenkija veržėsi Tautų 

Sąjungos Tarybon. Lietuvos interesas buvo — jokiu būdu Lenkijos prie 
to neprileisti todel, kad jos sąskaitos su Lietuva nebaigtos ir kad ji gali 
patapti Lietuvos teisėju, būdama viena toje byloje šalimi. Vadinasi, 
Lietuvos buvo interesas iškelti ta proga aikštėn Vilniaus klausimą ir taip 
pat Lietuvos interesas buvo neleisti ateity Lenkijai veikti priešingai 
Lietuvai, veikti savo naudai Vilniaus ir kitais klausimais, kurie yra 
Tarybų Sąjungoj. Bet ta proga nebuvo pasinaudota, mūsų valdžia to 
nepadarė. Ji lygiai jokio žygio nepadarė, net nepalaikydama senosios 
valdžios protesto, kuris buvo padarytas pavasarį. Mūsų nuomone, jis 
buvo gal perminkštas, bet valdžia ir to protesto nepalaikė, nuo jo lyg ir 
atsisakė. Valdžios atstovas eina ir balsuoja tą pataisą, kuri yra Lenkijos 
naudai, nedarydamas jokių pastabų, kodei taip daro. Tą padaręs, 
nepraneša nė kraštui; nė valdžia nesistengia su tuo klausimu visuomenę 
supažindinti. 

Vadinasi, tylima. 

Kitas klausimas — Klaipėdos klausimas. Klausimas begalo svarbus, 
nes svarbus ir precedentas, kaip toliau Klaipėdos konvencija bus 
aiškinama Tautų Sąjungoj. 

Ką gi valdžia daro? Jos atstovas taip pastato klausimą, kad padėtis 
dar pablogėja. Tiesa, kalbėjęs „Lietuvoj“ prieš skubotumą ponas Dailidė 
truputį klaidina visuomenę. Taip, jis klaidina visuomenę. Girdi, koks čia 
pablogėjimas Klaipėdos klausimu, jei dabar klaipėdiečiai skųsis tiesiog 
vokiečiams, lenkams ir kitiems Tautų Sąjungos nariams, esą sutikus 
Lietuvos valdžiai. Taigi tas „sutikus Lietuvos valdžiai" ir yra „Lietuvos“ 
redaktoriaus pono Dailidės prasimanymas. Tautų Sąjungos oficialiame 
žurnale apie Lietuvos valdžios sutikimą nė pusės žodžio. Bet jeigu yra 
abejojimas, tai Seimui yra progos patikrinti. Reikia išaiškinti, atnešti 
visus tuos dokumentus. Ir aš esu tikras, kad Dailidė išeis ir turės tiek 
drąsos pasisakyti, kad „aš paskubomis berašydamas straipsnį suklydau“. 

Dabar, kodel iškeltas porą mėnesių vėliau? O todel, kad skubotumas 
tarptautinėj politikoj yra savotiškas skubotumas, tariant ne kiekvienu 
metu tarptautinės politikos klausimus galima kelti. O gali būti iškeltas 
tik tada, kada yra aišku, kad jo svarbumas bus suprastas ir kad jis bus 
iškeltas vietoj ir tam tikra proga. O dabar kaip tik atėjo metas, pasitaikė 
proga, kada iškėlus tuos klausimus jie įgaus visuotinės reikšmės. Ir tai 
yra argumentas už skubotumą. 

Paminėsiu dar vieną dalyką, kuris Lietuvos valdžios konstrukcijoj 
begalo įdomus. Lietuva, kaip ji stovi nuo pat atsiradimo, neturėjo nė 
vieno Kabineto, kuriam būtų pasisekę rasti Užsienio Reikalų 

Ministerį. Kraštas mato, kad Kabinetas yra nepilnas. Interpeliantai 
kreipia į tai dėmesį ir stato klausimą. Kabinetas tyli. Krašte eina įvairių 
įvairiausių gandų apie Kabineto krizį, bet apie jo papildymą nėra jokių 
gandų. Ir tokiu svarbiu klausimu Kabinetas nieko nepasakė, ar turi 
vilties, ar konkurso keliu, ar kitokiu keliu rasti Užsienio Reikalų 
Ministerį, ar ne. Todel mes turime čia pakviesti valdžią, ir ji turi 
pasakyti, koks jos nusistatymas — ar turi vilties rasti ministerį. Jeigu tos 
vilties nėra, tai Seimas privalo griebtis priemonių, nes tas klausimas 
visam kraštui yra svarbus. 

Ir paskutinis dalykas. Ligi šiol valdžia specialiai jokių pareiškimų ir 
jokių paaiškinimų apie tai, kaip stovi užsienio politikos klausimai, 
nedavė, O užsienio politikos klausimai yra toki dalykai, kurie visą 
kraštą, ne tiktai parlamentą, interesuoja ir kuriais valdžia iš tribunos turi 
pasisakyti. Pas mus tuo klausimu buvo tiktai pasisakyta deklaracijoj, 
miglotoj deklaracijoj, kuri buvo daugiau panaši į himną. Ir jau laikas 
būtų kad krašto atstovai ir visas kraštas išgirstų, koks yra jos 
nusistatymas, kad valdžia ateitų ir pasisakytų, kaip ištikrųjų stovi 
dalykai, kad ne tik Užsienio Reikalų komisija turėtų monopolį užsienio 
politikai vesti, bet kad visas kraštas žinotų ir kad galėtų savo kritiką 
pareikšti. O jeigu čia, ponai, jūs norite, kad interpeliacija nebūtų 
pripažinta skubota, nenorite, kad ji būtų priimta, tai turiu manyti, kad 
tamstos bijote, kad kraštas gali sužinoti. (Iš vl.: Mes nesibijom.) 
Žinoma, aš atsiimu savo žodžius jeigu jūs pripažinsite skubotumą ir 
priimsite interpeliaciją. Bet jeigu nepripažinsite, jeigu atidėsite ad 
calendas graecas, tai viena išvada gali būti, kad iš šios Seimo tribūnos 
mūsų tarptautiniais politikos klausimais jūs nenorite, kad valdžia 
pasisakytų, koks jos yra nusistatymas, kaip ištikrųjų dalykai stovi. Ir 
daug vilties neturiu, nes valdžios leidžiamajam laikrašty ponas Dailidė 
jau pasisakė ir dar iškreipė padėtį. 

Tai manau, jau ir del to būtų valdžios pareiga ateiti ir atitaisyti. 

Dar užsienio klausimais galima būtų pasisakyti iš šitos tribūnos, 
besvarstant valstybės biudžetą. Bet yra skirtumas, ir štai koks. 
Besvarstant biudžetą, kaip rodo ligšiolinė praktika, valdžios atstovai 
nedalyvauja. Ir mes negalime žinoti valdžios dalykų įvertinimą. O tas 
yra labai svarbu. O norint išgirsti valdžios dalykų įvertinimą, yra 
vienintelis kelias — paduoti interpeliaciją. Ir tai motyvai, kodel 
pasirašiusieji siūlo pripažinti interpeliaciją skubota. Vadinasi, kadangi 
klausimas tikrai yra skubotas, o antra, kad jau laikas, kad valdžia išeitų 
ir iš tos tribūnos pasisakytų svarbiais krašto reikalais. 

Pirmininkas. Prieš skubotumą žodį gauna atstovas Dailidė. 

Dailidė (vl.). Parlamentarinėj praktikoj užsienio klausimais interpeli- 
acijos teikiamos paprastai ar tais atvejais, kad yra pavojaus, išeinančio iš 
neigiamos vyriausybės politikos, kad daromieji vyriausybės žingsniai bus 
kraštui žalingi, ar tais atvejais, kuriuos akcentavo kalbėjęs čia 
interpeliacijos skubotumą atstovas Voldemaras, būtent, kada norima 
priversti vyriausybė plačiau pasisakyti užsienio politikos klausimais. 

Čia patiektoj interpeliacijoj galima rasti tik du svarbiu priekaištų: 
viena — kad vyriausybė pasiuntusi Genevon tokią delegaciją, kuri 
svarbius Lietuvai politinius klausimus vedė ne su prideramu taktu ir per 
tai susidarė užsienyje įspūdis, kad Lietuva nepasipriešino, ir nepriduoda 
Lenkijos išrinkimui į Tautų Sąjungos Tarybą didelės reikšmės. Žinoma, 
kada taip statomas klausimas, rimtai atsakyti į jį netenka. Ginčytis del 
įspūdžių ne Seime vieta. Vienas gali gauti vieną įspūdį, kitas kitą. O iš 
užsienio spaudos matyti, kad įspūdis visai ne toks, kaip čia kalbėjo 
atstovas Voldemaras. O kaip vyriausybė įvertina Lenkijos išrinkimą į 
Tautų Sąjungos Tarybą, tai geriausiai rodo padarytoji su Socialistinių 
Sovietų Respublikų Sąjunga sutartis. Aš esu iš šitos tribūnos girdėjęs, 
kaip įvertino pats atstovas Voldemaras tą sutartį: jis siūlė net padaryti 
Ministeriui Pirmininkui Sleževičiui ovacijas iš Maskvos sugrįžus. Imsim 
dabar kitu atžvilgiu patiektąją interpeliaciją. Ar yra reikalinga versti 
dabar vyriausybę plačiau kalbėti užsienio politikos klausimais. Tenka 
konstatuoti, kad užsienio politikos klausimais labai plačiai buvo 
kalbėta, besvarstant pasirašytos su SSSR sutarties ratifikavimą. Tada 
buvo vispusiškai nušviesta vyriausybės užsienio politika, ir dabar prie to 
klausimo Seimui grįžti netenka. Be to, ir spaudoj savo laiku buvo gana 
plačiai nušviesti interpeliacijoj keliami klausimai. Jr del klaipėdiečių 
skundo ir del išrinkimo Lenkijos į Tautų Sąjungos Tarybą. Ir manau, 
nėra reikalo iš naujo kelti tuos klausimus, nes visiems Seimo nariams 
šitie klausimai ganėtinai yra paaiškėję. Tas faktas, kad interpeliacija yra 
patiekta dviems su puse mėnesių po tų įvykių, apie kuriuos kalbama 
interpeliacijoj, aiškiai rodo, kad ir patys interpeliantai tiems įvykiams 
nepriduoda didelės reikšmės ir ne tuo tikslu interpeliacija įneša. Todel 
čia nurodytieji argumentai už skubotumą ir priimtinumą yra nepama- 
tuoti. Valstiečių laiduininkų frakcija siūlo balsuoti prieš skubotumą. 

Pirmininkas. Skubotumo klausimas duodamas balsuot. Kas už 
interpeliacijos skubotumą? (taut. ūs. krd. df) Kas prieš? (Visi kiti, 
išskyrus ūkp., kuri susilaiko.) 

Už — 29, prieš — 41, — interpeliacija pripažinta neskubota. 

Pirmininkas. Interpeliacijos priimtinumas bus duodamas balsuoti. 
Del balsavimo motyvų žodį gauna atstovas Voldemaras. 

Voldemaras (t). Tautininkų vardu turiu pareikšti šiuo svarbiu 
klausimu motyvus, kaip mes elgsimės šį klausimą balsuojant. Susiduri- 
am su kuo? Buvęs ministeris pirmininkas iš šios tribūnos metė eilę 
sunkių apkaltinimų ir paskui pulkininkas Zubrys, mūsų kolega, kurio 
iškalbą, net tik karišką narsumą, visi čia girdėjom ir ja gėrėjomės, tuo 
apkaltinimus atrėmė. Buvo prieštaravimų tarp vieno ir kito. Ir aš 
neturiu motyvų netikėti nei vienu, nei kitu. Iš karto tikėti dviem 
priešingiems dalykams niekas pasaulyje negali. O čia kelias, man rodos, 
būtų paprastas. Aš kelintą kartą žiūriu į poną Krašto Apsaugos 
Ministerį Papečkį, ir man rodos, kad jis jaučiasi nuskriaustas. Jis mano: 
man neduoda kalbėti, o aš ir iškalbą neblogą turiu ir galiu pats tuos 
kaltinimus atremti. 

Kada kalba iš tribunos, valdžia oficialiai turi progos prieiti prie 
kiekvieno dokumento. Ponas Zubrys mums paskaitė eilę dokumentų. Aš 
šventai tikiu, kad jis tą sąžiningai atliko, bet oficialumo tie jo 
dokumentai neturi. Kaipo Seimo atstovas, aš neturiu galimumo nueiti ir 
pasakyti: duokit man tuos visus dokumentus, kuriuos ponas Zubrys čia 
skaitė. Todel tais klausimais turėjo valdžia atsakyti, ir del to mes 
būtume už interpeliaciją. 

Bet yra dar kitas, dar svarbesnis motyvas. Šiuo klausimu, 
kariuomenės klausimu, mes ką tik girdėjom ir daug jumoristikos ir 
rimtų dalykų, ir viskas buvo čia suvelta į vieną. Kariuomenės klausimas 
išneštas į tribuną. Jeigu pažiūrėsime mūsų biudžeto taisyklių — ten 
pasakyta, kad svarstant kariuomenės etatus tam tikrais atvejais, ir tai 
plenume, vengiama šiokių tokių aiškumų. O mes čia kalbam tokiais 
dalykais prie atidarytų durų. Mes manom, kad jei ir toliau taip bus 
kalbama, tai mes padėtį dar labiau pabloginsime. Todel mes negalime 
net tęsti šitų diskusijų taip atvirai, kaip tai dabar daroma. Mes norėtume 
išaiškinti klausimą, bet, neuždarius durų, mes to padaryti negalim. O 
mūsų permažas skaičius tokį reikalavimą statyti ir jį pravesti. Ir 
nenorėdami, kad kariuomenės reikalai būtų ir toliau čia nešami, mes 
nuo balsavimo susilaikysime. 

Pirmininkas. Interpeliacijos priimtinumas duodamas balsuoti. Kas 
už priimtinumą? (ūs., kd. ir df.) Kas prieš? (vl., sd., žydai, lenkai ir 
klaipėdiečiai). Už priimtinumą — 27, prieš — 43, — interpeliacijos 
priimtinumas atmestas. 

Del apsilenkimo su statutu gauna žodį atstovas Voldemaras. 

Voldemaras. Aš turiu didelio pasigailėjimo išreikšti, kad mūsų 
žodžio laisvė nėra užtenkamai apsaugota čia pat Seime. Atsirado naujas 
pavojus tai laisvei užgniaužti. Mūsų pasigailėjimas juo didesnis, kad 
Seimo Pirmininkas, senas kovotojas už Lietuvos laisvę ... Aš žinau, 
apie jo nemažus nuopelnus, kad jis pats buvo prieš laisvės varžymą iš 
rusų pusės ir kovojo, kada dar kiti iš mūsų tebebuvo vaikai. Dabar, 
kada atsirado nepriklausoma tribuna, tenka labai pasigailėti, kad 
atstovo pareikšta kalba būsianti perduota prokuratūrai. (Iš dešinės: 
Gėda, gėda. Dešinėj didelis triukšmas). 

Einant Seimo statutu, tos teisės Seimo Pirmininkas neturi. Jeigu kyla 
sumanymas atiduoti atstovą už kalbas teisman, tai toks sumanymas 
atatinkamai statuto 88 paragrafui, turi būti svarstomas. Bet Seimo 
Pirmininkas tos teisės neturi. Pati gi kvalifikacija atstovo Trimako 
kalbai yra tai atgaivinimas 129 straipsnio baud. statute, taip labai 
Rusijoj pagarsėjusio. Seimo Pirmininko buvo pasakyta, kad bus 
pranešta prokuratūrai stenogramos ištrauka paties prezidijumo noru be 
prokuratūros prašymo, nors prezidijumas neturėtų teisės to daryti, dargi 
esant tokiam prašymui. Tiesa, Rusų Dūmoj buvo panašus sumanymas 
įneštas, kad socialdemokratai buvo atiduoti teisman, bet tai buvo 
dešiniųjų darbas. Nejaugi Lietuvoj panaši praktika turi pradėti veikti? 

Būna atsitikimų, kada atstovo neliečiamybė gali būti suvaržyta, gali 
būti reikalas atstovą išduoti prokuratūrai, bet tai daroma tik pačiai 
prokuratūrai to reikalaujant ir tai su Seimo pritarimu. Seimas tą 
klausimą svarsto, prokuratūra nereikalauja ir nutaria, ar patenkinti 
reikalavimą ar ne. Gi šiuo atveju šis darbo imasi. O Seimo Pirmininkas, 
senas veikėjas ir kovotojas už laisvę .. . Apsireiškimas labai liūdnas. Be 
to, konstitucijos 37 $ aiškiai pasakyta, kad kalbos Seime, pasakytos iš 
tribunos, pareigas einant, yra laisvos, išskyrus įžeidimus. Vadinasi, tik 
įžeidimai išskirti. (Iš kairės: Valstybę įžeidė.) Valstybę negalima įžeisti. 
Kas žino įstatymus, o kiekvienas iš mūsų turi žinoti įstatymus, tam 
aišku, kad galima įžeisti gyvą asmenį, o ne juridinį. Valstybė yra sąvoka, 
taigi jos negalima įžeisti. Aš sakau, kad man tas labai parūpo, nes mes 
prieinam vėl prie senos rusų tvarkos, atstovų tampymo teismuose Už 
kalbas. Taigi Seimo Pirmininkas nusižengė ne tik statutui, bet ir 
konstitucijai. Iš seno kovotojo už laisvę mes to nelaukėme. 

Pirmininkas. Aš turiu Seimui pasakyti, kad aš pasakiau, jog bus 
pranešta, kad tą įvertintų. (Dešinėj triukšmas. Balsai iš dešinės: Aha... 
Šalin, šalin... Tolimesnių Pirmininko žodžių triukšme nebegirdėti. 
Didelis skambutis tvarkon.) 

Del apsilenkimo su statutu žodį gauna atstovas Mikšys. 

Mikšys (ūs.). Po pertraukos Prezidiumas pareiškė, kad atstovo 
Trimako .kalba bus pasiųsta prokuratūrai. Ką tik kalbėjo atstovas 
Voldemaras ir išreiškė visai teisėtą pasipiktinimą del laužymo Seimo 
statuto ir konstitucijos. Nežiūrint to, ponas Pirmininkas rado reikalo 
dar sykį pakartoti šitą neleistiną dalyką. (Iš dešinės: Gėda, skandalas.) 
Seimo statutas tik kvalikfikuoja Seimo Prezidiumo darbus, būtent, 
pasakyta, kad Seimo Prezidiumas vadovauja Seimui ir tvarko Seimo 
reikalus. Pirmininkas tvarko posėdžius, bet niekur nei statute nei 
konstitucijoj neduodama prokuratūros teisės mūsų Pirmininkui. Jeigu 
Seimo Pirmininkas pasakė, kad jis jau siunčia valstybės gynėjui atstovo 
kalbą, reiškia, Seimo Pirmininkas jau rado nusižengimą ir pasmerkė 
Seimo atstovą už jo pasakytą iš tribunos kalbą. Reiškia, jau atrado, kad 
būtų traukiamas teisman. Tai yra pasmerkimas iš anksto. Tai yra 
neleistinas dalykas. Einant Seimo statutu, Seimo Pirmininkas tos teisės 
neturi. Toliau jau atstovas Voldemaras sakė, kad tai yra atgaivinimas ar 
noras įvesti Rusijos Dūmoj iškeltą klausimą, kad atstovai už savo kalbas 
atsakytų prieš prokuratūrą. Bet Rusų Dūma prie tolaikinės žandarų 
tvarkos neprileido, kad tas dėsnis būtų taikomas praktikoje. Šiandien 
prie mūsų tikrosios demokratinės tvarkos įvedamas tas žandarų 
principas. Tai yra gėda Seimui ir gėda Pirmininkui, kuris tokią praktiką 
įveda. Nei konstitucija, nei statutas tos teisės neduoda . . . (Skambutis). 

Pirmininkas. Atstovą Mikšį kviečiu prie tvarkos. 

Mikšys (Nepaisydamas Pirmininko žodžių kalba toliau. Bet del 
kilusio triukšmo jo žodžių negirdėt.) 

Pirmininkas. Daryti pastabas pirmininkui aš tamstai neleidžiu ir, 
kadangi Tamsta neklausai pirmininko nurodymų, atimu žodį. (Dešinėj 
kyla triukšmas. Šauksmai: Gėda, skandalas. Tolimesnių kalbėtojo ir 
Pirmininko žodžių del triukšmo negirdėti.) 

Mikšys. Prezidiumas apsilenkė su statutu, apsilenkė ir su konstituci- 
ja. Aš turiu pažymėti, kad konstitucijos 38 $ sako, kad atstovai del savo 
nuomonės pareiškimo negali būt teismo baudžiami. Reiškia, pasiremiant 
šituo $ Seimo atstovo kalba negali būt siunčiama prokuratūrai, teismui. 
Reiškia, prasilenkta ir su statutu ir su konstitucija. Prieš tai mes griežtai 
protestuojame. (Dešinėj didelis pritarimas ir šauksmai: Gėda, skanda- 
las). 

Pirmininkas. Aš turiu įspėti čia kalbėjusį atstovą Mikšį, kad jis 
kalbėdamas apsilenkė su statuto 154 $, kuris sako, kad pastabos del 
pirmininko nurodymų neleistinos ... (Iš dešinės: Statuto laužymas, 

konstitucijos laužymas, gėda, skandalas. Iš kairės: Sukilėliai. Iš dešinės: 
Nagaikininkai. Didelis skambalas kviečia tvarkon, tolimesnių Pirminin- 
ko žodžių negirdėt.) 

„+ O 153 statuto $ sako, kad kiekvienas Seimo atstovas turi teisės 
raštu įteikti Seimo Prezidiumui del neteisėtų pirmininko pasielgimų 
pareiškimą, kuris neskelbiamas, bet pridedamas prie protokolo. 
Pirmininkas turi teisės įrašyti į protokolą pasiteisinimą. (Triukšmas per 
visą laiką nesiliauna.) 

„.. Kadangi tuo pačiu klausimu yra užsirašę kiti kalbėtojai, tai aš 
jiems žodžio neduodu .. . (Dešinėj kyla dar didesnis triukšmas. Atst. 
Krupavičius iš vietos: Tamsta privalai duoti balsą.) 

... Aš siūlau atstovams pasinaudoti 153 $ .. . (Triukšmas nesiliau- 
na). 

Posėdis baigiamas. (Kyla didžiausias triukšmas. Balsai: Šalin 
pirmininkas.) 

„.. Kitas posėdis ryt 9 val. Darbų tvarka ta pati. 

Posėdį skelbiu pasibaigus. 

(14 val. 45 min.) 


506 


DĖL 1927 M. BIUDŽETO 


(Seimo stenogramos. 3-sis Seimas, II-ji sesija, 51-sis posėdis, 1926 m. 
gruodžio 2 d. 


Seimo pirmininkas dr. J. Staugaitis. Sekretoriauja II sekretorius B. Žygelis. 
Dalyvauja: 73 Seimo atstovai. 


Dienotvarkėje svarstomas punktas: Lietuvos Respublikos 1927 m. biudžeto 
projektas, I skaitymo tęsinys. M. Š.) 


Voldemaras (taut.) Biudžeto klausimas, gerbiamieji Seimo atstovai, 
visuose kraštuose sukoncentruoja parlamente viso gyvenimo klausimus. 
Seimas tuomet renkasi kaip tik tam, kad pažiūrėtų visą, taip sakant, 
valstybės mašiną, kaip ji eina, kaip ji dirba, ar viskas yra tvarkoje, ar yra 
kas pertvarkytina ir t.t. Prie biudžeto, ypač bendroms diskusijoms 
einant, kiekviena partija turi pasisakyti, įvertinti, kaip ji žiūri į valstybės 
padėtį, kaip žiūri į valstybės gyvenimą. Tai, sakau, visose valstybėse taip 
yra. Pas mus turi būt dar daugiau dalykų, kuriais tenka susidomėti 
svarstant biudžetą, nes mes gyvename ne sena nusistovėjusia tvarka, bet 
esame dar tokiame periode, kada valstybė tvarkosi, kada valstybės 
mašina dar vystosi, kada dar šis tas keičiasi. Ir todel dažnai turime 
spręsti tokius klausimus, kurie kitose senose nusistovėjusiose valstybėse 
jau nekyla. Todel kad pas juos jau yra amžiais išmėginta tvarka ir ten 
užtikrintas tam tikras normalumas. O jaunose valstybėse biudžetas yra 
tas ekzaminas, kuris parodo, kiek yra gyvų jėgų krašte, kaip kraštas 
toliau vystysis, ar jis nori toliau gyventi ar pradeda pūti. Jeigu biudžeto 
svarstymo metu nebus išgirsta iš niekur gyvos sveikos minties, tai bus 
žymė, kad kraštas giliai serga, kad jis yra stagnacijoj, kad jis pradeda 
pūti. Bet jeigu diskusijose prie biudžeto pasirodys kai kada ir 
nepraktiška, bet nauja, sveika mintis, tai šitas rodo, kad valstybė nori 

rasti kelių, kuriais eidama galėtų tapti tokia kultūringa valstybė, kokios 
šiandien yra senos nusistovėjusios valstybės. Ir visai nesuprantama, kad 
prie biudžeto, ypač prie naujos valdžios, visi laukia, kad bus išaiškinta 
padėtis, kad bus išaiškinta plačios visuomenės reikalai. Biudžetas dar 
nebuvo pradėtas svarstyti, o jau, nekalbant apie spaudą, pasirodė eilė 
rašinių iš įvairių suinteresuotų grupių, kurios iš patiekto biudžeto 
projektio nemato ganėtino savo interesų patenkinimo. Čia galima 
paminėti prekybininkų ir pramonininkų memorandumas, kuris irgi yra 
deklaracija tam tikrų kapitalistų grupių atstovų prieš Finansų Miniserio . 
deklaraciją ir kartais aštriai puola finansinę politiką. Vadinasi, Seimas 
dar tikrai nepradėjo svarstyti biudžeto, o jau visuomenės susidomėjimas 
yra didelis. Dabar pereisim prie paties biudžeto. 

Čia reikia pasistatyti klausimą, ar vyriausybė ir šiandien žiūri į 
biudžetą taip, kaip ji žiūrėjo vasarą, kada atėjo su Kabineto deklaracija. 
Tada jau deklaracija buvo šiuo atveju ne visai aiški. Vėliau buvo įteikta 
interpeliacija ir prašyta, kad būtų suteikta daugiau aiškumo. Ponas 
Finansų Ministeris Rimka, atsakydamas į interpeliaciją, štai ką pasakė: 
„Finansinė programa gali geriausiai pasireikšti darbuose. Ir kaip Seimas 
turės progos susipažinti su 1927 metų biudžeto sąmata ir su paruoštais 
finansinėj srity įstatymo sumanymais, tai šita programa bus jau 
konkrečiai išdėstyta." 

Vadinas, Finansų Ministeris, atsakydamas į interpeliaciją, žadėjo 
didelių darbų. Sakė: „Mane pažinsite iš darbų." Žadėjo tuomet tam 
tikrų finansinių reformų. Žadėjo tam tikros programos. Dabar 
pažiūrėsime, jeigu pati vyriausybė tada tokiomis akimis žiūrėjo į 
biudžetą, tai kaip dabar žiūri, kada atėjo į Seimą su biudžetu, ar laikosi 
tos pačios nuomonės, ar kitos. Nedaug laiko praėjo, o nuomonės šiuo 
atveju diametraliai pasikeitė. Visų pirma p. Rimka, kuris neranda 
reikalo čia šitų diskusijų klausyti, patiekdamas biudžetą ir skaitydamas 
savo finansinę deklaracijs, pasakė: „išviso reikia pabrėžti, kad ruošiant 
1927 metų biudžeto sumanymą, nebuvo galima padaryti pagrindinių 
atmainų nei pajamų, nei išlaidų sąmatose"“. Vasarą žadėjo ateiti ir 
pasirodyti darbais, o rudenį ateina ir sako: aš nieko negalėjau padaryti, 
nes nebuvo galima. Motyvai toki, kad naujoji vyriausybė pradėjo vesti 
valstybės reikalus tuomet, kai sekamiems metams sąmatos atskirų 
ministerijų jau buvo baigiamos ruošt. (Iš kd: Netiesa.) Ir laikas buvo 
trumpas, norint pagrindinai peržiūrėti visas sąmatas ir pamatinių 
atmainų padaryti. Jau vien delto nebuvo galima, kad sąmatos yra 
ruošiamos tam tikrais įstatymais, kuriuos reikėtų peržiūrėti ir pakeisti. 

Vadinasi, ponas Finansų Ministeris tik viena tegalėjo pasakyti, kad 
reformų nepatiekė del ne nuo jo pareinančių priežasčių: ir neišpildęs 
savo pažadų, jis neatsiprašo už tai Seimą, kad tų pažadų negalėjo 
įvykdyti. Dar vienas motyvas, labai įdomus, kad, girdi, įstatymas apie 
biudžeto vykdymą jį labai suvaržė. Bet biudžeto vykdymo įstatymas pas 
mus guli jau dviem skaitymais priimtas. Faktas, kad ligi šios dienos 
jokio finansinio įstatymo apie biudžeto sudarymą nėra. Buvo tam tikra 
praktika, kuri buvo konkrečiau susitarus nustatyta pačios valdžios su 
Seimo dauguma. Ir aiškus dalykas, kad naujas Finansų Mnisteris 
praktiką, jeigu jinai nepatinka, gali pakeisti. Vadinasi, kaip tik jo rankos 
buvo kur kas laisvesnės, negu kad būtų tas įstatymas priimtas. Ir jeigu 
slepiasi už nesamo šito įstatymo, tai yra kitos priežastys. Pasirodo, kad 
biudžeto sustatymo darbas jam buvo persunki našta. (Dešinėje 
pritarimas.) Ir pirmų pirmiausia technikos atžvilgiu. Aš, žinoma, 
nereikalausiu negalimo daikto. Jeigu mes pažiūrėsime nuo 1919 m. ligi 
to, ką turime šiandien rankose, tariant, nuo hektografuotų keletos 
lapelių ligi spausdinto tomo, tai turėsime pripažinti, kad technišku 
atžvilgiu toli nueita nuo to punkto, nuo kurio buvo pradėta. Bet jeigu 
pažiūrėsime, kaip toli reikia nueiti, kad turėtume tokį biudžetą, kaip turi 
kitos valstybės, gerai sutvarkytos, tai turime dar toli eiti. Ir jeigu 
Finansų Ministeris mažai nuėjo, aš jį nekaltinsiu. Bet vis delto galėjo 
pasireikšti didesnis progresas, negu dabar yra. Šitame biudžete, reikia 
tiesą pasakyti, nėra nė vienos naujos minties sulyginus su praėjusių metų 
biudžetu, nėra nė vieno žingsnio pirmyn, ir yra davinių, kad Fin. Min. 
net jo neskaitė. Matyti iš paties teksto, kad biudžetas tai yra valdininkų 
darbas, kurie jį sustatė, o Finansų Ministeris tik pasirašė. Aš manau, 
kad tą mes lengvai galėsime pastebėti, jeigu mes paskaitysime formos 
atžvilgiu įvairias biudžeto dalis: Ką mes pastebime toje garsioje 
deklaracijoje? Kas tenai yra? Tai yra santrauka to, ką turime biudžeto 
pirmuose puslapiuose. Duotos žinios iš įvairių ministerijų ir jos visos 
sutrauktos. Ir mes iš to jau matome, kad tvarka ta pati, visur nurašyta, 
bet kai kur nurašydamas p. Finansų Ministeris patingėjo pažiūrėti. Ir 
šito spaudinio tekste, kurį čia turime, yra pasakyta vienas dalykas, o 
Finansų Ministerio deklaracijoje pasakytas kitas dalykas. Išvada gali 
būti aiškiausia, kad Finansų Ministeris šitą dalyką visai nebuvo skaitęs. 
Kad savo tvirtinimą galėčiau pagrįsti, aš privesiu tamstoms porą faktų. 
Kada p. Ministeris kalba apie kreditą ir primena santykius Lietuvos iždo 
su emisijos banku, jisai štai ką rašo. Rašo, išdėstęs santykius tarp 
Lietuvos Banko ir iždo, kiek yra pinigų, kokia padėtis Finansų 

Ministerio ir kad Ministeris nėra įgaliotas laikinojo deficito biudžete 
padengimui išleisti trumpalaikius iždo pasižadėjimus, už kuriuos 
Emisijos Bankas patiekia banknotų. Užsienyje tas galima padaryti, 
kitose valstybėse tas galima, o Lietuvoje ne tik nėra galima tokių 
pasižadėjimų lapų išleisti, bet net ir metalinių pinigų atsargos fondo 
sumas biudžeto reikalams tegalima naudoti tik Seimui sutikus. Vadinasi, 
Finansų Ministeris nurodo, kad kituose kraštuose iždas gali išleisti 
bonus ir jeigu stinga pinigų diskontuoti juos ir tokiu būdu papildyti tą 
trūkumą, bet Lietuvoje, jis griežtai pabrėžia, tas negalima padaryti. O ką 
kalba apie iždą atatinkamam skyriuje pridėtieji lapai? Jeigu mes tą raštą 
pažiūrėsime, tai pamatysime, kad čia tarp p. Ministerio ir tojo 
bendradarbio yra pagrindinis skirtumas. 63 pusl. yra visas skyrius — 
valstybės iždo kredito operacijos. Tenai pasakyta: kreditą lengvinančių 
operacijų gali atlikti ir valstybės iždas, būtent naudodamasis Emisijos 
Banko avansais ir paskleisdamas juos apyvarton, antra, leisdamas 
valstybės iždo ženklų (bonų) ar tai apyvartos tikslams, ar tai bėgamiems 
nelygumams tarp išlaidų ir pajamų reguliuoti. Čia pasakyta, kad iždas 
gali tas operacijas daryti, leisdamas iždo bonus. O Finansų Ministeris 
sako, kad — ne, aš to negaliu padaryti. (Atst. Bielinis, iš vietos: O toliau 
ką sako?) Tiesa, Emisijos Banko sutartyje tas nėra numatyta ir todel čia 
tiesa p. Ministerio pusėje. Bet aš konstatuoju, kad ne valdininko vardu 
įneštas šitas projektas, o viso Kabineto vardu, už jį visas Kabinetas 
atsako. Ir kada skaitau vienur kitur, tai man rodos, kad nei Finansų 
Ministeris nei visas Kabinetas nėra užverstas darbais, kad negalėtų 
paskaityti tą, ką jisai Seimui teikia, Kabineto vardu, kur yra kelios 
dešimtys žmonių. (Iš sd: Toliau paskaityk.) Skaitysiu ir toliau. Aš tą 
viską pabrėžiau ir keletą kartų skaičiau, skirtumas tarp vieno ir kito yra, 
tokio skirtumo ir prieštaravimo tarp vieno ir kito jokiu būdu 
neišvengsti. (Atst. Bielinis, iš vietos: Pasakyta, kad mūsų valstybės iždas 
kredito funkcijas ligi šiol yra neišvystęs.) Tai kitas dalykas. (Juokas.) 
Nesijuokit, čia išeis ne a, bet 6. Pažiūrėkime, kas ištikrųjų yra. Pasakyta, 
kad kredito funkcijos yra neišvystytos, bet jas gali išvystyti. Čia apie 
teisę eina kalba. (Iš sd: Scholastika.) Jeigu neturiu teisės pasiskolinti 100 
litų, tai nesiskolinu, 0 jeigu turiu teisę ir nesiskolinu, tai yra ne 
scholastika. O Ministeris sako, kad negaliu nė vieno lito gauti. Ir kad ir 
kaip mes čia lyginsim, vis tiek čia skirtumo neišlyginsime. Čia tik reikia 
skirti, kas yra praktika ir kas yra teisė. (Atst. Sugintas, iš vietos: 
Negaudykit atskirų žodžių, bet žiūrėkit esmės.) Čia ne atskiri žodžiai, čia 
kaip tik esmė, ar valstybės iždas turi teisės leisti bonus ar ne. Taigi 

Finansų Ministeris skundžiasi, kad jisai kaipo Finansų Ministeris dažnai 
yra suvaržytas, kadangi kitų kraštų Finansų Ministeriai gali išleisti 
bonus, o jisai to negali padaryti, O čia rašte sakoma, kad valstybės iždas 
savo operacijoms išvystyti leidžia valstybės iždo ženklų,bonų, ar tai 
apyvartos tikslu, ar tai bėgamiems nelygumams tarp išlaidų ir pajamų 
reguliuoti. Didesnio prieštaravimo negalima reikalauti. Ir čia jokia 
filosofija, jokiais žodžiais negalima įrodyti, kad tas pats pasakyta ir 
vienu ir kitur. Čia kaip tik dalykai yra priešingi. Ir tokių prieštaravimų 
yra daugiau. Štai kitas vienam puslapy menkniekis, kaip yra rašyta 
neatsargiai. Tamstos imkite 77 puslapį. Ką ten rasime? Rasime, kad 
geležinkelio Amaliai — Telšiai 50 kilometrų ilgio jau pastatytas. Jau 
pastatytas, aišku. Dabar atidengkim 74 pusl. Ką pamatysim? Pamaty- 
sim, kad geležinkelio ruožui baigti 1927 metams asignuota 4.088.000 ir 
1.509.000. (Atstovas Bielinis, iš vietos: Tai kas iš to?) — Kas iš to? Ogi 
tas, kad jei geležinkelio ruožas baigtas, tai kam pinigai? (Dešinėj 
juokas.) Vienur sako, kad baigtas, o kitur — duokit man 4 milijonus ir 
dar pusantro milijono. (Atstovas Bielinis, iš vietos: Tai bėgiai baigti, bet 
stotys dar nepastatytos) — Aš skaitau, kas parašyta. (Atstovas 
Kuzminskis, iš vietos: Aš važiavau, pone profesoriau.) — Tai tamsta 
nori pravesti dėsnį, kad reikia suprasti ne taip, kaip ministerio parašyta: 
kur parašyta „baigta“, suprask „nebaigta“, o kur nebaigta, tai suprask, 
kad „baigta“. (Dešinėj juokas.) Žinoma, čia jokio kriminalo nėra, aš 
nesakau, kad tai valstybės išdavimas ar ką, bet jau pačiame tekste mes 
matom prieštaravimą. Tai aš ir sakau, kad net technikos atžvilgiu viskas 
padaryta netinkamai; viename puslapyje sakoma vienaip, kitame — 
kitaip. Tokių dalykų neturėtų būti. 

Toliau yra net ir esminiai dalykai paliesti. Aš nežinau, jei būtų 
finansų ministeris, gal jis man paaiškintų. Bet aš turiu pasakyti vieną 
dalyką, kuriam aš jokio išaiškinimo nerandu. Tariant, kada kalbama 
apie valstybės skolas, apie valstybės pasižadėjimą, tai ką mes ten 
matome. Amerikos paskola figuruoja du kartu: vieną kartą figuruoja 
kaipo nuošimčiai, kitą kartą — kaipo amortizacija. Mes žinome, kad ir 
vienas ir kitas nužiūrėta įstatymu, konvencija. Einant konvencija, 
sudaryta su Amerika, už paskolą arti 5 milijonų dolerių, tos paskolos 
konsolidaciją mūsų valdžia prižadėjo ir Seimas ratifikavo mokėti per 62 
metus. Konvencijoje nužiūrėtas ir mokėjimo būdas. Iš vienos pusės — 
skolos amortizacijai, iš kitos — nuošimčiams. Skolos amortizacija yra 
nužiūrėta tuo būdu, kad kas metai įrašoma tam tikra suma, kuri reikia 
mokėti. Praeitais metais buvo 30.000 dolerių, šiais metais jau 31.000 

dolerių ir t.t. Bet čia amortizacijai suma įrašyta tokia, kokia reikalinga. 
Kitas dalykas del nuošimčių. Nuošimčiams įrašyta suma ne toji, kuri 
konvencijoje nužiūrėta. Tariant, einant konvencija, už paskolą mokama 
375 metams. Skola yra 6 milijonų, vadinas, 375 metams sudaro 180.000 
dolerių. Bet pasirodo kas? Pasirodo, kad įrašyta ne toji suma, o visai 
kita, kuri maždaug pusę tos sumos sudaro. Kodel taip padaryta, aš jokiu 
būdu negaliu suprasti. Varčiau biudžetą iš vieno galo į kitą ir norėjau 
suprasti išaiškinimą, kodel dabar amerikiečiams kur kas mažiau tenka 
mokėti, kaip sutartyje nužiūrėta, ir tokio išaiškinimo aš niekur neradau. 
Gal būt finansų ministeris tarėsi su Amerika, gal būt jam Amerika 
nuleido tuos nuošimčius, aš to nežinau. Jei taip būtų, tai aš tik 
sveikinčiau jį del to, bet vis delto to dalyko išaiškinimas palieka tik 
spėliojimams. Kodel taip padaryta? Aš manau, kad čia stačiai kažin 
kokia klaida. Kokia klaida, aš nesiimu pasakyti, bet, tur būt, kažin 
kokia klaida. Tai vėl kas yra? Biudžetas, technikos atžvilgiu, statomas 
taip, kad jis neatatinka mūsų esančiai padėčiai, kuri fiksuota mūsų 
įstatymais. Įstatymuos randame vieną dėsnį, o biudžete kitą. Aš kol kas 
kalbu tik del biudžeto techniškos pusės. Gal tas del skubotumo įvyko, 
kad vienur — „Vyriausybės Žiniose" — nurodomas vienas dalykas, o 
kitur — biudžete — nurodomas kitas dalykas. Tuo būdu, man lieka tik 
konstatuoti tas nesusipratimas; ir aš bijau, kad tas nesusipratimas neitų 
ir toliau. Tariant, kada reikės mokėti Amerika tą skolą, tai kad 
nesusidarytų tokia padėtis, kada biudžete bus įrašyta viena suma, o 
amerikiečiai mums primins, kad mūsų valdžia turi dar tiek ir tiek įnešti 
ir kad ji jau praleido terminą. Aš sveikinčiau, jeigu Finansų Ministeris 
išgavo tokią nuolaidą, nes tai būtų labai didelė nuolaida. Bet kaip yra, 
tai tenka vis delto pasigailėti, kad jis neateina ir pats to neišaiškina. Gal 
čia spaudos klaida. Bet jeigu pažiūrėti — greta su skolomis Amerikai, 
sakysim — Tilden Smitho — 23 puslapy, tai išeina didesnė, negu turėtų 
būti. Kaip tas apskaičiavimas pravestas, aš nežinau, ypač kada sulygini 
su doleriais. 23 puslapy yra nurodyta, kiek reikia mokėti Tilden Smithui 
svarų, bet nuošimčiai yra kur kas didesni, negu išeitų kitaip, Mes turime 
piniginio vieneto įstatymą: ten doleris lygus 10 litų. Aš ir maniau, kad 
visur bus pravesta — doleriai pakeisti litais. Aš manau, kad tas 
pervedimas į litus ne visai atatinka minėtam įstatymui. Kokiu kursu 
pervesta, aš to nežinau, lygiai kaip nežinau ir to, kokio principo laikėsi 
vyriausybė. Bet aišku tik viena — vyriausybė pripažįsta, kad litas 
nelygus doleriui. Vadinasi, gyvenime įstatymas gali veikti ir kitu būdu. 
Gal čia yra technikos klaida ir del jos dabar kyla eilė nesusipratimų. 

Sakysim, čia technikos dalykas. Bet tą nesusipratimą didina dar ir 
nebuvimas finansų įstatymo. Ne čia yra biudžeto juridinis pamatas, bet 
finansų įstatymas yra tas juridinis pamatas, o to įstatymo čia visai 
nepridėta. Nė vieno straipsnio nėra. Todel visoj eilėj klausimų, kurie turi 
būti, einant konstitucija, reguliuoti įstatymo keliu, tariant — priimti 
finansiniu įstatymu, jokio atsakymo nerandi ir jokio pateisinimo tam 
irgi neduoda. Aš jau konstatavau, kad technikos atžvilgiu paprastas 
biudžetas turi būti kartu su nepaprastu biudžetu, technikos atžvilgiu 
tarp tų dviejų biudžetų turi būti vienybė, o čia išeina lyg ir du biudžetai. 
Susidaro įspūdis, kad mes atsidūrėm kaž kokiame užburtame rate, kad 
pas mus ekzistuoja kaž kokios užbroniruotos sumos, kad niekas jų 
negalėtų suprasti ir atspėti, kas įrašyta. Reikia pasakyti, kad toji 
priemonė maskuoti biudžeto sumas eina ir toliau. Imsime pavyzdį. Čia 
yra visa eilė išlaidų — 248 puslapy. Ten yra kanceliarijos reikmenims 
skirta 21 tūkstantis, tarnautojų aprėdymui 21 tūkstantis, telefono, 
telegrafo ir kt. reikalams 1.500, o paskui eina „kitiems reikalams". Labai 
gražu. Reikia manyti vokiškai: jeigu pasakyta „kitiems reikalams“, tai 
reikia manyti, kad tie reikalai yra kur kas mažesni, nes pradėta 
išvardymas nuo svarbesniųjų ir prieita prie visai menkų reikalų, kuriuos 
neverta net vardinti. Aš taip ir maniau, bet pasirodė, kad tiems 
„mažesniems reikalams“ paskirta 4.756.000. (Dešinėj juokas.) Vadinasi, 
išvardinta eilė svarbių reikalų, kuriems skiriama po 21.000, o 
neišvardintiems reikalams, „kitiems reikalams“, net 4 milijonai, arti 
penkių milijonų. Vadinasi, visuomenė turi žinoti, kad bus daugiau 
pasakyta, negu yra pasakytą. Taip išeina: paminėta, kokiems reikalams 
yra 21.000, kokiems reikalams yra kitos ne labai didelės sumos, o 
„kitiems reikalams" — ssu viršum keturi milijonai. Aš noriu tikėti, kad 
tie kiti reikalai bus svarbūs reikalai. Juk jeigu mes darom posėdžius, 
varginam vakarais Seimą, tai būtų labai gera, kad Seimas žinotų „tuos 
kitus reikalus". (Bielinis, iš vietos: Biudžeto komisijoj paaiškėjo.) 
Atsiprašau, aš turiu reikalo su savo sąžine ir mane jūsų Biudžeto 
komisija negali atstovauti. Kiekvienas atstovas turi teisės Žinoti. 
(Bielinis, iš vietos: O Krašto Apsaugos komisija.) Prieisim ir prie to. 
Tokių išlaidų aš negaliu iššifruoti, ir kraštas negali iššifruoti. Tai yra 
tikra rusų biudžetų technika ir kitų kraštų, kurie visuomet turėdavo tam 
tikrų slaptų kreditų. Ten irgi, norėdami paslėpti tam tikrus tikslus, 
pavadindavo juos tam tikrų vardu, kaip pas mus „kitiems reikalams“. 
Paskui, žinoma, aikvoja tas sumas kaip nori. Čia primeta Krašto 
Apsaugos Ministeriją Man teko kalbėti su vienu kariu: sako, 

pažiūrėsite, koks bus biudžetas duotas. Ir tikrai: žiūriu — keletas 
žodžių, pastatyta suma ir baigta. Aš manau, kad nė viename parlamente 
taip nedaroma. Niekur tokio biudžeto nėra. Ir nesislapstykit perdaug už 
Krašto Apsaugos Ministerijos paslapčių. Iš tos pačios vietos dar užvakar 
atstovas Zubrys labai teisingai pasakė, kad mes norime perdaug 
paslapčių turėti, Ir jeigu koks nors pulkas daro viešą vakarėlį, tai tas 
norima padaryti paslaptimi, bijomasi pavadinti pulką tikruoju vardu. 
Bet ar tai yra paslaptis? O čia visas biudžetas norima padaryti 
paslaptimi, pastatyti bendra suma ir taškas. Imkit Prancūziją, Angliją, 
tuos pačius vokiečius — pamatysit, kad ten galima rasti plačiausių 
davinių. Imkit kad ir caro laikų biudžetus, tokia jūros ministerija — net 
ten duota daug dalykų. Buvo ir paslėptų dalykų, bet vis delto didesnė 
dalis buvo aiškiai išvardina. Dabar gi su mūsų Krašto Apsaugos 
Ministerijos sąmata norima padaryti niekur nepraktikuojama paslaptis, 
kaip kadaise Prancūzijoj būdavo sakoma: „karaliaus paslaptis yra ta, 
kaip jis išleidžia, o pavaldiniams dalyko nėra; geras pavaldinys moka 
pinigus, o karalius moka juos išleisti." Žinoma, prie tokios tvarkos 
užtenka pastatyti vieną skaitmenį, o jau paskui jų dalykas šeimininkauti, 
daryti kaip jiems patinka. 

Aš manau, kad tos kelios techninės pastabos turi savo reikšmės. Prie 
tų neaiškumų prisideda ir nebuvimas įstatymo apie mūsų valstybinių 
įstaigų santykiavimus išleidžiant pinigus, santykiavimus tarp Finansų 
Ministerijos ir Valstybės Kontrolės, arba viso Kabineto su Valstybės 
Kontrole. Pasakykit man, kokios rūšies yra valstybės atsiskaitymas? 
Kituose kraštuose tuo klausimu yra keli šimtai paragrafų. Pas mus to 
nėra. O realiai kas išeina? Išeina tas, kad kraštas neša didelių nuostolių. 
Sakysim, prasidėjo Anglijoj angliakasių streikas. Angliai brango. Mūsų 
gelžkeliai vis delto žymų kiekį anglių turi pirkti, atsivežti; ir pasirodo, 
kad tada, kada galima buvo pigiau pirkti, tada nepirkta. O pirkta kada? 
— Kada pabrango. Aš nežinau, kodel taip įvyko, bet faktas pasilieka 
faktu, kad už anglis permokėta 1 milijonas litų. Ir kada aš klausiau, 
kodel nepirko tada, kada buvo pigiau, tai atsako, mes norėjom pirkti, 
bet Valstybės Kontrolė neleido. Kokiu paragrafu einant Valstybės 
Kontrolė tai padarė, nežinau. Bet Valstybės Kontrolė turi vizuoti 
kreditus ir ji kreditus neatleido. (Atst. Toliušis, iš vietos: Kas galėjo 
žinot, kad pabrangs, ar valdžia ar Dievas?) Tiesa, valdžia ne Dievas, bet 
valdžia turėjo žinoti, valdžia turėjo numatyti. Ir jeigu valdžia ateina į 
Seimą ir pasako, kad „aš ne Dievas, aš negalėjau numatyti", tai 
kiekvienas parlamentas pasako: „tiesa, tu ne Dievas, bet tu valdžia ir tu 

privalėjai numatyti". O jeigu negalėjai numatyti, tai reiškia, reikia ieškoti 
tokios valdžios, kuri galėtų numatyti. Čia aš nenoriu įtarinėti nei 
Kontrolės, nei Ministerių Kabineto, bet nurodau kaipo bendrą faktą. 
Reikia pasakyti, kad taip atsitinka del to, kad nėra įstatymo, kuris 
reguliuotų santykius tarp vienos ir kitos įstaigos. Ir delto, nė viena iš jų 
nežino savo pareigų. Todel viena įstaiga tormozuoja kitą, kliudo, daro 
netikslumų ir t.t. Aš nežinau, kuo paaiškins Kontrolė, gal ji taip pat turi 
savo aiškinimų. Bet faktas, kartoju, pasilieka faktu, kad valstybei tie 
netikslumai, tas santykių nesureguliavimas kaštuoja milijonus. Taigi, del 
tų anglių. Kada buvo galima pigiai pirkt — nepirko, o pirko, kada 
pabrango ir pirko jau ne angliškas anglis, bet Silezijos. Čia jau teko 
atmesti į šalį visus politinius sumetimus, kol dar daugiau nepermokėtų. 
Tai sakau, techniniai dalykai, nesutvarkymas įstatymo keliu santykių 
tarp vienos ir kitos vadybos, bet tie techniniai dalykai skaudžiai 
atsiliepia į visą valstybę. Ir kada aš klausiau p. Finansų Ministerio 
atsakymą į interpeliaciją, kad jis ateis su įstatymų sumanymais, tai ir 
maniau, kad prie biudžeto tiems klausimams bus kaip tiktai vieta, kad 
bus progos pasirodyti, kaip dabartinė vyriausybė sutvarkys tai, kas 
ligšiol nebuvo sutvarkyta. Bet to nepadaryta. Ir man rodos, visas šitas 
biudžetas yra sustatytas grynai mechaniškai. Galėjo būti sustatytas ne 
tiktai Finansų Ministerio, bet Ministerijos sargo, ar kito ministerijos 
valdininko. Paimtos visos žinios iš visų ministerijų, sutrauktos; paskui 
Finansų Ministeris, gal būt, padarė vieną kitą pataisą ir paskui pats, ar 
patarėjas, parašė prie biudžeto deklaraciją. Bet nė vienos gyvos minties, 
nė vienos originalinės minties, kaip pagerinti krašto padėtį, nėra. O kaip 
tik šiuo metu yra labai svarbu išgirsti šiuo klausimu kompetentingą 
nuomonę. O ką p. Finansų Ministeris mums pasakė? Jis pasakė apie 
Europos muitų uniją. O kada ta unija įvyks? Per 200 metų, o gal ir 
niekuomet neįvyks. O mums artimesnis yra biudžetas 1927 metams, ir 
tas klausimas del Europos muitų unijos jokios reikšmės čia neturi. 
Matyt, jis norėjo mus nuraminti. Pasakė, dabar sunkūs laikai, bet 
palūkėkite, ateis -Europos muitų unija ir bus geriau, bus lengviau. Tai 
tuo atžvilgiu aš pastatyčiau by kurios parapijos kleboną ir jis pasakytų: 
kentėkit žmoneliai, vargkit, dabar sunkūs laikai, bet užtat anamę 
pasaulyje jums bus atlyginta šimteriopai. Žinoma, tada būtų supranta- 
ma: sunkūs laikai — kentėkit ir vargkit. Taigi, matome, kad technikos 
atžvilgiu kas turėtų būti, to nėra, o kas nesvarbu, to nėra. Ir tą viską aš 
pastebėjau ne pirmas. Čia jau pramonininkai, kurių memorandumą čia 
minėjau, tuos pačius dalykus pastebėjo. Žmonės, ne labai gerbią 

ministerį, stačiai nemandagiai priminė, kad reikia stebėtis, kad panaši 
deklaracija yra padaryta. Reiškia, visuomenė duoda suprasti per savo 
organizacijas, per savo atstovus, kad iš Finansų Ministerio reikia 
daugiau reikalauti. Ponas Finansų Ministeris savo laiku žadėjo mums 
finansinę programą. Bet čia jokios programos, ir ne tik jokios 
programos, bet ir gyviausius ir svarbiausius klausimus savo deklaracijoj 
nėra palietęs, kaip turėjo paliesti. 

Tarp kitko šitame biudžeto projekte pastebėjau vieną sociologinį 
keistą apsireiškimą, kad pas mūsų gelžkeliečius gema daugiausia vaikų. 
(Iš sd: Delto, kad darbą dirba.) Taigi, pastebėjau, kad vaikų priedas 
gležkelių tarnautojams sudaro, palyginti su kitomis vadybomis, 
didžiausią poziciją. Sakysim, kelio tarnybos tarnautojų pagridinę algą 
sudaro 3 milijonai su viršum, o vaikų priedą 570.000 litų. Vadinas, 
daugiau kaip trečdalis eina vaikų priedui. Jeigu mes imsim Švietimo 
Ministerijos tarnautojus, aš neimu aukštesnius tarnautojus, bet imsiu 
maždaug eilinius tarnautojus, pažiūrėsim kiek pradžios mokyklų 
mokytojai gauna, tai pamatysim, kad algas sudaro 10 milijonų, ir apie 
500.000 vaikų priedų. Kokia išvada? Aiškus dalykas, kad dukart vaikų 
priedas neduodamas, tai vadinas vaikų daugiau. Aš tyčia palyginau tą 
priedą su kitų vadybų tarnautojais ir pasirodo, kad Susisiekimo 
Ministerijos tarnautojai turi vaikų daugiausia, net daugiau už policijos 
vietos tarnautojus. Ir jeigu dabar sekti tą reiškinį per tūkstantį metų, tai 
galima būtų išvesti įdomią sociologinę teoriją, kaip gelžkelis veikia į 
vaikų skaičių. Gal būt čia reikėtų ištirti ir tą paslaptį išaiškinti. Reikia 
surasti kokį nors metodą, valdžiai išaiškinti, kur čia kas užkasta, kur 
užslėpta dalyko esmė, ar tai norima ištikrųjų, nes niekas iš mūsų negali 
tikėti, kad gležkeliečiai tikrai turi daugiau vaikų, negu kas kitas, ar tai 
norima jiems duoti — aš nenoriu įtarti, bet kada renku visus davinius, 
tai man susidaro įspūdis, kad stačiai gelžkeliečiai favorizuojami. Aš 
skaičiau eilėje žinių, kurios duotos tekste, sakysime, apie gelžkelius. Tai 
ką mes matome? Mes matome, kad algų ir šiemet pridėta ten, kur duoda 
deficitą. Ir tada, kokia prasmė pridėti algas ten, kur įmonė neapsimoka. 
Ir aš tada randu ne ekonominę prasmę, o politinę prasmę ir tokią 
prasmę, kurią aš skaityčiau, aš nenorėčiau įnešti nerimtumą į Seimą, bet 
tokią prasmę, kuri gali būti skaitoma favorizacija. (Atst. Bielinis, iš 
vietos: Klaida.) Aš nežinau, aš galiu klysti, bet aš konstatuoju faktą, kad 
šeimininkaujama ne ekonominiais pamatais. (Atst. Kvieska, iš vietos: 
7.000 tarnautojų.) Bet pridėti nuošimčiai, apskaityta, pasakyta, kiek 
nuošimčių gelžkeliečių algos padidinamos. Aš tik žinau tą, kas čia yra 

įrašyta, bet ne daugiau. Aš tik išvadą galiu padaryti, kad gelžkeliečius 
norėtų favorizuoti, kad jie būtų palankūs reikalui esant, sakysime, 
streiką gali padaryti, arba gali kokių kitų priemonių imtis. (Iš sd: 
Spėliojimai.) Spėliojimai, gal būt, kad aš klystu, gal būt yra ir kitos 
priežastys, bet aš apie tai negaliu žinoti. (Atst. Purėnienė, iš vietos: 
Reikėjo nueiti į Susisiekimo Ministeriją.) Man rodos, kad šitoje vietoje 
reikėjo valdžiai sėdėti ir išgirdus atsakyti, o ne taip, kad atstovai eitų į 
ministerijų prieškambarius žinių klausti. Man dar keistesnis dalykas, 
jeigu įmonė neapsimoka, ypač siaurieji gelžkeliai. Tai kokia gi ateitis? 
Valdžia sako, kad ateitis tokia, kad tokį ir tokį kelią mes uždarysime. 
Vienais metais ant to paties kelio padidinamos algos, o kitais metais tą 
patį darbininką, kuriam alga didinama, išmes į gatvę, kelią uždarius 
paliks be darbo. Nurodyta kaipo priemonė ateičiai išvengti deficito, 
uždaryti keletą linijų. Jeigu taip, tai man rodos, kad čia šeimininkauja- 
ma taip. Aš šiandien esu šeimininkas, bet neilgam šeimininkas, galiu 
algas pridėti, o ateičiai galima uždaryti, ir išmesti į gatvę. (Iš kairės: 
Nieko panašaus.) Tai kam sakyti tokius dalykus, kad bus uždaryti keliai. 
Gal būt, kad p. Bielinis naujų aiškinimų duos. Bet aš čionai imu vieną 
žinią, kuri yra įrašyta 77 pusl.: reikia pažymėti, kad Susisiekimo 
Ministerija pagaliau jau ėmėsi šio deficito priežasčių tyrimo. Pradėjo 
tyrinėjimus ir rado, kad mažai algų pridėjo. Ponas Bielinis gal pasakys, 
kad netiesa. Bet iš algų pridėjimo, aš galvoju, kad jeigu taip ilgai 
tyrinėjo, jeigu per vienus metus tik tiek gali ištirti, tai norint viską ištirti 
gali ir dešimts metų išeiti. O gali būti toks aiškinimas, kad betyrinėjant 
šito deficito priežastis buvo rasta, kad padidinus algas nebus deficito. 
Gal čia yra gilesnės deficito priežastys, bet mes nematome to 
išaiškinimo. Mes matome čia diena iš dienos gyvenimą. Ir iš šitos 
tribūnos, iš p. Finansų Ministerio, po jo optimistiškos deklaracijos 
pavasaryje, aš turėčiau teisės išgirsti paaiškinimų, kodel taip yra. Reikia, 
kad jisai ateitų ir paaiškintų. Tik aš abejoju, ar jis galės paaiškinti todel, 
kad iš dalies jisai neskaitė to biudžeto, o iš dalies todel, kad jis pasakojo 
rebusais, del kurių vieni interpeliaciją įnešė, gal nereikalingai, bet 
kuriuos aš vis delto ligi šiol negalėjau suprasti. Jis savo deklaracijoje 
paminėjo, kad, girdi, buvo šiais metais biudžetinio deficito apie 10 
milijonų. Biudžetinio deficito sąvoka labai aiški, tariant, metai 
pasibaigia ir pasirodo, kad yra neprieteklius. Taip visame pasaulyje 
suprantamas deficitas. Jeigu kalbėti apie praėjusį laiką, tai aš suprantu, 
bet kada kalba apie biudžetinį defictą tuo laiku, kada biudžetiniai 
metai nepasibaigė, tai kaip suprasti, kas čia norima pasakyti, aš, Dieva 

ži, nežinau: ir jeigu paskelbsite konkursą, išaiškinti kas tai yra paminėtas 
p. Finansų Ministerio biudžetinis deficitas, tai niekas neišaiškins. (Iš 
kairės: Statistikos biuletenį paskaityk.) Psichologiškai gal būt. Aš 
konstatuoju, kad mes Finansų Ministerio neturime, man vis tiek, kokios 
jisai bus partijos ar pažiūrų, bet man svarbu, kad Finansų Ministeris 
finansus žinotų ir man tokių minčių neužduotų, kad aš galėčiau biudžete 
orientuotis, kaip pritinka, Štai ko aš turiu teisės reikalauti, ir štai ką jis 
man turi pasakyti. Kokia yra p. Finansų Ministerio vedamoji mintis? 
Vedamoji mintis, jisai ir deklaracijoje pabrėžė, yra taupumus daryti, 
išlaidas mažinti, savo biudžetą suvesti šiemet mažesnį, negu praėjusiais 
metais. Bet tiesa liepia pasakyti, kad mūsų biudžetas ėjo dviem keliais; 
ligi praėjusių metų viršun, kasmet ėjo didyn, o pereitais metais pradėjo 
mažėti. (Atst. Markelis, iš vietos: Sąmoningai išpūtė.) O jūs sąmoningai 
gal mažinat. Man rodos, kad karščiuotis nereikia, Biudžetas yra toks 
dalykas, kur žmonės įvairiausių pažiūrų labai lengvai gali susikalbėti. 
Dar istorija nė vieno politinio pasmerkimo nežino, bet finansinės 
politikos pasmerkimą žino iš įvairių priešingų pažiūrų Žmonių pusių; čia 
žmonės susieina. Atiduokime kiekvienam savo. Tą suprato ir buvusioji 
valdžia, aš nesu jos šalininkas, — bet turiu pripažinti, kalbant 
objektingai, jeigu neklystu, mūsų kolega p. Steponavičius pirmas stovėjo 
už tai kad reikia sumažinti ir ne delto sumažinti, kad nori, bet delto, kad 
reikalas verčia. Delto, kad pajamų apskaityta tiek, o jų nėra. Gal kas 
kitas ateis vieton p. Rimkos ir sakys, kad reikia mažinti ir kitais metais 
dar daugiau sumažins. Bet aš tame nematau originalumo. Jeigu 
paimsime pirmiausia 270.000.000, paskui 240.000.000, tai paskui 
220.000.000, progresija 20-30. Tai jei eisime tokia progresija, galite 
apskaičiuoti, kada prie mūsų gyvos galvos biudžetas prieis prie Zero: 
visai liksime be biudžeto. Tai, sakau, aš čia nematau nei finansų 
ministerio dorybės, nei išminties. Aš noriu žinoti kitą dalyką. Aš noriu 
žinoti, kokią išeitį ponas finansų ministeris mato, kad būtų galima ne 
vesti biudžetą prie zero, o eiti prie jo padidinimo, nes krašto reikalai 
auga. Juk negalima sakyti, kad net Lietuvos skolos būtų didelės. Jei mes 
palyginsime su mūsų kaimynais, tai negalėsime pasakyti, kad jos būtų 
didelės. Jei taip, — jei biudžetas turi augti, o mes priversti spaustis, tai 
mes turime ieškoti priežasties, kuri spiria kiekvieną finansų ministerį 
mažinti išlaidas. Pirmiausia reikėtų padaryti, žinoma, tai, ką kiekvienas 
geras sodžiaus ūkininkas daro, būtent pažiūrėti į savo aktyvą ir pasyvą. 
Dalykas dar mažiau suprantamas, kaip pažiūrim į valstybės skolas. 
Pasakyta, kad 1926 metams sausio I dienai valstybės iždas iš viso buvo 

skolingas 90 milijonų. Skola labai nedidelė. 90 milijonai skolos ir 
finansų ministeris apskaito, kad reikės nuošimčių mokėti 5.800.000, 
vadinas, arti 6 milijonai. 6 milijonai iš 200 milijonų su viršum, tai 
nuošimts labai mažas. Juk jei mes pažiūrėsim į Prancūzijos biudžetą, tai 
biudžetas siekia apie 40 miliardų, o nuošimčiai už skolas — 18 miliardų. 
Vadinas, beveik 5075 biudžeto užima nuošimčių skolas, ir vis delto 
žmonės kredito gauna. Pas mus skolos visai mažos, o del kredito 
pasakyta, kad be galo sunku. Kas yra? O yra tas, kad, man rodos, net 
pats finansų ministeris, neišaiškino sau tikrai, kokio didumo Lietuvos 
skolos. Kai aš pavartau visus davinius, tai aš pamatau, kad iš tikrųjų 
Lietuvos skolos ne tokios, kokios čia įrašytos, ir be reikalo čia 
vyriausybė užmerkia akis į realias skolas. Aš jau nurodžiau, kad del 
Amerikos paskolos nuošimčiams įrašytoji suma yra netikra. Bet dar yra 
kitos skolos. Sakysim, mes turime dar neaiškią skolą su Klaipėdos 
kraštu, Juk konvencijoje yra įrašyta, kad Lietuva apsiima sumokėti ir 
net kad ipoteka uždedama tokiam ir tokiam turtui, bet dar ligi šiol mes 
nežinome, kokio didumo ta skola. O kas nori tiksliai valstybėje 
šeimininkauti, tai tas turi žinoti, kokio didumo valstybės skolos. Kai kas 
sako, kad tai bus labai didelė skola, kad bus primesta tokia suma, del 
kurios mes labai nustebsim. (Skambutis.) 


Pirmininkas. Kalbėtoją turiu įspėti, kad kalbėjimo laikas jau 
pasibaigė. 

Voldemaras. Aš prašyčiau dar pailginti. 

Pirmininkas. Kiek laiko? Valandą? 

Voldemaras. Tai prašyčiau dar valandą. 

Pirmininkas. Kalbėtojas prašo pailginti kalbėjimo laiką visai 
valandai. Kas prieš? Kas už? Dauguma už, — priimta. 

Voldemaras. Vadinas, be tų 90 milijonų valstybės skolos, kuri yra 
pripažinta ir lyg jau konsoliduota, yra dar nežinia kokia X skola, kuri 
labai kenkia mūsų kreditui. Ir tai ne tik paprastam kreditui, bet ir 
politiniam kreditui kenkia. Ne aš vienas klausiu, kodel ligi šiol 
neišaiškinta Klaipėdos skola. Čia yra visokių spėliojimų, kurių geriau čia 
nesakyti, nes jie visiems mums būtų nemalonūs. Bet ir dar ne viskas del 
valstybės skolų. Mes labai sąžiningai užmirštame, kad mes turime dar 
vieną skolą, kurios didumo negalime nužiūrėti. O mes tą dalyką taip 
gerai pamirštame, kad tą skolą užrašom net į valstybės pajamų šaltinį. 
Netikėtinas gal dalykas, kaip skola gali būti valstybės pajamų šaltiniu. 
Bet pasižiūrėkit tą puslapį, kur žemės reformos valdybos pajamos 

pasakyta, kad už 24-25 metais parduotus dvarų centrus ir įmones — 
5.800.000. O ar čia valstybės turtas parduodamas? Žinoma, viskas, kas 
žemės reformos įstatyme yra įrašyta, yra valstybės turtas. Bet žemės 
reformos įstatyme yra taip pat pasakyta, kad už nusavintą žemę bus 
užmokėta; yra net nužiūrėti paskolos lakštai ir t.t. Instrukcijoje, po 
kuria yra pono Aleksos parašas, nužiūrėtas net tos skolos įkainavimas. 
Vadinas, dabar mes parduodame svetimą turtą ir sakome, kad tai yra 
valstybės pelnas, kad čia per porą metų jau mes apie 6 milijonus litų 
pelno gavom. Tokiais keliais negalima eiti, nes kiekvienai skolai ateina 
metas mokėti. Gal čia kas pasakys, kad ten numatyta 80 auksinų už 
nusavintos žemės hektarą. Tai ką tas mums reiškia; tokią sumą mūsų 
valstybė gali pakelti. Bet nepamirškit vieno, — kad mes patys jau 
pradėjom auksino revoliurizacijos klausimą ir net nustatėm tam tikrus 
terminus, kokio didumo tas auksinas reikia skaityti. Jei mes susidursim 
su mūsų nustatyta revoliurizacija, o čia gali būti dar ir kiti faktoriai, tai 
gal mes prieisim prie gana didelių sumų. Dabar mes pažymim, kad tai 
yra pajamos, bet kada reikės mokėti, tai gal mums teks mokėti už tai ne 
tik ekonomiškai, bet ir politiškai. Juk koki yra objektyviniai daviniai? 
Sakysim, pasimsim dar prieš karą išleistą Bachtejevo knygą, kur pirmoje 
vietoje rašoma apie žemės klausimą. Kaip tik 1905 metais kilo žemės 
reformos ir nusavinimo klausimas, todel yra apskaityta, kiek tas 
nusavinimas kaštuotų. Čia daviniai yra nurodyti gubernijomis. Vadinas, 
mes galime pasinaudoti tuo apskaičiavimu. Imsime Kauno guberniją. Ir 
šitas apskaičiavimas ne iš piršto išlaužtas, o iš esamų kainų valstiečių 
žemės banke. Šiaip kainos dar didesnės buvo. Čia mes matom, kad 
kaina padėta 80 aukso rublių su viršum dešimtinei. Ką mes matom iš 
tokio apskaičiavimo? O mes matom, kad už valstiečių žemes vienoje 
Kauno gubernijoje apskaityta apie 40 su viršum milijonų rublių. Už 
miškus ir kita apskaityta apie 11-12 milijonų. Vadinas, šitie oficialiniai 
daviniai rodo, kad tas turtas, kuris paimtas mūsų žemės reformos 
įstatymu, išneša mažiausia 100 milijonų aukso rublių. Tai yra skola, 
kurios Jikvidacijos klausimas irgi kils, nors tai ir ateities dalykas. 
Džiaugtis, kad mes įstatymu nustatėm 480 auksinų, kad auksinas 
nukrito ir kad tokiu būdu ta skola išnyko, kad nėra ko džiaugtis. Vistiek 
ateis laikas, kada mes turėsime tą skolą likviduoti . . . Kas privers? Kitos 
pajėgos, atsiras kitos pajėgos, kurios mus privers skolas likviduoti. 
Tokių pajėgų yra pakankamai... Ne politinės pajėgos, ne caras. 
Nebijokit, kapitalas yra kur kas geresnis caras. Prieš tą carą visi lenkiasi. 
Paklauskit atstovo Finkelšteino, kuris atmena bibliją, kaip žydai aplink 

aukso veršiuką šokinėjo. (Salėj juokas.) Toji pajėga privers ir mus ir yra 
pagrindo manyti, kad toji pajėga jau veikia. Pažiūrėkit, ką daro šiandien 
rusai, nors Rusijos skolos ne taip buvo nurašytos, kaip mūsų, ir tai 
šiandien nuolat derasi, nuolat net bolševikų valdžia veda kalbas apie tų 
skolų pripažinimą. Vis tiek kokiu titulu paskola užtraukta, bet ji 
užtraukta realiu titulu, paskola užtraukta valstybės ir ji turės būti 
sugrąžinta. Įstatyme pasakyta, kad už nusavintą žemę turi būti atlyginta; 
ir neabejokit, kad kada nors bus pareikalauta pagal įstatymą atsiteisti. 
Mes dar šiandien nežinom mūsų pasyvo didumo. Taip ir su kitomis 
skolomis: paėmėm tiek ir tiek milijonų, bet nežinom, kiek bus užmokėta 
ir kaip užmokėta. Gero šeimininko būtų pareiga išaiškinti tą dalyką ir 
jau šiandien imti pradėti vykinti ir kada tą dalyką pradės dirbti, tai 
klausimas apsistos platesniame maštabe. 

Apie užsienio kreditus. Jeigu tamstos pasakysit šveicarui, vokiečiui, 
prancūzaui ar anglui, kad Lietuvoj yra nedarbas, esu tikras, kad jie 
pasakys: „jums botago reikia“. Ir ištikrųjų jiems nesuprantama, kaip 
kraštas, kuris neturi pramonės, kaip ten gali būti nedarbas. Jie pasakys, 
kad jūs nemokat šeimininkauti, kad pas jus sociališkai imant nedarbas 
negali būti. Žinoma, mes turimę tam tikrą objektingą rodiklį, kuris rodo 
mūsų sunkią padėtį, tai — kredito sunkumas. Finansų Ministeris pats tą 
pripažįsta. Mes jokiu būdu negalime išeiti su kreditais. Tiesą pasakius, 
tas klausimas buvo mestas net rinkimų propagandos metu. Vienų ir kitų 
buvo įtikinėjama, kad jei mes, sako, būsim valdžioj, užsienis duos 
kredito, o jei kiti ateis, jiems nė pauostyti neduos. Taigi net į rinkimų 
sūkurį buvo mestas kredito klausimas, nes dalykas buvo imtas 
paviršutiniai ir nerimtai. Tikrai pasakius, kredito užsieny galima gauti ir 
yra tam tikrų davinių manyti, kad tas kreditas pradeda atpigti. Aš gavau 
laišką iš vieno olando, kuris sako, ar esą negalima pas jus įsteigti 
bankas, todel kad pas mus kreditai eina pigyn. Aiškus dalykas, kad 
apsipažinęs su mūsų tvarka jis turės pasakyti, — negalima, nes nėra 
tinkamų sąlygų. Mes einam ne ten, kur Maskva nuėjo, bet einam dar 
toliau už Maskvos. Aš nežinau, ar tikri yra gandai, bet tie gandai 
veikia. Šiomis dienomis „Rytas“ paskelbė eilę punktų, kur pasakyta, 
kad esą reikalinga konfiskuoti Vailokaičio banką . . . Tai yra politika, 
kuriai pamatas padėtas dar nuo 1919 metų. Jeigu galima paimti iš 
Budzinskio, jei iš jo galima nusavinti, tai kodel negalima iš Vailokaičio? 
Jeigu eiti nusavinimo keliu, tai nusavinkime, atsiprašant, ligi paskutinių- 
jų kelnių. Ką turime nusavinti, nusavinkime ir baigta. Aš nesakau, kad 
tai keno nors specialiai paleistas obalsis, bet noriu tik konstatuoti. (Iš 

kairės: Jų pačių „Rytas“ prasimanė.) Aš nežinau, kaip yra, bet turiu 
pripažinti, kad kiekviename krašte kaip tik tokių žinių pasirodytų, 
Finansų Ministeris tučtuojau paleistų užginčijimą, kad amžindie — 
nieko panašaus nėra, kad niekas apie tai nemano. O mūsų Finansų 
Ministeris tyli. Kitas dalykas, kokią išvadą galima iš to tylėjimo 
padaryti: vadinasi, Lietuvoj tas galima, nes Lietuva — tai stebūklų šalis. 
Įvyko taip su žemės reforma, kodel negali atsitikti su Vailokaičio banku. 
Jei nusavins Vailokaičio banką, tai kuo Soloveičikas geresnis ir t.t. ir t.t. 
Aš džiaugiuos Bielinio pasakymu, kad tas netiesa, bet manau, kad 
Bielinio pareigą ——— atvesti čia Finansų Ministerį, kad jis pasakytų, 
kaip jis mano reaguoti į tuos dalykus. Tada mes po truputį pradėsime 
atgauti savo gerą vardą, kokį mes privalom turėti. O iki šiol, koks buvo 
mūsų vardas? Paimkim kad ir mūsų bylą del Lietuvos linų. Mes juk 
turime reikalų ir su anglais ir su prancūzais. Turim dokumentų ir 
susirašinėjimų. Reikšmingas yra prancūzų pasakymas anglui: ar manot, 
kad galima Lietuvoj ką nupirkti; jie, sako, tokios moralės, kad vieną ir 
tą patį dalyką parduos ir vienam ir kitam. Juk taip ir atsitiko su linais: 
parduota ir anglams ir prancūzams. Štai kodel nėra kredito. Mes 
nemokam šeimininkauti. Mes perdaug lengvai žiūrime į šitą klausimą. 
Maskva kiek turėjo skolų, o šiandien ir ji žada pripažinti visas skolas, 
kad tik gautų kredito. Šiandien kreditas yra tiek svarbus dalykas, kad jį 
pripažįsta visi be jokio skirtumo. Jeigu kreditas taip labai reikalingas ir 
reikia būtinai jo gauti, tai reikia ir atatinkamai elgtis. Mes negalim 
sakyti valdžiai, kaip ligi šiol buvo pasakyta: kodel negavai kredito, kodel 
nesirūpini. Bet niekas nepasako tos paslapties, iš kur kredito paimti. 
Išeina taip, kad vyriausybė turi žiūrėti į valstybės iždą kaip į kokią 
stebuklingą skrynią, pilną aukso, bet ne kiekvienam prieinamą. Raktą 
nuo jos turi valdžia, specialiai Finansų Ministeris, tegul atrakina ir tegul 
dalina vienam, antram ir trečiam. Juk taip ir yra: visi tik reikalauja 
kredito, bet nepasako, iš kur kredito paimti. Man rodos, kad taip žiūrėti 
į iždą jokiu būdu negalima, jei mes norim tikrai ekonominį klausimą 
spręsti. Jeigu mes tiksliai norime išspręsti mūsų ekonominius klausimus, 
tai pirma turime išspręsti valstybinių skolų klausimą. Kol neišaiškinsim, 
kol skolų reguliavimo pradžios nepadarysim, tol kredito mes negausime, 
ar pastatysime tokią ar kitokią valdžią. Paskolos iš dorų žmonių 
negausim, tariant žmoniškais, pakenčiamais nuošimčiais, o galėsim gauti 
tokią paskolą, kaip siūloma Kauno miestui su tokiais nuošimčiais, del 
kurių net Konstantinopelis atsisakė derėtis nuo pirmo posėdžio. 
Vadinas, net turkai nuo tos paskolos atsisakė, o Kaunas ilgus mėnesius 

apie tą paskolą kalbėjo. Tai aiškiai rodo, kur kredito atžvilgiu žemai 
esame nusmukę. Ir kodel taip yra? Mes tik girdime viena: skundžiasi 
Finansų Ministeris, skundžiasi pramoninkai, skundžiasi prekybininkai, 
kad yra bloga. Iždas mažina savo pajamas, o išlaidos, mes matom, auga. 
Dabar pažiūrėsim, kame čia dalykas. Paimsim tą pačią žemės reformą. 
Kiek ji kraštui kaštavo ir kaštuoja. Pažiūrėkime į Žemės Ūkio 
Ministerijos išlaidų sąmatą ir pamatysime, kad didelė biudžeto dalis eina 
žemės reformos įstaigai, kuri ligi šiol, galima sakyt, yra griovimo įstaiga, 
o ne atitaisymo įstaiga. lr pirmų pirmiausia reikia nuo čia pradėti, Vėl, 
ar mes turime grynų statistinių davinių apie žemės ūkio našumą, apie 
mūsų žemės ūkio gamybą ir t.t. Grynų statistikos davinių neturime. 
Esamieji daviniai svyruoja ir gali būti 10-2075 didesni ar mažesni. Ir tik 
eilė metų prityrimo galės mums patikrinti, ar tie daviniai yra tikslūs ar 
ne. Ir tokiu būdu mes negalime pasakyti tuo tarpu, nes davinių turime 
tiktai už keturius metus, ar mūsų žemės ūkis dabar gamina daugiau negu 
prieškariniais laikais, ar ne. Bet mes turime davinių iš rusų laikų apie 
rusų ūkio padėtį. Yra suvesta davinių už 18 metų apie visos Europos 
Rusijos žemės ūkio gamybą. Yra skiriama žemės į dvi rūšis: valstiečių 
žemė ir visų kitų, kur daugiausia įeina dvarininkų, kuri aukšta kultūra 
nepasižymėjo. Daviniai suvesti gubernijomis, Ir mes matom, kiek 
gaunama iš 1 ha iš valstiečių žemės ir kiek iš dvarininkų. Kauno 
gubernijoj skirtumas yra maždaug 8 pūdai, apie 50 pūdų iš dvarų ir apie 
41-42 iš valstiečių. Daviniai surinkti už 18 metų. Ir dar kas, kad ne tenai 
surenkama daugiau, kur žemė yra geresnė, žemės gerumas į derlių 
reikšmės beveik neturi: žemė geros rūšies, o derlius labai menkas. 
Vadinas, kokia išvada? — Darbas ir kultūra gali derlių pakelti. Be to, tie 
daviniai rodo, kad beveik visuose dvaruose gamybos nuošimtis yra 1095 
didesnis, negu valstiečių ūkių. Ir dabar stoja klausimas, kiek mes per 
šituos metus, išparceliavę dvarus, esame nustoję. Ir kitas klausimas, ar 
mes ir toliau eisim ta kryptimi, ir ar mes dabar savo žemės ūkio gamybą 
esame pakėlę. Kas tuo reikalu yra daroma? Turime eilę agronomų, bet 
net pati Žemės Ūkio Ministerija negalėtų tiksliai pasakyti, ką tie 
agronomai veikia. Dažniausia jie yra mėtomi iš vietos į vietą, žodžiu, tai 
yra begalo judrūs žmonės. Gal būt varinėjami iš vienos vietos į kitą, kad 
visur keltų žemės ūkį. Bet ką gi mes toliau matom? Čia stojo centrinis 
klausimas. Mes tiktai apskaičiuojam ir konstatuojam faktą, kad tiek ir 
tiek dvarų yra išpareceliuota, tiek ir tiek naujakurių yra padaryta. Dar 
toliau, čia pasakyta, kad pasistatyta tiek ir tiek trobesių, ar skaitmens 
yra tikri ar ne, nežinau, bet jeigu pripažinti tikrais, tai pasirodys, kad 

begalo didelis nuošimtis trobesių dar nėra pasistatę. Žmonės neturi 
pinigų, ne tik trobesiams statyti, bet neturi ir duonos. Reikia paskolos, 
reikia pinigų. O iš kur imti pinigų? Gal būt nusavint Ūkio Banką, bet 
manau, ir tuo nepadėsim. Bet čia kas reikalinga, reikalinga negaišinti 
naujų naujakurių, kol esamieji nėra aprūpinti, kiekvienas sodietis tai 
pasakys. Mes padarėme begalo daug ubagų; ir aišku, kad ne visi 
naujakuriai prie gautos žemės prigis ir gal būt atsidarys emigracija iš 
Lietuvos, tai jie išsigelbės. Ir manau, jokia vyriausybė neturėjo moralinės 
teisės duoti by kuriam tiktai sklypą žemės, jeigu netur garantijų, kad tas 
žmogus galės ant tos žemės prigyt. Kitas dalykas, jeigu turi tinkamą 
inventorių, jeigu turi pinigų, tada gali gauti. Bet sakyti, valstybė duoda 
žemės, valstybė duoda sėklos, valstybė duoda medžiagos, valstybė duoda 
pinigų ir t.t., tai reiškia, kad mes su savo valstybiniu ūkiu galėsim 
atsidurti prie zero. Mūsų valstybinis biudžetas prieis prie zero. Tai yra 
karti tiesa, bet tiesa. Ir tą tiesą reikia pasakyti šiandien visam kraštui. 
Reikia ieškoti iš tos padėties išeities. Mes nesame toki turtingi, kad 
galėtume daryti tokius brangiai kaštuojančius eksperimentus. Čia 
vyriausybė turi pasakyti savo žodį, kad toji politika toliau nebus 
varoma, kad naujų ubagų, naujų naujakurių nebus gaminama. Ir niekas 
neturi teisės, moralinės teisės, stumti tokiu būdu žmones į bedugnę, į 
prapultį. Negalima žmogui mesti kaulą žemės pavidalu, jeigu nėra 
garantijos, kad jis į tą žemę neįkibs. Finansų Ministeris nieko neturi ir 
nieko negali duoti. O nieko neturi todel, kad mokesčių nėra. Gal būt iš 
užsilikusių dvarų būtų galima paimti naudos, norint padėti esamiems 
naujakuriams, norint padėti tiems, kurie jau gavo žemės, kad juos šiaip 
taip aprūpintų, kad jie gatėtų išeiti iš dabartinės nepakenčiamos 
padėties. Tai šia pamatinis klausimas ir reikia prieiti prie to klausimo 
atvirai. Jis yra skaudus kiekvienam, ir kiekvienas tai junta. Pramoninin- 
kai skundžiasi, jų nuomone tai pramonė nuskriausta, nes mažai gauna 
kredito; žemės ūkio žmonės skundžiasi, kad atbulai, pamonė yra 
privilegijuota, o žemės ūkis mažai gauna kredito ir t.t. Ir tiems 
skundams galo nebus, kol mes nepakeisim savo politikos šiuo atveju, kol 
mes neisime gerinti savo padėties. Statistikos daviniai, kurie svyruoja iš 
metų į metus, nėra dar rodyklė. 


Kaip sakiau, satistikai reikia eilė metų, kad galėtume numatyti 
išvadą. Galų gale nežinome, koksai statistikos aparatas yra pas p. 
Finansų Ministerį. Todel kiek verti šitie statistikos daviniai, ištikrųjų 
negalima pasakyti. Tai padaręs tokią abstrakciją, aš turiu pasakyti, kad 
mes žinome iš to vaizdo, kurį kasdien matom, kad tai yra nepakenčia- 

mas dalykas. Mes žinome, kad valstybei jie duoda mokesnį, bet iš 
paskutiniųjų. Nucikite į eilinį kromelį, krautuvėlę ir pamatysite, kad 
dirba deficitą. Vakar aš kalbėjau su vienu pažįstamu pirkliu ir 
paklausiau, kaip jam einasi. Sako, kad nuo Naujų Metų užsidaro, nes 
kasdien turi pridėti po 25 litus. (Iš sd.: Papildomo mokesnio.) Ne, 
skolomis gyvena. Čia gera juoktis, bet mokėti begalo sunku. Ir jeigu 
pramonininkai sako, kad prekės tenka prikėjams aplipintos visokiais 
mokesniais, yra šventa tiesa. Ir fiskalinį aparatą mes kaip tik perdaug 
pasukome tam, kad jisai tokius didelius eksperimentus darytų, ir tiems 
eksperimentams nematyti galo. Greta to žemės reforma, kurią reikia 
pamatinai išnaujo išaiškinti, išleidžiant įstatymą, visus pakeitimus 
galutinai į šitą įstatymą sutraukti, ir pasisakyti sau, koksai tolimesnis 
planas, kuriuo toliau eisime. Bet mes turime ir kitur didelių eksperimen- 
tų statybos srityje. Čia projekte pasakyta, kad Klaipėdos uostui 
reikalinga apie 70.000.000 litų darbams, kurie nužiūrėti. Tegul tas būna 
ketinama paskolos ar kokiu kitu keliu. Bet jeigu Finansų Ministeris savo 
deklaracijoje pasakė, kad Klaipėdos uostas krašto ekonominės būklės 
nepagerins, tai kam tie darbai, kam svajoti apie išmetimą tokių sumų, 
kurios būtų kaip į balą mestos. Pakelkime savo kultūrą, pakęskime tam 
tikrą laiką, gal paskui rasime kreditų ir ne savo pinigais atliksime tuos 
darbus: bet dabar ne laikas. Tai yra tie pamatiniai dalykai, prie jų gali 
prisidėti eilė kitų, kurių aš smulkiau nenagrinėsiu. Bus laikas ir vieta, 
kada eis atskiromis vadybomis svarstymas, ir kada prie jų prieisime, bus 
nurodyti netikslumai. Tai bus antraeilis dalykas. Pamatinis dalykas tas, 
kad mes neturime pinigų tiek, kiek reikia tiems socialiniams ir 
ekonominiams eksperimentams, kuriuos mes darome. Mes turime 
atsižiūrėti, kad ne mažinimo išlaidų keliu eiti, o eiti kaip tik kitu keliu, 
kad mūsų būtini reikalavimai būtų patenkinti, kad mūsų dirbamoji jėga 
pakiltų, kad mūsų turtas pradėtų augti. Čia sakoma apie šventą dorybę, 
apie taupymą. Tai yra antros eilės dalykas. Susitaupyti galima bus 
keliolika milijonų, bet tas radikaliai padėties neišspręs. O tuos klausimus 
reikia radikaliai reviduoti ir pasakyti dabar, ar einame pirmais keliais, ar 
ką kitaip mes darome. Jeigu mes eisime pirmais keliais, tai tokiais lopais 
po kelius šimtus tūkstančių mes galime laikinai pasilaikyti, bet pirmyn 
neisime. Ir čia kaip tik reikia atsakymo iš valdžios labai aiškaus, nes 
valdžia savo deklaracijoje pasakė ir taip ir ne. Ji sako, iš vienos pusės, 
kad padėtis bloga, bet iš kitos pusės, kad ne taip bloga, kaip atrodo, ir 
nederlius nesąs jau taip blogas, ir mes vis delto manome nuo jo išsisukti. 
Tais klausimais nereikia ar vienon ar kiton pusėn linkti, o reikia aiškų 

atsakymą duoti, kokį diagnozą valdžia stato, kokių imsis priemonių ir 
kaip iš tos padėties ketina kraštą išvesti. Tai yra pamatinis klausimas. Ir 
valdžia, gal tyčia ar netyčia nori, ir klausimą kartais aiškina visai naiviu 
būdu. Sakysime, kodel tiek protestuotų vekselių. Kiekviename krašte, 
kur protestuotų vekselių yra daug, tai yra rodyklė, kad ekonominė 
padėtis bloga. O p. Finansų Ministeris sako, kad verteivos, praimoninin- 
kai ir pirkliai nenori mokėti vekselių. O kodel nenori? Jie turi pinigų, bet 
jie gudrūs, jie apskaito, kad kol ateis terminas protestuotus vekselius 
mokėti, tai jam bus legalus nuošimtis mažesnis ir todel jie leidžia 
vekselius į protestą. Toksai aiškinimas primena tokį aiškinimą, kad ot 
žmogus nukerta sau galvą. nes jis nenori, kad jo plaukai būtų nukirpti; 
sako, tegui paauga piaukai, geriau galvą nukirsti. Tai toksai aiškinimas 
del vekselių, kad nori trumpu laiku pasinaudoti mažesniais nuošimčiais. 
Kiekvienas pirklys aiškiai žino, kad jeigu jisai leis vieną vekselį 
protestuoti, tai užkerta sau kreditą, jisai kredito nustoja, jo vekseliai 
nediskontuojami. Todel jisai paskutines pajėgas dės, bet neleis 
protestuoti. O Finansų Ministeris sako, kad ištvirkimas, korupcija — 
sako, ištvirkę tokie pirkliai, kurie leidžia tokius vekselius protestuoti. Ir 
jeigu mes taip žiūrime, kad viskas yra iš pasileidimo, tai aš nežinau, ko 
p. Finansų Ministeris laukia. Sako, kad mūsų įstatymai nesutvarkyti 
šiuo atžvilgiu, kad tokiam pasileidimui kelią užkirsti reikalingas kredito 
įstatymas. Tai aš laukiu: kur gi naujas įstatymo projektas? Tai reikalinga 
sutvarkyti šitą klausimą, reikalinga imtis priemonių, reikalinga išleisti 
įstatymą. O p. Ministeris imasi pamokslus sakyti Lietuvos pramoninin- 
kams pirkliams apie jų ištvirkimą ir grasina jiems ne Dievo rykšte, bet 
įstatymu. Bet kur tas įstatymas? Kas ir kada išleis — apie tai nieko nėra 
žinios. Pats šito įstatymo nerodo. Kada taip yra, tai aš vis delto sakau, 
motyvuodamas savo pažiūrą ir savo išvadą, kad biudžetas sustatytas 
visai ne Finansų Ministerio, o sustatytas visų vadybų, visų valdininkų. Ir 
ką norite, pastatykite Finansų Ministeriu, nors ir Ministerijos sargą, 
jisai lygiai taip pat ne blogesnį biudžetą pristatys. O deklaracija, galima 
sekti nuo puslapio į puslapį, yra santrauka visų žinių iš visų skyrių: bet 
ir tai kai kur nebuvo paskaityta ir atsiranda prieštaravimų. Žinoma, 
šitas biudžetas, sulyginus su praeitų metų biudžetais, yra ne blogesnis. 
Bet juk kiekvienais metais reikalinga pirmyneiga. Jeigu Lietuva turi 
susitvarkyti kaipo valstybė, tai tas, kuo galima buvo pasitenkinti vakar, 
šiandien mūsų negali patenkinti. Reikia tolyn žengti, 0 mes pirmyn 
žingsnio nedarom. Mano išvada — šį biudžetą patiekė ne pats Finansų 
Ministeris, o jo valdininkai, ir Finansų Ministerio mes ištikrųjų 

neturime. Čia mano pirmtakūnas šioje tribūnoje, atstovas Steponavičius, 
pasakė, kad tai biudžetas, kuris pats save ėda. O mano išmanymu, tai 
biudžetas, kuris Lietuvą ėda. Jeigu jis pats save ėstų, tai dievai jo neregi, 
bet yra pavojaus, kad su tokiu biudžetu progresijos keliu mes prieisime 
prie biudžeto, kuris bus lygus zero. Kad tokios padėties nesusilauktum, 
kol laikas, turime apie tai rimtai pagalvoti. O tokį biudžetą turėtum 
grąžinti finansų ministeriui ir pasakyti Kabinetui: pasirūpinkit tokį 
finansų ministerį, kuris nors vieną žingsnį galėtų padaryti pirmyn. 
Kitaip, kam jis ir reikalingas. Juk pasirašyti už finansų ministerį gali 
kiekvienas, kas tik moka savo pavardę pasirašyti. Tam reikalui nėra 
jokios prasmės dėti iš valstybės lėšų pinigų. Pats ponas finansų 
ministeris, pajutęs, kad yra negerai, ramina ir sako: jūs, Seimo atstovai, 
svarstykit, o aš paskui įnešiu pataisų. Ar ne geriau būtų, kada mus 
paprašytų svarstyti biudžetą tada, kada ponas finansų ministeris pats 
mums savo nuomonę pasakys — žinoma, jeigu jis gali savo nuomonę 
turėti. (Dešinėj juokas.) Kol to nėra, mes stovime prieš tokią 
alternatyvą. Ateina Nauji Metai, ar reikia būtinai priimti biudžetas ar 
ne? Man rodos, geriau patvirtinti sausio mėnesiui 12 dalį iš esamo 
biudžeto, negu tokį biudžetą priimti. O per tą laiką visi išsijuosę turime 
imtis darbo, kad mes pajėgtum mūsų biudžete padaryti bent mažą 
žingsnį pirmyn. O to, su pasigailėjimu turiu pasakyti, šiame biudžete 
nėra. Aš turiu prisipažinti, kad iš šio ministerio getesnio aš ir nelaukiu. 
Geriausias tam įrodymas yra ta tuštuma, kuri čia yra. (Kalbėtojas rodo į 
ministerių kedes.) Jei prie tokios tuštumos reikia biudžetas svarstyti, tai 
pirmiausia ši tuštuma reikėtų užpildyti žmonėmis, kurie klausytų, o ne 
taip rodytų savo panieką visam Seimui ir jo kalboms, kuriose paliečiami 
svarbiausi Lietuvos gyvybės klausimai. Kada toki klausimai svarstomi, 
tai mes turime ne tik teisės, bet ir pareigos reikalauti, kad vyriausybė čia 
pasisakytų, (Dešinėj pritarimas.) 

DEL INTERPELIACIJOS RYŠYJE SU 
LAPKRIČIO 21 ĮVYKIAIS 


(Seimo stenogramos. 3-sis Seimas, II-ji sesija, 52-posėdis, 1926 m. gruodžio 3 
d. 

Seimo pirminninkas dr. J. Staugaitis. Sekretoriauja II sekretorius B. Žygelis. 

Dalyvauja 78 Seimo atstovai; ministeris pirmininkas M. Sleževičius. 

Dienotvarkėje svarstoma: ministerio pirmininko atsakymas į interpeliaciją 
dėl lapkričio mėn. 21 dienos įvykių Kaune. M. Š.) 


Voldemaras (t.). Gerbiamieji Seimo atstovai!. Šiandien Seimui ir 
kraštui stovi du klausimu. Vienas klausimas — grynai juridinis, kitas 
klausimas — moralinės reikšmės, politiškai tautinės moralinės reikšmės. 
Į šiuos klausimus mes susilaukėm valdžios atsakymo ir turime tą 
atsakymą vertinti žinomų mums faktų šviesoje. 

Turiu konstatuoti su pasitenkinimu ir pasveikinti poną Ministerį 
Pirmininką Sleževičių, kuris kaip tik pats yra atvykęs atsakyti į tą 
klausimą, nors formaliai galėjo to nedaryti. Pikti liežuviai iš pradžių taip 
ir kalbėjo, kad jis tyčia ir apsirgęs, kad paskui formaliai išsikalbinėtų, 
kad jis pareigų nėjo ir buvo manyta, kad jis neatsisakinės. Jis tikrai būtų 
galėjęs, formaliai imant, tą padaryti. Bet su pasigėrėjimu tenka 
konstatuoti, kad ponas Sleževičius parodė turįs moralinės drąsos imtis 
už savo Kabineto darbus atsakomybės ir tuomet, kada jis formaliai 
pareigų nėjo. Čia tenka pabrėžti, kad jis pilnai pasiima atsakomybę už 
savo organų veikimą. Kitas jo vietoj būtų gal kitaip padaręs: padarė 
mažieji, iešmininkai, vieną kitą galima nubausti, o Kabinetas čia niekuo 
nekaltas ir būtų tuo formaliai klausimas ir baigtas. Bet jis tuo keliu nėjo 
ir kaip tik tas jo pasielgimas mane patenkina. Ponas Sleževičius parodė 

savo garbingą būdą, nors labai gaila, kad kiti kolegos jį šioje vietoje | 
nepalaiko, išskyrus vieną Krašto Apsaugos Ministerį. Ponas Pirminin- 
kas pasiima ant savęs atsakomybę už Kabineto pasielgimą. Tą 
apsireiškimą mes turime įvertinti kaipo žmogaus, politinio veikėjo, kuris 
moka ir žino pasiimti atsakomybę už tam tikrus įvykius. Pripažindami 
visa tai, bet gi turime pasakyti, kad pažiūrose tarp mMūsų- bus griežtai 
diametralinis skirtumas. Jeigu tai, ką ponas Pirmininkas pasakė, būtų 
pasakyta normaliu laiku teisme, tai toks prisipažinimas prie klaidos jau 
pats per save būtų pagrindas patiekti kaltinamąjį aktą, nereikėtų jokio 
tardymo ir būtų galima tais žodžiais ir tais daviniais, kuriuos paskelbė 
valdžia iš tos tribunos, galima būtų patiekti kaltinamąjį aktą. Aš tą savo 
pažiūrą motyvuosiu labai tiksliai, o tuo tarpu noriu pakalbėti del kitų 
dalykų. 

Ką turėjo atnešti ponas Ministeris Pirmininkas? Turėjo nuraminti 
visuomenę. Ir ramino. Tas raminimas kitais atžvilgiais būtų gal geras: 
atidavėm teismo žiniai nepaprastam tardytojui, ištirs — laukit teismo 
sprendimo. Ką daugiau valdžia gali padaryti? Bet čia ir yra tas 
nelaimingas „bet“. Jeigu būtų įstatymo atžvilgiu sutaikoma su jo 
žodžiais ir dvasia tas Pirmininko paaiškinimas, tai nieko kito ir 
nereikėtų. Bet ptas Pirmininkas aiškiai pripažįsta tuos faktus, kurie, 
kaip toliau įrodysiu, griežtai prieštarauja Lietuvos įstatymams. Atmetus 
teismo tardytoją, ta visa kalba nustoja vertės. Del to, kad pats Ministeris 
Pirmininkas yra kartu ir generalprokuroras ir jis visuomet gali pasakyti 
tardytojui ... Įsivaizduokit tokią sceną: tardytojas sako, kad nėra 
nusikalstamo darbo, už kurį galima būtų bausti, o ponas Pirmininkas 
sakys: klausyk, aš tavo prokuroras, tavo viršininkas — arba išpildyk, o 
jei nenori, paduok į dimisiją. (Iš kairės: Tai buvo seniau.) Aš nežinau. 
Garantijos ligi šiol teisėjui jokios nėra. Nei tardytojui nėra. Aš tikiu 
ponui Sleževičiui. Bet imant klausimas grynai žmoniškai, tokia padėtis 
yra galima. Čia nėra dviejų nuomonių, ir nebūtų, jeigu būtų 
nusikalstamas darbas. Vadinasi, jeigu Ministeris Pirmininkas Sleževičius 
čia pareiškė, kad imasi atsakomybės, tai reiškia ir visas Kabinetas yra 
atsakomingas ir turėtų pasakyti: „ir mane reikia traukti atsakomybėn". 
Ką reiškia toksai pasakymas tardytojui? Todel šitas pasakymas manęs 
neramina, todel, kad pats generalprokuroras čia iš tribunos yra pasakęs 
tokių dalykų, kurie mūsų įstatymams yra priešingi. Pirmutinis 
kalbėtojas dr. Raulinaitis čia, man rodos, perminkštai yra išsireiškęs, 
kalbėdamas del valdžios organų veikimo. Kai kur jis įrodinėjo, kad 
faktų nebuvo. Bet sakau, šiuo atžvilgiu mūsų esamiėji įstatymai valdžios 

taktiką nė kick nepateisina. Mes turime pasakyti, kad įstatymų atžvilgiu 
nuo pačios pradžios ligi galo veikimas valdžios organų sudaro kaip 
tiktai medžiagos baudžiamajai bylai prieš valdžią, bet ne prieš ką kita. 
Dabar, jeigu nuimsime ir patį įstatymą, jo tekstą. Aš turiu baudžiamąjį 
statutą čia rankose. Tai reikia priminti vieną teisę, kuri kadaise labai 
teisingai priminė iš šitos tribunos mano draugas ponas Toliušis. Tuomet 
buvo keliamas klausimas apie streikus, ar baudžiami streikai, ar ne. P. 
Toliušis tuomet išaiškino, kad ne kiekvienas baudžiamojo statuto 
straipsnis Lietuvoje veikia. Žinoma, apie tai dviejų nuomonių negali 
būti. Jeigu pažiūrėsim į „Vyriausybės Žinių“ 2 ir 3 numerius, tai ką 
pastebėsime? — Pastebėsime, kad ten pasakyta, jog toki ir toki 
straipsniai, išskyrus tokius ir tokius straipsnius, neveikia. Neveikia visi 
straipsniai, kurie yra prieš laikinosios Lietuvos konstitucijos dėsnius. 
Dabar laikinoji Lietuvos konstitucija yra pakeista nuolatine, kurioj tas 
pats dėsnis yra paminėtas, kad visi rusų įstatymai tik tiek Lietuvoj 
veikia, kiek nėra priešingi Lietuvos konstitucijai ir kitiems išleistiems 
Lietuvoj įstatymams. Vadinas, jeigu mes turime baudžiamąjį statutą, tai 
mes del kiekvieno straipsnio privalom sau statyti klausimą — ar jis 
veikia, ar neveikia. Ir ypač, kada mes turime dalyką su vadinamuoju 
politiniu nusikaltimu. Tai tokį klausimą mes visuomet turime sau statyti. 
Ir neužmirškite, kad baudžiamasis statutas Tagancevo išleistas, nors 
atrodo ir nauja knyga, bet kaipo juridinis aktas yra senas aktas, išėjęs 
keletą dešimtmečių atgal. Jis turėjo ilgą gimdymo procesą ir gimė 1903 
metais. Bet nebuvo iškarto įgyvendintas. Rusų vyriausybė stengėsi 
supažindinti su tuo statutu ne tiktai rusų teisininkus, bet ir užsienio 
universitetus, kad duotų savo pažiūras į tą statutą. Ir štai vienas 
Paryžiaus universiteto profesorius, juristas, kriminalistas, garsus Garson 
įvade prie to prancūzų vertimo 1905 metais štai ką sako: „Šitas statutas 
parašytas autokratiškai Rusijai ir negali būti taikomas tautai, atgavusiai 
laisvę. Ir jeigu naujos įstaigos turės atgimdyti šitą didelį kraštą, tai 
negalima abejoti, kad tas statutas turės būt tuoj peržiūrėtas ir ištaisytas." 
Tai buvo pasakyta po to, kai įstatymų represija caro pirmomis 
reformomis jau buvo panaikinta. Reiškia, jau tada Vakarų Europos 
juristas, Paryžiaus profesorius, net po caro padarytų reformų yra iš 
dalies panaikinęs šitą baudžiamąjį statutą. O pas mus einama su šiuo 
statutu ir norima įtikinti ir pritaikinti, žinoma, tada kada patinka. Kada 
nepatinka — netaikoma. Kitoj interpeliacijoj del darbininkų streikų 
buvo teisingai nurodoma, kad ne visi to statuto paragrafai veikia. O čia 
mes matom — vėl taikomas. Taikomas, nežiūrint to, kad caro ukazu iš 

1905 metų tas baudžiamasis statutas buvo dalinai panaikintas, kiek jis 
liečia politinius nusikaltimus. Ir todel sakau, kad toji nuomonė, kuri 
buvo pareikšta Paryžiaus žinomo juristo, negali sukelti jokių abejojimų, 
ir kitaip negali būti. Juristai kitaip ir negali žiūrėti į šitą statutą. Šitas 
statutas negali būti taikomas prieš politinę laisvę, prieš spaudos laisvę, 
prieš žodžio laisvę. Šituo statutu laisvas kraštas jokiu būdu negali būt 
tvarkomas. O jeigu yra taikomas, tai mes turime pasisakyti, ar yra pas 
mus politinė laisvė pripažinta ar ne. Ir mes matom, mūsų konstitucijoj 
yra įrašyta, kad mes tą laisvę pripažįstam. O jeigu mes nenorim, kad tie 
konstitucijos žodžiai pasiliktų tuščiais žodžiais, tai ir turime žodžius 
padaryti kūnu ir tą politinę laivę įgyvendinti mūsų krašte. Ir nereikia 
slapstytis už vieno ar kito įstatymo, jeigu randama reikalinga vieną ar 
kitą konstitucijos laisvę paneigti. Konstitucija yra svarbesnė negu visi 
įstatymai. Ir jeigu konstitucija duoda laisvę, tai joks kitas įstatymas tos 
laisvės atimti negali. Gali reguliuoti tą laisvę, bet atimti tos laisvės 
amžindien negali. O yra mėginimas, kaip sakysim, susirinkimų įstatymo 
tą laisvę susiaurinti. Dabar, politinė laisvė ir pilietinė laisvė mūsų 
konstitucijos yra pripažinta. Neskaitysiu jos visų žodžių, bet paimsim 
kiekvieną valstybės teisės vadovėlį ir ten rasim tų visų laisvių 
išvardijimą. Surasime visą teisių komplektą. Ir mes, kaipo demokratinė 
valstybė, turime pastatyt sau klausimą, kas yra demonstracija? — Tai 
yra politinė teisė reikšti kolektyviškai nuomonę tam tikru būdu, kuris 
apsireiškia eisena. Kas tai yra mitingas? — Mitingas tai yra galvojimas 
kartu. Susirenka daugelis žmonių ir kartu galvoja. O demonstracija yra 
tam tikrų jausmų pareiškimas gestais ir eisena. Ir žmonės vienaip 
manantieji turi teisės prisidėti prie demonstracijos. Ir jei manifestacija 
yra gausingesnė, tai rodo, kiek yra didelė krašte visuomenės tam tikra 
nuomonė. Ir kiekviename demokratiniame krašte toksai dalykas tiktai 
gali būt pageidaujamas. Kodel? Todel, kad čia valdžia turi galimumo 
pažiūrėti, kiek žmonių priklauso prie vieno ar kito nusistatymo. Juo 
gausingesnė minia, juo didesnė yra visuomenės dalis su tam tikru 
nusistatymu, ir tai valdžios organams labai padeda orientuotis. Ir todel 
visur ir niekam negali kilti mažiausio abejojimo, kad manifestacijos yra 
neleistinos. Dabar, ar reiklaingas koks nors leidimas? Kiekviena laisvė 
turi būt organizuota, o ne taip sau palaida. Dabar, kas reguliuoja tą 
klausimą. Pas mus apie demonstracijas jokio įstatymo nėra; ir kalta 
valdžia, o ne piliečiai, jeigu šitas klausimas nėra įstatymų keliu 
sureguliuotas. Ir šiuo atveju turi atsakyti valdžia, kuri turėjo reguliuoti 
šitą klausimą įstatymo išleidimu. Jeigu tokio įstatymo neišleido, tai tuo 

pačiu pareiškė, kad ji leidžia piliečiams kaip nori demonstruoti. Bet 
šituo atžvilgiu dar blogiau dalykas stovi. 

Ir iš policijos leidimo nereikia, nes konstitucijos yra įrašytos teisės ir 
jos nereikalauja, kad policija leistų, nes bus tos teisės iliuzorinėmis, jeigu 
jos priklausys nuo nuovados viršininko — ar galima naudotis tomis 
konstitucinėmis teisėmis ar ne. Tokios nuožiūros nei policijai nei kitiems 
organams neduodama, tik įstatymas gali reguliuoti. Kituose kraštuose 
yra tokie įstatymai. Pono Ministerio Pirmininko buvo paminėta, kad 
Prancūzijoje buvo toks įstatymas, kuris reguliuoja demonstracijas. Bet 
tenai jokio leidimo nereikia, tenai siunčiami velosipediniai policijos 
agentai, kurie tvarko demonstraciją; ir pasakyta, kas atsako už tą 
tvarką, ir kokias turi turėti legitymes žinias, kad jisai dalyvauja 
demonstracijoje. Aiškus dalykas, kad neapsieinama be susidūrimų. Bet 
kur tie susidūrimai? Tai nereguliuojamoje demonstracijoje, bet tokioje, 
kur savaime susidaro. O ten, kur yra reguliuojama, tenai apie 
susidūrimus jokios kalbos negali būti. Būna dažnai demonstracijų ir 
kituose kraštuose, kur nesiskaito su nustatytomis įstatymo formomis, ir 
tik būna valdžiai pareiga neleisti tokias demonstracijas, kurios nori eiti 
šalia įstatymų, o ne taip, kaip yra pabrėžta. Pas mus nėra siaurinančio 
įstatymo, kuris galėtų šitas konstitucijos teises aprėžti, ir valdžios taip 
pat nenurodyta, kaip reikia jomis naudotis. Buvo mėginta taikinti 
susirinkimų įstatymas, kur pasakyta, kad turi būt be ginklo. Ir čia, sako, 
ginklas buvo panaudotas. Koks ginklas buvo — man baisu pasidarė — 
šautuvai, kulkosvydžiai galėjo būti, aukos galėjo būti? Ir aš išgirdau: 
lazdos. Ponas Toliušis yra geras juristas ir labai gerai žino, kad baudž. 
statute yra du terminai: vienas terminas „oružije“ — ginklas, ir kitas 
terminas — įnagis — „orudije". Jeigu pažiūrėti į baudžiamojo statuto 
rodyklę, tai įnagiu gali būti kiekvienas dalykas. Aš galiu pagriebti 
akmenį ir akmeniu užmušti žmogų. Tai bus ne ginklas, bet įnagis. [Įnagis 
gali būti tas, ką aš paimsiu į rankas, ar lazdą, ar medžio šaką ar ką nors 
kitą. Bet jeigu susirinkimų įstatymas kalba apie ginklus, tai yra taip, 
kaip priduoda žodžiui „oružije"“ reikšmę. Mes žinome, kad yra šalti 
ginklai, kad yra šaudomieji ginklai. Ir jeigu pasakyta „su ginklais“, tada 
įstatymas ir nužiūri. Sakysime, kituose kraštuose yra apibūdinimas, kas 
yra ginklas. Sakysime, kišeninis peiliukas — ar ginklas ar ne; ir 
pasakyta, kokio ilgumo yra ginklas. Tai nuo ilgumo pareina. Tas 
peiliukas, kuris pas mus kišeniuje yra, tai ne ginklas. O jeigu aš turiu 
peilį medžiui piaustyti, tai jis priskaitomas prie ginklų rūšies. Bet ar šiaip 
ar taip, man iki šiam laikui neteko girdėti nuomonės, kad lazda būtų 

ginklas. Tiesa, nelaimėje, kada Rusijos kraštas buvo priverstas prie 
didžiausios nelaimės, kareiviams tenai duodavo vietoj šautuvų lazdas ir 
raportuodavo, kad jie apginkluoti šautuvais; ir tuomet buvo visuomenėj 
pasipiktinimas, kad kareiviai vietoj šautuvų lazdomis apginkluojami. 
Net susirinkimų įstatyme nėra jokio pagrindo, kad lazdos negalima 
turėti. Aš ir pats turiu lazdą, į Seimą ateinu su lazda, ir jeigu 
policininkas turi tokias instrukcijas, — aš pripuolamai galėčiau eiti ta 
gatve su ta lazda ir iš manęs būtų atėmę tą lazdą, nes lazda gera, 
Paryžiuje pirkta, ir čia būtų pasidžiaugę iš tribunos, kad lazdą atėmė, ir 
parodytų. (Dešinėje plojimas.) Tai ne policijos pareiga yra atimti lazdą, 
bet tai tiesiog vadinasi apgrobimas, nes vienam patinka lazda, kad ji 
gera, Paryžiuje pirkta, kitam gali patikti mano portmanetas ir gali iš 
manęs jį atimti. Toki veiksmai jau nuo to apgrobimo nesiskiria. Jeigu 
užpuola, kad ir su lazda, jeigu užpuola, tada ginkis; ir policija turi teisės 
toje kovoje, tada lazda pavirsta ne ginklu, o įnagiu, kuriuo žmogus 
veikia ir gali būti kaipo corpus delicti pridėta prie bylos. Bet kitas 
dalykas, ar policija buvo užpulta ar ne. P. Ministeris Pirmininkas 
pasakė, kad policija buvusi užpulta. Kada prie interpeliacijos kalbėjo p. 
Toliušis, tai jis buvo pareiškęs, kad policininkų matėme sužeistų tiek ir 
tiek, o iš demonstrantų nėra nė vieno sužeisto ligoninėje. Nejaugi galima 
manyti, kad Lietuvos žmonės tiek kvaili, žinodami, kad jiems skelbs 
bylas einant 129 str. ir jie ateis į ligoninę, kad perrištų ranką, kad paskui 
juos iš ligoninės nuvestų į nuovadą, nejaugi žmonės eis į ligoninę ir 
rodys, kad sumušti. Aišku, kad visada slėpsis, slėpsis už tai, kad čia 
ieškoma nusikalstamojo darbo, ir todel jisai išgulės mėnesį ar daugiau 
savo lovoje, ir sugalvos kokį nors aiškinimą, delko jisai žaizdą gavo, bet 
niekuomet nesakys, kad demonstracijoje buvo. Todel vartoti argumentą, 
kad nepasirodė ligoninėje, negalima, nes iš ligoninės gali nuvesti į 
nuovadą, o paskui iš nuovados į teismą. Tai jau būtų perdaug reikalauti. 
Ir čia dar kas man svarbu — dura lex sed lex, — net rusų įstatymas ir 
tas mano akyse valdžios nepateisina, net rusų įstatyme mušti valdžios 
agentus ne visados draudžiama. Jeigu jūs paimsite baud. statutą, tai 
pamatysite, dei susidūrimo su valdžios agentais, dar Nikalojus II prieš 
revoliuciją tokios nuomonės buvo, pamatysit, kad rusų autokratiška 
caro valdžia reikalavo daugiau iš policijos agentų, negu mūsų 
demokratinėje Lietuvoje. Jeigu jūs paimsite visą skyrių apie valdžios 
neklausymą, baudžiamojo statuto 138 str., tai rasite visur pabrėžta, kad 
neklausant teisėtų valdžios įsakymų. Žodis „teisėtas“ — zakonnoje 
rasporiaženije pravitelstva. Už tą tada jie atsako. Dabar, kaip aiškinti 

žodis „teisėtas“, Jau einant sena romėnų praktika, aiškinant įstatymą, ne 
jo žodžių reikia laikytis, bet jo prasmės ir dvasios: „Leges comentare est 
non earum verba tenere, sed vim ad potestatem“. Vadinas, tai yra „vis 
ad potestas" — įstatymo prasmės ieškoti. Juk Seime tur būt yra 
Tagancevo leidinys su komentarais. Aš tamstoms ir puslapius nurodysiu, 
ir pamatysit štai ką (Atstovas Sugintas, iš vietos: Čia ne teismas.) — 
Apie įstatymus kalbėti — tik teisme? Vadinas, pono Suginto nuomone, 
Seime reikia ne apie įstatymus kalbėti. Tai apie ką: apie nagaikas? 
Lazdas? (Dešinėj plojimas ir juokas.) Aš tamstoms paskaitysiu 534 
puslapyje: „„Dlia nakazujemosti soprotivlenija neobchodimo, čtobi .. . 

„. . zakonomirnoję" (Iš sd: Aha, „zakonomernoje“) — Palaukit, tas 
jums dar blogiau ... Toliau pasakyta: „Vsie sovremennyja ... 

„.. nezakonnym“. (Iš kairės: Tai — „pasyvnoje“.) — Palaukit, bus 
ir apie aktyvą, nesidžiaugkit, jūs visada per greit džiaugiatės .. . Dabar 
toliau, 54 puslapyje pasakyta: „Soprotivitelnyj akt samooboroni .,. 
Vadinas, čia jau kalbama ir apie aktingą pasipriešinimą. Jūs džiaugiatės 
del žodžio „pasivnoje", o čia sakoma, kad kiekvienas gali ir aktingai 
priešintis, jeigu valdžios įsakymas aiškiai neteisėtas. (Iš sd: Tas savaime 
aišku.) — Jums aišku, bet pasirodo, kad valdžia kitos teorijos laikosi. 
Jei jūs paimsite komentarus 142 str., 139 str., tai jūs visur pastebėsite, 
kad einant rusų įstatymais, dar prieš 1905 metų revoliuciją, vadinas, prie 
samoderžavijos dar, buvo leista mušti policiją, jei jos įsakymai ėjo prieš 
įstatymus, jei jos įsakymais buvo naikinama tai, kas piliečiams buvo 
pripažinta. (Atstovė Purėnienė, iš vietos: O kodel nemušei, kai tave į 
Varnius varė? Kairėj juokas.) — Tai kitas dalykas. (Atstovė Purėnienė, 
iš vietos: Ar tai teisėtai buvo?) — Neteisėtai, tik nejaugin ponia 
Purėnienė, jūs manot, kad aš toks blogas žmogus, jog norit iškelti 
manyje kerštą? (Atstovas Toliušis, iš vietos: Mokinat mušti, bet patys 
nenorit mušti.) — Ne del to, bet primenat dalykus iš mano gyvenimo, 
kurie lyg tartum turėtų sukelti manyje kerštą. Taip, buvo su manimi 
neteisė, bet aš jums pasakysiu, kad šita neteisė pasireiškė prieš keletą 
metų. Tai jūsų pareiga buvo /ada protestuoti, bet jūs tada džiaugėtės. O 
jei jūs tada neprotestavot, jei jūs tada džiaugėtės ir pritarėt, tai nelaukit, 
kad aš dabar būčiau jums dėkingas už užuojautą, reiškiamą keleriais 
metais vėliau. (Atstovas Sugintas, iš vietos: Del ko lazdos nepaėmei ir 
nemušei tada, kai varė į Varnius?) — Kitas dalykas. Aš teisę turėjau ir 
jei aš to nepadariau, turėdamas teisę, tai mano takto dalykas, o ne mano 
teisės dalykas. (Dešinėj pritarimas.) O čia eina dalykas ne apie taktą, bet 
apie teisę. Ponas Ministeris Pirmininkas visą Kabineto politikos gynimą 

bazavo tuo, kad Kabinetas pasielgė visai teisėtai, kad policija teisėtai 
uždraudė tokią eiseną ir, vadinas, tie, kurie ėjo, nors ir buvo uždrausta, 
vulgariai tariant, teisėtai gavo į kailį. Tai aš ir sakau, kad uždrausta 
neteisėtai ir tas būtų iš tų 7, turinčių lazdas, davęs policininkui į antausį 
ar kitaip, tai būtų teisės atžvilgiu visai teisėtas apsigynimo aktas. Taip 
yra įstatymų atžvilgiu. (Atstovas Toliušis, iš vietos: Čia faktinoji pusė, ir 
tai nustato teismas.) — Atsiprašau, teismas yra tada, kada dvi pusės 
stoja. (Atstovas Toliušis, iš vietos: Čia guestio facti.) — Jei yra teismas, 
tai privalo būti dvi pusės. Tada tegul atvyksta į teismą visas Kabinetas ir 
demonstrantai, ir tegul teismas teisia. O jūs norit būti kaltintojai ir 
demonstrantus kaltinti, o tada yra ne guestio facti, o guestio juri. Jei 
guestio facti, tai reikia teisti greta ir valdžią, kuri tokius įsakymus davė, 
ir tuos, kurie demonstracijoj dalyvavo. Tada teismas galės pasakyti, kas 
savo teisėje, kas ne. Bet generalinis prokuroras sako, kad duotas 
įsakymas tardytojui svarbioms byloms tardymui vesti. Vadinas, jis 
nenori kartu su tais sėsti. Taigi čia nėra guestio facti. Aš net statistikos 
nevedžiau, kiek žmonių sužeista iš vienos ar kitos pusės, ir čia mums 
Seime yra guestio juri: ar turėjo teisės Kabinetas duoti tokius įsakymus, 
ar ne. Ir aš konstatuoju, kad tokio įsakymo neturėjo teisės duoti ir todel 
reikėtų kaip tik traukti atsakomybėn tuos agentus, kurie tokius 
veiksmus darė. O jei pasirodytų, kad jie pildė vyriausybės įsakymus, tai 
jau tada mes turėsime teisti ir pačią valdžią. O jeigu pasirodytų, kad 
pildė aukščiausiosios valdžios įsakymą, tai mes turime atvesti čia pačią 
valdžią, tariant nuimti nuo ponų ministerių konstitucijos numatytą 
neliečiamybę ir atiduoti juos teisman. Štai guestio juris. Neikim antru 
kart gėdos keliu, kurios mes jau kartą užsitraukėm, kada garsusis 
Leonas išaiškino. (Salėj juokas.) 

Jis paskirtas Finansų Ministerijos juriskonsultu. Sakau, tada trys 
Europos juristai nepriklausomai viens nuo kito pasakė, ką mes pirma 
pareiškėm, kad neteisėtai pasielgta ir lietuvių byla patapo byla 
pasaulinėj plotmėj. Neikim antru kart tuo keliu, nes čia jau turime 
Europos juristų nuomonę iš anksto, nes to statuto dėsniai jau dalinai 
panaikinti paties Nikalojaus II įsakymu. O pas mus jie veikti prie 
konstitucijos dėsnių negali. (Purėnienė, iš vietos: Apie kokius straipsnius 
kalbi?) Aš suprantu, kad gali atsitikti taip, kad reikalinga suvaržyti 
laisvė, kada ta beribė laisvė gali privesti kraštą prie pražūties. Deja, 
mūsų konstitucija nužiūrėjo tik vieną dalyką — karo stovį, kada yra 
karo stovis — taip, jokių susirinkimų ir demonstracijų daryti negalima. 
Tada aš suprantu: ir ta valdžia, jeigu ji nori būti atsakominga už krašto 

likimą, galėjo padaryti geriau — galėjo ateiti į Seimą ir paprašyti, kad 
Seimas įvestų karo stovį. Padoriau būtų įvesti karo stovį ir uždrausti, 
negu sakyti teoretiškai, kad — aš laisvės šalininkas, bet jeigu tu pajudėsi, 
tai gausi nagaikų. (Dešinėj juokas.) Tau laisvė tik stovėti vietoje ir ne 
kitaip — nejudėk. Jeigu valdžia randa reikalinga, būtinai reikalinga 
išpildyti savo pareigą ir apsaugoti valstybę nuo gresiančio pavojaus ir 
negali leisti tokių demonstracijų ar susirinkimų, tai tada tegul įveda karo 
stovį. Jeigu taip padarys, ar simpatinga ar nesimpatinga, bet eis 
įstatymais nurodytu keliu. Bet viena ranka nuimti karo stovį ir 
pasirodyti žmonėms „štai koks aš geras", o kita ranka apginkluoti, kaip 
angliškai sakoma — stekais, ir pasakyti, kad „saugokis, nejudėk iš 
vietos, o jei neklausysi, tai nagaikų gausi". Jeigu dar prisiminti, kad 
policijos agentai del visako už nugaros ir šautuvus turėjo, tai kitur šitoks 
darbas vadinama provokacija. Vadinasi, tu esi laisvas, gali stovėti, o 
jeigu eisi, tai būsi primuštas. (Balsas iš kairės: Ar leisti anarchiją?) Taip, 
jums viskas atrodo anarchija, del to, kad jūsų galvose yra didelė 
anarchija. (Dešinėj juokas ir plojimas.) 

Dabar toliau. Mes turime neabejojamą faktą, kad įstatymo atžvilgiu 
jie galėjo eiti, o iš paaiškinimo pasirodė, kad ne tik buvo sutrukdyti, bet 
ir sumušti. Aš pasakysiu daugiau: rusų policija elgėsi geriau, negu čia 
buvo pasielgta. Iš pono Ministerio Pirmininko pranešimo mes aiškiai 
žinome apie policijos pasielgimą. Rusų įstatymai, senieji rusų įstatymai, 
reikalavo įspėjimo; jeigu minia susirenka, tai įstatymai reikalauja 
įspėjimo ir tai ne vieną kartą, bet tirs kartus reikėjo įspėti. Tai jau yra 
senas klasinis dėsnis visų reakcinių valdžių, pradedant nuo Prancūzų 
absoliutizmo — visuomet tris kartus įspėdavo ir tik po to galėjo vartoti 
leistų priemonių net ligi ginklo imtinai. Seni įstatymai leido ginklą 
pavartoti, bet tik po trijų įspėjimų. Čia mes matom, kaip ponas 
Pirmininkas atvaizduoja įvykį gana idiliškai, tariant — žmonės nestovi, 
žmonės juda — judėjimo netrukdo, nes jie eina pirmyn; policija užbėga 
miniai už akių ir užstoja jai kelią, kaip pasakyta paaiškinime — užtvarą 
padaro. Vadinasi, už tveria kelią. O policijos pareiga kaip tik yra 
pašalinti tai, kas užstoja kelią. Sako: eikit, eikit greičiau, o čia padaro 
užtvarą, kad žmonės, iš užpakalio stumiami, turėdami priešaky užtvarą, 
neturėtų kur eiti. Kur gi taip galėjo pasielgti, kurioj valstybėj? O pas mus 
taip elgtasi. Ne vienoj vietoj, o keliose vietose tokia užtvara buvo 
padaryta. Iš to, kas pasakyta Ministerio Pirmininko, o aš neturiu nė 
mažiausio motyvo netikėti jo pareiškimui; išeina, kad policija pati pirma 
atakavo minią, tuo atžvilgiu, kad žmonės negalėjo eiti. Užstojo kelią, 

vadinasi — kur gi miniai dėtis. Aš tikiu ir kito oratoriaus pasakymu, 
kad policija sugalvojo dar geresnę priemonę — išnykti .. . Nes kur gi 
turėjo minia pasidėti. Žmonės kits kitą stumia pirmyn, iš priešakio 
pastatytas policijos užtvaras — kur eiti? Buvo vienintelis kelias — 
išnykti. (Dešinėj juokas.) 

Iš visų tų davinių matome, kad čia pasielgta priešingai įstatymams, 
dargi rusų įstatymams. Jeigu galėtų būti dar kalba del 1903 m. įstatymo, 
tai jau po 1905 metų ir kalbos negali būti. O pas mus Lietuvoj, jei kas ir 
kaltas, tai kalta valdžia, kad ji nežino, koki įstatymai veikia, tų įstatymų 
neskaito ir ateina į Seimą pasiaškinti iš tribunos, kad, girdi, del policijos 
elgesio gali skųstis taikos teisėjui, bet turi pildyti aklai. Aš tamstoms jau 
citavau įstatymo žodžius, kur yra pavartotas žodis „zakonno“ — kad 
gali net priešintis; gali priešintis pasingai, o jei tave muša, tai gali atgal 
drožti ir nusidėjimo nėra. Aš turiu pasakyti, kad Lietuvos visuomenė 
daugiau buvo išauklėta, kur savo taktu išvengė didesnio susidūrimo. 
Kituose kraštuose būtų prieita prie karštesnio susidūrimo, daugiau būtų 
aukų, kadangi ten teisės įžeidimą giliau jaučia negu Lietuvoj. Čia mes 
prieinam prie antro klausimo pusės. Aš norėčiau nors teoretiškai prileisti 
vienam momentui, kad tegul sau policija turėjo teisės taip pasielgti, tegul 
ir teisėtai buvo padaryta. Tai kas iš to? Lieka dar takto klausimas. 
Nežiūrint ir į tai, ji būtų galėjusi ir kitaip pasielgti. Čia jau mes 
susiduriam su dalyko moraline puse. Ką mes turime? Mes turime 
jaunimo apsireiškimą. Jaunimas visuomet yra judrus. Imkim viso krašto 
studentus: nebūna niekur nė vieno didesnio politiškai socialinio 
klausimo, į kurį jaunuomenė nebūtų šiaip ar taip reagavusi. Ir aš labai 
gailėčiaus to krašto, kur jaunuomenė neturi tos šventos ugnelės, kuri 
stumia ją pirmyn į kovą už ideją, už laisvę. Visi kraštai tai supranta. Dar 
nesenai užpernai Paryžiuj buvo toks įvykis. Buvo išrinktas Prancūzijos 
akademikas; išrinktas einant politiniais sumetimais, be jokio titulo. 
Studentai, reaguodami į tai, daro eiseną, žinoma — nelegalinę, nes tokia 
eisena negalėjo būti padaryta. Jie paima asilą, apvelka akademiko 
rūbais, prikergia net akademiko špagą ir štai tokia demonstracija 
pasipila į gatvę. Nors panaši demonstracija negalėjo būti leista, bet 
minia lydi savo „akademiką“. Žinoma, policijai nieko kito neliko, kaip 
paimti tą „akademiką“ ir nuvesti į nuovadą, o studentai telefonuoja 
akademijos nuolatiniam sekretoriui, pranešdami, kad: jūsų akademikas 
areštuotas. Sekretorius skubiai atvažiuoja į nuovadą ir randa savo 
„akademiką". Akademijos įžeidimas, aukštos mokslo įstaigos įžeidimas 
ir t.t. ir t.t. O nė vienam studentui už tai bylos nebuvo iškelta, protokolų 

nebuvo sustatyta. Kodel? Todel, kad matė, jog jaunuomenė reaguoja, 
nes visiems buvo žinoma, kad politiniais sumetimais tas aktas buvo 
sudarytas. Jaunuomenė pirmoji reagavo ir pajuokė ir viešai paniekino. 
Bet jokios bylos nebuvo iškelta, jokio kraujo praliejimo nebuvo. Bet 
eikim į tą pačią Rusiją. Ką mes pamatysime? — Juk ir mūsų tarpe yra 
asmenų, kurie dalyvavo rusų studentų riaušėse, judėjime. Mes 
atsimename, kaip Kijeve senas karys Dragomirovas gavo iš Petrapilio 
įsakymą pavartoti ginkluotą jėgą prieš studentus, išvaikyti. O Dragomir- 
ovas ką padarė? Jis buvo viso Kijevo karo apygardos viršininkas. Paėmė 
visą sunkiąją artileriją, pastatė aplink universitetą ir pasiuntė telegramą į 
Petrapilį: „„Pozicii zaniaty, vraga nevidno". (Salėj juokas.) Kodel taip 
pasielgė? O todel, kad negalima kariuomenės siųsti prieš jaunimą. O tai 
buvo prie caro 1903 metais. Ir jokios bylos nebuvo iškelta jam už tai. O 
pas mus ką matom? Matome štai ką. Valdžios laikraštis mini Lietuvos 
studento pavardę, kuris organizuoja eiseną. Ačiū Dievui, tegu sau 
organizuoja, o paskui laikraštis padeda žinutę ir sako — uždrausta. Kas 
uždraudė? Aš nustebau, kokia teise, kokiu įstatymu? Aš pirma juokiaus, 
sakiau, dabartinė valdžia, nuėmusi kraštui karo stovį, negali laisvę 
varžyti, negali tokių dalykų daryti; maniau, čia koks nors nesusiprati- 
mas. Maniau tikrai, kad eisena įvyks. Rytojaus dieną gatvėj sutinku eilę 
studentų, kurie lanko universitetą vakarų Europoj ir vienas iš jų sako: 
„Kas pasidarė Lietuvoj?" Sako: „Mes norime būti originalais ir darome 
visa tai, ko kitur nėra daroma.“ Ir matyt, kad žmogus susijaudinęs. 
Sako: norima parodyti, kad moka joti į beginklę minią. Joja ant 
trotuarų, vaiko publiką, gaudo žmones. Žmogus ramus, o pasipiktinęs, 
aš tai mačiau iš jo akių. Vadinas, yra parodyta, kad eisena buvo 
sutrukdyta. Dabar kas buvo ruošiama toliau, aš nežinau. Aš manau, 
mes išgirsim iš valdžios, kas buvo ruošiama toliau, ir girdėjom, kad tą 
pačią dieną tam tikra politinė priešinga organizacija taip pat turėjo 
susirinkimą ir net kalbėjo apie priemones gintis, kad jų neužpultų. Gal 
būt tas ir buvo, nežinau, reikia toliau sekti daromus valdžios žygius. 
Vyriausybės organas, visos Lietuvos pinigais leidžiamas „Lietuva“, 
kurios redaktorius mūsų tarpe sėdi kaipo Seimo narys, buvo padėjęs 
žinutę, kad sekmadienį turės būt mitingas liaudies namuose. Tai buvo 
kiek anksčiau, o šeštadienį įdėta žinutė, kad socialdemokratų susirinki- 
mas bus sekmadienį 1 valandą liaudies namuose. (Iš kd: Ką tai reiškia. 
Kitas balsas: Provokacija.) Vadinas, tos pačios įstaigos, kuri paskelbė 
vieną susirinkimą, būtent, mitingą, per tą patį organą kviečia ten ir kitus 
susirinkti. Koks tikslas — nežinau. Aš nenorėčiau aštriai pasmerkti, kad 

visdelto labai keista: du priešingi susirinkimai vienoj ir toj pačioj vietoj. 
Ir kas dar keisčiau — valdžios organas kviečia. Ir jeigu neįvyko 
susidūrimas, tai, sakau, tik del mūsų studentų takto. Dabar toliau ką 
mes matom? Kaip vystosi įvykiai toliau. Ir čia kaip tiktai gili moralės 
prasmė. Buvo čia toks neva pasiteisinimas, kad, girdi, studentija ir 
nenorėjo, girdi, tai yra mūsų skaisčioji jaunuomenė, kaip ponas Toliušis 
pasakė, bet toji jaunuomenė buvo suklaidinta. O kada paskui kalbėjo 
kolega Plečkaitis, tai jis studentus pavadino vaikėzais, ir kilo triukšmas. 
Aš nežinau, kuriuo pasakymu studentai turi įsižeisti, ar p. Toliušio: 
skaisčioji jaunuomenė, ar p. Plečkaičio: vaikėzai. Pasakymas: tu 
skaisčioji, tu nekalta, bet tu kvaila, nes davei save suvedžioti, manau, 
turi įžeisti kiekvieną dorą studentą. Ir jeigu aš būčiau studentu, tai labai 
įsižeisčiau, jeigu man pasakytų: kam duodi save už nosies vadžiot, kam į 
košę įlindai. Man visai yra suprantama, kad studentija yra įvairaus 
plauko; ir nesutiksiu, kad socialistinė studentija tai irgi kvaila, delto kad 
duoda save už nosies vadžioti. Aš manau, ir šitos pakraipos yra sveikas 
ir aukštos doros jaunimas. Ir visuomet turi būti įvairių pakraipų. Čia yra 
gražios gėlės, visos laumės juostos, kurios visiems yra brangios ir visų 
turi būti branginami. O mes norime Seime kvalifikuoti studentus 
kvailais ir protingais. Ir protingi bus ne tos septynios mergaitės iš 
evangelijos, o protingi bus tie, kurie nosį gerą turi ir pajus, iš kurios 
pusės vėjas pučia, kurie greičiau pajus politinę pakraipą. Kurie protingai 
galvos. Čia galima vieta gaut, stipendijos, protekcijos, o jeigu padėtis 
pasikeis, tai iš kitos pusės pažiūrėsim ir vėl būsim protingi. Žinoma, 
labai protinga. Bet manau, kad studentija taip „protinga“ nėra. 
Paimsime, kad ir rusų studentiją, ir nežinau, nenorėčiau pasakyti, kad 
kas nors iš jų būtų vadinamas kvailas, užtai, kad leido save vesti į 
įvairius politinius protestus, į socialinius protestus, ir leido save siųsti į 
Sibirą, negirdėjau, kad už tai juos būtų vadinę bepročiais. Jiems kaip 
tiktai buvo taikomas pasakymas felix culpa, laiminga klaida, palaimin- 
tas nusižengimas. Ir tokių palaimintų nusižengėlių, gerbiamieji, Lietuvoj 
daug turime. Jeigu mes laikysimės tokios psichologijos, kaip mūsų 
valdžia čia norėtų, tai išeina: rusų valdžia uždraudė spaudą, uždraudė 
įstatymo keliu, reiškia, mes ir turėjom klausyt, turėjom klausyt tik todel, 
kad buvo uždrausta. Toliau, uždrausta susirinkimų laisvė, uždrausta 
politinė laisvė, reikia klausyti, del to, kad valdžia uždraudė. Ir mes protu 
vaduodamiesi turėtume pasakyti: tai, uždrausta, mes negalime eiti prieš 
valdžios įstatymus. O mes visdelto ėjome. Ir aš pasakyčiau, netikę 
būtume buvę, jei būtume klausę tų uždraudimų. (Iš dešinės: Tiesa.) 

Moralinė teisė — aukščiausia, (Iš vl: Nu?) Taip, įstatymas laikosi tik 
tiek, kiek moraliai žmogų įtikina. Kada įstatymas virsta botago taikymu, 
tai bus jau nebe įstatymas. Ir tai yra ne mano suformuluota, tai yra senai 
suformuluota. Ir mano kolegos žino, kad yra net sukilimo teisė, Ir mes, 
lietuviai, tai teise esame pasinaudoję, nes nenorėjom priklausyti tai 
valstybei, kuriai priklausėm. Yra ir daug kitų teisių, yra ir revoliucijos 
teisė. Tai negalima tą teisę neigti kitiems ir ta teise naudotis, kol ji mums 
bus gera, o neigti, kada ji mums bus negera. Jeigu mes patys išėjom iš 
revoliucijos, tai mes tą teisę turim ir kitiems pripažinti. Bet gerbiamieji, 
čia ne revoliucija, 0 čia buvo pareiškimas jausmų, nuomonės, 
nusistatymo. Ir kuriais klausimais? Klausimais, kurie rūpi begalo visai 
visuomenei. Ir jeigu priėjo prie to, priėjo prie pareiškimo nuomonių, 
tai vėl ne kas kitas, kaltas, kaip valdžia. Prieš tą interpeliaciją buvo 
įnešta kita apie lenkų mokyklas. Aš nesu lenkų mokyklų priešininkas ir 
aš savo pažiūras šiuo klausimu plačiau išdėstysiu, kada bus progos apie 
tai kalbėt prie biudžeto. Aš nesu prieš lenkiškas mokyklas, ir savo 
pažiūras aš plačiau motyvuosiu tada, kada kils klausimas, kada jis bus 
pastatytas prie biudžeto. Bet mes turime konstatuoti, koksai buvo 
visuomenės ūpas, koki faktai. Ponas Švietimo Ministeris Čepinskis buvo 
sukvietęs mokyklų inspektorius ir prašė, kad jie parcikštų savo nuomonę 
tuo klausimu. Ir ką mokyklų inspektoriai pareiškė Švietimo Ministeriui 
Čepinskiui? Pasitarimas įvyko 1926 m. lapkričio mėn. 25 d. Kaune 
Švietimo Ministerijos rūmuose. Švietimo Ministerio žodžiu buvo duotas 
pasiūlymas. Ir kas buvo priimta tuo klausimu? I. Lietuvos lenkų 
draugija „Pochodnia“ . . . Aš visų punktų neskaitysiu, aš tik nurodysiu, 
kad tai yra oficialus pareiškimas į p. Ministerio klausimą, kurį, matyt, 
ponas Ministeris laikė aktualiu. Ir jeigu Seime jisai kartą buvo iškeltas, 
jeigu jisai nuodugniai būtų nušviestas, gal yra ne viskas teisybė, aš 
nesiimu nei peikti nei girti. Bet aš konstatuoju tą ūpą, kuris susidarė. 
Kuomet inspektoriai, ministerio pakviesti, kalba tokius dalykus, tai 
Seimas interpeliacijos nepriėmė ir atidėjo ad calendas Graecas. Aišku, 
kad kiekvienoje atgimstančioje tautoje yra aštresnis jausmas, negu kitur. 
Jeigu Seimas nereagavo, nesiskaitė su šituo klausimu, jeig Seimas 
neišklausė tos nuomonės, tai visuomenė turėjo kitaip reaguoti, pareikšti 
savo nuomonę, ir čia ji savo nuomonę reiškė gana kultūringai. Ji turėjo 
teisės nueiti prie tos vietos, kur yra valdžios būklė, ir galėjo šaukti valio 
kam patinka, o kam nepatinka, galėjo šaukti šalin. Žinoma, rusų 
žandaro akimis žiūrint, tai didžiausia katorga, bet Lietuvos įstatymais 
tai yra leistas, pripažintas dalykas. Ir jeigu mes turime tą pačią 

manifestaciją, tai kaip tik del to, kad valdžia ar jos partijos nenorėjo šio 
klausimo viešai iškelti. Gal būt šitam klausimui nebūtų vieta Seime kelti, 
jeigu nebūtų visuomenės balsas iškeltas. Bet kada jau minia plačiau 
kalba, tai atsakymas yra būtinai reikalingas. Seimas nušviesdamas šitą 
klausimą, jeigu vyriausybė būtų panorėjusi paaiškinti, būtų galėjęs 
visuomenę nuraminti. Bet Seimo daugumos valdžia ir Seimo atstovai 
nenorėjo tuo keliu eiti ir todel teko kiekvienam reikšti savo jausmus 
taip, kaip jisai galėjo ir kaip išmano, ar tai renkant parašus, ar kabinant 
plakatus ar rengiant eiseną, ar kokiu kitu būdu. Ta savo teise 
visuomenės buvo pasinaudota ir čionai mes matome valdžios neleistiną 
atsinešimą. Kada keliamas balsas, kada paduodama interpeliacija, iš 
karto į tai nereaguojama. O kada visuomenė reiškia nuomonę del paties 
klausimo, tai tada valdžia pasidaro labai jautri ir labai jautriai ir skubiai 
į tai reaguoja, kad tai esą pavojinga, skelbia, gandus leidžia, kad tvarka 
būsianti suardyta. Tai valdžios pareiga, jeigu nugirdo, kad bus tokių 
ekscesų; tai jos pareiga yra apsaugoti tuos, kurie reiškia savo nuomonę, 
pasitarti su eisenos iniciatoriais, apsaugoti eiseną, bet ne uždrausti, 
nesigriebti jokių priemonių, čia del priemonių ponas Ministeris 
Pirmininkas norėjo kalbėti formaliai . . . (Skambutis.) 

Pirmininkas. Turiu pranešti, kad tamstos kalbėjimo laikas pasibaigė. 
(Iš dešinės: Prašom leisti toliau kalbėti.) 

Voldemaras. Aš prašyčiau leisti baigti. Man nedaug reikia laiko, tik 
baigti. 

Pirmininkas. Kalbėtojas prašo Seimą leisti baigti kalbėti. Kas prieš? 
Kas už? Leidžiama baigti kalbėti. 

Voldemaras. Valdžia ir per savo spaudos organus leido gandus, kad 
gali būti susidūrimų. Ir susidarė ūpas, aš nežinau ar tikrai, bet 
konstatuoju, kad visuomenėje susidarė ūpas, kad valdžia nori padaryti 
tą, ką paprastu žodžiu vadina provokacija. Aš negaliu mesti valdžiai 
tokių kaltinimų, nes neturiu davinių, bet ūpas susidarė paremtas tuo, 
kad valdžia taip šališkai žiūri į vieną ir į kitą dalyką. Todel nervinimosi 
atmosfera ėjo ne iš apačios, o iš viršaus. Jeigu iš viršaus būtų reaguota 
kaip reikia, tai nervinimosi atmosfera būtų išnykusi ir nebūtų prieita 
prie to, prie ko buvo prieita. Štai koks yra dalykas. Čia pasakyti, kad 
tardymas, kurį daro generalprokuroras kamertonas, taip tas tardymas 
turi būti suprantamas, aš tokiam tardymui nepriduodu reikšmės, nes po 
tardymo teismas būt atidėtas ad celendas Graecas, bylos bus 
vilkinamos kelius metus. (Iš kairės: Apsirinki.) Aš rankose turiu skundą 
kaip tik Vidaus Reikalų Ministeriui: „Šiuo turiu garbės pranešti, 

Tamstai sekantį Š. m. lapkričio mėn. 21 d., apie 4-5 val. man einant iš 
Lukšio gatvės į Laisvės Aleją ..." Tai čia yra Poželos skundas. Mes 
žinome, kad be šito Poželos skundo yra daugiau skundų. Poželos 
skundas yra anksčiau įteiktas, negu įteikta byla prieš Poželą. Šitas 
skundas buvo įteiktas, ir p. Ministeris Pirmininkas nerado reikalo 
paminėti nė puse žodžio, ar su tuo skundu kas nors padaryta, ar ne, nors 
sakau, šitas skundas buvo anksčiau įteiktas, negu byla. Mes žinome, kad 
prieš tą Poželą byla iškelta, bet apie to Poželos skundą, įteiktą pirmiau, 
negu jam byla iškelta, nė pusės žodžio. Toks pasielgimas yra jau ne 
valdžios kaipo tokios, o yra partinės valdžios pasielgimas. Ir todel, ne 
del kitų motyvų kaip tik laukti objektingumo išaiškinime iš teismo 
tokiomis apystovomis negalime. Juo labiau, sakau, kad čia yra dar 
toliau partingumas nuėjęs. Buvo prieita — aš iliustruosiu paskutiniųjų 
laikų reiškiniu — tiek toli partingumo atžvilgiu, kad toks rimtas, toks 
teisingas, visų gerbiamas žmogus, kaip ponas Toliušis, mums metė 
apkaltinimą. Sako, interpeliantai, kurie pasirašė interpeliaciją, tai tik 
nesubrendę valstybiškai. Aš savo frakcijos vardu taip pat pasirašiau tą 
interpeliaciją. Vadinas, atestacija ir man duota, kad aš nepribrendęs 
valstybiškai. Aš pripažįstu ir ponui Toliušiui, ir kiekvienam iš Seimo 
narių, ir kiekvienam iš Lietuvos visuomenės narių pilną teisę kiekvieną 
mano ar kitų žingsį įvertinti kaip tinka. Bet aš esu priverstas iš šios 
tribunos truputį priminti valstybiškumo egzaminą. Pribrendęs, nepri- 
brendęs, vadinas, matūros egzaminas, kuris Lietuvos partijoms teko 
laikyti keletą kartų. Kadangi toks kaltinimas yra mestas, tai tegu! man 
bus leista priminti kai kuriuos vaizdus iš Petrapilio seimo, kuriame kaip 
tik buvo pastatytas nepriklausomos Lietuvos reikalavimas. Ir tada 
nepriklausomos Lietuvos reikalavimo rezoliuciją — mano ji buvo 
parašyta — palaikė dešinieji, krikščionys demokratai daugiausia palaikė. 
Mes ir tuomet buvom negausingi. O kas prieš tai ėjo? Prieš tai ėjo 
socialdemokratai ir liaudininkai. (Iš dešinės: Gėda! Gėda jiems!) Tai 
buvo pirmas valstybingumo egzaminas Lietuvos visuomenės partijoms. 
Aš vėl kriminalo iš to nedarau. Gali būti žmonių, kuriems Lietuvos 
valstybė nereikalinga. Aš ir dabar atsimenu, kaip Petrapilio seime kai 
kurie atstovai šaukė: reikalauti nepriklausomos Lietuvos, tai peilį 
įsmeigti į nugarą Rusijos revoliucijai. (Atstovas Sugintas, iš vietos: O 
antrą rezoliuciją prisimink tamsta.) — Prisiminsiu ir antrą . . . Vadinas, 
tie žmonės taip pastatė mūsų valstybės klausimą. Žinoma, tai jų 
nuomonė, jų politiškas įsitikinimas, del kurio aš, kaipo žmones, vis tiek 
galiu gerbti. Bet aš negaliu pripažinti, kad jie — Lietuvos valstybės 


543 


šalininkai. Jie buvo šalininkai valstybės, tik ne Lietuvos, o kaž kokios 
kitos valstybės. 

Toliau, kiekvienos valstybės socialinis dėsnis tai pasidavimas 
daugumos nutarimui. Tas, kuris ateina į kokį susirinkimą ir jame teisėtai 
dalyvauja, tuo pačiu imasi moralinę pareigą pasiduoti daugumos 
nutarimui. Visame pasaulyje yra šitas socialinis dėsnis, be kurio joks 
viešas gyvenimas nebūtų galimas, nes jei mes kitaip darytum, tai 
kiekvienas turėsime tapti individualistu — anarchistu, nes kiekvienas 
sakysime: aš nepasiduodu daugumai, aš noriu ko kito. O tada bus 
anarchija. Taigi, tenka pasiduoti daugumai. O dauguma ką pasakė? 
Dauguma pasakė, kad turi būt nepriklausoma Lietuva. Aiškiai pasakė. 
O ką padarė mažuma? (Iš dešinės: Purėnienė išėjo. Atstovas Sugintas, iš 
vietos: Atsimink antrą rezoliuciją) — Ponas Sugintas antros savo 
rezoliucijos pasiilgo ... Aš jūsų tame susirinkime nebuvau ir nežinau, 
kaip ten diskutavot. Aš ir nebūčiau to minėjęs, jei mums nebūtų mestas 
kaltinimas, kad mes valstybiškai nepribrendę. Žinoma, čia ne istorijos 
teismas, 0 mes tik įvertiname valstybingumo atžvilgiu partijas; ir šitas 
įvertinimas kaip tik sukeltas ne mano, bet pono Toliušio. Ką mes 
matom toliau? Ką mes matom rusų tautų suvažiavime 1917 metais 
Kijeve. Atvažiuoja dabartinis kandidatas į vidaus reikalų ministerius 
vieton Poželos — atvažiuoja ponas Belskis ir antrosios rezoliucijos, 
kurios čia iš vietos pasiilgo, ponas Sugintas, šalininkai. Aš sakau: pone 
Belski, negerai, nekelkime savo vidurinių dalykų, kaip nors savo tarpe 
susikalbėsim ir nesiduokim suskaldyti tokiu svarbu klausimu visų 
Rusijos tautų suvažiavime. Buvau aš, buvo Tumėnas, Čiurlionis, Byla 
nuo socialdemokratų, ir dauguma buvo linkę tokios taktikos laikytis. 
Bet tuojau ponas Belskis, kandidatas į vidaus reikalų ministerį, pradėjo 
visiems aiškinti: pirma rezoliucija — tai buržuazijos rezoliucija, o mes 
štai kokią rezoliuciją priėmėm! Ir tik keleto žmonių takto dėka pasisekė 
įkalbėti, incidentą likviduoti, nors ta rezoliucija ir buvo išdalinta, ir galų 
gale visų lietuvių vardu pasiūlyti vieną rezoliuciją, kurią visų Rusijos 
tautų susirinkimas Kijeve priėmė ir pripažino, kad Lietuva turi teisės 
būti nepriklausoma, kad ji turi būti nepriklausoma. Protestavo vienas 
kitas balsas iš estų, latvių, kad — kam jums reikalinga nepriklausomybė, 
pakanka autonomijos ir t.t. Bet dauguma — net ir Dono kazokai — 
pripažino. Lietuviai buvo vienintelė tauta, kuri taip statė klausimą tame 
tautų suvažiavime. Tai buvo antras valstybingumo egzaminas. Ir jeigu 
kas turėtų teisės taip klausimą statyti, tai mes, bet ne šie. (Kalbėtojas 
rodo į kairę.) Dabar Vilniuje. Kai tik vokiečiai pajuto, kad Petrapilio 

seimas iškėlė nepriklausomos Lietuvos reikalavimą, ir Vilnius pradeda 
judėti. Tas padeda ir Vilniui susiorganizuoti ir konferenciją sukviesti. Ir 
ten be Petrapilio seimo nieko nebūtų buvę. Ir jei mažuma nebūtų 
suskaldžiusi Petrapilio seimą ir jei nebūtų protestavusi prieš pasiūlytą 
rezoliuciją, tai būtų kitaip ir Vilniuje padaryta, negu buvo. Ir paskui 
socialdemokratų ir liaudininkų atstovai tai išeidavo iš Tarybos, tai 
grįždavo: tai toks klausimas jiems nepatinka, tai toks nepatinka. (Iš vl: 
O Urachas?) — Urachas būtų buvęs gal geriausias Lietuvai dalykas, 
jeigu jis būtų įvykęs. (Kairėj garsus juokas.) Bet ne aš jį rinkau, ir nejau 
jūs taip bejėgiai esat, kad mirusio žmogaus šešėlio bijot. Juk jis senai yra 
miręs. (Dešinėj juokas.) Paskui vėl prasidėjo principų jodymas. Užsilipo 
žmonės ant principo ir pareiškė: mūsų principas yra aukštesnis už 
Lietuvos reikalus; jeigu jūs to principo nepripažinsit, mes išeisime iš 
Tarybos, negalėsime pasilikti. Vadinas, vėl valstybingumo egzaminas. 
Jeigu aš čia tai primenu, tai tik tam, kad čia buvo mums mestas 
kaltinimas, kad, štai, nevalstybiškai nusistatę žmonės tokią interpeliaciją 
iškelia. Gali mums tokius kaltinimus daryti rusai, lenkai, bet ne Lietuvos 
Seime mums tokius kaltinimus gali mesti, kad, ot, interpeliacija ne 
valstybiniais motyvais iškelta. Čia giliai socialinis apsireiškimas. Aš 
nenoriu nurodinėti mūsų visuomeninio gyvenimo žaizdų, nes mūsų 
tautininkų taktika buvo — ieškoti Lietuvos išsklaidytos visuomenės 
suartėjimo. Mes matom, kad viena ir kita pusė turi klaidų, bet reikia tas 
klaidas atleisti, vengti visa to, kas gali mūsų visuomenę skaldyti, o 
ieškoti to, kas ją vienija. Iškeltas klausimas yra tikrai valstybinis 
klausimas; ir labai gaila, kad išeina taip, tariant — jūs nevalstybiškai 
nusistatę, o mes... Mes tai valstybiškai. Čia tikslumo klausimas, ir aš 
visiškai nebūčiau visa to kėlęs, jeigu tamstos patys nebūtute mane 
privertę tą klausimą prisiminti. (Purėnienė, iš vietos: Gerai, kad 
pasisakei) ... Žinosi, ką „Tilmanso“ salėj reikia pasakyti. (Dešinėj 
juokas.) 

Visi tie dalykai ir ta interpeliacija mums aiškiai rodo, kad Lietuvos 
valdžios mes neturime. Mes turime partijos valdžią, o mums reikalinga 
Lietuvos valdžia, kuri būtų teisinga visoms partijoms. Aš pripažįstu 
teisę, sakysim, Purėnienei ar kitam eiti irgi demonstruoti. Tegul ji nueina į 
mitingą, tegu] kalba ką nori — jos dalykas, tegul veda agitaciją, kad 
nereikia Lietuvos kaipo buržuazinės valstybės. Čia nuomonės teisė, teisė 
įstatymais garantuota. Ir čia, sakau, pasidaro keista padėtis, kad 
Lietuvoj lietuviai turi kaipo mažuma ieškoti teisės, reikalauti pripažinti 
sau tautinį nusistatymą. Jeigu aš būčiau žydas ar lenkas ir norėčiau 

kaipo tautinė mažuma demonstruoti, sakyčiau, kad mano teisės 
garantuotos net Tautų Sąjungos, ne tik Lietuvos konstitucijos. Bet jei aš 
kaipo lietuvis noriu pareikšti savo nusistatymą, tada pasako: ne, 
negalima. Tai du saiku, du mąstu. Gerbiamieji, darykit ką norit, vartykit 
paragrafus- Kaip, norit, bet tais paragrafais gyvo gyvenimo neužtvenksit. 
Neužtvenksit nei tais baudžiamojo statuto paragrafais. Tie paragrafai 
nesutrukdė Lietuvos sudarymą, jie ir toliau Lietuvos valstybės gyvenimą 
nesutrukdys. Man begalo liūdna, kada tokiu svarbiu klausimu, kuris 
turėtų jungti visą Lietuvą krūvon, vyriausybė ateina su Nikalojaus II 
baudžiamuoju statutu, ir tai dar atmainytu ir sako: tu, lietuvi, negali 
pasisakyti, kad tas ir tas negerai pas mus daroma; žiūrėk, yra paragrafai 
parašyti, einant kuriais policija tave gali mušti. Ir mes, Lietuvos Seimas, 
turime išklausyti tokio aiškinimo, paremto paragrafais ir dar 129 str. 
Taigi tas pasielgimas prieš tuos, kurie sako, kad jie nori tik lietuviškos 
valstybės, lietuviškų gimnazijų, tas pasielgimas iš pusės vyriausybės yra 
nedovanotinas. Jeigu kas kitas būtų savo nuomonę pareiškęs, tai ir 
tuomet aš dar sakyčiau, kad leistina. Bet jei šiandien visas kraštas ateina 
ir tokią nuomonę reiškia ir jiems pasako, kad jiems paragrafai 
uždraudžia tą daryti, tai reiškia gyventi ne Lietuvoj, ne Lietuvos buvo 
valdžia, ne Lietuvos interesų, o kito krašto. Klausimas prieš mūsų akis 
atsistoja begalo svarbus. Aš, sakau, pripažįstu moralinės drąsos ponui 
Sleževičiui, kad jis drįsti pasiimti atsakomybę ant savęs ir ant savo 
Kabineto, ir aš už tai jį gerbiu. Bet tikiuos, kad iš to Seimo posėdžio 
Kabinetas nebegali išeiti kaipo Kabinetas. Jis turi būti nuverstas. To 
reikalauja Lietuvos garbė. (Dešinėje smarkus plojimas. Balsai iš dešinės: 
Šalin, šalin Kabinetą.) Jeigu laikyti valstybingumo ekzaminus, tai ką jūs 
aukščiau statot: krašto ar partijos reikalus... Aš, žinoma, ne 
konkurentas ponui Sleževičiui, jis gali sudaryti antrą Kabinettą, aš prieš 
jo asmenį nieko neturiu. Bet šitas Kabinetas, prie kurio tas įvyko, negali 
būti Seimo aprobuotas. Jeigu ne, tai jūs parodysite, kad Seimas gina ne 
lietuviškus interesus, ne Lietuvos, bet svetimus Lietuvai interesus. 
(Dešinėj smarkus plojimas.) 

DĖL 1927 M. BIUDŽETO 


(Seimo stenogramos. 3-sis Seimas, II-ji sesija, 6l-sis posėdis, 1926 m. 
gruodžio 15 d. 

Seimo pirmininkas dr. J. Staugaitis. Sekretoriauja II sekretorius B. Žygelis. 

Dalyvauja 75 Seimo atstovai; finansų ministeris A. Rimka. 

Svarstomas dienotvarkės punktas: Lietuvos Respublikos 1927 m. biudžetas. 
II skaitymo tęsinys. M. Š.) 


Voldemaras (taut). Finansų Ministeris paprastai dar ne taip 
matomas žmogus Kabinete ir šalyje, kada nėra gyvo reikalo susidomėti 
visais finansiniais klausimais, nors jo reikšmė yra pamatinė. Finansų 
Ministeris yra nervus rerum ir ypač visuose naujuose kraštuose ir po 
karo net senuose kraštuose. Ir todel galima pastebėti bendrą taisyklę, 
kad žymiausias žmogus Kabinete yra arba Finansų Ministeris arba 
Užsienio Reikalų Ministeris. Ten, kur sveiki finansai, žymiausias 
žmogus yra užsienio reikalų ministeris, o ten, kur finansai yra blogi, 
Finansų Ministeris yra pats žymiausias žmogus. Mums kaip tik Lietuvai 
nesusitvarkius, žinoma, finansų klausimas yra svarbiausias. Ir prie 
tokios žymios ministerijos, nors ir prie kiekvienos ministerijos galima 
daug kalbėti, bet prie jos reikia ilgai kalbėti, tuo labiau, kad viso krašto 
finansai yra sutraukti į Finansų Ministeriją. Čionai be šitų bendrų 
pastabų, kurios buvo pirmiau padarytos, kada aš kalbėjau bendrai del 
biudžeto, reikia jau specialius šituos klausimus iškelti: kokia Finansų 
Ministerio reikšmė Kabinete, paskui koksai finansinis aparatas yra 
valstybėje ir trečias klausimas, kokiais įstatymais ir kaip tas vykdoma. 
Del Finansų Ministerio reikšmės Kabinete ir visoje valdžioje reikia 
pasakyti, kad ji turėtų būti ne tokia, kokia yra. Iki šiam laikui Lietuvoje 
žiūrima į Finansų Ministerį kaipo to valstybinio maišo su pinigais 

prižiūrėtoją, kuris iš savo malonės gali maišą atrišęs duoti pinigų ir gali 
neduoti. Ir čionai kiekviena partija, kuri ateina valdžion, rūpinasi, kad 
pirmiausia mano partijos žmogus būtų tokioj svarbioj vietoj, prie tokio 
maišo, ir partiniais motyvais nudažo tokį pamatinį dalyką. Ir pas mus 
Lietuvoje, ištikrųjų, juk kas tvarko finansus? Mes turime pažiūrėti, ar 
mes turime tiek ištekliaus, kad taip dabar gyventumėm, kaip gyvenome. 
Man rodos, kad Finansų Ministeris turėtų teisės pažiūrėti kiekvienoje 
ministerijoje, kas dedasi, turėtų teisės kištis į Vidaus Reikalų Ministeriją, 
į Žemės Ūkio Ministeriją, į Susisiekimo Ministeriją, ir išskyrus grynai 
techniškus dalykus, visur, kur yra valstybės pajamos, kur valstybės lėšos 
yra, ar jos tiksliai leidžiamos, ar negalima apsieiti be to, tas turi būti 
galima Finansų Ministeriui. O pas mus Finansų Ministeris tik sėdi 
kabinete, ir turi partijos centro komiteto norus vykinti. Už jį kiti 
galvoja, kaip jisai turi daryti. O jeigu viešai pastatyti tik tam, kad 
ministeris sėdėtų savo kabinete ir retkarčiais pasirodytų Seime, tai bus 
ne Finansų Ministeris, nes jisai į reikalų eigą jokios reikšmės negali 
turėti. Ir žinoma, tokiomis sąlygomis reikia tikro amatoriaus, kad eitų į 
Finansų Ministerius. Kituose kraštuose padėtis ir ne geresnė. Paimkime 
net tokį didelį kraštą ir seną kraštą, kaip Prancūziją. Tenai eilė kabinetų 
keičiasi ar stovi del finansų ministerio ir finansų ministerio ieško. Ir ką 
mes matome? Mes matome, kad rado didelį politiką, kaipo finansų 
ministerį, menkesnį žinovą kaip Caillaux, didelį politiką finansų 
sutvarkyti ir gydyti. Vadinasi, jeigu kituose kraštuose su finansų 
ministeriu taip yra, taip ir kituose kraštuose, nėra kalbos, tai yra 
centralinė figūra valdžioje, tai yra pamatas, atrama, ant kurios stovi 
valdžia. Jeigu nėra tokio finansų ministerio, tai valdžia netikra. O mes 
Lietuvoje ką turime? Šiandien tik ką išdalintas naujas įstatymo 
projektėlis, ant kurio pasirašęs Ministeris Pirmininkas M. Sleževičius. Ir 
aš pasakyčiau, stačiai skandališkas projektas, del kurio Finansų 
Ministeris turėtų plaukus rauti jį perskaitęs, o jis ramiai sėdi ir gal būt 
nežino, kad šitas įstatymo projektas yra įneštas. O įstatymo projektas 
yra Susisiekimo Ministerijos, kuriame sakoma, kad leidžiama Susisieki- 
mo Ministerijai be varžytinių su Danų firma Hojgaard ir Schultz 
Slabados ir Aleksoto tiltams Kaune pastatyti. (Atst. Toliušis iš vietos: 
Komisija vienbalsiai atmetė). Jis yra šiandien išdalintas, oficialiai į 
dienotvarkę įneštas. Kaip Seimas pasielgs, nėra žinios, Seimas gali 
pasielgti kitaip. Bet man svarbu, kad valdžia savo vardu įnešė šitą 
įstatymo projektą. Tame projekte nurodoma, kad tiltams pastatyti 
sąlygas nustato sutartyje Ministerių Kabinetas. Tai Finansų Ministeris, 

aš nežinau, aš manau, kad Kabinetas be jo tokius dalykus priėmė, turėjo 
plaukus sau rauti, kur matyti tokį įstatymą, kad nebūtų numatyta, kiek, 
kaip ir už ką, kad duokite mums pinigų, mes leisime. Mes tikimės, kad 
Lietuvoje labai gerai moka pinigus išleisti, bet su tokiais įstatymais, kur 
kitur valdžia Seiman nedrįstų eiti ir jeigu ji įeitų, tai tą pačią dieną 
negrįžtų iš Seimo, jinai būtų nuversta. Jeigu yra reikalas, tai reikalinga 
pristatyti konkretų projektą, kuris turėtų pereiti per Finansų Ministeriją, 
o čia net ne Finansų Ministeriui, bet Susisiekimo Ministeriui tos teisės 
duodamos ir tas eina Kabineto vardu ir Finansų Ministeris tyli. Aš 
paėmiau eilinį atsitikimą, kaip Finansų Ministeris pačiame Kabinete 
jokios reikšmės neturi. Aš netikiu, kad jisai galėtų tokius dalykus 
aprobuoti, nes tada Lietuva būtų statoma visų kraštų akivaizdoje kaipo 
begalinių finansinių eksperimentų kraštas, ar kitaip pasakyti, begalinių 
spekuliacijų, nes kitokio pavadinimo čia negalima duoti, kaip tik galima 
apibūdinti tokiais žodžiais. Jeigu taip yra, tai tik reikia pasakyti, kad 
mes Finansų Ministerio neturime. Ponas Rimka yra geras žmogus, aš tą 
jau sakiau, bet juo geresnis žmogus, juo blogesnis Finansų Ministeris. 
(Dešinėj juokas). Vadinasi, jis turėjo tokį skandalą sukelti, kad visas 
kraštas išgirstų. Bet jis to nepadarė. 

Dabar antras dalykas — finansai. Kas yra finansai? Tai yra 
pasitikėjimo klausimas, pasitikėjimo viduj ir užsieny. Kiekviename 
vadovėlyje kalbama apie tai, kad prekyba verčiasi kreditu, o kreditui 
reikalingas pasitikėjimas. 

Tas pasitikėjimas dalinai turi išeiti ir iš Finansų Ministerio asmens. 
Kitur taip ir darosi — iš asmens gimsta pasitikėjimas. Pavyzdžiui 
Prancūzijoj buvo Kaio ir Poincarė. Kaio buvo laikomas genialus 
finansistas — technikas, bet pasitikėjimo neturėjo ir jo projektas apie 
franko stabilizavimą nuėjo niekais. Atėjo Poincarė; jis finansų ministeris 
pripuolamas. Bet kodel dalykai kitaip virto? Todel, kad jo vardas turi 
pasitikėjimo ekonominėse sferose, pasitikėjimo labai didelio ir tas 
pasitikėjimas nulėmė franko likimą visai kiton pusėn. Kaip Poincarė 
išeis, bus gal vėl kitas vaizdas. Taigi pasitikėjimas reikalingas ir 
Kabinetui ir pačioje visuomenėje. Todel renkant Finansų Ministerį 
reikėjo žiūrėti, kad jis būtų ne tik geras žmogus, bet kad turėtų 
pasitikėjimo ir plačioj Lietuvos visuomenėj, kad jis turėtų to pasitikėji- 
mo ir kitur, 

Dabar toliau maža vieno finansų ministerio. Jis turi visą eilę 
bendradarbių — finansinį aparatą. Koks tas finansinis aparatas? 
Greituoju sudarytas, kasdien reformuojamas ir nieko tobulaus reikalauti 

iš jo negalima, bet vis delto reikėtų, kad vis tobulintųsi. Tuo tarpu mes 
ten matom didžiausią stagnaciją. Susidarė jis pripuolamai: ėmėm tas 
nuotrupas, kurios liko nuo rusų, o kurių nebuvo kuo užkimšti, paliko 
spraga ir aparato kaipo tokio mes šiandien visai neturime. 

Pirmų primiausia žinių rinkimo aparatas. Finansų Ministerijos 
pamatas — turėti tikslių žinių apie visą krašto ekonominę padėtį: apie 
Azrlių, apie pajamas ir išlaidas, apie prekybą, kreditą ir t.t. Tai yra 
pamatinis dalykas. Tam yra vartojama statistika ir pats ponas Finansų 
Ministeris yra statistikas. Reikėjo laukti, kad bent ši pusė Finansų 
Ministerijos aparato bus tiek patobulinta, kad galima bus žinoti, kokios 
vertės yra tos žinios, kurios čia tiekiamos. Statistikos aparatas yra 
keblus daiktas. Prieš karą išėjo prancūziškas vienas veikalėlis, kur 
cituojamas toks atsitikimas pasieny: Prancūzija pastebėjo, kad pasieny 
su Vokietija begalo pakitėjo prekyba. Pradėjo teirautis, kas Čia per 
apsireiškimas, kad gaunama visai kitų ekonominių davinių. Ištyrus 
pasirodė, kad vienas valdininkas pakeistas kitu ir del to pasirodė visai 
kiti daviniai. Tas pavyzdys rodo, kaip reikia visuomet statistines žinias 
įvertinti. Mes turime statistikos biuletenį, jį skaitom. Bet ar mes galime 
toms žinioms tikėti ir kaip reikia jas įvertinti. Kad jos negali būti tikros, 
mes turime davinių iš šalies. Dar vakar mūsų kolega iš Klaipėdos krašto 
ponas Jakštaitis minėjo atsitikimą iš muitinės statistikos: vilnonis ne 
vilnonis — ginčijamasi, ir paskui jau įrašoma į statistiką kaipo vilnonis. 
Jeigu priminti Klaipėdos kraštą, tai yra ir daugiau pavyzdžių. Mes savo 
laiku gėrėjomės ne tik lietuvių spaudoj, bet ir užsienio spaudoj, kad 
Klaipėdos krašte importas ir eksportas ne tik pasiekęs prieškarinio 
stovio, bet jį dar pralenkęs. Pažiūrėjus į statistiką išeina labai gerai ir 
ramu. Ir kada į užsienio didžiąją spaudą patenka tokios žinios, dalykai 
atrodo begalo gerai. Bet pačiame Klaipėdos krašte sakoma šiandien 
tokių dalykų: kad tais visais statistiniais daviniais sudaroma visa mūsų 
ekonominė gerovė, kad tai esąs statistikos metodo rezultatas. Pavyzdį 
tokį duoda. Sakysim, mūsų improtas ir eksportas didėja. O kame 
dalykas? Ateina į Klaipėdos uostą laivas 4000 tonų; Klaipėdoj iškrauna 
100 tonų, o kitas vežė kitur; pastovi laivas uoste pusę dienos ir tos 
dienos biuleteny užrašoma, kad — atvažiavo 4.000 tonų laivas, išvežta 
3.900 tonų. Tai vadinasi importas-eksportas. Prie tokios statistikos mes 
galime sudaryti mūsų biudžetą didesnį už Jungtinių Amerikos valstybių, 
galime mūsų pajamas ir išlaidas iškelti į milijardus dolerių ir pasakyti, 
kad mes esam pati geriausioji pasauly ekonominė valstybė. O vis tai yra 
statistikos daviniai, ant kurių viskas remiama. Aš atsidėjęs skaičiau visus 


550 


tuos davinius ir statistiką, kurie paduoti biudžete, skaičiau biuletenio 
davinius. Bet aš negaliu pasakyti, kokia yra tų davinių realinė vertė ir 
kiek jie tikrai atvaizduoja krašto gyvybę. Pora tokių pavyzdžių 
priminsiu, kad jie neatvaizduoja. Tokių pavyzdžių galima dauginti 
begalo. Ypač iš kredito srities galima tokių pavyzdžių rasti. Žiūrint 
statistikos davinių, kreditas Lietuvoj gerai stovi, suvestiniai balansai 
duoda mums tiek ir tiek. Bet deja, mes žinom, kad realiai ten figuruoja 
visai supuvę skaitmens, neturį jokios realinės reikšmės, bet jie figuruoja 
kaip skaitmens turto, kapitalo, krašto gerovės. Kada turime tokius 
davinius ir tokių pavydžių yra visa eilė, mumyse kyla klausimas; gerai, o 
visos kitos žinios, kurios čia išdėstytos, kokia jų reikšmė. Ir reikia 
pasakyti, kad mes nežinom, ar tai yra tikrai reali krašto padėtis, ar tai 
yra kabinetinis dalykas. Pirmas dalykas gero šeimininko ir būtų — 
išaiškinti tuos dalykus, kad mes kiek galima tiksliau žinotume. Mes 
galime pageidauti, kad bent tie daviniai bendrumoj — Grosso modo — 
būtų patikimi. Bet ir to nėra. 

Paimsim finansinį aparatą, jau vykdomąjį aparatą, kuris sustato 
visokias žinias, kiek reikalinga išlaidų, kokių galima laukti pajamų ir t.t. 
Kaip jis sutvarkytas? Ir to aparato žvilgsniu reikia pasakyti, kad yra 
didžiausias chaosas. Ir čia reikia pamatinės reformos, tinkamo to 
sutvarkymo, kad jis bent pakenčiamai veiktų. Sakysim, mokesčiai. Čia 
buvo kalbėta nemažai ir atstovo Robinzono apie teisėtumo tvarką, ir 
atstovo Mikšio ekonominiais atžvilgiais ir su daviniais rimtai buvo 
nušviesta toji padėtis. Bet tuo klausimu galima eiti toliau. Kaltė yra iš 
kur? Kaltė yra netinkami įstatymai, ir netinkamas aparatas. Kaip iki šiol 
galima apibūdinti veikimą viso valstybės finansinio aparato? O 
apibūdinti galima tiktai: kiekvieno yra pareiga mokėt ir juo daugiau 
užmokės, juo geriau bus valstybei, valstybė daugiau lėšų turės. Vadinasi, 
mokesčiai kuodidžiausi imami, iš ko galima ir kur tik galima. Ir jeigu 
kartais paima prieš įstatymus mokesnį, tai jau atgal jokiu būdu negauna. 
Ir prasideda, žinoma, kas? Kada nėra tinkamo aparato, kada nėra 
tinkamo įstatymo, prasideda vaikščiojimas, taip sakant, nuo Ainošiaus 
prie Kaipošiaus. Nusiskundžia mokesčių inspektoriui, kodel taip yra. Jis 
atsako: aš nežinau, čia ne mano dalykas, paklauskit mokesčių 
departamento. Mokesčių departamentas siunčias pas Finansų Ministerį. 
Finansų Ministeris sako, kad čia mokesčių inspektorius ... Ir nuo 
Ainošiaus iki Kaipošiaus žmogus stumdomas, o mokestį vis delto 
sumokėti reikia, mokestis išieškomas. Ir žmogus galų gale nežino, ar yra 
Lietuvoj tokia įstaiga, kur galima skųsti, kuri jam išaiškintų, kaip 

ištikrųjų yra. (Atst. Toliušis, iš viet.: Įstatymai viską numato.) — O, 
pone Toliuši, aš norėčiau, kad įstatymai būtų numatyta ir visų kraštų 
idealas tai yra ir mūsų idealas yra, bet mūsų įstatymai taip numato, kad 
gali elgtis kaip nori ir nebūsi prieš įstatymą. Aš jums tokį pavyzdį 
privesiu: vienas mano pažįstamas dabar gauna pakvietimą mokėti 
patentinį mokesnį už 1922, 23, 24 metus ir t.t. Reiškia, iki šiol veikė be 
patentinio mokesnio. Kaip tai galėjo atsitikti? (Atst. Toliušis, iš viet.: 
Buvo nepastebėta) Ne, visai ne, einant įstatymais jam visai nereikia 
mokėti patentinio mokesnio. Yra rusų įstatymas, kuris aiškiai sako, kad 
jis neprivalo mokėti. (Atst. Toliušis, iš viet.: Reikia išaiškinti). Visai 
aišku yra, o mokesnių inspektorius sako, turi mokėt ir tiek. (Atst. 
Toliušis, iš viet.: Niekas nenori mokesnius mokėt geruoju.) Taip, bet 
užtai reikia, kad mokesčių srity būtų vedama teisėtumo linija. O kad 
nebūtų tokia tvarka, kad mokėti turi tas, kas gali, kad turi mokėti, kad 
reikalinga pinigų, nes visi reikalauja pinigų iš Finansų Ministerio. 
Finansų Ministeris daromas savo rūšies agentu, kuris pinigų turi surasti. 
Visai panašiai, kaip viename rusų anekdote: aficierius duoda savo 
denščikui 5 kapeikas ir sako: — Jonai, nueik ir nupirk už rublį. — Tai 
čia su Finansų Ministeriu irgi tas pat daroma, o Finansų Ministeris su 
tu esi buržujus ir kaipo buržujus turi mokėti, o mes paskui jau pinigus 
suvartosim proletariatui. O tokių atsitikimų yra visa eilė. O kad nebūtų 
tokios padėties, tai reikia pirmon eilėn sutvarkyti finansinį aparatą ir, 
antrą, duoti tam aparatui tinkamus įstatymus. Kaip tiktai to nėra. 
Aparatą, žinoma, labai sunku sustvarkyti. Ir aš nereikalauju 
stebūklų, kad atsistojęs ministerijos priešaky p. Rimka iškarto 
sutvarkytų tą aparatą, kad iškarto būtų tobulas. Bet viena ką aš 
reikalauju ir reikalausiu, kad iš metų į metus būtų tobulėjimo žymė, kad 
būtų vilties, kad mes žengsime pirmyn. Kad mes nepervėlai 
susitvarkytumėm. O vėlai bus tada, kada mūsų kaimynai mus pralenks. 
Taigi, tos vilties finansiniame aparate ir apskritai mūsų šalies finansų 
žvilgsniu mes nematom. Ponas, dabartinis Finansų Ministeris, perėmęs 
finansinį aparatą pašalino visą eilę žmonių, ir paskyrė jų vieton naujus. 
Aš kalbu apie ministerio artimesnius bendradarbius. Prašalinti: Dulskis, 
Norkaitis, Merkys. Visi artimesni ministerio bendradarbiai. Aš nega- 
lėčiau nieko tokio pasakyt prieš pašalinimą, nes kiekvieno viršininko 
yra teisė pasirinkti tokius bendradarbius, kurie galės tinkamai atlikti 
darbą, kurį turi atlikti. Bet ką mes matome? — Ponas Rimka, labai 
doras žmogus, tai rodo ir žemės reforma. Iš pradžios jis pats manė, kad 

kad negerai ir padarė iš to atatinkamas išvadas, pasitraukė iš 
Steigiamojo Seimo. Tai tas jau rodo, kad jis yra didelio padorumo 
žmogus. Čia taip pat su valdininkais, mes matome, Norkaitis buvo 
paskirtas į kitą vietą ir net alga grąžinta, vadinas p. Ministeris įsitikino, 
kad tas asmuo nieko nėra padaręs, už ką jį būtų galima pašalinti. Ir jis 
turėjo moralinės drąsos jį atgal paimti. Tik viena, man rodos, kad 
Finansų Ministeris, pasirinkdamas naujus bendradarbius, buvo priver- 
stas vadovautis ne finansiniais motyvais, bet partiniais motyvais. Turbūt 
gavo nurodymų iš partijos ir atatinkamai turėjo pasielgti. Tai rodo ir tos 
rezoliucijos, kurios buvo dedamos del paliuosuojamų valdininkų. 
Sakysim, buvo dedama atatinkama rezoliucija „už netinkamą pareigų 
ėjimą". Ir kam, net buvusiems ministeriams. Ponas Merkys buvo Krašto 
Apsaugos Ministeris sunkiais laikais [919 metais ir uždėti buvusiam 
ministeriui rezoliuciją, kad netinkamai eina savo pareigas, tai jau ne 
labai suprantamas dalykas. (Iš kd.: Reikėjo savajam vietą paliuosuoti.) 
Aš nežinau, kam reikėjo vietą paliuosuoti, bet manau, kad čia iniciatyva 
išėjo ne iš paties p. Rimkos, kuris yra geros širdies žmogus, bet turbūt 
kita ranka, ar kitas asmuo jam yra tokią rezoliuciją padiktavęs. 
Toliau, Ministeris pasirinkdamas artimesnius bendradarbius vi- 
suomet stengiasi vieton pašalintų pastatyti geresnius, o susipažinti su 
žmonėmis galima tiktai iš prityrimo. Bet čia mes matome, kad vieton 
paliuosuoto Merkio buvo paskirtas žmogus, kuris net teoretinių žinių, 
kurių reikalauja toji vieta, neturi. Juk toj vietoj turi būti žmogus žinovas 
ekonominių, finansinių, viešosios teisės, administratinės teisių dalykų. Ir 
dabar, toj vietoj pasodintas žmogus, kuris teoretinių žinių neturi ir net 
negalės išmokti. Tai kame čia dalykas? Manau, žmogus tasai pasodintas 
tik tam, kad duotų jam tam tikro pelno. Kitaip įsivaizduoti negalima. 
Taigi, reikia konstatuoti, kad reformos, kurios reikalingos, kurios turi 
būti daromos tame finansų aparate, jos neina tuo keliu, kuriuo turėtų 
eiti. Darant tas reformas, vadovaujamasi ne sutvarkymo motyvais, ne 
finansiniais motyvais, bet visai kitais pašaliniais motyvais, apie kuriuos 
kartais reikia klausinėtis partijos centre, ar kitur. Tai šituo žvilgsniu 
aparatas netobulėja nė kiek, o darosi tokia maišatis. Aparatas pavirsta 
tokia nepastovia įstaiga, kurioj šiandien yra vienas nusistatymas, rytoj 
pasikeis padėtis, bus kitoks nusistatymas. Tokia praktika, toks kelias 
nėra tikslūs. O man rodos, yra daug kelių, kuriais einant Finansų 
Ministeris galėtų daug ką padaryti. Pirmų pirmiausia jis turėtų pakartoti 
tą rolę, kurią iškarto jis buvo paėmęs Kabinete ir pasakyti: nesutiksiu su 

jumis, jeigu jūs nedarysit, kaip aš noriu, kaip ištikrųjų reikalauja 
valstybės finansinė ir ekonominė padėtis. Antra vertus, apsipažinti tuoj 
su tuo aparatu, koks jis yra. Ne sėdėti kabinete, o apvažiuoti visus 
mokesnių inspektorius. Nesikviesti pas save. Pasikvietęs pas save ar 
suvažiavimą padaręs ne daug sužinosi. Bet reviziją padaryti jų 
archyvuose, jų raštinėse, kokių davinių pas mokesnių inspektorius 
susirinko jų raštinėse apie krašto ekonominę padėtį, kokiais motyvais 
vaduojantis dedami vieni ar kiti mokesniai. Vadinas, ne taip, kad savo 
kabinete su jais pasikalbėti bet nuvažiuoti vieton, pasirausti jų 
archyvuose, pasiklausinėti žmonių. Tada vaizdas būtų aiškesnis. Jeigu 
taip padarytų ponas ministeris, tai jis pastebėtų vieną priemonę, kuri 
piačiai vartojama Lietuvoje mokesnius dedant, kuri man teko kadaise 
matyti vienoje žydų metrikoje. Žydų metrikas, kaip žinoma, rašė miestų 
bendruomenės, ir aš vienoje grafoje mačiau parašyta: ,„Rodilsia po 
naružnomu vidu“ (Salėj juokas). Tariant, pažiūrėjo į veidą ir pasakė, 
kad yra tiek ir tiek metų, kad reikia imti į kariuomenę, ir parašė: „po 
naružnomu vidu“. Tai pas mus mokesnių sistema eina taip pat „po 
naružnomu vidu“. Pažiūrės į veidą, kaip atrodo, ir sako: „po 
naružnomu vidu" — buržujus, gali pakelti. Vadinas, užrašykim tiek ir 
tiek. Gerai, užrašykim, uždėkim. Kitas, sakysim, iš išvaizdos pasirodys 
šiek tiek kitoks, bus jam daugiau gailesčio ar ką, tai jam „po naružnomu 
vidu" tiek mokesnių neuždės. Ir ta sistema plačiau taikoma negu atrodo. 
Vadinas, mes turime tokį finansinį aparatą, kuris savo nuožiūrą 
vieniems vienaip taiko, kitiems kitaip. Čia finansų ministeriui jau reikėjo 
ne savo partijos draugų rekomendacijomis vaduotis, bet vietose 
išaiškinti padėtį ir tada įvertinti tų finansų inspektorių darbą. 
Improvizuoti, žinoma, ir pats finansų ministeris negali, bet jis ar 
nesistengė, ar nenorėjo ir to nepadarė. Visas jo ministeriavimas eina 
Kabinete priimant interesantus. Tai visas darbas. Vadinas, kurybos 
darbo, kuris yra reikalingas, čia mes kaip tik neturime. O kiek jis toliau 
bus reikalingas, tai mes pamatysim kaip tik kitame klausime. Imsim tą 
finansinį aparatą muitinių klausimu. Kai del muitų šakos, tai ir čia yra 
pasakyta, kad tai stambi pajamų šaka, vadinas, į ją yra žiūrima kaipo į 
gerą melžiamą karvutę. O kaip yra sutvarkytos pačios muitinės? Dar 
prie senosios valdžios buvo išleistas muitinių įstatymas. Bet čia man nė 
tiek svarbus įstatymas, kiek tinkamas aparato sutvarkymas. Čia mes 
kaip tik turime tokią tvarką. Yra senas, labai geras, prityręs valdininkas, 
kuris žino. Bet yra kitas, kuris nesiorientuoja visai. Čia reikėtų 
reorganizuoti iš pamatų, bet nematyti, kad vyriausybė ką nors darytų. 

Man teko su žinovais kalbėti, kurie jokioje politikoje nedalyvauja, o 
kaip tik yra verteivos. Jie sako, kad muitinėse yra netvarka, o kada 
paklausi, kaip reikėtų sutvarkyti, tai sako: ogi tegul valdžia atiduoda 
muitines nuomon; mes mokėsime padaryti taip, kad pelno bus mums ir 
valstybei bus daugiau. Sakau, kaip tas padaryti, tai sako, kad reikia 
reformuoti ekonominiais pamatais. Ir jie nurodo visą eilę techniškų ydų, 
kurios visai lengvai galima. panaikinti. Sakysim, menkas dalykas yra. 
Yra numatyta 100.000 muitinių statybai. Regimai kalbama apie Kauno 
muitinę, del kurios visi Seimo nariai gavo po keletą raštų iš vienos ir 
kitos pusės. Tik man neteko girdėti pono finansų ministerio nuomonės, 
kaip jis šiuo atžvilgiu yra nusistatęs. Aš žinau eilę faktų, kaip Kauno 
muitinė gali veikti. Sakysim, eina vagonas iš Latvijos. Jis turi būti 
muitinamas Kaune, o paskui pasirodo, kad jis muitinėje pražuvo. Kas 
pasidarė? Aiškus dalykas, pakelėje jį nukabino. Nukabino jį, sakysim, 
Jonavoje, pastatė kitur, o paskui atvežė kitu traukiniu, pastatė kaipo 
paprastas prekes, iškrovė be muito ir nuvežė. Ir del tokių techniškų 
įrengimų važiuoti šalia muitinių kelias yra labai platus. Tų motyvų 
niekas neįvertina ir sako, kad kai kur reikėtų muitinės uždaryti ir kitur 
atidaryti. Kodel? Todel, kad kaip tik duoda progos kontroliuoti. Viskas 
čia turėtų būti išaiškinta, ištirta ir tik tada turėtų būti padarytos 
atatinkamos tų muitinių reformos: kur jos tinka, koki valdininkai 
reikalingi, ką jie turi žinoti. Čia, žinoma, pamatinis dalykas — tarifai. 
Čia pasakyta, kad tarifai reikia pakeisti, kad jie be jokios sistemos, 
padaryta pora eilučių kritikos, bet nematyti jokio plano, kad tie tarifai 
galima kitaip sutvarkyti. O jie reikia tvarkyti. Aš galėčiau čia privesti su 
manim pačiu atsitikimą. Menkas tai dalykas, bet charakteringas. Perku 
Eitkūnuose gėlių puodelį. Gėlėms muito nėra, bet už puodelį reikia 
mokėti. Ir už molinį puodelį moku 5 litus. Kodel? Ogi todel, kad svoris: 
molinis puodelis sveria, plius pora kilogramų vokiškos žemės, ir tas 
kaštuoja 5 litai. Lietuvoje mes žemę dykai dalinam, o už vokišką žemę 
jau reikia 5 litus mokėti. (Atstovas Toliušis, iš vietos: Reikėjo Lietuvoj 
puodelį nusipirkti, o gėlių atsinešti; — Tai kad, pone Toliuši, šaknys be 
žemės ir puodelio negali būti... Bet jei dedamas muitas už.liuksusą, aš 
nieko prieš negaliu turėti. Aš tuo tik noriu iliustruoti esamą padėtį. 
Valdininkas ne blogas, o kaip tik matyti labai sąžiningas žmogus, žiūri 
savo tarifų ir atsiprašydamas sako: ką padaryti, toks yra tarifas ir tiek 
reikia iš tamstos paimti. Jeigu mes turime tokius tarifus, kad už 
juodžemio kilogramą reikia mokėti tokius muitus, tai suprantama, 
kokios rūšies tie tarifai. Ir todel čia neužtenka pasakyti porą žodžių, kad 

tie tarifai netinkami, bet reikia kaip tik pastatyti jų pertvarkymo 
klausimą. Ir čionai su tuo buvo kalbėta, kaip kartais tarifo dydis gimdo 
kontrabandą, čia buvo daug kalbėta ir čia buvo valdžios tuo reikalu 
pažymėta, tiksliai kalbėjo p. Mikšys. Bet aš nurodysiu vieną dalyką, net 
kovai su kontrabanda įstatymuose yra tikras rezginys. Pavydžiui — 
menkas dalykas. Kiekvienas, kas pravažiuoja pro sieną, sakysime reikia 
iš Kybartų pereiti per sieną, tai reikia eiti per muitinę ir rodyti valizėlę, 
ar tenai ko nors nėra. Bet jeigu aš paimsiu vežėją ar automobilį ir 
važiuosiu Kaunan, tai nieko nežiūrima. Kodel? Tai čia rusų sistema, 
kurios pilnai negalima išlaikyti ir yra jos griuvėsiai. Vienus giurvėsius 
palikome, o susidariusios spragos neužkimštos. Rusų sistemoje sargybos 
buvo trys ruožai. Vienas ruožas pačiame pasienyje, antras miestelyje, 
sakysime, Virbalyje, keturi kilometrai nuo sienos, ir trečias ruožas 
Vilkaviškyje. Ir tame ruože buvo sargyba, kuri turėjo teisės sulaikyti, 
pasakyti: atsiprašau, čia yra kontrabanda, čia reikia sulaikyti, sustatyti 
protokolą. Praėjo pro Virbalį, ir Vilkaviškyje gali sulaikyti ir protokolą 
sustatyti. Aiškus dalykas, kad trijų juostų sargybos negalime išlaikyti. Ir 
kas pasidarė realiai? Pasidarė realiai, kad tenai, kur gelžkeliai eina, tai 
yra pirma juosta, bet greta eina plentai, prie plento jau sargyba perbrangi, 
nes kelių yra daug ir prie kiekvieno kelio išlaikyti sargybą sunku, 
sargybos nėra, ir kas gi pasidaro? Juk kontrabandistai nėra kvaili 
žmonės. Jie gavę iš Vokietijos kontrabandą, nesusidės į valizą ir neis pro 
muitinę. Bet jie pasiima automobilį ir drožia stačiai į Kauną. Vadinasi, 
vienur palikta iki jotai, o kitur nesutvarkyta ir negalima pritaikinti nei 
seno nei naujo įstatymo. Iš to susidaro, kad sugauna pripuolamai 
policistas ką nors vežantį kontrabandą, tai policijos viršininkas sako, 
kad protokolą atsiimk, bylą numarink ir įtikina. Įtikinimui yra gražus 
žodis „pinigai“, papirkti ir tokių papirkimų mes rasime labai daug, jie 
labai plačiai vartojami. Dabar jeigu paimsime toliau, tas p. Toliušiui, 
kaipo juristui, civilistui yra geriau žinoma. Jeigu paimsime baudž. 
procesą, kur kontrabanda baudžiama, tai jūs pamatysite, kad rusų 
įstatymai, seni įstatymai, niekuo nepakeisti ir pasirodo, kad negalima 
pritaikinti senų įstatymų ir negalima pritaikinti naujų įstatymų, pasirodo 
košė. Susidaro tas, kad bendrai nežiūrima, kas darosi vietose, ministeris 
praleidžia laiką tam, kad apsidirbtų su partijos centru ir gautų savo 
politikai pritarimo, o krašto apačioje lieka taip, kaip buvo. Kol nebus iš 
apačios tinkamai pertvarkyta, tai jokiu būdu negalima laukti pagerėji- 
mo. Pertvarkant reikia statyti tie visi ekonominiai klausimai, kuriuos 
kraštas turi išrišti. Iš tų davinių, prieisime prie kitų sričių, kada muitus 

pertvarkysime, tai mūsų ekonominė politika su užsieniais, mūsų 
ekonominė vidaus politika ir mūsų visos prekybos politika, kiek ji 
pasireiškia sutartyse, ir prekybos sutartys tada išeis. Čia buvo plačiai ir 
tiksliai argumentuota p. Mikšio del įvairių svetimų rinkų. Bet tam visam 
reikalinga turėti be ko kito tinkamas prekybos sutartis. O to pas mus 
biudžete kaip tik nieko nenumatyta. Kaip galima padaryti tinkamą 
sutartį? Vilties, kad prie šito Seimo jos būtų padarytos, aš neturiu, eis 
taip, kaip ėjo, pirmyn nepasistūmės, todel, kad tas darbas neorganizuo- 
tas, nėra tinkamai sutvarkytas, tik balsavimo keliu sprendžiama, 
atsiklausiama vieno kito, bet be jokių priruošiamų studijų tas daroma. 
Tai yra paprastas balsavimas, o jokių studijų nėra, o be jokių studijų 
sutartis negalima sudaryti. Vadinasi, prekybos sutartys sudaromos 
užmerktomis akimis. Kas svetimas mums įkiša, o patys nežinome, ką ir 
kaip daryti. Svetimas rinkas užkariauti sunku, aš pilnai sutinku, 
reikalauti iš p. Finansų Ministerio stebuklų, kad jisai čia padarytų, 
negalima. Čionai buvo prikišta, kad yra lyg ir jo nusikaltimas, kad 
išvežimo premijos yra išbrauktos. Suma nedidelė ir gal nevertėtų apie ją 
kalbėti, bet čionai reikia kitas dalykas nurodyti. Vienomis premijomis 
čia neapsieisi, premijos, tai yra menkas dalykas, tokias premijas galima 
išbraukti ir neduoti. Bet kas svarbu? Svarbu, kad patys gaminiai galėtų 
konkuruoti, kad Lietuvos produkcijos vertė būtų kitokia. Delko mes 
negalime įeiti į svetimas rinkas? Delto, kad mūsų gaminiai yra brangūs ir 
kokybės atžvilgiu yra blogesni už kitų kraštų produktus. Ir kada yra 
tokia ekonominė padėtis, kad mūsų gaminiai yra brangesni, tai čionai 
mes nieko negalime padaryti, ir tol negalėsime padaryti, kol bus tokia 
padėtis. Reikia padaryti tą, ką kiti kraštai darė, sakysime, Vokietija, 
kuri padarė kainų nustūmimą, krašto produkcijos vertės sumažinimą... 
Štai ką reikia padaryti, bet čia vienas Finansų Ministeris negali padaryti. 
Tai yra visos politikos dalykas. Čionai, jo vienas kolega, kuris greta sėdi, 
p. Žemės Ūkio Ministeris, su kuriuo jis labai surištas, iš kitos pusės 
stinga jam kolegos Susisiekimo Ministerio, kuris irgi žymiai surištas 
ekonominiais dalykais ir čionai jie ir trys nieko nepadarys. Tai ot kur 
yra šaltinis. Štai kur mūsų vertės šaktis. Kol nebus atstumta vertė, kol 
nebus sumažinta vertė, tol negalėsime išeiti su savo produktais į užsienio 
rinkas. Premijos tai yra papildomas dalykas, menkniekis, kuris nieko 
neatstos. Toliau, kita sąlyga, — reikia ir parodyti, reikia mokėti ir 
reklamą pastatyti. Čia kalbėjęs p. Mikšys tiksliai nurodė, kad produktai, 
pavadinti kitu vardu, turi kitą kainą. Tai čia yra reklamos dalykas. Tai 
čionai taip pat reikalinga ir reklamą daryti. Kol to nėra, jokios reklamos 

ir premijos nieko nepadės. O to kito kaip tik nėra. Tuo žvilgsnius, 
sakau, čia mes prieisime prie mūsų muitų, prie tarifų: visi jie surišti su 
kitais dalykais, kurių neišsprendus mes negalime nieko daugiau gauti, 
nei daugiau reikalauti. Visas tas darbas reikia pradėti anksčiau, pradėti 
iš pat pamatų: visą tą finansinį aparatą taip pertvarkyti, kad jis veiktų 
įstatymo keliu. Dar ir to maža. Apie tą įstatymų pusę buvo gražiai 
kalbėta pono Robinzono. Aš tų minčių nekartosiu. Galima būtų vieną 
kitą dalyką pagilinti. Nurodysiu tik vieną dalyką. Ką čia kalbėjo ponas 
Robinzonas, tai buvo juristo mintis, kuris vis mėgsta kalbėti apie 
teisėtumą. Jis ir mirti norėtų teisėtai arba, jeigu jį prispirgintų, tai kad ir 
spirginimo įstatymas būtų išleistas: kiek anglių turi būti padėta ir t.t., 
kad galima būtų tam tikrai instancijai nusiskųsti, jeigu anglių bus padėta 
perdaug arba per ilgą laiką bus spirginamas ant vieno šono. Bet to dar 
maža. Žinoma, teisėtumas reikalingas. Teisėtumas rodo mums tai, kas 
yra leista daryti. Bet ar gerai daroma ar ne, į tą klausimą teisėtumas 
neatsakys, o mums tas kaip tik rūpi. Čia reikia imti kitą dalyką, kuris 
daugiausia veikia: ekonominis pagrindas, kad mes pradėtume gyventi 
ekonominėmis kategorijomis, o ne būtume taip įsipolitikavę, kaip 
buvom iki šiol tuo keliu beeiną. Tik tada tie įstatymai turės savo 
prasmės ir duos šiokios tokios vilties ekonomiškai susitvarkyti, o 
ekonominio susitvarkymo uždavinys yra begalo didelis. Aš bijau, kad 
gera pono Rimkos širdis ves prie to, kad juo toliau, juo sunkiau mes 
tvarkysimės ... Kaip čia atsispirti vienam trečiam ir ketvirtam iš tų, 
kurie palaiko valdžią. Jau čia atstovo Mikšio buvo minėta del 
Klaipėdos, būtent: kuo pasiremiant atsirado tokia suma. Iš vietų atsako: 
derybų keliu ir kad taip gali dar daugiau gauti. Vienu žodžiu klausimas 
nušviestas taip, kad eina derybos kaž kur už Seimo ir tų derybų rezultate 
atsiranda viena kita suma. Aš klausimą dar praplėsčiau. Atstovas 
Mikšys konstatavo, kad stinga tam dalykui juridinio pamato. Ir tikrai 
stinga to pamato toms pozicijoms, kurios įrašytos Klaipėdai. Aš nekalbu 
apie moralinį pamatą, bet apie juridinį. Aš turiu pabrėžti, kad bevartant 
visokių pajamų skyrius pastebėjau ir ne aš vienas, kad jokio pagrindo 
nėra. Išlaidose kai kur nurodyti „Vyriausybės Žinių" numeriai, bet toli 
gražu ne visur, 0 paprastai tas pagrindas kaip tik visur kitur būna 
nurodytas. Taigi to pamato stinga ne tik Klaipėdos atžvilgiu, bet ir 
kiekvienam kitam dalykui. Kiekviena tokia pozicija išleista be juridinio 
pagrindo dar nėra pamatas, kad ji įrašyta į biudžetą. Aš girdėjau iš 
vietos Mikšiui statomą klausimą: o biudžetas, ar ne įstatymas? Taigi, 
kad biudžetas ne įstatymas. Tai yra sena žinoma tiesa. Finansų 

įstatymas esti prie biudžeto, apie kurį kalbėjau savo laiku, finansinis 
įstatymas, o čia jo kaip tik nėra. Visam kam, kas čia įrašyta, nėra 
įstatymas; visas tas biudžetas yra tik priedas, administratyvinis aktas, o 
ne įstatymas, o finansinio įstatymo kaip tik nėra. Jeigu būtų pridėtas 
finansinis įstatymas ir jame mes rastume kokiame nors $ parašyta, kad 
Klaipėdos kraštui einant konvencija skiriama tokia ir tokia suma, bet 
imant domėn tokį ir tokį susitarimą, tada ir tada įvykusį ... aha, 
tuomet visai kas kita — tuomet galėtume tą susitarimą patikrinti ir 
pasakyti: taip, viskas padaryta kaip ir turi būti. Bet kaip čia padaryta? 
Čia nėra jokio juridinio pamato ir, tiesą pasakius, dabartinis biudžetas 
rodo labai blogą tendenciją, kurios neturėjo senieji biudžetai — vengti 
kiek galima juridinio pamato visokioms išlaidoms. Sakysim, buvo įnešta 
Kabinetui suma, 800.000. Mes džiaugiamės, ogi braukšt ir pridėta dar I 
milijonas, atsiprašau — dar pusantro milijono ir dar tokioj formoj, kur 
jokia kontrolė nebus galima. Tai yra broniruotas biudžetas, o tokių 
broniravimų visi kraštai vengia ir niekas tokių broniruotų pozicijų 
nerašo. Dar daugiau turiu pasakyti: jeigu pajamos eina mažyn, tai 
broniruotos išlaidos eina nuolat didyn, o čia tam teisėto pamato jokio 
nėra. Tai yra vėl grynai partiniai sumetimai. Todel kuomet girdime, kad 
toki dalykai yra įrašyti, kad Klaipėdai tiek ir tiek įrašyta, o dar 
„ aplinkiniais keliais įrašys kitokią sumą . . . Gal klysta, bet nėra pamato 
ir netikėti, nes aš nematau jokio teisėto pamato toms sumoms, kurios 
jau dabar įrašytos. Taigi mes darom begalo didelį žingsnį atgal. 
Finansų Ministerio padėtis šitokioj situacijoj būna irgi begalo kebli. 
Jeigu jis jaučia, kad biudžetas broniruojamas, finansinio įstatymo nėra, 
tai kas gi lieka? Visoki pakeitimai, visoki įsakymai, kurie amžindie 
negali būti išvesti kaipo įsakymai, bet turi būti visuomet įstatymai, 
Keblumų yra ir čia ir kartais gal reikia greitai Finansų Ministeriui išleisti 
įsakymą, o įstatymą taip greit nepravesti. Bet šitokiais atsitikimais kitų 
kraštų finansų ministeriai reikalauja iš parlamentų ypatingos teisės 
reguliuoti tokį ir tokį klausimą ne įstatymais, bet įsakymais. Pas mus 
darosi viskas atbulai: tokių įgaliavimų niekas neprašo, o darosi viskas 
fakto keliu. Gal prie mūsų dabartinės susitvarkymo stadijos, gal mes 
galutiną biudžetą negalime duoti, galime kas trys mėnesiai priiminėti 
biudžetą, ir būtų tiksliau, nes būtų priimtas įstatymas ir įstatymu būtų 
viskas tvarkoma, o ne įsakymais. Reikėtų tuo atžvilgiu mums padaryti 
dar didelį žingsnį pirmyn, kad mes eitume teisėtumo keliu ir kad nebūtų 
kaipo pasekmė tų begalinių įsakymų tokių dalykų, kuriuos čia kėlė 
Žemaitijos atstovas ponas Kuzminskas. Jis minėjo kaž kokias draugiš- 

kas kalbas, kuriose galima sužinoti kainas, sužinoti Finansų Ministerijoj 
apie visokius uždraudimus. Pas mus visuomet tokių atsitikimų bus, kol 
mes viską tvarkysime įsakymais. Kas garantuoja, kad už stiklelį alaus 
geras Finansų Ministeris nepasakys geram savo draugui, kad tokį ir tokį 
įsakymą mano išleisti; tas geras draugas pasakys kitam .geram draugui, 
tas dar kitiems geriems draugams, ir tie geri draugai pasinaudos'ta žinia, 
kadangi viskas pareina nuo Finansų Ministerio įsakymų, o ne įstatymo 
keliu. Taigi visa to, ką mes galim reikalauti iš Finansų Ministerio, mes 
neturim. Mes turėjom teisės reikalauti kur kas daugiau ir progreso 
atžvilgiu tą žingsnį kur kas daugiau tolyn padaryti. To mes neturime ir 
užtat pasidaro dalykas begalo skaudus: pradėjom debatus ir vedam 
diskusijas apie biudžetą, bet tos diskusijos kur kas platesnės už Seimo 
sienų negu pačiame Seime. Jį diskutuoja begalo plačiai ir prekybininkai, 
ir pramonininkai, ir bankininkai ir t.t. 


Pirmininkaujantis. Turiu priminti kalbėtojui, kad kalbėjimo laikas 
pasibaigė. 

Voldemaras. Aš tuoj baigsiu. Ir kada taip diskutuojama, mes visų 
davinių negauname. Bet tas darbas turi išeiti iš Finansų Ministerio. Ir 
jeigu jis nepajėgia, ar del per geros širdies, ar del kitų priežasčių, tai 
tegul ateina ir pasisako; toksai dalykas yra, aš norėčiau viską sutvarkyti, 
bet del tam tikrų priežasčių negaliu. Bet kol nepasisako, tai visa 
moralinė atsakomybė ant jo krinta. Jo atsakomybė bus didesnė, kada 
pamatysim eilę kitų biudžetų, kuriuose irgi reikalinga jo įtaka ir kur jis 
taip pat gali pastatyti save vetos. Man rodos, galų gale reikia prieiti prie 
to, kad mes gyventume ne nuožiūromis, o gyventume įstatymais, kad 
būdų dedama tokia našta, kiek galimumas išneša. Tais klausimais teks 
dar susidurti ir ties Žemės Ūkio Ministerijos sąmata, teks susidurti ir 
prie kitų ministerijų. Ir todel aš, žinoma, visų tų dalykų šiandien 
smulkiau neliesiu,. Bet tuomet Finansų Ministerijos vaizdas paaiškės, 
kada visi Čia paliesti klausimai bus nupiešti, o šiandien man tiktai rūpėjo 
nurodyti Finansų Ministerijos netinkamą darbuotę kad ji nėra 
sutvarkiusi tinkamai savo finansinį aparatą, kaip valdininkų, taip ir 
finansų įstatymų srityje. Ten yra didžiausias chaosas. Ir laikas jau eiti 
tvarkyti, kad nebūtų pervėlu. Bet kol kas mes finansų sutvarkymo 
atžvilgiu nesame nuėję nė pusės žingsnio pirmyn. 

UŽSIENIO POLITIKA. NUTEISIMAS 4 KOMUNISTŲ. 
UŽSIENIO REIKALŲ MINISTERIJOS PERTVARKYMAS. 
VIDAUS REIKALŲ MINISTERIJOS BIUDŽETO 
NUKĖLIMAS. PARTIJŲ NEPANAIKINS. RELIGINĖMS 
ĮSTAIGOMS PINIGAI. LIGONIŲ KASA. 


(Seimo stenogramos. 3-sis Seimas, III-ji sesija, 66-sis posėdis, 1926 m. 
gruodžio 30 d. 

Seimo pirmininkas A. Stulginskis. Sekretoriauja Seimo I serketorius J. 
Masiliūnas. 

Dalyvauja: 74 Seimo atstovai; ministeris pirmininkas prof. A. Voldemaras, 
teisingumo ministeris St. Šilingas, vidaus reikalų ministeris Musteikis, žemės 
ūkio ministeris Aleksa, švietimo ministeris Bistras, krašto apsaugos ministeris 
Merkis. 

Dienotvarkės 2 punktas: 1927 metams valstybės biudžetas, II skaitymo 
tęsinys. 

Biudžetas buvo svarstomas papunkčiu. Buvo Seimo atstovų, kurie 
pasinaudoję proga, palietė dalykus visai nesurištus su biudžetu. M. Š.) 


Ministeris Pirmininkas ir Užsienio Reikalų Ministeris prof. Voldem- 
aras. Aš, gerbiamieji Seimo atstovai, kalbu šiandien iššauktas vardu. 
Man buvo primesta, kad aš buvęs iškalbus, o dabar nutilęs. Tiesa, aš be 
balso šiandien, visai be balso, ir balso savo nustojau gindamas laisvę ir 
gyvybę, žino Pajaujis — kieno. Ir jei pats Pajaujis šiandien čia sėdi, tai 
todel aš be balso. (Dešinėj balsai: Teisybė. Karštas plojimas). Jei aš 
anksčiau būčiau tylėjęs ir saugojęs savo balsą, tai kažin kas čia būtų 
šiandien buvę. Ir čia mesti tokius kaltinimus, kurių pagalvojus tokiu 
momentu joks lietuvis, tikrai suprantąs savo krašto reikalus, negalėtų 

mesti, — mesti tokius kaltinimus galima tik kitam tikslui. Juo labiau aš 
nesuprantu, ko ponai liaudininkų atstovai nori? Užsienio Reikalų 
Ministerijos aparato biudžetas įneštas kaip tik dar senosios vyriausybės. 
Vienintelė atmaina tame biudžete padaryta, tai sutartims su užsieniais 
daryti specialūs kreditai truputį padidinti. Ir tik. Vyriausybė dar 
negalėjo išeiti su savo užsienio politikos deklaracija, o jau avansu imama 
čia Seime kritikuoti ta politika ir išeinama su pamokomis vyriausybei: 
susiderinkit, esą, savo tarpe, žinokit, kokia jūsų politika . . . O aš noriu 
paklausti, iš kur jie žino būsimąją užsienio politiką? (Atstovė Purėnienė, 
iš vietos: Tai kodel nepasakai?) — Bus laikas, bus pasakyta. Jūsų pačių 
atstovui mano paties pareikšta, kad ateis deklaracijai metas. Netrukus 
ateis tas metas ir bus duota progos išsitarti. Dabar nė pusės žodžio tuo 
reikalu nepasakyta, o jau einama ir imama išrodinėti, kad užsienio 
politikos kryptis esanti netikus. Aš nemačiau niekur taip darant. Kovoti 
su tuo, kas dar nėra pareikšta, dar nežinoma nė bendros linijos, o jau 
einama ir reiškiama kova. Tas rodo, kad siekimai kažin koki kiti 
statomi, bet visai ne Lietuvos politika norima nušviesti. Aš suprasčiau, 
jei ponas Pajaujis ar ponas Dailidė būtų gynę seną politiką, kurią jie 
vedė. Bet ir tai reikėtų daryti naująją politiką pareiškus, kad būtų 
skirtumas matyti. O čia yra jų pačių paruošta technikinė sąmata, kaip 
aparatas išlaikyti, ir del to noras įterpti čia kažin kokį politišką debatą, 
kuriam laikas bus savo metu, man visai nesuprantamas. 

Bet kas neleistina ir kas mane privertė išeiti iš tos tribunos šiuo metu 
kalbėti, tai mestas vyriausybei be galo sunkus apkaltinimas, kuris be 
protesto iš vyriausybės pusės negali būti paliktas. Buvo kalbėta apie 
nužudymą. Aš nežinau, ar ponas Pajaujis, kuris tą žodį pavartojo, 
supranta, ką reiškia tas žodis. Nužudymas tai yra politinis užmušimas. 
Politinio užmušimo vyriausybė niekados nepripažino ir nepripažins. 
Buvo kas? Ne nužudymas, o buvo teismas. Teismas buvo. Teismas, 
numatytas Lietuvos įstatymais. Ne dabar sudarytais įstatymais, o 
teismas iš pat pradžios Lietuvos atsiradimo įvestais įstatymais su įvesta 
procedūra, Tas teismas pasakė, kad kalti 4 žmonės turi būt pasmerkti 
miriop, ir juos pasmerkė, Tai čia nuteisimas, o ne nužudymas. 
Nužudymas, sakau, tai politinis užmušimas. Jei teismas rado kaltais ir 
nuteisė, tai tas ir duoda progos, kad jūs čia galėtumėt laisviau pasisakyti. 
O jūs norėtumėt ko gi? Kirsti tą šaką, ant kurios stovit. Jūs norėtumėt, 
kad tie, kurie kasėsi po nepriklausomos Lietuvos pamatais, kurie 
ginkluotą sukilimą ruošė, kad jie atlyginimą kokį gautų, kad jie kokius 
ordenius gautų? To jūs norite? (Iš vl: Niekas to nesako). Man rodos, kad 

tas nuteisimas, išklausius daugybę liudininkų, viską sužinojus ir paskui 
išnešus nutarimą, negali būti vadinamas taip, kaip jūs čia vadinate. Tai 
nėra nužudymas. Vyriausybė niekados neleis jokio nužudymo. Bet tai 
yra teismo aktas. Ir didelis prasižengimas ir didelis drąsumas tų, kurių 
pačių laisvė apsaugota, mesti tiems, kurie tą laisvę apsaugojo, žudytojų 
vardą. (š dešinės: Teisybė. Ploja). Tokio kaltinimo vyriausybė negalėjo 
praeiti tylomis. 

Visas kitas tiradas vyriausybė, žinoma, palieka autorių atsakomybei 
ir nesirūpina, kiek protestų Maskvoje del to yra, kokios demonstracijos 
bus padarytos. Tą susirūpinimą ji palieka autorių atsakomybei. Jai tas 
nė kiek nerūpi. Tik turiu pabrėžti, kad čia pono atstovo žinios imtos 
nežinia iš kur, bet neatatinka tikrenybę. Aš matau, kad tada, kada mes 
turime daug darbo, čia eina vėl senas kalbų įprotis, kažin kokių sąskaitų 
suvedinėjimo ar ką ir kaltinimų tų žmonių, kurie pasireiškė tik tuo, kad 
šiam sparnui daugybei žmonių laisvę grąžino ir ją apsaugojo. Jei taip eis, 
tai joks darbas nebus galimas, ir aš prašau tokių bergždžių diskusijų 
nedaryti, brangaus laiko negaišinti. Kadangi čia yra techniškas dalykas, 
tai galima kalbėti techniškai, o kada bus politinis klausimas pastatytas, 
galima bus kalbėti kaip del politinio klausimo. Bet tuo tarpu vyriausybė 
to klausimo nepastatė ir todel ji gali suprasti, kad kažin kam svarbu tęsti 
ir vilkinti, protestus daryti, kuriems Seime čia neturėtų būti vietos. 
(Dešinėj ploja). 

Kairys (sd). Jau bendrose diskusijose del biudžeto man teko bent 
kiek pasisakyti del mūsų diplomatinio aparato užsieniuose. Mūsų 
frakcijos nusistatymu, mūsų diplomatinės atstovybės užsieniuose, savo 
didumu, nepateisina savo buvimo. Jos reikalauja iš valstybės iždo 
didelių aukų, bet savo veikimu negali pateisinti daromų aukų. Ir todel 
jau tuomet mūsų frakcijos vardu teko pažymėti, kad bent dalis mūsų 
diplomatinių atstovybių užsieniuose, turėtų būti ar pakeista konsulatais 
ar visai panaikinta. Tų atstovybų tarpe buvo savo laiku paminėta 
pirmon eilėn Amerikos atstovybė. Šiandien svarstant papunkčiui, mūsų 
frakcija siūlo Amerikos atstovybę pakeisti generaliniu konsulu, o 
atstovybes Čechoslovakijoje, Italijoje ir Šveicarijoje panaikinti. Tuo 
būdu ekonomija išlaidose susidarytų 350.000. Tos išlaidos yra neleistinos 
ypatingai šituo metu, kada krašte yra sunkus ekonominis krizis, kada tas 
krizis turės artimiausioje ateityje dar labiau pasigilinti, kada po kelių 
mėnesių turės jisai pasireikšti visu rimtumu. Mes siūlome, kad šitas 
pakeitimas būtų priimtas prie eil. 542 $ I, išbraukiant 350.136 litus, kuri 
suma atatiks minėtų atstovybių likvidavimui. 

Pirmininkaujantis. Čia yra vyriausybės ir Finansų ir Biudžeto 
komisijos pasiūlymas sumažinti 119.196 litus. 

Atst. Kairys siūlo sumažinti šitą $-3 350.136 litais. Prie šito 
pasiūlymo gauna žodį p. Užsienio Reikalų Ministeris. 

Ministeris Pirmininkas ir Užsienio Reikalų Ministeris Prof. Voldem- 
aras. Aš noriu paaiškinimų duoti. Užsienio Reikalų Ministerijos 
aparatas bus, žinoma, žymiai pertvarkytas. Ir kaip jisai bus pertvarky- 
tas, savo metu bus pasakyta. Todel asignavimas prašomų kreditų jokio 
pavojaus nesudaro, kad jie bus nereikalingai išleisti. Pirmomis savo 
veikimo dienomis vyriausybė jokiu būdu negalėjo jokių pertvarkymų 
padaryti ir paliko taip, kaip senoji vyriausybė pasiūlė. Žinoma, 
vyriausybė negalės tokios politikos laikyti. Ir taip manyti, kaip p. Kairys 
pasakė, tariant, kada Italija pasiuntė savo specialinę atstovybę, tuo laiku 
mūsų atstovybę Italijoje panaikinti — tai būtų politinis skandalas, ir 
atsakomingi žmonės už tokią politiką atsakomybės nesiims. Bet yra 
įvairių kitų būdų, ekonomiją padaryti su tais pačiais kreditais. Žodžiu, 
jeigu kreditai prašomi, tai dar nereiškia, kad jie bus taip ligi galo 
išnaudoti. Bus savo laiku pristatytas perorganizavimo planas ir todel gal 
patogiau būtų šito klausimo nejudinti. O kada perorganizavimo planas 
bus pateiktas, tai ir finansinis klausimas bus pastatytas ir kur bus 
galima, ekonomija bus padaryta, nes, įspėju, kad, vyriausybės nusimany- 
mu, perorganizavimas eis plačiau, negu p. Kairys numato. Todel 
vyriausybė manytų, kad čia nėra prasmės tokius atskirus $-us statyti, o 
nelaukti, kada bus visas planas įneštas. Taupumo klausimas vyriausybei 
svarbus ir čionai jos pačios bus sutaupoma ir gal didesnės, negu 
nurodomos sumos. 


Ministeris Pirmininkas Prof. Voldemaras. Aš norėčiau, gerbiamieji, 
vesti tokią kalbą, kuri būtų visiems suprantama. Aš norėčiau, kad 
diskusijos ir Seimo darbai eitų tuo keliu, kaip buvo mėginta padaryti. 
Ponia atst. Purėnienė visą eilę kaltinimų pareiškė naujai valdžiai, 
apsilenkdama su paprasčiausia taisykle ir teisybe; ji šiandien net 
pamiršo, kodel mes paskutinėje eilėje šiandien svarstome Vidaus Reikalų 
Ministeriją; ji pamiršo, kad svarstant visą biudžetą, kaip buvo prieita 
prie Vidaus Reikalų Ministerijos, tai buvo pasiūlyta, iš čia buvo 
pasiūlyta (rodo į kairę), kad šitą ministeriją iškeltų kitur. Kodel? O 
todel, kad jutosi, kad čia valdžia turės išgirsti eilę žodžių del 
konstitucijos laužymo, todel buvo pasiūlyta, kad parlamentarinė 
kombinacija nebuvo tokia tikra, gal būt nebūtų buvę pakankamo balsų 

skaičiaus, ir todel buvo pasiūlyta iškelti tą ministeriją nepaprasta tvarka. 
Ir dabar už tą, kas padaryta, dabar norima plakti naujai atėjusi 
vyriausybė. Nauja vyriausybė už savo darbus pilną atsakomybę ima, ir 
todel duos progos laisvai pasisakyti. Bet šiandien, kadangi tas buvo 
padaryta senos vyriausybės, tai aš laukiau, kad ar nieko nepasakys apie 
tuos žmones, kurie tą padarė, nieko pikto nepasakys, bet neturės drąsos 
mesti apkaltinimus naujai atėjusiai vyriausybei. (Atst. Purėnienė iš 
vietos: Tai jūs dabar areštuojat). Ne mes, poniute, areštuojame, (Atst. 
Purėnienė iš vietos: O kas gi?) Kas? Gal jūs žinote, kad naujoji valdžia 
rado karo stovį. Jeigu eitume tuo keliu, tai galėtume atiduoti teisman 
visą buvusią vyriausybę su Prezidentu priešakyje. Jeigu karo stovis 
įvestas, juk negali būti kraštas neapsaugotas, ir be to naujoji vyriausybė 
jį perėmė. (Iš socialdemokratų: Tai priešinga konstitucijai). Tai kodel 
konstitucija neapgynė, kodel privedėt prie to, kas įvyko, kodel visa 
vyriausybė atsidūrė nelaisvėje, kodel kraštas liko be valdžios? Naujoji 
vyriausybė gražino laisvę Prezidentui, grąžino laisvę Ministerių 
Kabinetui, — štai koks jos pirmas žygis buvo. Ir naujoji vyriausybė 
kokioje padėtyje? Ji sunkią ir begalo nemalonią padėtį paveldėjo: čia 
pelenai, čia ugnis... Ir tą ugnį kapstyti ir pūsti; kad ir jautriausios 
širdies ji nejunta, kad kapsto ugnį ir pučia ir ilgina karo stovį. Tokiomis 
kalbomis jūs galite ilginti karo stovį, o ne likviduoti. Mes stebūklų 
negalime padaryti, mes esame žmonės, mes pasiėmėm sunkią atsako- 
mybę legalizuoti visą padėtį, grąžinti rimtį, ramumą, užtikrinti, 
apsaugoti laisvę. Mes apsaugojom nuo plėšikų. Ir jeigu nebuvo nė vieno 
kriminalinio įvykio per šventes, tai irgi todel. Mes einame sparčiai, dieną 
ir naktį dirbdami, prie įvedimo pilnos tvarkos, įvedimo teisėtos tvarkos, 
kurios nebuvo prie senos valdžios. Kada šitai turime, kada prie valdžios 
vairo esame tik dar nepilnas dvi savaites, kada patys nukėlėte Vidaus 
Reikalų Ministerijos biudžetą, kadangi nenorėjote išgirsti apie viską ir 
patys gynėte policiją, kuri mušė studentus, kurie šaukė, kad gresia 
bolševikų pavojus, — jūs dabar išeinate kaltinti. Aš nenorėčiau partinės 
polemikos, kad smulkmenos būtų įneštos į šitą didelį įvykį, kur yra gal 
didelė lietuvių tautos tragedija. Ir aš nenoriu niekam kaltinimų mesti. Aš 
norėčiau, kad Lietuvoje būtų tas kuogreičiausiai užbaigta. Aš norėčiau, 
kad naujas gyvenimas įvyktų. Aš norėčiau, kad vienybė tarp lietuvių 
atsirastų. Bet aš matydamas, kad aiškiai neteisingai senos nuodėmės 
verčiamos ant tų žmonių, kurie tik ką atėjo, turėjau atsakyti, ir tas 
privertė mane keletą pastabų padaryti. Mes nesutvarkysime to, ko p. 
Purėnienė reikalauja, jeigu neproduktingai laiką gaišinsime. O kas 

daroma? Ne del naujos valdžios, bet del senos neproduktingai laikas 
gaišinamas. Tokiu būdu mes statome visą valstybę į begalo pavojingą 
padėtį. Aš pakartoju, kad mes — visos Lietuvos vyriausybė — ir 
saugosim visų piliečių laisvę. Jeigu negalime padaryti stebūklų ir 
negalime likviduoti taip greitai visą padėtį, kurią ne mes sudarėm, tai 
negalima mūsų kaltinti, ir negalima reikalauti iš mūsų daugiau, negu 
galime; reikia mums padėti, bet ne trukdyti. Aš prašyčiau tokių kalbų 
nesakyti, nes tai bus kurstymas. Aš prašyčiau tokių kurstymų nedaryti, 
ras, sakau, po pelenais ugnis yra; nereikia žaisti su ugnimi, bet reikia eiti 
greičiausiai prie pozityvaus darbo, kurio begalo daug yra. Aš 
nenorėčiau, kad tokios kalbos ir tokios mintys būtų reiškiamos Seime ir 
kad partijų reikalai reikalėliai būtų pamiršti. Lietuva dar yra pavojuje, 
mes dar turime tiek daug reikalų, ir tokių didelių reikalų. Ir prie tokių 
didelių reikalų išeiti su tokiais mažmožiais... (Iš sd: Ar tai 
mažmožiai?) Taip, sulyginant su tuo kas buvo, tai yra mažmožiai, už 
kuriuos ne mes nešame atsakomybę. Ir jeigu norite kaltinti, tai kaltinkit 
tuos, kurie tą padarė. Reikia padėti dirbti, bet ne sunkinti padėtį. Prie to 
darbo aš visus kviečiu. 

Ministeris Pirmininkas prof. Voldemaras. Pono atstovo Pajaujo 
kalba verčia mane padaryti keletą pastabų. Pirmų pirmiausia faktino 
pobūdžio. Jo buvo pareikšta, kad vyriausybė norinti pastatyti į 
nelegalinę padėtį ir liaudininkų partiją ir socialdemokratų partiją. Tas 
posakis yra visai pramanytas, aš nežinau iš kur paimtas. Juk kada 
partija statoma į nelegalinę padėtį, tai pirmiausia ji kaipo partija 
uždaroma. Partija yra įregistruota, turi savo statutą ir partijos 
uždarymas reiškia kaip tik įregistravimo panaikinimą, jos centro 
komiteto uždarymą ir jos viso turto, kurį ji turi, likvidavimą. Dabar 
nieko panašaus vyriausybė nepadarė ir nemanė daryti. Reiškia, kalbos 
apie tai, kad vyriausybė neva statanti į nelegalinę padėtį, yra mažiausiai, 
minkštai tas galima pasakyti, neatsargios kalbos, kurių gal apgalvojęs ir 
pats autorius labai pasigailės pasakęs. Nejaugi norima, kad į nelegalinę 
padėtį statytų? Kada vyriausybė nestato į nelegalinę padėtį, tai 
nepasitenkinimo reiškiama. Ką tas nepasitenkinimas reiškia? Vadinas, 
Jūs norėtute, kad į nelegalinę padėtį pastatytų. Bet kad ir kaip jūs 
norėtute, vyriausybės nusistatymas yra aiškus: jokios partijos į 
nelegalinę padėtį nestatyti. Juk jūsų partijoje yra daug juristų. Kalbėjo ir 
juristas, ir jis žino, kad ne partija už asmens veikimą atsako, o 
kiekvienas individualiai. Ir jeigu kas yra suimtas, tai klausimas trumpas: 
jeigu pasirodys nekaltas, tai, kaip paprastai, atsiprašius paliuosuos; jeigu 

pasirodys, kad kaltas, tai keliama byla. Jei šitomis nepaprastomis 
sąlygomis įvyksta atskiri areštai, dažnai gal be vyriausybės noro, tokiu 
gaivaliniu keliu, tai už tai sakyti, kad vyriausybė norinti panaikinti 
partiją, sakau, mažiausiai yra neatsargu. 

Kiti dalykai atstovo Pajaujo kalboje mane džiugina. Pasirodo, kad 
mintys, kurias aš senokai reiškiau ir kiti mano partijos draugai, jo 
pradėta jau išmokti ir gerokai išmokti. Aš turiu pasakyti, kad mano 
archyve yra blogesnių atsiminimų, negu dabar yra. Ir atsiminimų iš tų 
laikų, kada liaudininkai buvo valdžioje. Ligi šiol nebuvo tokių įvykių, 
kad už tai, ką karo cenzorius išbraukė, žmogus dar būtų patrauktas 
teisman. O mano archyve yra tokių atsiminimų, kad ir cenzorius 
išbraukė ir paskui dar į teismą. Mes to bent nedarome ir nedarysim, kad 
būtų dvilypė bausmė. Mano archyve yra net vienas dokumentas su vieno 
liaudininko parašu tokiu reikalu, būtent del vieno komendanto paskirtos 
bausmės. Pasakyta, kad teisėtai padarė, gerai padarė. O aiškiausiai — 
neteisėtai padaryta. Bet aš norėčiau tai užmiršti. Aš džiaugiuosi, kad 
ponas Pajaujis dabar išmoko, ką tada rašiau, tik noriu, kad jis apgailėtų 
ir savo praeitį. Juk visiems suprantama, kad per kelias dienas negali 
viskas taip puikiai susitvarkyti. Pasaulis dar neišrado, kaip legaliniu 
keliu revoliuciją padaryti ir kad ant rytojaus jau viskas ramu būtų. Bet 
kas su mumis buvo padaryta, tai buvo padaryta visiškai normaliniu 
laiku. Tai, sakau, jūs turėtute ir savo praeitį atgailėti; ir jeigu jūs 
pasakysit, kad — taip, mes klydom, tai tada pasakysiu, kad jūs didelį 
žingsnį pirmyn padarėt. Bet kada sakot, kad kada mes buvom valdžioje 
— tai viskas gerai buvo, ir ką ponas Požela darė, tai taip pat viskas 
gerai, o ką dabar daro, tai viskas blogai, tai, žinoma, tas nieko neįtikina. 
Man labai nesmagu buvo klausyti, kada čia pasityčiojant, su pamėgimu 
buvo pabrėžiama, kad, štai, koks tai ateitininkas ėmė ir išbraukė. Tai 
Krašto Apsaugos Ministerijos dalykas. Kodel karininkus kalbėtojas 
pavertė ateitininkais, aš nežinau. Bet aš žinau viena, kad ga' kuris 
karininkas ir nemoka tiksliai atskirti politikos klausimų, bet už tai tas 
žmogus moka mirti už Lietuvą. (Dešinėj smarkus plojimas.) Jeigu jūs iš 
to einant iš tribunos pasityčioti, tai aš manau, kad tuo keliu eidami ne 
rimtį norite įnešti, o ko kito siekiate. Aš labai prašyčiau tokių dalykų 
nenešti į Seimą, ir tokių kalbų iš šitos tribunos nesakyti, nes tokios 
kalbos tik sutrukdys normalizaciją, nepagreitins. Jeigu yra nuoširdus 
noras, ir aš žinau iš valstiečių liaudininkų didelius nuopelnus, ypač iš 
p. Toliušio didelius nuopelnus normalizacijai, bet sakyti tą, ką sakė p. 
Pajaujis, tai yra nesusipratimas, ir geriau pamiršti, nes tuo keliu 

neprieisime prie normalizacijos. Ir prašyčiau be kalbų, kurios gali 
erzinti, greičiau eiti prirę darbo ir greičiau baigti klausimą. 

Paplauskas (sd). Naujos vyriausybės yra pasiūlyta prie eil. 30, $ 9, 
Vidaus Reikalų Ministerijoje religijos įstaigoms išlaidas padidinti ar 
įrašyti naujai viso 1.575.182 litai. Socialdemokratų partijos manymu, 
šita suma yra įrašyta visai nereikalingai todel, kad kunigai paprastai yra 
išlaikomi parapijų ir jie gana gerai gyvena. Todel šita suma yra įrašyta 
nereikalingai, ir ją galima būtų sunaudoti kitiems tikslams. Yra žmonių, 
kurie užperka mišias, pakankamai prineša žąsų, kiaušinių ir kitų dalykų. 
Tie kunigai, kuriems yra įneštos šitos sumos, yra pakankamai nupenėti, 
ir jiems įnešta nereikalingai. Kuomet nereikalingai įnešama pusantro 
milijono, atsiminkime, kad krašte yra žmonių, kurie ne tik neturi žąsų, 
kiaušinių, sūrių, ne tik neturi centrukų ir palivarkų, bet neturi net 
duonos gabalo, nes jie neturi darbo. Atimama 1.600.000 iš bedarbių, o 
įrašoma visai nereikalingai kunigams algos. Socialdemokratų frakcijos 
supratimu, tas įrašymas yra nereikalingas ir mes balsuosime prieš tai. 

Pirmininkas. Žodį gauna Ministeris Pirmininkas prof. Voldemaras. 

Ministeris Pirmininkas Prof. Voldemaras. Aš galiu paaiškinti, kodel 
dabartinė vyriausybė įnešė. Dabartinė vyriausybė nieko nauja nejnešė, 
neįnešė to, ko nėra įstatyme. Toji pozicija, kuri yra įrašyta, jeigu 
pažiūrėsite į „Vyriausybės Žinių“ atatinkamą numerį, yra paremta 
įstatymu, kurį ne dabartinis Kabinetas išleido, ir vyriausybei buvo 
begalo nuostabu, kad tie, kurie mėgino apie teisėtumą kalbėti, įstatymu 
einant, neįdėjo šitos pozicijos. (Iš sd: Jeigu biudžete išbraukiama, tai jau 
reiškia įstatymas). Įstatymas liekasi. Pirmiausia reikia pakeisti įstatymą, 
tada šnekėsime apie sumas. Buvusi vyriausybė turėjo įnešti atatinkamą 
įstatymo pakeitimą, o jeigu ji neįnešė, tai dabartinei vyriausybei nieko 
nepasilieka, kaip įrašyti šitą sumą. Čia nėra vyriausybės iniciatyva, o 
stačiai necesitas iššauktas įstatymu. 

Bielinis (sd). Kada prie Vidaus Reikalų Ministerijos sąmatos buvo 
svarstoma algos dvasininkams, tai Ministeris Pirmininkas, kurio vardu 
toji pozicija įrašyta, pasakė, kad vyriausybė turėjusi įnešti tuos 1.500.000 
litų todel, kad veikiąs įstatymas. Argumentuodamas tuo pačiu 
argumentu, norėčiau įtikinti p. profesorių Voldemarą, kad veikia ligonių 
kasų įstatymas, jis paskelbtas, jau sudaryta Vyriausioji Draudimo 
Valdyba ir todel nesuprantamas vyriausybės pasiūlymas išbraukti iš 
biudžeto projekto 900.000 litų. Reiškia, ten įstatymas veikia, ir čia 
įstatymas veikia. Tuo pačiu argumentu eidamas, aš manau, kad visi tie, 
kurie balsavo už algų poziciją dvasininkams, turėtų taip pat balsuoti už 


568 


šiuos 900.000 litų. Aš čia nekalbėsiu apie svarbą to dalyko, čia jau šimtą 
kartų buvo aiškinta, kad sveikatos reikalai mūsų krašte yra pastatyti 
kuoblogiausiai: pas mus nėra nei reikalingo ligoninių tinklo, nei 
daktarų, nei kokių kitų priemonių apsisaugoti nuo ligų. Ir mes esame tos 
nuomonės, kad reikia sudaryti ligonių kasų tinklą, kurios galėtų rūpintis 
sveikatos reikalais. Aš manau, kad galima būtų nuo daugelio dalykų 
atsisakyti, bet nuo šitų 900.000 nereiktų atsisakyti, ypač jeigu norima, 
kad kraštas būtų sveikas fiziškai, ir kad fiziškai nedegeneruotų, kad 
augtų taip, kaip pridera sveikai tautai. Taigi, mūsų frakcija šitą 
pasiūlymą labai skaudžiai atjaučia. Be to, mūsų įsitikinimu, pirmais 
metais, kad ligonių kasos galėtų pakankamai pareikšti savo veikimą, 
joms šitų 900.000 bus permaža ir reikėtų tą poziciją padidint bent dar 
300.000 litų. Taigi, konkrečiai mes siūlome nebraukti 900.000 litų, bet 
pridėti dar 300.000 litų. Tai mes darome ne demagogijos tikslais, kaip 
čia ką tik pasiūlė atstovas Ambrozaitis 12.000.000 naujakurių reikalams. 
Mes siūlome be jokių užsiprašymų ir manome, kad mūsų pasiūlymas yra 
teisėtas ir pagrįstas. 

Pirmininkas. Žodį gauna Ministeris Pirmininkas ponas Voldemaras. 

Ministeris Pirmininkas Voldemaras. Jeigu taip klausimas tikrai 
stovėtų, kaip atstovas Bielinis sako, tai dviejų kalbų nebūtų, ir aš pilnai 
pasirašyčiau po jo motyvais. Bet dalykas štai koks: įstatymas Seimo 
priimtas, neperseniai priimtas, bet dar nė ant pusės plauko neįgyvendin- 
tas... (Atst. Purėnienė, iš viet.: Bravo, bravo.) Taip, neįgyvendintas, ir 
tuo atžvilgiu naujoji vyriausybė, apsvarsčiusi klausimą iš esmės, ar gali 
tokį įstatymą dabar įgyvendinti, ar reikia pakeitimų jam, nužiūrėjo štai 
ką. Ir naujoji vyriausybė turėjo du motyvu, kurie jos nusistatymą 
nulėmė, peržiūrėti patį įstatymą. Vienas motyvas, tai čia pergausūs 
siūlymai: siūloma tam dalykui, kitam dalykui, trečiam dalykui, o iš kur 
paimt, nenurodoma. (Iš sd: Mes ir siūlėm kunigų algas paimti.) Taip, bet 
reikėjo panaikinti įstatymą. To padaryta nebuvo. Įstatymas veikia, 
veikia visos įstaigos, daro savo darbą, etatai nepanaikinti, visi etatai 
užpildyti, reiškia, ten negalima atsisakyti duoti tam tikrą sumą. O čia 
kitas dalykas. Čia dar nė vienas etatas neužpildytas, įstatymas dar 
nepradėtas įgyvendinti, vadinas, galima suspenduoti jo įgyvendinimą 
metams ar kitiems, žinomą, tik tam tikru nauju įstatymu. Jeigu priimsim 
naują tam tikrą įstatymą, tai mes esamajam įstatymui neprasižengsim. Ir 
antras dalykas, kadangi pinigų klausimas yra toks, kad biudžetą reikia 
suvest taip, kad visur reikia mažinti, tai reikės taip pat tam tikrų 
atmainų įnešti ir į dabar paskelbtą įstatymą. Reikės daug kas peržiūrėti. 

Ir tol, kol mes stovim prieš bado šmėklą, mes negalime rūpintis pirmon 
eilėn darbininkų sveikata. Mes manom, kad reikia pirma darbininką 
pavalgydinti, o paskui jau kalbėti apie jo gydymą. Štai kokia susidaro 
situacija: žmogus iš bado miršta, jį veža į ligoninę ir ten jam duoda ar 
fenicitiną, ar aspiriną, ar ką kitą. Tai mes laikome pasityčiojimu 
žmonėmis, nes žmogus miršta badu, neturi ko valgyti, o jūs siūlote 
gydyti. Tai tuo atžvilgiu ir naujos vyriausybės nusistatymas yra pirmių 
pirmiausia reikia aprūpinti darbu bedarbius, kad maistą turėtų. Ir po to, 
kai bus aprūpinti darbu ir maistu, tada, aiškus dalykas, reikės rūpintis ir 
jų sveikata. (Iš sd: O kodel nebalsavai už mūsų pasiūlymą padidinti 
poziciją kovai su nedarbu.) Kitaip klausimą vyriausybė statyt negalėjo ir 
čia iš vietos daroma pastaba, kodel neįnešta didesnė suma kovai su 
nedarbu, tai į tai turiu pasakyti, kad mes negalime eiti tuo keliu. Aš 
suprantu, jeigu būtų įneštas greta ir kitas pasiūlymas, kad Seimo 
nariams panaikintų atlyginimas ir tuos pinigus pavestų bedarbiams 
šelpti, tai tada aš suprasčiau: nurodomos išlaidos, bet nurodomas ir 
pajamų šaltinis, naujas pajamų šaltinis. O čia norima ant svetimo 
sprando išvažiuoti. Norima parodyti savo gera širdis, norima parodyti, 
kad rūpi svarbieji valstybės reikalai, kad rūpi bedarbiai ir t.t. 
Gerbiamieji, naujoji vyriausybė šiuo klausimu rezervuoja sau teisę įnešti 
atatinkamą įstatymą. Jeigu įstatymas bus priimtas, tai savaime šitas 
dalykas bus tvarkoje; jeigu įstatymas nepraeis Seime, tada aišku — liekasi 
įgyvendint esantis įstatymas ir reikės ieškoti tam tikrų kreditų tam 
įstatymui įgyvendinti. Taigi aš pabrėžiu, kad mes neiname prieš 
įstatymus, o tiktai sakau, kuriais keliais einame. Buvęs Finansų 
Ministeris prie savo deklaracijos yra pasakęs, kad reikia daryti žymių 
atmainų finansų srity, bet pusės metų laike jis tų atmainų padaryti 
nesugebėjo. Aišku, kad mes per keletą dienų negalėjome reikalingų 
atmainų padaryti. O ligonių kasų klausimas tikrai reikalauja pakeitimų. 
Jei peržiūrint ligonių kasų įstatymą pasirodys, kad tas įstatymas, kaip jis 
priimtas, galima vykdyti, aiškus dalykas, reikės atleisti ir tam tikri 
kreditai. Yra ir kitų pozicijų, kurios suponuoja tam tikrus įstatymus, kur 
bus įnešti greitu laiku. Tada Seimas galės susitarti, ir jo dauguma galės 
pasisakyti del įnešto įstatymo. Štai tie motyvai, dėliai kurių vyriausybė 
tą sumą nubraukė. 

APIE ATSARGOS FONDĄ 


(Seimo stenogramos. 3-sis Seimas, III-ji sesija, 67-sis posėdis, 1926 m. 
gruodžio 31 d. 

Seimo pirmininkas Ą. Stulginskis. Sekretoriauja I sekretorius J. Masiliūnas. 

Dalyvauja 76 Seimo atstovai; ministeris pirmininkas prof. A. Voldemaras, 
finansų ministeris dr. Karvelis. 

Svarstomas dienotvarkės punktas: Lietuvos respublikos 1927 m. biudžetas, 
III skaitymas. M. Š.) 


Ministeris Pirmininkas prof. Voldemaras. Mane šiek tiek, gerbiamie- 
ji, atstovai, stebina toji argumentacija klausimo, kuris surištas su 
valstybės kreditu. Kas kas, o valstybės kreditingumas lygiai visam 
Seimui, lygiai visai Lietuvai turi rūpėti ir tikrai rūpi. Valstybės 
kreditingumas reiškiasi tuo, kad valstybė niekada nenustoja mokėjusi 
savo pažadų, už kuriuos ji privalo mokėti. Todel kiekviena valstybė turi 
savo tam tikrą formą, kas daryti tada, jeigu pristinga valstybės ižde 
pinigų. Paprasčiausias dalykas, dažniausiai siūlomas tai forsuotas 
priverstinas kursas: valstybė tam tikru įstatymu liepia išleisti emisijos 
įstaigai jos sąksaiton tiek ir tiek nepadengtų ar banko statutui 
prieštaraujančių pinigų ir užtat valstybė įsako, kad visi priimtų juos 
nustatytu kursu. Vadinasi, viena iš priemonių suvesti galus su galais, 
tada, kada nėra pinigų, tai kaip tik priverstinas kursas — priemonė 
begalo bloga, nes visada rodo, kad valstybė neturi kuo užmokėti, einant 
skolon, ir dalinai apiplėšia visus tuos, kas tuo priverstinu kursu privalo 
tuos pinigus imti. Taigi priemonė bloga, bet dažnai būna vartojama. 
Kita priemonė gali būti diskontavimas kokių nors valstybės trumpalai- 
kių bonų tam tikrose kredito įstaigose, daugiausia emisijos įstaigose. 

Šita priemonė geresnė negu pirmoji, bet vis delto rodanti, kad čia 
dalykas ne visai sveikas, kad vis delto valstybė pinigų pristigo; ji skolina, 
bet čia tą skolą turi vilties sumokėti, nes čia yra kredito operacijos ir 
pasižadama išpirkti. Čia būdas lengvesnis, bet vis delto begalo sunkus. 
Pas mus Lietuvoje biudžeto vykdymo įstatymo sumanyme, aš jau savo 
laiku atkreipiau grebiamųjų Seimo narių dėmesį į tai, buvo įvestas į 
įstatymą principas jeigu ne bankroto, tai moratoriumo, jeigu faktinai 
pinigų ižde nėra, tai nemoka, kaip buvo pasakyta, pranešama 
suinteresuotiems žmonėms, kad mokėjimas sustabdomas. Tai yra, kaip 
tada sakiau, bankroto įstatymas. Bet prie II skaitymo buvo įdėta 
pataisa, kuri blogą įspūdį šiek tick sumažino, bet vis tiek dabartinei 
vyriausybei tas yra griežtai nepriimtinas dalykas, vis tiek yra užmaskuo- 
tas valstybės pasižadėjimų išmokėjimo sulaikymas. Reiškia, į valstybinį, 
ekonominį ir finansinį gyvenimą įvedamas trukdymo, neišmokėjimo 
principas. Greta su šituo įstatymu mes turime dar vieną — atsargos 
fondą. Juk kas yra atsargos fondas? Atsargos fondas juk nėra tas, kas 
privatiniame banke yra nejudomas atsargos kapitalas, del kurio 
vartojimo akcininkai padaro nutarimą, nes čia kaip tik reikia, kad tas 
fondas amžinai negulėtų, o suktųsi, leisti atsitikus tokiai alternatyvai, 
— ar nemokėti ar infliacijos griebtis. Norint tokių kelių nesigriebti, kaip 
tik ir panaudojamas atsargos fondas. Finansinis atsargumas tada kaip 
tik ir liepia, kad tas fondas nebūtų vienu kartu išleistas, bet kad jisai 
grįžtų. Gal būt komerciniu atžvilgiu nesveika ideja, nesveika ne del to, 
kad negrįš, o del to, kad pinigai guli neproduktingai banke, nei valstybei 
nei kredito įstaigoms jokios naudos neneša ir tik apyskaitos pagražini- 
mui guli. Neproduktingų pinigų gulėjimas kiekvienam finansistui visada 
yra šipulys akyje. Ir čia kas siūloma? Siūloma kaip tik nesigriebti 
infliacijos, nesigriebti diskontavimo kokių nors pažadų, kuriuos nežinia 
išpirks ar ne, o siūloma nesulaikyti mokėjimo, ir tam apmokėjimui 
panaudoti, jeigu įvyktų tokie dalykai, atsargos fondą. Įstatymas aiškiai 
pabrėžia, kad tas atsargos fondas automatiškai per dvyliką mėnesių 
pasipildo. (Iš vl: Iš ko pasipildys?) Iš pajamų. Aiškus dalykas, kad jeigu 
nebus pajamų, tai visai valstybei reikės likviduotis. Aš nesu toks 
pesimistas, kad manyčiau, jog Lietuvos likvidacijos diena atėjo, kad 
nebūtų iš ko savo apyvartą padaryti, kad nebūtų iš ko sumokėti. Man 
rodos, jeigu opozicija kyla, tai todel, kad techniškas klausimas 
neišaiškintas. Kaip tik techniškai, tai yra ne politikos atžvilgiu, valstybės 
iždo atžvilgiu, kada sąmata neina nei infliacijos nei diskontavimo, nei 
sustabdymo mokėjimo keliu, o eina komerciniu keliu, imama iš atsargos 

fondo su sąlyga, kad per dvyliką mėnesių, gruodžio mėnesyje, grąžintų. 
Tai yra kaip tik tobulumo žingsnis pirmyn. Aš nepasakysiu, kad tai yra 
galutinis žingsnis. Aš savo laiku nurodžiau, kad mūsų iždas yra begalo 
nesutvarkytas, ir konvenciją su Lietuvos Banku reikia peržiūrėti, ir visas 
dalykas nėra užbaigtas. Bet palyginti su tuo, kas buvo, tai yra didelis 
žingsnis pirmyn, nors vyriausybė nelaiko to paskutiniu sutvarkymo 
žodžiu. Aš prašyčiau tai priimti, nes tas pakeltų kreditingumą ir 
normalizuotų gyvenimą. Aš gal būt nebūčiau daręs pastabų, nes p. 
Finansų Ministeris išdėstė, bet pasirodė, kad p. Finansų Ministerio 
pastabos iššaukė ne specialisto kalbą šiuo atžvilgiu, o kitais motyvais 
iššaukė pastebėjimus einant šalimai pastatytais klausimais, kur buvo 
reiškiama baimė. Vyriausybė yra tos nuomonės, kad tokios baimės 
neturėtų būti. Jeigu kalbėti apie garantijas, tai čia gali būti visokių 
spėliojimų: o kųr garantija, kad litas nepražus, kad Lietuvos Bankas 
nebus apiplėštas, kad ugnis nesudegins: kur garantija, kad žemė 
nepradės drebėti ir Lietuva neprasmegs. Tokių garantijų niekas negali 
duoti. Man rodos, ne apie tai reikia kalbėti, bet, kaip dalykas atrodo, 
įstatymu nurodytu keliu: ar turi valstybė pajamų, ar turi vyriausybė 
vilties biudžetą suvesti, ar turės galimybės padengti tai, kas bus paimta. 
Taip pastačius klausimą, rodos, lieka tik viena išvada: jei valstybė 
negalės galų su galais suvesti, jeigu priimto biudžeto negalės įvykinti, tai 
prie kokios išeities mes stovim? ... Vadinasi, tegul guli sau atsargos 
fondas, bet valstybė nieko nemoka, valstybė savo pasižadėjimų nepildo. 
Kitos išeities nėra. Kadangi, kaip pasakyta paaiškinamajame rašte, nuo 
1927 metų sausio mėnesio 1 dienos pakeičiama pinigų asignavimo 
tvarka, tai praktikoj gali taip ir atsitikti, kad valstybė neturės iš ko 
mokėti, laikinai neturės, nes vyriausybė nemano, kad Lietuvai būtų jau 
paskutinis galas atėjęs. Taigi vyriausybė ir nori tokiu atsitikimu, kada 
pajamos laikinai gali nesutapti su išlaidomis, kad gali pritrūkti laikinai 
apyvartai pinigų, — pasinaudoti iš atsargos fondo, kur guli 19 milijonų. 
Čia yra tik atsargos priemonė. 

Psichologiškai gali būti toks klausimas: kodel dabar tas įstatymas 
įneštas. Į tą klausimą galima būtų atsakyti — valstybės kreditingumui 
palaikyti. Nematyt, kad kraštui gręstų toks pavojus ir gal būt kad 
vyriausybei ir neteks pasinaudoti šituo įstatymu, bet čia yra atsargos 
priemonė ir tokią atsargos priemonę geriau tada daryti, kada valstybės 
kreditas dar nestovi pavojuje. Ne laikas griebtis priemonių tada, kada 
gali būti tam reikalas. Juo geresnė namo konstrukcija, juo geresni visi 
įtaisymai, juo žmogus atsargesnis — tuo didesnės ir priešgaisrinės 

priemonės. Niekas juk nesako, kad priešgaisrinės priemonės statant 
namą daromos del to, kad namas turės sudegti. Tokių išvadų niekas 
nedaro, bet gaisro pavojus negali būti pašalintas ir todel reikalingos yra 
ir tam tikros priešgaisrinės priemonės. Čia lygiai ta pati padėtis. Šis 
įstatymas bus vis delto didelis žingsnis pirmyn. 

įrašoma viena kita pozicija, kuri reikalauja biudžeto didinimo. Ne visai 
taip yra, kaip p. Kvieska sakė, bet nežiūrint į tai, aš turiu pabrėžti, kad 
ta siūloma priemonė yra iždo pasveikimo priemonė, kad tai yra 
kredito sustiprinimo priemonė, o ne atbulai. 

MINISTERIŲ KABINETO DEKLARACIJA 


MINISTERIS PIRMININKAS VOLDEMARAS 


(Deklaracija nurašyta iš Seimo stenogramų. Ji buvo pareikšta 3-jo Seimo 3-je 
sesijoje 69-to posėdžio metu, kuris įvyko 1927 m. vasario 25 d. Posėdyje 
dalyvavo 72 Seimo atstovai, ministerių kabinetas ir svetimų valstybių atstovai. 


M. Š.) 


Gerbiamieji Seimo atstovai! 

Užsienio politika. Dabartinės vyriausybės priešaky tenka atsistoti vėl 
tiems žmonėms, kuriems lemta buvo pirmose eilėse stovėti ruošiant, 
skelbiant ir įkuriant nepriklausomą Lietuvą. Jiems pasitraukus iš šių 
vietų, teko jas užimti visoms kitoms lietuvių partijoms bei srovėms. Visa 
tai užėmė apie dešimts metų. Per tą laiką buvo mėginama visaip 
nukreipti Lietuvos užsienio politiką. Nenusisekus vienam mėginimui, 
buvo laukta, kad ateis Lietuvoje nauji žmonės ir gal atneš naują krypti 
politikai. Dabar nebegali būti vietos viltims susilaukti ką norint dar 
nauja, neišmėginta Lietuvos užsienio politikoje. Dabar visi turi 
pripažinti, kad visos lietuviškos partijos, nuo pačios dešiniosios iki 
pačios kairiosios, vienaip supranta pamatinius užsienio politikos 
reikalavimus. Jų tėra du: /. Lietuva turi būti nepriklausoma ir su sostine 
su viena kaimyne didele valstybe. Už šią politinę programą stovės visi 
lietuviai be partijų skirtumo, kaip vienas žmogus. 

Pirmoji šios programos pusė neberanda didelio pasipriešinimo dargi 
svetur: Lietuva galinti būti atskira valstybė, galinti turėti sau net sostinę 

Vilnių, bet tokiu atveju ji privalanti prisišlieti prie kurio nors iš savo 
trijų didesnių kaimynų. Pasaulinio karo metu, kai visa Lietuva buvo 
vokiečių rankose, Vokietija reikalavo, kad Lietuva artimesniais ryšiais 
— politiniais bei ekonominiais — susirištų su ja. Vokietija sutikdavo 
tiek pripažinti savarankišką Lietuvą, kiek ši susirištų kalbamaisiais 
ryšiais. Bet dėl sostinės Vilniaus pradėjo kilti jau ginčų. Vokiečių 1916 
pripažinti nepriklausomi Lenkai jau 1918 metais pradeda derėtis su jais, 
kad vokiečiai pripažintų Vilnių jiems. Jie reikalavo tik Vilniaus todėl, 
kad apie visos Lietuvos jiems atidavimą negalėjo būti nė kalbos. Gi po 
suirimo Vokietijos lenkai mėgino paimti visą Lietuvą ginklu 1918-1919 
metais, 0 kai tas jiems nenusisekė, tad pasitenkino Vilniaus su Gardinu 
užėmimu. Iš kitos pusės, lenkai, išnaudodami vokiečių baubą, Europos 
vakaruose skelbė kad Lietuvoje valdžios nesą lietuviškos, ji esanti 
pastatyta vokiečių ir besilaikanti tik per vokiečius. Išėjus gi okupantams 
vokiečiams, ji subyrėsianti. Lenkų propaganda padarė be galo daug 
žalos lietuviams. Lenkai trukdė kiek galėdami pripažinimą Lietuvos de 
facto ir de jure. — Kitoniškiau susidėjo ir vystėsi santykiai su Rusais. 
Kai tenai 1917 metų rudeny valdžią paėmė komunistai, tai jie, kad ir 
pripažino teorijoje, jog kiekviena tauta gali išeiti iš Rusijos suverenumo, 
pasiskelbusi nepriklausoma, bet praktiškai pripažinę buvo naudotis šiąja 
teise vienam proletarui. Iš ten jų kova su kitomis, ypač mažomis 
tautomis, jeigu jos nesiskelbė sovietų respublikomis. Gavę paspirties iš 
Vakarų, šios naujos valstybės, ginklais apgynė savo nepriklausomą 
likimą. Taip liko nepriklausomos visos Pabaltijo valstybės — Suomija, 
Estija, Latvija ir Lietuva. Rusai, pasirašę liepos mėn. 1920 m. Maskvoje 
taikos sutartį su Lietuva, kai jiems pradėjo sektis mūšiuose su lenkais, 
besitraukiant pastariesiems iš Vilniaus, Gardino ir besiruošiant apleisti 
Varšuvą, leido paskelbti Lietuvos ir Gudijos raudonąją sovietų 
respubliką su žinomu Kapsuku-Angariečiu priešaky, visai nepaisydami 
Lietuvos valdžios protestų. 

Vokiečiai, lenkai, rusai — tai juk senai mums žinomi Lietuvos 
istorijoje veiksniai, su kuriais mes turėjome daug susidūrimų. ar tai 
priešiškų ar tai draugiškų. Su visais jais susidūrė ir atgimstanti 
nepriklausomam gyvenimui naujoji Lietuva. Bet be jų šį kartą atsirado 
naujas didelis veiksnys — Europos vakarai, kurie rėmė bekovojančias už 
savo laisvę Pabaltijo tautas, iš pradžios silpnai tikėdami, kad jos liktų 
nepriklausomos, bet norėdami sunaudoti jas kovai su bolševizmu. 
Tikėtasi Vakaruose, kad bolševizmas būsiąs įveiktas, Rusijoje įsiviešpa- 
tausianti demokratinė tvarka ir tada pakraščių valstybės geruoju ar 

bloguoju turėsiančios grįžti Rusijon atgal su platesne ar siauresne 
autonomija, 

Tokiomis aplinkybėmis natūralu būtų buvę susijungti arčiau visoms 
Pabaltijo valstybėms. Bet čia nepašalinama kliūtis pasirodė lietuvių 
ginčas sų lenkais, kuriuos lietuviai matė pavojingesnį savo nepriklauso- 
mybei priešą, negu iš bolševikų pusės. Gi latviai su estais tuomet tegalėjo 
matyti pamatinį sau priešą bolševikus ir be to vokiečius, prieš kuriuos 
natūralus sąjungininkas buvo lenkai. Tas trukdė ir iki šiai dienai trukdo 
Pabaltijo kraštams susigretinti. 

Kita vertus, didžiosios valstybės irgi matė, jog dargi frontas prieš 
bolševikus nėra vieningas, esant mūsų su lenkais ginčui neišspręstam ir, 
kilstant net tikriems karo veiksmams 1919 ir 1920 metais. Be to, 
Vakaruos numatoma buvo kitoniškas ginčo sprendimas, kaip surišimas 
Lietuvos su Lenkija tam tikrais politiniais ryšiais. Rusų karas su Lenkija 
1920 metais parodė, kad sunku lietuviams likti neutraliems, jeigu Vilnius 
ne jųjų rankose. Kai liepos mėn. 1920 m. lietuviai leidosi Vilniun, 
pasitraukus iš ten lenkams, jie ėjo ne bolševikams talkon, o tik vaduoti 
savo senos sostinės. Neilgai galėjo būti Vilniuje Lietuvos valdžia, 
Lapkričio mėn. 1920 metais Želigovskis, Pilsudskio įsakymu, „sukilo“ 
prieš Lenkiją ir užėmė po nelauktų lietuviams mūšių (nes Suvalkų 
sutartimi demarkacijos linija tarp Lenkų ir Lietuvių ėjo į pietus nuo 
Vilniaus, palikdama jį lietuvių pusėje) mūsų sostinę. 

Tautų Sąjunga, pačių lenkų skundu įtraukta lietuvių-lenkų ginčan, iš 
pražios nuoširdžiai mėgino stoti įžeistos teisės pusėn, bet greitai 
pastebėjo, kad jėga prieš lietuvius ir nusilenkė jėgai. Iš čia kilo Briuselio 
derybos 1921 metais su negerą Lietuvoje vardą įgijusiu Hymanso 
projektu, kuris Vilnių atidavinėjo Lietuvai, bet už tai visą Lietuvą 
Lenkijai. Visa Tautų Sąjunga pritarė pilnatyje šiam projektui, bet 
Lietuvos visuomenė, tiksliai nujausdama pavojų, griežtai jį pasmerkė ir 
atmetė. Tą patį padarė ir Seimas. Tuo būdu mėginimas pririšti Lietuvą 
prie Lenkijos pasirodė neįvykdomas. 

Pastebėjus, kad artimesnių ryšių su Lenkija siūlymas tegali lietuvius 
tik erzinti, galvota buvo, kad lietuviai, nustoję vilties gauti Vilnių, 
apsipras su savo likimu ir užmegs santykius su Lenkija. Negalėjimas 
pakeisti faktiną padėtį, ir viltis priversti lietuvius užmegsti ryšius su 
Lenkais vedė prie Vilniaus pripažinimo Lenkijai. 1923 m. Klaipėdos 
pripažinimas Lietuvai specialinėmis sąlygomis rodėsi duosiąs gerą įnagį 
spirti lietuvius, prisimetus ekonominiais ar tranzito reikalais, ištiesti 
lenkams ranką. Tranzitas rodėsi galįs vilioti lietuvius tuo, kad duosiąs 

pelno. Be to, palengvinti santykiams su Lenkais užmegsti galima tuo, 
kad Lietuviai galį reikšti iškilmingiausiu būdu, jog jie neišsižada savo 
teisių į Vilnių ir niekados neišsižadės. Pats tranzitas galįs reikštis sielių 
plukdymu Nemunu, o kad taip būtų galima daryti, reikią įleisti 
Lietuvon, be ko kito Lenkijos konsulą, ar bent konsularį agentą. Tai 
Kopenhagos ir Lugano derybų išvados. Lietuvos visuomenė, gyvybės 
instinkto vedina, pasmerkė šias visas derybas, nes čia ji matė, — ir ne be 
pamato — mėginimą pradėti spręsti jau ne Vilniaus, 0 visos 
nepriklausomos Lietuvos likimą aplinkiniu keliu. 

Tuo pačuu metu, kai mėginta privesti Lietuvą prie užmezgimo 
santykių su Lenkija, vakarų ir vidaus Europoje, eita ir prieita prie 
susitarimo. kuriam duotas Locarno vardas. Daug nusidžiaugta visame 
pasauly dėl to susitarimo, kuris laisvu noru pasirašytas ten tarp didžiųjų 
ir kitų valstybių. Nespėliojant, kokis rytojus laukia Locarno sutartį, 
reikia pastebėti, kad Europos rytams ji atnešė nemaža nerimo. 
Atsisakymas Vokietijos nuo pat derybų pradžios pripažinti jos rytų 
sienas, taip, kaip ji pripažino savo dabartines vakaruose sienas, tegalėjo 
būti suprastas — ir tikrai buvo suprastas — kaip susitarimas vakarų 
valstybių su Vokietija peržiūrėti jos rytų sienas. Čia, žinoma, galėjo būti 
turėta galvoje Dancigas, lenkų koridorius ir Silezija, kurių tuo būdu 
grąžinimas ateity Vokietijai lyg numatomas. 

Kada tai gali įvykti, niekas nežino, bet taip gali įvykti — visi tikį 
matą: lenkai, nustodami minėtųjų kraštų, turi gauti atlyginimą. Bet iš 
kur? Suprantamas daiktas, kad tokių kompensatų galima ieškoti 
Lietuvoje, Pabaltijyj (Liepojus) ir Sovietų Rusijoje (Gudija, Ukraina). 
Todėl laikraščiuose, ypač vokiškuose (kam gi iš vokiečių nerūpi 
greičiausiai atgauti Sileziją, ar koridorių su Dancigu) leidžiamos jau nuo 
vasaros žnios, apie pasiūlymus Lenkiją kompensuoti Lietuva. Apie 
Rusiją, žinoma, jie negali viešai kalbėti. Reikia pripažinti, kad Lenkija, 
kaip matyti iš jos spaudos, ir atsakomingų vyrų pareiškimų, atmetė 
kompensatų mintį, bent tiek, kiek siūloma viena tik Lietuva. Turime dar 
pastebėti, kad kompensatos ar Lietuvoje vienoje, ar su Pabaltiju, ar iš 
SSSR ploto be karo neįvykinamos. Nekalbant jau apie Lietuvą, kurios 
be sunkaus karo negalima būtų užimti, sunku būtų abejoti, kad Rusija 
leistų ramiai perkarpinėti politinį žemėlapį Europos rytuose, nes 
Lietuvos išnykimas skaudžiai užgautų jos interesus. Gi karas su Rusija 
galėtų greitai pavirsti visos Europos karu. To vengs visais būdais visi 
Europos atsakomingi politikai. Taigi, kada gaima bus įvykinti Locarne 
pripažintą Vokietijos rytų sienų reviziją, — šiandien dar niekas nežino. 

Ši trumpa mūsų užsienio politikos apžvalga nuo pat nepriklausomos 
Lietuvos atsiradimo turi būt lyg ir perspektyva konkrečiai dabartinės 
valdžios programai. Kaip sakėme, mūsų užsienio politikos stambiausieji 
veiksniai artimi kaimynai: Rusai, Lenkai, Vokiečiai; paskum Vakarų 
Eruopa: Anglai, Prancūzai, Italai. Kuo iš jų daugiausia mes remsimės? 
Bus mūsų politika rusofiliška, germanofiliška, anglofiliška, ar kokia 
kita? Mes atsakome: „mes tegalime vesti tik lietuvišką politiką ir jokios 
kitoniškos". Gi lietuviška politika, kaip pradžioje pasakyta, reiškiasi 
reikalavimais: „nepriklausoma Lietuva su Vilniaus sostine ir jokių 
artimesnių politinių bei ekonominių ryšių su didesniaisiais kaimynais“. 
Taigi iš svetimų valstybių tos bus draugingiausios Lietuvai, kurios 
pripažins, ir padės mums vykinti šią programą. 

Ar yra koksai ramus būdas vykinti šiai programai? Aš pabrėžiu, kad 
mes ieškome taikaus būdo jai vykinti. Dabartinė vyriausybė nuo pirmos 
dienos, kai ji paėmė valdžią, pasistatė sau švenčiausia pareiga laikyti 
taiką ir nesukelti Europoje karo, už kurį atsakomybė tektų Lietuvai. 
Bevesdama ramią ir taikingą politiką, bet gi vyriausybė stropiai rūpinsis, 
kad visa mūsų tauta būtų apginkluota kiek galima geriau. Kai spaudoje 
ir ne oficialiuose pašnekesiuose prasitariama, jog vykinant Locarno 
sutarties rytų dėsnius Lietuva turėtų būti padalinta, tai pirmoji 
vyriausybės pareiga apsiginkluoti iki paskutiniosios, kad visiems būtų 
matyti, jog lietuviai greičiau mirs, bet nepasiduos vergijon, vis tiek iš kur 
ji eitų — iš rytų, iš vakarų, ar iš pietų. 

Kas kalba apie taikų didelių klausimų, kaip kad yra Vilniaus, 
sprendimą, negali laukti, kad ūmai toks sprendimas įvyktų. Juk 
sprendžiant jį iš karto ramiu būdu reiktų sudaryti rytuose savo Locarno, 
kur dalyvautų visos interesuotos didelės ir mažos valstybės. Tokios 
derybos sunkesnės rytuose, negu vakaruose, nes pamatinis dalykas, 
kurio neišvengia nei vakarų Locarno, būtų pašalinti kompensato 
klausimą, kuris visada turi išeiti keno nors nenaudai ir kur visada kas 
nors turi būti auka. Aišku, kad to galima pasiekti tik nuodugniai 
peržiūrėjus visus Europos rytų valstybinius santykius. Bet į tokį darbą 
negalima šiandien įtraukti visų interesuotų didžiųjų valstybių. 

Gi negalint iškart sudaryti naujos tvarkos, reikia tik turėti veikimo 
programą ir mėginti vykinti ją laipsniais. Kokia tada būtų 
Lietuvių Tautos politinė programa, priimtina kaimynėms valstybėms? 
Jeigu Lietuva nenori prisiglausti arčiau nė prie vienos iš didžiųjų 
valstybių, tada jai liekti vienas kelias būti geruoju su visais kaimynais, 
kitaip sakant, jai reikia būti neutraliai. Tas jos neutralumas tarptautiškai 

turi būti pripažintas ir garantuotas. Taip suprato lietuviai savo politinę 
padėtį iš pat pradžios. Jau Maskvos sutartyje iš 1920 metų yra įrašyta, 
kad jeigu didžios valstybės pripažintų ir garantuojų Lietuvos neutraliza- 
vimą nuolatai, Rusija jį iš anksto pripažįsta ir prisižada dalyvauti jos 
garantavime (str. V). Priminimas naujoje nepuolimo sutarty, jog visa 
senoji sutartis beliekti veikti, rodo, kad ir 1926 m. lietuviai nekeičia savo 
nusistatymo šiuo reikalu. 

Tiesa, nuolatinai neutralizuotų valstybių idėja 1919 metais ir vėliau 
neturėjo šalininkų. Bet juo laikas ėjo tolyn, juo daugiau darėsi aiškesnė 
ir artimesnė. Juk kas yra nepuolimo paktas, jei ne laikinas neutralizavi- 
mas, daromas dviejų ar daugiau valstybių su garantijomis, arba be 
garantijų. Dabar tokias be garantijų nepuolimo sutartis turi sudarę 
Rusai su Vokiečiais ir su Turkais, Rusai su Lietuviais, besidera dėl jų 
Rusai su Latviais, Estais ir Suomiais. Vakaruose gi toksai neutralumas 
Locarno sutartimi nustatytas neribotam laikui ir su garantijomis. Taigi 
ar ne geriau būtų tokias sutartis daryti neribotam laikui ir su 
garantijomis, taip pat ir Rytuose, vadinasi grįžti prie neutralizavimo 
idėjos? Gimusi pirma Lietuvoje nuolatinės neutralizacijos idėja dabar 
pradeda leisti šaknis ir Pabaltijo valstybėse. Ją įgyvendinant galima būtų 
pripažinti neutralizuotomis nuolat valstybėmis Suomiją, Estiją, Latviją 
ir Lietuvą ir suteikti šiam neutralumui tarptautinių garantijų. 

Kaip rodytųsi šiuo atveju interesai Rusų ir Lenkų? Apie 1905 
kilometrų frontas sumažėtų Rusijai nuo Pabaltijo valstybių. Nustačius 
tam tikrą tarptautinį režimą šiam frontui, karo pavojus iš čia būtų 
visiškai pašalintas. Lenkai turėtų grąžinti Lietuvai Vilnių ir Gardiną be 
jokių kompensatų. Bet iš to jie nieko nenustotų. Šiuodu miestu, sakoma, 
reikalingu lenkams pirmų pirmiausia kaip strategiški punktai, kurių 
neapgynus, kaip kad pasirodė 1920 metais, Varšuva liekti dideliame 
pavojuje. Gi esant jiems neutralizuotiems prie rimtų tarptautinių 
garantijų, šis pavojus pašalinamas, ar bent žymiai sumažinamas. 
Materialiai iš to lenkai tik laimėtų, nes galėtų žymiai sumažinti apsaugos 
išlaidas, kurios juos parbloškia. Kiti gi visi sumetimai verčia Vilnių su 
Gardinu pripažinti Lietuvai. Istoriškai — tai nuo amžių lietuviški 
kraštai. Tas pat reikia pasakyti ir apie jų tautiškumą. Ką lenkai 
besakytų. — šiuose kraštuose jie vis tik mažuma buvo ir bus. Mes 
pripažįstame, kad tenai lenkai turi be strateginių gana svarbių jiems dar 
tautinių interesų, nors ir mažiau, negu, sakysime, švedai Suomijoje, bet 
šiuos interesus galima apsaugoti kitais įvairiais būdais. Štai pamatiniai 
mūsų užsienio politikos bruožai. Jie išplaukia, iš vienos pusės, iš lietuvių 

tautos noro, ir pasiryžimo gyventi vienoje nepriklausomoje Lietuvos 
valstybėje, iš kitos — iš tų Istoriškai politinių aplinkybių, kuriose mums 
tenka gyventi. Suprantamas daiktas, kad tokios didelės programos ūmai 
neįgyvendinti. Taigi didžiausia klaida būtų reikalauti iškart visa ir neimti 
nieko, jeigu negaunama visa. Nėjo šiuo keliu net didelės valstybės, kaip 
Italija, realizuodama savo tautinę vienybę. Jeigu jai šis darbas reikalavo 
kelių dešimčių metų, ir gali dar daug laiko paimti, kol tautinė vienybė 
bus atsiekta. Bet mes šventai tikime, kad okupuotosios Lietuvos dalys 
grįš nepriklausomon Lietuvon ir ateis laikas, kada senojoje Gedimino 
pily plevėsuos nepriklausomos Lietuvos vėliava. (Dešinėj plojimas). 
Ruošdami šią atpirkimo dieną, mes nevengsime nė vienos priemonės, 
kuri mus artins prie galutino tikslo. Taigi, jeigu būtų reikalo, mes 
nevengsime dargi derėtis su Lenkija, jeigu tik šios derybos eis tais 
klausimais, kurie prisidės prie mūsų programos realizavimo. Ar 
konkrečiai toks darbas galimas bus, pareis ne nuo mūsų, bet nuo Lenkų. 

Iš pat pradžios mes žiūrėjome labai palankiai į Lenkų tautos atgijimą 
nepriklausomam gyvenimui. Mes džiaugėmės, kai matėme, jog ši tauta, 
su kuria mes turėjome praeity daug bendra ir su kuria net du kartu 
Lietuvos geresnieji sūnūs sukilo XIX amžiuje prieš Rusus politinei 
nepriklausomybei atgauti, tikrai susilaukia skaistesnės ateities po tiek 
persekiojimų ir kančių. Kai 1917 metais lenkais atėjo pasveikinti 
lietuvius Petrapilio Seime, mes su džiaugsmu jiems priminėme poeto 
žodžius: fortunati guorum jam moenia surgunt, — jog kyla jau 
nepriklausoma Lenkija. Ne kitaip mes jaučiame ir manome ir šaindien. 
Nepriklausomos ir stiprios Lenkijos buvimas mums reikalingas, nes tada 
ir nepriklausomos Lietuvos likimas būtų tikresnis. Jeigu gi taip, tai 
kodėl tada Lietuvoje įsiviešpatavo didžiausias pyktis prieš Lenkus? Gi 
todėl, kad Lenkų nepriklausomybės kūrėjai nesitenkino etnografiška 
Lenkija, kuri būtų moderniška kultūringa valstybe, bet panorėjo 
atgaivinti Lenkiją-Lietuvą iš 1772 m., kuri istorijos pasmerkta ir amžinai 
palaidota. Tokios valstybės be plėšraus imperializmo priemonių 
negalima atgaivinti. Iš čia gimė susipykimas Lenkų su visais kaimynais, 
ne vien su lietuviais. Bet teisingumas verčia pastebėti, kad politinė 
ideologija Lenkuose 1927 metais toli gražu ne toji pati, kuri buvo 1918 ir 
1920 metais. 

Iš viduramžio einanti riteriškai-feodališkoji Lenkų politinė ideologija 
išplaukianti iš jos politikos programa pridarė ne tik mums daug žalos, 
bet ir patiems Lenkams. Realizavimas didelės valstybės, kuriai stinga 
politinis išauklėjimas, ekonominiai ir finansiniai pagrindai, atnešė 

nesveiką militarizmą, skolų naštą, ekonominę suirutę, įsipykimą su 
kaimynais ir pagaliau nuolatinį pavojų iš galingesnių kaimynų būti 
apkarpytiems. Lietuviams todėl pasirodė artimesni ir suprantamesni už 
Lenkus mūsų Pabaltijo kaimynai — Latviai ir Estai. Buvo jau minėta, 
kad tarptautinė šiems kraštams padėtis gali būti sudaryta toji pati. Buvo 
dėta pastangų visuose Pabaltijo kraštuose suartėjimui. Latviai su Estais 
suartėjimo keliu padarė jau didelį žingsnį pirmyn, pasirašydami muitų 
uniją. Ši jų sutartis nėra vien ekonominės reikšmės. Ji padeda pamatą ir 
politiniam susiartinimui, kuris galų gale gali privesti prie federacijos tarp 
šių dviejų valstybių. Lietuviai negalėjo prisidėti prie šio suartėjimo dėl 
savo ginčo su Lenkais ir negalės kalbėti su Latviais ir Estais dėl jokių 
muitų unijos, kol su Lenkais ginčas nėra baigtas. Juk iš tikro, jeidami su 
Latviais bei Estais muitų unijon, mes atsidurtum tokioje padėty, kad 
mūsų prekės be muito eitų Latvijon, 0 iš ten galėtų su muitu eiti į 
Lenkus, ir Lenkų prekės taip pat eitų Lietuvon. Vadinasi, faktiškai tada 
mes pradėtume prekybos santykius su lenkais, bet aplinkiniu keliu. 

Vyriausybė išdėsto tik pačius stambiuosius užsienio politikos 
bruožus, todėl jai nėra reikalo minėti apie baigimą derybų dėl prekybos 
sutarties su Rusais, arba derybas su Vokiečiais dėl visos eilės klausimų. 
Šiuos visus reikalus, ir daugelį kitų, valdžia tikisi sėkmingai baigti. bet 
tai jai veik mūsų kasdieninio gyvenimo klausimai, dėl kurių tinkamiau 
kitur kalbėti. 

Ekonominė bei finansinė politika. Dabar einame prie vyriausybės 
politikos ekonominiais bei finansiniais reikalais. Tai patys svarbiausieji 
ir patys sunkiausieji klausimai visais atžvilgiais. Nesusitvarkęs ekonomi- 
škai nė vienas kraštas negali ilgainiui egzistuoti. Šiandien politinė 
valstybės reikšmė pareina daugiausia nuo jos ekonominės galybės. Tai 
gražiausiai parodė Vokietijos pokarinė padėtis. Okupuotosios Lietuvos 
simpatijos juo didesnės bus mūsų pusėn, juo geriau būsime susitvarkę 
ekonomiškai ir juo didesnis bus skirtumas tarp iš Lenkijos atneštojo 
Vilnijon skurdo ir gerovės nepriklausomoje Lietuvoje. Turime visi būti 
įsitikinę, kad be tinkamo ekonominio prisiruošimo mums neįmanoma 
atgauti Vilnius. 

Taigi ruošdami laimingesnį Lietuvai rytojų, mes turime pirm visko 
išeiti iš šios dienos mūsų ekonominės padėties. Daug rašoma ir kalbama 
nuo senai apie sunkią Lietuvos ekonominę padėtį. Kokia gi ji yra iš 
tikrųjų? Negalima neigti, kad padėtis tikrai labai sunki. Didelių 
sunkumų yra mūsų žemės ūkio gamybos rinkų ir kredito srityse. Mūsų 
ūkio pasveikimo vyriausybė laukia pirmon galvon iš žemės ūkio 

gamybos pakėlimo. Išskyrus keletą pramonės šakų, Lietuvos gamyba 
daugiausia surišta su žemės ūkiu. Ekonominiu atžvilgiu Lietuva tai 
žemės ūkio ir net ūkininkų ūkio kraštas. Tai pripažįsta visi ir lietuviai ir 
nelietuviai. | 

Kad išvestų šalies ūkį iš šios padėties, vyriausybė dės visų pastangų. 
kad kiek daugiausia parėmus mūsų žemės ūkio gamybos persitvarkymą. 
ypatingo dėmesio kreipiama į pieno, kiaulių ir paukščių ūkio pakilimą. Į 
žemės ūkio kultūros darbą vyriausybė lygiai kvies visas krašto 
kuriamąsias jėgas ir visas šioje srityje pasireiškusias mūsų žemės ūkio 
organizacijas, vertindama jas pagal jų atliekamą darbą. Šia proga 
vyriausybė turi pasisakyti, kad reikalinga yra dirbančių žemės ūkio 
srityje organizacijų persitvarkymas, ir tai pagrindinis, kurio siekia ir 
pačios organizacijos, numatydamos reikalo didesnio savo jėgų derinimo 
ir didesnės ūkininkų vienybės. Tinkamai padėti mūsų žemės ūkio 
organizacijų darbui vyriausybė skaito vienu svarbiausiuoju savo 
ekonominiu uždaviniu. 

Nors jau kelinti metai, kaip eina žemės reforma, bet ji visai mažai yra 
palietusi kaimų skirstymą į vienkiemius. Jau dabar Žemės Ūkio 
Ministerijoj yra prisirinkę tiek prašymų, kad negalima jų patenkinti per 
tris artimuosius metus. Vienas šių prašymų skaičius rodo, kiek tai didelis 
ir gyvas reikalas skirstytis į vienkiemius, nežiūrint to, kad šia kryptimi 
niekas mūsų kaimiečių neagituoja. Tai reiškia, kad jau patys kaimiečiai 
gražiai nusimano, jog sena kaimais ūkininkavimo sistema tapo negalima 
ir kad gamybai reikia naujų sąlygų. 

Daugelio buvo laukta, kad atsiradę iš dvarų padalinimo naujakuriai 
gautose žemėse sėkmingai kursis. Tačiau dauguma naujakurių dar 
neprigijo prie žemės ir negali prigyti, dėl to, kad ne visuomet moka arba 
įstengia prasikurti: pasistatyti trobesių, įsigyti reikaling“ gyvo ir negyvo 
inventoriaus, rasti reikalingo apyvartai kredito. Kad visi mūsų 
naujakuriai galėtų greitu laiku įsikurti, čia būtų reikalingos stačiai 
milžiniškos lėšos. Dvarų parceliacijai einant lig šiol skubotu tempu 
Lietuvos valdžia negalėjo surasti tokių lėšų, nors jai norų nestigo. Tokių 
lėšų ir dabartinė vyriausybė neįstengs surasti. Dėl to, dvarų parceliacija 
bus suderinta su naujakurių pajėgumu įkurti ūkį gaunamojoj žemėj. Be 
to, norint paskatinti naujakurius energingiau gautose žemėse kurtis ir 
pakelti jų kreditingumą, reikalinga pripažinti gautoji naujakurių žemė jų 
pilna nuosavybe. Todėl bus dedamos pastangos, kad dar 1927 m. bėgy 
būtų išduoti nuosavybės dokumentai visiems naujakuriams, o jų pirmon 
eilėn savanoriams, 

Žemės tvarkymo ir matavimo darbai bus tobulinami ir sumezgami su 
nusausinimų ir kitais žemės ūkio meloracijos darbais; be to, naujakuri- 
ams ir besiskirstantiems į vienkiemius ūkininkams bus pradėta teikti tam 
tikros technikos bei kredito paramos ir trobesių statybos srity. 

Be šių trukdančių gamybai pakilti apystovų yra daug kitų. Gamybos 
susmukime arba lėtame besivystyme daug nulėmė ir kai kurie įstatymai, 
kurie laukų darbininkus statė privilegijuoton padėtin, užtikrindami jiems 
pastovų atlyginimą ir ypatingas darbo sąlygas. Bet gal daugiau už šiuos 
įstatymus į darbininkus neigiamai veikė tam tikra propaganda. Viso to 
pasekmė, kad darbo našumas smarkiai smuko žemyn. Ta pat kryptimi 
dažnai veikė ir streikai. Bedarbių skaičius todėl pradėjo augti, juo labiau, 
kad bedarbiai — kad ir ne visi, buvo šelpiami gana gausiai vėl iš tos 
pačios valstybės lėšų. Prasidėjusi daugiau metų atgal emigracija svetur, 
net į tolimą Braziliją, parodė, kad darbo užmušinėjimo sistema jau pati 
save užmuša. Šita emigracija yra labai rimtas mums pavojaus ženklas, 
kuris Lietuvai galėtų gręsti, jei savo ekonominio gyvenimo nesutvarky- 
sime ir neišplėsime. Juk Lietuvoje priskaitoma tik 33 gyventojai vienam 
ketvirtainiui kilometrui, Vokietijoj gi netoli 130 ir net etnografinėje 
Lenkijoje apie 80. Vadinasi, yra didžiausio reikalo, kad gyventojų 
skaičius žymiai padidėtų, kad Lietuvos daug kur apytušti plotai 
nežadintų pas mūsų kaimynus norą mūsų kraštą kolonizuoti. Ir štai iš 
tiek netirštai apgyvento krašto, kaip Lietuva ir, be to, su pusėtinai 
derlinga žeme, plečiasi emigracija. Tai labai rimta ligos žymė. 

Bedarbių skaičiaus didėjimas ir išeivystės intensingumas jau 1926 m. 
parodė, kad ekonominė krizė Lietuvoje labai paaštrėjo. Taigi, dabartinės 
vyriausybės vienas iš pirmųjų rūpesčių pakelti darbo našumą kaipo 
priemonę kovojant su krize. Lig šiol Lietuvoj darbas gyveno nenormali- 
oje padėtyje. Didžiausia čia sunkenybė toji, kad darbo kainos per 
aukštos darbdaviams apsimokėjimo atžvilgiu, per mažos darbininkams 
pragyvenimo atžvilgiu: vyriausybei jau teko įsikišti į ginčus tarp 
darbdavių ir darbininkų, neprisileidžiant prie ūmaus uždarbio mažini- 
mo, nors darbdavių mokamoji darbininkams alga kai kada dar 
nepakeliama. Vyriausybės nusimanymu, čia be galo svarbu, kad 
darbininkai patys įsitikintų, jog darbdaviai tikrai neišgali mokėti aukštų 
algų ir kad darbininkai turi rinktis tarp dviejų galimybių: likti prie 
gaunamos algos kuriam laikui, bet už tat likti paskui visai be nieko, kai 
darbdavys subankrutuos, arba turėti, kad ir mažesnį atlyginimą, bet 
nuolatinį, ir didinant darbo našumą, turėti viltį, kad ekonominei krizei 
praėjus, uždarbis vėl eis didyn. 

Vienas didžiausių ir drauge neatidėtinų šios dienos darbų Lietuvoje, 
tai kelių klausimas. Gelžkelių palyginamoji reikšmė šiandien visur 
žymiai sumažėjusi, ypač nedideliems atstumams susisiekti. Todėl 
gelžkelių tęsimui skirt iš biudžeto didesnes sumas būtų neatsargu. 

Visai kas kita vieškelio tvarkymo darbai. Be sutvarkytų vieškelių 
visai neįmanoma išplėsti ūkio gamyba, neįmanomas ūkininkų ūkio 
tarpimas, ypač pietų Lietuvoj. Vesti ir tvarkyti šitie keliai reikalinga 
ūkiškuoju būdu. Jeigu vietos savivaldybės ir ypatingai valsčiai bus 
verčiami kelius taisyti ir pravestuosius tinkamai palaikyti, tai sauskelių 
sutvarkymo darbas bus padarytas be ypatingai didelių piniginių išlaidų. 
Jau ir šiandien kai kurie valsčiai patys siūlosi vyriausybei prisidėti 
darbais ir medžiaga prie kelių pravedimo ir taisymo. Iš vyriausybės pusės 
reikalinga daugiaus tik tam tikra technikos pagalba. Tik toms Lietuvos 
apylinkėms, kur kelių taisymas surištas su ypatingais sunkumais, 
vyriausybei teiks prie šio darbo prisidėti ir pinigine pašalpa ir kitais 
būdais, sakysime, gelžkeliais žvyrių privežant. 1927 m. biudžete šiam 
reikalui tam tikra suma yra paskirta. 

Greta su vieškeliais reikia statyti dėl jų didelės reikšmės nusausinimo 
darbus, kurie reikalingi ir patiems keliams ir, suprantama, pirmon eilėn 
žemės ir miško ūkiui. Šie darbai nuo šių metų žymiai išplečiami ir 
techniškai patobulinami. Žemės Ūkio Ministerijos sąmatoje atatinkamos 
išlaidos žymiai padidintos, 

Sekančią stambią mūsų krašto ūkio žaizdą randame kredito srityje. 
Apyvartos kapitalo, kuris kelis kart infliacijos metais žuvo, nespėta dar 
reikiamai pagaminti ir jo stoka serga visos ūkio šakos. Vyriausybė tai 
kuo tiklsiausiai sunaudoti, pirmoj eilėj, kad jie neitų svetimų kraštų 
gaminių įvežimui finansuoti, o tektų mūsų krašto žemės ūkiui, pramonei 
ir išvežimui plėsti. Šiam reikalui vyriausybė mano suderinti su Lietuvos 
Banko politika ir privačių kredito įstaigų veiksnius. Sutartinu darbu su 
kredito įstaigomis vyriausybė tikisi sumažinti palūkanų aukštumą 
Lietuvoje. Didelės reikšmės kredito sąlygoms palengvinti galėtų turėti 
užsienio paskola, jeigu jos sąlygos būtų mūsų ūkiui įmanomos. Deja, 
visos ligi šiol siūlomos užsienio paskolos buvo labai sunkių sąlygų, kurių 
negali priimti valdžia, jeigu jai rūpi Lietuvos ateitis. Nauji kreditai tik 
tada būtų produktingi, jeigu jie pakeltų mūsų gamybą ir padidintų mūsų 
išvežimą užsieniuosna. Kadangi mūsų išvežimas daugiausia surištas su 
žemės ūkiu, tai ir užsienio kreditų ieškant pirmon eilėn tenka žiūrėti 
žemės ūkio reikalų. Bet žemės ūkin įdėtas kapitalas lėčiau verčiasi ir 

todėl jo nuošimtis turi būti mažesnis. Taigi paskola, imant bet kuriomis 
sąlygomis, nepagerintų mūsų padėties, o ją dar pablogintų. Todėl ir 
vyriausybė artimiausiu laiku paskolos reikalu numato viena kryptimi eiti 
dėl paskolos pramonei ir prekybai, antra — dėl paskolos žemės ūkiui ir 
su juo besirišantiems verslams. Pirmu atveju vyriausybė rems privačią 
iniciatyvą, beieškant kredito užsieniuose, ir tikram reikalui esant galės 
prisidėti tik garantijomis per centralines kredito įstaigas, antruoju gi — 
išdirbs tikslų paskolos sunaudojimo planą ir, turėdama aiškią gamybos 
programą, ieškos tos paskolos iš pirmaeilių šaltinių, nerišant paskolos su 
monopoliu ir tolygių koncesijų atidavimu svetimiems, 

Žemės ūkio kultūros srity darbas vyriausybei ir ūkininkų organizaci- 
joms daug palengvės, kuomet tinkamai išsiplės Žemės Ūkio Rūmų 
darbuotė. Kadangi dabartinieji Žemės Ūkio Rūmai nepakankamai pilnai 
atstovauja Lietuvos ūkininkus, tai vyriausybė ruošia naują Žemės Ūkio 
Rūmų įstatymo sumanymą, pagal kurį šitie rūmai savo žymioje 
daugumoje turės susidėti iš ūkininkų renkamų atstovų ir mažumoje iš 
žemės ūkio organizacijų renkamų atstovų. Šitaip pertvarkytų Žemės Ūkio 
Rūmų žinion turės pereiti dauguma tų žemės ūkio švietimo ir žemės 
ūkio kultūrai kelti darbų, kurie šią dieną randasi Žemės Ūkio 
Departamento žinioje. Lygiai šių rūmų žinion turės pereiti ir bendras 
globojimas ūkininkų ekonominių organizacijų. Pagaliau šitie rūmai ir 
bendrai atstovaus bei globos, ne vien žemės ūkio, bet ir profesinius 
ūkininkų reikalus, kaip kad mes matom Vokietijoj ir daugelyje kitų 
Europos kraštų ir bus vyriausiuoju mūsų ūkininkų vienybės reiškėju. 

Pagaliau, iš atžvilgio į bendrą dabartinę Lietuvos padėtį tenka dėti 
visų reikalingų pastangų, kad lig sekančio derliaus mums galėjus 
išsimaitinti iš savo gamybos ištekliaus. Tiesa, kai kurios Lietuvos 
apylinkės ir labiausiai apskritys jaučia šiemet rugių nepriteklių. Tačiau 
matyti, yra glimybės šitas rugių nepriteklius padengti, jei ne pilnumoj, 
tai veik pilnumoj, miežių, ankštinių javų, bulvių ir kitų gaminių derliaus 
perteklium. Norėdama palengvinti žemės ūkio gaminių atvežimą į 
nukentėjusias apylinkes iš Suvalkijos ir iš kitų Lietuvos sričių su 
geresniu derlium, vyriausybė laikinai sumažino kai kuriems žemės ūkio 
gaminiams atatinkamus geležinkelių tarifus. 

Tvarkant kredito reikalus teks atkreipti ypatingos domės ir į kredito 
įstaigas, kaip kooperacinių taip ir komercinių padėties sutvirtinimą. 

Mūsų komerciniai bankai visi verčiasi palyginamai per mažais 
kapitalais, dėlto kreditas pas juos perdaug brangus. Prie labai 
nepastovios ūkio konjunktūros gausingiems, bei smulkiems mūsų 

bankams be galo sunku išlaikyti išsimokėjimo galią, ypač tiems, kurie 
arčiau mėgino prieiti prie gamybos organizavimo. Vieno, kito banko 
nepasisekimai yra dar padidinę kredito krizį, ir vyriausybei teks rimtai 
susirūpinti sukurti Lietuvoje vieną ir pajėgų komercinį kreditą, o gal ir 
susijungti skatinant mūsų bankus. 

Kooperacijos kreditas yra pas mus irgi per brangus. Dėl to esamos 
smulkios kredito įstaigos nėra pilnai tinkamos tarpininkauti tarp 
centralinių kredito įstaigų (Žemės Bankas, Lietuvos Bankas ir Liaudies 
Bankas). 

Taupumo didesnis išvystymas, organizacijos papiginimas yra šioje 
srityje neišvengiamas. 

Pertvarkymo darbas negali aplenkti ir Lietuvos Banko bei Žemės 
Banko. Nors Lietuvos Bankas labai atsargiai vedamas ir užtat sugebėjo 
apsaugoti mūsų valiutos pastovumą, vis dėlto praktiškas patyrimas 
rodo, kad daug kas galima ir jame pagerinti, kaip ir kiekviena emisijos 
įstaiga. Lietuvos Bankas turi būti kreditų reguliatorius. Tačiau jau tas 
vienas dalykas, kad skirtumas tarp Lietuvos Banko imamų nuošimčių ir 
kitų bankų labai didelis, rodo, jog čia yra kažkas nesveika ir taisytina. 
Panašiai ir su Žemės Banku. Jo veikimas teks priartinti mūsų kaimui, 
mūsų ūkininkams. 

Stingančių sumų mes galime susilaukti ir iš mūsų brolių Amerikoje, 
kurie gausiai prisidėjo bekuriant nepriklausomą Lietuvą, mėgindami eiti 
su savo kapitalais į mūsų ekonominį gyvenimą. Vėliau apsivylę jie grįžo 
atgal Amerikon. Po nemalonaus prityrimo dabar sunkiau juos 
interesuoti, bet vis dėlto galima. Jiems buvo sunkoka prisidėti mūsų 
ekonominiam gyvenimui kelti jau ir dėl to, kad tie jų, kurie tapo 
Amerikos piliečiais, nebegali įsigyti Lietuvoje nejudomojo turto. 
Lietuviai, kaip ūkininkų vaikai, nori daugiausia pirkti žemės, o 
negalėdami dėl įstatymo varžymo tai padaryti, dažnai nebegali savo 
kapitalų įdėti Lietuvon. Šioji kliūtis turės būti pašalinta tuo, kad 
Amerikos lietuviams įstatymu bus pravestas kelias įsigyti žemės 
Lietuvoje. 

Kita kliūtis — amerikiečiai tegalėjo ką nors veikti Lietuvoje tik 
atvykdami patys čionai gyventi. Vadinasi tas, kas nenorėjo nustoti 
uždarbio Amerikoje, kitaip negalėjo nieku būdu prisidėti prie mūsų 
ekonominio gyvenimo, kaip kad siųsdamas savo giminėm pinigų. Jau 
tas faktas, kad tokių piniginių perlaidų turime apie 30 milijonų litų 
kasmet, rodo. kad, suinteresavus Amerikos lietuvius mūsų ekonominiais 
reikalais, mes galėtume laukti iš jų didesnių sumų. O kad galėtų 

lietuviai, nepamesdami Amerikos, dalyvauti Lietuvos ekonominėje 
apyvartoje, reikia, kad visus dokumentus ir valstybinius aktus jie galėtų 
daryti Amerikoje mūsų konsulatuose. Taigi, pačių konsulatų skaičius 
reikės padauginti ir praplėsti konsulatų funkcijas. Gali būti, kad teks 
vienam iš didžiųjų Lietuvos bankų, kaip kad Lietuvos Bankas, 
pavyzdžiui, turėti savo agentūras Amerikoje. Juk įvairiuose Amerikos 
bankuose lietuviai turi sudėję nemaža pinigų, gi nuošimčiai už indėlius 
kur kas mažesni negu Lietuvoje. Taigi mokant didesnį negu Amerikoje 
nuošimtį už indėlius, bet mažesnį negu Lietuvoje, mes galime pritraukti 
ten gerokai indėlių, kurie bus indėliai pastovios valiutos ir palengvins 
žymiai mūsų piniginę rinką. 

Šalia kredito sąlygų pagerinimo turi būti naujų rinkų mūsų 
gaminiams suradimas ir juose įsitvirtinimas. Mūsų artimiausias 
kaimynas su kuriuo daugiausia prekiaujama, vokiečiai, įsivedė jau 1925 
metų gale pas save tokius muitus, ir sanitarinės priežiūros taisykles, kad 
tai mūsų eksportui sudaro nenugalimų kliūčių. Tuo tarpu kai mūsų muitų 
tarifas įvežamiems į Lietuvą svetimų kraštų gaminiams yra palyginamai 
labai žemas; mes neturime kuo sukelti intereso gretimuose kraštuose 
sudaryti su mumis prekybos sutartis, duodančias mums lengvatų kituose 
kraštuose. Pritaikinti mūsų muitų tarifui prekybos politikos reikalams, 
vyriausybė prašys Seimą taip pakeisti muitų tarifą, kad Ministerių 
Kabinetas turėtų galimumo kelti veikiantį tarifą atskiroms prekėms ligi 
20095. Kartu vyriausybė eis ir prie maksimalio tarifo taikinimo tiems 
kraštams, kurie neturi prekybos sutarčių su mumis. Eidama šia kryptimi 
ir sudarydama visą eilg prekybos sutarčių abipusiškumo principais su 
kaimyninėmis valstybėmis, vyriausybė tikisi ir savo rinką sutvarkyti ir 
svetur savo interesus apsaugoti. 

Greta rinkų suradimo vyriausybė dės pastangų sustiprinti ir patį 
mūsų eksportą. Taip, pavyzdžiui, žemės ūkio kooperacijos sluoksniuose 
reiškiama mintis apie priverstiną dalyvavimą pieninėse iš vyriausybės 
pusės ras pritarimo, jeigu tik bus pakankamai įsitikinimo, realioje 
naudoje kraštui. Sviesto ir kiaulienos didesnis išvežimas ir tai net 
vietinio vartojimo sąskaiton bus, tur būt, neišvengiamas dalykas. 

Po kredito ir rinkų reikalų — finansai. Mūsų finansai toli gražu 
nesutvarkyti. Iš vienos pusės pati mokesčių sistema labai netobula, iš 
kitos — renkami jie netobulai. Apdėjimas ir išdėtymas mokesčių dažnai 
be reikalingo juridinio pamato ir be tikslesnio apskaičiavimo. Visi mūsų 
mokesčiai lig šiol buvo nudažyti dideliu fiskalizmu. Žinoma, besikuria- 
nčios valstybės reikalai visada turi būti didesni, negu nuo senai 

įsikūrusios. Taigi ir mokesčiai savaime didesni turi būti, negu paprastai 
būna. be to, stoka statistinių žinių, nesutvarkytas finansiškai adminis- 
tratyvinis aparatas. Stoka finansinių įstatymų, pagaliau sunkumas 
apskaityti be ilgamečio prityrimo valstybės išlaidų didumą — visa tai 
daro finansię sistemą gana sunkią. Tik pakeisti jos be didelio prityrimo 
negalima, o prityrimas ateina iš observacijos, kaip ji taikoma gyveime. 
Visos, žinoma, sistemos negali padaryti tobula nė dabartinė vyriausybė, 
bet eilė pagerinimų visai galima. Kas mokėtojui buvo skaudu, tai 
mokesčių dėjimo organų nuožiūra, kuri turėjo atstoti įstatymą. Tegu 
bus kad ir sunkoka našta, bet visi mokėtojai lygiai ir teisingai apdėti, jie 
neš savo naštą be didesnių nusiskundimų. O daugiau teisingumo 
mokesčių išdėstyme galima pasiekti. Imkime, kad ir pelno mokestį, dėl 
kurio daug ir labai teisingai nusiskundžiama. Juk galima buvo jau senai 
jis sutvarkyti ir tinkamai. Kas pasakyta dėl šio mokesčio, galima 
pritaikinti ir prie daugelio kitų. Reikia dar pasakyti, kad dėl drausmės ir 
bausmės stokos nemaža pajamų eina šalip iždo. Besiimant gi griežtesnių 
priemonių kovoje su šmugeliu, atsipirkimais nuo mokesčių ir t.t., galima 
iždo pajamos žymiai padidinti. Šia kryptimi vyriausybė jeis su visa eile 
pagrindinių įstatymų. Monopolis gali duoti daugiau pajamų negu 
duoda. Gali didėti ir muitų pajamos, jeigu tinkamai sutvarkyti sienų 
apsaugojimą. Pajamų padidėjimo teko laukti ir iš valstybinių turtų. 
Kur negalima didinti pajamų, reikia tvarkingiau sutvarkyti išlaidas. 
Yra nemaža išlaidų, be kurių galima apsieiti. Pirmon galvon turės būti 
peržiūrėtos išlaidos administracijai, ypač, turint galvoj, kad prie 230 
milijonų valstybinių išlaidų prisideda apie 30 milijonų savivaldybinių. 
Mūsų finansų sustiprinimas be žymesnių sutaupymų administracijai 
išlaikyti yra neįnamonas. Šia kryptimi teks irgi visa eilė įstatymų išleisti. 


Vidaus tvarka. Patyrimas parodė, kad silpniausia mūsų valstybės 
pusė — tai jos sutvarkymas, pradedant iš viršaus ir einant iki apačiai. 
Imsime viršūnę, kuri tvarkoma veikiančios institucijos dėsniais. 
Pamatinė mūsų konstitucijos yda, kad ji mažai pritaikinta prie mūsų 
gyvenimo. Konstitucija įveda amžiną Seimą, kaip krašto valdovą, nes 
nepasibaigus vienam Seimui turi būti jau išrinktas kitas. Visa valdžia, 
Prezidentas, Ministerių Kabinetas — išeina iš Seimo. Mūsų Seiman 
patenka tik partijų leisti žmonės, o partijų krašte per daug ir jos žemai 
politiškai išsilavinusios. Taigi, krašto valdovas Seimas turėdavo labai 
mažai tinkamų valstybei tvarkyti žmonių. Ir tie atstovai nedaug 
teturėdavo laiko apsipažinti su savo darbu, nes jau po dviejų metų 

tekdavo jiems rūpintis naujais rinkimais. Partijų daugumas veda prie to, 
kad Seime reikia ieškoti įvairių koalicijų, kurios tesirūpina ne krašto 
reikalais, bet savo partijos. Be to, išeinant iš tokių koalicijų valdžia būna 
labai nepastovi, vadinasi, faktinai lieka valstybė be valdžios viršūnių. 

Taigi, Lietuvai reikalinga valdžia pastovi, galinti dirbti, nesibijanti 
atsakomybės ir galinti ilgesnį laiką išbūti prie valstybės vairo. gi tokia 
valdžia tegali atsirasti tik tada, jeigu ji pareis ne tik nuo Seimo, kiek nuo 
Valstybės Prezidento. Tik tada pats Prezidentas turi turėti daugiau 
autoriteto ir būti nuo Seimo nepriklausomas, kas vėl tegali būti tik tada, 
jeigu jis bus renkamas ne Seimo, kaip dabar, bet visos Tautos, Einant 
Lietuvos gyvenimui labai iš lėto, reikia, kad Prezidentas būtų renkamas 
ilgesniam laikui, nemažiau kaip septyneriems metams, kaip kad tėra 
Prancūzijoje, Vokietijoje ir kitur. Bet maža ilginti jam laiką, reikia 
praplatinti ir pačios Prezidento teisės, kad jis nebūtų tik atstovavimo 
reikalams, kaip esamoj konstitucijoj numatyta, bet galėtų kraštą tikrai 
valdyti. Pailginti reikia ne vienam Prezidentui laiką, bet ir Seimui iki 
penkerių metų, kuo bus išvengti per dažnai rinkimai ir pakelta Seimo 
darbo našumas, 

Toki stambieji reikalingi konstitucijos pakeitimai. Valdžios išmany- 
mu, Lietuvai reikalinga valstybės tvarka tarp amerikoniškosios ir 
vokiškosios, bet artimesnė amerikoniškajai, nes kaip vokiečių keleto 
metų patyrimas parodė, jie negali sudaryti pastovios valdžios, nes 
perdaug linkę parlamentarizmo pusėn. Bet naujais dėsniais remta 
konstitucija neišsemia visų reikalingų viršūnėje atmainų. Jų dar teks 
daryti ir kitur, tariant, rinkimų įstatyme. Sakysime, Seimas per 
skaitlingas. Juk Amerika besilaikydama mūsų proporcijos turėtų turėti 
apie 5.000 atstovų kongrese. Reikalinga ir kitų Seimo rinkimų įstatyme 
atmainų. 

Sunkiau, be abejo, eis valstybinio aparato sutvarkymas. Šis aparatas 
susideda iš dviejų dalių: valstybės aparato ir savivaldybių. Nei viena nei 
kita dalis iki šiai dienai nėra sutvarkyta. Kas valstybėje Seimas, 
savivaldybėse tas vadinas taryba valsčiaus, apskrities ir miesto. Iš jos 
išeina valdyba. Taryba ir beveik amžina ir praktiškai imasi valdymo 
darbo. Šioji valdžia tėra šalininkė decentralizacijos ir todėl ji mano 
praplėsti savivaldybių veikimo sritį, atiduodant joms kai kurias viešojo 
gyvenimo šakas, kurios dabar tėra valstybės žinioje. Bet ji darys tai tik 
tada, kai bus pertvarkytos pačios savivaldybės. Reformos kryptis ir čia 
bus toji pati: mažesnė taryba, rinkta ilgesniam laikui (iki 4 metų). 
posėdžiauja per metus dvejoms sesijoms, viso ne ilgiau. dviejų mėnesių. 

Viršaitis arba burmistras renkamas valsčiaus arba miesto, bet tvirtina- 
mas Vidaus Reikalų Ministerio. Prie jo renkami du asesoriai valsčiaus ar 
miesto tarybos. Apskričių tarybos visai išnyksta, bet užtai duodama 
valsčiaus teisė daryti sąjungas. Savivaldybės biudžetas tvirtinamas 
atatinkamų valdžios organų ir skelbiamas viešai: jo vykinimas 
kontroliuojamas irgi tų pačių organų. 

Valstybinis gi aparatas turi būti daugiau suderintas ir prie vietos 
reikalų priderintas. Dabar esamasis aparatas per plačiai užbrėžtas, 
Pirmų pirmiausia ministerijų skaičius turės būti sumažintas ir ministeri- 
jose valdininkų skaičius irgi turės sumažėti. Apskričių skaičius irgi turės 
sumažėti, pavertus kai kurias esamųjų apskričių mažesniais vietos 
centrais su redukuotu apskrities aparatu. Apskrityse atskiros esamos 
žinybos turės būti surištos tarp savęs ir tam tikros teisės į kai kurių 
žinybų priežiūrą ir vedimą turės būti suteiktos viršininkams, kurie turės 
būti ten šeimininkai atsakomingi už visą apskrities padėtį. Derinant 
atskirų šakų veikimą, teks išleisti kiekvienai žinybai jos veikimo 
įstatymas. Betvarkant centralius ir vietos organus, teks išleisti valstybinis 
tarnybos ir disciplinarinis statutai. Valdininkų paskyrimas, jo teisės ir 
prievolės, jo paliuosavimas turės būti numatytas įstatyme. Iki šiam 
laikui viešpatavo šiuo atžvilgiu „tikra nuožiūra iš viršaus. Paskiriant 
nereikalaujama buvo iš aspiranto jokio pasiruošimo, jokių kvalifikacijų. 
Nereikalauta jokių objektyvių žymių, arba kandidatas tinka vietai, 
kuriai jis skiriamas, o besivaduota nuožiūra. Įvedant vieton nuožiūros 
įstatymą, turės būti nustatytos taisyklės apie kandidatų mokslo cenzą, 
pasiruošimą, tinkamą lietuvių kalbos mokėjimą, valstybei ištikimumą ir 
tt. 

Suteikiant valdininkams pastovumo vietoje, teks irgi atsižiūrėti į jų 
drausmę ir atsakomybę. Nusižengimai pareigoms: apsileidimas, valdžios 
savo naudai vartojimas, kyšių ėmimas, papirkimas, — visa tai turės būti 
smarkiai baudžiami, negu numatyta iki šiol įstatymuose. Taigi, tarnybinių 
nusikaltimų skyrius baudžiamajame statute turės būt iš naujo peržiūrė- 
tas. Dažnai pasirodo, kad baudimas per teismą būna per lėtas ir lygus 
bausmės naikinimui. Taigi, reiks už mažesnius nusižengimus leisti bausti 
einant disciplinos statutu. 

Šie dėsniai bendri valstybiniam aparatui, išskyrus kariuomenę ir 
teismą, kur yra ir turi būti savitumų. Niekas tiek neturi nuopelnų 
sudarant ir ginant nepriklausomą Lietuvą, kiek kariuomenė. Ji įsikūrė 
1918 metais gale, kai svetimos bangos grėsė nuskandinti amžinai 
Lietuvą. Be ginklų, be drabužių, be maisto, mūsų kariuomenė, susidėjusi 

tada išimtinai iš savanorių, jaunoji kariuomenė mylima visos tautos ir 
jos remiama padarė stebuklus: dabar esamoji nepriklausoma Lietuvos 
dalis buvo jos apginta, prasidėjusi kurtis mūsų kariuomenė apsupta 
buvo griaunančios bolševikų dvasios, kuri nepripažino jokios drausmės, 
jokių laipsnių tarp kariškių. Jautri jaunų mūsų kariškių siela pajuto, kad 
čia mirtinas yra pavojus ir kariuomenei ir visam kraštui. Taigi. drausmė 
pradėjo stiprėti kariuomenėje ne įsakymais, kurių anais laikais niekas 
negalėjo priversti pildyti, bet vidujiniu pačių kariškių reikalavimu. Tokį 
drausmingumą įnešinėjo mūsų kariuomenė ir į kitas mūsų gyvenimo 
sritis. Visoje Lietuvoje buvo įvesti karo komendantai, per kuriuos 
apskrityse panaikinti plėšikai, grąžinta ir palaikyta rimtis, be kurios 
jokių kitų įstaigų veikimas nebūtų buvęs galimas. 

Begindama Lietuvą iš oro ir prisidėdama prie jos tvarkymo iš vidaus, 
kariuomenė nesikišo vidaus politikon. Ji stovėjo visos nepriklausomos 
Lietuvos sargyboje, neieškodama jokių sau gėrybių. Kai ji tylėjo pati 
apie save, kai jos reikalais mažai tesirūpino. Sakysime, savanoriams 
kariams buvo žadėta duoti žemės, kurią jie gynė savo krauju nuo priešų, 
bet prižadas nebuvo laikomas. Toli gražu ne visi savanoriai, kurie prašė, 
gavo žemės. Buvo dar liūdnesnių dalykų: iš savanorių buvo kai kur žemė 
atimta ir atiduota kartais neturintiems teisės gauti žemės. Taigi valdžia 
stengsis pirmon vieton, kad duotieji savanoriams pažadai būtų ištesėti. 

Be to kariai išeidami atsargon, turėjo teisės būti aprūpinti 
atatinkamomis vietomis valstybės tarnyboje. Vengdami stojimo į 
politines partijas, kurių parėmimas nulemdavo vietos gavimą, jie 
negalėjo gauti jokios vietos. Dabartinė valdžia laikysis šiuo atžvilgiu 
priešingos politikos — pirmenybę kaip tik kariams. Tuo bus tik 
atlyginami nuopelnai prieš tėvynę, bet ir patraukiami gabesnieji 
jaunikaičiai stoti karo mokyklon. 

Konkrečiai teks vyriausybei artimesniu laiku peržiūrėti karinės 
prievolės įstatymas. Esant daugiau negu reikia tinkamų kariuomenei 
vyrų dalis jų paliuosuojama nuo stojimo kariuomenėn, o kita imama. 
Teisingumas reikalauja, kad tiems, kas pasiliuosuoja nuo kareiviavimo, 
būtų uždėtos kitos prievolės. Toliau, rusų įstatymais, norint patraukti 
prie menkai apmokomos mokytojo vietos, visi jie buvo paliuosuoti nuo 
kariškos prievolės. Lietuvoje nėra reikalo ką nors atleisti nuo šios 
prievolės. 

Nedideliems kraštams, kurie negali turėti didesnės kariuomenės, 
labai svarbu turėti ją tinkamai apmokintą. Šiam reikalui Krašto 
Apsaugos Ministerija pašvęs ypatingo rūpesčio. Kaip tas apmokinimas 

turi eiti pačioje kariuomenėje — tai technikos klausimas. Bet čia reikia 
pažymėti apmokymą prieš stosiant kariuomenėn ir iš jos išėjus. Tuo 
reikalu bus kreipta ypatingo dėmesio į karišką jaunimo auklėjimą 
mokykloje. Po truputį teks mokytojams rengti kursus, kad jie išeitų 
atsargos karininkais. Kariškas jaunimo paruošimas turės būti ne tik 
kariškas apmokymas, bet dar daugiau, kaip kariškos dvasios auklėjimas, 
tariant, būti pasišventusiems, pasiaukoti už kitus, pasiruošusiems ginti 
savo tėvynę, būti drausmingiems ir t.t. Jei bus toksai mokykloje 
auklėjimas paruošti būsimą tolimesnį apmokymą kariuomenėj, tai išėjus 
iš jos reikės rūpintis nenustoti nei tos dvasios nei įgytų žinių. Tai didelis, 
sunkus ir ilgas darbas, nes jis galų gale surištas su visos tautos 
auklėjimu, bet jis reikia pradėti. Šiame darbe garbingas vaidmuo tenka 
Lietuvos šauliams. (Dešinėj plojimas). 

Kitoniška vėl padėtis valtybėje teisingumo. Lietuvos teisingumas 
tebėra dar vystymosi padėty. Visas jis turi būti sutvarkytas ir veikti 
įstatymais. Teismų sutvarkymo įstatymas mums netinka, kaip jis buvo 
Rusijoj, o naujo neišleista. Baudžiamasai statutas nesuderintas su 
baudžiamuoju procesu. Civilinių kodeksų turime net keturis. Jų 
suvienodinimo darbas nė nepradėtas; vienas Kaunas gyvena dviem 
civiliniais kodeksais. Civilinis procesas irgi nesuderintas su materialine 
teise. Visa tai senai žinoma, bet lig šiol mažai tesirūpinta ką nors daryti. 
Dar daugiau turime pasakyti: vienas tik baudžiamasai statutas lig šiol 
teišverstas lietuviškai. Iš kitų įstatymų tėra pluoštai versti. Be šie 
vertimai privatūs. 

Dabartinė valdžia pradės šį darbą tvarkyti tuo būdu, kad pirma 
paruoš planą, kaip mūsų įstatymai turi būti suvienodinti, paskui šį darbą 
padalins tarp atskirų žmonių, pritraukdama jau universitetą, magistratū- 
rą ir advokatūrą, paskirdama terminą, iki kuriam jis turės būti 
padarytas. Jeigu pasirodytų, kad savo jėgomis jis būtų neįmanomas, teks 
kviesti jam nuveikti svetimšalių profesorių. 

Kita didelė teismų yda — tai bylų eigos lėtumas. Tai be galo kenkia 
ekonominei apyvartai, ypač prekybos srity. Pastarosioms spręsti visur 
būna komercijos teismai. Lietuva dar nepriaugo prie jų. Bet galima nė 
neįvedinėjant jų rasti kitą išeitį. Reikės nustatyti du dalyku: 1) 
komercinės bylos eina teismuose be eilės sulyginus su paprastomis 
bylomis; 2) jas spręsdamas teismas besivaduoja prekybos statuto 
materialiais dėsniais ir procesualiais. Kitų bylų užsigulėjimas irgi 
neigiamas dalykas. Jų pagreitinimas galimas mažinant jų skaičių, ko 
galima pasiekti keičiant teisingumo dėsnius, iš kitos — išmetant visokias 

smulkmenas, kuriomis dažnai bylos prikimštos, ar tai vedant įžengiamąjį 
tardymą, ar tai jas nagrinėjant. 

Buvo nemaža Lietuvoje šalininkų vadinamojo administratinio 
teismo. Ši vyriausybė nemano jo įvedinėti, nes jos išmanymu tai būtų 
„ nauja nereikalinga įstaiga, kuri tik didintų painiavą, o naudos neatneštų. 
Juk administratiniam teismui sėkmingai veikti reikia, kad kiekviena 
valdžios įstaiga, kiekvienas jos agentas turėtų aiškiai apibrėžtą savo 
veikimui sritį, gi to nesant šis teismas negalėtų išsitarti, ar byla, dėl 
kurios kyla ginčų, įeina to organo ar valdininko žinion, ar ne. Vadinasi, 
iš to painiava, susirašinėjimai, bylos tik didėtų. Vyriausybės išmanymu, 
administratinis teismas tėra valdžios aparato viršūnė, o ne pamatas. Juo 
reikia baigti suderintą valstybės aparato veikimą, o ne nuo jo pradėti. 

Po visumos reikalų vidaus tvarkoje eina pavienių piliečių teisės. 
Teoretiškai jos pripažintos konstitucijoje, bet praktiškai įstatymais 
nesutvarkytos. Mes turime asmens laisvę, nuomonės laisvę, susirinkimų 
ir t.t. ir t.t. (Atst. Purėnienė iš vietos: Dabar turime? Atst. Toliušis iš 
vietos: Dabar turime tik teorijoj, bet ne praktikoj). Bet neribota ir 
neorganizuota laisvė virstų visur anarchija. O kadangi anarchija griauna 
valstybę ir apskritai visą socialinį gyvenimą, tai kiekvienas Kabinetas 
naudojasi tąja teise, kuri jam pripažinta konstitucijos ir sustabdydavo 
laisvių veikimą, tariant įvesdavo karo stovį. Šiai priemonei vartoti buvo 
dar kitas motyvas, tariant, didesnis galėjimas, o kartais ir vienintelis 
būdas rimčiai apsaugoti ir viešajai tvarkai palaikyti, nes esant karo 
stoviui įvesta didesnė bausmė už daugelį kriminalinių nusidėjimų, ir, kita 
vertus, lengviau nuo jų apsisaugoti. Žinoma, labai negerai, kad išimties 
priemonė virsta chroniška Lietuvos gyvenime. Dabartinė vyriausybė 
kietai pasiryžusi privesti kraštą šiuo atžvilgiu prie normalios padėties. 
Tam reikalui ji paruoš įstatymus, kurie turės apsaugoti asmens, spaudos 
ir susirinkimų laisvę. Peržiūrės įstatymus, kuriais įstatytos basmės dėl 
laisvės vartojimo piktam. Toksai laisvės piktam vartojimas reiškiasi 
propagandoje prieš valstybę, visuomenės tvarką bei vyriausybę. Iš kitos 
pusės, ji turės pataisyti tuos baudžiamuosius įstatymus, kurie materiali- 
nės ir procesualinės teisės atžvilgiu lengvina kovą su kriminaliniais 
nusižengimais, esant karo stoviui. Pagaliau, karo stovis padeda lengviau 
apsisaugoti nuo kriminalinių darbų padarymo. Todėl diskretinė 
atatinkamų organų valdžia kovoje su nusižengimais reiks padidint prieš 
panaikinant karo stovį. 

Visa tai sutvarkius galima bus prie normalių valdymui krašto 
priemonių eiti. Kaip greitai galės tai įvykti, pareis daugiau nuo pačios 

visuomenės, o ne nuo valdžios. Jeigu spauda, sakysime, pradės rodyti 
daugiau morališko aukštumo, neleis pramanytų žinių savo politiniams 
priešams diskredituoti, pradės gerbti daugiau žmogaus vertę ir jo 
įsitikinimus, tada cenzūra, ar bausmės priemonės, turės savaime išnykti. 
Kas pasakyta dėl spausdinto žodžio, lygiai pritinka ir gyvam žodžiui, 
tariamam viešuose susirinkimuose. Taigi pilietinių laisvių naudojimas ir 
apsaugojimas ne mažiau pareina nuo visuomenės, negu nuo valdžios. 

Kultūros, kulto ir švietimo reikalai. Lietuva galės likti nepriklausoma 
ir atvaduoti savo užimtuosius kraštus, tik jei pataps kultūringa valstybė 
ne vien pasisavindama svetimą kultūrą, bet sudarydama ir savo 
tautiškąją. Taigi, vyriausybė kreips ypatingai dėmesio tam, kad augtų ir 
tarptų lietuviška kultūra. Prisirišimas prie savosios kultūros ne tik 
nevers paneigti syetimąją, bet priešingai leis ją geriau suprasti ir įvertinti. 

Kultūros pirmoje vietoje stovi kulto, tariant, tikybos reikalai. 
Nevaržydama tikybų ir nesikišdama jų vidaus reikaluosna, valdžia 
rūpinsis pirmon galvon sutvarkyti katalikų bažnyčios santykį su 
valstybe, sudarydama konkordatą su Apaštališkuoju Sostu. Kilusius 
evangelikų bažnyčioje ginčus vyriausybė palieka patiems tos tikybos 
išpažintojams spręsti, besikišdama tik tuomet į šiuos ginčus, jeigu jais 
laužomi valstybės įstatymai ar drumsčiama viešoji tvarka ar rimtis. 

Matydama didelę valstybei reikšmę doros ir tautinio auklėjimo 
mokykloje, vyriausybė dės mokyklos pagrindan tikybą ir tautybę, ir 
reikalaus tikybos dėstymo bei tautinio įsąmoninimo darbo mokyklose. 
Bendrai vyriausybė žiūri palankiai į konfesines mokykas. 


Švietimo reikaluose stambiausią vietą užima mokyklų sutvarkymas. 
Čia yra dar daug darbo nuveikti, ligi šis pamatinis valstybei reikalas bus 
galutinai sutvarkytas. Turim palyginti daug bendro lavinimo vidurinių 
bei aukštesniųjų mokyklų, bet labai mažai lavinimui reikalingų knygų. 
Tinkamai literatūrai gaminti vyriausybė stengsis teikti daugiau lėšų, nes 
vienos mokyklos be knygų skaitymui nepasiekia joms skirto tikslo. Bet 
vienų lietuviškų knygų bendrajam lavinimui ir profesinėms žinioms įgyti 
neužtenka, kadangi mūsų literatūra dar jauna ir neturtinga, todėl 
vyriausybė dės ypatingų pastangų, kad mūsų jaunimas mokytųsi 
tinkamai svetimų kalbų, kurios turi pasaulinės reikšmės žmonijos 
kultūrai. Vidurines mokyklas vyriausybė mano reformuoti, pritaikant jas 
mūsų žemės ūkio ir smulkios pramonės krašto reikalams. Amatų ir šiaip 
specialių mokyklų kūrimas bus vienas svarbiausių mokyklos uždavinys. 

Remdama privačią iniciatyvą mokyklų kūrimo darbe, vyriausybė 
mano šelpti privačias mokyklas vyriausybės laikomųjų mokyklų 
normomis, jei tos mokyklos patenkins įstatymų numatytus reikalavimus. 
Privatinėms mokykloms remti skirtos lėšos bus dalinamos proporciona- 
lumo principu konstitucijos 74 paragrafu nustatytu. (Dešinėj ploja). 

Ypatingai svarbūs yra universiteto reikalai. Visas universitetas 
reikalingas didelės reformos. Jis tiek plačiai užbrėžtas, kad kartais 
pralenkia net didžiausius Europos universitetus. Reformuojant jį reikės 
kai kurie fakultetai sujungti, pačiuose fakultetuose sumažinti skyrių ir 
katedrų skaičius, susikoncentruojant ant pačių pamatinių dalykų. 

Ypatingo dėmesio reiks kreipti profesorių pasiruošimui ir kvietimui. 
Statant daugiau ir didesnių negu buvo lig šiol reikalavimų profesūrai, 
teks rimtai susirūpinti ir jos medžiaginiu aprūpinimu, nes gaunamas 
dabar atlyginimas labai žemas, neleidžia profesoriui atsiduoti vien savo 
darbui ir įgyti jam reikalingų priemonių. Pats universiteto statutas reiks 
iš naujo pržiūrėti ir sutvarkyti taip, kad universitetas taptų tautiškos 
mūsų kultūros židinys. 

Vyriausybė išdėstė plačią veikimo programą. Ji gerai žino, kad jai 
nebus galima įvykinti jos visos. Tai milžiniškas darbas, kuriam ji bus 
laiminga padėti pamatą ir parodyti kryptį. Vėliau kiti ateis mūsų vieton 
ir toliau varys mūsų darbą. Vyriausybė gerai supranta, kad ji šiuos 
darbus gali sėkmingai pradėti, jeigu jai pasiseks suburti krūvon visas 
mūsų tautos gyvąsias jėgas. Ji eis lietuvių vienybės keliu, kuriuo ji 
kviečia ir Seimą ir plačią visuomenę. (Dešinėje ploja). 

DISKUSIJOS DĖL MINISTERIŲ KABINETO 
DEKLARACIJOS 


(Seimo stenogramos. 3-sis Seimas, II!-ji sesija, 70-sis posėdis, 1927 m. kovo 3 
d. 

Seimo pirmininkas A. Stulginskis. Sekretoriauja J. Masiliūnas. 

Dalyvauja 75 Seimo atstovai; ministeris pirmininkas prof. Voldemaras, 
teisingumo ministeris Šilingas, krašto apsaugos ministeris Merkys, vidaus 
reikalų ministeris Musteikis. 

Dienotvarkėje svarstomas punktas: diskusijos dėl ministerių kabineto 
deklaracijos. 


Šiame posėdyje kalbėjo šie Seimo atstovai: Toliušis — valstiečių liaudininkų, 
Kairys — socialdemokratų, Mikšys — ūkininkų sąjungos, Purėnienė — socialde- 
mokratų. 

Kai kurie atstovai vietoje kalbėti apie deklaraciją, kalbėjo apie gruodžio 17 d. 
perversmą, konstitucijos pakeitimą, karo stovį, cenzūrą. Purėnienė nė žodžio 
nepasakė apie deklaraciją. 

Seimo stenogramos, 3-sis Seimas, II!-ji sesija, 71-sis posėdis, 1927 m. kovo 8 d. 

Seimo pirmininkas A. Stulginskis. Sekretoriauja Seimo I sekretorius J. 
Masiliūnas. 

Dalyvauja 77 Seimo atstovai; ministerių kabinetas in corpore. 

Dienotvarkėje svarstomas punktas: diskusijos dėl ministerių kabineto deklara- 
cijos — tęsinys. 

Šiame posėdyje kalbėjo šie Seimo atstovai: Bielinis — socialdemokratų, 
Šmulkštys — krikščionių demokratų, Skipitis -— ūkininkų partijos. M. Š.) 


597 


Pirmininkas. Skelbiu pusvalandžiui pertrauką. 
(II val. 47 min.). 


(Po pertraukos posėdis prasidėjo 12 val. 35 min.). 


Pirmininkas. Seimo posėdis tęsiamas. Žodį gauna atstovas Kinderis. 

Kinderis (kl. ir v.). Aš esu įgaliotas lenkų, žydų, klaipėdiečių ir 
vokiečių frakcijų vardu pareikšti štai ką. Susidėjusi dabartinė Lietuvos 
politinė padėtis neduoda galimumo sudaryti normalinių parlamentarinių 
santykių, ir todel balsuojant Ministerių Kabineto pasitikėjimo klausimą 
minėtos frakcijos balsavime nedalyvaus. 

Pirmininkas. Žodį gauna Ministeris Pirmininkas. 

Ministeris Pirmininkas prof. Voldemaras. Jeigu gerbiamieji atstovai 
laukė iš šios tribūnos valdžios žodžių, tai galima sakyti, ne su menkesniu 
susidomėjimu laukta buvo ir įvairių Seimo grupių žodžių. Lietuva nuo 
gruodžio 17 dienos atsistojo į naują kelią; ir kiekvienas turėjo pasisakyti, 
kaip jis tą būsimąjį Lietuvos kūrybos darbą įvertins. Todel ir vyriausybė 
klausėsi labai atsidėjusi tų visų kalbų, kurios čia buvo pasakytos. 
Kritika, kaip kritika, ją ypač įdomavo, kas jos teikiamoj programoj yra 
iš įvairių Seimo grupių sveikinama, kas iššaukė abejojimų, kas 
nepriimtina. Ir čia teks trumpai sureziumuoti visas pastabas ir įvertinti 
tą dvasią, kurioje pastabos iš šios tribūnos įvairių Seimo grupių buvo 
padarytos. 

Kalbos ėjo, tiesą pasakius, trimis pamatiniais klausimais: užsienio 
politika, vidaus tvarka ir ekonominiais klausimais. Šiais trimis 
klausimais, kiek buvo pastabų padaryta, jos buvo reiškiamos. Todel ir 
pastabos iš vyriausybės pusės irgi pirmų pirmiausia tomis trimis 
grupėmis turės eiti. 

Kai del užsienio politikos, tai buvo pastebėta vienas gana geras 
apsireiškimas, kad skirtumų del pamatinio tikslo nebuvo. Pamatinis 
tikslas, kaip yra vyriausybės suformuluotas — nepriklausoma Lietuva su 
sostine Vilnium, rado pritarimo visų grupių. Tai yra džiuginantis 
reiškinys. Bet toliau jau pripažinę tą dėsnį, pasirodo, grupės parodė 
įvairias kryptis. Viena grupė rodė palankumo, šiek tiek abejojimo, 
susirūpinimo, kita grupė parodė kryptį griežto nepalankumo, ieškodama 
ar negalima ką nors partijos atžvilgiu pasakyti ir kaip nors krašte 
vyriausybės autoritetą pažeminti. Ir kai kas net stačiai užsienio politika 
vengia pasisakyti. Sakysim, buvo p. Kairio pasakyta, kad jam, po p. 
Toliušio kalbos, netenka kalbėti. 

Ir apie užsienio politiką jis tikrai nė nekalbėjo. Ar tai reikia suprasti, 
kad socialdemokratų lyderis prisideda prie to, ką pasakė liaudininkų 
lyderis? Iš to trumpo posakio lieka išvesti, kad jis prisideda, bet tada dar 
didesnis neaiškumas išeina, nes kaip tik tą, ką rudenį iš šios tribūnos 
sakė ponas Kairys apie santykius su Lenkija, griežtai neigia tas, ką čia 
vakar kalbėjo ponas Toliušis. Vadinas, jeigu ponas Kairys lieka prie 
savo senosios nuomonės, tai jis jokiu būdu negali prisidėti prie to, ką 
sakė ponas Toliušis. Jeigu jis pakeičia savo nuomonę, tai jis ir turėtų 
pasakyti, kad socialdemokratai dabar šiuo klausimu yra kitokios 
nuomonės negu jie pirmiau buvo pareiškę. Aš, sakau, iš to retorinio 
posakio del prisidėjimo išvadų nedarau nei vienon nei kiton pusėn, tik 
pastebiu, kad čia kažkodėl vengta aiškiai pasisakyti, vengta aiškiai 
pareikšti savo nusistatymas, o prisidėta prie priešingos nuomonės tokia 
formula, kuri leidžia ir taip interpretuoti ir kitaip interpretuoti. Tai 
vienas pastebėjimas. 


Toliau, jau daugiau palankios grupės susirūpino del ypatingų 
santykių su kitomis valstybėmis kalbant apie Lietuvos neutralumą. Tos 
kalbos man rodo, kad čia ne visai tiksliai klausimas buvo suprastas, kaip 
jis buvo statomas. Del ypatingų santykių su kitomis valstybėmis 
kalbama tik ryšyje su neutralumu. Jei taip, tai klausimas stovi grynai 
jurudiškai, kokie gali būti juridiniai santykiai tarp valstybių ir tos 
valstybės, kuri sako, kad aš noriu turėti nuolatinį neutralumą. Tokia 
valstybė negali jokių ypatingų juridinių santykių užmezginėti su kitomis 
valstybėmis, nes ir ypatingi santykiai čia būtų ypatingo artimumo 
santykiai, t.y., ar unija — dinastinė ar parlamentarinė — ar konfed. aci- 
ja, ar federacija politikos srityje, ekonominėje srityje — muitų unija, 
kuri irgi būtų nesuderinama su neutralumu. Vadinas, kai pasakyta 
„ypatingi santykiai", tai aiškus dalykas, kad čia turėta omenyje tik tie 
prie neutralumo santykiai, kurie neleistų Lietuvai prisiglausti prie kurios 
vienos valstybės, nes toks prisiglaudimas iš Lietuvos padarytų didesnės 
valstybės vasalą, priedą ir vestų, fatališkai vestų prie to, kad Lietuva 
būtų galų gale praryta savo didesnio kaimyno. Juk jums, gerbiamieji, 
žinoma, kad tokiu kaimynu su ypatingomis prie Lietuvos pretenzijomis 
yra daugiausia Lenkija. Ir tas pabrėžimas, kad Lietuva nori būti 
neutrali, kad ji todel negali turėti jokių ypatingų santykių, reiškia, kad 
nei su Lenkija, nei su Rusija, nei su Vokietija, nei su kuo kitu mes jokiu 
būdu negalime turėti kitų santykių, kaip tik gero kaimyniškumo 
santykių, kaip, sakysim, yra santykiai tarp Vakarų valstybių: tarp 

Anglijos ir Prancūzijos, tarp Prancūzijos ir Italijos, Ispanijos ir t.t. ir t.t. 
Tokia sąvoka yra pilnos nepriklausomybės sąvoka. Lietuva turi būti 
pilnai nepriklausoma. Tas yra pamatinis dėsnis. Ir, sakau, šiai 
nepriklausomybei apginti, politiškai jai sustiprinti geriausia tarptautiška 
politinė situacija yra nuolatinis neutralumas. Čia turiu pasakyti, kad 
dabar jau reiškiama, kad ir kitos Pabaltijo valstybės Lietuvos pavyzdžiu 
paseks, ir ten tas klausimas bus keliamas ir faktinai jau pradėtas kelti. 
Vadinas, ši idėja, kuri pirmą kartą Lietuvos buvo iškelta 1917 metų 
Seime, paskui įkūnyta Maskvos sutartyje, randa sau šalininkų. Čia 
ponas Skipitis reiškė abejonių, primindamas Belgijos pavyzdį. Girdi, o 
kas gi atsitiko su Belgija? Buvo neutrali, o paskui karo metu tapo 
okupuota ir net pirmos karo operacijos prasidėjo Belgijoje. Argumentas 
ne naujas; aš jį ir prieš šešerius metus girdėjau ir į jį visada buvo 
pasakomas vienas dalykas. Ko gi mes ieškom politikoje? Amžinų 
dalykų? Ne, amžinos tvarkos, kuri, kaip lietuvių pasakoje, baigtųsi tuo, 
kad „alų midų gėriau ir viskas po to gerai buvo“, tokios tvarkos, po 
kurios jokių darbų nebūtų reikalinga, surasti negalima. Reikia kiekvieną 
dieną kovoti už savo teises, todel apie amžiną tvarką, kuri 200, 300 ar 
1000 metų garantuotų pastovią padėtį, netenka kalbėti. Jei čia primintas 
Belgijos pavyzdys, tai ką gi neutralumas Belgijai davė? Tiesa, 1914 
metais Belgijos toji priemonė nepagynė, bet toji priemonė davė Belgijai 
80 metų tokio tarptautinio gyvenimo, kur ji galėjo išsiplėsti ekonomiškai 
taip, kaip ir didelės valstybės ne visada sugeba išsiplėsti. Šitas Belgijos 
neutralumo nuopelnas, be abejo, daug kalba už tą neutralumą. Ir, jei 
Lietuvai, sakysim, 80 metų užtikrintų rimto nepriklausomo gyvenimo, 
argi nebūtų gera tokia priemonė vartoti? Tegul bent 40 metų užtikrintų, 
tai ir tai būtų visais būdais sveikintina priemonė ir visais būdais reikėtų 
mėginti ją įvesti. Vadinas, argumentas del Belgijos neutraliteto kalba 
kaip tik prieš tuos, kurie kalba prieš neutralumo idėją. Jei nenorime būti 
neutralūs, tai tuo atžvilgiu, kaip maža valstybė, turime rinktis prie ko 
prisišlieti. Ir čia liaudininkai aiškiai sako, kad mes prisišliesim prie 
vokiečių-rusų. Toks pasakymas nieko nereiškia, nes prisišlieti prie 
vokiečių-rusų jokiu būdu negalima, Sakyti taip — vis tiek, ką sakyti: aš 
valgysiu karštai — šaltą valgį. Interesai vokiečių ir rusų toli gražu nėra 
tie patys, ir rusai niekuomet neleis prisišlieti prie vokiečių, o vokiečiai — 
prie rusų. Dargi, jei vertinti rusus ir vokiečius kaip faktorius, tai mes 
tarp tų dviejų faktorių negalėtum būti kitoki kaip tik neutralūs. Kas 
kitaip kalba, tas nežino nei Rusijos nei Vokietijos, o sako tokį sakinį, 
kuris apskaitytas tolimesnei politikai agituojant krašte, kur toks 

išvedžiojimas gali būti suprastas kaip labai graži ir tiksli politinė 
orientacija. 

O prisišlieję, kaip sakiau, mes labai greitu būdu nustotume savo 
nepriklausomybės. Tada, jeigu taip, tai tegul nurodo kokius kitus kelius, 
kaip tą nepriklausomybės likimą apginti, jeigu siūlo vieną orientaciją. O 
jeigu nieko nepasako, nieko nenurodo, tai ir vyriausybė liekti prie tos 
senos nuomonės, kad vienintelis būdas tai yra tik būti neutraliems. 


Toliau, ar galima remtis vienu neutralumu? Čia kaip tik atstovas 
Ambrozaitis minėjo toje plotmėje tą neutralumą. Neutralumas negali 
apginti, ir reikia naudotis kitokiomis priemonėmis. Bet jeigu paimsime 
visą juridinę tarptautinę literatūrą apie neutralumą, tai niekur nepasaky- 
ta, kad neutralus kraštas negali turėti kariuomenės, kad neutralus 
kraštas negali turėti tvirtovių, neutralus kraštas negali visomis kitomis 
techniškomis priemonėmis gintis; tai to nėra. Ir praktikoje tie neutralūs 
kraštai, kaip gerai žinoma iš Belgijos pavyzdžio, turėjo ir tvirtoves, 
kurios technikos atžvilgiu buvo pastatytos aukštai, turėjo kariuomenę ir 
turėjo krašto apsaugos didelį biudžetą, nors buvo pripažinta neutralia 
valstybe. Ir todel pasakymas, kad juridiškai bus sudaryta tarptautinė 
neutralumo sutartis, kad ji viena apgintų, tas netiesa, mes nenustojame 
nė kiek savo teisių del to apsigynimo, koksai pas mus yra. Ir todel 
deklaracijoje yra pasakyta, kad mūsų pareiga yra ginkluotis tiek, kiek 
mes galime. Vadinasi, neutralumas nenuima nuo mūsų rūpesčio gintis 
savo visomis pajėgomis, kokios mūsų dispozicijoje yra. Jis ką duoda? 
Duoda tą, kad jeigu kas neutralią Lietuvą užpultų, tai uždeda pareigą 
ginti Lietuvą kitoms valstybėms. Ne tik patys lietuviai gintųsi, bet turėtų 
ginti ir kitos valstybės, kaip kad Anglija gynė Belgiją 1914 metais. 
Vadinasi, prie mūsų pajėgų prisidėtų dar kitos svetimos pajėgos, kad 
mūsų neutrali nepriklausoma valstybė išliktų. Todel čia vienas kito 
nepakeičia, o papildo, yra viena iš priemonių sustiprinti saugumą, o ne 
pavaduoti vieną saugumo formą kita saugumo forma. Buvo išreikšta 
abejonių: o kaip su Tautų Sąjunga? Juk Lietuva Tautų Sąjungos narys, 
girdi, neutralumo pareiga lyg nesuderinama su Tautų Sąjungos nario 
pareigomis. Čia vėl nesusipratimas, ne daugiau. Kodel? O todel: kur sėdi 
pati Tautų Sąjunga? Šveicarijoj. O kas yra Šveicarija? Šveicarija kaip tik 
neutrali valstybė, neutrali tarptautinė valstybė. Ir man rodos, kad kas iš 
lietuvių buvo Šveicarijoje, kas apsipažino su jos tvarka, niekas 
nepasakys, kad Šveicarijos tvarka mums būtų nepriimtina, kad 
Šveicarijos tarptautinė situacija mums nepriimtina del vienų ar kitų 

motyvų. Aš manau, kad mes visi be sskirtumo apsidžiaugtume, jeigu 
mes turėtume tvarką tokią, kokią turi Šveicarija. Taigi tos padarytos 
pastabos eina šalimais. Daugumoje jos išeina iš tikro susirūpinimo 
krašto likimu — toje plotmėje vyriausybė jas įvertina. Kitas dalykas, 
kaip kad buvo kritikuota iš liaudininkų pusės; girdi: taip, tai taip, 
bendras principas, bet mums toliau neaišku. Bet ką gi padarysi, jeigu 
atsiranda žmonių, kurie ir skaisčiausiai saulei šviečiant nemato, kuriems 
visada neaišku. Čia tada būtų laisvas nematymas, laisvu noru apjakimas: 
mums neaišku, parodykit ką nors aiškesnio. Ką aš toliau parodysiu 
aiškesnio? Kaip konkrečiai toji politika gali būti įvykinta, tai pareina 
nuo daugelio faktorių. Nė viena valsybė, neišskyrus nė Sovietų Rusijos, 
kuri protestavo prieš slaptą politiką, neveda derybų gatvėje, neatsisėda 
ant bačkos ir nesako, kad derėsimės dabar su lenkais, paskui su 
vokiečiais ir sakysime miniai, kaip mūsų derybos eina. Nė vienos tokios 
valstybės nėra, kuri tokius politikos vedimo metodus pripažintų. Kas 
čionai yra pamatinis dalykas? Pamatinis dalykas yra pasitikėjimas, 
pasitikėjimas tais žmonėmis, kurie stovi, ar tie žmonės apsaugos ar ne. 
Jeigu mes tikime, kad tie žmonės, kurie veda tą politiką, kurios bendrus 
konturus nurodo, kad jie tikrai ves tą politiką, o ne kitą, tai kitos kalbos 
nėra. Jeigu šitais žmonėmis nepasitikime, tai kitas dalykas. Ir čia 
pasakysiu, kad dabartinė vyriausybė susideda iš žmonių, kurie burnoje 
turi vieną liežuvį, ir sako tą patį visur ir visada, dvejopos politikos čia 
neturi. Ir kaip tik buvusioji vyriausybė čia daugiau turėjo dvi kalbi, negu 
kas kitas. Kaip dabar liaudininkai sako, gali būti iš Lenkijos pusės, iš 
derybų su Lenkija pavojus. Aš iš oficialinių šaltinių žinau, kad tos 
pačios Lugano derybos buvo pasiūlytos Sleževičiaus kabinetui ir 
Sleževičius rado jas labai atatinkamomis. (Kairėje juokas). Žinoma, 
galima viešai iš tribūnos muštis į krūtinę, kad niekada nepadarysime, o 
slaptai galima buvo siųsti į Varšuvą emisarus ir skaityti tas sąlygas ir 
sakyti, kad jos geros, tik gaila, kad mes nematome, kaip jas krašte įvesti, 
nes mano kabinetas yra per silpnas tam įvykinti, bet aš randu tas sąlygas 
geromis. Dabartinė vyriausybė dviejų mąstų savo viešiems pareiškimams 
ir neviešiems neturi. Ji, ar gera ar bloga, bet eina aiškiai užbrėžta linija. 
Ir dabartinė vyriausybė turi praeitį, tą praeitį, kuri vieniems kitiems gali 
būti įtartina, bet lietuvių tarpe negali būti įtartina, ji iš pat pradžios 
stovėjo už nepriklausomą Lietuvą ir stovės iki pat paskutiniųjų už 
nepriklausomą Lietuvą su sostine Vilnium, jokių derybų einant šitais 
pasiūlymais nepriims, tegul iš kur nori ateis didžiausieji pasaulio 
galiūnai, niekam nenusilenksime ir niekada nepriklausomos Lietuvos 

neparduosime. Psichologiškai aš galiu suprasti liaudininkus, kurie kaip 
tik čia didžiausią evoliuciją padarė. 

Socialdemokratai, nors čia Bielinis tvirtino, kad visumet stovėjo už 
nepriklausomą Lietuvą, bet čia yra Petrapilio Seimo dalyvių, kurie labai 
gerai atsimena. (Iš sd.: O Šilingas?). Kitas dalykas. Atsimena, kad 
socialdemokratai užėmė pirmą vietą, kurie sakė, kad čia yra peilis 
demokratijai, peilis rusų revoliucijai į nugarą. Tai socialdemokratų 
žodžiai. Aš nesakau, Bielinio nebuvo, ne visi iš socialdemokratų partijos 
taip kalbėjo. Gal, jei Bielinis būtų ten buvęs, gal daug kas jų partijoj 
būtų buvę kitaip. Aš žinau, kad jų tarpe yra labai daug pasišventusių 
veikėjų, bet jų partijos archyvuose šiuo atžvilgiu yra ir liūdnų 
atsiminimų. 

Liaudininkų partijos istorija turi irgi gana liūdnų šiuo atžvilgiu 
atsiminimų. Tur būt niekas tiek kartų neskilo, kaip liaudininkai 
Lietuvos nepriklausomybės klausimu. Petrapilio Seime pas juos buvo du 
sparnu. lr po to kairysis sparnas paėmė viršų, atsirado Lietuvos 
socialistų liaudininkų partija, ir teri kaip tik buvo girdėti toki šauksmai, 
kaip kad: „tegyvuoja tarybų valdžia Lietuvoj" (Iš dešinės: Bravo, bravo. 
Dešinėj: juokas) „Tegyvuoja tarybų valdžia Lietuvoj" . . . Ir vėl sakau, 
kad toli gražu ne visi iš liaudininkų partijos tuo atžvilgiu tos linijos 
laikėsi, Jeigu daugelis iš dabartinių valstiečių liaudininkų žmonių būtų 
ten buvę, esu tikras, kad to nebūtų buvę. Bet aš konstatuoju faktą, kiek 
vingiavimų buvo pas visas mūsų kairiąsias partijas tuo klausimu, kiek 
nevienodumo ir kiek skilimų išėjo. Tų skilimų daugiausia buvo pas 
liaudininikus. Ir aš sveikinu tą apsireiškimą, kad nepriklausomybės 
obalsis instinktyviai juos verčia skilti nuo tų, kurie to obalsio išsižada. 
Bet dalykas tas, kad savo archyvuose jie ras didžiausios medžiagos ir 
negalės pasakyti, kad jie visumet kaip partija stovėjo už nepriklausomą 
Lietuvą. 

Mūsų linija šiuo klausimu buvo nuo pat pradžių visuomet viena, 
kaip lygiai pamatinė linija ir šiame Seime ėjo ir eina per vidų: Lietuvos 
nepriklausomybės klausimu šis sparnas nekumet nesvyravo. O čia buvo 
daug labai įvairių svyravimų. Psichologiškai aš tuos svyravimus 
suprantu. Žmonės, jeigu iš savo prityrimo negali sau pasitikėti, tai kaip 
galima norėti, kad jie pasitikėtų ne savo partijos žmonėmis. Jie žino, kad 
buvo kadaise laikai, kada jie nebuvo už nepriklausomą Lietuvą. Tai kaip 
sakyt ir kaip pasitikėt, kad kitų partijų žmonės tą praves. Tas pat ir Čia. 
Aš tik konstatuoju psichologinį faktą, kad tai yra savotiška baimė, ar, 
girdi, neįvyks to, ką minėjo visos liaudininkų partijos vardu atstovas 


603 


Toliušis. Tai yra psichologiškai visai suprantama baimė, paremta jų 
partijos patyrimu, bet nepamatuota, neparemta istoriškais faktais. Ir kol 
ši vyriausybė stovės Lietuvos reikalų priešaky, aš galiu užtikrinti, kad 
jokio pavojaus Lietuvos nepriklausomybės interesams negali būti. Ir tol, 
kol mes laikysim tą vairą, mes greičiau žūsim savo vietoje, bet 
nepriklausomos Lietuvos interėsų mes niekam neparduosim: nei 
Maskvai, nei Berlynui, nei Varšuvai. Šiuo atžvilgiu galima statyti 
klausimas, jeigu kalbama apie aiškumą; ar pasitikima, ar nepasitikima 
tais žmonėmis. Nurodyti kokį tikrą kelią — to nė vienas nors ir 
genialiausis pasaulio politikas nepajėgs padaryti, negalės nurodyti. Jeigu 
kam nors yra neaišku, tai tą galima suprasti: „,pastatykit mūsų žmones, 
kurie vestų dvilypę politiką, tuomet mums bus aišku; bet kuomet jūs 
kalbat viena ir darote tą patį, tai mums neaišku". (Dešinėj: juokas.). Ką 
darysi, jei mūsų toks jau įprotis — kalbėti ir skelbti viena ir todel mes ne 
visiems mokame patikti. Turėtumėt, sako, kaip mūšiškiai skelbti viešai 
viena, o slaptai daryti visai ką kitą. O dadangi, sako, jūs to nedarot, tai 
mes jumis ir nepasitikim. Prieš tą psichologinę ligą vaistų, deja, nėra. 
Tikėkit netikėkit, bet vyriausybė neturi kitokios užsienio politikos, be 
tos, kuri pareikšta jos deklaracijoj. 

Dabar eina vidaus tvarka. Čia reikia konstatuoti, kad kritika, kuri 
buvo reiškiama, rodo kartu ir kai kurių mūsų politinių grupių 
psichologiją, tariant: rodo psichologiją tų žmonių, ir kaip jie žiūri į pačią 
mūsų valstybę. 

Apie pačią deklaraciją kalbos nebuvo arba buvo labai mažai. Turiu 
omeny kairiąją pusę; o buvo kalbama daugiausia apie praeitį. (Iš kairės: 
Buvo kalbama apie vyriausybės darbus.). Bet deklaracijoj kalbama apie 
būsimus darbus. Paprastai praeities darbai ne deklaracijoj įvertinami. 
Tam yra kitas kelias: Seimas turėjo teisės paduoti paklausimą, galėjo 
įnešti interpeliaciją. (Kairėj juokas.). Toks yra nustatytas kelias sužinoti 
apie praeities darbus, o deklaracija žiūri ne į praeitį, bet į ateitį, 
deklaracija ieško ateities kelių. 

Besiklausant visų kalbų del deklaracijos iš dešinės ir kairės, man 
prieš akis atsistojo du momentu: vieni sako: „žiūrėkim į ateitį iš 
dabarties", o kiti — „ne, žiūrėkim ne į ateitį, bet į praeitį". Man rodos, 
kad psichologija iš kairės pusės yra pasenusios grožės, kuri nežiūri ir 
nenori žiūrėti į ateitį, nes ateity jai nieko daugiau nėra, o praeitis... o 
ta praeitis! Kaip aš jauna buvau, sako, tai viskas buvo kitaip, ir kaip 
man dar galima būtų grąžinti jaunystės dienas! Gal ir gera toji 
psichologija — tik žiūrėkit į praeitį: jei tas vaizdas netinka, galima 

pasirinkti kitą. Tai yra ne kas kita, kaip ano duobkasio psichologija: 
knisasi, kasinėja visą amžių duobėj, kažko ieško, bet tas svarbiausia — 
ateities nemato, nemato ateities šviesos, neturi vadovaujamos žvaigždės. 
Ir čia toji psichologija visas diskusijas perskiria lygiai į dvi puses. Vieni 
— dauguma ir vyriausybė — pati žiūri į praeitį ir sako, kad ateity tokių 
ir tokių darbų reikės atlikti, tas ir tas padaryti; kiti apie ateitį — nė 
žodžio, o tik svajoja apie praeitį . . . Nejau jie visai jau nustojo vilties del 
ateities? Argi tikrai jau jiems atrodo, kad Lietuva likviduojasi, kad 
Lietuva eina į archyvą ir del to jie kaip geri archyvarai moka tik 
knisinėtis praeity ir ieško to, kas kada buvo? 

Bet dar viena iš tos praeities. Aš suprantu, galima sakyti: kada mes 
buvom valdžioj, kaip buvo gera! (Iš kairės: Niekas apie tai nekalbėjo.). 
Buvo kalbama, ir būtent tada, kada ėjo kalba apie karo stovį. Buvo 
sakoma, kad valdžia užmiršusi, kad buvęs vienas kabinetas, kuris visą 
laiką gyvenęs be karo stovio. Ir buvo tai su pasigėrėjimu pasakyta. 
(Purėnienė iš v: Taip, buvo.). Tai irgi knisinėjimasis praeity: kaip gera 
buvo tada, kada buvo kitokia — mūsų vyriausybė! (Purėnienė iš v: Ir jūs 
sveikinot karo stovio nuėjimą). Aš daugelį dalykų sveikinau ir ateity dar 
daugelį dalykų sveikinsiu, bet sakau, kad tokios psichologijos, tokio 
įsižiūrėjimo, įsimylėjimo į praeitį aš negaliu pripažinti. O kas gi kitokio 
buvo, kaip ne įsimylėjimas į praeitį, kaip kad atstovo Kairio kalba, kuris 
siūlo atstatyti legalinę padėtį, vadinasi, imti ir grąžinti buvusią valdžią 
— „užleiskit tas vietas" . . . (Kairys iš v: Tamsta nesupratai). Jei vienas 
kito nesupranta, tai ne visumet kaltas tas, kas tos kalbos klausosi. 

Gal taip buvo ir pasakyta, kad negalima būtų suprasti. Nors kiek aš 
esu turėjęs reikalo su kitų kalbomis, rodos, esu pratęs suprasti... 
(Kairys iš v: Pasiskaityk tekstą). Kartais stenogramos parodo visai kitą 
kalbą, ne tą, kuri buvo pasakyta. Tą mes visi labai gerai žinome. 

Kalbant toliau del pareikštų kalbų, reikia pastebėti dar ir tas, kad ir 
ateities arba būsimus darbus kritikuojant buvo daugiausia nusiskundi- 
mais kalbama. Jei mes paimsime tuos visus nusiskundimus iš kairės ir iš 
dešinės, tai vėl prieisime prie tos psichologijos, būtent — kaip žiūrima į 
pačią valstybę. Iš visų tų nusiskundimų galima vėl padaryti išvadą, kad 
valstybė yra, nelyginant, toji višta, kuri apglaudžia savo sparnais visus 
savo viščiukus. 

Kairysis sparnas kairiuosius apglaudžia, o dešinysis — dešiniuosius. 
Ir tada šaukia kiekvienas: kairysis sparnas: — žiūrėkite, mane vanagas 
lekina, priglausk mane po savo sparnu; kitas šaukia: — žiūrėk, man tiek 
ir tiek valandų laisvės atėmė, aš tik norėjau vieną kitą grūdelį sulesti, 

norėjau pasikapstyti, o man neduoda, skrajoja vanagas ir t.t. (Atst. 
Purėnienė iš viet.: Poezija.). Poezija buvo ir tuose visuose nusiskundi- 
muose, kur teko moteriai, nežinau jos vardo, bet jos korespondencija 
neišleistame „Socialdemokrato“ numeryje buvo čia pacituota, moteriai, 
kuriai per kiek laiko neteko matytis su savo vaiku,-nes nebuvo prileista, 
Bet nei prokuratūroj nei Vidaus Reikalų Ministerijoj jokių žinių apie tai 
nėra gauta. (Atst. Purėnienė, iš viet.: Kodel išbraukėt straipsnį?) Čia 
buvo tiktai cituota iš neišėjusio „„Socialdemokrato“ straipsnio ir buvo 
minimi neva faktai. Aš, kaip jau sakiau, patikrinau, ir prokuratūrai toki 
faktai nėra žinomi. Ir ponia Purėnienė, kuri čia ašaras liejo, žinodama 
faktus, ir kaip moteris, nes jai kaip moteriai toki reikalai turi pirmon 
eilėn rūpėti, daugiau rūpėti negu vyrams, ji turėjo apie tai pranešti 
prokuratūrai ar Vidaus Reikalų Ministerijai, kurie tą faktą turėjo ištirti. 
Bet nei prokuratūrai, nei ministerijai nebuvo pranešta. (Atst. Bielinis, iš 
viet.: Buvo.) Nežinoma. Jeigu būtų pranešę, kiekvienas faktas būtų 
buvęs ištirtas ir visi kaltininkai būtų nubausti. Bet jeigu vieton to čia 
ateina, atsineša visą eilę tokių neleistinų „„Socialdemokrato“ korespon- 
dencijų, tai čia atrodo ne Lietuvos reikalai yra daromi, 0 partijos 
reikalai. Norima partijos reikalai truputį pataisyti, pataisyti propagan- 
dos būdu. (Purėnienė iš viet.: Ne gėda?). (Pirmininkas kviečia atst. 
Purėnienę prie tvarkos.). Bet sakau, kad ir kiek faktų būtų, visi jie bus 
mažmožis palyginti su visos Lietuvos reikalais. Mes žiūrime, kaip 
vyriausybė, į ateitį ir siūlome ateičiai programą, kaip laisvės klausimas 
turėtų būti ateity sutvarkytas. Mes konkrečiai sakome ... Čia buvo 
cituota net ir mano straipsniai. Aš labai džiaugiuos, kada pradeda 
mokytis iš mano straipsnių. (Salėj juokas.) Tiktai labai apgailestauju, 
kad skaito tuos straipsnius penketa metų vėliau, negu jie išeina, ir 
išmoksta, kas pasakyta jau tada, kada gyvenimas penkiais metais yra 
nuėjęs pirmyn. Jeigu taip, ir ypač imant domėn dabartinį gyvenimo 
tempą, mes vienas kito negalėsime suprasti. 

Dabar kokia gi yra vidaus tvarka. Skundžiamasi: tas negerai, tas 
negerai. O ar mes sakome, kad viskas gerai? (Salėj juokas.), Mes to 
nesakome. Bet kas kaltas, kas privedė? Jūs mums sakote — nevartokite 
tokių priemonių. Jūs sakote, buvo vienintelis kabinetas, kuris nevartojo 
tokių priemonių, kuris nepasinaudojo karo stoviu. Ir jūs ir mums 
patariate sekti jo pavyzdį. Jeigu mes jo pavyzdį sektume, tai ir vienodų 
konsekvencijų pasiektume; mes irgi atsisėstume ten, kur atsisėdo buvęs 
kabinetas. Aš labai gerai suprantu, kad jūs mums tokių patarimų 
duodate, ir labai gerai suprantu, kad jūs be galo norėtumet, kad mes 

atsidurtumėm ten, kur atsidūrė buvusis kabinetas. Bet to malonumo mes 
jums nesuteiksime, nors ir labai gaila, kad negalime patenkinti jūsų 
noro. (Atst. Purėnienė iš viet.: Ne ilgai sėdėsit). Tamstos leidimo mums 
nereikia, ne iš tamstos leidimą esame gavę. Ir įei norite kaltinti, tai 
imkite perspektyvas. (Atst. Purėnienė iš viet.: O įstatymai ką sako?) Čia 
man metamas žodis „įstatymai“. Aš žinau, kas yra įstatymas, ir 
įstatymus vertinu kaip gyvą. dalyką, o ne kaip raidę, prieš kurią visi turi 
klauptis. Įstatyrhas yra gyvas dalykas; ir tas įstatymas veikia, už kurį yra 
pasišventę aukoti gyvybę. Ir tas įstatymas, gruodžio 17 d., kaip tiktai 
buvo panašus įstatymas, gelbėjantis Lietuvą. O čia tai visa užmirštama. 
Šiandien atst. Purėnienė skundžiasi ir prašo, kad valstybė apglaustų 
savo sparnu, kad valstybės motina globotų ir apsaugotų nuo vieno, nuo 
kito dalyko. Ji taip pat nusiskundžia karo stoviu ir kt. Ponai, jeigu 
kalbėti apie karo stovį ir jeigu kaltinti ką nors del karo stovio įvedimo, 
tai turiu pasakyti, kad ne dabartinė vyriausybė įvedė tą karo stovį, tai 
yra palikimas p. Sleževičiaus vyriausybės; kaip tiktai jo vyriausybė 
privedė prie to, kad Lietuvoj atsirado karo stovis. Tai štai nuo ko reikia 
pradėti. Jeigu kaltinti del karo stovio įvedimo, tai reikia traukti 
atsakomybėn p. Sleževičiaus vyriausybę . . . (Atst. Purėnienė iš viet.: Jei 
Sleževičiaus vyriausybė įvedė, tai kodel jūs nenuimat? Kodel palaikot tą 
karo stovį?). Kada bus galima, nuimsim. O kol kas negalime nuimti. 
Tuo tarpu nėra aiškaus įstatymo, kuris sureguliuotų žmogaus laisvę. Ir 
ne mano kaltė, kad nėra tokio įstatymo. Bet toks įstatymas bus. 
Deklaracijoj jau pasakyta, kad toks įstatymas bus išleistas, dalykas bus 
aptartas ir sutvarkytas. Tol, kol iš čia varoma agitacija, agitacija tokia, 
apie kurią p. Kairys labai aiškiai iš čia pasisakė, kad, girdi, jūs dabar 
valdžioj sėdit, bet neužmirškit, kad jūs galit būti nuversti. Ačiū už 
įspėjimą, bet mes tuo įspėjimu pasinaudojom kur kas anksčiau. Mes 
žinome, kad varoma agitacija. Vakar skaitėme p. Plečkaičio laišką iš 
Rygos apie proklamacijų platinimą Lietuvoj. Ir kol Seimo nariai platins 
proklamacijas apie nuvertimą dabartinės vyriausybės, tol nelaukite, kad 
mes tų proklamacijų platintojus globotume ir leistume jiems naudotis 
visomis laisvėmis, kaip jie nori. Netolimoj ateity bus byla. Gamtos 
tyrimo stotyje jūsų žmogus mėtė savo proklamacijas, manė: čia mokslo 
įstaiga, niekas nežinos, viską organizuos ir varys savo darbą. Ir paskui 
ponia Purėnienė dar klausia, kuo remiantis galėjo būti suimtas tas 
žmogus. Nebijok, ponia Purėniene, yra medžiagos ir bus byla ir bus 
teismas. Dargi mes turime davinių ir turim įrodymų, kad socialdemokra- 
tai ir kai kurie valstiečiai liaudininkai platina proklamacijas tikslu versti 

dabartinę valdžią. Yra ir iš Seimo narių. Ir nemanykit, kad Lietuvoje 
turime Seimą tam, kad prieš valstybę proklamacijas platintų, ir 
neliečiamybės tam, kad griautų valstybę, niekam negali būti. (Dešinėj 
ploja.). Jokiu būdu nebus prileista, kad Seimo narys, prisidengęs Seimo 
nario vardu, galėtų varyti prieš valstybę griaunamą agitaciją. Ir sakau, 
ko! toji agitacija eina, kol nėra sutvarkyti valstybės apsaugos įstatymai, 
ko! mes matysime, kad iš tam tikros pusės yra noro nuginkluoti tą 
sargybinį, vis tiek ar jis blogu ar geru ginklu apginkluotas, bet kuris 
stovi valstybės sargyboje, stovi svarbioj pozicijoj, kad Lietuvos 
nepražudytų, tol mes karo stovio nenuimsim. (Dešinėj ploja.). 

Jau pačioj deklaracijoj mes pabrėžėm, kad laisvė geras daiktas, bet 
kad ta laisvė nebūtų naudojama piktam. O mes labai daug turime 
davinių, kad laisvė naudojama piktam. Ir tos laisvės naudojimo piktam 
mes neprileisim. Sutvarkysime ramų gyvenimą; ir kai tas bus sutvarkyta, 
tada karo stovis išnyks. Mes labai tiksliai suprantame padėtį, ir mes ją 
imame kaip tokią. Pagaliau, negalima daryti stebuklų; jūs tikėjotės 
stebuklų iš savęs ir jų nepadarėt. Mes to nesitikime; mes žinome, kad tai 
ne vienos dienos ir ne vienos savaitės darbas. Mes einam prie krašto 
sutvarkymo teisėtu keliu, bet tas darbas reikalauja laiko ir daug pareina 
nuo pačios visuomenės. Kol tas darbas dirbamas ir kol jis nėra baigtas, 
tol mes negalime leisti jokio griovimo darbo. Tam reikia užkirsti kelias. 
Mes privesim prie normalių sąlygų Lietuvą, bet mes nesakom, kad tai 
mes padarysim šiandien, kad tai padarysim ryt. Ir juo ilgiau sunkinsit 
mums darbą, juo ilgiau ta nenormalinė padėtis tęsis. Juo labiau platinsit 
proklamacijas, kaip socialdemokratų frakcijos, kuri visos frakcijos 
vardu pasirašyta. (Iš sd.: Seime paskelbta) . . . Ji skelbiama ir platinama 
ir už jos platinimą kai kas jau bylą turi, ir ne vienas atsisės. (Atstovė 
Purėnienė „iš vietos: Ačiū jums.) — Mūsų pareiga, nes jeigu jūs 
pripažįstat įstatymus, tai nepripažinkit tik vienos jų pusės: pripažinkit ne 
tik tuos įstatymus, kurie jums kaip partijai naudingi, bet pripažinkit 
visus įstatymus. Ir toji proklamacija, kuri pasirašyta socialdemokratų 
frakcijos vardu, kaip tik nori nuversti Lietuvoje esančią legalinę valdžią. 
(Iš sd.: Nieko panašaus.). — Teismas išsitars. 

Dabar, buvo labai daug nusiskųsta, kad spauda suvaržyta. Niekas 
spaudos varžymo tiek neatjaučia, kiek mes atjaučiame. Bet reikia vėl 
turėti omenyje vienas dalykas. Tariant, spaudos žodis tai yra ginklas, 
kuris gali būti geram pavartotas ir blogam. Ir mes kovojame ne su 
spauda, kaip spauda, bet su pikta spaudos tendencija. O tos piktos 
tendencijos labai ir labai daug opozicijos spaudoje. Tokios spaudos aš 

niekur nemačiau. Man teko su viso pasaulio spauda susidurti. Aš 
mačiau karo metu vokiečių spaudą, kuri be cenzūros karo metu gyveno, 
bet visada tos spaudos atsakingi žmonės ateidavo pas vyriausybę ir 
pasiklausdavo, kas ir kaip rašyti. (Sd. garsus juokas). Taip, neišskyrus 
nė socialdemokratų spaudos. Jums juokas, nes jums rodosi, jei 
opozicija, tai jau galima rašyti prieš valstybę ir su vyriausybe jokio 
kontakto neturėti. Išauklėta spauda kaip tik gyvena be jokių spaudos 
įstatymų ir jokių konfliktų nėra. O pas mus kam spauda vartojama? Aš 
paimsiu konkretų pavyzdį. Čia buvo pasisielota — žiūrėkit, „Lietuvos 
Žinios“ įdėjo, o kai „Socialdemokratas“ persispausdino, tai cenzūra 
išbraukė. Atrodo, lyg du mastu būtų. Ne, ne du mastu. Sakysim, žinutė 
„Kas sveikino Prezidentą“. Vienas iš socialdemokratų taip pat 
pripažino, kad negerai buvo „Socialdemokrate“ taip kalbėti. Kodel? O 
todel, kad parašyta žinutė ir pirmoje vietoje pasakyta: sveikino 
Prezidentą Lietuvos rusų sąjunga. Vadinas, norima pasakyti, kad 
dabartinę vyriausybę sveikina tik rusai, niekas kitas nesveikina, Taigi čia 
daroma tas piktam, propagandos tikslams. Arba vėl kitas pavyzdys. Vos 
stojus mums į vyriausybę, pasirodė trumpa žinutė: Ministeris Pirminin- 
kas išvažiavo Klaipėdon su mažumomis derėtis. (Iš vl.: Tai kas čia 
bloga?). — Kas čia bloga? Ogi bloga tas, kad norima pasakyti — 
žiūrėkit, Lietuvą pardavinėja, mažumoms pardavinėja; ministeris 
pirmininkas, tik valdžią paėmęs, parduoda Lietuvą. Redakcija labai 
gerai žinojo, kad ne su mažumomis derėtis važiuota, nes jų žmogus buvo 
gubernatorius, su juo buvo susitarta, tai kam tas skleidžiama? Kaip tik 
tam, kad sudarytų opiniją, kad štai dabartinė vyriausybė Lietuvos 
reikalus parduoda. Iš tribūnos taip pat pasakyta: žiūrėkit, lenkiškos 
mokyklos prie dabartinės vyriausybės dar daugiau išsiplėtė negu prie 
anksčiau buvusios. Matau, ponas Budzinskis atsidėjęs klauso šių žodžių; 
jūs jį paklauskit, kiek skundų prirašyta ant dabartinės vyriausybės, kad 
lenkiškos mokyklos griaunamos, o jūs randat, kad jos platinasi 
(Atstovas Robinzonas, iš vietos: Tuo nereikia girtis, ponas Ministeri 
Pirmininke). — Aš nesigiriu, aš tik konstatuoju faktą, kad patys 
suinteresuoti sako, kad mums be galo bloga gyventi, o kiti sako — ne, 
jums labai gerai, dabartinė vyriausybė platina lenkiškas mokyklas. Kas 
gi tai yra? Tai yra laisvės žodžio naudojimas piktam. Nekritiškas žmogus 
neįvertins, kam tas pasakyta, ir tas ims skleistis po Lietuvą. Tokios 
žemos moralės spaudos niekur nėra, kaip tik Lietuvoje. O jei bent kiek 
aukštesnės moralės nėra, tai reikia imtis kitų priemonių. Bet ir tuo 
atžvilgiu mes bent nevartojam tokių priemonių, kaip jūs pirmiau 

vartojot; kada valstiečiai liaudininkai buvo valdžioje, tai ir cenzūra 
išbraukdavo ir dar pabaudą uždėdavo. Mes dabar tik vieną priemonę 
vartojame, ir kas cenzūros praleista, už tai nebaudžiama. Tokios 
spaudos, kuri rodo aiškios tendencijos skleisti nepasitikėjimą vyriausybe, 
skleisti nepasitikėjimą Lietuva, išskyrus liaudininkus, kurie nori 
pasirodyti geriausi esą, žinoma, tokios spaudos laisvės mes nepripaži- 
nom ir nepripažinsime. 

Kol mes neturime geresnių priemonių, tol mes naudosimės cenzūra, 
ir, gali būti, kad mes cenzūrą greit panaikinsime, bet bausmė bus uždėta 
už kiekvieną tokį piktam laisvės žodžio panaudojimą. Ir tada, žinoma, 
negalėsit skųstis, kad cenzūra išbraukė, o vyriausybė galėtų kur kas 
tiksliau kovoti su spausdinto žodžio laisvės piktam naudojimu. Tai 
daugiau ėjo nusiskundimų del šitų dalykų, del artimos praeities, kurių 
jokia pasaulyje valdžia negali išvengti; ir visai nebuvo kalbama ar be 
galo maža kalbama del ateities. Apie ateitį kalbėti, tai pirmoje vietoje 
de] konstitucijos pakeitimo. 1r čia buvo sakyta, kad aš specialiai žinau, 
kad liaudininkai bus prieš, kad socialdemokratai bus prieš. Man tokio 
žinojimo iš anksto, kas dedasi svetimoje sieloje, neduota. Kada bus 
įneštas šitas klausimas aptarti, tada pasakysit. Mane stebina vienas 
pamatinis dėsnis, kad „jokio pakeitimo mes nepripažįstame“. Išeina, kad 
konstitucija svarbesnė negu Lietuva, kad Lietuva yra konstitucijai. O 
mes sakome, Lietuvai — konstitucija. Jeigu esamoje konstitucijoje 
reikalinga pataisymų, tai mūsų pareiga tą pataisyti, tą padaryti, vįsų, 
viso krašto pareiga, ir mes sakome, kaip mes numatome tuos 
pataisymus. Čia turiu pastebėti, kad kur kas daugiau palankumo mes 
radome kitur, negu kad mūsų opozicijoje. Jau čia buvo pirmiau 


kalbėjusių nurodoma, kad nereikalingai opozicija drapuojasi : tokią 
konstitucijos gynėjų togą. Jie nebuvo konstitucijos gynėjai. ir duok 
Dieve, kad nepasikartotų ateityje. Pas mane yra labai ilgas raštas apie 
konstitucijos pakeitimo reikalingumą, to žmogaus išmanymu. Ir žinote, 
iš kur tas raštas atėjo? Iš Jeruzalės, iš to žmogaus, kuris prisidėjo prie 
Lietuvos kūrybinio darbo, kuriam ne visada Lietuva buvo už tai 
dėkinga, kuris nuvažiavo į Palestiną, savo tėvų šventą žemę, mirti, ir vis 
delto neužmiršta kitos tėvynės, ir siunčia ilgame rašte pastabas. kurios 
spaudoje bus sunaudotos, kaip konstituciją pakeisti. (Iš vl.: Įrašyti 
Minską į konstituciją). Jeigu tamsta mokinaisi valstybinės teisės, tai ten 
apie geografiją nekalbama. Apie Minsko įtraukimą į konstituciją, apie 
vietą, negalima pasakyti. Ir todel sakau, jeigu pripažįsta mūsų artimi, 
nors ir nebendrataučiai, bet kartu ilgus metus su mumis gyvenę, ir sako, 

kad reikalinga tas pataisyti, tai man visai nesuprantami pareiškimai tų 
žmonių, kurie sako, kad mes jokių atmainų nepripažįstame. Bet kokios 
gi atmainos siūlomos? Visai nekaltos. (Kairėj juokas). (Iš sd.: p. 
Smetonai garantuoti amžiną prezidentavimą). Gal ir p. Kairiui. (Atst. 
Toliušis iš vietos: Ne apie tą, bet kokiu būdu norima pravesti?). Ar 
pasakyta, kad neleistinu keliu bus pravesta? Pasakyta apie tą, kas reikia 
pakeisti, ir laukta, kad išsitartų ir Seimas bus priverstas išsitarti tada, 
kada bus įnešta. Bet nežinant paties projekto, kam ta kritika ir kam tos 
kalbos? (Iš dešinės: Respublikų taryba.). Kas norės, tas ir respublikų 
tarybą galės įvesti tada, kada bus įneštas projektas. Bet iš anksto, aš 
kitaip, kaip nenorėjimo partijos, kito nematau. Tam tikros partijos 
atžvilgiu tas gali būti suprantama. Opozicijai, žinoma, reikalinga tokia 
konstitucija, kuri būtų jai tinkama. Ar tinka ji Lietuvai, ar ne, tai kitas 
dalykas. (Iš vl.: Kasmet bus keičiama). Ne kasmet. Aš daugiau gerbiu ir 
vertinu tuos žmones, kurie sako: mes daugiausia tą konstituciją 
padarėm, o jeigu pastebim, kad yra trūkumų, tai mes pasiryžę ją taisyti. 
Aš suprantu, kad čia yra Lietuvai konstitucija, o ne Lietuva 
konstitucijai. Tuo keliu vyriausybė ir mano eiti. Ir kas sako, kad 
pataisos paneigia demokratizmą, tai aš nežinau — kaip suprasti 
demokratizmą. Bet aš žinau, kad tokiomis pataisomis gyvena daug 
kraštų, kurie laikomi labai demokratingais. Kokis specialus demokratiz- 
mas norima įvesti Lietuvoje, aš nežinau. Sako: gerbkime tautos valią, 
tautos valia tai pamatinis dalykas. 

Bet kada toji tautos valia išsireiškia per mūsų frakciją? (Iš vl.: Visai 
ne.). Jeigu išsireiškia per referendumą, tai sako, kad toksai kelias 
konstitucijai pakeisti yra priešingas tautos valiai. Kada tautos valia 
išsireiškia mūsų lūpomis, per mus, rinktuosius, tai mes ją gerbiame. Tai 
tokio tautos valios gerbimo aš nesuprantu. Jeigu kalbama apie 
demokratiją, tai kalbėkite taip, kaip ją supranta kitur, bet nejsileiskit į 
tokius rezervus, kad tą demokratybę galima suprasti kaip mūsų partijos 
interesus. Tokiu partijos keliu pakeitimo klausimas neis. Vyriausybė 
nenori primesti kraštui tokios konstitucijos, kurios jisai nenorėtų. Ji 
savo pareiga laiko duoti kraštui tik tokią konstituciją, kurios kraštas 
nori, už kurią jisai yra pasiryžęs dėti savo galvą, jeigu reikia, nes tik 
toksai konstitucijos pakeitimas bus įgyvendintas. Jeigu bus kas primesta, 
tai primesta tų, kurie sako, kad negalima keisti ir patį pakeitimo 
klausimą kvestionuoja, kaip neleistiną žingsnį, ir smerktiną ir baustiną. 
Tai sakau, pats nusistatymas konstitucijos pakeitimo atžvilgiu jums 
paaiškės. Iš vienos pusės buvo radikalingesnių pasiūlymų — ūkininkų 

sąjunga net siūlo įvesti dvejus rūmus, o tai yra sudarymas naujo organo, 
kurio konstitucijoje nėra, o vyriausybės deklaracijoje nėra paminėtas nė 
vienas organas, kuris nebūtų konstitucijoje pažymėtas. Vadinasi, kur kas 
mažiau pakeitimų, negu kad ūkininkų sąjunga siūlo. Aš sakau, vienaip 
ar kitaip, kada klausimas ateis, kiekvienas galės pasakyti, kaip mano. Bet 
yra pripažintas noras, kad ji yra taisytina, o ne taip, kad užsidrapuoti į 
konstitucijos gynėjus ir sakyti, kad konstitucija gera tokia, kokia yra. 

Dabar pereisim prie vyriausybės aparato, kuris yra numatytas visame 
valstybiniame darbe. Del šito nieko specialiai nebuvo pasakyta, buvo 
daugiau kalbėta apie administratyvį teismą, buvo kalbėta apie 
savivaldybes, bet šiuo atžvilgiu naujo kas pasakyta? Iš tos kritikos, kuri 
buvo reikšta, daugiausia teko administraciniam teismui, ir iš tų 
samprotavimų, kurie buvo reikšti, dar kartą paaiškėjo, kaip jisai būtų 
kenksmingas šiuo metu Lietuvai. 


Taip suprastas administracinis teismas padarytų tai, kad joks 
valstybinis aparatas nebūtų galimas. Kiekvienas valdininkas, kuris duotų 
kokį nors įsakymą, turėtų atsižiūrėti į tai, kad ateis administracinis 
teismas ir pakeisVtą jo įsakymą. Koks gi psichologiškai gali būti 
valdymas, kaip valdininkas gali duoti kokį nors įsakymą, jei jis žino, kad 
del kiekvieno įsakymo galima eiti į teismą, galima bylinėtis. (Robinzonas 
iš v: Ir labai gerai — bus atsargesni). Taip, bet reikia neužmiršti, kad 
atsargumas pas mus reiškia — nieko negalima. Valdininkas bus 
priverstas žiūrėti tik į savo vietą ir nieko nedarys, nes jei ką padarys, jis 
nėra tikras, kad jį netrauks į teismą. Tamstos žinot, kad nėra galima 
visiems įtikti. Padarys, kaip vienam patinka, nepatiks kitam, ir tada 
vienintelis būdas tokiam valdininkui išeiti iš tos padėties: bijodamas 
patekti į teismą del tokio ar kitokio įsakymo, jis geriausiai nieko 
nedarys, nes tik tokiu būdu gali apsisaugoti nuo teismo ir užsilikti savo 
vietoj. Bet kas tada bus? Kas pagaliau būtų ir tas teismas? Būtų tai 
lyginimas su nesamais įstatymais, ar įsakymas teisėtas ar ne, ar 
valdininkas galėjo tokį įsakymą duoti ar ne ir t.t. Pirma tas turi būti 
padaryta įstatymais, aiškiai turi būti nustatyta, o tokių įstatymų pas mus 
kol kas nėra. (Iš kairės: Tai išeina, kad dabar viskas galima) .. . Tuo 
tarpu tik pasišventimas Lietuvai reguliuoja, kas galima ir kas negalima. 
Jei tamstos neišleidot įstatymų, tai dabar nesiskųskit del to. Čia galima 
privesti tokią analogiją: paskirti teisėjus civilinėms ir kriminalinėms 
byloms, neduoti jokios materialinės teisės ir pasakyti: teiskite sau kaip 
norite. Tas pat pasidarys ir kalbamuoju klausimu, ir faktinai galutiniu 

valdančiu aparatu pasidarys toki administraciniai teismai. Mes neneigi- 
am jų principo, bet sakom, kad ne iš to galo reikia pradėti. Mes sakom, 
kad reikia suderinti įvairių aparatų veikimą, kad kiekvienas iš jų 
sutartingai ir suderintai veiktų su kitais; mes sakom, kad reikia pirma 
užbrėžti vienam ar kitam teisėtas ribas. Ir tik tada, kada tas bus 
padaryta, kaip kontrolę to aparato veikimo pastatyti administracinį 
teismą. O dabar to nėra, jokio suderinimo, jokių užbrėžtų ribų mes 
neturim. Reikia pasakyti, kad iki šiol, kas buvo, buvo tikra anarchija. 
Viena ranka darė tą, o kita ranka — priešingai, ir todel mes sakom, kad 
tai anarchijai turi būti padaryta galas. Tai tiek del to klausimo. 
Daugiau tenka kalbėti apie mūsų savivaldybes. Mes ir deklaracijoj 
pasakėm: nesame savivaldybių priešai ir net kai kada stovėjome už 
decentralizaciją, duoti savivaldybėms daugiau teisių, bet mes esam 
šalininkai ir pačių savivaldybių sutvarkymo. O kaip dabar savivaldybės 
sutvarkytos, kaip jos dabar veikia? Pavyzdžių mes turime nemaža. 
Pavyzdžiui, reikia priminti ir šitokį reiškinį, kad užtenka būti geram 
žmogui ir jau gali tapti ir apskrities savivaldybės nariu ir visai nereikia 
būti nei tos apskrities piliečiu nei ten gyventi. Sakykime, galima būti 
kartu ir Mažeikių apskrities savivaldybės nariu ir Kauno miesto tarybos 
nariu ir Seimo nariu. Galima būti ir Vilkaviškio apskrities savivaldybės 
nariu ir Kybartų ir būti Seimo nariu. Ar toks dalykas yra pasauly 
matytas? (Iš kairės: visur taip yra). Blogos žinios, jeigu visur. Rodos, 
kad ir Sovietų Rusijoj kol kas to nėra, kad būtų savivaldybės pastatytos 
į tokią padėtį, kad žmogus, kuris ten negyvena ir jokių ten interesų 
neturi, kad tas žmogus spręstų tos savivaldybės interesus. Žinoma, toks 
dalykas yra nepakenčiamas. Jei taip yra, tai šitokio reiškinio priežasties 
reikia ieškoti tame, kad mūsų savivaldybės savo pamatinį darbą mato ne 
tiek vietos reikalų rūpinime, kiek politikoj. Visas rūpestis yra — 
apskrities taryboj tai ar kitai partijai turėti savo šalininkų daugumą, tą 
daugumą surinkti ir tokiu būdu kreipti gyvenimo vagą ton ar kiton 
pusėn. Šiuo tik rūpinamasi, o visai nesvarbu, ar tas žmogus ką nors 
išmano, ar jam savivaldybių reikalai tikrai rūpi — ne tame svarba, bet 
politiniai klausimai. Čia yra pas mane byla — savivaldybių biudžetai. 
Tai yra kartu ir kaltinamasis aktas visai tai tvarkai ir rodo, kad mūsų 
savivaldybėse šeimininkaujama labai ir labai netinkamai, šeimininkauja- 
ma partyviškai, o ne valstybiškai. Ir todel savivaldybių įsiskolinimas yra 
be galo didelis ir niekuo nepamatuotas. Kiekvienas, kurs išstudijuos tą 
visą medžiagą, turės pasakyti, kad čia yra didelis ir taisytinas dalykas, 
kad čią yra partyviškumas, o tikrai sakant — partijai čia negali ir 

neprivalo būti vietos. Čia turi būti grynai savivaldybių darbas, darbas, 
kaip jis jau senai buvo suprastas Europos valstybėse ir iš dalies net 
Rusijos zemstvų, nors ten ir buvo kiek kitokia situacija. Šitas 
susipažinimas su mūsų savivaldybių biudžetais vaizdžiai rodo, kad 
pamatinė yda visų mūsų savivaldybių yra ta, jog mūsų savivaldybės 
politika daugiau užsiima negu gyvais krašto ir tos vietos reikalais ir kad 
jos nariai gali gyventi visai kur kitur, kad jos nariais gali būti toki 
asmenys, kurie neturi jokių reikalų su tuo kraštu, kurie nedalyvauja tos 
savivaldybės posėdžiuose, bet kurie vis tiek sprendė ir lėmė to krašto ar 
tos vietos ekonominius reikalus. Tas netvarkingas dalykas turės būti 
baigtas. Jeigu kalbama apie savivaldybių reformos reikalą, tai, manau, 
niekam abejojimo negali kilti, nes tai yra pamatinis darbas. Kai del 
diskusijų tuo atžvilgiu, tai visos kalbos, kurios tą klausimą liečia, gali 
būti tik tada naudingos, kada bus įneštas pats projektas. O dabar gali 
būti tik klausimas: ar gerai, kas dabar yra, ar reikia taisyti. Mes toli 
gražu neneigiam savivaldybių nuveikto darbo, bet sakom, kad daug 
kas reikia taisyti, ir sakom, kad turi būti visi tie nenormalūs 
apsireškimai pašalinti. Štai kokia yra situacija, 0 ne tai, kad 
užsidrapiruoti ir pasakyti, kad savivaldybės tvarkoj, kad savivaldybės 
idealiai veikia ir kad čia nieko negalima liesti. Tai tiek del tos tvarkos. 

Gale visos tos kalbos reikia dar porą žodžių pasakyti del švietimo ir 
kulto reikalų. Stebina mane ir šiek tiek liūsti verčia, kad tikybos reikalai 
buvo čia liesti kai kurių grupių lyg kažkokia tai slapta neapykanta. 
Sakysim, kad ir del santykių užmezgimo su Apaštališkuoju Sostu — 
konkordato klausimas. Mane stebina, kad kai kurie į tikybos dalykus 
žiūri neigiamai, kurie laiko tikybą kažkokiu pažeminančiu dalyku, kurie 
ypač kratosi būti katalikų tikybos nariai, bet patys nežiūrint visa to vis 
delto randa galima eiti į svetimą bažnyčią. Jeigu tie Žmonės randa 
galima eiti kad ir į svetimą bažnyčią, jeigu jie pripažįsta teisės kitoms 
religijoms, kitoms bažnyčioms, tai nesuprantama, kuo remiantis 
Lietuvos katalikų bažnyčią jie nori pastatyti į įšimtiną padėtį. Čia yra ne 
kas kita, kaip tas pats senas nesveikas rusų liberalizmo atsirūgimas. Mes 
žinome, kad visumet buvo laikoma atsilikimo žyme, jei žmogus tiki; ir 
juo labiau išauklėtas žmogus, tai jis galėjo nors į velnią tikėti, tai buvo 
mažesnė gėda, tik netikėti į Dievą. Tai tas buvo griežčiausiai uždrausta. 
Tokia buvo to rusų liberalizmo dvasia. Šitą obalsį Lietuvos vyriausybė 
gali tik apgailestauti. Ir tuo atveju vyriausybė eina visai kitu keliu, ir 
eina valstybės su bažnyčia santykių sutvarkyti taip, kaip kad yra 
nurodyta. 

Tačiau, kalbant del švietimo, reikia pripažinti, kad ir švietimo 
reikaluose labai daug ir gal dar daugiau dalykų negu kur kitur yra 
taisytinų. Čia kaip tik tie faktai, kurie buvo minėti, rodo, kad daug kas 
reikės pataisyti, tariant: buvo čia operuojama vadinamu profesorių 
memorandumu. Jis, tiesą pasakius, kodel pavadintas profesorių memoran- 
dumu, aš iki šiol negaliu suprasti. 


Jis atsirado pas mane vieną rytą ant stalo kartu su originaliais parašais. 
Teko susipažinti su turiniu ir su tais žmonėmis, kurie ten pasirašė. Taigi 
dabar: pirmoj vietoj stovi parašas — „Dr. J. Šliupas". Kodel jis 
profesorius, aš negaliu žinoti. Kiek man yra žinoma, tai jis gal 
daugiausia būdavo suinteresuotas, taip sakant klebonų ir davatkų 
klausimu. (Dešinėj: juokas. Kairėj triukšmas. Balsai iš kairės: Gėda, 
gėda, ir dar profesroius. Skabutis tvarkon). Jei kas pasako — gėda, tas 
turi žinoti ir pasekmes .. . Ir sakau, kad aš stebėjaus, kodel ta pavardė 
pateko profesorių tarpan. Pradėjau prisiminti ir skaitliuoti visas 
universiteto katedras, bet tokios katedros ... nesuradau ir iki šiol 
nežinau, kokiu būdu Jonas Šliupas laikomas universiteto profesorium. 
Ten yra ir Rokas Šiiupas. Ne mano, žinoma, dalykas, bet kokį ryšį jis 
turi su universitetu — nieko nežinau. Taigi raštas, o buvo vadinamas 
profesorių memorandumu, nors pačiame rašte niekur nepasakyta, kad 
tai profesorių memorandumas, o pasakyta stačiai — „memorandumas“. 


Kai del kitų pasirašiusių, tai jau dabar kai kurie ateina ir pareiškia, 
kad pasirašę per apsirikimą, kad visai nieko nemanė, kad čia toks 
dalykas galėjęs būti ir jau šiandien apgailestauja. O apgailestauti yra ko. 
Galima kištis į tokius klausimus, kaip, sakysim, ekonomiškus klausimus, 
bet visas dalykas tame, kad perversmas esą sudaręs tokią ir tokią padėtį, 
kad toli gražu prieštarauja visiems esamiems faktams; ir nė vienas, kuris 
save gerbia, nepasirašys po jokiais raštais, kol pirma nepatikrins. Na, o 
tie faktai buvo ir spaudoj paskelbti — viešai. Žinoma, gali ekonomistas 
tuos faktus kritikuoti, kad spaudoj netiesa pasakyta, bet tikrinti, kad 
tokia ir tokia susidarė pražūtinga del perversmo padėtis, — tai nė vienas 
tiesos mylėtojas, kuris gerbia bent savo vardą, 0 ypač profesorius, savo 
parašo po tuo nepadės. Aiškus daiktas, kad tokios beribės laisvės 
galimos buvo tik Lietuvoj. Ir reikia prisipažinti, kad viena diena jų 
sutvarkyti mes negalėsim. Bet sutvarkyti tas laisves reikės. 


Lieka dar vienas didelis klausimas, klausimas kaip tik ekonominis, 
nes ekonominis pamatas yra tas pagrindas, ant kurio tik ir gali stovėti 
nepriklausoma Lietuva. 

Ir čia buvo irgi atsidėjus klausyta, kas bus pasakyta tais klausimais, 
ir ypač iš tų, kurie, taip sakant, turi savo padėtimi kritikuoti, iš 
opozicijos. Aš klausiaus, ką šiuo klausimu pasakys atstovas Bielinis. 
Jam tie klausimai rūpi, ir maniau, kad jis pasakys kiek ilgiau ir daugiau 
už kitus. 

Bet ką gi jis pasakė? Deklaracijoj, sako, yra prieštaravimų. Be abejo, 
aš nesileisiu į kritiką šitokio įvertinimo, tų prieštaravimų aš nematau. 
Greičiau aš matau tų prieštaravimų atstovo Bielinio marksizme. Reikia 
pripažinti, kad ponas Bielinis tikrai ypatingu marksizmo žinojimu 
nepasižymi. Atstovas Bielinis tvirtina, kad Lietuvoj yra darbininkai, kad 
darbininkai yra išnaudojami ir kad jau apie 3075 darbininkų uždarbio 
eina ... Kam? (Bielinis iš v.: Žinoma kam — darbdaviams). Aiškus 
dalykas — darbas yra kapitalas, kas turi kapitalą, tas yra kapitalistas. 
Bet Bielinis sako kitaip, kad mes neturim kapitalistų, bet kad tas atimtas 
iš darbininkų uždarbis eina ne kapitalistams, bet driskiams. Vadinasi, 
prieina išvadą, kad Lietuvoj kapitalistų nėra, kad yra vieni tik 
proletarai. Kai del tų lumpen kapitalistų, nors to nepasakė, bet iš jo 
kalbos taip išeina, tai aš turiu pripažinti kad aš apie lumpen kapitalistus 
iki šio! nieko nesu girdėjęs. Aš girdėjau, kad yra lumpen proletariatų — 
tą ir visi žino, bet kad būtų driskių kapitalistų — to dar niekas nežino. 
Jeigu yra driskis, na tai driskis. Vadinasi, jis nieko neturi, o jei taip, tai 
yra gryniausias proletaras. Ir kodel tada ponas Bielinis neima tų driskių 
savo globon kartu su visais kitais proletarais. 

Ir čia p. Bielinis ką pasakė? — Kad tas blogumas prasidėjo labai 
senai, kad dabar padėtis daugiau negu katastrofinga. Daugiau. Ką tai 
reiškia? Jei katastrofinga, tai jau nėra išeities, o jeigu daugiau negu 
katastrofinga — tai jau žlugo, jau jokios Lietuvos nebėr. Ir tada kas 
belieka daryti? Lieka laukti pasaulio galo. O ar bus kuomet pasaulio 
galas... (Iš sd: Kol Voldemaras bus, pasaulio galo nebus.). Bet 
Lietuvos gali nebūti, jeigu jos nepriklausomybės pamatus pakasinės kai 
kurios rankos. Čia aš laukiau, kad bus pasakyta del būsimųjų darbų, bet 
čia buvo duota pilna absoliucija dabartinei vyriausybei, nes sakė, kad 
anksčiau visa ta padėtis prasidėjo. O del konkrečiai numatomų 
priemonių nieko ypatinga nebuvo pasakyta. Pakartotinai buvo pasaky- 
ta, kad, girdi, visa nelaimė Lietuvoje pareina iš to, kad susidarė įvairių 
spekuliantų grupė, kuri veda kraštą prie pražūties. Jis vadino tuos 
spekuliantus X ir Y, žinoma, galima pradėt iš galo ir atbulai. Bet tas 
padėties nekeičia, visas dalykas yra tas, kad spekuliantų grupė yra visos 
Lietuvos ekonominės padėties nelaimė. Spekuliantų yra visuose 


616 


kraštuose, ir jie įvairiais vardais vadinasi. Naujai praturtėję žmonės yra 
dažnai iš spekuliantų. Bet pasirodė, kad tokių spekuliantų neturime. 
Mūsų spekuliantai spekuliavo mišku, ir galų gale pasirodo, kad jie 
paliko driskiais, nieko neišlošė. Reiškia, tie spekuliantai, kurie tą dalyką 
darė, jie patys nudegė, kad dabar driskiais liko. (Atst. Bielinis iš viet.: 
Bet valstybę nualino.) Tai, jeigu žmogus užsiima tokiu verslu ir pats 
nudega, tai čia už tokią spekuliaciją niekur ir niekas nebaudžia. Ir aš 
turiu įrodymų, kad vienas iš jų prakišo 600.000 dolerių be vilties kada 
nors juos atgauti. Ir baudž. statute nėra jokio straipsnio, kuris baustų 
spekulianią arba uždraustų jam prikišti 600.000 dolerių ant Lietuvos 
miškų. Tai man buvo neaišku, apie ką čia iš tikrųjų kalbėjo p. Bielinis. 
Apie kokios rūšies spekuliantus? Bet gi pats p. Bielinis pripažįsta, kad jie 
nepralobo ir galų gale pripažįsta, kad jie paliko driskiais. (Atst. Bielinis 
iš viet.: Bet jie nualino valstybės turtą.). Gal būt nemokėjo, bet čia 
negalima sakyti, kad žmonės turėjo tikslo tą padaryti kaip spekuliantai 
gyvendami. Čia kaip tik nulemia ne pats faktas, o tikslas, kuris pasiektas 
ar nepasiektas. Jeigu tikslas nepasiektas, jeigu nepralobo, tai man ir 
sunku būtų pavadinti spekuliantais. 

Dar buvo paminėtas vienas toksai faktas, tiesa miglotai paminėtas, iš 
kurio nieko negalėjau nieko konkrečiai suprasti. Bet aš užtikrinu, kad 
tol, kol stovėsiu vyriausybės priešaky, visi piliečiai bus lygūs ir nebus 
tokios aukštos vietos ir žemos vietos; kur ekonominiu atžvilgiu vieniems 
ar kitiems būtų teikiama privilegija. Ir sakau, kiekvienas faktas, kuris 
bus konkrečiai nurodytas, jis bus ištirtas ir bus priimtas domėn. Taigi, 
čia buvo miglotai nurodyta, kad vienos įstaigos pelnas ar kapitalas eina 
padengimui kitos akcinės bendrovės deficito ar balanso išlyginimui ar 
tam, kad nuo bankruto išgelbėtų. Aš žinau, ką atstovas turi omeny, aš 
sau tą faktą užregistravau, ir jeigu pasirodytų, kad tikrai taip yra, tai 
aiškus dalykas, kad artimiausiu laiku bus sudaryta atatinkama byla. Bet 
turiu prisipažinti, kad jau kartą pirštus nudegiau. Man jau teko susidurti 
su viena byla, kurią aš grąžinau prokuratūrai, kur vienas buvęs 
ministeris atiduotas teismui už didelį dalyką, labai didelį dalyką. Aš 
žiūrėjau tą bylą, o byla tokia: tas ministeris tokią ir tokią dieną gavo 
avanso, iš jo prisiuntė apyskaitą tada ir tada, jo žinioje buvo tiek ir tiek 
laiko, imant tiek ir tiek nuošimčių susidaro tokia ir tokia suma, grąžinto 
valstybei tada ir išvada daroma, kad nuostolių padaryta tokiai ir tokiai 
sumai, ir sudaroma kriminalinė byla. Pasirodo, kad specialiai buvo 
valdininkas pasamdytas, nežinau kiek kaštavo jo išlaikymas, bet jis 
rausėsi visoj medžiagoj ir ieškojo. Ir ką gi? Kiekvienas juristas, net ir iš 

kairės, pasakys, kad čia jokios bylos nėra, jokio nusikaltimo nėra. 
Reikia įrodyti, kad turėjo blogo noro. Jokių įrodymų nėra, o yra tiktai 
parašas — kada gavo, ir yra Kontrolės raštas, kuris reikalauja 
atlyginimo tų nuostolių. Juk reikia žinoti, kad jeigu valstybės pinigai 
guli valstybės ižde, tai jokių nuošimčių už tai negaunama, vadinas, pati 
valstybė jokių nuostolių negalėjo turėt. O čia norima buvo eiti į Seimą 
su tokia byla ir, žinoma, būtų išėjęs skandalas, didžiausias skandalas. 


Paskui vėl kitas pavyzdys. Valdininkas padarė valstybei nuostolių. 
Skiriama komisija, kuri kaštuoja valstybei 9.000 litų, kad ištirtų tuos 
nuostolius. Dabar tos komisijos narių klausia, ar yra vilties, kad tie 
pinigai bus grąžinti iš jo. Atsako, iš jo nieko negaus, nes nieko neturi. 
Reiškia, be to, kas valdininko yra padaryta nuostolių, daroma dar kiti 
dideli nuostoliai. (Atst. Toliušis iš viet.: Teisingumas irgi yra.). Čia kitas 
dalykas, reikia iškelti kriminalnnę bylą, galima reikalauti civilinį ieškinį, 
bet čia jau teismo dalykas. Bet yra nusižengimas mesti valstybės pinigus 
tam, kad tiktai per komisiją išaiškintų nuostolius, tuo tarpu, kai 
komisija jokios reikšmės neturi, o valstybei daug kaštuoja. Juk komisija 
bylą niekumet neprives ligi galo. Ir tokiam dalykui mesti pinigus yra 
nusižengimas Lietuvos finansams. Čia yra teismo dalykas, teismas turi 
ištirti, teismas turi nubausti, jeigu yra kaltė. Bet kad samdyti ekstra 
valdininką ir mokėti jam specialiai atlyginimą ir tuo būdu nuostolius dar 
labiau didinti, tai yra didžiausias nusidėjimas prieš Lietuvos finansus. 
Užtat man ir kyla abejojimų del kitų čia keliamų faktų, nes ir del šitos 
bylos buvo sakoma, kad tiek ir tiek nuostolių buvę padaryta. Toliau 
buvo sakoma, kad mūsų pramonininkai turėjo tiek ir tiek pelno, o galų 
gale pasirodo, kad driskiais pasiliko. Tai tokia kritika nėra kritika. 


Čia vyriausybė pasisakė, kaip ji supranta savo uždavinius, bet 
negirdėjo, ar šitie uždaviniai randa pritarimo, ar ne. Iš pozicijos pusės 
mes girdėjom vienodą įvertinimą, rimtai buvo įvertinta ekonominė 
padėtis, buvo duodama nurodymų, bet iš opozicijos pusės buvo 
kritikuojama ir daugiausia kritikuojama praeities istorijos dalykai. Apie 
tai, kad buvo koki spekuliantai, kurie galų gale virto driskiais, tai yra 
istorijos dalykas. O mums turi dabar rūpėt ateities reikalai ir kad 
galėtume eiti aiškiu ekonominiu keliu. 

Kur kur, bet ekonomikoje, tai jeigu kas apsipažino su tikrais 
gyvenimo faktais, tai čia prisipažins, kad labai daug atsimainė ir kad 
ekonominė padėtis sustiprėjo, Sustiprėjo reliatyviai. Bet palyginti su tuo, 
kas buvo, labai žymiai sustiprėjo. Aš nepasakysiu, kad ji būtų išvesta į 

aišktę, iš kur jau būtų matyti aiškus kelias. Sunkenybių yra daug, bet 
pačios pirmosios sunkenybės jau yra įveiktos. Tai rodo tas, kad mes 
turime draug kredito pasiūlymų ir gana geromis sąlygomis. (Atstovas 
Bielinis iš vietos: Visumet jų buvo) — Taip, buvo, bet tai buvo visokios 
„Žulikeišen“ kompani (dešinėj juokas), kurios siūlė. O mes kaip tik 
turime rimtų pasiūlymų. Bet mes sakome, kad pirmoji paskola, kurią 
imsime, bus mastas Lietuvos kreditingumui įvertinti ir nulems, kaip 
toliau tas eis. Todel ne taip lengvai norime imti paskolą ir, tiesą 
pasakius, ne taip jau būtino reikalo yra tam. Mes tikimės išeiti su savo 
jėgomis. Nors daug sunkenybių, bet tos sunkenybės dalinai nuveiktos; ir 
esamoji situacija rodo, kad dar ir toliau taip galima dirbti. Čia, sakau, 
pamatinis klausimas ir visos ateities klausimas. Čia yra visi lygiai 
suinteresuoti. Net ir tie, kurie nepripažintų Lietuvos, nes jei būtų 
ekonominė suirutė, tai ir jiems per kišenių muštų. Todel reikia rimtai 
ieškoti išeities iš tokios padėties. Tai yra kiekvieno mūsų pareiga. Ir mes 
aiškiai pasakėm tą kelią, kuriuo mes šiuo atžvilgiu eisim. Mes aiškiai 
matom, kad tam keliui išvesti reikalinga daug sanacijos darbo. 
Klausimas čia svarbus. Bet kokią mes čia girdėjom kritiką? Be kelių 
pono Bielinio pastabų, buvo politinės pastabos pono Toliušio jo 
frakcijos vardu apie žemės reformą. Girdi, žemės reforma dabar 
piažuvus. Kodel? Ogi todel, kad vyriausybė sako, kad ji neduos žemės 
tam, kas negali įsigyti trobesių vienu ar kitu būdu. 

Žodžiu, kad vyriausybė neduos plikam žmogui žemės ir pliko 
žmogaus nedarys naujakuriu tol, kol šis naujakuris neapsirūpins tiek, 
kad sugebėtų gautoje žemėje įsikurti. Juk ponas Toliušis, kaip juristas, 
žino, kad jeigu kas šoktų į Nemuno vandenį, o jis stovėtų Nemuno 
pakrantėje ir žiūrėtų sudėjęs rankas, tai jis būtų baustinas už 
negelbėjimą pavojuje. O čia mes dar didesnį pavojų matome. Ponas 
Toliušis sako, kodel nestumiat daugiau žmonių, kodel jūs pirmuoju 
tempu nevedat žemės reformos, nors esamomis oficialiniėmis žiniomis 
žymi naujakurių dalis dar neįsikūrė. Iš tokios kalbos darosi įspūdis, kad 
čia kalba gryna politika ir tai partijos politika, o ne Lietuvos politika; 
čia, matyti, rūpi skelbti, kad, štai, vyriausybė numarins žemės reformą, 
ir tuo norima sukelti prieš vyriausybę. Žodžiu, tuo atžvilgiu, be politinių 
pastabų, jokių kitų pastabų nebuvo padaryta. Čia kas tiksliau numato 
pavojų, tai tie, kurie kalbėjo apie pavojų iš emigracijos. Emigracija, 
tikrai, didelis ir stambus pavojus, nes jis stato mus į kokią padėtį? 39 
gyventojai ketvirtainiam kilometrui Lietuvoje ir 132 gyventojai gretimoje 
Vokietijoje ketvirtainiam kilometrui. Vadinas, vienas kraštas keturius 

kartus tirščiau apgyventas, negu greta esantis kitas kraštas. Tokiose 
sąlygose paprastai menkiau apgyventas kraštas tampa kolonizacijos 
objektu. Ir mes čia matom labai didelį pavojų visai mūsų ateičiai. Bet 
tokių dalykų deklaracijos frazėmis nepatenkinsi, todel čia mes, 
neturėdami tuo tarpu konkrečių priemonių, nieko nepasakėm. Lygiai 
mes nieko nėsakom, be bendro posakio, ir del socialinio klausimo, nes 
mes turime tuo tarpu svarbesnius krašto reikalus aprūpinti; ne tokia 
dabar padėtis, kad mes galėtume, svarbesnius dalykus pamiršę, imtis kitų 
reikalų. Todel, visai neneigdami socialinio klausimo svarbos, mes nieko 
čia apie tai nekalbame. Bet mes pasistengsime darbais, konkrečiais 
sumanymais, parodyti, kaip mes tą dalyką išmanom ir kuriuo keliu mes 
ketiname eiti. 

Tai tokios trumpos pastabos del deklaracijos. Kada ponas Kairys 
pradėjo kalbėti del tos deklaracijos, tai jis eilę kartų interpeliavo mane ir 
sakė, reiškė vilties ir pageidavimo, kad aš statyčiau pasitikėjimo 
klausimą. Aš, žinoma, visada savo veikime pamatiniu reikalu skaitau 
pasitikėjimą. Aš visada tą klausimą statau. Bet kur tą pasitikėjimą statau 
ir kam? Jeigu toji vyriausybė, kurią rėmė ponas Kairys, privedė Lietuvą 
prie bedugnės krašto ir jeigu toji vyriausybė išnyko, tai aš manau, jeigu 
ponas Kairys man reikštų pasitikėjimą, tai tuo pačiu jis didžiausią 
propagandą varytų krašte, kad manimi nepasitikėtų. (Dešinėį ploja). 
Čionai, todel, pasitikėjimo klausimas ne taip stovi. Jis stovi visai kitaip. 
Ne pono Kairio ir jo draugų pasitikėjimas mums reikalingas, bet 
pasitikėjimas plačiosios krašto visuomenės. Mes pasitikėjimą supran- 
tame visada dvipusiškai: kraštas turi pasitikėti mumis ir mes kraštu. (Iš 
sd.: O ar senai sakei, kad kraštas pasitiki socialdemokratams ir jums). — 
Socialdemokratams kaip tokiems kraštas niekumet nereiškė pasitikėji- 
mo; yra grupės, kurios jums pasitikėjimą reiškė seniau ir dabar reiškia, 
bet tai ne kraštas. (Iš vl.: O kokį nuošimtį gavo?) — Nuošimčiai 
istorijos nedaro ir kaip tik aš dar rudenį rašiau, kad klaidingai mano 
liaudininkai, kad jie, būdami 22, o mes — 3, tai kad jau jie 7 kartus 
daugiau reiškia Lietuvoje negu mes. Tą pat ir dabar sakau. Ne 
nuošimčiai lemia, bet pasišventimas ir pasiaukavimas. Tas kraštą nuves, 
kas daugiausia bus pasiryžęs su juo gyventi, sirgti jo reikalais, sielotis, 
rūpintis, pamiršęs savo asmeniškus reikalus. Tas bus krašto paminėtas. 
Todel mums pasitikėjimo iš pono Kairio ir jo draugų visai nereikia. 
Priešingai, mes pareiškiam, kad mes labai skeptiškai turime žiūrėti, kiek 
mes galime pasitikėti jo draugais. (Dešinėj ploja. Iš sd.: Kas tai „„mes"?). 
— Mes — vyriausybė. 

Ir todel sakau: tie tarpfrakcinio apskaičiavimo metodai gruodžio 17 
d. palaidoti amžinai. Gruodžio 17 d. įvykiai parodė, kad statistiniai 
skaitmens, kuriais buvo operuota, reikia šiandien pamiršti. Jeigu nė 
vienos rankos nepasikėlė apginti p. Kairį, ir jeigu p. Kairys gavo laisvę iš 
tų, kuriuos jisai kritikuoja ir tik dėka jų intercesijai, tai koks 
pasitikėjimas gali būti? (Iš sd.: Ačiū tamstai už laisvę). (Iš vietos: Ar čia 
Ministeris Pirmininkas kalba?). Aš kalbu apie pasitikėjimą, del kurio p. 
Kairys prašė, kad aš prašyčiau. (Iš sd.: Tamsta kalbi Seimui). Aš kalbu 
ne visam Seimui, bet socialdemokratų frakcijai. Ir čionai, sakau, 
vyriausybė betgi krašto reikalais besirūpindama duos Seimui progos 
parodyti, ar jisai moka dirbti, ar nemoka, (Iš kairės: Kas matuos tą 
mokėjimą?). Mes spręsime. (Kairėj juokas). Tam vyriausybė yra. Ir jeigu 
pastebėsime, kad noro nėra, kad vietoj pozityvaus krašto darbo bus 
varoma propaganda, nelegalinės proklamacijos skleidžiamos ar Seimo 
atstovų, ar kieno kito, tai tas parodys, kad čia rūpi ne krašto reikalai, o 
kas kita. Jeigu visas Seimas ar jo dalis parodys, kad jis krašto reikalų 
nemoka apsaugoti, tai tokį Seimą reikia tuoj paleisti. Čionai bus duota 
proga parodyti ne tuščiomis kalbomis, o darbu; kiekvienas darbas 
kalbės už save, (Iš kairės: Ar leidžiat dirbti?). Bus leidžiama dirbti, bet 
nebus leidžiama griauti. Griovimo darbas bus neleistas. Jeigu bus 
daromas griovimo darbas, jeigu manot, kad Seimo atstovai yra tam, kad 
gaudami iš iždo atlyginimą, turėdami nemokamą susisiekimą, gali 
važinėti ir vežioti proklamacijas prieš vyriausybę, prieš Lietuvą, tai 
klystat. Tas darbas nebus leidžiamas, jisai stabdomas ir jisai bus visai 
sustabdytas. Bet tikras darbas — įstatymų leidimas bus duotas. Kraštas 
tada spręs, kas tarp mūsų tikrai mato, ir kas netikrai mato. Bet taip, 
kaip buvo, po gruodžio 17 d. nebebus. (Iš kairės: Tautininkai nėra 
Lietuva). Čionai mes esame aiškų kelių pasiėmę, ir todel nebus tokių 
parlamentarinių balsų apskaičiavimų, kad mes turime tiek ir tiek balsų. 
(Iš kairės: Kraštas skaitys ir užsienis skaitys). Kraštas paskaitys, užsienis 
senai neskaito. Pas mane beveik vienos dienos užsienio spaudos 
apžvalga. Ką užsienis sako apie deklaraciją? Tenai daug rimčiau 
pasakyta, negu jūs sakote. Nebijokit, ką pasakys užsienis, kaip mes 
nebijome. Mes, kaip vyriausybė, aiškiai sakome, kokiu keliu mes 
einame, ko norime ir ką manome. Mes nemanome prileisti minties, kad 
Lietuvoje būtų Lietuvai opozicija. Gali būti Lietuvoje opozicija, bet ne 
Lietuvai opozicija. (Iš kairės: Ar jūs — Lietuva?) Tas, kas nusidės 
Lietuvos nepriklausomybei, tas, kas nusidės Lietuvos tautiškiems 
įsitikinimams, jos tikybai, kas nusidės Lietuvos tautiškumui, tas bus 

Lietuvai opozicija, o kiekviena Lietuvai opozicija bus be jokio 
pasigailėjimo išrauta. (Dešinėje plojimas). Čia nebus jokio svyravimo. 
Mes suprantame, kaip vyriausybė, kad yra daug darbo Lietuvoje 
nuveikti; ir mes sakome, kad Lietuva nesusiorganizavusi, darbo 
kiekvienam geros valios darbininkui yra pakankamai ir mes kviečiame 
visas gyvąsias krašto jėgas tan darban stoti. (Iš kairės: Tai pasityčioji- 
mas). Kai kam rodos pasityčiojimas. (Iš kairės: Kviesti važiuoti į 
Varnius). Jeigu jam gargingas darbas siūlomas, bet ne ministerio vieta, 
tai sako, kad pasityčiojimas. Lygiai kaip vienas iš to plauko žmonių, 
kuris sako: man siūlo universiteto lektoriaus vietą, tai pasityčiojimas. 
Kodel ne profesoriaus? O profesoriaus vietai jisai netinka. Kiekvienam 
kultūrinio, socialinio, visuomeninio darbo yra labai daug, įstatymų 
leidimo srityje darbo labai daug. Bet nemanykit, kad galima būtų derėtis 
apie kiekvieną portfelį. Mes kviečiame, mes suprantame reikalą sujungti 
viso krašto jėgas, bet ne politikavimui, o tikram pozityviam darbui. Mes 
juntame, kad mes ne savo partijos reikalus ginam . . . (Iš kairės: Savo 
partijos reikalus, savo dvasios reikalus). Ne mūsų partija čia mus 
pastatė. Mes juntame visą Lietuvos praeitį ir juntame Lietuvos ateitį. 
Jums gal svetimas Vytautas, bet mums Vytautas yra ne tuščias vardas, 
bet gyva istorijos jėga. Ir mes juntame, kad Vytauto nebaigti darbai 
laukia, kad ateitų nauji pasišventusieji Lietuvos žmonės ir kad toliau 
vestų tą darbą, o ne partijos koki nors žmonės. Ir tuos žmones, — jų yra 
krašte daugiau, negu rodosi, — ir tuos žmones mes laikome gyvomis 
jėgomis. Ir mes tikime, kad su jų pagalba mums pasiseks užtikrinti 
nepriklausomos Lietuvos likimą. Tiek bendrų pastabų, kurias aš norėjau 
padaryti del reiškiamos kritikos. 

Jeigu pasakiau, kad mūsų vyriausybės programoje yra darbas, 
darbas ir darbas, tai tas pradėta vykinti. Jums rodosi, jeigu ne visi jūsų 
propagandistai išgaudyti, tai yra vietoje tūpčiojimas. Gal būt yra 
daugiau jūsų žmonių, kurių sąžinė nerami, kurie dar neišgaudyti. Bet 
nemanykit, kas nenusidės nepriklausomai Lietuvai, kas nenusidės 
išdėstytai programai, kiekvienas, kuris dirbs nepriklausomai Lietuvai, 
kad ir kurių pažiūrų jis bus, jisai kviečiamas į darbą (Iš kairės: Kokia 
programa?). Voldemaro programai pritarė, kada jis suredagavo 
nepriklausomos Lietuvos rezoliuciją. O kada socialdemokratai su 
vėliavomis išėjo dainuodami internacionalą, tai Lietuva visą tą 
programą atmetė. (Iš vietos: Kokią programą?). Apie programą spręs 
kraštas. Bet jūs jokiais balsų apskaičiavimais negalėsit mūsų nuo tos 
linijos nukreipti. Tuo tik gali būti užtikrintas nepriklausomos Lietuvos 

likimas, 0 tas yra mūsų vienintelis tikslas ir vienintelis pašaukimas. 
(Dešinėj plojimas). 


Pirmininkaujantis. Žodį gauna atstovas Kvieska, 


Kvieska (vl). Ponas Ministeris Pirmininkas yra tos nuomonės apie 
save ir savo vyriausybę, kad ji esanti verta pilniausio pasitikėjimo, ne 
kaip asmenys, bet kaip tam tikros srovės Žmonės, kurie savo darbais 
užsitarnaują dideliausio pasitikėjimo. 


Ponas Ministeris Pirmininkas, kalbėdamas apie užsienio politiką, 
stebėjosi, kodel juo nepasitikima, kodel nepasitikima ponu Voldema- 
ru... Jam rodos, kad praeitis tos partijos, kuriai jis priklauso, yra 
didžiausia garantija. Reikia pasigailėti, kad vis delto universiteto 
profesorius išeina kalbėt ir stengiasi nušviesti dalykus ne taip, kaip jie 
yra; ir net iš tų-kelių žodžių aiškiai matyti, kad net Lietuvos istorijos 
vystymosi per paskutinius kelius dešimtmečius jis visai nežino. Vieno 
faktelio ištraukimas tai dar nedidelis dalykas. Todel galima padaryti 
visai kita išvada; kad užsienio reikalais ta srove, kuri dabar vadovauja, 
kaip tik pasitikėti negalima. 

Juk jei ponas Ministeris Pirmininkas kalbėjo apie Petrapilio Seimą ir 
valstiečius liaudininkus, tai ir turėjo nurodyti, kaip tikrai buvo: Jei 
kalbėti apie istoriją, tai irgi reikia žinoti, kad liaudininkai dar 1902 
metais iškėlė Lietuvos nepriklausomybės obalsį ir kad 1903 metais tas 
obalsis taip pat buvo keliamas. Tuo tarpu ta pati srovė atsirado 
savistoviai tik nuo 1907 metų. Tą viską ponas Voldemaras užmiršta. Jis 
taip pat pamiršta, kad jo sėbrai — krikščionys demokratai — 1907 
metais viešai išsižadėjo Lietuvos nepriklausomybės. (Balsai iš kd.: 
Netiesa, kas tą sakė?). 

Jei mes prieisim prie Petrapilio Seimo, nereikia pamiršti, kad 1916 
metais, kada padėtis vokiečių buvo blogesnė, kaip tuomet vokiečiai 
pradėjo meilintis prie lietuvių ir kaip čia tarpininkavo Gabrys ir kiti ir 
kaip ruošiamasi buvo prie konferencijos. Dar yra gyva dauguma tų 
žmonių, kurie Vilniaus konferencijoj 1917 metais dalyvavo. Mes labai 
gerai žinom, kokiomis sąlygomis konferencija buvo leista, būtent: kad 
nebus išnešta vokiečiams nepalanki rezoliucija. Tokiomis sąlygomis ir 
buvo konferencija sušaukta. 1916 metais iš Petrapilio tas pats Yčas 
važinėjo į Europą, jis tą labai gerai žinojo, ir su tomis mintimis dalyvavo 
Petrapilio Seime. Buvo aišku, kad okupuotoj Lietuvoj vokiečių politika 
veda prie to, kad reikia gauti tinkamas del Vokietijos apsisprendimas, 

kad jie galėtų didesne moraline pajėga prijungti Lietuvą prie Vokietijos. 
Petrapilio Seime klausimas buvo statytas taip, kad pirmiausia svarbu 
duoti patį faktą, sudaryti pirma sąlygas, kad galėtų susirinkti 
Steigiamasis Seimas ir jau ten galutinai būtų pasakyta. Taip statė 
klausimą valstiečiai liaudininkai, būdami iš pačių pagrindų už Lietuvos 
nepriklausomybę. (Iš dešinės: Pasiklausk Sleževičiaus). 

Ar atmenate, kurie dalyvavo Valstybės Taryboje 1917 metais, juk 
Vokiečių užsienio reikalų ministerijos atstovas atsinešė formulą, kuri 
tarybos buvo paskelbta. Vokiečių užsienio reikalų ministerija parašė 
formulą, ir iš tikrųjų šita formula buvo priimta. Ir kam buvo reikalinga 
toji formula? Už tai, kad prasidėjo derybos su bolševikais, ir vokiečių 
atstovai Lietuvos Brastos derybose norėjo rusams pasakyti: „štai, 
žiūrėkite, Lietuva jau apsisprendė, jau prisidėjo prie Vokietijos". O ką gi 
toji formula numatė? Numatė visą eilę konvencijų: pinigų, geležinkelių, 
karo ir t.t. Tai yra pardavimas, daugiau nieko. Ir aš stebiuos, kaip mūsų 
universiteto profesroius nežino Lietuvos istorijos, ir dar vadinasi 
Lietuvos istorijos profesorius ar istorijos profesorius. (Dešinėj kyla 
triukšmas. Pirmininkas kviečia tvarkon). Aš manau, visa Lietuva, visi 
intelingentai turėtų protestuoti prieš tokį profeso-riaus išsireiškimą. 

Toliau ponas Voldemaras irgi statosi kaip didžiausio valstybingumo 
žmogus, kad jis ir jo partija yra viskas. Gerbiamieji, jūs galite manyti, 
kaip norite, bet jūs atsiminkite Lietuvos istoriją, mūsų kovas už Lietuvos 
nepriklausomybę, už visą Lietuvą. Ir kokią rolę tose kovose jūs 
vaidinote. Atsiminkite, gerbiamieji, kada jūs atsiradote, (Iš kd.: O kokią 
jūs rolę vaidinot?). Taigi visa šitai jums reikėtų žinoti. Jeigu jūs norite 
eiti tautiniais keliais, tai manau, pirmiausia turėtumėt pažinti mūsų 
tautinę kultūrą ir pažiūrėti, kokiais keliais mūsų tautinė kultūra eina: 
Paimkite mūsų rašytojus. Paimkite Poškaus, bajorų kilmės, raštus, 
paimkite tokio jums artimo žmogaus Maironio raštus ir pamatysite, kad 
jų raštai perdėm yra persisunkę demokratizmo, pasiaukojimo liaudžiai. 
Jūs tai užmirštate, jūs nenorite liaudies pasitikėjimo, o p. profesorius 
dabar atsistojęs Lietuvos priešakyje randa galima spiauti į visas Lietuvos 
kultūros tradicijas, neigti tautinę kultūrą ... (Skambutis). 

Pirmininkas. Prašau tokių išsireiškimų, kaip „spiaudyti" nevartoti. 

Kvieska. Čia sakau, ponas Voldemaras yra tokių minčių atsinešęs iš 
kažin kur visai priešingų Lietuvos tradicijoms. 

Profesorius Voldemaras savo deklaracijoj pasakė kad Lietuvoje yra 
sunki padėtis, kad yra sunki padėtis santykiuose su užsieniais, kad 
reikalinga Vilnių atgaut ir t.t. ir t.t. Bet prof. Voldemaras turėtų žinot, 

kad lietuviai visumet iš sunkios padėties mokėjo išeiti. Pažvelkim į mūsų 
praeitį. Prisiminkim mūsų politinį gyvenimą 1905 m., kada Vilniaus 
Seime visi bendrai posėdžiavo, visos partijos padarė bendrą nutarimą. 
Dabartinis prezidentas Smetona juk mūsų valstiečių liaudininkų vardu 
ten sėdėjo, ir kiti krikščionys ten sėdėjo tuo laiku. Paimkim dar toliau 
tokį svarbų įvykį 1918 m. vasario 16 d., kada visos partijos be skirtumo 
susikalbėjo ir vienu žodžiu priėmė tam tikrą formą ir paskelbė Lietuvos 
nepriklausomybę, nes jautė, kad yra sunki padėtis. Bet vis delto išeitis iš 
tos padėties buvo rasta. Paimkim toliau 1918 metų pabaigą, kada p. 
Voldemaras, kaip čia pranešė savo deklaracijoj, buvo pirmas Ministeris 
Pirmininkas. (Iš sd.: Popierinis). Bet ką gi p. Voldemaras tada galėjo 
padaryti, kokių galimybių jis tada turėjo? Apie tautininkų rolę jau p. 
Ambrozaičio ir kiti įžeidžiami raštai yra pakankamai pasisakę. Bet vis 
delto faktas pasilieka faktu; kad sunkiausioj Lietuvos padėty buvo 
randama išeitis, tiktai sudarant koalicinę vyriausybę, kaip atsitiko ir 
1918 m., kada priešaky tokios koalicijos stovėjo p. Sleževičius. Ir aš 
manau, kad ir dabartiniu momentu turėtų būt vienintelė išeitis, mes 
turėtum eiti kaip mūsų istorija mums rodo. Ponai, jūs negalit pasakyt, 
kad valstiečiai liaudininkai nieko nereiškia. Ne, pone Voldemarai, 
nereikia manyti, kad valstiečiai liaudininkai yra 22 žmonės, tai yra 
225.000 rinkikų. Tai yra didelė masė. Paimkit socialdemokratus, 
paimkit mažumas, ar tai nėra Lietuvos piliečiai? Ir bendrai imant tai 
susidarys didžiausia Lietuvos dalis. Ir jeigu jūs sakote, kad jūs vieni 
ponai, tai tas aiškiai rodo, kad jūs vadovaujatės ne valstybingumu, o 
aiškiai esat partyviškai nusistatę. Jūs norite paneigti Lietuvos tradicijas. 
Bet sakau, jūs iš tikrųjų atsistojot ant tokio slidaus kelio, ir aišku, kad 
tie žmonės, kurie stovi prie dabartinės vyriausybės, irgi iš susidariusios 
padėties išvesti negalės. 

Aš nebuvau pasiryžęs kalbėt šituo klausimu, bet po p. Ministerio 
Pirmininko kalbos, po tokios vienšališkos kalbos, aš nesusilaikiau ir 
turėjau pasisakyti prieš. Aš manau, daug geriau būtų, jeigu daugiau 
dėmesio kreiptų į mūsų tautos kultūrą, o ne žaistų žodžiais (vl. ploja). 

Pirmininkas. Diskusijos del Ministerių Kabineto deklaracijos yra 
baigtos. Yra gautos dvi pereinamosios formulos. 

Pirmoji formula socialdemokratų frakcijos vardu patiekta atstovo 
Bielinio: 

Seimas, apsvartęs Ministerio Pirmininko deklaraciją, reiškia Ministerių 

Kabinetui nepasitikėjimą ir eina sekamų dienotvarkės punktų svarstyti. 

Antroji formula Seimo atstovo Toliušio pasirašyta: 


Seimas, apsvarstęs vyriausybės deklaraciją ir konstatuodamas, kad 
Ministerių  Kabineto užsibrėžtoji darbų programa neatatinka krašto 
gyviausius reikalus, šiai vyriausybei nepritaria ir eina sekamų darbų tvarkos 
punktų svarstyti. 


Duodama balsuoti socialdemokratų pereinamoji formula ., . (iš vl. 
ir sd.: Prašomas žodis del balsavimo motyvų.). 

Del balsavimo motyvų niekas žodžio neprašė, (Iš vl: Paduota 
korčiukė.). 

Paduota korčiukė atstovo Pajaujo, bet kuriuo tikslu — nepažymėta. 
(Atst. Pajaujis iš viet.: Aš prašau žodžio del balsavimo motyvų.). 

Ligi šiol buvo tvarka tokia, kad Seimo atstovas, prašantis žodžio 
asmens klausimu ar del balsavimo motyvų, visumet korčiukėje apie tai 
pažymėdavo. Atstovas Pajaujis šiuo atveju to nėra padaręs. Kadangi 
atstovas Pajaujis dabar žodžiu prašo žodžio del balsavimo motyvų, tai 
aš jam žodį duodu. 


Žodį gauna atstovas Pajaujis. 


Pajaujis (vl.). Valstiečių liaudininkų frakcijos vardu turiu pareikšti 
štai ką. 

Motyvuodama savo balsavimą, valstiečių liaudininkų frakcija kon- 
statuoja: 

1) kad patiektoji vyriausybės deklaracija užsienio politikoje užsi- 
brėžia tokią kryptį, kuri gali privesti prie visiško Vilniaus praradimo ir 
stato pavojun pačią mūsų respublikos nepriklausomybę, 

2) kad sumanyti konstitucijos keitimai, turintieji tikslo atiduoti 
žmonių rinktųjų atstovų teises vykdomajai valdžiai, o tą valdžią pavesti 
vienam asmeniui, yra antidemokratiški ir žalingi mūsų valstybei, 

3) kad vyriausybės užsimojimai tvarkyti krašto ekonominį gyvenimą 
policinėmis priemonėmis ir eiti karingo protekcionizmo keliu gresia 
visiškai suardyti krašto ūkį, 

4) kad žemės reformos vykdymas, paremtas ligi šiol dėsniu: žemė 
tiems, kurie ją apdirba, dabar manoma pagrįsti priešingu socialiniam 
teisingumui ir gyviems politiniams mūsų valstybės interesams dėsniu: 
žemė tiems, kurie turi pinigų — ir tuo būdu visai žemės reformą 
palaidoti, " 

5) kad suprojektuota savivaldybių reforma, siekiant visiškai 
panaikinti savivaldybių savarankumą ir atiduoti jas apskričių viršininkų 

ir bendrai centro valdžios organų globon, griauja pačius principus, 
kuriais savivaldybių institutas remiasi ir del to yra žalinga valstybinio 
liaudies sąmoninimo ir mūsų valstybės atsparumo atžvilgiu, 

6) kad viešpataujanti krašte tamsa ir kultūrinis Lietuvos nuo 
Europos valstybių atsilikimas negali būti pašalinti tų mokyklų 
klerikalinimu, kurį vyriausybė yra užsibrėžusi savo deklaracijoje, ir 

7) kad valstybės viduje, kaip parodė dviejų su viršum mėnesių 
praktika, vyriausybė įvedė režimą, prilygstantį vokiečių okupacijos 
laikams. (Iš dešinės: Oho! Kitas balsas: Nejaugi?). 

Kadangi valstiečių liaudininkų frakcijos giliausiu įsitikinimu Lietuvą 
gali išvesti iš sunkios padėties tik tokia vyriausybė, kuri remsis žmonių 
rinktųjų atstovų daugumos pasitikėjimu, nesikėsins ardyti pagrindinio 
valstybės sutvarkymo siaurai partinių ambicijų patenkinimui, o tikrai 
sugebės sujungti į kuriamąjį darbą visas gyvąsias lietuvių visuomenės 
pajėgas. (Iš df: O prie Sleževičiaus vyriausybės kaip buvo?) ... ir 
kadangi p. Voldemaro vyriausybė eina pavojingų eksperimentų, 
valstybės pagrindų ardymo ir lietuvių visuomenės pajėgų skaldymo 
keliu, todel valstiečių liaudininkų frakcija balsuos prieš pasitikėjimą p. 
Voldemaro vyriausybei. (Sd. ir vl: Ploja). 


Pirmininkas. Duodama balsuot socialdemokratų patiektoji nepasiti- 
kėjimo formula. Kas už ją? — Už nepasitikėjimą „balsavo 36 atstovai. 
Nepasitikėjimui Seimo statute numatyto atstovų balsų skaičiaus 
nesurinkta, — tokiu būdu socialdemokratų nepasitikėjimo formula yra 
atmesta. 

Duodama balsuoti atstovo Toliušio patiektoji nepasitikėjimo 
formula. Kas už tą formulą? — Prašau pakelti rankas. Už nepasitikėji- 
mo formulą, atst. Toliušio patiektą, balsavo 36 atstovai. Tokiu būdu ir 
atst. Toliušio patiektoji nepasitikėjimo formula nesurinko statute 
numatytos atstovų balsų daugumos. 

Tai abi patiektosios nepasitikėjimo formulos yra atmestos. Daugiau 

formulų patiekta nėra. Atmetus visas formulas, klausimą laikau baigtu. 


Žodį gauna atstovas Šmulkštys. 


Šmulkštys (kd). Atstovas Jonuškis, man bekalbant yra“ man 
primetęs, kad aš esąs šnipas ir donosčikas. Aš tokiu niekad nebuvau ir 
juo nesu, ir delto su ponu Jonuškiu, jei jis to neatsiims, teks pasimatyti 
teisme. Taip pat turiu pareikšti, kad p. Kvieska, kalbėdamas del 
krikščionių demokratų partijos, pasakė netiesą, kad krikščionių 
demokratų partija 1907 metais buvusi išsižadėjusi nepriklausomybės. 

Pirmininkas. Asmens klausimu žodį gauna atstovas Jonuškis, 


Jonuškis (sd). Ponas Šmulkštys savo kalboje pasakė: „Jeigu ponas 
Kairys turi davinių, jis, matyt, turi jų iš kur kitur, tik ne iš balsavimo 
komitetų. Jeigu jis tokių davinių turi ir tie daviniai yra realūs, tai 
vyriausybė turėtų gerai sau tą klausimą pasižymėti". Tuo jis davė“ 
suprasti, kad mes turime kažin kokių kitų šaltinių; kitaip tariant, ponas 
Šmulkštys nurodė vyriausybei, kad mes darome kažkokius nelegalius 


žygius. Mes tokį pono Šmulkščio įtarimą galime tik pavadinti žemu 
donosu. (Skambutis.). 


Pirmininkas. Prašau įžeidžiamų žodžių nevartoti. Tamstai žodis 
atimtas. (Sd. triukšmas. Skambutis) — Atstovus prašau tvarkon. 

Prezidiumas, susipažinęs su pereito posėdžio stenogramomis, rado 
vietą, kur tarp ko kita atstovas Toliušis yra pavartojęs posakį, kuriuo 
įsižeidė ponas Vidaus Reikalų Ministeris. Del to man, kaip pirmininka- 
vusiam tame posėdyje, tenka tai giliai apgailestauti. 


Asmens klausimu gauna žodį atstovas Toliušis. (Iš dešinės: Jis bijo 
dvikovos.). 


Toliušis (vl.). Gerbiamieji ponai! Del pono Seimo Pirmininko 
padaryto pastebėjimo turiu pareikšti, kad mano kritika Seimo posėdyje 
kovo 3 dieną vidaus politikos ir tie žodžiai, kuriais yra įsižeidęs Vidaus 
Reikalų Ministeris ponas Musteikis, buvo taikomi ne ponui Musteikiui 
asmeniškai, kurio jokio noro įžeisti neturėjau, o buvo pasakyti kaip 
esamos vidaus tvarkos ir dabartinio režimo įvertinimas. (Iš dešinės: 
Reiškia, tas pats pasilieka.). 

Pirmininkas. Šio posėdžio dienotvarkė išsemta. Sekamam posedžiui 
Prezidiumas neturi jokios komisijų patiektos medžiagos. Todel siūlo 


padaryti posėdį ateinantį antradienį, būtent, kovo 15 dieną. Dienotvarkė 
bus paskelbta. 


Posėdį skelbiu pasibaigus. 

MINISTERIŲ KABINETO ATSAKYMAI Į PAKLAUSIMUS 


Atsako min. pirm. A. Voldemaras 


(Seimo stenogramos. 3-sis Seimas, IlI-ji sesija, 78-sis posėdis, 1927 m. 
balandžio 12 d. 

Posėdžio pradžia 9 val. 35 min. Pirmininkauja Seimo pirmininkas p. A. 
Stulginskis. 

Sekretoriauja Seimo I sekretorius: p. J. Masiliūnas. 

Dalyvauja 74 Seimo atstovai; ministeris pirmininkas prof. A. Voldemaras, 
krašto apsaugos ministeris p. Merkys, vidaus reikalų ministeris p. Musteikis, 
susisiekimo ministeris p. Jankevičius. 

Svarstomieji dienotvarkės punktai: 

I. Ministerių kabineto atsakymai į paklausimus. 

2. Ministerių kabineto atsakymas į valstiečių liaudininkų frakcijos interpelia- 
ciją dėl atstovo Pajaujo suėmimo. 

3. Karininkų kėlimosi pašalpų įstatymas. (I ir II skaitymas). 

Kadangi posėdžio pabaigoje Seimas buvo paleistas, tai šis posėdis čia yra be 
sutrumpinimų. Tenka pastebėti, kad balsuojant nepasitikėjimą ir taip pat kito 
balsavimo metu buvo 75 balsuotojai, o tuo tarpu posėdžio pradžioje nurodyta, 
kad dalyvauja 74 Seimo atstovai. M. Š.) 


Pirmininkas. WlI-jo Seimo III-jos sesijos 78 posėdį skelbiu esant 
atidarytą. Darbų tvarka papildoma šiais punktais: 3 punktu — algų 
nustatymo kariams įstatymo pakeitimas, 4 punktu — karininkų kėlimosi 
ir pašalpų įstatymas. 

Sekretorius paskelbs gautuosius raštus. 

Sekretorius. Iš ūkininkų sąjungos frakcijos yra gautas konstitucijos 
pakeitimo projektas. Siūloma perduoti Teisių ir Redakcijos komisijai. 

Pirmininkas. Prieštaraujančių pasiūlymui nėra, — priimta. Seka 
pirmasis punktas — Ministerių Kabineto atsakymai į paklausimus. 
Sekretorius paskaitys paklausimą. 

MINISTERIŲ KABINETO ATSAKYMAI Į PAKLAUSIMUS,. 
Sekretorius. Ponui Ministeriui Pirmininkui paklausimas;: 


„Nuo p. m. gruodžio 17 d. Klaipėdos krašte paskelbtas karo stovis, 
nepaisant to, kad ten niekumet nebuvo pavojingų valstybei neramumų. Ligi 
šiol nebuvo parodyta noro panaikinti karo stovį; ir spauda, dešimtmečiais 
leidžiamieji laikraščiai, kaip „Memeler Dampfboot", ,„Memellandische 
Rundschau“, „Lietuviška Zeitunga" ir socialdemokratų savaitraštis ,,Volsk- 
zeitung", nuolat varžoma. Tuo tarpu kai šiems laikraščiams daromos 
didžiausios kliūtys ir kiekviena proga skiriama didelės pabaudos, kitiems 
laikraščiams, kaip ,„,Morgenstimme“, „Keleivis“ ir tokiam nešvariam 
„Klogschieter'ui“ leidžiama rašyti, ką jie tik nori, ir kiršinti vieną gyventojų 
dalį prieš kitą. 

Atsižvelgiant į šią padėtį, klausiame p. Ministerį Pirmininką, ar žinoma 
jam apie viršuj pasakyta ir ar mano: 

1) panaikinti Klaipėdos krašte karo stovį ir kada? 

2) duoti karo valdžios organams parėdymą, kad cenzūra Klaipėdos krašte 
ligi karo stovio panaikinimo būtų ne tik žymiai apribota, bet visų pirma 
lygiai taikoma visiems Klaipėdos krašto spaudos organams? 

(pas.) Jagštaidt, 
Seimo atstovas". 


Pirmininkas. Žodį gauna Ministeris Pirmininkas. . 

Ministeris Pirmininkas A. Voldemaras. Gerbiamieji Seimo atstovai! 
Klaipėdos vokiečių frakcijos atstovo pono Jakštaičio pasirašytas 
paklausimas liečia karo stovio ir cenzūros Klaipėdos krašte veikimą. 

Del cenzūros veikimo jis nusiskundžia, kad nesą lygybės, kad 
nešvarūs laikraščiai tikrai negražiu vardu leidžiami, galį rašyti ką kita. 
Išeina, lyg ponas Jakštaitis pats prašytų sustabdyti tuos laikraščius ir lyg 
gal tų laikraščių buvimu jis pats pripažįsta cenzūrą. 

Kiek Klaipėdos krašte yra reikalingas karo stovis ar nereikalinga 
cenzūra, tai aš šiek tiek turiu medžiagos ir iš paties pono Jakštaičio 
veikimo. 

Aš turiu čia rankose oficialų raportą, kuriame aprašytas Jakštaičio 
išėjimas viename susirinkime, rinkimuose į Seimelį. Tame rašte 
užprotokoluota toki dalykai: ,„Mes klaipėdiečiai atstovai, nors ir įėjom į 
poziciją, bet nieko aktingai nedirbom, mes norėjom pirmiau pažinti savo 
priešus" ,.. (Balsai iš dešinės: Oho .. J) 

Vadinasi klaipėdiečiai ateina į Lietuvos Seimą ne bendro darbo 
dirbti, bet studijuoti, kaip jis pats sako, savo priešų. 

Toliau ponas Jakštaitis yra kalbėjęs taip: „Pozicija, kuri pareina tik 
nuo mažumų, yra davusi galybę pažadų, bet kada teko tie pažadai 
pildyti, tai negalėjo, nes bijojosi visuomenės ... Tokiu būdų mus jie 
apgavo. Taip padarė ministeriai, taip yra viskas Lietuvoj"... 

Išeina, kad viskas ir visi Lietuvoj yra tik apgavikai ir melagiai .. . 

„Seime mes nedaug kalbėjom, tik observavom tos azijatiškos 
kultūros žmones"... (Balsai iš dešinės: gėda, gėda... Šalin į 
Berlyną ... Berlyno agentas). 

„Vieną kartą, kada darbo federacijos atstovas ponas Radzevičius 
užsipuolė ant klaipėdiečių, aš išėjau į tribūną ir rėžiau prakalbą, kuri 
buvo smūgis į veidą visiems grosslitaueriams. Paskui jie, tariant 
grosslitaueriai, buvo atsargesni ir pradėjo mus gerbti . . . Jie mušančius 
juos myli, už nagaikos mušimus bučiuoja į rankas"... 

Toliau eina posakiai — išsireiškimai apie kariuomenę, kuriuos aš 
negaliu skaityti ir kurie veda prie susirinkimo uždarymo. 

Toliau vėl ponas Jakštaitis kalba. taip: 

„Man kalbėti apie Didžiąją Lietuvą komendantas draudžia, nežiūrint 
į tai, kad Ministeris Pirmininkas Voldemaras prižadėjo leisti visiškai 
laisvų rinkimų kovą, bet pasirodė esąs sumelavęs" . . . nes susirinkimą 
esą kliudo cenzūros cenzorius, esą cenzūruojami laikraščiai. 

Čia kalbėtojas mini vieno laikraščio vardą, kaip iliustraciją, jo 
žodžiais tariant, — lietuviškos tvarkos. Toliau spaudoj yra aprašyta 
cenzūros veikimas ir citatos, ne žodis žodin, kaip čia, bet visa eiga yra 
aiškiai neigianti Lietuvą ir cenzūra tokių vietų nepraleido. Taigi visi toki 
išbraukimai cenzūros ir toki perlai, kaip kad Jakštaitis vartojo, aiškus 
daiktas, kad visiškai pateisina cenzūros veikimą. (Dešinėj plojimas). Mes 
nenorim persekioti Klaipėdos kraštą, mes ieškom su jais lygybės, 
tiesiame jiems brolišką ranką ir visai nenorim užslopinti Klaipėdos 
krašte vokiškąją kultūrą, bet nors mus Jakštaitis ir vadina azijatiškos 
kultūros žmonėmis, bet vis delto mes negalim pasakyti, kad tie jo perlai, 
kuriuos aš tik ką perskaičiau, ir kad tie žmonės, kurie tokius 
išsireiškimus vartoja būtų vokiškos kultūros žmonės. Reikia tikėtis, kad 
vokiečiai su panieka atsigręš nuo tokių savo kultūros platintojų ir neis jų 
pasiūlytais keliais. Be abejo, tai yra nenormalumas, kada respublikos 
Seimo atstovas, juk Seimelio rinkimai nieko bendra neturi su Seimu, 
kalba panašiu būdu apie karo stovį Klaipėdos krašte, savo kalba kursto 
visą kraštą prieš grosslitauerius, kuriems esą reikia duoti į veidą, kur visi 
pradedant ministeriais esą melagiai ir t.t. Reikia pasakyti, kad Lietuvos 
susirinkimuose, mūsų krašte, tokių dalykų nėra. Ir jeigu žmonės patys 

nesusipranta ką darą, kad toki dalykai yra neleistini, tai nieko kito 
nepasilieka, kaip tik kitais būdais juos suvaldyti. 


Tokiu būdu tas karo stovio ir cenzūros veikimas iš esamos faktinos 
medžiagos davinių išeinant yra visai pateisinamas. 


Toliau tame pačiame laikrašty buvo rašyta taip, kad net nepripažįsta- 
ma valdžios oficialinio atstovo — kariško cenzoriaus, kuriam yra duota 
teisė susirinkimą uždaryti, net šitą oficialinį atstovą nenori pripažinti ir 
del to nevadina jį tikruoju vardu, bet, lyg būtų jis iš publikos, vadina jį: 
„ein Militūr“ ... Aiškus dalykas, kad kol eis tokia propaganda prieš 
Lietuvos interesus, tol negalima į normalias vagas įvesti viso gyvenimo. 
Aš tikiuos, kad Klaipėdos krašto atstovai savo daugumoj kaip ir visas 
Klaipėdos kraštas nusikreips nuo tokių metodų ir pasakys, kad toki 
pono Jakštaičio lūpose išsireiškimai yra tikrai azijatiškos kultūros 
išsireiškimai, o ne vokiškos kultūros. (Dešinėj plojimas). 


Pirmininkas. Del papildomų žinių žodį gauna atstovas Jakštaitis. 
Pirmininkas. Žodį gauna atst. Jakštaitis. 


Jakštaitis (klv.) Ponas Ministeris Pirmininkas privedė čia mano 
kalbas. Turiu sakyti, kad vertimas ne visai tikras yra. (Dešinėj: Oho, 
oho). Ką aš kalbėjau, aš viską žinau, ir aš kitaip mislijau, kaip čia 
rašyta. Kalbėdamas apie azijatišką kultūrą, buvau manęs rusų būdą ir 
viską, kas iš rusų papročių yra paimta mūsų valstybėje. Kadangi viskas 
taip yra daroma, kaip buvo daroma rusų laikais, kur žmonės buvo labai 
spaudžiami. Del cenzūros p. Ministeris Pirmininkas buvo man žadėjęs, 
kad ji bus sušvelninta, Buvo pažadėta, kad karo stovis bus nuimtas ir 
bus viskas kitaip. Bet iš visų pažadų nė vienas žodis neištesėtas. Mums 
žadama šis tas, bet nėra pildoma. Paklausime apie mano kalbą nieko 
nėra kalbama. Aš prašiau paaiškinti del cenzūros ir del karo stovio, apie 
karo cenzūrą beveik nieko neatsiliepta. Ponas Ministeris Pirmininkas 
tiktai kalbėjo apie mano kalbą. Ponas Ministeris Pirmininkas nepasakė, 
ar „Klogschieter'ui" yra taikoma tokia pat cenzūra, kaip ,,„Memeler 
Dampfbootui". Iš mūsų negalima reikalaut, kad jeigu mus spaudžia, 
jeigu mus stumia į kampą, kad už tai mes turime ačiū pasakyti. Ne tiktai 
žmogus, bet kiekvienas gyvulėlis, jeigu yra prispaudžiamas, pasipriešina, 
atsispiria. Mes nenorime duot savęs prispausti, mes norime tikrais 
piliečiais būti, kaip ir visi kiti. Mes norime būt valdomi kaip ir visi kiti. 
Mes negalime sutikti, kad būtų vienpusiškas prispaudimas. Mums 
sakoma, mes esame vokiečių kultūros. Aš sakau, Klaipėdos krašte dabar 

įvesta tokių dalykų, kurie kadaise veikė Rusijoj; pašalinkite tuos visus 
dalykus iš Klaipėdos krašto ir pamatysite, kad viskas bus visai kitaip. 
Kodel negalima rinkimų daryt? Viskas yra draudžiama, viskas yra 
vienpusiškai varoma. Jeigu ir toliau taip eitų, aš nežinau, kur nueitų 
mūsų kraštas. Mes nežinome, kaip toliau būsime valdomi. Taigi, aš 
prašau p. Ministerį Pirmininką dar kartą atsiliepti apie cenzūrą, nes apie 
tai buvo klausiama. 

Pirmininkas. Seka antras darbų tvarkos punktas — atsakymas į 
valstiečių liaudininkų frakcijos interpeliaciją ir atst. Pajaujo suėmimo 
klausimas. 

Žodį gauna komisijos referentas. 


ATSAKYMAS Į VALSTIEČIŲ LIAUDININKŲ FRAKCIJOS 
INTERPELIACIJĄ DEL ATSTOVO PAJAUJO SUĖMIMO 


Referentas Toliušis (vl.). Š. m. balandžio 4 dieną buvo suimtas 
Seimo atstovas dr. Juozas Pajaujis. Tai yra pirmas atsitikimas mūsų 
parlamentariniame gyvenime, kad buvo paliesta atstovo neliečiamybė, 
atstovo imunitetas. Be to, tai yra pirmas atsitikimas mūsų valstybiniame 
gyvenime, kad Seimo atstovas būtų kaltinamas tokiu sunkiu nusikalti- 
mu, šituo formalaus momento konstatavimu. Komisija įsigilino ir į pačią 
esmę inkriminuojamo Pajaujui nusikaltimo ir priėjo taip pat išvadą, kad 
ir iš esmės nėra pakankamo pagrindo laikyti atst. Pajaujį po sargyba. 
Žinoma, ponai atstovai, aš turiu pasakyti, kad čia komisija toli gražu 
nebuvo tos nuomonės, kad grąžinimas laisvės atstovui Pajaujui, tai 
reiškia, kaip kai kurie spaudos organai buvo paskelbę, paliuosavimas jo 
nuo atsakomybės už savo darbus prieš teismą. Jis nuo atsakomybės už 
savo darbus nėra liuosuojamas ir teismui paliekama pilna laisvė ir, 
galimybė išsitarti šiuo klausimu vėliau. Bet sakau, komisija iš patiektos 
medžiagos nerado pakankamai davinių tam, kad galima būtų pateisinti 
jo tolimesnį laikymą po sargyba. 

Užbaigdamas šį savo pranešimą, aš turiu pasakyti, kad komisija 
balsų dauguma priėmė atatinkamą rezoliuciją, kurią čia ir paskelbsiu, 
būtent: 


„Specialinė Seimo Komisija, išrinktoji Seimo posėdyje 1927 m. balandžio 
mėn. 8 d. atstovo J. Pajaujo suėmimo klausimui ištirti, imdama domėn, kad 
atst. Pajaujis buvo suimtas be Seimo sutikimo, kad atst. Pajaujis, suimant jį, 
nebuvo užtiktas nusikaltimo vietoje, kad tuo būdu suimant atstovą Pajaujį 

nebuvo prisilaikyta Konstitucijos 31 $ I dalies nuostatų, ir rasdama, kad 
laikyti atst. Pajaujį po sargyba nėra pakankamo pagrindo, nutarė; pasiūlyti 
Seimui nutarti einant Konstitucijos 38 $ II dalimi grąžinti atstovui Pajaujui 
laisvę". 


Šią rezoliuciją aš ir siūlau Seimui priimti. 


Pirmininkas. Žodį gauna atst. Karoblis. 


Karoblis (ūs). Atstovas Toliušis pranešė čia Seimui nusistatymą 
komisijos daugumos. Aš noriu paliesti nusistatymą tų komisijos narių, 
kurie sudarė mažumą. Ponas Toliušis išvedžiojo, kokia tvarka buvo 
Rusų dūmoj, kaip Prancūzijoj aiškinama šitas klausimas. Teoretiškai gal 
ir tiesa. Bet mes turim atsižiūrėti į savo įstatymus ir į Lietuvos valstybės 
konstituciją. Pirmas užmetimas buvo, kad byloj atstovo Pajaujo nėra 
teismo organų akto. Labai suprantama, kodel nėra. Kvotė ne teismo 
organai, bet policija, ir policija elgėsi taip, kokia tvarka del policijos yra 
nustatyta. Sakoma, kad nebuvo suformuluotas pats apkaltinimas. 
Apkaltinimas labai aiškiai suformuluotas. Rašte minimi straipsniai ir 
įstatymai, ko visai nėra reikalinga, bent kvotoj. Tai yra teismo dalykas. 
Jau iš tų aktų, iš davinių kvalifikuot ir atrast kaltinimą ir koki 
straipsniai yra taikomi. Ir čia nėra taikomi tie straipsniai, kurie yra 
privalomi teismo organams. Tai ne nurodymas, kuriais $ baudžiamojo 
statuto papildymo ir pakeitimo klaitinamas-yra p. Pajaujis, manau, kad 
neturi jokios reikšmės. Svarbiausia, mano nuomone, tai yra mūsų 
konstitucijos 32 $ antroji dalis. Svarbu, ar buvo suimtas nusikalstamąjį 
darbą bedarant vietoje, ar ne. Aš manau, mums tai dabar neturi jokios 
reikšmės. Svarbiausias klausimas yra tas, ar Seimas randa pamato 
grąžinti atst. Pajaujui laisvę, ar ne. Tas klausimas, ar nusikalto vietoje, 
ar jis buvo in flagranti suimtas, tai yra ginčijamas klausimas, visai ne 
taip, kaip p. Toliušis išdėstė. Mūsų įstatymai, kaip atskirą nusikaltimo 
rūšį, nenumato. Nusikaltimas vietoje vienų gali būt aiškinamas vienaip, 
kitų gali būti suprastas kitaip. Bet sakau, svarbiausia, kad Seimas turėtų 
atkreipti į tai, ar galima dabar atst. Pajaujui laisvę grąžinti, ar negalima. 

Iš tų davinių, kurie buvo patiekti Seimo komisijai, man rodos, negali 
būti jokio abejojimo, kad jam laisvės grąžint negalima. Čia p. Toliušio 
buvo minimos ištraukos iš protokolo, parodymų keturių liudininkų. Tie 
nurodymai aiškiai kalba apie p. Pajaujo nusikaltimą. Bet jeigu ir tų 
parodymų nebūtų, tai pilnai pakaktų vienų parodymų paties p. Pajaujo. 
Jo parodymai aiškiai rodo, kad jis ruošėsi prie sukilimo, kad ruošė 

sukilimą kariuomenėje. Žinoma, jis nurodė vieną tikslą, ginti dabartinę 
vyriausybę nuo pasikėsinimo fašistų. Bet aiškiai matyti iš davinių, kad 
buvo kitas tikslas. Aš tų davinių čia neliesiu, kadangi taip pat neturiu 
smulkiai pažymėta, kuo jis yra kaltinamas. Bet sakau, iš to, kas byvo 
pranešta, aiškiai matyti, kad nusikaltimas yra labai svarbus ir jokiu 
būdu, mažumos komisijos nuomone, atstovui Pajaujui laisvė negali būti 
grąžinta. 


Pirmininkas. Kadangi Seimas, matyti, neužtenkamai nusistatė 
svarstomu klausimu, tai siūlyčiau padaryti nors penkioms minutėms 
pertrauką. Yra įnešta komisijos rezoliucija, kuri po to teks duoti 
balsuoti. Dar žodžio prašo p. Ministeris Pirmininkas, tokiu būdu 
pertrauką, nukelsim po Ministerio Pirmininko kalbos. 


Ministeris Pirmininkas prof. Voldemaras. Gerbiamieji atstovai! Atst. 
Pajaujo suėmimo klausimas rišasi kartu ir su interpeliacija, kuri buvo 
įnešta valstiečių liaudininkų, kuri buvo priimta ir kuriai ir vyriausybė 
neprieštaravo, o net ir palaikė. Kadangi šiuodu klausimau surišti vienas 
su kitu, tai ir man teks vienas ir kitas drauge liesti. 

Čia jums buvo išdėstyta komisijos tam reikalui išaiškinti nuomonė. 
Bet pasirodo, kad nėra vienos nuomonės. Komisijoje vienos nuomonės 
nėra: yra daugumos nuomonė ir mažumos nuomonė. Dauguma, trijų 
dauguma, sako, kad viskas, kas padaryta atst. Pajaujo byloje, negerai 
padaryta, jam turi būti grąžinta laisvė. Mažuma stato klausimą kitaip. 
Tariant, sako, ar gerai padaryta ar negerai pirmutiniame, momente, tas 
dabar aktualios reikšmės jau neturi, nes kaltinamoji medžiaga yra tokia, 
kad suimtam atstovui grąžinti laisvės negalima. Štai tezės, kurios buvo 
pareikštos vienos ir kitos komisijos pusės. Komisijos referento čia buvo 
eita tokiu keliu. Pirma buvo faktina medžiaga nušviesta, paskui ėjo 
Lietuvoje veikiančių įstatymų analizas ir sulyginus faktiną medžiagą su 
veikiančiais įstatymais, norėta pasakyti, kad viskas padaryta netiksliai ir 
kad atst. Pajaujui laisvė turi būti grąžinta. Man teks eiti atbulu keliu. 
Tariant, pirma pradėti nuo veikiančių įstatymų analizo ir paskui eiti prie 
esminės dalies, kuri žinoma, yra kur kas rimtesnė. Čia turiu pastebėti, 
kad pirmutinėje, taip sakant, formalinėje dalyje klausimas apie atstovo 
neliečiamybę susideda iš eilės kitų klausimų, kurie reikia pirma 
išaiškinti, kad neliečiamybės klausimas būtų visai aiškus. Pirmiausia Čia 
tenka išaiškinti sąvoka in flagranti. 

Ponas Toliušis priminė čia net lotynų kalbą, kad girdi, in flagranti 
tai kilęs nuo degimo ir kad negalima tokio dalyko, kuris nedega, čia 

ištęsti. Tuo norima ir pati juridinė sąvoka siaurinti. Tiesa, degimo 
momentas čia irgi yra; sąmokslininkų tarpe net buvo sutarta, kad uždegs 
rakietą ir tada, kada ji užsidegs, reikia veikti. Bet p. Toliušis sako, kad 
rakietą dega dvi minutes ar ką, o paskui jau ugnies nėra, tai jau, 
vadinas, ir in flagranti nėra. Taip jo aiškinamas in flagranti. Žinoma, 
taip galima viskas suvesti prie nieko. Ir kad iš tikrųjų čia p. Toliušis 
pasijuto trumpai su argumentais, tai matyti iš tų jo specifiškų 
argumentų, kurių žmonės dažniausiai imasi tada, kada juridinių ir 
faktiškų argumentų jau nepritenka, tariant, absurdų ir nelogingumų. 
Sako, kad tai logika ir sveiki dėsniai. Jeigu mes į logiką apeliuojam, į 
sveikus dėsnius, tai tada mes subjektyvizmui pilną lauką atidarom, kaip 
jis ilgas ir platus. Ponas Toliušis gal žino tik vieną logiką, būtent, 
aristotelinę, bet yra dar efektyvinė logika, kurią kiekvienas Seimo 
atstovas gali kitaip suprasti. Aš sąmonių ir nesąmonių argumentų, 
sveikų ir nesveikų dėsnių argumentų neliesiu. Čia man daugiau patinka 
komisijos mažumos nuomonė, kurią reiškė atst. Karoblis, kuris kvietė 
laikytis tik Lietuvos įstatymų. Aš ir laikysiuos to metodo, tai yra kaip 
mūsų veikiamojoje teisėje tas dalykas atsispindi. 

Ponas Toliušis norėjo įrodyti, kad mūsų veikiamojoje teisėje ir yra ir 
nėra in flagranti. Jis net ir Foinickio autoritetą panaudojo įrodyti, kad 
mūsų veikiamoji teisė nežino in flagranti sąvokos. Bet, sako, mūsų 
konstitucijoje in flagranti sąvoka yra. Vadinas, išeina, kad mūsų 
veikiamojoje teisėje ir yra ta sąvoka ir nėra. Jei taip, tai tas rodo, kad 
atstovo argumentai iš tikrųjų yra specifiški. P. Toliušis čia nori aiškinti 
taip, kad tai suprantama nusikaltimo vieta, kurioje nusikalstamas 
darbas padarytas. Bet čia vėl, ką reiškia „nusikaltimo vieta". Sakysim, 
viename iš frakcijų kambarių kalbama, o gal net ir dinamito atsinešama, 
kad reikia ginkluotai nuversti vyriausybę. Tai kur toji vieta? Ar tik toje 
kertėje, kur dinamitas guli, ar ligi Seimo koridoriaus, ar visuose Seimo 
rūmuose, ar Kauno mieste, ar visoje Lietuvoje? (Atst. Toliušis iš vietos: 
Ar visame pasaulyje) — Atsiprašau, baudžiamas statutas kaip tik kalba 
apie nusikaltimo vietos platumą. Tai čia, kada sakoma „nusikaltimo 
vietoje", tai p. atst. Toliušis norėtų tik vienaip suprasti, tariant, kad 
Seimo narys gali daryti tik tokį nusikaltimą, kurio vieta neplati. 
Sakysim, eina Seimo narys, išsitraukia revolverį ar peilį, nušauna ar 
papiauja žmogų. Tai čia vieta neplati, aprėžta, čia jau galima flagro 
apibūdinti ir t.t. Vadinas, tada jau galima suimti. Bet ir toks aiškinimas 
eina logikos dėsniais, o ne veikiamųjų įstatymų dėsniais. Mūsų įstatymai 
in flagranti žino, tikrai žino. Juk ką reiškia in flagranti esmėje. Esmėje in 

flagranti reikšmė yra ta, kad neleisti nusikaltėliui pabėgti. [r pas mus 
veikiančiuose įstatymuose kaip tik yra pasakyta, kad galima žmogui 
laisvę atimti, ir rusų įstatymais taip pat buvo pasakyta, kad žmogui — ir 
tai kiekvienam Žmogui, ne tik Seimo atstovui — laisvė galima atimti tik 
tam tikrais nurodytais atsitikimais. Ir ten teisė laisvei atimti duota 
pirmiausia, žinoma, teismo organams, tariant, tardymo organams. 

Ir dabar ar teismo organai tą laisvę kiekvienu metu gali atimti 
normaliais laikais? Ir ką mes matome? Matome, kad teismo organams 
yra padėtos ribos, pasakyta, kad tu negali pradėti tardymo be tam tikro 
rimto pamato. Ir kas yra rimtas pamatas, tai nurodoma tiksliau 
pačiuose įstatymuose. Jeigu tardytojas pradės be jokio pamato tardymą, 
tai toks jo veikimas gali būti apskųstas ir einant kai kuriais atsitikimais 
galima prie disciplinarinės bausmės prieiti. Tai, vadinasi, kas tai yra? Tai 
yra laisvės apsaugojimas. Policija niekada negali tos teismo organų 
funkcijos imtis normaliose sąlygose. O kada policijai duota teisė, tai 
policijai duota pasisavinti teismo organų funkcijos 257 str., kur 
pasakyta, kad neatvykus teismo tardytojui, policija gali griebtis 
priemonių neleisti nuo teismo pasišalinti nusikaltėliui arba, kad pats 
nusikaltimo darbas būtų pašalintas. Čia labai atsargiai p. atst. Toliušis 
minėjo kai kuriuos punktus. Girdi, kaip toksai valkata, ar tai bus in 
flagranti. Jeigu nėra gyvenamos vietos, tai galima jį suimti. Turiu 
pasakyti, kad čia in flagranti, nes tuo atžvilgiu toliau yra pasakyta, kad 
jis yra nuolat in flagranti, nes įstatymais tas yra uždrausta, nes kiekvienu 
metu, kol tas tęsiasi, tai yra in flagranti. Bet ne tik yra in flagranti tas, 
kada prasideda nusikalstamasis darbas ir pasibaigia, nes 257 str. duoda 
ir toliau eiti kada pasibaigia in flagranti, sakysime, pabėgimo klausimas. 
Kaip pastatytas pabėgimo klausimas, tai jau čia yra in flagranti, jeigu 
nusikalstamąjį darbą padaręs jisai nori pabėgti. Ir policijai duota teisė 
praplėsti in flagranti ir suimti, o kitais atvejais policijai tas negali būti 
duota. Tai čia dviejų nuomonių negali būti, kad 257 str. tai yra in 
flagranti, nes kitaip išeitų, kad apskritai būtų neaiškiai nustatyta, kas tai 
yra in flagranti. O in flagranti reiškia besidarąs nusikalstamas darbas 
nuo pradžios ligi galo. Chronologiškas sutapimas ir ne tik sutapimas, tai 
reiškia, kad mūsų įstatymai dar net praplečia šiek tiek tą teisę. 

Kitas dalykas — tęsiamas nusikalstamasis darbas. Čia apie tą kaip 
tik bijota šiek tiek tiksliau pažiūrėti į įstatymus konkrečiai, gal būt todel, 
kad kaip tik precedentas yra aiškus, ir senato kasacijos praktikos 
aiškinime yra labai gražiai pabrėžta, kad nusikalstamas darbas gali tęstis 
eilę metų. Ir ponas referentas Toliušis ir kiekvienas juristas labai gražiai 

žino, kad įstatymus reikia išaiškinti ne tik expresus verbi, kas įstatyme 
pasakyta, bet ir iš tų motyvų, iš kurių iškilo, kokia mintimi priimtas 
vienas kitas įstatymas, kokia mintis įdėta pamatan, kurio norėjo pasiekti 
pats įstatymas. Ir todel čia jursitų praktikoje pirmoje vietoje atsirado 
klausimas, kuo vaduojantis atsirado baudžiamojo statuto 64 str., kur 
kalbama apie tokius dalykus, kurie atsakomybę padidina. Jeigu tas pats 
nusikaltėlis padarė keletą analogingų darbų, ar kad ir kitą nusikaltimo 
darbą padarė, jeigu tas pats nusikaltėlis keletą tokių nusikaltimo darbų 
padarė, tai jam bausmė turi būti padidinta. Ir dabar klausimas 
praktiškai atstoja. Kokius skaityti naujais nusikalstamus darbus ir 
kokius skaityti kaip tik momentais vieno ir to paties nusikalstamo 
darbo. Ir prie ko gi prieita? Prieita prie išvadų šiuo atžvilgiu labai aiškių, 
kur negali būti jokios abejonės, jokio svyravimo del to, kaip aiškinti tą 
tęsiamąjį nusikaltimą. Pasakyta, kad kas parodė ar vieną ar daugelį 
nusikalstamų darbų, ar keletą nusikalstamų darbų, tai intencija, tikslas. 
Štai ką parodo ir labai aiškiai motyvuojama, pabrėžiama. 
„Vienkartinis nusikalstamas darbas sudėtas iš eilės veiksmų, kurie 
todel, aiškus dalykas, negali būti per trumpą laiką atlikti. Todel 
motyvuose kas sakoma? Sakoma, kad toks įstatymams nusižengimas į 
tokią beveik kriminalinę žmogaus būklę, ir todel tas žmogus skaitosi 
darant tą darbą tol, kol jis ar savo paties valios nustos jį daryti, ar įvyks 
koki nors dalykai, kurie nuo jo valios nepareina. 

Duoti konkretiški pavyzdžiai. Sakysime, kas nors neturintis teisės į 
titulą, pasisavintų titulą, ir tol, kol jisai nešioja tą titulą, jisai visą laiką 
daro nusikalstamąjį darbą tol, kol jisai pats nuo to titulo atsisakys, ar 
nuo jo atims teismas, jį nubausdamas, neduos jam galimybės toliau 
vartoti. Ir čia yra išrašyta senato kasacijos praktikoj eilė motyvų, kurie 
labai aiškiai pabrėžia, kad nusikalstamas darbas, bus ne keletas, ne 
atskiri žygiai, o nusikalstamas darbas vienas ir todel bausmės jam 
padidinti nereikia, nors jisai susideda iš įvairių atskirų momentų, kurie 
kartais gali būti ilgą laiką protarpiais atskirti. Vadinasi, tenai yra, kur 
pakartojama sąvoka baudžiamojo statuto 64 str., ir kas bausmę didina, 
tenai labai aiškiai pasakyta. 

Reikia skirti nusikalstamą darbą pakartotą nuo nusikalstamo darbo, 
kuris gali tęstis, gali tęstis kartais eilę metų. Praktikoj juk yra 
nusikaltimų, nužiūrėtų įstatymais, kurie kaip tik pačioj esmėj bus 
nusikalstamais darbais. Iš esmės baudžiamasis statutas žino dvi rūšis 
politinių nusikaltimų: socialinė revoliucija ir politinė revoliucija. Kas 
sudaro sąmokslą ir ruošiasi padaryti socialinę revoliuciją ar politinę 

revoliuciją, kiekvienu metu, kad jis priklauso prie tos organizacijos, jis 
daro nusikalstamą tą patį darbą, o ne kokį kitą nusikalstamą darbą. 
Vadinasi, negali būti nė mažiausio abejojimo, kad yra nusikalstamų 
darbų, kurie tęsiasi nuo pat pradžios jo atsiradimo ligi to momento, 
kada jis bus kokiu nors būdu, gera valia ar kitu būdu panaikintas. Per 
visą tą laiką eina vienas ir tas pat nusikalstamasis darbas, už kurį 
teismas teisia kaip už vieną, o ne už keletą nusikalstamų darbų. 126 str. 
kalba apie socialinę revoliuciją; mums tenka vadovautis 102 str., kuris 
pakeistas mūsų redakcijoj kitais įstatymais, bet atatinka iš esmės — 
numato politinę revoliuciją, kur irgi pats priklausymo faktas yra kartu ir 
nusikalstamas darbas. Jeigu ta organizacija veiks 10 metų ir nebus per tą 
laiką atidengta, tai per 10 metų eina vienas ir tas pat nusikalstamas 
darbas. Teritorijos atžvilgiu aiškiai pasakyta, kad šios rūšies nusikalsta- 
mas darbas teritorijos atžvilgiu aprėžiamas ne tik Lietuvos plotu, 
Lietuvos teritorija, bet tas darbas siekia ir užsienio. Paprastai 
baudžiamasis statutas liečia tik darbus padarytus valstybės sienose, bet 
del šios rūšies nusikalstamų darbų yra pasakyta aiškiai — kad tas 
nusikalstamas darbas, padarytas dargi ne Rusijos sienose, irgi turi būti 
baudžiamas, jeigu tik nusikaltęs pateks Rusijon. Šiuo atveju mes 
abejojimo negalime turėti. Iš viso to išeina, kad Pajaujo darbas yra 
besitęsias darbas ir tada kiekvienu metu jis bus pagautas bedarant 
nusikalstamą darbą ir teisiamas ne už eilę nusikalstamų darbų, bet bus 
teisiamas už vieną ir tą patį nusikalstamą darbą. Nebus kaltinamas, kad 
nuėjo į vieną konspiratyvį butą — tai vienas nusikalstamas darbas; 
nuėjo į kitą butą — antras nusikalstamas darbas, pasimatė su vienu 
emisaru — trečias nusikalstamas darbas; kitoj kariuomenės daly turi vėl 
atskirą savo emisarą — kitas nusikalstamas darbas ir t.t. Pajaujis 
kaltinamas ne tuo, kad darė eilę tų pačių ar naujų darbų, bet kad padarė 
vieną nusikalstamą darbą, kuris pavadintas sąmokslu ginkluotai sukilti, 
Juridiškai absoliučiai jokios abejonės negali būti, kad čia buvo besitęsias 
nusikalstamas darbas ir, kaip aš minėjau, tas darbas lieka nusikalsta- 
muoju darbu, net jeigu jis užsieny būtų padarytas ar daromas, ir tokiu 
būdu vis tiek bus atstovas pagautas bedarant in flagranti, o ne kitaip. Ta 
pusė mūsų veikiančių įstatų visiškai aiški ir jokių abejojimų nesukelia. 

Imuniteto klausimas, del kurio buvo minėta daug svetimų pavyzdžių 
ir mažai žiūrėta mūsų veikiančių įstatymų. Teoretiškai imuniteto 
klausimas negalima išspręsti. Galimi yra kraštutinumai, bet teoretiškai 
imant imuniteto klausimo nėra. Imunitetas teikiamas ne tik parlamento 
atstovams, bet ir eilei kitų asmenų — pirmoj eilėj jis teikia valstybės 

galvoms, ir čia tas imunitetas nėra lygiai konstruojamas, atsižiūrint į tai, 
kaip kokiame krašte susidėjo sąlygos ir kaip jis suprantamas. 
Pavyzdžiui, Anglijoj jis yra išreiškiamas posakiu, kad karalius negali 
nusidėti. 

Jeigu žmogų nušautų, jis negali būti teisiamas, nes jis negali padaryti 
nusikalstamo darbo. Taip teoretiškai prieita prie kraštutinumo. Čia yra 
pavyzdys pilniausio imuniteto. Jeigu imsime imuniteto pavyzdžius, kaip 
Lietuvoj sakoma — neliečiamybės klausimą, tai turime du pavyzdžiu, 
Vieną aš minėjau, o antru pavyzdžiu gali būti kad ir toks konkretus 
atsitikimas, kaip kad buvo Ispanijoj. Ten prie karaliaus prisiliesti 
negalima. Yra žinomas atsitikimas, kaip karalaitis lopšy patapo 
karalium: mažas kūdikis — karalaitis turi užlipti troną ir štai iškrenta iš 
lopšio ir ką gi? Jo liesti negalima — vadinasi, jo išgelbėti irgi negalima 
nuo susimušimo ar net nuo užsimušimo. Auklė užmiršusi apie jo 
neliečiamybę, nedavė jam užsimušti, ir ką gi daro? — Ją teisia už 
majestoto įžeidimą, kad karališka neliečiamybė yra paliesta. Vadinasi, 
teisiama už tai, kad išgelbėjo kūdikį bent nuo susimušimo ir tik paskui 
dovanojo bausmę. Taigi ir čia turint pavyzdį, kada teoretiškai imuniteto 
klausimas buvo privestas taip pat prie kraštutinumo, kad karalių 
negalima paliesti net etimologiškai imant, kadangi jis yra karalius ir be 
jo įsakymo niekas to neturi teisės padaryti. O mažas vaikas negi gali 
duoti įsakymą? Žinoma, prieita prie kito teoretinio kraštutinumo ne tik 
vienon, bet ir kiton pusėn. Tokių kraštutinumų gali būti ir daugiau. Ir 
pagaliau galima visą imunitetą suvesti į tokius ar panašius menkniekius. 
Iš to aiškėja, kad istorinių įrodymų, dogmatiškų įrodymų, kad 
neliečiamybė turi taip ar kitaip reikštis, tokių įrodymų nei istoriškų nei 
dogmatiškų negali būti. Mes turime žiūrėti, kaip mūsų jurisprudencijoj 
tas dalykas stovi. Bet taip pastačius klausimą mes atsidursime labai 
liūdnoj padėty. Pirmas klausimas yra toks, kokią reikšmę turi $ 28 
konstitucijoj. Kiekviena konstitucija turi $$ dispozityvių ir deklaratyvių, 
tariant, arba tik yra nurodyta, kad tas ir tas bus padaryta ateity, arba 
nurodyta, kad už tą ir tą nepadarymą gali būti tokių ir tokių bausmių. 
Mūsų teismų praktikoj tas klausimas buvo statomas — kokia reikšmė 
vieno ar kito konstitucijos dėsnio, ar tai yra norma veikiančios teisės, ar 
tai tik deklaracija, kurią reiks įvykinti tam tikru atskiru įstatymu. 
Pasakyta konstitucijoj, kad teismas patikrina teisėtumą administracijos 
veikimo ir kiek tuo atveju bylų buvo ir susidurta su klausimu, ar čia 
deklaratyvės teisės norma ar čia yra dispozicija, kuri privalo būti 
taikoma. Tas klausimas kiekvienoj konstitucijoj stovi ir del to geriausi 

teisės žinovai aiškiai skiria konstitucijos deklaratyvinęg normą nuo 
dispozityvinės normos. 

Ir rasime kiekvienoj konstitucijoj dėsnių, kurie niekad nebuvo 
įvykdyti, pamatinių dėsnių, kurie niekumei nebuvo įvykdyti. Tai čia ir 
mūsų literatūroj buvo, „„Teisėj" straipsniai rašyti net apie kai kuriuos 
mūsų konstitucijos dėsnius, kaip žiūrėti į juos ir kaip į vyriausybės 
deklaraciją, kad bus išleisti atatinkami įstatymai, ar žiūrėti, kaip į 
veikiančią, kaip privalomą teismui normą. Ir čia mes toj pačioj padėty 
esam su tuo klausimu, kaip tik del atstovų neliečiamybės. Jeigu mes 
norime pasakyti, kad mes neliečiamybę, imunitetą imame kaip ispanai 
etimologiškai: jeigu atstovas pirmas nepaduoda ranką, tai jam negali 
paduoti ranką, nes tuo jį paliesti ir už tai atsakomybę neši. Tai jeigu mes 
nenorim etimologiškai, kaip ispanai, aiškinti atstovo imunitetą, tai 
turime sakyti, turime tiksliai pasakyti: kuomet veikia ir kokiomis 
normomis veikia mūsų atstovų neliečiamybė ir kokiomis normomis ji 
yra garantuota. Ir tada tik galėsim pasakyti, ar tai yra deklaratyvinė 
norma, ar tai yra veikiančioji norma, už kurios nepildymą gali būti tam 
tikra bausmė. Ir čia pirmų pirmiausia yra vienas dalykas. Pažiūrėkime į 
interpretaciją to, kaip statomas klausimas apskritai tų baudžiamųjų 
teisės normų. Jeigu, sakysim, viena neliečiamybė prieina prie to, kad 
Anglų karalius nieko pikto negali padaryti, ir kad ir ką padarytų, vis 
delto teismo negali būti traukiamas atsakomybėn, tai iš kitos pusės yra 
eilė dispozicijų, kurios ir priešingai pusei bausmės nepadėtų. Tada mes 
turime pažiūrėti, jei išvystyti dėsnį neliečiamybės, kokios yra garantijos, 
kokia bausmė yra dedama už tos neliešiamybės įžeidimą. Ar yra kas 
mūsų veikiančioj teisėj, kaip garantija, kad tos normos bys vykinta ar 
ne. Ir dabar pažiūrėkime baudžiamojo statuto 1! straipsnį. 1 str. 
pasakyta, kad nusikalstamu darbu laikoma tik tas, už kurio padarymą 
numatyta bausmė, tad kada jis daromas. Jeigu pažiūrėsime paskui vėl į 
motyvus prie I str., tai mes rasime tuose motyvuose pabrėžta, kad gali 
būti net tokių draudimų, už kuriuos bausmės nepadėta. Ir vadinas, tie 
draudimai, ar tai įstatymai ar įsakymai, už jų nepildymą jokios bausmės 
nebus. Ir sakau, motyvuose nurodyta eilė davinių iš senato praktikos, 
kur konstatuojama apsilenkimai su įstatymų draudimais, bet bausmės 
teismo nebuvo dėta ir visumet tie žmonės buvo išteisinami, nes tai nėra 
baudžiamojo statuto akyse nusikalstamasai darbas. Jeigu nėra jokios 
bausmės baudžiamajame statute numatyta, tai ir nėra nusikalstamojo 
darbo. Aš čia necituosiu visos eilės literatūros, nes kiekvienam juristui, 
praktikui ir teoretikui turi būti žinoma, jeigu nepilnas baudž, stat. 

motyvų rinkinys, tai bent Tagancevas. Jeigu paimsim Tagancevą, tai ten 
3 puslapy rasime prie I str. komentarus ir toji mintis ten labai aiškiai 
pabrėžiama. Ir toji mintis ne rusų įstatymų, tai yra dar Gajaus 
institucijos. Ten rasite, kaip mokslo vadovėlį, išdėstytą romėnų 
juristams. Ten jau rasime, kokios yra lex, ten jau rasim, kad yra 
draudžiama, bet už nusižengimus nebaudžiama. Tokiam lex imperfecta 
sankcijų nėra. Vadinas, nors civiliniai gali būti sudaromas ieškinys, bet 
baudž. stat. akyse tai nėra nusikalstamasai darbas. Ir jeigu norime 
pasakyti, ar yra nusikalstamasai darbas ar nėra, tai reikia pažiūrėti, ar 
tam darbui yra nustatyta bausmė, ar nėra. Ir iš šitos pusės mes turime 
prieiti prie atstovo neliečiamybės. Sakysim, jeigu vyriausybė tyčia, iš 
piktos valios, suims 10 Seimo atstovų ir jei bus labai aišku, kad čia yra 
vyriausybės pikta valia, kad čia vyriausybė norės sudaryti sau palankią 
daugumą, tai kokią atsakomybę neša už tai vyriausybė. Kokia tada bus 
atsakomybė vyriausybės baudž. stat. atžvilgiu? Visuose kraštuose už 
imuniteto įžeidimą baudžiamajame statute aiškiai yra nustatyta bausmė. 
Tai rasime ir Prancūzijoj ir Vokietijoj, ir net Rusijoj buvo. Ir jeigu mes 
paimsim Rusų baudž. stat., kuris mums geriausiai yra žinomas, tai 
pamatysim štai ką. Pamatysim, kad Rusų statutas, kuris pas mus veikia, 
išleistas prie tokios autokratiškos valdžios, kada jau vien sąvoka tautos 
atstovybės buvo nusikaltimas. Tautos atstovybė, kaip p. Toliušis 
teisingai pavadino — reiškėjas suvereninės tautos valios. Taigi, ten 
Rusijoj buvo vienas žmogus, kuris tik galėjo reikšti tą suvereninę 
valdžią. Ir tas vienas žmogus buvo pastatytas įstatymų atžvilgiu į labai ir 
labai išimtiną padėtį. Juk visas III skyrius baudž. stat., pradedant nuo 
99 str., pašvęstas tam suvereninės valdžios nešiotojui, apie kurį buvo 
pasakyta, kad reikia klausyti ne del baimės, o del sąžinės, ir kur žodis 
prieš jo veikimą jau buvo politinis nusikaltimas. Ar tai gerai, ar blogai, 
tai jau kitas dalykas, istorijos dalykas, bet konstatuoju faktą, kad 
maiestas, reiškėjas tos suverenės valstybės valdžios, buvo gerai 
apstatytas ir nusikaltimas prieš tą asmenį buvo politinis nusikaltimas ir 
už tuos nusikaltimus baudž. stat. aiškiai nustatytos sankcijos. Toliau, 
po 1905 m. revoliucijos atsirado krašto atstovybė, kuriai jau atiteko 
dalis suvereniteto vieno žmogaus, kiek tai lietė įstatymų leidimą. Ir ką gi 
mes matom? Mes matom, kad Rusų baudž. stat. pasidarė spraga. Ir 
Tagancevo motyvuose prie baudž. stat. 375 pusl. išvesta jo paties 
nuomonė apie pasikeitusią valstybinę tvarką Rusijoje. Jis išvedžioja, 
kadangi nuo vieno asmens suverenitetas perėjo į valstybės tarybą, tai ir 
už pasikėsinimą prieš dūmą turėtų būt sudaryta atskira dalis baudž. 

statute, kad reikia esą padaryt. Tariant rusiškai, jo nuomone, reikėtų 
įvesti į baudžiamąjį statutą skyrių, kuris kalba apie „Posiagatelstvo na 
zakonodatelnuju palatu". 

Ten ir rinkimų Jaisvė ir visas kitas įstatymų leidžiamojo organo 
veikimas buvo garantuotas tam tikromis sankcijomis, kurios suglaustos 
3281 str. ir ligi 3289 str. Vadinas, yra 9 straipsniai, kurie kaip tik ir 
valstybės tarybos ir dūmos atstovų imunitetą garantavo ir už to 
imuniteto įžeidimą dėdavo gana žymią bausmę. Sakysim, galėjo net į 
„ispravitelnoje arestantskoje otdelenie“ siųsti. Vadinas, buvo žiūrima į 
tai, kaip į sunkų nusikalstamąjį darbą. Taigi Rusijoje, sakau, buvo tam 
tikri įstatymai, kurie tai numatė, Buvo bendras baudžiamojo statuto 
dėsnis, kuris buvo baudžiamais įstatymais išvystytas. O Lietuvoje kas 
atsitiko? Lietuvoje šiuo atžvilgiu atsitiko be galo savotiškas dalykas. 
Kada buvo įvestas baudžiamasis statutas, tai pasakyta, kad įvedamas 
baudžiamasis statutas, kuris buvo vokiečių okupacijos metu. 

Ir visas trečias skyrius, kuris kalba apie valstybės galvos imunitetą, 
buvo išmestas. Vadinas, tas skyrius, kuris saugo suverenumo reiškėją, 
buvo išleistas. Tas suverenumo reiškėjas galėjo būti ar vienas žmogus, ar 
kolektyvas. Bet čia nebuvo pakeista nauja redakcija, bet palikta tuščia 
vieta. Vadinas, atsitiko keistas dalykas. Besikurianti Lietuvos valstybė 
nerado reikalo bausti jos suverenumo reiškėjo ne tik įžeidimo, bet ir 
pašalinimo; jis galima nuversti ir už tai nieko .. . (Atstovas Toliušis, iš 
vietos: Tuo jūs ir pasinaudojot). Pasinaudojimas yra tik pasekmė, o 
organizavo tie, kurie rankose galią turėjo... 

Tai atsitiko toks dalykas, kad tas skyrius, kuris atatinkamai naujoms 
sąlygoms turėjo būti perredaguotas, buvo visai apleistas. (Iš sd.: Čia jau 
užsiraportavimas) — Mane stebina, kad tokį dalyką, kuris liečia tautos 
suverenumo apsaugą, iš kairės vadina užsiraportavimu. Tie žmonės, 
kurie tautos suverenumo gynimą vadina užsiraportavimu, negali tautai 
atstovauti. 

Maiestas populi klausimas yra ne tik tautos garbės, bet ir tautos 
likimo klausimas, todel tas turi būti apsaugota. Ir paskui tas pradėti 
saugoti atskirais įstatymais. Išleista ypatingi krašto apsaugos įstatai, 
kurių 14 $ apima 99, 100, 101, 102 55 senoje redakcijoje. Paskui išleistas 
„Vyriausybės Žinių“ 20 nr. įstatymas, kuris eilę tų spragų šiek tiek 
užkimšo. Bet čia buvo tik valstybės saugumo spragos užkimštos, bet 
nebuvo apsaugotas imunitetas kaip maiestas. Apie tautos atstovybę 
nekalbama, nes jos tada ir nebuvo. Tautos atstovybė atsirado tada, kai 
atėjo Steigiamasis Seimas. 

Steigiamasis Seimas išleido konstituciją, kurios 38 $, tiesa, nurodo, 
kad atstovo asmuo neliečiamas, kad atstovas galima suimti tik Seimui 
sutikus ir kad suimtąjį atstovą gali paleisti Seimas, bet jokių sankcijų už 
to dėsnio nepildymą nenustatyta. Ir, pasirodo, neaiški sąvoka, kaip šis 
dėsnis reikia konkrečiai vykdyti. Žinoma, kas man naudos iš to 
deklaratyvinio įstatymo, už kurio peržengimą nėra jokių sankcijų. Net 
nėra pasakyta, kaip tas Seimo atsiklausimas ir paliuosavimas per Seimą 
turėtų įvykti. Ką reiškia tas atsiklausimas? Čia galima visaip suprasti. 
Sakysim, koks nors policininkas nori suimti kokį Seimo atstovą. Jis eina 
pas Seimo pirmininką ir klausia: „Ar galima šiandieniniame posėdyje 
areštuoti ar ne"? Čia irgi bus atsiklausimas. Paimsim kitą kraštutinumą; 
sakysim, Teisingumo Ministeris, dar gal visam Kabinetui pritarus ir 
Valstybės Prezidentui, įeina su tam tikru pareiškimu, išdėsto visą bylą, 
kuo kaltinamas, ir klausia, ar galima suimti. Vadinas, gamma nuo vieno 
kraštutinumo iki kito yra labai didelė. O kas įstatymuose šiuo atžvilgiu 
yra? Tuštuma, nieko nepasakyta. Lygiai nieko nepasakyta, kaip Seimas 
gali paleisti, kokiu būdu. Tas irgi svarbu. Komisijos draugumos 
išmanymu, kurį reiškė atstovas Toliušis, Seimas turi tai daryti 
rezoliucijomis. O kur įstatymuose pasakyta, kad tokį dalyką Seimas 
galėtų rezoliucijomis daryti? Iš konstitucijos mes matom, kad Seimo 
veikimas aprėžtas ne rezoliucijomis; jis aprėžtas įstatymais. Be to, mes 
turime ir tos rūšies precedentų bylų marinime. Buvo bylų marinimai, bet 
jie ėjo amnestijos įstatymo keliu. Vadinas, Seimas bylas marino ne 
rezoliucijomis, bet įstatymais. Tai kodel dabar komisijos dauguma 
mano, kad šiuo atveju nereikia įstatymo, o pakanka rezoliucijos? Aš 
nepasisakau nei už vieną, nei už kitą būdą, bet konstatuoju, kad toki 
dalykai visumet buvo tvarkomi įstatymais ir kad vyriausybei privalomi 
tiktai įstatymai. Vadinas, Seimas gali nutarti ir šimtą rezoliucijų, jei jam 
tas patinka, bet nė viena rezoliucija vyriausybei neprivaloma, čia bus tik 
tuščias balsavimas. Tai pasirodo, kad toki svarbūs mūsų valstybės 
gyvenimo klausimai nėra sutvarkyti įstatymo keliu. Jei šiuos argumentus 
suimsime į vieną, tai ką mes pastebėsim? 

Mes pastebėsime, kad imuniteto klausimas konstitucijoje greičiau 
priskaitomas prie teorijos, jisai praktiškai konstitucijoje neišspręstas ligi 
šios dienos, tai yra teoretinis, deklaratyvinis straipsnis parašytas, kad 
apskritai imunitetas reikalingas, o praktiškai tas principas į juridinę 
formą neapvilktas. Aš tos konstitucijos nerašiau, dabartinė vyriausybė tą 
konstitucijs neišdirbo, ir todel negaliu tikrai pasakyti, kokiais motyvais 
tas buvo parašyta, aš tikrai negaliu tikrinti, aš tik konstatuoju faktą, kad 

ligi šio laiko, jeigu, geriausiu atveju, pastatysime klausimą, kaip stovi 
klausimas del imuniteto, tai bus pasakyta, kad neaišku, o dalis juristų 
pasakys, kad tai yra deklaratyvinis straipsnis, kuris didesnės reikšmės 
neturi. Ar yra išelsti įstatymai, ar yra numatyta bausmė už imuniteto 
suėmimą, ir kaip suėmimas turi eiti, kaip laisvės grąžinimas turi eiti, visa 
tai reikia sutvarkyti, tai aš Žinosiu, kad tas, jeigu išeina iš įstatymo, jeigu 
įstatymo nepaklausysiu, tai žinau, kokia bausmė bus uždėta. Jeigu 
siūlomos rezoliucijos, kurios jokiai vyriausybei neprivalomos, jeigu 
siūloma rezoliucijos keliu išspręsti tą klausimą, kiekvieną klausimą, tai 
juk Ministerių Kabinetas negali nešti atsakomybės už rezoliucijų 
nepildymą, tai yra politinis pageidavimas, o ne koks kriminalinės bylos 
sprendimas. Konstitucija yra pagrindinis įstatymas ir už jos nevykdymą 
turi būti uždėtos tam tikros bausmės. Kas nepildo konstitucijos, tas turi 
atsakyti prieš įstatymus. To visai nepadaryta. Ir todel neliečiamybė šituo 
atžvilgiu pas mus yra privesta prie minimumo. Jeigu imsime, kaip 
konstitucija sau vaizduoja neliečiamybę, kaip principą, tegul net 
deklaratyvinį, tiek plačiai norėjo pravesti, tai ir čia mes pastebėsime, kad 
konstitucija labai atsargiai šitą neliečiamybės klausimą stato, tautos 
atstovybės imunitetą ji stato labai atsargiai. Jeigu imsime atstovo teises 
jo atsakomybės atžvilgiu, tai ką pamatysime. Atstovas del savo kalbų, 
pasakytų pareigas einant, negali būti teismo baudžiamas. O del savo 
kalbų, kaip p. Jakštaitis Pagėgiuose kalbėjo apie grosslitauerius, kur 
kalbėjo atstovo pareigas neidamas, ar čia teismas gali bausti, ar negali? 
Aiškus dalykas, kad gali. Pasakyta, kad pareigas einant nebaudžiamas. 
Vadinasi, susiaurintas imunitetas štai kokiu dalyku. Tai gali būti iš 
vienos pusės kalbos, už kurias atsakomybės neneša, ir kitos kalbos, už 
kurias gali atsakyti. Už visas kitas kalbas atsakomybę neša. Ir dargi 
pareigas einant už kalbą kartais gali nešti atsakomybę, už garbės 
įžeidimą gali būti traukiamas atsakomybėn ir atsako, ir praktikoje mūsų 
jurisprudencija rodo, kad Seimo atstovai gali būti ir buvo teisiami pas 
taikos teisėjus ir nuteisti atstovai kaip redaktoriai, kaip socialdemokratų 
lyderis p. Kairys, irgi buvo kaip „Socialdemokrato“ redaktorius 
nuteistas. (Iš vl.: Ir atst. Voldemaras buvo nuteistas). Aš nebuvau Seimo 
atstovas, tai kitas dalykas. Ir tokia jurisprudencijos praktika rodo, kad 
nuteisią, ir čia nereikia ir Seimo sutikimo. Nepasakyta, kad Seimas turi 
duoti savo sutikimą. Čia jurisprudencija, kuri ne mūsų dabartinės 
vyriausybės sudaryta, ji neliečiamybę suveda į minimumą. Prancūzų, 
vokiečių, nekalbant apie anglus, kur kitaip stovi neliečiamybės 
klausimas, atstovai už savo kalbas, pasakytas iš tribūnos, prieš taikos 

teisėją nestoja. Sakysime, už pasakytas iš tribūnos kalbas jie jokios 
atsakomybės neneša. Ir tenai žinau, kokiais įstatymais nustatytas 
imuniteto klausimas. O pas mus nieko. Vadinasi, pas mus imunitetas 
pastatytas minimalis, ar daugiau, kaip pageidavimas. Mes gerai 
atsimenam, kaip praėjusioje sesijoje, pareigas einant, kalbėdamas iš 
tribūnos atst. Trimakas pavartojo vieną išsireiškimą, kuriame tada 
pirmininkavusio išmanymu buvo nusikalstamojo darbo žymės ir tada 
Seimo pirmininkas sakė: siųsime prokuratūrai tą stenogramą, tegul 
traukia atsakomybėn. Mes tuomet užprotestavome, kad jisai kalbėjo, 
eidamas pareigas, iš šitos tribūnos. Ir p. Toliušis tuomet buvo kitos 
nuomonės. (Atst. Toliušis iš vietos: Tuomet ir atst. Voldemaras buvo 
kitos nuomonės). Mes ir dabar sakom, kad reikia sutvarkyti. Bet jeigu 
jurisprudencijoje praktikoje atsiranda taip, kad iš šitos vietos gali ne tik 
prokurorui siųsti, bet prokuroras gali gauti pranešimą, kad žmogus 
pasirodo šitoje vietoje ir traukiamas atsakomybėn, tai praktiškoji 
jurisprudencija kokiu keliu eina. Aš nepavadinsiu normaliu keliu, bet aš 
konstatuoju, kad įstatymų akyse imuniteto klausimas, kiek jisai liečia 
nusikalstamą darbą, suėmimą, nėra sureguliuotas. Todel vienintelis 
būdas yra pirmiau sureguliuoti klausimą, o paskui kalbėti apie įstatymų 
įžeidimą ar neįžeidimą ir tada tik toliau eiti. Dabar, kodel konstitucijos 
autoriai taip siaurai norėjo imti imunitetą, aš motyvų nežinau, bet aš 
juos galiu spėti. Nepamirškime, kokiose sąlygose kūrėsi mūsų valstybė, 
nepamirškime, kad buvo eilė, ypač iš kairės, nepriklausomos Lietuvos 
atsiradimo priešininkų, kurie sako, kad geriausia yra autonomija 
Lietuvai prie Rusijos, negu nepriklausoma Lietuva, kuri gali būti žaislu 
kitų rankose, kurie matė, kad Rusijos demokratinei revoliucijai 
nepriklausoma Lietuva yra peilis į nugarą. Faktai gyvi atmintyje ir mes 
žinome kad pačioje Lietuvoje dalis lietuvių buvo Lietuvos kariuomenėje, 
o dalis buvo bolševikų komisarais. (Iš sd.: Bermontininkais). Buvo ir 
bermontininkai. Tokiose sąlygose pasakyti, kada neišmėginta pati 
atstovybė, kada nenusistovėjo tautos atstovybė ir pati nepriklausomybė 
nėra užtikrinta, negali. Ar galima pasakyti tokiose sąlygose, kad Seimo 
atstovas, ką jis tik darys, nors ir valstybės išdavimo darbą darys, vis tiek 
Jisai yra neliečiamas. Ir man rodos, kad tie motyvai buvo lemiamieji, 
todel nieko tiksliau apie tautos atstovų imunitetą nepasakyta ir 
klausimas paliktas atviru. Ir jeigu klausimas paliktas atviru, tai ne mūsų 
kaltė, bet tų, kurie ligi mūsų buvo. Prieš mus buvo demokratinė valdžia, 
kurią charakterizavo ats. Jakštaitis; mes radom įstatymus tokius, koki 
jie yra. Mes negalime juos pakeisti ir turime taikinti tokius, koki yra. 


646 


Imuniteto klausimas ten nustatytas labai neaiškiai. Ir galima ginčytis, 
ar tai yra dalykas deklaratyvės normos ar dispozityvės. Mūsų rankose 
yra instrumentas, už kurį mes neatsakom, bet turime praktiškai veikti. 
Mes atsakom už valstybės ateitį ir todel mes moraliai nešam didelę 
atsakomybę prieš Lietuvos ne tik dabartinę visuomenę, bet ir prieš visą 
Lietuvos praeitį ir mes turime saugoti valstybę tais įstatymais, koki 
mums duoti, pagaminti kitų, o mes tuo tarpu kitokių įstatymų 
pagaminti nesuskubom. Todel su šiuo klausimu mes turime irgi taip 
elgtis, kaip valstybės reikalai reikalauja. Jeigu Seimas išleistų naują 
įstatymą, kuris pakeistų, tada mes naujus nuostatus taikinsim. Bet kol jų 
neišleista, kol jų nėra, mes neturim rankų jokiu būdu suvaržytų. Ir čia 
mes prieinam prie nusikalstamo darbo esmės. 

Komisijos daugumos referentas ponas Toliušis kalbėjo ir pabrėžė du 
momentu, iš kurių galima, sakytum, lyg padaryti išvadą: pereat mundus, 
fiat iustitia, o jei ne mundus, tai pereat Lietuva — fiat iustitia. Suimtas 
Pajaujis, neišlaikyta formalumai, vadinasi — reikia jį paleisti, o jei nuo 
to Lietuva sugrius — tai antraeilis dalykas, bet pirmiau reikia paleisti. 
Tuo klausimu išėjęs kalbėti atstovas Karoblis aiškiai pabrėžė, kad dabar 
po tos medžiagos, kuzi yra, mes negalime statyti taip klausimą, kad 
dabar yra klausimas ne istorinės reikšmės, ar tiksliai ar netiksliai 
padaryta, bet klausimas tos kaltinamosios medžiagos, kuri kvalifikuoja- 
ma mūsų veikiančiųjų įstatų papildymu kaipo sąmokslas padaryti 
ginkluotą sukilimą. Jeigu taip, tai tada šios medžiagos akivaizdoj 
klausimas atsistoja visai kiton plotmėn. Čia pirmiausia reikia pažiūrėti, 
kaip stovi dalykai su pačia medžiaga, ar nėra kokios provokacijos. Gal 
būt viskas suklastota ir nekaltai žmogus suimtas, kad galima būtų 
sudaryti politinę bylą kokiais nors kitais daviniais. Daugumos referentas 
kaip tik mėgino įtarinėti pačią medžiagą. Bet pirmiau turime pasisakyti, 
kokia mūsų rolė, kaip Seimo, medžiagos įvertinimo atžvilgiu: ar Seimas 
stato save į teisėjo padėtį, ar tik į tardytojo padėtį, kuris turi 
suformuluoti kaltinamąjį aktą, pasiremdamas tam tikrais daviniais ir ne 
daugiau. 

Visas klausimas toks. Jeigu Seimas stato savę teisėju, tai tada 
komisija turi viską ištirti, arba visas Seimas turi tyrinėti, turi iššaukti 
visus liudininkus, kurių yra nemaža ir gal būt tam reikalui paskirti visą 
sesiją posėdžių ir galų gale pasakyti, ar Pajaujis tikrai kaltas ar ne. Jeigu 
Seimui rūpi tik pastatyti klausimas, ar bylos iškėlimui yra pakankamai 
medžiagos ar ne, tai aš turiu užtikrinti Seimą, kad tos medžiagos 
daugiau negu pakanka. 

Sako, kad Seimo atstovas Pajaujis neprisipažino. Pareina nuo to, ką 
vadinti prisipažinimu. Aš iš turimų davinių galiu griežtai tikinti, kad 
Seimo narys Pajaujis prisipažino. Tas Pajaujo parodymas buvo skaitytas 
originale in ekstenso. Kaip jis pradeda savo parodymus? Pradeda, kad 
to nebuvo, to nežinau, nežinau. Vadinasi, visa eilė išskaitytų jam faktų 
jam yra nežinoma ir po to mes prieinam prie vienos vietos. Čia jis sako, 
kad, girdi, ligi šiol aš atsakinėjau neigiamai į daugelį klausimų, nes 
nežinojau, ar pasakęs teisybę apie kai kuriuos, kad ir smulkius faktus, 
nesudarysiu nepamatuotą kaltinimą kitiems asmenims. 


Ir tiktai, kada jam pastatyta visa eilė faktų, tai atstovas Pajaujis 
mato. kad politinė policija viską labai gerai žino ir jis neranda reikalo 
toliau tų faktų neigti. Ar tai ne prisipažinimas. (Iš vietos: kokių faktų?) 
Kitas dalykas. Bet svarbu tai, kad jis pradeda neigiamais — aš nebuvau, 
nieko nepadariau, nieko nežinau, o toliau sako: aš ligi šiol neigiamai 
sakiau. nes nežinau, ar jūs žinot ar ne, o kadangi dabar paaiškėjo, kad 
jūs ir patys viską gerai žinot, tai štai jums ir pasakau. Atstovas Pajaujis 
norėjo paslėpti tokius faktus, kurie gali būti kaltinimu kitiems 
asmenims. Aiškus daiktas, kad tie pasikalbėjimai su ponu Pajauju nėjo 
apie orą ar apie tai, kokia bus opera, nes čia nusikalstamo darbo 
negalima sudaryti; ir jeigu jis neigė, tai neigė sąmoningai. Žinoma, kaip 
doras žmogus, jis nenorėjo kitų išduoti ir, jo nuomone, nepamatuotų 
bylų iškelti. Jis pripažįsta tačiau, kad tie faktai buvo ir toki faktai, del 
kurių galima daugeliui iškelti kaltinimų. Tai vadinasi juridinis 
prisipažinimas: neigia ir paskui pripažįsta faktus. Kokius faktus? Jų čia 
yra visa eilė. Pirmiausia eilė konspiratyvių butų. Kam tie konspiratyviai 
butai? Kam slapti pasimatymai gatvėj? Kas nežino, kad čia gatve 
Toliušis eina, kiekvienam toks pasimatymas bus slaptas pasimatymas. 
Kam susirinkimai? Tik ne preferansui lošti ir ne šachmatams, kaip 
vienas liudininkas atėjęs įrodinėjo, kad jis su ponia Pajaujiene lošęs 
šachmatais, kol pareis Pajaujis. Buvo konstatuota eilė pasimatymų, 
konstatuota eilė konspiratyvių butų. Dar kas svarbu, apie ką pats 
Pajaujis sako. Jis sako: „aš kalbėjau apie sudarymą slaptos kariškos 
organizacijos". Taip, kalbėjau, bet aš taip myliu Voldemaro vyriausybę, 
kad aš jį noriu ginti nuo Krupavičiaus . . . (Atst. Toliušis iš viet.: Čia ne 
jo žodžiai, bet jau intencija.) Čia yra faktas. Yra faktas, kad jis 
prisipažino, kad norėjo sudaryti kažkokią karišką organizaciją, kuri 
turėjo ką daryti... ginti konstituciją, ir legalinę valdžią. „Jeigu kas 
pasikėsins, tai aš tuojau išeisiu“... Ir jau prispažinimo faktas, kad 
organizavo ir vedė kariškąją organizaciją, jau viską sako. Žinoma, toliau 

priveda, kad nori ginti Voldemarą nuo Krupavičiaus, kad Krupavičius 
yra fašistų vadas ir ruošiasi nuversti šitą vyriausybę, ir tada jis su savo 
veteranais ateisiąs ją ginti. Čia iš vietos buvo mestas žodis „intencija“, 
tai, gerbiamieji, kuriuo tikslu toji organizacija buvo sudaryta. Tegul 
nepyksta nei-p. Pajaujis, nei jo frakcija, nei jo vienminčiai, kad aš tai 
intencijai netikiu. Man rodos, kad žmogus, kuris savo partijos valdžią 
nemokėjo apginti, žmogus, kuris savo susirinkimuose ir kitur sako, kad 
Voldemaro Kabinetas esąs biauresnis, negu kuris nors iš krikščionių 
demokratų kabinetas, žmogus, kuris taip kvalifikuoja dabartinę 
vyriaussybę, netvers slaptą organizaciją, kad gintų tą valdžią .. . (Iš sd.: 
Ne valdžią, bet konstituciją.) Tada išeina, kad sudaroma organizacija, 
kontrolės organizacija p. Pajaujo. Ji ginkluota ir ji seks, ar vyriausybė 
vykdo konstituciją ar ne. Ir jis pats vienas interpretuos ir bus pats vienas 
teisėju ir neapeliaciškai spręs, ar Kabinetas ir Prezidentas tą konstituciją 
vykdo ar ne. Ir kada savo konspiratyviniuose butuose prieis išvadą, kad 
konstitucija nevykdoma, tai „dabar kilkim, ginkim konstituciją“. 
Vadinas, ginkluotas sukilimas. Čia net pati p. Purėnienė pripažino. Ir tai 
yra ne kas kita, kaip nuvertimas ginklu legalinės valdžios. 

Tai yra nelegalinė organizacija. O kiekviena organizacija, kuri eina 
prieš įstatymus, ar šiaip ar kitaip ji vadinsis, yra neleistina, yra uždrausta 
mūsų įstatymais. Toji organizacija, kaip prisipažino, jos vadovas turi 
tikslo ginti konstituciją. Nuvertimas esamos valdžios kaip tik yra 
numatytas baudž. st. papildyme 3 6, ir čia abejojimų jokių nėra ir negali 
būti, kad tie „nekalti žingsniai" labai pavojingi. Turėjo parodyti rakietą, 
kada turi išeiti, kada pradėt veikti. Ir kas daryti toliau. Būtų varę ir 
toliau, jeigu vyriausybė nebūtų buvusi priversta tiems žingsniams 
padaryti galą, atėmus iš Pajaujo laisvę. Jeigu, nebūtų tas žingsnis 
padaryta, gal būt ir pačių Seimo narių tarpe yra kai kurie, kurie daugiau 
žino už mane ir todel gina ne tiek Pajaujį, kiek patys save gina. (Atst. 
Toliušis, iš viet.: Imkit ir kitus). Statyti klausimą apie tai, kad buvo 
norima ginkluotai ginti konstituciją, negalima, nes tokia organizacija, 
einant mūsų įstatymais, yra nelegalinė ir be to yra išrodyta, kad buvo 
norima nuversti esamą legalinę valdžią. Ir todel, iš kur toki mėginimai 
tik eitų, jie valdžios negali būti toleruojami. Ir atst. Pajaujis pripažino tą 
faktą, bet tik intenciją duoda kitą: sako, kad mes tada eisim ginti 
konstituciją, kada Krupavičius nuvers esamą valdžią, reiškia, kada jau 
Krupavičius bus. Nesako, kada veiks, bet sako, kad ateis toks momentas 
ir prie to reikia ruoštis. Ir kadangi jis prisipažino, tai del paties fakto 
jokio abejojimo negali būti. Ir tuo atžvilgiu Pajaujo aiškinimas labai, 

labai ryškus. Aš vėl ištrauką paskaitysiu, kuri bus labai įdomi. Jis tarp 
ko kita sako: ,„Mano ryšiai ir pasimatymai su tokiu tai prasidėjo antroj 
sausio mėnesio pusėj". Apie tai yra ir kitų įrodymų. Toliau sako: 
„Tęsėsi, kiek atsimenu, iki vasario mėn. antros pusės. Pradėjus sklysti 
gandams apie ruošimą kažkokio sukilimo iš kairės pusės" .. . ar tai iš 
Krupavičiaus? „„Man pradėjo eiti į galvą mintis..." 

Čia turime du momentu; turime patį faktą ir jo nušvietimą. Atst. 
Pajaujis. kaip juristas padėdamas parašą, sako, kad aš tą darbą dariau, 
ar tokiais ar kitokiais tikslais, čia kitas dalykas, bet jis tą darbą darė. 
Bet, matyt, paskui gavo žinių, kad kažkas yra ruošiama iš kairės ir 
prisipažįsta, kad norėjo trauktis atgal. Taigi, svarbiausia yra, kad 
pripažįsta patį faktą, o intenciją gali duoti kitą. Juk ir inkvizitoriai ne 
bloga intencija degino žmones, o darė tai norėdami nuvaryti žmogų į 
dangų. Noriu tikėti, kad ir atst. Pajaujis vadovavosi ne bloga intencija 
-— žinoma, jis Lietuvai „gero norėjo“. Bet čia ne intencijoj dalykas' o 
fakto klausimas. O faktas jo paties pripažintas. Todel apie jo 
pripažinimą abejojimo negali būti. 

Medžiaga pas mus susidarė iš eilės žmonių parodymų. Bet tai ne visa 
medžiaga. Medžiaga yra labai plati ir, žinoma, šiandien iš šios tribūnos 
mes negalime visos medžiagos nušviesti, nes visos medžiagos nušvietimas 
būtų pasakymas kai kam, kad jis aiškus, jau iššifruotas visai ir kad dar 
apie vieną kitą yra žinoma. Čia teismo paslaptis, ir valstybės saugumo 
motyvai to padaryti neleidžia. Mes kalbėkime apie Pajaujį. O čia mes 
matom, kad jis pats prisipažino, jis pats konstatavo faktą, kad buvo 
rengiamas ginkluotas sukilimas. Vadinas, pats faktas pripažintas, o 
toliau eina to fakto aiškinimas. Ir kada žmogus tokį faktą pripažįsta, tai 
kokių abejojimų čia gali būti? Mes turime ir visą eilę kitų davinių. Jeigu 
mes pažiūrėsim, kokių instrukcijų duodavo tas pats ponas Pajaujis, tai 
mes dar piktesnį vaizdą gausim. Sakysim, vienas iš suimtųjų karininkų 
nurodė tokį pono Pajaujo pasakymą: „Jei tu išduosi, tai žinai, kaip bus 
elgiamasi su išdavikais? Į kaktą. Mūsų yra daug, mes sekam ir nuo mūsų 
teisingumo jokiu būdu negalėsi išsisukti". Vadinas, tuo atžvilgiu net 
grasinimais palaikoma disciplina. Ir kada apie tai buvo paklaustas pats 
Pajaujis, tai jis pats pasakė, kad jis negalįs atsiminti pačių tų žodžių, bet 
iš esmės jis galėjęs tokį dalyką jam pasakyti. Vadinas, ,,nekalta“ 
organizacija, „nekaltas“ veikimas, o grasina: jei tu kam pasakysi, tai už 
tai būsi nušautas. Argi sporto organizacijose tokia disciplina įvedama, 
kad už pasakymą, jog bus toks ir toks sporto matčas ar ką, būsi 
nušautas? (Dešinėj juokas). Kas taip sako, tai reiškia, kad jis labai giliai 

ir gražiai išmano, kokios rūšies organizaciją įstatymų atžvilgiu jis kūrė. 
Bet čia, sakau, ne visa byla. 

Ateis laikas, kada byla bus plačiau nušviesta. 

Bet komisija jau ir iš tų pavardžių galėjo įsitikinti, kad sąmokslas 
pilna žodžio prasme buvo. (Atstovas Toliušis iš vietos: Neįsitikino) — 
Jei neįsitikino, tai čia, žinoma, galės teisme įsitikinti, kur dokumentai 
bus. Bet vyriausybė gali daryti ir kitą išvadą, būtent, kad tas 
neįsitikinimas eina iš nenoro įsitikinti, eina iš noro palengvinti situaciją. 
Ir kada tokioje plotmėje klausimas atsistoja, tai vyriausybė būtinai 
reikalaus iš Seimo, kad Seimas pasmerktų patį sąmokslą ir atiduotų bylą 
teismui. Nepaisant jokių rezoliucijų, po tos medžiagos, kuri yra, negali 
būti jokios kalbos apie tai, kad vyriausybė galėtų paliuosuoti suimtąjį 
atstovą. Kas suimtas prie tiek medžiagos, kur visos aplinkybės 
patikrintos, kokia gali būti kalba apie paliuosavimą del kažin kokio 
aiškinimo, ar tai in flagranti, ar kažin kokios procesualinės procedūros? 
Jei, taip sakant, tokios „šikanos“, kaip prancūzai sako, keliamos del 
formos, tai, žinoma, mums tas dalykas neleistinas. Vyriausybė 
pirmiausia pripažįsta klausimo esmę. Esmei mes turime daugiau 
įrodymų, kaip reikia, todel apie atstovo Pajaujo paleidimą negali būti nė 
kalbos. Bet kadangi tokios kalbos gali būti padrąsinimu, kad, štai, yra 
užtarėjų ir gali paraginti kitus drąsiau elgtis, tai vyriausybei maža yra 
leidimo teisti Pajaujį, bet jai reikalinga, kad Seimas pasmerktų patį 
sąmokslą. 

Ir čia vyriausybė stato ne pasitikėjimo klausimą, bet stato krašto 
atstovybei tam tikrą reikalavimą, kurio neišpildymas nulems ir pačios 
atstovybės likimą, nes tokia atstovybė, kuri gali kalbėti, kad rengimasis 
ginklu nuversti vyriausybę yra „nekaltas žaislas“, išeina iš savo 
tiesioginio darbo funkcijos: valstybės saugumo, rimties kėlimo ir sėja ne 
tik nerimo, bet ir propagandos sėklą. Tam vyriausybė pasiryžusi griežtai 
padaryti galą. (Dešinėj ploja). 


Pirmininkaujantis Ambrozaitis. Skelbiama pusei valandos pertrauka. 
(12 val. 9 min.) 


(Po pertraukos posėdis prasidėjo 13 val.). 
Pirmininkas. Seimo posėdis tęsiamas. Žodį gauna atst. Dailidė. 


Dailidė (vl.). Gerbiamieji Seimo atstovai! Atst. dr. Juozo Pajaujo 
suėmimas yra pirmas mūsų parlamentarinėje praktikoje Seimo atstovo 
imuniteto laužymas. Patiekta Seimui byla todel yra ne tik asmeninio, bet 

ir principinio pobūdžio ir mums tenka visu rimtumu šitą bylą išnagrinėti 
ir padaryti tokį Seimo nutarimą, kuris, kaip precedentas, ateityje 
teigiamai atsilieptų į mūsų politines tradicijas. 

Mes esam šiandien išklausę išsemiamą išrinktos Seimo tam reikalui 
komisijos pranešimą, padarytą Seimo atst. Toliušio, ir iš kitos pusės, 
paaiškinimą, kurį davė kaip atsakymą į interpeliaciją Ministeris 
Pirmininkas prof. Voldemaras. Mūsų pareiga iš patiektos mums 
medžiagos padaryti išvadas ir nusistatyti teisingai. To iš mūsų reikalauja 
mūsų sąžinė ir kaip Seimo atstovų, ir kaip piliečių ir, bendrai, kaip 
žmonių. 

Pažiūrėkime dabar, kokia yra mums patiekta šitoje byloje medžiaga. 
Jeigu įsigilinsim į pranešimą komisijos referento, kuris šituo atveju 
atstovauja Seimui, kaip rinktos komisijos atstovas, tai mes pamatysime, 
kad dviem pagrindiniais klausimais, būtent, Seimo atstovo imuniteto 
klausimu ir kitu grynai juridinio pobūdžio klausimu, būtent, sąvokos in 
flagranti aiškinimo klausimu, atst. Toliušis patiekė čia visiškai aiškių 
įrodymų, būtent, kad pirmiausia, Seimo atstovo asmuo yra neliečiamas, 
vadinasi, kad jisai turi imunitetą ir toliau jisai įrodė, kad dr. Juozo 
Pajaujo atsitikime in flagranti nebuvo, reiškia, kad dr. Juozas Pajaujis 
yra suimtas nebevarydamas nusikalstamąjį darbą. 

Iš kitos pusės, mes išklausėm taip pat lygiai išsemiamą pranešimą 
Ministerio Pirmininko prof. Voldemaro ir išklausę galėjome gauti 
įspūdį, kad pirmiausia Seimo atstovai imuniteto neturi, kad jeigu kai 
kurie formalumai ir liko suimant dr. Juozą Pajaujį neišpildyti, tai tie 
formalumai nėra esminės reikšmės, ir gelbėjant valstybę, valstybės 
reikalus, į tuos formalumus, į raides, nėra ko žiūrėti. Iš kitos pusės, p. 
Min. Pirmininkas patiekė labai plačius išvedžiojimus, paremtus 
citatomis ir įvairių įstatymų straipsniais del sąvokos in flagranti. Iš tų 
išvedžiojimų mes galėjom padaryti išvadą, kad, bendrai visą laiką, kai 
kuriais atsitikimais turime padėtį in flagranti ir kad tą visą laiką Seimo 
atstovas gali būti suimtas, pav. ir tais atvejais, kada jis turi „slaptą 
pasimatymą gatvėje“. Čia jau jokio imuniteto, kaip matote, nėra. 

Tokiu būdu šitoje svarbioje ir principinėje mums byloje mes 
išgirdome čia dvi priešingas nuomones. Norėdami išnešti teisingą 
sprendimą, mes turime ieškoti, kur yra tikra tiesa. Tai yra nelengvas 
uždavinys, kadangi komisijos atstovas mums pareiškė, kad visa 
medžiaga nebuvo komisijai duota, kad buvo duotos tiktai kai kurios 
ištraukos, liečiančios dr. Juozą Pajaujį ir kad komisija negalėjo tinkamai 
su visa byla susipažinti. Gal būt, kad šiuo tarpu turimos medžiagos ir 

nebegalima viešumon kelti, bet aš manau, kad šis motyvas čia vargiai 
gali būti taikomas Seimo komisijai. Del to motyvo aš išsitarsiu dar 
toliau. Faktas lieka tas, kad Seimas visos medžiagos neturi ir ta 
medžiaga nėra patiekta. Todel mums ir kyla sunkumų esant reikalui 
aiškiai nusistatyti. Bet nežiūrint į visus tuos sunkumus, mes vis tik 
galime prieiti prie tam tikros ir aiškios išvados. 

Kada man asmeniškai kyla klausimas, kaip čia surasti tiesą, aš 
pirmiausia statausi tokį klausimą: kieno pusėje gali būti labiau 
objektinga tiesa. Nes, ieškodami tiesos, mes turime kalbėti apie 
objektingą tiesą. Objektinga tiesa, mano supratimu, yra tokia, kuri visur 
ir visomis aplinkybėmis yra tiesa. Imdami vertinti komisijos pranešimą 
ir p. Ministerio Pirmininko duotus Seimui paaiškinimus, einant šituo 
kritierijumu, mes turėsim pasakyti, kad čia mūsų pasirinkimas greičiau 
turės linkti į komisijos pusę, negu į Ministerio Pirmininko pusę. Del ko? 
O štai del ko. Ministeris Pirmininkas labai plačiai ir, reikia pasakyti, 
vaizdžiai, išanalizavo paliestas byloje juridines sąvokas. Bet mes tomis 
sąvokomis negalime sulig jo pranešimu operuoti, kadangi ne visada 
prof. Voldemaras tuo reikalu vienaip kalbėjo. Čia, deja, šiandien mes 
išgirdome jį kalbant tiktai kaip Ministerį Pirmininką. Bet aš manau, 
Seimo atstovai labai gražiai atsimena tuos dar nesenus laikus, kada iš 
šitos pačios tribūnos kalbėjo prof. Voldemaras, del atstovų neliečiamy- 
bės, kaip Seimo atstovas. Aš turiu priminti prof. Voldemaro, kaip 
Seimo atstovo, kalbą, pasakytą 47 Seimo posėdyje, kuomet jisai pasiėmė 
žodį del apsilenkimo su statutu ir kalbėjo del Prezidiumo pareiškimo, 
kad atst. Trimako kalbos stenograma būsianti pasiųsta valstybės 
gynėjui. Tuomet prof. Voldemaras stojo ginti atstovų imunitetą. Jis savo 
kalboje tarp kitko šitaip pasakė: „Būna atsitikimų, kada atstovo 
neliečiamybė gali būti suvaržyta, gali būti reikalas atstovą išduoti 
prokuratūrai, bet tai daroma tik pačiai prokuratūrai to reikalaujant ir 
tai su Seimo pritarimu. Seimas tą klausimą svarsto, prokuratūra 
nereikalauja ir nutaria ar patenkinti reikalavimą ar ne." Čia, rodos, labai 
aiškiai pasakyta. Čia nurodyti du svarbiausiu dėsniu, kurie ir 
svarstomoje byloje negali būti aplenkti. Pirmas dėsnis yra tas, kad 
Seimo atstovas gali būti išduotas tik prokuratūrai reikalaujant. Šitą 
labai aiškia pareiškė 47 Seimo posėdy savo kalboje prof. Voldemaras. 
Antras dėsnis — tai Seimo pritarimo reikalingumas. Del antro dėsnio p. 
Ministeris Pirmininkas ir šiandien nesiginčija. Apie atstovo Pajaujo 
suėmimą buvo Seimui pranešta, šiandien mes tą klausimą svarstom. Bet 
kai del pirmo dėsnio, tai jis šiandien yra visiškai pamirštas. Iš komisijos 

atstovo padaryto iš šitos tribūnos pranešimo mes žinome, kad atstovo 
Pajaujo byloje teismo nutarimo nebuvo, jokie teismo organai iškeliant 
šitą bylą nėra dalyvavę, byla yra iškelta vien tik politinės policijos 
daviniais. 

Esant gi tokiai padėčiai, kuomet pats prof. Voldemaras, kaip Seimo 
atstovas, dar nesenai iš tos tribūnos visai kitaip buvo nusistatęs Seimo 
atstovų neliečiamybės klausimu, negu šiandien išdėstė, kaip Ministeris 
Pirmininkas, — mums, Seimo atstovams, tenka dėti daugiau svarbos 
komisijos referento pranešimui, negu pasiaiškinimui pono Ministerio 
Pirmininko. 

Yra ir kitų motyvų, del kurių mes turime labiau pasitikėti komisijos 
pranešimu, negu vyriausybės pasiaiškinimu. Komisija, kaip visiems yra 
gerai žinoma, buvo sudaryta iš didžiausių frakcijų atstovų ir visos jos 
parinko juristus. Aišku, kad tokioj byloj, kur eina aiškinimas juridinių 
sąvokų, tik juristų nuomonė gali būti kompetentinga. Kada komisija 
išnešė sprendimą, kad suimant atstovą Pajaujį buvo apsilenkta su 
konstitucijos 38 $, tai man nejuristui tas komisijos sprendimas yra irgi 
kompetentingas. Tuo aš nė kiek neginčiju ponui Voldemarui teisės 
aiškinti įstatymus, nors jis nėra juristas profesionalas. 

Einant toliau, tenka pasakyti, kad mums, kaip Seimo atstovams, 
šiandien tenka linkti prie komisijos išvadų dar ir kitais motyvais. 
Formaliai, profesorius Voldemaras sudarė vyriausybę ir atsistojo prie 
valdžios vairo, kaip yra žinoma, po gruodžio 17 dienos. Vyriausybė, kuri 
stojo prie valdžios vairo po perversmo ir kurią palaikančios partijos 
savo spaudoj tą perversmą yra pateisinusios, negali būti kompetentinga 
kelti bylų už perversmų rengimą savo priešininkams. Tai yra svarbus 
motyvas, nors mes galime į jį pažiūrėti vieni vienaip, kiti kitaip. Čia 
reikėjo ne.dviem priešingoms pusėms susitikti, bet bešališkam teismui 
tarti savo žodį. Tuomet mums būtų buvę lengviau tuo svarbiu klausimu 
pasisakyti. Bet vyriausybė ėmėsi atsakomybės pati, nežiūrint nurodytos 
aplinkybės, iškelti bylą, ir net nepranešdama teismo organams, ryžosi 
Seimo atstovą suimti. Tokiomis apystovomis mums gali atrodyti, kad 
čia iš tikrųjų eina koks tai puolimas iš vyriausybės pusės prieš Seimą ir 
kad atstovo Pajaujo byla taip pat yra iškilusi prie nenormalių sąlygų. Ir 
tikrai, visi, kurie seka spaudą po gruodžio 17 dienos, galėjo pastebėti, 
kad santykiai tarp Seimo ir vyriausybės visą laiką buvo įtempti ir 
pastaruoju laiku tas įtempimas didėja. 

Kuo ta kova reiškiasi ir kokios jos priežastys? Trumpai sakant, 
priežastys yra tos, kad vyriausybė yra sudaryta ne iš Seimo daugumos 

atstovų. Seimo dauguma yra kita ir todel aišku, kad susidarė 
nenormalios parlamentarinės sąlygos ir ta aplinkybė iššaukė neigiamą 
vyriausybės nusistatymą del Seimo, nors Seimas ir darė pastangų su 
vyriausybe susitaikinti ir nėjo skersai kelio vyriausybei, kuomet ši 
kreipėsi į Seimą su naudingais kraštui įstatymų projektais. Tokiu būdu 
puolančioji pusė visą laiką buvo valdančiosios partijos ir jų sudaryta 
vyriausybė. 

Tas puolimas ėjo trimis kryptimis. Buvo įrodinėjama, kad vyriausybė 
nuo Seimo visai nepriklausanti, kad vyriausybė esanti priėmusi savo 
įgaliavimus ne iš Seimo, bet iš kariuomenės, kuri gelbėjusi Lietuvą nuo 
komunistų pavojaus. Todel, nebūdama priklausoma nuo Seimo, 
vyriausybė galinti su Seimu nesiskaityti. Tokių išvedžiojimų buvo 
randama labai dažnai valdančių partijų spaudoj, tiek „Ryte“, tiek 
„Lietuvy", tiek „Tautos Valioj", tiek kitose pozicijos spaudos orga- 
nuose, kuriuos kiekvienas Seimo atstovas yra matęs ir skaitęs. Šie 
laikraščiai dažnai skatino nesiskaityti su Seimu, neigti jo autoritetą, ir 
tuo, žinoma, kėlė krašte nerimą. Buvo kalbama visą laiką, kad Seimas 
bus ryt paleistas, poryt paleistas ir t.t. Kada Seimas vis delto pasiliko, tai 
tas visuomenėje buvo aiškinama tuo, kad Seimo dauguma daro 
nusileidimų, kad slaptai dauguma palaiko vyriausybę. Žinoma, tokiomis 
sąlygomis ir rimto kontakto tarp vyriausybės ir Seimo, kaip visuomenės 
ir tautos atstovybės, būti negalėjo, 

Kita kryptis, kuria ėjo ir tebeeina kova su Seimu, — tai Seimo 
autoriteto niekinimas. Tas buvo daroma taip atvirai, kad reikėjo tik 
stebėtis, kaip gali vyriausybė sau lygiagrečio valdžios organo autoriteto 
žeminimą užmerktomis akimis toleruoti. Mums visai yra aišku, kad jei 
yra žeminamas vyriausybės autoritetas, tai tas ir Seimui nėra pakeliui, 
taip pat turėtų būti visiems aišku, kad jei žeminamas Seimo autoritetas, 
tai tas žeminimas kenkia ir vyriausybės prestižui. Šiandien gali būti 
viena politinių jėgų kombinacija, ryt — kita, bet padaryta visuomenės 
opinijoje spraga pasilieka; nupuolus valdžios autoritetui, ta spraga labai 
sunkiai duodasi užtaisoma ir gali labai neigiamai atsiliepti į visą mūsų 
tolimesnį politinį gyvenimą. Todel aišku, kad niekinti ar griauti Seimo 
autoritetą gali tik mūsų valstybės priešai, kuriems rūpi jų pačių rytojus, 
bet ne valstybės rytojus. Valstybė yra ne vienai dienai, bet ilgiems 
amžiams, ir kam rūpi valstybės reikalai, tam lygiai turi rūpėti ir Seimo, 
kaip valdžios organo, autoritetas. Juk valdžia, kaip visur, taip ir pas 
mus, susideda iš Seimo, vyriausybės ir teismo. Visi šitie trys aukščiausieji 
valdžios organai lygiai privalo turėti pagarbos ir nei vienas iš jų 

neprivalo ieškoti sau pirmenybės, niekindamas kitus. Čia iš pusės 
vyriausybės mes pastebime jau per daug didelės tolerancijos visame, kas 
liečia Seimo niekinimą. Kiekvienas mūsų yra matęs ir skaitęs „Tautos 
Valią", kuri išeina karo cenzoriaus priežiūroj. Ar daug šiame laikrašty 
pagarbos Seimui? Bet tas pats yra ir „Lietuvyje“ ir pagaliau paskutinių 
dienų „Ryte“. Visokiais būdais dešinioji spauda siekia pažeminti Seimo 
autoritetą. Aš necituosiu begalinės eilės tos rūšies straipsnių, tik 
paminėsiu, kaip pavyzdį, kaip, sakysime, ,„Rytas“ mėgina išaiškinti III- 
j0 Seimo netinkamumą. 

80 „Ryto“ numery straipsny: „Kas daryti" randame išvedžiojimų, 
kuriais mėginama išrodyti, kad dabartinis Seimas nereiškiąs tautos 
valios del to, kad, girdi, esąs išrinktas mėginimo tikslu. Tauta norėjusi 
sužinoti, ką darys kairieji, kada gaus daugumą ir valdys kraštą. Dabar 
tauta, girdi, pamačiusi, kad blogai daro, ir dabar tauta jau nepasitikinti 
tokiu Seimu, reiškia, tokį Seimą reikia paleist. Išvedžiojimas, iš viršaus 
žiūrint, gal ir logingas. Kodel ne? Jeigu iš tikrųjų tauta rinko trečiąjį 
Seimą tik mėginimo tikslais, tai kodel dabar kada jis jau išmėgintas, taip 
sakant, kodel dabar tokį Seimą nepaleisti. Ir tikrai, kada Seimo 
autoritetas neapginamas, verčiau Seimą paleisti. Prieš tai nieko nebūtų 
galima pasakyti. Bet, ponai, negalima užmiršti kitos medalio pusės. Jei 
dabar įrodinėsime, kad Seimas yra išrinktas mėginimo tikslu ir jeigu su 
tuo sutiksime, tai kas garantuoja, kad jeigu bus išrinktas naujas Seimas 
ir jeigu, sakysim, daugumą jame turės krikščionys demokratai, kas 
garantuoja, kad ir tada neatsiras norinčių įrodyti, kad ir tas naujas 
Seimas yra išrinktas mėginimo tikslu. Aiškus dalykas, kad čia ne 
valstybiškas galvojimas. Čia yra nusižengimas prieš valstybės reikalus. 
čia yra žeminamas aukščiausios valstybės įstaigos autoritetas. Šitas 
žeminimas. eina raudonu siūlu per visą valdančiųjų partijų spaudą. 

Pagaliau ir pati vyriausybė šiuo klausimu jau aiškiai pasisakė. Ponas 
Ministeris Pirmininkas savo kalboj, pasakytoj iš šios tribūnos kovo 8 d., 
aiškiai pareiškė, kalbėdamas į socialdemokratus, kad jeigu p. Kairio 
grupė pareikštų jam pasitikėjimą, tai būtų tiktai didžiausia krašte 
propaganda. Ir aš manau, visi Seimo atstovai iš tų žodžių suprato, kad 
pareiškimą pasitikėjimo iš kairiojo Seimo sparno dabartinė vyriausybė 
laikytų neigiamu reiškiniu. Kitaip tariant, tai buvo lyg ir paniekos 
pareiškimas visai Seimo grupei. Aš manau, kad kiekviena Seimo grupė, 
ar ji yra dešinėje, ar kairėje, lygiai yra verta pagarbos, kol eina savo 
pareigas šitoj aukštoj įstaigoj. (Ats. Toliušis iš viet.: Visai teisingai.). 
Todel niekinti nei socialistų nei dešiniųjų grupių, manau, nereikėtų. 

Ypač nereikėtų tai daryti viešai iš Seimo tribūnos. (Iš sd: Ypač nereikėtų 
Miniseriui Pirmininkui.). Bet kada šitas pareiškimas buvo padarytas, tai 
buvo padaryta tam tikru tikslu. Buvo pasakyta, kad Seimas, jo kairysis 
sparnas, ypač socialdemokratai, dirbą priešvalstybinį darbą. Ir buvo 
paaiškinta, kad kas būsiąs opozicijoj vyriausybės programai, tas būsiąs 
opozicijoj Lietuvai. Kadangi valstiečiai liaudininkai ir socialdemokratai 
aiškiai buvo opozicijoj žymiai vyriausybės programos daliai, tai iš to 
beliko daryti išvada, kad kairysis Seimo sparnas esąs opozicijoj Lietuvai, 
o su opozicija Lietuvai galima ir reikia kovoti. Ir šios išvados kaip tik 
buvo taikomos kairiajam Seimo sparnui. Ponas Ministeris Pirmininkas 
kovo 8 d. aiškiai pasisakė, kad vyriausybė kovos su Seimu, tegul ne su 
visu Seimu, o tik su jo kairiuoju sparnu. Bet kadangi kiekviena Seimo 
frakcija yra Seimo dalis, tai negaliu sau įsivaizduoti, kad bent kuri 
Seimo grupė del Seimo autoriteto žeminimo, ypač iš šitos tribūnos, 
neužsigautų ir prieš tą žeminimą neprotestuotų. Čia nesvarbu, į kokią 
Seimo grupę žeminimas yra nukreiptas. Jeigu šiandien matyčiau, kad 
panieka yra atkreipta prieš kokią nors dešinę grupę, net ir pačią 
dešiniausią, tai aš prieš tai lygiai protestuočiau. (Atst. Ambrozaitis iš 
viet.: Pats netiki tam, ką sakai). Todel aš manau, kad šitas kairiojo 
sparno neigimas ar paniekinimas, kuris buvo pareikštas kovo 8 d. iš 
Seimo tribūnos, buvo nę kas kita, kaip apsireiškimas kovos, kuri visą 
laiką po gruodžio 17 d. perversmo eina tarp vyriausybės ir Seimo. Aš 
nesigilinsiu toliau į tos kovos priežastis, nenagrinėsiu, kokios gali būti 
tos kovos pasėkos, bet turiu pabrėžti, kad šita kova yra mūsų valstybei 
didžiai žalinga. Šita kova neleidžia kraštui konsoliduotis viduje, o turint 
galvoje Lietuvos tarptautinę padėtį, tokia kova mums gali būti visa 
pražūtinga. (Skambutis). 
Pirmininkas. Prašau kalbėti arčiau klausimo. 


Dailidė. Šita kova privedė jau prie atviro grasinimo iš vyriausybės 
pusės opozicijos atstovams iš Seimo tribūnos ir pagaliau šitas grasinimas 
balandžio 4 d. yra įvykintas. Aš nežinau, ar yra ryšys, tiesioginis ryšys, 
tarp p. Ministerio Pirmininko grasinimo kovo 8 d. ir dr. Juozo Pajaujo 
suėmimo balandžio 4 d. Bet esant tokioms apystovoms, pasireiškus 
tokiai vyriausybės tendencijai, apie dr. Pajaujo bylą susidaro ypatinga 
atmosfera ir mes negalime užmiršti vyriausybės anksčiau padarytų 
pareiškimų, kada šiandien mes balsuojame ar prieš dr. Juozo Pajaujo 
paliuosavimą. Visi šitie motyvai turi būti mūsų priimti domėn, kada mes 
tariam savo žodį, tuo labiau, kad vyriausybė šiandien mums yra aiškiai 


657 


pasakiusi iš šitos tribūnos, kad ji Seimą atstovą Pajaujį nepaliuosuos, 
jeigu bus Seimo priimtas nutarimas paleisti d-rą Juozą Pajaujį, kaip 
neteisėtai suimtą, suprantu — neteisėtai — kaip neišpildžius tam tikrų 
reikalavimų, aiškiai konstitucijos numatytų, — tai tada būsiąs išspręstas 
tautos atstovybės likimas. Iš to pasakymo man visai yra aišku, kad 
Seimas bus paleistas. Jeigu vyriausybė tokius pareiškimus daro iš Seimo 
tribūnos, reikia manyti, kad ji juos ir įvykdys. Aš pilnai pritariu p. 
Ministerio Pirmininko nusistatymui, kad jeigu Seimas, kaip toks, negali 
atlikti tinkamai savo pareigų, ar susidaro negalimos jo darbui sąlygos, ar 
del to, kad vyriausybė Seimu nepasitiki, net ant tiek, kad, sakysime, 
negali Seimui, Seimo išrinktai komisijai įduoti tų dokumentų, kurie 
liečia Seimo atstovo suėmimo klausimą, tai aiškus dalykas, kad tokiais 
atsitikimais Seimas turi būti paleistas, jeigu tik vyriausybė yra tikra, kad 
Seimas neatvaizduoja tiksliai krašto valios. 

Krašto vidaus padėties konsolidacija reikalauja, kad šiais atsitikimais 
Seimas būtų paleistas, ir aš manau, kad vyriausybė, kuri šiuo Seimu 
nepasitiki, tai padarys. Norėdamas, kad šits žygis būtų įvykdytas, aš ir 
pareiškiu, kad tiek aš, tiek mano draugai iš valstiečių liaudininkų 
frakcijos, prieiname išvados, jog mes tomis aplinkybėmis, kokiomis yra 
šiandien sprendžiamas klausimas del atstovo Pajaujo išdavimo, turėsime 
balsuoti už Seimo išrinktosios komisijos rezoliuciją. Greta šito, mes, 
valstiečių liaudininkų frakcija, žinodami, kad vyriausybė mums, kaip 
tam tikrai Seimo grupei, yra pareiškusi nepasitikėjimą ir kad tuo pačiu 
yra pareikštas nepasitikėjimas ir visam Seimui, nes valstiečiai liaudinin- 
kai su socialdemokratais ir mažumomis vis delto sudaro šiame Seime 
daugumą, taigi ir mes, gerbdami Seimo autoritetą, negalime atsilyginti 
kuo kitu, kaip tik tuo, kad ir iš savo pusės turėsime pareikšti vyriausybei 
nepasitikėjimą. (Kairėj triukšmingas plojimas.). 

Pirmininkas. Daugiau užsirašiusių tuo klausimu kalbėti nėra. 
Diskusijos yra baigtos. Žodį gauna referentas. 


Referentas Toliušis (vl). Gerbiameiji Seimo atstovai! Aš nevarginsiu 
gerbiamąjį Seimą ilgais išvadžiojimais ir samprotavimais, bet esu 
priverstas atsiliepti į diskusijose iškeltas mintis. Teisybė, diskusijose 
dalyvavo nedaug atstovų, bet vis delto nemaža minčių čia buvo 
pareikšta, ir mano, kaip referento, pareiga yra bent prie svarbesnių 
minčių apsistoti. 

Pirmiausia, liečiant atstovo Pajaujo išdavimo klausimą, tenka 
apsistoti prie vieno pagrindinio dalyko. Ir atstovas Karoblis ir p. 

Ministeris Pirmininkas prof. Voldemaras, kalbėjo čia del vieno dalyko, 
būtent, kas svarbiau Pajaujo klausime: ar forma ar esmė; ar galima 
formą visiškai paneigti ir kalbėti tik del esmės, ar forma irgi turi tam 
tikros reikšmės. Šiuo atžvilgiu ir p. Karoblis ir Ministeris Pirmininkas, 
nors ir pripažino šiokios tokios reikšmės formai, bet galutinoje išvadoje 
priėjo prie to, kad formaliniai motyvai šioje byloje nieko nereiškia. Aš 
visai nesuprantu p. Ministerio Pirmininko logikos. Jis kalbėjo labai ilgai 
del formalinių motyvų tik tam, kad galų gale galėtų pasakyti, jog tie 
formaliniai motyvai neturi jokios reikšmės. Tai kam kalbėti ir gaišinti 
laiką, jei galų gale pasakoma, kad formaliniai motyvai neturi vertės ir 
kad klausimą turi nulemti kas kitas? Atstovas Karoblis nebuvo tiek 
griežtas del formalinių motyvų, nes jis su tam tikra rezerva pareiškė, kad 
klausimai del in flagranti ir kiti yra ginčytini. Taigi, jis taip aiškiai 
klausimo nestatė, bet vis del to pasakė, kad formaliniai klausimai dabar 
neturi aktualios reikšmės. 

Aš turiu pasakyti, kad nesutinku nei su atstovo Karoblio išvadžioji- 
mais, nei su tvirtinimais p. Ministerio Pirmininko, kuris visai paneigė 
formalinius motyvus. Visiems juristams, tur būt žinoma, kokios 
reikšmės teisme ir kitur turi forma. Juk yra žinoma, kad teisme 
netinkamai iškelta byla yra marinama aukščiausioje instancijoje — 
Vyriausiame Tribunole — tik del to, kad ji netinkamai iškelta. Man 
rodos, kiekvienas juristas tai turi žinoti. Be to, ar kiekviena medžiaga 
galima teisme operuoti? Policijos kvotos net skaityti teisme neleidžiama, 
ne tik jąja operuoti. Esant tokioms aplinkybėms, ar galima sakyti, kad 
forma neturi jokios reikšmės? Taip sakyti, man rodos, yra neigti viską, 
nes galų gale ir visi įstatymai yra ne kas kita, kaip forma, kurią 
gyvenimas paskui užpildo turiniu. 

Tuo būdu, čia yra pagrindinis skirtumas komisijos ir vyriausybės 
pažiūrose į šitą klausimą. Komisija pripažįsta, kad atst. Pajaujo 
suėmimas pirmiausia yra formalinis klausimas. Mes nežinome dar ir 
negalime net žinoti, ką teismas pasakys šioje byloje. Sakysime, kad 
teismas d-rą Pajaujį visai išteisins; juk toks atsitikimas yra visai galimas. 
Tai ar galima šiandien vien esminę pusę imti? Ar mes išnagrinėjome 
bešališkai visą bylą, ar turėjome visą medžiagą savo rankose? Ar mes 
esam teisėjai ir ar p. Ministeris Pirmininkas yra teisėjas? Ne, nei mes nei 
jis nesame teisėjai. (Kairėj ploja). Ir man rodos, kad komisija visai 
teisingai pasielgė, jeigu ji išstudijavo tiktai tą medžiagą, kuri jai buvo 
patiekta; ji negalėjo į smulkmenas įsigilinti, nes byla jai ne buvo 
patiekta, bet komisija žiūrėjo daugiau į formalinį klausimą. 

Todel visus išvedžiojimus apie tai, kad Seimo nutarimu norima 
pridengti nusikalstamas darbas, kad čia norima palengvinti kaltinamųjų 
situaciją, aš turiu griežtai atmesti. Siūlomoji komisijos rezoliucija nieko 
bendra neturi su tuo, nes dar nėra konstatuotas nusikalstamojo darbo 
faktas, dar nėra teismo sprendimo. 

Gi jei žiūrėsim į klausimą vien iš formalinės pusės, tai rasime visą eilę 
argumentų, kurie remia komisijos nusistatymą. Juk jeigu atsiversime net 
pirmąjį baudžiamojo proceso straipsnį, tai jau ten rasime, kad niekas 
negali būti persekiojamas ir baudžiamas už nusikaltimą ar nusižengimą, 
nepatraukus to asmens atsakomybėn to statuto nustatyta tvarka. 
Vadinas, jei asmuo netinkamai patrauktas atsakomybėn, tai ir teismo 
negali būti. Man rodos, nuo to straipsnio reikėtų pradėti kalbėti. 


Toliau man teks atremti ir kai kuriuos kitus dalykus. Čia buvo iškilęs 
ginčas ir p. prof. Voldemaras plačiai įrodinėjo, kad ats. Pajaujis yra 
suimtas in flagranti. Jis nurodė, kad mano kalba esanti visai neloginga, 
nes aš randąs, kad pas mus ir yra in flagranti ir nėra. Taip, baudžiamasis 
procesas nežino specifinės juridiniu atžvilgiu in flagranti sąvokos, o 
konstitucija žino. Vadinas, mes galime operuoti tik tuo, kas konstituci- 
joje yra nustatyta. Konstitucijoje šita sąvoka yra siaurai apibūdinta, nes 
nustatytas tik vienas lokalinis momentas, būtent, užtikimas nusikaltusio- 
jo nusikaltimo vietoje. Mes apie tai ir kalbame. Kai del 257 str., kad ten 
kalbama apie in flagranti, tai, man rodos, juristų tarpe sunku būtų tai 
tvirtinti. Jei žmogus mėgina pabėgti, nežiūrint to, kokį nusikalstamą 
darbą ir kada jis yra padaręs, tai skaityti tokį atsitikimą in flagranti 
jokiu būdu negalima. 

Toliau, Ministeris Pirmininkas ilgą laiką pašventė tam, kad galėtų 
įrodyti, jog čia yra tęsiamas nusikalstamas darbas. Jei čia yra tęsiamas 
nusikalstamas darbas, tai kiekvienas momentas yra in flagranti. Aš jau ir 
pirmoj savo kalboj pabrėžiau ir dar kartą turiu pažymėti, kad 102 b. st. 
str. visai nėra inkriminuojamas atstovui Pajaujui; jam inkriminuojami 
tiktai 49, 50 ir 126 str. str., tai yra pasikėsinimas ir ruošimasis prie 
nusikaistamo darbo. Vadinas, tik su tuo mes ir turime formaliai 
skaitytis. O jeigu taip yra, tai čia nėra tęsiamojo nusikalstamojo darbo. 
Tęsiamąjį darbą galima tik tuomet pripažinti, jei yra nors vienas 
pirmykštis tvirtas nusikalstamas faktas. Pavyzdžiui, bigamija yra 
tęsiamas nusikalstamas darbas, nes ten žmogus vieną kartą vedęs ir 
teisėtai nepersiskyręs veda antrą kartą ir tuo būdu papildęs nusikaltimą, 
pasilieka tęsiamoj nusikaltimo padėty. 

Čia yra vienas aiškus neabejotinas nusikaltimas — būtent antros 
vedybos ir paskui pasilikimas toj padėty. Arba žmogus suklastavo 
dokumentus, su jais gyvena ir tuo būdu padaręs nusikaltimą, tą 
nusikaltimą tęsia. Kareivis pabėgo iš kariuomenės; vienas nušikaltimo 
faktas jau įvyko ir toliau tęsiasi. 

Bet ar čia Pajaujo byloje yra tas neabejojamas pirmykštis faktas 
pradžia, iš kur galima pradėti nusikalstamojo darbo tęsimą. Kaip tik to 
nėra, ir komisija šituo reikalu nebuvo įsitikinusi. Jeigu kalbėti apie 102 
b. st. str., kuriuo net nėra kaltinamas atst. Pajaujis, tai aš sau leisiu 
pacituoti iš senato praktikos, iš to pat Tagancevo, štai kuriuos Senato 
paaiškinimus: 


I) „Dlia primečanija st. 102 neobchodimo ustanovit po obstojatelstvam 
dela s soveršennoju nesomnennostju, čto soobščestvo postavilo svojeju celju 
nasilstvennoję izmenenie ustanovlennago osnovnym zakonam obraza 
pravlenija ili ottorženija časti territorii" (908/6 0. c.). 

2) „Soobščestvo predpolagajet edinenie uže sostojavšejesia. Odno tolko 
rasprostranenie idej v predpoloženij o neobchodimosti obrazovat soobščest- 
vo, obmen myslej, obsuždenie planov ustrojstva takovogo, možet razsmatri- 
vatsia tolko kak popytka obrazovat soobščestvo, daže sobranie v kakom libo 
meste izvestnago čisla lic s celju podobnago predvaritelnago obsuždenija ne 
sostavliaet ešče prestupnago soobščestva" (kas dep. 905/4 po d. Lobkovska- 
£0) 


Kaip matome, rusų senatas žiūrėjo į klausimą daug liberališkiau 
negu mūsų dabartinė vyriausybė. 

Iš tos medžiagos, kuri komisijai buvo pristatyta, komisija negalėjo 
prieiti išvadą, kad tikrai buvo sudaryta organizacija, kuri pastatė sau 
tikslą nuversti esamąją dabar tvarką. Todel ir išvados del tgsiamo 
nusikaltimo darbo turėjo atpulti. 

Toliau kalbama buvo p. Ministerio Pirmininko del mūsų konstituci- 
jos nustatyto atstovų imuniteto. Ir čia buvo prieita ligi to, kad buvo 
įrodinėjama, jog imuniteto pas mus visai nėra; nors konstitucijoje 
straipsnis ir yra įrašytas, bet tas jokios reikšmės neturi, tai yra lex 
imperfecta — įstatymas be sankcijos arba, kitaip sakant, bebausmės; 
todel kiekvienas policininkas gali paimti Seimo atstovą už pakarpos ir 
viskas bus tvarkoj. Einant ta logika, policininkas gali ir Ministerį 
Pirmininką paimti už pakarpos ir bus tvarkoje. (VI. ploja). Jeigu p. 
Ministeris Pirmininkas čionai tvirtina, kad tai yra lex imperfecta ir kad 
nėra sankcijų, tai jis klysta. Sankcija yra 498 b. st. str., kur kalbama apie 
neteisėtą laisvės atėmimą. Jeigu konstitucijoje pasakyta, kad atstovas 

gali būti suimtas tik Seimui sutikus, arba užtikus jį in flagranti ir jei yra 
įvykis, kur tų nuostatų nebuvo prisilaikyta, tai tam kaip tik ir yra 
numatyta sankcija 498 b. st. str. Jeigu valdininkas tai padarė, tai atsako 
einant 636 str., todel, kad jisai pasisavino tą, ką įstatymas neleidžia, už 
tai jis ir atsako. 

Čionai p. Ministeris Pirmininkas nurodo: pažiūrėkim į Rusijos 
dūmą, tenai buvo iš vienos pusės učreždeniję gosudarstvennoj dumy 
nuostatai apie atstovų neliečiamybę, iš antros pusės buvo nustatytos tam 
tikros bausmės už neliečiamybės laužymą baudžiamajame kodekse. Aš 
turiu pasakyti, kad tai yra galimas daiktas, bet kodekse buvo nustatyta 
padidinta sankcija. Tenai už žmogui laisvės atėmimą buvo nustatyta 
nedidelė sankcija, del dūmos narių norėjo sunkiąją bausmę padidinti ir 
todel įvedė specialius straipsnius į baudžiamąjį kodeksą. Tokios 
reikšmės turi 328 str. uloženija o nakazanijach. 

Toliau sakoma, kad straipsniai konstitucijoje del imuniteto yra 
deklaratyvinio pobūdžio ir kadangi jokio įstatymo išvystyti tą deklaraciją 
neišleista tai ir imuniteto jokio nėra. Ta pačia analogija eidamas aš turiu 
paklausti p. Ministerio Pirmininko, kuriuo įstatymu veikia Ministerių 
Kabinetas? Einant p. Ministerio Pirmininko logika, galima prieiti prie 
išvados, kad Ministerių Kabinetas yra nelegalinė organizacija. Einant 
šita logika, mes galime prieiti prie Gerkuleso stulpų, mes galime prieiti 
prie super kriticizmo ir galime abejoti, ar yra pasaulis, ar yra žmogus. 
Einant sofistiniais išvedžiojimais, galima prieiti išvados, kad abelnai 
nieko nėra. Bet mes taip toli neiname. Mes turime aiškų įstatymo dėsnį 
ir tuo dėsniu mes galime operuoti. 

Toliau, sakoma, kad, girdi, siūloma Seimui priimti rezoliucija del 
Pajaujo paliuosavimo vyriausybei neprivaloma. Ar gali Seimas priimti 
rezoliuciją? Čia, — sakoma, — klausimas yra neaiškus, gal būti tam 
reikalingas įstatymas. Aš turiu pasakyti, kad pirmiausia mes turime 
vaduotis Seimo statutu, kuris yra įstatymu ir, antra, turime iš savo 
praeities papročių ir tradicijų. Ir vienas ir antras būdas duoda 
pakankamai medžiagos šitam klausimui išspręsti. Seimo statuto 88 $-as 
sako: „pasiūlymai, kurie neturi įstatymo sumanymo reikšmės, reikalingi 
tik vieno svarstymo ir balsavimo". Jeigu jau kyla toksai klausimas, kad 
reikia rezoliuciją apie Pajaujo paliuosavimą pravesti įstatymo keliu, taip 
p. Ministeris Pirmininkas galėtų pasakyti, kad ir nepasitikėjimą pareikšti 
reikalinga įstatymo keliu, reikia trimis skaitymais balsuoti ir Valstybės 
Prezidentui pasiųsti. Bet man rodos, kad ligi tokių išvedžiojimų mes dar 
nesame priėję. Toliau turiu pasakyti, kad klausimas del išdavimo nėra 

naujas, jau Seime buvo kartą tas svarstoma, ir kada buvo pareikalauta 
išduoti, Seimas savo nutarimu, bet ne įstatymu, nutarė neišduoti. Tokiu 
būdu mes galime vaduotis tradicijomis ir papročiais, kurie nusistovėjo ir 
nėra ko mums čionai tokį klausimą kelti, ar pakanka rezoliucijos ir ar 
nebereikia įstatymo. Aišku, Seimo priimtoji rezoliucija vyriausybei bus 
privaloma. Jeigu vyriausybė to nutarimo nepildo, tai reikia prieiti prie 
išvados del galimybės tai vyriausybei pasilikti prie valdžios. 

Toliau del ginčo tarp Ministerio Pirmininko ir manęs, ar atst. 
Pajaujis prisipažino, ar ne. Prisipažinimas yra subjektyvus dalykas. 
Kiekvienas, kuris buvo teisme, žino, kad tardytojas ir vėliau teismas 
stato kaltinamajam klausimą: ar tamsta prisipažįsti tuo, kad tada ir 
tada, tenai ir tenai esi padaręs tą ir tą, ir čia kaltinimas tiksliai 
formuluojamas. Ir kaltinamasis atsako, ar jis prisipažįsta, ar neprisi- 
pažįsta. Tokio klausimo atst. Pajaujui visiškai nebuvo pastatyta ir todel 
kalbėti apie tą, kad jisai prisipažino, negalima. Bet reikia daryti išvadas 
iš to, ką jisai yra pasakęs. Jisai sako, kad turėjęs tikslo ginti konstituciją. 
Tai nėra bloga intencija, įstatymų kol kas neuždrausta. Jeigu buvo 
norėta pasakyti, kad jisai tuo pripažino savo kaltę tais straipsniais, kurie 
jam inkriminuojami, tai kaip tik tos kaltės jisai neprisipažino. 

Ką dar reikia pridėti? Gal pridėti tą, kokie esminiai daviniai prieš 
Pajaujį čia paaiškėjo. Man rodos, kad čionai buvo pasakyta viskas, kas 
yra baisiausio ir biauriausio prieš atstovą Pajaujį, čionai buvo visi 
įrodymai prieš išdėstyti. Ir ką iš to visko galima matyti? Kaip didžiausia 
kaltė paskaitoma slaptas pasimatymas gatvėje. Antra, kad jisai turėjo 
konspiratyvius butus ir organizavo organizaciją su tikslu ginti konstituc- 
iją. P. Ministeris Pirmininkas sako: aš tai intencijai netikiu. Galima 
tikėti, galima ir netikėti — teismas nustatys, kaip buvo. Bet iš anksto 
negalima pasakyti, kad buvo kitaip, jeigu žmogus taip sako. Be to, aš 
turiu pasakyti, kad visi tie parodymai prieš ats. Pajaujį yra parodymai tų 
pačių kaltinamųjų toje pačioje byloje. Gerbiamieji, mes visi žinome, 
kokios reikšmės turi apkalbėjimai, kaip rusai sako „ogovor“. Tai nėra 
liudininkų parodymai, bet tai yra kaltinamųjų parodymai, kurie visokius 
psichologinius motyvus gali turėti, kurie gal savo kailį gelbėdami, arba 
norėdami prisigerinti, gali tą ar kitą pasakyti; ir todel teismas į tokius 
parodymus žiūri labai atsargiai. Tik tų trijų asmenų ir tų pačių 
kaltinamųjų yra šitoje byloje parodymai, jokių liudininkų parodymų 
nėra. 

Ponas Ministeris Pirmininkas pareiškė, kad Seimas ne tik negali 
pareikalauti paleisti Pajaujį, bet turi jį savo nutarimu pasmerkti. Aš 

turiu pasakyti, kad Seimas niekada nepagyrė ir nepagirs jokių sąmokslų 
ir perversmo rengėjų. Čia negali būti jokios abejonės. Bet Ministeris 
Pirmininkas pasivėlino laiku. Jis turėjo ateiti su paprasto bešališko 
teismo sprendimu ir tada pastatyti tą klausimą. Kol tokio sprendimo 
nėra, mes padarytume didelį nusikaltimą, nes darytume spaudimą į 
teismą ir galėtume jį išvesti iš lygsvaros. Kol teismas neišsprendė bylos, 
kaip galima užbėgti jam už akių, todel mes negalim dabar, kol nėra 
teismo sprendimo, tą Žmogų pasmerkti ir atidėsime tą pasmerkimą 
vėlesniam laikui. 


Gerbiamieji, mes gyvenam istorinį momentą. Čia pastatytas 
klausimas taip, kad iš mūsų nutarimo turės būti padarytos didelės 
reikšmės išvados. Bet mes negalime pasiduoti bauginimams. Mes galime 
atsistoti tik ant formalaus pagrindo ir galime pasakyti, kad sūimant ats. 
Pajaujį nebuvo prisilaikyta įstatymų. Kadangi čia eina klausimas ne 
vieno atskiro Žmogaus, ne kurios nors frakcijos klausimas, bet yra 
pastatytas Seimo autoriteto ir garbės klausimas, tai šiuo klausimu jokio 
kompromiso būti negali. (Kairėj ploja). 


Pirmininkas. Žodį gauna Ministeris Pirmininkas. 


Ministeris Pirmininkas A. Voldemaras. Kalbėjusieji statė du 
klausimu. Vienas kalbėjo valstiečių liaudininkų frakcijos vardu, kitas — 
neva komisijos vardu, bet faktinai ponas Toliušis gynė ne komisijos, 
kaip tokios, bet komisijos daugumos nuomonę, nes komisijoj šiuo 
klausimu kaip tik buvo dvi nuomonės. 


Pono Dailidės kalba buvo lyg ta gulbės daina ar sąžinės egzaminas. 
Kada reikalinga išeiti iš Seimo, laukiama, kad Seimas būtų paleistas ir 
tas momentas jam pridavė daugiau dvasios pakilimo ir daugiau 
objektingumo, negu Toliušiui, kuris norėjo komisijos vardu kalbėti. 


Nenorėdamas gilintis į tuos momentus, aš noriu tik viena pabrėžti. 
Ypač jeigu yra nepaprastos reikšmės momentas, tai yra senai žinomas 
dėsnis, — kad nigkumet negalima iškraipyti priešo nuomonės. Čia man 
kaip tik buvo prikišta tokių dalykų, apie kuriuos aš nė nesapnavau, ir 
prikišta man tokių argumentų, kurių aš nevartojau. Todel turiu pabrėžti, 
kad tuo atveju reikėtų klausimą imti rimčiau ir giliau. 

Ponas Toliušis, kad pradėtų vėl iš formalios pusės, primeta man, kad 
esu sakęs, kad nereikalinga formalumai; iš kitos pusės, kad aš daug laiko 
žaidžiąs. Aš nesakiau, kad nereikalingi formalumai, tik pabrėžiau 
atstovo Karoblio mintį, kad formalumų klausimas jau yra istoriškas, 

kad stadija, kurioj formalumai turėjo būti statyti, jau yra praeity ir 
negalima grįžti atgal ir pradėti statyti formalumų iš naujo. O tai visai 
kas kita, negu pasakyti, kad formalumai yra nesvarbūs. Bet ir antraip 
pastačius klausimą, aš vis delto pabrėžiu, kad ir istoriškai imant 
vyriausybės pasielgimas buvo teisėtas įstatymo atžvilgiu ir jai nieko 
prikišti negalima. Aš įrodinėjau, kad Pajaujo nusikaltimas yra tęsiamas 
nusikalstamas darbas ir tuo klausimu aš tik galėčiau pakartoti tuos 
argumentus, kuriuos aš jau esu minėjęs ir gal būt juos dar išvystyti. Taip 
buvo tęsiamas nusikalstamas darbas, kuris prasidėjo, jo paties 
pareiškimu, dar sausio mėnesy, nepasibaigė ir negalėjo pasibaigti jo 
suėmimo dienoj. Nes gi tiktai tada, kada Krupavičius nuvers esamą 
kabinetą, tada tik jis su savo visa organizacija išeis į gatvę. Vadinasi, jo 
organizacijos tikslas buvo nustatytas — kada bus visai kita valdžia. 
Reiškia, ne kovo 14 ir ne 15 dieną, tuo terminu ar vėliau tas darbas 
nepasibaigė, nes turėjo prasidėti tik tada, kada išeis Krupavičiaus 
organizacija. Vadinasi, tai buvo nusikalstamas darbas tęsiamas ir todel 
atstovas Pajaujis suimtas in flagranti. Aš pilnai palaikau tą, ką esu jau 
pasakęs, 

Dailidė pripažįsta, kad galima ir negalima išvystyti visų argumentų. 
Aš jų todel ir nevysčiau. Aš nekalbėjau apie naujo kabineto vardus, 
naujo prezidento, kuris irgi buvo numatytas. Kadangi ten yra kai kurie 
vardai, prieš kuriuos mes neturime dar įrodomos medžiagos, kad jie 
patys darė, tai vyriausybė moraliai negali paskelbti tų vardų, kaip buvo 
nutarta padaryti, nes, kaip sakiau, del jų nėra įtariamos medžiagos. 
Tačiau turiu pabrėžti, kad ir kabinetas ir vardai buvo nužiūrėti ir eilė 
kitų pakeitimų — viskas buvo nužiūrėta. Todel čia apie tą planą 
sukilimui padaryti ginkluotai valdžią nuversti netenka abejoti. 

Tie visi daviniai yra, bet iš tribūnos atvirame Seimo posėdy jų 
skelbti, kad paskui būtų išnešti į gatvę, negalima. 

Komisija žiūri labai formalumų ir todel ji turėjo ir pati sau tą 
formalumą pastatyti. Komisija buvo išrinkta ne kokiu nors teismo 
organu, ne teisti gyvus ir mirusius, bet komisija konkrečiai — Pajaujo 
klausimu. Ir koks jos uždavinys yra? Kiek aš supratau iš atstovo žodžių 
— kad komisija nemačiusi visos bylos. Bet tada ji ir negalėtų tvirtinti ir 
pagaliau komisijai niekas ir nedavė bylą tvirtinti. Visos bylos niekas 
nedavė ir Seimui spręsti kaip teismui, bet davė tik įsitikinti, ar yra 
pamatuotai suimtas, ar yra suimtas in flagranti, ir kaip pagaliau Seimas 
įsivaizduoja jo paleidimo klausimą: ar atskiru įstatymu, ar nuversdamas 
valdžią ir pastatydamas kitą — tą jis gali padaryti parlamentariniu 

būdu. Komisija pati turėjo nusibrėžti sau ribas, bet ji panorėjo daug 
plačiau eiti. Dar kas ne geriau — pasirodė, kad komisijos dauguma 
priėjo prie klausimo su savotišku maštabu: Toliušis išreiškė pageidavi- 
mą, kad byla būtų teisiama apygardos teisme ir citavo pirmuosius 
baudžiamojo proceso straipsnius. Pirmas straipsnis kalba apie normalius 
taikos teismus ir apygardos teismus. Apie kitokį teismą baudžiamojo 
proceso pirmas straipsnis nekalba. Jis čia norėjo įrodyti, kad yra 
apsilenkiant su baudžiamuoju procesu iškeliama byla ir kad nesanti 
kvalifikuota tuo ar kitu straipsniu. Bet Toliušis negalėjo užmiršti kito 
dalyko, kad pas mus Lietuvoj yra mūsų išleistais įstatymais numatyta ir 
eilė kitų teismų. Gerai ar blogai, tai kitas dalykas. 


Jeigu paimsim „Vyriausybės Žinias“ nuo pat pradžios, rasime pulko 
teismo įstatus, kariuomenės teismo įstatus ir karo lauko teismo įstatus ir 
ypatingus įstatus valstybės apsaugai, kur nurodoma ir procesas ir 
ypatinga tvarka. (Atst. Purėnienė iš viet: Kokia, būtent?) Prašau 
pasakyti, tamsta esi juristas, kuriam p. Dailidė išdavė atestatą, tai 
tamstai toji tvarka turi būti žinoma. Ir bylų ir tos srities visą eilę 
turėjome ir toms byloms tvarka nustatyta yra. Ir todel aš supratau tą 
norą ir tą citavimą I baudž. proc. straipsnio, kaip norą, kad ta byla būtų 
atiduota apygardos teismui. Tai sakau, ne tokiais laikais mes gyvename. 
Žinoma, didelė nelaimė, kad taip yra, bet veikia kiti teismai, kurie turi 
savo procesą, savo procedūrą. Be to, reikia žinoti, kad esant karo 
stoviui, visos konstitucinės garantijos nustoja veikusios ir asmens laisvės 
garantijos sustabdomos. Tai tuo atžvilgiu, jeigu gyvename išimtina 
padėtimi, išimtinais įstatymais, tai kaip galima argumentuoti iš baudž. 
st. ir proc., kurie yra taikomi tiktai normaliais laikais. Vadinas, šitie visi 
argumentai, arba eina pro šalį, arba turi noro privesti prie to, kad 
klausimas, kad šita byla būtų atiduota apygardos teismui. Dabar 
pereisiu prie komisijos. Komisija žiūrėjo į klausimą iš formalinės pusės, 
įkibo, kad kaltinimas nėra suformuluotas, nėra pagrįstas vienu kitu 
straipsniu. Ne taip reikėjo žiūrėti, o taip kaip išimtinomis teisėmis bylos 
eina, ar kariuomenės teisme, ar karo lauko teisme ir kas nukreipia ir 
kokia tvarka nukreipia tos bylos eigą, prisilaikant mūsų įstatymais, 
mūsų čia Lietuvoj išleistais įstatymais, Ir apie tą pusę komisija nenorėjo 
nė pusės žodžio pasakyti. Ir todel visi tie argumentai eina visai pro šalį. 

Dar buvo norėta man primesti prieštaravimų, kad atsitikime su 
Trimaku kalbėjau viena, o čia kalbu kita. Nei tada nei dabar 
priešingumų nesakiau, aš irgi pripažįstu principą, kad tautos atstovybė 

gali būti tiksli, jeigu ji bus stipri tautos atstovybė, o tai galės būi tik 
tada, kada ji bus į aiškiai juridines formas įstatyta, Bet pripažinimas to 
principo, tai nereiškia, kad jau visi formalumai tuo atžvilgiu yra aiškūs. 
Ir tenai klausimas buvo toks, ar Seimo Pirmininkas privalo pranešti 
prokuratūrai, neatsiklausęs Seimo apie išdavimą. Aš tuomet protesta- 
vau, kad Seimo Pirmininkas negali, neprivalo tai daryti, nes tai 
neatatinka Seimo garbei. O jeigu iš tikrųjų nusižengė, tai prokuratūra 
gali kelti bylą. Bet tada buvo visai kitas laikas, tada neveikė išimtini 
įstatymai, išimtini teismai. Dabar visai kas kita, dabar mes gyvename 
visai kitokiomis aplinkybėmis. Taigi, principas lieka tas pat. Aš ir 
šiandien pakartoju, jeigu norima tikrą atstovybę kraštui, tai reikia 
pastatyti į aiškias vėžes. Ir jau šiandien sakiau, kad juridiškai man kyla 
klausimas, ar tam tikri konstitucijos dėsniai yra deklaratyvinės ar 
dispozityvinės reikšmės. Todel sakau, ne dabartinės vyriausybės kaltė 
yra, kad šitie dėsniai aiškiai nenustatyti, kad nėra aiškių normų ir todel 
negalima apie tai kalbėt. 

Dar p. referentas atstovas Toliušis nurodė į eilę nusikaltimų iš 
vyriausybės pusės, kuriuos įrodinėjo ir 636 ir kitais paragrafais, kad per 
didelę valdžią pasisavino, ir įrodinėjo, kad sankcijų esama. Bet kaip tik 
jo argumentai du dalyku supainiojo, kuriuos negalima supainioti. Jis 
pasakė, kad atimti laisvę eiliniam piliečiui yra draudžiama baudžiamuo- 
ju statutu ir užtai yra nustatyta bausmė. Jeigu tai, kas yra taikoma 
eiliniam piliečiui, taikyti ir Seimo atstovui, tai imuniteto nėra, tuo pačiu 
atstovas statomas eilinio piliečio padėtin. O aš kaip tiktai pabrėžiau, kad 
reikalinga, kad būtų sankcijos, sankcijos ne už atėmimą laisvės iš eilinio 
piliečio, bet sankcijos už atėmimą Seimo atstovui laisvės. Vadinas, 
imuniteto sankcija, ne kita. Aš labai gerai žinau, kad eiliniam piliečiui 
irgi apsaugota įstatymais laisvė; ir jeigu laisvė suvaržoma, tai ne per 24 
valandas, kaip čia atstovas Toliušis paminėjo, bet per 48 valandas, kaip 
mūsų įstatymai reikalauja, turi būti patiektas kaltinimas. Mes čia Seime 
besvarstant interpeliacijas p. Sleževičiui, girdėjom, kad ir pora savaičių 
nebuvo pranešamas kaltinimas, nepranešama, nesant karo stoviui. 
Vadinas, tas konstitucijos dėsnis niekad nebuvo įvykintas, bet šiuo 
atveju yra įvykintas, todel, kad karo stoviui esant tos laisvės yra 
sustabdomos, jų vykdymas yra sustabdomas. Ir tada tardymo klausimas, 
suėmimo klausimas yra visai svarstytinas. Todel ir sakau, aš pripažįstu 
principą, kaip pirma sakiau, dabar sakau ir visada sakysiu, kad tautos 
atstovybė, kaip nešiotoja Viso majestoto visos tautos suvereniteto 
reiškėjas, ji turi būti įstatymais aiškiai nustatyta, jai turi būti aiškiai 

nustatytos normos, turi būti nustatyta, ką gali ir ko negali. Bet kaip jau 
sakiau, įstatymai tuo atžvilgiu jokių dispozicinių normų nededa. 

Dabar del rezoliucijos. Ar rezoliucija verčia vyriausybę prie ko nors, 
ar ne? Ne. Rezoliucija vyriausybės neverčia. Einant konstitucija, 
vyriausybė privalo vykint tik įsttatymus. Rezoliucija vyriausybei turi 
tiktai moralinės reikšmės, turi politinės reikšmės. Jeigu vyriausybė turi 
daugumą Seime, tai dauguma gali pareikšti vyriausybei per rezoliucijas 
savo pasitikėjimą ar nepasitikėjimą, bet jokios juridinės atsakomybės 
vyriausybė prieš rezoliuciją neneša, jokių jurdinių pareigų vyriausybei 
rezoliucija neuždeda. (Iš sd.: O kas Seimo statute yra pasakyta?). 
Pasakyta, kad Seimas gali priimti rezoliucijas, bet niekur nei statute nei 
konstitucijoj, kad tokios rezoliucijos kam nors privalomos juridiškai, 
nepasakyta. Politinė išvada — kitas dalykas. 

Ir čia mes prieiname prie to pamatinio klausimo, ar Seimas nori su 
vyriausybe dirbti, ar ne. Ir šitą pamatinį klausimą kaip tiktai pastatė 
ponas Dailidė. 

Pradžioje jis norėjo duoti apžvalgą santykių tarp Seimo ir dabartinės 
vyriausybės, ir nurodė, kad vyriausybė lyg ir paneigusi vieną ar kitą 
grupę. Tai yra griežtai netiesa. Mes turime politinių priešų, turime 
idėjinių priešų — taip, mes su jais galime kovoti ir kovosime, bet asmens 
kaip tokio paneigimo nebuvo, nėra ir nebus. Del politinio darbo 
vyriausybė turėjo išaiškinti, ar bendradarbiavimas galimas ar ne. Tam 
buvo eilė klausimų, kurie buvo iškelti deklaracijoje. Ten buvo nurodyta, 
kaip vyriausybė supranta bendradarbiavimą su Seimu. Ji iškėlė eilę ten 
klausimų, apie kuriuos pasakė jeisianti su tam tikru įstatymo projektu į 
Seimą. Bet Seimas pasakė, kad tokia programa Seimui iš esmės 
nepriimtina. Vadinasi, Seimas jau tada, kada buvo skaityta deklaracija, 
pasakė, kad to kelio, kuriuo vyriausybė norėjo eiti ir kurį nurodė savo 
deklaracijoje, jis nepripažįsta, kad tų įstatymų, tų priemonių, kurios, 
vyriausybės išmanymu, reikalingos Lietuvos gerovei, Seimas, ar vienas 
Seimo sparnas, nepripažįsta. Tada buvo statomas klausimas taip: jūs 
būkite Lietuvos opozicija, bet ne Lietuvai opozicija, nes buvo ir yra 
pamato manyti, kad tai yra Lietuvai opozicija, o ne Lietuvos opozicija. 
Toks kelias, mes sakom, yra pavojingas. Ką atstovas Dailidė kalbėjo 
apie reikalingumą vienybės Lietuvoje, apie reikalingumą vidujinės 
rimties, tai tas vyriausybės iš pat pradžios buvo skelbiama. Bet tas turi 
reikštis darbais. „Iš jų darbų pažinsite juos“. Tai yra Evangelijos dėsnis, 
kuris tinka ir kiekvienam socialiniam apsireiškimui. Jei Seimas nenorėjo 
rimtai tais pamatiniais klausimais dirbti, tai aiškus dalykas, kad jis 

nenorėjo ir negalėjo bendradarbiauti su vyriausybe. Žinoma, momentas 
buvo sunkus. Vyriausybė tai matė ir todel norėjo palengvinti, 
psichologiškai palengvinti. Pasikeitė politinė situacija, pasikeitė vyriau- 
sybė. Tai buvo didelis šuolis, per kurį ne kiekvienam moraliniai galima 
pereiti, todel pradžioje vyriausybė ir nestatė to pamatinio klausimo, kad 
galima būtų sueiti ir bendradarbiauti. Bet vėliau Seimo darbas pasireiškė 
kuo? Pasireiškė tuo, kad tas darbas ėjo kitur, šalia Seimo. Seimas buvo 
lyg ir priedanga tam darbui. Ir šai dabar mes turime vieną Seimo narių 
vardą, būtent Pajaujo vardą, su kuriuo rišasi rengimas ginkluoto 
sukilimo vyriausybei nuversti. Jis pats tą faktą pripažino. Žinoma, jeigu 
Seimas to nepasmerkia, tai vyriausybė, aiškus dalykas, turi daryti iš to 
išvadas. Ji negali toliau dirbti su tokiu Seimu, kuris net del tokio 
asmens, Kuris pats prisipažįsta kaltas, sako, kad čia dar esą neaišku, kad 
čia dar galima esą ginčytis del įvairių formalumų. Jūs, sako, pirma 
paleiskit jį, o paskui pas mus ateikit; tada mes apsvarstysim ir gal ir 
išduosim. Jeigu mes taip būtume darę, tai tikriausiai jokio Pajaujo 
prisipažinimo nebūtum turėję. Jeigu Pajaujis būtų čia sėdėjęs ir girdėjęs 
kalbas apie jo išvadavimą, tai būtų pamatęs, kad geriausiai yra visai 
tylėti ir neduoti kaltinamosios medžiagos prieš save. Šita medžiaga nėra 
vienintelė. Yra ir liudininkų parodymų. Bet jeigu pats kaltinamasis 
prisipažįsta, tai to formaliniam procedūros klausimui nuspręsti pilnai 
pakanka. Jeigu čia norima procedūros klausimas kitaip pastatyti, tai čia 
vyriausybė gali padaryti tik vieną išvadą, būtent, kad tam tikros Seimo 
frakcijos nori nekaltumo forma pridengti didelį nusikalstamą darbą, 
nori didelį nusikalstamą darbą ištraukti iš teisingumo rankų. Kada 
tokioje plotmėje klausimas statomas, kada imamasi už formalumų 
slapstytis, tai vyriausybei, žinoma, aišku yra, kuriuo keliu ji turi eiti. 
Tas, sakau, labai aišku, ir kraštas turi žinoti, kad jeigu Seimas bus 
paleistas, tai tik už tai, kad jis nenorėjo pasmerkti ginkluoto sąmokslo. 
Vyriausybė savo laiku ir anksčiau buvo davusi progos padaryti tą 
pasmerkimą. Kaip tik kritingiausiu momentu buvo atatinkamų frakcijų 
vadai informuoti gana tiksliai, bet ar jie tą pasmerkimą padarė? 
(Atstovas Toliušis iš vietos: O karo cenzūra ką išbraukė?) — Ką 
cenzūra išbraukė, tai kitas dalykas. Čia kalba yra skyrium. Tas, ką 
išbraukė, nebuvo tas pasmerkimas, kuris buvo siūlomas. Vyriausybė 
nereikaluja girti ją, jūs galite viešai pasakyti, kad jūs esate vyriausybei 
opozicija, bet ne Lietuvai opozicija. Bet jūs ir tada, kada jums sakoma, 
kad toks ir toks jūsų atstovas renka ginkluotas jėgas ir nori padaryti 
suirutę Lietuvoje, nerandat reikalo protestuoti. Ar jūs ir dabar nerandat 

reikalo atsirubežiuoti nuo tų dalykų? Po informavimo darbas vis delto 
ėjo toliau, ir šiandien mes turime to pasekmes. Kraštas, žinoma, turi 
aiškiai žinoti, kad jokia vyriausybė negali turėti tokio įstatymų 
leidžiamojo organo, kuris, prisidengęs atstovų neliečiamybe, varytų tokį 
darbą, kaip rengimas ginkluoto sąmokslo vyriausybę nuversti. Jei 
Seimas tokio darbo nepasmerkia, tai tada jis jam pritaria. Dar daugiau. 
Seimas nori apginti, nori apsaugoti nuo atsakomybės to nusikalstamojo 
darbo dalyvius. Todel kraštas turi žinoti, kad toks Seimas, kuris tokių 
darbų nenori pasmerkti, nėra ir negali būti Lietuvos Seimas. (Dešinėj 
pritarimas). 

Pirmininkas. Daugiau norinčių kalbėti nėra. Diskusijos yra baigtos. 
Šiuo klausimu yra įneštos trys pereinamosios formulos. Aš jas 
perskaitysiu. Pirma: 


„Seimas, išklausęs pono Ministerio Pirmininko atsakymą į valstiečių 
liudininkų interpeliaciją, reiškia Ministerių Kabinetui nepasitikėjimą ir 
eina kitų dienotvarkės punktų svarstyti". 

Toliau: 

„Specialinė Seimo komisija, išrinktoji Seimo posėdyje 1927 m. 
balandžio mėn. 8 d. atstovo J. Pajaujo suėmimo klausimui ištirti, 
imdama domėn, kad atst. Pajaujis buvo suimtas be Seimo sutikimo, kad 
atst. Pajaujis suimant jį nebuvo užtiktas nusikaltimo vietoje, kad tuo 
būdu suimant ats. Pajaujį nebuvo prisilaikyta konstitucijos 38 5-0 I 
dalies nuostatų ir rasdama, kad laikyti atst. Pajaujį po sargyba nėra 
pakankamo pagrindo, nutarė: pasiūlyti Seimui nutarti einant konstituci- 
jos 38 6-0 II dalimi grąžinti atstovui Pajaujui laisvę“. 

Tai komisijos vardu. 

Trečia pereinamoji formula: 

„Seimas, išklausęs Ministerių Kabineto aiškinimų del valstiečių 
liaudininkų frakcijos interpeliacijos apie Seimo nario Juozo Pajaujo 
suėmimą ir pranešimo išrinktos jo suėmimui išaiškinti komisijos, o lygiai 
ir debatų, buvusių po šių pranešimų, ir imdamas galvon, kad Lietuvai 
reikalinga vidujinė taika bei ramybė jos kūrimo darbui varyti, kad 
politinė ar socialinė suirutė didžiausią gali daryti pavojų valstybės 
nepriklausomam likimui, kad kurstymo, nerimo bei nesantaikos kėlimo 
darbas varomas Lietuvoj jos priešų, 

I) griežtai smerkia surastąjį sąmokslą tikslu ginkluotai nuversti 
teisėtą vyriausybę, 

2) ragina valdžią bausti visu įstatymų griežtumu sąmokslo dalyvius, 

3) siūlymą paleisti atstovą Pajaujį prie tiek esamos nusikaltimą 
įrodančios medžiagos supranta, kaip skatinimą ir toliau daryti panašius 
darbus, 

4) ats. Pajaujo bylą, kaltinamo organizavime sąmokslo, reikalauja 
perduoti teismui ir eina prie dienos sekamų darbų". Tautininkų frakcijos 
vardu inž. K. Šakenis. 

Patiektosios pereinamosios formulos bus duodamos balsuoti tąja 
tvarka, kokioje jos buvo perskaitytos. 


Del balsavimo tvarkos žodį gauna atst. Toliušis. 


Toliušis (vlL.). Aš norėčiau pasiūlyti balsuoti du klausimu taip, kaip 
čia buvo svarstoma; vienas buvo komisijos pranešimas, 0 antras 
klausimas yra interpeliacija. Del patogumo ir techniškų dalykų mes 
sujungėm svarstymą drauge, bet išvados del vieno dalyko yra viena, o 
del kito kita. Buvo padarytas komisijos pranešimas ir komisija patiekė 
tam tikrą rezoliuciją, ji turi būti pastatyta pirmiau balsuoti, o paskui 
reikia balsuoti pasitikėjimo, ar nepasitikėjimo klausimas. Atst. Pajaujo 
paliuosavimo klausimas turi būti pastatytas pirmoje eilėje todel, kad nuo 
to priklauso nepasitikėjimo klausimas. Todel siūlau statyti balsuoti 
komisijos rezoliuciją, 0 paskui statyti atskirai nepasitikėjimo ar 
pasitikėjimo formulą, kaip išvadą del atsakymo į interpeliaciją. 


Pirmininkas. Kadangi pirmuoju klausimu buvo dienotvarkėje 
interpeliacija, o ne suėmimo klausimas, todel tenka balsuoti pirmiau 
pereinamoji formula del interpeliacijos, nors klausimas buvo svarstomas 
kartu. (Atst. Toliušis iš vietos: O paskui ar bus pastatyta balsuoti 
komisijos rezoliucija?) — Bus pastatyta. Del patiektų formulų gauna 
žodį Ministeris Pirmininkas. 


Ministeris Pirmininkas prof. Voldemaras. Bendra parlamentarine 
tvarka vyriausybė pasirenka tą formulą, su kuria ji riša savo likimą. 
Mūsų statutas pasitikėjimo klausimo neleidžia statyti, leidžia nepasitikė- 
jimą statyti, bet moraliai svarbiausiu momentu esmės dalykas turi 
nusverti ir vyriausybė turi pareikšti, kad vyriausybė savo likimą ir Seimo 
likimą riša su ta formula, kaip buvo anksčiau pareikšta, kad būtų 
pasmerkimas. Kadangi iš visų pareinamųjų formulų sąmokslo pasmerki- 
mas yra įteiktoje tautininkų frakcijos vardu atst. Šakenio pereinamoje 
formuloje, tai vyriausybė tik šitą formulą priėmus skaitys jai išreikštą 

pasitikėjimą. Kitas formulas priėmus ji skaitys nepasitikėjimą ir aišku 
atsisakymą smerkti tą įvykį, kurį vyriausybė prašo pasmerkti. 


Pirmininkas. Del balsavimo motyvių žodį gauna atst. Gižinskis. 

Gižinskis (I). Gerbiamieji atstovai! Klaipėdiečių, vokiečių, žydų ir 
lenkų frakcijos, griežtai laikydamosi konstitucijos pagrindų, smerkda- 
mos visus nekonstitucinius kovos metodus, bet kokios pusės jie būtų 
vartojami, einamuoju klausimu būtų nusistačiusi padaryti įstatymo 
ribose atatinkamas išvadas. O kai del pasitikėjimo vyriausybei, tai imant 
domėn jos pareikštą nenorą skaitytis su konstitucija ir Seimo nutarimu, 
balsuos už nepasitikėjimą. 


Pirmininkas. Del balsavimo motyvų žodį gauna ats. Skipitis. 


Skipitis. (ūp.). Gerbiamieji Seimo atstovai! Lietuvos ūkininkų partija 
nuo pat dabartinės vyriausybės susidarymo pradžios dėjo pastangų 
vyriausybei sustiprinti ir sudaryti tvirtą ūkiškąją daugumą. Ji nuolat 
tarpininkavo tarp valdančios tautininkų grupės ir dar nejėjusių valdžion 
ūkininkams atstovaujančių Seimo atstovų. Tačiau Lietuvos ūkininkų 
partija su pasigailėjimu turi konstatuoti, kad dabartinė vyriausybė, 
nežiūrint į labai palankias aplinkybes, nepanorėjo pasiremti sveikais 
pamatais sudaryta ūkiškąja dauguma, o finansų ir ekonominėje 
politikoje pradėjo aiškiai krypti į krikščionių demokratų išvestas vėžes. 
Įstatymo projektas apie suteikimą Ministerių Kabinetui nekontroliuoja- 
mos teisės kelti ir mažinti muitus, savo nuožiūra, galėjo būti sunaudotas 
tik spekuliatyviškiems atskirų asmenų reikalams, o palaikymas partini- 
ams tikslams sudarytų kooperatyvų, dirbtinas skaldymas ūkiškų 
organizacijų į dvi dalis ne mažesniu ryškumu parodo, kad vyriausybei 
rūpi ūkininkų reikalai ne daugiau, kaip jie rūpėjo buvusiai prieš 
gruodžio 17 d. kairiojo sparno vyriausybei. Skirtumas tik toks, kad p. 
Sleževičiaus vyriausybė, pasidavusi socialdemokratų įtakai, pastatė 
pirmoje eilėje miesto darbininkų ir kumečių reikalus, o dabartinė 
vyriausybė pati sau nedrįsdama apie tai prisipažinti, vykdo krikščionių 
demokratų ir jų užpakalyje stovinčių biznierių politiką. 

Tik tuo galime išaiškinti, kodel dabartinė vyriausybė, kaip tokia, ligi 
šiol nesudarė tikros ūkiškos daugumos, kuriai galėtų rūpėti tik ūkininkų 
reikalai, o ne koki nors pašaliniai tikslai. Mes nesakome, kad tautininkų 
grupė, kaip tokia, nenorėjo sudaryti ūkiškos valdžios, bet mes sakome, 
kad kai kuriems tos grupės sąjungininkams daugumos sudarymas 
negalėjo patikti, nes būtų sumažinęs jų įtaką vyriausybėje ir būtų 

sutrukdęs kaip tik tą darbą, kurį jie norėtų atlikti tautininkų rankomis. 
Dabartinis Ministerio Pirmininko politikos rezultatas yra tai kad 
vyriausybė kasdien įgyja daugiau priešininkų. Iš pradžių reikėjo kovoti 
tik su komunistais, kuriuos mes visi laikome Lietuvos valstybės 
priešininkais. Paskui atėjo eilė socialdemokratams. Vyriausybei pasiro- 
dė, kad ir legalinės' partijos be areštų ir karo teismų ji jau suvaldyti 
nebegali. Po socialdemokratų eina liaudininkai, bet tur būt čia eilė 
nesibaigia. Tuo negali džiaugtis nė vienas Lietuvos patriotas. (Kairėj 
smarkus plojimas) Kuo daugiau tautininkai įgyja nesutaikomų 
priešininkų, tuo daugiau jie įkliūva į savo sąjungininkų rankas. 
Matydama iš vyriausybės žygių finansinėje ir ekonominėje politikoje, 
kad vyriausybė negali atstovauti ūkininkų interesams, kad ji nesugeba 
sudaryti nei Seime nei krašte reikalingos vyriausybei palaikyti daugu- 
mos, kad ji negali palaikyti krašte tvarkos teisėtomis priemonėmis, 
balsuosime už nepasitikėjimo formulą. (Kairėj smarkus plojimas). 


Pirmininkas. Del balsavimo motyvų žodį gauna atstovas Dailidė. 

Dailidė (vl). Valstiečių liaudininkų frakcija jokių būdu neriša 
balsavimą byloje del atstovo dr. Juozo Pajaujo suėmimo su savo bendru 
nusistatymu del sukilimų ir perversmų. Valstiečių liaudininkų frakcija 
visumet buvo to nusistatymo, kad iš dabartinės sunkios padėties Lietuvą 
gali išvesti tik konsolidacijos kelias ir todel ji smerkė, smerkia ir ateity 
smerks visus metodus, kurie, kaip perversmai, veda ne prie konsolidaci- 
jos, bet prie tautos jėgų skaldymo. Dabartinė vyriausybė to nenorėjo 
suprasti. Ji nėjo konsolidacijos keliu ir šiandien nerodo noro juo eiti. 
Todel valstiečių liaudininkų frakcija, nematydama kitokio išėjimo iš 
sisidariusios padėties, balsuos už nepasitikėjimą. 


Pirmininkas. Bus duodama balsuoti ši pereinamoji formula: 


„Seimas, išklausęs p. Ministerio Pirmininko atsakymą į valstiečių 
liaudininkų frakcijos interpeliaciją, reiškia Ministerių Kabinetui nepasi- 
tikėjimą ir eina kitų darbų tvarkos punktų svarstyti". 

Pasirašė valstiečių liaudininkų frakcijos vardu atstovai: Kvieska, 
Lapinskas ir Toliušis. 


Kas už tą pereinamąją formulą, prašau pakelti rankas (Sd., vl., visos 
mažumos ir atstovas Skipitis) Kas prieš? Už — 45, prieš — 30, — 
pasiūlymas priimtas. (Kairėj plojimas). 

Toliau eina komisijos rezoliucija: 

„Specialinė Seimo komisija, išrinktoji Seimo posėdyje 1927 m. 
balandžio mėn. 8 d. atstovo J. Pajaujo suėmimo klausimui ištirti, 
imdama domėn, kad atstovas Pajaujis, suimant jį, nebuvo užtiktas 
nusikaltimo vietoj, kad tuo būdu suimant atstovą Pajaujį nebuvo 
prisilaikyta konstitucijos 38 $-0 pirmos dalies nuostatų, ir rasdama, kad 
laikyti atstovą Pajaujį po sargyba nėra pakankamo pagrindo, nutarė: 
pasiūlyti Seimui nutarti einant konstitucijos 38 $-0 antra dalim grąžinti 
atstovui Pajaujui laisvę“. 

Kas už tą rezoliuciją, prašau pakelti rankas (tie patys). Kas prieš? Už 
— 45, prieš — 30, — pasiūlymas priimtas. 

Seka tautininkų frakcijos pereinamoji formula, bet ji dabar atpuo- 
la... 

Pasitaręs su Prezidiumu, siūlau tautininkų frakcijos pereinamąją 
formulą balsuoti: 

„Seimas, išklausęs Ministerių Kabineto aiškinimų del valstiečių 
liaudininkų frakcijos interpeliacijos apie Seimo nario Juozo Pajaujo 
suėmimą ir pranešimo išrinktos jo suėmimui išaiškinti komisijos, o lygiai 
ir debatų, buvusių po šių pranešimų, ir imdamas galvon, kad Lietuvai 
reikalinga vidujinė tvarka bei ramybė jos kūrimo darbui varyti, kad 
politinė ar socialinė suirutė gali daryti didžiausią pavojų valstybės 
nepriklausomam likimui, kad kurstymo, nerimo bei nesantaikos kėlimo 
darbas varomas Lietuvoj jos priešų, 

1) griežtai smerkia surastąjį sąmokslą tikslu ginkluotai nuversti 
teisėtą vyriausybę, 

2) ragina valdžią bausti visu įstatymų griežtumu sąmokslo dalyvius, 

3) siūlymą paleisti atstovą Pajaujį prie tiek esamos nusikaltimą 
įrodančios medžiagos supranta, kaip skatinimą ir toliau daryti panašius 
darbus, 

4) atstovo Pajaujo bylą, kaltinamo organizavime sąmokslo, reikalau- 
ja perduoti teismui ir eina prie dienos sekamų darbų“. 

Pasirašė tautininkų frakcijos vardu inžinierius Šakenis. 

(Balsai iš kairės: Šita rezoliucija dabar atpuola. Ją negalima 
balsuoti.) 

Čia yra vienas punktas, kuris prieštarauja jau priimtai formulai. 

(Toliušis iš vietos: Prašau žodžio del apsilenkimo su statutu.) 

Tamsta gali kalbėti tik del paskirstymo ... Daroma pertrauka 5 
minutėms. 

14 val. 40 min.). 

(Po pertraukos posėdis prasidėjo 14 val. 45 min.). 


Pirmininkas. Seimo posėdis tęsiamas. Paaiškėjo, kad įteiktosios 
formulos įnešimai nesutinka duoti balsuoti dalimis, kadangi viena 
formulos dalis prieštarauja, jau anksčiau priimtajai pereinamajai 
formulai, tai šita formula visai netenka duoti balsavimui. 

Eina tretysis darbų tvarkos punktas — algų nustatymo kariams 
įstatymo pakeitimas. Šis įstatymas buvo Prezidiumo patiektas dviem 
komisijoms: Krašto Apsaugos ir Finansų ir Biudžeto. Seimas tam 
pasiūlymui pritarė, bet Prezidiumas, panagrinėjęs šitą įstatymo sumany- 
mą, konstatuoja, kad jis yra labai aiškus, kad naujų kreditų nereikės 
duoti, kreditai jau yra įnešti ir priimti tokiu būdu, kad Finansų ir 
Biudžeto komisijai nėra reikalo to įstatymo svarstyt, todel Prezidiumas 
siūlo padaryti Seimui nutarimą, kad šitą įstatymo sumanymą galima 
svarstyt neapsvarsčius Finansų ir Biudžeto komisijoj. 

Kas prieš tai, kad dabar reikia svarstyti šį įstatymo sumanymą? Kas 
už tai? — Pasiūlymas atpuola. 

Eina 4 darbų tvarkos — karininkų kėlimosi pašalpų įstatymas. 
Prašau referentą. 


KARININKŲ KĖLIMOSI PAŠALPŲ ĮSTATYMAS 


(I ir II skatymas). 

Referentas Krupavičius (kd.). Veikia įstatymas, kuriuo einant 
civilinių įstaigų tarnautojai gauna kėlimosi pašalpą. Naujai yra priimtas 
puskarininkių kėlimosi pašalpų įstatymas. Karininkai kėlimosi pašalpos 
gauti negali, nes nėra atatinkamo įstatymo, tad vyriausybei tenka 
pašalinti šitą neteisėtumą, kad užkimštų šitą spragą, ir paruošė 
atatinkamą įstatymo sumanymą — karininkų kėlimosi pašalpų įstaty- 
mas. Šitas įstatymas niekuo nesiskiria nuo tų normų, kurios yra 
pritaikintos civilinių įstaigų tarnautojams. Del to šitą įstatymo 
sumanymą komisija pripažino svarstytinu ir prašo Seimą priimti. 

Pirmininkas. Atidaromos bendros diskusijos. Norinčių dalyvauti 
bendrose diskusijose nėra. Duodama balsuot, ar šis įstatymo projektas 
svarstytinas, ar ne. Kas už įstatymo svarstytinumą? — Kas prieš? — 
Prieštaraujančių nėra, — įstatymas pripažintas svarstytinu. 

Žodį gauna referentas. 

Referentas. Komisijos vardu prašyčiau šiandien svarstyt ir antruoju 
skaitymu. 

Pirmininkas. Yra pasiūlymas įstatymo sumanymą šiandien svarstyt ir 
antruoju skaitymu. Kas prieš pasiūlymą? — Prieštaraujančių nėra, — 
priimta. 

Prašau skaityti punktais. 

Referentas. 


KARININKŲ KĖLIMOSI PAŠALPŲ ĮSTATYMAS. 


Pirmininkas. Prieštaraujančių nėra, — priimta. 


Referentas. 
Š1 
Keliant karininką iš dalies į dalį arba iš įstaigos į įstaigą, duodama 
jam kėlimosi pašalpa šiomis normomis — kiekvienam keliamam 


karininkui — jo pagrindinė, mėnesinė alga, keliamojo karininko žmonai 
— 5095, o kiekvienam jo vaikui — 2595 pagrindinės mėnesinės karininko 
algos. 

Pašalpos didumas apskaičiuojamas iš tos algos, kurią karininkas 
gavo senoje tarnybos vietoje. 

Pirmininkas. Prieštaraujančių nėra, — priimta. 

Referentas. 


$2. 


Kėlimosi pašalpų neduodama tiems karininkams, kurie keliami į kitą 
tarnybos vietą jiems patiems prašant, o taip pat tiems karininkams, 
kurie keliami į kitą vietą už pabaudą. 

Pirmininkas. Prieštaraujančių nėra, — priimta. 

Referentas. 


$3. 


Šis įstatymas taikomas taip pat karo gydytojams, karo valdininkams 
ir karo kapelionams. 

Pirmininkas. Prieštaraujančių nėra, — priimta. 

Referentas. 

$4. 

Šis įstatymas veikia nuo 1927 metų sausio mėn. | dienos. 

Pirmininkas. Prieštaraujančių nėra? Priimta. 

Referentas. Prašau svarstyt šiandien ir trečiuoju skaitymu. 

Pirmininkas. Yra pasiūlymas šiandien svarstyt įstatymą ir trečiuoju 
skaitymu. Kas už pasiūlymą? — Kas prieš? — Balsavimas neaiškus. Už 
balsavo 35, prieš — 37. Bus dar kartą balsuojama. 

Kas už pasiūlymą? — Kas prieš pasiūlymą? — Pasiūlymas atpuola. 

Turiu garbės pranešti Seimo nariams, kad yra gautas p. Respublikos 
Prezidento Seimo paleidimo aktas: 


„Pasiremdamas Lietuvos Valstybės Konstitucija ($ 52) šiuo paleidžiu 
esamąjį Seimą. 


Naujo Seimo rinkimai bus paskelbti atskiru aktu. Kaunas, 1927 m. 
balandžio mėn. 12 d. 


(Pasirašė) A. Smetona, Respublikos Prezidentas, prof. A. Voldemaras, 
Ministeris Pirmininkas". 


Skelbiu posėdį pasibaigus. 
(14 val. 53 min.). 

PRIEDAS 


PIRMEIVIŲ IŠPAŽINTIS 


Prieš Naujus Metus laikraščiai pasisako aiškiau savo skaitytojams, 
kas jiems rūpi. Padarė tokią išpažintį ir „,pirmeiviai“, „Lietuvos Žiniose" 
(No. 58) išdėstė pirmeivių vadai, į ką jie tiki ir ko nori. 

Labai gražų straipsnį randame šių metų „Vilties“ pirmame numeryje. 
Nepaprastai gabus Peterburgo universiteto studentas p. Voldemaras, jau 
nekartą rimtai prakalbėjęs laikraščiuose, perkratinėja „pirmeivių“ 
tikėjimo išpažinimą. Parodo jisai, kad mūsų „pirmeiviai" gilesnių 
pamatų neturi. Tikimės, jog svarbu bus skaitytojams žinoti, ką mano 
tikrai išsilavinęs pasaulinis inteligentas apie „„pirmeivius“. „Pirmeiviai“ 
mėgsta šaukti, kad tiktai vieni kunigai eina priešais juos. Ištikrųjų gi 
eina priešais „pirmeivius“ visi giliau. žiūrį ir rimčiau viską apsvarstą 
žmonės. 

P. Voldemaras rašė savo straipsnį žmonėms ėjusiems mokslus. Ištisai 
jo paduoti negalime, nes ne viskas būtų suprantama. Pasirūpįsimė 
svarbesnius dalykus išdėstyti. 

Į ką gi „pirmeiviai" tiki? Į Dieną' Ne. Katalikų Dievą, dangaus ir 
žemės Sutvėrėją, ,,pirmeiviai" jau senai atmetė. Katalikų tikėjimas, anot 
jų, tai prietarai. Bet nei „pirmeiviai" negali negarbinę bent kokio dievo, 
arba geriau sakant, negarbinę dievaičio apsieiti, Jų dievas tai ,„Mokslas“, 
tai „Mokslo sekamoji Teisybė“. Prastas tasai „pirmeivių“ dievas. 
Žinome visi, kaip mokslas mainosi. Ką vakar visi pripažino teisingu, 
šiandien jau atmeta, nės taip-pat mokslas parodė, kad ana „teisybė“ 
buvo melas. Teisingai sako p. Voldemaras: „Kas žino mokslų istoriją, 
tam aišku, kad kartais svarbiausios pamatinės tiesos, amžius viešpatavu- 
sios, buvo paskui atmestos, nes pasirodė netikusios, o kas seka dabarties 
mokslus, lygiai žino, kaip įvairuoja (kaip nevienodos yra) garsiausių 
mokslininkų pažiūros pamatiniuose klausimuose“. Taip, mokslas 
mainosi, o drauge su juo mainosi ir „pirmeivių" dievaitis. Ne visi mokslo 
vyrai vienaip apie tą patį daiktą mokina, iš to išeina, kad „pirmeivių" 
dievas ne vienas yra. Kiek galvų, tiek ir dievų. Žodžiu sakant, kiekvienas 
„pirmeivis" patsai sau pasidaro tikėjimą, patsai sau „dievą“ sutveria. 

Kokis „pirmeivių dievas“ toki jo ir prisakymai. Katalikas turi 
sutaikyti savo pasielgimus su Dievo ir šv. Bažnyčios prisakymais. 
„Pirmeivis“ gi taiko savo pasielgimus prie to, ką mokslas rodo. Bet jau 
matėme, kaip mokslas nėra vienodas, užtatai ir „pirmeivių“ prisakymai 
yra ištižę. Laisvės metu pirmeiviai priveisė Lietuvoje žmogžudžių, 


679 


plėšikų. Sulig jų mokslo, gerai darė ir buvo verti pagyrimo apkvaišinti 
jaunikaičiai ėjusieji su brauningais rankose plėšti pinigų revoliucijos 
reikalams, žudantieji žmones, ne taip šokančius, kaip jie groja. 
„Pirmeivių dievas“ ir jo prisakymai visa tai leido daryti. Būkime atviri. 
Neturi pirmeiviai tikrojo, gyvojo Dievo, neturi ir negali turėti stiprių 
prisakymų, galinčių paliepti Žmogui gera daryti, o vengti viso, kas yra 
pikta. 

Neturėdami Dievo, „pirmeiviai" skelbia visame kuodidžiausią 
liuosybę. „Laisva mintis" jo kasdieninis šauksmas. Skaityk, ką nori, 
mintyk ką nori, kalbėk ir mokyk, ką nori. Paklausykime, ką sako apie 
laisvą „pirmėivių“ mintį p. Voldemaras: „Laisva mintimi vadinama 
tokia, kuri nuo nieko neprigulinti, visai nesuvaržyta. Bet tokios minties 
nėra ir negali būti .. . Ne toj mintis yra laisva, kuri nežino jokių ribų, o 
toj kuri žino tikras ribas .. . Jei mūsų „pirmeiviai" būtų supratę tikrą 
laisvąją mintį, nebūtų juokęsi iš maldos, kaipo įrankio nuo nelaimių 
apsisaugoti, kaipo daro „Laisvos minties“ ir „Mokslo Teisybės“ 
garbintojas. Jie būtų supratę, kad laukų nuo ledų, trobos nuo ugnies 
apdraudimas tam tikrose draugijose — labai girtinas ir būtinai 
reikalingas daiktas — nei kiek neprieštarauja maldai, o papildo ją“. 
(„Pirmeiviai" niekino maldą ir šv. Mišių užpirkimą, kaipo daiktus, 
negalinčius nieko žmogui duoti.) 

Pabaigęs savo išvadžiojimus apie pirmeivių tikėjimą ir parodęs, kad 
neturi jie stipraus pamato po kojomis, kad daugelyje dalykų klysta, p. 
Voldemaras užklausia, iškur visi šie „pirmeivių“ suklydimai atsiranda. 
Atsako trumpai — pirmeiviams apšvietimo stoka. „Jie gali būti geri 
specijalistai inžinieriai, kimikai (chemikai M. Š.), gydytojai ir t.t., bet to, 
kas žmogų daro apšviestum, jiems trūksta". Vadinasi, būti geru daktaru 
dar nereiškia visokį mokslą turėti. Apie tikėjimą, apie Dievą dažniausiai 
toki žmonės iškraipytą ir klaidingą supratimą turi, nesistengia 
nuodugniau tų dalykų pažinti. 

Pirmeiviams mokslo trūksta. Nesinorėtų intikėti. Juk kas labiau 
garbina mokslą, kaip „pirmeiviai". Mokslas jų dievas. Tiesa, kad 
„pirmeiviai" garbina mokslą, o ypač pirmeivišką mokslą, kaip kokį 
dievaitį, bet delko? Štai ką sako p. Voldemaras. „Jo (mokslo) trūkumą 
„pirmeiviai" nori pridengti įvairiais skambančiais vardais. Jiems rodosi, 
kad kas valandą minėdami, puldami prieš jį ant kelių, jie turės išvaizdą 
mokyčiausių žmonių, kurie nei duonos kąsnelio negali suvalgyti 
„nemoksliškai". Bet jeigu valandukei užmiršę savo mokslingumą, 
pagalvotų apie pasekmes, kurias Lietuvai atneša šie moksliški prietarai, 
gal neišdrįstų sakyti „kitaip negalime ir nesigręžtų nuo pratiestosios 
jiems rankos“. 

Matome dabar, ko vertas yra „pirmeivių“ tikėjimas, ko verta jų taip 
garbinamoji šviesa, Skelbia jie save apsišvietusiais, vadindami katalikus 
atžagareiviais, tamsuoliais. Tuo tarpu patįs vargšai su savo mokslu ir 
šviesa apgraibomis turi klaidžioti abejonių tamsybėse. Riksmas ir 
pasigyrimai ,,pirmeiviams“ maža tegali padėti. 

J. V. 


(„„Šaltinis“, 1910 m. nr. 3, psl. 36, 37. Kalba netaisyta. „Šaltinis“, iliustruotas 
savaitraštis skiriamas Lietuvos visuomenei, pradėjo eiti Seinuose 1906 m. kovo 
31 d. Leido: Laukaitis, Dvaranauskas, Narjauskas ir B-vė. Nuo 1907 m. nr. 1 
iliustruotas krikščionių demokratų savaitraštis. 1907 m. nr. 23 — 1910 m. nr. 37 
redagavo kun. J. Vailokaitis. Greičiausia, kad čia Voldemaro straipsnį aprašo 
„Šaltinio“ redaktorius pasirašęs „J. V.". M. Š.) 


Mielas pone Pasiuntiny!. 

Norėjau pats atvykti Berlynan, bet tuo tarpu negalėsiu, Ryt važiuoja 
su savo štabu Zimmerle ir Augštelaitis. Iš Aukš. sužinosi plačiau apie šių 
dienų paskutinius atsitikimus. Reikia pačiam situaciją nusistačius 
energingesnę vesti akciją prieš čionykštę valdžią ir jos politiką. Jie tarsis 
iš dalies su valdžia, iš dalies su Soldatenrat dėl tolimesnio mūsų krašto 
likimo. Prieš Soldatenratą reikia pabrėžti, kad čionykštė vokiečių 
valdžia susideda iš reakcionierių. Nei vienas iš senųjų valdininkų nėr dar 
prašalintas. Pačiam išvažiuojant žinomi Alytaus atsitikimai — jų darbas. 
Mišrioji komisija, kurioj buvo iš mūsų pusės pats Leonas, parodė 
senosios (Fritsen) administracijos žiaurumą ir nekaltų žmonių nužudy- 
mą. 

2. Tie valdininkai veda senąją tautų sukiršinimo politiką. Nori mus 
užleisti, kaip jie vadina — tvirtina lietuviškoj daly, o lenkiškoj — lenkus. 
Jie labai gerai žino, kad visoj Lietuvoj — Nord und Sud — viso labo 
lenkų tėr vos 11.895 pagal specialę statistiką (Das Land Oberost Berlin 
1917). Besakydami kad lenkai prieš mus, jie tik nori rasti preteksto 
mums kliudyti. 

3. Verwaltung lenkų vadu vadina „„Komitet Wilenski", susidedantį iš 
agrarijų ir didžponių, kurie yra reakcionieriai ir priešingi žmonių laisvei. 
Todėl mūsų valdžia pasisakė, kad nemato galima lenkų „Komitet 
Wilenskio“ ir „Dziennik Wilenskio“ įsileisti nei Tarybon, nei valdžion. 
Jei šiuos lenkus bejsileistum, tai kitos demokratiškosios grupės išstotų. 

4. Balgtudžiai Tarybon įstoja. Jie atsiuntė iš viso šešis delegatus. 
Valdžioj gauna vieną ministerį be portfelio, kurs teužsiims vien jų 
reikalais. Iš Gardino gub. buvo specijali delegacija, kuri atstovauja 


681 


pravoslavus (Gardino gub., kaip žinai 7595 jų nuošimtis) šindei vėl. Jie 
eina pilnai kartu su mumis ir įteikė eilią prašymų. 

5. Žydai tuoj žada prisidėti. Dabar pas juos kaip tik suvažiavimas. 

Reikia bandyti Soldatenrate išaiškinti reikalingumą varyti pačius 
įžymiuosius senosios politikos šalininkus lauk. 

Kaip stovi dalykai su važiavimu Šveicarijon? Gal lengviau būtų 
Kopenhagon? Šiomis dienomis išsiųsiu kurjerį su platesnėmis instrukci- 
jomis ir eilę notų, kurios reiks įteikti. Su juo išsiųsiu ir reikalaujamąją 
medžiagą. Gal būt, neužilgo nuvažiuosiu Berlynan, kad ir ar Kopengag- 
on, ar nereikėtų išvažiuoti. 


Už visą atsiųstą ačių. Kai Eaidis 


28/XI 1918. Tamstos A. Voldemaras 

P.S.: Del Litauische Nachrichten plačiaus neužilgo. Labų dienų d-rui 
Purickiui ir kitiems. 

Išdėstyti reikia Berlyne, kad ligšiol mūsų valdžios įstaigoms neduoda 
tyčia būtų. Gatvėj gi mes negalim dirbti ir tas labai trukdo organizaciją. 

Net man privačiai ligšiol dar neparūpino buto, kas taip pat begalo 
trukdo darbą. 

Laiškas rašytas dr. J. Šauliui, kuris tuo metu buvo Lietuvos atstovas 
Vokietijai. 

Lietuvos Piliečiai! 

Didysis karas, kurs per ketverius metus žudė Lietuvą, baigiasi. Jam 
baigianties turi nukristi pančiai, metų metus varžę Lietuvos kraštą. 
Kovai dar ne galas, bet jau teka mums laisvės saulė. 

Iki paskutinės valandos nebuvo leidžiama Lietuvos Valstybės 
Tarybai su savo krašto žmonėmis susisiekti ir šalį tvarkyti. Kiekvienas 
jos žingsnis buvo trukdomas. Ištisi metai Valstybės Tarybai nevalia buvo 
pasakyti liuoso žodžio savo Žmonėms. 

Dabar tos kliūtys pradeda nykti. Senosios vokiečių vyresnybės 
nebėra ir tiktai šiandien galima imtis statyti laisvos Lietuvos gyvenimą. 
Jau atėjo darbo valanda ir Valstybės Taryba tikisi, kad jūs visi — 
Lietuvos vyrai ir moters — mokate ne tik dėl laisvės kovoti, bet ir 
iškovotąją laisvę stipriai laikyti. 

Nuo šios dienos mes patys imsime Lietuvą valdyti. Valstybės Taryba 
rūpinsis lygiai visais Lietuvos piliečiais, neskirdama nei kalbos, nei 
tikybos, nei lyties. Dabar ji jau kuria savąją valdžią, kuri sudarys 
valstybės įstaigas ir sutvarkys krašto savivaldybę. Darbo tik pradžia; dar 
veik visa valdžia vokiečių rankose; daug dar laukia mus rūpesnių. 

Imdamies darbo pasisakome, kokie yra mūsų pirmieji rūpesniai: 

1. Per ketverius metus spaudė mus didžiausi karo vargai. Netekda- 
vom pieno savo kūdikiams. Stikdavome duonos, svetimus bešerdami. 
Lietuvos Vyriausybė rūpinsis, kad nei vienas grūdas, nei vienas kiaušinis 
be jos žinios nebūtų imamas iš krašto. 

2. Ketverių metų karas suardė mūsų ūkius. Mūšiai, ėję Lietuvos 
žemėje, pelenais pavertė mūsų trobesius. Karo nuostoliai turės būti 
Lietuvai atlyginti. Vyriausybė tuojau imsis daryti visų tų nuostolių 
sąrašus. 

3. Lietuvos Vyriausybė rūpinsis, kad tuoj būtų paleisti ir galėtų grįžti 
visi karo belaisviai ir visi iš Lietuvos ištremtieji dėl politikos nusidėjimų 
karo metu. 

4. Lietuvos Valstybės Taryba ir josios sudarytoji Lietuvos Vyriausy- 
bė imasi kraštą valdyti tik laikinai. Ji nori tik apsaugoti Lietuvą nuo 
suiručių ir privesti šalį ligi visų žmonių renkamo Steigiamojo Lietuvos 
Seimo. Valdžios tikslas greičiausiai sušaukti Steigiamąjį Seimą visuoti- 
niu, lygiu, slaptu ir tiesiu balsavimu. Jisai galutinai nutars, kaip turi 
mūsų kraštas valdytis. Jisai nustatys santykius Lietuvos su kaimynais. 
Jisai įstatys ir nuolatinę Lietuvos Valdžią. 

5. Žemės valdyme ikišiol buvo Lietuvoje daug neteisybės. Greta 
didžiausių žemės plotų savininkų skurdo šimtai bežemių ir mažažemių, 
norinčių ir sugebančių savą, ne svetimą žemę dirbti. Laisvoj Lietuvoje 
taip būti neprivalo. Mūsų Steigiamasai Seimas turės pasirūpinti, kad 
Lietuvoj žemdirbiai, kurie nori ir sugeba žemę dirbti, gautų jos 
pakankamai. Jo bus darbas, kad nebereikėtų Lietuvos žmonėms iš savo 
krašto gabentis ir ieškoti duonos svetur. Lietuvos Vyriausybė paruoš 
visa, kas bus reikalinga Steigiamąjam Seimui žemės reformai padaryti. 

6. Lietuvos Vyriausybė rūpinsis, kad miesto ir sodžiaus darbininkai 
turėtų darbo ir uždarbio ir kad jie būtų saugojami nuo išnaudojimo. 

Einant į darbą daug mums reikia patvaros ir stiprybės, nės turime 
daugelį priešų, ir mums tenka gintis vieniems, nelaukiant iš niekur 
talkininkų. Yra žmonių, tykojančių užgrobti Lietuvos žemę, išplėšti 
Lietuvai jos širdį — Vilnių. Jie ginklu ruošiasi mus užpulti. 

Yra žmonių, kurie dangstydamies gražiais demokratizmo vardais ir 
žodžiais, nori suardyti mūsų pačių tarpe vienybę. 

Norėdama atsiremti prieš visus mūsų priešus, Valstybės Taryba 
drauge su josios paskirtaisiais ministeriais praneša jums, kas reikia 
tuojau daryti. 

Negaišdami nei dienos, kiekvienoje parapijoje susirinkite visi 
vyresnieji, be kalbos ir tikybos skirtumo, ir išrinkite Parapijos Komitetą 
iš penkių arba septynių žmonių. Išrinktasai Komitetas turi tuojau paimti 

683 


į savo rankas tvarkyti apylinkės gyvenimą. Tasai Komitetas tuojau turi 
pasikviesti stiprius ištikimus vyrus ir sudaryti iš jų miliciją. Milicijos 
darbas yra saugoti ramius Žmones nuo visokių grobikų ir užpuolikų ir 
palaikyti viešąją tvarką. 

Komitetai tegu susižino su kaimyninių parapijų komitetais ir bendrai 
teįsteigia Apskričių (Kreizų) Komitetus. Šitieji teužmezga nuolatinius 
ryšius su Lietuvos Vyriausybe. 

Valstybės Taryba drauge su savo ministeriais rūpinsis, kad niekas 
nekliudytų jūsų išrinktiesiems Parapijų ir Apskričių Komitetams darbo 
dirbti. Jinai rūpinsis, taip pat, kad jūsų sudarytajai milicijai būtų 
pristatyta ginklų. 

Rinkdami Komitetus ir steigdami miliciją, klausykitės, kai bus 
reikalo, ir tarkitės su vienintele visos Lietuvos atstovybe — Valstybės 
Taryba ir padėtąja josios Vyriausybe. Jie siuntinės savo įgaliotinius, 
kurie aiškins ir patars, kaip ką geriau padaryti. 

Vyriausias dabar darbas, didžiausioji Lietuvos piliečių pareiga — 
palaikyti krašte vienybę, ramybę ir tvarką. Tegu eina Lietuvos jaunimas, 
kurio krūtinėje plaka narsi lietuvio širdis, į milicijos eiles, tesimoko 
ginklą vartoti, bet tevartoja jį tik šventu reikalu mūsų tėvynei ginti. 

Žinokite visi Lietuvos piliečiai, kad Valstybės Taryba remsis jūsų 
išrinktaisiais Parapijų ir Apskričių Komitetais ir draugę su jumis ves 
Lietuvą į laisvę, laimę ir gerovę. 

Netrukus, dar šiais metais, tam tikru įstatymu Valstybės Taryba 
pasikvies jūsų išrinktuosius atstovus į Vilnių bendrąjai su Valstybės 
Taryba Konferencijai. Šitoji Konferencija turės papildyti Valstybės 
Tarybos sudėtį. 

Būkite pasirengę, Valstybės Tarybai pašaukus, eiti ten, kur reikės, 
mūsų brangios tėvų žemės — Lietuvos gintų! 

Valstybės Tarybos Prezidentas A. Smetona 
Valstybės Tarybos Vice-prezidentai: Dr. J. Šaulys, Kun. J. 
Staugaitis ž 
Ministerių Tarybos Pirmininkas ir Užsienių reikalų ministeris 
prof. A. Valdemaras 
Finansų, prekybos ir pramonės ministeris M. Yčas 
Vidaus reikalų ministeris V. Stašinskis 
Teisingumo ministeris P. Leonas 
Žemės ūkio ir valstybės turtų ministeris J. Tubelis 
Švietimo ministerijos Valdytojas J. Yčas 
Vilnius, 1918 m. lapkričio 11 d. („L. A.") 

